
În memoria sotiei mele, 


Terezia Maria (Pusa) 

Cuvânt înainte 


În 1992 am avut privilegiul de a deschide şi conduce prima ambasadă pe 
teritoriul celui de al doilea stat românesc — Republica Moldova. „Diplomat 
român pe pământ românesc, o afirmaţie-sentință lansată de unii oameni ai 
vremii, care criticau, atunci, decizia conducerii țării de a deschide o misiune 
diplomatică în ceea ce aceiaşi critici denumeau „Basarabia-pământ românesc”. 
Da, era pământ românesc, dar nu mai era acea Basarabie, ca întindere, ca struc- 
tură etnografică, pe care o pierdusem dramatic de patru ori în decurs de 180 de 
ani: 1812, 1940, 19441947, fie prin forță, fie prin voința celor ce decideau, în 
momentele respective, destinele popoarelor mai mici și mai slabe. 

A fost, pentru mine, o experiență inedită. Îmi era dat să lucrez într-un stat 
care era locuit tot de români, înstrăinaţi de-atâtea ori, cu un destin dramatic, 
dar, pentru mulţi dintre ei, cu conștiința că suntem de-un neam, că Stefan cel 
Mare a fost voievodul nostru, că Eminescu este poetul nostru naționalcă vorbim 
aceeași limbă, că gândim la fel — româneşte. Și, mai presus de orice, oameni care 
sperau — și mai speră — că vom fi iarăși ce-am fost... 

Am scris această carte nu ca amintiri ale unui fost diplomat, ci ca însem- 
nări, reflecții ale unui om obişnuit, care a avut privilegiul de a fi martor şi une- 
ori participant la evenimentele care au avut loc în Republica Moldova imediat 
după proclamarea independenţei de stat. 

Multe dintre evenimentele şi impresiile acelor ani sunt încă vii în memoria 
mea, dar am preferat să le țin ascunse, pentru simplul motiv că ele au fost inse- 
rate în modestele mele informări pentru Centrala MAE. Ca atare, ele aparțin 
acum arhivei. Din același motiv nu am apelat nici la arhiva de documente a 
ministerului de externe. Trimiterile la unele momente ale istoriei au avut drept 
sursă lucrări consacrate de istorie şi memorialistică. Nu le-am citat, deoarece am 
considerat că această carte nu este o lucrare științifică, ci file din jurnalul meu, 

informaţii care mi s-au întipărit în memorie în urma unor lecturi, interpretări 
strict personale ale unor evenimente şi fapte consemnate şi analizate ştiinţific şi 
obiectiv de specialişti. 

Multe dintre relatări sunt simple fotografii în alb şi negru, neavând nici o 
clipă tentația unor retușuri. Tot atât de multe gânduri transcrise în cele ce ur- 
mează conţin şi o doză inevitabilă de subiectivism, scuzabil, cred, prin aceea că 
nu am vrut să creez impresia scrierii unei cărți prin prisma profesiei de diplomat 
sau a dorinţei de a compune o lucrare de referinţă. 

Sunt recunoscător vegretatei mele soții, Puşa, care mi-a fost alături patru 
decenii, la bine şi la rău, şi care mă tot îndemna ca, după iesirea la pensie, să 
astern pe hârtie impresiile personale din cei 40 de ani în slujba diplomației. 
Mulţumesc copiilor şi prietenilor mei care m-au îndemnat acelaşi lucru. 


octombrie 2011 


Ion Bistreanu 

CAPITOLULI 


Prima ambasadă română la Chișinău o Prima întâlnire a presedintilor 
celor „două state românești” e Lungul drum de la perestroika la 
independența de stat o Chișinăul ieri și azi e Soljenitin şi viitorul Rusiei * 
J.Baker la Chişinău o Frontul Popular, Mircea Druc, Turie Roșca o 
Al doilea stat românesc la ONU ù Îndeplinirea visului lui Stalin 


În dimineaţa zilei de 19 ianuarie 1992 am plecat spre Chișinău, pentru a 
deschide prima noastră misiune diplomatică în capitala noului stat indepen- 
dent — Republica Moldova. Eram însoţit de consulul Aurelian Creţu care va 
fi, pentru o lungă perioadă, și secretar și contabil și chiar paznic al ambasadei. 
Duceam cu noi câteva bagaje personale — strictul necesar deocamdată, pre- 
cum și fel de fel de ştampile, registre consulare și de contabilitate. Cel mai 
preţios bagaj: o geantă „diplomar”, în care aveam, pentru început, câteva mii 
de dolari pentru nevoile curente. Aurel mi-a spus că, pentru orice eventuali- 
tate, a luat și două bonuri de benzină de câte 20 litri, deși din garajul minis- 
terului i s-a încredinţat — cu proces verbal, bineînţeles — autoturismul Dacia 
„cu rezervorul plin”, suficient pentru a parcurge cei 400 km până la Chișinău. 

Circulaţie fără probeme. Zi liberă, oamenii se odihneau. Începuse să 
ningă uşor. Prima surpriză: în apropiere de Huși, pe bord s-a aprins un beculeţ 
roşu: indicatorul de benzină! Am zis ceva, cu năduf, la adresa şoferilor de 
la garajul ministerului și am pornit să căutăm o staţie de benzină. Am găsit 
două, ambele închise. Erau vremurile când, odată cu cucerirea libertăţii, drep- 
tul la două zile libere pe săptămână era respectat cu sfinţenie. Norocul nos- 
tru! întâlnim o patrulă auto a poliţiei. Cei doi polițiști ne-au explicat amabil 
că pierdem timpul de pomană. Nu vom găsi nicăieri vreo benzinărie deschisă. 
l-am rugat să ne ajute cumva, să ne ducă eventual la vreun particular care să 
ne dea câţiva litri de benzină. După ce le-am explicat cine suntem și unde 
mergem s-au oferit să ne dea o canistră cu benzină din dotarea proprie, con- 

tra unuia din bonuri. Și uite așa, poliţia noastră, încă mult hulită de mulți, a 
contribuit decisiv la deschiderea la termenul stabilit a misiunii noastre diplo- 
matice la Chişinău. 

Pe drumul întortochear spre Albiţa, dorinţa noastră de a ajunge cât 
mai repede la Chișinău a fost temporizată ferm de poleiul care se așternuse 
pe şosea, odată cu scăderea bruscă a temperaturii. La vreo doi km înainte de 
punctul de trecere a frontierei am dat de „coada” coloanei de autoturisme și 
autocamioane care așteptau trecerea în Moldova. Grupuri de şoferi, strânși 
la o ţigară şi o ceaşcă de cafea caldă din termosuri. Ne-am asumat riscul de 
a depăși coloana lungă de mașini și am ajuns la o barieră unde un militar s-a 
răstit la noi: „la coadă, unde vă credeţi?”. I-am arătat paşapoartele. Nici nu 
s-a uitat la ele, dar cred că simplul nostru gest de a scoate un document pe 
geamul mașinii, a provocat impresie. Vameşii și grănicerii români — amabili, 
au încheiat rapid formalităţile și ne-au urat „drum bun”. 

După trecerea oarecum discretă de punctul moldovenesc de frontieră 
Leuşeni am pornit, la fel de prudent, spre Chișinău. Fulguia încet, o zăpadă 
uscată care acoperea parşiv poleiul de pe şosea, astfel că, la cea mai mică atin- 
gere a pedalei de frână, urma o alină derapare a mașinii. Trafic destul de in- 
tens, pe ambele sensuri. Era duminică și românii noștri de pe ambele maluri 
foloseau din plin ziua de sărbătoare pentru a merge pe malul vecin pentru a 
mai vinde sau cumpăra ceva. Noi, cei din dreapta Prutului, nu prea aveam 
ce vinde, în afară de tot felul de haine, „importate” din Turcia. În schimb, 
moldovenii veneau în special cu mică aparatură electrocasnică, începând cu 
deja celebrele fierbătoare de cafea, cu bormaşini, scule de tot felul. Marea 
contrabandă va apare ceva mai târziu. 

După ce am trecut frontiera, la câţiva kilometri suntem întâmpinați de 
un tanc sovietic, cocoțat pe un un bloc de granit, cu ţeava tunului îndreptată 
spre România. Încremenit pe postament, albit de ninsoare, îmi aducea 
aminte de numeroasele tancuri-monment pe care le văzusem în întreaga re- 
giune europeană a fostei Uniuni Sovietice, celebre fiind cele din apropierea 
Moscovei pe locul unde fusese oprită înaintarea trupelor germane în toamna 
anului 1941... 

Am intrat în Chişinău pe la ora 5 după-amiaza. Oraşul — liniştit, ici colo 
câte o maşină se strecura pe străzile albire de zăpadă. Pe trotuare, zgribuliți 
de frig, rari trecători. Am ajuns cu bine la hotelul Codru, unde ne aștepta un 
reprezentant al ministerului moldovean de externe. Era îngrijorat. Aștepta de 
vreo patru ore. Ne-am cazat și apoi am fost invitați să mâncăm ceva, la res- 
taurantul hotelului. Meniu simplu, fără prea multe opţiuni în „cartea de bu- 
cate” prezentată de un chelner cam plictisit. Doar două mese erau ocupate de 


www.dacoromanica.ro 


CHIȘINĂU 92 + 9 


câţiva bărbaţi, destul de gălăgioși, antrenați în discuţii aprinse, în română și 
rusă. Aveam să aflu că erau parlamentari care locuiau în hotel şi care veniseră 
din provincie la lucrările parlamentului. Am convenit cu gazda noastră să ne 
vedem a doua zi dimineaţa, la ora 11 fiind fixată întrevederea cu ministrul de 
externe Nicolae Au... 


... Cu câteva zile mai înainte, pe 14 ianuarie, fusesem chemat de minis- 
trul de externe Adrian Năstase, care mi-a spus că s-a hotărât ca eu, împreună 
cu un colaborator, să plec „imediat, eventual peste două zile”, la Chişinău, 
într-o misiune temporară, de două-trei luni, pentru a deschide oficial am- 
basada noastră în Republica Moldova. Prima urgenţă: pregătirea noului 
sediu al ambasadei care, m-a asigurat domnia sa, a fost deja ales de direcția 
de logistică a ministerului, s-a semnat deja cu autorităţile moldovene pro- 
tocolul de preluare, noi urmând doar a supraveghea lucrările de reparaţii și 
amenajare, inclusiv dotările cu mobilier. Pe bază de reciprocitate, urma să se 
procedeze la fel în cazul ambasadei moldovene la București. Aflu că, pentru 
început, partea moldoveană a dispus să ni se pună provizoriu la dispoziţie 
un sediu „deja amenajat”, iar până la rezolvarea problemei locuinţelor vom 
locui la hotel. Urma să plătim conform tarifelor pentru cetăţenii moldoveni 
(era una din marile realizări ale contactelor bilaterale din anul 1991: cazarea 
cetăţenilor celor două state la tarifele interne — la Chişinău, cca 200 ruble pe 
zi, la cursul oficial de schimb fiind echivalentul a doi dolari). Ministrul a con- 
tinuat cu alte câteva instrucţiuni privind sarcinile de natură diplomatică, pe 
perioada prezenţei noastre la Chișinău. Am obţinut, cu mare greutate, acor- 
dul de a pleca la sfârșitul săptămânii, urmând ca să intrăm „în program” luni 
dimineaţa. 

La o întrebare a mea „de ce atâta grabă privind plecarea”, un consilier al 
ministrului mi-a spus, discret, că există informaţii că în zilele următoare Un- 
garia intenționează să deschidă o misiune diplomatică la Chișinău şi că, poli- 
tic, ar fi o palmă pentru România dacă va întârzia deschiderea ambasadei, în 
condiţiile în care noi am fost primii care am recunoscut, la 27 august 1991, 
independenţa de stat a Republicii Moldova. E adevărat că în acele zile un dip- 
lomat ungur făcuse o vizită la Chișinău, unde a semnat Protocolul de stabilire 
a relaţiior diplomatice dntre cele două state, dar fără să anunţe și deschiderea 
imediată a unui oficiu diplomatic. Nu puteam să scăpăm de sindromul un- 
guresc! 

Un coleg mi-a sugerat să fac o vizită înaine de plecare, și lui IV. 
Săndulescu, secretar de stat în MAE de patru luni, desemnat, după demisia 
guvernului Roman, de către PNL. Așa am și făcut. Mi-a spus şi domnia sa 

cam cum vede relaţia cu Chișinăul, neuitând să sublinieze: „pe chestiunile 
Unirii, nu te băga. Nu de asta avem timp și nevoie acum”. N-am comentat, 
deşi am fost, recunosc, puţin surprins. Sloganul Unirii era cel mai des pe bu- 
zele liderilor PNŢCD şi PNL. Dar una era strada și tribuna parlamentului, 
alta era optica în cabinete... 

Discuţie mai lungă cu colegii de la Direcţia Moldova, lectura unor 
materiale documentare de dată recentă. Fişa relaţiilor bilaterale nu era prea 
bogată la capitolul „vizite și întâlniri la nivel prezidenţial și guvernamental”. 
Președintele Snegur făcuse, în februarie 1991, o vizită la Bucureşti, însoţit 
doar de ministrul de externe și de un consilier, ţinuse un discurs în parlament, 
stârnind ropote de aplauze prin rostirea celebrei „să ne ţinem de neamuri!” 
impresionase prin pioşenia cu care se închinase la mormântul lui Ştefan cel 
Mare şi cam atât. Mai fusese realizată și o întâlnire a premierilor Roman și 
Druc, dar ambii erau acum pe alte baricade ale vieţii politice, iar succesorii lor 
erau, se vede treaba, ocupați cu multe altele, în afară de relația bilaterală. În 
martie Adrian Năstase vizitase Chișinăul, după ce obținuse in extremis acor- 
dul ministerului sovietic de externe, și semnase cu acest prilej protocolul de 
colaborare între cele două ministere de externe. Persoana cea mai cunoscută 
la București era ministrul de externe, Nicolae "Țâu, care cunoștea, cred, cu 
ochii închiși traseul rutier Chişinău-Bucureşti. În schimb, destule vizite re- 
ciproce la nivel de asociaţii și organizaţii nonguvernamentale, care jucaseră 
un rol aparte, chiar important, în lărgirea contactelor interumane. Și ar fi pu- 
tut face și mai mult dacă între ele nu ar fi apărut suspiciuni, contestări, acuze 
de tot felul... 

Vineri seara am primit un telefon de la minister: a doua zi dimineaţa 
sunt așteptat de preşedintele Ion Iliescu. M-am prezentat la ora indicată, în- 
cercând o oarecare emoție. Mă aflam pentru prima oară la palatul Cotroceni, 
am admirat, în lungul drum până la cabinetul prezidenţial, decorațiunile in- 
terioare, coridoarele, am aruncat o ocheadă și în unul din saloane, a cărei ușă 
era deschisă. Linişte, multă liniște. Şeful de cabinet m-a instructat rapid că 
vizita trebuie să fie foarte scurtă, să nu prelungesc inutil primirea, întrucât 
preşedintele are o agendă de lucru foarte încărcată. 

Preşedintele Iliescu m-a primit zâmbitor — acel zâmbet care l-a făcut 
celebru, până la caricaturizare, din păcate. A intrat direct în subiect. După 
proclamarea independenţei, preşedintele Snegur s-a eschivat de la o întâl- 
nire cu domnia sa. A înţeles că Snegur a avut o toamnă foarte încărcată, fiind 
antrenat în campania pentru alegerile prezidenţiale, însă și după alegerea sa 
ca preşedinte nu dă vreun semn că ar dori un dialog cu Bucureștiul. Intere- 
sul nostru sincer este să ajutăm Moldova să își consolideze independența. 

Informaţiile privind atitudinea Rusiei faţă de noile state independente sunt 
contradictorii, persistă confuzia după semnarea documentelor CSI de la 
Alma Ata; oaspeţi de la Chișinău, „în special intelectuali”, acuză semnarea 
acestor documente de către președinte etc. „Aș dori clarificări și răspunsuri 
precise în legătură cu toate acestea direct de la președintele Snegur, și vă rog 
să îi transmiteţi că aș dori o întâlnire cu domnia sa oricând, oriunde și în 
orice formulă doreşte”, a continuat președintele. L-am întrebat dacă, pentru 
operativitate, am libertate de a discuta cât mai concret această chestiune cu 
preşedintele Snegur, Iliescu aprobând pe loc propunerea. În plus, mi-a spus 
să îi transmit ministrului de interne Ion Costaş că rămîne valabilă oferta 
de a primi în România, la stagii de pregătire, poliţişti moldoveni. A che- 
mat apoi un militar — un contraamiral, după câte am înţeles — pe care mi l-a 
prezentat ca având sarcină de a stabili o linie telefonică directă, securizată, cu 
preşedintele Snegur, dacă acesta din urmă va fi de acord. 

Toată discuţia a durat cam vreo 15 minute. l-am mulțumit, pregă- 
tindu-mă să mă retrag, conform instrucţiunilor șefului de cabinet. Mi-am 
luat rămas bun, urându-i — am considerat potrivit — sănătate și succes în 
perioada următoare, „mai ales că suntem în pragul alegerilor locale și parla- 
mentare”. Mi-a mulțumit, după care... a luat din nou loc în fotoliu și a în- 
ceput o lungă trecere în revistă a situaţiei politice interne, cu referiri critice 
directe la unii oameni politici, la „unii pe care i-am ţinut la sân” etc... şi astfel 
primirea mea a durat vreo 45 minute. La ieșirea din cabinet, un reproș scurt 
din partea şefului de cabinet: „v-am spus ceva, dar .... L-am întrerupt pe un 
ton voit degajat și sigur: „vă rog să îl întrebaţi pe domnul președinte de ce am 
zăbovit atât!”.. 


Luni 20 ianuarie: Timp rece, dar senin, numai bun pentru a-mi stimula 
optimismul privind începutul scurtei — credeam eu - prezenţe la Chișinău. 
Un diplomat moldovean ne-a preluat de la hotel și am mers la ministerul de 
externe, care ocupa câteva birouri de la etajul al treilea al clădirii guvernu- 
lui. Cabinetul ministrului de externe Nicolae Ţâu, plin. Erau prezenţi, după 
câte am înţeles, toţi diplomaţii din minister, pe atunci nu mai mulți de 20. 
Ministrul moldovean primise, încă de la 17 ianuarie, o scrisoare prin care 
omologul său de la Bucureşti îl informa că „în scopul punerii în aplicare a 
înţelegerii dintre Guvernul României şi Guvernul Republicii Moldova din 28 
august 1991, privind stabilirea de relaţii diplomatice la nivel de ambasadă în- 
tre cele două țări, s-a hotărât trimiterea la Chişinău, într-o primă etapă, a doi 
diplomaţi români şi anume dl Ion Bistreanu, ministru-consilier, însărcinat cu 
afaceri ad-interim, şi dl Aurelian Creţu, secretar de rangul I, şeful secţiei con- 


www.dacoromanica.ro 


12 e ION BISTREANU 


sulare a Ambasadei”. Schimb protocolar de amabilități. Satisfacţie de ambele 
părți. Într-un cuvânt, un început promiţător al activităţii noastre. 

În continuare, am plecat cu ministrul la președinție, unde era programată 
primirea la preşedintele Mircea Snegur. Extrem de jovial, cu o amabilitate 
nedisimulată, domnia sa, într-un dulce grai moldovenesc cu parfum de Ba- 
sarabie rusificată, a salutat decizia României de a deschide ambasada la 
Chișinău, spunând că „în două-trei zile va pleca la București și ambasadorul 
nostru, Aurelian Dănilă”, cel care pentru o scurtă perioadă fusese consul la 
Iaşi. 

l-am transmis încă odată din partea preşedintelui Iliescu felicitări cu 
prilejul de curând sărbătoritei zile de naștere (la 17 ianuarie împlinise 52 
ani). Am reiterat asigurarea preşedintelui, a guvernului român că vom spri- 
jini, în măsura posibilităţilor şi mijloacelor noastre, consolidarea statalității, 
suveranităţii și integrităţii teritoriale a Republicii Moldova. L-am informat 
şi de demersurile noastre pe canale diplomatice vizând recunoașterea cât mai 
rapidă a noii republici de către alte state, stabilirea de relații diplomatice cu 
acestea, determinarea ca statele care nu intenţionează să își deschidă amba- 
sade proprii la Chişinău să acrediteze în Republica Moldova ambasadorii 
lor de la București și nu de la Moscova, unde aveau posibilităţi limitate de a 
obţine informaţii obiective privind situaţia din Republica Moldova şi poziţia 
conducerii tânărului stat în diverse probleme internaţionale. L-am asigurat, 
totodată, de disponibilitatea noastră de a găzdui reprezentanţele diplomatice 
ale Republicii Moldova în străinătate în localurile misiunilor noastre diplo- 
matice, ţinând cont de posibilitățile financiare limitate ale Chișinăului de a 
închiria sau cumpăra sedii pentru propriile ambasade în alte state. 

I-am transmis dorinţa președintelui Ion Iliescu de a avea cât mai curând 
o întâlnire cu domnia sa, „oriunde, la Chişinău sau București, sau undeva, în 
apropiere de frontieră”. „Da, şi eu cred că este util să ne întâlnim, o să vedem 
agendele noastre de lucru și o hotărâm”, a răspuns Snegur. 

Am plusat atunci — având în vedere și „dezlegarea” dată de dl.Iliescu: 
„Domnule preşedinte, am împuternicire să stabilesc cu dumneavoastră orice 
dată; vă propun să organizăm întâlnirea chiar în această săptămână, să zicem 
spre sfârșitul ei, poate vineri”. Vineri era 24 ianuarie, iar eu, prea cuprins de 
romantism în acel moment, am crezut că întâlnirea, anume în acea zi, a celor 
doi preşedinţi, ar putea marca un moment aparte în relaţia bilaterală, că actul 
istoric de la 24 ianuarie 1859 va fi evocat fără doar și poate (a și fost, dar nu 
de către cei doi președinți, ci de alții, la Iași, după cum voi relata mai departe). 

— De acord, dar să ne întâlnim sâmbătă, este zi nelucrătoare şi nu suntem 
presaţi de alte treburi, a răspuns Snegur. Dar unde? 

- Propuneţi dumneavoastră ! 

— La jumătate de drum, lângă Ungheni, unde avem o casă de oaspeţi. 

- Domnule peședinte, vă mulțumesc pentru răspuns.Voi informa ime- 
diat pe domnul președinte Ion Iliescu și sper ca în după amiaza acestei zile să 
vă comunic acordul domniei sale. 

— Lăsaţi, vorbesc eu cu domnul Adrian Năstase, a intervenit Nicolae Ţâu, 
care până atunci nu scosese nici o vorbă. 

- Domnule ministru, cunosc relația dumneavoastră specială cu domnul 
ministru Năstase, dar sunt obligat, ca un diplomat disciplinar, să informez 
şi eu asupra întrevederii de acum. Sunt, însă, sigur că dumneavoastră și dl. 
Năstase veţi conveni toate detaliile acestei întâlniri de lucru, inclusiv tematica 
discuţiilor și componenţa celor două delegaţii. 

- De ce să vorbim de delegaţii? Este o întâlnire a celor doi președinți, la 
care, bineînţeles, voi participa și eu și domnul Năstase. 

Nu am mai insistat. Eram mulțumit că am obţinut acceptul președintelui 
Snegur. Am avut în acel moment un presentiment că viitorul meu dialog cu 
ministrul de externe nu va fi aşa ușor. 

M-am întors imediat la hotel, de unde l-am sunat pe Adrian Năstase, că- 
ruia i-am relatat despre întrevederile mele din acea dimineaţă și i-am spus că 
preşedintele Snegur este de acord cu întâlnirea, lângă Ungheni, la 25 ianuarie. 

Dl. Năstase m-a întrebat încă odată dacă acordul asupra întânirii 
preşedinţilor este ferm, sau numai de principiu. Mi-a promis că în cel mai 
scurt timp îmi va comunica răspunsul președintelui Iliescu. Intr-adevăr, după 
cca 15 minute am primit telefon de la domnia sa, care m-a rugat să transmit 
acceptul asupra datei și locului întânirii. 

L-am informat imediat pe ministrul Ţâu şi am convenit ca în următoa- 
rele trei zile să fim în contact direct pentru a stabili detaliile vizitei. La suges- 
tia mea de a conveni un scurt comunicat de presă privind apropiata întâlnire, 
Ţâu a replicat că nu este nevoie de un comunicat, fiind vorba de o vizită de 
lucru, însă în final a acceptat, cu condiţia ca acest comunicat să fie difuzat 
presei în ziua de 24 ianuarie. Cunoştea domnul ministru foarte bine practica 
sovietică de a da unele comunicate de presă privind întâlniri importante doar 
în seara premergătoare acestora!!! 

În cursul zilei de miercuri, 22 ianuarie, am avut o discuţie destul de neplă- 
cută cu ministrul, după ce i-am comunicat că preşedintele Iliescu va fi însoţit 
de cca 60 ziariști. Alexandru Mironov îmi comunicase deja lista ziariştilor 
care vor veni la Ungheni, avertizându-mă că trebuie să iau toate măsurile, 
pentru a nu da naştere unor speculaţii nedorite. „Nu, maximum trei: câte 
unul de la agenţia naţională de presă, de la radio şi de la televiziune” — a hotă- 

rât Ţâu. A fost nevoie de o lungă pledoarie, argumentând că în România sunt 
zeci de publicaţii independente sau aparţinând unor partide politice și că ar fi 
imposibil ca acestea să fie discriminate. In sfârșit, abia a doua zi, am primit ac- 
ceptul ca la Ungheni să vină și două autobuze cu ziariști români, cu precizarea 
că „din păcate, în clădirea în care vor avea loc convorbirile spaţiul este foarte 
mic pentru a putea fi pus și la dispoziţia presei”. 

De la București mi s-a comunicat acordul ca vizita să fie anunţată pre- 
sei doar în ajun, importantă fiind întâlnirea în sine. Firesc, ai noștri au infor- 
mat din timp redacţiile, pentru ca acestea să decidă asupra ziariştilor care vor 
însoţi delegația română. 

Chiar în ajunul vizitei, Aurelian Dănilă şi-a prezentat scrisorile de acre- 
ditare ca ambasador al Republicii Moldova în România. Cred că rapiditatea 
cu care acesta a fost instalat în funcţie este unică în diplomaţia românească de 
după decembrie 1989. Președintele Snegur a semnat decretul de numire a am- 
basadorului Dănilă la 23 ianuarie. În aceeaşi zi, i-a telefonat preşedintelui Ili- 
escu, rugându-l să primească scrisorile de acreditare ale ambasadorului chiar 
a doua zi, pentru că vrea ca acesta să participe la întâlnirea de la Ungheni. 
Iliescu a fost de acord, aşa că în dimineaţa zilei de 24 ianuarie ambasadorul 
a fost primit, pentru înmânarea câpiilor scrisorilor de acreditare, de Adrian 
Năstase, În cadrul ceremoniei, ministrul a declarat: „Noi, în plan diploma- 
tic, am sărbătorit ziua de 24 ianuarie a Unirii Principatelor prin primirea am- 
basadorului Republicii Moldova, într-un arc de timp şi pentru construirea 
unui pod care să ducă spre îndeplinirea unei speranțe mai îndepărtate. Este, 
după părerea mea, o formulă care poate să însemne o cale de comunicare și o 
formă constructivă pentru dezvoltarea relaţiilor noastre sub semnul prezen- 
tului și în perspectiva unei legături mai strânse. Deci, nu este vorba de un 
gest simplu, formal, ci este vorba în primul rând de o fotografie de familie, pe 
care am realizat-o aici, împreună cu solul fraţilor noștri. Nu este un lucru care 
îngheaţă realitatea ci, din contră, este o formulă care deschide o fereastră spre 
viitor.” La ora 14, Dănilă a fost primit de preşedintele Iliescu... 

Am reţinut din presă că, în aceeași zi, la sediul MAE român a avut loc 
o manifestare inedită: vernisajul unei expoziţii în care erau expuse cele două 
săbii ale domnitorului Alexandru loan Cuza, cumpărate de noi la Londra, 
la o licitaţie internaţională. Una din săbii fusese dăruită domnitorului 
român de principele Serbiei, Milan Obrenovici, în 1862, în semn de 
mulţumire pentru facilitarea tranzitului unui transport de arme din Rusia, 
sabia fiind inscripționată cu „Amicus certus in re incerta’. Cealaltă, primită 
de la sultanul Abdul Aziz în 1860, la ceremonia de investitură a domnitoru- 
lui român. 

Chiar în ajunul întâlnirii președinților, a apărut un impediment, care, 
din fericire, mă privea numai pe mine. După cum relatasem mai sus, rezer- 
vorul mașinii noastre era practic gol. Am încercat în van să facem rost de 
benzină, toţi îndrumându-ne spre sursa de „la marginea drumului”, adică în 
afara Chişinăului, unde oameni descurcăreţi vindeau benzină în canistre sau 
bidoane de plastic de 4-5 litri. Nici cea mai mică garanţie că această benzină 
era „curată”! N-am riscat şi am apelat la aparatul prezidenţial, unul din consi- 
lierii preşedintelui Snegur oferindu-se să mă ia în mașina lui. 

La Ungheni, în pofida unei temperaturi sub zero grade, primirea 
oaspeţilor români a fost foarte caldă. Delegaţia noastră a fost întâmpinată de 
ministrul de externe, de alte câteva oficialități moldovene şi de subsemnatul. 
După care ne-am deplasat spre casa de oaspeți de la Valea Largă, din podgo- 
riile Cetirenilor, nu departe de Ungheni. Din delegaţia noastră făceau parte 
ministrul de externe, guvernatorul Băncii Naţionale, un secretar de stat de 
la comerţ, reprezentanţi de la ministerul industriilor, prefectul judeţului Iași 
etc. De partea cealaltă, omologi. 

Într-o atmosferă degajată au decurs, circa trei ore, și convorbirile. S-au 
expus planuri optimiste privind colaborarea politică, economică și culturală, 
conlucrarea pe plan internaţional etc. S-a repetat de ambele părți sintagma 
„două state românești”, s-a vorbit cu patos despre integrarea economică și spi- 
rituală, însă cam atât. In timpul convorbirilor a fost lansată și ideea înființării 
unei zone economice libere în regiunea Ungheni-lași, crearea unor între- 
prinderi mixte de producție, demararea unor consultări vizând armonizarea 
legislaţiei celor două state etc. A fost o întâlnire fără exces de efuziuni senti- 
mentale. Cred că cel mai des folosit cuvânt a fost „integrare”, ca principiu de 
bază al relaţiilor bilaterale. În viziunea liderilor noştri, cea mai solidă şi con- 
vingătoare în același timp punte, sau pod, între cele două maluri ale Prutului 
ar urma să fie integrarea economică. 

S-a convenit ca cei doi preşedinţi să se reîntâlnească în luna martie pen- 
tru a semna un Tratat de Fraternitate și şi Colaborare. 

La prânzul oferit de gazde, stau între doi demnitari, din delegaţia română 
şi, respectiv, din delegaţia moldoveană. La un moment dat, în discuţie este 
adus eternul și prozaicul subiect: banii. Ambii se plâng că aceștia sunt puţini, 
nevoile sunt mari, oamenii au așteptat enorm de la schimbările politice care 
au avut loc în cele două state. Şi de aici, ca o concluzie comună: ne va fi foarte 
greu să aplicăm măcar un sfert din ce au convenit președinții noștri. 

În 1991 produsul naţional brut al Moldovei scăzuse cu 12 la sută, 
iar inflaţia fusese de 201,4 la sută. Salariul mediu era de cca 1000 ruble, la 
cursul de schimb 20 dolari, în timp ce în România era de cca 10.000 lei, circa 


www.dacoromanica.ro 


16 + ION BISTREANU 


50 dolari. La cursul de schimb pe piața neagră, se dădeau doi lei pentru o 
rublă. 

Nici la noi lucrurile nu stăteau mai bine. Văzusem recent o statistică a 
Băncii Mondiale. În 1990, România se clasa, la majoritatea indicatorilor, pe 
locul 22 în Europa: PIB/locuitor — 2210 dolari, în timp ce media europeană 
era de 8239 dolari, iar a primelor 14 state dezvoltate din Europa - 14.773 
dolari; tot pe locul 22 eram și la agricultură: 15 tractoare/1000 ha, în timp ce 
Olanda avea 207; 115 kg. îngrăşăminte/ha (Olanda — 688 kg); export. 435 
dolari/locuitor (media europeană — 1885 dolari); productivitatea muncii — 
4602 dolari/persoană activă ( media europeană — 17217 dolari). Cu rezulta- 
tele din 1991 nu prea aveam cu ce să ne lăudăm... 

Pentru „culoare locală”, cred, în delegaţia română fusese inclus şi amba- 
sadorul nostru la ONU, Aurel Dragoş Munteanu, care, încă de la sosire, m-a 
rugat să îi pun la dispoziţie o mașină și un șofer, pentru a se deplasa în satul 
Buda-Lăpușna, unde se născuse în urmă cu 50 de ani. Săracul, domnul am- 
basador, se credea la New York, unde avea la dispozitie un personal numeros, 
dar şi câţiva şoferi! În final, ministrul Ţâu i-a pus la dispoziţie maşina lui, aşa 
că, până la plecarea delegaţiei, nu l-am mai văzut pe ambasadorul nostru. 

Într-o pauză, preşedintele Ion Iliescu m-a rugat să accept venirea în staff- 
ul ambasadei a unui colaborator, „un moldovean tare de treabă, de la Iași”, 
care „vorbeşte graiul dulce, moldovenesc, și care să se ocupe de problemele 
culturale”. Puteam să refuz?! Am apreciat, însă, gestul amabil al președintelui 
de a mă „ruga”, deși putea să discute direct cu ministrul nostru de externe iar 
diplomatul respectiv să fie trimis la post, conform uzanțelor. 

Timp de câteva ore, cei 66 ziarişti români, precum și vreo 20 de ziariști 
de la Chișinău și Moscova, au stat cuminţi, tremurând de frig, în autobuze, 
așteptând încheierea convorbirilor. 

A urmat conferința de presă, într-un decor inedit, pe treptele vilei. In- 
trebări uzuale, cu excepţia uneia privind opinia celor doi preşedinţi despre 
reuniunea Consiliului Naţional al Unirii care avusese loc, cu o zi în urmă, 
la Iași. Abil, preșdinrele Iliescu l-a invitat pe Snegur, în calitate de gazdă, să 
răspundă primul. 

A fost evident pentru toţi cei prezenţi că Snegur a fost iritat de întrebare, 
însă, invocând lipsa informaţiilor de la Iași, a reiterat ideile privind integrarea 
economică și spirituală, cele convenite în acest sens (fără a detalia) chiar în 
acea zi cu președintele Iliescu, încheind cu deja celebra (rostită în februarie 
1991, în parlamentul României) zicere a domniei sale, care făcea și va mai 
face câteva luni furori în România: „Să ne ţinem de neamuri!”. Toţi ziariștii 
au izbucnit în aplauze, iar faţa președintelui Snegur s-a luminat, exprimând o 

satisfacţie nedisimulată. Am căzut și eu în aceeași capcană, abia peste câteva 
luni ministrul 'Ţâu oferindu-mi „traducerea” magicei sintagme. Dar, despre 
asta, mai târziu. 

Snegur a intuit că nu era momentul potrivit pentru a se referi la eve- 
nimentul de la Iaşi. Pentru ziariștii avizaţi, nu era un secret poziţia lui Sne- 
gur faţă de Consiliul Unirii. Cu numai câteva zile în urmă, în discursul de 
învestitură ca președinte al Republicii Moldova, Mircea Snegur declarase ri- 
tos că „prea mult ne leagă de poporul român pentru a nu evidenția raportu- 
rile noastre. Avem aceeași limbă, aceiași domnitori, în cea mai mare măsură 
— aceeași istorie și același destin...nu putem să nu trăim bine cu fraţii noștri 
din cauza ambițiilor ideologice învechite ale cuiva. Trebuie să recunoaștem 
că aparatul ideologic comunist, timp de decenii, a lucrat cu succes pentru a 
crea în persoana poporului român o imagine a dușmanului. Pentru a depăși 
această ideologie, avem nevoie de conlucrare, integrare economică și spiritu- 
ală cu România, și în această bază — să restabilim buna înţelegere și prietenia 
dintre noi”. Frumos spus, chiar de aplaudat, dacă Mircea Snegur nu ar fi con- 
tinuat, în acelaşi discurs: „În acelaşi timp, nu poate fi pus la îndoială cursul 
nostru spre independenţa reală. De altfel, independenţa Republicii Moldova 
se găseşte la o mare încercare, fiind zguduită de mulți factori, la care astăzi, în 
condiţiile istorice concrete, se mai adaugă încă unul. Este vorba de activitatea 
unei structuri politice — Consiliul Suprem al Unirii — format din deputaţi 
a două parlamente suverane. Chemările, publicaţiile, seminarele, propunerile 
de înfiripare a unor structuri comune, precum și alte acţiuni ale acestui Con- 
siliu adâncesc procesele de complicare a situaţiei politice din ţară. Să nu cre- 
dem că astăzi putem obţine ceva neglijând voinţa poporului...” 

Preşdintele Iliescu a fost destul de rezervat în aprecieri: în viziunea dom- 
niei sale, Unirea, pe care o consideră un proces istoric inevitabil, depinde de 
factori conjuncturali; în prezent este important să se consolideze primul pas 
— anume independenţa Moldovei şi dezvoltarea relaţiilor bilaterale pe toate 
planurile, acesta fiind modul cel mai corect de a făuri unitatea dintre noi, 
„prin fapte, şi nu prin vorbe, prin sloganuri.” Despre Convenţia Reîntregirii 


„..Cu o zi înainte, la 24 ianuarie, în sala Teatrului Naţional din Iași (clă- 
dire în care în 1918 îşi avusese sediul, vremelnic, Parlamentul român refugiat 
din Bucureştiul ocupat de armatele germane) şi-a ţinut lucrările Convenţia 
Naţională a Reîntregirii, cu participarea mai multor personalităţi de la 
București şi Chişinău. Atmosferă festivă, încărcată de parfumul îmbătător al 
unionismului. Cred că puţini oameni își mai amintesc că ideea unirii Moldo- 

vei cu România apăruse public chiar în zilele revoluţiei din decembrie 1989, 
când, la 24 decembrie, oamenii care manifestau în piaţa centrală a Iaşilor, au 
început să scandeze „vrem unire!” atunci când au fost salutați de câțiva mol- 
doveni care aduseseră ajutoare de la Chișinău. 

Un moldovean prezent la acest eveniment mi-a relatat pe larg despre 
desfășurarea lucrărilor Convenţiei. Am mai găsit câte ceva și din presa pe 
care o primeam din ţară. Prezenţă — numeroasă, reprezentând un larg spectru 
al formațiunilor politice şi ale societăţii civile din România, precum și mai 
mulți „unioniști? din Chișinău, oameni de litere, artiști, membri marcanţi ai 
Frontului Popular. Multă, multă „lume bună”: politicieni de marcă sau în că- 
utarea unui blazon politic, oameni de cultură și artă, democrați, republicani, 
monarhiști, nelipsite înalte feţe bisericești etc.etc. Un fel de cenaclu politic, 
unde fiecare căuta să se remarce, rostind de la tribună mesaje mai mult sau 
mai puţin măiestrite. 

În stilul lui inconfundabil, Ion Raţiu, evocând îndelungatul său exil, a 
reușit să smulgă sălii un „Nuuuu!” prelungit la întrebarea retorică „vrem cu 
Moscova?”, prilej pentru Leonida Lari să strige cu patos revoluţionar „Jos 
bolşevicii!” 

Evanghelic, poetul Ion Alexandru a recitat psalmul pe tema Unirii de 
neam creștin, tradus de Dosoftei. Iar poetul moldovean Nicolae Dabija a che- 
mat, tot patetic, la cea de a patra unire a românilor, preluând „a doua venire a 
lui Iisus Christos”, evocată anterior de Leonida Lari şi Ion Druc. 

Bineînţeles, un mesaj „regal”, citit de Simina Mezincescu. 

Reprezentanţi ai PNL au vorbit de unire ca de „o problemă de zile”. 

Iurie Roşca, din partea Frontului Popular din Moldova a conchis că uni- 
rea a depășit stadiul realizabilului și capătă deja conturul unui program po- 
litic de actualitate, în timp ce şeful lui, Mircea Druc, a declarat că „ noi nu 
vrem să declarăm Unirea, ci să construim unirea... ”. Alţi vorbitori — priviţi pe 
loc cu suspiciune! — au opinat că pentru pregătirea unirii este necesară o pe- 
rioadă ceva mai lungă, pentru ca rezultatul final să fie de necontestat. A luat 
cuvântul și Victor Surdu, președintele PDAR, într-un limbaj mai agrarian; 
nu a fost pe placul celor prezenţi, care l-au huiduit copios. 

S-a elaborat chiar și proiect de statut al CNU, care prevedea, printre 
altele, şi crearea unor departamente ale integrării: culte și confesiuni, in- 
tegrare economică, integrare instituţională, drept și legislaţie, integrarea 
învățământului etc. Ce au făcut ulterior aceste departamente nu am mai 
reușit să aflu...A fost o nouă confirmare a faptului că unirea nu se declară așa, 
festiv, dintr-o suflare, ci trebuie să fie gândită, construită, cu temelii solide, cu 
un acoperiş protector la orice intemperii politice, așa, ca o casă trainică, de 

buni gospodari, în care să locuiască o mare familie, de vârste diferite, dar de 
același sânge şi neam... 

Peste câteva zile am citit în presă şi lungul discurs al „liderului naţional” 
Petre Roman, din care am reţinut (fiindcă unele lucruri mi-au plăcut): „Azi, 
noi nu avem voie doar să refacem Unirea din 1918, pentru că orice cult pen- 
tru o realitate deja făcută este o cauză de stagnare și de imobilitate. Azi, noi 
nu avem voie doar să copiem trecutul; nu avem voie doar să reconstruim cu 
ochii întorși spre trecut; acum avem voinţa și puterea de a construi o nouă 
unire, a zilei de mâine, o unire cu rădăcini adânci nu doar în toată istoria 
noastră trecută, dar și în realitățile europene ale zilei de azi (...) să ne gândim 
şi să lucrăm cu înţelepciune, cu hotărâre și rapiditate pentru ca reîntregirea 
să fie incontestabilă, definitivă (...) recunoscută de jure (...) necondiționată și 
(...) fără ipoteci pentru viitor, pentru că ar fi catastrofal un pas înainte făcut 
azi, dar pe care ar trebui să-l anulăm mâine pentru că nu l-am gândit şi nu 
l-am pregătit pe de-a-ntregul”. 

Am căzut de acord cu N., interlocutorul meu moldovean (un om cu 
simţul realităţii, fără mare experienţă politică, dar câştigîndu-și pe drept, pe 
parcursul lunilor și anilor următori, un pe drept respect al colegilor, fie ei 
unioniști sau auntiunioniști, cum era împărţită, în doar alb și negru, societa- 
tea politică din Moldova) că deși, aparent, mișcarea unionistă are un puternic 
caracter integrat, Consiliul Naţional al Unirii, când devine vocal, arată ca un 
puzzle... 

Iată că nu numai unioniștii de pe cele două maluri ale Prutului sunt 
preocupați de viitorul României reîntregite. Găsesc într-o publicație tradu- 
cerea unui interviu al senatorului Szöcs Geza care, cu un an în urmă, în ca- 
drul dezbaterilor asupra proiectului de Constituție, declarase că „stabilirea 
prin Constituţie a caracterului național al statului va îngreuia foarte mult 
alipirea Basarabiei la România”. Senatorul își justifica, în interviu, declaraţia, 
susținând că, prin votarea articolului 1 din Constituţie, care stipula că Româ- 
nia este stat naţional, „parlamentarii români au înstrăinat și mai mult Româ- 
nia de minoritățile rusă, ucrainiană, găgăuză din Moldova, acele etnii care ar 
accepta poate România Mare ca stat multinațional, dar nu vor fi dispuse să 
accepte România ca stat naţional omogen”. Câtă grijă pentru România Mare, 
mai că mi-au dat lacrimile! 


x x x 


... Penurie mare în fosta URSS. Cosmonauţilor de pe staţia orbitală MIR 
li se reduc rațiile de alimente... La începutul anului 1992 Rusia se afla în pra- 
gul catastrofei. În peste 60 de regiuni ale Rusiei (din totalul de 89) rezervele 

de cereale erau epuizate, iar făina apărea doar pe măsură ce se realizau impor- 
turi. Norma lunară de produse alimentare eliberate populaţiei pe taloane era: 
1 kg zahăr, 0,5kg. produse din carne, 0,2 unt. Rezerva de mărfuri în comerțul 
cu amănuntul ajungea doar pentru 32 zile. La carne și peşte -10 zile, la ouă 
— 3 zile, la unt — 21 zile, la îmbrăcăminte — 35 zile, la încălțăminte = 29 zile. 
Rezerva de aur scăzuse la 289,6 tone (de la 2000 tone în anul 1985). Datoria 
externă, aproape de zero în 1985, crescuse la 120 miliarde dolari. 


«La 29 ianuarie, preşedintele G. Bush face o declaraţie puţin hazardată: 
cică America a câștigat războiul rece! Rușii sunt tare deranjaţi de această 
declaraţie! Însă, peste două zile Bush se întâlneşte cu Elțîn, „ca prieteni, nu ca 
adversari”, în cadrul „unei întâlniri istorice ce va fi o reconfirmare a încheierii 
războiului rece”. Cu alte cuvinte, doi învingători!! Fiindcă tot era și ziua de 
naștere a noului lider de la Kremlin, care împlinea 61 de ani, Bush îi dăruiește 
o pereche de cisme de cowboy. 

În afara programului oficial al vizitei, Elțîn se întâlneşte și cu scriitorul 
Alexandr Soljeniţin, încercând să îl convingă să se reîntoarcă în ţară... 


...Răsfoind prin notițele pe care mi le făcusem la St. Petersburg în ultimii 
ani de carieră diplomatică, am găsit un comentariu din presa rusă consacrat 
primei vizite în URSS, după un exil forţat de peste două decenii, a faimosului 
scriitor Soljeniţin, în septembrie 1990. 

De ce marca presa rusă acea vizită? Pentru că, atunci, la 18 septembrie 
1990, Soljeniţin a publicat simultan în Komsomolskaia pravda şi în Litera- 
turnaia gazeta un eseu, intitulat sugestiv: „Cum să construim Rusia? Consi- 
deraţiuni posibile”. Un eseu manifest, cu elemente mesianice în care scriito- 
rul desena un proiect de sistem politic, de organizare statală, dar nu pentru 
URSS, ci anume pentru Rusia, pe care o vedea deja debarasată de „periferii”, 
cu excepţia Bielorusiei și a Ucrainei, pe care visa să le păstreze în integrita- 
tea Rusiei. Scria atunci Soljeniţin: „...Ce anume este Rusia? Astăzi. Mâine 
(chiar mai important). Cine se gândește azi la viitorul Rusiei? Şi unde văd 
ruşii înşişi frontierele Rusiei? În trei sferturi de veac — în care ni s-a inoculat și 
sforăitoarea „prietenie socialistă a popoarelor” — puterea comunistă a lansat, 
a încurcat şi a provocat confuzii între aceste popoare, încât nu se mai văd că- 
ile pe care ne-am putea întoarce la acea, cu unele excepţii, convieţuire pașnică 
a naţiilor, la acea chiar somnolentă identificare a naţiilor care fusese oarecum 
obţinută în ultimele decenii ale Rusiei prerevoluţionare...Of, mulţi dintre noi 
ştim că nu mai vrem să trăim la comun în apartament! lată că acum același 
lucru se întâmplă și cu naţiile. În multe republici din jur forțele centrifuge 

au fost dispersate, oprite prin forță și cu sânge — dar nu trebuie ţinute așa cu 
orice preţ! Oricum se învârt lucrurile pe la noi, „Sovietica Socialistă” oricum 
se prăbușește! — și acum nu avem o altă opţiune ...Eu văd astfel lucrurile: fără 
întârziere, ferm, precis să declarăm: trei republici baltice, trei republici cau- 
caziene, patru din Asia Centrală, dar și Moldova, dacă o trage mai mult spre 
România, — da! acestea unsprezece NEAPĂRAT ȘI IREVOCABIL vor fi 
separate... Ferm și fără întârziere să anunțăm dreptul legitim la deplina sepa- 
rare a acelor 12 republici. Dar dacă vreuna dintre ele are ezitări, dacă să se 
separe sau nu? Cu aceeași fără umbră de îndoială suntem nevoiți să decla- 
răm separarea NOASTRĂ de ei, noi cei care am rămas...toţi văd deja că îm- 
preună nu mai putem trăi...Încă la începutul secolului, marele nostru om de 
stat S.E.Krijanovski avertiza. „Rusia băștinașă nu dispune de rezerva de forţe 
culturale și morale pentru asimilarea tuturor periferiilor. Asta va epuiza nu- 
cleul naţional rus”. Aceste vorbe sună azi cu mii de sensuri. Nu avem forţe în 
periferii, nici economice, nici spirituale. Nu avem forţe pentru Imperiu...Să 
aruncăm această povară de pe umerii noștri: ne dezbină, ne stoarce vlaga, ne 
grăbeşte moartea. Privesc îngrijorat cum renașterea conștiinței naţionale ruse 
încă nu se poate debarasa de gândirea postimperială, de drogul imperial, care 
preia de la comuniști inexistentul fals „patriotism sovietic” şi se mândrește cu 
acea „mare putere sovietică”, care în epoca popândăului Ilici al doilea (Brej- 
nev — n.n.) a secat și ultima forță productivă a ultimelor decenii în imensa și 
inutila înarmare, ne-a făcut de râs, ne-a prezentat în faţa întregii planete ca pe 
un invadator, un lacom peste măsură ... Acum trebuie să alegem între Imperiu, 
care ne ruinează în primul rând pe noi, şi salvarea spirituală și fizică a pro- 
priului nostru popor...” 

În scenariul său, detaliat pe multe-multe pagini, erau însă multe, cam 
prea multe, amănunte cu nuanţă de fantastic. 

Încercase şi Gorbaciov să îl aducă în ţară. În 1990, i-a conferit Premiul 
de Stat pentru „Arhipelagul Gulag”, dar scriitorul a refuzat să-l primească, 
declarând că nu poate lua un premiu pentru o carte scrisă cu sângele a mili- 
oane de oameni. 

La reîntoarcerea sa definitivă în Rusia, în 1994, Soljeniţin ocupă poziţia 
lui Lev Tolstoi, de la începutul sec.al XX-lea, însă, spre deosebire de acesta, 
care fusese repudiat de biserică, el este adulat de biserică, mai-mai să fie trecut 
în rândul sfinţilor. Piedestalul pe care a fost repede aşezat de ruși era prea so- 
lid, prea înalt și prea impunător ca să îl mai facă să fie de partea puterii zilei. 
Aşa cum îl refuzase pe Gorbaciov, a refuzat și primirea ordinului Sf. Andrei 
conferit de Elțîn în 1998, la împlinirea vârstei de 80 de ani: „de la puterea 
supremă care a dus Rusia în actuala stare mortală nu pot primi o decorație”. 

Elțîn mărturisea în memoriile sale că a fost informat asupra unui posibil re- 
fuz, a ezitat la semnarea decretului, însă, în final, i-a trimis scriitorului un me- 
saj în care, printre altele, a subliniat că „acest ordin nu vi-l confer eu personal, 
ci este o decorație din partea tuturor oamenilor cinstiţi din Rusia”. Cei doi 
s-au întâlnit o singură dată, președintele venind la vila din apropierea Mos- 
covei a noului patriarh al literaturii ruse contemporane. În afară de faptul că 
au dialogat îndelung și au băut votcă, niciunul dintre cei doi nu a dezvăluit 
vreodată despre ce au discutat vreme de două ceasuri... 

Putin, la rândul său, l-avizitat de douăori, prima oară chiar în 2000, înainte 
de a deveni președinte, lăsînd o impresie deosebită scriitorului căruia i-a plă- 
cut „prudenţa și echilibrul hotărârilor, soluţiilor şi deciziilor sale”. De la acesta 
a acceptat să primească Premiul de Star, pe care preşedintele Putin i l-a înmâ- 
nat nu în cadrul unei ceremonii la Kremlin, aşa cum prevedea protocolul, ci 
s-a deplasat personal la vila scriitorului de la Troiţe-Likovo... Moment unic! 

Au devenit cuvinte de referință cele declarate de scriitor despre predece- 
sorii lui Putin . „In stilul de lucru al lui Gorbaciov şochează naivitatea poli- 
tică, lipsa de experienţă și iresponsabilitatea faţă de ţara sa”, deși „Gorbaciov și 
nu Elțîn, cum susţin toţi, a fost primul care a permis libertatea de circulaţie a 
cetăţenilor noștri”. „Iresponsabilitatea lui Elțîn faţă de poporul nostru a fost 
ceva mai redusă, numai că ea s-a extins asupra altor sectoare. A dorit ca ex- 
trem de repede să dea proprietatea statului în mâini private, a permis jefuirea 
nestingherită a bogățiilor Rusiei...” 

Drumul spre nemurire al lui Soljeniţin ca scriitor şi publicist a înce- 
put prin conflictul dur cu sistemul politic comunist și cu conducerea ţării 
sale, continuat și în anii emigrației forţate. După reîntoarcerea în Rusia, 
naționalismul lui nedisimulat, gândurile sale despre marea Rusie i-au afectat 
uriașa popularitate de dizident și răzvrătit pe care și-o câștigase în Occident, 
însă el a devenit aproape un sfânt pentru rușii zilelor noastre. Am reţinut de 
la Soljeniţin o frumoasă definiţie a patriotismului: „Patriotismul este un sen- 
timent puternic de iubire pentru patria ta, înseamnă că eşti gata să te sacrifici 
pentru ea, cu condiţia de a o sluji fără complezență, de a nu o susţine în pro- 
puneri injuste, de a fi sincer întru denunțarea viciilor și a păcatelor sale și de 
a manifesta cuvenita căință”. Nu a fost un internaţionalist în apărarea celor 
asupriţi, umiliţi şi obidiți, ci a rămas, până la sfârșitul vieții un velicorus con- 
vins, fără a instiga, însă, la ură... 

Cât mi-aş fi dorit și eu ca în ţară să se reîntoarcă definitiv Mircea Eliade, 
Eugen Ionescu, Cioran, sau măcar unul din ei, așa cum reușiserăm, cu ani în 
urmă, să îl convingem pe Henry Coandă să se reîntoarcă în ţară, în pofida 
obiecţiilor soţiei, o franțuzoaică ce vedea în România „o ţară de ciobani”... 

Iarna anului 1991-1992 nu mi-a oferit imaginea unui Chișinău vesel. Co- 
pacii de pe bulevarde și din parcuri — desfrunziţi, clădirile din centru — triste 
şi cenușii. Multe zone ale orașului aminteau mai degrabă de orașele constru- 
ite în URSS în special în perioada stalinistă. Clădiri masive, dar inestetice, de 
patru-cinci etaje, de pe fostul bulevard Lenin, care acum se numea Ștefan cel 
Mare. Cartiere noi de blocuri muncitoreşti — cutii de beton, cenușii și triste. 
Străduţe lăturalnice liniștite, care ascundeau printre plopi căsuțe mici de la 
începutul secolului, cu zidurile mâncate de vreme, dar care te îndemnau să 
le pătrunzi tainele ascunse de decenii... În zona comercială a oraşului, vitrine 
goale, cum de altfel erau și rafturile din interiorul acestora, mai ales în maga- 
zinele alimentare şi cele de electrocasnice. Devalorizarea continuă a rublei 
din ultimele luni de existență a URSS împinsese oamenii să îşi învestească 
puţinele economii pe care aveau în electronice şi electrotehnică și cam în tot 
ce se mai găsea, pe ici, pe colo, prin magazine. Iar de alimente se „făcea rost”, 
cam cum se întâmplase la noi până în decembrie 1989... 

Cercetătorii nu au ajuns la o concluzie unanimă privind istoria orașului, 
însă mărturiile documentare atestă existenţa localităţii în prima jumătate 
a sec. al XV-lea, alături de alte sate moldovenești, fără a se distinge în viaţa 
economică sau politică de atunci a Principatului Moldovei. 

Etimologia orașului este destul de coontroversată. Istorici slaviști fac tri- 
mitere la cuvântul ucrainian „kișeni” (buzunar). Nici cercetătorii unguri nu 
s-au lăsat mai prejos, găsind originile numelui orașului în cuvintele ungurești 
kisjeno, keszelvo, keszen, kiszinel. Se mai invocă și originea tătărască, de la cu- 
vântul „kesene” (capelă pe mormânt) sau kesen (mausoleu). Personal, agreez 
teoria privind existenţa unui vechi cuvânt românesc, dispărut azi din vocabu- 
lar, „chișinău”, care ar însemna „izvor, cișmea, fântână arteziană”. 

Chișinăul este atestat documentar la 25 aprilie 1420, când Alexandru 
cel Bun dăruiește unui boier, slujitor credincios, câteva sate pe malul râului 
Bâcoveţ (identificat a fi râul Bic ce şerpuiește prin Chişinău), care aveau drept 
hotar mănăstirea lui Chişnovarzar (o mănăstire a lui Varzar în Chişinău). O 
definire mai exactă a satului apare într-un hrisov al lui Ștefan cel Mare, din 8 
octombrie 1466, prin care confirmă cumpărarea unei „seliște...la Chișinău, la 
fântâna Albişoara “, de către unchiul său, „cinstitul boiar” Vlaicu. 

Timp de aproape un secol nu mai avem date despre Chișinău. Abia la 
1576, domnitorul Petru Șchiopul înscrie într-un hrisov cumpărarea de către 
uriadnicul Drăguș, pentru 500 de zloți tătărești, de la Vasutca, strănepoată 
a boierului Vlaicu, a „un sat anume Chișinăul, pre Bâcu, în ţinutul Lăpuş- 
nei cu mori în Bâcu”. Peste 40 de ani, Salomia, soţia lui Drăguș, vinde satul 

Chișinău, pentru ca la 1641 acesta să intre în proprietatea mănăstirilor Sf. 
Vineri şi Balica din Iaşi, închinate, la rândul lor, mănăstirii Invierea din Ieru- 
salim. În următoarele decenii, mai multe sate din vecinătatea Chişinăului — 
Voviţeni, Buiucani ş.a. — sunt donate sau vândute mănăstirii Galata din Iaşi, 
şi mai apoi închinate tot Ierusalimului. 

Pe la jumătatea sec.al XVII-lea, Chișinăul este deja cunoscut ca principal 
centru economic pe axa comercială Suceava-laşi-Tighina-Cetatea Albă. Lo- 
calitatea este animată de iarmaroacele la care se vindeau cereale, vite, pește, 
ceară, ulei piei, fructe și legume. Locuitorii, numiţi deja târgoveţi, încep să 
deschidă numeroase cârciumi și dughene din care nu lipseau ţesăturile, lu- 
mânările și sarea, vinurile și rachiul. Sunt numiţi primii funcţionari domneşti 
— pârcălabul și şoltuzul. Târgul începe să se extindă, ceea ce duce la nume- 
roase dispute cu călugării de la mănăstirea ieșeană Sf. Vineri, care invocă acte 
domnești privind Chișinăul ca „sat mănăstiresc”, în timp ce târgoveţii locali 
susţin că “ei ar fi ştiind de la părinţii lor că iaste loc domnesc“. 

În a sa „Poemă polonă”, Miron Costin, pomeneşte, la 1677, Chișinăul 
printre orașele "Ţării de Jos, iar Dimitrie Cantemir, în „Descriptio Moldaviae” 
amintește despre "Chișinăul la apa Bâcului, târguleţ de puţină importanță”. 

Aşezat la răscruce de drumuri, târgul nu este ferit de năvălirile tătarilor, 
turcilor și cazacilor, încă de la sfârșitul sec. al XVII-lea. La 1683 orașul este 
ocupat și devastat de cazaci. In 1690, turcii il ard și-l distrug în mare parte, 
pentru ca, în 1739, să-l treacă din nou prin foc si sabie. După ultima invazie 
turcă, partea comercială se mută în nord-vestul orașului, extinzându-se în sa- 
tele limitrofe, ceea ce provoacă noi dispute cu mănăstirea Galata. Arhiman- 
dridul mănăstirii se plânge domnitorului și chiar Patriarhului Ierusalimului, 
ultimul scriind o carte de blestem asupra târgoveţilor „creștini, armeni și ji- 
dovi’, care îşi duceau animalele la păscut pe moşiile mănăstirești. Domnitorul 
Matei Ghica se vede nevoit să semneze o carte domnească prin care confirmă 
că târgul Chișinău este „descălecat dintr-un început pe locul Buiucanilor, 
moşia mănăstirii Galata”. 

Pe la 1712 Chișinăul este menţionat ca oraş în unele documente. Se 
extinde continuu, profitând de poziţia privilegiată pe una din marile artere 
comerciale din regiune. Apar depozite, caravanseraiuri, hanuri, ateliere, cen- 
trul orașului este ocupat de negustori localizaţi — în funcţie de originea lor 
— pe strada Turcilor, strada Armenilor, fundacul Grecilor, fundacul Sârbilor 
etc. Cei înstăriți încep să își construiască case de piatră și zid, chiar cu etaj, 
în timp ce la periferii predomină casele de tip țărănesc, exclusiv din lemn și 
cu acoperișuri ușoare. Apar și primele biserici zidite din piatră: Mazarachi și 
Sfinţii Impărați Constantin și Elena. Rămâne însă, după mărturiile vremii, 

„un târgușor de provincie, cu uliţi strâmte și întortocheare, care tindeau să se 
urce în sus pe versantul apusean, cu case mici acoperite cu şindrilă sau stuf, 
împrejmuite de garduri improvizate din bârne şi nuiele, cu turlele câtorva bi- 
serici de lemn iţite printre copacii de salcâmi”. 

În acea perioadă orașul număra vreo 500 locuitori — români, greci, evrei, 
armeni (ultimii apăruseră aici în primul sfert al veacului al XV-lea). 

În 1788, are loc al doilea mare dezastru din istoria Chişinăului. După o 
nouă ciocnire cu armata rusă, turcii dau foc orașului. În jurnalul unui ofițer 
rus care a participat la campania împotriva otomanilor (1787-1790) găsim 
următoarea însemnare: „Chișinăul înainte de devastarea lui a fost un oraș de 
mijloc; dar când l-au părăsit turcii în retragerea lor, l-au incendiat după obi- 
ceiul lor. O privelişte care te emoţionează este de a vedea devastări noi la fiec- 
are pas, de a vedea distrugeri, la care se dedă numai inamicul barbar. Aici se 
văd sobe şi coşuri, resturi ale celor mai bune case, care au fost aproximativ în 
număr de trei sute. Prăvăliile negustorilor care formau un pătrat de piatră de 
300 de stânjeni împrejur, zac sub cenuşă tot aşa, cum şi vreo şase-şapte biser- 
ici“. Numărul bisericilor atesta că oraşul devenise deja una din marile așezări 
urbane din regiune: orașul Orhei avea trei biserici, dintre care una era arme- 
nească; Soroca — două biserici, o capelă de cimitir și un schit desființat; Bălți 
— trei biserici, dintre care una catolică și alta armenească; Cetatea Albă — trei 
biserici și una armenească; Hotin — patru; Tighina — două; Ismail — patru; 
Chilia — două. 

Oraşul își oblojeşte rănile, reînvie din cenușă, astfel că la 1798 se con- 
semna că avea vreo 300 de case bune, exista o hală de piatră pentru negustori, 
beciuri pentru mărfuri, în oraș activau 34 de târgoveţi moldoveni și 27 de 
negustori evrei, 70 de dughene și 30 de cârciumi. Pe Drumul Mare sau Uliţa 
Mare, trecea poșta turcească „menzilul” — serviciu de poștă cu diligenţe și cai, 
pentru transportul corespondenţei şi al călătorilor. Din 1803, funcţiona și 
prima şcoală domnească. 

Încă de la 1788 ruşii pun ochii pe Chişinău, cu intenţia de a-l fortifica: 
„acest oraş cu vremea poate să devină punct de operaţie împotriva Benderu- 
lui, întrucât situarea lui este foarte favorabilă pentru acest scop”. Câţiva ani 
mai târziu, la 1808, aici se stabilește general-maiorul Beluha-Kohanovski 
împreună cu câteva regimente rusești, și se construiește un atelier mare pen- 
tru reparația vehiculelor armatei de pe Dunăre. Era deja limpede că de aici 
rușii nu vor mai pleca, ceea ce se și întâmplă la sfârșitul războiului ruso-turc 
(1806-1812) când, prin Pacea de la Bucureşti (16 mai 1812), întreaga Basara- 
bie este anexată de Rusia. 

La propunerea Mitropolitului Gavriil Bănulescu-Bodoni și a senatorului 

Vasilii Krasno-Milașevici, însărcinat cu organizarea administrativă a provin- 
ciei, Chișinăul devine centru administrativ al regiunii Basarabia. Protoiereul 
Petre Cuniţchi, primul rector al seminarului din Chișinău și amicul lui Ga- 
vriil Bănulescu-Bodoni, scria: „Oraşul Chişinău este cel mai potrivit pentru 
reședința ocârmuirei regionale sau guberniale și pe motivul că el se găseşte în 
mijlocul regiunii şi de aceea că pe de o parte el are îndestul lemn și piatră pen- 
tru clădiri, iar pe de altă parte — stepă largă și apă de izvor, precum şi aer curat, 
din care cauză acest oraş este mai populat decât celelate oraşe de aici. În el, ca 
şi în oraşul Bălți și Fălești, se fac iarmaroace mari, unde angrosiștii cumpără 
cirezi mari de boi şi de cai şi o mulţime de piei și de lână, şi le exportează cu 
mare folos în ținuturile austriace și nemţeşti”. 

Ruşii nu aveau o impresie prea grozavă despre oraș. Generalul Kiseleff 
scria ţarului că orașul este „un sat mare, murdar și cu patru sau cinci case de 
piatră”, iar un alt vizitator nota că străzile „erau cufundate vara în praf, primă- 
vara şi toamna în noroi, iar noaptea în întuneric”. 

Documentele vremii infirmă aprecierile rușilor cum că, la 1812, 
Chișinăul era un sat ceva mai mare. Un argument este adus de numărul pie- 
ţelor comerciale. Existau deja Piaţa Mare și piaţa de lângă biserica Sf. Ilie, de 
unde pornea și strada comercială: "Bazar, așa se numea strada îngustă pe care 
stau prăvăliile cele mai mari din Chișinău”, după cum nota în jurnalul său de 
călătorie englezul William Mac-Michael. 

La anexare, Chișinăul nu avea nici un fel de administraţie comunală; po- 
liţaiul era totul pentru oraş și pentru locuitorii lui. Abia la anul 1817 se con- 
stituie o primărie în frunte cu un primar, “căpitanul slujbei moldoveneşti”, 
Anghel Nour. Este interesant că întreaga funcționărime a primăriei nu 
cunoştea limba rusă, cerând guvernatorului să i se admită a face corespondenţa 
în limba moldovenească. Credulii moldoveni sperau că stăpânirea rusă va 
fi vremelnică. Un viceguvernator rus observa, la 10 ani după anexarea Ba- 
sarabiei, că „nimeni din ei nu ştiu ruseşte şi n-a avut curiozitatea să vadă 
Moscova sau Petersburgul; din vorbă cu ei, se putea observa că ei conside- 
rau Nordul nostru ca o ţară sălbatică. În schimb, mulţi din ei se duceau la 
Viena”. 

În 1814 în Chişinău se înregistrau 2.109 case şi 448 de prăvălii, vreo 22 
de tăbăcării, 5 fabrici de saftian, 18 de lumânări, 4 de săpun şi 3 vopsitorii. 
Populaţia orașului creşte rapid, la cca 18 mii locuitori. 

Fiind târg mănăstiresc, aşezat pe moșiile mănăstirilor ieşene închinate Ie- 
rusalimului, în 1818 Rusia oferă Patriarhiei Ierusalimului câteva alte sate în 
schimbul Chişinăului. În urma mijlocirilor arhimandritului Partenie de Ga- 
lata, la 15 martie 1818 Patriarhul Ierusalimului și arhimandridul mănăstirii 

Muntelui Sinai semnează un document prin care „orașul numit Chişinău, o 
parte a căruia este amplasată pe două moșii, una a mănăstirii Galata, aflată 
într-un hotar cu Vovinţeni şi Buiucani, pe ultimul fiind amplasat satul Buiu- 
cani, dăruiesc pentru totdeauna în vistieria Împăratului numitele ocine, îm- 
preună cu biserica de piatră în care se sărbătoreşte Soborul Sf. Arhistratighi”. 

Din primii ani după anexarea Basarabiei, s-a păstrat o descriere a oraşului 
Chişinău, făcută de către călătorul englez William Mac-Michael în anul 
1817: “4 ianuarie. A doua zi era duminică, și ne simţirăm strămutați pe 
o scenă cu totul nouă în timpul plimbării noastre prin „bazar”, căci 
aşa se numeşte strada îngustă pe care stau cele mai mari magazine din 
Chişinău. Clădiri joase, acoperite cu şindrilă, fără ferestre de sticlă, pe 
care le înlocuiau obloanele de lemn, ridicate și atârnate de acoperământ; 
într-un cuvânt, casele sărăcăcioase ale unui oraş grecesc sau turcesc erau 
umplute cu lucruri de nevoie de tot felul. Sub streşinele ieşite înainte 
erau orânduite miere, smirnă, piper, sămânță de toate speciile, stafide, 
portocale, pucioasă, natriu şi altele. Pe pământ stăteau bolovani mari de 
sare de stâncă din minele de la Ocna, din Valahia, cu preţul de 14 parale 
ocaua; în altă parte erau crapi, moruni și alte feluri de peşte îngheţat de la 
Bender. Printre mulţimea ciudată, deosebeai pe ofiţerul rus trecând iute în 
droşca-i uşoară, pe frumosul şi voinicul ţăran moldovean, contrastând cu 
soldatul împărătesc cu trăsăturile de kalmâk, puţini turci, din pătura cea 
mai de jos, şi mulţi armeni, aşa de numeroşi aici că ocupă o stradă întreagă. 
In mijlocul norodului ședeau zarafii evrei, cu măsuţe înaintea lor, pe care 
erau răspândiţi zecchini de Veneția, galbeni olandeji, fonduchi, stamboli 
şi alte feluri de aur turcesc, amestecat cu greoaia aramă a copeicilor ruseşti. 
Trăsura unei agere și frumoase copile, fata vlădicăi armenesc, mergea încet 
pe strada îngustă şi păcătoasă, în coadă stătea o slugă în strălucita haină de 
arnăut. Astfel erau curioasele lucruri, care alcătuiau grupa pitorească din 
cartierul de jos al bazarului; alte părți ale orașului erau zidite însă într- 
un stil mai frumos, cu străzi mai largi şi frumoase locuinţe de piatră. La 6 
ianuarie, care după calendarul oriental este serbat de ruşi ca zi de Crăciun, 
bisericele erau pline, şi boierii moldoveni se etalau pe străzi, în cele mai 
luxoase echipaje pe care le aveau. Cât despre noi, am primit serenada unui 
taraf de ţigani, oameni înalți, negri, cinci vioare, pe care cântau oftătoare 
arii moldoveneşti“. 

În mai 1818, în drum spre Cernăuţi, unde urma să se întâlnească cu îm- 
păratul Austriei, ţarul Alexandru I hotărăște să treacă și prin Chişinău. Pe 
drum, ţarul poposeşte în unul din ţinuturile basarabene pentru a lua prânzul. 
Un anume ispravnic, Dimitrie Russo, este însărcinat să supravegheze pregăti- 

rea prânzului imperial. Constată cu stupoare că pe focurile pe care se pregătea 
mâncarea se aruncau lemne de foc „pe care le folosește orice mujic”. Dă ordin 
să fie aduse lemne „demne de foc pentru împărat” și slujbaşii aleargă nu depar- 
te, unde era în curs de construcție o moară pentru care se fasonaseră mai mulți 
stejari din pădurea din apropiere. Au luat în grabă roțile, jgeaburile și toate 
cele aducându-le în grabă la focul bucătăriei împărătești. Însuşi ispravnicul a 
scos din foc lemnele țărănești”, punând în loc lemn de stejar. Drept răsplată 
a grijei pentru înalta față împărătească, va primi rangul de asesor în colegiu... 

O mulţime de curioși se înșiruie pe marginea drumului de la Dubăsari la 
Chişinău, unde impăratul ajunge spre sfârșitul zilei. Înnoptează în casa boga- 
tului moșier Toader Krupenski. A doua zi, merge la biserică, ia micul dejun 
în casa exarhului Gavriil, iar seara participă la un somptuos bal oferit de no- 
bilimea locală, în casa lui Krupenski, frumos decorată cu coloane de porfir și 
cu lămpi colorate. Este prezentă toată protipendada orașului, plus o mulțime 
de boieri veniţi din toate colţurile provinciei. Soţia viceguvernatorului, Vic- 
toria Bahmetieva, reuşise să insufle cuconiţelor localnice gustul pentru moda 
franțuzească, pentru cadril și mazurcă, dar la bal au venit mulți boieri din 
Moldova și Valahia, „cărora le erau cunoscute doar obiceiurile asiatice”. „Cu- 
coanele sosite” — povestește istoricul și scriitorul rus de origine suedeză A. 
Weltman (care a locuit câțiva ani în acest oraş și a scris în 1828 o interesantă 
„Schiţă a istoriei vechi a Basarabiei”) — s-au îmbrăcat în tot luxul Orientului 
şi al Europei, şi dacă soția vice-regelui, ca o bună gazdă, n-ar fi observat la 
timp îmbrăcămintea oaspetilor, Împăratul ar fi găsit toate cucoanele învălu- 
ite în șaluri turceşti scumpe, iar pe boieri în căciuli și în papuci pe deasupra 
ciorapilor galbeni şi roşii. Cu câteva momente înaintea sosirii Împăratului, 
şalurile au fost date jos, iar căciulile de pe câteva sute de capete au fost arun- 
cate grămadă în dosul coloanelor”. Balul a fost deschis de generalul Milora- 
dovici, după care, pentru prima oară aici, au răsunat acordurile unui cadril 
franțuzesc. Împăratul s-a oprit îndelung în faţa frumoasei Pulheria (fiica lui 
Vartolomei, preşedintele Camerei și vameşul ținutului), care, la întrebarea 
dacă merge des la baluri, a răspuns candid: „Non, Sire, parce que ma tante 
Elise ne se porte pas bien!” A treia zi, ţarul părăseşte orașul, iar locuitorii sunt 
mândri că acesta a numit Basarabia „un ţinut de aur”. 

La iniţiativa Victoriei Bahmetieva este amenajată, în marcarea vizitei 
ţarului, și grădina publică, pe locul unde se află astăzi parcul central al ora- 
şului. Merită și Victoria Bahmetieva câteva cuvinte. Fiică a unui șleahtic polo- 
nez, îi cucerește inima contelui francez Choisel-Goufier, care ajunge ambasa- 
dor la Petersburg. Mare iubitoare de bani, lux și putere, pune ochii pe contele 
Bahmetiev, divorţează, şi îl urmează pe acesta din urmă în Basarabia unde 

fusese numit viceguvernator. Îşi vede visul împlinit; practic ea conduce toate 
treburile soţului, infirm, bătrân și taciturn. li place dintru început „sălbatica 
Basarabic” în care vede o adevărată mină de aur, fiind ajutată cu supușenie de 
arhiepiscopul armean Grigorii, care era un fel de ministru de finanţe. Se mută 
într-o casă de piatră cu etaj, construită în partea de jos a orașului, organizează 
petreceri în fiecare seară, baluri somptuoase, aduce aici moda franţuzească, 
într-un cuvânt își trăiește viața la maximum. Și pentru asta plăteau moldove- 
nii, bineînţeles... 

Familiile proprietarilor caselor de pe uliţa principală sunt un preţios indi- 
ciu privind mozaicul de naţionalităţi care locuiau în acea vreme în Chișinău: 
Mihalache Caţica — moldovean, Toma Panicopulos - grec, Kirkor Tiutiungii 
- bulgar, Hagi Petko — turc, farmacistul Ertel — evreu. Scria un memoria- 
list rus: „marea masă o constituiau, dacă nu greşim — moldovenii, evreii și 
bulgarii; dar aici găsim și greci, turci, maloruși de-ai noștri, nemți, karaimi, 
arnăuţi, francezi și chiar italieni, fiecare cu limba lui, cu obiceiurile lui, cu 
portul lui. Foarte puţini imigranţi ruși. Marea parte a populaţiei ruse era for- 
mată din soldaţi și funcţionari”. Despre arnăuţi, Puşkin scria:, îi poţi vedea 
întotdeauna în cafenelele Basarabiei semiturcești, cu ciubucuri lungi în gură, 
sorbind cafeaua din cești mici”, 

În casa lui Caţica se pare că își ţinea ședințele o lojă masonică. Într-o 
seară, a venit acolo și un arhimandrit bulgar. Mai mulți bulgari și arnăuți, 
intrigaţi că acesta nu a mai reținut caleașca în faţa porţii, cum făcea de obicei, 
s-au strâns în fața casei, mai ales că se zvonea că cei care vin acolo seară de 
seară se ocupă de „lucruri diavolești”. La un moment dat, l-au văzut pe arhi- 
mandrid legat la ochi și dus de alți doi într-un subsol. Crezând că pe acesta 
îl paşte un mare pericol, curioşii au năvălit în curte, au spart ușa beciului și 
peste câteva minute l-au scos triumfători pe braţe pe arhimandrid, cerându-i 
fiecare binecuvântarea! 

În timpul Ereriei (1821-1823), Chişinăul devine principalul loc de refu- 
giu pentru emigranții din Moldova și Muntenia. „Lumea furnică deja în el’, 
scrie acelaşi Weltman. „în loc de douăsprezece mii de locuitori, aici se găseau 
până la cincizeci de mii, pe o întindere de patru verste pătrate. El se asemăna 
mai mult cu o îmbulzeală a poporului la o sărbătoare locală, unde acei veniţi 
se stabilesc cum pot, familii întregi într-o singură cameră...In fiecare casă 
care avea două trei camere, trăiau refugiaţi din splendidele palate din Iași şi 
Bucureşti. Aici era în trecerea sa spre Italia şi domnitorul Moldovei Mihail 
Şuţu; aici s-a aşezat familia lui, în care strălucea ca frumuseţe Ralu Şuţu; aici 
era familia Mavrocordat, în mijlocul căreia strălucea Maria, cea din urmă 
reprezentantă a frumuscţei antice feminine pe pământ...” 

În acea vreme, guvernator civil al Basarabiei era Costache Katakazi, care 
„primea o leafă mare în aur, şi cu toate că cum se zice, nu sărbătorea zilele 
solemne împărăteşti, o cheltuia toată şi mai făcea şi datorii, şi în fiecare zi 
primea greci la masă”. Acesta era fiul unui fanariot de la Constantinopol. 
Avusese norocul de a intra în grațiile domnitorului Ipsilanti care l-a luat cu el 
în refugiul la Petersburg, l-a însurat cu fiica sa, Ecaterina, și i-a obținut de la 
împărăție o slujbă în administraţia rusă... 

„Pe la 1823, în Săptămâna mare, liniştea orașului este spartă de împuș- 
cături, iar pe străzi locuitorii sunt martori ai unei urmăriri spectaculoase de 
către dragoni și târgoveţi a haiducului Ursul, care, într-un final, este prins de 
zarzavagii bulgari după ce caii haiducilor se împotmolesc în glodul Bîcului. 
Ursul evadează, dar este prins din nou, după o lună, în urma unui denunț. 
Este biciuit până la moarte în piaţa publică, dar „dintre dinţii lui încleștaţi 
nu izbucnește nici un suspin”, spre uimirea gloatei de curioși care asista la su- 
pliciu. 

Cam în acele vremi a hălăduit pe drumurile și prin codrii Basarabiei și 
haiducul Tudor 'Tobultoc, executat, la rândul său, în 1835, tot într-o piaţă 
publică din Chișinău. Nu am reușit să citesc prea multe despre haiducia lui, 
deşi Basarabia era plină de legende pe seama lui, dar l-am găsit a fi frecvent 
amintit în timpul sovieticilor! In septembrie 1948, ziarul Soverskaia Molda- 
via îl înfierează cu mânie proletară pe poetul moldovean Emilian Bucov: „po- 
porul moldovean are legături multiseculare de prietenie cu poporul rus. Însă 
Bucov descrie, în unele din versurile sale, poporul rus ca pe o forță dușmană 
a moldovenilor. În poemul „Tobultoc”, Bucov scrie: „Murind, Tobultok şopti 
cu un geamăt: Și, de îndată ce hainul dușman va fi de voi învins, se va rosto- 
goli de pe pieptul meu această piatră grea”. Mai departe ziarul compară viața 
Moldovei din vremurile haiducului cu jugul „imperialiștilor” români: „Ne 
întrebăm, cine este acest „hain dușman”, dacă haiducul 'Tobultoc a acţionat 
în Basarabia în prima jumătate a sec. al XIX-lea și a fost executat la Chișinău 
în piaţa nemţească în 1835. În acel an se împlineau 23 de ani de la unirea 
Basarabiei cu Rusia. Turci, nemți, tătari, unguri, polonezi nu erau pe atunci 
aici. Ca atare, prin „dușmanul hain” autorul subînţelege poporul rus. Bucov 
nu spune nimic despre faptul că haiducul a căzut jertfă a moșierilor ruși și a 
boierilor moldoveni. El însuși identifică oamenii muncii din Rusia ţaristă cu 
autocraţia rusă. În acest caz, Bucov vine în sprijinul scornelilor calomnioase 
ale imperialiștilor români și ale acoliţilor acestora” Articolul încriminator nu 
a avut urmări; poetul militant Emilian Bucov (1919-1984) a primit ulterior 
numeroase distincţii sovietice, inclusiv de două ori ordinul „Lenin”! Nu pen- 
tru poezia despre haiducul amintit, ci mai mult pentru scrierile sale „mili- 

tante” de după 1944, din care nu lipseau și atacurile la adresa „cotropitorilor 
români”! Pe la mijlocul anilor '50, sovieticii au făcut chiar un film, în care 
Tobultoc este prezentat ca un vajnic apărător al celor săraci și un judecător 
necruţător al boierilor locali, cărora le confisca bunurile pentru a le da la cei 
săraci. În film, haiducul nu mai este executat de autorităţi, ci moare eroic”, 
aruncându-se cu iubita sa în valurile Nistrului! Filmul s-a bucurat de o mare 
popularitate, mai ales în republicile sovietice din Asia centrală! Istoria nu se 
opreşte, însă, aici: peste ani, pe la începutul anilor '80, apare la Chişinău un 
roman despre haiducul 'Tobultoc, însă întregul tiraj a fost tăiat la ghilotină, 
sub atenta supraveghere a securităţii sovietice. Motivul: Tobultoc era pre- 
zentat ca opunându-se ţarismului, ceea ce ar fi fost corect dacă haiducul ar fi 
fost rus, dar, fiind moldovean, el apare ca luptând împotriva ocupanților ruși! 
Or, în opinia vigilentului secretar al CC pentru ideologie, un anume Petric, 
ruşii aduseseră în Basarabia „lumină şi dreptate”! În zadar a încercat autorul 
să explice că Tobultoc lupta împotriva armatei și ocupaţiei ţariste! Activistul 
a ţinut-o una și bună: ruşii au fost eliberatori, nu ocupanţi! 

În anul 1822 în Chişinău se înființează prima şcoală primară „parohială, 
iar în 1824 — o şcoală Lancasteriană, „cea mai bună din Rusia”. Deschiderea 
unei școli medii „ţinutale” a avut loc în anul 1829, iar în anul 1833 se des- 
chide liceul regional din Chișinău, primul liceu din Basarabia. Predarea ma- 
teriilor în aceste şcoli se face în limba rusă, limba moldovenească rămânând 
obiect de studiu până în anul 1866, când a fost scoasă cu desăvârşire din 
învățământ. 

În anul 1828 guvernul rus desființează autonomia provincială, acordată 
Basarabiei la anul 1816. Chișinăul intră în categoria oraşelor regionale, iar 
moldovenii din administraţie sunt înlocuiţi treptat de funcţionari ruși. 

În 1829 izbucnește un nou război ruso-turc. Chișinăul devine punctul 
principal pentru evacuarea dezertorilor, a răniților și a bolnavilor. Dar orașul 
se schimbă puţin în comparaţie cu anul anexării Basarabiei. În acel an, scri- 
itorul rus A.Storojenko, consemna că: „Intru în oraș, merg pe nişte străzi 
înguste și murdare și mă aştept că înainte voi găsi clădiri asiatice sobre, dar 
liniștite. Zădarnică speranţă! Intre colibele vechi, pretutindeni se înalță case 
destul de bune; gardurile de pe lângă mai multe case boierești s-au dărâmat; 
au rămas numai porţile, pe lângă unele chiar de piatră, care mărturisesc că 
stăpânul cândva vroia să trăiască omeneşte, pe lângă altele — doi stâlpi cu o 
grindă de-a curmezișul, adevărată spânzurătoare. Tot la un loc prezintă un fel 
de devastare, iar porţile fără garduri par monumente triste sau firme a leneviei 
şi neglijenţei... Pe un podiş înalt este clădită mitropolia, lângă care se găseşte 
mănăstirea armenească, şi în rând cu aceste lăcașuri — grădina publică. Arhi- 

tectura acestor mănăstiri nu este europeană. Pe frontispiciuri sunt zugrăviți 
sfinţi. Variaţiunea culorilor atrage vederea şi ne aminteşte că noi suntem într- 
un oraș asiatic... Prăvăliile în care se vând stofe, carne de berbec fiartă şi la 
grătar, plăcinte, şi băcăniile, sunt clădite în două rânduri pe o stradă îngustă şi 
rău mirositoare, în stil cu totul asiatic. Cârciumele cu rachiu şi cu vin moldo- 
venesc de viţă de vie sunt împrăștiate în întregul oraş; pe tejghele, care ies pe 
stradă, sunt expuse o mulţime de sticle de diferite mărimi cu vin şi rachiu 
în fel de fel de culori, care atrag spre sine admiratorii lui Bachus. La unele 
cârciumi, pe terase acoperite, barzii moldovenilor — ţiganii — cântă cântece 
triste, alcătuite de ei înşişi la diferite ocazii, şi vizitatorii cu nasul roşu beau 
îngândurați. Pe străzi se văd trăsuri, şi vizitiii sunt îmbrăcaţi, în cele mai multe 
cazuri, în dolmane cumpărate de la husari din diferite regimente”. 

La începutul celui de al patrulea deceniu, orașul începe să își schimbe 
înfățișarea. Este aprobat planul urbanistic al orașului, pe baza modelelor unor 
oraşe rusești (Odesa, Ecaterinoslav) din timpul domniei lui Alexandru I, 
care prefera liniile drepte și careurile de clădiri de tip militar. Conform pla- 
nului urbanistic, orașul avea două părţi distincte: cea „de jos”, cu străduțe me- 
dievale întortocheate, și oraşul nou, „de sus”, în care sunt construite primele 
dughene de piatră, depozite, spitale, staţii poștale, cazărmi ș.a. În acest plan 
este trasată strada centrală a orașului — Moskovskaia (actualmente bulevardul 
Ştefan cel Mare) și este delimitat terenul pentru viitoarea piață cu catedrală și 
grădină publică. 

La 26 mai 1830 începe construirea Catedralei, după proiectul arhitec- 
tului Abraam Melnikov, în stilul clasicismului rus târziu. La început au fost 
ridicate Catedrala Nașterii lui lisus şi Clopotnița, cele mai mari construcții 
ale vremii, în jurul cărora, pe 9 hectare, s-a proiectat parcul Catedralei. Lu- 
crările sunt finalizate la 13 octombrie 1836. (Catedrala va fi aruncată în aer 
de sovietici, la retragerea lor din oraș, în iulie 1941, restaurată parţial, ca mo- 
nument de arhitectură, în 1956, pentru ca în ajunul Crăciunului anului 1962 
clopotniţa să fie aruncată în aer, iar Catedrala să fie transformată ulterior în 
sală de expoziţii). 

Câţiva ani mai târziu, este construit și Arcul de Triumf, numit și „Porţile 
sfinte”, în glorificarea victoriei Rusiei asupra Imperiului Otoman. Arcul are o 
istorie destul de interesantă. În 1836, când a fost terminată construcţia Ca- 
tedralei, clopotul mare, de peste 6 tone, nu a încăput în clopotniţă. Pentru a 
găzdui clopotul s-a luat decizia de a fi construită o clopotniță specială, în care 
a fost comasată funcţia de clopotniță cu cea a porţii de intrare. Clopotnița- 
poartă a obţinut forma Arcului de Triumf, amplasat la intrarea pe teritoriul 
scuarului catedralei din direcţia Mitropoliei (distrusă în anii războiului). Este 

o construcţie în spiritul stilului Empire, o copie destul de fidelă a Arcului de 
Triumf de la Roma. 

În anul 1832 se deschide o bibliotecă orășenească, un început timid, cu 
multe cărți în limba rusă, dar și cu tipărituri în limba „moldovenească. La 
sfârşitul sec. al XIX-lea inventarul bibliotecii cuprindea peste o sută de mii 
de volume. 

Până la jumătatea veacului, populaţia orașului creşte la 58 mii locui- 
tori, ca urmare a strămutării masive din alte regiuni ale imperiului și din 
ţările vecine a unui mare număr de bulgari, sârbi, greci, armeni, găgăuzi etc. 
Printr-o decizie din septembrie 1830, toţi negustorii nou veniţi în Basara- 
bia, erau scutiţi de impozite timp de cinci ani, următorii trei ani ei plăteau 
un sfert din dări, iar alți doi ani o jumătate. Drept urmare, un număr mare de 
negustori din diverse colțuri ale imperiului, inclusiv evrei din regiunile fostei 
Polonii, în special din guvernământul Podoliei, se stabilesc la Chișinău. Este 
deja o capitală multinațională în care, după cum remarca un călător străin, 
„murdarul ovrei polonez, elegantul rus, țăranul moldovean și armeanul ne- 
gustor, grecul, cazacul, un grup de ţărani bulgari și o bandă de țărani nomazi, 
fruntașul polon și boierul — toți merg unul lângă altul pe străzile Chișinăului, 
fiecare în costumul său original, fiecare vorbind limba lui și păstrându-și obi- 
ceiurile”. 

Majoritari continuau sa rămână, totuși, românii. Scriitorul polonez Josef 
Kraszewsky, care a trecut prin Chișinău în anul 1843, consemna că „limba 
dominantă pe străzi este limba moldovenească, adică cea românească”. 

În timpul războiului din Crimeea (1856), Chişinăul este invadat din nou 
de oștirile rusești, aici stabilindu-se cartierul general al principelui Gorcea- 
kov, astfel că „nu există casă în care n-ar fi câte un militar”. La acea vreme, 
„străzile Chișinăului sunt largi, curate, casele în cea mai mare parte din pia- 
tră, sunt de arhitectură contemporană”. 

Cu toate aceste mărturii, până în al optulea deceniu Chișinăul rămâne 
același „sat mare”, încă departe de standardele orașelor vest-europene. Orașul 
nu avea nici o stradă pavată; în timpurile ploioase ale anului, străzile orașu- 
lui, brăzdate de şanţuri primitive de scurgere a apei, erau pline de noroi și 
deveneau impracticabile în sezonul ploios. Sacagii câștigau bani frumoși 
aducând apa de băut de la fântânile de sub dealul bisericii Mazarachi. Ilumi- 
natul public era asigurat de puţinele la număr felinare cu seu. Abia la 1862 
începe pavarea străzilor principale. Cam tot atunci orașul este legat de Rusia 
prin telegraf, iar în anul 1870 vor începe lucrările pentru construirea căii fe- 
rate Chişinău — Odesa, care se termină cu puţin înaintea războiului din anii 


1877-1878. 

La 13 iunie 1867 întregul oraș se îmbracă în straie de sărbătoare, pentru 
a întâmpina cum se cuvine pe împărăteasa Maria Alexandrovna, soţia ţarului 
Alexandru al II-lea, în drumul ei spre Crimeea. Oficialităţile oraşului hotă- 
răsc să se construiască, în cinstea înaltei feţe imperiale, trei arcuri de triumf. 
Primul, ridicat prin donațiile nobilimii și negustorimii urbei, în stil bizan- 
tino-rus, era împodobit cu monogramele împărătesei. Un al doilea, format 
din patru coloane cu turnulețe aurite, în stil mauritan, a fost ridicat de co- 
munitatea evreiască. Al treilea — la care au contribuit financiar și meseriași 
locali. În centrul orașului se adună o mulțime de oameni, veniţi şi din satele 
învecinate. Balcoanele și acoperișurile sunt înţesate de curioși. Elevele de la 
pensioanele și gimnaziile din oraș, cu coroniţe pe cap și îmbrăcate în alb, se 
înşiraseră în ordine între cele patru arcuri, cu câteva ore înaintea sosirii cor- 
tegiului imperial. O ploaie se abate în cinci reprize asupra mulțimii, care su- 
portă cu stoicism sosirea cortegiului împărătesc. 

Are loc, conform tradiţiei, o slujbă religioasă, este adusă icoana făcătoare 
de minuni a Maicii Domnului de la mănăstirea Gîrboveţ... Peste cinci luni, 
la 25 octombrie, la întoarcerea din Crimeea împărăteasa mai face un scurt 
popas la Chişinău. Soseşte în oraș spre seară, prilej pentru un nou specta- 
col, cu călăreţi care purtau făclii aprinse. Din nou se trece pe sub cele patru 
arcuri la care se mai adăugaseră încă două. Mulțimea de curioși zăboveşte 
până seara târziu în fața casei guvernatorului, până când împărăteasa apare 
la geam și le face un semn cu mâna. Într-un fel, țarina merita onorurile 
acordate. A fost una din cele mai frumoase împărătese din dinastia Roma- 
novilor, tot de origine germană (pe numele de fată Maximiliana-Vilhelmina- 
Augusta-Sofia-Maria), a rămas în istorie prin numeroasele sale acte de cari- 
tate, prin înfiinţarea, la iniţiativa ei, a celui mai mare teatru din Rusia şi a unei 
şcoli de balet. Teatrul de operă și balet din St. Petersburg îi poartă și astăzi 
numele. 

În anul 1873 Chișinăul devine „oraş gubernial”. Apare vestita „konkă” — 
tramvaiul cu cai, despre care un ziarist spiritual scria că „a călători în ea este 
o mare plăcere”, căci „urcându-te în ea iarna, ajungi la destinaţie vara”. Abia la 
1912 va fi pus în funcţiune primul tramvai electric. Dispar şi felinarele cu seu, 
înlocuite iniţial cu felinare cu petrol lampant, iar la începutul sec. al XX-lea 
cu lumina electrică. Se construieşte apeductul și se înmulțesc clădirile publice 
şi particulare. 

La sfârșitul lui noiembrie 1876, Chișinăul este din nou gazdă a unui 
membru al familiei imperiale. Soseşte aici, împreună cu fiul său, marele duce 
Nicolae, în vederea inspectării trupelor rusești care se pregăteau pentru un 
nou război — al câtelea?? — cu Imperiul otoman. Este cazat în casa Catargi, nu 

departe de Catedrală. Chișinăul devine pol de atracţie pentru sute de ziariști 
din marile capitale europene. 

Cinci luni mai târziu, soseşte la Chișinău însuși ţarul Alexandru al II-lea. 
În seara zilei de 11 aprilie, dangătul clopotelor din bisericile orașului se aude 
până departe, orașul este iluminat a giorno de la gară, pe strada Moscovei (re- 
denumită ulterior Alexandrovskaia), până la reședința guvernatorului, unde 
va fi găzduit înaltul oaspete. 

A doua zi, Alexandru semnează faimosul Manifest prin care se declara 
război Inalrei Porţi. La sfârșitul slujbei religioase de la catedrală, sărută 
Icoana Făcătoare de Minuni de la Gârbovăţ, după care merge în afara orașului 
unde trece în revistă trupele gata de luptă. În aceeași zi marele duce Nico- 
lae semnează o proclamaţie către poporul român: „Locuitori ai Principatului 
Român! Armata condusă de mine este destinată acţiunilor militare împotriva 
Turciei şi ea intră acum pe teritoriul vostru, care nu o singură dată a întâmpi- 
nat cu bucurie armatele ruse (sic!)... Strămoșii noștri şi-au vărsat sângele pen- 
tru eliberarea strămoșilor voştri... de aceea contăm pe ajutorul acordat arma- 
tei care trece prin ţara voastră şi care doreşte să dea ajutor creştinilor oprimaţi 
din Balcani, suferinţa cărora a trezit compasiune nu doar în Rusia, dar și în 
întreaga Europă. 

I-am dat Rusiei cu vârf și îndesat ajutorul cerut, va ieși învingătoare, ne 
va sprijini în obţinerea independenţei, dar vom plăti destul de scump pentru 
aceasta, nu numai cu sângele vărsat la Plevna și Griviţa, ci şi cu pierderea, din 
nou, a celor trei judeţe din sudul Basarabiei, pe care le recăpătasem la 1856. 

Şi, pentru ca locuitorii Chişinăului să nu uite cine este marele stăpân, la 
1884 este dezvelit un impunător monument închinat unei înalte feţe impe- 
riale — Alexandru al II-lea. „Ruşii de aici sînt în culmea veseliei. În înălțarea 
statuii ţarului ci văd o rusificare și mai temeinică a acestei provincii, răpită 
din sânul patrici-mume. Așadar, vedeţi bine că manifestarea care se va face în 
ziua de 19 august va fi o serbare ostilă elementului indigen. Vom vedea, deci, 
dacă românii din Basarabia vor înţelege aceasta și vor pricepe că dezvăluirea 
monumentului în cestiune, creat unui ţar care a mai răpit o bucată din teri- 
toriul român, adică judeţele Cahul, Ismail și Bolgrad, din trupul frumoasei 
Românii, nu poate fi decât o contramanifestaţie făcută pentru a se răzbuna 
în contra celor dintre noi care am cutezat de a lua parte la serbarea dezvălu- 
irii statuii eroului Moldovei, Ștefan cel Mare...” — scria un corespondent de 
presă,care participase la dezvelirea statuii lui Ștefan cel Mare la Iași, cu un an 
înainte. 

Monumentul, înalt de 8 metri, realizat de sculptorul curţii imperiale 
ruse, Opekușin, şi turnat în bronz la Petersburg, a fost inaugurat la 1886. Im- 

păratul era imortalizat ţinând în mână o hârtie pe care era scris „12 aprilie”, 
data la care lansase în 1877, la Chişinău, proclamația privind declanșarea răz- 
boiului împotriva Imperiului Otoman. Pe postamentul de marmură era în- 
scris „Ţarului eliberator Alexandr II. 19 februarie 1855-1 martie 18817, iar în 
colţuri erau amplasați doi vulturi bicefali, cu aripile deschise. După revoluţia 
din Octombrie, monumentul a fost complet distrus. Nu am aflat din a cărui 
dispoziţie. Ştiu doar că toate monumentele (cu excepţia unei statui a Ecateri- 
nei a Il-a care a ajuns prin 1952 la Berlin) realizate de sculptorul monarhist 
Alexandr Opekușin au fost distruse în 1919, în baza unui decret al lui Lenin, 
iar sculptorul a murit, în 1923, în cea mai cumplită sărăcie, într-un sătuc de 
pe malurile Volgăi... 

Spre sfârșitul secolului, orașul este înzestrat și cu un teatru, pe lângă 
clubul nobilimii, unde au început să dea reprezentații, rare, e drept, şi trupe 
din România. Până atunci, veneau în turnee formaţiuni ambulante de pe la 
Odesa, cu spectacole destul de îndoielnice din punct de vedere artistic, pe 
care le ţineau într-o clădire “murdară, veche, în stare de ruină “. 

Orașul se dezvoltă în continuare. In decurs de un secol, populaţia a cres- 
cut continuu : dacă în anul 1812 populaţia se cifra la 7.000, iar la 1851 la 
58.849 locuitori, în anul 1894 erau înregistrați 128.218 locuitori (dintre 
aceştia- cca 55 mii erau moldoveni). La 1896 datele privind activitatea co- 
mercială din oraș sunt expresive: — 341 restaurante, birturi, hoteluri, hanuri, 
cârciumi și pivnițe cu debit de vin, cu 504 angajaţi şi cu afaceri în sumă de 
950.700 ruble anual; 225 prăvălii cu peşte şi măcelării, cu un personal de 260 
inși şi afaceri anuale de 220.000 ruble; 223 magazine de făină; 142 brutării, 
cu un personal de 152 inși, cu afaceri anuale de 426.120 ruble; 170 prăvălii 
de zarzavaturi şi fructe, cu afaceri anuale de 176.000 ruble; 397 băcănii, afa- 
ceri anuale 981.850 ruble; 13 magazine de mobilă; 163 prăvălii de stofe, cu 
afaceri de 412.000 ruble; 3 pânzării cu afaceri anuale de 240.000 ruble; 92 
magazine de haine, cu afaceri anuale de 261.000 ruble; 129 debite de tutun, 
cu afaceri anuale de 210.000 ruble; 31 tăbăcării; 3 pălărieri; 1 mănușerie; 1 
magazin cu flori. În enciclopedia "Rusia pitorească”, apărută la sfârșitul sec. 
al XIX-lea, despre Chișinău se notează că: „dacă despre majoritatea orașelor 
guberniale se spune de obicei că 3-4 străzi din aceste orașe amintesc de un 
oraș, toate celelalte străzi reprezentînd satul, atunci despre Chișinău se poate 
spune că 3-4 ulițe amintesc Europa, iar restul orașului — Asia”. 

În 1910 oraşul va număra cca 120 mii locuitori, vreo 10 mii case (dintre 
care doar 4 cu două etaje), 142 străzi şi ulicioare, 12 piețe, 5 grădini şi squa- 
ruri. 

16 mai 1912. Se împlinesc 100 de ani de la la anexarea Basarabiei la Im- 

periul Rus. Prilej de aniversare pentru ruşi, de comemorare pentru români. 
La Chișinău, autorităţile încearcă din răsputeri să imprime o atmosferă 
sărbătorească: din nou arcuri de triumf, împodobite în fel și chip, steaguri 
şi scuturi cu monogramele imperiale „A. I” (Alexandru I) și „N. II” (Nico- 
lae al II-lea), ghirlande de flori la balcoane și pe mai toate clădirile din zona 
centrală. Sobor de înalți prelați, slujbe religioase, tedeum, trecere în revistă a 
unităţilor militare ruse, serbări populare, reprezentații teatrale etc.etc. Nu de 
același elan sărbătoresc a fost cuprinsă și populaţia. Publicaţia Basarabskaya 
jizn nota:: „Poporul a tăcut și dacă s-a dedat veseliei, apoi aceasta a făcut-o 
din motive cu totul străine de ideea sărbătoririi (...) A lipsit un singur lucru, 
a lipsit principalul: spiritul de expansiune cetățenească. A lipsit dispoziţiu- 
nea de sărbătoare”. Iar ca un gest sublim de frondă, fruntașul basarabean Ion 
Pelivan a ieşit ostentativ pe stradă în haine de doliu. Gestul l-a costat scump: 
acuzat de autorităţi ca fiind „separatist'şi „spion român”, a fost nevoit să de- 
misioneze din magistratură. 

De partea cealaltă a Prutului, la București, socialiștii români au organi- 
zat o adunare comemorativă. Principalul vorbitor, Cristian Rakovski, a fost 
salutat cu aplauze când a spus de la tribună că „Astăzi, tovarăşi, se vorbeşte 
mult de fapta hrăpăreaţă, de actul mârşav al unui stat străin, care prin perfidie 
a cucerit un teritoriu care nu era al lui, care era populat cu români. Vorbesc 
de Basarabia”. Era acelaşi Rakovski care, 5 ani mai târziu, va deveni unul din 
cei mai înverșunaţi adversari ai Unirii Basarabiei cu România, același Ra- 
kovski, de această dată revoluţionar bolşevic, care va fi principalul iniţiator, 
în 1924, al creării artificialei RASSM Moldovenești. Volutele sale politice, 
devotamentul lui pentru cauza bolșevică nu îl vor salva însă, două decenii mai 
târziu, de mâna lungă a tătucului Stalin, care, sub acuzaţia de „troţkism”, îl 
va trimite în lagăr, unde își va sfârși zilele, în 1941, în faţa unui pluton de 
execuție. 

Şi încă un amănunt: în acele zile s-a aflat la Bucureşti, unde a făcut cunoş- 
tință cu militantul basarabean Pan. Halippa, şi controversatul revoluţionar 
bolşevic Leon Troțki, „animatorul” din ianuarie 1918 al ruperii relaţiilor dip- 
lomatice dintre Rusia și România. 

Cu prilejul festivităților de la Chişinău, consacrate împlinirii unui veac 
de la intrarea Basarabiei în componenţa Imperiului Rus, vis-a-vis de Arcul de 
Triumf s-a pus și piatra de temelie a unui monument al ţarului Alexandru I. 
Monumentul va fi dezvelit la 3 iunie 1814, în prezenţa ţarului Nicolae al 
II-lea şi a întregii familii a acestuia. Nu mai doresc să fac descrierea integrală a 
monumentului, menţionând doar că la picioarele statuii, pe un basorelief, era 
imaginea a două femei, simbolizînd Rusia care „primește” în brațele sale Mol- 

dova. Înaintea începerii slujbei religioase, arhiepiscopul Serafim a rostit un 
lung discurs din care am reţinut tipicul laudatio adus ocupanților din partea 
celor mult prea supuși: „...Restauratorul Imperiilor, eliberatorul popoarelor 
şi prietenul omenirii, cel mai mare dintre regi și cel mai deosebit dintre oa- 
meni, neuitatul Împărat al întregii Rusii, Alexandr I Blagoslovitul a realizat 
în timpul marii și glorioasei sale domnii sale mai mult decât au visat toţi pre- 
decesorii săi. El a încheiat lupta pentru credinţa pravoslavnică și libertatea 
creştină, începută încă de Petru cel Mare prin campania de la Prut și a pus 
capăt stăpânirii turceşti în Basarabia. Poporul moldovean, lipsit de-a lungul 
multor veacuri de drepturile umane și de pace a fost eliberat și chemat să în- 
ceapă o nouă viaţă”...! Un text ușor de stilizat, și care, mai târziu, prin înlocu- 
irea a două-trei sintagme, în spiritul ideologiei sovietice, a mai fost folosit nu 
odată ca argument pentru demonstrarea „recunoştinţei” moldovenilor faţă 
de „maica Rusie eliberatoare”!! 

Peste câțiva ani, în 1932, un anume N. Spătaru scria în revista „Vocea Ba- 
sarabiei”: „Primarul Chișinăului ţinea capătul sfoărei, cu care urma să tragă 
pânza de pe monument. În tăcerea dimprejur sauzeau parcă trudite, cuvin- 
tele rugăciunii creștine pentru odihna aceluia, care acum o sută de ani a în- 
vins dușmanii Rusiei și a cucerit pământul moldovenesc...Pentru sănătatea 
împăratului şi a familiei imperiale... pentru vitejia armatei ţariste...pentru în- 
vingerea inamicilor din afară şi a celor din interiorul imperiului...pentru tăria 
guvernului... Mulţi ani! Mulţi ani !.. 

Țarul şi întreaga asistenţă își aţintiră privirile spre pânza albă, care tre- 
buia să cadă. Dar sforțările repetate ale primarului rămâneau zadarnice. Fi- 
rele de găitan sau încâlcit și bronzul continua să stea ascuns sub pânză, Ţarul 
dând semne de nerăbdare, câţiva demnitari sau repezit smucind cu puteri 
înmulţite, pânza rebelă. 

— Nu va fi bine! Nu va fi bine, — se auzeau șoapte printre rândurile 
asistenţei. 

S'a procedat apoi la depunerea coroanelor. Fiecare delegaţiune trecea pe 
lângă monument, lăsa florile şi senchina împăratului. 

A venit şi rândul delegaţiei din Cahul. Profesorul Cerninschi în fruntea 
elevilor, înainte de a ajunge lângă locul destinat pentru flori, el spuse: 

— Uitaţi-vă la împărat. Cine ştie, poate că nu-l veţi mai vedea. 

Profetice cuvinte. 

Impăratul nu s'a mișcat, până când ma sosit delegaţia acelor basarabeni, 
care au fost martorii anului 1812, Vre-o douăzeci de țărani bătrâni, în etate 
de peste o sută de ani, aduși din cine ştie ce sate moldoveneşti, înaintau do- 
mol, făstăcii de priveliștea înconjurătoare. Fiecare dintre ei a primit în dar 


www.dacoromanica.ro 


CHIȘINĂU '92 + 39 


din mâna împăratului câte un ceasornic. Împărăteasa era îmbrăcată în alb, iar 
cele patru fiice în rochii azurii; moștenitorul tronului purta haine de marinar. 

Miniştrii formau un front de decoraţii. 

Dar toate privirile erau aţintite asupra împăratului. Infăţișarea lui era 
aceia a unui om simplu, mic de statură, cu musteaţa și barba roșcată, slab, în 
haine soldăţeşti, fără decoraţii, un purtător de steag greu şi în acelaș timp, un 
simbol şubred, ca și steagul ce-l apasă...” 

Și profesorul a avut dreptate. Peste numai patru ani, întreaga familie im- 
perială va fi asasinată din ordinul lui Lenin. Monumentul de la Chișinău va 
fi acoperit cu rogojini, iar după ceva timp va fi dărâmat, din ordinul lui Pan. 
Halippa. Din uriașul monument a rămas doar capul ţarului, aruncat undeva 
în subsolurile Muzeului de Artă... 

În anul 1917, în vâltoarea evenimentelor declanșate de revoluţia rusă din 
februarie și, apoi, de „revoluţia bolșevică” din noiembrie, Chișinăul devine 
cel mai important centru al mișcării naţionale din Basarabia. La 2 decem- 
brie, “Sfatul Țării” proclamă suveranitatea “Republicii Democratice Mol- 
doveneşti”, iar la 27 martie 1918 votează unirea Basarabiei cu România. 

După Unire, Chișinăul cunoaşte o dezvoltare aparte. Renasc cultura și 
arta naţională, învățământul mediu si superior. Se înfiinţează Societatea Scri- 
itorilor din Basarabia (1921). Se editează o serie de reviste (Arhivele Basara- 
biei, Luminătorul, Viata Basarabiei ş.a.) şi ziare (Basarabia, Cuvânt moldo- 
venesc, Dreptatea, Sfatul Ţării). Se inaugurează Liceul Militar, Liceul de fete 
Regina Maria, Gimnaziul Mihai Eminescu, Liceul B. P. Hasdeu, Liceul Epar- 
hial. Se deschid Conservatorul Unirea, Conservatorul Naţional, Muzeul Na- 
tional de Istorie a Naturii, Muzeul Bisericesc. În 1920 se deschide stagiunea 
Teatrului Naţional. 

În pofida eforturilor făcute pentru emanciparea Chișinăului, adeseori 
se făceau auzite nemulțumiri ale unor fruntași originari din Basarabia. Is- 
toricul basarabean Ștefan Ciobanu (fost președinte al Academiei Române 
între anii 1944-1948, ministru în mai multe guverne din perioada interbe- 
lică şi membru al Consiliului de Coroană în 1940, fiind printre cei ce au 
votat împotriva acceptării ultimatumului sovietic) scria, în 1925, în mono- 
grafia sa „Chișinău”: „Pe când în celelalte două provincii, care au trăit sub 
un regim străin, în Ardeal și Bucovina, s-a închegat repede o viaţă culturală 
românească mai mult sau mai puţin intensă, Chişinăul zace într-o somno- 
lenţă culturală care-l caracteriza și sub stăpânirea rusă. Aceasta se datorește, 
pe lângă condiţiunile speciale ale vieții de aici, şi lipsei unui focar de cultură 
românească superioară. O universitate ar atrage forțele culturale locale şi ar 
coordona activitatea lor, servind ca un ferment binefăcător pentru trezirea 

din apatie a lumei intelectuale, în general indolente şi pasive. Sforţările unor 
elemente de a crea o mişcare culturală, o presă locală, o societate ştiinţifică, 
se lovesc de indiferența descurajatoare a publicului, de pasiunile politici- 
enilor locali, care sunt mult mai aprinse decât a politicienilor de la centru, de 
neînțelegerile între intelectualii locali și cei veniţi de peste Prut, neînțelegeri 
care n-au la bază interese superioare şi naţionale. Aceasta este cauza că, pe 
când oraşele cele mai mici din țară, cum este Bârladul, Botoşanii, Calafatul 
etc, dau semne de viaţă culturală, scot reviste şi ziare, Chişinăul nu dă decât 
efemeride, care dispar imediat ce văd lumina. S-au pus bazele mai mul- 
tor societăţi culturale şi ştiinţifice, s-a încercat scoaterea mai multor reviste 
şi ziare, şi Chişinăul nici până acum n-a produs nimic mai mult sau mai 
puţin important din punct de vedere cultural. Menirea însă a acestui oraș 
ar fi, ca în noile condițiuni de viaţă ale provinciei, să stea în fruntea tuturor 
manifestărilor culturale”. 

Am găsit în publicaţiile Bibliotecii municipale a Chişinăului o frumoasă 
descriere a orașului interbelic: „Oraşul anului 1925 a fost aşezat între stră- 
zile Viilor, Ștefan cel Mare, Spitalului și pieţile Ciuflea și Finăria. De la gară, 
tramvaiul elegant te duce prin cartiere mărginașe spre centrul oraşului. La 
stînga, imediat lîngă gară, se înalță deasupra unui rînd de crişme, pe o sprin- 
ceană de deal, clădirea posomorită a școlii eparhiale de fete, cu biserica ei, 
„Muntele Athos”, cum au botezat-o ingenios seminariștii — „alma mater” a 
preoteselor basarabene. Tramvaiul face spre stînga, urcînd cu greu un povir- 
niş, ca să dai în strada principală Alexandru cel Bun (astăzi strada Ștefan cel 
Mare şi Sfînt), sau cum îi ziceau după tradiţie locuitorii, Alexandrovskaia. De 
la biserica Ciuflei, construită în stil combinat ruso-bizantin, strada capătă 
aspectul ei obișnuit: ea se întinde pe o linie dreaptă, se lărgește și pare şi mai 
largă din cauza caselor construite într-un singur etaj. Străjuită ici-colo de sal- 
cîmi, arţari sau tei şi de gherete de lemn de diferite culori, strada Alexandru 
cel Bun atinge la dreapta piaţa nouă, o aglomeraţie de prăvălii de diferite mă- 
rimi, de un pitoresc adevărat oriental, de gherete, rafturi, lăzi uriașe, de gră- 
mezi de zarzavaturi și alte mărfuri, așezate fără nici o ordine pe niște stradele 
şi medeane murdare, pline de gropi, piaţă unde se pot desface toate produsele 
indigene și cele importate. 

De la strada Armenească se începe partea cea mai frumoasă a orașului. 
Pe de o parte şi pe de alta a străzii Alexandru cel Bun, se înalță și case cu 
două, rar cu trei etaje, construite după ultimul cuvânt al tehnicii inginerești. 
Magazine luxoase cu mărfuri expuse la geamurile mari, cu firme colorate, mai 
toate scrise în românește, hoteluri mari, cofetării, bănci, pe lîngă care mișună 
oamenii de afaceri, dau un aspect european și plin de viaţă acestei străzi largi. 

Lîngă Banca orașului, o clădire străjuită alegoric de doi lei de piatră, se găseşte 
un mic parc; mai departe urmează clădirea Primăriei, cu magazine frumoase 
de dedesubt, cu o bibliotecă și cu apartamentele administraţiei comunale 
deasupra, încununată de un orologiu tradiţional. 

Lîngă bătrîna clădire a mitropoliei, care datează din anul 1814, reședința 
arhiepiscopului Basarabiei, se găsește casa eparhială, cu cea mai frumoasă 
sală în Chişinău cu un mic muzeu de arheologie bisericească și cu mai multe 
întreprinderi comerciale la etajul de jos; în faţa mitropoliei, se pierde într-o 
grădină mare grandioasa clădire a catedralei arhiepiscopale, în interior și cu 
peristiluri pe dinafară, care dau clădirii un aspect arhaic. Colț la colț cu gră- 
dina catedralei, vis-a-vis de seminarul teologic, cu clădirea lui fără gust, ase- 
mănătoare ca stil cu cazarmele din orașele de provincie rusești, este așezată 
grădina publică a orașului. Este cel mai plăcut loc de odihnă pentru orășeni, 
cu alee frumoase, bine aliniate, cu florărie şi cu monumentul scriitorului rus 
Pușkin, care cu o tristețe constantă priveşte și repaosul oamenilor de treabă și 
ştrengăriile tineretului dezordonat din grădina publică. Într-un colț al gră- 
dinii publice, pe strada Alexandru cel Bun, este așezat Teatrul Naţional, mic, 
dar plăcut ca înfățișare, alături de care se lipește clădirea Clubului nobilimii, 
unde pe vremuri boierii moldoveni treceau, în jocuri de cărți și chefuri cu lău- 
tari, în mîinile străinilor vicleni, munca ţăranului şi avutul moștenit de la stră- 
moși. În fața grădinii publice se găsește un vechi palat boieresc cu colonade 
şi antresol, în care sub regimul rus avea reședință guvernatorul Basarabiei, iar 
astăzi se adăposteşte Comandamentul corpului de armată din Basarabia. 

De la grădina publică, spre partea opusă a gării, str. Alexandru cel Bun își 
schimbă înfăţişarea. Pe vremuri aici erau cartierele liniștite ale orașului, unde 
locuiau proprietarii basarabeni. Astăzi și aici au pătruns cîteva întreprinderi 
comerciale, iar cele mai multe din palatele boierești au trecut în mîinile oa- 
menilor de afaceri. Cîteva clădiri publice mari, cum este liceul nr. 2 de băieți, 
administraţia financiară și spitalul central, dau și acestei părţi a străzii aspec- 
tul unui oraş modern. 

Cea mai frumoasă parte a Chişinăului, partea situată între str. Alexandru 
cel Bun şi str. Viilor, este tăiată foarte regulat în cartiere mari, pătrate. Stră- 
zile, largi şi aici, sunt de o frumuseţe rară, iar casele, în majoritate într-un sin- 
gur etaj, umbrite de arbori, care se găsesc în abundență și în curți, au aparența 
liniştitoare a caselor din orașele patriarhale. În aceste cartiere sunt aşezate cele 
mai multe din clădirile publice. Pe strada Gavriil Bănulescu-Bodoni este si- 
tuat liceu nr.1 de băieţi, o clădire destul de veche şi frumoasă ca arhitectură; 
ceva mai sus pe aceeași stradă, se găsește impozanta clădire a „Casei Noastre”, 
unde în timpul revoluţiei avea sediul consiliul de miniștri al Republicii Mol- 

dovenești; vis-a-vis de această clădire este situată școala spirituală de băieți; 
pe strada Regele Carol I, fosta Pușkin, se găsește originala clădire a liceului 
Dadiani, liceul nr.1 de fete cu eleganta-i biserică, iar ceva mai sus clădirea 
modernă a liceului Real, care domină o bună parte din oraș și la stînga Im- 
primeria Statului; pe strada Viilor este aşezată clădirea istorică a liceului nr. 
3 de băieţi, cea mai frumoasă şi mai mare clădire din Chişinău, unde în tim- 
pul revoluţiei ţinea ședință Parlamentul Basarabiei și unde s-a votat unirea. 
În apropierea liceului nr. 3 se găsește exotica clădire în stil mauritan a Muzeu- 
lui Naţional. La cîţiva pași de la Muzeu este așezat parcul Principele Carol, de 
unde se deschide o admirabilă privelişte asupra văii Buiucanilor. Dacă cineva 
ar încerca să-și facă o idee generală despre arhitectura celor 7994 de clădiri ale 
orașului, ar fi pus la o încercare foarte grea. În afară de casele țărănești în stil 
moldovenesc din suburbiile oraşului şi vreo cîteva case în vechiul stil moldo- 
venesc, în afară de o casă în stil rusesc de pe strada Fintînei și de vreo două- 
trei case boiereşti, mai mult sau mai puţin stilizate sub influenţa arhitecturii 
italiene, în afară de câteva clădiri din prima jumătate a veacului al XIX-lea, în 
stil empiric, cercetătorul n-ar găsi decît clădiri de oraș, construite din cără- 
midă sau piatră, fară multe pretenţii, acoperite cu tablă sau cu olane, „cutii” 
mici europene, poate comode în interior, dar lipsite de orişice estetică. Merită 
atenţiunea amatorului de arhitectură penitenciarul Chișinăului, despre care 
am vorbit mai sus, construit în forma castelurilor genoveze. 

Orașul vechi, situat între strada Ștefan cel Mare și Bic, are aparenţa unui 
tîrg de provincie, cu străzi încîlcite, întortochiate, pe alocuri foarte înguste, 
cu case în complectă ruină, alături de clădiri noi de piatră, case intrate în 
pămînt pînă la ferestre, prăvălii mici, gherete strimbe, hanuri, ceainării, cîr- 
ciume, vreo două pieţi mici cu mărfuri în praf sau în noroi, toate acestea îm- 
preună cu o populaţie evreiască săracă, dau aspectul unui adevărat ghetto. 

Cercetătorul însă atent, va găsi în această mizerie, în acest amestec pi- 
toresc al vieţii noi şi vechi, și ceva interesant. Ici-colea, dai peste cîte o casă 
gîrbovită cu cerdacuri, cu anexe laterale, care ne amintește de vechea viață 
moldovenească. Iar cîteva biserici vechi, cum este biserica Mazarachi, Buna- 
vestire, Biserica Armenească, fosta Catedrală mitropolitană, astăzi biserica 
Sf. Mihail, cu inscripţii moldoveneşti pe pietre mormâîntale, cu icoane mol- 
dovenești, biserici construite în stil moldovenesc, așa cum sunt bisericile în 
Moldova şi Bucovina, trezesc în sufletul vizitatorului emoţii pioase, vorbind 
despre trecutul românesc al provinciei dintre Prut și Nistru. 

Cine însă voiește să cunoască Chișinăul românesc, trebuie să meargă în 
mahalalele și suburbiile orașului: Bariera Sculenilor, Buiucanii, Valea Dices- 
cului, Sf.Vineri, Schinoasa, drumul Băcioiului, Melestiu, Frumușica, Malina 

Mică şi Mare, toate acestea, ca și altele pe care nu le enumăram, au aspectul 
unor sate răzășești. Aici se pot vedea căsuțe albe țărănești în mijlocul livezi- 
lor, Îîntîni cu cumpănă și ciutură, coșare pentru animalele domestice și cîte 
o droaie de copii în străzile pline de praf. Viaţa orașului zgomotos și străin 
parcă n-a trecut deloc pe aici, pe la aceşti răzeși, aşezaţi de către Ştefan cel 
Mare pe aceste locuri...” 

După ultimatumul sovietic din iunie 1940, Basarabia este încorporată 
parţial în nou creata RSS Moldovenească, iar Chișinăul devine capitala aces- 
teia. Urmează un intens proces de sovietizare a vietii publice. 

Cutremurele din 1940 lovesc dureros și Chișinăul: 39 case sunt complet 
distruse, 236 de clădiri sunt socotite a avea nevoie de reparaţii capitale, 681- 
de reparaţii de nivel mediu, iar peste 2300 — de reparaţii curente. Orașul nu 
apucă să îşi oblojească rănile. Începe războiul, iar ca urmare a bombardamen- 
telor și, nu în ultimul rând, a minării unor obiective economice și civile de 
către armata sovietică în retragere, sunt complet distruse peste 100 de clădiri 
şi instituţii publice: Mitropolia, Casa Eparhială, Catedrala, primăria, Banca 
Naţională, toate tipografiile, toate hotelurile etc. 

La reocuparea Chișinăului de către armata sovietică, în iulie 1944, 
populaţia orașului se redusese dramatic, la 25 mii locuitori, ca urmare a refu- 
gierii în masă a moldovenilor în România. Pentru puţin timp însă, prentru că 
în 1945 începe repatrierea forţată a acestora, după care mulţi dintre ei vor fi 
trimiși în lagărele din Siberia... 


x x x 


După întâlnirea de la Ungheni a preşedinţilor Iliescu şi Snegur, am 
început vizitele protocolare și de lucru la principalele ministere și instituţii 
centrale din Chișinău. Început greu, deoarece a trebuit să apelez la sprijinul 
nemijlocit al ministerului de externe moldovean în perfectarea acestor vizite. 
Nu aveam persoane de contact, nici măcar o listă a telefoanelor instituţiilor 
respective, nu exista o carte de telefon actualizată a Chișinăului. Cei de la 
minister, mai bine zis un lucrător de la direcţia de protocol, mi-a organizat 
primele două vizite într-un interval de ...10 zile, fiind prezent la toate întâl- 
nirile şi luând de zor notițe. Încercam un sentiment de jenă. Chiar când spu- 
neam o glumă, acesta nota sârguincios. Într-o zi s-a întâmplat că aveam să îi 
transmit unui ministru un mesaj de la omologul său de la București, mesaj 
pe care l-am considerat a nu fi destinat tuturor urechilor. Am recurs la un 
gest nu tocmai protocolar, să zic așa. După ce ne-am luat rămas bun, la ieșirea 
din cabinet, am revenit brusc şi am reuşit să transmit mesajul fără ca vigi- 
lentul meu însoțitor să mai aibă timpul să ajungă lângă noi și să își ia notițe. 

Am înţeles ulterior că acesta interpretase maximal prevederea din Convenţia 
diplomatică de la Viena conform căreia „toate problemele oficiale tratate cu 
statul acreditar, încredințate misiunii de către statul acreditant, trebuie să fie 
tratate cu Ministerul Afacerilor Externe al statului acreditar sau prin inter- 
mediul său, sau cu oricare alt minister asupra căruia se va fi convenit”. Am 
reușit însă, în scurt timp, să fac rost de un fel de agendă cu numerele de tele- 
fon ale miniștrilor și ale altor persoane oficiale de la președinție, parlament, 
ministere și alte instituţii și am purces la perfectarea nemijlocită a întrevede- 
rilor. 

În paralel, ne-am luat în serios sarcinile pe linie administrativă. Ne-am 
instalat într-o mică clădire de pe strada Vlaicu Pârcălab, ca sediu provizoriu al 
ambasadei. Clădire care avea la parter patru birouri, iar la etaj două cămăruţe 
şi o baie. Proaspăt zugrăvită, arăta, la prima vedere, acceptabilă. La o privire 
mai atentă, lucruri de mântuială; pentru a ascunde defectele pereţilor, se ape- 
lase la un soi de lambriuri, din stinghii cu noduri și alte imperfecțiuni, prinse 
fragil în perete. Mobilier — zero. Noroc că, fiind o clădire veche, cu ziduri 
groase, avea niște pervaze de vreo 60 cm lăţime, ceea ce era perfect pentru 
amenajarea rapidă a unui...birou de scris. După câteva zile, consulul, sărul de 
traiul la hotel, a decis să se mute în apartamentul de la etaj. În mare grabă, 
primăria l-a ajutat și cu mobilier: o canapea extensibilă, o vitrină (care, spre 
norocul lui, avea o placă rabatabilă ce putea servi drept masă), şi... o măsuţă 
pentru ziare. Bucătăria avea un aragaz și o mică măsuţă. Înţelegeam perfect 
situaţia, așa că nu am obiectat. În magazinele din oraș nu se găsea absolut 
nimic, în afara unor rafturi goale. Fericit, consulul s-a mutat imediat. Prima 
lui grijă — găsirea unui loc pentru geanta cu dolari, care îi dăduse dureri de cap 
încă de la sosire. Cât timp am stat la hotel, o plimba cu el precum geanta cu 
codurile armelor nucleare ale președinților SUA și Rusiei. Acum, drept seif, 
a ales... podul clădirii, unde a ascuns comoara sub nişte scânduri! O casă de 
bani mai acătării am primit din ţară abia peste câteva luni. 

Chiar din prima zi în noua locuinţă — o primă mare dezamăgire pentru 
colegul meu. Baia nu era racordată la reţeaua centrală de apă caldă, așa că, 
timp de câteva luni, s-a întors la romantismul străbunicilor: încălzirea apei 
într-un vas, la bucătărie, și apoi...fuga în baie. Ne-am amuzat mult timp pe 
seama lui, propunându-i chiar să mergem în târg să-i cumpărăm un butoi sau 
o copaie...pentru a se îmbăia așa cum vedeam în filmele de epocă! 

Ulterior, m-am mutat şi eu de la hotel, nu înainte de a afla o istorioară haz- 
lie. O femeie de serviciu, care, ca „burlac” ce eram, îmi spăla şi mie cămășile, a 
venit, plângând, într-o dimineaţă, spunându-mi că a fost ameninţată de „ka- 
gebistul din camera alăturată” că va fi dată afară din serviciu, întrucât ar fi 

anunţat la recepţie că acea cameră este liberă, locatarul temporar neavând în 
cameră nici măcar o sacoşă. Mă întâlnisem şi eu cu vecinul meu de vreo două 
ori, la iniţiativa acestuia, care a venit la mine să îl ajut să ...își facă nodul de la 
cravată! Nu am reuşit să închegăm nici un dialog, nu știu din ce motive, aşa că 
i-am ignorat prezenţa, crezând că e vreun deputat din provincie, neobișnuit 
cu purtatul cravatei. Chestia cu „kaghebistul” însă m-a intrigat. S-a nimerit 
ca, a doua zi după întâmplare, președintele Snegur să plece la București şi, de 
acolo, la New York. La aeroport am conversat cu ministrul securităţii, Ana- 
col Plugaru. În glumă, i-am spus că soţia nu mi-a spus niciodată că vorbesc 
noaptea în somn și, ca atare, nu prea înţeleg de ce este nevoie ca un om al 
securităţii moldovene să îmi fie alături la hotel. „Sau, poate, este însărcinat cu 
securitatea mea personală” — am zis în glumă. Mi-a plăcut răspunsul lui: „nici 
pomeneală de vreo dispoziţie a mea. Cred că e ideea vreunuia din șefii de ser- 
vicii”, mărturisindu-mi, în continuare, că nu a reușit să schimbe din vechile 
structuri ale KGB decât 40 la sută! (La începutul anilor '90 securitatea mol- 
doveană avea angajați peste 300 lucrători, şeful fiind rus, având ca adjuncți un 
ucrainian și doi moldoveni. Două treimi din lucrătorii secţiei erau moldoveni 
sau cunoscători ai limbii române. Cât priveşte pregătirea lor intelectuală erau 
multe de zis. Circula o glumă: în secţie vine informaţia că compozitorul Sto- 
liar are un nou șlagăr. Cel care prelucra informaţiile zice: „Pe Stoliar îl știu, 
dar cine e Șlagăr ăsta?” După proclamarea independenței de stat, KGB-ul din 
republică a fost desfiinţat, creându-se Ministerul Securităţii Naţionale. Nu- 
mărul colaboratorilor moldoveni a crescut de la 30% la 54%, iar Secţia „Z” — 
care avea ca sarcină lupta cu diversiunile ideologice, iar apoi apărarea ordinii 
constituţionale — a fost lichidată, însă șeful ei, Petre Tăbuică, va fi păstrat și 
în noul minister.) 

Peste câteva zile, întâlnindu-ne la parlament, Plugaru mi-a spus că „aţi 
avut dreptate, dar am luat măsurile necesare”! 

Nici nu mai era, cred, nevoie, de alte măsuri, la hotel, pentru că peste 
puţin timp am primit şi eu un apartament de trei camere, chiar pe bulevar- 
dul Ștefan cel Mare, artera principală a orașului, cea mai reprezentativă 
stradă din Chișinău, cu o istorie nu mai puţin controversată, numele ei 
fiind schimbat de şase ori. După ce, la 1818, Chișinăul a primit statutul 
de oraș, strada principală a fost denumită Moskovskaia. Din 1877 până în 
1924 strada s-a numit Alexandrovskaia, iar în următorii 7 ani — Alexan- 
dru cel Bun. În 1931, bulevardul a fost împărţit în două, partea superi- 
oară care începea din actuala Piaţă a Marii Adunări Naţionale a rămas cu 
denumirea de Alexandru cel Bun, iar a doua jumătate a primit numele de 
Regele Carol al II-lea. După ocupaţie, în 1940, a fost botezat bulevardul 

Lenin, păstrat şi după reocuparea Basarabiei în 1944, până în 1991, cînd a 
primit numele de Ștefan cel Mare... 

Apartamentul — mai dotat, ca pentru un şef de misiune! O canapea ex- 
tensibilă, o masă cu 4 scaune, un dulap cu trei uși, o „stenkă”( la modă erau 
marile biblioteci tip vitrină ), nelipsita „măsuţă pentru ziare”; în bucătărie 
— un aragaz, o masă și două module care au căzut chiar în prima zi, așa de 
„solid” fuseseră fixate pe perete. Toată mobila — de tip „popular” din pal, cu 
care trebuia să umbli cu mare grijă, existând pericolul de a se desface din în- 
cheieturi. Înţelegeam atunci de ce mobila românească, fie ea și cea populară, 
se bucurase de atât succes în fosta Uniune Sovietică. Peste alte două luni am 
primit, în sfârșit, şi perdele. Eram mulțumit. Aveam, spre deosebire de consul, 
apă caldă, apartamentul era situat chiar în centrul orașului, cam la un kilo- 
metru de ambasadă, într-un bloc de patru etaje, construit pe vremea lui 
Stalin, camere destul de mari, înalte de vreo patru metri, astfel că pentru 
schimbarea unui bec trebuia sa aduc obligatoriu o scară de la ambasadă. Sin- 
gurul inconvenient: intrarea în bloc se făcea pe ușa de serviciu din spatele 
blocului; cea principală, ce dădea înspre stradă, fusese zidită, pentru a se 
evita „relaxarea” celor care se retrăgeau de prin crâşmele din apropiere (des- 
tule în piața din spatele blocului). Şi când te gândeşti că încă din acei ani, 
ca să nu mai vorbesc de perioada 1995-2008, mulți şefi de misiune, invocând 
necesitatea unui „nivel corespunzător de reprezentare”, au renunţat chiar 
la reședințele din localurile ambasadelor (multe destul de confortabile) pen- 
tru a se muta în vile luxoase, obligatoriu cu jaccuzzi (!!), cu chirii de mii de 
dolari pe lună! 

Am obţinut, cam peste vreo două săptămâni, și instalarea unui post te- 
lefonic la sediul ambasadei, întrucât, după ce ne-am mutat de la hotel, eram 
obligaţi să mergem la poşta centrală pentru a comunica cu Bucureștiul. Tot 
de la poștă transmiteam și telexurile pe probleme curente. De comunicări de 
altă natură, specifice muncii diplomatice, nici nu putea fi vorba. 

Întrucât după căderea întunericului în curticica întunecată a consulatu- 
lui zăboveau deseori, din motive lesne de înţeles, trecători întârziaţi, am ru- 
gat primăria să instaleze un post de pază, conform tuturor uzanțelor, le-am 
explicat noi. Au fost foarte amabili, dar nu au instalat nici o gheretă în care 
militarii din serviciul de pază să se adăpostească de frig și ploaie. Așa că am 
fost de acord să îi lăsăm să stea noaptea în holul ambasadei și chiar să folo- 
sească instalaţiile sanitare. De luat nu aveau ce lua, cel mult acele stinghii de 
pe perete. Iar ca să ajungă, să zicem, la „seiful” din pod, trebuiau să treacă prin 
apartamentul consulului! Din păcate, am fost nevoiţi ca foarte curând să nu 
mai permitem nici accesul în hol, deoarece unul dintre militari își suna în 

fiecare noapte logodnica, aflată undeva în provincie, astfel că nota de plată a 
telefonului a venit destul de încărcată în acea lună! 

Cu mobilierul am rezolvat parţial după ce primarul Nicolae Costin a ve- 
nit să facă o vizită la ambasadă, însoţit de câţiva funcţionari, pentru a discuta 
atât despre dotările necesare pe care se angajaseră că le vor face, cât și despre 
amenajarea viitorului sediu al ambasadei. Discuţia cu primarul a durat destul 
de mult, toţi stând în picioare, ca la miting. Văzându-l pe primar că își mută 
greutatea corpului de pe un picior pe altul, m-am scuzat că nu avem scaune. 
A înţeles aluzia. Peste două ore ne-am trezit cu...o masă de consiliu de vreo 
12 persoane și cu vreo 20 de scaune de birou, de diverse modele și cu vechimi 
variabile. Am înţeles că adunase cam tot cea ce era disponibil prin birourile 
primăriei. 

Nicolae Costin era primul primar general al Chișinăului (ales democratic 
în 1990) de după proclamarea independenţei, fiind în același timp și deputat 
în prima legislatură a parlamentului. Profesor universitar, cu o serioasă pregă- 
tire intelectuală, era unul din marii susţinători ai românismului și ai Unirii, 
fiind, în același timp, şi preşedinte executiv al Frontului Popular. 

A contribuit substanţial la procesul de renaștere naţională. A sprijinit re- 
venirea la denumirile interbelice de prefect, primar, comună, judet etc. Costin 
este cel care a luat iniţiativa de a redenumi unele străzi ale capitalei, începând 
cu bulevardul Lenin. Astfel au apărut străzile Traian, Ştefan cel Mare, Mi- 
lescu-Spătarul, Eminescu, Creangă, Mitropolitul Bănulescu-Bodoni, Bucu- 
reşti, Calea Ieşilor etc. În colaborare cu ministerul învățământului a deschis 
primele licee moderne bilingve: român-englez, român-italian, român-fran- 
cez, român-german. Mi-aduc aminte că, odată, discutând despre împărțirea 
administrativă, mi-a cerut o documentare privind organizarea sectorului 
agricol Ilfov, dorind să creeze ceva similar în jurul Chișinăului. „Dar, după 
câte am înţeles, ceva peste 50 la sută din populaţia Chișinăului este rusofonă. 
În perspectiva alegerilor locale, veţi avea, logic, un consiliu orășenesc majori- 
tar rusofon..., am remarcat. Cred că am contribuit şi eu la decizia lui finală de 
a include în circumscripţia orașului Chișinău câteva din micile așezări din ju- 
rul capitalei, ceea ce a echilibrat întrucâtva structura etnică a circumscripţiei 
electorale Chișinău. 

Se cuvine să menţionez și rolul decisiv pe care l-a jucat în legătură cu am- 
plasarea ambasadei și stabilirea perimetrului acesteia. Când a venit delegaţia 
de la București pentru a perfecta locaţia actualei ambasade, l-am rugat să ne 
cedeze întregul parc (vreo 2000 m?) în care se afla clădirea respectivă. În plus, 
pentru estetica parcului, a fost de acord să păstrăm în grija noastră cele câ- 
teva monumente amplasate acolo, iar pentru a șterge urma aleilor, ne-a adus 

6 brazi, pe trailere, de aceeași mărime cu cei care împrejmuiau deja parcul. 
Mai târziu, după ce ne-am mutat, a dispus ca adresa oficială a ambasadei să fie 
pe „calea Bucureștilor” și nu pe str. Pușkin (clădirea aflându-se la întretăierea 
străzilor București cu Pușkin și figurând în evidențele primăriei ca fiind am- 
plasată pe strada care purta numele poetului rus). 

Ultima oară când ne-am văzut a fost la Kiev, în toamna anului 1993. 
Era deja grav bolnav, dar păstra încă acea doză de optimism pe care i-o se- 
sizasem cu un an în urmă. Un optimism, însă, mult mai moderat în ceea ce 
priveşte dezvoltarea pe viitor a tinerei republici și un scepticism deschis faţă 
de realizarea doritei reunificări. Moartea lui (16 februarie 1995), în condiţii 
cel puţin suspecte, a dat naştere la numeroase zvonuri. Cea mai plauzibilă 
pare a fi varianta că a fost intoxicat cu cesiu radioactiv plasat în autoturismul 
de serviciu. Consultul efectuat chiar în 1992 în Germania confirmase acest 
diagnostic. În sprijinul acestei ipozeze era adusă și moartea șoferului perso- 
nal, survenită la un interval de câteva luni, având aceeași cauză: leucemie. De 
unde cesiu în condiţiile în care Costin nu lucrase niciodată în mediu sau în 
zone cu radioactivitate? 


În cursul lunii februarie staff-ul ambasadei s-a mărit. A venit Ion Ţăranu, 
consilierul cultural recomandat de preşedinte, și un consilier politic, Mircea 
Aldea, pe care îl cunoșteam de mai mulţi ani și cu care am colaborat exce- 
lent. Primăria a făcut eforturi demne de laudă ca să le găsească apartamente 
în apropierea ambasadei, după ce, iniţial, ni se oferiseră două apartamente la 
ultimul etaj al unui bloc nou din periferia orașului. Ofertanţii, recunoscând 
disconfortul, insistau pe „avantajul” situării locuinţelor în o zonă ecologică a 
orașului! Noroc că se liberalizaseră emigrările, și cum unii dintre emigranţi — 
majoritar evrei — locuiau în centrul oraşului, problemele s-au rezolvat relativ 
uşor. 

Deşi primiserăm, de la București, asigurări că noul sediu al ambasadei 
a fost deja ales și noi trebuie doar să grăbim și să supraveghem lucrările de 
reabilitare şi amenajare, lucrurile au fost mai complicate decât bănuiam. În 
primul rând, am fost surprinși de locaţia aleasă de reprezentanţii ministerului 
nostru de externe; undeva, departe de centru, tot într-o „zonă ecologică”! În 
al doilea rând, clădirea era o construcție cam șubredă, de pe la sfârșitul seco- 
lului al XIX-lea, care se personaliza doar printr-o intrare străjuită de două 
coloane masive şi de un balcon impunător, excelent pentru mitinguri elec- 
torale sau...unioniste. De interior nu mai vorbesc. Cîteva camere, care ar fi 
urmat să fie transformate în birouri, nu se deosebeau aproape deloc de chiliile 
mănăstirești. Într-un cuvânt, invocând lipsa unei expertize seismice, am re- 

fuzat clădirea, informând Bucureştiul. Șeful administrativului din minister 
aproape l-a convins pe Adrian Năstase că noi am fi nişte naivi, care am căzut 
în capcana moldovenilor care, chipurile, nu ar mai dori să ne dea clădirea re- 
spectivă. Am insistat să vină un secretar de stat pentru a lua o decizie finală. 
Între timp, am tot căutat o clădire care ar putea găzdui ambasada, în condiții 
mai onorabile. Şansa noastră a fost un înalt demnitar care ne-a sugerat să 
cerem o clădire aflată chiar în centrul orașului, într-un parc, relativ izolată 
de alte construcţii. La prima vedere, propunerea mi s-a părut irealizabilă, în 
clădirea respectivă avându-și sediul mai multe firme private, dar am primit 
asigurări că acestea vor fi evacuate rapid. Autorităţile ne-au mai propus încă 
alte două clădiri, una din ele fiind mai înainte sediul unui comitet raional de 
partid. 

Delegaţia de la București a venit, având în componenţă și pe directorul 
general al direcţiei administrative, care avizase achiziţionarea iniţială a unui 
imobil. Seara, conducându-i la hotel, ca din întâmplare am trecut pe lângă 
clădirea din parc. „Uite, dacă aţi fi avut relaţii, o clădire ca asta ar fi trebuit 
să găsiţi” — ne-a spus cu reproş și cu un vădit aer de superioritate directorul 
general. Nu i-am dezvăluit în acea seară secretul, a doua zi prima clădire vizi- 
tată fiind cea aleasă chiar de subalternii săi. Normal că nu i-am spus că aceasta 
era clădirea cu pricina, curioși să îi aflăm reacția. A admirat fațada, a intrat în 
clădire și a dat să urce la etaj. După ce a păşit două trepte, simțind clătinarea 
scării şi auzind geamătul lemnului, a sărit ca ars: „Vă bateţi joc de noi? Asta e 
clădire de ambasadă?” A fost momentul nostru de satisfacţie: „domnule di- 
rector general, asta e clădirea pentru care v-aţi dat avizul”. A înghiţit în sec, a 
aruncat căteva vorbe „colorate” la adresa subalternilor, după care i-a spus se- 
cretarului nostru de stat că nu are rost să mai vizităm toată clădirea, așa că ne- 
am îndreptat spre clădirea din parc. A fost încântat, nu l-a mai interesat nici 
volumul și nici complexitatea lucrărilor interioare de renovare, hotărând pe 
loc: „pe asta o luăm și vom face noi lucrările de reabilitare”. Relaţiile mele cu 
directorul general au revenit astfel la normal. Ulterior, mi-a spus la București 
că subalternul său care selectase prima clădire considerase că „tot se va face 
curând Unirea, ce rost are să ne complicăm cu vreo clădire costisitoare?!” 

Era şi cazul ca să grăbim mutarea într-o clădire mai reprezentativă pen- 
tru ambasada României. În acea perioadă, Chișinăul era vizitat de numeroși 
ziarişti români. Cu unul dintre ei, corespondent de la cotidianul Adevărul, 
am avut o lungă discuţie amicală în „saloanele” ambasadei. Impresionat de 
„luxul în care ne scăldam, la reîntoarcerea la Bucureşti a scris un articol, pe 
al cărui conţinut nu insist, menţionând doar expresivul titlu: „Daţi un leu 
pentru ambasada României la Chișinău”! Bineînţeles că nu a dat nimeni nici 

un leu, dar cineva din conducerea ministerului nostru de externe ne-a, hai să 
zicem, „certat”, că ne plângem presei. 

Pentru a încheia subiectul cu sediul ambasadei: o echipă de muncitori 
români a muncit câteva luni la renovare, astfel că la sfârşitul anului ne-am 
mutat în casă nouă! Și, deși în următorii ani aproape toţi miniștrii de externe 
veneau cu ideea mutării ambasadei într-o clădire mai spațioasă (obiectiv 
necesar, zic eu, având în vedere proiectele privind sporirea numărului perso- 
nalului diplomatic al misiunii), şi azi, după două decenii, misiunea noastră 
diplomatică se află tot în acea clădire... 


* * * 


După cum scriam mai sus, începuserăm contactele noastre cu principa- 
lele instituții moldovene. Unele vizite, pentru a transmite diverse propuneri 
de la București, vizând relaţiile în diverse domenii, altele pentru a cunoaşte 
îndeaproape preocupările noii conduceri moldovene în domeniile politic, 
economic, cultural, viziunea lor asupra relațiilor dintre România şi Repu- 
blica Moldova. Poate părea curios, dar, pentru mine, cea mai mare dificultate 
o constituia modalitatea de a lega dialogul cu conlocutorii mei oficiali, des- 
pre care nu ştiam mare lucru, așa că, de obicei, începeam cu întrebarea „cum 
vedeţi dvs dezvoltarea relațiilor cu România în domeniul...? Şi, din răspun- 
suri, încercam să descifrez dacă este „pro” sau „anti” și pot să asigur cititorul 
că nu rare au fost cazurile în care sesizam de la început serioase rezerve sau 
nuanţări în ceea ce priveşte viitorul relaţiilor noastre. Pe parcurs, mi-am dat 
seama că, doar cu excepţia a trei miniștri, şi aceștia fără influență în execu- 
tiv, rezervele membrilor guvernului faţă de un viitor destin comun al statelor 
noastre erau serioase. 

Normal că era o situaţie neobișnuită, să ştii că interlocutorul tău este de 
același neam cu tine, să uiţi că ești diplomat și să gândești că ai venit doar așa, 
într-o delegaţie ca de la Târgu Jiu la Iași, să crezi că diferit este doar ce face pe 
plan local administraţia gorjeană sau a Iașului, că este normal ca în limbă să 
se simtă anumite inflexiuni, că de! eu sunt oltean, iar el este moldovean. Până 
când înțelegeam cam în ce ape se scaldă interlocutorul, trebuia, dacă era ne- 
voie, să repet lecţia cu două state românești, să folosesc cuvântul interferenţe, 
să fiu de acord cu ideea de confederație economică, pentru a conferi, cre- 
deam eu, o specificitate cu totul și cu totul diferită de cooperarea economică 
firească pe care o practicam cu alte state. Tot timpul trebuia sa îţi înfrânezi 
sentimentele și să priveşti la rece realitatea, să nu uiţi nici unde te afli și să nu 
ignori nici ce se întâmplă în jurul tău, nici ce se gândește și croiește, dincolo 

de graniţe, în marile cancelarii. Aceeași conduită, trebuia, din păcate, să o 
adopt şi în dialogul cu ziariștii, fie ei locali, români sau din spaţiul ex-sovietic, 
în special cu cei de la publicaţii moscovite sau din Ucraina. 

Aveam puţine informaţii asupra situaţiei reale din R. Moldova. Întrucât 
la Chişinău nu existase înainte nici măcar un consulat, documentarea se fă- 
cuse în mare măsură pe baza informărilor primite de la ambasadele noastre 
de la Moscova și din alte capitale, precum și din informaţiile de presă. De 
departe, cel mai informat era ministrul nostru de externe, care avea frec- 
vente întâlniri cu omologul său de la Chișinău, dar nu era îndeajuns. Alte 
surse directe de informare erau destul de eterogene, primite în primul rând 
de la oameni politici și de cultură de la Chişinău, care făceau periodic vizite 
la Bucureşti. Întrucât în majoritatea lor aceștia erau reprezentanţi ai mișcării 
democratice din Moldova şi, ulterior, ai Frontului Popular, subsumarea rela- 
tărilor lor conducea pe destui politicieni de la București la concluzia greșită 
că în Moldova toată lumea dorește unirea și că înfăptuirea acestei depinde 
doar de un simplu gest sau anunţ al Bucureștilor. De aici, destui stimuli și 
pentru disputele interne din România privind perspectiva reunirii Basarabiei 
cu Patria-Mamă, destulă confuzie în mass-media. 

Mi se oferea acum ocazia de a afla direct de la partea moldoveană - în 
primul rând de la oficialități, de la cei ce conduceau efectiv destinele tânăru- 
lui stat — o informaţie relativ reală asupra climatului politic, economic, social, 
asupra mersului evenimentelor în zona râului Nistru, unde ardeau mocnit 
cărbunii viitorului conflict armat. 

După necesarele vizite la președinție și guvern, la sfârșitul lunii ianuarie 
am avut primele întâlniri cu conducerea parlamentului. De acasă, venisem 
cu unele informaţii privind personalitatea și poziţiile unor membri marcanţi 
ai legislativului de la Chișinău, fie ei proromâni, fie din alte fracțiuni parla- 
mentare. Nu aveam însă o imagine clară, fundamentată, despre parlament în 
ansamblul activităţii lui. Întru început, am urmărit relatările presei despre lu- 
crările acestuia, completate apoi, pe parcurs, cu propriile-mi constatări din 
discuţii individuale cu deputaţi şi din prezenţa la unele şedinţe plenare ale le- 
gislativului, după ce președintele parlamentului îmi eliberase un permis spe- 
cial. La acea dată, parlamentul funcţiona încă pe structura Sovietului Suprem 
din februarie 1990, dată la care în Moldova avuseseră loc primele alegeri de- 
mocratice. 

O primă constatare: un parlament destul de dezordonat și dezbinat. 
Aveam să aflu că, atunci, în februarie 1990, 80 la sută din cei 380 deputaţi 
aleşi erau membri de partid, mulţi făcuseră parte din diverse structuri ale par- 
tidului sau ocupaseră posturi administrative de conducere, la nivel central sau 

local. Cam 40 la sută aderaseră la mișcarea democratică, unii din convingere, 
alţii — oportuniști. Cei din Frontul Popular obţinuseră aproape o treime din 
mandate, fiind în minoritate. Odată cu proclamarea independenţei, deputaţii 
au început să se regrupeze: cei proveniţi din agricultură — directori de colho- 
zuri și sovhozuri, ingineri agronomi etc, au constituit grupul „Viaţa satului”, 
rusofonii au migrat spre grupul „Soglasie-Conciliere”; alții au format com- 
pactul, dar minoritarul grup al „unioniștilor”, cum obișnuiau să le spună ad- 
versarii politici „independentiști”. 

Urmărind lucrările parlamentului, am sesizat ofensiva agrarienilor şi a 
rusofonilor împotriva „frontiştilor-unioniști”. S-a mers până acolo încât unii 
deputaţi atribuiau deschis responsabilitatea pentru instabilitatea politică din 
republică nu numai separatiștilor transnistreni care făceau jocul forțelor os- 
tile din fostul imperiu sovietic, ci și frontiștilor, acuzați că doreau să intre în 
istorie ca făuritori ai marii Reuniri (e drept că aceștia din urmă vorbeau deja 
de organizarea, în august viitor, a unei noi Mari Adunări Naţionale pe tema 
Unirii). Motiv pentru care „independentiștii” insistau pe adoptarea urgentă 
a legii asupra referendumului, cu scopul, declarat deschis, de a organiza o 
consultare la nivel naţional în problema independenţei. Se vede că erau serios 
preocupaţi de posibilitatea reunificării cu România. Periodic se înregistrau 
contestări deschise a prezidiului parlamentului, condus de președintele Ale- 
xandru Moșanu. Şi dacă Moșanu și alţi membri ai prezidiului parlamentului 
au rezistat până în ianuarie 1993, factorul temporizator l-a constituit, cul- 
mea, conflictul transnistrean. Chiar că parlamentul moldovean ar fi rămas în 
istorie dacă s-ar fi ocupat de reorganizări interne, în condiţiile în care integri- 
tatea teritorială a statului era serios ameninţată! 

Chiar de la prima întrevedere, Alexandru Moșanu mi-a produs o impre- 
sie deosebită. Nu era nici pe departe modelul politicianului clasic și nici al ce- 
lui „de tip nou”. Rămăsese același profesor universitar, care avea marele avan- 
taj de a şti în amănunt meandrele istoriei, în primul rând a celei basarabene, 
având însă marele dezavantaj al lipsei de experienţă în a conduce o instituţie a 
statului, cum era Parlamentul, la care se adăuga și absenţa unui sprijin efectiv 
în chiar sânul legislativului. Unionist convins, a rămas, totuși, un moderat, 
considerând că procesul unirii nu trebuie forțat, el urmează să se desfășoare 
firesc, gradual. Poziţie care lua în calcul nu numai structura și orientările po- 
litice ale factorilor decidenți din republică, ci şi compoziţia etnică a republi- 
cii, şi psihologia oamenilor simpli. Avea dreptate, pentru că puţini analizau 
fenomenul basarabean în toată complexitatea lui și mulți ignorau faptul că 
Basarabia fusese rusificată 116 ani, românizată doar 22 de ani, iar apoi, alți 
aproape 50 de ani sovietizată. 

Încet-încet am reuşit să îmi cristalizez o părere despre climatul poli- 
tic de la Chișinău. În centrul vieţii politice se aflau, practic, aceiași oameni 
— fie ei intelectuali, scriitori, juriști, specialiști în agricultură, președinți de 
colhozuri, directori de întreprinderi industriale etc — care, în urmă cu trei 
ani, aderaseră la acea mișcare democratică, de emancipare naţională, dor- 
nică de o schimbare radicală a vieţii lor, mult mai mult decât promitea re- 
formatorul comunist Mihail Gorbaciov. O relativă unitate a forţelor poli- 
tice se manifestase, în anii 1989-1991, în procesul de legiferare a limbii de 
stat și a grafiei latine, apoi în declararea suveranităţii și, puţin mai târziu, a 
independenţei Republicii Moldova. Odată cu declararea suveranităţii şi, mai 
apoi, a independenţei, opţiunile politice au început să difere vizibil. Unii, 
oportuniști, au văzut în aderarea la mișcarea de independenţă o excelentă 
şansă de a-și păstra, fără multe alterări, poziţiile privilegiate. Mişcarea de- 
mocratică pentru restructurare, din care ulterior s-a desprins și s-a coagulat 
Frontul Popular — o copie locală a mișcărilor similare din republicile baltice 
— a suferit destul de rapid fisuri, care s-au adâncit, provocând rupturi irepara- 
bile. Inevitabile, cred, într-o perioadă de tranziţie, mult mai complexă decât 
în fostele state socialiste europene. Opțiunile politice i-au separat între „foşti 
comuniști” și „neocomuniști”, „proromâni”, „independentiști”, „prounioniști” 
şi „antiunionişti”, „rusofoni” și „rusofili”. Cei care au fost legitimaţi ca noi li- 
deri, începând cu şeful statului, se considerau exponenţii exclusivi ai poporu- 
lui. Cei care au pierdut poziţii-cheie, în frunte cu Mircea Druc, se declarau 
într-o opoziţie deschisă cu primii. Domeniile de confruntare: statalitatea și 
politica economică. Președintele, o mare parte dintre deputaţi, majoritatea 
membrilor guvernului se pronunțau pentru o reală independenţă a republicii 
- de unde, gradual, și descifrarea poziţiilor lor antiunioniste — pentru o con- 
tinuare a legăturilor economice cu foștii parteneri din defuncta Uniune So- 
vietică, inclusiv cu succesorul de drept, Rusia. Era, în viziunea lor, o opţiune 
pragmatică, dictată de realităţile zilei, dacă ar fi să luăm doar un singur as- 
pect — dependența exclusivă de resursele energetice din Rusia. De la aceste 
viziuni diferite a început și radicalizarea vieții politice, situarea taberelor pe 
poziţii ireconciliabile. Şi, în context, mi se părea ușor absurdă acuzaţia de 
„trădare” adusă președintelui președintelui Snegur pentru că a semnat, la 21 
decembrie 1991, aderarea la CSI, dată la care marile capitale occidentale încă 
reflectau asupra oportunității recunoaşterii independenţei fostelor republici 
unionale. Să nu uităm că, de ex., SUA și statele vest-europene au recunoscut 
aceste independente la patru luni de la proclamarea acestora și abia la o zi 
după demisia președintelui Gorbaciov, respectiv la o săptămână de la semna- 
rea documentelor constitutive ale CSI! Chiar toate celelalte 11 republici (am 

în vedere și Georgia, care a aderat, din motive obiective, ceva mai târziu) erau 
conduse exclusiv de trădători? Chiar se uita faptul că tocmai din occident li 
se sugera, într-o formă sau alta, intrarea în Comunitate, pentru a nu provoca, 
chipurile, instabilitate în spaţiul ex-sovietic? Patrioţi erau numai cei din sta- 
tele baltice care primiseră ajutoare inimaginabile din străinătate pentru a în- 
toarce complet spatele fostului Imperiu sovietic? Auzisem că, după reîntoar- 
cerea lui Snegur, în decembrie 1991, de la Alma-Ata, deputata frontistă Lidia 
Istrati l-a intrebat: „Dle presedinte, cum te-ai dus și-ai semnat documentul, 
fără să vii în parlament şi să ne consulți?”. La care Snegur a răspuns: „Am 
văzut că toţi semnează și am semnat şi eu”. Gruparea radicală din Frontul Po- 
pular, cel în haine noi și cu o nouă conducere, voia o rupere imediată, totală și 
ireversibilă de „est”, considerând că relaţia cu România va fi suficientă pentru 
a fi ajutată nu numai pentru a supravieţui economic, ci și pentru a prospera, 
adică un fel de RFG pentru RDG. Clama acest lucru acolo, la Chişinău, pen- 
tru că nici o delegaţie reprezentativă a Frontului nu a venit la București să 
discute — cu conducerea oficială, cu partidele de opoziţie — măcar o schemă a 
viitoarei relaţii bilaterale. Le intrase (sau li se inoculase!!) în cap că Iliescu este 
„omul Moscovei” şi că întreaga conducere a României este prorusă și anti- 
unionistă şi că oricare dintre membrii Frontului care avea contacte cu această 
conducere este „trădător”! 

Cel mai dur câmp de confruntare, cu impact intern și extern, era cel pri- 
vind viitorul Moldovei, mai precis perspectiva Unirii cu România. „Unirea 
acum” — era deviza Frontului Popular — susţinută abrupt, prin ignorarea (vo- 
ită?) a contextului istoric, a realităţilor din viaţa internaţională. Fusese con- 
damnat protocolul secret Ribbentrop-Molotov?! Foarte bine! Să se lichideze 
şi consecinţele acestuia, susțineau ei pe bună dreptate. Da, dar de către cine? 
De către comunitatea internațională care nu dădea nici cel mai mic semn că ar 
fi gata să își asume consecințele unui atare act? Și cum să fie lichidate? Parţial, 
doar în ceea ce priveşte acea parte a teritoriului Basarabiei pe care exista acum 
Republica Moldova? Întreaga Basarabie, inclusiv nordul Bucovinei și judeţele 
istorice de la gurile Dunării, care se aflau de jure în componenţa Ucrainei in- 
dependente? „Da — îmi răspundeau unii unioniști radicali — să forțăm ma- 
rile capitale să asculte glasul poporului”!!! Dar nimeni, absolut nimeni, în 
Moldova sau în străinătate, nu îndrăznea atunci să ceară şi anularea tratatelor 
de la Paris din 1947!! Pentru că exigența lichidării consecințelor odiosului 
protocol secret din 23 august 1939 ar fi trebuit să nu se limiteze doar la pe- 
rioada 1939-1940 ci, prin extensie, la întreaga perioadă 1940-1947 când în 
manevrele de culise ale celor ce se conturau a fi marii decidenţi ai unei noi 
ordini mondiale erau luate în considerare și „consecinţele” din '47, respectiv 

statuarea juridică a reîmpărţirii Europei, statuare care a ţinut cont, integral!!, 
de poziţia unuia din beneficiarii documentului din august 1939. Greu chiar 
de zis, nu de făcut, pentru că mai exista un factor temporizator: prevederile 
din Actul Final de la Helsinki privind inviolabilitatea frontierelor. 

Pe scurt, în curentul unionist aveam o grupare a adepților unei revoluţii 
a străzii, o alta a susținătorilor unei revoluţii birocratice, lente, în cabinetele 
puterii, și încă una, mult mai redusă ca dimensiuni, a adepților „revoluţiei 
prin cuvânt. 

La nivelul populaţiei nu am putut să decelăm un curent majoritar activ 
în favoarea uneia sau alteia din opţiunile politice vehiculate. Zic „activ” pen- 
tru că cei care participau la anumite manifestații — organizate la intervale des- 
tul de mari — unde erau lansare apelurile la unire, erau de regulă numai din 
capitală şi întotdeauna cam aceiași oameni. Militanţi de o zi, într-un cuvânt. 
La nivelul provinciei, pasivitatea stăpânea deopotrivă şi funcţionarii mici din 
administraţie, şi dascălii din școli, şi muncitorii, şi ţăranii, chiar dacă mulți 
dintre ei gândeau la unire sau, cel puţin, nu s-ar fi împotrivit unei asemenea 
perspective. În acele luni, marea masă era preocupată de supravieţuire, de asi- 
gurarca traiului pentru ziua de mâine, de liniște. Și nici ceea ce se întâmpla în 
raioanele de pe malul stâng al Nistrului nu putea lăsa indiferent pe nimeni. 
Şi acolo erau etnici români, „moldoveni” cum preferau să își zică, dar, din 
câte ştiam, acolo nu avusese loc nici măcar un miting în favoarea Unirii. Și 
cam cum să se gândească la asta moldovenii de dincolo de Nistru când ve- 
deau zilnic uniformele a peste 5000 de militari ruși, nu prea prietenoși, când 
străzile erau colindate de cohorte de cazaci agresivi, violenţi, când la serviciu, 
în instituţiile publice, întâlneau în poziţii cheie rusofoni, cam 50 la sută din 
populaţia regiunii. De acord că trebuie să privesc la sabia lui Ștefan cel Mare 
din centrul orașului, dar crucea din mâna cealaltă mă îndemna la rațiune. Teza 
lui Druc că alegerea unui președinte instituţionalizează un stat cu numele de 
republică era, în opinia mea, pur retorică. Dar existența unui parlament (în 
care era şi dânsul deputat, chiar după independenţă!) și a unui premier (post 
pe care îl ocupase și domnia sa!) ce însemnau? Ar ar fi schimbat lucrurile o 
republică parlamentară, în condiţiile în care majoritatea parlamentului de la 
Chişinău era împotriva Unirii?? 

În cele patru luni care trecuseră de la proclamarea independenței, în Re- 
publica Moldova a domnit o incertitudine totală. Până la disoluția oficială 
a URSS, la sfârșitul lunii decembrie 1991, nimeni nu putea previziona cu 
exactitate care va fi reacţia puterii centrale de la Moscova în urma „valului” 
de independenţe ale republicilor unionale, nici care va fi poziţia comunității 
internaţionale, nici cum se vor putea soluţiona numeroasele şi complexele 

probleme militare, economice umane generate în primul rând de ruperea le- 
găturilor cu Centrul. Această stare de incertitudine s-a prelungit și după luna 
decembrie, când au apărut noi temeri: cum se va comporta noua conducere a 
Rusiei, cum va reacţiona armata, al cărui corp ofițeresc fusese educat în spiri- 
tul ideologiei comuniste și care jurase credinţă „marii” Uniuni Sovietice? Nu 
putea fi uitată istoria zbuciumată de după revoluţia bolşevică din 1917 când 
popoarele din Imperiul rus trăiseră tragica experienţă a războiului civil din 
1918-1922, când independenţa scurtă a unor republici, regiuni sau ţinuturi 
din fostul imperiu rus a fost înăbușită deseori în sânge. Tot așa cum de dată 
recentă, erau încă vii în memorie evenimentele tumultuoase pe care le trăiseră 
basarabenii în ultimii ani, odată cu declanșarea de către Gorbaciov a „restruc- 
turării” şi „transparenţei. 

Cred că merită un scurt excurs în istoria evenimentelor din Moldova din 


anii 1987-1991: 


Anul 1987 

Pe măsură ce perestroika iniţiată de Gorbaciov câştigă teren, în repu- 
blicile unionale încep să se activizeze forțele politice care întrevăd posibi- 
litatea unei minimale extinderi a drepturilor republicilor unionale și, re- 
spectiv, a slăbirii presiunii centrului. Simptomatică apare emergenţa unor 
asemenea curente în republicile baltice, care, foarte rapid, vor fi urmate ca 
exemplu şi de Republica Moldova. 

Un prim semnal apare la 25 februarie 1987, când în RSS Estonă au loc 
primele proteste împotriva unor proiecte unionale industriale pe teritoriul 
republicii, cu efecte ecologice dezastruoase. Excelentă ocazie pentru revendi- 
cări vizând lărgirea autonomiei economice și politice. 

29 iulie: tema ecologică, împrumutată de la estonieni, este folosită și de 
moldoveni. Săptămânalul central Lizeraturnaia Gazeta publică articolul scri- 
itorului Ion Druţă, intitulat „Frunza verde, apa și semnele de punctuație”, în 
care sunt abordate problemele ecologice grave din Moldova, corelate abil și cu 
chestiunea „ecologiei lingvistice”, respectiv degradarea limbii moldovenești 
în republică. Peste două săptămâni, articolul este retipărit în săptămânalul 
Literatura si Arta, din Chişinău, având efectul unei bombe. Pentru a linişti 
spiritele „ecologiste”, conducerea republicii adoptă de urgenţă „Planul de stat 
privind protectia mediului ambiant”. 

30 octombrie: Plenara Uniunii Scriitorilor din Moldova adoptă o re- 
zoluţie, prin care solicită CC al Partidului Comunist din Moldova (CC al 
PCM) crearea unei comisii ştiinţifice „pentru discutarea problemei adu- 
cerii grafiei moldovenești în corespundere cu natura și specificul limbii și 

apartenenţei acesteia la limbile romanice”. Cu aceasta începe lunga luptă pen- 
tru reabilitarea limbii române în Moldova. Cenzura comunistă nu a permis 
publicarea rezoluţiei plenarei Uniunii Scriitorilor. 


ANUL 1988 

15 ianuarie: pe Aleea Clasicilor din Chișinău s-a adunat un grup de ti- 
neri pentru celebrarea zilei de naștere a lui Mihai Eminescu. Participanţii la 
manifestaţie au decis să se întâlnească și în continuare, în zilele de duminică. 
La întrunirile ulterioare încep să vină și membri ai Uniunii Scriitorilor . 

25 martie: lângă casa de pe strada Livezilor 33, unde locuise poetul basa- 
rabean Alexei Mateevici are loc un miting de comemorare și dezvelirea unei 
plăci comemorative. Este lansată iniţiativa colectării de donaţii pentru des- 
chiderea unui muzeu la Căinari, satul de baștină al poetului. La miting au 
participat şi reprezentanti ai autorităţilor comuniste. 

Aprilie: întrunirile de pe Aleea Clasicilor se constituie în Cenaclul literar 
Alexe Mateevici, căruia i s-a permis să-şi ţină şedinţele săptămânale în parcul 
din zona Lacului Comsomolist. În provincie sunt înfiinţate 19 filiale ale ce- 
naclului. 

Secretarul CC al PCUS, V. Cerbikov vine la Chişinău cu misiunea 
de a contacta o serie de persoane în vederea creării unei Mișcări democra- 
tice în susținerea perestroicii lui Gorbaciov. Mai târziu, în august, va trimite 
la Chișinău un lucrător de rang înalt din KGB, specializat în chestiunile 
mișcărilor naţionale din republicile unionale, cu sarcina de a se documenta 
asupra structurilor organizatorice ale Mișcării Democratice din Moldova şi 
de a monitoriza liderii acesteia, „iar în caz de necesitate, compromiterea sau 
neutralizarea lor politică”. 

La începutul lunii mai, în revista Nistru, condusă de scriitorul D. Mat- 
covschi, apare articolul lui V. Mândâcanu „Veşmântul fiinţei noastre”, care a 
impulsionat și revoluţionat dezbaterile publice privind destinul și rolul limbii 
române în RSSM. Deși fragmentul care se referea la alfabetul latin a fost cen- 
zurat, articolul a avut un ecou deosebit, fiind prima oară când un lingvist avea 
curajul să vorbească public despre degradarea limbii populaţiei băștinașe. 

Este meritul intelectualilor moldoveni de a fi folosit abil şi prompt o 
anumită conjunctură favorabilă; în luna martie, la Congresul Uniunii Scrii- 
torilor din URSS se lansase propunerea de a se conferi statut de limbă de stat 
limbii naţiunilor titulare din toate republicile URSS. 

27 mai: se întrunește adunarea generală a Uniunii Scriitorilor din Mol- 
dova. Regizorul de teatru și film Andrei Vartic propune crearea „Frontului 

Popular”, după modelul organizaţiei cu același nume, înfiinţată în Estonia la 
21 mai. Se decide ca adunarea de constituire să aibă loc la 3 iunie. 

3 iunie: Adunarea, la care participă peste 600 de intelectuali — scriitori, 
oameni de știință, artişti — ia în discuţie propunerea lui Andrei Vartic privind 
crearea Frontului Popular. Este aprobată contrapropunerea lui Gheorghe 
Malarciuc privind crearea Mişcării Democratice pentru sustinerea vestructură- 
rii (MDSR). Este aprobată şi structura organizatorică a acesteia. Grupul de 
iniţiativă — G. Vieru, L. Lari, G. Malarciuc, D. Matcovschi, A. Ţurcanu. Gru- 
pul organizatoric — L. Bulmaga, S. Burcă, M. Chicor, M. Ghimpu, I. Roșca, 
A. Şalaru, I. Ţurcanu. Centrul de presă — V. Năstase, I. Hadârcă. Sunt create 
nouă grupuri de experți: economie — N. Negru; ecologie — I. Dediu; drept — 
T. Cernenco; istorie — I. Buga, A. Moșanu; lingvistică — E. Mândâcanu; cul- 
tură — V. Beșleagă, M. Fusu; învăţământ - T. Cibotaru; ecologie umană — S. 
Maximilian; relaţii interetnice — A. Brodski, Alla Mândâcanu. 

În perioada următoare, Mişcarea stabileşte relaţii strânse cu Mișcarea 
“Saiudis” din Lituania și cu Fronturile Populare din Estonia și Letonia. 

29 iunie: MDSR organizează primul său miting în sprijinul perestroikăi. 
Este luat în discuţie discursul lui M. Gorbaciov din 28 iunie la Conferinta 
unională a PCUS în care se făceau referiri la existența unor fenomene nega- 
tive în sfera relaţiilor interetnice, relevate pe parcursul perestroikăi. 

6 iulie: MDSR desfășoară un miting de comemorare a victimelor depor- 
tărilor în masă, operate în Basarabia la 6 iulie 1949, cerându-se reabilitarea 
tuturor victimelor terorii staliniste şi ridicarea unui monument în memoria 
victimelor represaliilor comuniste. 

27 iulie: conducerea de partid din republică începe campania de defăi- 
mare a Mişcării. În oficiosul Soverskaia Moldavia apare articolul „Averse, 
reverse și extremităţi“, iar peste două zile încă unul — „Neformal despre ne- 
formali”, cu critici dure la adresa unor membri ai Uniunii Scriitorilor și ai 
Mişcării Democratice. 

17 septembrie: publicaţia de limbă rusă Narodnoe obrazovanie (Învăţă- 
mântul Public) publică „scrisoarea celor 66”, semnată de personalități ale lu- 
mii cultural-știinţifice, care cer ca limbii moldovenești să i se confere statutul 
de limbă de stat și să se revină la grafia latină. 

25 octombrie: în cadrul unei adunări generale a Uniunii Scriitorilor, în 
sprijinul „scrisorii celor 66” este adoptată „Adresarea celor 157” (majoritatea 
membrilor Uniunii ) în care se afirmă că nu există două limbi literare — mol- 
dovenească și română — așa cum au declarat Stalin și moștenitorii săi spiritu- 
ali, „există o singură limbă vorbită şi scrisă, atât pe teritoriul României (RSR) 
cât şi pe cel al RSSM, şi cazul nostru nu este unic în lume”. Documentul este 

publicat două zile mai târziu în săptămânalul Literatura și arta care, până în 
luna august a anului următor, va strânge și publica cca un milion de semnă- 
turi în favoarea limbii și alfabetului. 

3loctombrie-l noiembrie: la Chişinău are loc un simpozion al savan- 
ţilor romanişti din URSS. În documentul final, participanţii au recomandat 
Comisiei Interdepartamentale pentru studierea istoriei și problemelor dez- 
voltării limbii moldoveneşti: decretarea limbii naţionale din RSSM drept 
limbă de stat în republică; recunoașterea unităţii (identităţii) limbilor care 
funcţionează în România și RSSM ; revenirea la sistemul grafiei latine. 

5 noiembrie: Plenara CC al PCM ia în discuţie chestiunea perfecţionării 
relaţiilor interetnice și aprobă faimoasele Teze ale CC al PCM, Prezidiu- 
lui Sovietului Suprem și Consiliului de Miniștri al RSSM, „Să afirmăm 
Restructurarea prin fapte”. Sub aspect politic, Tezele chemau comuniștii, 
comsomoliștii și membrii sindicatelor „sa dea o ripostă hotărâtă procese- 
lor stihiinice care îi abat pe oamenii muncii de la rezolvarea sarcinilor arză- 
toare ale restructurării”. Tezele abordează și problematica limbii: se reafirmă 
existenţa a două limbi diferite — română şi moldovenească — iar în ceea ce 
privește trecerea la grafia latină se invocă uriașele cheltuieli financiare pe 
care le-ar implica un asemenea proces, ceea ce ar afecta, chipurile, bunăsta- 
rea poporului. Membrii și simpatizanţii Mişcării Democratice organizează 
un miting de protest (printre cei 5 mii de participanţi se vor afla și primul 
secretar al comitetului orăşenesc de partid, N. Ţâu, şi preşedintele executivu- 
lui orăşenesc, I. Guţu), Tezele fiind calificate drept o încercare de blocare a 
procesului de renaștere naţională. 

17 noiembrie: studenţii de la Universitatea de Stat pichetează sediul 
CC şi Casa Guvernului protestând împotriva Tezelor. Miliția arestează 30 
tineri, care vor fi eliberati în aceeași seară, după ce 2000 de studenți organi- 
zaseră după amiază un al doilea miting la care s-a decis şi constituirea Ligii 
Studenţilor din Moldova. 

23 decembrie: Plenara Uniunii Scriitorilor susţine iniţiativa editurii 
„Literatura Artistică” de a tipări de la 1 ianuarie 1989 o serie de cărţi în gra- 
fie latină, la fel ca și iniţiativa lui I. Druţă de a edita un ziar în grafie latină — 
Glasul. 

28 decembrie: la şedinţa de bilanţ a Comisiei Interdepartamentale pen- 
tru studierea istoriei și a problemelor dezvoltării limbii se propune renun- 
țarea la concepţia existenţei a două limbi est-romanice, recunoscându-se 
identitatea lingvistică moldo-română, și se recomandă ca limba moldove- 
nească să fie decretată drept limbă de stat pe teritoriul RSSM, cu operarea 

modificărilor de rigoare în Constiţutie. Comisia a mai decis să înainteze Pre- 
zidiului un demers privind aprobarea trecerii la grafia latină. 

30 decembrie: în biroul lui Pavlenko, redactorul-şef al oficiosului Sovet- 
skaia Moldavia — s-au adunat 5 iniţiatori ai creării Mișcării Internaționaliste 
Interdvijenie („Interfront”), mişcare a rusofonilor din republică. 


Anul 1989 

22 ianuarie: după încheierea unei şedinţe a Cenaclului A. Mateevici, pe 
bulevardul Lenin din capitală se desfășoară un marș neautorizat, sub lozinca: 
„Limbă şi Alfabet”. Marșul este calificat de Biroul CC al PCM drept o mani- 
festare extremistă şi naționalistă. 

25 ianuarie: Prezidiul Sovietului Suprem al RSSM adoptă deci- 
zia cu privire la elaborarea proiectelor de legi „Cu privire la statutul limbii 
moldovenești” și „Cu privire la funcţionarea limbilor moldovenești, rusă și al- 
tora pe teritoriul RSSM”, care să fie supuse dezbaterii publice în luna martie. 

1 februarie: Pavlenko - unul din iniţiatorii Interfrontului — este demis 
din postul de redactor-şef al ziarului Sovetskaia Moldavia, iar autorităţile re- 
fuză înregistrarea Mişcării Internaţionaliste „Interfront”. 

10 februarie: în „scenă” intră și găgăuzii din raioanele de sud ale republi- 
cii; un grup de activişti găgăuzi desfășoară în faţa sediului CC al PCM din 
Chișinău primul pichet neautorizat, cerând crearea autonomiei găgăuze. 

12 februarie: în Piaţa Victoriei din capitală are loc un miting neautorizat 
la care participă circa 10.000 de simpatizanti ai Mişcării Democratice, care 
cer decretarea limbii moldoveneşti ca limbă de stat şi revenirea la alfabetul 
latin. 

În aceeași zi, la mitingul din Ceadir-Lunga găgăuzii cer crearea unei 
mișcări naționale găgăuze. Peste patru zile, Cenaclul „Găgăuz Halki” (Po- 
porul Găgăuz), înfiinţat în martie 1988, se transformă în Mișcarea Găgăuz 
Halki, care stabileşte imediat contacte cu „Interfront”. Profesorul A.M. Lise- 
ţki se pronunţă în favoarea renașterii concepţiei leniniste privind politica în 
sfera limbilor naţionale și pledează pentru oficializarea a patru limbi de stat: 
rusa, moldoveneasca, găgăuza și bulgara, sau acordarea garanţiilor constituţi- 
onale pentru dezvoltarea liberă a acestor limbi, în spiritul dezvoltării armo- 
nioase a bilingvismului rus naţional. O condiţie esenţială pentru protejarea 
limbilor găgăuză și bulgară era considerată crearea în limitele zonei de sud cu 
populaţie găgăuză a unei Republici Autonome Sovietice Socialiste Găgăuze 
în cadrul RSS Moldovenești. Tot atunci au fost sprijinite rezoluţiile repre- 
zentanţilor localităţilor bulgare şi găgăuze din regiunea Odesa (RSS Ucraini- 
ană), care cereau, în numele localităţilor bulgare și găgăuze din RSSM şi din 

RSSU, crearea unei „Republici Bulgaro-Găgăuze” sau a „RASS Găgăuze” pe 
teritoriul RSSM şi a „RASS Bulgare în cadrul RSSU”. 

26 februarie: cca 20 mii de simpatizanți ai MD scandează în fata 
CC: „Vrem limbă și alfabet!” „Daţi-ne istoria noastră! „Jos mafia!” „Jos 
birocraţia!” „Am pierdut încrederea”, „Irăiască Gorbaciov !” Primul secretar 
S. Grossu a încercat să potolească mulțimea, promițând că în două săptămâni 
vor fi făcute publice proiectele de legi privind funcţionarea limbilor. 

12 martie: are loc un nou miting neautorizat în faţa CC al PCM. Pentru 
prima oară în coloanele de manifestanți a fost ridicat drapelul tricolor. Lo- 
zincile zilei: „Limbă, alfaber!”, „Jos Grossu!” „Jos comuniștii!”. În altercaţiile 
cu miliția sunt arestați mai mulți demonstranți. Noul ministru de interne 
Vladimir Voronin (care peste un deceniu va deveni preşedinte al republicii!) 
vorbeşte despre „dirijori” şi „grupuri de asalt” în rândul manifestanţilor. Presa 
oficială începe o campanie grosolană de defăimare a Mișcării Democratice 
şi a Cenaclului Mateevici, acuzate că ar intenţiona să provoace o rebeliune 
armată și că ar încerca să își procure arme din Ţările Baltice. 

13 martie: este pus în vânzare primul ziar cu caractere latine, Glasul, fon- 
dat de scriitorul Ion Druă, și tipărit la Riga. 

26 martie: au loc alegeri pentru Sovietul Suprem al URSS. Din par- 
tea Moldovei sunt aleși 50 de deputaţi; obţin, printre alţii, mandate de de- 
putat scriitorii I. Druţă, G. Vieru, D. Matcovschi, M. Cimpoi, I.C. Cio- 
banu, N. Dabija, I. Hadârcă, și alți militanți pentru renașterea națională. 
31 martie: O premieră în schimbarea toponimiilor sovietice. Orăşelul Kutu- 
zov revine la denumirea istorică de Ialoveni. 

În aceeași zi, este supus dezbaterii publice proiectul „Legii privind limba 
de stat”, prin care se conferea limbii moldoveneşti statutul de limbă de stat, 
iar limbii ruse — statutul de limbă de comunicare interetnică. Chestiunea tre- 
cerii scrisului moldovenesc la grafia latină urma să fie soluționată prin altă 
lege. Limba de stat urma să fie introdusă gradual (într-un interval de 1-10 
ani) în administraţia publică. 

Mitingul din 9 aprilie organizat de Mișcarea democratică, la care au par- 
ticipat 25.000 de oameni, se pronunţă în favoarea proiectului Uniunii Scrii- 
torilor privind limba se stat și trecerea la grafia latină. A fost cerută retrage- 
rea imediată a proiectelor oficiale, calificate drept mostre ale incompetenţei 
politice și juridice. Pe malul stâng al Nistrului sunt publicate proiecte de legi 
alternative. 

15 aprilie: Prezidiul Sovietului Suprem revine la problema func- 
ţionării limbilor, cu promisiunea că până la sfârșitul lunii aprilie va da 
publicităţii un proiect de lege privind trecerea la grafia latină. 

23 aprilie: Interfrontul desfășoară primul său miting la care participă 
cca. 6000 de manifestanți. 

24 aprilie: la Rîbnița, pe malul stâng al Nistrului, 5000 lucrători ai Com- 
binatului metalurgic manifestează împotriva adoptării legii privind statalita- 
tea limbii moldoveneşti. 

28 aprilie: grupul de iniţiativă al Interfrontului înaintează procurorului 
general al republicii un apel: „Noi nu organizăm manifestații neautorizate, 
nu provocăm naționalismul, dar nici nu vom permite să fie batjocorit Drape- 
lul Roşu”!! 

1 mai: la demonstraţia tradiţională, apar pentru prima dată lozincile: 
„Suveranitate! Libertate deţinutilor politici!” etc. 

17 mai: este destituit redactorul-șef al ziarului Moldova Socialistă, pentru 
simplul motiv că a publicat proiectul alternativ al legii privind funcţionarea 
limbilor, elaborat de Institutul de limbă și literatură al Academiei de Ştiinţe. 
Doar protestul ferm al colectivului ziarului și ameninţarea cu o grevă a mass- 
media au constrâns CC sa revină asupra deciziei. 

În aceeaşi seară, în circumstanţe extrem de bizare, este grav accidentat de- 
putatul poporului din URSS, scriitorul Dumitru Matcovschi. 

19 mai: Prezidiul Sovietului Suprem al RSSM dă publicităţii proiectul 
legii privind trecerea la grafia latină. 

20 mai: în sala mare a Uniunii Scriitorilor își deschide lucrările Con- 
gresul de constituire a Frontului Popular din Moldova (FPM), convocat de 
grupul de iniţiativă al Mișcării Democratice. Sunt prezenţi 147 delegaţi din 
30 de raioane și orașe, precum și delegaţi reprezentând Mișcarea ecologică 
„Acţiunea verde”, Cenaclul A. Mateevici, Liga democratică a studenţilor, 
Asociaţia istoricilor, Societatea de cultură „Moldova” din Moscova. Congre- 
sul a adoptat în unanimitate Hotărârea privind crearea Frontului Popular din 
Moldova. A fost adoptat Programul si Statutul FPM şi a fost ales Consiliul 
Frontului, format din 82 persoane. În comitetul executiv al FPM au intrat 
Gh. Ghimpu, M. Ghimpu, P. Gusac, N. Costin, A. Plugaru, I.Roșca, I. Ha- 
dârcă, A. Țurcanu, A. Șalaru. Fiecare membru al executivului era responsabil 
pentru un sector al activităţii și exercita funcţia de președinte prin rotaţie. 
In 26 de raioane au fost create comitete de coordonare a cca. 500 grupuri de 
sprijin existente, care întruneau 150 mii de membri. 

În discursurile delegaților și în documentele adoptate au fost abordate 
probleme de importanţă istorică pentru Republica Moldova: despre suve- 
ranitatea RSSM, care sublinia „dreptul la ieșire din componența URSS”; 
despre limba de stat și tricolor; despre Pactul Molotov-Ribbentrop şi conse- 
cinţele asupra Basarabiei; despre alegeri și drepturile cetățenești; despre des- 


www.dacoromanica.ro 


CHIȘINĂU '92 + 63 


chiderea unui consulat al RSSM la Iaşi și a unui consulat român la Chișinău; 
despre libertatea de expresie și mijloacele de informare în masă ș.a. S-au avan- 
sat şi propuneri privind modificarea unor articole din Constituţie, referitoare 
la statutul limbii de stat: „limba de stat a RSSM este limba moldovenească, 
ce este folosită în viaţa politică, economică, socială și culturală, și este limba 
de comunicare interetnică pe întreg teritoriul republicii. Limba de stat se fo- 
loseşte pe baza grafiei latine”. De asemenea, se propunea stipularea că „RSSM 
asigură condiţiile necesare pentru dezvoltarea și folosirea limbii ruse ca limbă 
de comunicare între popoarele republicilor unionale, precum și a limbilor 
materne ale populaţiei de alte naţionalităţi”. 

23 mai: Consiliul orășenesc al deputaţilor din Tiraspol se pronunţă pen- 
tru adoptarea a două limbi de stat — moldovenească și rusă. Câteva zile mai 
târziu, sesiunea comună a sovietelor orăşenesc și raional al deputatilor din 
Râbnița proclamă raionul Râbnița zonă populată compact de rusofoni, ce- 
rând adoptarea legii cu privire la două limbi de stat. 

15 iunie: la împlinirea a 100 ani de la trecerea lui Eminescu în eternitate, 
apare primul număr tipărit cu caractere latine al săptămânalului Lizeratura si 
Arta. 

În aceeaşi zi este sfințit Soborul Catedral din centrul capitalei, redat de 
autorităţi bisericii. In cadrul serviciului divin, cei prezenţi i-au cerut mitro- 
politului Serapion să oficieze serviciul în limba română. Anterior, un grup de 
deputaţi ai poporului din partea Moldovei ceruseră Patriarhului Rusiei des- 
tituirea mitropolitului. La mijlocul lunii iulie, Serapion va fi destituit şi va 
pleca din Chișinău, luând cu el „ca amintire”(!) limuzina Ceaika - proprie- 
tate a Mitropoliei! 

26 iunie: în Piaţa Victoriei din Chișinău (azi Piaţa Marii Adunări Na- 
ţionale) este organizată, pentru prima oară în perioada postbelică, o amplă 
acţiune de protest, prin care denunță public ocuparea Basarabiei, nordului 
Bucovinei şi Ţinutului Herţa de către trupele sovietice, la 28 iunie 1940. Ze- 
cile de mii de manifestanți, purtând tricoloruri în bernă și haine cernite, co- 
memorează victimele regimului sovietic de ocupaţie. Ziua de 28 iunie este 
declarată zi de doliu pentru Basarabia. 

28 iunie: militanţi ai FPM blochează desfășurarea ceremoniilor oficiale 
de sărbătorire a intrării trupelor sovietice în Basarabia în 1940. 

8 iulie: la Chișinău se desfășoară congresul de constituire a Mişcării 
Internaţionaliste „Edinstvo” („Unitate”), cu participarea a 422 delegaţi (doar 
3 la sută dintre aceştia erau moldoveni). 

29 iulie: la recomandarea prim-secretarului S. Grossu, Mircea Snegur 
este ales în funcţia de Președinte al Prezidiului Sovietului Suprem al RSSM. 

Chiar a doua zi, M. Snegur participă la mitingul Frontului Popular de la Tea- 
trul de Vară, pronunţându-se pentru statalitatea limbii moldovenești și reve- 
nirea la grafia latină, atrăgându-și astfel simpatia asistenţei. 

2 august: Frontul Popular dă publicităţii o Declaraţie cu privire la pactul 
Ribbentrop-Molotov, cerând guvernului sovietic: să recunoască drept anexi- 
une includerea în anul 1940 în componenţa URSS a Basarabiei şi Bucovi- 
nei de Nord; să restituie RSSM teritoriile incluse nelegitim în componenţa 
RSSU (fostele județe Ismail, Bolgrad, Cetatea Albă și Hotin). În aceeași zi, 
câteva sute de membri și simpatizanți ai asociatiei „Vatra” au organizat la Ti- 
ghina o procesiune de doliu prin centrul orașului. 14 activiști ai asociaţiei au 
fost reţinuţi de miliţie. 

9 august: noul prezidiu al Sovietului Suprem al RSSM începe examina- 
rea proiectelor de legi cu privire la funcţionarea limbilor și revenirea la grafia 
latină, urmând ca ele să fie dezbătute şi adoptate în plenul Sovietului Suprem, 
la 29 august 1989. 

12 august: la Tiraspol are loc o reuniune a colectivelor de muncă; se cere 
amânarea sesiunii Sovietului Suprem din 29 august, o nouă discuţie publică a 
fiecărui articol din legile propuse şi, în premieră, conducerea țării este averti- 
zată despre o posibilă declanșare a grevelor colectivelor de muncă. La aceeași 
reuniune este creat Comitetul unit al colectivelor de muncă (OSTK). 

16 august: în Transnistria au loc primele greve de avertisment; participă 
30 de intreprinderi din Tiraspol, cu un contingent de 30 mii de lucrători, și 
12 intreprinderi din Râbnița ( 5000 lucrători). Prim-secretarul Comitetului 
orăşenesc de partid din Tiraspol, L. Ţurcan avertizează că situaţia poate scăpa 
de sub control și că OSTK a preluat funcţiile de „apărare a rusofonilor contra 
adoptării legilor discriminatorii”. „Este inimaginabil sa introduci la Tiraspol 
limba moldovenească ca limbă a gestiunii de producţie. Aceasta ar duce in- 
dustria la colaps”. 

21 august: încep grevele politice din stânga Nistrului în semn de pro- 
test faţă de proiectul legii care conferea statut de limbă de stat doar limbii 
moldovenești. La 26 august vor fi în grevă: la Tiraspol — 41 întreprinderi, 
Bender — 29, Râbnița — 23, Chişinău — 9, Comrat — 15, Bălţi — 2. Grevele 
vor înceta abia la 25 septembrie 1989. La greve au participat peste 60% (circa 
150.000) dintre muncitorii de la 177 de întreprinderi. Prejudiciile econo- 
mice au depășit 184 milioane de ruble. Pierderile politice au fost însă și mai 
mari, întrucât în timpul acestora au apărut germenii separatismului în stânga 
Nistrului, grevele fiind doar un pretext. Încetarea grevelor nu a însemnat și 
încetarea conflictului dintre rusofoni şi autorităţile de la Chişinău, ci, dimpo- 

trivă, acesta a intrat într-o nouă fază de organizare, îmbrăcând forme noi, mai 
avansate, de manifestare, îndeosebi cu caracter politic. 

27 august: Frontul Popular organizează la Chișinău o Mare Adunare 
Naţională la care participă peste 500.000 de persoane, care se pronunţă în 
sprijinul legiferării proiectelor de legi privind limba și grafia, pentru suverani- 
tatea deplină a Moldovei, pentru dreptul de ieșire din componenţa URSS, re- 
stabilirea simbolurilor naţionale şi revenirea la etnonimul „români” etc. Adu- 
narea adoptă și o rezoluţie privind adoptarea tricolorului ca drapel naţional 
al RSS Moldoveneşti. 

29-31 august: într-un climat de tensiune maximă, se desfășoară lucrările 
celei de-a 13 sesiuni a Sovietului Suprem al RSSM. Raportul privind pro- 
iectele care urmau a fi legiferate a fost prezentat de președintele prezidiu- 
lui Sovietului Suprem, Mircea Snegur, care a menţionat că scopul principal 
urmărit de proiectele de legi propuse este „restabilirea în drepturi a limbii 
moldovenești”. La 31 august Sovietul Suprem al RSSM adoptă cu o majori- 
tate covârșitoare (din 341 deputaţi, contra au votat 43, unul s-a abținut) legile 
de funcţionare a limbilor. Din acest moment, limba moldovenească devine 
limbă de stat a RSSM, iar limba rusă — limbă de comunicare interetnică. Ul- 
terior, ziua de 31 august va deveni sărbătoare naţională oficială. RSSM era a 
doua republică unională (după Tadjikistan, care adoptase o lege similară la 22 
iulie) care acorda garanţii celorlalte limbi vorbite pe teritoriul său. Ulterior, 
limba „naţiunii titulare” a fost declarată limbă de stat în Kazahstan (1 sep- 
tembrie), Kîrkizstan (22 septembrie), Uzbekistan (21 octombrie), Ucraina 
(28 octombrie), Bielorusia (29 ian.1990), Turkmenia (24 mai 1990). 


Anul 1990 

25 februarie: Se desfășoară primul tur de scrutin pentru alegerile noului 
Soviet Suprem al RSSM, al doilea având loc la 10 martie. Alegerile au de- 
curs destul de calm. Frontul Popular obţine o treime din cele 380 mandate 
mandate (130 deputaţi), o treime din mandate revine reprezentanţilor Inter- 
frontului, iar cealaltă treime a fost câştigată de comuniști (cu mențiunea că, 
în afara lui Petru Lucinschi, nici un membru al CC al PCM nu a reuşit să 
obţină mandat de deputat) şi agrarieni („preşedinţii roșii”). Etnicii români/ 
moldoveni au obţinut 71% din mandate, ceea ce va permite formarea unui 
guvern majoritar naţional (din 20 membri ai cabinetului, 19 vor fi moldo- 
veni). 

După alegeri se accentuează rivalitatea dintre Lucinschi şi Mircea Sne- 
gur, învingător ieșind ultimul, în alegerile de la 27 aprilie pentru postul de 
preşedinte al Sovietului Suprem. Rolul de „arbitru” a revenit agrarienilor care 

se simțeau mai apropiaţi de Snegur. La aceasta s-a mai adăugat și un factor de 
natură psihologică: în întreaga Uniune Sovietică se înregistra o scădere acce- 
lerată a popularității comuniștilor. Or, Lucinschi, prim-secretar al partidului 
comunist, fost secretar de partid în Tadjikistan, era suspectat a fi mai apropiat 
de mișcările rusofone Iprerfront şi Edinstvo. Astfel, între nomenclatura de 
partid şi de stat (preponderent moldovenească) și intelectualitatea naţională, 
s-a produs o fuziune conjuncturală în detrimentul nomenclaturii economice 
(majoritar rusofone), în care intrau și „directorii roșii” din raioanele din 
stânga Nistrului. 

27 aprilie: Tricolorul devine steagul național al RSS Moldovenești. 

6 mai: are loc primul „Pod de Flori” peste Prut. Acţiunea are menirea să 
atragă atenţia opiniei publice internaţionale asupra faptului că acest hotar pe 
Prut constituie pentru Europa o problemă de conștiință ca și zidul de la Ber- 
lin. Obiectivul imediat al acestei acţiuni este obţinerea liberei treceri peste 
Prut în ambele sensuri, fără pașapoarte, fără vize, fără taxe vamale. 

25 mai: Mircea Druc este învestit în funcţia de președinte al Consiliului 
de Miniștri al Moldovei, obţinând 259 de voturi pentru, o abţinere și nici 
unul contra. Deputaţii din stânga Nistrului nu au participat la vot, fiind 
prima acţiune de boicotare a lucrărilor noului legislativ. 

23 iunie: Parlamentul aprobă concluziile comisiei speciale de analiză a 
pactului Ribbentrop-Molotov, care a apreciat drept ilegală crearea, în 1940, 
a RSS Moldoveneşti, ca urmare a ocupării teritoriilor românești Basarabia și 
nordul Bucovinei. 

23 iunie: Este declarată suveranitatea Republicii Sovietice Socialiste 
Moldova. 

30 iunie-l iulie: în sala Palatului Octombrie îşi desfăşoară lucrările cel 
de-al doilea Congres al FPM care adoptă un program tranșant anticomunist 
şi antisovietic, militând pentru: scoaterea partidului comunist în afara legii, 
retragerea trupelor sovietice de ocupaţie și desființarea KGB-ului, proclama- 
rea independenţei republicii față de URSS, admiterea ei în ONU şi în alte 
organisme internaţionale, ieșirea Bisericii Naţionale de sub tutela Patriarhiei 
Ruse, repunerea în drepturi a etnonimului „popor român” și a glotonimului 
„limba română”. Frontul Popular consideră că actuala denumire a republicii 
nu corespunde pe deplin realităţii etno-politice și aspirațiilor poporului și 
cere Parlamentului să legifereze denumirea de Republica Română Moldova, 
iar în actele de identitate ale cetăţenilor să se înscrie etnonimul „român”. 
Congresul propune schimbarea denumirii Pieței Victoriei în Piaţa Marii 
Adunări Naţionale și a Palatului Octombrie în Palatul Naţional. „Deșteaptă- 
te române!” este adoptat drept imn al Frontului Popular. 

1 iulie: prezidiul consiliului orășenesc Tiraspol declară că dacă RSS 
Moldovenească a fost creată ilegal în 1940, așa cum susţine Frontul Popular, 
atunci malul stâng al Nistrului a fost de asemenea inclus ilegal în componenţa 
RSSM și, ca atare, prezidiul „nu consideră că ar avea vreo obligaţie în faţa 
conducerii RSS Moldoveneşti”. 

În perioada următoare, organele locale din Transnistria și raioanele lo- 
cuite de găgăuzi organizează referendumuri în problema funcţionării limbi- 
lor; pe teritoriul transnistrean au fost declarate limbi oficiale moldoveneasca, 
rusa şi ucrainiana, iar în raioanele găgăuze — limbile moldovenească, găgăuză 
şi rusă. Ulterior, la 19 august a fost declarată independența Găgăuziei, iar al 
doilea congres extraordinar al deputaţilor din Transnistria proclamă crearea 
Republicii Sovietice Socialiste Moldovenești Transnistrene în componenţa 
URSS. Preşedinte a fost ales Igor Smirnov, orașul Tiraspol a fost declarat ca- 
pitală. 

15 august: apare primul număr al publicaţiei 74ra, succesoare a buletinu- 
lui informativ Desteptarea. 

3 septembrie: Mircea Snegur este ales președinte al RSS Moldova. 

22 septembrie: Mircea Snegur și Boris Elțîn semnează la Moscova 
„Iratatul cu privire la principiile relaţiilor interstatale între RSSM-RSESR.”. 
„Prin valoarea şi semnificaţia sa, acesta este al doilea tratat dintre Moldova şi 
Rusia după cel din anul 1711, semnat la Luţk de Dimitrie Cantemir și Pe- 
tru I’, — aprecia elogios și cu patos presa oficială de la Chișinău. Cele două 
state suverane, RSSM și RSFSR, se obligau să-şi respecte reciproc suverani- 
tatea, să se abţină de la acţiuni care ar fi putut leza suveranitatea lor de stat 
(art.]). Părţile considerau oportun să contribuie la crearea unui spaţiu eco- 
nomic comun al statelor suverane, pieţelor interstatale europene şi asiatice, 
relaţiile lor economice urmând să fie reglementate în baza clauzei „naţiunii 
celei mai favorizate” și a unor acorduri speciale interguvernamentale, ex- 
cluzând recurgerea în mod unilateral la măsuri economice destabilizatoare 
pentru economia celeilalte Părţi (art. 13). De asemenea, se angajau „să inter- 
zică pe teritoriul lor activitatea organizaţiilor și grupelor care au drept scop 
distrugerea statalității suverane și atentatul la integritatea teritorială a celei- 
lalte părţi sau acapararea puterii prin forţă”. 

Pentru Moldova era primul tratat internaţional pe care îl semna, iar pen- 
tru Rusia, al doilea, după cel încheiat cu Gruzia. Semnând, în condiţiile exis- 
cenţei Uniunii Sovietice, un tratat cu încă o republică ce-și declarase suveran- 
itatea, Federaţia Rusă îşi consolida poziţiile în raport cu Centrul unional care 
se vedea pus în situaţia de a-şi recunoaște propria vulnerabilitate. La rândul 
său, semnând acest tratat, RSSM obținea o recunoaştere cel puţin declarativă 

a suveranităţii sale din partea Federaţiei Ruse, cel mai important partener din 
cadrul URSS, şi o condamnare indirectă a separatismului local care, încurajat 
de la Moscova, lua proporţii tot mai îngrijorătoare. Optimismul declarat al 
Chișinăului a fost infirmat în anii următori, Rusia refuzând să mai ratifice 
tratatul sus-menţionat, deşi Moldova l-a ratificat în septembrie 1992. 

Reacţia separatiștilor tiraspoleni nu întârzie. Smirnov declară că „ Elțîn 
nu este încă întreaga Rusie și întregul popor, iar „activitatea „internaţională” 
a Rusiei în interiorul URSS ne pune în gardă. Liderii marii politici ne-au fo- 
losit în atingerea propriilor scopuri. La una din întâlniri, Elțîn mi-a promis că 
la semnarea Tratatului de colaborare cu Moldova se va ţine cont de exigenţele 
populaţiei de pe malul stâng. Dorinţa evidentă a lui Elțîn de a dobândi mo- 
nopolul puterii este atât de mare, încât este gata să calce în picioare totul, 
uitând de oameni, de dragul cărora, chipurile, face totul”. 

30 septembrie: Ion Hadârcă își anunţă demisia din funcţia de președinte 
al Frontului Popular, ca urmare a alegerii lui în postul de prim-vicepreședinte 
al prezidiului Parlamentului. 

25 octombrie: Mircea Druc trimite în raioanele găgăuze câteva auto- 
buze cu „voluntari” pentru restabilirea ordinii publice. Găgăuzii declară mo- 
bilizare generală. 

26 octombrie: Mircea Snegur declară starea de urgenţă în raioanele gă- 
găuze din sudul republicii. 

1 noiembrie: „masele populare” din Dubăsari blochează podul de 
peste Nistru şi cer evacuarea imediată din oraş a organelor locale ale pu- 
terii de stat de la Chişinău: administraţia, tribunalul, procuratura. Tru- 
pele cu destinaţie specială ale ministerului de interne moldovean au fost 
întâmpinate ostil de populaţia civilă controlată de separatiști, în rândul 
poliţiştilor înregistrându-se primele victime ale lungului conflict armat 
care avea să izbucnească violent, peste 16 luni, în martie 1992. 

3 noiembrie: Capul de bour a fost ales ca stemă de stat a RSSM. 

5 noiembrie: separatiștii tiraspoleni redenumesc autoproclamatul stat în 
Republica Moldovenească 'Iransnistreană. 

noiembrie 1990: premierul român Petre Roman afirmă, într-un interviu 
acordat revistei germane Die Welt, că datoria României este de a lupta pen- 
tru independența Moldovei, neexcluzând posibilitatea reunificării teritorii- 
lor, declaraţie ieșită din comun, în condiţiile în care Moldova era încă parte 
a URSS. Moscova a reacţionat prompt, etichetând interviul drept amestec 
inadmisibil în afacerile interne ale URSS. 

8 decembrie: la Tiraspol este adoptată Declaraţia privind suveranitatea 
republicii moldovenești transnistrene. 

16 decembrie: Frontul Popular convoacă a doua Mare Adunare Naţio- 
nală care proclamă, prin votul celor câtorva sute de mii de participanţi, in- 
dependenţa naţională a românilor din teritoriile ocupate. Adunarea califică 
participarea deputaţilor din partea RSS Moldova în Congresul deputaţilor 
şi în Sovietul Suprem al URSS ca fiind lipsită de orice acoperire juridică și 
justificare morală. În cadrul adunării se adoptă următoarea hotărâre: „Luând 
în consideraţie faptul că actuala denumire a republicii — Republica Sovietică 
Socialistă Moldova — a fost impusă prin deciziile arbitrar-dictatoriale ale Se- 
siunii Sovietului Suprem al URSS din 2 august 1940 în scopul camuflării ac- 
tului de ocupaţie din 28 iunie 1940 și nu reflectă aspiraţiile poporului nostru 
la libertate și independenţă naţională, Marea Adunare Naţională hotărăște: a 
schimba actuala denumire a republicii în Republica Moldova”. „Hotărârile” 
nu vor fi puse în aplicare, neavând acoperire juridică. 

22 decembrie: președintele URSS, Gorbaciov semnează Decretul nr. 
UP-1215 privind „măsurile de normalizare a situaţiei în RSS Moldova’, ca 
urmare a „nivelului critic la care a ajuns „confruntarea intranațională”, În 
același decret se stipula: „crearea unor noi autonomii şi a unor noi organe 
de conducere nu corespund Constituţiei URSS şi Constituţiei RSS Mol- 
dova”. Toate bune și frumoase, o preocupare salutară la prima vedere, dacă 
Moscova nu ar fi indicat drept cauză a acestei situaţii o serie de acte adoptate 
de Sovietul Suprem al republicii prin care „se încalcă drepturile populaţiei 
nemoldoveneşti”. Sovietului Suprem al RSS Moldova i se propunea: amen- 
darea unor prevederi din legea asupra funcționării limbilor; anularea Hotă- 
rârii din 23 iunie 1990 privind concluziile parlamentului moldovean asupra 
evaluării politico-juridice a tratatului sovieto-german din 1939; a se consi- 
dera că nu au forță juridică deciziile găgăuzilor și transnistrenilor privind pro- 
clamarea Republicii Găgăuze (19 august 1990) și a RSS Transnistrene (2 sep- 
tembrie 1990); desființarea detaşamentelor de voluntari şi a detaşamentelor 
muncitoreşti de autoapărare; anularea hotărârii din 2 noiembrie 1990 pri- 
vind crearea gărzii republicane. 


Anul 1991 

17 martie: În URSS are loc referendumul în problema păstrării URSS. 
Întrebarea din buletinul de vot suna astfel: „Consideraţi necesară păstrarea 
URSS ca o federaţie reînnoită a republicilor suverane egale în drepturi, în 
care vor fi garantate în deplină măsură drepturile și libertăţile omului de orice 
naţionalitate?” 

Conducerea Moldovei ia decizia de a nu organiza acest referendum. 
Totuși, acesta are loc în raioanele din stânga Nistrului precum și în câteva 

localități de pe malul drept (inclusiv în unele cartiere ale Chişinăului, locu- 
ite majoritar de rusofoni), în total cca. 28 la sută din numărul alegătorilor 
potenţiali ai republicii. 

22 mai: Mircea Druc este demis din funcţia de prim-ministru. FPM își 
face publică platforma în problema formei de guvernământ în Republica 
Moldova, optând pentru republica parlamentară. 

În raioanele din stânga Nistrului, separatiștii, speculând inexplicabila 
pasivitate a autorităţilor statului Moldova, își constituie o impresionantă 
forță armată: garda republicană (8000 luptători), miliția, inclusiv batalionul 
Dnestr ( 5000 luptători), detașamentele teritoriale de salvare (4000 oameni, 
aflaţi la dispozitia executivelor locale), regimentele muncitoresti, echivalen- 
tul modern al „sovietelor de muncitori înarmaţi”, subordonați Colectivelor 
Unificate de Muncă (OSTK), cazacii, în număr de 3-4000, cu statut de „vo- 
luntari”. Toate aceste formaţiuni erau înzestrate cu armament, mijloace de 
transport, mașini de luptă — cumpărate, capturate, furate sau pur şi simplu 
primite de la Armata a 14-a rusă sau de la unităţile ruse OMON (trupe cu 
destinaţie specială ale miliției) din Transnistria. 

19 august: Parlamentul de la Chișinău condamnă prompt „lovitura de 
stat reacționară și anticonstituțională” de la Moscova, fiind singura repu- 
blică unională, după RSFSR, care a luat poziţie față de puci (celelalte repu- 
blici unionale au stat în expectativă). Puciştii vor avea, însă, sprijinul deschis 
al liderilor separatiști de la Tiraspol: Smirnov, Maracuţa, Iakovlev, Reliakov. 
După înfrângerea puciștilor, Elțîn a cerut pedepsirea acestora și a celor care 
i-au susținut. Smirnov este arestat, dar eliberat relativ rapid după ce femeile 
rusofone din Transnistria au blocat magistrala de cale ferată. 

23 august: Partidul Comunist din Moldova este scos în afara legii. 

25 august: La Tiraspol este proclamată independenţa Republicii Moldo- 
venești Transnistrene. 

27 august: în Piaţa Marii Adunări Naţionale din Chișinău este organi- 
zată Marea Adunare Naţională, la care participă circa un milion de oameni. 
Parlamentul adoptă „Declaraţia de Independenţă”, prin care Republica Mol- 
dova este proclamată „stat suveran, independent și democratic, liber să-și ho- 
tărască prezentul și viitorul, fără nici un amestec din afară, în conformitate cu 
idealurile și năzuinţele sfinte ale poporului în spaţiul istoric şi etnic al deveni- 
rii sale naţionale” Imnul „Deşteaptă-te române!” devine imn naţional. 

12 octombrie: Frontul Popular se declară în opoziţie faţă de puterea de 
stat din Republica Moldova, acuzându-l pe Snegur că ar fi împotriva reunifi- 
cării cu România, după ce acesta declarase la o adunare că „Republica Mol- 
dova nu poate reuși ca patrie a unui singur neam, ci ca patrie a moldovenilor 

români, ruși, ucraineni, găgăuzi, bulgari ș.a., toţi cetățeni egali în drepturi şi 
toți deopotrivă moldoveni, fie că aparţin limbii, istoriei și culturii poporului 
român, rus, ucrainean, găgăuz sau bulgar”. 

1 decembrie: Alianţa „16 Decembrie” organizează un miting prilejuit de 
aniversarea Marii Uniri. În cadrul mitingului este anunţată crearea Consiliu- 
lui Naţional al Unirii. 

1 decembrie: alegeri „prezidenţiale” în Transnistria. Igor Smirnov obţine 
65 la sută din sufragii. La referendumul organizat în aceeași zi, 98 la sută din- 
tre votanţi se pronunţă în favoarea independenţei Transnistriei. 

8 decembrie: Preşedinţii Elțîn, Kravciuk și Şuşkevici semnează înţele- 
gerea de la Belovejskaia Puscia, privind crearea Comunităţii Statelor Inde- 
pendente. 

8 decembrie: Prin sufragiu universal, Mircea Snegur este ales președinte 
al Republicii Moldova. Fiind singurul candidat, a câştigat cu un procent 
de 98,17% din voturi. Alegerile au fost boicotate de Frontul Popular și de 
autorităţile separatiste din stânga Nistrului. 

18 decembrie: Guvernul Rusiei recunoaște independența Republicii 
Moldova şi exprimă disponibilitatea de a stabili cu aceasta relaţii diplomatice. 

21 decembrie: Ucraina recunoaşte independenţa Republicii Moldova. 

21 decembrie: președintele Snegur semnează la Alma-Ata Protocolul de 
constituire a Comunităţii Statelor Independente (CSI). 

26 decembrie: SUA recunosc independenţa Republicii Moldova. 


* * * 


Anul 1992 nu a debutat încurajator. Nici în Europa, nici în Orientul 
Mijlociu, nici în fostul spațiu sovietic. Multe priviri erau, însă, ațintite spre 
Moscova, care deţinea încă multe pârghii de influență asupra noilor state 
independente, inclusiv asupra Moldovei. Or, de la Moscova veneau zilnic 
informaţii preocupante. Confruntarea preşedinte-parlament era tot mai 
accentuată. Liderul parlamentului, Hasbulatov, îl atrăsese de partea lui și 
pe vicepreşedintele statului, fostul pilot de vânătoare, veteran al războiului 
din Afganistan, generalul Al. Ruţkoi. Liberalizarea preţurilor în Rusia atin- 
sese proporţii îngrijorătoare, existând pericolul unor explozii sociale. Se 
declanșaseră mișcări independentiste în Tatarstan și în Caucazul de Nord, 
unde cecenii voiau să creeze o republică transcaucaziană. În Siberia se vor- 
bea despre crearea Statelor Unite ale Asiei Nordice. În Georgia aveam un 
război civil în toată regula. Ucraina își aducea aminte că are o populaţie de 
40 milioane locuitori și că pe teritoriul ei sunt aproape două mii de rachete 
nucleare, pe care încearcă să le târguiască cu Moscova ( şi nu numai). Începe 

disputa asupra flotei militare de la Sevastopol. Kievul vrea cel puţin 30 la sută 
din efectivele acesteia. În replică, rusofonii din Crimeea (cam 65 la sută din 
populaţia peninsulei) vor la sânul Rusiei-mamă. În sprijinul lor, parlamentul 
de la Moscova votează o rezoluţie privind necesitatea discutării validității de- 
ciziei din 1954 a ucrainianului Hrușciov de a trece Crimeea sub jurisdicţia 
RSS Ucrainiene. „Încercare de a se reveni la politica imperială” — acuză 
prompt Kievul. Începe și suveica diplomatică. Se zvoneşte că Ucraina ar dori 
să realizeze o înţelegere politico-militară pe axa Kiev-Varşovia-Vilnius, ca o 
contrapondere la încă marele vecin Rusia. Elţin îşi sărbătoreşte a 61-a aniver- 
sare la bordul unui crucișător de la Sevastopol, după ce mai serbase odată, în 
SUA, împreună cu preşedintele Bush, care îi făcuse cadou o pereche de cisme 
de cowboy... 

La sfârșitul lunii ianuarie, Șapoşnikov, şeful forţelor armate ale CSI 
anunţă că Rusia înţelege să fie singura putere nucleară a CSI, armele tactice 
vor fi repatriate în Rusia până în vară, iar cele strategice până în 1994 (din 
cauza situaţiei instabile, se accelerase retragerea armelor nucleare tactice din 
Caucazul de Sud). Directorul CIA, Robert Gates, se arată preocupat de exo- 
dul creierelor „nucleare” — oameni de știință din fosta URSS implicaţi în pro- 
gramele nucleare, din care 1-2 mii fiind capabili să creeze arme nucleare, iar 
câteva mii — specialiști în arme biologice. 

Banca Mondială avertizează asupra pericolului unor explozii sociale 
incontrolabile în spaţiul CSI dacă se va trece brusc la reforme economice 
drastice. Reprezentanţi a 47 state se adună la Washington pentru a discuta 
modalităţile de ajutor pentru republicile din fosta URSS. NATO este dis- 
pusă să pună la dispoziţie uriașul său potenţial logistic pentru a transporta 
ajutoare. Venim și noi cu o iniţiativă: bunurile și serviciile care urmează a fi 
oferite statelor din CSI să fie procurate din fostele state socialiste europene, 
ceea ce ar favoriza pe toată lumea... 

Lângă noi, focul secesionismului arde în continuare, fiind alimentat con- 
tinuu. Se lărgesc și se adâncesc faliile dintre republicile care au mai rămas în 
fosta Iugoslavie după separarea rapidă a Croaţiei și Sloveniei. Dacă Serbia și 
Muntenegru rămân deocamdată liniștite, în Bosnia-Herţegovina se decide 
organizarea unui referendum asupra independenţei. lar Macedonia cere re- 
tragerea imediată a armatei federale. Trimiterea în zonă a căștilor albastre ale 
ONU este tergiversată, bun prilej pentru lordul Carrington, emisar al ONU, 
să facă dese vizite în Balcani și să ocupe pagina întâi a presei occidentale. 


Februarie: are loc la Minsk un nou summit al CSI (primul avusese loc 
chiar la sfârșitul lui decembrie trecut). Afară, un vânt rece, amintind de ce- 

lebra iarnă rusească. În sala reuniunii, discuţiile se poartă într-o atmosferă 
tot atât de rece, cu schimburi tăioase de replici. Din partea delegaţiei moldo- 
vene aflu ulterior unele detalii. Acordul cu privire la comandamentul unic al 
forţelor armate ale statelor CSI — de fapt, fosta armată sovietică, împrăștiată 
încă în toate fostele republici unionale — întâmpină serioase obiecţii din 
partea Ucrainei care dă tonul, precum și din partea delegaţiilor Moldovei și 
Azerbaidjanului. Ucraina anunţă hotărârea de a-și crea o armată naţională pe 
baza forțelor militare ex-sovietice aflate pe tritoriul său (printre altele, cam 
30 la sută din unitățile de tancuri!) şi de a prelua controlul și asupra flotei mi- 
litare de la Sevastopol, cu excepţia navelor înarmate cu rachete nucleare. Mol- 
dova, la rândul său, anunţă că își va crea o armată naţională. Aceeași poziţie 
este adoptată și de Belarus (și pe teritoriul acesteia se afla o cantitate impresi- 
onantă de tancuri, cca 18 la sută din toate unitățile fostei armate sovietice), cu 
o ușoară concesie: este dispusă să rămână, pentru doi ani, în comandamentul 
unificat. 


În parlamentul de la Chișinău, dispute aprinse asupra denumirii noii mo- 
nede naţionale. În final, un compromis: se adoptă denumirea de „leu moldo- 
venesc”. 

Premierul Muravschi prezintă un proiect de lege, conform căruia Rusia 
preia cota parte a Moldovei din datoria externă a fostei URSS, iar Chișinăul 
renunță la cota sa parte din activele fostei URSS. Parlamentul respinge pro- 
iectul. 


Cine zice că nu există atractivitate pentru investiţii în Moldova? Exact în 
clădirea în care s-au pus bazele renașterii naţionale în Basarabia - sediul Uni- 
unii Scriitorilor — îşi deschide o filială fundaţia Soros. ÎI întreb pe scriitorul 
V.: „Cam ştiţi ce hram poartă fundaţia asta?” Răspunsul mă năucește:„nici nu 
ştiţi câţi bani arc... ne-a promis foarte multe... „investiţiile” lui Soros vor fi 
extrem de rentabile şi în Moldova!! 


Secretarul de stat american își începe al doilea turneu în fostele republici 
sovietice. Dacă în cursul primei vizite scopul manifest fusese clarificarea ches- 
tiunii controlului armelor nucleare sovietice aflate pe teritoriul Rusiei, Ka- 
zahstanului, Ucrainei și Belarusului, de această dată administraţia americană 
doreşte să transmită un mesaj de îmbărbătare celorlalte noi state indepen- 
dente din spaţiul noii create CSI. 

James Baker soseşte la Chișinău la 10 februarie, seara târziu. A doua zi, 
după o scurtă vizită prin oraş și o oprire de vreo trei minute la monumentul 

lui Ștefan cel Mare, are o rapidă întrevedere cu președintele Snegur, pe care 
îl informează că este așteptat de preşedintele Bush la Washington, pe 18 fe- 
bruarie. O ştire senzațională! În sfârşit, după 1989, un român la Casa Albă! 
Nu de la București, ci de la Chișinău! Președintele Snegur declară ferm că 
Moldova va respecta cele cinci principii lansate încă de anul trecut de par- 
tea americană privind respectarea drepturilor omului și ale naționalităților. 
Din scurta conferință de presă a lui James Baker am reţinut o frază sacramen- 
tală: „Dorim cu toţii să vedem Moldova ca membru al Comunităţii State- 
lor Independente!”. Evident, demnitarul american s-a referit la comunitatea 
internaţională, însă translatorul american, un rus ale cărui origini trebuiau 
căutate, cred, în emigrația rusă interbelică, era probabil cuplat la spaţiul în 
care se desfășura turneul lui Baker — spaţiul CSI. În aceeaşi seară, m-am în- 
tâlnit cu deputatul frontist B.I., cu care am glumit pe seama traducerii.: „ce 
faceţi? Urmaţi sfatul americanilor și renunțaţi la a-l mai face pe Snegur tră- 
dător?. Mi-a plăcut răspunsul: „Păi, de aia vrem unirea cu România! Așa 
scăpăm şi de ruşi şi de sfaturi!” Corect, dar Baker nu lăsase să se înţeleagă că 
ar sprijini mult clamata unire; pentru el această chestiune nu priveşte SUA, 
ci ţine de voința poporului de București şi Chișinău. Şi asta a spus-o public, 
apăsat, la Chişinău, pentru presă. Oare secretarul de stat american citise în 
dosarul pregătitor al vizitei că, în urmă cu 72 de ani, administraţia americană 
ignorase complet tocmai decizia celor două capitale de a înfăptui Unirea? 
Sau citise doar informaţia că, la începutul lui 1918, un reprezentant ameri- 
can venise la Chișinău pentru a saluta independenţa Republicii Democratice 
Moldoveneşti?... Ştia, oare, Baker că, în chiar ziua sosirii lui la Chișinău, 10 
februarie, se împlineau exact 45 de ani de la semnarea Tratatului de pace de la 
Paris, prin care, printr-o simplă semnătură, şi SUA a fost de acord ca Basara- 
bia să fie a URSS?? 

Am urmărit în presă turneul secretarului de stat american. Primit peste 
tot cu căldură și mari speranţe. Speranţe cu care gazdele au rămas și după 
scurtele vizite ale înaltului oaspete. SUA nu era pregătită să gestioneze com- 
plicatele probleme cu care se confruntau fostele republici sovietice. Azer- 
baidjanul şi Armenia continuau sângerosul conflict în jurul enclavei Na- 
gorno-Karabah. Baker pasează mingea către CSCE! În republicile islamice 
din Asia Centrală emisarul american constată ofensiva — încă timidă — a 
fundamentalismului islamic propagat de teocraţia iraniană. Din nou sfaturi 
voalate: urmaţi exemplul Turciei în ceea ce priveşte democraţia și respectarea 
convingerilor religioase. 


La conferința CSCE de la Praga se adoptă o hotărâre istorică. Deroga- 

rea de la principiul consensului, deci al unanimităţii, şi adoptarea formu- 
lei „consens minus unu”. Acceptăm, ce să facem? Deși noi eram „părintele” 
consensului, principiu adoptat la Helsinki, cu 17 ani în urmă. De ochii lu- 
mii, prezentăm o declaraţie interpretativă prin care cerem o definire cât mai 
exactă a mecanismului preconizat, prin precizarea categoriilor de încălcări 
ale drepturilor omului, inclusiv ale minorităţilor, care ar impune intervenţia 
din afară. Ştiam deja din proprie experienţă ce înseamnă clamarea drepturilor 
minorităţilor şi mascarea inabilă a unor interese revizioniste, de natură teri- 
torială. 


Liderii politici de la Chişinău se întrec în declaraţii contradictorii. În 
timp ce președintele parlamentului, adept deschis al Unirii cu România, 
susţine că există o tendinţă majoritară a populaţiei în acest sens, președintele 
Snegur declară la televiziunea rusă: „cât privește procesul unificării, consider 
că nu există necesitatea grăbirii lui pe cale artificială”. 

Important eveniment politic la Chișinău: lucrările celui de al III-lea 
Congres al Frontului Popular din Moldova (15-16 februarie). Aproape 
700 delegaţi ai filialelor din teritoriu se află în sala Operei Naţionale. Sunt 
prezenţi și delegaţi ai organizaţiilor de bază ale Frontului din București, Iași, 
Alba Iulia, Sibiu, Braşov. 

Un grup numeros de invitați din România: o delegaţie a PNŢCD, în 
frunte cu poetul-senator Ion Alexandru; o altă delegaţie condusă de Ana 
Blandiana, în calitatea sa de preşedinte a Alianţei Civice și de reprezentant 
al Convenţiei Democratice; o alta condusă de Constantin Ticu Dumitrescu, 
preşedintele Asociaţiei Foștilor Deținuți Politici din România. 

Se intonează imnul naţional „Deşteaptă-te, Române!”, după care lucră- 
rile congresului primesc binecuvântarea ÎPS Daniel, Mitropolit al Moldovei 
şi Bucovinei, ÎPS Nestor, Mitropolit al Olteniei, ÎPS Vladimir, Arhiepiscop 
al Chişinăului şi al Moldovei, PS Casian Crăciun, Episcop al Dunării de Jos, 
PS Petru Păduraru, Episcop de Bălți. 

Poetul loan Alexandru, cu o biblie în mână, adresează un salut din par- 
tea Patriarhiei Române şi un patetic mesaj din partea lui Corneliu Coposu şi 
Ion Raţiu. Mesajul său este primit cu entuziasm de participanţi care hotărăsc 
ca din acea zi Frontul să se numească „Frontul Popular Creştin-Democrat”. 
Ulterior, un „frontist” mi-a explicat „pragmatic” decizia: avem nevoie de 
sprijin politic şi, mai ales, material, din România; PNŢCD ne-a asigurat de 
întregul său sprijin. 

În discursurile delegaților — opinii contradictorii privind desfășurarea în 
continuare a activităţii FPCD în condiţiile agravării situaţiei politice și so- 

cial-economice din republică. În final, prevalează hotărârea de a rămâne în 
continuare în opoziţie față de președintele Snegur și guvernul Muravschi. 
FPCD, devenit ulterior partid (PPCD), va rămâne consecvent acestei decizii 
aproape un deceniu și jumătate, până în aprilie 2005 când va coaliza cu co- 
muniștii, adversarii lor în ultimii 15 ani!! Momentul ales a fost cel mai neferi- 
cit. Comuniștii câștigaseră alegerile parlamentare și doreau ca și preşedintele 
statului să fie tot un reprezentant al lor. Le lipseau câteva voturi, pe care le-au 
primit de la Iurie Roșca, liderul PPCD. A urmat și gratificaţia, evident doar 
pentru Roșca, şi anume postul de vicepreşedinte al parlamentului... 

Programul Frontului este axat pe ideea unionistă, concepută ca un pro- 
ces de integrare culturală, spirituală, economică, politică și socială cu Româ- 
nia. Mai mult, Congresul adoptă și o decizie cam abruptă privind dreptul 
cetăţenilor din Republica Moldova de a participa la alegerile parlamentare și 
prezidenţiale din România: „Având în vedere declararea de către Parlamen- 
tul fostei URSS şi Parlamentul României a pactului Molotov-Ribbentrop 
ca fiind nul și neavenit, ceea ce înseamnă și anularea retragerii cetăţeniei ro- 
mâne populaţiei din Basarabia, nordul Bucovinei și ţinutul Herţa, comisă în 
1940 de puterea agresoare ocupantă, ţinând cont de caracterul etnic româ- 
nesc al majorităţii populaţiei din Transnistria, precum și de faptul că acest 
teritoriu este parte integrantă a Republicii Moldova, Congresul Frontului 
Popular Creştin Democrat afirmă dreptul populaţiei din aceste teritorii de a 
participa la apropiatele alegeri generale din România. Modalităţile concrete 
de participare la aceste alegeri vor fi examinate de Sfatul FPCD” Întreb ulte- 
rior un membru din conducerea Frontului: v-aţi consultat cu autoritățile de 
la București? „Nu, — a venit răspunsul — dar delegaţia PNŢCD ne-a asigurat 
de tot sprijinul!” 

Mircea Druc este ales cu o zdrobitoare majoritate preşedinte al FPCD, 
iar Iurie Roşca se mulțumește cu funcţia de prim-vicepreşedinte și preşedinte 
executiv; candidase și pentru postul de preşedinte, dar obținuse doar 3 vo- 
turi. Încercam să cred, pe baza celor relatate de unii membri ai FP, că alegerea 
lui Druc va însemna și abandonarea acelui aventurism revoluţionar-romantic 
al predecesorului său, Iurie Roșca, și redefinirea programatică a Frontului. O 
speranţă repede spulberată de angajarea lui Druc în campania prezidenţială 
din România. 

Ulterior, în mai multe ocazii, eram imperativ întrebat de membri ai Fron- 
tului când va apare în România legea privind acordarea automată a cetăţeniei 
române pentru toţi locuitorii din Republica Moldova „și chiar din nordul 
Bucovinei și judeţele istorice din sudul Basarabiei”. În concepţia lor, cetățenia 
unică ar fi rezolvat automat și problema unirii!! 

La câteva zile după congres, împreună cu consilierul Aldea, i-am făcut o 
vizită lui Mircea Druc, proaspăt preşedinte de partid legal, membru al parla- 
mentului de la Chișinău. La intrarea în birou, ne-a întâmpinat cu un sonor 
„Bonjour, messieurs!”, la care am răspuns și noi cu „Bonjour!” Crezând că do- 
rita lui ironie nu a fost înţeleasă și receptată cum se cuvine, a adăugat imediat: 
„m-am adresat într-o limbă internaţională de circulaţie, pentru că nu știam 
ce limbă vorbiţi. Când mi s-a spus că doi diplomaţi români doresc să mă vi- 
ziteze, am crezut că este o greșeală; cum adică? Diplomaţi români pe pământ 
românesc?” M-am convins că domnul Druc citea atent anumite publicaţii 
din ţară, în care gestul de a deschide o ambasadă a României la Chișinău 
fusese aspru criticat, fiind lansată și retorica întrebare: diplomaţi români pe 
pământ românesc? După ce l-am asigurat că suntem întradevăr diplomaţi ro- 
mâni, am început puţin cam abrupt dialogul: 

- Domnule Druc, văd că aveţi o insignă frumoasă la rever. Ce reprezintă? 

— Este insigna de parlamentar. 

— Sunteţi senator sau deputat? 

— Nuu! noi avem parlament unicameral. 

— Cum se face că pe teritoriu românesc avem două parlamente? Și cum se 
face că dumneavoastră aţi fost şi prim-ministru, în aceeași perioadă cu un alt 
prim-ministru, la Bucureşti? 

Şi aici s-au cam încheiat șarjele ironice ale dialogului. 

În continuare, o discuţie interesantă, pe o multitudine de probleme. Vi- 
ziunea lui Druc asupra multor chestiuni era, pe fond, corectă, părea a fi un 
bun gospodar care, având la îndemână un teren bine arat, cu îngrășămintele 
şi utilajele necesare, ar putea face o grădină model. Ceea ce nu era cazul în 
Moldova și, mai mult, în marea grădină a românismului. Ca atare, optativul a 
fost cel mai des folosit în dialog... 

Esenţialul a fost că ne-am despărţit în relaţii cordiale și, tot atât de im- 
portant, nici Druc, nici publicaţiile Frontului Popular nu au mai preluat pu- 
blic chestiunea cu „diplomaţi români pe pământ românesc”... 

Mircea Druc a fost și rămâne pentru mine un personaj politic contra- 
dictoriu, o combinaţie între Napoleon și Don Quijote, cum îl caracteriza 
unul din apropiații săi miniștri. Ce nu i se poate reproşa, însă, este crezul său 
politic privind Unirea Republicii Moldova cu România. Discutabilă însă, în 
opinia mea, a fost și este maniera în care domnia sa vedea acest proces. De 
la „unire acum!’ slogan pe care l-a promovat cu fervoare la mitinguri sau în 
declaraţii și interviuri date de regulă la București, la acţiunile sale practice este 
o distanţă pe care este greu să găsești jaloane de reper. A fost prim-ministru 
circa un an de zile, a avut contacte cu omologul său român, dar nu am auzit 

niciodată că pentru acel „acum” a croit un plan sau măcar un proiect. Dim- 
potrivă, s-a situat nedeclarat pe poziţia liderilor români care au promovat 
sintagma „două state românești”, la un moment dat asumându-și chiar pater- 
nitatea sintagmei. Or, tocmai în calitatea sa de premier, într-o republică uni- 
onală care se afla în frontiere internaţional recunoscute (şi apărate) ale URSS 
era cel mai în măsură să înţeleagă că orice gest spre o desprindere forțată de 
URSS ar fi putut avea consecinţe incalculabile pentru concetăţenii săi. Motiv 
pentru care încerca să estompeze şi acuzaţiile de rusofobie, având în vedere 
aderarea sa la un curent naţionalist recunoscut. Am găsit un interviu acordat 
de Druc, la 16 februarie 1991, publicaţiei moldovenești de limbă rusă Mo/o- 
dioj Moldovi (Tinerimea Moldovei), în care respingea deschis acuzaţiile de 
rusofobie: „O idioţenie! Să învinuiești de nedragoste față de ce este rus un 
om ale cărui speranţe politice sunt legate de Rusia și poporul rus? Rusia este 
o mare putere mondială care, ca și noi, a fost legată în lanţurile noului impe- 
riu. Hai, în sfârșit să decantăm două noţiuni: „rus” din punct de vedere etnic 
şi „sovietic” — ideologic. Nu o dată Rusia a uimit lumea. Cred că o va uimi și 
de această dată, recunoscând suveranitatea fostelor sale periferii.” 

Fire mai voluntară, nu a reușit să ajungă la un modus vivendi cu preşe- 
dintele de atunci al Sovietului Suprem, Mircea Snegur, devenind repede vic- 
tima unei campanii de presă, abil dirijate din umbră. Ca o ironie a sorții, toc- 
mai atitudinea sa anticomunistă a fost folosită de adversarii săi politici, care, 
la acea vreme, au aruncat pe piaţă o scrisoare adresată de Druc unui important 
conducător sovietic, în care îşi punea cenușă în cap în legătură cu participarea 
sa la o grupare naționalistă din Moldova Sovietică. Tot el, care s-a pronunţat 
vehement și constant împotriva celui mai temut organ de represiune al URSS 
- KGB-ul — a fost acuzat de colaborare cu serviciile ruse de securitate. Nu s-a 
putut găsi nici o dovadă în sprijinul acuzațiilor care i-au fost aduse, dar supi- 
ciunile au rămas. Am avut ocazia, chiar în 1992, să discut pe acest subiect cu 
un fost cadru al KGB, care mi-a relatat următoarele: la sfârşitul anilor '60 a 
fost luat în vizor de KGB, care i-a propus să devină colaborator. Druc a accep- 
tat şi, apoi, în cercurile de prieteni proromâni s-a lăudat cu acest lucru: „o să 
avem informaţii chiar din interiorul KGB”! Interlocutorul meu mi-a relatat 
că, de obicei, când KGB obținea acordul de colaborare din partea cuiva, îl 
punea „la frigider” 6-10 luni, timp în care îi monitoriza cu atenţie compor- 
tamentul, relaţiile, opiniile. Abia după aceea decidea recrutarea. Or, cineva 
„vigilent” din anturajul lui Druc a informat „organele”, astfel că recrutarea sa 
a căzut. Fără mari repercusiuni, doar că i s-a deschis un dosar de urmărire, pe 
numele de cod „poliglotul” (asta, fiindcă Druc cunoștea câteva limbi străine). 

Trist e faptul că la compromiterea lui Druc au contribuit și unii români. 

În anturajul lui Druc a fost plasat de Aristide Buhoiu un român domiciliat în 
SUA, cu o biografie și activitate destul de controversată, care, profitând de 
prietenia cu Druc, a înșelat destui moldoveni de bună credinţă. Bineînţeles că 
adversarii au speculat cu abilitate și această nefericită amiciţie. 

În pofida aurei sale de unionist, nici în România nu a fost scutit de neîn- 
crederea unor oameni politici. Au fost destule zvonuri cum că, la un moment 
dat, chiar Corneliu Coposu ar fi fost reticent la o eventuală susţinere a candi- 
daturii lui Druc la președinția României, iar o importantă personalitate din 
Alianţa Civică, A.B., s-a opus chiar vehement. 

Cu al doilea lider al Frontului Popular, Iurie Roşca, m-am întâlnit mult 
mai târziu, dar nu am închegat o „relaţie specială”. Mi s-a părut, de la prima 
întâlnire, ușor infatuat, ostentativ declarându-se că este un luptător pentru 
cauza românească, dar enigmatic atunci când îl întrebai ceva mai multe des- 
pre curentul unionist din Moldova. Nici acum nu pot spune de ce dialogul 
nostru nu a fost unul firesc, de ce am manifestat o anumită reţinere. Poate 
pentru faptul că, pe parcurs, urmărindu-i acţiunile, coroborându-le cu mul- 
tele zise de alte cunoștințe ale mele din rândul Frontului Popular și nu numai, 
mi s-a creat impresia că Roșca se dorește a fi mai mult un revoluţionar de 
conjunctură și mai puţin un politician realist. Am sesizat — și, ulterior, mulți 
mi-au confirmat acest lucru — un anume radicalism, voit afișat. Fără a fi în 
măsură să cuantific meritele lui Roșca în mișcarea naţională din Moldova, îmi 
permit totuși să amintesc faptul că, din relatările altor membri ai Frontului 
Popular, el este autorul sintagmei „Republica Română Moldova”, pe care a 
introdus-o într-una din rezoluţiile celui de al doilea congres al Frontului, în 
1990. Aşa cum a scris-o, așa a și rămas în arhive, pentru că, ulterior, el însuși 
s-a dezis de ceea ce îi ieşise de sub condei. A avut un mare „merit” în dez- 
binarea mișcării unioniste, după proclamarea independenței. După plecarea 
de la conducerea Frontului a lui Ion Hadârcă (ales prim-vicepreședintre al 
parlamentului), și după eşecul personal din 1990 de a accede în parlament, 
Roşca a preluat, practic, conducerea Frontului, în calitate de președinte exe- 
cutiv. Avea un disconfort vizibil în faţa intelectualilor. Împotriva unor colegi 
din mişcare, pe care îi considera „incomozi” a început să răspândească zvo- 
nuri cum că ar fi fost agenţi sau colaboratori ai fostului KGB. Nu au scăpat de 
asemenea acuzaţii figuri proeminente precum Nicolae Costin, Al. Moșanu, 
Lidia Istrati etc. Nu au fost cruțaţi nici Gh. Ghimpu, nici Al. Usatiuc-Bulgăr, 
oameni care, pentru vederile lor proromânești, făcuseră ani grei de pușcărie, 
condamnaţi de acel KGB pe care îl invoca Roșca. Unii mi-au explicat obsesia 
securistă a lui Roșca prin influenţa pe care o aveau asupra sa unii membri ai 
PNTI-CD din România. Cred că era mai curând marcat de un anume com- 

plex în fața celor care aveau într-adevăr un trecut de dizident. În 1992, după 
ce pierduse în faţa lui Mircea Druc cursa pentru președinția FPCD, a scăpat și 
de concurenţa acestuia, împingându-l să candideze la președinția României, 
după care l-a cam obligat să părăsească conducerea Frontului Popular. Şi-a 
văzut, în 1994, împlinit visul de a deveni deputat, după ce l-a folosit drept 
„locomotivă electorală”, pe Ilie Ilaşcu, deţinut în închisorile separatiștilor de 
la Tiraspol. După aceea, s-a dezis și de Ilașcu! Cam din aceeași perioadă, a 
eliminat vizibil din platforma electorală a PPCD obiectivul realizării Unirii 
cu România. Citeam undeva că Mircea Druc îşi amintea că, într-o zi, Roșca 
ar fi zis: „Ce ne facem, dacă Snegur face unirea? Daca n-o facem noi, nu ne 
trebuie nici unire, nimic”... 

Prin ceea ce a întreprins ulterior, culminând cu sprijinul deschis acor- 
dat în 2005 realegerii lui Voronin ca președinte al republicii, după ce acesta 
dovedise în primul său mandat că este un antiromân irecuperabil, Roșca 
s-a compromis, în opinia mea, definitiv. Mi s-a părut penibilă explicaţia 
sa, undeva prin 2009, cum că ar fi fost îndemnat de... președintele Băsescu 
să facă acest lucru! Să zicem că a fost așa, deși nu a avut curajul să susţină 
că însuși Traian Băsescu i-ar fi dat o asemenea indicație ( a făcut trimitere 
la niște personaje cvasianonime din România, care, chipurile, ar fi acţionar 
ca purtători de cuvânt ai preşedintelui României!). Dar, mă întreb, nu ar fi 
fost raţional ca Roșca — bun cunoscător al situaţiei politice din Moldova — să 
explice evocaţilor mesageri ai Bucureștiului că tocmai PPCD nu poate face 
un asemenea gest? Sau Voronin avusese dreptate când zisese că „dacă nu vrei 
să îl mai vezi pe Roșca într-un copac cu portavocea în mână, dă-i un foto- 
liu în parlament”. Pentru că, pentru sprijinul acordat, Voronin i-a asigurat un 
mandat de patru ani de vicepreședinte al Parlamentului. Devenit slugă cre- 
dincioasă a lui Voronin, s-a compromis, zic eu, definitiv, însă, din păcate, a 
compromis, tot definitiv, și Frontul Popular, dovadă faptul că la alegerile din 
2009 şi ulterior, în 2010, Frontul Popular nu a mai obţinut nici un mandat de 
deputat, fiind chiar în pragul dispariţiei. 

Încercând să explice metamorfozările lui Roşca, un fruntaș unionist, 
membru marcant al Frontului, remarca peste ani: Zviad Gamsahurdia, şeful 
Frontului din Georgia, a fost detronat de Şevardnadze, după care a fugit în 
munţi unde a fost prins și executat. Liderul Frontului ucrainean, Veaces- 
lav Ciornovil, a fost omorât într-un accident rutier înscenat, iar liderul din 
Azerbaidjan s-a retras şi a dispărut. Numai Roșca a rămas în picioare până 
azi — ăsta-i miracolul care dă de gândit. Am impresia ca el a fost șantajat sau 
ameninţat cu moartea, deși nu trebuie să trecem cu vederea faptul că Roșca e 
politicianul ce urmăreste nu interesele cauzei, ci ale sale proprii. Ca să-şi reali- 

zeze aceste interese și să ajungă la putere, el a făcut un joc bine regizat și conti- 
nuă la fel... E drept că Roșca a pledat nu atât pentru restructurare, cât pentru 
problema naţională, cea a limbii și a istoriei, dar nu a ţinut linia naţională la 
modul categoric... 

În fine, aş putea să îi reamintesc lui Roşca versurile lui Radu Gyr, pe care 
le declama cu patos la mitingurile de la începutul anilor '90: „Înfrânt nu ești 
atunci când sângeri,/ nici ochii când în lacrimi ţi-s./ Adevăratele înfrângeri 
sunt renunţările la vis”... 


x x x 


15 februarie: Un titlu din ziarul britanic „Daily Star”: „Germanii poc- 
nesc din nou din bici... — Germania începe să arate lumii că este o mare 
putere europeană: face presiuni asupra partenerilor din CEE să recunoască 
Slovenia și Croaţia, pe care ea le recunoscuse în decembrie1991. Fără voie 
mi-am amintit că la 9 noiembrie 1990, la Bonn, se semnase „Tratatul de bună 
vecinătate, parteneriat şi cooperare” între Germania şi URSS, care stipula, în 
articolul 2, că părţile contractante „se angajează să respecte fărtă restricţii in- 
tegritatea teritorială a tuturor statelor Europei în frontierele lor actuale. Ele 
declară că nu au revendicări teritoriale față de nimeni şi nici nu vor ridica ast- 
fel de revendicări în viitor. Ele consideră şi vor considera în viitor frontierele 
tuturor statelor Europei ca inviolabile, aşa cum sunt ele trasate în ziua semnă- 
rii prezentului tratat”. Peste numai cinci zile, Germania semna un tratat, cu 
prevederi similare, cu Polonia. Dar, după numai două luni, Germania, făcea 
primele declaraţii prin care recunoaștea de facto independența Sloveniei și 
Croaţiei... 

„. În 1991 Germania acordase țărilor din Europa Centrală ajutoare în 
valoare de cca 20 miliarde mărci şi cca 45 miliarde — fostei URSS. Începe 
ofensiva de „germanizare” a industriei cehe. În Ungaria sunt create 2000 
societăţi mixte germano-ungare, iar cota sa în comerțul ungar este de 25 la 
sută. Polonia, geloasă, cere sporirea investiţiilor germane, deocamdată limi- 
tate la 10 milioane mărci. România nu intra în schema germană... 


Prognoze ale unor politologi străini privind dezvoltarea economică a 
fostelor state socialiste: pentru lichidarea decalajelor care le despart de lumea 
occidentală, Cehoslovaciei îi vor trebui 34 de ani, Ungariei — 51 de ani, Polo- 
niei — 60 de ani. Cât îi trebuie României? 

22 februarie: NATO ocupă reședința lui Ceaușescu din bulevardul 
Primăverii! Într-o atmosferă festivă este inaugurat, în prezența lui Manfred 
Woerner, secretar general al NATO, centrul Euro-Atlantic de la București. 

* * * 


La Chișinău, situaţia economică este dezastruoasă. Rafturile din maga- 
zine sunt goale, mult mai goale decât cele din România înainte de 1989! În 
1991 produsul naţional brut scăzuse cu 12 la sută, iar inflaţia fusese de 201,4 
la sută. Salariul minim se învârtea în jurul a 500 ruble, la un curs de schimb de 
1 dolar contra 100 ruble! Cozi interminabile la produse alimentare de primă 
necesitate, inclusiv la pâine (care costa încă o rublă) și cartofi. Carne se mai 
găsea, cam la 150 ruble kilogramul, dar un oficial îmi spune că rezervele de 
carne ale Moldovei mai ajung doar pentru 19 zile. Eu și colegii mei resimţim 
din plin lipsa produselor de pe piaţă. Suntem nevoiţi să mâncăm numai la 
restaurant! Am discutat cu primarul Costin această chestiune. Singurul lu- 
cru pe care l-a putut face în acel moment a fost să ne elibereze ...taloane! Ta- 
loane pe care puteam cumpăra, raționalizat evident, diferite produse (atunci 
când se găseau), inclusiv chibrituri (4 cutii pe lună) şi sare!! Obiectând că, 
totuși, nu avem timp să stăm la cozi, am fost repartizaţi la unul din magazi- 
nele „Veteran”, de unde se aprovizionau doar veteranii de război! După câteva 
zile, aducând în discuţie aprovizionarea noastră, am rugat un înalt oficial să 
ne faciliteze cumpărarea de benzină, pentru a merge o dată pe săptămână la 
Iaşi, pentru cumpărarea de produse alimentare. După cum menţionasem mai 
înainte, încă de la sosire nu mai aveam benzină în rezervorul mașinii, aşa că 
mai bine de o lună am fost pietoni, chiar și atunci când mergeam la întâl- 
niri oficiale. Amabil, conlocutorul a dispus accesul nostru — pentru doar trei 
săptămâni — la o staţie de benzină a guvernului (la preţul incredibil de ...7 
ruble litrul, deci cu un dolar puteam cumpăra cam vreo 15 litri!). În plus, 
mi-a dat o adresă, de unde să ne procurăm „cele necesare”, cum s-a exprimat 
acesta. Am mers la adresa indicată, unde ne-a întâmpinat o rusoaică amabilă. 
Timizi, am întrebat-o dacă putem cumpăra niște carne! „De care? de porc, de 
vită? mușchi, pulpă ?”. Aceleași întrebare şi când a venit vorba de brânzeturi... 
Pe scurt, am găsit acolo o varietate de carne, de mezeluri, brânzeturi, cafea 
naturală, inclusiv cafea solubilă, precum și ...icre roșii! Răsfăț în toată regula 
de care am beneficiat o dată pe săptămână timp de o lună și jumătate. Era un 
bufet al administraţiei prezidenţiale și al guvernului, mai înainte magazin de 
aprovizionare al partidului comunist... 

Şi fiindcă tot făcusem rost de benzină, am început să folosim și autotu- 
rismul din dotare. Întreprindere temerară! Miliţienii locali aveau o plăcere 
deosebită să verifice actele mașinilor cu numere românești și chiar să ceară 
controlul portbagajelor. Noroc cu legitimaţiile noastre diplomatice! I-am ce- 
rut ministrului de interne să ne dea numere diplomatice. Şi ne-a dat! Nişte 
numere pe fond galben, astfel că iar am fost opriţi de milițieni! Aceste nu- 

mere se dădeau, de regulă, studenților străini! În final, ministrul a coman- 
dat numere diplomatice la |București, astfel că am avut privilegiul de a avea 
plăcuţe diplomatice cu indicativul „CD-1”!! 

Aflu de la televizor că la Chișinău a sosit, în vederea depunerii scrisori- 
lor de acreditare, generalul Touhami Al-Thamy, ambasador al... Parlamen- 
tului Mondial!!! Am luat imediat legătura cu protocolul prezidenţial mol- 
dovean şi le-am spus că nu există un asemenea „parlament” și, cu atât mai 
mult, nu există nici ambasadori ai acestuia. Au luat doar notă și cam atât. Am 
rugat şi colegii de la Bucureşti să mă ajute cu ceva date despre „ambasado- 
rul” amintit. Cu o promptitudine demnă de toată lauda am fost informat că, 
într-adevăr, în Italia, la Torino, exista un oficiu al unui anume Touhami Al- 
Thamy, întrucât legislaţia italiană permitea înregistrarea oricăror asociaţii sau 
organizaţii, indiferent de titulatură, cu condiţia să nu fie extremiste, xeno- 
fobe, să nu aducă atingere securităţii statului, moralei publice etc. Transmit 
toate aceste informaţii părții moldovene. În van! „A mbasadorul” face vizite 
aproape peste tot, la parlament, la primărie ! Zic „aproape peste tot” pentru 
că pe mine m-a ignorat!! Păi cum? După elementarele norme de protocol nu 
trebuia să facă vizită și „decanului” corpului diplomatic?!!! Asta pentru că, 
la momentul respectiv eram încă singurul diplomat de rang înalt acreditat la 
Chișinău! In sfârșit, după vreo două zile, urmăresc cu stupoare ceremonia de 
prezentare a scrisorilor de acreditare. Nimic de zis! Tipul nu arăta rău, chiar 
foarte prezentabil, cu o eșarfă în culorile albastru-alb pe care era aplicată o 
stemă heraldică! După aia, interviuri în presă! „A mbasadorul” le-a „luat faţa” 
la toţi după ce a declarat că este învestit de mai multe companii străine — pe 
care nu le-a nominalizat, invocând confidenţialitatea — dispuse să vină cu mi- 
liarde de dolari în Moldova. Un prim proiect viza construirea a 700 mii de 
apartamente în Chişinău. Şi viceprimarul V.C. îmi relata cu mândrie discuţia 
despre proiect, fără a sesiza măcar absurditatea cifrei: atâtea apartamente pen- 
tru cca 600 mii locuitori câţi avea pe atunci capitala. Mai mult — impostorul 
a dezvăluit şi așa-zise planuri ale unor bănci elveţiene de a se muta „într-o ţară 
mai discretă” cum ar fi Moldova! 

Nebunia asta a mai avut ecou în presă încă vreo două luni, în așteptarea 
„ambasadorului” și a investitorilor... 

Nu a fost, din păcate, singurul caz de acest gen! Nu după mult timp a 
izbucnit un adevărat scandal în parlament cînd s-a aflat că un francez primise 
un soi de împuternicire pentru a reprezenta interesele Republicii Moldova la 
„Consiliul Europei! Pe scurt: un alt impostor — de această dată francez — își 
oferise serviciile cuiva din conducerea parlamentului, arătând şi o legitimaţie 
cu toate insemnele Consiliului Europei, legitimaţie care nu era altceva decât 

un ecuson care se elibera de regulă vizitatorilor la CE. Noroc că nu a avut nici 
un efect, întrucât cineva de la Consiliu, intrigat de „împuternicirea” complet 
neuzuală pe care şmecherul nostru franțuz a prezentat-o și la Strassburg, a 
cerut explicaţii la Chișinău. 


La jumătatea lunii februarie, președintele Snegur, însoţit de minis- 
trul de externe, a plecat într-un lung turneu peste hotare: la Washington 
pentru primirea la Casa Albă, în Canada, pentru o primă vizită oficială 
în această ţară, la Helsinki, pentru semnarea Actului Final, înapoi la New 
York pentru a participa la ceremonia primirii Republicii Moldova în 
ONU. 

Înainte de a pleca, într-un interviu acordat unui ziarist român, şi-a re- 
afirmat opţiunea pentru consolidarea și confirmarea independenţei repu- 
blicii: „...cred că cea mai bună soluţie este existența a două state românești... 
Opoziția ar dori să grăbească procesul unificării, fapt ce nu este susținut 
de majoritatea locuitorilor republicii...” 


x x x 


Şevardnadze se întoarce la Tbilisi, nu înainte de a se întâlni cu bu- 
nul său prieten James Baker...Cu binecuvântarea acestuia și, ulterior, și a 
Moscovei, va accede din nou la primul fotoliu din noul stat Georgia, va 
pune capăt războiului civil va adera și el, de nevoie, la CSI... După 11 ani, 
tot cu „binecuvântarea” Washingtonului, va fi înlăturat brutal de la putere 
de unul din protejaţii lui, pe care îl trimisese la „specializare” în SUA... 
Şevarnadze va scăpa în ultimul moment de pericolul arestării sale datorită 
intervenţiei Germaniei care, recunoscătoare pentru rolul jucat de liderul 
georgian în reunificare, va anunţa că este gata să îi acorde azil politic ... 

O altă „bombă” explodează în paginile revistei Time: cică, la 7 iu- 
nie 1982, preşedintele Ronald Reagan și Papa loan Paul al II-lea ar fi pus 
la cale un plan complex prin care, pornind de la sprijinirea cunoscutei 
mișcări sindicale Solidarnosc din Polonia, să se ajungă la ieșirea statelor 
socialiste de sub controlul Moscovei şi, în final, la prăbușirea imperiului 
sovietic. 


x x x 


Scriitorul I.V. mă vizitează intempestiv. Flutură, nervos la culme, un 
exemplar din săptămânalul românesc Contemporanul: „ce tot are presa 
română cu Grigore Vieru?”. Mă lămuresc repede. Marele demolator post- 

revoluţionar al literaturii române dinainte de 1989, Gh.Grigurcu, îl critica 
pe poetul moldovean pentru prea marea dragoste arătată „protolegiona- 
rului Eminescu”, sau unor scriitori precum Marin Preda, Sadoveanu, So- 
rescu, Călinescu, scriitori pe care Grigurcu îi înfiera cu mânie proletară 
de peste un an de zile ca fiind colaboraţioniști, trădători etc etc etc, Încerc 
să îl conving să fie mai selectiv în lecturi și să nu mai dea atenţie unui bes- 
metic rătăcit temporar în presa literară. Îmi arată un citat, din Sadoveanu: 
„Au ieşit în vremea din urmă mulţi proşti în ţară. Trăiau și înainte, dar tă- 
ceau. Acum sunt angajaţi la gazete, măscăresc și-au devenit agresivi”. Scris 
în 1919, valabil şi azi... 


x x x 


La 2 martie, Republica Moldova este admisă, cu unanimitate de vo- 
turi, ca membră a Organizaţiei Naţiunilor Unite. În aceeași zi, alte șapte 
foste republici sovietice (Armenia, Azerbaidjan, Kazahstan, Kîrghîzstan, 
Tadjikistan, Turkmenistan, Uzbekistan) au asistat la arborarea drapelelor 
lor naţionale pe catargele din faţa sediului Naţiunilor Unite. Cele trei state 
baltice fuseseră primite în mare grabă, în urma unui puternic lobby occi- 
dental, încă din septembrie 1991, iar Georgia va deveni membră ONU 
peste 4 luni. 

După proclamarea independenţei, i-au trebuit Republicii Moldova 
şase luni pentru a ajunge la ONU. Un drum foarte scurt în istorie, dar 
destul de greu de parcurs... 

„„La 27 august 1991, Republica Moldova adoptă Declaraţia de Inde- 
pendenţă. Era a doua oară, în decurs de 73 de ani când Moldova dintre 
Prut şi Nistru îşi declara independenţa. (Pentru prima oară, indepenența 
fusese proclamată de Sfatul Ţării, la 24 ianuarie 1918). 

În aceeaşi zi, România a recunoscut independenţa Republicii Mol- 
dova. În declaraţia guvernului României se sublinia, printre altele: „...Pro- 
clamarea unui stat românesc independent pe teritorii anexate cu forța în 
urma înțelegerilor secrete stabilite prin Pactul Molotov-Ribbebtrop repre- 
zintă un pas decisiv spre înlăturarea pe cale pașnică a consecinţelor nefaste 
ale acestuia îndreptate împotriva drepturilor și intereselor poporului ro- 
mân. Recunoscând independenţa Republicii Moldova, Guvernul Româ- 
niei declară că este gata să procedeze la stabilirea de relaţii diplomatice, să 
acorde sprijinul necesar autorităţilor Republicii Moldova pentru consoli- 
darea independenţei sale și să acţioneze pentru dezvoltarea raporturilor de 
colaborare frăţească dintre românii de pe cele două maluri ale Prutului...” 

Tot la 27 august, seara, independenţa Republicii Moldova a fost recu- 
noscută și de Republica Georgia, care își proclamase independenţa încă de 
la 9 aprilie 1991, dar nu fusese luată în seamă de nimeni... 

A doua zi, Birourile Permanente ale Adunării Deputaţilor şi Senatului 
României au adoptat o amplă declaraţie: „...Proclamarea independenței 
Moldovei încununează anii îndelungaţi şi grei de luptă a fraţilor noștri 
moldoveni pentru apărarea identităţii nationale, a limbii şi culturii lor ro- 
mânesti, pentru înlăturarea vicisitudinilor la care au fost supuși în timpul 
dominaţiei ţariste şi al regimului totalitar comunist, impus în urma apli- 
cării prevederilor Pactului Ribbentrop-Molotov din august 1939, act pe 
care Parlamentul României l-a declarat ab initio nul și neavenit. Ea apare, 
totodată, ca o firească și necesară restaurare istorică, o împlinire a unei 
legitimităţi fondată pe dreptul popoarelor la autodeterminare, pe princi- 
piile şi normele dreptului internaţional... ” 

La 3 septembrie 1991 independenţa Republicii Moldova a fost salu- 
tată și recunoscută de Parlamentul României. Doar un singur parlamen- 
tar român, Claudiu Iordache, a votat împotrivă, justificându-și votul prin 
faptul că „în ziua în care Parlamentul de la București a recunoscut statul 
Moldova așa, pur şi simplu, practic i-a recunoscut acestui stat posibilitatea 
de a se îndepărta de România”. 

Pe 29 august, la București a fost semnat și protocolul de stabi- 
lire a relaţiilor diplomatice dintre cele două state. Tot atunci, s-a pus în 
funcţiune întreaga mașinărie a ministerului nostru de externe pentru a 
accelera procesul de recunoaștere internaţională a Republicii Moldova, 
misiunile noastre diplomatice din principalele capitale ale lumii primind 
instrucţiuni precise pentru perfectarea unor vizite şi contacte ale unor 
oficialități moldovene în statele respective. Era nevoie de un atare efort, 
deoarece în marile capitale nu prea se manifesta o grabă aparte pentru a 
saluta independenţa fostelor republici unionale. Aceleași capitale, acum 
reticente, fuseseră extrem de prompte în recunoașterea independenţei sta- 
telor baltice, care, de trei ani de zile, se bucurau deja de o atenţie aparte în 
străinătate. În cazul celor trei state baltice evenimentele se succedaseră cu 
o repeziciune cel puţin suspectă. Primul pas l-a făcut, surprinzător, Boris 
Elțîn, care a recunoscut la 29 iulie, independenţa Lituaniei, iar la 24 august 
şi pe cea a Estoniei și Letoniei. Statele Unite au ezitat vreo săptămână, abia 
pe 2 septembrie recunoscînd independenţa celor trei. Iar pe 6 septembrie 
şi URSS a sprijinit formal independenţa celor trei state, inclusiv primirea 
lor în ONU şi CSCE. Pentru toată lumea era deja clar că „marea Uniune 
Sovietică” începe să se destrame și de jure, însă comunitatea internaţională, 

încă buimăcită de repeziciunea desfășurării evenimentelor, nu îndrăznea 
să recunoască oficial acest lucru. În opinia mea, în capitalele decidenţilor 
politicii mondiale evaluările erau greșite, marii lideri fiind sfătuiţi de tot 
felul de experţi mai mici să mai aștepte, să nu provoace o instabilitate in- 
controlabilă cu efecte imprevizibile. Nu prea înţelegeam ce instabilitate 
mai putea fi creată, mai mare decât cea provocată de incertitudinea din 
chiar interiorul URSS. Reacţii violente din partea Centrului? Exclus, în 
opinia mea. Singurul care mai putea provoca asemenea reacţii era Gorba- 
ciov, încă lider oficial al URSS. Dar pentru „poporul sovietic” în ansam- 
blu, pentru popoarele din interiorul imperiului, lider neîncoronat oficial 
era Boris Elțîn, care, deși îl salvase pe Gorbaciov în timpul puciului, avu- 
sese grijă să îl și umilească, public, de la tribuna Sovietului Suprem! 

Primul stat în care Moldova şi-a pus cele mai mari speranţe a fost 
SUA. Emigraţia română din SUA, în primul rând cea basarabeană, îl in- 
vită, la 7 septembrie, pe Alexandru Moșanu, președintele parlamentului, 
şi îi facilitează unele contacte, de nivel mic însă, la Departamentul de Stat, 
unde, în afară de felicitări, primeşte sfatul de a avea răbdare. Singurul efect 
al vizitei: doi diplomaţi din secţia politică a ambasadei SUA la Moscova 
— secretarii doi John L. Withers și Paul Wohlers — au un prim contact cu 
reprezentantul permanent al Guvernului Republicii Moldova la Moscova, 
cu scopul deschis declarat de a afla cât mai multe informaţii despre situaţia 
social-politică de la Chișinău şi despre ...relaţiile interetnice! 

Primul, şi ultimul până la sfârșitul anului, diplomat occidental care vizi- 
tează în septembrie Chișinăul este ambasadorul Australiei la Moscova, care 
dă o undă de speranță: „recunoaşterea independenţei Moldovei de către ofi- 
cialitățile australiene se va afirma pozitiv”, însă precizează că deocamdată nu 
există „premisele” necesare recunoașterii. 

Diplomaţii români la Londra reușesc să îi perfecteze ministrului mol- 
dovean de externe o întrevedere, la 24 septembrie, cu șeful Foreign Office, 
Douglas Hogg, care, după ce a salutat în termeni protocolari independenţa 
R. Moldova a punctat imediat, în stil englezesc, ataşamentul Marii Britanii la 
tratatele și acordurile internaţionale pe care le-a semnat, inclusiv Tratatul de 
Pace de la Paris din 1947. De ce, totuși, Londra, în pofida „respectării anga- 
jamentelor asumate” se grăbise, alături de SUA să recunoască independenţa 
statelor baltice? Explicaţia era foarte simplă pentru cunoscători, dar necu- 
noscută de marea masă: în fapt, Marea Britanie, ca și aliaţii săi occidentali și 
transatlantici (SUA şi Canada), se angajase în faţa Moscovei să recunoască 
doar independenţa republicilor baltice și nu și a celorlalte republici unio- 
nale, Gorbaciov promițând, în schimb, că nu va ridica obiecţii la reunifica- 

rea Germaniei. Este adevărat că demnitarul britanic a lăsat să se înţeleagă că, 
dacă proiecul lui Gorbaciov de a se semna un nou tratat Unional va eșua, și 
poziţia Marii Britanii se va modela corespunzător. Deocamdată, privirile erau 
aţintite spre liderul sovietic, deși în iunie 1990, în un interviu acordat ziaru- 
lui Le Figaro, Margaret Thatcher, se referise şi la Moldova: „Din discuţiile 
mele cu Gorbaciov, am reţinut că principala sa preocupare este să men- 
ţină integritatea teritorială a Uniunii Sovietice. El vroia să păstreze această 
moştenire. N-am putut decât să exclam: Dar Țările Baltice şi Moldova nu 
aparţin Uniunii Sovietice! El n-a acceptat niciodată această opinie”. 

Mai amabilă, cel puţin la nivel declarativ, a fost Germania. Contactele 
avute la sfârșitul lunii septembrie la Bonn de adjunctul ministrului de externe 
moldovean, N. Osmochescu, și de preşedintele comisiei de politică externă a 
parlamentului, V. Nedelciuc, au fost destul de încurajatoare, cei doi emisari 
moldoveni obţinând promisiunea că se va constitui un lobby în Bundestag în 
favoarea recunoașterii independenţei Republicii Moldova. 

La 27 septembrie ministrul moldovean de externe ajunge în SUA, însă 
numai la New York, întrucât Washingtonul nu a răspuns la nici un semnal 
privind vizita demnitarului moldovean, în afară de ...acordarea vizei de in- 
trare! Reușește să aibă o scurtă întâlnire cu Thomas Pickering, mediată de 
ambasadorul nostru, Aurel Dragoș Munteanu, care avea o simpatie cu totul 
specială pentru diplomatul american (care, la rândul lui, pragmatic, l-a mane- 
vrat pe diplomatul nostru cum a vrut, în timpul crizei Golfului și pe perioada 
în care România a deţinut președinția Consiliului de Scuritate al ONU, dar 
despre aceasta vor scrie, probabil, colegii mei care se ocupau în acea vreme de 
ONU). Un mic amănunt! Pickering i-a spus verde-n faţă lui Țâu, la telefon, 
că se va întâlni cu el doar după ce va primi acceptul Departamentului de Stat! 
L-a primit. Trebuie să recunoaștem că americanii sunt atenţi la toate detaliile! 
Diplomatul american, fără a respinge apriori recunoașterea independenței 
Moldovei, a spus că este nevoie de o consultare mai profundă cu statele aliate 
occidentale. 

Nu numai moldovenii primeau sfaturi și îndemnuri la răbdare. Ci şi ce- 
lelalte republici unionale, inclusiv Ucraina, cea mai mare republică. Devan- 
sez puţin evenimentele. Chiar și după referendumul de la 1 decembrie, când 
ucrainienii au votat cu o zdrobitoare majoritate în favoarea independenței 
Ucrainei, nici un stat nu a recunoscut această independenţă. A recunoscut- 
o, însă, exact peste două zile, același Boris Elțîn, spulberând, printr-o scurtă 
declaraţie acea „uniune în vecii vecilor între Rusia și Ucraina”, proclamată, în 
urmă cu trei secole, la 1654! 

Abia în cursul celei de a doua vizite la Washington, la începutul lunii no- 


www.dacoromanica.ro 


CHIȘINĂU '92 + 89 


iembrie, ministrul moldovean de externe are „privilegiul” de a se întâlni cu 
mai multe personalităţi politice, din Congres, de la Casa Albă și de la De- 
partamentul de Stat. Şi de această dată, în locul recunoașterii independenţei, 
ministrul moldovean primește doar...sugestia de a semna Tratatul noii uni- 
uni, propus de Gorbaciov! Mesajul american era clar: susţinerea creării unei 
Comunităţi de State Independente. Asta, în condiţiile în care Chișinăul și 
Tbilisi anunţaseră că nu vor participa la negocierile asupra noului Tratat 
unional, deşi Gorbaciov făcuse un mare pas înapoi, renunțând la proiectul 
unei federaţii şi acceptând varianta creării unui stat confederat. Era evident 
pentru toţi cei avizaţi că preşedintele George Bush convenise cu Gorbaciov 
mult mai multe decât cele se dădeau publicităţii prin comunicatele comune. 
Disponibilitatea totală a administraţiei americane în favoarea statelor baltice, 
în paralel cu reticenţa manifestată faţă de celelalte republici unionale care 
îşi declaraseră independenţa confirmă, în opinia mea, odată în plus că „Malta 
89” a fost nu doar o simplă speculație, ci o reîmpărțire prietenească a Europei, 
e adevărat, nu prin semnarea vreunui document ci un agrement ca între doi 
gentlemeni! 

Se cuvine aici să amintesc că, la 1 august 1991, președintele G. Bush fă- 
cuse la Kiev, în faţa parlamentarilor ucrainieni, o declaraţie care a generat 
multe-multe comentarii: „America nu îi va susţine pe cei care caută inde- 
pendenţa pentru a înlocui o tiranie centrală cu un despotism local, și nu îi vor 
ajuta pe cei care promovează un naționalism sinucigaș, bazat pe ură etnică... 
Noi vom menţine cele mai puternice relaţii posibile cu guvernul sovietic și 
cu preşedintele Gorbaciov. Noi apreciem, de asemenea, noile realități din 
URSS. Şi deci, noi înșine federaţie, dorim relaţii bune — relaţii ameliorate cu 
republicile.” Aviz „naționaliștilor independentiști” din republicile unionale!! 

Câteva zile mai târziu, la 4 august, secretarul de stat american anunţa la 
Washington cele cinci principii menite să contribuie la stabilitatea internă 
din Uniunea Sovietică: republicile trebuie să își decidă pașnic viitorul, în 
concordanţă cu practica și valorile democratice, cu principiile Actului Final 
de la Helsinki; respectarea frontierelor existente, interne și externe; orice mo- 
dificări ale frontierelor trebuie să se facă numai pe cale pașnică și prin con- 
sens, în conformitate cu principiile CSCE; toate nivelele de guvernare tre- 
buie să fie bazate pe democraţie și statul de drept, în special prin alegeri; toate 
părţile trebuie să salvgardeze drepturile omului, bazate pe respectul deplin 
al persoanei și incluzând un tratament egal pentru minorităţi; respectarea 
dreptului internaţional și a obligaţiilor internaţionale existente. În concepția 
americană, aceste principii erau nu numai linii directoare, ci și „standarde de 
evaluare”. 

„Răbdarea” atât de des invocată de cancelariile occidentale avea, cred, un 
anume substrat. Era vorba de RSFSR, condusă de Elțîn, care nu își spusese 
încă ultimul cuvânt. La 10 iunie își declarase suveranitatea de stat. Nu s-a gră- 
bit să îşi proclame independenţa, deși era, de departe, cea mai independentă 
din Uniunea Sovietică a lui Gorbaciov. Era evident că Elțîn nu va mai ad- 
mite formula unui stat unificat, în variantele Kremlinului, ci o confederație, 
cum zicea el, a „statelor democratice”. Să fi avut loc, în paralel, negocieri 
Bush-Elțîn, ultimul primind binecuvântare anticipată pentru orice gest care 
l-ar face în direcţia lichidării URSS? Este posibil! Să ne reamintim că, ime- 
diat după semnarea înțelegerilor de la Belovejskaia Puscia, Elțîn personal 
l-a informat telefonic pe președintele Bush asupra deciziei privind crearea 
Comunităţii Statelor Independente, formată din Rusia, Ucraina, Belarus, cu 
capitala la ...Minsk. Să ne mai amintim și că în cadrul vizitei fulger pe care 
secretarul de stat american a efectuat-o la Moscova, la 16 decembrie, prima 
întrevedere a avut-o nu cu Gorbaciov, ci cu Boris Elțîn, preocuparea nedisi- 
mulată în cadrul convorbirii fiind în legătură cu controlul armelor nucleare 
ale Uniunii Sovietice. A fost asigurat că va exista un singur buton, controlat 
exclusiv de Elţin. Nu am aflat prea multe despre convorbirea ulterioară a lui 
].Baker cu Gorbaciov, dar sunt convins că liderului sovietic i s-a transmis că va 
putea să își petreacă liniștit bătrâneţele și să cheltuiască în tihnă banii primiţi 
la decernarea premiului Nobel. Tot atât de convins sunt că americanii i-au 
spus clar că nu mai au cum să îl menţină la putere și că va trebui să găsească cu 
Elțîn căile unei retrageri onorabile... 

La 18 decembrie 1991, Guvernul Rusiei a recunoscut independența 
Republicii Moldova şi disponibilitatea de a stabili cu aceasta relații diploma- 
tice: „Rusia și Moldova vor găsi soluţii la problemele existente, soluţii care să 
corespundă intereselor popoarelor lor, inclusiv asigurarea drepturilor omului 
şi a minorităţilor naţionale” a declarat Boris Elțîn, neuitând, însă, să își ex- 
prime „convingerea” că „Moldova este gata să intre în CSI și să aducă cu ea și 
România”!!! 

Preşedintele „Parlamentului” transnistrean, G. Maracuţa s-a grăbit să de- 
clare că „este dreptul Rusiei de a recunoaște independenţa oricărei republici, 
dar aceasta nu înseamnă că este vorba de actuala structură de stat și teritorială 
a Moldovei. Locuitorii Transnistriei şi ai Găgăuziei și-au creat, ca urmare a 
referendumului, propriile republici. Şi această realitate nu poate fi ignorată. 
Trebuie să vorbim de o organizare confederativă a republicii, formată din 
Moldova, Transnistria şi Găgăuzia.” 

Şi Ucraina a recunoscut independenţa Moldovei la 21 decembrie. 

In aceeași zi, Snegur a semnat Protocolul de aderare la CSI. 

Abia după ce Gorbaciov părăsește definitiv Kremlinul (25 decembrie), 
Statele Unite recunosc, în bloc, independenţa fostelor republici unionale so- 
vietice, iar la 27decembrie E. Wayne Mery, prim-secretar al Ambasadei SUA 
la Moscova, înmânează reprezentantului permanent al Guvernului Republi- 
cii Moldova la Moscova nota prin care SUA recunosc suveranitatea și inde- 
pendenţa Moldovei. 

În primele zile ale lui ianuarie urmează, firesc „valul” internaţional de 
recunoașteri a independenței fostelor republici unionale... 


Revin la data memorabilă de 2 martie 1992, la ONU: 

Mircea Snegur era al doilea oficial moldovean în istorie care lua cuvântul 
la tribuna Naţiunilor Unite! Cu câţiva ani în urmă, la 25 noiembrie 1983, 
Petru Comendant, diplomat în MAE al RSS Moldoveneşti, ministru de ex- 
terne al acestei republici până în 1989 (şi apoi ambasador al URSS în Coasta 
de Fildeș), rostise un discurs incriminator la adresa politicii de apartheid a 
Republicii Africii de Sud... 

Preşedintele nu a dorit să folosească una din limbile oficiale ale ONU 
— rusa — preferând să îşi ţină discursul în limba română. În plus, pe unul din 
cele trei locuri rezervate delegaţiei moldovene l-a invitat și pe reprezentan- 
tul permanent al României la ONU, Aurel Dragoş Munteanu (oare numai 
pentru că acesta era basarabean de origine??). Plin de subînţelesuri, ca întot- 
deauna de altfel, președintele moldovean, răspunzând la o întrebare punctu- 
ală a unui ziarist rus, intrigat de prezenţa diplomatului român în delegaţia 
oficială a R.Moldova, a spus că „Aurel-Dragoș Munteanu este reprezentantul 
unei ţări surori, care ne-a ajutat mult aici, la Naţiunile Unite, şi apoi este, con- 
sider eu, firesc ca în aceste momente solemne pentru românii de pretutindeni 
ambasadorul unei țări surori să stea alături de noi”. 

Diplomatul nostru merita o asemenea onoare, măcar pentru toată munca 
depusă în lunile precedente pentru pregătirea acestui moment solemn. Și, 
mai târziu, peste trei luni, când primul reprezentant permanent al Moldovei 
la ONU, Tudor Panţiru, a venit la post, misiunea moldoveană a fost găzduită, 
gratis, în clădirea reprezentanţei noastre. Aş mai adăuga și entuziasmul — din- 
colo de instrucţiunile primite de la ministerul de externe român - cu care 
diplomaţii români au sprijinit atunci toate demersurile moldovene la ONU, 
inclusiv redactarea unor materiale și acordarea de expertiză. Snegur a apreciat 
acest lucru, pe unul dintre ei invitându-l în același an la Chişinău, împreună 
cu soţia, cu ocazia Zilei Naţionale. 

Ce-ar fi zis Stalin dacă ar fi asistat la aceaastă ceremonie? El, care, la 
sfârşitul celui de al doilea război mondial, dorea cu ardoare ca toate repu- 

blicile unionale să fie primite în ONU?! La conferinţa internaţională de la 
Dumbarton Oaks (21 august-7 octombrie 1944), în cadrul căreia s-a decis 
constituirea ONU şi stabilirea componenţei Consiliului de Securitate, am- 
basadorul sovietic Andrei Gromiko a propus includerea în componenţa noii 
organizaţii mondiale a celor 16 republici unionale, invocând legislaţia sovie- 
tică conform căreia aceste republici ar fi subiecte de drept internaţional. În 
acest scop, Sovietul Suprem al URSS adoptase, la 1 februarie 1944, Legea 
„Cu privire la acordarea de împuterniciri republicilor unionale în domeniul 
relaţiilor externe și transformarea în legătură cu aceasta a Comisariatului Po- 
porului pentru afacerilor externe din instituţie de stat unională în instituţie 
de stat unional-republicană”. Conform articolului 1 din lege, republicile uni- 
onale „pot stabili legături directe cu statele străine și încheia cu ele acorduri”. 
Mai mult, Constituţia URSS din anul 1936 a fost completată cu articolul 
18a cu următorul conţinut: „Fiecare republică unională are dreptul de a sta- 
bili relaţii directe cu statele străine și a încheia cu ele acorduri”. SUA, China, 
Marea Britanie nu au fost deloc receptive la argumentele aduse, astfel că în 
februarie 1945 Molotov revine cu o propunere mult mai moderată: accepta- 
rea RSS Ucrainiene, a RSS Bieloruse şi a RSS Lituaniene. Aliaţii acceptă doar 
primele două propuneri, ca pe un gest reparator pentru cele două republici 
care suferiseră cele mai mari pierderi materiale şi umane în urma agresiunii 
germane. Președintele Roosvelt a avut o mică observaţie. În cazul în care în 
Congresul american vor apărea controverse în legătură cu acest subiect, SUA 
își rezervă dreptul de a cere primirea în ONU şi a două state americane! Nu a 
mai fost cazul... 

Începutul conflictului transnistrean: 158 de zile de lacrimi şi sânge o 
Câte ceva despre Armata a 14-a * Amazoancele transnistrene * Aventurile 
unor generali ruși în Transnistria o Mecanismul cvadripartit e Din lumea 

scriitorilor e Disidenţii «e Amintiri despre regele Mihai 


Din convorbirile mele cu oficialii moldoveni nu putea lipsi subiectul 
„Iransnistria”. „Situaţia este încordată și imprevizibilă” — era concluzia una- 
nimă. Chișinăul mai deţinea, practic, doar controlul orașului Dubăsari şi a 
unor localităţi rurale în care erau prezente mici posturi ale poliţiei moldo- 
vene. 

Deveniseră deja cotidiene provocările la adresa polițiștilor, deseori aceștia 
fiind dezarmaţi și umiliți public, familiile lor primeau diverse amenințări. 
Aceleași probleme şi pentru unii conducători de colhozuri și întreprinderi 
care se încăpăţânau să recunoască doar autoritatea centrală a republicii. Se în- 
tâmplaseră și lucruri destul de stranii. Chiar în ajunul sosirii mele la Chișinău 
patru camioane pline cu armament, care fuseseră evacuate de la un centru de 
instrucție de pe malul stâng al Nistrului fuseseră capturate de separatiști fără a 
se trage măcar un singur foc de armă. Lașitate, frică a militarilor care însoțeau 
convoiul, sau trădare? Toate variantele aveau dreptul la existenţă. 

În același timp, în regiune continuau să sosească grupuri mari de „volun- 
tari” din întreaga Rusie și de cazaci din regiunea Donului. 

La 12 decembrie 1991 avusese loc la Dubăsari, pe malul stâng al Nistru- 
lui, primul şi cel mai sângeros incident între organele de ordine ale R. Mol- 
dova şi separatiștii tiraspoleni, incident tragic pe care eu l-am considerat ca 
începutul conflictului armat transnistrean. Dubăsarii erau ultimul punct 
urban din stânga Nistrului controlat de forțele de ordine republicane legale. 
Provocări izolate între polițiști şi bande înarmate locale se înregistraseră și în 
lunile precedente, dar fără victime. De această dată, evenimentele au degene- 

rat în urma unui atac al unor necunoscuţi înarmaţi asupra postului de poliţie. 
De la Chișinău au fost trimise imediat ajutoare, care au reușit destul de re- 
pede să dezarmeze și să aresteze un grup de gardiști și voluntari din așa-zisele 
formaţiuni de autoapărare. Lipsa de experiență în asemenea situații şi-a spus 
cuvântul: fără a-și lua măsurile necesare de precauţie, poliţiştii s-au aventurat 
într-o zonă mai puţin cunoscută a orașului, unde au fost atacați. S-au înregis- 
trat primii morți și răniţi, de ambele părţi. Zi de doliu naţional, funeralii cu 
participarea celor mai înalte oficialități, discursuri destul de inflamante și... 
cam atât. 

Chiar în primele zile ale anului 1992, separatiștii emit un decret prin care 
trec în subordinea lor toate unităţile militare ex-sovietice aflate pe teritoriul 
regiunii transnistrene, însă comandanții unităţilor militare din cadrul Arma- 
tei a 14-a și-au declarat neutralitatea, ignorând decretul, deși comandantul 
armatei, gen.mr. G.I. Yakovlev insistase ca militarii să depună jurământul de 
credinţă în faţa autorităţilor separatiste. 

Comandamentul armatei de la Moscova este receptiv la plângerile re- 
petate ale conducerii moldovene în legătură cu poziţia proseparatistă a lui 
Yakovlev şi, la 15 ianuarie, acesta este scos din forţele armate şi înlocuit cu 
gen.mr. I.M. Netkaciov. Erau zvonuri că numirea generalului Netkaciov se 
produsese la insistența ministrului moldovean de interne Ion Costaș. 

Prima reacție a liderului separatist Igor Smirnov, la prezentarea nou- 
lui comandat a fost insolentă: tot armamentul de pe teritoriul Transnistriei 
aparţine transnistrenilor, întrucât, zice el, URSS nu mai există, așa cum nu 
prea există nici CSI! 

În plan politic, impasul era total. Comisia de conciliere creată după 
incidentele din decembrie de la Dubăsari se convocase de câteva ori, dar 
fără nici un rezultat. Exista totuși un element liniștitor: excluzând provocă- 
rile locale, nu aveau loc ciocniri armate de amploare și nu se mai înregistrau 
victime. 

La 1 martie, la Cahul a avut loc o întâlnire bilaterală cu participarea unor 
diplomaţi și experţi ai poliţiei de frontieră din România și Republica Mol- 
dova, pentru a discuta modalităţile de modernizare și fluidizare la punctul 
de trecere de la Giurgiulești. Se simţea nevoia adoptării unor măsuri urgente. 
Zilnic, prin punctele de frontieră Oancea-Cahul și Galaţi-Giurgiuleşti tre- 
ceau, în ambele sensuri, cca 20 mii persoane, iar sâmbăta și duminica — până 
la 40 mii. Cozile interminabile, lipsa celor mai elementare utilităţi (de ex., 
zilnic se transportau de la Galaţi, cu cisternele, cca 4 tone de apă potabilă) 
provoca un serios disconfort celor sosiți în frontieră, nemulțumiri care dege- 
nerau în certuri și scandaluri. Undeva, pe la jumătatea lunii februarie, un grup 

de cca 300 „turiști”, exasperaţi de cozile interminabile, au încercat să forţeze 
trecerea frontierei, lovind chiar vameșii și grănicerii. 

Noi am prezentat câteva măsuri concrete, cu aplicare în cel mai scurt 
timp, dar primite cu reticenţe sesizabile din partea moldovenilor, o primă 
scuză a acestora fiind lipsa mijloacelor materiale necesare operaţiunilor de 
modernizare. Cu această ocazie mi-am clarificat o mare nelămurire, pe care 
o aveam încă de la trecerea frontierei, la Leușeni, unde grănicerii ne vorbiseră 
numai în rusă, refuzând — am crezut eu — să vorbească sau măcar să răspundă 
în limba română. Era o stare de fapt pe care o constataseră mulți români care 
treceau Prutul, iar în ziarele din ţară apăreau frecvent informaţii despre ati- 
cudinea „arogantă” a grănicerilor „moldoveni”. În realitate, toţi erau militari 
ruși sau din alte foste republici unionale, care își satisfăceau serviciul mili- 
tar obligatoriu. Abia din luna iunie 1992, când aceștia vor fi lăsaţi la vatră, 
frontiera va fi păzită de grăniceri moldoveni. Până atunci, însă, românii noștri 
aveau un motiv în plus să critice „moldovenii rusificați”. 

La întoarcerea de la Cahul, seara târziu, am călătorit cu un adjunct al mi- 
nistrului moldovean de externe. La un moment dat, dânsul a adus în discuţie 
tema Transnistriei și, abrupt, şi-a exprimat temerea că în următoarele zile ar 
putea avea loc evenimente dramatice. Premoniţie, informaţii din sursă sigură? 
N-am insistat asupra subiectului, discuţiile de până atunci cu oficialități de la 
Chişinău nu lăsau să se întrevadă o asemenea turnură a evenimentelor. 

A doua zi dimineaţa buletinele de ştiri transmiteau informaţii alarmante 
din zona orașului Dubăsari: ciocniri între forţele de poliţie și separatiști, sol- 
date cu morţi și răniți, adică exact evenimentele de care se temea conlocuto- 
rul meu din seara precedentă. 

Era 2 martie 1992, ziua când Republica Moldova a fost admisă în ONU. 
Incidentul armat de la Dubăsari s-a extins cu repeziciune, constituind fitilul 
care a aprins un conflict sângeros, întins pe parcursul următoarelor 158 de 
zile şi care a adâncit prăpastia dintre autorităţile legale ale Republicii Mol- 
dova şi separatiștii rusofoni și rusofili de la Tiraspol. Dincolo de a fi fost un 
conflict pur intern, aşa cum au dovedit-o evoluţiile ulterioare, evenimentele 
din prima jumătate a anului 1992 au aruncat în neant speranţele Republicii 
Moldova de a-și vedea restabilită integritatea teritorială, în frontierele recu- 
noscute unanim pe plan internaţional. Totodată, conflictul transnistrean a 
marcat stingerea graduală a romantismului ce cuprinsese în anii 1990-1991 
românii de pe ambele maluri ale Prutului, conturând și începutul unui sinuos 
drum în relaţiile dintre Bucureşti şi Chişinău... 

Dar să revin la evenimentele de la Dubăsari. 

În seara zilei de 1 martie, în jurul orelor 22, la întretăierea străzilor Oc- 

tombrie şi Gorki, a izbucnit un scandal între un grup de tineri care partici- 
paseră la o petrecere organizată în clubul fabricii de confecţii din apropiere. 
La prima vedere, un incident obișnuit. Poliţia a fost chemată să restabilească 
ordinea. A venit acolo și șeful miliției transnistrene, maiorul Șipcenko. 
(Aici se cuvine să fac o precizare asupra termenilor folosiţi: „poliţiștii” erau 
reprezentanţi ai autorităţii centrale republicane; „milițienii” şi „gardiștii” fä- 
ceau parte din formațiunile paramilitare create de separatiștii de la Tiraspol). 
Cineva din grupul de scandalagii a tras un foc de armă asupra lui, rănindu-l 
grav (a decedat puţin mai târziu la spital). Un gardist a anunţat imediat la 
comandament că focul a fost tras de un poliţist în civil. Au apărut foarte re- 
pede mai mulţi gardiști care au încercuit postul de poliţie și au blocat șoseaua 
ce ducea spre Coșniţa. Cei 34 polițiști, depășiți numeric de gardiști și cazaci, 
şi înarmaţi doar cu pistoale, nu au ripostat. Au fost dezarmaţi, în schimbul 
făgăduielii că vor fi lăsaţi să plece. În timpul percheziţionării sediului de că- 
tre cazaci, una din uși fiind încuiată, aceștia au tras în lacăt. Cei de afară au 
crezut că poliţia opune rezistenţă și au deschis foc asupra sediului, un cazac 
fiind împușcat mortal (azi are, acolo, și o placă comemorativă, ca „erou al lup- 
tei pentru libertatea Transnistriei”!) şi alți doi — răniţi. Tot poliţiştii au fost 
acuzaţi de deschiderea focului, deși deja depuseseră armele! Au fost arestaţi 
şi transferați la Tiraspol, fiind eliberaţi peste câteva săptămâni „la schimb” cu 
fostul comandant al Armatei a 14-a, generalul Yakovlev, arestat între timp de 
autoritățile de la Chişinău. 

Separatiştii şi-au atins în acea noapte unul din scopuri: încheierea pro- 
cesului de scoatere din orașele de pe stânga Nistrului, cu excepţia Tighinei, a 
ultimelor unităţi de poliţişti moldoveni. 

Conflictul local de la Dubăsari a fost imediat speculat de separatiști. Ge- 
neralul Chiţac, comandantul gărzii republicane separatiste, a dat alarma de 
luptă la ora două noaptea. Concomitent, au fost atacate posturile de poliţie 
de la Tighina, Grigoriopol, Vulcănești, Cocieri. 

Comitetul executiv raional Dubăsari, rămas fidel conducerii centrale 
de la Chişinău, s-a retras în satul Cocieri, care a devenit primul centru de 
rezistență de pe malul stâng al Nistrului. Aici s-au refugiat și mulți locui- 
tori din satele vecine. Populaţia civilă s-a mobilizat, formându-se primele 
formaţiuni de voluntari, care au cerut imediat ajutorul Chișinăului, sau mă- 
car arme pentru a se putea apăra. Nu au primit nici un răspuns, astfel că eve- 
nimentele au luat o altă turnură. In dimineaţa zilei de 2 martie, mai mulți 
locuitori din satele Corjova şi Cocieri, înarmaţi doar cu cu un pistol și o gre- 
nadă, şi cu sprijinul unui moldovean care își satisfăcea serviciul militar într- 
un depozit rusesc al apărării civile aflat în sat, au pătruns în unitate și şi-au 

procurat armament, fără ca ofițerii ruși să opună rezistenţă. Cu mari greutăţi 
au obţinut de la Chișinău muniţia necesară, precum și sprijinul a câtorva 
poliţişti care, în seara zilei de 3 martie, au traversat Nistrul pe ghiaţă, podu- 
rile fiind deja blocare de gardiști. Unitatea militară rusă şi familiile militarilor 
ruși au fost retrase din sat, iar centrul de presă al Forţelor Armate Unite ale 
CSI a emis un comunicat voit alarmant în care susţinea că „forțele armate 
moldovenești” au atacat un regiment de infanterie al apărării civile, au dez- 
armat ofițerii şi au furat 70 automate şi alte arme, şi că „situaţia seamănă cu 
aceea din Nagorno-Karabah”. „Pregătire psihologică” a militarilor ruși în ve- 
derea viitoarei lor implicări în conflict? Înclin să cred că da. 

Rezistenţa voluntarilor și poliţiştilor de pe platoul Coșniţa a dat naștere 
la adevărate legende. Profitând şi de poziţia strategică a platoului, aflat în 
interiorul unei „agrafe” pe care o făcea râul Nistru au respins numeroasele 
atacuri ale forțelor separatiste, păstrând acest petic de pământ sub controlul 
Chișinăului și după încetarea ostilităților. 

În timp ce autorităţile de la Chişinău „analizau” încă situaţia, în aştep- 
tarea președintelui Snegur, aflat la New York, separatiștii au preluat inițiativa, 
extinzând cu bună ştiinţă aria de conflict, pentru a provoca o reacție a 
Chișinăului. Două blindate ale separatiștilor au atacat satul Cocieri, deschi- 
zând foc fără avertisment asupra trecătorilor. Au fost împușcati doi țărani și 
o femeie care mergea cu copilul de mână. Au fost blocate podurile de peste 
Nistru — de la Vadul lui Vodă, Tighina, Camenca, Râbnița — pe care s-au in- 
stalat „posturi de control” întărite cu câte o maşină blindată; astfel de posturi 
vor fi amplasate și pe şoseaua Tiraspol-Dubăsari și la barajul hidrocentralei 
Dubăsari. Au fost blocate căile de acces rutier dinspre Chișinău spre Tighina, 
au fost bruiate transmisiile radioteleviziunii naţionale. 

3 martie: Igor Smirnov declară starea de necesitate în Transnistria. Crește 
numărul cazacilor care vin în zonă, traversând Ucraina fără a fi deranjaţi de 
nimeni. 

În aceeaşi zi, în apropiere de Tiraspol, persoane necunoscute au deschis 
focul asupra unei maşini a salvării, o infirmieră fiind ucisă. Excelentă ocazie 
pentru Smirnov pentru a organiza un mare miting de doliu, unde a declarat 
acea zi „vinerea neagră”, moartea infirmierei fiind pusă pe seama teroriștilor” 
moldoveni. Mult mai târziu, după încheierea conflictului, lumea a aflat ade- 
vărul despre tragicul incident. În 1993, cu aprobarea generalului Lebed, un 
ofiţer rus a dezvăluit la un post de televiziune adevăratele circumstanţe în care 
s-a produs incidentul (ulterior, Lebed a asigurat protecţia ofițerului respec- 
tiv, inclusiv reîntoarcerea în siguranţă a acestuia în Rusia). Mașina fusese ata- 
cată de doi gardiști, foşti luptători în trupele speciale OMON (detașamente 

ale miliției cu destinaţie specială din fosta URSS), care îşi câștigaseră un 
trist renume în ianuarie 1991 în masacrul de la Riga. Racolaţi de unul din 
comandanții trupelor OMON, maiorul Vadim Şevţov = pe numele lui ade- 
vărat, Antiufeev, dat în urmărire generală de organele de drept din Lituania 
şi Letonia — veniseră în regiune pentru „a apăra ruşii de naționaliștii mol- 
doveni”. Au nimerit în „escadronul morţii” condus de Şevţov, care se ocupa 
de lichidarea persoanelor incomode, de provocări pe linia de demarcaţie, di- 
versiuni, comerţ cu documente din arhivele KGB, comerț ilegal cu arme din 
depozitele Armatei a 14-a. 

In după-amiaza zilei de 3 martie, Mircea Snegur s-a întors la Chișinău, 
la bordul unui avion cursă specială pus la dispoziţie de autorităţile române, 
după o scurtă escală la Bucureşti unde a avut o convorbire punctuală cu 
preşedintele Iliescu. Igor Smirnov a fost invitat a doua zi la Chişinău, conve- 
nind cu preşedintele Snegur un minimum de măsuri vizând încetarea focului. 
A fost semnat un protocol prin care părţile se angajau ca ostilitățile să înce- 
teze în aceeași seară, la ora 22, urmând ca o comisie mixtă să înceapă negocie- 
rile pentru retragerea pe poziţiile de la 1 martie a forţelor angajate în conflict. 

Spre seară, un grup de vreo 30 de membri și simpatizanți ai Frontului 
Popular au organizat o minimanifestaţie, în faţa guvernului și apoi în faţa 
reședinței prezidenţiale, scandând lozinci anti-Snegur. Sincer să fiu, nu 
am reușit să înţeleg, nici chiar după discuţii cu membri ai Frontului Popu- 
lar, rostul acestei manifestații. Mi s-a spus doar că ea a fost „spontană, unii 
manifestanți considerând că Snegur este trădător” și „om al rușilor”! În fapt, 
era o reacţie prelungită la divorţul definitiv dintre Mircea Snegur și Frontul 
Popular, în urma eliberării din funcţie, cu câteva luni în urmă, a premierului 
Mircea Druc. 

A doua zi, dezbateri aprinse în parlament pe marginea acestui incident. 
A venit și preşedintele Snegur, care s-a declarat „foarte amărâr” de jignirile 
aduse de frontiști la manifestaţia din seara precedentă dar lansând, la rându-i, 
o serie de atacuri la adresa lui Mircea Druc și a liderilor FPM. Mai mult, Sne- 
gur a făcut o aluzie destul de transparentă la deturnarea unor ajutoare finan- 
ciare primite de FPM din străinătate (ulterior am aflat că aluzia președintelui 
se baza pe informaţii primite personal de la reprezentanţi ai diasporei basa- 
rabene din Canada, care au susţinut că ar fi înmânat o mare sumă de bani 
unuia dintre liderii marcanţi ai FPM, întrebând care a fost destinaţia finală 
a acestor ajutoare financiare). Polemica lui Snegur cu „frontiştii” a fost spe- 
culată prompt de unii deputaţi, care au cerut să fie pusă imediat în discuţie 
propunerea de a se organiza un referendum care să reconfirme independența 
Republicii Moldova ! = o nouă reverberaţie a acelei stupide idei preconce- 

pute, conform căreia unioniștii şi apropierea de România ar fi adevărata ca- 
uză a conflictului transnistrean. Ascultându-i, am rămas cu impresia că mulți 
parlamentari nu realizau gravitatea situaţiei din republică, fiind mai degrabă 
preocupaţi de a-și susţine propriile „crezuri” politice. 

După ce preşedintele și deputaţii și-au vărsat ofurile, preşedintele parla- 
mentului a pus punct discuţiilor, desolidarizându-se de asemenea gen de ma- 
nifestări, „inclusiv cele care se referă la onoarea și demnitatea președintelui 
republicii”. Ulterior s-a deschis și o anchetă penală, unul dintre manifestanți 
fiind condamnat la cinci luni muncă corecțională la locul de muncă și redu- 
cerea salariului cu 20% pentru că a proferat lozinci „cu încărcătură semantică 
insultătoare” la adresa președintelui statului ! Frontul Popular nu a rămas da- 
tor: la o primă şedinţă a conducerii, s-a declarat decepţionată de atacurile ne- 
fondate ale preşedintelui Snegur la adresa sa, atacuri care ar urmări lichidarea 
Frontului Popular, acuzând, totodată, preşedinţia pentru dialogul pe care l-a 
avut loc cu trei zile în urmă cu liderul separatist Igor Smirnov.În fapt, ce vo- 
iau radicalii din conducerea frontului Popular? „O ripostă hotărâtă, cu arma 
în mână!” îmi răspundeau. Cine să dea această ripostă armată? „E treaba con- 
ducerii”- venea răspunsul. Mda, frumos zi, chiar revoluţionar, dar niciunul 
din liderii sus-amintiţi nu a stat nici măcar o noapte în tranșeele de pe malul 
Nistrului, niciunul dintre ei nu şi-a plâns vreo rudă apropiată, căzută în lup- 
tele cu separatiștii... Toţi se voiau „generali” în spatele frontului... 

Cam asta era situaţia atunci la Chișinău. Țara ardea și baba mergea la co- 
afor... 

In continuarea lucrărilor parlamentului, ministrul de interne și cel al 
securităţii naţionale au prezentat scurte informaţii privind situaţia din zona 
de conflict. Ideea principală care s-a degajat la nivelul conducerii Moldovei: 
situaţia este deosebit de complicată, republica nedispunând nici de o armată 
proprie, nici de mijloacele materiale necesare organizării unei riposte efici- 
ente. Proiectul creării unei armate naţionale fusese stopat după ce comandan- 
tul suprem al Forţelor armate ale CSI îl sfătuise pe preşedintele Snegur ca, în 
scopul evitării extinderii conflictului dintre autorităţile centrale și separatiștii 
din Transnistria și Găgăuzia, să declare un moratoriu asupra creării forţelor 
armate naționale. 

Cele două zile de dezbateri parlamentare s-au încheiat cu câteva decizii 
fără consistență: trimiterea unor delegaţii parlamentare la Kiev și Moscova 
pentru a prezenta „obiectiv” situaţia creată, adoptarea proiectelor de legi pri- 
vind înființarea Armatei Naţionale şi cam atât. 


* x * 

7 martie: Titulescu s-a întors acasă. Rămășițele pământeşti au fost aduse 
în ţară de la Cannes, unde murise în urmă cu 51 ani. I se va îndeplini dorința 
testamentară de a fi înmormântat la Braşov. 

Ceremonie impresionantă de comemorare la Ateneul Român, celor mai 
importante personalităţi politice. Colegul meu, G.T., îmi povestea ulterior că 
o colaboratoare a sa, B.C., a mers personal la Corneliu Coposu acasă, pentru 
a-i înmâna invitaţia. Coposu a fost impresionat de gest, dar și de mesager! 
În ziua festivităților, când a ajuns la Ateneu, Coposu s-a dus direct la diplo- 
mata respectivă, retrasă discret într-un colț, cu care a stat de vorbă preţ de 
câteva minute. Abia după aceea a mers și a salutat oficialităţile prezente. Cred 
că „patriarhul” fusese impresionat mai mult de fizicul diplomatei, care, ce-i 
drept, arăta bine! Peste câţiva ani, inclusă într-o delegaţie la ONU, a asistat la 
întrevederea ministrului nostru de externe cu omologul său francez. După în- 
cheierea întrevederii, ministrul i-a cerut colaboratoarei o fişă de relaţii pentru 
a pregăti o întâlnire (neprogramată anterior) cu ministrul de externe dintr-o 
mică ţară africană. Îmi cam imaginez în ce stare s-a aflat diplomata noastră, 
care a telefonat imediat la Bucureşti — noroc cu diferenţa de fus orar — și a 
obţinut în două ore fișa cerută. I-a prezentat-o șugubăţului ministru, cam cu 
vreo 15 minute înainte de „întrevederea” preconizată. Acesta i-a mulțumit 
pentru promptitudine, informând-o sec că nu are nici o întâlnire, dar a vrut 
să o „pedepsească” pentru faptul că ministrul francez nu l-ar prea fi ascultat 
ce zice, captivat complet de ...picioarele simpaticei noastre colege!... 


x x x 


Ştirile de pe „linia frontului de pe Nistru” sunt alarmante și confuze: 
poliţiştii nu au armament și muniţie cu care să riposteze; la 3-4 poliţişti reve- 
nea un automat Kalaşnikov, iar unii comandanţi atrăgeau atenţia militarilor 
cât de scump costă un cartuș; înțelegerile Snegur-Smirnov privind încetarea 
focului nu sunt respectate; au loc atacuri sporadice ale gardiștilor și cazacilor 
la Coşniţa şi Cocieri. Crește numărul cazacilor şi „voluntarilor” din Rusia — 
peste 2500 persoane — numai într-o singură zi sosind la Tiraspol 800 cazaci; 
continuă înrolările masive în formațiunile paramilitare ale separatiștilor. 

6 martie: „comitetul de apărare a republicii moldovenesti nistrene” a ho- 
tărât izolarea tuturor poliţiştilor care nu au depus jurământ de credință faţă 
de “republica nistreană”; în această situaţie se mai aflau în stânga Nistrului 
vreo 85 de politiști care cu greu făceau față provocărilor zilnice din partea 
separatiștilor. În orașul Tighina mai mulți infractori sunt eliberaţi şi înrolați 
în formaţiuni paramilitare, orașul rămânând la discreţia totală a hoţilor, 
gardiștilor şi cazacilor. 

7 martie: un mare grup de femei din stânga Nistrului, conduse de „revo- 
luţionara” Galina Andreeva reintră în scenă. Ele pichetează comandamentul 
Armatei a 14-a, cerând demisia gen.Netkaciov și trecerea Armatei a 14-a sub 
jurisdicţia republicii moldovenești nistrene. Conducerea armatei a fost şocată 
în momentul în care amazoancele au făcut referiri la conţinutul unor consfă- 
tuiri secrete la sediul comandamentului. La o anchetă rapidă, s-a constatat că 
o modestă femeie de serviciu, localnică, instalase microfoane peste tot în co- 
mandament, inclusiv în sala de consiliu și în cabinetul generalului Netkaciov! 

Marile activiste transnistrene își luaseră și numele de „colanţii negri”. 
Era o replică la „colanţii albi”, o adevărată legendă în perioada 1990-1998 în 
spaţiul fostei Uniuni Sovietice despre misterioase femei lunetiste, majoritatea 
foste biatloniste — se zicea — din statele baltice, care luptau de partea forţelor 
antiruse și separatiste din diverse zone ale Rusiei. Cică acestea ar fi venit și 
în zona transnistreană, de partea forţelor antisecesioniste. Denumirea de 
„colanţii albi” venea de la ciorapii sau capişoanele albe de camuflaj ale aces- 
tora, pe timpul iernii. Mulţi au susţinut că „le-au văzut”, dar niciodată nu a 
fost lichidată sau capturată vreuna din aceste lunetiste-fantomă... 

... Cine era „revoluţionara” Galina Andreeva? Lucrase până la începutul 
anilor '70 ca jurist la uzina „Ural Kabeli” din Rusia, s-a mutat la Tiraspol, la 
o fabrica de mobilă, fiind ulterior cooptată în executivul orășenesc Tiraspol. 
În vâltoarea evenimentelor de la începutul anilor '90 organizează și dirijează 
aşa-numitul „Comitet de grevă al femeilor” din Transnistria. Printre „faptele 
eroice” ale Galinei poate fi remarcată blocarea la 1 septembrie 1991 a circu- 
laţiei pe căile ferate prin nodul de cale ferată Tighina, ca reacţie la arestarea 
de către organele de drept ale Republicii Moldova a liderului separatist Igor 
Smirnov (la acel moment director a uzinei „Elektromaș” din Tiraspol). Ga- 
lina Andreeva era tipul clasic al șovinistului „profesionist”, susținătoare în- 
flăcărată a recunoaşterii „republicii nistrene” ca stat. Din cauza abuzurilor 
de alcool, deseori avea un comportament agresiv. Încetarea acţiunilor mili- 
tare a contribuit considerabil la scăderea popularității amazoancei. Citeam, 
prin 2009, că, într-o seară, milițienii din Tiraspol au reţinut o individă, în 
stare avansată de ebrietate, care se decisese să-și satisfacă necesităţile fiziolo- 
gice tocmai lângă monumentul Ecaterinei a Il-a!! A început să înjure și să 
bruscheze milițienii care au hotărât să ducă „huligana” la secţie. După ce au 
identificat-o, au fost nevoiţi să o lase în pace (se pare că după ce aceasta a dat 
telefon vechiului ei tovarăș de arme, Șevţov, ministrul securității), fără să-i 
aplice nici măcar o amendă!... 

Mass-media rusă intră în acţiune: se multiplică numărul reportaje- 
lor şi informaţiilor despre „situaţia grea” în care se afla populaţia rusofonă 

din Transnistria ca urmare a „agresiunii” Chișinăului. Extrem de puţine 
informaţii sau analize cât de cât obiective. Am reținut doar două scurte re- 
marci ale ziarului moscovit Izvesfia: „...De un an şi jumătate, Rusia nu-și 
expune oficial poziţia faţă de prezenţa grupărilor de combatanți ruși în Re- 
publica Transnistreană (...) prefăcându-se că nu vede nimic, așa cum face, 
de altfel, și Ucraina (...) care permite unor formaţiuni înarmate să tranziteze 
nestingherit teritoriul său...” (ediţia din 6 martie)...„Participarea cazacilor la 
evenimentele din Transnistria reprezintă o agresiune armată susţinută de gu- 
vern împotriva unui stat suveran (...) Partea rusă oferă doar prilejuri pentru a 
fi suspectată că are ambiţii imperiale secrete...” (ediţia din 11 martie). 

8 martie: Televiziunea rusă Ostankino difuzează o ştire-bombă: în con- 
flict participă numeroși cetățeni români, iar după primele 5 zile ale conflic- 
tului 28 sicrie cu trupurile celor uciși au fost trimise în România! Publicaţia 
rusă Russkii vestnik este şi mai bine „documentată”: „din stația moldovenească 
de cale ferată Pârlita, cu vagonul 833-16604 au fost trimise în România 32 
sicrie cu trupurile voluntarilor români uciși... O altă publicaţie, Literatur- 
naia gazeta, informează că în ultimele zile forțele Chişinăului au pierdut cca 
30 oameni, dar au fost înmormântați doar cinci. În logica publicaţiei, ceilalți 
morţi au luat drumul României, deci erau voluntari români!! Aceste știri 
senzaţionale erau difuzate în grupaje care relatau pe larg despre „voluntarii” 
ruși care merg în Transnistria să îşi apere conaţionalii de „genocidul moldo- 
vean”! 

Televiziunea rusă reacționează într-un mod foarte original la protestul 
ambasadorului nostru la Moscova. În loc să difuzeze o dezmințire, transmite 
o ştire aparent nevinovată privind sosirea în România a ...sicriului (deci „si- 
criu” era cuvântul subliminal!!!) cu rămășițele pământești ale lui Nicolae Ti- 
tulescu. Asta, pentru ca telespectatorii să ştie că România se ocupă numai de 
aducere de sicrie în ţară!!! 

Preşedintele Snegur a dezminţit şi el dezinformările de mai sus, sublini- 
ind, totuși, că, în calitate de stat membru al ONU, Republica Moldova își 
rezervă dreptul de a cere sprijin comunităţii internaţionale. A cerut postului 
rus de televiziune să difuzeze o dezminţire, solicitare la care s-a răspuns prin 
intensificarea fără precedent a campaniei de denigrare a Republicii Moldova, 
prezentată telespectatorilor ca o putere imperială, şovină, criminală, care vrea 
să extermine „bietul popor transnistrean”. Rusul simplu, să zicem de pe un- 
deva din Extremul Orient, necunoscător al istoriei, a rămas, sunt sigur, cu im- 
presia că în regiunea transnistreană trăiesc doar ruși get-beget, iar moldovenii 
ar fi niște turiști veniți să admire binefacerile sovietice în această regiune și, 
atrași de un trai mai bun, doresc să se stabilească acolo! 

De fapt, pe întreg parcursul conflictului, televiziunea Ostankino a fost de 
departe cea mai înverșunată împotriva României, ştirile fiind prezentate chiar 
de şefa redacţiei, Tatiana Mitkova. Păcat, pentru ca era, în acea perioadă, cea 
mai atrăgătoare prezentatoare de știri de la televiziunea rusă. Spre dezamăgi- 
rea Tatianei, a televiziunii Ostankino și, foarte probabil, a multor nostalgici și 
naționaliști ruși, nu au reușit niciodată să publice nici măcar fotografia vreu- 
nui combatant militar român. A, să nu mint! Prin aprilie sau mai au filmat 
nişte lăzi de muniții, cu inscripţii în limba română, ignorând că armament 
românesc se mai găsea încă nu numai în Rusia, dar și în alte state ex-socia- 
liste, de pe timpul existenţei Tratatului de la Varşovia. Iar ceva mai târziu a 
fost dată publicităţii şi fotocopia unui buletin de identitate aparţinând unui 
anume I.O., cu domiciliul în Cluj-Napoca, chipurile un militar român par- 
ticipant la conflict, însă fără a oferi proba incriminatorie: trupul „volunta- 
rului român” ucis în lupte! Cine ştie prin ce colţ al Moldovei sau în ce tren 
internaţional găsiseră acel document de identitate... 

Material pentru asemenea articole, mass media rusă primea indirect și 
de la Chișinău, unde, în disputele politice, erau destui care nu prea gândeau 
ce spun. O publicaţie moscovită a preluat declaraţiile premierului Muravschi 
care acuza Frontul Popular că ar fi vârful de lance al menţinerii confruntă- 
rilor, precum şi ale unui consilier prezidenţial, de altfel un analist de presti- 
giu în următorii ani: "Druc poate să plătească salariul lui Smirnov, iar acesta 
lui Druc”. Un alt politician moldovean susținea — destul de iresponsabil — că 
„trebuie așteptați voluntarii români din moment ce în sprijinul separatiștilor 
au venit cazacii”. 

In zilele următoare, provocările separatiştilor transnistreni au continuat 
cu o intensitate crescândă, începând cu agresarea polițiștilor moldoveni din 
mai multe localităţi, confiscarea automobilelor de serviciu, terorizarea fami- 
liilor acestora. S-a înregistrat și un prim atac armat asupra locuinţei din Ti- 
raspol a lui Ilie Ilașcu, șeful filialei Frontului Popular. Doi poliţişti de la pos- 
tul Ursoaia de pe şoseaua Tighina-Căuseni au fost atacați dintr-un camion 
— care transporta armament pentru separatiștii găgăuzi — pe care îl opriseră 
pentru un control de rutină; un poliţist a fost rănit, altul ucis. Gardiștii și 
cazacii avariază grav podurile de la Gura Bâcului și de la Vadul lui Vodă de 
pe şoseaua Chișinău-Volgograd. Satele Coșniţa, Gura Bîcului și Roghi sunt 
atacate cu mortiere și rachete, mai mulţi polițiști și voluntari sunt uciși. In 
timpul acestor confruntări, un transportor blindat BTR-80 al moldovenilor 
a fost distrus. S-a constatat că este de fabricaţie cehoslovacă, iar în urma pre- 
cizării Armatei a 14-a că acest gen de tehnică de luptă nu a fost livrat înainte 

în regiune, separatiștii au clamat că aceasta este o nouă dovadă că „România 
participă la război”! 

Unitatea militară rusă din satul Parcani de lângă Tighina a fost „asediată” 
de câteva sute de amazoance ale Andrecvei. Ajutate de gardiști şi de cazaci, au 
intrat în depozite și au luat o mare cantitate de arme și muniții — peste 1500 
automate și pistoale, un milion și jumătate de cartușe, peste 1000 grenade și 
30 lansatoare de rachete sol-sol. S-a dovedit ulterior că însuși comandantul 
rus al unităţii a propus gardiștilor să ia armamentul. Când comandamentul 
armatei a deschis o anchetă, ofițerul s-a îmbolnăvit subit, şi-a dat demisia din 
armată și a fugit în Spania (probabil la cules de căpșuni!). Într-o carte de me- 
morii apărută peste câţiva ani, Andreeva recunoștea că armele au fost date 
forţelor de autoapărare, cazacilor din Kuban, celor din regiunea Mării Negre 
şi celor de pe Don. Aceştia le-au transformat rapid în bani. Multe arme furate 
au fost ascunse, înainte de a-și găsi cumpărători, chiar în morminte ale cazaci- 
lor uciși în Transnistria. Ulterior, după ce asemenea arme au fost depistate pe 
piaţa neagră din Odesa, s-a trecut la identificarea seriilor şi s-a constatat chiar 
de ofițerii ruși că armele proveneau din depozitele de la Parcani. Era doar 
începutul unui înfloritor comerţ cu arme din depozitele militare din Trans- 
nistria, unele având ca destinaţie Cecenia, altele vândute diferitelor grupări 
teroriste din Orientul Mijlociu. 


* * * 


«New York Times publică extrase dintr-un raport secret al Pentagonu- 
lui în care se formulează recomandări privind consolidarea statutului SUA 
de unică superputere. Principele recomandări vizau descurajarea Japoniei, a 
Europei şi a altor state în cursa pentru dominaţia mondială, precum și aban- 
donarea ideii de „internaţionalism colectiv” de genul celui creat de puterile 
învingătoare în cel de al doilea război mondial. „Noi trebuie să împiedicăm 
crearea unei structuri de securitate strict europene care ar slăbi NATO”. În vi- 
ziunea raportorilor, SUA trebuie să își aroge dreptul de a stabili cine și ce re- 
prezintă într-un moment concret un pericol „nu numai la adresa intereselor 
noastre, dar și ale aliaţilor şi prietenilor noștri”, să releve posibilele amenințări 
şi, tot de una singură, să decidă cum să lupte împotriva acestora. „Ielul nostru 
primar este prevenirea apariţiei unui nou concurent — atât pe teritoriul fostei 
Uniuni Sovietice, cât și oriunde în altă parte — care ar reprezenta un pericol 
similar celui care l-a constituit înainte Uniunea Sovietică”, În acest scop, se re- 
comandă ca rachetele nucleare americane să ţintească obiective de pe terito- 
riul fostei URSS, „obiective de cea mai mare valoare pentru actualii sau viito- 
rii lideri ruși sau pentru alți adversari nucleari”. Principala preocupare față de 

fostul spaţiu al URSS: „demilitarizarea, conversiunea industriei lor militare 
pentru realizarea de producţii civile, distrugerea sau, în cazul Rusiei, reduce- 
rea radicală a stocurilor de arme nucleare, susţinerea unei conduceri solide și 
a controlului unic asupra armei nucleare, prevenirea scurgerii de tehnologii și 
cunoştinţe militare avansate către alte ţări”. 

Pentagonul reacţionează destul de confuz. Recunoaște că SUA doresc 
să joace rolul predominant în lumea de după războiul rece, dar respinge 
ideea de jandarm al lumii...Mai era ceva timp până la venirea la putere a lui 
G.Bush-junior! O primă reacţie și din partea secretarului general al NATO, 
Manfred Woerner: numai un „internaţionalism pragmatic și responsabil” 
este capabil să asigure stabilitatea în lume și să permită țărilor democrate să 
evite noile riscuri generate de dispariţia lumii bipolare, în primul rând explo- 
ziile de naționalism și ameninţarea proliferării armelor de distrugere în masă. 
Acţionând singure, SUA şi-ar asuma o povară insuportabilă, iar o structură 
unipolară, în cadrul căreia o singură putere conduce lumea, „este de nedorit 
şi nerealistă”, ea neputând servi drept model pentru o nouă ordine mondială. 

Citind cele de mai sus, mi-am reamintit de lunga vară fierbinte a anului 
1990, după invadarea Kuweitului de către Saddam Hussein. Atunci Statele 
Unite au reușit să atragă comunitatea internațională în cel mai larg front co- 
mun (34 de state), împotriva invadatorului. Operaţiunea „Furtuna în deșert” 
a încoronat Statele Unite ca cel mai mare apărător al libertăţii. Puţini au fost, 
cred, aceia care au desluşit tâlcul unui pasaj din discursul preşedintelui George 
Bush senior, la 11 februarie 1991: „In prezent, într-o lume aflată sub semnul 
unor schimbări rapide, leadershipul american este indispensabil. Americanii 
înţeleg că leadershipul presupune sacrificii. Dar mai știm și de ce speranţele 
omenirii se îndreaptă către noi. Noi suntem americani. Avem responsabili- 
tatea unică de a depune travaliul extenuant al libertăţii. Iar atunci când noi 
ne asumăm o astfel de sarcină, libertatea funcţionează... Între naţiunile lumii 
doar Statele Unite ale Americii au forţa morală și mijloacele pentru a slav- 
garda libertatea. Suntem singura naţiune din lume care poate aduna laolaltă 
forţele păcii... Asistăm oare la apariţia celei de a patra Rome, la care visaseră 
rușii timp de patru secole, după căderea Constantinopolului?... 


* * * 


10 martie. Reușesc să îmi înfrâng reţinerile și să mă întâlnesc cu Ghe- 
orghe Ghimpu, secretar al Parlamentului. Ştiam că, urmare a „colaborării” 
dintre securitatea română și KGB-ul sovietic, fusese condamnat la ani grei de 
închisoare. Cum mă va primi? Ce va spune despre românii care l-au trădat? 
Cum ar trebui să reacționez? Erau multe întrebări pe care mi le puneam, deși 

nu citisem și nici nu auzisem nimic despre vreun reproş al lui Ghimpu în le- 
gătură cu ce se întâmplase în urmă cu două decenii... 

„La sfârșitul anilor 60, în RSSM se înființase, în strictă ilegalitate, Fron- 
tul Naţional Patriotic, condus de Alexandru Usatiuc Bulgăr, și din care făceau 
parte, printre alţii, Gh.Ghimpu, Al.Şoltoianu, Valeriu Graur, ca să îi amintesc 
doar pe cei care au fost condamnaţi și trimiși în lagărele sovietice. 

Chiar înainte de întâlnirea cu Ghimpu, am avut ocazia să stau de vorbă 
cu Alexandru Usatiuc-Bulgăr, care mi-a făcut o vizită la ambasadă și, cu acea 
ocazie, mi-a relatat și „aventura” sa bucureşteană din 1970. Amăgit de schim- 
barea, în bine, a orientării istoriografiei românești privind Basarabia, de cur- 
sul politic al conducerii de atunci a României față de relaţiile cu URSS, mai 
ales după invadarea Cehoslovaciei, a considerat că ar fi deosebit de util pen- 
tru conducerea României să cunoască de la sursă starea de spirit din Moldova 
Sovietică: „voiam să explic fraţilor români că ceea ce se scrie în presa oficială 
de la Chișinău și Moscova în legătură cu națiunea moldoveană, cu dragos- 
tea acesteia pentru realizările socialiste nu este chiar adevărat, că sunt destui 
moldoveni care gândesc cu totul altfel, care nu și-au pierdut speranţa că se 
vor reuni cu România”. În acelaşi timp, voia să informeze în detaliu despre 
Frontul Naţional Patriotic pe care îl înființase, în ilegalitate, împreună cu un 
grup de tineri patrioţi moldoveni. Mi-a relatat și despre zvonurile care circu- 
laseră la un moment dat prin Moldova cum că, în semn de bunăvoință, rușii 
vor da înapoi Bucovina, care fusese luată ca plată — cică doar pentru 30 de ani 
— pentru cei 20 ani de „ocupaţie românească a Basarabiei” etc. Având rude 
în România, putea veni periodic în ţară. A sosit la București în iunie 1970. A 
considerat că cel mai bun contact ar fi la CC al PCR. A dat un telefon și i s-a 
propus o întâlnire. A fost ascultat, i s-a mulțumit pentru memoriu și pentru 
informaţii şi atât ! 

Documentul conţinea mai multe date despre politica oficială de deznaţi- 
onalizare a românilor basarabeni, cărora li se interzicea să-și vorbească limba, 
să-şi cunoască istoria, despre faptul că acestora le erau închise şcolile, biseri- 
cile, că nu li se permitea să-și viziteze rudele din România, că nu aveau per- 
misiune să se stabilească în orașe, invadate de „specialiști” invitaţi din toate 
regiunile fostei URSS ș.a.m.d. Cui altuia să i se plângă nişte români dacă nu 
„preşedintelui românilor”?! Basarabenii credeau, naiv, că liderul român, care 
cu doi ani în urmă se opusese deschis intervenţiei în Cehoslovacia, va dovedi 
același curaj și în legătură cu soarta românilor de peste Prut. 

La numai câteva zile după întâlnire, la 30 iunie, Preşedintele Consiliului 
Securităţii Statului, Ion Stănescu, transmite lui Iuri Andropov, şeful KGB- 
ului sovietic, o scrisoare cu indicativul „strict secret”: 

„Stimate tovarăşe Andropov! 

În data de 12 iunie a.c., la Consiliul de Stat al R.S. România s-a prezentat 
cetățeanul sovietic Usatiuc Alexandr Vasilievici, născut la 23.02.1915, domi- 
ciliat în Chişinău, str. Lomonosov nr. 24, posesor al pașaportului N 482230 
şi a cerut să fie primit de tovarășul Nicolae Ceaușescu, motivând că doreşte să 
expună „o problemă importantă”. 

Cu această ocazie numitul a lăsat un plic adresat Președintelui Consi- 
liului de Stat, care conţinea un material dactilografiat pe 6 pagini, relatând 
despre nişte acţiuni ale unor elemente din R.S.S. Moldovenească împotriva 
statului sovietic. 

Usatiuc Alexandr Vasilievici nu a primit audienţă. 

Considerând că aceste acțiuni prezintă interes pentru organele sovietice 
de securitate, vă trimitem plicul şi materialul lăsat de numitul la Consiliul de 
Stat al R.S. România... 

Bineînţeles că KGB a reacţionat prompt, punându-l sub strictă urmărire 
pe Usatiuc și pe cei din anturajul acestuia. 

Gheorghe Ghimpu mi-a relatat că arestările nu au avut loc imediat. Mai 
întâi, Usatiuc a fost pus sub supraveghere timp de câteva luni, i s-au înregis- 
trat toate contactele, în primăvara anului 1971 fiind arestat, împreună cu 
Gheorghe Ghimpu, Valeriu Graur și Alexandru Şoltoianu. Cei patru vor fi 
anchetați în beciurile KGB-ului din Chișinău aproape doi ani de zile. 

Procesul va avea loc la 13 iunie 1972. „Pentru propagandă și agitaţie an- 
tisovietică cu scopul de subminare și slăbire a puterii sovietice”, cei patru sunt 
condamnaţi la închisoare pe diferite termene. Alexandru Usatiuc-Bulgăr este 
condamnat la 7 ani lagăr de muncă silnică cu regim sever (în lagărul Perm, 
din munţii Ural), plus 5 ani deportare în Siberia; Gheorghe Ghimpu - la 6 
ani lagăr de muncă silnică cu regim sever ; Valeriu Graur — la 4 ani lagăr de 
muncă silnică cu regim sever; Alexandru Şoltoianu - la 6 ani lagăr de muncă 
silnică cu regim sever, plus 5 ani deportare în Siberia. Ultimii trei îşi vor ispăși 
complet pedeapsa în lagărele din Mordovia, în apropierea Cercului Polar. 

În 1990, Gheorghe Ghimpu va deveni deputat în Parlamentul R. Mol- 
dova, fiind ales secretar al legislativului. Era unul dintre puţinii parlamentari 
care aveau o biografie de disident. Rămâne în istorie prin gestul său de a ar- 
bora, la 27 aprilie 1990, primul drapel tricolor pe sediul Parlamentului. Ul- 
terior, va fi ales preşedinte al Partidului Naţional Român. La prima noastră 
întrevedere, mi-a răspuns simplu la scuzele pe care încercam să i le cer: „Așa 
erau timpurile, nu acuz pe nimeni și i-am iertat pe toţi”. Am sugerat ulterior 
unor deputaţi români să îl invite în ţară, să se facă ceva pentru ștergerea acelor 
dureroase răni provocate. Nu a prezentat însă interes, pentru că nu era dintre 

aceia care strigau mai tare „unire, unire!” Era un unionist convins, însă mult 
mai realist: „nu vom face unirea prin mitinguri, trebuie ca toți moldovenii să 
conştientizeze că sunt români și că trebuie să trăiască înăuntrul unei singure 
Românii, trebuie să devenim mai întâi cu adevărat independenţi, să ne re- 
întregim republica”. Extrem de calculat, calm în cele mai tensionate situații, 
avea un temperament total opus fratelui său, Mihai Ghimpu (unul din cei 
mai activi membri ai Frontului Popular și care a manifestat același activism 
în următoarele două decenii, ajungând chiar președinte interimar, pentru un 
an, al Republicii Moldova). Va sfârși tragic, la 27 octombrie 2000, într-un 
straniu accident de mașină, la câteva zile după ce ridicase problema unor des- 
păgubiri de 10 miliarde de dolari din partea Federaţiei Ruse, succesoare de 
drept a URSS, pentru ocuparea Basarabiei timp de 50 de ani. Pe piatra fu- 
nerară din satul natal Coloniţa, unde a fost înmormântat, sunt înscrise cu- 
vintele: „Ne vom salva doar revenind la românism și realizând reîntregirea 
neamului românesc”. 

Alexandru Usatiuc-Bulgăr a devenit președinte al Asociaţiei victime- 
lor regimului totalitar-comunist și a veteranilor Armatei Române. În vârstă 
(78 de ani), nu mai avea forța de a participa activ la viața politică. Deşi di- 
sident, şi încă unul care a suferit pentru cauza românismului, nu era agreat 
de unioniști radicali. A fost trist pentru mine să citesc în ziarul Jara, editat 
de Frontul Popular, acuzaţii cum că ar fi fost „agent KGB”. Culmea! Aceste 
acuzaţii au fost lansate într-un interviu acordat publicaţiei respective chiar de 
„Ion Stănescu ! 

Pe Alexandru Șoltoianu l-am cunoscut ceva mai târziu, prin intermediul 
unei ziarise rusoaice. Şi el avea o biografie destul de complicată. La aproape 
60 de ani, după 16 ani de lagăr era deja obosit pentru a mai lua parte activă 
la mişcarea de eliberare naţională. Singura forţă politică de partea căreia ar 
fi putut fi era doar Frontul Popular, dar parte din conducerea acesteia pre- 
fera „revoluționarii activi”, în stradă, iar prezenţa în rândurile lor a unor foşti 
disidenţi nu era bine primită, aceștia constituind, în opinia lor, un potențial 
concurent pentru conducerea Frontului. Mi-a adus mai multe materiale, în 
limba rusă, din dosarul său penal, din care publicase câteva pagini în ziarul 
de limbă rusă Nezavisimaia Moldova, condus de ziarista care mi-a facilitat 
întrevederea cu el. Ziarele „unioniste” l-au ignorat. Mi-a povestit cum, după 
terminarea institutului de relații internaţionale de la Moscova, cu specialita- 
tea limbi orientale, urma să fie trimis la o ambasadă din nordul Africii, dar a 
fost „turnat” de un coleg ca având idei naţionaliste. A intrat în mișcarea ile- 
gală, alături de Usatiuc și Ghimpu, a fost condamnat și, apoi, a avut domici- 
liu forțat, sub supravegherea permanentă a KGB, ca urmare a unor dispoziţii 

exprese din partea primului secretar al PC din Moldova, I.Bodiul, pătimaș 
de răzbunător după ce aflase că într-unul din materialele „subversive” con- 
fiscate de KGB, Şoltoianu scria că „Bodiul este atât de limitat la minte, încât 
nu i se poate încredința nici măcar o brigadă în colhoz, pentru că el o va 
aduce neapărat la sărăcie... Bodiul ar fi vrut ca, după condamnare, Șoltoianu 
să fie internat într-un spital psihiatric, unde să fie îndopat, până la moarte, 
cu substanţe psihotrope. Şoltoianu a fost „salvat” de Andropov, care era mai 
preocupat de descoperirea întregii reţele „naționaliste? din Moldova: „Irans- 
miteţi-i tovarăşului Bodiul că sunt probleme cu mult mai importante decât 
răzbunarea sa. Dacă în timpul interogărilor nu veţi reuși să descoperiţi în în- 
tregime partidul, judecaţi-l pe Șoltoianu, trimiteţi-l în lagăr, înconjuraţi-l cu 
informatorii noștri, distrugeţi partidul, iar după aceasta daţi-l pe Şoltoianu la 
dispoziţia lui Bodiul”. 

Despre Valeriu Graur nu am aflat decât că, după eliberare, a obţinut 
aprobarea de a se stabili în România... 


* * * 


12 martie: preşedintele Snegur are o întâlnire cu membri ai societății 
„Demnitate” din Transnisatria care îi cer, printre altele, renunțarea la imnul 
„Deşteaptă-te,române”, renunțarea publică la ideea unirii cu România etc. 


13 martie: Adrian Năstase merge la Moscova, are convorbiri cu Kozîrev, 
se întâlnește și cu vicepreşedintele Ruţkoi, venit special din afara Moscovei, 
invitându-l pe ministrul nostru, în aceeași seară, la teatru!! In comunicatul 
comun al celor doi miniștri este apreciat apelul conducerii Rusiei la rezolva- 
rea pașnică, pe calea dialogului, a tuturor problemelor existente. Se convine 
crearea unei echipe de experţi pentru studierea problemei tezaurului româ- 
nesc evacuat în Rusia în 1917. Năstase dezminte informaţiile privind impli- 
carea militară a României în conflictul transnistrean. 


x * * 


13 martie: Ministrul ungar al apărării, Lajos Für, preşedinte al Forumului 
Democratic Maghiar, face o declaraţie fulminantă la Miscolc, cerând apăra- 
rea, prin toate mijloacele „a întregii ungurimi din Bazinul Carpatic”, ca "parte 
inseparabilă a apărării securităţii naţiunii ungare...” „Vatra Românească” cere 
imperios „interzicerea constituirii de partide pe baze etnice” ... 


Incep să apară întrebări dacă nu cumva Rusia panslavistă și naționalistă 
va reprezenta un nou pericol pentru securitatea Europei... Ucraina decide 

suspendarea temporară a evacuării armamentului nuclear de pe teritoriul său 
către Rusia, sub motivaţia că în condiţiile de haos şi instabilitate din Rusia, 
nu există certitudinea că rachetele vor fi distruse și nu vor încăpea pe mâini 
ostile. Cere control internaţional şi, în plus, construirea lângă Cernobîl a 
unei uzine de dezafectare a rachetelor și de prelucrare a deșeurilor nucleare. 
Conform unor date publicate în occident, pe teritoriul Ucrainei s-ar afla cca 
două mii de ogive nucleare tactice, în Belarus- 1250, iar în Kazahstan- 1900. 
Agenţia France Presse susţine că și în Moldova ar fi 90 rachete... 


* * * 


14 martie: „sovietul suprem al republicii nistrene” hotărăşte ca băncile 
din Transnistria să înceteze operațiunile bancare cu Moldova, iar Igor Smir- 
nov semnează un decret prin care se creează o comisie de stat pentru ocroti- 
rea socială a militarilor și a persoanelor demobilizate, acţiune menită a atrage 
militarii ruși care își încheiau satisfacerea serviciului militar sau care demisio- 
nau din Armata a 14-a. 

Guvernul R.Moldova adresează un apel către locuitorii din raioanele de 
pe malul stâng al Nistrului: „In pofida eforturilor perseverente ale conducerii 
Republicii Moldova, orientate spre soluţionarea prin mijloace paşnice a con- 
flictului din raioanele de pe malul stâng al Nistrului, liderii de la Tiraspol au 
împins aventura lor politică extremistă, cu un caracter net antipopular, până 
la sfârșitul ei logic — războiul civil. În ultimele zile, au fost declanșate ata- 
curi fără precedent prin amploarea lor asupra structurilor legale ale puterii, 
populaţia civilă este terorizată, au loc diversiuni banditești.(...) Crește numă- 
rul victimelor (..) In această situaţie, adresăm populaţiei de pe malul stâng al 
Nistrului chemarea de a sprijini structurile legale ale puterii, în efortul lor 
de a constrânge formatiunile banditești să depună armele, iar pe mercenari 
— să părăsească republica noastră. Ne adresăm, de asemenea, cetăţenilor care 
prin forţa imprejurărilor au nimerit sub influenţa puciștilor tiraspoleni şi au 
pus mâna pe arme: încă nu e târziu să înceteze acest război absurd, încă nu 
e târziu să se dea dovadă de înțelepciune și de conştiinţă civică. Propunem 
ca în timp de 48 de ore, începând cu orele 18.00 ale zilei de 15 martie a.c., 
să fie predate benevol armele către organele legale ale puterii. In caz contrar, 
organele republicane de menţinere a ordinii vor lua toate măsurile necesare 
pentru apărarea cetăţenilor, indiferent de naţionalitate, împotriva samavolni- 
ciilor dezlănţuite”. 

Apel fără ecou în stânga Nistrului și fără acţiuni concrete ale Chișinăului: 
autoritățile nu aveau forța de a lua măsuri hotărâte, chiar radicale. Prevala, în 
continuare, poziţia președintelui Snegur care încă spera că se va ajunge la o 

soluţie pașnică, prin dialog. O poziţie raţională de altfel, dar care se lovea de 
iraționalismul separatiștilor și al susținătorilor acestora. 

15 martie. În urma unor repetate demersuri ale părții moldovene, minis- 
cerul de externe ucrainian își exprimă public îngrijorarea în legătură cu im- 
plicarea în conflictul din Transnistria a cazacilor de pe Don — „mercenari, 
a căror implicare violează normele de drept internaţional” — și cheamă la a 
încetarea focului, avansând chiar ideea unei medieri. Două zile mai târziu, 
preşedintele Ucrainei va emite un decret privind crearea unei zone cu regim 
special pe o adâncime de 50 km la frontiera cu R.Moldova, cu scopul declarat 
de a preveni afluxul de cazaci de pe Don, menţinerea ordinii publice în zo- 
nele de frontieră. Totodată sunt suspendate călătoriile în grup ale cetățenilor 
ucrainieni sau ale unor grupuri de cetăţeni străini în tranzit către R.Moldova. 
„Voluntarii? din Rusia continuă însă să sosească nestingheriţi în regiunea 
transnistreană, chiar prin Ucraina, singura cale de acces spre Transnistria, așa 
că am rămas cu impresia că măsurile luate de ucrainieni vizau doar preîntâm- 
pinarea extinderii conflictului pe teritoriul lor. 

Uşor naiv, dar de înţeles, președintele Snegur a mizat încă de la înce- 
put pe un sprijin mai substanţial din partea Ucraineivecinul său nemijlocit 
la frontiera de est, un fel de tampon între Moldova și Rusia. Președintele 
Kravciuk, un politician mult mai abil, avea un ascendent asupra lui Snegur, 
prin experienţa sa politică la vârful partidului comunist din Ucraina şi apoi 
al Ucrainei independente, prin rolul pe care l-a avut, alături de Rusia, în ac- 
celerarea dezintegrării URSS. În plus, era şeful unui stat imposibil de ignorat 
în arhitectura geopoliticii regionale. Dincolo, însă, de interesele pe termen 
lung în Transnistria, Kravciuk avea și anumite limite: ca și în alte republici ex- 
sovietice, situaţia politică şi economică din Ucraina era extrem de complexă, 
existau serioase temeri că în Crimeea (cu 64 la sută populaţie rusofonă) s-ar 
putea declanșa o puternică mișcare separatistă sprijinită de Rusia, mai ales că 
relaţia politică Elţân-Kravciuk era destul de încordată. 

Leonid Kravciuk a fost unul dintre cei mai abili politicieni ucrainieni 
în perioada de final a perestroikăi. Secretar pe probleme ideologice al CC al 
PC din Ucraina, a fost odată trimis să „potolească” un mare miting popular 
organizat în piaţa centrală a Kievului. Greu, oamenii erau deja dezlănțuiți. 
Frontul Popular ucrainian (RUH), deţinea deja controlul pieţei. Kravciuk a 
observat undeva, în mulțime, fluturând două steaguri galben-albastre — dra- 
pelul independenţei de la 1918. Unul din organizatorii mitingului, nu de- 
parte de locul unde se afla Kravciuk, avea un steag în mână. Abilul ideolog 
i l-a smuls și s-a înfășurat cu el. „Partidul e cu noi!” a izbucnit mulţimea. Și 
Kravciuk a cucerit piaţa! De aici până la liderat, întâi ca preşedinte al Ra- 

dei Supreme şi apoi ca preşedinte al Ucrainei, a fost doar un pas. Înflăcăratul 
oponent al naționaliștilor, a fost votat majoritar și de aceștia! Mai târziu, la 
Belovejskaia Puscia, împreună cu fraţii slavi din Rusia și Belarus, a tras sca- 
unul lui Gorbaciov. Iar mai apoi, a fost primul care a spart și triunghiul slav, 
încă din primele luni ale anului 1992 angajându-se într-o continuă dispută cu 
Elțîn. Nu pe probleme ideologice, pe principii, ci pe ceva mult mai „convin- 
gător”: armele nucleare și flota militară din Marea Neagră. 

16 martie: forţele speciale ale Moldovei îl arestează pe fostul comandant 
al Armatei a 14-a, generalul Yakovlev, care trecuse de partea separatiștilor 
transnistreni. Captură prețioasă, întrucât în schimbul lui separatiștii vor eli- 
bera poliţiştii luaţi ostateci la 2 martie, la Dubăsari. 

17 martie: Palamentul are o şedinţă închisă care durează 12 ore. În aceeaşi 
seară aflu detalii. În cadrul dezbaterilor asupra situaţiei din zona de conflict, 
s-a lansat și ideea retragerii forțelor moldoveneşti de poliţie (idee agreată ta- 
cit de preşedintele Snegur), pe motiv că pierderile umane sunt din ce în ce 
mai mari, iar situaţia nu se ameliorează. S-au auzit şi chemări la o rezistență 
armată mai puternică, cei mai vocali fiind reprezentanţii unor localităţi cu 
populaţie majoritar moldoveană, din stânga Nistrului, care au acuzat direct 
conducerea republicii că nu sprijină populaţia terorizată de forțele mercenare 
ale separatiştilor de la Tiraspol. Un deputat frontist a propus chiar solicita- 
rea unei intervenţii a armatei române! (Nu era o noutate: nu o dată, în acele 
zile, în discuţii cu oameni simpli, cu membri ai anumitor forţe politice, mi se 
punea aceeași întrebare: de ce fraţii români nu vin în ajutorul fraţilor lor de 
sânge? Unii evocau venirea armatei române în Basarabia, în 1918, susţinând 
că „istoria ne învaţă cum se face unirea!” Dificil, aproape imposibil în unele 
cazuri, să îi convingi de absurditatea unor asemenea scenarii. Am suportat 
chiar şi acuzaţia că „ne trădați aşa cum ne-aţi trădat şi în 19401). Alţi vorbi- 
tori, inclusiv reprezentanţi ai unor localităţi cu populaţie majoritar moldo- 
veană din stânga Nistrului, au cerut încetarea manifestaţiilor și a apelurilor 
în favoarea unirii cu România, de parcă la fiecare colț de stradă numai des- 
pre asta se vorbea! „Noi suntem pentru unire, dar nu acum!” adăugau aceștia. 
Alţii au cerut să se renunţe la imnul „Deşteaptă-te, române” și la folosirea glo- 
tonimului „limba română” care, chipurile, „toarnă benzină pe foc în Trans- 
nistria”. Unii au cerut să se dea un ultimatum Rusiei și să se rupă relaţiile di- 
plomatice cu aceasta, alții sugerau semnarea unui tratat militar cu România și 
chiar unirea imediată, întrucât „identitatea Moldovei este o aberaţie”. 

Inspiraţi au fost cei care au decis ca lucrările din acea zi să nu fie publice! 
Presa — în special cea de limbă rusă - ar fi avut material pentru o ediţie spe- 
cială! Atmosfera s-a încins în asemenea măsură, încât, la un moment dat, 

preşedintele Snegur a rugat să se pună la vot demisia domniei sale! Bineînţeles 
că apelul patetic al președintelui nu a fost luat în seamă, cel care a reușit să 
calmeze spiritele fiind același Alexandru Moșanu care, încă odată, s-a dovedit 
a fi un susţinător raţional, lucid, al stabilităţii interne, chiar cu riscul de a fi 
acuzat că ar fi de partea preşedintelui. 

Am înregistrat cu multă suspiciune chemările la arme lansate de unii 
deputaţi, aşa cum aveam serioase rezerve față de cei care care, chipurile, re- 
prezentau mișcările de voluntari. Am primit la ambasadă câţiva reprezentanţi 
ai administraţiilor locale din satele de pe malul stâng al Nistrului, inclusiv 
un deputat, de altfel om de bună credinţă, care nu îmi cereau altceva decât 
„arme, susţinând că sunt gata să meargă la Bucureşti să le preia! Le explicam 
cu mare grijă că așa ceva este imposibil, o eventuală implicare armată a Ro- 
mâniei ar avea consecinţe incalculabile. Le-am sugerat că, dacă vor să lupte 
pentru apărarea și independenţei și integrităţii tânărului stat, să se înroleze 
în forțele de poliţie. Sugestie respinsă categoric: „nu în slujba trădătorilor de 
neam, de-alde Snegur și ai lui”. Cam pe aici se încheiau și discuţiile noastre... 

În aceeaşi zi se semnează un nou acord de încetare a focului, încălcat de 
Tiraspol peste numai o săptămână. Parlamentul de la Chișinău a încercat un 
compromis, anunțând că va acorda transnistrenilor o anumită autonomie 
economică și vamală. Exigenţele Tiraspolului rămâneau maximale: cel puţin 
autonomie teritorial-politică și dreptul la secesiune în cazul unirii R.Moldova 
cu România. 

O undă de speranţă pentru Chişinău în ceea ce priveşte conduita Arma- 
tei a 14-a: ofițerii ruși resping, la 17 martie, un nou apel al lui Smirnov de a 
depune jurământul și a trece efectivele sub jurisdicția separatiștilor. Speranţă 
deșartă: chiar a doua zi, comandamentul Armatei a 14-a încalcă „neutralita- 
cea” declarată anterior, anunțând că este gata de a acorda ajutor transnistreni- 
lor, chiar și fără un ordin expres de la Moscova. 

Guvernul Muravschi prezintă în parlament un proiect de lege privind 
crearea unei zone economice libere, cu statut de județ și cu centrul la Dubă- 
sari. În același proiect se prevede ca legea cu privire la limba de stat să intre în 
vigoare în Transnistria în anul 2000, nu în 1993, cum se prevedea iniţial. 

Populaţia terorizată din zonele de conflict ia calea refugiului, spre Odesa 
sau pe malul drept al Nistrului, numărul lor fiind estimat, în luna martie, la 
peste 10 mii persoane. 

La 17 martie guvernul român difuzează o declaraţie în care își exprimă 
profunda îngrijorare în legătură cu evenimentele din raioanele de pe ma- 
lul stâng al Nistrului, în mod deosebit în legătură cu creșterea numărului 
de cazaci și voluntari, veniţi de la mari distanţe, înarmaţi cu armament mo- 

dern din dotarea fostei armate sovietice. „Pentru guvernul României este de 
neînțeles cum aceste arsenale devin accesibile bandelor de mercenari. Faptul 
în sine s-ar putea explica fie printr-o complicitate a celor chemaţi să contro- 
leze asemenea arsenale, fie prin incapacitatea de a asigura controlul asupra 
lor. Ambele ipoteze relevă situaţii la fel de grave care ar putea pune sub sem- 
nul întrebării chiar garanţiile privind controlul asupra armamentelor nucle- 
are”. Exprimându-şi solidaritatea și sprijinul cu poziţia și măsurile adoptate 
de Guvernul Republicii Moldova îndreptate spre soluţionarea prin mijloace 
pașnice a conflictului, guvernul român adresează guvernelor Federaţiei Ruse 
şi Ucrainei apelul de a exercita întreaga lor influenţă pentru a pune capăt ac- 
telor de violenţă și teroare împotriva populaţiei civile din raioanele din stânga 
Nistrului ale Republicii Moldova. 

O declaraţie, în termeni similari, face și preşedintele Ion Iliescu. 

Preocupaţi de desfășurarea dramatică a evenimentelor din Moldova, mai 
mulți politicieni români își exprimă compasiunea cu fraţii de peste Prut. Dar 
înregistrez cu stupefacţie și o declaraţie iresponsabilă la postul de radio BBC 
a „marelui disident” român Ticu Dumitrescu. Acesta cere, nici mai mult, nici 
mai puţin, crearea unor grupe de voluntari români, înarmaţi bineînţeles de 
armata română, care să meargă în sprijinul fraţilor din R.Moldova. Și, ca orice 
„om politic” care se respectă, îşi extinde filosofia:...„În situaţia în care ne ima- 
ginăm că în regiunea maghiară (din România) s-ar produce niște conflicte 
armate, nu știu dacă Budapesta ar sta liniștită. Pornind de la această simili- 
tudine, nici noi nu putem rămâne indiferenți la ce se întâmplă românilor de 
peste Prut”. Eram curios dacă însuși Ticu al nostru s-ar fi înrolat ca voluntar... 

Semnalele de la Moscova sunt ambigui. Pe de o parte, se reiterează prin- 
cipiul neamestecului în treburile interne ale fostelor republici sovietice, pe 
de altă parte preşedintele Elţin declară că apărarea drepturilor minorităţilor 
rusofone din noile state independente este un obiectiv prioritar al politicii 
sale externe. 

18 martie. O zi memorabilă în viaţa corpului diplomatic străin din 
Chișinău. Nu mai sunt singurul diplomat străin! În cadrul unei festivități 
deosebite la care a participat toată conducerea Moldovei, cu drapele, cuvân- 
tări, urări de bun venit, s-a deschis la Chişinău ambasada SUA, condusă de 
Howard Steers, însărcinat cu afaceri. A fost singura ambasadă străină de la 
Chişinău care s-a deschis cu un asemena fast. Șeful misiunii a rostit o cuvân- 
tare în care a spus și fraza cheie: „am venit conduși de spiritul prieteniei și 
sincerității şi am venit pentru totdeauna”( chiar așa?! și dacă va avea loc uni- 
rea?!). Mi-a mai plăcut o frază care îmi trezea unele lecturi pe teme istorice: 
„respectarea legilor și obligaţiilor internaţionale, inclusiv obligaţiile și dato- 

riile Uniunii Sovietice”! Cam aceleași exigenţe ridicaseră SUA, după primul 
război mondial, în faţa noii puteri bolşevice!!! Mi-a plăcut acel subliminal 
„all around money”!! 

Deschiderea ambasadei nu a fost un gest special al SUA față de Moldova: 
în aceeași zi s-au deschis simultan ambasadele SUA în toate noile state inde- 
pendente din fostul spaţiu sovietic, acum membre ale CSI (în ţările baltice 
ambasadele americane începuseră să funcţioneze încă din 1991). 

Mă întâlnesc cu preşedintele parlamentului, Al.Moşanu, căruia îi cer 
părerea asupra oportunității creării unei grupe de experţi de la Chișinău și 
București care să analizeze și să elaboreze propuneri menite să conducă la sto- 
parea conflictului armat și la reglementarea politică a situaţiei în Transnistria. 
Moşanu l-a sunat imediat pe preşedintele Snegur care, după ce a întrebat de 
ce nu m-am dus mai întâi la domnia sa să îi prezint propunerea, şi-a dat pe 
loc acordul. M-am întâlnit, în mai puţin de o oră, și cu dl.Țîu, care a sugerat 
ca propunerea să fie discutată în detaliu cu Adrian Năstase, „și eventual, cu 
rușii”, cu prilejul participării la o reuniune a CSCE la Helsinki. În opinia lui, 
ar trebui să fie atrași și rușii la consultări, „întrucât fără ei nu se poate face 
mare lucru”. Am transmis imediat la București toate aceste informaţii, mai 
ales că peste două zile urma să vină la Chișinău, în drum spre Helsinki, minis- 
trul nostru de externe. Ulterior, la Helsinki, la 23 martie, s-a convenit institu- 
irea unui mecanism cvadripartit, fiind cooptată și Ucraina... 

In drum spre Helsinki, ministrul de externe Adrian Năstase face o escală 
la Chișinău. Avem o lungă discuţie asupra situației din republică. Îmi spune 
că a convenit cu preşedintele Iliescu numirea mea ca ambasador în Republica 
Moldova. Obiectez pe loc: o asemenea numire ar fi considerată ca o mare 
victorie a conducerii moldovene care ar califica-o drept o recunoaștere to- 
tală şi ireversibilă a Republicii Moldova ca stat fără nici o legătură cu Româ- 
nia. În plus, ar deruta şi curentele unioniste care, şi în actualele condiții, nu 
prea înţeleg de ce, vorbind de integrarea graduală, până la reunificare com- 
pletă, este necesară o reprezentanță diplomatică la Chișinău. ÎI întreb care ar 
fi reacţia „partidelor istorice” din ţară care au criticat mereu prezenţa unor 
diplomaţi români pe pământ românesc. Năstase acceptă argumentele și mă 
roagă să le detaliez, peste câteva zile, într-un mesaj pe care să îl transmit la 
Bucureşti. 

La 20 martie are loc un nou summit al CSI, la Kiev. Conducerea Moldo- 
vei a reușit, în urma unor demersuri separate, pe plan bilateral, să includă pe 
ordinea de zi și chestiunea conflictului din Transnistria, în final adoptându- 
se o declaraţie comună a șefilor de state din CSI în care se menţiona, printre 
altele: menţinerea integrităţii teritoriale a Republicii Moldova constituie un 

factor primordial al stabilităţii în cadrul CSI; necesitatea întreprinderii de 
măsuri în vederea preîntâmpinării antrenării în conflict, „sub orice formă”, a 
cetăţenilor statelor membre ale CSI, iar acolo unde s-a întâmplat deja — în- 
apoierea lor imediată în localităţile de reședință; interzicerea tranzitării te- 
ritoriilor lor de către formaţiuni militare sau transporturi ilicite de arme; 
dezarmarea persoanelor civile și a formațiunilor ilegale; neadmiterea prin 
mass-media a propagandei ce contribuie la escaladarea conflictului etc. Un 
text frumos, cu care s-ar putea lăuda orice negociator! Semnat și de Elțîn și de 
Kravciuk! Doar atât! Semnat!... 

Tot la summit s-a pus şi problema cotei care urmează să revină fiecărui 
stat membru al CSI din proprietatea Uniunii Sovietice peste hotare. Aceasta 
era imensă: în 120 state ale lumii se aflau 3465 proprietăţi: foste ambasade 
sovietice, reprezentanţe comerciale, case ale prieteniei, birouri de informaţii, 
birouri ale corespondenţilor de presă, terenuri etc. In plus, conform datelor 
Curţii de Conturi a URSS, în conturile fostelor bănci sovietice în străinătate 
ar fi existat 4600 de miliarde ruble(vechi) despre a căror soartă nu se mai știa 
nimic. La începutul anilor '90 se aprecia că vânzarea acestor proprietăţi ar fi 
acoperit 50-60% din datoria externă a fostei URSS. 

Boris Elțîn a reacţionat prompt: această chestiune trebuie discutată „la 
pachet” cu datoria externă a fostei URSS, fiecare nou stat trebuind să își 
asume, proporţional, și plata acestora. Or, datoria externă era evaluată la cca 
94 miliarde dolari! Conform unei prime evaluări, Rusiei i-ar fi revenit 66 la 
sută din această datorie, Ucrainei- 16,37 la sută. 

Peste un an şi ceva, toate statele membre ale CSI vor semna aşa-numita 
„variantă zero”, care în esenţă, însemna: nu plătim nimic, nu primim nimic! 
Ucraina şi Georgia nu vor ratifica însă „varianta zero”, dar nici nu își vor asuma 
cota parte din datorii, chestiunea rămânând plasată în „dosare nesoluţionate 
cu Rusia”. Undeva, prin 2008, Rusia a plătit întreaga datorie externă a fostei 
URSS și a declarat că va transcrie pe numele său întregul fond imobiliar din 
străinătate ! Nu cred că a ieșit în pierdere! 

La Chișinău declaraţia CSI privind evenimentele din Transnistria este 
primită cu oarecare scepticism. Informaţiile privind atitudinea unor cercuri 
politice ruseşti nu erau liniștitoare. Chiar în ziua în care șefii de state din 
CSI semnau declaraţia privind Transnistria, la Moscova parlamentul rus ce- 
rea ca autonomia economică acordată transnistrenilor să fie completată cu 
recunoașterea statutului politic al regiunii și cu dreptul acesteia la autode- 
terminare, „în cazul unirii Moldovei cu România”. Din Rusia continuau să 
sosească în Transnistria grupuri numeroase de cazaci și alte feluri de „volun- 
tari”, inclusiv faimoșii „afgani” întorși din pustietăţile Afganistanului, fără 

a înţelege o iotă ce au căutat acolo timp de 10 ani, fără adăpost, mulți fără 
familii, fără locuri de muncă, cu singura profesie de „militar pe front”, deci 
învăţaţi deja să tragă și să ucidă cu sânge rece. Principalul pericol, considera 
pe drept cuvânt conducerea de la Chișinău, venea din partea Armatei a 14-a 
care s-a dovedit încă din primele zile de după proclamarea așa-zisei republici 
moldovenești nistrene a fi cel mai vajnic apărător al separatiștilor, militarii fi- 
ind ușor de îndoctrinat cu lozincile privind apărarea “străvechilor pământuri 
ruseşti” etc. „Unităţile militare ale garnizoanei din Tiraspol sunt dislocate pe 
teritoriul RSS Autonome Moldovenești care, până la 1940, făcea parte din 
componența Ucrainei, iar până în 1917 această regiune a fost parte a Statu- 
lui rus și niciodată nu a intrat în componența vreunui alt stat. Suntem la noi 
acasă, pe pământul strămoșesc..., se sublinia în hotărârea adunării ofiţerilor 
garnizoanei Tiraspol, în septembrie 1991, la numai câteva zile după procla- 
marea independenţei Republicii Moldova. 

Conducerea de la Kremlin face, totuși, un prim gest. După trei luni de la 
dezmembrarea URSS, timp în care a persistat incertitudinea în legătură cu 
patrimoniul şi viitorul armatei fostei Uniuni Sovietice, încadrată temporar ca 
forțe armate ale CSI, comandantul forțelor armate unite ale CSI, mareșalul 
Şapoşnikov, semnează cu premierul Muravschi, la 20 martie, documentul ofi- 
cial privind trecerea sub jurisdicţia R. Moldova a tuturor bunurilor unităţilor 
militare ex-sovietice aflate pe malul drept al Nistrului, inclusiv regimentul de 
avioane de vânătoare (31 de avioane MIG-29) de la Mărculești. Moldovenii 
aveau să constate ulterior că avioanelor le fuseseră demontate instalaţiile de 
bruiaj, iar toate piesele de artilerie era practic scoase din uz; înainte de pre- 
dare, ofițerii ruși scurtcircuiseră cu curent de înaltă tensiune dispozitivele 
electronice de ghidare. În acord nu se stipulează nimic despre cui va aparţine 
patrimoniul militar de pe malul stâng al Nistrului, care era, legal, tot teritoriu 
al Republicii Moldova. Se dau doar asigurări că toate căile de acces la depozi- 
tele de armament de pe malul stîng al Nistrului vor fi minate și vor fi puse sub 
controlul Armatei a 14-a care rămâne, formal, tot în componența forţelor ar- 
mate ale CSI. Cât de securizate au fost, vom constata ulterior din ușurința cu 
care „civilii” separatiști au „furat” din aceste depozite cantităţi uriașe de arme 
şi muniții. 

... Despre depozitele de armament rusesc din Transnistria s-a scris — și 
mai ales s-a speculat — foarte mult. 

Armata a 14-a fusese dislocată în Ucraina şi Moldova în anul 1956. La 
sfârşitul anului 1991, era cea mai puternică forță militară dislocată pe flancul 
sud-vestic al URSS, în vecinătatea imediată a României. Dotată la standardele 
maxime.(Un înalt oficial moldovean, care lucrase și înainte de independență 

în structurile militare, îmi spunea că, în timpul evenimentelor din decem- 
brie 1989, specialiștii Armatei a 14-a interceptau toate convorbirile radio și 
telefonice de pe teritoriul României, pe o adâncime de 300 km!). Când au 
fost retrase trupele din districtele militare Sud, Nord şi Vest, toate armele și 
muniţiile au fost depozitate la Colbasna și Tiraspol. La Tighina a rămas o 
brigadă de rachete, care avea în dotare rachete tactice clasa sol-sol, cu o rază 
de acţiune de 300 km. Divizia de avioane de vânătoare MIG -23, amplasată la 
Tiraspol, dar care intra în componenţa Flotei Mării Negre, a trecut în patri- 
moniul Ucrainei, însă fără muniţie, inclusiv proiectile nucleare. Ce s-a putut, 
s-a transportat în grabă la Moscova, restul intrând în depozitele Armatei a 
14-a. În atmosfera „revoluţionară” care s-a instaurat în Transnistria în anul 
1991 şi la începutul anului 1992 nu s-a mai putut evacua nimic. Comanda- 
mentul diviziei din Tiraspol a fost ocupat de formațiunile căzăcești, în baza 
diviziei aeriene s-a instalat garda transnistreană, femeile din detașamentele 
Galinăi Andreeva intrau când voiau în depozite, astfel că a fost pierdut — voit 
- controlul asupra depozitelor de armamente din Transnistria, situaţie ide- 
ală pentru un înfloritor comerţ ilegal de arme și muniții. Interesant că, după 
câţiva ani, Rusia a anunţat că au fost retrase 50 mii de arme uşoare, din cele 
252 de mii aflate în depozite în anul 1992. Se zicea că vreo 37 de mii ar fi 
intrat în mâna separatiștilor. Ce s-a întâmplat cu restul, nimeni nu mai știe 
nimic. 

Conform unor militari ruși, în depozitele militare de la Colbasna se 
găseau în jur de 400 mii tone de arme și muniții, evaluate la cca 4 miliarde 
dolari. Armamentul a fost, însă, în mare parte depozitat în silozurile în care 
fuseseră arme nucleare, astfel că zeci de mii de mitraliere, automate, pistoale, 
erau iradiate, ceea ce necesita „îngroparea” acestora. În plus, în bunkerele din 
apropierea Colbasnăi se afla și o mare cantitate de arme chimice — proiectile 
de tanc, bombe de aviaţie, precum și zarin și iprit din primul război mondial. 
Toate astea fuseseră depozitate aici în anii '60-'70, fiind aduse din regiunea 
Lvov. Nimeni nu cuteza să intre în aceste bunkere. 

După plecarea generalului Lebed de la conducerea Armatei a 14-a, un 
colonel a descoperit că în depozite se aflau patru vagoane de proiectile reac- 
tive pentru instalaţii BM-21-Grad, neinventariate. Nu s-a întrepins însă ni- 
mic, vigilentul colonel fiind urgent „promovar” la o altă unitate militară! La 
o nouă inventariere s-a constatat că lipseau două imitatoare de explozii nucle- 
are de la complexele de rachete 8K14, imitatoare care, deși nenucleare, aveau 
o forță uriașă de distrugere. Când acestea explodează, se formează o ciupercă 
asemănătoare cu cea provocată de o explozie nucleară, fără radiaţii, însă cu o 
undă de şoc aproape similară. 

Citeam, peste ani, că la sfârșitul anului 2003 Rusia a declarat oficial că 
toate rachetele sol-aer din Transnistria au fost evacuate în reg.Moscova, însă 
observatorii OSCE nu au avut acces la verificarea încărcăturii, prezentându- 
li-se doar o listă cu 424 unităţi de instalaţii mobile de rachete tip „Igla, cu 
70 unităţi mai puţin decât se anunţase anterior! Chipurile, acestea ar fi fost 
distruse la faţa locului, nefiind transportabile! Acest tip de rachete, care 
cîntăreşte 18,5 kg fiecare, cu o rază de acţiune de 5 km și putând atinge o 
înălţime de 3,5 km, este apreciată drept „arma ideală a teroristului”... 


* * * 


După summit-ul CSI de la Minsk, preşedintele Snegur, însoțit de Ale- 
xandru Moșanu, și premierul ValeriuMuravschi, pleacă pentru câteva ore la 
Bucureşti (21 martie), pentru consultări cu președintele Iliescu. Ulterior, am 
aflat câte ceva din ce s-a discutat la Cotroceni. Menţionez doar o evocare a 
lui Al. Moșanu, „decepţionar” de atitudinea președintelui României care, în 
contextul discuţiei despre evenimentele din Transnistria, nu ar fi reacţionat 
la o remarcă a lui Snegur: „dacă situaţia nu se va normaliza, sunt gata să fac o 
declaraţie care va cutremura toate capitalele..?. În interpretarea lui Moșanu, 
„Snegur avea, probabil, în vedere declararea Unirii cu România”. L-am în- 
trebat dacă mai înainte sau ulterior Snegur a vorbit cu el despre o eventuală 
unire cu România. „Nu, niciodată, dar cred că la București asta avea în ve- 
dere”- a venit răspunsul. 

Nu ştiu dacă aș fi evocat acest episod dacă prin 2009 nu aș fi citit despre 
un „plan secret” privind realizarea Unirii de către președintele Snegur, dez- 
văluit de un apreciat coleg al meu de minister. Cică, undeva în a doua parte 
a anului 1991, doi oameni politici de la Chişinău, deputatul V.Nedelciuc și 
ministrul securităţii A.Plugaru, i-ar fi mărturisit, în timpul unei întâlniri de 
taină într-un parc bucureșean, că Snegur ar fi dispus să declare Unirea dacă 
i se va oferi postul de vicepreşedinte al României! Iliescu nici măcar nu ar fi 
răspuns la informarea pe care i-a făcut-o colegul meu! 

Prin primăvara lui 2010, m-am întâlnit cu vechiul meu prieten, Vasile 
Nedelciuc, care s-a declarat stupefiat de „dezvăluirea” de mai sus, negând 
orice discuţie pe această temă cu cineva din România. Pe cine să cred? 

Pe același subiect a fost chestionat peste ani și ex-președintele Snegur care 
a răspuns: „Nu a existat un astfel de scenariu. Președintele Ion Iliescu și cu 
mine nu eram singuri în spaţiul acesta european. Or, dacă ești european, tre- 
buie să te conduci și de niște reguli, împreună am contribuit la crearea condi- 
ţiilor de integrare: deschiderea hotarelor, crearea unor asociaţii, întreprinderi 
mixte, euroregiuni. Pe această cale ne-am dorit reintegrarea...” 

Cele de mai sus au stimulat și pe alți „cunoscători” ai culiselor în care se 
croiau planuri de reunificare a Republicii Moldova cu România. 

Regizorul timișorean Ion Ieremia, relata într-un interviu că fostul său co- 
leg de şcoală, Dan Marțian, i-ar fi reprodus următorul diaog între Iliescu și 
Snegur: 

„Preşedintele Ion Iliescu: Ei, cine o să facă unirea va intra în istorie... 

- Preşedintele Mircea Snegur: Hai s-o facem noi, domnule președinte... 

- pauză... pauză lungă fără răspuns... ” 

După care, regizorul se întreabă retoric: „Oare cine trebuia să răspundă? 
Sunt convins că dacă în acel moment domnul președinte Ion Iliescu ar fi spus 
„hai”, Mircea Snegur l-ar fi urmat. Un şef de stat, dacă nu are o mentalitate și 
de condotier, când situaţia o cere, este dator în numele interesului naţional 
să renunţe. Li datorez ca regizor de teatru domnului Iliescu respect pentru 
protecţia pe care mi-a acordat-o înainte şi după ‘89, dar ţin să repet: pentru 
mine, reîntregirea țării era mai importantă decât libertatea sau democrația. În 
conştiinţa mea, domnia sa ca preşedinte al României e vinovat pentru ca n-a 
îndrăznit să-şi asume această răspundere într-o clipă istorică, când funcţia îl 
obliga.” 

N-am prea înţeles chestia cu sugerata renunțare la libertate și democraţie, 
în numele reunificării ! 

Am destule motive să pun la îndoială și spusele domnului Ieremia. L-am 
cunoscut pe regizor la Chișinău, unde venise la iniţiativa ministrului cultu- 
rii, lon Ungureanu, care avusese ideea de a invita regizori din România și 
de a trimite regizori moldoveni în România. A și fost numit director al 
Teatrului „Luceafărul” din Chişinău. Relaţia mea cu el a fost destul de reți- 
nută, mai mult din cauza mea, pentru că, încă de la prima noastră întâlnire, 
mi s-a creat impresia că vorbește prea mult, şi chiar prea multe. Pe scurt, l-am 
plasat în grupa marilor romantici obsedaţi de ideea unei Uniri imediate, prin 
orice mijloace și cu orice preţ. Am aflat mai apoi că se înscrisese în Frontul 
Popular din Moldova, fiind atras în mod deosebit de gruparea radicală a 
Frontului. 

Întâmplător, am găsit printre hârtiile din anul 1992 şi un interviu al 
aceluiași Ion Ieremia, de această dată — tot prin graţia preşedintelui Ion Ili- 
escu ! — în calitate de director al Centrului Cultural Român de la Budapesta. 
Cu seninătate, dar și cu o naivitate cel puţin suspectă, probabil stimulată de 
faptul că, aşa cum susținuse, pentru el „reîntregirea ţării era mai importantă 
decât libertatea sau democraţia”, susținea că „o cerere de aderare a României 
şi Republicii Moldova la CSI făcută simultan, ar putea conduce pe termen 
scurt la reîntregirea României”... Să fi citit declaraţia lui Elțîn din decembrie 

1991, în care chema Moldova să se unească cu România pentru a ne aduce și 
pe noi în CSI?! 

Doamne, câte planuri de Unire aveam, și ignoranţii politici nu le-au luat 
în seamă!!! ... 

Undeva, prin 1997, un autodeclarat „specialist” în problemele moldove- 
nești, I.C., scria, foarte convins că deţine secretul istoriei, despre o așa-zisă 
operaţiune — „Libertate pentru Basarabia”: şeful operaţiunii ar fi fost, cică, 
ministrul Anton Vătășescu, totul fiind planificat „cu maximă discreţie spre a 
nu fi descoperită de serviciile secrete ruse...A fost evitat cu bună știință MAE, 
cel mai expus și vulnerabil infiltrărilor agenţilor ruși... În 1992 a fost elabo- 
rat un plan fezabil potrivit căruia preşedintele Mircea Snegur și liderii de la 
Chişinău ar fi trebuit să candideze pe listele diferitelor partide românești la 
alegerile prezidenţiale și generale. Mircea Snegur avea asigurat un post de 
preşedinte al Senatului ...Din păcate, propunerea discutată pe canale pur di- 
plomatice a fost respinsă după faza de tatonare.... 

Personal, nu am auzit vreodată despre aceste scenarii; probabil că, fiind 
de la MAE, eram „expus infiltrărilor serviciilor de spionaj ruseşti”! Dar măr- 
turisesc că și eu am pus în faţa unor scenarii de unire, în varianta „Snegur- 
vicepreşedinte”, „Snegur-președinte al Senatului”, însă nu sub forma unor 
propuneri concrete ale factorilor decidenți de la Chișinău sau de la București, 
ci — la o ceaşcă de cafea — ca opinii strict personale ale unor moldoveni fără 
nici o putere de decizie sau de influențare la nivelul conducerii statului. „Sne- 
gur ştie de un asemenea plan?, întrebam. Invariabil primeam răspunsul: 
„Este prea avid de putere ca să refuze o asemenea propunere, dacă Iliescu o va 
avansa”! În schimb, nu prea ştiau ce să răspundă la întrebarea: „dar actualul 
parlament, cu structura-i bine cunoscută va vota unirea, pentru că în lumea 
contemporană este imposibil de imaginat că un asemenea act s-ar putea pro- 
duce așa, peste noapte, prin înţelegerea a doi oameni, fie ei președinți, sau 
prin semnarea unui simplu decret...” 

În același context, mai auzisem că, în ajunul adoptării Declaraţiei de 
Independenţă din august 1991, pe lângă deputaţii agrarieni moldoveni cazați 
la hotelul „Codru” din Chișinău, mişunau fel și fel de oameni care îi îndem- 
nau să semneze pentru „Unire imediată cu România”, promiţându-li-se, în 
schimb, rente viagere din partea autorităților române! 

Mai târziu, a apărut şi „modelul Cuza”, ca o motivaţie a participării lui 
Mircea Druc la alegerile prezidenţiale din România ( fără a fi o „clonă Cuza”, 
respectiv şi preşedinte al R. Moldova!) tot așa cum a fost lansată de un poet 
romantic și varianta participării lui Iliescu la alegerile prezidenţiale din Mol- 
dova!!!... 

Nu știu dacă, într-adevăr, Snegur și Iliescu au discutat atunci despre 
Unire, dar știu sigur că, la prima şedinţă a Consiliului de securitate al R. Mol- 
dova, Snegur nu s-a plâns că nu a fost ascultat și înțeles la București în legă- 
tură cu dorinţa sa de reunificare, ci le-a relatat îndelung celor prezenţi despre 
imaginea dezolantă, din avion, a terenurilor arabile din România, nearate, ne- 
îngrijite. Era nu departe de adevăr. Fuseseră reimproprietăriți ţăranii, dar nu 
primiseră nici tractoare, nici măcar boii sau caii care fuseseră „colectivizaţi” 
în urmă cu decenii. Așa că, în special în judeţele noastre moldovene, pe câm- 
puri puteau fi văzute tractoare și tractoriști moldoveni, care veneau la noi să 
muncească pentru ceva bani în plus și pentru...motorină, de care se simţea 
mare lipsă pe malul stâng al Prutului. 

„După întâlnirea cu Mircea Snegur, Ion Iliescu a convocat la consul- 
tări liderii principalelor partide politice din România. A prevalat — din câte 
am aflat ulterior — ideea că România poate, în cadrul limitelor dictare de 
contextul internaţional, să vină în ajutorul Republicii Moldova prin: spri- 
jinul diplomatic pe arena internaţională, în contactele bilaterale și în orga- 
nismele internaţionale; luarea în calcul a unui ajutor economic în cazul în 
care R.Moldova ar fi supusă unui embargo economic și energetic; sprijini- 
rea formării armatei naţionale moldovene. Preşedintele Iliescu a conchis: 
„Independenţa Republicii Moldova este o realitate. Important acum este 
consolidarea independenţei și suveranităţii acestui stat, putând în acest mod 
să creăm platforma, premisele necesare reintegrării. Să privim lucrurile și 
prin optica de la Chișinău”. Bineînțeles că, dat fiind spectrul de culori po- 
litice al consultării, nu puteau lipsi nuanțele stridente de culoare: s-a reluat 
sacramentala sintagmă „independenţa nu trebuia recunoscută”, s-a cerut „să 
fim pregătiţi, să încurajăm formarea unor grupuri de voluntari”...Radu Cîm- 
peanu a lansat chiar și „varianta”, chipurile de inspiraţie externă ( de unde? a 
cui?), a unei intervenții militare a României!... Istoria, bat-o vina! Prea multă 
lectură despre prezenţa armatei române în Basarabia în perioada premergă- 
toare proclamării Unirii de la 1918! Prea puţine lecturi privind „ecourile” 
internaţionale şi consecinţele prezenţei acelei armate! 


In noaptea de 20-21 martie au loc noi atacuri asupra satelor Doroţcaia, 
Coşniţa, Cocieri, Corjova, se înregistrează concentrări de tancuri, lansatoare 
de rachete și importante forţe de gardiști și cazaci pe direcţia Grigoriopol, 
sunt minate mai multe obiective economice. 

23 martie: în apropiere de Tiraspol este ucis Nicolai Ostapenko, deputat 
şi politician separatist. Mai târziu, asasinarea acestuia a constituit unul din 
principalele capete de acuzare în procesul „grupului Ilașcu”. 14 mii de mun- 

citori din întreprinderi transnistrene primesc arme. Podul de la Crâuleni-Bt- 
cioc este aruncat În aer. 

24 martie: se semnează un nou acord de încetare a focului şi se se efectu- 
ează un schimb de prizonieri: separatiștii eliberează 11 persoane, Chișinăul 
- 18. 

Pe la jumătatea lunii martie, mai mulți deputaţi și oameni de cultură 
m-au informat despre intenţia lor de a organiza, la 27 martie, un miting în 
Piaţa Marii Adunări Naţionale, pentru a marca împlinirea a 74 ani de la uni- 
rea Basarabiei cu România, dar la care, dată fiind situaţia, nu vor fi lansate 
invitaţii oficiale pentru delegaţi din România. Alexandru Moşanu mi-a con- 
firmat informaţiile, declarându-se deosebit de rezervat față de oportunitatea 
organizării acestei manifestări, care ar putea fi speculată de separatiști. Am 
fost de acord, cu titlu personal, cu domnia sa care, după ce s-a sfătuit și cu 
preşedintele Snegur, a reușit să convingă organizatorii să anuleze mitingul 
preconizat. 

La București, Parlamentul a adoptat o Declaraţie solemnă cu ocazia îm- 
plinirii a 74 ani de la Unirea Basarabiei cu Țara. Text echilibrat: exprimarea 
„solidarităţii necondiționate cu fraţii basarabeni”, aprecierea pozitivă a pozi- 
ţiei statelor CSI la summit-ul de la Kiev, calificată ca fiind „conformă spiri- 
tului actului Final de la Helsinki și procesului CSCE, un pas important pe 
drumul soluționării politice a situaţiei dramatice din această republică”. Au 
fost apreciate „în mod deosebit, măsurile energice întreprinse de Ucraina în 
vederea interzicerii tranzitării forţelor destabilizatoare peste teritoriul aces- 
teia’, precum și „convingerea că, prin eforturile reunite ale statelor succesoare 
ale URSS, se va bara calea spre escaladarea conflictelor interetnice și intersta- 
tale”. Nu îmi mai amintesc ca, ulterior, să fi văzut atâtea amabilităţi ale Româ- 
niei la adresa CSI... 

Chiar în ajunul aniversării Unirii Basarabiei cu România, se încheie 
la Chișinău „Drumul Crucii”, un marș al unui grup de tineri, timp de trei 
săptămâni, de la București până la statuia lui Ştefan cel Mare din centrul 
Chișinăului. Acţiunea a fost organizată de Liga Studenţilor din Universita- 
tea Bucureşti. Sute de mii de oameni au întâmpinat participanţii la marș, care 
duceau în spate o cruce binecuvântată de Patriarhul Teoctist. Un traseu sim- 
bolic, cu o puternică încărcătură patriotică dar — după cum mi-au relatat 
câţiva cunoscători — în care s-au strecurat şi unele adieri care aminteau de 
grupusculele neolegionare. 

Ceea ce era previzibil încă de anul trecut, s-a săvârșit! Se sparge FSN-ul, 
prin voinţa exclusivă a „liderului naţional” Petre Roman. Dar nu așa cum a 
dorit domnia sa. Mai mulţi deputaţi trec în alte tabere, se creează un grup de 
iniţiativă FSN-22 decembrie. Roman, surprins total de degringolada parla- 
mentarilor „săi”, avertizează asupra pericolului unei crize parlamentare şi cere 
adoptarea în regim de urgenţă a legii electorale. Nu prea vrea să înțeleagă că la 
noi au și vor avea loc reașezări ale lumii politice, nu se uită în ograda colegilor 
politicieni de la liberali în care unii își luaseră zborul din cuibul-mamă, având 
„aripile” mai tinere... 

28 martie: președintele Snegur decretează starea excepţională pe întreg 
teritoriul Republicii Moldova, instituind conducerea directă a republicii 
de către președinte, prin intermediul Consiliului de Securitate (M. Snegur, 
Al. Moșanu, Valeriu Muravschi, Anatol Plugaru, Ion Costa, Nicolae iu, 
Constantin Antoci, Al.Arseni, Victor Berlinschi, Mihail Cotorobai, Tudor 
Panţâru). Câteva dintre măsurile prevăzute în decretul prezidențial și care, 
în subtext, se refereau doar la teritoriul din stânga Nistrului, dar aproape 
imposibil a fi transpuse în practică din cauza lipsei mijloacelor necesare, fie 
ele de natură administrativă sau militară: ridicarea temporară (!!) a arme- 
lor de foc de la cetățeni, întreprinderi și instituţii, interzicerea grevelor, a 
demonstrațiilor şi a mitingurilor, restricţii de circulaţie și regimuri speciale de 
intrare/ieșire în/din localităţi, suspendarea activităţii organizaţiilor obşteşti, 
asociaţiilor, partidelor politice care desfășurau acţiuni antistatale etc. 

A doua zi, guvernul de la Chișinău cere separatiștilor din Transnistria 
sa depună armele în următoarele două zile; în caz contrar, se va trece la dez- 
armarea forţată a formațiunilor paramilitare (cum? de către cine?). Printr-o 
rezoluţie a parlamentului se cere desfiinţarea formațiunilor militare ilegale 
din zona transnistreană, reîntoarcerea cazacilor în Rusia, reinstaurarea struc- 
turilor administrative legale în raioanele de pe malul estic al Nistrului. Con- 
ducerea R. Moldova decide totodată crearea forțelor armate ale Republicii 
Moldova, trecând sub jurisdicţia republicii toate unităţile militare ex-sovie- 
tice aflate pe teritoriul statului. 

Președintele Mircea Snegur, însoţit de Alexandru Moșanu, merge pe pla- 
toul de la Coşniţa; se declară de acord cu voluntarii asupra necesităţii unei 
riposte pe măsură la acţiunile separatiștilor, recunoaște că și conducerea re- 
publicii poartă o anumită vină, dă asigurări că „...vom întreprinde toate mă- 
surile posibile pentru restabilirea ordinei legale în regiune, însă trebuie să fa- 
cem acest lucru cu cât mai puţine jertfe”. O poziţie publică mai fermă, mai 
hotărâtă a conducerii moldovene. Asta, în condiţiile în care analiști și experți 
străini considerau că superioritatea militară a separatiștilor, în corelaţie cu 

permanenta criză a puterii de la Chişinău, precum şi cu apatia și indiferența 
generală în rândul societăţii moldovene, la care se adăuga și puternica presi- 
une militară a Moscovei, dădeau şanse minime unei victorii militare şi poli- 
tice a conducerii centrale a R. Moldova. 

Decretarea stării excepţionale pe întreg teritoriul Republicii Moldova 
a fost un act necesar, însă măsurile adoptate în baza decretului prezidenţial 
au avut un impact minim. Dezarmarea și lichidarea formațiunilor paramili- 
tare nelegitime se putea face doar pe malul drept al Nistrului; unităţile de 
poliţie din stânga Nistrului, reduse ca efective și extrem de slab echipate cu 
armament și tehnică de luptă, abia puteau face față atacurilor formațiunilor 
paramilitare separatiste, darămite să mai și procedeze la dezarmarea și li- 
chidarea acestora. Inoperabilă mi se părea și decizia de a întări controlul la 
frontieră, pentru a bloca intrarea în republică a mercenarilor și a cazacilor. 
Aceştia nu veneau prin România, singura frontieră controlată de guvernul de 
la Chișinău, ci prin Ucraina, pe segmentul de frontieră moldo-ucrainiană ne- 
existând nici un grănicer moldovean, având în vedere că această frontieră era 
în zona controlată de separatiști. Mai mult, în pofida unor declaraţii oficiale 
asiguratorii, Ucraina nu a întreprins practic nimic pentru a stopa tranzitul 
spre Transnistria a cazacilor şi voluntarilor ruși sau a cazacilor și a „volunta- 
rilor” ucrainieni. Dacă voluntarii veniţi din Rusia clamau necesitatea de a-și 
apăra conaţionalii ruși de pe „străvechiul pămînt rusesc Transnistria”, cei 
ucrainieni își declarau patetic solidaritatea cu conaţionalii lor din regiune. 
Tot atât de ineficiente s-au dovedit în acele zile și dezbaterile în parlamentul 
de la Chișinău. Mult patos, apeluri adresate parlamentarilor din stânga Nis- 
crului de a contribui la normalizarea situaţiei etc. În şedinţa din 30 martie, 
preşedintele Snegur a declarat ferm că este lipsit de sens un dialog cu liderii 
separatiști şi a justificat instaurarea stării excepţionale prin starea extrem de 
gravă a situației economice. 

Nici transnistrenii nu şomează. Ei hotărăsc ca principalele uzine să treacă 
la producerea de armament. Lasă impresia că ar fi dispuși să reia negocierile, 
cu medierea Rusiei și Ucrainei, cu condiţia ca să fie anulat decretul privind 
introducerea stării excepţionale. 

Nici atunci și nici acum, când rememorez evenimentele, nu pot să suspec- 
tez conducerea Moldovei de lipsă de viziune politică, de lipsă de fermitate sau 
de rele intenţii. Abia desprinsă din chingile URSS, aflată la începutul unui 
lung și complex proces de formare și consolidare a statalității, nedispunând de 
o armată naţională și de forţe interne de poliţie bine organizate și corespunză- 
tor dotate, abia primită în ONU, Moldova nu putea face singură mare lucru 
împotriva separatismului transnistrean. Cancelariile străine cunoşteau prea 

bine evoluţiile interne din fosta URSS, în special din perioada 1990-1991, 
le monitorizaseră atent prin toate mijloacele (şi aveau atâtea) ba chiar stimu- 
laseră și sprijiniseră deschis unele procese care avuseseră loc în diverse regi- 
uni ale URSS (de ex., susținerea materială a mișcărilor independentiste din 
republicile baltice şi accelerarea procesului de recunoaştere a independenţei 
acestora). Știau tot atât de bine și ce se întâmplă în Transnistria dar, în afara 
unor comentarii de presă și, rareori, a unor declaraţii formale, de conjunc- 
tură, nu au mișcat un deget. Erau precupați mai mult de pericolul modificării 
frontierelor postbelice din Europa, bineînţeles cu excepţia modificării acelor 
frontiere din Europa Centrală sau din Balcani, dorite de unele capitale occi- 
dentale! În schimb, în privința Moldovei manifestau o „preocupare” ipocrită 
în legătură cu posibilele consecinţe ale unirii acesteia cu România. Reala pre- 
ocupare a cancelariilor occidentale era de a nu irita Moscova, sub pretextul 
că, pe fondul dezintegrării URSS, forţele nostalgice, naţionalist-imperiale 
din Rusia ar putea reacţiona violent, cu consecințe dramatice pentru stabi- 
litatea și securitatea europeană. Imi amintesc remarca unui demnitar dintr-o 
mare capitală occidentală, care, în cadrul unei întâlniri, i-a spus lui Adrian 
Năstase, pe atunci ministru de externe: „nu încercaţi să revizuiți Tratatele de 
Pace de la Paris (din 1947 - n.n.). Nu numai că nu vă vom sprijini, dar vă vom 
dezavua”. Erau avertismentele unui reprezentant al unei țări considerate prie- 
tene, dar semnatară a Tratatului de Pace din 1947!!! 

Pot fi de acord că, până la sfârșitul anului 1991, când URSS a dispărut 
oficial, comunitatea internaţională nu putea face mare lucru nici pentru Mol- 
dova, nici pentru Georgia, nici pentru alte republici unionale — cu excepţia, 
repet, a țărilor baltice — sub scuza că nu pot interveni în treburile interne 
ale statului sovietic. Dar după 25 decembrie 19912? Pentru majoritatea ca- 
pitalelor occidentale, marele erou era acum Boris Elțîn, cel de pe tancul din 
faţa parlamentului rus, în august 1991, politicianul care a contribuit decisiv 
la dezmembrarea URSS și care trebuia stimulat în toate felurile pentru a nu 
fi tentat să refacă URSS prin mijloace nu tocmai ortodoxe sau pentru a nu 
permite revenirea la putere a unor forţe conservatoare, neoimperiale. Pe fon- 
dul situaţiei confuze interne din Federaţia Rusă și din multe alte republici 
ex-sovietice, posibila refacere a Imperiului era luată în calcul de destui experţi 
şi analişti. Aceştia nu erau foarte de parte de adevăr. După dezmembrarea ofi- 
cială a URSS au apărut în Rusia numeroase formaţiuni politice, multe dintre 
ele minuscule, dar gălăgioase şi agresive, care militau pentru o nouă URSS, 
stimulate fiind și de crearea Comunităţii Statelor Independente. Nici condu- 
cerea parlamentului rus nu era departe de asemenea proiecte. 

Transnistria a devenit, deschis, un laborator al Moscovei, în cadrul expe- 

rimentelor de destabilizare a situaţiei interne din fostele republici unionale, 
un al doilea fiind, în circumstanţe mai speciale, Georgia. Opinia publică rusă 
era deja îndoctrinată, din 1990, în legătură cu „genocidul” din Transnistria! 
Mass media rusă și-a făcut datoria cu un profesionalism demn de o cauză mai 
bună. Ca atare, politicienii ruși îşi etalau talentele și „patriotismul” pe un 
câmp desţelenit. Iar în opinia unor experți și analiști occidentali — puţini, ce-i 
drept - în Transnistria avea loc, chipurile, un conflict de natură etnică. Spre 
meritul lor, mulți experţi şi multe misiuni internaţionale care vizitau Mol- 
dova concluzionau că acest conflict are un pur caracter politic, iar la geneza 
separatismului transnistrean nu se afla încălcarea drepturilor şi libertăţilor 
minorităţilor naţionale. Teza privind „conflictul interetnic” nu avea nici cel 
mai mic suport. Este adevărat că în primele rânduri ale separatiștilor trans- 
nistreni erau rusofonii, dar aceștia nu se luptau cu „etnicii moldoveni” din 
Transnistria (dimpotrivă, printre liderii separatiști aveam și moldoveni pur 
sânge: Maracuţa, Caraman, Chiţac și mulți alții). Iar din dreapta Nistru- 
lui, rusofonii nu plecau nici ca voluntari în Transnistria, nici nu organizau 
acţiuni subversive între Nistru şi Prut. Mai mult, printre polițiștii care luptau 
contra separatiștilor erau și mulţi rusofoni. 


Revin la desfășurarea conflictului. 

Surse locale îmi spun că în cursul ciocnirilor armate din luna martie s-au 
înregistrat, în rândul polițiștilor şi al populaţiei civile, 50 morţi şi peste 170 
răniți. 

Are loc al doilea contact ucrainiano-moldovean la nivel parlamentar. 
D.Pavliciko, preşedintele comisiei pentru relaţii externe a parlamentului 
ucrainean face o vizită fulger la Chişinău, declarând pentru radio-ul ucrai- 
nean că Ucraina respectă inviolabilitatea frontierelor actuale ale R.Moldova. 
În convorbirile pe care le are cu membri ai conducerii parlamentului moldo- 
vean sunt evocate, printre altele, circumstanţele în care a fost creată RSSM 
în 1940 şi, punctual, trecerea sub jurisdicţia Ucrainei a celor trei judeţe din 
sudul Basarabiei. Răspunsurile echivoce ale deputatului ucrainian la sugestia 
conlocutorilor moldoveni privind un eventual shimb de teritoriu — Transnis- 
tria în schimbul celor trei judeţe — au fost interpretate de colegii moldoveni 
ca o chestiune realizabilă. Credeau exagerat în influența scriitorului-deputat 
Dmitri Pavliciko, membru al partidului naţionalist RUH, care devenise con- 
junctural cunoscut prin faptul că el a dat citire, la 5 decembrie 1991, unui 
„Apel către parlamentele și popoarele lumii” în care se spunea: „În ceea ce o 
priveşte, Ucraina consideră Tratatul din 1922 cu privire la formarea URSS și 
toate actele constituţionale ulterioare ale URSS nule şi neavenite”. Deputa- 

tul M. a încercat, cîteva zile mai târziu, să mă convingă că partea ucrainiană 
ar putea fi tentată de propunere, având în vedere că regiunea transnistreană 
era puternic industrializată, în timp ce cele trei județe din sudul Basarabiei 
sunt foarte sărace, cu o economie predominant agrară. Am opinat, cu un 
scepticism nedisimulat: schimburile de teritorii nu sunt la modă. Mai mult, 
Ucraina nu uită că Transnistria, ca entitate autonomă între 1924-1940, a fä- 
cut parte din RSS Ucraineană, ia în calcul directa vecinătate cu raioanele din 
stânga Nistrului, precum și improbabilitatea creării unei exclave rusești, după 
modelul Kaliningradului; ca atare, alipirea „benevolă” la Ucraina a Transnis- 
trici, într-un viitor nedeterminat, ar fi pe deplin posibilă. Ucraina aşteaptă 
doar ca mărul să se coacă și să cadă în grădina sa. I-am relatat pe larg despre 
recenta vizită oficială (1 aprilie) la București a președintelui parlamentului 
ucrainian, despre cuvântarea acestuia în parlamentul român, unde a punctat 
că „Ucraina nu va revendica nici un petic din ţinuturile ce i-au aparţinut, dar 
nu va accepta nici un fel de pretenţii teritoriale, chiar dacă linia frontierei de 
stat nu reprezintă granița ideală între popoare.” Cu același prilej, Pavliciko 
cel invocat de M. declarase la București, în legătură cu pactul Ribbentrop- 
Molotov, că „Noi (ucrainienii- n.n.) considerăm că acele măsuri au fost ine- 
chitabile, însă, ca rezultat al acţiunii în sine, Ucraina s-a văzut în situaţia de 
a-şi uni teritoriile; astfel că, uneori şi dictatorii lucrează în folosul anumitor 
popoare: în acţiunile noastre, noi pornim de la realităţile care s-au instituit în 
urma Actului Final de la Helsinki, şi nu de la cele ale anilor “40. Întreţinem 
relaţii foarte bune cu Polonia și din partea acesteia nu au fost formulate nici 
un fel de pretenţii teritoriale, de cedare a teritoriilor vestice ucrainiene. Sun- 
tem de părere că ar fi dăunător să luăm în considerare, în cadrul acestor de- 
mersuri, criteriul istoric...” 

Nu am reușit să îl conving pe M. Se pare că fuseseră mai convingătoare 
argumentele președintelui mișcării „Pro Basarabia și Bucovina”, Nicolae Lu- 
pan, care, cam cu un an şi ceva în urmă se întâlnise cu membri ai mișcării 
naţionaliste ucrainiene RUH şi rămăsese cu convingerea că ucrainienii ar fi 
dispuși să cedeze județele din sudul Basarabiei, pe motiv că din punct de ve- 
dere economic sunt o povară pentru Ucraina! 

M. a rămas captivat de ideea schimbului de teritorii, așa că, o lună mai 
târziu, în timpul unei vizite la Kiev a abordat din nou această chestiune, de 
această dată la nivelul speakerului parlamentului ucrainian, Ivan Pliusci. 
După cum mi-a relatat chiar M., reacţia acestuia a fost extrem de dură! 

Peste vreun an, când, în calitate de ambasador la Kiev, l-am cunoscut 
mai bine pe Pavliciko (un naţionalist moderat, membru al partidului RUH), 
acesta mi-a confirmat discuţiile de la Chișinău, negând însă o acceptare din 

partea sa a sugestiei moldovenilor: „nu am reacţionat direct și negativ, în- 
trucât am fost surprins de această propunere fantezistă, avansată la un de- 
jun, într-un cadru neoficial”. Surprinzător pentru mine, în 2009 am citit o 
declaraţie a unui fost lider marcant al Frontului Popular, M.G., acum o tot 
atât de marcantă figură democratică la Chişinău, în care evoca „șansa ratată” 
în 1992 de a recâștiga cele trei judeţe! 


Bunul meu prieten V.N, întors recent de la Strasbourg îmi arată un do- 
cument al Biroului Adunării Parlamentare a Consiliului Europei, în care un 
spaţiu larg este consacrat... unirii României cu Moldova! Câteva fragmente: 
„...Situaţia României nu poate fi separată de cea a Moldovei. Cele două state 
au semnat Actul Final de la Helsinki; în consecinţă, ele s-au angajat să res- 
pecte frontierele existente, ceea ce nu exclude o modificare prin acord a aces- 
tor frontiere. Cele două state au declarat fără echivoc că Moldova face parte 
din România. Dar poate că ar trebui ca acest punct de vedere să se supună 
în cele două state probei referendumului, observat la faţa locului de către 
delegaţii ale Adunării. În ipoteza în care România și Moldova ar forma o sin- 
gură ţară înainte de admiterea României în Consiliul Europei, Adunarea ar 
trebui să examineze situaţia din Moldova la fel de atent ca și pe cea din Ro- 
mânia, ţinând seama mai ales de faptul că minoritățile rusă și găgăuză din 
Moldova se opun oricărei integrări în România și că o republică „indepen- 
dentă” a Transnistriei tocmai a fost proclamată în acea parte a Moldovei po- 
pulată de ruși. Dacă o asemenea unire ar interveni după admiterea României, 
situaţia ar fi şi mai complexă, doar dacă între timp nu ar fi admisă în aceeași 
calitate şi Moldova...” . 

Nu am aflat cine era iscusitul autor al raportului. Oare cine sunt „prie- 
tenii” ţării noastre care, pe măsură ce își văd lipsite de suport preocupările 
lor privind „nerespectarea” drepturilor minorităţilor naţionale în România, 
încep să fie frământaţi de grija unor alte minorităţi care ar putea, cândva, 
să fie supuse legilor statului român? Câtă grijă pentru minoritatea rusă din 
Moldova! Dar ce facem cu cei aproape 200 mii minoritari etnici români 
care trăiesc în Federaţia Rusă? Ce facem cu cei peste cei 300 de mii de etnici 
români din Ucraina? Ce facem cu acel procent de 40 la sută etnici români 
din Transnistria, unde grijuliii raportori ai Consiliului Europei văd doar 
minoritatea rusă ( 24 la sută) şi găgăuză ( mai puţin de 2 la sută)? Soluţia 
ar fi să primească simultan şi România și Moldova în Consiliul Europei, aşa 
cum a propus şi deputatul moldovean Vasile Nedelciuc, chiar cu riscul de a 
pierde postul de ministru de externe pentru care președintele Snegur îl avea 
în vedere, Şi chestiunea unirii să ne-o lase nouă să o rezolvăm. Când? În ce 

condiţii? — era treaba exclusivă a naţiunii române, a populaţiei de pe cele 
două maluri ale Prutului... 


x x * 


La Moscova se fac eforturi pentru a se evita o nouă dezintegrare a ceea 
ce a mai rămas din fosta URSS. Istorica sală Sf. Gheorghe din Kremlin este 
arhiplină. Lume bună! Camerele de televiziune fixează fețele celor 80 de 
reprezentanți ai subiectelor Federaţiei care își vor pune semnătura pe noul 
Tratat al Federaţiei. După cum declară însuși capul capilor, Boris Elțîn, este 
un ultim efort în evitarea dezintegrării ţării. De la ceremonie lipsesc două 
republici: Tatarstan şi Cecenia, care şi-au declarat independența, aşa cum mai 
făcuseră cu 75 de ani în urmă, după dezmembrarea imperiului rus. 

„Îndrăzneala” rebelilor nord-caucazieni va fi crunt pedepsită. Chiar 
în ziua în care are loc ceremonia de la Kremlin, la Groznîi, capitala recent 
declaratei (noiembrie 1991) Republici Ceceno-Ingușete, se duc lupte grele 
între independentiștii generalului Dudaev şi formaţiuni paramilitare favo- 
rabile menţinerii republicii în componența Federaţiei Ruse. Printre aceștia 
din urmă, mulţi ingușeţi, cărora Moscova le promisese un colț de pământ din 
Osetia de Nord dacă se întorc sub aripa sa ocrotitoare. Peste puţin timp acest 
lucru se va întâmpla, iar Cecenia, rămasă singură, va intra într-un lung și sân- 
geros conflict armat. 

Chiar a doua zi după semnarea Tratatului federaţiei, președintele Elţin 
anunţă plasarea sub jurisdicția Federaţiei Ruse a tuturor unităţilor militare 
din fosta URSS aflate la 1 aprilie pe teritoriile Germaniei, Poloniei, State- 
lor Baltice, Mongoliei, precum și a Flotei militare din Marea Neagră. Tot- 
odată, emite decretul prezidenţial nr.320 prin care Armata a 14-a trece sub 
jurisdicția Rusiei. În motivarea deciziei se menţionează că aceasta a fost luată 
„în scopul asigurării unei conduceri ferme şi a asigurării Armatei a 14-a de 
gardă, a unităţilor și subunităţilor militare și a instituţiilor Forţelor Armate 
ale fostei URSS, care se află pe teritoriul Republicii Moldova și care nu au 
intrat în forţele armate proprii create de Republica Moldova, al nepermite- 
rii implicării trupelor în conflicte intra-naţionale, precum și pentru protecţia 
socială a militarilor şi a familiilor acestora”. 

În replică, preşedintele Kravciuk declară controlul total al Ucrainei asu- 
pra tuturor forţelor convenţionale aflate pe teritoriul său. Evident, militarii 
ruși care au refuzat să depună jurământul de credinţă față de Ucraina au fost 
demobilizaţi. Citesc, peste câteva zile, că o întreagă escadrilă de avioane mili- 
tare moderne pilotate de aviatori ruși, a părăsit Ucraina ilegal. Piloții au fost 
ulterior decorați de conducerea Rusiei! 

În aceeaşi zi, are loc o convorbire telefonică Bush-Elţin, preşedintele 
american informându-l că are intenţia de a discuta cu liderii Congresului și 
apoi să facă publice propunerile privind proiectele administraţiei americane 
în sprijinul reformelor din Rusia, inclusiv alocarea de mijloace pentru con- 
stituirea unui fond de stabilizare a rublei, acordarea de credite pentru pro- 
duse alimentare și anularea unor limitări legislative din perioada războiului 
rece. Sarcină grea pentru președintele american. Deja în SUA începuseră să 
se decanteze apele în ceea ce priveşte atitudinea faţă de Rusia și noile state 
independente. Politicieni şi analişti de marcă, precum Henry Kissinger sau 
Zbigniew Brzezinski, își aduc aminte că imperialismul rus a fost o forţă de 
temut, chiar și când și-a schimbat costumul imperial țarist în cel imperial so- 
vietic şi că, indiferent cine este sau va fi la putere în Rusia, acesta va renaşte. 
Cea mai accesibilă cale de a bara calea unei politici neoimperiale este, în opi- 
nia celor doi, sistarea ajutoarelor pentru Elțîn, oricât de democrat s-ar declara 
acesta. În schimb, continuau aceștia, trebuie ajutate noile state independente, 
cu prioritate Ucraina, cea mai mare și mai apropiată geografic de Europa. Un 
al doilea curent era reprezentat de fostul președinte Richard Nixon, cel care, 
la începutul anilor “70, deschisese calea spre normalizarea și cooperarea ame- 
ricano-sovietică și care se putea lăuda ca fiind primul care a convins Moscova 
să accepte limitarea armamentelor strategice. Şi acesta avea, în felul său, drep- 
tate. O Rusie care s-ar simţi ostentativ izolată, ar putea deveni imprevizibilă. 
Şi asta, în condiţiile în care dispunea de al doilea mare arsenal nuclear al lu- 
mii. Atunci, în 1992 a prevalat opinia lui Nixon. Şi, cu volute inerente, acest 
curs este valabil și după două decenii. 

În timp ce la Moscova politicienii acţionează pentru menţinerea 
integrităţii a ceea ce în 1991 Boris Elțîn reușise să adune sub denumirea de 
Federaţia Rusă, în Moldova tot reprezentanţi ruși, de astă dată ofițeri din 
fosta armată imperială sovietică, acţionează pentru dezmembrarea teritorială 
a Moldovei. Ştiri din Transnistria vorbesc despre generalul Kadîrov, prim- 
locţiitor al comandantului armatei a 14-a, care transferă gardiștilor separatiști 
mai multe camioane Kamaz pline cu muniţie, în timp ce un subordonat al 
său, colonelul Smetanin, își oferă aceloraşi separatiști serviciile de instructor 
militar, iar colegii săi din escadrila de elicoptere declară că sunt hotăriți să 
apere republica nistreană. Fiecare rus vrea să intre în istorie! Şi nu așa, ori- 
cum, ci prin fapte de arme, pe câmpuri de luptă străine! Alţi politicieni de 
la Moscova mai răsfoiesc în cabinetele lor sau în foroliile de deputaţi pagini 
din istoria Rusiei și află că înaintaşii lor și-au adăpat nu o dată caii în apele 
Nistrului, că unii dintre ei au rămas pe acele meleaguri și că acum „trebuie 
apăraţi” şi nu numai. Trebuie să rămână acolo şi, de ce nu?, să creeze mini 

republici și să vină apoi la Kremlin să își pună semnătura sub textul Tratatului 
Unional. 

Şi ca poporul rus să știe că „patrioţii” nu dorm, Partidul Popular Rusia 
Liberă, al cărui președinte este nimeni altul decât generalul Ruţkoi, se de- 
clară profund îngrijorat de escaladarea violenţei în Transnistria „zonă ai cărei 
locuitori sunt uniţi de Rusia prin numeroase legături istorice, economice și 
umane” și că „orice acte de violență faţă de oamenii ce-și leagă speranţele de 
Rusia vor fi calificate de opinia publică din Rusia drept un atentat direct la 
onoarea și demnitatea Rusiei”! 

Și liderul transnistrean Smirnov se agită. Cu o grenadă — dezmorsată, de- 
sigur! — în mână, pe care o flutură ca „dovadă a intervenţiei militare a Româ- 
niei” întrucât este inscripționată în limba română, acuză Moldova că „dorește 
să-și păstreze micul său imperiu cu ajutorul României”. 


x x x 


31 martie. De la Bucureşti au sosit ambasadorii Traian Chebeleu şi Mar- 
cel Dinu, în calitate de experţi, pentru a participa la o reuniune a experţilor 
din Ucraina, Moldova și Rusia, ca primă încercare de a se pune la punct un 
sistem de consultări politice cvadripartite, în baza celor convenite la Hel- 
sinki de cei patru miniştri de externe. Începerea primei reuniuni este amânată 
cu vreo 45 minute, delegaţia ucrainiană fiind în întârziere. Șeful delegaţiei 
ruse declară că scopul reuniunii este de a discuta posibilităţile de acţiune în 
spiritul declaraţiilor (20 martie) de la Kiev ale liderilor CSI şi al documen- 
telor semnate la Helsinki de cei patru miniștri de externe. Șeful delegaţiei 
ucrainiene declară: „cu orice preţ, subliniez cu orice preţ, trebuie să se evite 
înrăutățirea situaţiei din Transnistria”. Experții noștri apreciază reuniunea ca 
foarte utilă, menţionând că au fost formulate propuneri care vor fi analizate 
în continuare și că există perspective pentru a fi identificate unele măsuri în 
conformitate cu modul în care problemele au fost abordate la Helsinki de cei 
patru miniștri. 

1 aprilie: poliţia moldoveană încearcă să preia controlul total asupra ora- 
sului Tighina. In urma unor lupte grele în oraș, cu victime de ambele părți, 
orașul a fost divizat în două sectoare, unul controlat de forțele separatiste, 
altul de forţele legitime ale R.Moldova. O nouă blocadă a căii ferate Kiev- 
Chişinău, un nou avertisment explicit din partea Armatei a 14-a privind în- 
cetarea neutralității în cazul escaladării conflictului. Generalul Netkaciov, 
comandantul Armatei a 14-a, adresează un ultimatum președintelui Sne- 
gur, cerând ca forțele moldovenești să se îndepărteze la 15 km de Tighina, 

exigenţă care sugera că Armata a 14-a era hotărâtă să păstreze Tighina drept 
cap de pod. 

Este un moment în care forțele de ordine moldovenești au înţeles că 
reţinerile lor de până atunci sunt luate drept slăbiciune, că era momentul ca 
la gloanţe să se răspundă cu gloanţe. Din nou, destule voci la Chișinău care 
îmi cer să „conving”(!!!) Bucureştiul să trimită trupe. Cred că încercări de „a 
convinge” se făceau și la București, pentru că și de acolo se aud vocile unor 
„patrioţi” care cer intervenţia militară a României. Alţii, de partea cealaltă, a 
separatiştilor, cer internaţionalizarea conflictului, implicarea căștilor albastre. 
De ce nu un nou scenariu iugoslav??? Dacă ne-am duce cu armata în Trans- 
nistria, ce fericire pe cei care clamează că unirea Basarabiei cu România se 
săvârşeşte manu militari! 

In urma intensificării propagandei tiraspolene, susținută de mass-media 
rusă, privind deplasarea în R. Moldova a unor unităţi ale armatei române, 
ministerul român al apărării dă publicităţii o declaraţie prin care respinge 
speculaţiile privin implicarea, „în prezent sau în viitor”, a armatei române 
în conflictul de pe Nistru. În comunicat se precizează că toate activităţile pe 
care le-a desfășurat armata română în cursul lunii martie exclusiv pe teritoriul 
României,au fost anunţate încă de la 6 martie și ele sunt incluse în programul 
anual de pregătire a armatei. 

Smirnov declară că transnistrenii ar putea rămâne în componența unei 
„Moldove federale”: „suntem gata să luăm loc la masa negocierilor și să discu- 
tăm situaţia din Moldova, dar ce să facem dacă Moldova se uneşte cu Româ- 
nia?” 

Parlamentul moldovean adoptă o hotărâre care pevede constituirea unei 
comisii formată din deputaţi de pe stânga și dreapta Nistrului, care, până la 
1 mai, să elaboreze un complex de măsuri vizând reglementarea conflictului. 

Snegur îl primeşte la reşedinţa sa pe generalul Netkaciov. O întrevedere 
absurdă. În timp ce comandantul armatei discută cu președintele problemele 
stringente care vizează neadmiterea implicării efectivelor de militari și ofițeri 
din armata a 14-a în acţiuni de susţinere a formațiunilor înarmate nelegitime, 
ofițerii batalionului de apărare chimică dislocat în orașul Tighina, adoptă o 
rezoluţie — transmisă preşedinţilor Snegur, Elțîn și Kravciuk — prin care aver- 
tizează că, dacă până la miezul zilei de 2 aprilie armata moldoveană nu se re- 
trage din oraș, toate unităţile armatei vor fi puse în stare de luptă.La 2 aprilie 
au loc contacte între reprezentanţi ai conducerii Republicii Moldova și lideri 
ai așa-zisei republici nistrene în vederea găsirii unor modalităţi pentru înce- 
tarea neîntârziată a focului în localităţile din zona conflictului. Partea mol- 
doveană prezintă un proiect de protocol comun, care ar urma să fie semnat 

de conducerea republicii și de liderii de la Tiraspol. Documentul cuprinde 7 
puncte: condiţia pentru soluţionarea tuturor problemelor este renunțarea la 
folosirea forţei și încetarea focului în ziua de 2 aprilie, cu începere de la ora 
22.00; crearea de zone de securitate care să cuprindă teritoriul raioanelor Du- 
băsari și Grigoriopol, precum și orașul Tighina; dizolvarea detașamentelor 
armate locale și retragerea din zonele respective la locurile de dislocare per- 
manentă a formațiunilor înarmate, precum și deminarea teritoriului; dezar- 
marea formațiunilor gardiștilor, cazacilor, voluntarilor și miliției populare; 
întoarcerea neîntârziată a cazacilor la locurile lor de baştină. Tiraspolul răs- 
punde prin intermediul...televiziunii Ostankino: „Moldova înaintează ulti- 
matumuri...! 

Sovietul Suprem al Rusiei are o reuniune cu ușile închise. După ce mi- 
nistrul Kozîrev prezintă o situaţie la zi privind evenimentele din Moldova, 
la 3 aprilie este dată publicităţii o declaraţie în care parlamentarii ruși: 
apreciază că reglementarea situaţiei din Moldova trebuie să se facă pe baza 
principiilor Cartei ONU şi ale Actului Final de la Helsinki, prin respecta- 
rea necondiționată a inviolabilităţii frontierelor și a asigurării drepturilor 
minorităţilor naţionale; invită părţile implicate în conflict să înceteze cât mai 
grabnic focul și să reia fără întârziere procesul de negocieri; consideră că Ar- 
mata a 14-a ar putea îndeplini rolul de forță tampon în zona conflictului. 

La rândul său, Departamentul de Stat al Statelor Unite se pronunță 
împotriva unei intervenţii militare din afară, apreciind „admirabila putere 
de reţinere” a guvernului Moldovei care „caută să reducă tensiunile prin 
negocieri pașnice cu conducătorii separatiști nistreni”. Departamentul de 
Stat cere insistent „forţelor separatiste transnistrene” (termenul de „separa- 
tiste” conferea declaraţiei o greutate aparte — n.n.) continuarea negocierilor 
cu Republica Moldova. Era prima luare de poziţie a Statelor Unite în legătură 
cu conflictul transnistrean și nu numai, o premieră și în luarea de poziţie pu- 
blică — după dezmembrarea URSS - față de conflictele interne din spaţiul 
ex-sovietic. 

2 aprilie: pe aeroportul militar Chișinău primul ministru al Moldovei, 
Muravschi, președintele „sovietului suprem transnistrean ”, Maracuţa, și co- 
mandantul Armatei a 14-a, Netkaciov, semnează un nou acord de încetare a 
focului. Acordul va fi respectat numai de partea moldoveană, poliţiştii pri- 
mind ordin să nu deschidă focul și să nu riposteze. 

La 5 aprilie, în orasul Tighina intră 20 de blindate ale armatei ruse, având 
arborate drapelele Federaţiei Ruse, sub pretextul că armata moldoveană a tras 
asupra unor unităţi ale Armatei a 14-a. 

Provocările armate ale separatiștilor vor continua cu o violenţă aparte în 

zona orașului Dubăsari, până la 17 aprilie, când s-a realizat un nou acord de 
încetare a focului. 

In tot cursul lunii aprilie vor avea loc atacuri ale separatiștilor în zonele: 
Tighina, Cocieri, Coşniţa, Doroţcaia, Pohreba, Roghi, Grădiniţa, Leontova, 
Varnița, Bicioc, Chițcani; gardiștii și cazacii lansează atacuri cu mortiere și 
rachete „Alazan” și „Grad”, asupra localităţilor, barajelor, releelor de televizi- 
une, posturilor de radio; sunt minate şoselele și drumurile, este bombardată 
şoseaua Tighina — Chișinău. Lipsit de forţele de ordine, orașul Tighina ră- 
mâne la discreţia infractorilor: crimele, jafurile, râlhăriile sunt la ordinea zilei. 

„Indisciplina” din cadrul Armatei a 14-a continuă. 500 de militari din 
Batalionul de geniști de la Parcani trece de partea nistrenilor, făra ca nimeni 
- comandamentul armatei, procuratura militară rusă — să întreprindă vreo 
anchetă în legătură cu acest act de trădare, de încălcare a jurământului mi- 
litar, dacă ne amintim că armata trecuse oficial de la 1 aprilie sub jurisdicția 
Federaţiei Ruse. 

Presa publică o informaţie cutremurătoare, confirmată de un oficial mol- 
dovean. Un poliţist moldovean, Vasile Purice, capturat de cazaci, a fost cruci- 
ficat, iar pe frunte i s-a încrustat cu cuțitul o stea în cinci colțuri!! Mai târziu, 
aveam să aflu că Purice fusese schingiuit, batjocorit și executat chiar de maio- 
rul Iurii Kostenko, un ofiţer de naţionalitate ucrainiană, demobilizat în 1989, 
cu diagnosticul „sindrom asteno-nevrotic”. Nevastă-sa fiind din Tiraspol, s-a 
aciuit în Transnistria, a adunat în jurul lui vreo trei sute de aventurieri, pu- 
nându-se în slujba separatiștilor. Un fel de-a spune, pentru că el însuși făcea 
legea: organiza incursiuni pe malul drept al Nistrului, asasina civili bănuiţi a 
fi de partea Chişinăului, „purtându-se cu victimele într-un mod ce nu i-ar fi 
trecut prin cap nici măcar unui călău al gestapoului”, jefuia „nu cu vagonul, ci 
cu garnituri întregi”, lua taxe de protecţie de la oamenii de afaceri etc.Pe scurt, 
un bandit în toată regula de care nu se putea atinge nici măcar Smirnov!... 

Duminică, 5 aprilie: Alexandr Ruţkoi, vicepreşedintele Federaţiei Ruse, 
preşedinte al partidului „Rusia liberă”, însoţit de adjunctul ministrului apă- 
rării, gen.Gromov, şi de consilierul prezidenţial Stankevici (oare președintele 
Elțîn nu era informat că oamenii din anturajul său îi subminau, prin acţiuni 
şi declaraţii, propria-i credibilitate, sau era o ambivalență în ceea ce privește 
cursul strategic al conducerii de vârf a Rusiei privind conflictul de pe Nistru?) 
vine în Transnistria pentru a „apăra demnitatea și onoarea Rusiei, care își va 
proteja cetăţenii săi indiferent unde locuiesc”. Vizitează unităţi ale Armatei 
a 14-a şi propune ca aceasta să fie amplasată pe linia de demarcare în calitate 
de „ceva de tipul căștilor albastre sau al beretelor albastre”. Lansează și ideea 
desfășurării unui referendum pentru crearea unui stat federativ în Moldova. 

Media rusă relatează pe larg desfășurarea vizitei. La mitingul grandios de la 
Tiraspol, lângă monumentul celor căzuţi în al doilea război mondial, Ruţkoi 
își exprimă „convingerea personală” că „republica transnistreană a existat şi va 
exista... Câtă premoniţie la fostul general din Afganistan!!! Iar declaraţia lui 
privind trecerea tuturor obiectivelor administrative şi economice din Trans- 
nistria sub protecția Armatei a 14-a, care va răspunde „prin forță la forță” îmi 
aducea aminte de faimoasa teza leninistă:„La teroarea albă vom răspunde cu 
teroarea roșie” A vrut apoi să vină în vizită şi la Chişinău, dar a fost refuzat... 

... Alexandr Ruţkoi, general de aviaţie, se „remarcase” în războiul din Af- 
ganistan, ca pilot pe avion de atac. A efectuat, e drept, peste 400 misiuni de 
luptă. A fost doborât, prima oară cu o rachetă sol-aer, de proveniență ame- 
ricană. A fost recuperat, s-a întors în Afganistan, fiind din nou doborât, de 
această dată de un avion pakistanez. S-a ascuns vreo cinci zile, dar a fost cap- 
turat de mudjaedini. A fost eliberat în schimbul unui pakistanez acuzat de 
spionaj. 

A fost ales în Sovietul Suprem, unde a organizat fracțiunea „Comuniștii 
pro democraţie” ( sau, cum o numeau ironic adversarii politici „răpitoarele 
provegetariene”!), remarcându-se ca un vajnic apărător al leninismului, anti- 
sionismului, șovinismului. A trecut apoi în fracțiunea „Memoria” și apoi în 
"Patria? În timpul unei vizite în Israel a declarat că maică-sa a fost evreică, 
iar într-o discuţie cu principesa Maria Vladimirovna a mărturisit că el este 
„boier rus! În 1990, chiar în ultima clipă, a fost ales de Elţin drept candidat 
la vicepreședinţia RSFSR, opţiune pe care Elțîn o va regreta amarnic în urmă- 
torii trei ani. 

În timpul puciului, a stat alături de Elțîn, dar ulterior a trecut repede de 
partea conservatorilor din parlament, în opoziţie deschisă cu președintele. I 
s-a creat iluzia că acesta va fi destituit și el va fi numit preşedinte al Federaţiei 
Ruse.Ceea ce s-a și întâmplat, de altfel, în încercarea de lovitură de stat din 
septembrie 1993, când a fost „preşedinte interimar” doar cu numele, după 
ce parlamentul conservator l-a acuzat pe Elțîn că ar fi încălcat Constituţia. A 
fost unul din liderii acelor evenimente din septembrie-octombrie 1993, la un 
moment dat chemând chiar aviația pentru a bombarda Kremlinul, însă vechii 
lui camarazi de arme din aviaţie l-au ignorat complet. La 5 octombrie 1993 
va cobori din Casa Albă de la Moscova, până atunci sediu al parlamentului, 
în trening şi teniși și va urca spășit în autobuzul cu parlamentarii-complotiști 
puși sub arest... Conflictul de 10 zile din septembrie-octombrie 1993 a fost 
considerat cel mai sângeros de la revoluţia bolșevică din octombrie 1917. 
Conform cifrelor oficiale, 187 de persoane au fost ucise, iar 437 au fost ră- 
nite... 

* * * 


Turneul lui Ruțkoi în Transnistria (după o vizită-fulger și în Ucraina, la 
Sevastopol, unde făcuse, de asemenea, declaraţii incendiare în legătură cu sta- 
tutul Crimeei şi al Flotei Ruse din Marea Neagră) s-a încheiat apoteotic, a 
doua zi, la Moscova. În fața parlamentarilor a ţinut un discurs, voit a fi plin 
de dramatism — dar supraplin cu accente naţionaliste — despre impresiile cu- 
lese în Transnistria, unde, chipurile, sutele de mii de ruși „băştinaşi” sunt ata- 
cate fără motiv de forţe extrem de bine dotate ale Chișinăului și terorizate de 
formaţiuni de teroriști moldoveni etc. Ruţkoi a cerut sprijinul parlamentului 
rus pentru „republica nistreană”, susținând că aceasta nu dorește desprinderea 
de R.Moldova, ci este interesată de o structură federală .O declaraţie similară, 
de această dată cu referire la statutul Crimeei, făcuse cu două zile în urmă la Se- 
vastopol, ceea provocase o puternică reacție a Kievului, mai multe formaţiuni 
politice cerând declararea lui Ruţkoi persona non grata în Ucraina și iniţierea 
unei proceduri penale împotriva lui. (In următorii ani „lista neagră” a ofici- 
alilor ruși declaraţi persona non grata în Ucraina a crescut simţitor și, deși la 
un moment dat, președinții lușcenko și Putin au decis ștergerea acesteia, ea a 
fost reluată, cap de listă fiind chiar primarul Moscovei, Iuri Lujkov!). Nici o 
vorbă despre jafurile și tâlhăriile hoardelor de conaţionali, inclusiv „pașnici 
băștinași ruși”, încorporaţi în formațiunile căzăcești și în grupurile de volun- 
tari care se adunau din toate colțurile Rusiei. Nimic despre „revoluţionarele” 
Galinăi Andreeva care, când nu aveau ce face pe acasă sau când erau neglijate 
de soți sau amanți, pichetau subunitățile Armatei a 14-a, deseori plecând nu 
cu mâna goală, ci cu arme şi muniții... 

De data asta, Ruţkoi nu prea avut succes în parlament. Un consilier 
al preşedintelui rus a opinat chiar că, dacă va fi recunoscută "republica nis- 
treană”, ar trebui, logic, să fie recunoscute și regiunile separatiste Tatarstan 
şi Cecenia. Peste doi ani, citeam în „Însemnările” lui Elțîn („Zapiski Prezi- 
denta”,1994): „Vizita lui Ruţkoi a complicat şi mai mult relaţiile cu Mol- 
dova, care şi aşa erau destul de încordate. ...Poziţia lui Ruţkoi a fost clară: ar- 
mata rusă trebuie să îi apere pe ruși, oriunde s-ar afla aceștia...Ruţkoi a fost 
întrebat dacă este de datoria armatei ruse să apere intreresele rușilor din Ca- 
nada, de exemplu. Nu a urmat un răspuns clar...” 

După vizita lui Ruţkoi, a fost rândul ministrului de externe Kozârev să 
vină la Tiraspol. La 6 aprilie, în drum spre Chișinău unde urma să participe 
la reuniunea cvadripartită a miniștrilor de externe, alături de colegii din 
România, R. Moldova și Ucraina, Kozîrev a făcut o escală la Tiraspol. Su- 
ită impresionantă! 15 gărzi de corp, consilieri, plus o fetișcană slăbuţă, care 

uneori îl mai și ţinea de mână, ca să se înțeleagă bine statutul ei de „consilier 
personal. 

În întâlnirea cu liderii separatiști a sugerat schimbarea cuvântului „re- 
publică” din sintagma „republica moldovenească nistreană”, cu cuvântul „re- 
giune” sau „ţinut”. Nu m-a surprins în mod deosebit sugestia: un consilier 
prezidenţial moldovean îmi va arăta, peste vreo două luni, o depeșă de la am- 
basadorul lor la Moscova, nimeni altul decâr Petru Lucinschi, care sugera, 
„cu titlu personal”, acceptarea unei formule care să denumească Transnistria 
„ţinut”, opinând că o asemenea formulă ar putea fi agreată şi de Moscova! 

Kozârev a fost invitat să ia cuvântul la un miting „spontan”. Deși era 
ţinut de mână (gest de reținere sau de afecțiune?!) de plăpânda consilieră 
personală, nu a rezistat tentaţiei și s-a adresat mitingiștilor: „Vă vom apăra 
la negocieri până la — cum se zice — ultima picătură de sînge... Bineînţeles 
că s-a întâlnit și cu ofițerii armatei a 14-a. Confuz, neînțeles de ofițerii ruși 
care, plictisiți şi nici măcar atrași de farmecele tinerei consiliere a ministrului, 
au început să părăsească sala. Kozârev a fost, se pare, destul de dezamăgit în 
urma vizitei; la plecare, pe aeroport, i-a spus generalului Netkaciov: „acum 
nu se poate face nimic. Singurul lucru ce trebuie făcut — să nu permiteți 
localnicilor să pună mâna pe depozitele de armament”. La reîntoarcerea a 
Moscova a fost nevoit să recunoască, în faţa presei, că „acești oameni sunt 
rupţi de realități... Ruţkoi le-a insuflat nistrenilor speranţe deșarte și a provo- 
cat intensificarea manifestaţiilor antirusești în Moldova”. 

Chiar în ajunul sosirii sale la Tiraspol, Kozîrev declarase într-un interviu 
acordat publicaţiei Nezavisimaia gazeta că „trecerea frontierelor unor state 
suverane de către grupuri de persoane înarmate care încearcă pe un teritoriu 
străin să-și apere cu forţa armelor convingerile este o situaţie absolut inaccep- 
tabilă...vom apăra drepturile rușilor cu fermitate, însă fără a trimite grupuri 
de persoane înarmate. Încălcarea dreptului internaţional se va solda acolo 
cu o mişcare antirusă și, în majoritatea cazurilor, ar însemna pur și simplu că 
vom pierde”. Corect, dar dacă era vorba de „inacceptabil”, ce făcea Moscova, 
ce făcea, să zicem, chiar Armata a 14-a ca să preîntâmpine apariţia „mișcărilor 
antiruse”?? 

Din cele două vizite, generalul Netkaciov, comandantul Armatei a 14- 
a, a reținut doar că militarii de sub comanda sa ar putea acţiona într-o zonă 
tampon, idee împărtășită în aceeași zi de un alt veteran al războiului din Af- 
ganistan, generalul Gromov (care tocmai retrăsese trupele CSI din Nagorno- 
Karabah), care a sugerat ca forțele CSI să fie folosite ca forțe de menţinere a 


păcii, „după modelul ONU”. 

„Citesc unele date statistice: în Republica Moldova, 30 la sută din 
şcoli continuă predarea în limba rusă. Asta da discriminare a minorităţilor, 
în condiţiile în care ruşii reprezentau 12 la sută din populaţie! În Letonia, 
învățământul în limba rusă a fost lichidat, deși limba rusă era limba maternă a 
cca 48 la sută din populaţic.... 


La 6 aprilie, are loc la Chișinău prima întâlnire a miniștrilor de externe 
din România, R. Moldova, Ucraina şi Rusia (reuniunea fusese pregătită, cu 
o săptămână mai devreme, de experţi din cele patru state). În calitate de ob- 
servatori au fost invitați și doi reprezentanți ai CSCE, şi generalul Netkaciov, 
comandantul Armatei a 14-a. Au fost invitaţi, de asemenea, și liderii tiraspo- 
leni Smirnov şi Maracuţa. 

Reuniunea a decurs destul de greoi. Cu două sau trei pauze de cafea, fo- 
losite pentru consultări „în doi”, discuţiile au durat aproape 15 ore. Finalul: 
în opinia unora — o victorie politică; în a altora — un clasic compromis diplo- 
matic. 

De la început s-au putut sesiza diferențe substanțiale de abordare a ches- 
tiunilor de pe ordinea de zi, ministrul rus intervenind de nenumărate ori în 
încercarea de a deturna consultările de la scopul lor principal — convenirea 
unor soluții care să contribuie efectiv la soluționarea politică a conflictului, 
cu condiţia sine qua non — respectarea suveranității și integrității teritoriale 
a Republicii Moldova. Kozirev a încercat să sugereze ceva în legătură cu sta- 
tutul politic al Transnistriei, dar a sesizat că atmosfera nu era prielnică pen- 
tru abordarea unui subiect atât de delicat, asfel că nu a mai insistat. Miniștrii 
şi-au suspendat şedinţa și s-au întâlnit și cu o delegaţie a transnistrenilor, din 
care s-a „remarcat” Gr.Maracuţa, preşedintele așa-zisului parlament trans- 
nistrean, care a obiectat împotriva prezenţei delegaţiei noastre la reuniune: 
„România nu are nimic comun cu republica nistreană”. Şi ulterior, în cadrul 
unei noi întâlniri cu delegaţia transnistreană, același Maracuţa (care, trebuie 
să recunosc, vorbea o limbă română mai curată decât mulți din Chişinău) 
reluându-și obiecțiile privind România, a ţinut să precizeze că el și familia 
lui se consideră moldoveni, întrucât nu au fost niciodată cetăţeni ai Româ- 
nici, iar pe români i-a cunoscut (cum oare i-o fi cunoscut, când se născuse în 
1942? Sau o fi fost un copil precoce?!) doar când „au ocupat” Transnistria 
timp de trei ani. Esenţial a fost faptul că separatiștii au fost de acord cu pro- 
punerea celor patru miniștri de externe ca ostilitățile să înceteze a doua zi, la 
orele 15.00. Ulterior, Smirnov a apreciat negativ reuniunea, într-un interviu 
acordat ziarului japonez „Asahi shimbun”, pentru el fiind de neînțeles de ce 
România participă la reuniune, iar republica nistreană nu. 

* * * 


Câteva cuvinte despre cei doi „lideri” transnistreni: 

Igor Smirnov, liderul separatiștilor de la Tiraspol, de naţionalitate rus, 
originar de prin regiunea Habarovsk, cu o biografgie destul de „colorată” 
(ceva pușcărie, în tinereţe pentru furturi și jafuri, colaborator-turnător al 
KGB etc.), ajunge în Transnistria în anul 1987, în cohortele de „specialiștii 
ruși” care împânzeau republicile unionale, atât în scopul sporirii prezenţei 
rusofonilor în structura demografică a acestora, cît și, mai ales, al asigurării 
unui control de nădejde al Moscovei în sectoarele cheie ale economiei din 
republicile unionale. Director al uzinelor „Electromaș” din Tiraspol, face 
parte din elita nomenclaturii rusofone locale, alături de care speculează con- 
fuzia populaţiei rusofone din stânga Nistrului în urma reformelor iniţiate la 
Chişinău de Mişcarea Democratică la începutul anilor '90. Devine lider al 
Comitetului Colectivelor Muncitoresti (OSTK) care a iniţiat şi coordonat 
grevele și demonstrațiile din Transnistria în anii 1989-1991. După ce, la 2 
septembrie 1990 este autoproclamată „republica sovietică socialistă moldo- 
vească nistreană”, în componenţa Uniunii Sovietice, este ales președinte, post 
pe care îl va deţine două decenii, depășindu-l în „longevitate prezidenţială” pe 
bielorusul Lukaşenko și pe unii lideri din noile state independente din Asia 
Centrală. 

A profitat din plin de avantajele „perestroikăi”, a uitat deviza comunistă 
că „totul aparţine poporului” și a achiziţionat rapid câteva imobile atât la Ti- 
raspol, cât și în Federaţia Rusă (având cetățenie rusă, bineînţeles!) lângă Mos- 
cova și pe malul lacului Baikal, în Siberia. „Pentru siguranţa zilei de mâine”, 
a achiziţionat ceva imobile și în Ucraina, pe malul mării, la Simferopol. „Me- 
ritele” în apărarea „pămînturilor sfinte ale Rusiei” i-au fost recunoscute de 
Moscova, care, în 2001, i-a acordat Premiul „Şolohov” „pentru vitejie perso- 
nală şi eroism în apărarea intereselor poporului Transnistriei” şi pentru cartea 
sa de memorii intitulată „Pentru dreptul de a trăi pe pământul Transnistriei”. 
Alţi laureați ai acestui premiu au mai fost Radovan Karadjici, Fidel Castro şi 
Aleksandr Lukaşenko ! 

Este deja „nemuritor”, în regiunea transnistreană având deja câteva 
statui. Ca un tată iubitor, s-a îngrijit și de cariera fiului său, care a deve- 
nit şef al vămii transnistrene şi care, ca orice şef de vamă care se respectă, a 
înfiinţat uriașa companie „Şerif” care cuprinde un lanţ de magazine, hote- 
luri şi restaurante (după unele zvonuri, chiar și în România, pe numele unui 
întreprinzător„moldovean”!), şi, bineînţeles, este și patronul cunoscutului 


club de fotbal Şerif... 

Grigorii Maracuţa avea 50 ani când l-am cunoscut. Vorbea o română im- 
pecabilă, el susţinând însă că vorbește „moldovenește”. De profesie inginer 
mecanic, în ultimii 20 ani lucrase numai în aparatul de partid și de stat din 
regiunea transnistreană. În 1991 a trecut de partea separatiștilor, primind tot 
funcţii de conducere. Avea, din câte am aflat, o relaţie mai veche de prietenie 
cu premierul Andrei Sangheli, relaţie care a fost folosită deseori în avantajul 
reciproc, chiar și pentru interes naţional. Mi-amintesc că, într-o zi, fiind în 
cabinetul lui Sangheli, acesta l-a convins, telefonic, pe „Grigore” să reia ali- 
mentarea cu energie electrică pentru două obiective industriale din partea 
dreaptă a Nistrului. O convorbire telefonică destul de amicală, nedând deloc 
impresia unui dialog între un reprezentant al puterii legitime și un separa- 
tst... 


* * * 


Târziu, după miezul nopții, experții celor patru miniştri de externe au 
reușit să convină proiectul unei Declaraţii (vezi ANEXE), care, în esență, era 
încurajatoare, în pofida unor fraze de ordin general, fără suportul unor mă- 
suri ferme cu aplicare imediată. 

Un document din care, practic, nu lipsea nimic ce ar fi putut împiedica 
sau tărăgăna soluționarea conflictului. Şi, totuși, lipsea ceva. Un calendar pre- 
cis al măsurilor convenite. 

Rezultatul — cu implementare imediată — al reuniunii l-a constituit crea- 
rea unei grupe de experți din cele patru state (ceea ce avusesem noi în vedere 
încă de la început, întrucât era practic imposibil să aduci foarte des, la aceeași 
masă, pe cei patru miniștri de externe), care urma să exercite controlul în- 
deplinirii hotărârii privind încetarea ostilităţilor, separarea forţelor, crearea 
unor mecanisme de informare şi mediere, precum și crearea unui grup de ra- 
portori pe probleme ale drepturilor omului. 

Reuniunea miniștrilor a constituit și o bună ocazie pentru ca Rusia și 
R.Moldova să semneze un protocol privind stabilirea de relaţii diplomatice. 
Peste câteva zile va sosi la Chișinău și primul ambasador rus, Vlasov. 

Ziariştii au îndurat cu stoicism trecerea timpului, în aşteptarea conferinţei 
de presă, la care au venit doar miniștrii român și moldovean. Prima mare 
obiecţie a grupului numeros al ziariştilor români: de ce ministrul moldovean 
a citit textul declaraţiei în limba rusă, când în R.Moldova limba oficială este 
româna. În primul rând, dintr-un motiv foarte simplu: negocierea și redac- 
tarea documentului avuseseră loc în limba rusă, nici noi, nici partea moldo- 
veană nu am reușit să traducem atât de rapid textul în limba română. În plus, 
la conferinţa de presă erau și alți ziariști, din Ucraina şi Rusia. Adrian Năstase 

a făcut pe traducătorul, rezumând pentru ziariștii noștri conţinutul comuni- 
catului comun. A doua obiecţie: ce caută militari la o reuniune diplomatică. 
Răspuns: era dreptul fiecărei delegaţii de a-și stabili componenţa, așa că au 
sosit și câte un militar din Ucraina și Rusia, dar care au făcut figuraţie pe tot 
timpul reuniunii. Aluziv: declaraţia este un document relativ bine articulat, 
un pas înainte, dar fără garanţii că va fi respectat. În subtext: să nu uităm nici 
declaraţiile recente ale vicepreședintelui Rusiei, Al. Ruţkoi, privind existența 
republicii nistrene, nici încercarea lui Kozirev de a impune armata rusă drept 
garant al păcii, forță-tampon între părţile aflate în conflict. 

Chiar a doua zi după reuniune, Departamentul de Stat al SUA salută cre- 
area mecanismului cvadripartit și își declară fermul sprijin pentru acordul de 
încetare a focului în Moldova.. 

La 7 aprilie, preşedintele Iliescu acordă un interviu televiziunii Ostan- 
kino: .. Sigur că schimbându-se statutul politic (al Moldovei), apărând și 
disputa cu posibila reunificare a Moldovei cu România, a apărut o anumită 
stare de îngrijorare, de înţeles, din partea populaţiei ruse și ucrainiene din 
aceste teritorii ...Nici nu se pune problema acum, imediat, a unirii. Este o 
chestiune pe care istoria a creat-o. Transnistria nu a fost niciodată teritoriu 
românesc; este „meritul” lui Stalin de a fi introdus un factor de discordie în- 
tre state, prin împărţirea fostei Basarabii în trei teritorii, incluse în Ucraina, 
teritoriul cel mai mare organizat în Republica Moldova, unde a fost adău- 
gat şi acest teritoriu care nu a fost niciodată românesc...” . Iar la întrebarea 
„dacă nu negaţi unirea în perspectivă, ce soartă vedeţi pentru Transnistria?”: 
„Toate aceste chestiuni ţin de principiul autodeterminării popoarelor. 
Firesc mi se pare ca acest proces să se desfăşoare. Când, cum, în ce formă — 
este o chestiune pe care conjunctura politică concretă o va rezolva. Admitem 
că în Europa sunt multe probleme teritoriale și de frontieră care au fost cre- 
ate după cel de al doilea război mondial. Problema Moldovei, a Transnistriei 
a apărut ca urmare a Pactului Ribbentrop-Molotov, care în mod brutal a im- 
pus noi frontiere în această zonă a Europei, ca și în Ţările Baltice și în alte 
teritorii. Dar aceste chestiuni trebuie să își găsească rezolvarea într-un cadru 
politic normal... 

Declaraţia provoacă reacții neaşteptate la Chișinău, mulți intelectuali fi- 
ind deranjaţi de afirmaţiile preşedintelui că Transnistria nu a fost niciodată 
pământ românesc. În discuţii punctuale, le amintesc unora, mai ales celor din 
Frontul Popular, că asemenea declaraţii au apărut și la ei, în Moldova, când 
cereau unirea imediată, chiar cu preţul pierderii Transnistriei, şi că au trans- 
mis şi la Bucureşti atari declaraţii. 

Am meditat îndelung pentru a găsi o formulă cât mai diplomatică de a 

informa Bucureştiul să nu se mai facă referiri la statutul istoric al Transnis- 
criei. Treabă delicată, nu cumva să se înțeleagă că îl criticăm pe președinte. În 
final, totul a ieșit bine. Adrian Năstase a mulțumit pentru informarea respec- 
tivă, cu ajutorul căreia — ne-a spus — l-a convins pe preşedinte să nu mai evoce 
istoria Transnistriei... 

Comisia mixtă cvadripartită şi-a început lucrul; constată că, în general, 
se respectă încetarea focului, iar mai multe formaţiuni de cazaci de pe Volga 
şi Don încep să părăsească regiunea; efectuează vizite în teritoriul din stânga 
Nistrului şi la Tighina unde înregistrează că a început acţiunea de deminare 
a unor obiective şi a unor căi de acces, deblocarea drumurilor şi luarea de mă- 
suri pentru funcţionarea normală a secţiilor de poliţie şi de miliţie. Rămâne 
în suspensie problema Armatei a 14-a, armată străină — după ce nu mai era 
a CSI — pe teritoriul unui stat independent, fără un statut bine definit. Nu 
este admisibil ca această armată să dea ultimatumuri, să pună condiţii. Nu 
are caracter de forţă neutră, în cadrul conflictului manifestându-se ca forță 
partizană. 


x * x 


7 aprilie: Preşedintele Elțîn semnează decretul privind trecerea Flotei de 
la Marea Neagră sub jurisdicția Federaţiei Ruse. Cu o zi înainte, președintele 
ucrainian Kravciuk semnase un decret similar! Peste două zile cei doi 
preşedinţi convin să stopeze aplicarea ambelor decrete și să creeze o comisie 
bilaterală în vederea rezolvării litigiului. În același timp, a început retragerea 
armelor nucleare tactice din Ucraina, deși în luna martie preşedintele Kra- 
vciuk ordonase oprirea evacuării acestor arme sub pretextul „instabilității şi 
confuziei” din Rusia, nefiind convins că aceste arme vor fi distruse sau nu vor 
cădea pe „mâini rele”. Adevărul este că Ucraina a fost sub o constantă presiune 
din partea Statelor Unite, serios preocupate ca armele nucleare să nu se afle 
sub controlul unor state precum Ucraina, Belarus și Kazahstan, despre care 
nu se ştia mare lucru. În plus, Ucraina s-a lovit de un obstacol neprevăzut: 
absenţa specialiștilor care puteau manevra aceste rachete și lipsa codurilor 
de lansare (americanii le-au explicat că este imposibilă spargerea acestor 
coduri). Rușii își retrăseseră specialiștii încă din decembrie 1991, în jurul 
rampelor de lansare rămânând doar militari de pază!! În ceea ce priveşte 
Flota militară de la Sevastopol: în anii următori aceasta a trecut complet 
sub jurisdicția Federaţiei Ruse, baza militară a fost închiriată Rusiei până în 
2017 (fapt fără precedent: staționarea flotei ruse la Sevastopol a fost stipulată 
chiar de Constituţia Ucrainei din 1997!!), acord prelungit cu încă 30 de ani 
în 2010. 

La 8 aprilie a sosit la Chișinău o delegaţie a Crucii Roșii Române cu aju- 
toare umanitare în valoare de cca 12 milioane lei, constând din medicamente, 
materiale sanitare de prim ajutor, pături, linjerie de pat, îmbrăcăminte, încăl- 
țăminte, alimente. ÎI reîntâlnesc pe vechiul coleg de facultate și de minister, 
Nicolae Nicoară, preşedintele Societății de Cruce Roşie. Îmi spune că în săp- 
tămânalul „România Mare” Vadim „mă vorbeşte de bine”! Peste câteva zile, 
Adrian Năstase mă avertizează: „nu prea e bine când Vadim te vorbeşte de 
bine!” 


8 aprilie: la Chișinău soseşte Juan Antonio Samaranch, preşedintele 
CIO, o escală în turneul pe care îl întreprinde în fostele republici sovietice. 
Cu două zile mai devreme, miniștrii tineretului şi sporturilor din România 
şi R.Moldova conveniseră pregătirea unui proiect de protocol și cooperare 
în domeniul sportului și turismului, care prevedea, printe altele, și partici- 
parea unor echipe sportive moldoveneşti în campionatele României. Partea 
română a propus, în cadrul acţiunilor de integrare, includerea unor sportivi 
moldoveni în lotul olimpic al României. Proiect frumos, ambițios, dar din 
păcate neconcretizat nici până azi. Snegur decisese atunci: să discutăm altă 
dată această chestiune... 

9 aprilie: Guvernul de la Chișinău anunţă o nouă scumpire a produselor 
alimentare. Crește de două ori preţul pâinii și al laptelui, de 2,8 ori — al zahă- 
rului, și de 2,5 ori —- al uleiului. Salariul minim la acea dată ajunsese la 850 
ruble (cca 9 dolari), cu care se putea cumpăra 300 ouă, sau 11 kg de brânză 
sau 30 kg de cartofi. 

11 aprilie: Al. Barbu, ministrul moldovean al industriei, care a fost cu o 
zi înainte la Bucureşti, îmi spune că este mulțumit de convorbirile cu omolo- 
gul român: au fost analizate modalităţile concrete de realizare a unei integrări 
operaţionale, s-au trecut în revistă domeniile în care există deja o colaborare 
şi s-au analizat alte posibilităţi de cooperare în viitor. S-a convenit crearea 
unui colectiv mixt de coordonare a integrării industriale, astfel încât procesul 
să fie continuu şi dimensionat în funcţie de necesităţile economice, inclusiv 
susţinerea reciprocă în desfacerea de mărfuri pe terțe pieţe. 

La 10 aprilie Smirnov semnează decretul privind crearea forţelor armate 
ale Republicii moldovenești nistrene, pe baza gărzii republicane și a unităţilor 
militare dislocate pe teritoriul Transnistriei, subînţelegând, evident, efecti- 
vele Armatei a 14-a. 

12 aprilie: Se împlinesc 535 de ani de la urcarea pe tronul Moldovei a lui 
Ștefan cel Mare. Snegur vizitează Suceava și Putna, unde declară că „exemplul 
domniei lui Ştefan cel Mare ne întărește convingerea că nici un imperiu nu ne 

va asimila, nu ne va distruge ca neam”. Depune o coroană la mormântul voie- 
vodului. Se întâlnește la Suceava cu Iliescu. Plin de optimism declară: „între 
ţările noastre există o înţelegere deplină”. 

Citesc în presă că în Transnistria a venit un alt „general patriot” — 
Makaşov. Considerând că stelele de general de pe umerii săi sunt mai pu- 
ternice decât politica, a mers la comandamentul Armatei a 14-a, a rostit în 
faţa ofițerilor un discurs cu puternice note naţionaliste, velicoruse, chemând 
la apărarea pământurilor „sfintei Rusii” și amenințind că „trădătorii Rusiei 
vor fi concediaţi din armată şi aruncaţi în închisoare”. La întrebarea firească 
a ofiţerilor pe cine reprezintă oficial, s-a bâlbâit, spunând ceva despre „toţi 
oamenii cinstiţi”. Cei prezenţi i-au dat clar de înțeles că nu prea mai are ce 
căuta pe la ei. Makașov nu a dezarmat. A luat legătura cu liderii separatiştilor, 
dar o nouă deziluzie. Aceştia nu i-au oferit nici posturi de conducere, nici 
bani, așa că a hotărât să ...lupte alături de Galina Andreeva. Cine era acest 
Makaşov? Fost comandant al districtului militar Ural, a rămas „șomer” la 31 
august 1991, după ce fusese unul din sprijinitorii deschişi ai puciului din 19 
august. După scurta sa aventură în Transnistria, de unde a fost destul de bru- 
tal „expulzat? de temperamentalul general Lebed, se va întoarce la Moscova, 
va participa activ la evenimentele din octombrie 1993 de partea parlamenta- 
rilor rebeli, fiind ulterior arestat. După un an va fi eliberat, va intra în parti- 
dul comunist, devenind, timp de două mandate, deputat în Duma de Stat, pe 
listele comuniștilor lui Ziuganov. 

Sesisez un oarecare optimism la unii din conlocutorii mei locali, în Le- 
gătură cu perspectivele normalizării situaţiei, după ce, la 12 aprilie, între 
Chişinău și Tiraspol s-a semnat un nou protocol privind încetarea focului. 
La Tighina au fost înlăturate blocurile de beton care barau căile de acces în 
oraş şi s-a convenit să se treacă la măsuri de stabilizare a situaţiei: dezarmarea 
formațiunilor paramilitare, deminarea obiectivelor economice şi administra- 
tive, asigurarea ordinii publice de către poliţia moldoveană și miliția separa- 
tistă. 

17 aprilie: la Chişinău are loc o nouă reuniune a celor patru miniștri de 
externe. Începe şi de această dată cu ceva întârziere, pe la orele prânzului. 
Sunt prezenți şi doi observatori ai CSCE. 

„Incălzirea” înaintea începerii reuniunii este făcută, în faţa presei, de 
miniștrii român și rus. Adrian Năstase speră că rezultatele reuniunii vor că- 
păta rezonanţă la nivelul autorităţilor statelor implicate, „eliminându-se ast- 
fel impresia că se joacă cu mai multe echipe pe teren”. O declaraţie cu sub- 
înţeles — ușor tradusă ca o reacție ultradiplomatică la dezacordul Moscovei 
cu înțelegerile reuniunii precedente a celor patru miniștri. Mai „explicit” este 

Kozîrev: „Să elaborăm mecanismul care ar asigura armistițiul și deci rezolva- 
rea conflictului. Consider că este necesar ca reprezentanţii Transnistriei să fie 
prezenţi atât la dezbateri, cât și la luarea deciziilor. Altfel este greu să se dea 
garanții privind respectarea suveranităţii și integrităţii Moldovei”. 

S-a convenit destul de repede asupra principalelor puncte de pe ordinea 
de zi: audierea unei informări a comisiei mixte care a întocmit și un proiect 
de document cu elemente necesare precizării statutului observatorilor; adop- 
tarea statutului comisiei mixte cvadripartite pentru controlul respectării în- 
cetării focului și separării forțelor angajate în conflict; crearea unui grup de 
400 observatori (câte 100 din fiecare țară participantă la reuniune) care să 
supravegheze situaţia pe linia convenţională de conflict de cca 250 km.; reco- 
mandarea privind trecerea cât mai curând posibil la dezarmarea formațiunilor 
paramilitare ilegale, repatrierea voluntarilor străini și a cazacilor; accelerarea 
investigatiilor procuraturii asupra acţiunilor criminale din zonă; începerea 
„cât mai urgent posibil” a negocierilor moldo-ruse asupra definirii statutului 
Armatei a 14-a. Ultima recomandare a fost făcută în contextul sugestiei lui 
Kozîrev ca Armata a 14-a să aibă rolul de forţă tampon în zona convențională 
de demarcare a forțelor angrenate în conflict. 

În pauza de prânz, Adrian Năstase rezumă pentru ziarişti: „cred că am 
reușit să trecem în revistă documentele care erau deja propuse într-o anumită 
formă. Acestea au fost analizate în profunzime. La unele din ele au ieșit în 
evidență şi chestiuni ce au fost retrimise în comisia de redactare, la comisia 
de experţi, care vor continua să lucreze în următoarele ore. Dar cred că în 
mare măsură sunt aspecte pozitive, care sperăm să fie reținute în textele fi- 
nale”. Răspunzând unei întrebări referitoare la invitarea liderilor separatiști 
la reuniunea miniștrilor de externe, Năstase a menţionat că, deși chestiunea 
a fost lansată într-o conferinţă de presă a lui Kozîrev, invitarea părții trans- 
nistrene trebuie discutată de miniștri într-un cadru restrâns, iar eventualele 
întâlniri cu reprezentanţi de la Tiraspol ar constitui doar simple contacte de 
informare, deoarece a invita la masa discuţiei pe reprezentanţii raioanelor din 
stânga Nistrului ar însemna recunoașterea unui statut politic, „or, acest lu- 
cru este inadmisibil, pornind de la principiile pe care le-am stabilit şi de la 
declaraţiile noastre anterioare. Nu putem să recunoaștem suveranitatea Mol- 
dovei şi în același timp să o încălcăm”. 

Pentru după amiază, participanţilor li s-a propus o nouă întrevedere — 
sugestia a aparținut, cum altfel?!, lui Kozîrev - cu liderii separatiști Smirnov, 
Maracuţa, Liţkai și gen.Ștefan Chiţac, ultimul — un român din regiunea 
Cernăuţi, în care se trezise brusc spiritul internaţionalist sau, poate, tentaţia 
de a fi mare comandant de oști, el ocupând fotoliul de „ministrul apărării 

republicii nistrene”. Mai mult, Chiţac l-a adus și pe fiul său, Andrei, care co- 
manda o grupă de „voluntari” în raionul Dubăsari. Întâlnirea a avut loc, de 
data aceasta, în clădirea ministerului moldovean al apărării, o clădire impu- 
nătoare care, până în 1991, găzduise comandamentul armatelor de sud-vest 
ale URSS, care vizau flancul sud-vestic al Europei, până la Mediterana. Cei 
patru separatiști nu au pierdut ocazia de a repeta lecţiile cunoscute privind 
acţiunile „discriminatorii şi provocatoare” ale Chişinăului, dorinţa lor de a 
obţine garanţii ferme privind autoconducerea, precum și garanţii „pentru 
viitor”, în cazul unirii Moldovei cu România. Bineînţeles că subiectul „Ro- 
mânia” nu putea lipsi din luările de cuvânt ale acestora! Nu s-a intrat pe fon- 
dul problemelor ridicate, nu exista nici cea mai mică intenţie -cel puţin din 
partea lui Adrian Năstase și a lui Nicolae Țîu, de a da impresia că ar fi dispuşi 
la o negociere, chiar minimală, cu separatiștii care sperau că vor fi incluși în 
mecanismul cvadripartit de consultări. Adrian Năstase a fost nevoit să dea 
o explicaţie pentru această întâlnire: „accept mai ușor formula de informare 
directă cu acești oameni, un asemenea gen de discuţie fiindu-ne util în orga- 
nismele ce suntem pe cale să le creăm. Numai astfel se poate asigura o comu- 
nicare de tip feed-back. Informaţiile primite sunt apoi transmise sub formă 
de decizii care sunt cunoscute și puse în aplicare în zonele controlate de cei 
cu care am discutat. Altfel, în zadar concepem documente superbe, care fie 
că sunt inaplicabile, fie că sunt necunoscute, pot discredita procesul politic. 
Cu un amendament însă: că aceste contacte sunt necesare primelor întâlniri, 
după care să începem alte calcule de elaborare”. 

A fost ziua cea mai lungă. O zi a primelor decantări ale adevăratelor 
intenţii ale participanţilor la negocieri. La reluarea consultărilor, în a doua 
parte a zilei, cel care a dat tonul a fost ministrul Kozîrev, care, într-o lungă și 
alambicată luare de cuvânt, a confirmat unele indicii pe care le aveam privind 
poziţia oficială rusă asupra conflictului transnistrean. A insistat în special pe 
ideea acordării unui statut politic pentru Transnistria, în condiţiile în care 
se pronunţase anterior pentru integritatea teritorială a Republicii Moldova. 
De asemenea, a sugerat ca, în conexiune cu acest statut, cei patru miniștri să 
conceadă asupra unei formulări care să prevadă semnarea între Chișinău și 
Tiraspol a unui document care să stipuleze explicit că, în cazul unei schim- 
bări a statutului Republicii Moldova, transnistrenii vor avea dreptul la libera 
opţiune. Nu a fost explicit în ceea ce priveşte schimbarea statutului, dar era 
clar pentru toţi cei prezenţi că are în vedere posibila reunire a Moldovei cu 
România, preluând astfel cunoscutele teze ale separatiștilor transnistreni pri- 
vind opoziţia lor faţă de conducerea legitimă a republicii (deși, repet, nimeni, 
dar absolut nimeni din conducerea de atunci a Moldovei — și nici din cele 

care au urmat, în următorii 20 de ani — nu s-a pronunţat deschis pentru uni- 
rea cu România. Dimpotrivă!). A sugerat, de asemenea, ca, „pentru operati- 
vitate şi eficiență”, Armata a 14-a să devină o forță tampon între forţele aflate 
în conflict. 

Miniștrii români și ucrainieni au evitat să se pronunţe imediat, rugându-l 
pe ministrul Țîu să îşi exprime părerea. Au urmat câteva minute uluitoare. 
DI iu, învârtind un creion în mână, a început cu „știți... după care a făcut o 
pauză, continuînd să își studieze atent creionul și să clatine din cap în semn 
de negaţie, fără a spune de fapt cu ce nu este de acord. În final, adunându-și 
gândurile, a spus că nu este mandatat să discute chestiunea statutului juridic 
al Transnistriei, că esenţial acum este adoptarea unor recomandări ale celor 
patru miniștri privind încetatea ostilităţilor și începerea de negocieri privind 
reglementarea politică a conflictului. A adresat o inteligentă întrebare minis- 
crului Kozirev: care este poziţia Dumei de Stat de la Moscova asupra retra- 
gerii Armatei a 14-a, şi nu numai a acesteia, ci și a retragerii de la Tiraspol a 
conducerii separatiştilor.Vădit încurcat, Kozîrev a spus că are serioase îndoieli 
că, în actuala componență, parlamentul rus ar putea adopta decizii punctuale 
pe subiectele de mai sus. 

Fără a exagera și fără nici o doză de subiectivism, consider și acum că cel 
mai explicită intervenţie pe marginea propunerii lui Kozîrev privind viitorul 
statut juridic al Transnistriei și dreptul acesteia la secesiune a fost a minis- 
trului român. Adrian Năstase s-a întrebat, pe drept cuvânt, cum s-ar putea 
acorda garanţii de liberă opţiune unui teritoriu care face parte din teritoriul 
integru al unui stat, recunoscut ca atare și pe arena internaţională, inclusiv 
de Federaţia Rusă care a stabilit relaţii diplomatice cu Republica Moldova 
în întregul ei. În context, s-a întrebat cu voce tare care este de fapt poziția 
oficială a Rusiei? Cea exprimată de ministrul de externe sau cea des repetată 
de al doilea om din statul rus, vicepreședintele Ruţkoi? Ministrul român a 
opinat, totodată, că, în cazul în care recomandările celor patru miniștri nu 
vor fi însușite de preşedinţii celor patru state, s-ar putea face apel la Consiliul 
de Securitate al ONU şi la CSCE. (Nu am înţeles de ce președintele Snegur, 
în întâlnirea din aceeași zi cu cei patru miniștri, a respins categoric sugestia 
ministrului nostru). 

Toţi aşteptau poziţia ministrului de externe ucrainian care s-a limitat la o 
„opinie personală”: deși nu există speţe similare în dreptul internaţional, s-ar 
putea face o excepţie. Însă nici nu a exprimat un acord explicit cu propunerile 
omologului rus. 

Ministrul de externe Zlenko a fost destul de reținut pe tot parcursul re- 
uniunii. Mi s-a creat impresia că în poziţia Ucrainei au apărut unele nuanțe, 

nu prea favorabile părţii moldovene. Dacă până atunci conducerea ucraini- 
ană fusese destul de vocală în apărarea și sprijinirea poziţiilor Chișinăului, 
odată cu soluționarea (temporară!) a serioasei divergențe cu Moscova în 
privinţa statutului Flotei ruse de la Sevastopol, a început să se gândească mai 
serios asupra viitorului statut al Transnistriei, neuitând că acest teritoriu fä- 
cuse parte, din RSS Ucrainiană, chiar și înainte de 1917, când era încorporat 
în gubernia Novorossia și nu în gubernia Basarabiei. Conducerea oficială a 
Ucrainei era extrem de atentă în a nu da de înţeles ca are o asemenea memo- 
rie, însă politicieni din tot spectrul politic mai recurgeau din când în când la 
istorie, ca să nu mai vorbesc de sprijinul deschis acordat „fraţilor ucrainieni” 
din Transnistria. 

Mi-aduc aminte că, prin 1994, când eram ambasador la Kiev, am avut 
de câteva ori prilejul să discut cu oficiali ucrainieni problema basarabeană, 
oridecâreori ucrainienii erau deranjaţi sau preocupaţi de luările publice de 
poziţie ale unor politicieni români sau de articolele din presa română în legă- 
tură cu consecinţele pactului Ribbentrop-Molotov, sau în legătură cu nordul 
Bucovinei și soarta minorităţii române din Ucraina. Era perioada în care abia 
începuseră negocierile asupra Tratatului de bază româno-ucrainian, presa 
ucrainiană publicând frecvent referiri la „pretenţiile teritoriale” ale României 
asupra nordului Bucovinei și, în context, era blamat tot ceea ce fusese legat 
de făurirea României Mari la 1918. Şi ocazii pentru asemenea discuţii erau 
foarte dese! Primul adjunct al ministrului de externe Anton Buteiko îmi tot 
reamintea că Ucraina nu a fost niciodată de acord cu „anexarea prin forță” 
a Basarabiei la România, în 1918. Tot de fiecare dată îi aminteam că, după 
proclamarea independenţei, în 1919, Ucraina a stabilit relaţii diplomatice cu 
România şi nu a contestat frontierele de atunci ale României. „Domnule mi- 
nistru, i-am spus într-o convorbire, am studiat puţin și istoria statului ucrai- 
nian. Dumneavoastră vorbiți de nerecunoașterea Basarabiei de către guvernul 
sovietic de la Harkov, sau de cel de la Kiev?”. Este adevărat, însă, că ucraini- 
enii au visat mereu, după revoluţia din februarie 1917, la o „Ucraină mare”, 
care să înghită și Basarabia. Astfel, la 18 iulie 1917 Rada ucrainiană declarase 
că Basarabia îi aparţine, pentru ca, un an mai târziu, la 16 martie 1918, să 
transmită guvernelor guvernelor german, austro-ungar, turc, bulgar și român 
o notă în care se afirma: „Basarabia, din punct de vedere etnografic, econo- 
mic şi politic formează o unitate indivizibilă cu teritoriul Ucrainei”. Asta, 
după ce, cu două luni în urmă, reprezentantul ucrainean la București, G. Ga- 
senko, declara: „Ucraina naționalistă şi România întregită au doi dușmani 
comuni: bolşevismul și albgardismul rus care visează Rusia cea veche una și 
indivizibilă... Ucraina democratică, după principiile lui Wilson, nu pretinde 

acele teritorii care doresc să rămână în graniţele României Mari. Cu această 
Românie Nouă, Ucraina se va înţelege pe deplin”. Peste încă un an, aceeași 
Radă avea să declare că „nu doreşte în nici un fel să pună în discuţie frontiera 
actuală între cele două state şi consideră Nistrul ca frontieră definitivă între 
ele”. Nu „a dorit” până în momentul în care puterea de la Kiev a trecut în 
mâinile sovietelor... 


„Şi tot despre dialogurile mele diplomatice cu Buteiko: prin 1994, când 
începuseră să se înfiripe primele contacte la nivelul administraţiilor locale, o 
delegaţie ucrainiană (formată, după cum am aflat, din naționaliști ucrainieni) 
a făcut o vizită la Galaţi. Din una în alta, evocându-se „legăturile istorice” 
dintre cele două popoare, românii noștri, inimă largă, au consimţit să ridice 
în Galaţi un monument al hatmanului Mazepa. Buteiko m-a invitat la MAE 
unde şi-a exprimat nedumerirea în legătură cu această decizie a gălăţenilor, 
rugând să transmit autorităţilor române îngrijorarea în legătură cu sprijini- 
rea unor acţiuni iniţiate de „naţionaliștii” ucrainieni. Din nou nu m-am pu- 
tut abține: „ Ucraina contemporană îl glorifică pe Bogdan Hmelnițki (cel 
care unise „pe vecie”, la 1654, Ucraina cu Cnezatul Rusiei) sau pe hatmanul 
Mazepa?” (cel care fusese acuzat de trădare a Rusiei)...Peste ani, în timpul 
preşedinţiei Iușcenko, glorificarea cam exagerată a lui Mazepa (în contextul 
unei reconsiderări radicale a istoriei relaţiilor ucrainiano-ruse) a devenit una 
din principalele cauze ale deteriorării relaţiilor ruso-ucrainiene... Rușii nu pu- 
teau uita că hatmanul cazacilor zaporojeni, Ivan Mazepa, l-a trădat pe Petru 
cel Mare, trecând de partea suedezilor în timpul istoricei bătălii de la Poltava 
(28 iunie 1709), motiv pentru care a fost excomunicat de biserica pravoslav- 
nică rusă. Mazepa, după înfrângerea suedezilor, s-a retras la Tighina unde 
după câteva luni s-a stins din viaţă, la vârsta de 70 ani. A fost înmormântat 
întâi la Varnița, lângă Tighina, apoi reînhumat la Galaţi, după ce mormântul 
îi fusese profanat de turci... 


Dar să revenim la ziua de 17 aprilie. După pauza de prânz, cei patru 
miniștri au fost invitaţi de președintele Snegur, alături de care se mai aflau 
preşedintele parlamentului și premierul Muravschi. Țîiu l-a informat succint 
despre primele rezultate ale consultărilor. Președintele Snegur, supralicitând 
potenţialul mecanismului, a recomandat ca, pentru moment, să nu se ape- 
leze la ONU sau la OSCE. (Reticenţa părţii moldovene se va stinge după 
numai 5 luni: în cadrul dezbaterilor din Adunarea generală a ONU, minis- 
trul moldovean de externe va cere explicit prezenţa permanentă în Moldova 
a unui grup de observatori ONU, după ce acceptase, în august, venirea unor 
reprezentanţi ai CSCE în republică, pentru ca, mai apoi, în aprilie 1993, să 

accepte deschiderea unei misiuni permanente a OSCE la Chişinău). Alexan- 
dru Moșanu, ca lider al parlamentului, a optat pentru un rol mai sporit al Par- 
lamentului, care ar urma să convoace o sesiune specială consacrată problemei. 
Premierul Muravschi s-a limitat la chestiunile economice, acuzând acordul 
pentru deschiderea unor conturi ale separatiștilor în băncile rusești și ucraini- 
ene. A primit asigurări de la Kozîrev și Zlenko că aceste conturi vor fi închise. 
Bineînţeles că aceste asigurări au rămas fără acoperire: conturile erau deschise 
pentru a întreţine relaţiile de afaceri ale firmelor din Transnistria cu oameni 
de afaceri ruși şi ucrainieni. 

Şi de această dată reuniunea s-a încheiat cu unele rezultate, considerate 
satisfăcătoare. A fost convenit statutul comisiei mixte de observatori, crearea 
unor grupe de observatori militari care să supravegheze operaţiunile de dez- 
angajare în zona de conflict, posibilitatea instituirii unei forțe de menţinere a 
păcii ( în discuţii, se lăsase să se înțeleagă că ar fi preferate forțe ucrainiene, în 
loc de forţe militare ruse), asigurarea neutralității Armatei a 14-a etc. Minis- 
trul nostru a fost extrem de reticent la ideea introducerii unor forţe-tampon 
ale ONU, considerând, pe bună dreptate, că acestea, dacă s-ar decide astfel, 
ar urma să fie amplasate pe Nistru, ceea ce ar legitima o frontieră artificială 
în interiorul statului Moldova. Kozîrev a înțeles că nu are şanse de izbândă 
şi nu a mai insistat în cadrul reuniunii pe propunerea sa privind acordarea 
unui statut special Transnistriei. Însă în toți anii care vor urma, Rusia a fost 
neobișnuit de consecventă în a-și expune în diverse ocazii teza privind statu- 
tul special al Transnistriei în cadrul unei federaţii sau confederaţii, precum 
şi dreptul acesteia la libera opţiune în cazul „pierderii statalității de către Re- 
publica Moldova”. Să recunoaștem însă că apă la moara acestei teze a dat, în 
anii următori, şi partea moldoveană, care, doi ani mai târziu, la 23 decembrie 
1994, va vota — cu aplauze!! — „Legea privind statutul juridic special al Gă- 
găuzici (Găgăuz-Yeri)” în care, în faimosul paragraf 4 din articolul 1 se sti- 
pula că „în cazul schimbării statutului Republicii Moldova ca stat indepen- 
dent, poporul Găgăuziei are dreptul la autodeterminare externă”. În plus, prin 
această lege s-a mai creat un precedent: Găgăuzia avea dreptul la 3 limbi ofi- 
ciale — moldovenească, găgăuză și rusă. Era absurd să creadă cineva că, după 
concesiile făcute găgăuzilor, separatiștii transnistreni ar fi putut accepta un 
statut diferit de al acestora. Şi toate astea, în condiţiile în care la referendu- 
mul din martie 1994 populaţia Moldovei se pronunțase, în proporţie de 95,4 
la sută, în favoarea dezvoltării Republicii Moldova ca stat independent și uni- 
tar, iar găgăuzii, deși relativ compacţi, numărau doar cca 130 mii persoane, 
mai puţin de 2% din întreaga populaţie a Moldovei. Se îndeplinea astfel una 
din previziunile-avertisment din 1990 ale fostului preşedinte al sovietului su- 

prem al URSS, Lukianov: „vreţi trei republici într-un singur stat? Asta veţi 
avea!” 

Au fost destule comentarii în legătură cu desfășurarea reuniunii cvadri- 
partite din 17 aprilie şi, mai ales, cu prezenţa liderilor separatiști la întâlni- 
rea cu miniștrii. Se cuvine să fac următoarele precizări: separatiștii au fost 
invitaţi nu ca lideri ai autoproclamatei republici nistrene, ci ca reprezentanţi 
ai populaţiei din Transnistria, alături de un grup de parlamentari și cetăţeni 
din regiune, tot ca reprezentanţi ai populaţiei. Miniștrii doar i-au informat 
asupra celor convenite, nu le-au cerut şi acceptul. S-a considerat necesar ca 
transnistrenii să ştie ce s-a decis de comun acord, respectiv încetarea imedi- 
ată a focului. Dialogul cu aceștia a mai relevat un aspect: defectuoasa comu- 
nicare a lor cu Chișinăul, precum și proasta comunicare Moscova-Chişinău 
(redusă, practic, la schimbul de mesaje între președinți și întâlnirile ocazio- 
nale ale miniștrilor de externe). Şi, un mic amănunt: în discuţiile cu ziariștii 
români, Năstase a făcut, diplomatic, aluzie critică la un ministru de externe 
care ar fi declarat recent că nu ar trebui acceptată intervenţia unui stat terţ 
în evenimentele din Moldova (cu câteva zile în urmă, ministrul ucrainian de 
externe făcuse o asemenea afirmaţie în cadrul unei întâlniri cu omologul său 
ungur), vizată fiind, desigur, România. 

La 19 aprilie, forțele militare moldovenești sunt retrase din Tighina, cu 
excepția poliţiei. Detaşamentele de gardiști sunt parţial dezarmate. Incetarea 
focului va deveni efectivă la Tighina abia la 20 aprilie. 

Toată lumea se interesează de unirea Moldovei cu România! Moșanu, 
aflat în vizită oficială în Turcia, a oferit presei un răspuns nuanţat. „Scopul 
politicii Republicii Moldova este unirea, în viitor, cu România, dar mai întâi 
trebuie să ne consolidăm republica noastră, a cărei populaţie este formată în 
proporţie de 64 la sută din români dar, din cauza politicii de rusificare dusă 
de regimul sovietic, anumiţi români din Moldova sunt împotriva unificării cu 
România”. A mai făcut o afirmaţie, zic eu, curajoasă: „marile puteri, în special 
SUA, se opun unei eventuale unificări...” La Chişinău, declaraţia lui Moșanu 
este distorsionată, ceea ce face să fie dur criticat de o anumită parte a presei, 
şi, în culise, de politicieni, pentru că, chipurile, ar fi cerut unirea imediată cu 
România. 

Vizita la Ankara s-a desfășurat într-o notă optimistă. Partea turcă a 
reacţionat pozitiv la o sugestie avansată de Moșanu: acordarea unei autono- 
mii culturale populaţiei găgăuze din Moldova. Urma ca parlamentul să ad- 
opte un act normativ, iar în cursul lunii mai, ministrul turc de externe Hik- 
met Cetin, să efectueze o vizită la Chișinău și, în context, să exprime sprijin 
pentru iniţiativa moldoveană. Evenimentele politice interne de la Chișinău 

au împiedicat concretizarea proiectului care, la acea dată, părea a fi suficient 
pentru a satisface exigenţele găgăuze. Din păcate, timpul a lucrat în defavoa- 
rea Chișinăului, care doi ani mai târziu, va fi obligat să facă majore concesii 
găgăuzilor. 

O nouă întâlnire cu Mircea Druc. Ne plimbăm prin curtea în care își 
avea sediul Frontul Popular. Are, în continuare, obsesia microfoanelor insta- 
late în încăperi. Este sceptic în legătură cu aplicarea în practică a celor conve- 
nite la reuniunea cvadripartită. Și trebuie să recunosc, în gând, că argumen- 
tele lui sunt solide. Ştie bine situaţia din Transnistria, îi cunoaşte pe mulți 
dintre liderii separatiştilor. Cheia, consideră el, se află la Moscova şi nu numai 
la Kremlin. În Sovietul Suprem sunt deputaţi — aleşi încă din martie 1990 
— care nu realizează că Rusia cea de astăzi nu mai este cea care a existat până 
în decembrie trecut. Acesta este și unul din motivele pentru care el este atât 
de înverşunat împotriva aderării Moldovei la CSI. Moldova nu este Ucraina 
sau Kazahstan, care au alt potenţial în a rezista în faţa presiunilor Moscovei. 
Conflictele din micile state independente au fost declanșate în timpul puterii 
sovietice și sunt acum întreţinute de puterea rusă care speră încă în refacerea 
imperiului. Nu îl consideră pe Elțîn un adevărat democrat, dar apreciază că 
acesta este mult mai realist decât majoritatea parlamentarilor ruși, iar soarta 
imediată a Rusiei va depinde de cine va fi învingătorul din adevăratul război 
care are loc la Moscova între președinte și parlament. 

Îmi spune, apoi, că de Paşte intenţionează să meargă la Putna, unde a 
fost invitat de prietenii de la PNŢCD, „pentru a se întâlni cu regele Mihai”. 
„Domnule Druc, zic, ce treabă aveţi dvs cu regele? Nu v-am auzit niciodată 
că aţi nutri simpatii politice pentru regalitate! Asta mai lipsea Frontului Po- 
pular, să fie trecut pe lista mișcărilor regaliste! Mi-aţi spus că de Sărbători 
fetele intenționează să vină acasă”( una din fiicele sale era studentă la Cluj, 
cealaltă — la Tbilisi). „Nu veţi petrece împreună sărbătorile ?”. „Mă gândeam 
că poate regele ne va ajuta cumva și material...” a venit răspunsul. În fine, a 
conchis că poate este mai bine să rămână la Chișinău. Nu că l-am convins 
eu, dar se simţea că el însuși nu simţea necesitatea unei plimbări politice la 
Suceava și la Putna. 

Cu câteva zile înainte de Sărbătorile de Paşte, i-am făcut o vizită, acasă, 
poetului Dumitru Matcovschi. A fost o întrevedere tristă. În faţa mea era un 
om pe a cărui faţă se citea suferinţa fizică. M-a primit cu multă amabilitate, 
dar, pe parcursul discuţiei a fost evidentă resemnarea, deziluzia că dincolo de 
Prut este uitat, nimeni nu îşi mai aminteşte de el. evitat. „Sunt bolnav, bani 
de medicamente nu am, poezia, aia pe care o reușesc să o mai public, se vinde 
greu... Fără revoltă, fără reproș, a constatat că „la dumneavoastră la București 

sunt invitaţi numai unioniștii gălăgioși, așa-zişii militanţi pentru unire. Nu 
cred că așa vom face unirea. Trebuie să simţim acest lucru, să o privim ca pe 
ceva ce nu mai poate fi evitat”. Era în spusele lui ceva ce aveam să descifrez 
mai târziu, într-una din poeziile sale: „Dragostea de Patrie, firește,/Nu se 
ţipă, pentru că e sfântă,/ Ea se poartă-n suflet, se trăiește, /Ea se cântă”. 

Am încercat ulterior să trag un semnal la noi, la ministerul culturii, dar se 
considera, probabil, că pentru Matcovschi se făcuse destul cu doi ani în urmă, 
când fusese internat în spitalele din România. La 17 mai 1989, la numai trei 
zile după ce câștigase un mandat de deputat în Congresul Deputaţilor Popo- 
rului de la Moscova, având drept contracandidat pe fostul şef al KGB-ului 
moldovean, poetul fusese călcat de un autobuz, chiar în apropierea locuinţei 
sale. Un accident niciodată elucidat până la capăt... A scăpat numai ca prin 
minune, a suferit mult prin diverse spitale, inclusiv din România, suportând 
peste douăzeci de intervenţii chirurgicale. 

Un bun prieten, care mi-a și înlesnit întrevederea, mi-a povestit că, în 
1986, imediat după apariţie, poezia sa ”Basarabia” a fost cântată de compozi- 
torul Mihai Dolgan la un mare concert pe stadionul republican din Chișinău. 
„Irecută prin foc şi prin sabie,/ furată, trădată mereu,/ ești floare de dor, Ba- 
sarabie,/ eşti lacrima neamului meu” — ultimele versuri ale cântecului, au 
electrizat întregul stadion, spectatorii intrând pe teren și îngenunchind. Evi- 
dent, autorităţile au interzis apoi cântecul, însă la toate celelalte concerte ale 
lui Dolgan, spectatorii scandau, cerând să se cânte „Basarabia”... 

Matcovschi fusese considerat, încă de la debut, un poet subversiv. De- 
butase în 1963, dar șase ani mai târziu, volumul „Descântece în alb şi ne- 
gru” (1969) nu a trecut de cenzură, întregul tiraj fiind dat la topit, iar poetul a 
intrat în atenţia „organelor”, devenind un poet „nedorit”. Scria el atunci: „Mă 
bat ca Don Quijote cu morile de vânt/Râd oamenii de mine,/M-au rupt de 
la pământ./Un rătăcit adică,/Alţi oameni, alte vremi”. Publicist redutabil, s-a 
implicat activ în anii 1987-1989 în mişcarea de emancipare naţională, con- 
ducând revista „Nistru” (devenită ulterior „Basarabia”). 

Nu a avut mulţi prieteni în România. Sau, dacă a avut, aceștia l-au uitat. 
Cel puţin în perioada în care eu am fost la Chişinău a fost vizitat, în vara anu- 
lui 1992, doar de Marin Sorescu, de care îl lega o prietenie de aproape două 
decenii. 

La noi i-a fost publicat, după 1989, volumul de versuri „Floare Basarabie. 
Poeme după întâia moarte”. 

Tot în acele zile am avut prilejul să îl cunosc și pe scriitorul Ion Druţă 
care venise pentru vreo săptămână de la Moscova. Auzisem și citisem deja 
mult și multe despre el, așa că am perfectat o întrevedere la hotel Codru. Jo- 

vial, un interlocutor deosebit de plăcut, până în momentul în care, firesc, am 
ajuns la delicatele subiecte ale zilei: problema identitară și, în context, per- 
spectiva unei apropieri, până la unire, între românii de pe cele două maluri 
ale Prutului. Am simţit cum distanţa dintre noi se măreşte. Profesoral, a în- 
ceput să îmi vorbească despre specificitatea moldovenilor, despre nevoia de 
afirmare a identităţii moldoveneşti, de consolidare a independenței tinerei 
republici, conchizând tranșant: „nu de unire au acum nevoie moldovenii.” 
Nici asupra limbii nu am căzut la înţelegere, scriitorul remarcând, condescen- 
dent, că esenţial este că ne înțelegem perfect unii pe alţii și că şi noi, românii, 
folosim adesea „dulcele grai moldovenesc”. Apoi a început o lungă pledoarie 
în favoarea înţelegerii cu noua Rusie. Evident, nu l-am contrazis, replicând 
doar că şi noi dorim acest lucru, dar nu în detrimentul relaţiilor între fraţii de 
sânge...Am plecat de la întâlnire cu un sentiment ciudat, cu insatisfacţia de a 
nu fi putut să îl descifrez până la capăt. .. 

Mi-am lămurit multe gânduri mai târziu, după ce i-am citit multe din 
crezurile sale literare sau politice. Am găsit în eseul său „La răscrucea celor 
proşti”, următoarele: „...dacă ţineţi la casele voastre, la copiii voştri, la neamul 
vostru, nu vă mai opriţi la blestematele răscruci de proști și nu mai intraţi în 
discuţie — e una sau sunt două, e moldovenească sau română. Nu vreți să-i 
ziceți limbă română, ziceţi-i limbă moldovenească, nu vă vine să-i ziceţi limbă 
moldovenească, ziceţi-i limba maternă, şi mai mult nu discutaţi cu nimeni 
această chestiune...” 

Druţă începuse, încă din tinereţe, să capete o aură de disident datorită 
mai degrabă prostiei unor activişti de partid. La începutul anilor '60 un re- 
dactor de la revista „Nistru” îi refuză publicarea piesei „Casa mare” pe motiv 
că din text lipseşte „lampa lui Ilici”! Supărar, pleacă la Moscova, unde Teatrul 
Armatei Sovietice acceptă să o pună în scenă. Mai mult, revista „Drujba naro- 
dov” îi publică piesa, „deși nu are miros nici social, nici de partid, dar are un 
ocean de iubire”. Piedestalul său de disident se consolidează când Postovoi, 
secretar al CC al PC din RSSM, protestează vehement în „Sovetskaia kul- 
tura” la aflarea veștii privind publicarea și a punerea în scenă a piesei, protest 
rămas, însă, fără urmări pentru tânărul scriitor, care intrase deja în grațiile 
unui bătrân comunist, redactor șef al revistei „Drujba narodov”, cu multe 
relaţii în aparatul central al partidului. 

În toamna anului 1962 în revista „Novii mir” apare, cu aprobarea și la 
indicaţia lui Hruşciov, „O zi din viaţa lui Ivan Denisovici” a lui Soljenițin. 
Druţă primeşte sarcina de a scrie cronica, publicată în numărul din ianuarie 
al revistei „Drujba narodov”, din care am reţinut un mic pasaj: „Astăzi, pu- 
nem în vina lui Stalin nu numai numărul de victime ale tiraniei: astăzi tre- 

buie să spunem că Stalin nu a iubit poporul, a umilit ca niciodată mai înainte 
numele nobil, numele omului, reducându-l la starea de rotiţă mecanică, fără 
suflet. Astăzi, povestirea lui Soljeniţin este o carte pe care a așteptat-o litera- 
tura noastră, dar va trece timpul, se vor ostoi disputele literare, se vor calma 
criticii şi cartea va rămâne pe raft, va oferi cititorului o supremă satisfacţie, iar 
noi vom aștepta alte mari cărţi ale epocii... Culmea! Articolul este criticat de 
literaţii de la Chişinău, se încearcă publicarea unui articolul incriminator din 
„Moldova socialistă” în presa centrală de la Moscova. Influenţii săi protectori 
îl salvează și de această dată... 

Deja apreciat în cercurile literare, se remarcă din nou, în 1965, la al trei- 
lea congres al Uniunii Scriitorilor din RSSM, cînd a susţinut trecerea la grafia 
latină şi a stârnit aplauze după ce a declarat: „România e doar o ţară rudă cu 
noi, ca limbă, ca istorie, e o ţară socialistă ca și republica noastră, și să nu ne 
grăbim a ridica zid chinezesc de-a lungul Prutului.” 

Limbă cu grafie latină? Rudenie cu România? Era deja prea mult! Este 
chemat la ordine la CC, unde are loc o şedinţă prezidată chiar de Bodiul, 
secretar al CC. Redau relatarea ședinței dintr-un articol al lui Druţă, întrucât 
veridicitatea ei mi-a fost confirmată de un scriitor de la Chişinău, participant 
la acea şedinţă. 

„— 'Tovarăşe Druţă, — zice Bodiul — noi vă tratăm corect dar, spuncţi-ne, 
de ce este neapărat nevoie ca peste tot și oriunde să fiți numiţi mândrie 
naţională? 

-Asta spun dușmanii mei — a replicat Druţă — așa cum și dușmanii dvs 
vorbesc peste tot că sunteţi un geniu al marxism-leninismului. 

În sală s-a aşternut o linişte mormântală. În acele instituţii sovietice în 
care conducătorul era lipsit de simţul umorului, nu se cădea să râzi, asta te 
putea costa scaunul, cariera, şi chiar capul. Bodiul și-a scos ochelarii, a mor- 
măit ceva, a căzut pe gânduri. 

- Nuuu, în chestiunile marxism-leninismului nu mă descurc rău, dar să 
fiu numit geniu, asta e cam mult... 

Şi atunci sufletul moldoveanului nu a mai rezistat. A explodat. Un hohot 
de râs a zguduit monumentala sală a CC-ului. Bodiul s-a schimbat la față, a 
ridicat din umărul drept, ceea ce pentru mine însemna numai un singur lucru 
— era momentul să plec. Ambii în această republică nu puteam trăi”. 

Şi Druţă s-a mutat definitiv la Moscova, scriind şi o frază memorabilă, 
care, cred, îl caracterizează pe deplin: „adevărata patrie a scriitorului este te- 
renul pe care spiritul său rodește. Merg la Moscova pentru că numai la Mos- 
cova sunt iubite cu adevărat Moldova şi moldovenii, istoria şi cultura unică a 
acestora... ! Nu pierde, însă, contactele cu prietenii săi de la Chişinău, fiind 

ales, în 1987, preşedinte al Uniunii Scriitorilor din RSS Moldovenească. Se 
angajează deschis în perestroika, nu ascunde prietenilor gândul său privind 
conectarea moldovenilor la lupta pentru emancipare naţională. Este ales de- 
putat al poporului pe listele RSSM, este inclus în comisia Yakovlev pentru 
studierea Pactului Ribbentrop-Molotov. A fost prezent la mai toate lucrările 
comisiei. Zic „a fost prezent” şi nu „a participat”, pentru că în numeroasele 
relatări privind lucrările aceste comisii nu am găsit, cum se zice,„nimic de 
semnalat” privind poziţiile lui Druță. 

Brusc, a făcut furori și în România, la 30 noiembrie 1989, după ce a pu- 
blicat „Cine a stins lumina la Bucureşti?” în care scria, printre altele: „pe ma- 
lul stâng al Prutului lumea se trezește, se scoală, se apucă de treabă pe când la 
numai câţiva pași (în România) neamul coborât din aceeași rădăcină doarme 
somnul de moarte.” După revoluţie, a fost tipărit rapid în România și ales 
membru de onoare al Academiei Române. Au fost şi unii români care şi-au 
pus mari speranţe în greutatea cuvântului său la Moscova, în favoarea apropi- 
erii Moldovei, încă republică unională sovietică, de România. 

Fascinat de perestroika lui Gorbaciov, dar și gâdilat în amorul propriu de 
acceptarea sa în anturajul liderului sovietic, a fost fervent susținător al apro- 
pierii Moldovei de Moscova, şi, în consecinţă al adoptării unei linii indepen- 
dente față de România. „Pământul lui Druţă se termină la Prut, limba în care 
scrie prozatorul de la Moscova este moldovenească, iar istoria noastră, aşa 
cum ne-o repovesteşte acesta este „făurită” de Potiomkin” — nota criticul lite- 
rar N.Bileţki. Iar un alt scritic, Ion Simuţ, observa că: „dacă pactul său ciudat 
cu Moscova nu l-ar fi compromis, am fi putut spune că Ion Druţă a dobândit 
pentru Basarabia rolul de scriitor naţional. Așa, nu putem spune decât tristul 
adevăr că prin biografia sa de la senectute Ion Druţă a rămas sovieticul roma- 
nului basarabean... Iar un alt critic, A. Burlacu, consideră că „Oportunistul 
Druţă, ca omul, sub vremi, totdeauna a ştiut pe cine şi pe ce să pună miza, pe 
cine să aleagă între popă și chiabur, între ciută și mârțoagă, sau, dacă vreți, 
între Rusia și România, ieșind, cum crede și „bojica” sa, basma curată. Scriito- 
rul, ajuns „la răscrucea cu proști”, cu o operă suprapopulată de comuniști, se 
crede un apostol, dar, arătându-se la televiziune, predică în limba lui Stati și 
are slăbiciunea de a păstori naţia (nu numai de Crăciun)”, 

După 1990 atitudinea faţă de Druţă scriitorul a oscilat între idolatrizare 
şi damnare. Pentru generaţia vârstnică rămâne un scriitor naţional, este un Sa- 
doveanu al Moldovei dintre Prut și Nistru. Pentru generaţia mai tânără, este 
un clasic al literaturii moldovene, care trăieşte la Moscova și acum gândește 
ca noii ruși. 

Şi, ca să nu am remușcări că sunt subiectiv cu Druţă, chiar scriitorul mi-a 

venit în ajutor, în 2010, când, a refuzat o înaltă distincţie oferită de noua 
conducerea moldoveană, deoarece „actuala conducere (cu Mihai Ghimpu, 
preşedinte interimar = n.n.) nu recunoaște Moldova ca un stat cu trecutul și 
viitorul său, vom aștepta alegerile anticipate, vom aștepta până când în frun- 
tea Moldovei va veni acel care va spune sus și tare că am fost, sîntem și vom fi 
pururi un popor cu nume de moldoveni”... 


Am o lungă discuţie cu deputatul Andrei Vartic, care publicase recent o 
scrisoare deschisă adresată lui Laurenţiu Ulici. Acesta din urmă acordase un 
interviu „literar” postului de radio Europa Liberă, în care a încercat să facă și 
ceva politică. Nu am ascultat interviul, dar din cele relatate de Vartic, Ulici 
ar fi afirmat că soarta Basarabiei nu se va hotărî la Chişinău, ci Bucureştiul 
va decide când să își reîntregească teritoriul. Vartic, vizibil iritat de această 
afirmaţie, a văzut în ea un excelent pretext de a-și spune unele din ofurile per- 
sonale. În a sa scrisoare deschisă a atacat cam tot ce se putea ataca din istoria 
României moderne: cedarea Basarabiei în 1940 „fără nici o jale”: „să zicem că 
a fost laş Consiliul de Coroană. Dar de ce a fost laşă România? De ce nu s-au 
declanșat mari mișcări populare, care să aprindă întreaga ţară?”; soarta basa- 
rabenilor refugiați în România în 1940 și 1944, „vânduți apoi sovieticilor”... 
„Când vreţi, ne daţi (ca să ne ucidă rușii un milion de basarabeni), când vreți, 
ne luaţi ( ca să ne porecliți bolşevici)... Actul mișelesc din 1940 a lichidat 
floarea intelectuală și cea productivă a Basarabiei. Ne-au trebuit 50 de ani ca 
să regenerăm și am regenerat fără nici un ajutor din partea românilor de peste 
Prut. Nu am primit colete de acolo, nici cu mâncare, nici cu cărți, nu am pri- 
mit nici măcar cărți poştale cu niște mîngâieri (cum trimiteau evreii din Israel 
celor din URSS)”. Extrem de acid fotografiază realitățile românești, începând 
de la trenurile fără geamuri ( invocând, în context, și unele articole din anii 
'30 ale lui Mircea Eliade), continuând cu copiii cerșetori, încheind cu scruta- 
rea vieţii politice de la Bucureşti:„Se ştie că România nu a avut niciodată un 
guvern stabil. Liberalii s-au hărțuit până la istov cu conservatorii...este măcar 
vreo şansă ca politica liberală va face casă bună cu cea ţărănistă? Și cu care li- 
berali să ne dăm? Cu cei naţionali, tradiţionali, sau cu aripa tânără? Cu cine să 
voteze românul din Basarabia? Cu România Mare sau cu Vatra Românească? 
Cu ecologiștii, liber-schimbiștii, cu partidul democrat-agrar sau cu UDMR? 
Cine va guverna România în următorii cinci, zece sau 15 ani? Sau actul Uni- 
rii fără tocmeală ne va aduce şi nouă, în restaurantele din Chişinău, muzica 
turcească?”... Extrem de dur și în ceea ce priveşte perspectiva reunificării, act 
pe care îl consideră că va trebui făcut de popor și la care basarabenii vor avea 
un cuvânt greu de spus: „Vă este deci în cot de acest pământ lăsat pradă tră- 
dătorilor, tuturor spurcăciunilor istoriei...Nu-l întrebaţi pe basarabean...Păi, 

iată, domnule Ulici, de data asta va trebui să-l întrebaţi. El, poporul, va de- 
cide. El va face Unirea. Atunci însă, când se vor coace premisele, când ne vom 
contopi fireşte, când vor dispare nu numai impacturile financiare, bancare și 
energetice, ci și acelea de profundă structură sufletească, atunci când se vor 
lecui toate rănile pricinuite de trădarea Țării şi când Țara se va pocăi pentru 
milionul de copii naivi basarabeni lăsaţi pradă satanei comuniste în 1940”... 

Mai avea, în final, ceva care m-a convins să am discuţia cu Vartic: „ Mol- 
dova să fie oglinda României, România să fie oglinda Moldovei. Hai să ne 
suflecăm mâinile, domnule Ulici, hai să arăm părăginile, să punem geamuri 
la toate vagoanele de tren și de tramvai, hai să construim autostrăzi europene, 
hai să spălăm Chișinăul și Bucureștiul, hai să dăm românilor de pretutin- 
deni nu numai o ţară Mare, ci şi un trai bogat, civilizat. Eminescu spunea în 
„Economia naţională”: „Averea este puterea”. Hai să ne luptăm pentru această 
putere...ca americanii. Mai puţină politică, mai puţine partide, mai multă 
muncă, mai mult Eminescu. Şi vom învăţa a muri. Şi nu vom muri ca neam 
niciodată”. 

Am fost de acord, de dragul discuţiei, cu multe din reproșurile sale, dar, 
la rândul meu, l-am întrebat: şi ce au făcut basarabenii noştri în iunie 1940? 
Nu cumva au ieșit pe străzi cu flori și cu muzică pentru a întâmpina pe „sovie- 
ticii eliberatori”? Nu cumva în anii următori mulţi dintre intelectualii moldo- 
veni, români prin naştere, au cântat măreţele realizări ale comunismului și nu 
întotdeauna de frica unor represiuni sau deportări? Nu cumva în anul 1991 
domnia sa şi mulți alţii au proclamat întâi suveranitatea apoi independenţa 
Republicii Moldova, fără nici un cuvânt despre o posibilă unire cu Româ- 
nia, acum sau mai târziu? S-a strigat, oare, la 27 august 1991, în Piaţa Ma- 
rii Adunări Naţionale „vrem unire cu România”? Da, i-am zis, eu nu sunt de 
acord cu Ulici, pentru că doresc să cred că, așa cum s-a întâmplat în 1918, 
la Chișinău și nu la Bucureşti se va decide reunificarea. Dar, am întrebat eu, 
dacă tot criticaţi viaţa politică din Țară, de ce nu vă uitaţi ce se întâmplă în 
propria ogradă? 

Nu ne-am despărţit nici dușmani, nici prieteni... 

Ne-am mai întâlnit de câteva ori după aceea, a venit chiar pe la mine îm- 
preună cu scriitorul Marin Sorescu, însă primul nostru dialog lăsase urme. Şi 
la acestea s-au mai adăugat și unele opinii ale câtorva intelectuali despre per- 
sonalitatea controversată a lui Vartic. Citindu-i peste ani mai multe din lucră- 
rile lui, am regretat că nu am încercat atunci o reapropiere de el... Tot așa, am 
regretat și când, după mult timp, am reușit să citesc și cele scrise de invoca- 
tul Mircea Eliade: „... Memoria generaţiilor viitoare va păstra, cum se cuvine, 
eforturile si eroismul anilor cumpliti 1916-1918 — lăsând să se aștearnă uita- 


www.dacoromanica.ro 


160 + ION BISTREANU 


rea asupra întunecatei epoci care a urmat unirii tuturor românilor. Dar cred 
că este o crimă care nu va putea fi niciodată uitată: acești aproape douăzeci de 
ani care s-au scurs de la unire. Ani pe care nu numai că i-am pierdut (și când 
vom mai avea înaintea noastră o epocă sigură de pace atât de îndelungată?!) — 
dar i-am folosit cu statornică voluptate la surparea lentă a statului românesc 
modern. Clasa noastră conducătoare, care a avut frânele destinului românesc 
de la întregire încoace, s-a făcut vinovată de cea mai gravă trădare care poate 
înfiera o elită politică în fata contemporanilor și în fata istoriei: pierderea 
instinctului statal, totala incapacitate politică. Nu e vorba de o simplă găi- 
nărie politicianistă, de un milion sau o sută de milioane furate, de corupţie, 
bacşișuri, demagogie și şantaje. Este ceva infinit mai grav, care poate primej- 
dui însăși existenţa istorică a neamului românesc: oamenii care ne-au condus 
şi ne conduc nu mai văd. Într-una din cele mai tragice, mai furtunoase și mai 
primejdioase epoci pe care le-a cunoscut mult încercata Europă — luntrea sta- 
tului nostru este condusă de niste piloţi orbi. Acum, când se pregăteste marea 
luptă după care se va şti cine merită să supravieţuiască și cine își merită soarta 
de rob — elita noastră conducătoare își continuă micile sau marile afaceri, mi- 
cile sau marile bătălii electorale, micile sau marile reforme moarte...” 


„La 21 aprilie moare subit, în timpul unei conferinţe, Marele Duce 
Vladimir Kirillovici Romanov, văr al ţarului Nicolae al II-lea, care, în 1938 
moştenise de la tatăl său titlul de „Împărat şi Autocrat al tuturor Rusiilor” 
Apucase să viziteze, cu un an mai devreme, Petersburgul. Ruşii au decis ca 
să fie înmormântat în fortăreaţa Petru și Pavel din St. Petersburg, care adă- 
postea mormintele tuturor membrilor familiei imperiale a Romanovilor. Un 
purtător al guvernului rus a declarat că această înmormântare este o „spălare a 
păcatelor”!! (peste câţiva ani, în 2006, am avut ocazia să particip la fastuoasa 
ceremonie de aducere din Danemarca și reînhumare a rămășițelor pământești 
ale Împărătesei Maria Fiodorovna, mama ţarului Nicolae al II-lea, la origine 
prinţesă daneză). 


La 22 aprilie are loc o ceremonie memorabilă. Un mare număr de ofiţeri 
ai ministerului Apărării, în frunte cu ministrul Ion Costaș, depun jurământul 


de credință faţă de Republica Moldova. 


Reuniunea la nivel înalt a CSI, programată pentru 24 aprilie la Chișinău 
este anulată din cauza situaţiei complexe din Transnistria, fiind reprogramată 
pentru 15-16 mai la Taşkent. 


27 aprilie: după mai bine de un an de război civil, are loc nașterea celei de 

a patra Iugoslavii: Parlamentele de la Podgoriţa și Belgrad decid ca Serbia și 
Muntenegru să formeze Republica Federală Iugoslavia, incluzând și provin- 
ciile Kosovo și Voivodina. Este a patra modificare constituţională a statului 
Iugoslavia în ultimii 80 ani. Regatul sârbilor, croaților și slovenilor (1 decem- 
brie 1918), Regatul Iugoslavia (3 octombrie 1929), Republica Socialistă Fe- 
derativă Iugoslavia ( de după cel de al doilea război mondial), devin scurte 
paragrafe în paginile de istorie. 

A urmat, prompt, o declaraţie a Albaniei: proclamarea RFI este ilegală, 
întrucât a ignorat dreptul popoarelor la autodeterminare, în cazul în speţă al 
albanezilor din Kosovo. Mulţi lideri din opoziţia albaneză vorbesc în conti- 
nuare despre Albania Mare... Butoiul de pulbere din Balcani nu a fost neutra- 
lizat; dimpotrivă, i s-a mai pus un fitil... Speranţele sârbilor într-un ajutor al 
ONU şi al altor state nu mor încă... 

„Institutul Internaţional de economie comparată de la Viena constată că 
trecerea la economia de piață în România este însoțită de un puternic regres 
economic. În 1990, producţia industrială s-a redus cu 40%, în 1991, cu 22% 
iar pentru 1992 se previzionează o scădere de 10%, deoarece criza structurală 
este profundă, industria suferă de lipsa de energie și materii prime, nu există 
fonduri pentru investiţii, investitorii străini nu prea se uită la harta Româ- 
niei...Și noi mai vrem să ajutăm Moldova!!! 


În noaptea de Înviere am mers la o bisericuţă nu departe de unde locu- 
iam. O slujbă modestă. Mulți oameni în vârstă. După miezul nopții, la ieșirea 
din biserică o bătrână imi dăruieşte un ou. Îi mulțumesc, în română. Spune 
ceva în limba rusă, sunt surprins, nu am înţeles ce a zis, dar după zâmbetul 
său uşor cucernic, am înţeles că nu era nimic de rău... 

În prima zi de Paște l-am văzut pe regele Mihai. La televizor. Cu întrea- 
ga-i familie, între care și un pici drăgălaș. Am înţeles că era prinţul Nicolae 
şi avea vreo șapte ani. Nu am avut niciodată ocazia, nici înainte, nici nici în 
anii următori, să îl văd de aproape pe rege. Doar pe timbre. De la tata. Aveam 
acasă o mulțime de timbre cu chipul lui Mihai, aveam și niște monezi cu efi- 
gia regelui. Nu simt nici un fel de emoție. Sunt republican. Nici nu aveam 
cum să fiu regalist, cum nu era nici generaţia mea. Că îl voia mulţimea? Da, 
este adevărat, dar mulțimea aceea, cuantificată, nu reprezenta decât maxi- 
mum 15 la sută din populaţia țării, după cum îmi explica un regalist convins 
(om politic!) care mă vizitase odată la Chișinău unde nu venise să facă mitin- 
guri pentru regalitate; era doar unul din înfocaţii susţinători ai Unirii... 

Ce s-a întâmplat în acea duminică sfântă la Putna a fost un gest de nor- 
malitate, o expresie a civilizaţiei care trebuie să domnească în ţară. La ce a fo- 


www.dacoromanica.ro 


162 + ION BISTREANU 


losit politicienilor noștri interdicția impusă familiei regale de a veni în ţară? 
Doar la o și mai mare agitare a spiritelor. Şi atât. După 1996, când lucrurile au 
intrat în normal în ceea ce priveşte domiciliul permanent al lui Mihai, toate 
s-au liniștit. Așa cum s-au liniștit și în alte foste regate din regiunea noastră. 
Niciunul, dar absolut niciunul din foștii regi din statele comuniste — și nu 
numai, chiar și din Grecia şi Italia — nu a mai reușit să deschidă parăzile mili- 
tare, să ofere decoraţii, să semneze decrete. Au rămas, însă, cu titlurile regale. 
Ba, unul dintre ei, în Bulgaria, şi-a trecut în CV şi titlurile, efemere, de şef de 
partid şi prim-ministru. 


Despre regele Mihai am şi eu câteva povestioare, culese din URSS și apoi 
din Rusia... 

Prin 1976 a apărut la Moscova, în ultrapopulara colecţie „Oameni de 
seamă”, o carte consacrată vieții lui Petru Groza. În ţară au intrat doar cinci 
exemplare, cele pe care le trimeteam noi, de la ambasadă, la comitetul central, 
pentru a se vedea ce se scrie despre România. Nici un cuvânt în presa română 
despre apariţia cărţii. Normal! Groza om de seamă? Dar unde era geniul 
Carpaţilor?... Cred că nici nu au îndrăznit să îl informeze. Cartea a fost scrisă 
de un moldovean, Fiodosii Vidrașcu, fost corespondent de presă la Bucureşti 
în anii de după război. Avusese acces la jurnalul lui Petru Groza — nepublicat 
nici până azi — şi la arhivele sovietice. I-a reţinut atenţia relatarea, romanţată 
desigur, a unei memorabile întâlniri, la miez de noapte, a lui Petru Groza cu 
generalissimul Stalin. Cică Groza scria în memoriile sale că una din marile 
probleme pentru el era cum să i se adreseze lui Stalin. „Iovarăş” nu-i putea 
zice, pentru că el nu era comunist. „Domnule” i se părea inoportun, pentru că 
Stalin nu era „domn”[ nici la propriu, nici la figurat, zic eu!). Clasica adresare 
rusească „Iosif Vissarionovici”, prin folosirea patronimicului, nu era uzitată 
de români. Și atunci a ales „generalissim”! Ei bine, în timpul unei vizite la 
Moscova, are loc o discuţie „în doi”, între Groza şi Stalin. Cu un pahar de 
coniac gruzin în faţă, croind destinele României, cei doi ajung la „marea pro- 
blemă”: Regele. „Generalissime, probabil că noi am fi luat deja unele măsuri 
cardinale în legătură cu acest Hohenzollern — zice Petru Groza — dar este o 
chestiune care ne împiedică să acţionăm” „- Aveţi în vedere ordinul „Victo- 
ria” conferit regelui?” „- Da, generalissime”. „- Vedeţi, când noi am decis să îl 
decorăm pe regele Mihai cu cel mai mare ordin al nostru — ordinul Victoria, 
am avut în vedere că această decorație nu este pe mantaua regelui, ci pe cea a 
poporului român ale cărui acţiuni hotărâre l-au obligat pe rege să fie de acord 
cu arestarea lui Antonescu...” . 

Relatări ulterioare din presa rusă evocă în egală măsură rolul și meritele 
soldatului român, rolul lui Mihai în evenimentele din 1944: 

„Într-un interviu acordat anii trecuţi unei publicaţii rusești, regele Mi- 
hai făcea o remarcă interesantă: „Noi încercăm să ne aducem aminte de toți 
militarii români, începând cu comandantul suprem și terminând cu sergentul 
Constantin Sandu, care este, probabil, singurul soldat român care s-a semnat 
pe Reichstag. Acesta are o istorie interesantă. A fost mai întâi soldat în Ar- 
mata Roșie, după ce a fost demobilizat a devenit ofițer al armatei române și ca 
militar român s-a semnat pe Reichstag în limba română”. 

Un alt autor sovietic — Serghei Demianov — nota, prin anii '90, că Mi- 
hai — „regele-comsomolist” cum i se mai zicea în anturajul lui Stalin — „a fost 
pentru Stalin și pentru românii aflaţi sub tutela acestuia un adversar politic 
(...) Să ne amintim că rar rămâneau în viață și în libertate dușmanii învinși ai 
lui Stalin. Tocmai de aceea trebuie să apreciem cât de recunoscător era con- 
ducătorul sovietic regelui României pentru tot ceea ce acesta a făcut în au- 
gust 1944 pentru armata și poporul sovietic”. 

Sovieticii voiau, totuși, să se debaraseze de Rege (Groza și Dej fiind doar 
„instrumentele”). Scriitorul Felix Ciuev nota în jurnalul său că, într-o discuție 
cu Molotov, acesta a amintit în treacăt că „după eliberarea Bucureştiului, a 
plecat acolo Vîşinski, a locuit în palatul regal și l-a persuadat pe regele Mihai 
să abdice. Mai înainte ne înţelesesem asupra acestei chestiuni — eu cu Eden, și 
apoi Stalin cu Churchill”. 

La 9 mai 2000 preşedintele Vladimir Putin a dezvelit la Kremlin o placă 
memorială pe care sunt încrustate cu litere de aur numele celor 16 cavaleri ai 
ordinului „Pobeda”: 11 mareșali și generali sovietici (dintre care trei — Stalin, 
Jukov şi Vasilevski — având câte două ordine) şi 5 străini. În dreptul număru- 
lui 16 este înscris numele regelui Mihai... 

Este al doilea român al cărui nume este încrustat pe plăcile memoriale 
din Kremlin. Primul - Tudor Vadimirescu, decorat de ţar cu ordinul Sf. 
Gheorghe... 

„Prin luna iunie 2011, președintele Traian Băsescu, într-un dialog cu zi- 
aristul I. Cristoiu, și-a adus aminte și de regele Mihai: „Tot continuăm să con- 
siderăm că abdicarea Regelui a fost un mare act patriotic. Nu. A fost un act de 
trădare a interesului naţional al României, abdicarea. 

I.C. Din partea Regelui sau... 

T.B. Din partea regelui. Asta-i punctul meu de vedere (...) Trebuie să 
recunoaştem, domnu Cristoiu, că noi încă nu ne asezăm corect valorile. Spre 
exemplu, pentru noi toţi, şi pentru istorie, Antonescu rămâne responsabil de 
Holocaustul împotriva evreilor și ţiganilor. Ducerea lor în Transnistria, nu 
stiu ce... Nimeni nu spune că statul român avea un șef de stat atunci, ăsta era 
doar prim ministru... Unora le dăm averile iar pe alţii îi considerăm criminali 

de război. Şeful de stat și primul ministru... Doar pentru că unul a fost slugă 
la ruși, și a lăsat ţara prin abdicare îl iertăm de toate păcatele”. 
Asta da interpretare a istoriei!! 


* * * 


28 aprilie: în satul Doroţcaia încep negocieri între Chişinău și separatiști, 
la care participă şi conducători ai raioanelor pe teritoriul cărora au loc lupte. 
Intră rapid în impas după ce reprezentanții guvernului moldovean resping 
propunerea de constituire în jurul orașului Dubăsari a unei „zone de pace” 
controlată de separatiști și de retragere a grupărilor armate desfășurate în 
această zonă. 

Conform datelor oficiale, în perioada decembrie 1991- aprilie 1992, par- 
tea moldoveană a avut următoarele pierderi: 42 morţi (dintre care 19 poliţişti 
şi 23 civili), partea transnistreană — 60 morţi, 100 răniţi și 60 persoane date 
dispărute. Numărul refugiaților din Transnistria creşte la 13.212 persoane. 

Informaţiile pe care le primeam despre desfășurarea conflictului erau 
deseori contradictorii. Aveam zilnic convorbiri cu lucrători din ministerul 
de interne. Sunt recunoscător și azi colonelului V. care îmi oferea, cu multă 
răbdare şi multe detalii, informaţii privind evenimentele din zona de conflict, 
inclusiv numărul răniților şi al morţilor. Mai zgârcit se arăta ministrul An- 
toci. Mai deschişi spre dialog erau miniștrii apărării şi al securităţii naţionale, 
însă cele mai multe informaţii le primeam de la conducerea parlamentului și 
de la unul din consilierii prezidenţiali. Acesta din urmă, fără a putea fi plasat 
în categoria „unioniștilor”, avea totuși, o atitudine aparte faţă de România și, 
în plus, capacitatea de a analiza lucid, realist, nu numai realităţile interne din 
Moldova, dar şi perspectiva relaţiilor cu Bucureştiul, plasate, firesc, în con- 
textul politic regional și european. De partea lui era și avantajul unei luări di- 
recte a „temperaturii politice” din interiorul administraţiei prezidenţiale. Pe 
baza acestora, reușeam, împreună cu cei doi colaboratori ai mei, Mircea Al- 
dea — care își crease un larg cerc de relaţii în rândul parlamentarilor de toate 
„culorile” — și Aurelian Creţu, să informăm zilnic acasă asupra situaţiei de 
fapt din republică. După cum aflam să aflu ceva mai târziu, aceste informări 
erau utile, ele completând informaţiile pe care le primea preşedintele Iliescu 
de la preşedintele Snegur, și Adrian Năstase din convorbirile telefonice cu 
omologul său de la Chișinău. 

Cam în aceeași perioadă, conducerea ministerului nostru a decis să îi 
ofere ministrului moldovean de externe posibilitatea de a avea cât mai multe 
informaţii despre evenimentele internaţionale, oferindu-i accesul la sintezele 
elaborate de centrala MAE. Erau timpurile în care ministrul Țîu lua legătura 

cu ambasadele noastre de fiecare dată când vizita vreo capitală străină. Pe 
acea vreme, Republica Moldova avea reprezentanţe diplomatice doar la New 
York, Bucureşti şi Moscova. Ambasadorii noștri îi ofereau spre lectură sinte- 
zele amintite. Totul părea că decurge normal, până când, undeva în toamnă, 
iu mi-a plasat, ironic: „vă mulțumesc pentru analizele pe care le faceţi în 
legătură cu situaţia de la Chișinău. Aflu și eu multe lucruri interesante... 
Uşor de decifrat ironia. Șefii de misiune din două capitale occidentale pe care 
ministrul moldovean le vizita destul de des, îi ofereau „pe tavă” conţinutul 
integral al sintezelor primite de la Bucureşti, în care deseori erau incluse și 
analizele noastre de la Chișinău. Încă un argument că și între fraţi de sânge 
trebuie păstrate unele secrete... 

In cadrul convorbirilor la administraţia prezidenţială şi la ministerul 
moldovean de externe ne sfătuiam asupra demersurilor diplomatice pe care ar 
putea să le întreprindă partea moldoveană. Astfel, preşedinţia și MAE moldo- 
vean au transmis numeroase mesaje ONU şi altor organisme internaţionale, 
inclusiv Comunităţii Europene şi CSCE. In paralel, partea moldoveană in- 
forma cu regularitate șefii de state din CSI, în speranţa că acestea își vor face 
auzite glasul la Moscova. 

Eforturi fără ecoul dorit. Capitalele europene erau în continuare pre- 
ocupate de situația volatilă de la Moscova pe care nu prea o înțelegeau (nu 
reușeau ci, săracii ruși, să înţeleagă ce se întâmplă în țara lor!). Pentru marile 
capitale importantă era minima stabilitate internă în Rusia și grija ca fostul 
arsenal nuclear sovietic să fie ţinut sub control. Ca atare, una din principalele 
preocupări o constituia accelerarea retragerii în Rusia a armelor nucleare din 
Ucraina, Kazahstan și Belarus și, în măsura posibilului, de a convinge Mos- 
cova să îşi reducă arsenalul nuclear, de teamă că armata, sau, mai bine zis, că 
unii generali naționaliști ruși, scăpaţi de sub controlul politic central, ar putea 
să provoace un dezastru nuclear nimicitor (amintesc cititorului numai câte 
filme pe această temă au fost aruncate pe piață în anii ‘90 !). Imi revine în 
memorie, obsesiv, o discuţie, prin 1994, pe când eram amabasador la Kiev, 
cu doi colegi occidentali care mi-au ţinut o adevărată lecţie de învățământ 
politic, miraţi fiind că eu nu pot înţelege imperativele vremii! La un dineu 
am abordat chestiunea presiunilor externe la care era supusă România, une- 
ori fără nici o reţinere, deschis, la nivel oficial, în legătură cu necesitatea eli- 
minării neocomuniștilor din conducerea țării (asistasem odată la o întreve- 
dere a unui înalt oficial român cu ambasadorul unei mari puteri care, fără 
nici o jenă, în spiritul „diplomaţiei moderne selective”, a nominalizat direct 
două persoane din conducerea de vârf a României, de dorit a fi eliminate, 
ca o condiţie a schimbării atitudinii guvernului țării sale faţă de România), 

cu democratizarea statului și, chiar exagerat, în legătură cu mult discutata/ 
disputata chestiune a drepturilor minorităţilor naţionale. M-am întrebat, cu 
voce tare, de ce aceleași standarde nu sunt aplicate și Rusiei și chiar și noilor 
state independente, în cazul dat — Ucrainei, unde drepturile românilor erau 
încălcate direct proporţional cu eforturile de consolidare a statalității statu- 
lui ucrainean. Răspunsurile au fost, pentru mine, năucitoare. Cică în spaţiul 
ex-sovietic este nevoie, într-o perioadă de tranziţie „greu de definit în timp”, 
de regimuri prezidenţiale forte care, prin mecanismele specifice vericalei pu- 
terii, să asigure minimul de stabilitate internă: parlamentarismul și pluripar- 
titismul sunt într-o fază incipientă, într-un proces de adaptare la realitățile 
interne, având în vedere că noile state nu conoscuseră niciodată adevărata 
formă a acestor institute democratice. Şi în chestiunea minorităţilor naţionale 
trebuie — îmi sugerau interlocutorii — manifestată deosebită prudenţă, chiar 
abţinere de la aprecieri publice, întrucât, ca urmare a celor peste 70 de ani de 
dictatură sovietică, fiecare nouă republică era un stat multinațional (corect! 
în Ucraina, de ex., erau înregistrate 128 naţionalităţi, iar în Moldova = 90111). 
Ca atare, orice observaţii critice pe marginea celor trei teme ar putea avea ur- 
mări imprevizibile pentru stabilitatea regională și chiar a continentului. Şi, 
răspunzând obiecţiior mele, un interlocutor mi-a răspuns prietenește:, în 
ceea ce privește statutul minorităţilor, v-aţi asumat din 1920 obligaţii pe care 
nu le-aţi respectat; în chestiunile privind pluripartitismul și celelalte, dacă azi 
vă declaraţi vocaţia europeană, trebuie să vă supuneţi regulilor europene. ... 
Corect din punctul lor de vedere! Rusia era un stat curasiatic, deci se supunea 
altor reguli, iar Ucraina era „un tânăr stat independent” care „abia și-a cucerit 
independenţa, pe care trebuie să şi-o consolideze”!! Iar restul statelor, să ur- 
meze strict sfaturile externe! 

Moscova îşi vedea în continuare de treabă. Boris Elţin se războia cu con- 
servatorii din parlament, mai făcea câte o privatizare pe o rublă, mai efectua 
câte un turneu în străinătate, unde se putea îmbăta — figurat - cu elogiile la 
adresa staturii sale de democrat. De fapt, pe parcurs, am încetat să Îl acuz ex- 
clusiv pe Elțîn de indiferenţă totală față de soarta Republicii Moldova. Avea 
destule probleme acasă, la Moscova. Sovietul Suprem, condus de profesorul 
de origine cecenă Hasbulatov şi sprijinit deschis de vicepreşedintele Rusiei, 
generalul Alexandr Ruţkoi, îi era ostil pe față, era în pericol chiar rămâne- 
rea sa la conducerea statului, confruntarea se amplifica cu fiecare zi ce trecea, 
atingând cota maximă în octombrie 1993. 

CAPITOLUL III 


„Podurile de flori” o Hanul lui Manuc și Basarabia o 
Vizita lui Ion Iliescu * Pavel Graciov intră în actiune e Drama 
de la Tighina * „Colonelul Gusev” e Patru președinți pe malul 
Bosforului e De ce voia Stalin Basarabia * Din amintirile lui Molotov 


Citesc într-un interviu cu Dalai Lama, lider spiritual și politic al tibetani- 
lor: „În următorii 15 ani actualul regim al Chinei va cădea, ţara va urma calea 
fostei URSS, Tibetul va obţine independenţa. Eu am scris deja Constituţia 
Tibetului. Democraţia este apropiată de budhism...”. Se va împlini prezicerea 
celui de al 14-lea „Ocean de înţelepciune”? Personal, nu cred. Ceea ce se în- 
tâmplă acum în China previzionează cu totul altceva. Comuniştii de acolo se 
pare că au înţeles că la sfârșitul sec. XX nu se mai poate face politică doar cu 
un castron de orez... Mi-amintesc că, undeva prin 1988, un diplomat britanic 
îmi spunea că lumea acordă prea mare importanţă restructurării politice din 
URSS, ignorând lenta dar consecventa restructurare economică începută în 
aceeași perioadă în China.Și opina interlocutorul meu: orice reformă poli- 
tică, oricât de profundă ar fi, dacă nu este însoțită și de o reformă economică 
este sortită eșecului... 


Începutul lunii mai nu a început prea bine pentru România. La Consi- 
liul Europei s-a decis doar primirea Bulgariei în Consiliul Europei. România? 
Procedura de aderare a țării noastre nu va fi posibilă înainte de 1993, a de- 
cis Adunarea Parlamentară a Consiliului Europei, care are unele dubii asu- 
pra situaţiei interne. Bâtele minerilor din 1990 şi 1991 continuă să provoace 
oroare, deși poate multe din ele au fost deja folosite ca lemne de foc iarna tre- 
cută, chiar de către cei care le mânuiseră. Rezervele față situaţia internă erau 
generate și de bâlbâielile politicienilor noștri privind fixarea datei alegerilor 
parlamentare şi prezidenţiale. La toate astea, se adăugaseră și demersurile 

unor „prieteni” care au condiţionat, într-un fel, admiterea noastră de situaţia 
din Republica Moldova. 

La reuniune a venit şi ministrul rus de externe care a înaintat cererea de 
primire a Rusiei în Consiliul Europei, subliniind disponibilitatea Moscovei 
de a semna imediat Convenţia Europeană asupra Drepturilor Omului. Şi fi- 
indcă era dispusă să facă un asemenea gest, a înaintat un memorandum prin 
care cerea respectarea și protejarea drepturilor ...militarilor ruși aflați încă pe 
teritoriile statele baltice! Bine că n-a cerut și protecţie pentru militarii ruși 
din Transnistria! 

Am o nouă întrevedere cu Mircea Druc. Se declară „surprins”(!) de de- 
cizia congresului mișcării ecologiste din România de a-l desemna drept can- 
didat la preşedinţie. Nu uită însă să reamintească faptul că al 3-lea congres al 
FPCD preconizase participarea la alegerile din România a tuturor cetățenilor 
din toate teritoriile românești. ÎI întreb dacă, în actuala conjunctură din Re- 
publica Moldova - conflictul din Transnistria, divizarea forțelor politice 
interne în unioniști, independentiști, proruşi — este oportună o asemenea 
candidatură, ÎI întreb, de asemenea, cu ce mesaj va veni în fața electoratului 
român. „Mesajul Uhnirii”- vine prompt răspunsul. „Mesajul este sublim, zic, 
dar ce efect electoral va avea în România? Aici, la Chișinău, sunteți criticat 
dacă îl susţineţi; în România, unde toţi candidaţii susţin același lucru, care va 
fi avantajul mesajului dumneavoastră?” Cred că Druc rămăsese încă tributar 
„modelului baltic”, unde, într-una din republici, fusese ales preşedinte un po- 
litician „din afară”, care-și trăise, practic, toată viaţa în Statele Unite. Pierdea 
din vedere că acel candidat avea un sprijin politic şi material extern de invi- 
diat. Nu mi-am pus în gând să îl conving pe Druc să nu mai candideze, era o 
simplă curiozitate, pentru a vedea dacă ar putea să existe argumente solide în 
favoarea ideii fixe a unor unioniști — repetarea evenimentelor istorice din ia- 
nuarie 1859. Nu am făcut bine că am insistat. Brusc, Druc a avut o revelaţie: 
„Eşti omul lui Iliescu! EI te-a trimis să mă convingi să nu mai candidez, pen- 
tru că ştie că eu voi fi principalul său adversar! Știu că îl informezi imediat tot 
ce discuţi cu mine!” De unde revelaţia lui Druc? După întâlnirea din luna 
aprilie, informasem acasă asupra renunțării la planurile sale iniţiale de a parti- 
cipa la festivitățile de Paște, alături de regele Mihai. După ce s-a anunţat can- 
didatura lui Druc, Iliescu, interpelat de presă, a spus ceva în genul: „nu știu ce 
s-a întâmplat cu Druc. Din informaţiile primite de la ambasadorul nostru la 
Chișinău, am înţeles că a devenit mult mai raţional, a renunţat chiar să vină 
în ţară la festivitățile organizate de unele forțe politice, cu ocazia Sărbătorilor 
de Paşte...” 

La 4 mai, la Gura Bicului se semnează un protocol privind retragerea re- 

ciprocă a formațiunilor armate, dar în timpul nopţii separatiștii vor arunca 
în aer podul de peste Nistru. În zilele următoare sunt atacate poziţiile vo- 
luntarilor şi ale posturilor de poliţie de la Cocieri, Coşniţa, Gura Bîcului, 
Dragalina, Dubăsari-Pod, Roghi — localități care se aflau în continuare sub 
controlul forțelor legale de ordine ale R.Moldova. Începe, totuși, retragerea 
unor efective de cazaci, de care chiar separatiștii voiau sa se debaraseze, dat fi- 
ind caracterul indisciplinat şi turbulent al acestora, dar în locul acestora apar 
forțe proaspete: „Beretele Negre”, membri ai așa-zisei armatei ucrainiene de 
autoapărare. 


În noaptea de 5-6 mai, ultimul eşalon cu arme nucleare tactice părăseşte 
Ucraina, cu destinaţia Rusia. Mai înainte, cca 200 rachete nucleare părăsiseră 
Belarusul. Occidentul începe să răsufle ușurat: armamentul nuclear se con- 
centrează într-o singură mână — a lui Elțîn! 


* * * 


6 mai. Astăzi se împlinesc doi ani de la neuitatul „Pod de Flori” peste 
Prut! 

Conform înțelegerilor româno-sovietice din prima parte a anului 
1990, se permisese deschiderea temporară, de-a lungul frontierei de 700 km 
de pe Prut, a opt puncte de trecere: Miorcani-Pererîta, Stânca-Costești, Iași- 
Sculeni, Ungheni-Pod-Ungheni, Albiţa-Leuşeni, Fălciu-Țiganca, Oancea- 
Cahul și Galaţi-Giurgiuleşti. La 6 mai 1990, aceste puncte de trecere au fost 
deschise între orele 12.00-19.00 . Eveniment unic, fără precedent în istoria 
malurilor râului Prut ce brăzda de peste şase secole vechiul Principat al Mol- 
dovei, devenit, timp de peste 180 ani, în împrejurări dramatice, gard de sârmă 
ghimpată între familii, între neamuri, între români. 

Peste un milion de oameni s-au strâns atunci de-a lungul celor două ma- 
luri ale Prutului, apele acestuia fiind acoperite de milioane de flori. Oame- 
nii au dansat, au cântat, au plâns, au râs. Poetul Grigore Vieru, primul care 
a traversat atunci Prutul, pe o barcă de cauciuc, îşi amintea, peste ani, acele 
momente: „Era o tensiune emoţională de nedescris. Oamenii se strigau pe 
nume unii pe alţii și se regăseau după ani și ani. La un moment dat, de partea 
cealaltă a râului s-a aruncat un bărbat în apă și a început să vină spre basara- 
benii de dincoace. Ai mei din Pererâta stăteau încremeniţi. Aveau mari emo- 
ţii şi nu îndrăzneau să facă nici o mișcare până s-a aruncat un pererâtean în 
apă. După el au pornit și ceilalți. S-au întâlnit toţi la mijlocul Prutului și au 
încins acolo, în apă, o horă, lucru nemaivăzut şi nemaiauzit nicăieri în altă 
parte a lumii. De aceea spun că par caraghioși astăzi cei care ironizează Podul 

de Flori. Nu poate fi ironizată lacrima bucuriei. Uitând Podul de Flori, am 
uita martirii care au murit în ideea acestui pod și ar însemna să uităm marile 
adunări naţionale care au dus spre câştigarea alfabetului latin, a tricolorului, a 
istoriei neamului”. 

Ca un fapt divers: din numeroasa delegaţie oficială a încă RSS Moldo- 
veneşti a făcut parte și Vladimir Voronin, pe atunci ministru de interne. 
Același Voronin care, peste câţiva ani, în timpul preşedinţiei sale (2000- 
2008) va eticheta „Podul de Flori” drept prima acțiune a României de a se 
implica în afacerile interne al Republicii Moldova! 

După succesul primului Pod de Flori, peste un an, la 16 iunie 1991, a 
urmat cel de-al doilea. Dacă la primul „Pod” românii din România au tre- 
cut hotarul, la cel de-al doilea românii din stânga râului urmau să fie oaspe- 
ţii noştri. Atunci, conform datelor statistice ale Ministerului de Interne al R. 
Moldova, 240 000 de basarabeni au trecut Prutul în România. 

Participanți la eveniment cred că succesul celei de a doua manifestații a 
fost la fel de mare ca şi a celei din 6 mai 1990. Opinia nu este însă împărtă- 
şită de toată lumea. Ion Hadârcă, liderul de atunci al Frontului Popular din 
Moldova își amintea că: „La început era o coerenţă și o trezire, o deșteptare 
a spiritului şi o speranţă că lucrurile se vor redresa și ne vom deștepta. Era un 
mesaj către România și întreaga Europă că noi existăm și că nu am murit. La 
cel de-al doilea Pod aveam deja o rezervă. Pe lângă elanul celor care au venit 
să se întâlnească și să promoveze ideea unirii, a speranţei și deşteptării, erau și 
din cei cu drujba, bulendre și speculă ieftină. Deja erau oameni care miroseau 
aici posibilitatea de a se căpătui și de a compromite într-un fel sau altul o idee 
nobilă”. Cam trist, dar adevărat! 

Naivi, mulți credeau că acea zi de mai 1990 va deveni istorică pentru 
destinele Moldovei, așa cum se întâmplase în toamna anului 1989, cînd cele- 
brul zid al Berlinului a fost spart şi cînd germanii estici” şi „vestici” au plâns, 
s-au îmbrățișat, au simţit că de atunci înainte sunt doar cetăţeni ai unei Ger- 
manii unite. Martori oculari ai evenimentului de pe Prut mi-au mărturisit 
că, atunci, credeau sincer că se va repeta ceea ce se întâmplase în Germania, 
uitând că reunificarea Germaniei a avut loc cu binecuvântarea marilor pu- 
teri, aceleași care deciseseră după război divizarea Germaniei. Aceiași actori 
internaţionali care hotărâseră, tot cu patru decenii în urmă, în 1947, o nouă 
divizare a românilor, de această dată fie au tăcut, fie îndemnând la „realism, 
la „responsabilitate”, fie s-au opus în numele inviolabilităţii frrontierelor și 
stabilităţii pe continent! Greu de crezut, chiar imposibil de imaginar, că, dacă 
la cârmuirea României și Republicii Moldova ar fi fost alți lideri, altul ar fi 
fost destinul românilor. Aș vrea şi acum -atunci nu am reușit — să aflu dacă 

vreuna din marile capitale decidente ale politicii mondiale contemporane a 
manifestat măcar o clipă simpatie pentru visul de reunificare al românilor. 
Chiar și presa, din toate colţurile lumii, s-a limitat la simple relatări sau excur- 
suri expozitive în istoria pământurilor românești împărțite, minimalizând sau 
ignorând năzuința și demersul unor forţe politice, ale românilor de pe am- 
bele maluri ale Prutului spre reunire. Mai mult, au relevat „pericolele” pe care 
le-ar genera o asemenea reunificare. Și faptul că „podurile de flori” nu s-au 
mai repetat, nu este urmare a unui interes scăzut, ci a unei prelucrări ideolo- 
gice, împrumutate din vremuri pe care le consideram revolute, care a acționat 
perfid asupra conştiinţei unor români de pe ambele maluri, atunci când se 
vorbea fie de identitatea specifică a „două popoare, român și moldovean”, fie 
de costurile (s-a vehiculat chiar și cifra de 35 miliarde euro !) unei eventuale 
reunificări. Am auzit, nu o dată, și o altă istorioară: în acea zi de 9 mai 1990, 
Gorbaciov era informat în timp real asupra manifestărilor de pe Prut. Preocu- 
pat de prea marele număr de participanţi, de lozincile care chemau la Unire, 
liderul de la Kremlin i-ar fi telefonat președintelui Mitterand, rugându-l să 
intervină imediat la preşedintele Iliescu pentru a potoli avântul unioniștilor. 
Nu ştiu cât adevăr este în acest episod relatat, dar mi-aduc aminte că, peste 
câţiva ani, o bună cunoscătoare a problematicii românești, Anneli Ute Ga- 
bany, analist politic la institutul german pentru politica internaţională și se- 
curitate din Berlin, susţinea că atât Fr. Mitterand, cât și ministrul german de 
externe, Genscher, ar fi avertizat în modul cel mai serios Bucureștiul asupra 
eventualelor consecinţe ale unirii. 

La aproape două decenii de la primul pod de flori, poetul Nicolae Dabija 
nota cu amărăciune că „acele poduri de flori s-au veștejit cu ajutorul celor 
care le-am acordat puterea”, iar unul din principalii animatori ai evenimentu- 
lui de la 6 mai 1990, fostul ministru al culturii, Ion Ungureanu, declara că nu 
credea că „vom ajunge vreodată la acea stare de lucruri când Podurile de Flori 
par mai degrabă de domeniul mitului, legendei”... 


x * * 


7 mai: şefii grupurilor naţionale de observatori s-au deplasat în teren 
pentru a lua cunoştinţă de viitoarele locuri de amplasare a observatorilor. Nu 
le-au fost arătate posturile-cheie din perimetrul Tighinei, ci numai cele de la 
periferii. 

8 mai: Ţâu merge din nou la București. Are convorbiri cu Adrian Năsase 
şi este primit de preşedintele Ion Iliescu. Se discută situaţia din Transnistria, 
precum și perspectiva impulsionării relaţiilor bilaterale, a colaborării pe li- 
nie economică, ştiinţifică, învățământ şi între ministerele de externe. Se pun 

la punct și unele detalii în legătură cu apropiata vizită oficială la Chișinău a 
preşedintelui României. 


16 mai. Azi se împlinesc 180 ani de la anexarea Basarabiei la Imperiul 
Țarist. Presa română este prea ocupată cu problemele interne pentru a mai 
scrie şi despre aceasta. În schimb, de „aniversare” își aminteşte, indirect, presa 
rusă. Ziarul „Rossiiskaia gazeta” publică la 13 mai un amplu articol, sub ti- 
tlul „Are Rusia interese în Transnistria ?”, din care rețin unele pasaje: „intere- 
sele Rusiei în Basarabia se menţin și nu este indecent să fie spus acest lucru. 
Faptul că Balcanii au intrat în sfera de interese a Rusiei (în ultimele secole) 
este dovedit acum de atitudinea populaţiei ruse din Moldova. Şi nu trebuie 
să se creadă că dacă între Rusia şi Moldova nu există frontiere, atunci între 
acestea nu poate exista situația de apărare a propriilor interese. Rusia nu avea 
graniţe nici cu cnezatul lui Cantemir, conducătorul Moldovei, ba mai mult, 
cu conducătorul acelei Moldove istorice care se întindea la vest de actuala 
Moldovă, acum în cadrul României moderne, au existat, totuși, interese și ele 
s-au dovedit reale... Pentru noi, Moldova este moștenitoarea istorică a Basa- 
rabiei multinaționale... Rusia a revenit la teritoriile sale din secolul al XVII- 
lea, consfinţite prin Tratatul Federal... Moldova nu şi-a consolidat apariţia sa 
statală printr-un acord cu celelalte grupări etnice ale populaţiei, dar a reușit 
în schimb să le sperie cu includerea lor într-un stat terţ... Moldova a reușit 
asumarea convenţională apărută în urma unei situaţii politice voluntariste 
din 1940, fără a privi canavaua devenirii istorice a Basarabiei din arbitrara 
provincie a Turciei otomane, cunoscută sub numele de raiaua Hotinului în 
complicatul stat Moldova, care are multe trăsături cu Moldova românească, 
dar neidentificîndu-se cu aceasta”. Confuz, dar edificator!! 


* * * 


„.„Pe la jumătatea anilor ’90 cineva a cerut ca la Hanul lui Manuc — unde, 
în mai 1812, s-a semnat „Pacea de la București” — să se pună o placă comemo- 
rativă: „aici s-a vândut Basarabia”. Se pare că s-a reținut doar sintagma „s-a 
vândut”, clădirea devenind în anii următori obiect deosebit de rentabil în me- 
canismele economiei de piaţă! Dar istoria hanului și mai ales a propietarului 
este destul de interesantă... 

În 1806 a izbucnit un nou conflict ruso-turc, unul din pretexte constitu- 
indu-l încălcarea de către Poartă a unei prevederi din Tratatul de la Kuciuk- 
Kainargi: Stambulul nu putea schimba conducătorii Moldovei și Valahiei fără 
acordul Petersburgului. Or, la 1806, C.Ipsilanti și A.Moruzi sunt maziliți, în 
locul lor fiind numiţi filofrancezii Scarlat Callimachi și Alexandru Şuţu. Şi 

atunci, ţarul Alexandru I decide să treacă Nistrul. Dar de ce nu protestase 
Rusia și în 1775 când G.Ghica fusese decapitat de turci pentru că îndrăznise 
să protesteze faţă de luarea Bucovinei de către austrieci? 

Izbucnirea războiului abate din nou urgia asupra locuitorilor Basarabiei. 
La scurt timp după intrarea rușilor în Basarabia, în 1806, Horace Greely, re- 
dactorul şef al ziarului New York Tribune, primeşte de la corespondentul său 
în Europa o corespondenţă de pe frontul ruso-turc, în care era și o referire 
la situaţia din Basarabia: „S-au produs acolo acolo excese oribile. Populaţia 
a fost despuiată de tot avutul, muncile forţate, furturile și crimele au fost la 
ordinea zilei. Mai mult, peste 30.000 de femei și bărbaţi au fost înjugaţi la 
plug, pentru ca sub cruntele lovituri de cnut ale cazacilor, să fie utilizaţi ca 
vitele la arat și transporturi grele. Nicicând n-a existat o mai atroce nimicire 
de vieţi omeneşti, de hoţii și barbarisme ca prin ofiţerii ruși şi trupele acestei 
invazii.” Greely blochează publicarea corespondenţei, considerând-o exage- 
rată. Corespondentul nu era nimeni altul decât ...Karl Marx, iar relatarea de 
mai sus se regăsește în original în arhivele Institutului Internaţional de Istorie 
din Amsterdam... 

Mersul războiului a descifrat adevăratele intenţii ale Rusiei: extinderea 
până la Dunăre a frontierei Imperiului, ceea ce însemna și anexarea celor 
două Principate Române. La negocierile de pace dintre Petersburg și Istanbul 
rușii își prezintă exigenţele: „Principatele Moldova, Valahia Mare şi Mică 
(Muntenia și Oltenia) şi Basarabia se alipesc prin acest tratat de pace pe veci 
Imperiului rus cu orașele, cetățile şi satele, cu locuitorii acestora de ambele 
sexe şi cu averea lor. Fluviul Dunărea va fi de acum înainte granița între 
cele două imperii.” Prințul Prozorovski deja croise un plan de reorganizare a 
Principatelor în patru gubernii: Moldova, Basarabia, Marea Valahie și Mica 
Valahie. 

În luna octombrie 1807, văzând că ruşii nu mai pleacă din Moldova, 
boierii moldoveni îi cer împăratului Napoleon I Bonaparte asentimentul 
pentru unirea Moldovei cu Ţara Românească, ca argument invocând faptul 
că ambele ţări „sunt locuite de același popor, care vorbesc aceeași limbă, au 
aceleași legi şi obiceiuri și aceleași interese”, noul stat urmând să se numească 
Dacia sau Valahia Mare „comme elle s'appelait avant que ces deux Etates ne 
se fussent séparés”. Era o manifestare clară a conştiinţei boierilor Moldovei că 
atât moldovenii, cât și muntenii alcătuiesc un singur neam. Nu știau moldo- 
venii noștri că între Napoleon și ţarul Alexandru I aveau loc intense negocieri 
privind împărţirea Europei! Prea puţine vor afla și după 12 octombrie 1808, 
când cei doi împărați convin la Erfurt ca cele două Principate Române să 
treacă în posesia Rusiei, după înfrângerea Imperiului Otoman. Și, probabil, 

aşa s-ar fi întâmplat dacă ţarul ar fi cedat discretelor demersuri, prin interme- 
diul lui Talleyrand, vizând o căsătorie a lui Napoleon cu sora ţarului, marea 
ducesă Ecaterina! 

Rușii croiesc un nou proiect: formarea unui „stat comun valah” format 
din Moldova și Ţara Românească, în fruntea căruia urma să fie pus un frate al 
împăratului Austriei Francisc I, după ce acesta o va lua în căsătorie pe marea 
ducesă Ecaterina a Rusiei. Mariajul nu a mai avut loc, în schimb Napoleon și 
împăratul Austriei devin cuscri și, împreună, se opun planurilor Rusiei. Mai 
mult, Austria negociază cu Rusia ocuparea Moldovei dintre Nistru și Siret, 
pe care ar alipi-o la Bucovina, deja anexată (la 25 februarie 1775), oferindu-i 
în schimb Galiţia. Ţarul lasă să se înţeleagă că s-ar mulțumi cu o frontieră pe 
Siret sau, cel puţin, pe Prut. 

Istoria merge înainte. Talleyrand, oponent al convenției de la Tilsit, viza 
cedarea Principatelor Române austriecilor, pentru a opri înaintarea rușilor 
spre Dunăre. Napoleon pregăteşte deja campania din Rusia și îi scrie sultanu- 
lui Selim al III-lea să tergiverseze încheierea păcii cu Rusia, informându-l și 
asupra intenţiei sale de a ataca Rusia. Emisarul francez poposeşte la București, 
la Hanul lui Manuc. Scrisoarea cade în mâinile lui Panaiot Moruzi, dragoma- 
nul Porții, care îi informează imediat pe ruşi. În același timp, prin fratele său 
Dumitrache Moruzi, membru în delegaţia negociatorilor turci, informează, 
fals, Divanul de la Stambul că generalul Kutuzov intenţionează să pornească 
o campanie militară, cu obiectiv final Adrianopole. Trădarea își face efectul. 
Ţarul instructează negociatorii săi să încheie imediat pacea cu turcii, accep- 
tând „Prutul ca graniţă până la vărsarea lui în Dunăre”. Turcii cad în cap- 
cană, astfel că, la 16/28 mai 1812 se semnează pacea de la Bucureşti, Basa- 
rabia propriu-zisă (Buceagul) și întregul teritoriu al Principatului Moldovei 
cuprins între Prut şi Nistru fiind anexate la Imperiul Rus. Iar la 23 iunie, cu 
numai o zi înainte de atacarea de Rusiei de către Napoleon, ţarul ratifică Tra- 
tatul. 

Ca şi la 1775, Pacea de la Bucureşti nu s-a făcut fără mită şi trădare. 
La 1775, pentru a obţine nordul Bucovinei, austriecii îl mituiseră pe rusul 
Rumianţev cu o tabacheră de aur încrustată cu pietre preţioase și cu 5000 
galbeni, iar pe dragomanul Constantin Moruzi, cu 10 mii de piaștri. La 
Bucureşti, în 1812, au intrat în joc fraţii Dumitrache şi Panaiot Moruzi, 
primul primind de la ruşi un preţios inel de 12 mii lei, precum și întinse 
proprietăţi în sudul Basarabiei, undeva peste 10 mii ha. 

Însă nu numai fraţii Moruzi au tras foloase. În scenă a intrat şi armea- 
nul Manuc-bey (Mirzanian, pe numele după tată) la acea vreme unul din cei 
mai bogaţi oameni din Valahia. După ce se stabilise la începutul secolului la 

București, a fost racolat de consulul rus, care informa curtea imperială că: 
„Paharnicul Manuc, din Muntenia... a fost confident tainic al consulului îm- 
părătesc la Bucureşti... Prin creditul și influenţa sa, au izbutit boierii divanu- 
lui muntean să așeze hrană și furaj pe toate punctele, unde trebuia să treacă 
oastea Rusici.... Pentru serviciile aduse Imperiului, ţarul Alexandru I i-a con- 
ferit titlul de „cavaler al Ordinului Sfântul Vladimir”. 

Manuc i-a ajutat şi pe turci, ocupându-se de aprovizionarea trupelor 
de la Rusciuc ale lui Mustafa pașa, pentru a salva Bucureştiul de trupele lui 
Pasvant-Oglu. Drept răsplată, sultanul îi conferă, la 24 octombrie 1807, ran- 
gul de mare dragoman al Sublimei Porţi. O premieră, fiind primul caz când 
această funcţie s-a încredinţat unui nefanariot. 

Merge la Istanbul, chemat de protectorul său Mustafa pașa, şi este îm- 
puternicit să participe la tratativele de pace de la Tilsit și Erfurt, privind 
soarta celor două Principate românești. Peste doi ani, noul sultan Mah- 
mud al II-lea, „ca răsplată pentru devotamentul său”, îi conferă titlul de bey 
(prinţ) al Moldovei: „Dragomanul Manuc cu credință îndeplineşte sarcinile 
slujbei. Încuviinţez sârguința arătată de el în treburi și mulțumesc pentru 
îndreptăţirea părerii frumoase ce-am căpătat despre el. Ca răsplată pentru de- 
votamentul său, îi hărăzesc titlul de prinţ al Moldovei, și doresc ca pe viitor el 
să adâncească strădania lui în slujba mea.” 

Protectorul său, Mustafa pașa, este însă asasinat în 1808, Manuc fiind 
nevoit să se refugieze din nou la Bucureşti. Despre acele evenimente, Manuc 
scria mai târziu: „...cincizeci sau şaizeci de mii de ieniceri au atacat noaptea 
Poarta viziratului, unde era palatul de reședință a marelui vizir ca să-l omoare, 
nenorocitul, și au dat foc de jur împrejur și s-au luptat cu sabia și cu ciome- 
gele și s-a vărsat sînge de ambele părţi. Apoi marele vizir s-a retras în încăpe- 
rea boltită cu cei cincisprezece oameni ai săi şi a omorît sute dintre rebeli, 
luptându-se dinăuntrul. Iar după nouă ceasuri nenorocitul mare vizir, exaspe- 
rat de oboseală, a dat singur foc la butoaiele cu pulbere, aruncînd în aer bolta 
tezaurului și au pierit în foc și el şi, împreună cu el, aproape o mie de ieniceri. 
Tot în acea noapte ienicerii au omorît pe mulţi dintre notabili și demnitari 
şi, îndemnați de europeni şi de răutatea lor din fire, mă căutau și pe mine și, 
promițând sume enorme denunțătorilor, au venit la locuinţa mea ca să mă 
omoare și pe mine. Providența dumnezeiască a făcut ca, în acea noapte, să 
mă aflu într-o casă necunoscută și n-au putut să mă găsească. După șapte zile, 
într-o noapte ceţoasă, pe o ploaie torențială și neavînd decît doi servitori cu 
mine, am găsit un timp prielnic, m-am suit pe cal și am fugit din Istanbul, 
trecînd pe alocuri prin mijlocul răsculaților... 

Revine la București și apelează din nou la serviciile bunului său „prieten”, 

consulul rus Kiriko: „vechiul meu prieten, domnul Kiriko, m-a invitat la Bu- 
cureşti, făcându-mi multe promisiuni, adică să mă odihnesc în locuinţa și în 
stăpânirea mea din Bucureşti, urmând ca pierderea averilor mele de dincolo 
de Dunăre să fie plătite de vistieria împărătească; să mi se acorde o pensie via- 
geră de la vistierie și să păstrez totdeauna rangul meu (...) apoi, ştiind totodată 
că el plăteşte serviciile servitorilor săi intimi cu o răsplată de o sută de ori mai 
mare, am promis cu dragoste și cu o caldă dorinţă să intru în serviciile impe- 
riului rus fără a căuta vreun interes... 

În același timp, se declară și slujitor credincios al Valahiei. Împrumută, la 
un moment dat visteria principatului cu 160 mii taleri, fără dobândă. Drept 
răsplată pentru faptul că „a arătat în mai multe prilejuri, pe vremuri furtu- 
noase, fără cel mai mic interes, și chiar cu primejdia vieţii sale, sentimentele 
sale binevoitoare, făcând mult bine ţării noastre şi neamului nostru” este 
scutit de mai multe impozite și primeşte o seamă de privilegii. Mai mult, în 
1809, Dosoftei, mitropolitul Ţării Româneşti, îi eliberează un certificat tri- 
mis ţarului Alexandru I, „îndreptând fierbinte rugăciuni pentru eliberarea 
patriei nenorocite, de sub jugul Turcilor, îndrăznind a crede, că măreţul și 
generosul monarh, ilustrul Alexandru, va răsplăti și a apăra pe Manuc - bine- 
făcătorul ţării noastre”, 

Care a fost soarta celor care au contribuit la schimbarea destinului Basa- 
rabiei în 1812? 

Dumitrache Moruzi a fost decapitat la 26 octombrie 1812 lîngă Şamula. 
Lângă cadavrul decapitat, turcii au lăsat scris: „Cunoscând toate afacerile po- 
litice ale guvernului său și unindu-se cu fratele său pentru a le da dușmanilor 
statului, trădătorul a plătit această crimă cu capul său”. Averile primite drept 
răsplată de la ruși au fost cheltuite ani mulți de urmașii lui Moruzi, care s-au 
stabilit în Rusia. Şi astăzi, pe malul canalului Moika din St.Petersburg, se află 
o clădire destul de mare, construită în sec. al XIX-lea, cunoscută sub numele 
de „casa Moruzi”, însă fără nici o valoare istorică sau arhitectonică; fusese 
construită ca „dohodnyi dom”, casă cu camere de închiriat, iar azi după rea- 
menajări, are câteva apartamente spaţioase și scumpe. 

Panaiot, fratele lui, a avut aceeași soartă șase zile mai tîrziu la Istambul. 

Un alt membru al delegaţiei turce, anume Capudan pașa Ramiz, a fost 
decapitat la 25 martie 1813 la Colentina, lîngă București. 

Manuc bey scapă printr-o întâmplare să împărtășească soarta lui Ramiz 
paşa. Întârzie pe drumul de ieşire din Bucureşti, unde urma să îl întâmpine 
pe acesta; un turc îl informează despre cele întâmplate. Fuge în aceeași zi în 
Transilvania, apoi, în Austria, după care merge în Basarabia, unde cumpără 
moşia Hânceşti, sub ocrotirea rușilor. „Toate aceste rodnice servicii ale mele 

aduse înaltului împărat al Rusiei — scrie Manuc într-o scrisoare adreată prin- 
ţului Hovakim — mărturisesc despre credinţa mea spontană arătată ca față 
de propria mea patrie. În serviciile aduse pînă azi printr-o muncă plină de 
sudoare și în cele ce voi îndeplini în viitor, pînă la ultima suflare, mă voi sa- 
crifica printr-un adînc devotament pentru cauza împărătească, după puterea 
minţii şi a energiei mele, ceea ce va fi pentru mine o fericire... Dar eu, care 
mă adăpostesc acum sub ocrotirea atotîngrijitorului împărat al Rusiei și ştiu 
foarte bine că țările Moldova și Țara Românească vor rămâne de-a pururi ca 
o parte din puternicul său imperiu, doresc să locuiesc aici, în casa și pe pro- 
prietatea mea, pentru întreaga viață, aştept de la milostivirea împăratului bi- 
nefăcător, ca să mă lase aici, în săracul meu domiciliu, unde zi și noapte ne 
rugăm, eu și familia mea, pentru fericirea vieţii sale și pentru norocul oștilor 
sale de neînvins” 

Moare prozaic, la 20 iunie 1817, la numai 48 de ani, la conacul său de 
la Hînceşti, căzând de pe cal, se pare în urma unui accident cerebral, lăsând 
în urma sa șase copii minori, o frumoasă și tânără văduvă, dar și amintirea 
unui mare uneltitor în slujba a două imperii şi în folosul personal. Îşi doarme 
somnul de veci sub o piatră tombală din pridvorul bisericii Sfânta Maică Năs- 
cătoare de Dumnezeu, încadrat de mormintele a două dintre fiicele sale — 
Gaiane şi Mariam. 

După 1944, au circulat numeroase legende privind fabuloasa sa avere as- 
cunsă în catacombele Chișinăului, multe din sculpturile de la bisericile Ar- 
meană, Sf. Constantin și Elena și Albişoara fiind furate pentru că acestea, chi- 
purile, ar fi indicat traseul spre catacombele de sub cele trei biserici... 

Feldmareșalul Kutuzov, după semnarea păcii de la București, va comanda 
armata rusă în războiul napoleonian. Moare, la 16 aprilie 1813, undeva în Si- 
lezia. Trupul a fost înbălsămat și adus la Petersburg, unde a fost înmormântat 
cu fast la 13 iunie în Soborul Kazanskii. Legenda spune că inima i-ar fi fost 
îngropată în cimitirul Tillendorf, la 3 km de Buntzlau, în Silezia. Cică asta ar 
fi fost dorinţa lui Kutuzov, ca soldaţii căzuţi pe câmpurile de luptă din Silezia 
să știe că el „a rămas cu inima alături de ei”. La 4 septembrie 1933, sarcofagul 
din catedrală a fost deschis, la ordinul lui Kirov, şeful de atunci al Leningra- 
dului, „pentru a se clarifica o chestiune științifică: este acolo, sau nu, inima 
lui Kutuzov”. Liderul bolșevic nu a uitat, însă, să adauge,: „și dacă se vor găsi 
ordine şi medalii, acestea să fie luate”. Expertiza a demonstrat că inima legen- 
darului comandant de oști era la locul ei. Însă medaliile şi ordinele au fost 
luate din mormânt şi nimeni nu mai știe nimic de soarta lor. 

Principalul negociator rus, contele Alexandre-Louis Andrault de Lange- 
ron ( ofițer francez, refugiat în Rusia ddupă revoluţia franceză de la 1789), 

va muri de holeră, câţiva ani mai târziu. Anume prin „iscusința ” diplomatică 
a acestuia, denumirea de Basarabia (care se referea doar la Buceag) a fost ex- 
tinsă asupra întregului ţinut dintre Dunăre și Hotin... 

Țarul Alexandru I moare, în condiţii misterioase, în 1825. Când este în- 
mormântat, apar primele zvonuri că în sicriu ar fi altcineva, nu ţarul, și că 
acesta s-ar fi retras la o mănăstire, pentru a-și ispăși păcatele în legătură cu 
moartea fratelui său Pavel, predecesorul lui la tron...Zvonurile au circulat 
ani de-a rândul, nefiind nici confirmate, nici infirmate. Adaug doar că peste 
câteva decenii, ţarul Alexandru al III-lea a ordonat deschiderea sicriului 
strămoșului său. Sicriul era gol... 

Personal, consider că anul 1812 constituie un important punct de 
referinţă în istoria de peste cinci secole a relaţiilor româno-ruse. Nu numai 
în plan politic, ci și în plan psihologic, la nivelul omului simplu. Pentru că, o 
răsfoire sumară a paginilor de istorie ne oferă destule exemple privind încer- 
cările de apropiere dintre principate și cnezatele ruse, dar și creșterea gradu- 
ală, la nivelul populaţiei, a sentimentului de neprietenie față de ruși. 

Istoriografia rusă a speculat mult legăturile politice dintre principii mol- 
doveni şi cnezatul rus. Este adevărat că Ştefan cel Mare avusese la un moment 
dat ca soţie pe Evdochia, din neamul Riurikov, iar în 1482, fiica sa, cunos- 
cută și ca Elena Voloşanca, ia drumul Moscovei, pentru a se căsători cu Ivan 
cel Tânăr, cneaz de Tver, fiul cneazului Ivan al III-lea. Copilul rezultat din 
această căsătorie, țareviciul Dmitri, este declarat de bunicul său moştenitor 
al tronului, în catedrala Uspenski din Kremlin având loc în 1498 fastuoasa 
ceremonie a încoronării, pe capul lui Dmitri fiind pusă căciula de Monomah 
împodobită cu pietre preţioase. Dar, cum se întâmpla în acele vremuri, intri- 
gile de la curţile princiare rescriu istoria, kneaghina Sofia Paleologhina, soţia 
lui Ivan al III-lea, fiind principala intrigantă. Elena este suspectată de legături 
prea strânse cu ereticii conduși de diaconul F.Kuriţin, astfel că, la 11 aprilie 
1502, Ivan al III-lea anulează hotărârea sa, iar Elena împreună cu fiul său sunt 
aruncaţi în închisoare. Voloșanca va trece în neființă la 18 ianuarie 1505. 
Dmitri va muri peste puţin timp, la numai 26 de ani. 

Două secole mai târziu, istoria se repetă întrucâtva....Undeva, în vara 
anului 1712, ţarul îl vizitează pe Dimitrie Cantemir la conacul acestuia din 
satul Ciornaia griaz (rebotezat mai târziu Ulitkina), ascuns în pădurile de pe 
malul râului Liubosecika, din apropierea Moscovei. Ţarul este încântat de un 
palmier pe care Cantemir îl adusese din Turcia, dar și de o fetişcană de 12 ani 
— Maria, fiica mai mare a prinţului moldav — care zburda prin parc. „Ți-aş lua 
şi palmierul acesta”, exclamă în glumă Petru...Peste șase ani, Maria va deveni 
amanta ţarului. Rămâne însărcinată, ceea ce îi atrage dușmănia împărăteasei 

Ecaterina I, mai ales că erau tot mai răspândite zvonurile că ţarul plănuia ca, 
în cazul în care Maria i-ar naşte un băiat (avea de la Ecaterina doar două fete), 
o va face împărăteasă. Cu complicitatea medicului Curţii, împărăteasa pro- 
voacă Mariei avortul, astfel că visele lui Cantemir de a-și vedea fiica împără- 
teasă se spulberă... 

Maria nu se va căsători niciodată. După o scurtă ședere la Petersburg, se 
retrage la moșia de la Ulitkina, cu amintirea dureroasă a primei și singurei 
poveşti de iubire. Fiinţa cea mai apropiată îi rămâne, până la sfârșitul zilelor, 
fratele său Antioh, cu care poartă o bogată corespondenţă, dar pe care nu îl 
va mai revedea niciodată, acesta murind la Paris (1744), unde era ambasa- 
dor al Curţii Imperiale Ruse. Cu ceilalți frați — Matei, Constantin și Serghei 
— relaţiile vor fi foarte reci, din cauza unor prelungite dispute şi procese de 
moştenire... Moare în 1754. Rămășițele ei pământeşti se odihnesc la cinci me- 
tri sub bisericuţa Maria Magdalena, construită chiar de Maria, în 1742,în sa- 
tul Ulitkina, pe moșia dăruită tatălui său de către ţarul Petru cel Mare. 

Aşa cum s-a întâmplat și cu multe alte lăcașe de cult, și bisericuţa Ma- 
riei va fi transformată în 1935 în club cinematografic(!), icoanele și altarul fi- 
ind distruse. Biserica va fi refăcută în 1999; după înlăturarea unui planșeu de 
lemn care ascundea cupola, a ieşit la lumină, în perfectă stare, fresca Învierea 
Mântuitorului... 

Nu un minor rol au jucat legăturile religioase, Rusia arogându-și rolul de 
apărătoare a creștinătății. Apăruse, la 1510, şi faimosul mit lansat de călugă- 
rul rus Filotei din Pskov: „Moscova este moștenitoarea marilor capitale ale 
lumii: Prima Romă a căzut sub păgâni; a doua Romă a căzut sub turci; Mos- 
cova este a treia Romă, iar a patra nu va fi niciodată”. 

Au urmat mai multe contacte cu cnezatele rusești, prin intermediul unor 
prelați moldoveni: Ghedeon, mitropolit de Suceava (1656), egumenul Fiodor 
(1674), mitropolitul Dosoftei (1684), căruia îi aparţine și parafraza, după zi- 
cerea biblică, „Lumina vine de la Moscova, luminând cu lungile sale raze și un 
nume bun sub soare”, mitropoliţii Nichifor (1739), Gavril (1769-1774), care 
căutau alianţe cu cnezatul de Moscova, şi, mai apoi cu Imperiul Rus, împotriva 
imperiului otoman. Un viceconsul francez la Iaşi raporta la Paris, în 1798: „Ru- 
şii au pus stăpânire în această ţară pe toate spiritele și nu-i de mirare; religia, 
acest mijloc totdeauna victorios faţă de ignoranță, le-a deschis toate inimile... 
Popii greco-răsăriteni au fost totdeauna și sunt încă cu bună seamă și astăzi 
atâţia agenţi secreți pentru Rusia în împărăţia otomană. Ei predică, sunt da- 
tori să predice necontenit popoarelor lor spre a-și face meseria, iubirea către 
muscali și ura pentru musulmani, acești necredincioşi care i-au robit. Şi este 
firesc după asta ca fiecare ortodox, fiecare moldovean de credință greco-răsă- 


www.dacoromanica.ro 


180 + ION BISTREANU 


riteană să vadă în fiecare rus un prieten firesc, un frate, astfel simte cel puţin 
ţăranul”. 

Mai mult, în noiembrie 1806, când începuse un nou război ruso-turc, 
mitropolitul Veniamin Costache se adresa enoriașilor moldoveni: „adevărata 
fericire a acestor pământuri stă în unirea lor la Rusia”. Va regreta, șase ani mai 
târziu, cele sus-zise, devenind rapid unul din înverșunaţii dușmani ai rușilor. 
Mărturiile vremii atestă că, până la sfârșitul sec. al XVIII-lea oamenii credeau, 
în naivitatea lor, în rolul mesianic al Rusiei creștine. Deşi prezenţele repe- 
tate ale armatelor imperiale ruse pe teritoriul principatului Moldovei (1739, 
1769-1774, 1789, 1792) au adus multe necazuri moldovenilor, speranța într- 
o salvare din partea Rusiei nu a dispărut. Dar Principatele Române intraseră 
deja în planurile strategice ale Rusiei imperiale. Să amintim doar că împără- 
teasa Ecaterina a Il-a îi propunea, în 1783, împăratului Austriei, Iosif al II-lea, 
formarea unui stat-tampon între Rusia, Austria și Imperiul Otoman, compus 
din Transilvania, Moldova și Valahia, sub numele de Dacia, care, bineînţeles, 
să fie condus de un guvernator rus, nimeni altul decât faimosul comandat de 
oşti Potiomkin și nu mai puţin faimos amant al zburdalnicei împărătese...Și 
dacă acest plan a eșuat, aceeași Ecaterina a I-a trasa, la 1791, sarcină generali- 
lor săi: „Acolo, pe Nistru, să fie pusă cizma noastră”, astfel că, din 1792 Prin- 
cipatul Moldovei va avea Rusia vecin nemijlocit pe Nistru, vecinătate care va 
dura 200 de ani... 

Dar, să nu fiu nedrept: interesul pentru sud-estul Europei nu era mani- 
fest doar din partea Rusiei, ci şi a Austriei, Germaniei, Franţei, Angliei. Aus- 
tria visa la expansiunea politică și economică la sud de Carpaţi; Franţa voia 
să folosească Principatele Române ca pioni de schimb în relaţiile cu Marile 
Puteri. Anglia plasa principatele Române în strategia mai largă a influenței 
sale în Marea Mediterană. Războiul ruso-turc din 1806-1812, a fost însă ca 
un duș extrem de rece, prezenţa trupelor rusești în principate dovedindu-se 
cel puţin la fel de păgubitoare ca cea a otomanilor, iar pierderea Moldovei de 
est, denumită arbitrar de ruși „Basarabia”, a pus, zic eu, definitiv capăt iluziei 
că „lumina vine de la răsărit”. Şi deceniile următoare au spulberat definitiv 
aceste iluzii, înlocuite de un sentiment crescând de suspiciune, de neîncredere 
în Imperiul țarist. Teritoriile româneşti au suferit noi amputări: în 1829, prin 
Tratatul de la Adrianopol, Rusia a anexat Delta Dunării și Insula Șerpilor. Au 
urmat ocupațiile periodice din anii 1828-1834, şi mai apoi 1848-1849, 1853- 
1856. În urma pierderii de către ruși a războiului Crimeii (1856), Moldova îşi 
recâștigă vremelnic trei judeţe din sudul Basarabiei, pe care le pierde din nou 
în 1878, tot în favoarea rușilor, după ce armatele române contribuiseră hotă- 
râtor, alături de armata rusă, care ne ceruse ajutorul, la înfrângerea otomani- 

lor de către armata rusă. Şi, atunci, în 1878, neîncrederea românilor în Rusia 
s-a consolidat, cred, definitiv, sintetizată fiind, extrem de expresiv de istoricul 
Alexandru Xenopol: „Răpirea Basarabiei ar fi trebuit să înveţe pe români cu 
lucrul că dacă există vreun pericol pentru existenţa lor ca naţiune, acesta va 
veni de la nord; dacă este vreun element adevărat dușman al elementului ro- 
mân, este acel rusesc, care nu din întâmplare, din neîngrijire pune în pericol 
existenţa noastră, ci lucrează cu conștiință la distrugerea ei. Acest pericol l-au 
simţit toţi românii acei ce și-au iubit într-adevăr poporul și care au bineme- 
ritat de patria lor. Toată dezvoltarea noastră naţională este datorită luptei ne- 
împăcate în contra acestui element cotropitor, luptă în mare parte susținută 
cu ajutorul apusului. În asemenea împrejurări, a face politică rusească este a 
da noi înșine arma în mîinile ucigașului, este a trăda interesele cele mai sfinte 
ale cauzei române.” 

Şi, ca să încheiem cu prezenţa trupelor rusești pe teritoriul României, 
să amintim și de staționarea acestora în 1916-1918 pe teritoriul Basarabiei, 
apoi bazele militare sovietice în perioada 1944-1958, după ce, la încheierea 
celui de al doilea război mondial, pierdusem, tot în favoarea sovieticilor, încă 
o dată Basarabia şi nordul Bucovinei... 


x * * 


Continuă să se veştejească florile de pe podurile deschise în 1990... De- 
putatul român C.V. îmi relatează că în ţara noastră au fost interceptate mai 
multe transporturi de droguri, venite din Asia, şi apoi trecute în ţară peste 
frontiera de pe Prut. În opinia lui, va trebui ca, totuşi, să mai revizuim 
condiţiile de trecere a frontierei, cu discreţie, fără agresivitate, pentru a nu da 
naștere la speculaţii care ar afecta relaţiile între fraţi... 


* * * 


Am o lungă discuție, pe holurile parlamentului, cu deputatul K. Rus „din 
moşi-strămoși”, după cum îmi spune. Străbunicii lui locuiseră aici, în Basara- 
bia. Înfiripăm o discuție în legătură cu lucrările parlamentului, despre con- 
flictul din Transnistria, despre relațiile cu România. Nu are nimic împotriva 
acestor relații: „Am lucrat într-o mare întreprindere care livra utilaje pentru 
România. Putem colabora în continuare. Dar, îmi zice K, nu înţeleg de ce tre- 
buie neapărat Unire, când mulți moldoveni nu vor acest lucru”. „Moldovenii 
nu vor, sau cei de alte naţionalităţi? Dumneavoastră de ce nu vreţi ?”- îl întreb. 
Îmi răspunde tranşant: „noi, ruşii de aici, nu vrem unirea pentru că nu ştim ce 
ne aşteaptă în România. Mai citesc şi eu presa și aflu cât de mult îi urâţi voi, 
românii, pe ruşi. Și, uitaţi-vă — continuă K. — ce se întâmplă în ţările baltice. 

Suntem, acolo, aruncaţi la marginea societăţii, ni se spune să plecăm în Rusia. 
Poate aţi aflat că așa se striga, acum un an, și pe străzile Chișinăului. Sunt 
convins că asta ne așteaptă şi dacă are loc unirea cu voi a Moldovei, pentru că 
sunt mulți naționaliști pe aici”. Nu vrea să fie de acord cu „voinţa majorităţii”, 
şi atunci îl întreb: „aţi fost ales deputat cu sută la sută din voturi? Ce ne facem 
cu cei care nu v-au votat? Să li se dea satisfacţie și să vi se retragă mandatul? 
Da, sunt, ca peste tot, și naționaliști, dar nu ei au ultimul cuvânt. Uitaţi-vă la 
dvs, în Rusia, câte curente naționaliste, chiar extremiste, există. Mai mult, în 
numele velicorușilor, mai vin şi pe aceste meleaguri. Uitaţi-vă ce se întâmplă 
în Transnistria”. Și atunci îmi răspunde, pe un ton ce se dorea categoric și fără 
replică: „să ştiţi că eu, ca rus, am semnat declaraţia de independenţă a Moldo- 
vei, declaraţie care nu este contestată de nici un alegător, chiar dacă nu m-a 
votat, Şi rămân pe poziţia de susţinere a independenţei Moldovei. În Trans- 
nistria este cu totul alta situaţia și nu aţi auzit că eu, aici, în parlament, aș fi 
susținut cazacii sau voluntarii care vin din Rusia”. 

Avea şi conlocutorul meu pe undeva dreptate. Nu prea se făcuse nimic 
pentru a-l convinge, pe el și pe conaţionalii lui, că toți cetăţenii, indiferent de 
naţionalitate, vor putea trăi și munci în armonie, cu sau fără unirea cu Româ- 
nia . În ceea ce priveşte Transnistria, da, „este cu totul alta situaţia”, pentru că 
acolo atmosfera era înveninată tocmai de conaţionalii lui... 


* * * 


La Taşkent are loc (14-15 mai) cel de al treilea summit al CSI. Summit 
doar cu numele, mai multe delegații, inclusiv cea a Moldovei, sunt conduse 
de prim-miniştri. Ziarul Izveszia susține că Mircea Snegur a refuzat să par- 
ticipe la summit din cauza acțiunilor destabilizatoare ale Armatei a 14-a, 
după ce cca 300 de ofițeri și subofițeri se declaraseră gata să treacă de partea 
separatiştilor. Aceeași publicaţie susține că președintele Elțîn nu are nici un 
drept să ignore rezoluţia recentă a Sesiunii deputaţilor poporului, în care Ar- 
matei a 14-a i se conferă rolul de garant. 

Summit-ul are o agendă încărcată: repartizarea activelor și pasivelor fostei 
Bănci de Stat a URSS, crearea unor forțe de menţinere a păcii, reglementarea 
conflictelor în cadrul CSI, adoptarea Declaraţiei privind aderarea la tratatul 
de neproliferare a armelor nucleare. Kazahstan și Ucraina au în continuare 
obiecţii la transferul armelor nucleare. Delegaţia moldoveană difuzează un 
document în care acuză „amestecul” unor state din CSI în conflictul de pe 
Nistru, ceea ce agravează în continuare situaţia. Se semnează Tratatul de secu- 
ritate colectivă al CSI. Moldova, Ucraina, Belarus, Kirgizstan și Azerbaidjan 
refuză să parafeze documentul. Cred că cea mai bucuroasă dintre semnata- 

rele tratatului de securitate colectivă a fost Armenia. Amenințările voalate ale 
Turciei că ar putea interveni în sprijinul minorităţii de origine turcică din Re- 
publica Autonomă Nahicevan, situată la extremitatea sudică a Azerbaidjanu- 
lui, în imediata vecinătate a Armeniei, ar putea fi interpretate ca o agresiune 
armată Împotriva unui stat semantar al Tratatului de la Tașkent. 


După un mandat de invidiat - 18 ani — ministrul german de externe 
Hans Dietrich Genscher își anunţă demisia, decizia fiind „rezultatul unei 
gândiri profunde și serioase” care îl preocupa încă din 1990. Ştia el ce ştia!! 
Lumea politică internaţională nu își ascunde surprinderea și regretul în legă- 
tură cu părăsirea scenei politice de către unul din cei mai străluciți diplomaţi 
europeni ai sfârșitului de mileniu. Mai rezervată este presa proguverna- 
mentală din Germania. Peste vreun an, un diplomat german mi-a dezvăluit 
raţiunile pentru care Genscher și-a dat demisia. Public — un act de voinţă, în 
culise o decizie sub presiunea propriilor colegi, care aflaseră câteva lucruri, 
hai să le zicem „mai şocante”, din trecutul ministrului. Istoria vieţii lui Gen- 
scher era mult mai complicată decât și-o imaginau chiar analiști de forță. 


În Cehoslovacia se pregătesc actele premergătoare începerii divorțului, 
dorit civilizat, dintre Cehia şi Slovacia. Cel mai vocal este liderul slovac Vla- 
dimir Meciar. Mult mai prudent este Vaclav Havel, care atrage atenţia asupra 
pericolelor unei descompuneri sălbatice a federaţiei. 


Am o întrevedere lungă, amicală, cu ambasadorul unuia din marile state 
occidentale. Discutăm despre toate — situaţia din Moldova, evenimentele de 
la Moscova, criza din Balcani. Mă întreabă care e situaţia economică de la 
noi. Las mesajele oficiale la o parte şi îi spun ceea ce constatam din presă, de 
la televiziune, din datele statistice. Pe scurt, o situaţie departe de a abunda 
în culoarea roz. Adaug, ca o consolare: nici alte foste state socialiste nu stau 
grozav. „De ce nu încercaţi să faceţi o mică piaţă comună, a fostelor ţări socia- 
liste? - vine abrupt întrebarea acestuia. „Iar să ne întoarcem la CAER?” - îl 
întreb contrariat. „- Nu chiar CAER, ci o organizaţie fără Rusia, uite, cum 
este CEE, fără SUA”. Am replicat: „Colega, la noi lumea nu prea se mai uită 
de unde răsare soarele. Toți se uită spre apus, spre voi... Mi-a vorbit îndelung 
de regulile CEE, de competitivitate, de economia de piață, despre necesitatea 
unei perioade de tranziţie etc.etc. Ne-am despărţit, rămânând puţin contra- 
riat, ba chiar m-a bătut gândul că a încercat să mă verifice dacă nu sunt unul 
din nostalgicii după „lagărul socialist”. Peste câteva zile, citesc o ştire, primită, 
cum nota presa, cu stupefacţie prin câteva capitale estice. Marele, legendarul 

Lech Walesa a propus crearea unor noi organisme de cooperare între noile 
state democrate, inclusiv prin revenirea la unele structuri mai viabile ale fos- 
tului CAER, considerând că aceasta ar fi calea eficientă de oprire a declinului 
economic din fostele țări socialiste! Mi-am reamintit imediat discuţia avută 
în urmă cu cîteva zile. Walesa, sunt sigur, nu vorbise din proprie inițiativă, 
ci „la sugestii”. Sugestiile dintr-o anumită direcţie și cu ţintă precisă erau la 
modă în toate statele care se debarasaseră de comunism. Şi cum vreun po- 
litician mai raţional nu digera ceea ce i se „sugera, era taxat chiar de unii 
conaționali (și aceștia „sugestionaţi”) drept neocomunist, conservator, anti... 
etc etc. Nici viaţa politică românească nu ducea lipsă de atari etichetări. 


Conflictul din Transnistria continuă. Una erau cele convenite de cei pa- 
tru miniștri de externe și alta era situaţia pe teren. A fost nevoie de câteva 
întâlniri ale comisiei mixte Chişinău-Tiraspol pentru ca cele două părți (mai 
bine zis, separatiștii) să își dea acordul pentru amplasarea observatorilor mili- 
tari la Tighina, începând cu data de 15 mai, în vederea supravegherii încetării 
focului. Însă, până la data convenită ajung aici doar observatorii din Moldova 
si România. Grupul român, format din 25 militari, este condus de maiorul 
Ion Botezatu, un ofiţer foarte inimos care va depune mult suflet și multă 
energie în îndeplinirea misiunii (în câţiva ani va ajunge general, va conduce 
batalionul românesc din Angola, sub egida ONU, apoi va intra, pentru scurt 
timp, şi în politică, ocupând postul de prefect al Bucureştiului). Rusia a amâ- 
nat trimiterea observatorilor săi, invocând reorganizarea ministerului rus al 
apărării, iar Ucraina a invocat necesitatea unui aviz favorabil din partea Radei 
Supreme (parlamentul) ucrainiene. 

18 mai. Plouă în Moldova. O ploaie deasă, agasantă pentru cei de la oraș, 
dar binecuvântată de cei de la sate, speriați de lunga perioadă de secetă. Plouă 
des şi la Chişinău, dar atmosfera este ceva mai deosebită. Începe vizita lui Ion 
Iliescu, prima vizită oficială a unui șef de stat român în Republica Moldova 
şi, în general, prima noastră vizită oficială de înalt nivel pe aceste meleaguri 
după al doilea război mondial. Și, ca un fapt divers: vizita avea loc la exact 
două zile de la împlinirea a 180 de ani de la anexarea Basarabiei la Imperiul 
Rus. 

Vizita fusese, încă din ianuarie, programată pentru luna martie când ar fi 
urmat să se semneze şi Tratatul de fraternitate, dar a fost amânată din cauza 
evenimentelor din Transnistria. 

Partea moldoveană a pregătit pe cât putea mai bine evenimentul care 
era, în același timp, şi o premieră în relaţiile externe ale Chişinăului, Iliescu 
fiind primul şef de stat care vizita Republica Moldova după proclamarea 

independenţei. Cel mai important oaspete, până la acest moment, fusese, în 
februarie, secretarul de stat al SUA. Cred că cel mai mult de lucru au avut 
cei din serviciile de protecţie şi pază, pericolul unui atac terorist existând 
potenţial, în condiţiile în care controlul armelor deţinute de cetăţeni civili era 
practic inexistent, în fiecare noapte se auzeau focuri de armă în diverse car- 
tiere ale orașului. In zilele vizitei, cetățenii priveau cu curiozitate „mascaţii” 
veniți de la București și care erau vizibil amplasați în spaţiile deschise, cu oca- 
zia depunerii unor coroane de flori și a vizitelor făcute la unele obiective eco- 
nomice. 

Primire la aeroport cu toate onorurile, conform ceremonialului, dar des- 
tul de sobră. Delegaţie română numeroasă: miniștri, experţi, 25 oameni de 
afaceri, mulți ziariști. 

De la aeroport cortegiul oficial s-a îndreptat spre piaţa centrală a orașului, 
unde a fost depusă o coroană la monumentul lui Ștefan cel Mare. Ploaia nu 
mai conteneşte. În jurul monumentului s-au strâns câteva zeci de cetăţeni. 
Aplauze. Scandări: „România Mare”, „Unire! Un localnic îl întreabă pe 
preşedintele nostru când va avea loc unirea. „Toate la timpul lor!” - răspunde 
scurt Iliescu. 

Programul primei zile a vizitei a fost destul de dens. Două ore de con- 
vorbiri oficiale în plenul delegaţiilor, urmate de o lungă (cca o oră ) întreve- 
dere „în doi” Iliescu-Snegur. Vizită la parlament, convorbire extrem de caldă, 
poate şi cea mai sinceră, cu prezidiul parlamentului. Preşedintele Moșanu și 
prim-vicepreședintele Hadârcă, militanţi și susținători activi ai integrării până 
la unirea definitivă a României cu Republica Moldova, erau bine cunoscuţi 
de ai noștri. 

Scurte vizite la uzinele „Agromașina” şi la fabrica de televizoare „Alfa”. 
Fără „mitinguri ale oamenilor muncii”, fără formalele cuvântări. 

Seara, recepţie oferită de gazde. Iniţial, în programul avansat de gazde nu 
era prevăzută nici o recepţie, aşa că am primit un telefon de la Adrian Năs- 
tase: partea română va oferi o recepţie în seara primei zile a vizitei. Am luat 
imediat legătura P. Gusac, ministru de stat, însărcinat cu pregătirea vizitei, 
pentru a conveni ora și locul. Aveam nevoie de spijinul gazdelor, pentru or- 
ganizarea recepţiei într-una din sălile guvernamentale de protocol. Nici nu 
putea fi vorba de o recepţie organizată la vreun restaurant. Pe vremea aceea, 
doar două restaurante din Chişinău aveau un standard ceva mai ridicat, dar 
departe de exigenţele minimale. Vizibil jenat, Gusac s-a grăbit să spună că, 
evident, va fi organizată o recepţie, însă ea va fi organizată de partea moldo- 
veană, în calitate de gazdă. Am concedat pe loc, apreciind că este o chestiune 
firească, un gest de curtoazie pe care nu puteam să îl refuz. L-am informat 

- colegial — și pe un reprezentant al protocolului prezidenţial român care se 
afla la Chişinău pentru pregătirea vizitei. Inainte, însă, de a reuși să îl infor- 
mez pe Adrian Năstase asupra rezultatelor demersului, am primit un tele- 
fon: „aici Adrian Năstase, ministrul dvs de externe! Sper că îmi recunoașteţi 
această calitate”. „Bineînţeles, domnule ministru, dar...” Nu am apucat să 
continui. „Eu v-am dat o sarcină și văd că aţi ignorat-o.... In sfârșit, m-am 
lămurit ce se întâmplase: amicul de la protocolul prezidenţial, profitând de 
faptul că avea o linie telefonică directă cu preşedinţia României, așa cum se 
procedează în cazul unor asemenea vizite (eu încă mai vorbeam „prin Mos- 
cova” - așa se asigurau atunci legăturile internaționale ale Moldovei), s-a gră- 
bit să dea vestea șefului protocolului de stat, E. Manciur care, la rândul său, 
l-a informat pe președintele Iliescu ş.a.m.d. De acolo, cineva l-a pus la curent 
cu cele perfectate în legătură cu recepţia pe un consilier al ministrului nostru 
de externe care, la rândul lui, l-a informat prompt pe Adrian Năstase şi, uite 
aşa, din informare în informare, ajungem la orgoliul rănit al lui Adrian Năs- 
tase (am aflat ulterior că iniţiativa recepției îi aparținuse în exclusivitate, însă 
frişca de pe tort a fost linsă de protocolul prezidențial...). Am reușit, totuși, să 
îi ofer ministrului o imagine a celor petrecute și lucrurile s-au calmat. Dar a 
fost și o bună lecţie „diplomatică” pentru mine, înțelegând în acele momente 
nu numai „concurența dintre instituţiile statului, ci și cotele la care poate fi 
rănit orgoliul unui ministru. 

Recepţia s-a desfășurat în condiţii excelente. Președintele Iliescu a confe- 
rit cu toată lumea - oameni politici, parlamentari, oameni de afaceri. A fost 
deosebit de încântat să se întâlnească cu elita intelectualităţii de la Chişinău, 
cu care s-a întreținut îndelung. Mulţi dintre oamenii politici, miniștri, par- 
lamentari, oameni de cultură și artă erau deja cunoștințe vechi ale oaspeţilor 
români. I-a cunoscut cu această ocazie pe Elena și Ion Aldea Teodorovici, pe 
Anastasia Lazariuc (care mai făcea încă naveta între cele două capitale, îna- 
inte de a se stabili definitiv la Bucureşti). 

În prima parte a zilei de 19 mai, scurte vizite în oraşul Bălți (la cca 130 
km de Chișinău) şi Orhei unde au fost vizitate Teatrul Naţional „Vasile Alec- 
sandri” şi fabrica de blănuri. Grupuri mici de oameni care scandau „Unire! 
„Reunificare!”. Manifestări spontane, nici un semn că era organizat ceva de 
către cineva. A urmat o vizită oarecum „sentimentală”, la Floreşti, localitatea 
de baștină a președintelui Mircea Snegur. Și aici, fără festivism, fără mulțimi 
scoase în stradă, fără lozinci. Nici oaspetele, nici gazda (din varii motive) nu 
aveau chef de așa ceva. 

La încheierea vizitei s-au semnat mai multe acorduri și înţelegeri în do- 
meniile ştiinţei, culturii, învățământului, precum și protocoale privind schim- 

burile de mărfuri și pregătirea în România a personalului din administraţia 
locală. Documentele fuseseră pregătite în prealabil, în majoritatea lor, cu 
prilejul unei reuniuni a Comisiei mixte interguvernamentale care trecuse 
în revistă aspectele concrete ale dezvoltării relaţiilor economice, cultural- 
ştiinţifice, precum și extinderea cadrului juridic bilateral. 

Mulţi se aşteptau ca momentul de vârf al vizitei să îl constituie semnarea 
„Tratatului de Fraternitate și Integrare între România și Republica Moldova”, 
al cărui text îl transmisesem încă din luna februarie. Puţini știau că după în- 
mânarea proiectului de document nu a avut loc nici o consultare punctuală, 
în afara discuţiilor — care, firesc, nu constituiau negocieri — la nivelul celor 
doi preşedinţi și al miniștrilor de externe. În cadrul convorbirilor oficiale din 
prima zi a vizitei subiectul a fost abordat, dar în termeni generali. Partea ro- 
mână a punctat, zic eu, destul de clar, că dorim ca acest tratat să fie într-ade- 
văr un tratat al fraternității și integrării. Snegur nu a ridicat obiecţii. Dimpo- 
trivă, a vorbit despre tratat ca despre un document de însemnătate istorică 
pentru ambele părţi, dar...şi aici a nuanţat: este necesar să se lucreze mai pro- 
fund asupra textului, să se pună gospodărește cărămidă cu cărămidă! Mi-a 
fost, însă, clar un lucru: documentul nu putea fi semnat în forma propusă 
de partea română. În cadrul discuţiilor mele de până atunci, la preşedinţie 
şi la MAE moldovean mi se tot aducea scuza că nu au avut timpul necesar 
pentru studierea documentului, însă din culise am aflat că prima obiecţie a 
preşedinţiei a fost faţă de cuvântul integrare” din titlul tratatului, precum și 
faptul că în dispozitiv se detalia „prea mult” această dorită, de noi, integrare. 
De altfel, în convorbiri, partea moldoveană exprimase deja un prim punct de 
vedere, și anume asupra denumirii tratatului, propunând ca acesta să fie for- 
mulat ca „Iratat de fraternitate și cooperare... Au mai fost și alte obiecţii, 
inacceptabile pentru noi din start, așa că s-a considerat că este mai bine să 
mai aşteptăm. Şi chiar și proiectul prezentat de noi, care avea drept cuvinte- 
cheie „fraternitate” și „integrare” era, în opinia unora, vulnerabil, întrucât nu 
cuprindea cuvântul „unire”! Greu, aproape imposibil de imaginat că un text, 
fie el conform cu practica internaţională în materie, ar fi trecut de patrioticul 
nostru parlament și nu ar fi avut aceeași „succes publicitar” precum tratatul 
semnat(dar neratificat) cu un an în urmă cu fosta URSS. 

S-a convenit de cei doi preşedinţi ca discuţiile asupra tratatului să fie re- 
luate în a doua parte a anului, sau, mai bine zis, să înceapă, deoarece, așa cum 
am mai menţionat, în afară de prezentarea proiectului de tratat, nu se între- 
prinsese nimic concret, nici măcar o negociere preliminară, uzuală în atari ca- 
zuri. Moldova se gândea mult prea serios la integritatea sa teritorială, în timp 
ce unii politicieni de pe la București o ţineau sus și tare cu „Basarabia”, gata 

să cedeze foarte uşor Transnistria, pe motiv că această fâșie de pămînt nu a 
aparţinut niciodată României. Pământul ca pământul, de acord, dar ce te faci 
cu oamenii, cu cei care erau români prin naștere, care simțeau româneşte dar 
care se stabiliseră cu traiul dincolo de râul Nistru nu în calitate de coloniști, 
ci ca cetățeni ai unei republici cu frontiere (cel puţin administrative, în peri- 
oada sovietică) bine stabilite, înregistrați nu numai ca cetăţeni ai R.Moldova, 
ci şi ca având naţionalitate moldoveană. La conferința de presă, președintele 
Iliescu s-a văzut nevoit să recunoască faptul că „deocamdată nu este momen- 
tul semnării documentului. Vrem să reluăm acest proces care a fost întrerupt 
prin apariţia stărilor tensionale de care vorbeam și vrem să îl reluăm pornind 
de jos în sus, adică să punem bazele procesului de dezvoltare a conlucrării, a 
colaborării pe toate planurile, a integrării concrete în domeniile economic, 
politic, cultural, pornind de la abordarea concretă a acestor relaţii pe toate 
planurile...” 

O mică digresiune: preşedintele Snegur este cel care avusese, în 1991, 
ideea semnării unui tratat cu România, considerând că un atare tratat va con- 
tribui la consolidarea independenței, suveranităţii și integrităţii teritoriale a 
noului stat. A mizat, exagerat cred eu, pe disponibilitatea României de a spri- 
jini pe toate căile și prin toate mijloacele consolidarea statalității Republicii 
Moldova, minimalizând, tot eu zic, sensibilităţile politice de pe ambele mal- 
uri ale Prutului, comunitatea istorică între, ca să folosesc sintagma momentu- 
lui, cele „două state românești”. Nu ar fi fost primul tratat politic semnat de 
Republica Moldova, primul fiind semnat (dar niciodată ratificat!) cu Boris 
Elțîn, în septembrie 1990. 

Anii au trecut, negocierile s-au reluat undeva la mijlocul anilor '90, 
s-a și parafat un Tratat, la insistenţele ministrului de externe Petre Roman, 
dar preşedintele Constantinescu a refuzat să îl semneze (un înalt demnitar 
moldovean îmi mărturisea, în august 2000, că președintele i-a spus că „voi fi 
mâncat de viu de partenerii mei din PNŢCD, dacă voi semna acest tratat”). 
Adevărul este că şi fără acest tratat relaţiile s-au dezvoltat cum s-au dezvoltat; 
şi, chiar dacă s-ar fi semnat, în primul deceniu al secolului XXI, pe vremea lui 
Voronin, aceste relaţii ar fi cunoscut același grad de deteriorare... 

In septembrie 2006, fostul preşedinte al parlamentului de la Chişinău, 
prof. Al. Moșanu comentând primul proiect al Tratatului de fraternitate si 
integrare economică dintre Republica Moldova și România aprecia că acesta 
cuprindea, în dispozitiv, „tot ce ne doream noi atunci mai mult”: recunoaş- 
terea identităţii românesti în cele două state, importanţa limbii române, res- 
ponsabilitatea față de prezentul și viitorul neamului românesc — idei care, de 
altfel, erau cuprinse explicit și în Declaratia de Independenţă”. 

Dintre reacţiile locale la vizită, am reţinut pe cea a șefului misiunii di- 
plomatice a SUA la Chişinău care a declarat presei că relaţiile României cu 
Republica Moldova constituie un model pentru relaţiile interstatale în noua 
Europă. Era şi acesta un semnal pentru alte state europene care temporizaseră 
vizibil relaţiile politice cu Chișinăul din cauza conflictului transnistrean. 

Chiar la sfârșitul vizitei, în timp ce preşedintele Iliescu era deja la ae- 
roport pentru reîntoarcerea în ţară, în micul grup care înconjura pe cei doi 
preşedinţi s-a produs o bruscă agitaţie. Snegur tocmai fusese infromat că 
subunități de tancuri și maşini blindate din Armata a 14-a au declanșat o vastă 
operaţiune de ocupare a unor poziţii-cheie pe întregul mal stâng al Nistrului, 
sub pretextul că Moldova ar pregăti o acţiune militară de mare amploare. Mai 
mult, Igor Smirnov i-a transmis lui Snegur că este la curent cu pregătirea unei 
„ofensive” a forțelor moldovene. Un membru al Consiliului moldovean de 
Securitate mi-a relatat ulterior, confidenţial, că în Consiliu se discutase cu 
câteva zile în urmă adoptarea unor măsuri mai coerente ale armatei și poliţiei 
moldovene pentru consolidarea capetelor de pod de pe linia de conflict, dar 
nu se fixase o operaţiune precisă, nici ca locaţie, nici ca dimensiune, nici ca 
dată. Și, în nici un caz o ofensivă. Se pare că pe baza unei asemenea informaţii, 
care ar fi putut fi transmisă tiraspolenilor numai de un membru al Consiliu- 
lui de Securitate, a avut loc demonstraţia de forță a armatei ruse. 

Noua provocare a separatiștilor avea un scenariu mult mai complex. Mai 
întâi, este necesar să precizez că în acea zi de 19 mai nou-numitul ministru al 
apărării din Federaţia Rusă, gen. Pavel Graciov, transmisese Armatei a 14-a 
un ordin care prevedea că, în vederea apărării Transnistriei — „care e pământ 
rusesc” și pe care „trebuie să îl apărăm prin toate mijloacele și pe toate căile” — 
toate unităţile militare să fie completate din rezervele pentru mobilizare și să 
fie aduse în stare de luptă. O înscenare făcută rapid de gardiștii transnistreni 
la Dubăsari, a furnizat unităţilor Armatei a 14-a pretextul de a ieși din ca- 
zărmi, în jurul orei 18.00, şi de a ocupa poziţii de luptă alături de gardiști; au 
avut loc atacuri violente la Coșnita, Cocieri, Corjevo, Holercani, Malovata, 
Ustia, Zolonceni, toate din raionul Dubăsari. Toată tehnica militară rusă, cu 
excepţia unor subunități de artilerie, nu s-a mai întors în cazărmile armatei. 
Două zile mai târziu, Washington post publica o corespondență de la Moscova 
în care menţiona că este în posesia unor date care atestă trimiterea de către 
conducerea militară a Rusiei a unui ordin prin care Armata a 14-a urma să își 
desfășoare forţele pe malul stâng al Nistrului „pentru a apăra populaţia rusă”. 

Gaz pe foc toarnă şi mareșalul Şapoşnikov care transmite preşedintelui 
Snegur un mesaj în care „condamnă” tirurile „lunetiştilor moldoveni” asupra 
pașnicilor militari ruși din Tighina și tirurile de artilerie asupra garnizoanei 

militare din Dubăsari. lar adjunctul său, generalul Stolearov, vine la Tiraspol 
unde vorbește deschis despre „interesele geopolitice” ale Rusiei în regiune, 
motiv pentru care „Armata a 14-a nu va fi retrasă”. 

În aceeaşi seară, are loc o nouă incursiune, într-o mare unitate militară 
a Armatei a 14-a, a „colanţilor negri”, în frunte cu Galina Andreeva și cu ge- 
neralul Makașov. Militarii ruși, deși înarmaţi până în dinţi, nu rezistă în faţa 
amazoancelor care, în loc de arme îşi folosesc farmecele feminine şi reușesc să 
„captureze” mai multe tancuri, tunuri, arme antitanc, transportoare blindate, 
inclusiv cu echipaje sau militari specialiști. Generalul Netkaciov recunoaşte 
cu seninătate că în seara zilei de 19 mai din unităţile armatei au fost expediate 
la Dubăsari un grup de blindate „pentru apărarea militarilor și a familiilor 
acestora”, dar că la ieşirea din cazarmă toată tehnica de luptă — 10 tancuri și 
20 mașini blindate, cu echipaje cu tot — a fost capturată de gardiști și cazaci, 
şi că în prezent se desfășoară acţiuni de căutare a acestor mașini!!! Mai târ- 
ziu, Galina Andreeva va dezvălui în memoriile sale „Femeile Transnistriei” 
că această acţiune a avut loc pe baza înțelegerii dintre ministerele apărării din 
Rusia și separatiști!! Nici la apariţia cărţii, nici mai târziu, nimeni nu a infir- 
mat cele scrise de Andreeva. 

20 mai: generalul Pavel Graciov a informat Consiliul de securitate 
al Federaţiei Ruse asupra începerii, cu data de 1 iunie, a retragerii trupelor 
rusești din Armenia şi Azerbaidjan, despre înțelegerea cu Kazahstan și Uz- 
bekistan asupra statutului ofițerilor, subofiţerilor și generalilor ruși aflați pe 
teritoriul acestor două state. Ministrul a informat, de asemenea, că nu a fost 
soluționată chestiunea întreţinerii trupelor rusești din Tadjikistan, Turkme- 
nistan și Kîrkîzstan, iar că retragerea trupelor din statele baltice poate începe 
doar după încheierea, în 1994, a retragerii trupelor rusești din Germania. 
Nici un cuvânt despre perspectiva retragerii Armatei a 14-a, ale cărei sarcini, 
în Transnistria, le trasase ministrul însuși, cu o zi Înainte. 

Conducerea Moldovei trage un disperat semnal de alarmă, transmițând 
un mesaj șefilor de stat și guvern, solicitând sprijin, precum și două mesaje 
în decurs de două zile, adresate președintelui Elţîn. Mesaje similare a adop- 
tat şi parlamentul moldovean. Nici un răspuns, măcar formal, la vreunul din 
ele. Şi conducerea Rusiei, şi conducerea altor state erau ocupate cu chestiuni 
mult mai importante decât evenimentele din acest colț al Europei. În timp 
ce mesajele disperate ale președintelui zburau spre diverse capitale, asupra 
localităţilor Holercani, Coşniţa, Cocieri se prăbuşeau salve ale artileriei ar- 
matei ruse... 

20 mai: cazarma din Chișinău a regimentului 300 de desant aeropurtat 
este blocată cu camioane şi buldozere de câteva sute de manifestanți care cer 

plecarea militarilor ruși în decurs de 24 de ore. Alexei Lebed, comandantul 
regimentului (fratele generalului Lebed), a avertizat pe unul din emisarii 
protestatarilor că regimentul a fost pus în stare de luptă și că se va riposta cu 
foc dacă unitatea va fi atacată. După vreo două ore, manifestanți s-au retras. 
Ce puteau face, cu mâinile goale? Mi-am adus aminte de o întâmplare rela- 
tată de un oficial local. Pe la începutul lunii aprilie, trei camioane cu muniții 
aparţinând regimentului amintit fuseseră confiscate de cei de la ministerul de 
interne. Un soldat de naţionalitate rusă, care își satisfăcea stagiul militar în 
Moldova, l-a informat pe Lebed că cele trei camioane se află, fără nici un fel 
de pază, în unitatea militară X. Ce a urmat a fost o chestiune de rutină: câţiva 
militari au mers la locul indicat, s-au suit la volanele celor trei camioane și 
s-au întors cu ele în cazarmă fără nici cel mai mic incident... 


Cu ocazia vizitei preşedintelui Iliescu la Chișinău, am avut ocazia să îl 
cunosc și pe ministrul agriculturii, Andrei Sangheli. Cu câteva săptămâni în 
urmă (28 aprilie) fusese destituit de Snegur din funcţia de prim viceprim-mi- 
nistru, rămânând doar cu portofoliul agriculturii (grupul deputaţilor agra- 
rieni „Viaţa Satului” era prea puternic și în parlament și în teritoriu pentru 
ca președintele să își permită scoaterea completă din guvern a lui Sangheli). 
La aeroport, în așteptarea delegaţiei române, m-am întreţinut cu oficialităţile 
moldovene, printre care şi Sangheli. „Sunt bucuros, domnule ministru, că are 
loc această vizită, pentru a vă cunoaște personal, întrucât de două luni încerc 
să vă fac o vizită protocolară, dar se vede treaba ca aţi fost şi sunteţi foarte ocu- 
pat”. A negat că ar fi ştiut de solicitarea mea, dând vina — scuza clasică! — pe 
„0 secretară uitucă”. Mi-a propus să ne întâlnim „oricând doresc”. A doua zi, 
când delegaţia română a făcut o scurtă vizită în provincie, m-a rugat să inter- 
vin pe lângă Adrian Năstase, cu rugămintea de a călători împreună în maşină. 
I-am sugerat ministrului nostru să dea curs invitaţiei, spunându-i cine este (şi 
pe cine reprezintă) Sangheli, întărindu-mi demersul și cu informaţia, „care 
are toate șansele să se confirme” că, în 2-3 luni, acesta va fi noul premier al 
Moldovei. La sfârșitul vizitei, Sangheli mi-a mulţumit, declarându-se onorat 
de compania ministrului nostru... 

După câteva zile l-am căutat la telefon. Am convenit să ne întâlnim chiar 
a doua zi, la ministerul agriculturii. In ziua fixată m-am dus la minister, con- 
ducând singur faimoasa noastră „Lada”, mașina „de reprezentare” (încă nu 
aveam şofer, nici măcar un administrator). Am parcat mașina undeva departe 
de intrarea principală. Am văzut pe scări, la intrare, doi bărbaţi, la costum și 
la cravată, care păreau a aștepta pe cineva. L-am salutat cu un aer degajat, „de 
la înălțime”, pe portar. Am făcut impresie, pentru că mi-a răspuns respectuos, 

fără să mă întrebe cine sunt și ce doresc. La lift am întrebat pe cineva la ce 
etaj este cabinetul ministrului. „La cinci”. O secretară pătrunsă de importanţa 
fotoliului pe care stătea, nu m-a întrebat cine sunt, ci ce doresc! „Doresc să 
vorbesc cu domnul ministru, sunt așteptat”. „Dânsul este ocupat, are o vizită 
importantă”. „Da? Cred eu sunt vizitatorul”, şi m-am prezentat. Am intrat în 
cabinet. Sangheli era singur. M-a întâmpinat jovial, atât cât putea el a fi, de 
obicei arborând o mină gravă, zâmbind rar. În general, un personaj aparent 
timid, mascând, de fapt, un mare neajuns: lipsa talentului comunicării și o 
limbă „moldovenească” destul de săracă, având, din acest motiv, destule ne- 
plăceri pe parcurs, fiind ţinta predilectă a ironiilor — prea acide — ziariştilor 
români... Uşor surprins, totuși: „Nu v-a aşteptat nimeni la intrare”? ...Peste 
vreo zece minute, s-a întredeschis ușa cabinetului și un tip cu o voce ușor spe- 
riată: „Domnule ministru, nu a venit, mai aşteptăm?”... 

Am discutat, în termeni generali, despre situaţia din ţară, dspre cum 
merge agricultura la noi și la ei. Şi-a amintit de mulţi ingineri agronomi ro- 
mâni din judeţele de graniță, cu care avusese contacte de lucru în ultimii ani. 
Printre „bunii prieteni” l-a nominalizat pe Victor Surdu: „ştiam că este un 
bun agronom, dar am auzit că este și un politician foarte activ”. M-a întrebat 
cum merg lucrările de reamenajare a noului sediu al ambasadei . „Aveţi toate 
materialele de care este nevoie?” „ Nu prea, că nu se găsesc pe piaţă, așa că pe- 
riodic aducem materiale de construcție de la București”. „Vă rog să imi spuneți 
de ce aveţi nevoie — ciment, var, lemn, vopsele — vă fac eu rost de pe la colho- 
zurile noastre”. I-am mulţumit, cu asigurarea că dacă vom fi la ananghie, voi 
apela. Mărturiesc sincer că oferta m-a impresionat. Nimeni din guvern, deși 
erau cunoscute greutăţile cu care ne confruntam, nu făcuse nici măcar aluzie 
la un atare ajutor, iar demersurile noastre la primărie primeau un răspuns in- 
variabil: „nu avem de unde să vă procurăm materiale de construcţie”, ceea ce 
nu era deloc departe de adevăr. Erau în acea prelungită perioadă ( prin care 
trecusem și noi, în România) când nu găseai nimic să cumperi și erai obligat 
„să faci rost”. (Mi-am adus, involuntar, aminte, de cele relatate de Al. Moșanu 
privind sprijinul direct acordat de Sangheli, chiar din primele săptămâni ale 
conflictului, în asigurarea cu benzină și motorină a vehiculelor care aprovi- 
zionau forţele de poliţie și voluntarii din zonele de conflict de pe Nistru, în 
vreme ce responsabilii guvernamentali care aveau această obligație invocau 
absenţa resurselor materiale şi financiare). 

Sangheli mi-a relatat mai multe despre condiţiile în care primul guvern 
„democratic” condus de Mircea Druc şi-a desfăşurat activitatea, despre buna 
colaborare cu Druc, „deși dânsul este mai temperamental, mai ferm. Nu ne- 
am iubit unul pe altul, dar ne-am înţeles, totuși, bine”...Mult mai târziu, re- 

memorând perioada guvernului Druc, Sangheli mărturisea că „evident că nu 
a fost uşor de lucrat. Druc a fost un om al timpului, întruchiparea energiei 
maselor. Dar nu era altă forţă care ar fi putut să fie în locul lui atunci. Adevă- 
rat e că foarte puţini dintre noi aveau idee cum se guvernează o ţară. Credeţi 
că mulți dintre deputaţi sau miniștri ştiau la începutul anilor '90 să facă buge- 
tul? Mai venea câte un deputat pe două zile la Chişinău, ridica mâna, o dădea 
în jos și se ducea înapoi. Era un ministru de finanţe și așa mergeam înainte. 
Unde era vreun înţelept ca Solomon care să ne spună că așa sau altfel era bine 
să procedăm? Toţi deputaţii erau cam la fel”. 

Am adus vorba și de viaţa parlamentară, de disputele care au loc în legisla- 
tiv şi, mai ales, de insistența cu care guvernul Muravschi este criticat de o parte 
a parlamentarilor, inclusiv de colegii săi agrarieni. A răspuns destul de încâl- 
cit, cu trimiteri la criza anterioară (demisia guvernului Druc), la greutăţile cu 
care se confruntă guvernul în soluționarea problemelor economice interne, 
dificultăţi acutizate și de conflict: „vedeţi, la fel ca și în România, guvernul 
este vinovat de toate relele, așa că nu cred că va mai putea rezista”. „Unii cred 
că dumneavoastră vi se va propune formarea unui nou guvern. Veţi accepta?, 
l-am întrebat abrupt. Sangheli a fost surprins de întrebare. A sorbit din cafea, 
a făcut o pauză lungă și, clătinând negativ din cap a zis: „nu cred, cunoaşteţi 
desigur că președintele nu mă iubește în mod deosebit și nu va avansa o ase- 
menea propunere. Este dreptul dânsului de a numi premierul. Pot să fac prin- 
soare că Snegur nu mă va numi niciodată premier”. E în regulă, facem prin- 
soare — am adăugat eu râzând — pe o sticlă de vin „Cagor” ( un excelent vin 
„popesc”, cum i se mai zicea!). „De acord, dar probabil că, dacă pierdeţi, veți 
apela tot la mine ca să vă procur sticla, pentru că pe piaţă nu se găsește” — a 
continuat Sangheli. Ne-am despărţit, cu promisiunea reciprocă de a ne reîn- 
tâlni cât mai curând, pentru a analiza și care ar fi posibilităţile de cooperare 
bilaterală în domeniul agriculturii. M-a condus până în parcare, la mașină. 
L-am simţit uşor deziluzionat, atât de mașină, cât şi de faptul că eu eram la 
volan „Dumneavoastră conduceţi? Nu aveţi şofer?” „Ba da, zic, dar îmi place 
să conduc...” 


În parlamentul român deputaţii îşi aduc din nou aminte de Republica 
Moldova. Și, bineînțeles, votează o nouă declaraţie în care își exprimă nu nu- 
mai profunda îngrijorare, dar și „revolta” față de agresiunea unor unităţi ale 
Armatei a 14-a împotriva R. Moldova. Se reiterează declaraţiile de simpatie 
şi solidaritate cu fraţii de peste Prut. Cred că atunci când au votat declaraţia, 
toți deputaţii au fost înflăcăraţi de un înalt sentiment de iubire de neam, 
stins însă repede de iniţiativele prozaice ale unor deputaţi! Dan Iosif a pro- 


www.dacoromanica.ro 


194 + ION BISTREANU 


pus deschiderea unui cont la Banca Naţională, în care deputaţii să depună 
bani, fiecare cât îl lasă buzunarul și inima, pentru victimele și refugiații din 
Transnistria. Sergiu Nicolaescu a mers chiar mai departe, amplificând, cred, 
antipatiile unor deputaţi față de el: suma de 150 milioane lei care urma să fie 
vărsată de la buget pentru finanţarea campaniei electorale a partidelor poli- 
tice să fie redirecționată către acest fond. Asta era deja prea mult! Fraţi, fraţi, 
Unire -Unire, da, toată lumea de acord, dar nici rudenia cu cei de peste Prut, 
nici Unirea nu le asigurau aleşilor noștri fotolii parlamentare... 

22 mai: MAE al Federaţiei Ruse declară „serioasa îngrijorare” în legătură 
cu agravarea situaţiei în zona orașului Dubăsari, atrăgând atenţia asupra „pe- 
ricolului ecologic sporit” în zona barajului hidrocentralei din zonă. Nimic de 
catastrofa umanitară pe care o generează intervenţia „neoficială” a Armatei a 
14-a în conflict, sau, ca să fim obiectivi, a unor subunități ale acestei armate. 
Bineînțeles că își reafirmă poziţia privind soluţionarea pe cale pașnică, prin 
tratative, a conflictului. 

În același timp, pe un ton ceva mai ridicat decât al ministerului rus de 
externe, înalți generali ruși fac declaraţii belicoase, preaslăvind Armata a 14-a 
care, împreună cu separatiștii, „apără interesele geopolitice ale Rusiei în zonă, 
rațiune pentru care, în convingerea lor, aceasta nu va fi niciodată retrasă. 

Presa rusă invocă ieşirea de sub control a armatei şi moralul scăzut 
al militarilor. Constatările respective nu erau deloc exagerate. Curentele 
naţionaliste cîştigau vizibil teren în rândul militarilor, nemulțumiți de salari- 
ile mici şi deseori plătite cu mare întârziere, chiar de câteva luni, de încetarea 
programului de asigurare de locuinţe pentru ofiţeri, de lipsa oricărui ajutor 
pentru militarii care se întorceau în ţară din unităţile dislocate în Germania 
sau de pe teritoriile altor state europene. 

Și în Transnistria, mulţi militari lăsați la vatră se înrolau în gărzile trans- 
nistrene. Se manifesta, la mulți dintre ei, instinctul de conservare: unii își în- 
temeiaseră aici familii, își făcuseră rost de o locuinţă, separatiștii le plăteau 
salarii atractive şi, ca atare, nu mai aveau nici cea mai mică dorinţă de a se 
întoarce în lumea din Rusia, deja necunoscută pentru ei, de a împărtăși soarta 
camarazilor lor evacuaţi din Germania, despre soarta cărora — fără locuințe, 
fără serviciu, fără salarii — presa rusă relata pe larg. Un ofiţer rus din Armata 
a 14-a declara că mulţi ofițeri și subofiţeri ar fi depus jurământul de credinţă 
față de Republica Moldova dacă li s-ar fi asigurat o soldă corespunzătoare, 
locuinţe pentru familiști, posibilități de a beneficia la cerere de un lot de pă- 
mânt etc. Era vorba de 8 mii cadre active, practic Divizia 59, care continua să 
rămână cunoscută sub numele de Armata a 14-a. 

Într-o alocuţiune în parlament, preşedintele Snegur, evocând eveni- 

mentele din ultimele zile, declară că „din acest moment ne aflăm în stare 
de război cu Rusia”. El emite o ordonanţă privind „măsuri pentru apărarea 
Republicii Moldova”, care prevedea, printre altele: elaborarea și înfăptuirea 
unui complex de măsuri de apărare împotriva agresiunii deschise a unităţilor 
şi subunităţilor Armatei a 14-a care au trecut de partea forțelor separatiste, 
completarea efectivelor forțelor armate ale republicii cu militari şi rezervişti. 

În ultima parte a lunii mai, pe fondul dezbaterilor asupra situaţiei din 
zona de conflict și a măsurilor care ar trebui luate în scopul aplanării conflic- 
tului, la Chişinău sunt resuscitate disensiunile mai vechi dintre preşedinte- 
parlament-guvern. Preşedinţia și executivul sunt acuzate de pasivitate și de 
incapacitatea de a adopta măsuri eficiente pentru stoparea conflictului. Ti- 
rul criticilor s-a concentrat mai mult asupra executivului, cerându-se deschis 
demiterea guvernului. De ce? Muravschi, un tehnician de toată isprava, care 
se concentra exclusiv pe problemele ce ţineau de competenţa executivului, 
era reticent la încercările diferitelor grupuri parlamentare, în primul rînd al 
grupării agrarienilor, de a-l atrage de partea lor. A preferat să conlucreze cu 
preşedintele Snegur, căruia i-a rămas fidel până la sfârșitul mandatului. Era 
evident că zilele lui la conducerea guvernului sunt numărate, mai ales că nu se 
bucura de o simpatie aparte nici din partea deputaţilor reformiști și frontişti. 

Nu scapă criticii nici preşedintele parlamentului, Moșanu, scos şi el „vi- 
novat pentru sângele vărsat”. Atacurile erau îndreptate, de fapt, împotriva 
„unioniștilor”, Moșanu fiind unul din fondatorii Frontului Popular (din care 
a fost exclus ulterior) şi considerat ca un exponent de frunte al curentului 
unionist. 

Nici deputaţii Frontului Popular nu s-au lăsat mai prejos în corul de 
critici la adresa preşedintelui. La 24 mai au mobilizat un mare număr de 
combatanți de pe platoul de la Coşniţa și Cocieri care au venit înarmaţi la 
Chișinău, unde au pichetat reședința prezidenţială, iar alt grup — sediul par- 
lamentului, cerând adoptarea imediată a unor măsuri hotărâte împotriva 
separatiștilor transnistreni. Atmosfera nu era dintre cele mai plăcute, în po- 
fida unui timp frumos de primăvară târzie. Oameni nebărbieriţi, obosiţi de 
nopţile petrecute în tranșeele de pe platoul de la Cocieri (de unde era majori- 
tatea celor veniţi), care trăgeau cu nesaţ din țigări ieftine și aruncau vorbe de 
ocară la adresa preşedintelui și a „trădătorilor de neam”. Nu a ieșit nimeni din 
conducere să stea de vorbă cu ei, în afara unor deputaţi frontiști care mai mult 
au agitat spiritele, în loc să le potolească. Bun! Mesaje mobilizatoare, vorbe 
frumoase, glorificarea eroilor, dar nici unul dintre acești deputaţi care che- 
mau la o ripostă armată hotărâtă, nu a cerut arma vreunuia dintre cei prezenţi 
pentru a merge el însuși în tranșee. 

De altfel, ca să fiu corect, chiar la nivelul populaţiei, în ansamblu, con- 
statam o stare de indiferență faţă de evenimentele de pe Nistru. Nu era 
doar o impresie personală. Președintele Snegur remarca, într-un interviu, că 
„acum când se desfăşoară acest conflict, o parte dintre oameni stau deoparte, 
așteptând să vadă cum vom ieşi din impas, unii manifestă o indiferență to- 
tală, iar alții acumulează capital politic urmărind din umbră cum se bat cap în 
cap politicienii. Iar liderii de la „Edinstvo” afirmă că ar fi o iluzie să se creadă 
că conducerea Moldovei este susţinută unanim de toţi locuitorii din dreapta 
Nistrului.” 

Acesta era adevărul pe care nimeni nu îl putea contesta, deși toţi cereau 
ca să se facă front comun împotriva separatiștilor. 

Aud și lucruri stranii de pe linia frontului, chiar din gura unor combatanți 
de la Coşniţa: au fost seri când s-au întâlnit cu consăteni de-ai lor de pe cea- 
laltă linie a frontului, au băut împreună, şi-au transmis mesaje pentru cei 
dragi, rămaşi „dincolo”, după care s-au întors „pe poziţii” şi după alte câteva 
ore, au tras din nou cu înverșunare unii împotriva altora... 


Spre seară, am primit un telefon de la preşedintele Moșanu care, cu o 
voce gravă, m-a rugat să intervin imediat la Bucureşti, întrucât, speriat de 
manifestaţia voluntarilor înarmaţi, Snegur i-a spus că este hotărât să își dea 
demisia, ceea ce ce ar putea provoca un adevărat haos în ţară. L-am sunat 
imediat pe Adrian Năstase căruia i-am spus că „am o problemă cu unchiul 
meu care, copleșit de toate necazurile, vrea să se despartă de familie, să se re- 
tragă total, și că, pentru a nu destrăma familia, poate ruda de la București 
îi dă telefon ca să îl convingă să nu ia decizii pripite”. DI Năstase, la curent 
cu evenimentele de la Chișinău, a înţeles mesajul. Peste cca o oră, în jurul 
orei 22, m-a sunat, spunându-mi că cele două rude au vorbit la telefon și să 
stau liniştit, că lucrurile s-au mai limpezit! L-am sunat imediat pe Moșanu, 
liniştindu-l la rândul meu. De prisos să mai amintesc că președintele Snegur 
nu era nici la prima nici la ultima ameninţare cu demisia, arma lui cea mai 
puternică în faţa oponenților!!! 

S-a liniştit preşedintele Snegur în acea seară, dar a doua zi a venit din nou 
în parlament unde, sub impresia evenimentelor din ziua precedentă, a rostit 
o amplă cuvântare, dată publicităţii abia peste câteva zile. Un discurs care ar fi 
putut fi calificat ca fiind la obiect, dacă în text emoţiile președintelui nu s-ar 
fi regăsit în niște aprecieri nu tocmai potrivite momentului și care, în opinia 
mea, ar fi putut crea o stare extrem de confuză în ţară. Am în vedere „aver- 
tismentul” lui Snegur că în ţară s-ar pregăti o lovitură de stat! „...În aceste 
momente de grea încercare pentru întregul popor, s-a găsit și o parte dintre 

moldoveni care au dovadă de lipsă de responsabilitate faţă de apărarea cuce- 
ririlor noastre şi neluând atitudine faţă de lezarea demnităţii naționale. Îi am 
în vedere pe cei care sunt gata să cedeze Transnistria rușilor și impostorului 
Smirnov, cu scopul de a arăta ulterior spre un anume vinovat. Zicând acestea, 
mă refer la unii deputaţi din iniţiativa cărora se cerea la sesiunea extraordi- 
nară a parlamentului o dare de seamă a preşedintelui, pentru ca, ulterior să 
ceară demisia guvernului. Devine clar că se pune la cale o lovitură de stat, un 
puci în variantă moldovenească. Acest puci se pregătește de mult timp și cu 
consecvență. Se întreprind acţiuni violente cu scopul de a ne intimida, de a 
ne insufla frică. În faţa reședinței prezidenţiale a apărut un vehicul blindat 
cu oameni înarmaţi, iar reşedinţa a fost din nou blocată de circa 50 voluntari 
sosiți de pe poziţii...” 

Pentru a-și întări apelul „patriotic” adresat cetăţenilor, Snegur a preluat 
una din lozincile Frontului Popular de la începutul anilor '90 =„unire, mol- 
doveni!”. Bunul prieten, poetul Ion Vatamanu, mi-a spus, glumind, că, de 
fapt, Snegur l-a citat pe el, dovadă că are o lectură bogată! Se referea la poezia 
sa "Deşteaptă-te, popor”: „Ireziţi-vă, săteni,/ Ni-i scris pe viitor / Unire, mol- 
doveni./ La Nistru și la Prut,/ La poale de Carpaţi / Ai noştri în trecut / azi ai 
noştri fraţi,/ Uniţi de-același grai,/ La Dunăre, la Reni,/ Pe jumătăţi de plai / 
Unire, moldoveni...” Măcar de ar fi citit-o preşedintele, poate altul i-ar fi fost 
mesajul!! 

La auzul cuvântului „unire” sala nu a mai putut fi stăpânită! Vacarm to- 
tal, fluierături, vociferări, urmate de numeroase luări de cuvânt care acuzau 
„discriminarea etnică, aţâţarea naţionalismului” etc. Probabil că, dincolo de 
patetismul chemării, Snegur, care cunoștea cel mai bine situaţia, a vrut să 
atragă atenţia şi asupra pericolului „trezirii” unor minoritari din republică, 
care voiau să profite de situaţia creată, de instabilitate, incertitudine și confu- 
zie. Astfel, Sovietul Suprem al așa zisei republici găgăuze dădea ultimatumuri 
peste ultimatumuri, în unele localităţi din stânga Nistrului, majoritar ucrai- 
niene, se făceau cercetări sociologice privind perspectiva unirii cu ...Ucraina, 
deputaţii rusofoni din parlament foloseau orice pretext ca să perturbe lucră- 
rile parlamentului. Iar unele informaţii care ajungeau la Moscova erau trans- 
mise, legal și deschis, chiar de un deputat găgăuz, Fiodor Angheli, corespon- 
dent al agenţiei de știri ITAR-TASS. 

„Acest domn Angheli era, prin anii '70, corespondent la București al zi- 
arului central „Izvestia”. Bun cunoscător al limbii române, cutreiera în lung 
şi în lat ţara, transmițând apoi la Moscova niște reportaje şterse, de serviciu, 
despre „marile realizări ale României socialiste”. Odată, prin 1976, a făcut o 
vizită la un CAP. Gazdele, binevoitoare, l-au primit cu multă atenţie, au orga- 

nizat pentru el chiar și o masă, plină de bucate și băuturi. In timpul discuţiei, 
care se încălzise cu un bun vin de Cotnari, ziaristul Angheli a început să 
întrebe pe cei care i se păreau mai prietenoși (deci filoruși, în interpretarea 
lui!) care este starea de spirit a populaţiei, care este atitudinea faţă de Nicolae 
Ceauşescu, cum este cu stimularea naționalismului şi „a „unei atitudini ne- 
prietenoase faţă de URSS” etc. Bineînţeles că între comeseni s-a găsit o per- 
soană mai „vigilentă” care a informat la București despre preocupările jurna- 
listice ale lui Angheli. Nu se putea lua măsura - firească, de altfel — de a-i cam 
arăta ziaristului sovietic calea spre Moscova. Așa că ambasadorul mi-a dat 
ca sarcină să „strecor” în discuţia cu un redactor șef adjunct al „Izvestiei” cu 
care mă întâlneam mai des, în calitatea mea de atașat de presă, „surprinderea” 
noastră în legătură cu preocupările corespondentului lor de presă. Interlocu- 
torul, un om de bun simţ de altfel, s-a limitat la a spune că „uneori, ziariștii 
noștri fac exces de zel, însă nu la indicaţia redacției...” Eram convins că nu la 
indicaţia redacţiei, ci a altora!! Peste ani, la Chișinău, Angheli mi-a reproșat 
„denunţul” din 1976, subliniind cu satisfacţie că „noi, cei ce urmăream viaţa 
politică de la Bucureşti, am sesizat încă din acei ani nemulțumirea populaţiei 
față de politica lui Ceaușescu...” 

Revin la sesiunea extraordinară a palamentului. Ca și în alte ocazii, 
rusofonii în special au folosit tribuna pentru a ataca din nou apropierea 
R.Moldova de România, acuzând, printre altele, trimiterea de tineri la studii 
şi a unor polițiști stagiari la cursuri de perfecționare la București. Ba chiar 
unul dintre deputaţi a învinuit conducerea republicii că ar fi semnat, cu oca- 
zia vizitei preşedintelui Iliescu, un protocol care stipula că R.Moldova este 
parte componentă a României! S-au auzit și reproşuri la adresa unor parla- 
mentari moldoveni care călătoreau „prea des” la București și, pentru echi- 
libru, la adresa unor parlamentari români care „vin la Chişinău și se ames- 
tecă în treburile noastre interne”. Cele incriminate, cu excepţia protocolului 
conform căruia Moldova ar fi deja provincie românească (aveau imaginaţie 
bogată unii parlamentari!!) erau reale. Da, se desfășurau vizite ale parlamen- 
tarilor români, dar aceştia nu se adunau în case conspirative să pună la cale 
comploturi, lovituri de stat sau mai știu cu ce. Că mai toate aceste vizite erau 
adesea individuale sau cel mult în doi, şi că eficienţa acestor vizite era nu cea 
dorită, este cu totul altă poveste. Făcea parte din o specifică fişă personală a 
postului: veneau, vedeau și apoi aveau prilej să își depene impresiile în parla- 
ment, unde deseori dădeau prilej colegilor moldoveni să interpreteze drept 
amestec în treburile interne expozeurile în care erau criticaţi „rusofilii”, „tră- 
dătorii de neam”, „antiunioniştii”, „comuniştii” etc. Inabilitatea unor vizita- 
tori de la Bucureşti consta în a vorbi la Chișinău despre „unire” cu persoane 

care refuzau să pronunţe chiar cuvântul. Alţii făceau prea des recurs la isto- 
rie. Doi deputaţi români, care au cerut chiar o primire la preşedintele Snegur 
(unul dintre ei, C.R., era respectat membru al unuia din partidele istorice), 
l-au enervat într-atât pe preşedinte, încât mi-a reproșat că „este inadmisibil 
ca în cabinetul preşedintelui statului Moldova cineva să folosească numai cu- 
vântul Basarabia”. 

După ce spiritele sau mai liniștit, iar deputaţii şi-au încheiat pledoari- 
ile, cu sentimentul „datoriei împlinite ”, parlamentul moldovean reușește să 
adopte un nou „Apel către parlamentele și popoarele lumii” care sunt „ru- 
gate să exprime, în concordanţă cu principiile dreptului internaţional, dez- 
aprobare agresiunii militare fățișe împotriva Republicii Moldova; să între- 
prindă acţiuni de descurajare a agresorului și de susţinere a cererii legitime 
de retragere imediată și necondiționată a Armatei a 14-a a Federaţiei Ruse 
şi a detașamentelor de cazaci și mercenari ruși de pe teritoriul Moldovei; să 
atragă atenţia guvernelor asupra necesităţii de a urmări evoluţia evenimen- 
telor din Republica Moldova și să întreprindă demersurile necesare pe plan 
internaţional pentru a curma acţiunile militare agresive la care este supusă 
ţara noastră; popoarele lumii să-și ridice glasul în apărarea Republicii Mol- 
dova, a independenţei, suveranităţii și integrităţii ei teritoriale...” 

În aceeași zi, o informaţie încurajatoare vine de pe linia de confruntare. 
La ora 14.20, a intrat în vigoare încetarea focului în zona localităţilor Cor- 
jova şi Cocieri. Comandanții formațiunilor în conflict au semnat un acord 
în acest sens, din proprie iniţiativă, obosiţi de cele două luni de conflict. S-au 
adresat Chișinăului și Tiraspolului să depună eforturi pentru încheierea cât 
mai grabnică a ostilităţilor pe toată linia de confruntare. 

Evenimentele din Moldova sunt din nou temă de discuţii pentru 
miniștrii de externe din R.Moldova, România, Rusia şi Ucraina care s-au 
întâlnit la 24 mai la Lisabona, în marja reuniunii internaţionale consacrată 
ajutorului destinat noilor state independente din CSI. In declaraţia comună, 
care reliefa îngrijorarea în legătură cu agravarea situaţiei în zona de conflict, 
cei patru miniștri au propus o serie de „măsuri urgente”: stricta respectare a 
încetării focului; readucerea tehnicii blindate de luptă în cazărmile Armatei 
a 14-a; reîntoarcerea tuturor formațiunilor militare și a tehnicii de luptă - 
inclusiv cea aparţinînd Armatei a 14-a — la locurile de dislocare; garantarea 
securităţii centralei hidroelectrice de la Dubăsari; continuarea desfășurării de 
observatori militari în zonele de confruntare. 

Cam subţire documentul. Se sesizau, la o analiză mai atentă, primele 
semne ale transformării mecanismului cvadripartit într-un instrument in- 
eficient, departe de ceea ce își propuseseră cei patru miniștri la reuniunile 

din aprilie. Doar România și R.Moldova şi-au asumat și jucat rolul în serios. 
Rusia îşi urmărea pe mai departe propriile interese în Transnistria. Minis- 
trul Kozirev, ca scuză a poziţiilor publice deseori contradictorii ale Rusiei, 
invoca interferenţele unei „a treia forţe”, sintagmă la modă, nedescifrată până 
la capăt, folosită pentru a motiva instabilitatea politică din Rusia. El a respins 
acuzaţiile cum că în Transnistria se află consilieri militari ai Rusiei — „aceştia 
pur şi simplu nu există acolo” — dar avertiza că, dacă în zonă vor acţiona ge- 
nerali de tipul Makașov, atunci „vom intra inevitabil în ciclul variantei iugos- 
lave”. Însă, nici un cuvânt despre măsurile Kremlinului menite să împiedice 
makașovii sau ruţkoii de a mai merge în Transnistria și a ațâța spiritele. 

Și președintele Elțîn respinge învinuirile Moldovei privind amestecul 
Rusiei în conflict. Mai mult, anunţă că a convenit cu omologul său ucrainian 
ca miniștrii de externe și ai apărării din Rusia, Ucraina şi Moldova să se întâl- 
nească în următoarele zile pentru a găsi o souluţie rapidă de stingere a conflic- 
tului. Deci, la numai două zile după comunicatul de la Lisabona, noul ţar de 
la Kremlin anunţă o reuniune, nominalizând chiar participanții şi ştergând 
de pe listă România. Intreb în aceeaşi zi un consilier prezidenţial moldovean 
ce ştie despre decizia preşedinţilor Rusiei și Ucrainei. Nimic. Mai mult, mă 
asigură că „noi nu concepem să mergem mai departe fără România”. 

27 mai. Într-un interviu acordat ITAR-TASS, Ion Iliescu declară că nu 
crede că în Moldova ar putea avea loc un război și că partea română nu dis- 
pune de informaţii potrivit cărora Mircea Snegur intenţionează să declare 
război Rusiei. În opinia sa, tensiunile din raioanele din stânga Nistrului sunt 
escaladate în mod artificial de anumite forțe politice care încearcă să dez- 
membreze acest mic stat. Acolo sunt ignorate legile elementare ale dreptului 
internaţional și, în consecinţă, în zonă s-a creat o situaţie explozivă. Moldova 
este un stat independent și nu trebuie să se admită ca cele 27 procente ale 
populaţiei ruse din Transnistria să dicteze voinţei a 40 procente de locuitori 
indigeni. Iliescu a confirmat că România acordă ajutor militar Moldovei, care 
este un stat suveran, membru al ONU, şi care are pe deplin dreptul de a-și 
crea propria armată naţională; „Suntem dispuși să acordăm tot sprijinul, dar 
asta nu înseamnă implicarea militară a României în evenimentele din Trans- 
nistria”. 

Grupul de observatori din cele patru state participante la mecanismul 
cvadripartit își continuă conştiincios activitatea, fiecare informându-și capi- 
cala în legătură cu situaţia din teren. În limita competenţelor lor, şi anume de 
„a observa” și a pregăti materialele necesare pentru reuniunile miniștrilor de 
externe, singurii abilitaţi să convină măsuri concrete care, la rândul lor, erau 
supuse aprobării guvernelor lor. Or, undeva avusese loc o scurtcircuitare a 


www.dacoromanica.ro 


CHIȘINĂU '92 + 201 


mecanismului. Şi nu provocată de România. Imi amintesc că, imediat după 
reuniunea amintită de la Lisabona, un membru al Consiliului de Securitate, 
referindu-se la una din ultimele şedinţe ale Consiliului, a scăpat următoa- 
rele:,, ştiţi, ieri unii s-au întrebat (în Consiliu — n.n.) dacă mai este necesar 
să menţinem acest mecanism al experţilor şi observatorilor... Am încercat 
destul de timid să obţin - fără rezultat — informaţii suplimentare privind 
susţinerea opiniilor de mai sus. Am discutat acest subiect și cu șeful grupului 
de observatori români, concluzionând că „deocamdată, totul se desfășoară în 
spiritul celor convenite de miniștrii de externe”. Am ignorat subiectul timp 
de câteva săptămâni. Evenimentele ulterioare au confirmat, din nefericire, 
cele de mai sus. După sângeroasele evenimente din 19-20 iunie de la Tighina, 
lucrurile vor evolua rapid. Observatorii militari vor fi retrași din zonă, de- 
mersul diplomatic moldovean va fi vizibil temporizat și pe fondul crizei po- 
litice interne, întrucât va trena destul de mult formarea noului guvern, după 
demisia lui Muravschi. 

30 mai: Sunt informat că la București premierul Theodor Stolojan a avut 
o întâlnire cu membrii Comitetului Interministerial pentru relaţiile Româ- 
niei cu Republica Moldova. S-au trecut în revistă acţiunile întreprinse și s-a 
examinat posibilitatea elaborării unui program de acţiuni concrete care să 
contribuie la extinderea și aprofundarea acestor relaţii, ţinând cont de nevoile 
imediate ale moldovenilor, prin prisma celor convenite la precedenta sesiune 
a Comisiei Mixte de colaborare economică și tehnico-știinţifică. Stolojan 
a dat Comitetului un termen de 10 zile pentru a prezenta guvernului, spre 
dezbatere și aprobare, un program de colaborare politică, economică și so- 
cial-culturală cu R. Moldova. Urmează să îi informez pe oficialii moldoveni 
asupra celor discutate la Bucureşti și să încerc activizarea mecanismelor simi- 
lare de la Chișinău. M-am întâlnit cu vicepremierul responsabil, am primit 
asigurări formale și... a rămas să aştept! 

Din Rusia continuă să sosească ştiri contradictorii. Sub efectul recelui aer 
siberian, preşedintele Elțîn declară la Barnaul, la 27 mai, că „nu trebuie să ne 
neliniștim că va fi război.Vom retrage Armata a 14-a pe teritoriul Rusiei şi nu 
vom lăsa ca Rusia să fie implicată în război”. Declaraţie primită cu scepticism 
la Chişinău (deși, într-o declaraţie de circumstanță acordată ziarului Finan- 
cial Times, Snegur salută declaraţia lui Elțîn). Preşedintele rus va recunoaște 
ceva mai târziu că unele formaţiuni din Armata a 14-a s-au aliat cu forțele 
armate nistrene, însă din proprie iniţiativă și nu la ordinele sale!!! Halal con- 
trol prezidenţial asupra forțelor armate. Lipsa acestui control este evidenţiată 
cîteva zile mai târziu când Elțîn se arată din nou dispus să retragă Armata a 
14-a, dar se loveşte de opoziţia deschisă a oficialilor militari ruși care invocă 

faptul că mai mult de jumătate din militarii acestei armate au deja familii și 
locuinţe în Transnistria și, ca atare, ei sunt gata să își apere căminele. In plus, 
o eventuală retragere ar ridica problema asigurării de locuinţe (conform legii) 
pentru militari, ceea ce era practic imposibil. Încurajat de asemenea luări de 
poziţie ale militarilor, liderul separatist transnistrean Smirnov nu se declară 
deloc îngrijorat de o eventuală retragere a militarilor ruși, susținând că mulți 
ofiţeri şi soldaţi ruși vor rămâne în zonă și se vor înrola în „forţele armate 
nistrene”. 

Găgăuzii apar din nou pe scenă. Ei cer includerea problemei găgă- 
uze pe ordinea de zi a întâlnirii cvadripartite a miniștrilor de externe: „nu 
se poate realiza pace şi înţelegere fără a ţine seama de interesele poporului 
găgăuz, adică de existenţa a trei republici independente în locul fostei RSS 
Moldovenești”. Deocamdată nu li se dă prea mare atenţie, nici la Chişinău, 
nici la Moscova. Cred că activismul brusc al găgăuzilor a fost stimulat direct 
de la Tiraspol, de această dată. 

28 mai: la Palatul orășenesc de cultură din Tighina are loc o reuniune 
prilejuită de introducerea observatorilor militari în oraș, potrivit celor con- 
venite de cei patru miniștri de externe. Din România participă 24 militari. 
La ora 17.00, primele grupuri mixte de observatori au plecat spre sectoarele 
repartizate. Au fost prezenţi generalul Netkaciov și gen.maior N.Stoliarov, 
locţiitor al comandantului șef al forţelor armate ale CSI. În următoarele 48 
de ore în oraş nu se înregistrează nici un incident. 

Reuniunea cvadripartită a miniștrilor de externe, programată pentru 29 
mai și la care ar fi urmat să participe şi miniștrii apărării din cele patru state, 
este amânată la cererea părţii ruse. Am aflat ulterior că amânarea a fost decisă 
chiar de Elțîn, care, cu câteva zile în urmă, propusese ca această reuniune să 
aibă loc fără participarea României 

30 mai: Televiziunea rusă Ostankino nu ne uită. Îl intervievează pe mi- 
nistrul Graciov care, cu un aer preocupant, de parcă ar fi urmat să anunţe 
asedierea Moscovei, anunţă că România a livrat recent Republicii Moldova 
o mare cantitate de tancuri: „potrivit datelor de care dispunem, au loc livrări 
de armament din România, câteva zeci de blindate, arme de foc. Avem date 
că specialiști militari români se află în prezent în Moldova și dispunem de 
date că specialiști moldoveni în domeniul militar urmează cursuri de pregă- 
tire în România. Consider aceste acţiuni incorecte, și le resping, deoarece 
aceasta duce la escaladarea tensiunii, la complicarea situaţiei și, în opinia mea, 
aceasta înseamnă implicarea României în conflictul armat intern dintre cei 
din „dreapta” și cei din „stânga” Nistrului din Moldova”. 

Fiindcă tot era duminică, Pavel Graciov are timp suficient ca să infirme, 

indirect, şi declaraţiile făcute de preşedintele Elțîn cu trei zile în urmă. „Ar- 
mata 14-a ar putea fi retrasă în urma semnării unui acord special, însă nu- 
mai după ce conflictul în regiune va fi dezamorsat”. Nu pierde prilejul de a 
acuza şi conducerea Moldovei de „greșeli politice” care au exacerbat situaţia: 
„cu părere de rău, și faţă de Transnistria s-au manifestat greșeli politice din 
partea conducerii Moldovei, care s-au repercutat dureros asupra situaţiei din 
zonă. Inainte de a vorbi despre retragerea sau rămânerea armatei, înainte de 
precizarea statutului acesteia, trebuie încetat focul. Această comandă trebuie 
să o dea președintele Snegur. Dacă Moldova va începe operaţiuni militare 
împotriva regiunii nistrene şi Armatei a 14-a ruse, mă voi găsi în dificultate 
să controlez unitățile militare subordonate”. Nu a uitat să asigure rusofonii 
din Moldova că nu trebuie să se teamă că forțele ruse îi vor abandona în caz 
de nevoie. Un alt general, Stoliarov, îi ţine isonul: „dacă regiunile din stânga 
Nistrului vor deveni obiectul unei agresiuni de mari proporţii, cu greu se va 
găsi o forţă capabilă a interzice armatei să apere populaţia civilă”. 

De unde până unde România a ajuns exportatoare de tancuri? În reali- 
tate, era vorba de niște simple pontoane metalice, cerute de moldoveni pen- 
tru a asigura aprovizionarea satelor situate pe malul stâng al Nistrului, izolate 
după ce separatiștii aruncaseră în aer podurile. Şi, mai mult decât atât. Pentru 
a elimina eventuale suspiciuni, partea română informase în prealabil atașatul 
militar al Rusiei la București în legătură cu aceste livrări. La o manifestare 
culturală, sunt abordat pe acest subiect de un consilier al ambasadei ruse la 
Chișinău. Îi confirm că „da, am livrat mai multe mijloace de transport, pre- 
cum și poduri de pontoane”. Neagă că informaţia falsă ar fi fost transmisă la 
Moscova de ambasadă. „Probabil că serviciile de informaţii ale Armatei a 14-a 
dispun de asemenea date” — îmi răspunde ușor încurcat. Convenim, diploma- 
tic, că moldovenii au dreptul să își doteze armata naţională cu cele necesare, 
„inclusiv din Rusia sau alte țări, nu numai din România ” adaug eu. Mă în- 
treabă câţi ofiţeri români sunt acum în Moldova. Numai 24, cei din grupul de 
observatori militari de la Tighina. ÎI rog ca, în cazul în care întâlnește vreun 
alt consilier militar român, așa cum se susţine la Moscova, să mi-l prezinte și 
mie: „ca ambasadă, am obligaţia să fiu informat de prezenţa lui pe aici, pen- 
tru a-i acorda asistență, în caz de nevoie”! 

La 31 mai este rândul președintelui Snegur să apară la televiziune. Acuză, 
la rândul său, planurile neoimperiale ale Moscovei, declaraţiile unor generali 
precum Ruţkoi sau Graciov, menite să incite armata din Transnistria să treacă 
de partea separatiștilor. Îl acuză direct pe Ruţkoi de pregătirea unui scenariu 
vizând ocuparea Transnistriei cu ajutorul Armatei a 14-a. Este mai prudent 
în referirile la Elțîn: „despre implicarea personală a lui Elțîn în angajarea Ar- 

matei a 14-a în conflict nu pot spune nimic. Pot doar să interpretez tăcerea 
acestuia drept un acord”. 

Graciov își găsește imediat timp să respingă acuzaţiile președintelui mol- 
dovean, calificându-le drept absurde. Mai mult, îl acuză pe Mircea Snegur că 
ar provoca premeditat militarii ruși din Transnistria, prin bombardarea unor 
obiective militare ale Armatei a 14-a în scopul de a-i determina pe aceștia să 
riposteze. Nu prea își coordonează declaraţiile cu Tiraspolul, care anunţă tri- 
umfător solidaritatea ofițerilor ruşi din divizia 59 de blindate şi trecerea de 
partea Tiraspolului a unităţii militare ruse de la Parcani. 


* * * 


Am o scurtă convorbire cu președintele Snegur care, printre altele, se în- 
treabă cum de autoritățile române „îl lasă sa facă ce vrea în România” pe omul 
moldovean de afaceri Vitalie Ustroi. Din câte cunoaşte, „banii pe care acesta 
îi rulează reprezintă cam jumătate din bugetul Moldovei!” şi „cam toţi acești 
bani sunt băgaţi în afaceri în România”. Nu aveam nici un fel de date despre 
„întreprinzătorul de succes Usturoi” (cum îi ziceau românii noștri, deși, re- 
pet, numele lui era Ustroi). I-am răspuns că aceasta nu intră în competența 
ambasadei și că, în opinia mea, o conlucrare a instituţiilor abilitate din cele 
două state ar putea face lumină în acest caz... 

Ustroi şi-a mai continuat un timp afacerile bănoase de la noi, până când 
a fost implicat într-o răsunătoare afacere de contrabandă cu mercur și uraniu, 
precum și într-un împrumut masiv luat de la Bancorex. După aceea, „impe- 
riul Ustroi” s-a destrămat rapid... Peste ani, un alt om de afaceri moldovean, 
stabilit în Rusia, îmi povestea că Ustroi a fost strâns cu ușa, prin metode de- 
loc ortodoxe, să își cedeze întreaga avere unor mafioţi ceceni și ruși, ai căror 
bani îi spălase în afacerile din România, dar și fusese serios tentat de borcanul 
cu miere... „Să fie fericit că a scăpat cu viaţă”, a conchis conlocutorul meu... 


x * x 


La 2 iunie, ministrul Ţâu a plecat din nou la Moscova, pentru convor- 
biri cu omologul său, Kozirev. La întoarcere, mi-a relatat, pe un ton optimist, 
că vizita a fost fructuoasă, cei doi convenind: crearea a trei grupe de lucru 
care să monitorizeze acordul de încetare a focului; introducerea în zona de 
dezangajare a observatorilor militari din România, Federaţia Rusă, Ucraina 
şi R. Moldova; începerea consultărilor asupra modalităţilor de retragere a 
Armatei a 14-a din Moldova și a elaborării aspectelor politice și juridice ale 
soluționării conflictului. M-a asigurat că zvonurile privind intenţia Rusiei de 
a elimina România din mecanismul cvadripartit sunt nefondate. Ca dovadă, 

îmi citează din comunicatul convenit cu Kozirev referirile la funcționarea 
mecanismului cvadripartit pentru reglementarea conflictului din Transnis- 
tria. În ceea ce priveşte aspectele politice și juridice ale dosarului transnis- 
trean, Kozârev ar fi expus — după spusele lui Ţâu — doar unele considerente 
de ordin personal. Această „viziune personală” a ministrului de externe al Ru- 
siei va apare, peste câteva zile, și public! 

Îmi spune, în treacăt, că în timpul escalei la Kiev, i-a propus omologului 
său ucrainian încheierea într-un viitor cât mai apropiat a Tratatului politic de 
bază între cele două state. 

Nota de optimism a ministrului în legătură cu neimplicarea pe viitor a 
Armatei a 14 în conflictul transnistrean era, în parte, susţinută de o declaraţie 
a lui Elțîn în acest sens: „nu putem permite ca în această regiune (Transnistria 
— n.n.) să se repete varianta iugoslavă, cu atât mai mult cu implicarea trupelor 
ruse”. Zic „în parte”, deoarece același Elțîn își aducea aminte că în Transnistria 
„trăiesc zeci de mii de conaţionali de-ai noştri. Sunt convins că dacă nu se vor 
lua în considerare interesele lor, nodul moldovenesc nu va putea fi descâlcir”. 

Era evident, însă, că Rusia accepta formal începerea negocierilor privind 
retragera Armatei a 14-a doar din raţiuni de propagandă internă și externă. 
De ex., la numai câteva zile interval, Elțîn, sub presiunea militarilor ruși, 
şi-a retras promisiunea făcută la Barnaul că Armata a 14-a va fi retrasă. Peste 
câţiva ani, își va lua un angajament similar la summit-ul OSCE de la Istanbul, 
angajament pe care nici el nici succesorii nu l-au respectat în ultimele două 
decenii. 

Declaraţiile de la sfârșitul lunii mai ale ministrului rus al apărării au ecou, 
la 3 iunie, în şedinţa Consiliului de Securitate al Rusiei care, referindu-se la 
Transnistria, „și-a exprimat îngrijorarea în legătură cu livrările de armament 
din România către Moldova. În cadrul Consiliului de Securitate a fost pusă 
problema necesităţii apărării intereselor rușilor în această zonă”. Nimic des- 
pre livrările de armament către separatiști din partea Armatei a 14-a, despre 
implicarea acesteia în conflict. Dar oare Moldova nu avea dreptul să apere 
interesele moldovenilor din zonă, mai ales că, numeric, aceștia erau aproape 
de două ori mai mulți decât ruşii? 

Purtătorul de cuvânt al MAE român evocă din nou posibilitatea organi- 
zării unei noi reuniuni a miniștrilor de externe din cele patru state. Se aduc 
şi câteva precizări: opinia potrivit căreia acest conflict ar fi fost generat de 
dorinţa de unire a Moldovei cu România nu oferă răspunsul corect; în reali- 
tate, este vorba de dorinţa de a păstra în Moldova o enclavă a vechilor struc- 
turi comuniste și imperiale. Problema unirii celor două state nu se pune încă, 
nici una dintre părți neexprimându-și oficial intenţii de această natură; pen- 

tru realizarea unirii este absolut necesară consultarea populaţiei din ambele 
state. Câr despre prezența României la negocierile legate de normalizarea 
situaţiei din Transnistria, aceasta se datorează complexităţii problemelor care 
a impus recurgerea la mecanismul cvadripartit. 


x * * 


Citesc în publicația moscovită Argumenti i fakti un comentariu privind 
situația internă din Rusia. Nu i-am acordat, inițial, o atenție specială, consi- 
derându-l inabil partizan, întrucât insista pe un așa-zis plan secret al lui Gor- 
baciov de a reveni în fruntea partidului comunist și a prelua din nou puterea. 
Erau aduse ca argument planuri ale unor foşti politicieni și militari sovietici 
care, anticipând în 1990-1991 deznodământul, au preferat să se retragă de pe 
scena politică, „dar în așa fel încât să rămână”. Refacerea URSS ar urma, în 
concepţia „foștilor”, să înceapă de la periferii, la aceasta contribuind criza eco- 
nomică şi socială, conflictele interne din fostele republici unionale, mai ales 
cele interetnice. Un exemplu îl oferea Georgia, unde pe fondul evenimente- 
lor din Osetia şi a războiului civil, vechiul și experimentatul activist de partid 
şi de stat Eduard Şevardnardze a fost readus în prim-planul politicii. Cu refe- 
rire la Moldova, era nominalizat... Petru Lucinschi (!!), perdantul din 1990 în 
faţa lui Snegur în competiţia pentru președinția parlamentului și care preferă 
să stea în umbră la Moscova, până în momentul în care nivelul de instabili- 
tate internă va atinge cota critică. Atunci, în iunie1992, am considerat puţin 
fantezistă reîntoarcerea „pe cai albi” a lui Lucinschi, dar peste câteva luni, în 
februarie 1993, scenariul publicaţiei rusești era pus în scenă... 


x * * 


De pe linia de confruntare vin informații extrem de alarmante. Se inten- 
sifică atacurile gardiștilor și cazacilor la Tighina, Cocieri, Coşniţa, Corjevo, 
Dubăsari, Doroțcaia, Pohreba. Se fac noi încorporări în formațiunile separa- 
tiste, continuă transferuri de armament de la Armata a 14-a către separatiști; 
“republica nistreană” își creează propriul serviciu de grăniceri format din ca- 
zaci din zona Mării Negre. Ierorizarea populaţiei moldovene din Transnistria 
continuă. La Grigoriopol apare grupul Delfin, format din pușcăriași eliberați, 
care atacă și jefuiește populatia. Teroarea și crima vor domni și la Slobozia, 
unde în timpul nopţii sunt executaţi câţiva civili, suspectaţi că ar colabora cu 
autoritățile de la Chişinău. La 2-3 iunie sunt arestaţi, sub acuzaţia de terorism, 
Ilie Ilașcu, Ştefan Urâtu, Tudor Petrov-Popa, Andrei Ivanţoc, Alexandru 
Lesco. Doar Executivul FPCD a reacționat imediat, calificând aceste acţiuni 
ale separatiștilor drept acte de terorism și a cerut organelor de drept ale Repu- 

blicii să ia toate măsurile pentru eliberarea deţinuţilor. Peste un an și jumătate, 
în octombrie 1993, după un simulacru de proces, tribunalul din Tiraspol va 
pronunţa sentința de condamnare la moarte, prin împușcare, a lui Ilie Ilașcu, 
şi cu închisoare împotriva celorlalți membri ai grupului: Andrei Ivanţoc — 15 
ani, Tudor Petrov-Popa — 15 ani, Alexandru Lesco — 12 ani, Valeriu Garbuz 
- 6 ani, Petru Godiac - 2 ani. Valeriu Garbuz a fost eliberat la câteva luni de 
la pronunţarea senţintei, chiar dacă fusese condamnat la 6 ani de închisoare. 
Se pare ca el fusese un „pion” introdus pe „tabla de șah”, pentru a depune apoi 
mărturie împotriva celorlalți arestaţi. Ulterior, s-a dovedit că lucrase ani buni 
în cadrul Ministerului de Interne, dupa ce absolvise, înainte de 1990, şcoli de 
specialitate la Chișinău și Kiev. După unele informaţii, fusese racolat ulterior 
de serviciile ruseşti de securitate. După eliberare, a dispărut. Se bănuiește că 
ar fi pe undeva prin Ucraina, unde și-ar fi schimbat identitatea. Oricum, ni- 
meni nu mai știe nimic despre el. 

Preşedintele Snegur acordă un interviu agenţiei France Presse; avertizează 
că dacă parlamentul, care în zilele următoare urma să ia în discuţie problema- 
tica transnistreană, inclusiv viitorul statut juridic și politic al acestei regiuni, 
va opta pentru transformarea Moldovei în federaţie, „atunci vor trebui să se 
lipsească de mine. Voi părăsi preşedinţia şi voi crea o altă mișcare de elibe- 
rare naţională”. Este nevoit să recunoască faptul că evoluţia evenimentelor 
din Transnistria „depinde mult de poziţia Rusiei”, care este în continuare 
ambiguă, făcând referire directă la declaraţiile contradictorii, aproape simul- 
tane, ale lui Elțîn și ale ministrului rus al apărării privind viitorul Armatei 
a 14-a. Susţine, în continuare participarea noastră în mecanismul cvadri- 
partit: „România are cu mult mai multe interese în Moldova decât Rusia 
şi este vorba despre un frate mai mare care trebuie să aibă grijă de cel mic”. 
„Opiniile personale” ale lui Kozirev, la care făcuse trimitere ministrul mol- 
dovean de externe apar, detaliate, într-un interviu al demnitarului rus acor- 
dat la 7 iunie ziarului Le Monde. La întrebarea dacă într-o bună zi regiunea 
transnistreană a Moldovei ar putea deveni parte a Rusiei, Kozârev a răspuns 
tranșant: „Nu înţeleg de ce Moldova trebuie să fie cu orice preţ un stat unitar, 
atâta timp cât ea cuprinde și regiuni ca Transnistria și Găgăuzia, cu o istorie 
şi o componenţă demografică complet diferite”. Interesul Rusiei în această 
zonă era formulat cu claritate: „Eu nu exclud posibilitatea ca în această parte 
a lumii să se ajungă la schimbări de teritorii”. Ministrul de externe rus vedea 
posibilă trecerea Crimeei sub jurisdicția Moscovei şi nu excludea nici că regi- 
unea transnistreană să aparţină din nou Rusiei. Lui Kozirev i se părea esenţial 
ca majoritatea ruso-ucraineană din zona Nistrului „să obțină un statut poli- 
tic şi juridic special, deocamdată în interiorul Moldovei”. El chiar a mers mai 

departe, sugerând statelor Baltice, Ucrainei și R. Moldova să accepte „crearea 
unor anume regiuni pe teritoriul lor care să aibă un statut special și legături 
foarte strânse, legături privilegiate, cu Rusia”. Și, ca să întărească cele afirmate 
în interviu, a doua zi purtătorul de cuvânt al MAE rus a declarat că ar fi pre- 
ferabil ca rusofonii din Moldova să dispună de un „statut politic și juridic 
special în cadrul unui stat moldovenesc integrat și unificat”. Declaraţia este 
preluată de mai multe agenţii de presă şi cam atât. 

Analiştii din capitalele occidentale citesc cu indiferență, probabil într- 
o pauză pentru cafea, declaraţiile lui Kozirev, mesagerul oficial al politicii 
externe a Kremlinului, deși acestea ar fi trebuit să stârnească o minimă în- 
grijorare în ceea ce priveşte posibilele amenințări la adresa păcii, stabilităţii, 
statalității şi integrităţii teritoriale a unor state din estul și sud-estul Europei. 
Lectura fugară a comentariilor unor prestigioase publicaţii vest-europene și 
de peste Atlantic dezvăluie, în continuare, preocuparea nedisimulată faţă de 
evoluţiile interne din Rusia. Analiştii — și, sunt sigur, şi cercurile diplomatice 
de la Moscova — atrag atenţia asupra faptului că în Rusia există premise pen- 
tru un soi de lovitură de stat, aducând drept argument reintegrarea fostei no- 
menclaturi administrative de partid, blocarea reformei economice, creșterea 
influenţei unor foști adepţi ai liniei dure asupra armatei. Este dat și un nume: 
Pavel Graciov, fost şef al trupelor de parașutiști, veteran al războiului din Af- 
ganistan. Să fie asta a treia forță de care vorbea mai deunăzi Kozîrev? 

Doar Bucureştiul a reacţionat prin purtătorul de cuvânt al MAE, care 
a declarat la 9 iunie că aserţiunile lui Kozîrev sunt extreme de grave, deoa- 
rece pun în cauză unul din principiile fundamentale ale reglementării pe cale 
politică a situaţiei create în raioanele din stânga Nistrului ale Republicii Mol- 
dova, respectiv integritatea teritorială a acestui stat independent şi suveran. 
Ele sunt cu atât mai surprinzătoare, cu cât ele vin din partea unuia din coau- 
torii declaraţiilor de la Helsinki şi Chişinău ale miniştrilor de externe ai celor 
patru state — Republica Moldova, România, Rusia şi Ucraina — care enunță 
principiile reglementării pe cale pașnică a conflictului din această parte a 
Republicii Moldova, în primul rând cel al integrităţii teritoriale. „Aceasta 
este una din nedumeririle noastre. Apoi, în altă ordine de idei — și tot ca o 
nedumerire — Transnistria nefiind contiguă cu Rusia, o eventuală includere 
a acestui teritoriu în cadrul Rusiei nu s-ar putea face decât cu preţul altor 
modificări teritoriale substanţiale, pe care nici nu îndrăznesc să mi le imagi- 
nez”- a mai declarat purtătorul nostru de cuvânt. 

Un interviu plin de bun simţ al preşedintelui Snegur acordat ziarului Zz- 
vestia: „Moldova şi România sunt două părți ale unui tot unitar, dar istoria 
a hotărât ca astăzi pe pământ să existe două state românești. Este evidentă 

necesitatea integrării lor culturale și economice”. Subliniază că în prezent nu 
este deloc uşor să se stabilească perspectivele unificării cu România: „pentru 
mine este clar un singur lucru: trebuie anihilat total un astfel de fenomen 
rușinos cum este sârma ghimpată dintre cele două state. Granița cu România 
trebuie să fie deschisă. După un anumit timp, vom lua graniţa sub controlul 
nostru și o vom păzi. Totuşi, repet, nu mi-am asumat curajul de a vorbi despre 
unificare”. Mai departe: „am încheiat un tratat bun cu Rusia și, spre deosebire 
de Moscova, l-am ratificat demult. El conţine numeroase articole de compro- 
mis, inclusiv unele referitoare la ruşii din Moldova. În Rusia există forţe să- 
nătoase cu care se poate cădea de acord”. Califică drept dezinformare ştirea 
recentă privind livrările de tancuri din România: „am primit armament de la 
București, au sosit și câteva transportoare blindate, însă nu poate fi vorba de 
nici un fel de tancuri. Deşi trebuie să subliniez că Moldova este un stat inde- 
pendent și poate să cumpere arme nu numai din Rusia, dar și din oricare altă 


v» 


ţară. 


* * * 


„Din zicerile „eroului” revoluției române, pastorul Laszlo Tokes, la 
8 iunie 1992, în publicațiile „Bihari naplo” ṣi „Erdelyi Naplo”: „Pretindem 
asigurarea învățământului în limba maternă de la grădiniță până la 
învățământul superior”; „parlamentul român se pregăteşte să adopte o nouă 
lege a învățământului profund antiminoritară, discriminatorie și antidemo- 
cratică”!!....Și, după aproape 20 ani, acum, când îmi recitesc însemnările, con- 
stat că pastorul nostru reformat și-a atins scopul!!!.... 


x * x 


Un iunie frumos la Chișinău. Orașul — plin de verdeață și de flori, te îm- 
bie la plimbări prin parcurile sale. Îmi plăcea, uneori, să străbat aleile parcului 
central străjuit la intrare de impunătoarea statuie a lui Ștefan cel Mare. Eram 
bucuros să văd întotdeauna flori proaspete la busturile scriitorilor de pe Aleea 
Clasicilor. Atât! Dispăruse romantismul cenaclurilor de pe această alee din 
anii 1988-1989. 

După ce străbăteai aleea, te întâmpina statuia poetului rus Alexandr 
Puşkin. 

De ce un monument al lui Pușkin la Chișinău, și încă în centrul orașului? 
Motivația principală: între septembrie 1820 şi august 1823, tânărul și zbur- 
dalnicul poet a locuit la Chișinău, avînd statutul de exilat „politic” pentru 
epigramele sale cu conţinut antițarist și anticlerical. Astfel că, la 26 mai 1885, 
chiar în ziua sărbătoririi zilei de naștere a poetului rus, pe una din aleile late- 


www.dacoromanica.ro 


210 + ION BISTREANU 


rale ale parcului Aleksandrovskii din Chişinău a fost dezvelit monumentul, 
realizat pe cheltuiala basarabenilor care au strâns 1000 ruble în aur. La mij- 
locul anilor '50 monumentul a fost mutat în centrul grădinii publice, pe axa 
Aleii Clasicilor. 

Puşkin, mic de statură, departe de a fi un bărbat cât de cât atrăgător, păs- 
tra mult din genele strămoșului său, un abisinian luat prizonier de Petru I și 
mai apoi înnobilat. Mândri de contribuţia lor la cultura rusă, etiopienii au 
ridicat un monument în Adis Abeba, pe care sunt inscripţionate în limba am- 
hara cuvintele: "Marele poet abisinian A. Pușkin. 26.05.1799 — 29.01.1837). 

Culmea este că s-au găsit cercetători care să susțină ca între neamul lui și 
urmașii lui Ştefan cel Mare ar fi ceva legături. Cică una din descendentele vo- 
ievodului, în a zecea spiţă, Nadejda Gherasimovna Rahmaninova, s-a căsăto- 
rit cu Iurii Alexecvici Pușkin, frate bun al Mariei Alexeevna Hannibal, bunica 
poetului. Cu care a avut cinci copii, verișori de gradul al treilea cu poetul... 

În timpul exilului la Chişinău, poetul s-a bucurat de atenţia administraţiei 
ruse locale, precum și, prin intermediul acestora, de cea a „cuconiţelor” 
şi fetişcanelor din tagma nobilimii basarabene. „Nicăieri în viaţa lui n-a 
avut Puşkin atâtea intrigi amoroase, atitea petreceri, ciocniri și dueluri ca la 
Chișinău” — observa cercetătorul Gheorghe Bezviconi. Iar în prefața ediţiei 
complete a operei lui Pușkin, apărută la 1887, se menţionează că „Vinul, jocul 
de cărţi, turbulența după cochetele și ușuraticele fete moldovence, grecoaice, 
italience, evreice și ţigance: confruntările zvăpăiate cu potlogarii, coţcarii... în 
sfârșit — două dueluri, care s-au terminat cu bine, acestea erau manifestările 
tânărului și aprigului surghiunit”. Nu și-a rezolvat el numai cu pistolul dis- 
putele cu adversari, mai ales pe chestiuni amoroase, pentru că unii dintre do- 
molii noștri băștinași, care nu cunoșteau prea bine arta duelurilor, stăpâneau 
mult mai bine mânuirea ciomagului, instrument pe care poetul l-a simţit de 
vreo două ori pe spinare! 

Dintre aventurile amoroase, a devenit legendă pasiunea pentru o fru- 
moasă ţigancă, Zamfira, de pe moșia de la Dolna a căminarului Zamfirache 
Rally. Dragostea dintre cei doi nu a durat decât vreo două săptămâni, pentru 
că frumoasa ţigancă a dispărut... Fusese răpită de logodnicul ei, un ţigan ge- 
los la culme, care a și ucis-o mai apoi... Zamfira ve deveni eroina poemului 
„Tiganii, scris de Pușkin ceva mai târziu. 

O altă pasiune a poetului a fost Calipso Polihroni. Aceasta fugise, îm- 
preună cu mama sa, văduvă a unui logofăt din Constantinool, întâi la Odesa, 
apoi la Chişinău. Pușkin o vizita des, atras de cântecele ei la chitară — melodii 
turcești voluptoase, plângăreţe, acompaniate de mișcarea ochilor și uneori a 
trupului. Se zicea că tânăra grecoaică îl cunoscuse pe Byron, în braţele căruia 

gustase pentru prima oară din plăcerile dragostei. Nu era socotită frumoasă, 
pentru că în aceeași perioadă în Chișinău mai era o cântăreață de gen, dar 
mult mai frumoasă şi mai tânără, Ruxandra, fiica doctorului Samurcaș din 
Iaşi. 

De ce, până la independentă, întreaga Basarabie a fost umplută de case 
memoriale, busturi și monumente ale lui Pușkin (cineva îmi spunea că, în 
1992 erau vreo 175 pe întinsul Moldovei) nu prea am înțeles. Mai ales că nu 
se poate spune că, în afară de femei, poetul a iubit ceva în Basarabia. Dimpo- 
trivă. Într-o scrisoare adresată unui prieten nota că "aici la noi e moldovenime 
şi greață, o, Doamne!” Iar la câţiva ani după reîntoarcerea la Petersburg scria: 
„Aflarea mea în Basarabia nici până în ziua de azi nu mi-a lăsat vreo am- 
prentă cât de cât, nici poetică, nici prozaică”. Mai mult, a „dedicat” orașului 
Chişinău și o poezie: 

„Blestemat oraș Chişinău, 
Am obosit să-ți zic de rău. 
Cândva pe-acoperișul tău, 
Peste-ale tale case slute 
Va bubui un tunet greu!” 

Şi chiar ceva mai multe versuri le-a dedicat localnicilor: 
„Eu v-am uitat cu nordu-n ceață 
Stoliţa, dragi concetățeni 
Ca să-i trezesc în dimineață 
Pe somnoroşii moldoveni. 
Printre-ale ţigănimii mutre 
Eu sunt Orfeu ca printre cutre. 
Eu printre moldovence proaste 
Sunt Zeu al vechilor năpaste. 
Iar printre moldoveni sunt eu 
Nu căprioară, dar un leu. 
Mai bine zis, printre maimuțe 
Sunt leu şi cal de Almadan, 
Tu al măgarilor tăpșan.” 

S-a găsit, totuși, cineva, și anume Vasile Alecsandri, să îi răspundă pe mă- 

sură: 

„Fiind mai negru ca țiganii 
Ce-ai tot cerşit la noi cu anii, 
Tu, cel primit cu dor de sus 
Nici bogdaproste nu ne-ai spus. 

Cu dar de pâine și de sare, 

Cu vin din beciul nostru mare 
Te-am ospătat. Iar tu în zori 
Râzând, te-ai scârnăvit în flori. 


Apoi prin codri de milenii 

Ai tot umblat de dragul lelii. 

Ei, vezi atunci? Pun mâna-n foc: 
Tu n-ai fost cal arab, ci porc!”... 


x x x 


La 9 iunie parlamentul de la Chișinău acceptă demisia guvernului Mu- 
ravschi. Nu semnează demisiile miniștrii de externe, apărării și al securităţii 
naţionale, precum și ministrul culturii. Nu constituie o surpriză pentru ni- 
meni. Toți, însă, încearcă să ghicească cine va fi preferatul președintelui 
pentru postul de premier. Snegur își anulează participarea la un forum 
internaţional - Conferinţa Naţiunilor Unite asupra mediului și dezvoltării 
de la Rio de Janeiro. 

La 10 iunie Nicolae TŢâu face o vizită fulger la Bucureşti. Nu am primit 
nici o informaţie despre rezultatele convorbirilor. Am aflat doar că în pe- 
rioada următoare ar urma ca un grup mai mare de diplomaţi moldoveni să 
meargă în România la cursuri de pregătire. 

Separatiştii transnistreni își văd în continuare de treabă! Pentru a da 
impresia că nu resping dialogul politic cu Chișinăul, avansează propunerea 
încheierii unui tratat privind crearea unei Federaţii între Moldova și Trans- 
nistria, bineînţeles cu obsesivul amendament privind rezervarea dreptului la 
secesiune în cazul pierderii de către R.Moldova a suveranităţii de stat. 

Fostul adjunct al șefului statului major al Armatei a 14-a, colonelul 
Ștefan Chiţac, este avansat general și numit ministru apărării republicii nis- 
trene. Etnic român din regiunea Cernăuţi, Chiţac era un veteran al armatei 
sovietice, participant la intervenţiile militare din Ungaria (1956), Cehoslova- 
cia (1968) şi Afganistan . Nemulțumit cu pensia de general sovietic, a accep- 
tat imediat rolul de mercenar al separatiștilor transnistreni. Greu de explicat 
cum un „român curat ”, născut pe teritoriu românesc, fără nici o legătură, nici 
măcar de rudenie, cu Transnistria, îşi vinde onoarea pentru o cauză complet 
străină. Maracuţa sau Caraman erau măcar „moldoveni băștinași” născuţi în 
Transnistria. 

Viceprim-ministrul Oboroc, şeful delegaţiei Chișinăului în Comisia de 
reconciliere, are mai multe întâlniri cu separatiștii tiraspoleni, însă, în pofida 

unor propuneri extrem de concesive, aceștia din urmă rămân ferm pe poziţii: 
federalizarea ţării şi delegarea de împuterniciri la nivelul subiecţilor federaţiei 
(periodic, şi găgăuzii mai lansau câte un semnal că ar dori, la rândul lor, un 
statut similar). În luna iunie comisia și-a încetat practic activitatea. 

Un acord de încetare a focului, la 9 iunie, începând cu ora 19.00, ca ur- 
mare a unei hotărâri a Parlamentului, a fost respectat doar de forțele guvernu- 
lui de la Chişinău şi de voluntari, formațiunile paramilitare ale separatiștilor 
continuând provocările. Mai mult, șefii unor întreprinderi și unități agricole 
de pe malul stâng al Nistrului, erau ameninţati că sabotează aproviziona- 
rea gardiștilor, Armata a 14-a continua să-și desfășoare trupele și tehnica de 
luptă în diverse locuri din Transnistria. Transnistrenii cereau tot mai insis- 
tent retragerea necondiționată a forțelor de ordine moldovene pe poziţiile 
lor iniţiale, pe malul drept al Nistrului. Patru din cele cinci poduri de peste 
Nistru fuseseră deja aruncate în aer. Cel de la Tighina rezista doar datorită 
faptului că în oraș se găsea un număr destul de mare de formaţiuni paramili- 
tare ale separatiștilor, aprovizionate, peste pod, de la Tiraspol. 

Parlamentul de la Chișinău respinge, la 11 iunie, după două zile de dez- 
bateri furtunoase, exigenţele Tiraspolului privind federalizarea, propunând, 
în schimb, reconsiderarea statutului politic și juridic al regiunii transnis- 
treane în interiorul unei Moldove unitare. Se adoptă o Hotărâre privind 
unele măsuri de soluţionare a conflictului armat care prevedea, printre altele: 
dezarmarea formațiunilor paramilitare, reîntoarcerea refugiaților la locurile 
de baştină, crearea condiţiilor pentru funcționarea normală a organelor le- 
gale ale puterii, abţinerea Armatei a 14-a de la orice aplicaţii militare şi de la 
dislocarea în afara garnizoanelor a unor subunități ale sale. Pentru aducerea 
la îndeplinire a hotărârilor s-a decis și crearea unei comisii mixte de deputaţi 
din R.Moldova și reprezentanți din stânga Nistrului (65 persoane), care s-a 
deplasat și în zonele de conflict. 

In urma propunerilor Comisiei mixte sus-menţionate, la 16 iunie parla- 
mentul adoptă o nouă hotărâre — „Principiile de bază pentru reglementarea 
pașnică a conflictului armat, instaurarea păcii și înţelegerii în raioanele de est 
ale Republicii Moldova”, care prevedea: stabilirea unui control eficient asupra 
respectării acordului de încetare a focului; dezangajarea părților aflate în con- 
flict; dezarmarea formațiunilor de voluntari și a formațiunilor paramilitare; 
elaborarea statutului juridic al raioanelor de est ale republicii în conformitate 
cu practica internaţională, „luându-se în considerare particularităţile istorice 
ale constituirii zonei transnistrene”, cu participarea preşedinţilor comitetelor 
executive ale raioanelor Anenii Noi, Camenca, Criuleni, Dubăsari, Florești, 
Grigoriopol, Orhei, Rezina, Rîbnița, Slobozia, Șoldănești, Ştefan Vodă și ale 

orașelor Tighina, Dubăsari, Ribniţa,Tiraspol; restabilirea complexului eco- 
nomic unic; întoarcerea refugiaților la locurile de baștină; organizarea de noi 
alegeri generale, cu participarea unor observatori străini; restabilirea organe- 
lor legale ale puterii şi ale administraţiei în raioanele de est; formarea unui 
guvern de concordie naţională; garantarea neutralității Armatei a 14-a până 
la retragerea sa definitivă de pe teritoriul republicii (având în vedere că mulți 
militari își întemeiaseră familii în R. Moldova, se propunea chiar înrolarea, 
la dorinţă, a acestora în forţele armate ale Moldovei, cu respectarea tuturor 
garanţiilor sociale prevăzute pentru militari). 

Parlamentarii sunt mai relaxaţi, convinşi fiind că, în sfârșit, se deschide 
calea spre încheierea conflictului și normalizarea situaţiei în republică... 

Aproape pe neobservate, preocupaţi mai mult de conflictul transnis- 
trean, deputaţii votează legea referendumului. În articolul 3 se precizează că 
„schimbarea statutului statalității Republicii Moldova este posibilă numai în 
urma unui referendum special”. Un deputat îmi spune că „legea poate să mai 
liniştească spiritele la Tiraspol, care tot acuză Moldova că vrea, peste noapte, 
să se unească cu România”. Un altul, mai optimist, crede că „la momentul 
oportun Unirea va putea fi făcută legal, prin referendum”. 

Petru Lucinschi este numit, la16 iunie, ambasador al Republicii Mol- 
dova în Federaţia Rusă, post pe care îl va ocupa doar 8 luni. 


* x * 


Elțîn numeşte ca premier pe Egor Gaidar, un tânăr de 36 de ani, dar 
foarte influent economist. Era nepot al scriitorului Arkadii Gaidar, pe care 
mulți din generația mea și-l aduc aminte cu a lui carte „Timur și băieții lui”. 
Supranumit mai târziu arhitectul reformelor economiei de piaţă, noul pre- 
mier a anunţat imediat liberalizarea preţurilor, care au crescut de zeci și chiar 
de sute de ori. Au crescut și salariile, dar în procente mult mai mici faţă de 
creșterea preţurilor. Terapia de șoc aplicată de guvernul rus va accentua gra- 
dul de sărăcire a populaţiei. Singurii beneficiari ai acestei perioade vor fi lu- 
crătorii din instituţiile bancare, structurile comerciale și, desigur, mafia. S-au 
liberalizat importurile, piaţa fiind invadată cu toată gama de mărfuri, de la 
snickere la computere personale, producția internă de bunuri de larg consum 
fiind înăbușită atât tehnologic, cât și psihologic. Directorii-monopoliști au 
început să ceară subvenţii de la stat dar, încet-încet, au început să plătească 
salariile cu întârziere, banii fiind depozitaţi în bănci, dobânzile intrând în bu- 
zunarele lor. Într-un timp relativ scurt sunt privatizate, „pentru o rublă”, 35 
de mii de înteprinderi. Mai târziu, Gaidar va recunoaşte că „noi am început 
reformele într-o conjunctură foarte interesantă, când se putea face o întreagă 

listă cu ce nu aveam și de ce reformele nu puteau fi înfăptuite. Nu exista un 
sprijin stabil în parlament, nu existau insitutele normale ale puterii (armată, 
vamă, miliţie), ele însele fiind înfrânte de criza puterii de la începutul anilor 
'90. Aveam 16 bănci centrale, în loc de una, lipsea tradiţia întreprinzătorului 
privat, nu exista un sector privat puternic, ca în Polonia. Nu aveam nici mă- 
car o copeică-valută, nu aveam posibilitatea de a atrage fonduri de pe piaţa 
financiară internaţională. Mai mult, nu puteam să aşteptăm, nu puteam să nu 
facem nimic şi să explicăm de ce nu trebuie făcut nimic”. 

Am evocat cele de mai sus pentru că situaţia din Republica Moldova, ca 
de altfel și din alte foste republici sovietice, era oarecum similară... 


x x x 


Evenimentele din ultima parte a lunii iunie au căpătat o întorsătură 
dramatică, consecinţele fiind ani de-a rândul dificil de evaluat. Fitilul a fost 
aprins la Tighina, oraş cunoscut și sub numele de Bender, pe malul drept al 
Nistrului. 

Numele de Bender fusese dat de turci, care ocupaseră cetatea în 1578, 
şi se pare a veni din cuvântul persan ce înseamnă „golf”. Prefer denumirea 
istorică „Lighina”, pe care a avut-o înainte de ocupaţia otomană și, ulterior, în 
perioada 1918-1940, deși în documentele oficiale moldoveneşti el figura sub 
toponimicul Bender. 

Unul din principalele orașe industriale ale Republicii, orașul a fost pu- 
ternic rusificat după război, astfel că, în momentul declanșării în 1990 a 
acțiunilor forţelor separatiste, orașul Tighina a devenit o adevărată arenă de 
luptă, un cap de pod strategic pe malul drept al Nistrului. Cu o populaţie de 
cca 100 mii locuitori, rușii (cca 40%) şi ucrainienii (cca 18%) erau majoritari 
în Tighina. Moldovenii mai reprezentau doar 25% din populaţie (cca 25 mii 
persoane), după ce recensământul din 1989 înregistrase peste 40 mii moldo- 
veni. În atari condiţii, referendumul organizat în 1991 privind apartenența 
orașului la „republica moldovenească nistreană” adusese rezultatul dorit de 
separatiști, organele puterii locale trecând practic în mâna acestora. Singurul 
punct de sprijin al organelor legale ale Chișinăului îl constituia doar un post 
de poliţie, condus de comisarul Gusleakov, care, deși de naţionalitate rusă, 
şi-a respectat până la capăt jurământul militar depus în faţa autorităţilor le- 
gitime ale Republicii Moldova. Acesta, precum și polițiștii din subordinea 
acestuia merită și peste ani toată admiraţia pentru devotamentul cu care au 
încercat să își îndeplinească misiunea, în pofida umilințelor şi a provocărilor 
cotidiene. Aproape în fiecare noapte se trăgea asupra postului de poliție, însă 
Chișinăul nu a avut curajul să adopte măsuri mai hotărâte decât în momen- 

tul în care situaţia se agravase extrem și era deja previzibilă trecerea totală a 
orașului sub controlul separatiştilor. Asta, chiar în condiţiile în care observa- 
torii militari străini din comisia cvadripartită erau, de câteva zile, prezenţi în 
oraş. 

„În dimineaţa zilei de 20 iunie, ascultând, ca de obicei, postul moldo- 
vean de radio, am fost şocat să aud o declaraţie a președintelui Snegur care, 
după o scurtă trecere în revistă a evenimentelor ce au avut loc la Tighina în 
după amiaza zilei precedente și în cursul nopţii, a anunţat solemn că „în tim- 
pul de faţă în orașul Bender se întreprind măsuri pentru restabilirea ordinii 
constituţionale” și că „până la prânz, steagul Moldovei va flutura deasupra 
orașului”. Am luat imediat legătura cu cineva din conducerea ministerului de 
interne care mi-a făcut o informare amănunţită asupra celor petrecute în ul- 
timele 12 ore la Tighina, evoluţia evenimentelor din cursul nopții și măsurile 
care s-au luat în primele ore ale zilei, „din dispoziţia comandantului suprem”. 
Am informat imediat conducerea ministerului nostru de externe. Mi s-a 
confirmat că din partea conducerii Moldovei nu se primise nici o informaţie 
până în acel moment... 

Iată, succint, succesiunea evenimentelor: 

În după amiaza zilei de 19 iunie, în jurul orei patru, poliţiştii opresc în 
apropierea unei tipografii un camion pentru un control de rutină al docu- 
mentelor, reţinând doi dintre ocupanţii autocamionului. Cineva, nu se ştie 
cine şi de unde, a tras asupra poliţiştilor, care au ripostat. Au apărut imediat 
- de unde atât de prompt? — mai mulți cazaci și gardiști, declanșându-se un 
violent schimb de focuri între aceștia și polițiștii care s-au retras în postul de 
poliție. Fiecare dintre părți a cerut întăriri. Forțe numeroase de gardiști (peste 
1200) au înconjurat clădirea secției orășenești de poliție asupra căreia au des- 
chis focul. Din satul Varnița au plecat în ajutor mai mulți polițiști şi voluntari, 
însă chiar înainte de a intra în oraș au căzut într-o ambuscadă a gardiștilor de 
sub comanda colonelului Kostenko. Dovadă că totul era pregătit în cele mai 
mici amănunte și fusese nevoie de o provocare, pentru a oferi separatiștilor 
pretext pentru declanșarea unei operaţiuni de anvergură, cu scopul de a pre- 
lua total controlul asupra orașului. Preşedintele Snegur a dat imediat ordinul 
de a trimite în zonă brigada cu destinaţie specială „Fulger”, în care activau 
colaboratori ai poliţiei moldovene, mulți dintre ei foşti combatanți în Afga- 
nistan. Totodată, s-a decis trimiterea la Tighina a unor subunități ale ministe- 
rului apărării, încropite în grabă din rezerviști. În același timp, comandanții 
grupelor tactice au primit ordinul de a se deplasa imediat la punctele de co- 
mandă și să aştepte instrucţiuni. Conducerea operaţiunilor este încredințată 
generalului de brigadă Fiodor Dabija Kazarov (nepot al unui general erou 

din timpul primului război mondial, ginere al unui adjunct al ministrului rus 
al apărării!) 

Primul batalion de infanterie motorizată dislocat în centrul de instrucţie 
Bulboaca a primit ordinul de alarmare. Acest batalion, completat în general 
cu soldaţi care nu își terminaseră complet stagiul militar în fosta armată so- 
vietică, era socotit unul din cele mai bine pregătite şi înarmate. 

O companie a batalionului a primit sarcina de a porni în marș spre Ti- 
ghina și a intrat în oraş fără a întâmpina vreo rezistență. Spre ora 11 seara, 
două companii au ocupat poziţii de apărare la capătul podului peste Nistru, 
însă asupra lor s-a dezlănţuit de pe celălat mal un puternic tir de de artilerie 
si mortiere. În același timp, asupra lor a început să se tragă din blocurile de 
locuinţe din imediata vecinătate. S-a deschis totodată foc în spatele liniilor 
de apărare ale forţelor moldovene, de pe poziţiile unde era dislocat batalionul 
de apărare chimică al Armatei a 14-a. 

O altă companie, care se îndrepta spre secţia de poliţie, a fost întâmpi- 
nată cu focuri de arme automate, suferind serioase pierderi, fiind ucis însuși 
comandantul companiei. 

În jurul orei 1 noaptea, forțele transnistrene au deschis focul de pe 
lansatoarele „Alazan”, multe rachete lovind şi case de locuit, câțiva civili 
pierzându-și viaţa. Un proiectil a căzut și în cazarma batalionului chimic 
rus. Unui tir intens de artilerie a fost supus și nodul de cale ferată din sa- 
tul Varnița, salvele de artilerie continuând până spre dimineaţă. Generalul 
Netkaciov, comandantul Armatei a 14-a, a primit asigurări de la ministrul 
moldovean al apărării că forţele moldovene nu vor ataca subunitățile armatei 
ruse, încartiruite în cetate. Asta, după ce generalul Dabija îl sunase pe coman- 
dantul brigăzii 173 de rachete și i-a spus că dacă în decurs de un ceas transnis- 
trenii nu pleacă din cetate, asupra acesteia se va deschide focul ! 

In jurul orei patru dimineaţa, forțele de ordine moldovene au preluat to- 
tal controlul podului de peste Nistru. Au fost luaţi prizonieri și câţiva cazaci 
care, în timpul interogatoriilor, au declarat cu seninătate că lor le este indife- 
rent pentru cine luptă, principalul era să fie plătiți. 

Refugiaţi în subsolurile sovietului orășenesc, observatorii militari din 
cele patru state, inclusiv cei din România, au declarat că vor informa con- 
ducerile lor asupra cursului evenimentelor și, întrucât acţiunile militare nu 
le permit să îşi desfășoare activitatea, vor fi nevoiți să îşi părăsească posturile. 

20 iunie. Nici nu răsărise bine soarele, când poziţiile moldovene au fost 
atacate de tancuri, a căror apariţie a avut un efect psihologic dezastruos asu- 
pra soldaţilor, băieţandri de 18-19 ani care nu aveau nici două luni de stagiu 
militar; mulţi dintre ei au început să fugă în căutarea unui adăpost. Cei rămași 


www.dacoromanica.ro 


218 + IONBISTREANU 


pe poziţii au reuşit să scoată din luptă cele trei tancuri. Pe turelele acestora 
era desenat drapelul rus. Doi tanchiști, luaţi prizonieri, au recunoscut că fac 
parte din efectivele Armatei a 14-a. Au fost dezbrăcaţi până la chiloți (unifor- 
mele au fost luate ca probe!) și au fost trimiși înapoi peste Nistru. 

Pe la jumătatea zilei, în Tighina erau patru puncte „fierbinți”: cazarma 
în care se afla un batalion de gardiști (300 oameni, sprijiniți de două trans- 
portoare blindate și de un lansator de rachete Alazan); comitetul executiv 
orăşenesc (apărat de cca 100 gardiști); cetatea, în care se afla brigada rusă de 
rachete, precum și un grup mare de cazaci, gardiști și milițieni; orășelul mili- 
tar al batalionului rus de apărare chimică, în care se regrupaseră şi „voluntari” 
transnistreni. 

În ajutorul forţelor moldovene au mai fost trimise două companii din 
batalionul de infanterie motorizată, îmbarcate pe două transportoare blin- 
date şi... două autobuze, urmate de un camion cu muniţie. În dreptul cetății 
Tighina, în care erau încartiruite subunități ale Armatei a 14-a, asupra lor s-a 
deschis focul. Mai mulți tineri soldaţi au fost uciși, alţii au fost luaţi prizoni- 
eri. Doar un grup de 20 militari a mai ajuns pe poziţii... 

Am urmărit în acea seară un reportaj TV de pe linia frontului. Gene- 
ralul Dabija explica unor civili cum a decurs operaţiunea: a dat un telefon 
la „comandanții ceia” (separatiștii transnistreni), pe care i-a informat că două 
autobuze cu soldaţi vor trece spre postul de poliţie și, ca atare, să nu se tragă 
asupra lor. „Aceia” nu s-au ţinut de cuvânt, şi, după ce au trecut cele două au- 
tobuze, asupra lor s-a deschis focul, fiind uciși „8-10 tineri'...Incredibil cum 
ditamai generalul își trimite subordonații la luptă cu autobuzul, ba mai și in- 
formează potenţialul adversar. Nici la manevre militare nu se procedează așa. 
În plus, pierderile le aproxima, cu un calm dezarmant, la câteva ore după ata- 
carea convoiului! Neprofesionalism? Inconştienţă? Trădare? Întrebări la care 
ar fi trebuit căutat un răspuns, atunci, în acele zile, sau mai târziu. Au rămas 
doar întrebările şi durerea rudelor celor câteva zeci de tineri, toți cu vârste 
între 18-20 de ani, care au murit fără să poată trage măcar un foc de armă. 
Ar mai fi multe de spus despre generalul Dabija, dar, odihnească-se în pace! 
Nu peste multă vreme va sfârși tragic, într-un destul de curios accident de 
mașină... 

În după amiaza aceleiași zile, Consiliul Militar al Armatei a 14-a, învinu- 
ind conducerea Moldovei de „agresiune militară” și de „omorârea și rănirea 
unor militari ruși la Tighina”, a dat un ultimatum de încetare a focului până 
la ora 18.30, în caz contrar la ora 20 forţele militare ruse vor riposta. „Pen- 
tru orice eventualitate”, gen. Netkaciov dăduse deja ordinul să fie pregătite 
10 tancuri și 4 transportoare blindate, care stăteau gata de a ieși pe poziţiile 

de luptă. Și din nou apar amazonacele, conduse de această dată de generalul 
Makaşov. Sub presiunea acestora, câţiva ofițeri ruși, fără a mai aștepta un or- 
din superior, au pornit spre pod. În atacul asupra podului mor doi ofiţeri ruşi. 

Nu era o decizie luată cu de la sine putere de Netkaciov și nici nu era 
reacția „spontană” a unei armate „greu controlabile”, cum obișnuiau să susţină 
în diverse ocazii oficiali ruși, ci o acţiune bine pusă la punct cu concursul ne- 
mijlocit al Moscovei. Generalul Ruţkoi care asigura interimatul președinției 
ruse (Elțîn efectua o vizită în Canada) anunţase în aceeași seară la posturile 
de televiziune că guvernul rus a dispus ca militarii ruși din Transnistria să fo- 
losească forța, „în scop de autoapărare”. Mai mult, guvernul rus a lansat un 
apel către ONU și CSCE cerând „condamnarea actelor de genocid (!!!-n.n.) 
din Moldova şi Georgia, luarea de măsuri pentru stoparea crimelor împotriva 
umanității”. Mai târziu, am aflat că Ruţkoi transmisese încă de la primele ore 
ale dimineţii „aprobarea” ca militarii din Armata a 14-a să deschidă focul 
împotriva forţelor de poliţie și militare moldovenești. Ca să nu rămână mai 
prejos, şi ministrul apărării, generalul Graciov, a transmis comandamentului 
armatei a 14-a „permisiunea” de a răspunde cu foc în cazul unei amenințări 
directe sau al atacării campusurilor militare și a cartierelor în care locuiau fa- 
miliile militarilor ruși. Ceva mai târziu, o sursă guvernamentală rusă a recu- 
noscut că ordinul pentru ca Armata a 14-a se se implice în acţiunile militare a 
fost dat de înaltul comandament de la Moscova, dar „numai în scop demon- 
strativ”. Al patrulea și cel mai înverşunat atac asupra poziţiilor moldovene a 
avut loc spre seară; după o pregătire de artilerie și sub acoperirea tancurilor 
ruseşti, câteva transportoare ale separatiștilor au atacat poziţiile moldovene. 
Podul de peste Nistru este ocupat de gardiști, iar orașul este invadat de ar- 
mata rusă și de forţele separatiste. 

Epuizate, cu efectivele reduse, cu numeroși morţi și răniţi, forţele moldo- 
vene s-au retras în timpul nopţii în direcţia satului Varnița. 

Câţiva ofiţeri moldoveni au relatat mai târziu că la comandamentul mol- 
dovean, amplasat temporar în subsolul primăriei din Tighina, domnea o con- 
fuzie generală, Generalul Dabija a avut o discuţie nu prea plăcută cu ceilalți 
ofițeri (pe care i-a amenințat și înjurat ca la ușa cortului), după care a cerut să 
fie evacuat la Varnița întrucât „dacă nu va fi ucis de vreun proiectil, va fi lichi- 
dat chiar de ai lui”(!!), temeri nu lipsite de temei, dat fiind comportamentul 
lui pe întreaga durată a ostilităţilor!!! 

Observatorii români de la Tighina ne-au informat că observatorii ruși şi 
ucrainieni, invocând deschiderea ostilităților și pericolele la care erau expuși, 
au decis să se retragă în grabă. Ai noștri, firesc, așteptau un ordin. S-au re- 
tras toţi în subsolul hotelului în care erau cazaţi. Am luat imediat legătura 

cu ministrul apărării, generalul Spiroiu, care a dispus ca militarii români să 
se întoarcă imediat la Chişinău. Colonelul Botezatu, care se afla în acel mo- 
ment la Chișinău, mi-a spus că se va duce personal la Tighina să își aducă 
subordonații. I-a fost însă imposibil să intre în oraș. La periferiile acestuia se 
duceau lupte și toate căile de acces erau închise. Abia după miezul nopţii, mi- 
litarii noștri, împreună cu observatorii militari moldoveni, au fost scoși din 
oraș sub protecţia militarilor ruși și au ajuns spre dimineaţă la Chișinău. Din 
fericire, toți erau nevătămați. 

Ulterior, analizând evenimentele de la Tighina și decizia lui Ruţkoi de a 
implica oficial forţele ruseşti în conflict, în unele publicaţii rusești au apărut 
comentarii care insinuau că Ruţkoi a acţionat de capul lui, deciziile luate ne- 
având aprobarea președintelui Elțîn. Cam greu de susţinut o asemenea justi- 
ficare, infirmată indirect chiar de preşedintele rus. Astfel, la întoarcerea din 
Canada, în seara zilei de 21 iunie, chiar la coborârea din avion, Elțîn, care 
fusese deja informat — varianta Ruţkoi — despre evenimentele de la Tighina, 
a declarat ameninţător: „Aş vrea să îl pun în gardă pe Mircea Snegur prin 
mass-media. Noi suntem desigur în favoarea soluționării problemelor la masa 
negocierilor, pe cale politică. Dar când se înregistrează zeci de morţi, când 
are loc un război, noi nu putem rămâne indiferenți. Până la urmă, suntem 
obligaţi să reacţionăm pentru a apăra oamenii, pentru a face să înceteze baia 
de sânge. Avem forţe pentru aceasta și ar trebui ca Snegur s-o ştie”. Seara tår- 
ziu, Netkaciov a fost sunat de Elțîn căruia i-a prezentat amănunţit situaţia. 
Elțîn a zis „Sunt uimit de răbdarea ta. Nu te vom uita...” și a închis telefonul, 
după cum nota mai târziu un ofiţer rus într-o carte de memorii. 

La 22 iunie au avut loc doar confruntări sporadice, cu caracter izolat. 
Singura „acţiune” militară insolită a fost întreprinsă de...aviaţia moldoveană! 
În jurul orelor prânzului, două avioane moldovenești MIG-29 au atacat po- 
dul de peste Nistru, care lega Tighina de malul stîng al râului, dar ţinta a ră- 
mas intactă: două bombe au căzut în râu, departe de pod, iar a treia... în satul 
Parcani. Ministrul Costaş mi-a dat o explicaţie puţin stranie privind eșecul 
misiunii: avioanele au zburat de-a lungul cursului apei, „pentru a nu intra în 
spaţiul aerian al Transnistriei”. Stupid! Iată că Transnistria avea și spaţiu ae- 
rian propriu, nu era spaţiul aerian al Republicii Moldova! 

A fost prima şi ultima oară cînd Chișinăul a folosit aviația sa militară, 
deoarece generalul Lebed — sosit între timp în Transnistria — a dat ordin ca 
„orice obiect zburător neidentificat” să fie doborât de rachetele armatei a 
14-a. Așa că, cele 30 avioane militare moderne la vremea aceea, care erau pro- 
prietatea Moldovei, au rămas la sol. Mai târziu, americanii au cumpărat restul 
de avioane MIG, după ce unul fusese dat României, în schimbul ajutoarelor 

primite, iar 4 fuseseră vândute unei firme din Turkmenistan (Phoenix Air) 
care, la rîndul ei, le-a vândut Yemenului. Întrucât americanii au aflat că Mol- 
dova ar intenţiona să vândă Iranului restul de avioane, le-au cumpărat pentru 
80 milioane dolari. În timpul guvernării Voronin, ministrul care perfectase 
afacerea, V.Păsat, a fost condamnat la închisoare, unde a stat câţiva ani, după 
care a plecat în Rusia, devenind consultant la o mare firmă rusească. După 
căderea regimului Voronin s-a reîntors în Moldova și în 2010 a încercat, fără 
succes, să intre în marea politică... 

Efectele evenimentelor de la Tighina au fost de această dată resimţite în 
toată republica. Chiar în dimineaţa zilei de 20 iunie, Tiraspolul a închis com- 
plet conducta de gaze care care alimenta orașele Chișinău, Orhei, Rezina. 
Conducta va rămâne închisă câteva săptămâni. A fost întreruptă alimentarea 
cu energie electrică de la Hidrocentrala de la Dubăsari. Transportul auto şi 
feroviar care asigura legăturile cu centrele industriale ale Ucrainei și Rusiei a 
fost, practic, blocat. În acele săptămâni vedeam zilnic, chiar în zona centrală a 
Chișinăului, între blocuri, în curţile interioare, sumedenie de „sobe” improvi- 
zate din câteva cărămizi, unde oamenii făceau focul cu ramuri rupte din arbo- 
rii din parcuri pentru a-și prepara mâncarea zilnică. Spectacolul era dezolant. 
Mă întrebam cu îngrijorare ce s-ar fi întâmplat dacă alimentarea cu gaze ar fi 
fost întreruptă în timpul iernii. 

La 22 iunie a început „războiul” declaraţiilor politice. Președintele Sne- 
gur a declarat în parlament: „Iransnistria este zonă ocupată de Armata a 14-a 
a Rusiei. Rusia a declanșat un război nedeclarat împotriva Moldovei. Lucru- 
rilor trebuie să le spunem pe nume”. În faţa deputaților, președintele Snegur a 
justificat acţiunile poliţiei moldovene la Tighina prin amplificarea atacurilor 
şi provocărilor făţișe ale gardiștilor împotriva organelor legitime de ordine 
ale Moldovei. Numai în perioada 2 martie -15 iunie forțele proseparatiste 
au reținut în mod ilegal 60 de polițiști ai Moldovei, 38 dintre aceștia fiind 
maltrataţi cu cruzime, 7 răniți și 4 uciși. 

La Moscova, Evgenii Ambarţumov, președintele comitetului pentru 
relaţii externe al Sovietului Suprem al Federaţiei Ruse, declară la televiziune 
că „Nistrul nu a fost niciodată parte a Moldovei” că „dacă vreo comunitate 
naţional-teritorială doreşte să devină parte a Federaţiei Ruse, acest drept nu îi 
poate fi respins”, că „uneori, noi supralicităm principiul inviolabilităţii fron- 
tierelor; schimbarea frontierelor noilor state independente poate fi justificată 
atât din considerente ale drepturilor omului, cât şi de interesele politice gene- 
rale ale Rusiei”. 

Reacţii interesante la București! Fiindcă trăim într-un stat democratic, 
pentru că suntem în plină campanie — neoficială — electorală, și fiindcă FSN- 

ul domnului Petre Roman este pe zi ce trece tot mai agresiv față de poziția 
„stângistă” a celor care i-au rămas fideli lui Ion Iliescu, e firesc să se adopte un 
limbaj mai dur şi în problema Moldovei. Un senator FSN, pare-se din Brăila, 
I.Şt.A.„după ce face pulbere diplomaţia română „care nu a construit nimic 
pentru a nu se ajunge la situaţia dramatică din momentul de față”, consideră că 
„singura alternativă a României este aceea de a fi total alături de Moldova.O 
declaraţie clară, care ar duce la ameninţarea cu un conflict european în tot es- 
tul Europei ar clarifica occidentul, ar elimina confuzia existentă și l-ar face să 
înţeleagă că trebuie să evite această situaţie, făcând presiuni asupra Moscovei 
să-și revadă poziţiile devenite, din nou, hegemoniste”. Sărăcuţul senator! E 
drept că, fiind de la Brăila, se uita mai repede spre Moldova vecină, dar luat 
de val, nu urcase în amontele Dunării să vadă că în spaţiul iugoslav, în care 
zăngănitul armelor este la modă, același occident la care face apel domnia sa 
analizează pe toate feţele cum să intervină armat. 

În chiar zilele în care se desfășurau sângeroasele evenimente de la Ti- 
ghina, la Washington avea loc întâlnirea Bush-Elţin, în timpul căreia partea 
americană s-a declarat îngrijorată de soarta populaţiei rusofone din Moldova! 
Asta, așa, ca o notă de subsol la noua ordine mondială pe care o preconiza 
liderul de la Casa Albă. Asta ca toată lumea să înţeleagă că, deși sunt tot 
mai mulţi cei care consideră că în Transnistria avem de a face cu un conflict 
ideologic și geopolitic, acolo — în viziunea unor analiști americani — are loc 
ceva de natură etnică! Morală? Norme de drept internaţional? Chestii de as- 
tea teoretice îşi au locul în colocvii academice sau în cursuri universitare. La 
Washington, lumea fusese impresionată de gestul „pacifist” al lui Elțîn de a 
accepta reducerea cu două treimi a arsenalelor nucleare strategice. Și, pentru 
asta, trebuia răsplătit, măcar prin declaraţii. Şi, ca să numai existe momente 
de îndoială, Robert Strauss, ambasadorul american la Moscova declara în 
acele zile, printre suspine, că „posibilităţile SUA și ale Rusiei de reglementare 
a conflictelor din Moldova, Osetia de Sud și Nagorno-Karabah sunt limi- 
tate... SUA vor ajuta economic Rusia; în interesul SUA, noi trebuie să spriji- 
nim consolidarea democraţiei în Rusia...” .Cu alte cuvinte, să fie clar pentru 
toți că Statele Unite nu susţin interesele nimănui, ci doar propriile interese! 

Câteva zile mai târziu aveam să înregistrez și votarea în Congresul ameri- 
can a unui amendament la proiectul de lege care preconiza un ajutor financiar 
de peste 600 milioane dolari pentru Rusia, prin care ajutorul era condiționat 
de retragerea trupelor ex-sovietice — acum rusești — din statele baltice. Nici 
măcar o aluzie la trupele rusești din R.Moldova și Georgia; naivii trebuie să 
priceapă că în aceste tinere state trupele rusești pot să mai rămână, aceste mici 
petice de pământ nu figurează încă pe hărțile strategilor americani. 

La 22 iunie, Parlamentul Republicii Moldova adresează un nou Apel 
disperat „către popoarele, parlamentele și guvernele lumii”: „Republica Mol- 
dova, stat liber și independent, membru al ONU şi al CSCE, a devenit obiec- 
tul unei agresiuni militare fățișe din partea forțelor armate ale Federaţiei 
Ruse, care, alăturându-se formațiunilor paramilitare ale forțelor procomu- 
niste din orașul Tiraspol şi unităţilor de cazaci sosite din Rusia, a ocupat circa 
1/4 din teritoriul naţional al Republicii Moldova. 

Dacă anterior conducerea Federaţiei Ruse nega faptul implicării directe 
a Armatei a 14-a a Rusiei în acte de agresiune contra Republicii Moldova, 
recentele declaraţii ale Președintelui B.Elţîn și ale vicepreședintelui A.Ruţkoi 
denotă o implicare directă a conducerii Federaţiei Ruse în organizarea agre- 
siunii armate impotriva statului nostru. Realizând aceste declaraţii, Armata 
a 14-a a Federaţiei Ruse a trecut in ziua de 21 iunie a.c. la acţiuni militare de 
proporţii. Folosind drept pretext apărarea drepturilor rușilor, motiv invocat 
şi de conducerea Rusiei, şi nemulțumirea forţelor procomuniste din orașele 
Tiraspol şi Bender în legătură cu consolidarea organelor constituţionale ale 
puterii de stat în orașul Tighina (Bender), profitând de faptul că Armata 
Naţională a tânărului nostru stat este în stadiu de constituire, precum și de 
lipsa unei industrii de război ce ar asigura dotarea ei corespunzătoare, Armata 
a 14-a a Federaţiei Ruse, utilizând toate genurile de armament modern, asis- 
tată de formațiunile paramilitare ale forțelor procomuniste din orașul Tiras- 
pol şi de cele ale cazacilor ruși, restabilesc regimul sovietic, dedându-se la acte 
de genocid în masă impotriva populaţiei băștinașe, devastând localitățile și 
lichidând organele constituţionale ale puterii de stat. În acest tragic moment 
pentru destinul statului nostru, ne adresăm popoarelor, parlamentelor și gu- 
vernelor statelor lumii să intervină prin toate mijloacele de care dispun pentru 
curmarea agresiunii dezlănţuite de forțele armate ale Federaţiei Ruse. Toto- 
dată, solicităm trimiterea de experţi ai altor state și ai forurilor internaţionale 
care să examineze la faţa locului acţiunile ce le savârșesc în Republica Mol- 
dova forţele armate ale Federaţiei Ruse.” 

În aceeași zi, la Chişinău a avut loc o reuniune fulger a adjuncţilor 
miniștrilor de externe din Moldova, România, Rusia și Ucraina, care s-au 
pronunţat pentru continuarea demersurilor vizând soluţionarea politică a 
conflictului și folosirea în continuare a activităţii mecanismului cvadripartit. 
Declaraţii pur diplomatice, fără vreun suport suplimentar, toţi cei prezenţi la 
reuniune intuind sterilitatea celor convenite la reuniunile cvadripartite an- 
terioare ale miniștrilor de externe. Nicolae Țâu a informat că întreprinde de- 
mersuri pentru o nouă întâlnire cvadripartită a miniștrilor de externe și chiar 

o reuniune cvadripartită a șefilor de stat, probabil peste 3 zile, la Istanbul, în 
marja summit-ului Cooperării Economice la Marea Neagră. 

Noi dăm publicităţii o nouă declaraţie: „Armata a 14-a şi-a încălcat pe 
faţă neutralitatea la care se angajase. Nu se mai poate susține că este vorba de 
elemente scăpate de sub control, ci suntem în prezenţa unei politici delibe- 
rate, de subminare a guvernului legitim al Republicii Molodva, a încercării 
de oprire a proceselor democratice care au loc în acest stat. Este un act grav, 
prin care forţe armate străine caută să împiedice autorităţile de ordine pu- 
blică și unităţile armate ale Moldovei să restabilească și să asigure ordinea. 
(...) MAE al României ţine să reafirme că singura cale de depășire a situației 
existente este respectarea suveranităţii şi integrităţii teritoriale a Republicii 
Moldova, a cadrului său constituţional și legislativ, care permite rezolvarea 
pașnică a problemelor sale interne (...) România se declară din nou gata să 
participe la toate eforturile de soluționare pe cale politică a situaţiei deosebit 
de grave create, de rezolvare a tuturor problemelor prin folosirea mecanis- 
melor de reglementare pașnică existente. Acest din urmă aspect va fi luat în 
discuţie la 25 iunie de cei patru miniștri de externe pe baza recomandărilor 
concrete elaborate în cadrul comisiei mixte pentru reglementarea pașnică a 
conflictului. Cât priveşte implicarea României din punct de vedere militar, 
orice informaţie privind prezenţa unor efective armate românești în Trans- 
nistria este absolut falsă. România nu participă şi nici nu va participa în vreun 
fel la confruntările armate din stânga Nistrului...” 

Analizând circumstanţele care au condus la decizia conducerii de la 
Chișinău de a trimite trupe în Tighina, trebuie spus că situaţia la faţa locu- 
lui nu prefigura o asemenea evoluţie. Pe baza hotărârii parlamentului și a 
înțelegerilor convenite de Comisia mixtă Chișinău-Tiraspol, la 19 iunie era 
în vigoare încetarea focului, pe care ambele părți păreau că sunt dispuse să o 
respecte. A apărut, din păcate, incidentul de la secţia de poliţie. Mai târziu, 
un înalt ofiţer rus recunoștea că incidentul din 19 iunie a fost o provocare 
plănuită atent de comandantul Kostenko. Acesta a pus un vânzător ambu- 
lant să sune la poliţia moldoveană din Tighina și să spună că la tipografie se 
pregăteşte un atentat. De aceea poliţiştii au mers acolo și au legitimat pe cei 
aflați în cabina camionului. Ulterior, vânzătorul ambulant a fost lichidat din 
comanda aceluiași Kostenko, pentru a se şterge urmele. Exact ca în filmele 
despre mafioţi! Conflictul de la tipografie extinzându-se, partea moldoveană 
a fost nevoită să reacționeze imediat, în condiţiile în care nici comanda ar- 
matei, nici înzestrarea tehnică nu erau măcar la standardele minime. A lip- 
sit coordonarea acţiunilor armatei și a forțelor de poliţie care erau amplasate 

în zona satului Varnița. Generalul Dabija stătea într-o mașină în pădure și 
scria...rapoarte! 

Reticenţele președintelui Snegur de a apela oficial la ONU şi CSCE, așa 
cum propusesem și noi la reuniunea cvadripartită din 17 aprilie s-au dove- 
dit a fi păguboase. Abia la 21 iunie s-a decis să trimită secretarului general 
al ONU un apel disperat, cu rugămintea de a trimite în Moldova o misiune 
de evaluare a situației. În schimb, Rusia a speculat cu abilitate evenimen- 
cele, dispunând și de avantajul unui sistem informaţional net superior celui 
moldovean, fiind şi prima care a sesizat cele două organisme internaţionale, 
evident în varianta proprie, asupra evenimentelor de la Tighina. Ce spuneau 
moldovenii sau noi, pe agenţii de presă, nu era luat în seamă. Rusia se afla 
în continuare pe lista scurtă a priorităţilor politicii statelor occidentale, iar 
preşedintele Elțîn, conlocutorul preferat. 

În seara zilei de 22 iunie, preşedintele Ion Iliescu reușește să îl prindă la 
telefon pe Elțîn, care se afla la Soci, unde avea o întâlnire cu președinții Ucrai- 
nei şi Georgiei. Încearcă să îl convingă să ordone încetarea focului în Trans- 
nistria şi să accepte o convorbire telefonică cu Mircea Snegur. Elțîn cedează 
rugăminţii. Spre miezul nopţii, convine telefonic cu Snegur încetarea focului. 
Deci Rusia putea opri în orice moment ostilitățile, și asta printr-un simplu și 
scurt ordin dat generalului Netkaciov care, la rândul său, trebuia să transmită 
separatiștilor doar cuvintele magice „Elțîn a ordonat”. 

Dezbateri aprinse în şedinţa parlamentului din 23 iunie. Mai mulţi 
deputaţi cer examinarea demisiei guvernului din 9 iunie. La rândul lui, Sne- 
gur propune ca parlamentul să accepte demisia lui Muravschi și a echipei sale, 
să desemneze primul ministru și să recomande preşedintelui crearea noului 
cabinet. Unii deputaţi au propus crearea unui guvern în care să fie repre- 
zentate în mod egal toate formațiunile politice. În final, Snegur declară că 
îşi rezervă dreptul să propună parlamentului candidatura prim-ministrului, 
în conformitate cu împuternicirile suplimentare ce i-au fost acordate pentru 
perioada de tranziţie la economia de piaţă, avertizând, totodată, că „prim-mi- 
nistru nu va fi acela pe care îl doresc unii dintre dumneavoastră!” 

În aceeaşi şedinţă, parlamentul adoptă o nouă hotărâre ( a câta??) privind 
unele căi de soluţionare a conflictului: încetarea focului, soluționarea pașnică 
şi constituţională a problemelor politice acumulate, excluderea amestecului 
Armatei a 14-a în treburile interne ale Moldovei și retragerea acesteia de pe 
teritoriul Moldovei; invitarea deputaţilor din raioanele estice la şedinţele par- 
lamentului; adresarea unei cereri oficiale de a se convoca neîntârziat Consi- 
liul de Securitate al ONU pentru examinarea problemelor privind agresiunea 
deschisă a Rusiei împotriva Republicii Moldova. 


www.dacoromanica.ro 


226 + IONBISTREANU 


Frontul Popular cere guvernului, oarecum ultimativ, să declare starea de 
război cu Rusia, mobilizarea generală etc. Absurd! Moldova să declare război 
Rusiei! 

Ministerul Sănătăţii dă publicităţii unele date: în ultimele 5 zile la Ti- 
ghina și în împrejurimi au fost ucise 80 persoane și au fost rănite alte 395. 
Din luna martie şi-au pierdut viaţa 175 persoane, iar 750 au fost rănite. 

La 23 iunie, o ştire surpriză de la Kiev: în cadrul unei întâlniri cu repre- 
zentanţi ai administraţiilor locale, președintele Kravciuk, evocând specificul 
şi trecutul istoric al Transnistriei, declară senin că Ucraina se pronunţă în fa- 
voarea primirii de către Transnistria a unui statut de republică autonomă în 
componenţa Moldovei şi, dacă Moldova se va uni cu România, Transnistria 
să aibă dreptul să-și hotărască destinul. Mai mult, liderul ucrainian se oferă a 
fi garant” al opțiunii de independenţă a „republicii nistrene”. Este prima lu- 
are publică de poziţie în favoarea exigenţei separatiștilor privind federalizarea 
R.Moldova. Două zile mai târziu, la 25 iunie, Kravciuk va recidiva, declarând 
că este necesară încetarea ostilităţilor și soluționarea problemei autonomiei 
Transnistriei în componenţa Moldovei: „O altă cale nu există, Transnistria nu 
va renunţa la poziţia sa”. Nu cumva asta suna a încurajare și instigare a forţelor 
separatiste? Nu era această poziţie și rezultatul întâlnirii sale de la Dagomis, 
cu o zi mai înainte, la ceas de seară, cu preşedintele Elțîn? 

În sfârşit, o reacţie mai directă și a preşedintelui Iliescu, nespecifică de- 
claraţiilor publice ale domniei sale pe probleme de politică externă: „în atari 
condiţii, nimic nu împiedică România să se declare garant pentru nordul 
Bucovinei”!! Liderul ucrainian este nevoit să facă inabil pasul înapoi: cică 
declaraţiile sale au fost interpretate tendenţios și exagerat. Nu prea îmi vine 
să îl cred. Cineva mi-a arătat un număr al revistei Visti z Ukrainy (Ştiri din 
Ucraina, nr. 18/1992) în care era publicată o scrisoare deschisă a instituţiilor 
culturale din Ucraina, a uniunilor de creaţie, în care se cerea insistent im- 
plicarea guvernanţilor în rezolvarea problemelor din stânga Nistrului prin 
ucrainizarea acestui teritoriu: „În aceste momente grele pentru ucrainienii 
din Transnistria, ne adresăm...cu chemarea de a ajuta organizaţiile ucrainiene 
care au fost create la Râbnița, Camenca și Tiraspol și în alte orașe și sate, în 
problema renașterii spiritului ucrainian.... 

Ce mai spune şi, mai ales, ce mai face occidentul, care fusese foarte activ 
în perioada căderii zidului Berlinului și al imploziei socialismului în Europa 
centrală și de est? Constată în continuare doar instabilităţile politice și sociale 
din acest spaţiu, pe fondul fragilităţilor economice, al dificultăților tranziţiei 
spre economia de piaţă, al exacerbării conflictelor interetnice, al tendinței 
de retrasare a unor frontiere. Reţin din comentariile principalelor agenţii 

de presă și ale unor publicaţii prestigioase: „amplificarea naţionalismului în 
întreaga Europă de est, înăbuşit timp de 45 de ani de regimurile comuniste, 
ameninţă stabilitatea politică a țărilor din regiune (...) marea parte a opiniei 
publice din România cere unirea cu Moldova, cu riscul de a provoca un con- 
flict armat cu Moscova (France Presse); „...o posibilă realiniere ar putea avea 
loc pe termen mediu între România și fosta republică sovietică a Moldovei 
unde se vorbeşte românește — care s-ar uni, probabil, cu condiţia ca regiunea 
nistreană — unde se vorbeşte limba rusă — să se scindeze de Moldova (Reuter); 
„În România, decizia parlamentului de a amâna alegerile va prelungi instabi- 
litatea politică ce a dus la violenţe politice...” 

Din ce în ce mai multe „prognoze” privind divizarea Cehoslovaciei, ex- 
tinderea în Kosovo a conflictului iugoslav etc etc. 


x * x 


Ce se mai întâmplă pe malul stâng al Nistrului? 

„La 23 iunie, ora 14.00, întreaga conducere a Armatei a 14-a este con- 
vocată la o şedinţă. Prin sala de consiliu se plimba un colonel înalt de statură, 
în uniforma trupelor de desant, care, cu o voce groasă, de bas, s-a recomandat 
scurt: „colonelul Gusev, de la ministerul apărării. Am venit pentru studierea 
situaţiei din teren și luarea de măsuri pentru reglementarea conflictului”. Mi- 
litarii prezenţi au rămas uimiţi, nu atât de statura şi vocea „colonelului”, cât 
de cei vreo 30 militari din trupele de desant, înarmaţi până în dinţi, înşiruiţi 
de-alungul pereţilor sălii. Era garda personală a oaspetelui surpriză. 

Colonelul nu era nimeni altul decât generalul-maior Alexandr Lebed, 
adjunct al comandantului pentru pregătirea de luptă a trupelor rusești de 
desant aerian. Deja familiarizat cu „zonele fierbinţi” din statele baltice, de la 
Tbilisi şi Baku. Înainte de a veni la Tiraspol avusese o întâlnire cu Ruţkoi 
şi cu secretarul Consiliului de Securitate al Rusiei, Skokov, care i-au trasat, 
în numele lui Elțîn, cinci sarcini: prin toate mijloacele accesibile să oprească 
vărsarea de sânge; în caz de necesitate să evacueze familiile militarilor ruși; să 
ia sub un control strict toate bazele și depozitele de arme și muniții; să asigure 
trecerea nestingherită a eșaloanelor cu muniţie, armament și tehnică de luptă 
prin Ucraina; să se asigure că nu vor apare piedici din partea Republicii Mol- 
dova în îndeplinirea acestor sarcini. 

După trei zile de acomodare, Lebed i-a telefonat ministrului Graciov — 
ca de la subordonat la superior!! — informându-l sec: „Preiau comanda Ar- 
matei a 14-a. A primit imediat o telegramă privind acordul ministrului cu 
această decizie, decretul prezidenţial fiind semnat la 28 iunie. Prin numirea 
lui Lebed, Armata a 14-a primea, numai în șase luni, al treilea comandant. 

Satisfacţie și la Chişinău după plecarea lui Netkaciov (pe care, nu mai târziu 
de luna septambrie, îl vor regreta deja!). În naivitatea lor, liderii moldoveni 
crezuseră, până atunci, că Armata a 14-a acţiona în Transnistria exclusiv în 
baza „toanelor” comandantului ei nemijlocit. Motiv pentru care insistaseră 
încă din 1991 pentru schimbarea generalului Yakovlev şi recomandaseră, la 
sugestia tot atât de naivului ministru Costaș, numirea lui Netkaciov. Ulte- 
rior, au cerut și schimbarea acestuia din urmă, dar s-au abținut să mai exprime 
preferinţe. Vor cere ceva mai târziu și retragerea lui Lebed, primind drept răs- 
puns de la Kremlin ...decretul de avansare în grad a generalului! 

Fostul comandant al Armatei a 14-a, generalul Netkaciov s-a întors ime- 
diat la Moscova, unde Graciov i-a promis comanda Armatei a 11-a din Kali- 
ningrad. Visul lui Netkaciov a fost repede spulberat: a fost scos la pensie, și, 
ceva mai târziu, i s-a deschis și un dosar penal, închis rapid după ce generalul 
a înţeles că trebuie să își cheltuie liniștit pensia, fără a mai încerca să-și gă- 
sească alte ocupaţii în armată sau în politică... 


„Cine era generalul Lebed? „Strălucitul” și, în același timp „controversa- 
tul” general Alexandr Lebed — așa cum îl caracterizau și prietenii și dușmanii, 
în perioada 1992-2002 — a ocupat coloane întregi nu numai în presa rusă, 
dar și în cea internaţională, având o biografie care, poate, cândva va deveni 
subiect al unui scenariu cinematografic. 

Născut în 1952, tatăl ucrainian iar mama — rusoaică, a fost, pe când avea 
numai 10 ani, martor la represiunea sângeroasă de către armată a unui mari 
manifestații muncitoreşti din localitatea natală Novocerkask. Probabil că nu 
prea a înţeles atunci cum armata poate trage în propriul popor, dar destinul a 
făcut ca, peste ani, să îmbrace tocmai uniforma acestei armate și, mai mult, să 
comande el însuși acţiuni similare împotriva civililor protestatari. 

Întrucât era obligatorie înscrierea în actele personale a naționalități, vi- 
itorul general a fost declarat rus, iar fratele său Alexei a luat naționalitatea 
tatălui — cea ucraineană. 

Şi-a dorit de copil să urmeze o carieră militară: după trei respingeri de 
către comisia medicală a unor şcoli de aviaţie, reușește, în final, să fie încor- 
porat în trupele de desant aerian. La terminarea şcolii îl va avea șef direct pe 
locotenentul Pavel Graciov, viitor ministru al apărării. 

Începe intervenţia sovietică în Afganistan, iar tânărul Alexandr este tri- 
mis pe frontul afgan, comandant al unui regiment de desant. Fratele, Alexei, 
era deja șef de pluton de cercetași, tot pe frontul afgan. 

Câţiva ani mai târziu, a exprimat public critici dure la adresa celor care 
trimiseseră soldaţii într-un război de neînțeles: „eroicii noștri soldaţi au pur- 

tat cinstit un război ruşinos şi criminal împotriva poporului afgan” — declara 
la un moment dat, el însuși fiind printre cei care au luptat „cu cinste și ero- 
ism’, fiind decorat cu înalte ordine militare. 

După absolvirea stălucită a Academiei Militare Frunze, are o rapidă as- 
censiune în ierarhia militară, primind în final comanda cunoscutei divizii de 
desant aerian din Tula. In această calitate a participat la represiunea sânge- 
roasă de la începutul anlor '90 a manifestaţiilor civile de la Tbilisi și Baku. 
Ziarele ruseşti au scris la vremea respectivă despre bestialitatea cu care soldaţii 
de sub comanda lui Lebed au ucis manifestanţii din Tbilisi: un adevărat şoc 
în rândul opiniei publice a produs relatarea privind decapitarea de către un 
soldat, cu lopata de campanie, a unei bătrâne. Cu un cinism inimaginabil, Le- 
bed s-a întrebat public: ce fel de soldat era ăla care a trebuit să alerge 3 km. 
după o bătrână, pentru a o prinde și a o decapita, și cum de în timpul acestei 
urmăriri nu l-a oprit nimeni pe acest „nemernic”?! 

În ianuarie 1990 a fost trimis să înăbușe manifestaţiile care izbucniseră 
la Baku, însă de această dată Lebed a fost mai prudent: fără prea mult zel în 
îndeplinirea ordinelor, preocupat de protejarea subordonaţilor și a sa însuși, 
pentru a nu fi acuzat drept călău al poporului azer. 

Puciul din august 1991 îl aduce în preajma lui Elțîn: fostul său coman- 
dant, generalul Graciov, cheamă divizia de la Tula pentru apărarea clădirii 
Sovietului Suprem. Lebed este prezentat, de însuși Elțîn, mulțimii adunate 
în faţa clădirii, drept comandant al militarilor care au trecut de partea po- 
porului. Este solicitat şi de pucistul D. Iazov, căruia îi declară răspicat că 
orice acţiuni militare asupra Casei Albe „vor provoca o grandioasă vărsare de 
sânge”, Încă un avertisment serios pentru puciști, definitiv demoralizați. 

Pe 23 iunie 1992 preia comanda Armatei a 14-a pe care o va deţine până 
în 1995, când fostul său protector, ministrul Pavel Graciov, încearcă să îl tri- 
mită în Tadjikistan. Îşi dă demisia din armată şi se avântă în marea politică, fi- 
ind curtat de mai multe partide, în special de liberali. În Rusia acelor timpuri 
era des evocat „modelul Pinochet” — o mână forte care să conducă destinele 
Rusiei (Lebed) şi un premier liberal (vizat fiind liberalul Yavlinski, supranu- 
mit „băiatul din Chicago”) care să înfăptuiască reforma economică. 

Optează pentru „Congresul comunităţilor ruse”, (fondat de D. Rogo- 
zin, cel care va deveni peste ani ambasador la NATO), ca partizan al naţio- 
nalismului rus cu faţă umană și apărător al intereselor rusofonilor din noile 
state independente. In 1996 îşi anunţă candidatura la președinția Rusiei. 
Obține 14,7 la sută din voturi, situându-se pe poziţia a treia. Acceptă imediat 
oferta lui Elțîn de a-și mobiliza simpatizanţii în favoarea acestuia, în schim- 
bul unui post important = secretar al Consiliului de Securitate al Rusiei, dar 

firea sa rebelă irită cercurile de la Kremlin și peste numai patru luni este desti- 
tuit. Câştigă ușor alegerile de guvernator în regiunea Krasnoiarsk, dar cariera 
i se curmă brusc, la numai 50 de ani: la 28 aprilie 2002, moare într-un destul 
de enigmatic accident de elicopter... 


x * * 


La 25 iunie agenţia rusă de știri ITAR-TASS lansează informația că şase 
elicoptere MI-24, provenind din România, au aterizat în timpul nopții la 
Căuşeni, la câțiva km sud de Tighina. Ministerul român al apărării dezminte 
imediat orice implicare militară a noastră în conflict, informaţia fiind cu atât 
mai falsă, cu cât armata română nu dispune de elicoptere MI-24. Diversiu- 
nea şi dezinformarea nu sunt inocente jocuri de societate. Acum, când avem 
sateliți care ne arată chiar și lenjeria intimă pusă în balcon la uscat, rușii nu 
pot prezenta măcar o fotografie care să îmi arate înfiorătoarele elicoptere 
româneşti care mitraliază pașnicii ruși din Transnistria. 


25 iunie 1992. La Istanbul are loc prima reuniune a șefilor de stat și gu- 
vern din bazinul Mării Negre, care semnează documentul privind crearea 
Cooperării Economice la Marea Neagră (CEMN). Summit-ul a constituit o 
oportunitate pentru organizarea unei întâlniri a preşedinţilor Iliescu, Snegur, 
Elțîn şi Kravciuk — secondaţi de miniștrii de externe Adrian Năstase, Andrei 
Kozîrev, Nicolae Țâu și Anatol Zlenko — care au adoptat un comunicat spe- 
cial privind conflictul transnistrean. Întâlnirea fusese propusă lui Elțîn de 
Ion Iliescu, în convorbirea telefonică din seara zilei de 22 iunie. Pregătirea 
firească a reuniunii, în zilele de 23-24 iunie, a avut și momente de suspans. 
Experții ruşi au anunţat că Boris Elțîn are obiecţii la participarea lui Iliescu, 
şi că pe o poziţie similară se situează și preşedintele ucrainian. Un consilier 
moldovean mi-a relatat ulterior că Leonid Kravciuk și-a motivat poziţia prin 
deja preluarea cunoscutei obiecţii a transnistrenilor: ce caută România la ne- 
gocieri privind o regiune în care trăiesc numai moldoveni, ruși şi ucrainieni? 

Deşi nedeclarată deschis, ostilitatea preşedintelui Kravciuk față de Ro- 
mânia era uşor sesizabilă. După faimoasa declaraţie din noiembrie 1991 a 
Parlamentului României în legătură cu referendumul din Ucraina și anularea, 
în ultimul moment (chiar înainte de a trece graniţa, cu trenul, în România) a 
vizitei ministrului de externe A.Zlenko, partea ucrainiană a avut pe parcursul 
următorilor 5 ani o atitudine deseori agresivă faţă de „pretenţiile teritoriale” 
ale României. Imi aduc aminte că, după ce mi-am prezentat scrisorile de acre- 
ditare ca ambasador în Ucraina, în august 1993, prim-adjunctul ministrului 
de externe, Boris Tarasiuk, un naţionalist convins, a început prima noastră 

întrevedere protocolară cu „când veţi anula Hotărârea parlamentului din de- 
cembrie 19917... Lot așa cum îmi amintesc că, prin 1994, un sondaj de opinie 
publică situa România pe locul al doilea pe lista țărilor care constituie cel mai 
mare pericol la adresa independenţei și integrităţii teritoriale a Ucrainei. La 
o conferinţă de presă, un ziarist ucrainian m-a întrebat ce părere am despre 
acest sondaj. „Cine este pe primul loc”?, am întrebat. „Rusia”- a venit răspun- 
sul. „Și de data asta ne-au luat-o înainte rușii”, am continuat, poate nu prea 
diplomatic, dar ce rost avea să comentez asemenea aberaţii? 

Partea moldoveană a înţeles riscurile la care se expunea în cazul nepar- 
ticipării României la reuniune şi a cerut în mod insistent ca Ion Iliescu să 
fie prezent. Nu a făcut rău. Așa s-a evitat și abordarea explicită a autonomiei 
Transnistriei pe care o evocase cu doar două zile mai înainte preşedintele Kra- 
vciuk, așa s-a convenit și referirea la evacuarea Armatei a 14-a, referire for- 
mală, e drept, şi fără acoperire practică în următoarele două decenii. În final, 
reuniunea a avut loc, cei patru dând publicităţii un comunicat care, în esență, 
cuprindea următoarele hotărâri: încetarea neîntârziată şi necondiționată a 
focului și dezangajarea — în decurs de 24 de ore de la încetarea focului — a 
formațiunilor înarmate ale părților în conflict; crearea unor zone și culoare 
de securitate pentru libera circulaţie a populaţiei civile, a personalului me- 
dical și a ajutoarelor umanitare pentru locuitorii din raioanele afectate. Mă- 
surile menţionate urmau să se realizeze la nivelul unei comisii parlamentare 
— alcătuite din reprezentanţii ambelor părți şi cu participarea comisiei mixte 
cvadripartite în calitate de observator. Preşedinţii au mai hotărât examinarea 
problemei forțelor de separare ( o formulă extrem de eliptică, întrucât Rusia 
nu a vrut în nici un fel să fie detaliată-n.n.); asigurarea neutralității Armatei 
a 14-a al cărei statut şi termene de evacuare din Moldova urmau să fie ne- 
gociate între R.Moldova și F.Rusă. Parlamentului Republicii Moldova i s-a 
avansat propunerea de a examina și rezolva problema statutului raioanelor 
din stânga Nistrului. Cei patru preşedinţi au chemat și la o contribuţie mai 
activă a ONU și CSCE la reglementarea conflictului. Miniștrii de externe au 
primit sarcina de a se reîntâlni în decurs de o săptămână în vederea elaborării 
programului de realizare a hotărârilor sus-menţionate. 

Comentariile presei ruse sunt destul de reţinute. Izvestia notează că, în 
pofida comentariilor pozitive ale diplomaților, înțelegerile de la Istanbul nu 
inspiră prea mult optimism, întrucât nu a fost rezolvată principala problemă: 
statutul Transnistriei. In plus, constata aceeași publicaţie, este evident că Elțîn 
nu controlează situaţia în Transnistria, iar coincidenţa opiniilor lui Ruţkoi cu 
acţiunile Armatei a 14-a spune multe. 

Peste doi ani, scriitorul și publicistul Victor Bârsan, care în anii 1999- 

2001 va fi ambasador la Chişinău, nota în cartea sa „Masacrul inocenților”: 
„La Istanbul, Rusia și sateliții săi ( să înţelegem că și România era satelit?!) au 
mimat aplicarea unui procedeu de drept internaţional, dând politicii de forță 
aparenţe democratice. Asemenea simulări — în planul politicii externe sau in- 
terne — se numesc, în țările Europei de Est, „adaptarea la normele europene”. 

Că unii din cei patru șefi de stat au „mimat”, aş putea fi de acord, dacă 
am în vedere că ulterior partea rusă a uitat ceea ce semnase la Istanbul. Dar 
să numești, „sateliţi” pe toți semnatarii, la grămadă, e cam prea mult. La mo- 
mentul scrierii cărții sale, autorul ziselor de mai sus era (încă) sub influența 
unor „factori interni” din România, care nu mai conteneau acuzaţiile la 
adresa „kaghebistului” și a „omului Moscovei” — președintele Iliescu. Asta 
mă face să îmi aduc aminte de un dialog cu dl.Bârsan, în februarie 1992, cînd 
a venit la Chişinău pentru a participa la lucrările celui de al treilea Congres al 
Frontului Popular. Era, pe vremea aceea, ziarist la publicaţia efemeră „Alianţa 
Civică” şi prima întrebare pe care mi-a adresat-o a fost: „cum un diplomat ro- 
mân poate să își exercite această calitate pe pământ românesc?” Nu era origi- 
nal. Prelua o întrebare retorică din articole apărute în presa opoziţiei, imediat 
după numirea mea la Chişinău. A fost temperat de Vartan Arachelian, fost 
coleg de facultate și de breaslă câteva luni, la un ziar central, imediat după 
terminarea facultăţii, așa că am „ratat” ocazia de a deveni subiect de referință 
în paginile „Alianţei Civice”, În 1999, când a fost numit ambasador la 
Chișinău, dl. Bârsan a uitat că devenea „diplomat român pe pământ româ- 
nesc”! Trebuie, totuşi, să recunosc că a fost unul dintre intelectualii care s-au 
devotat cu trup și suflet cauzei românismului în spaţiul din stânga Prutului. 
Scrierile lui despre cazul patriotului român Ilie Ilașcu rămân până azi pagini 
de referință. 

În opinia mea, dincolo de termenii în care a fost convenit comunicatul 
celor patru preşedinţi, documentul avea o valoare aparte, fiind primul de 
acest gen pe care își punea semnătura președintele Elțîn, și în care se vorbea 
despre neutralitatea Armatei a 14-a și perspectiva retragerii acesteia din Mol- 
dova. Partea română nu a vorbit, după ştiinţa mea, public despre faptul că 
şi acest comunicat a fost obţinut in extremis. Președintele Elțîn — sub pre- 
textul că trebuie să plece urgent la Moscova -— a insistat pe negocierea tex- 
tului comunicatului pregătit de partea rusă, în caz contrar el nemaiputând 
garanta „neutralitatea ” Armatei a 14-a care își trecuse deja în dispozitiv de 
luptă unităţile de tancuri de pe malul stâng al Nistrului. Foarte transparent 
mesajul președintelui rus, care ar putea fi tradus cam așa: „ori hotărim cum 
vreau eu, ori armata mea începe războiul!” E adevărat, însă, că peste 7 ani 
preşedintele rus se angaja — culmea ironiei, tot la Istanbul, și nu oricum, ci în 

cadrul unui summit al CSCE! — mult mai explicit în ceea ce priveşte retrage- 
rea armatei sale din R. Moldova, armată (evident la dimensiuni foarte reduse, 
conform standardelor militare, dar care avea la dispoziţie uriașe depozite de 
armament) care şi acum, la aproape 20 ani de la comunicatul de la Istanbul, 
se află tot pe teritoriul suveran al Moldovei. În același timp, evocarea meca- 
nismului cvadripartit, participarea preşedintelui Iliescu la întâlnire, lăsa un 
dram de speranță că România va putea juca în continuare un rol în reglemen- 
tarea conflictului trtansnistrean. 

Peste numai două săptămâni însă, la summit-ul CSCE de la Helsinki 
(9-10 iulie) va apare o nouă descifrare a intenţiilor reale ale Rusiei. Româ- 
nia, Canada, SUA, Kazahstan și încă alte câteva state au susținut includerea 
în documentul reuniunii a unei referiri la participarea CSCE la soluţionarea 
conflictului din Transnistria. Rusia, speculând regula consensului, a blocat 
adoptarea paragrafului respectiv şi s-a pronunţat pentru soluţionarea în ca- 
drul intern al CSI a problemelor care au apărut în fostele republici, după 
dezmembrarea URSS. Erau vizate în acest fel și conflictele din Georgia și 
Nagorno-Karabah. Poziţia Rusiei oferea și un semnal că nu se mai dorește 
ca România să fie parte la negocieri. Avea de partea sa şi Ucraina, care își ex- 
primase încă înainte de reuniunea de la Istanbul opoziţia față de implicarea 
diplomatică a României în eforturile de soluţionare a conflictului transnis- 
trean. Rusia confirma, o dată în plus, faptul că priveşte CSI ca un spaţiu ex- 
clusiv, o zonă a propriilor sale interese în care nu admite interferarea altor 
state. Includerea în documentul reuniunii a unei referiri la retragerea armatei 
ruse din Transnistria nu a întrunit consensul, în schimb s-a făcut trimitere 
directă la retragerea din statele baltice. Acolo erau peste 100 mii militari, în 
timp ce în Transnistria doar vreo cinci mii! Moscova făcuse deja un prim pas 
în „internalizarea” soluționării conflictelor din spaţiul CSI. În Osetia de sud 
fuseseră introduse, la 7 iulie, forţe de menţinere a păcii, formate din trupe 
rusești de desant. 

Câteva cuvinte și despre poziţia Statelor Unire: Departamentul de Stat 
al USA reacţionează echivoc. Astfel, la 26 iunie secretarul de stat James A. 
Baker III, se declară „profund îngrijorat ” de reînceperea acţiunilor militare 
în Transnistria și consideră că acţiunile Armatei a 14-a de partea separatiștilor 
conduc la agravarea situaţiei. Insistă pentru soluţionarea conflictului în mod 
paşnic, prin tratative, pornind de la principiul respectării independenţei și 
suveranităţii Moldovei. Dar, într-o scrisoare adresată ministrului moldovean 
de externe, vechea obsesie privind drepturile minorităţilor, capătă o conotaţie 
aparte: „noi îndemnăm Moldova să continue să facă eforturi speciale pentru a 
acorda o atenţie sporită faptului că unele grupuri de cetățeni sunt îngrijorare 

(sic!) de viitoarele relaţii dintre Moldova şi România, în special de modul în 
care vor fi garantate drepturi egale pentru minorităţi în cazul unirii cu Româ- 
nia..., Doar îngrijorări și sfaturi, sfaturi, ca de obicei... În același timp, îngri- 
jorări privind România. De fapt, o nouă expresie a „îngrijorărilor” vestului 
în legătură cu „nerespectarea” de către România a drepturilor minorităţilor 
naţionale! Martorii acelor vremi îşi amintesc încă presiunile și criticile la care 
era supusă România în legătură cu acest subiect. 

Încercam să îl înţeleg și pe secretarul de stat american: America era și în 
pragul alegerilor, devenea tot mai evident că partidul republican va pierde 
aceste alegeri... 

Un diplomat moldovean îmi spune că la minister s-a primit şi o infor- 
mare detaliată despre o întâlnire a secretarului de stat american cu ministrul 
rus de externe, A. Kozîrev, acesta din urmă recunoscând că Moscova nu are 
un control deplin asupra Armatei a 14-a, că retragerea acesteia va reclama și 
probleme de locaţie a militarilor, că nu sunt locuinţe etc etc. Sens în care par- 
tea americană a sugerat ca moldovenii să analizeze posibilitatea construirii de 
locuinţe în Rusia pentru militarii ruși care ar urma să fie retrași! Iată că Mol- 
dova era privită ca având, proporţional, cam același potenţial economic pre- 
cum Germania, care se angajase într-un astfel de program pentru militarii ruși 
repatriați de pe teritoriul său! Abia atunci mi-am adus aminte de o declaraţie, 
veche de vreo trei săptămâni, a ministrului rus Graciov care, evocând lun- 
gul proces de negocieri și etapele, eventual până în 2000, ale retragerii Ar- 
matei a 14-a, menţiona, printre altele, și necesitatea stabilirii unei proceduri 
de finanţare a retragerii şi a asigurării de locuinţe pentru ofițerii și subofiţerii 
ruși. Deci, cam cum se procedase în cazul retragerii trupelor rusești din Ger- 
mania! Înclin să cred, după ce văd sugestiile lui Baker, că generalul rus nu 
vorbea cam de capul lui! 

La cererea noului său comandant, Armata a 14-a, departe de a se pregăti 
pentru o retragere din regiune, este dotată în regim de urgenţă cu noi tipuri 
de arme, cu aparatură electronică necesară artileriei și începe să primească în 
timp real fotografii din satelit privind poziţiile moldovenilor. La Tiraspol 
sunt transferate mai multe elicoptere de luptă, precum și cîteva avioane mili- 
tare. Pentru a demonstra că nu glumește, generalul Lebed ordonă un puternic 
foc de artilerie, timp de 45 minute asupra poziţiilor moldoveneşti, considerat 
„cel mai puternic atac din tot timpul conflictului”. In noaptea de 28 spre 29 
iunie, în cetatea Tighina intră un regiment rusesc de tancuri, care arborează 
ostentativ drapelul Federaţiei Ruse. Trupele moldovene sunt nevoite să pără- 
sească orașul, iar la 1 iulie Lebed va declara orașul Tighina ca „parte inaliena- 
bilă a Republicii Nistrene” care este „o mică parte din Rusia”. 

28 iunie: zi tristă în Republica Moldova. Zi în care este rememorată tra- 
gedia de la 28 iunie 1940, când Basarabia a fost reanexată la URSS, în urma 
ultimatumului din 26 iunie adresat guvernului român. 

22 de ani România încercase, fără succes, să obţină o consfinţire juridică 
internaţională a actului unirii de la 27 martie 1918. 22 de ani în care au avut 
loc numeroase contacte diplomatice, chiar negocieri, cu URSS, pentru a re- 
glementa problema basarabeană, chestiune în care Moscova a dovedit o în- 
crâncenare, o inflexibilitate unică. Cu nici o altă ţară URSS nu a avut nego- 
cieri atât de dure precum cu România. Faţă de nici o altă ţară nu a manifestat 
atâta consecvență agresivă în soluţionarea unor așa-zise probleme teritoriale. 

S-a scris mult, s-au scris multe despre ultimatumul sovietic de la 26-28 
iunie 1940. Ani și ani după 1944, istoria reală a evenimentelor din iunie 
1940 a constituit un subiect tabu pentru opinia publică românească. Abia 
pe la jumătatea anilor "60 a început să ni se ofere, cu picătura, informaţii care 
pentru tânăra generaţie de atunci constituiau o noutate, dar, în același timp, 
o confirmare a ceea ce le povesteau, în intimitate, părinţii și bunicii. Nimic, 
însă, nu se putea schimba în soarta Basarabiei. Rusia era prea puternică, Ro- 
mânia prea slabă. 

Citeam și eu, ca mulți alţii, articole şi comentarii privind protocolul se- 
cret Ribbentrop-Molotov, am citit, noi toţi, documentul prin care acest pro- 
tocol era condamnat, la 24 decembrie 1989, de deputaţii din URSS. Sincer 
să fiu, nu am supralicitat niciodată acest protocol secret, pentru că răsfoind 
paginile istoriei, mi s-a format convingerea că și fără acest protocol URSS ar 
fi găsit momentul potrivit pentru a reanexa acel teritoriu pe care îl răpise în 
1812. Fără protocoale — secrete sau nesecrete — cu alte puteri, Rusia Sovie- 
tică a creat în 1924 acea artificială autonomie moldoveană pe malul stâng al 
Nistrului, ca un cap de pod spre viitoarea extindere a influenţei sale în Româ- 
nia și în Balcani. Anglia și Franţa au refuzat cu obstinaţie, în perioada inter- 
belică, să ne acorde garanţii de securitate în cazul unei agresiuni la frontiera 
noastră răsăriteană. Germania nazistă din 1939 era „dezinteresată” de Basa- 
rabia așa cum fusese şi Germania lui Bismark în 1978, la Berlin şi San Ste- 
fano, când Rusia a recâștigat cele trei judeţe din sudul Basarabiei, cum fusese 
Germania în 1917-1918 când stimula ucrainienii să devină o Ucraină mare 
inclusiv pe seama Basarabiei, şi când stimula Rusia postrevoluţionară să facă 
presiuni asupra României. Printr-un tratat de pace (1947), URSS a căpătat 
consfinţirea juridică a anexării Basarabiei, prin semnătura noilor decidenți ai 
politicii mondiale, tot atât de „dezinteresaţi” de Basarabia... 

Citisem, pe la jumătatea anilor '80, cele „140 convorbiri cu Molotov”, 
sub semnătura scriitorului sovietic Felix Ciuev. Iată cum relata Molotov, cu 

o doză specifică de cinism, discuţia avută în august 1939 cu Ribbentrop și 
Schulenburg: 

„— Iar noi nu am recunoscut niciodată că Basarabia este a României. Vă 
amintiţi, ea era hașurată pe harta noastră. Și iată că, atunci când am avut ne- 
voie de ea, l-am chemat pe Gafencu ăsta, îi dau un termen pentru ca ei să-și 
retragă armata, iar noi să o introducem pe a noastră. (ÎL mai înşela memoria 
pe Molotov, pe atunci, ambasador la Moscova era Davidescu - n.n.) 

— L-aţi chemat pe Gafencu, ambasadorul român? 

- Da, da. „Haide să ne înţelegem. Noi nu am recunoscut niciodată că 
Basarabia este a voastră, iar acum este mai bine să ne înţelegem, să soluționăm 
asemenea chestiuni”. El, imediat: „ trebuie să întreb guvernul”. Bineînţeles, re- 
semnat. „Întrebaţi şi veniţi cu răspunsul”, A venit apoi. 

— Şi cu nemţii aţi convenit că ei nu vă vor împiedica în chestiunea Basa- 
rabiei? 

- Cînd a venit Ribbentrop, atunci ne-am înţeles. În treacăt am vorbit 
direct şi cu România, i-am contactat. 

— Hitler le-a spus: „Daţi-o, vi-o înapoiez curând” 

- Ei au fost tot timpul sub conducerea acestuia. În 1939, când a venit 
Ribbentrop, eu nu știam atunci foarte bine geografia, frontierele dintre state: 
Rusia, Germania și Austro-Ungaria” — zice Molotov chipurile serios, cine nu 
îl ştie, poate așa ar fi înţeles. „I-am prezentat exigenţa noastră: frontiera va 
trebui astfel trasată, încât Cernăuţiul să treacă la noi”. Nemţii îmi spun: „Dar 
Cernăuţiul nu a fost niciodată al vostru, întotdeauna a fost al Austriei, cum 
puteţi cere asta?” 

— Ucrainienii cer. Acolo locuiesc ucrainieni și ei ne-au dat indicaţii! 

Dar niciodată nu a fost al Rusiei, întotdeauna a fost parte a Austriei, și 
apoi a României — zice ambasadorul Schulenburg 

— Da, dar ucrainienii trebuie să se reunească! 

- Acolo, ucrainienii... În general, nu putem soluţiona această chestiune. 

- „Trebuie să o soluţionăm. Acum ucrainieni sunt și în Ucraina Iranscar- 
patică, şi la est este o parte ucrainiană, toată aparținând Ucrainei, și aici ce? 
rămâne o bucăţică? Așa nu merge! Cum așa? 

Cum se numește asta... Bucovina”. S-a foit, s-a foit şi apoi: „Voi raporta 
guvernului”. A raportat şi ăla (Hitler) a fost de acord” 

Cernăuţii, care nu au aparţinut niciodată Rusiei au trecut la noi și aici 
rămân şi acum. Atunci, nemţii nu voiau să strice relaţiile cu noi, să le rupă 
definitiv. În legătură cu Cernăuţiul, toți au sărit în sus și s-au mirat. (...) Deli- 
mitarea definitivă a fost după război. Unii s-au mirat ce treabă are Cernăuţiul 

cu Rusia. Dar noi nu eram proşti. Şi nimeni dintre adversarii sau aliaţii noștri 
nu ne-a luat de proşti. Nu-mi aduc aminte așa ceva”... 

Ciuev mai notează în însemnările sale: „Îl întreb pe Molotov nu pentru 
prima oară: Ce e cu protocolul secret semnat în timpul convorbirilor cu Rib- 
bentrop din 1939? 

- Nu-mi amintesc. 

— Churchill scrie că Hitler nu voia să vă cedeze Bucovina de sud întrucât 
aceasta ar fi afectat serios interesele germane, și ea (Sudul Bucovinei- n.n.) nu 
este menţionată în protocolul secret. 


În ceea ce priveşte anexarea ținutului Herţa, total nelegitimă, absurdă 
chiar, citim mereu despre creionul bont al lui Molotov, atunci când i-a indi- 
cat ambasadorului Davidescu noul traseu al frontierei dorite de Moscova. Să 
fim serioşi! Și un necunoscător știe că una din atribuţiile oricărei secretare a 
unui înalt demnitar este aceea de a-i ascuţi cu mare grijă creioanele! 

Am găsit, tot în studii rusești, şi unele referiri la acest subiect. La demer- 
sul nostru privind ţinutul Herţa, Molotov i-a cerut, „până la 30 iunie, ora 
14.00”, o informaţie detaliată generalului Vatutin, şeful de stat major al fron- 
tului sudic. Generalul a răspuns că, din punct de vedere economic, Herţa nu 
prezintă importanță; din punct de vedere militar, având în vedere situarea 
sa pe malul sudic al Prutului, ocupă o poziţie de comandă asupra localității 
Noua Suliţă (staţia de cale ferată), este un nod de drumuri și un punct întărit. 
De aceea, este necesar ca raionul Herţa să fie în mâinile noastre”. 

La un nou protest (1 iulie) al ambasadorului Davidescu, Molotov a in- 
dicat: „ovarășului Sobolev. Trebuie răspuns că acestea nu au fundament, în- 
crucât guvernul României a acceptat propunerea URSS în care a fost pusă și 
harta pe care Herţa intră în componenţa URSS? La 4 iulie, ora 21, partea 
română a primit şi răspunsul oficial final și categoric: „cererea autorităţilor 
române în legătură cu frontiera din raionul Herţa, fiind în totală contradicție 
cu frontiera indicată (în harta din 26 iunie), nu a fost acceptată de organele 
competente sovietice”. 

Fără creioane boante, la 26 octombrie 1940 sovieticii vor ocupa şi insu- 
lele de pe Dunăre: Tătaru Mare (7,5 km?), Dalerul Mare (3,5 km’), Dalerul 
Mic (2,5 km?), Maican (0,25 km?), iar la 5 noiembrie este ocupată și Limba 
(10 km?), deci o suprafață de 23,75 km?. 

Reacţii internaţionale? 

La 4 iulie 1940, ambasadorul sovietic la Londra, I.M. Maiski informează 
Moscova asupra convorbirii avută cu W. Churchill: „premierul britanic 
Churchill s-a interesat asupra evenimentelor din Basarabia și a întrebat ce 

înseamnă aceasta: o întoarcere la imperialismul vremurilor ţariste? I-am ex- 
plicat adevăratul sens al acţiunilor noastre. Churchill a ascultat cu atenţie și 
apoi a spus în zeflemea: „Probabil că aveţi dreptate. Dar dacă acţiunile voas- 
tre sunt dictate nu de vechiul ţar, ci de noul imperialism sovietic, asta e, nu 
am obiecţii”. Apoi Churchill a adăugat: „Se pare că la Berlin nu sunt foarte 
mulţumiţi de excursia Dumneavoastră în România?” l-am răspuns: eu nu cu- 
nosc starea de spirit a Berlinului, dar, în general, URSS se conduce în politica 
sa externă după principiile şi interesele sale...” 

Iar presa londoneză, precum Daily Herald şi New Cronicle au apreciat ca 
„justificate” pretenţiile Uniunii Sovietice, concluzionând că acestea nu sunt 
îndreptate împotriva Angliei, ci, dimpotrivă, vor avea consecinţe catastrofale 
pentru Germania și Italia, dacă va creşte influenţa rusă în Balcani. 

Reacţia americană: oficial, nici o reacţie, un fel de „acord tacit”. În presă, 
interpretări diferite. Ziaristul american W. Makswell scria; „în pofida faptu- 
lui că în presă au fost încercări de a caracteriza acest eveniment drept „co- 
tropire”, trebuie avuţi în vedere trei factori de bază. În primul rând, ocupa- 
rea Basarabiei de către România a fost cotropire, iar guvernul sovietic nu a 
recunoscut niciodată drepturile României asupra acesui teritoriu, în al doi- 
lea rând, sub dominaţia română populaţia Basarabiei s-a aflat într-o situaţie 
grea, şi, în al treilea rând, aceste evenimente au fost întâmpinate cu bucurie 
de locuitorii Basarabiei (...) În legătură cu primul din acești factori, trebuie 
menţionat că cotropirea Basarabiei de către România în 1918 a fost atât de 
revoltătoare, încât guvernul SUA nu a recunoscut-o niciodată oficial și până 
în 1931 nu a inclus pe hărţile sale Basarabia ca teritoriu românesc”. 

M-au interesat, după condamnarea protocolului secret în decembrie 
1989, reacţiile sovietice şi mai apoi rusești, eventuale reinterpretări ale eve- 
nimentelor din iunie 1940. Nimic nou, aș putea conchide, aceeaşi „con- 
secvenţă” a istoriografiei ruse în a-și justifica apetitul pentru Basarabia, cu 
explicaţii care, totuși, oferă mult material de reflecţie pentru istorici, deși, 
după cum remarca observatorul politic Dmitri Zaharov, într-o emisiune din 
6 februarie 2006 a postului de radio Eho Moskvi, „(URSS) a primit Basara- 
bia, adică o parte a României. Şi aceasta este o istorie semidetectivă. Printre 
altele, așa cum scriu și istorici de-ai noştri, operaţiunea basarabeană este până 
în prezent cea mai secretizată dintre toate operaţiunile militare și politice ale 
anului 1940: în orice caz, nu există, practic, documente de arhivă, nu un fost 
încă desecretizate și ele nu sunt accesibile istoricilor.” 

De regulă, istoricii sovietici s-au străduit să nuanţeze chestiunea ultima- 
tumului de o parte, în timp ce istoricii români și străini au vorbit direct des- 
pre ultimatum. Un istoric rus, Meltiuhov, observa, într-un amplu studiu apă- 

rut în 2010, că textele notelor sovietice, deşi nu vorbesc de amenințarea cu 
folosirea forţei, conţineau aluzii la posibilitatea unui asemenea curs al eveni- 
mentelor. „Toate aceste permit să calificăm exigenţele sovietice drept ultima- 
tum, ceea ce, în acea vreme, în general nu se ascundea”. Ultimatumul sovietic 
a fost recunoscut și în prima ediţie a Marii Enciclopedii Sovietice:,...având în 
vedere răspunsul echivoc al guvernului român, la 27 iunie guvernul sovietic a 
propus ultimativ guvernului român să-și retragă în decurs de patru zile tru- 
pele şi administraţia de pe teritoriul Basarabiei și al părţii de nord a Bucovinei 
şi a ordonat unităţilor RKAA (Armata Roșie - n.n.) să ocupe în același timp 
aceste teritorii” ( vol. 49, 1941, pag. 569). Tot Meltiuhov scrie că Molotov l-a 
informat pe Schulenburg că „dacă azi 27 iunie România nu răspunde, mâine 
dimineaţă trupele vor trece frontiera”. La 13 iunie, între orele 13.20-14.30, la 
Kremlin avusese loc o şedinţă operativă a conducerii militar-politice care a 
pus la punct pregătirea operaţiunilor militare împotriva României, în cazul 
în care nu va accepta „soluţia pașnică” a retrocedării Basarabiei. O operaţiune 
departe de a fi pur demonstrativă. Pe întreaga lungime a Nistrului au fost ma- 
sate 32 divizii de infanterie, infanterie motorizată și cavalerie, 2500 tancuri 
şi 3 brigăzi de desant aerian, 30 regimente de artilerie, cu un total de 637 mii 
oameni, la care se mai adăugau 2160 avioane. Nu mai amintesc toate cifrele 
privind efectivele armatei române, ci doar că noi puteam contrapune contra 
aviaţiei rusești doar 658 de avioane de luptă. 

Şi, edificatoare mi se par a fi concluziile aceluiași istoric rus: „Dar înainte 
de a condamna metodele Moscovei, trebuie amintit că ultimatumul este una 
din cele mai răspândite metode ale politicii externe în general, și în special 
dacă este vorba de relaţiile reciproce ale unei mari puteri cu un stat mic. Şi, 
ca să fim sinceri, în condiţiile reale ale anului 1940 pur și simplu nu existau 
alte mijloace de reglementare a chestiunii basarabene... Datorită acestui Pact 
(Ribbentrop-Molotov - n.n.) Uniunea Sovietică a obținut pentru prima oară 
în istorie recunoașterea intereselor sale în estul Europei din partea unei mari 
puteri europene”. 

Cunoscuta specialistă rusă în problemele istoriei României, T.A. Poki- 
vailova, remarca, într-un studiu, că „în nota guvernului sovietic din 26 iunie 
1940 nu a fost folosit bogatul arsenal al ilegitimităţii cotropirii Basarabiei 
în 1918, care fusese folosit de diplomaţia sovietică în anii '20, în susţinerea 
pozițiilor sale (...) Argumentaţia notei sovietice adresată guvernului Româ- 
niei regale privind retrocedarea Basarabiei suferă serios şi în plan politic și 
în plan istorico-știinţific şi nu poate suferi nici o comparaţie cu abordarea 
din 1921 a diplomaţiei sovietice. Mai mult, nota lui Molotov păcătuiește 


prin deformarea realităţii. În ea se vorbeşte despre Basarabia ca „teritoriu 

populat în principal de ucrainieni”, ceea ce nu reflectă nicicum structura 
naţională a ținutului... Dorinţa de a sublinia forța militară în acel moment a 
întărit mai mult tonul ultimativ al notei și a ascuns perfect caracterul juridic 
al exigenţelor privind retrocedarea Basarabiei”. 

De ce voia Stalin Basarabia? — iată o întrebare pe care şi-au pus-o şi 
unii istorici ruși. O explicaţie, valabilă doar pentru momentul premergător 
declanșării atacului Germaniei asupra URSS, am găsit-o la un istoric militar, 
colonelul A.S Orlov (în revista Woenno-istoriceskii jurnal, nr.10/1991): „De 
pe teritoriul Basarabiei aviația putea să ţină sub ameninţare regiunile petro- 
liere din România, principalul furnizor de petrol al Germaniei. Nordul Bu- 
covinei era necesar pentru că pe teritoriul ei trecea calea ferată de importanță 
strategică de la Odesa, prin Chișinău spre Cernăuţi și mai departe spre Lvov, 
având ecartament european și permiţând folosirea garniturilor de tren pe că- 
ile ferate europene”. 

URSS, nu neapărat Stalin, ci oricine ar fi fost la conducerea sa, voia Ba- 
sarabia în același scop în care pornise campania din 1806-1812 — anexarea 
Principatelor Române și avansarea spre Balcani, în același scop în care crease 
în 1924 RASSM, în același scop pentru care, încă din decembrie 1941 cerea 
noilor săi aliaţi — Marea Britanie şi SUA - extinderea zonei sale de influență 
asupra României... 

Dacă în istoriografia rusă mai găsim nuanțări, în istoriografia mol- 
doveană de după 1991 lucrurile stau cu totul altfel. Nu mai amintesc 
„indicaţiile” și „sugestiile” scandaloase ale președintelui Voronin, care a sti- 
mulat excesele de zel ale unor istorici — nu neapărat ruși, ci pur-sânge moldo- 
veni — nici flasificarea grosolană a istoriei de către unii istorici din regiunea 
transnistreană. Unul dintre istoricii contemporani, S. Nazaria, (mai-marele 
asociaţiei istoricilor și politologilor „Pro Moldova”), cotrobăind prin cărțile 
apărute în diverse perioade, a reușit să găsească și „argumente” în favoarea 
„revenirii Basarabiei la patria mamă - URSS”. Astfel, este citată o scrisoare 
care ar fi fost adresată lui Ribbentrop, la 28 august 1940, de prim-ministrul I. 
Gigurtu care, dacă este adevărată, este și șocantă și tristă: „Basarabia s-a unit 
cu România la sfârșitul primului război mondial...Noi nu ne-am bătut pen- 
tru această unire, și, la urma urmei, această unire nu a fost unul din scopurile 
urmărite de noi în marele război. De aceea... este clar pentru ce poporul nos- 
tru a fost de acord cu concesia” (acceptarea ultimatumului sovietic — n.n.). 
Această referire îi permite istoricului moldovean să tragă niște „concluzii lo- 
gice” uluitoare: „în 1940, ca şi în 1944, cedând Basarabia Uniunii Sovietice 
autorităţile române nu și-au exprimat în nici o formă — protest adresat părții 
sovietice, declaraţii adresate comunităţii internaţionale, adresări oficiale că- 

tre statele lumii și organizaţii internaţionale — ideea că cedarea a avut loc sub 
presiunea forţei brute, că ea este nelegitimă, că Basarabia este „pământ româ- 
nesc”. Cu alte cuvinte, partea română nu a întreprins nici un act cu caracter 
juridic care să declare cedarea Basarabiei drept un act ilegal atât din punct de 
vedere al dreptului internaţional, cât și de pe poziţiile legislaţiei naţionale ro- 
mâne. Dimpotrivă, acceptând propunerea sovietică fără un asemenea gen de 
declaraţii, guvernul român a recunoscut de facto și de jure că transmite URSS 
un teritoriu sovietic care nu aparţine României”, tot așa cum „fără nici un fel 
de împotrivire, a cedat Ungariei nord-vestul Transilvaniei, și Cadrilaterul — 
Bulgariei — tot așa, fără cea mai mică împotrivire... ... 

Îmi imaginez cu câtă satisfacţie a așternut pe hârtie Serghei Nazaria pan- 
seurile sale despre evenimentele din 1940: „ dacă statul român a socotit că 
aceasta (Basarabia) îi aparţine — „carne din carnea țării” — atunci ar fi trebuit 
să o apere cu orice preț și cu oricâte jertfe, așa cum își apără mama copiii. Dar 
faptul că acest lucru nu s-a întâmplat, demonstrează, vrem, nu vrem, că Basa- 
rabia a fost un copil neiubit, o soră străină a „Patriei-mamă” şi, practic, timp 
de 22 de ani, a fost o colonie din care numai s-a luat, fără să se dea ceva în 
schimb. Ceea ce nu aperi, nu îţi mai aparţine”... 

Fără voie, îmi revin în memorie cuvintele lui Nicolae Iorga în Consiliul 
de Coroană din iunie 1940: „O ţară riscă totul dacă cedează fară luptă o parte 
din teritoriul ei”. 

Şi atunci, în 1992, când mă aflam la Chişinău, şi acum când scriu aceste 
rânduri, nu pot decât să compătimesc marea masă a celor care trăiesc între 
Prut şi Nistru care nu prea mai pot înţelege dacă sunt români sau „moldo- 
veni” fără nici o legătură de neam și sânge cu cei de peste Prut. După ce vreme 
de aproape 180 de ani — cu o întrerupere scurtă de doar 22 de ani — au învăţat 
o istorie scrisă în limba şi gândirea rusă, după ce, doar trei-patru ani după ce 
au devenit independenţi au reușit să înceapă a citi abecedarul adevăratei lor 
istorii, după care s-au reîntors la vechile manuale de istorie, pot fi stigmatizați 
ca mankurți? Ezitările lor trebuie privite de-a valma ca antiromânism sau an- 
tiunire? Pasivitatea lor, în ansamblu, poate fi considerată drept o aprobare 
tacită a politicii unora sau altora dintre politicienii care s-au perindat în ulti- 
mele două decenii pe la conducerea Republicii Moldova? 


26 iunie: Radio Moldova începe să emită pe frecvențele radio-ului Iași, 
întrucât retranslatorul din localitatea Maiak (raionul Grigoriopol) fusese 
capturat de separatiști... 


Floricele, figuri de stil, patetism- cam atât am găsit în declaraţia din 28 
iunie a Conferinţei Naţionale a FDSN: „forţe oculte și cei pentru care patria 

este acolo unde descalecă de pe cai, nu s-au putut obişnui cu gândul că nu mai 
sunt stăpâni şi au dezlănţuit un război nemilos împotriva celor ce nu au altă 
vină decât aceea că s-au născut deodată cu pământul pe care locuiesc. Acum 
Basarabia este o rană sângerândă și dureroasă, copii, femei, bărbaţi, tineri și 
bătrâni cad sub gloanţe... Singura idee care mi-a reţinut atenţia: forţele po- 
litice din România trebuie să se abţină de la transformarea problemei Basara- 
biei în subiect de propagandă electorală. 


30 iunie: Adrian Năstase adresează o scrisoare lui Kozirev, exprimându-și 
îngrijorarea față de turnura evenimentelor din raioanele de est ale Republi- 
cii Moldova, în pofida înțelegerilor la nivel înalt de la Istanbul. Preocupante 
pentru partea română sunt declaraţiile războinice ale noului comandant al 
Armatei a 14-a, generalul Lebed, care apare în postura de guvernator neofi- 
cial al Transnistriei, şi care a cerut deschis deconectarea României de la meca- 
nismul cvadripartit. „Nu putem concepe = scria Năstase — ca în competențele 
unui comandant militar să intre atribuţiuni politice de genul celor pe care 
şi le arogă generalul Lebed și, în orice caz, ni se pare inadmisibil ca el să se 
pronunţe împotriva unei hotărâri adoptate de șefii celor patru state, cu atât 
mai mult, cu cât conduce o armată care nu are un statut legal în Republica 
Moldova”. Cere ministrul nostru și „precizări”: în ce măsură Lebed exprimă 
punctul de vedere al guvernului rus, pentru a trage concluziile referitoare în 
ceea ce priveşte atitudinea României față de conflictul din raioanele de est 
ale Republicii Moldova. În cazul în care acţiunile destabilizatoare ale armatei 
ruse nu vor înceta, partea română își rezervă dreptul de a sesiza Consiliul de 
Securitate al ONU. 


Scrisoarea rămâne un simplu exercițiu diplomatic. Moscova nu răspunde. 
1 iulie. Generalul Lebed convoacă prima sa conferință de presă: declară 


că Armata a 14-a va observa „o neutralitate armată”, adică „atât timp cât ni- 
meni nu se atinge de noi, nici noi nu ne vom atinge de nimeni”! 

Un nou guvern la Chişinău o Enigmaticul domn Birstein o Moartea 
lui Kostenko * Convenția moldo-rusă o Ceaușescu la Chişinău * 52 de 
ani de la crearea RSS Moldoveneşti o Adrian Păunescu și Snegur * Un an 
de independentă * Tricolorul, capul de bour și imnul R. Moldova * Ziua 
limbii e Aleea Clasicilor o Amintiri despre Marin Preda * Mircea Druc în 
campanie electorală o Eșuarea unui proiect cultural 


Demisia, la 9 iunie, a guvernului Muravschi a fost urmată de o lungă pe- 
rioadă, aproape trei săptămâni, de consultări și intrigi în culisele puterii. 

Normal, subiectul principal în cercurile politice era persoana care va fi 
învestită cu formarea noului executiv. S-a vehiculat mai ales numele unui pre- 
ferat al preşedintelui, Mircea Rusu, directorul unei mari uzine producătoare 
de pompe hidraulice. Un amic deputat mi-a spus că, la presiunea unor gru- 
puri parlamentare, „mai mult ca sigur” va fi desemnat premier una din per- 
soanele cel mai puţin agreate de președinte, și anume Andrei Sangheli. Spre 
sfârşitul lunii, cunoștința mea mi-a spus că cei 120 deputaţi din clubul „Viaţa 
satului”- agrarienii, au mers in corpore la președinte şi practic l-au somat să 
accepte candidatura lui Sangheli. Demersul avea un suport. Multe iniţiative 
ale președintelui erau acceptate cu concursul agrarienilor, în condiţiile în care 
constituiau cel mai numeros grup din parlament, după retragerea celor 60 
deputaţi transnistreni, şi în condiţiile unui absenteism frecvent. 

Într-o sâmbătă de la sfârșitul lunii iunie, l-am sunat pe Sangheli la birou. 
Secretara mi-a spus că nu poate fi contactat, întrucât se află în spital. Am ru- 
gat-o să îi transmită că l-am căutat, dar că nu este vorba de nici o urgenţă. 
Peste un sfert de oră am fost sunat chiar de Sangheli, care mi-a spus că nu e 
nimic grav, că a avut un mic accident de mașină, s-a lovit uşor cu capul de to- 
cul portierei, însă medicii au considerat că este mai bine să facă o investigatie 
mai amănunţită și să îl ţină sub observaţie 24 ore. Deci, până marţi ieşiţi din 

spital, nu?” „Da, chiar mâine plec acasă, de ce să stau până marţi?” „Ca să vă 
pregătiţi pentru evenimentele care vor avea loc” am continuat, fără a preciza 
ce eveniment am în vedere. Răspunsul, ușor alintat: „Da, o să vedem, dar în 
prealabil am de pus și eu niște condiții”. „Și eu am una, domnule ministru”. 
„Care?” a întrebat curios. „Ca prima întrevedere după investitură să o aveţi cu 
mine”. „Vă promit... 

Marţi, 1 iulie. Acult la radio dezbaterile din parlament, propunerea 
avansată de Snegur pentru noul șef al guvernului, Andrei Sangheli. Nici o 
surpriză. Zvonurile din ultimele zile se confirmă! Acesta era era un produs 
tipic al nomenclaturii complexului agro-industrial din Moldova. Imediat 
după terminarea institutului agronomic, a lucrat în agricultură ca inginer 
agronom, după care a fost trimis la o şcoală de partid la Kiev. După 1975 
a ocupat diferite funcţii de conducere în organele administrative de la Ca- 
menca şi Dondușani, în 1986 fiind numit prim-vicepreşedinte al Consiliului 
de Miniștri al RSS Moldoveneşti și preşedinte al Comitetului de Stat pen- 
tru complexul agro-industrial, funcţie pe care și-o va păstra până în 1992. 
Va conduce guvernul moldovean în perioada 1992-1996, demisionând după 
eşecul răsunător în campania pentru alegerile prezidenţiale. Doi ani mai târ- 
ziu, în 1998, va mai face o încercare — tot eșuată — de a câștiga un mandat de 
deputat în parlament, așa că va decide să se retragă din viaţa politică, intrând 
în afaceri... 

Noul premier este votat cu o majoritate confortabilă: 185 deputaţi din 
cei 244 prezenţi. 

În minutele următoare i-am trimis o scrisoare de felicitare — pe care o 
aveam deja pregătită (indiferent cine ar fi urmat să fie destinatarul!!) — în 
care îi uram succes în noua funcţie, îmi exprimam speranţa că domnia sa va 
contribui la dezvoltarea și diversificarea relaţiilor de fraternitate dintre Ro- 
mânia și R. Moldova etc., etc. 

In jurul orei 15, la ambasadă s-a prezentat o persoană, legitimându-se ca 
fiind consilier al lui Sangheli, cu o lădiță destinată subsemnatului. Inăuntru 
erau 6 sticle de „Cagor.... 

Spre sfârșitul zilei, am primit un telefon de la cabinetul noului premier, 
prin care eram invitat a doua zi la depunerea unei coroane de flori la monu- 
mentul lui Ştefan cel Mare. A fost singura invitaţie oficială pe care am pri- 
mit-o de a depune, alături de conducerea Moldovei, o coroană la monumen- 
tul marelui domnitor. Am constatat, până la plecarea mea din Moldova, că 
nu intra încă în uzanţa locală invitarea vreunui membru al corpului diploma- 
tic, fie el şi român, la asemenea ceremonii. 

Chiar a doua zi după preluarea funcţiei, am fost invitat la premierul San- 

gheli, în vizită de curtoazie. După filmările și fotografiile de rigoare, a urmat 
o lungă discuţie, „ în doi”, de circa o oră și jumătate, în care noul premier 
mi-a făcut o succintă prezentare a planurilor sale imediate. „Aveţi de gând 
să restructurați radical componenţa cabinetului de miniștri ?”- î întreb. „Nu, 
dar câteva schimbări voi face prioritar. Primii care vor pleca vor fi Costaș 
(ministrul apărării) şi Plugaru (ministrul securităţii), au prea mult sânge pe 
mâini ca urmare a incompetenţei cu care au condus cele două ministere de 
când a început conflictul.Voi păstra în guvern pe Ungureanu (ministrul cul- 
turii) şi Mătcaș (ministrul învățământului), deși prin unionismul lor exagerat 
fac destul rău (1!!!) în actuala situaţie din ţară. Pe Ţâu îl voi păstra, este omul 
preşedintelui şi nu vreau să intru cu acesta în conflict din prima zi. În plus 
a căpătat o bună experienţă, are bune contacte și cu Moscova și cu alte 
capitale. Noi nu avem cadre bine pregătite în acest domeniu. Este nece- 
sară o continuitate ”. „Domnule prim-ministru, permiteţi-mi o opinie strict 
personală: nu aţi putea avea în vedere ca, tocmai în această perioadă, când re- 
publica are nevoie de stabilitate şi coeziune internă, să luaţi în calcul și posibi- 
litatea creării unui guvern de uniune naţională, așa cum, de altfel, au sugerat 
şi unii deputaţi, și, în această variantă, să oferiţi un post și Frontului Popular, 
care este o formaţiune parlamentară cu un număr destul de mare de deputaţi, 
tocmai pentru a dovedi că guvernul are în vedere soluţionarea acutelor pro- 
blemele economice și sociale curente şi nu se implică în disputele pur poli- 
tice? Şi, în plus, aţi putea anunţa și disponibilitatea de a oferi un portofoliu 
pentru un reprezentant de la Tiraspol”. „Da, sunt idei interesante, le voi avea 
în vedere, mai ales că și eu m-am gândit să fac un pas în întâmpinarea celor de 
peste Nistru. În plus doresc să cooptez în executiv şi un rus și un ucrainian”, 
In continuare, Sangheli mi-a făcut o lungă „mărturisire”: „Cred că aţi au- 
zit destule despre mine, cum că aș fi un înfocat românofob, că aș fi un adver- 
sar înrăit al unirii. Nu ştiu cine şi de ce mi-a făcut un asemenea portret. Eu 
nu m-am băgat în politică, nu am făcut declaraţii politice în general și nici o 
declaraţie împotriva României. Da, este adevărat, în intimitatea mea nu sunt 
un partizan al unirii, pentru că eu consider că nu suntem pregătiţi pentru 
aceasta. Suntem o ţară divizată, fără o perspectivă apropiată de reîntregire, 
avem în republică mulți ruși, mulți ucrainieni, găgăuzii ne fac probleme; sunt 
mulți oameni care încă tânjesc după URSS, ţara este înfometată, economia 
noastră este în pragul dezastrului. Deci nu problemele unirii sunt pe agenda 
mea de lucru. Nu eu voi face Unirea, ci poporul. Ştiţi, în noiembrie 1990, 
când au avut loc mari manifestații în Chişinău şi când a fost atacată clădi- 
rea ministerului de interne, au fost atunci destui colegi de-ai mei din guvern 
care susțineau că manifestaţia trebuie înprăștiată folosindu-se forţa. Atunci 

mi-am zis: nu eu, nu Comitetul Central, nu guvernul mai pot opri voinţa 
pieței, a oamenilor. Şi așa a fost şi acum un an, la proclamarea independenței. 
Ştiu că nici la București nu sunt iubit, sunt socotit românofob, probabil 
pentru că provin din vechea nomenclatură sau pentru că nu particip la mi- 
tingurile Frontului Popular. Uite, de exemplu, anul trecut am făcut o vizită 
la Bucureşti, în calitate de prim viceprim-ministru. Ca sa discut probleme 
economice, ca să obţin și niște ajutoare. Am avut discuţii bune, am primit 
şi ajutoare, ce-i drept unele zac și acum în magazii pentru că nu au putut fi 
folosite — îmbrăcăminte și pături pentru sinistraţi, toate mâncate de șoareci 
şi pline de mucegai, trimise din partea guvernului român, prin societatea „... 
SRL" (nota subsemnatului: nu fac public numele acestei societăți cu nume de 
animal exotic, pentru a nu fi interpretată drept reclamă sau contrareclamă. 
Am informat, la timpul respectiv, asupra acestei situaţii delicate, mi s-a răs- 
puns că „se cunoaște situaţia, dar..”). La sfârșitul vizitei, am fost anunţat că 
voi fi primit şi de premierul Petre Roman. Am aşteptat o oră și jumătate în 
antecameră, după care mi s-a comunicat că domnul Roman are o altă şedinţă 
urgentă și nu mă mai poate primi”. 

In final, după ce a subliniat că, în ceea ce îl priveşte, nu „va ocoli” Ro- 
mânia, dimpotrivă, doreşte o strânsă colaborare economică, a conchis: „avem 
nevoie de România, ca să putem sta pe picioarele noastre”. L-am rugat, tot 
cu titlu personal, să aibă în vedere și un cât mai curând contact cu premierul 
României, în funcţie de chestiunile curente şi de planurile pe care le va face 
privind colaborarea şi integrarea economică dintre cele două state. Ambii am 
fost de acord că în ultimele luni s-a vorbit mult despre aceasta, dar, din pă- 
cate, totul a rămas la stadiul declarativ al președinților. 


2 iulie: urmăresc la televizor ceremonia impresionantă de la Putna de 
sanctificare a lui Ştefan cel Mare, cu prilejul împlinirii a 488 ani de la moartea 
marelui voievod. Este prezentă toată „lumea bună” din România, precum și 
o numeroasă delegaţie din Republica Moldova. A fost adusă de la Istanbul și 
sabia marelui domnitor, după ce Iliescu reușise să îl convingă pe președintele 
Demirel să ne-o împrumute. Peste vreo două zile citesc, sub semnătura lui 
I.C., cunoscut ziarist român, ulterior chiar mult prea cunoscut, o uluitoare 
lecţie despre „moralitatea” domnitorului. Ziaristul era fie gelos pe masculi- 
nitatea voievodului și ceea ce scria era un reflex al complexului său în fața 
femeilor, fie, probabil, încă sub impresia articolelor despre morala socialistă, 
pe care le semna într-un ziar central înainte de 1989. Era, totuşi, de înțeles. 
Întreaga Românie trecea printr-o lungă perioadă de contestări a tot ceea ce se 
putea contesta... 

La Chişinău am depus cu toţii coroane de flori la monumentul lui Ștefan 
cel Mare. 

„„„Marele voievod domină piaţa centrală a orașului, privind protector la 
urmaşii celor pe care îi păstorise timp de 47 de ani. Şi îi apără, simbolic, peste 
veacuri cu credinţa şi cu sabia... 

Sculptorul băștinaș Alexandru Plămădeală, care își perfecționase talen- 
tul în atelierele lui Paciurea şi Oscar Han, precum și în marile ateliere pari- 
ziene, primeşte, la cinci ani după Unirea de la 1918, comanda de a realiza 
un monument al domnitorului moldovean. Pleacă într-o lungă călătorie prin 
mănăstirile Moldovei din dreapta Prutului, studiază atent picturi, fresce, 
citeşte cronica lui Neculce. Este atras de o miniatură de la Mănăstirea Humo- 
rului, datată 1475, care îl imortaliza, cel mai fidel se pare, pe marele voievod.. 

În final decide proiectul, care este turnat în bronz la Bucureşti și dezve- 
lit la 29 aprilie 1928 chiar pe locul unde se află astăzi, după ce câţiva arbori 
seculari au fost tăiaţi pentru a face loc monumentului. Locul nu a fost ales 
întâmplător. Întretăierea străzilor, pe atunci Seminarului și Alexandrovskaia, 
precum şi aleile parcului ilustrau ideea „Moldovei în calea tuturor răutăților” 
cum scria cronicarul Grigore Ureche, iar gardul de fontă din spatele monu- 
mentului sugera Carpaţii. Cele patru glastre repetau desenul tradițional de pe 
covoarele moldovenești, simbolizând un colț de rai pe pământ, iar frunzele 
de acantă de pe piedestal — folosite de obicei ca ornament arhitectonic în de- 
corarea capitelurilor corintice — sugerau legătura cu biserica bizantină. 

A venit tragica zi de 28 iunie 1940. Statuia lui Ștefan cel Mare a fost 
rapid demontată din ordinul generalului loan Rășcanu și transportată la Vas- 
lui, unde a fost aşezată lângă biserica Sf. loan, ctitorită chiar de marele dom- 
nitor. 

La câteva zile după ocuparea Chişinăului, sovieticii au aruncat în aer 
piedestalul monumentului, instalând în mare grabă un monument al lui Sta- 
lin. Se spune că, noaptea, în jurul monumentului se aprindeau o mulțime de 
becuri, care atrăgeau curioșii, ţânţarii și ciorile! Tătucul a tronat în centrul 
Chişinăului doar un an, fiind distrus la 16 iulie 1941. E adevărat că, în 1949, 
Stalin se întoarce — ca monument - în Chișinău, însă după ce Hruşciov îl de- 
molează ideologic în 1956, părăseşte definitiv și capitala Moldovei. 

Statuia lui Ștefan a fost reinstalată la 25 august 1942 în faţa Arcului de 
Triumf, pe locul fostului monument al regelui Ferdinand. Se pare că însuși 
Antonescu dispusese ca să nu fie repus pe vechiul amplasament, pângărit mai 
înainte de Stalin. La 20 august 1944, monumentul ia din nou drumul Româ- 
niei, poposind de astă dată la Craiova. Odată cu înaintarea armatei sovietice 
dincolo de frontierele URSS au fost create, pe lângă fiecare mare unitate mi- 

litară, detașamente speciale formate din specialiști în artă și cultură, a căror 
misiune era depistarea și capturarea unor valori culturale, nu numai din mu- 
zee, ci și din colecţii particulare. Sculptorița Claudia Kobzeva, originară din 
Chișinău, fostă elevă a lui Plămădeală și încorporată în comisia rusă pentru 
repatrierea cetățenilor și a bunurilor, descoperă în iarna anilor 1944/1945, 
într-un parc din Craiova, statuia lui Ştefan cel Mare, pe jumătate acoperită 
de zăpadă. În perfectă stare, doar crucea fiind deteriorată. Îşi informează ime- 
diat superiorii care dispun ca monumentul să fie expediat la Chişinău. Ur- 
mează un „ mare gest de bunăvoință”: la 23 iunie 1945 maiorul sovietic Sa- 
zonov reface piedestalul monumentului, statuia este reinstalată, iar în mână 
îi pune o cruce făcută din...bilele de lemn ale unui abac, acoperite cu ciment. 
Crucea va fi înlocuită cu una de bronz abia după trei decenii, când începuse 
să se deterioreze. Câţiva muncitori s-au chinuit o noapte întreagă să ridice 
statuia pe soclu. La 22 august 1945, s-a sărbătorit dezvelirea monumentului, 
în prezenţa primului secretar al comitetului orășenesc de partid, M.Slepov, 
care a înmânat muncitorilor câte o diplomă de onoare, „pentru munca plină 
de abnegaţie și iniţiativă în restaurarea Chișinăului, distrus de cotropitorii 
fascişti”, În plus, muncitorii au mai primit câteva zeci de ruble şi câte o bucată 
de pâine neagră, ultima o adevărată comoară pentru familiile acestora, care 
primea totul pe cartele. Ulterior, originalele diplomelor le-au fost luate și de- 
puse la muzeul de istorie. 

În 1959, un activist deosebit de vigilent decide ca monumentul să fie 
demolat, fiind considerat principală sursă de inspiraţie pentru...naţionaliștii 
moldoveni! Au loc mai multe demonstraţii studențești de protest, mulți din- 
tre manifestanți fiind ulterior excluși din universitate sau arestaţi. Cineva 
mi-a povestit că iniţiatorul manifestaţiilor studențești a fost studentul Mihai 
Moroşanu care a strâns câteva mii de semnături de la Institutul politehnic 
şi a trimis o scrisoare de protest chiar primului secretar al PC din Moldova. 
Probabil că şi aceste manifestații l-au făcut pe Hruşciov — care primise o scri- 
soare disperată şi din partea văduvei sculptorului Plămădeală — să oprească 
demolarea monumentului. Mihai Moroşanu a fost, însă, exclus din universi- 
tate, „pentru fapte antisovietice și naţionaliste”. 

Marele voievod, sprijinindu-și mâna dreaptă pe sabia cu care se ridicase 
de atâtea ori în apărarea gliei, şi ţinând în stânga crucea, simbol al credinței, 
s-a odihnit pe noul postament până în 1972 când conducerea de partid 
consideră din nou că este „pericol public”, că prea stă la vedere, prea este în 
atenţia tuturor care treceau pe lângă parc, așa că este monumentul este mutat 
mai spre interiorul parcului cu 18,20 metri. 

La 31 august 1990, Ștefan cel Mare se reîntoarce în toată măreţia lui pe 

locul iniţial, pe un postament din carierele de piatră de la Coșăuţi. Au fost 
refăcute și inscripţiile originale de pe postament. În partea din faţă: „Dom- 
nitorul pămînturilor de la lanţul muntos pînă la Nistru și mare”. În dreapta: 
„Creatorul mănăstirilor Înfăptuitorul dreptăţii Chipul lui în testamentul 
lui”, În stînga: „ÎNVINGĂTORUL POPOARELOR: La Lipnic, La Baia, 
La Vaslui, În Valea Albă, La Cit la Bug, La Scheia, În Pădurea Roșie, Pentru 
ţară, popor şi credință”. Sus din spate: „Apărătorii Basarabiei: Nistru, Chilia, 
Cetatea Albă”. Jos din spate: ” Este înălțat acest monument, pentru a trece în 
nemurire slava strămoșilor, cu ajutorul feciorilor Basarabiei. Lucrat de sculp- 
corul Al. Plămădeală și arhitectul Al. Bernardazzi, în anul 1925”. 

Deocamdată stă tot acolo... A privit sfidător, vreme de 45 de ani, la stră- 
inii ce defilau victorioși la câteva zeci de metri, a binecuvântat sutele de mii 
de oameni care, în piaţa pe care o veghează domnitorul, au luptat pentru 
libertate, pentru neatârnare, iar de două decenii binecuvântează cu crucea 
îndrăgostiţii care își dau aici întâlnire, priveşte măreț și deseori mustrător la 
conducătorii țării care vin odată sau de două ori pe an să-i depună la picioare 
coroane. 

Primul monument în memoria lui Ştefan cel Mare fusese dezvelit la 
5/17 iunie 1883, la Iaşi. Au participat peste zece mii de persoane din toate 
colţurile României, precum şi o mică delegaţie din Basarabia. Personalități 
politice ale vremii s-au întrecut în discursuri patetice, mulți dintre ei evocând 
şi „mărgăritarele” care „lipsesc încă ” din coroana regală: Bucovina, Transilva- 
nia şi Banat. O regretabilă omisiune sau o resemnare în faţa pierderii, cu cinci 
ani în urmă, a Basarabiei în urma Congresului de la Berlin? Greu de explicat, 
reţinând doar dezamăgirea profundă a basarabenilor prezenţi la festivități și, 
probabil, nu numai a lor. Peste ani, liderul basarabean Pantelimon Halippa 
nota cu amărăciune: „În anul 1883 se inaugurase, la Iași, statuia lui Ştefan cel 
Mare. Un demnitar, Petre Grădișteanu, în toastul ce l-a ţinut, spunea Rege- 
lui că din frumoasa coroană regală lipsesc câteva pietre scumpe: Bucovina, 
Transilvania și Banatul, cerând ca într-o zi să le aibă. Dar numai atît. Nici 
Petre Grădişteanu și nici ceilalți nu s-au gândit că numai la 15-16 km de locul 
unde ei își rosteau discursurile, locuiau fraţii români din Basarabia, de trei 
ori mai mulţi ca număr decât românii din Bucovina, și care se pierdeau în 
bezna regimului pravoslavnic rus, pe când în Transilvania și Bucovina erau 
şcoli românești de toate gradele”. Ironia sorții face ca, peste numai câteva zile, 
în urma scurtului conflict diplomatic austro-ungar, același Grădișteanu să 
meargă la Viena să-și ceară scuze pentru menţionarea în discursul său de la 
Iaşi a Transilvaniei și Bucovinei... 

Se pare că, în ziua dezvelirii monumentului de la Iaşi, doar Mihai 


www.dacoromanica.ro 


250 + ION BISTREANU 


Eminescu şi-a amintit care este întregul spaţiu etnic și geografic al româ- 
nilor. Deşi nu a participat la festivități, seara, în casa lui loacob Negruzzi, 
Mihai Eminescu a citit poezia Doina: „De la Nistru pân la Tisa/Iot româ- 
nul plânsu-mi-sa/Că nu mai poate străbate/De-atâta străinătate. /Din Hotin 
și pân la Mare/Vin moscalii de-a călare/De la Mare la Hotin/Mereu calea 
ne-o afin.. 


SUA acordă Republicii Moldova clauza națiunii celei mai favorizate, ex- 
primându-se cu acest prilej convingerea că cele două state sunt de acum parte- 
neri reali, iar SUA au încredere în cursul politic al Republicii Moldova. 


Mă întâlnesc cu Grigore Vieru, revenit de la București unde participase, 
ca invitat, la conferința FDSN. Mi-a arătat discursul rostit acolo: „se vorbeşte 
mult de unirea cu ţara mamă...Pentru un român care cunoaște psihologia ro- 
mânului din Basarabia (...) nu putem ridica problema reunificării teritoriale, 
cum vor unii, strigând în piaţă „acum ori niciodată!” ca și cum unirea s-ar face 
ca un mare miracol. Eu cred că unirea trebuie să o facem peste sârma ghim- 
pată, în felul următor. Să reunificăm biserica; să aducem Biserica Basarabiei la 
sânul mamei; să unificăm manualele școlare și programele de învățământ; re- 
unificarea legislaţiei; unificarea celor două monede; integrarea economică... 

Poetul este entuziasmat de propunerea pe care i-o făcuseră cei din con- 
ducerea FDSN din judeţul Neamţ de a candida pe listele lor de deputaţi în 
parlamentul român. Bun prilej pentru deputatul D.S.(de la „adversarii” din 
FSN!!) să acuze că „avem de-a face cu activiști din import”, Vieru și activist! 
Deşi era unul din „activiştii” cei mai consecvenţi ai românismului... 

Presa publică ştirea privind votarea de către Congresul SUA, la 1 iu- 
lie, a Amendamentului Pressler (după numele senatorului Larry Lee Press- 
ler, primul veteran al războiului din Vietnam, ales în Senat) la proiectul de 
lege „Libertate pentru Rusia și pentru democraţiile euroasiatice în curs de 
apariţie”, care se dezbătea în Senatul american.Toată admiraţia pentru sena- 
torul american care a constatat, citez: „ardoarea deplasată a Washintonului 
întru a răsplăti pe președintele Elțîn pentru iniţiativele lui de conducător 
şi pentru frumosul discurs al acestuia în faţa Congresului săptămâna tre- 
cută. Ideea este că un ajutor masiv din exterior poate să îi menţină puterea 
împotriva comuniștilor din armată și aparatul birocratic. Mă bucură cuvin- 
tele preşedintelui Elțîn în sprijinul destinderii, al nonviolenţei. Din păcate, 
evenimentele din Moldova spun cu totul altceva și ne trimit înapoi la im- 
perialismul rus. Pe de o parte, Elțîn a chemat la medierea conflictului, pe de 
altă parte a avertizat guvernul din Moldova: în cazul acesta, noi trebuie să 

acţionăm pentru a apăra oamenii și a pune capăt vărsării de sânge. Armata 
a 14-a rusă a luptat cot la cot cu garda naţională nistreană pentru a obţine 
controlul asupra Transnistriei și a invada Basarabia, partea Moldovei dintre 
Prut şi Nistru. Am introdus anul trecut o Rezoluţie susţinând poporul din 
Moldova în lupta lui pentru autodeterminare și independență față de Uniu- 
nea Sovietică. Poporul român din Moldova este al patrulea grup de victime 
ale Pactului nazisto-sovietic. Teritoriul Moldovei, în a cărui componenţă nu 
intra regiunea Transnistria, a fost răpit României de Armata Roșie Sovietică 
în 1940. Guvernul Moldovei nu şi-a ales hotarele actuale. Cu toate acestea, 
conform dreptului internaţional Transnistria aparţine Republicii Moldova. 
In ea locuiesc moldoveni, care repreznită 40 la sută din populaţie, precum și 
ucrainieni şi ruși, de ale căror interese trebuie de asemenea să se ţină seama...” 

Senatorul Pressler nu era la primul lui demers în favoarea Republicii 
Moldova. La 28 iunie 1991 cu prilejul comemorării a 51 de ani de la anexarea 
Basarabiei, Bucovinei de Nord şi a ținutului Herţa de către URSS, la propu- 
nerea lui şi a colegului republican Jesse Helms, ambii membri ai Comitetului 
de Politică Externă, Senatul SUA votase o rezoluţie în favoarea autodetermi- 
nării şi a reunificării Basarabiei şi nordului Bucovinei cu România. Ținând 
cont de trecutul și istoria imediată a teritoriilor românești cotropite de URSS 
în săptămâna 26 iunie- 3 iulie 1940, de actele legiuitoare ale Sfatul Ţării și 
ale Parlamentului României din 1918 şi 1919, de tratatele internaţionale ce 
fac referință la această problemă, inclusiv de Articolul 8 al Actului Final de la 
Helsinki, conform căruia „toate popoarele au întotdeauna dreptul în deplină 
libertate de a defini, atunci când doresc și dacă doresc, statutul lor politic in- 
tern şi extern fără amestec din afară și de a urma așa cum doresc dezvoltarea 
lor politică, economică, socială și culturală”, Senatul american a recomandat 
administraţiei americane următoarele: să sprijine dreptul la autodeterminare 
al poporului din Moldova şi nordul Bucovinei, ocupate de sovietici, şi să ela- 
boreze o hotărâre în acest sens; să sprijine eforturile viitoare ale guvernului 
Moldovei de a negocia pașnic, dacă o dorește, reunificarea Moldovei și nor- 
dului Bucovinei cu România, așa cum este prevăzut în Tratatul de Pace de la 
Paris din 1920, cu respectarea normelor în vigoare ale dreptului internaţional 
şi Principiului 1 al Actului de la Helsinki. 

Amendamentul Pressler nu a avut, practic, nici un ecou în SUA. Încă sub 
impresia recentei vizite a lui Elțîn la Washington, Departamentul de Stat al 
SUA a apreciat „cu înţelegere îngrijorarea manifestată de preşedintele Boris 
Elțîn în legătură cu securitatea minorităţii rusofone” şi a „îndemnat guvernul 
Rusiei” să iniţieze tratative cu Moldova asupra retragerii Armatei a 14-a din 
regiune. 

3 iulie. Pentru a da impresia că este preocupată de soluţionarea conflic- 
tului, partea rusă convoacă la Moscova o nouă reuniune ministerială cvadri- 
partită, unde participanţilor li s-a oferit o mare surpriză: în sala reuniunii, 
în afara mesei la care urmau să ia loc cei patru miniștri de externe, mai era 
plasată încă una, de două locuri, rezervată pentru... Liţkai și Caraman, ca 
reprezentanţi ai separatiștilor de la Tiraspol. Poziţia lui Adrian Năstase a fost 
fermă: conform celor convenite în martie-aprilie, mecanismul era pur cvadri- 
partit şi separatișii nu pot participa la acesta. Cele trei ore de discuţii, în doi 
sau în trei, pe coridoare și în cabinetele din „Vila MAE rus” de pe strada Tol- 
stoi nu au dus la nici un rezultat. A urmat un prânz oferit de gazde, animat 
doar de dialogul polemic dintre Adrian Năstase și cei doi reprezentanţi tiras- 
poleni. După prânz au continuat consultările în culise, însă delegaţia română 
nu a cedat insistențelor de a accepta tiraspolenii la masa de negocieri, astfel că 
spre seară, constatându-se lipsa consensului, cei patru miniștri s-au despărțit, 
fără a se face nici cea mai mică aluzie la perspectiva convocării unei viitoare 
reuniuni. Culmea este că la sfârșit, la insistenţele gazdelor, s-a emis şi un scurt 
comunicat de presă din care cititorul înţelegea că „miniștrii au examinat sta- 
diul realizării hotărârilor adoptate la întâlnirea la nivel înalt de la Istanbul 
şi a mecanismului de înfăptuire a acestor hotărâri. Miniștrii au recunoscut 
importanţa deosebită a negocierilor dintre Elțîn și Snegur, de la 3 iulie. Cei 
patru miniștri au avut o întâlnire cu reprezentanţii raioanelor din stânga Nis- 
trului, care și-au expus punctele de vedere privitoare la situaţie. Au participat 
în calitate de observatori reprezentantul în exerciţiu al Consiliului CSCE și 
conducătorul misiunii speciale a ONU în Republica Moldova”... 

Jocurile erau deja făcute, de această dată și cu complicitatea părţii mol- 
dovene, În aceeași zi, în timp ce miniştrii de externe se făceau că discută „în 
patru”, la Kremlin preşedinţii Snegur şi Elțîn convin, în principiu, liniile di- 
rectoare ale unei înțelegeri bilaterale care să prevadă încetarea focului, crearea 
unui coridor de demarcaţie între forţele aflate în conflict, introducerea unor 
forţe de menţinere a păcii, acordarea unui statut politic special regiunii trans- 
nistrene, stabilirea unui calendar de consultări privind retragerea Armatei a 
14-a. Rusia promite deblocarea transporturilor feroviare către Moldova și re- 
luarea livrărilor de energie. „Exclud categoric soluționarea militară a acestei 
probleme. Da, trebuie apăraţi cetăţenii ruși care trăiesc în CSI, însă aceasta 
trebuie să se facă pe cale politică” — declară Elțîn, care își exprimă, în același 
timp, speranţa că în cursul lunii iulie va ajunge, împreună cu omologii săi 
moldovean și ucrainian, la o înţelegere privind încetarea focului. România 
nici măcar nu mai este amintită, deşi, chiar în aceeași zi, la numai doi km de 
Kremlin, delegaţia română participa la negocieri. Să fi devenit președintele 

rus o cutie de rezonanţă a belicoșilor săi generali subordonați, sau invers? Că 
doar cu câteva zile mai înainte noua vedetă transnistreană, generalul Lebed 
declarase: „conflictul din Moldova trebuie reglementat împreună cu Ucraina 
şi Rusia, dar fără România”. 

Reacţia separatiștilor transnistreni a fost cel puţin sfidătoare: „Hotărtrile 
adoptate nu vor mai avea nici un efect, după cum nu le-au avut nici cele de la 
întîlnirea de la Istanbul. Noi vom urma calea pe care am ales-o acum doi ani. 
Suntem astăzi mai puternici ca niciodată, avem forțele noastre armate și ne 
bucurăm de susţinerea unor pături largi ale populaţiei din Rusia și Ucraina. 
Prin acţiuni economice vom forţa Moldova să ne recunoască” — a declarat 
Grigorii Maracuţa. 

Cam puţine lucruri convenite, consideră, probabil, conducerea de la Kre- 
mlin, așa că este pus din nou în mișcare mecanismul parlamentar. Sovietul 
Suprem adoptă o rezoluţie prin care sancţionează folosirea Armatei a 14-a ca 
forță de menţinere a păcii până când preşedinţii Moldovei, Rusiei și Ucrainei 
vor conveni o forță militară tripartită. S-a mers chiar mai departe: deputa- 
tul Jigulin, reprezentant al mișcării naţionaliste, a cerut ca în rezoluţie să se 
sublinieze că dacă partea moldoveană nu va fi de acord, parlamentul să ia în 
discuţie problema independenţei Transnistriei și, ulterior, a alipirii acesteia la 
Federaţia Rusă. Mai mult, chiar și în parlamentul local al orașului Moscova 
se propune recunoașterea „republicii moldoveneşti nistrene”. Ambele propu- 
neri au fost respinse, însă nu din dragoste pentru destinele Moldovei, ci din 
pure raţiuni de politică internă. Câţiva deputaţi, mai lucizi, realizează că ase- 
menea declaraţii de sprijinire a „independenţei” unor regiuni pe criterii și sub 
motivații lipsite de un fundament solid, ar putea stimula și mișcările separa- 
tiste din Federaţia Rusă, în special cele din Caucazul de Nord, unde Cecenia 
şi Tatarstanul se manifestau destul de rebel față de conducerea de la Moscova. 

In același timp, miniștrii de externe rus și ucrainian au o întrevedere 
separată. Constatând identitatea poziţiilor lor, au căzut de acord asupra 
„necesităţii întreprinderii unor măsuri concrete și energice care să vizeze re- 
gelementarea crizei”. Este declarată și intenţia țărilor lor a-și asuma rolul de 
garant al reglementării politice şi al statutului politic al Transnistriei, a cărui 
elaborare, în opinia celor doi miniștri, este necesară. 

În paralel, Kozirev vorbeşte din nou despre pericolul repetării scenariu- 
lui din august 1991, de această dată de către „partidul războiului, partidul 
privitimismului politic şi al neobolşevismului, format din cei care mizează pe 
forţă în soluţionarea problemelor conflictuale”. El avertizează asupra perico- 
lului care ameninţă procesele democratice din Rusia, prin retragerea în planul 
al doilea al democraţilor. Face şi o comparaţie uluitoare între actuala situaţie 

din Rusia şi cea din Germania anului 1933, când frontul democraţilor a fost 
scindat ca urmare a exacerbării unui naționalism din ce în ce mai agresiv. 

Răsfoind presa rusă, sesizez o preocupare crescândă a multor comen- 
tatori în legătură cu creşterea curentului conservator, naționalist, condus în 
parlament de fostul colonel de aviaţie în războiul din Afganistan — generalul 
Ruţkoi, precum și ascensiunea spre vârful puterii militare a unor alți veterani 
afgani, „mafia afgană” cum o numea un comentator. lată numai câţiva dintre 
aceștia: ministrul apărării Pavel Graciov, generalul Boris Gromov, adjunct al 
ministrului apărării, generalul Alexandr Lebed și mulți-mulţi alții. Cred că 
întoarcerea lor rușinoasă — împreună cu „glorioasa” armată sovietică — din 
deşerturile selenare ale Afganistanului le-a creat un anume complex, dublat 
de o sete de revanșă. Și și-au găsit repede locurile unde să și-o ia! În parlamen- 
tul de la Moscova, în republicile devenite independente. Ba chiar în propria 
ţară, Cecenia fiind primul poligon în care se va arunca generalul Graciov, pe 
mâinile căruia va fi sângele a peste 20 de mii de civili și combatanți ceceni, 
precum și a câtorva mii de soldați ruși. Dincoace, în Transnistria, belicosul 
general Lebed declară ritos că nu este în tradiţia armatei ruse să stea pasivă 
atunci cînd civili sunt uciși sau mutilaţi chiar în faţa ochilor lor. 

Se mai aud, izolat, şi voci mai realiste. Un reprezentant al Forumului 
rus pentru continuarea reformelor afirmă că „nimeni nu l-a împuternicit 
pe generalul Lebed, comandantul Armatei a 14-a, dislocată în Moldova, să 
facă aprecieri asupra legitimităţii acţiunilor și a statutului președintelui Sne- 
gur. Noi considerăm că asemenea declaraţii constituie o jignire nu numai 
la adresa preşedintelui Republicii Moldova, ci și a preşedintelui și a puterii 
constituţionale din Rusia”. Iar revista Rossia constată că „în republici câștigă 
teren rusofobia, îngreunând viaţa populaţiei rusofone, nevoită să plătească 
astfel pentru acţiunile în forță ale Moscovei. Vor fi afectate și poziţiile pe plan 
internaţional ale Rusiei, speranţele de înfăptuire a reformelor economice de- 
venind astfel iluzorii”. 


Profitând de prezenţa sa la Moscova, în delegaţia președintelui, premie- 
rul Sangheli analizează cu premierul Gaidar aplicarea acordului economic pe 
anul 1992, în special furnizarea de resurse energetice. 

Situaţia economică în Moldova se degradează continuu. Nivelul de trai — 
la standarde minime. Cineva de la ministerul economiei îmi oferă câteva date 
„la zi”: din 2 milioane populaţie activă, 1332 mii lucrează în sectorul de stat, 
355 mii — în agricultură; salariul mediu — 2640 ruble; cele mai bune salarii 
sunt în construcții — 3649 ruble, cele mai mici în cultură, artă — 2304 ruble, 
sănătate — 2230 ruble. În republică sunt înregistrați un milion de pensionari; 

pensia minimă — 850 ruble. Cursul de schimb: 1 dolar = 120 ruble. Pâinea 
este încă ieftină — 3 ruble, dar carnea ajunge la 150 ruble. În schimb, puteai să 
cumperi un ziar la preţul de o rublă. 


Președintele și premierul au finalizat lista membrilor noului guvern mol- 
dovean. Ţâu și-a păstrat portofoliul. La fel miniștrii culturii și învățământului, 
aşa cum îmi spusese Sangheli chiar din ziua învestiturii. Sunt incluși în gu- 
vern și doi viceprim-miniștri de naţionalitate rusă (V. Kunev, fost viceprimar 
al Chişinăului) şi ucrainiană ( N. Oleinik, fost președinte al consiliului exe- 
cutiv raional Sângerei). Nici un „frontist”, aşa cum îi sugerasem cu! De dragul 
adevărului, trebuie să consemnez următoarele. La câteva zile după întrevede- 
rea mea cu Sangheli, m-am întâlnit cu Mircea Druc care mi-a spus că a primit 
din partea lui Sangheli oferta ca Frontul Popular să participe la guvernare, 
oferindu-i-se un post de ministru, dar că „a refuzat să cadă în capcană” expli- 
cându-i lui Sangheli că Frontul s-a declarat încă de la sfârșitul anului 1991 
în opoziţie față de președintele Snegur, iar eventuala participare la guvernare 
ar trebui să fie decisă doar de un congres al Frontului Popular. Mai puteam 
comenta ceva??!! 


După eşecul reuniunii de la Moscova a celor patru miniștri de externe, 
a devenit evident că mecanismul cvadripartit nu va mai funcţiona decât pur 
formal. Aveam deja informaţii, din diverse surse locale, că între Moscova și 
Chișinău se pregătește ceva ce va schimba radical scenariile precedente pri- 
vind căile de soluţionare al conflictului transnistrean. După consultări cu 
Centrala MAE, șeful grupului de observatori români, Marcel Dinu, a decis să 
se întoarcă în ţară, în locul lui urmând a veni un alt diplomat român, de rang 
inferior. Am făcut, împreună, o vizită protocolară de rămas bun ministrului 
de externe, care a mulțumit călduros (avea și de ce!) diplomatului român pen- 
tru tot sprijinul, pe perioada aflării acestuia la Chişinău. Nu m-am abținut și 
l-am întrebat: „aveţi cumva pentru domnul Năstase vreun mesaj, în legătură 
cu proiectele de reglementare a crizei, pe care le dezbateţi în prezent în plan 
bilateral cu Rusia?” Ministrul 'Ţâu a negat categoric: „simple speculaţii!”... 

Controversatul, imprevizibilul Lebed nu se poate abţine: chiar a doua 
zi după întâlnirea de la Kremlin a preşedinţilor rus și moldovean, declară că 
Snegur dialoghează cu Elțîn doar pentru a induce în eroare opinia publică, în 
realitate el fiind un „fascist”, care comite un „genocid la frontiera dintre Mol- 
dova și „republica nistreană” (iată deci că a apărut o nouă frontieră pe harta 
regiunii!! — n.n.). Nu scapă criticii rebelului general nici politica externă a 
Kremlinului care „merge cu mâna întinsă pe la cabinetele din lume, ca ţapul 

după morcov, în loc să construiască o mare putere care să își impună voinţa 
proprie”. Nu uită nici România: vorbeşte de prezenţa unor piloţi români pe 
avioanele MIG-29 din Moldova, despre oferirea de către ţara noastră a încă 
10 avioane MIG-25(!!), despre instructori români care pregătesc unităţi spe- 
ciale la centrul de instrucţie de la Bulboaca. Anunţă triumfător că la Cocieri 
au fost capturate două transportoare blindate care se găsesc doar în dotarea 
armatei române, precum și o mare cantitate de arme și muniţie de producţie 
românească, inclusiv nu mai știu ce tipuri de lansatoare de rachetă. 

La ordinul lui Elțîn, Generalul Graciov îi interzice în scris lui Lebed să 
mai organizeze conferinţe de presă sau să se pronunţe pe marginea evenimen- 
celor din Transnistria. În plus, îi transmite generalului dispoziţia de a intra 
în contact cu președintele Snegur — măcar telefonic. Lebed refuză categoric 
(asta da disciplină militară!). Mai mult, declară că în Transnistria nu are loc 
un conflict interetnic, ci „un genocid dirijat de autorităţi împotriva propriu- 
lui lor popor”! 

Snegur rămâne următoarele zile la Moscova unde va avea loc reuniunea 
şefilor de stat și de guvern din statele CSI (6 iulie). 1 se alătură şi premie- 
rul Sangheli. În discuţiile cu unii din omologii săi din celelalte republici se 
conturează un consens formal privind crearea unei forţe multinaționale de 
dezangajare în Transnistria. La întoarcerea la Chișinău, Snegur dispune ela- 
borarea urgentă a unui proiect de hotărâre, care este supus dezbaterii și apro- 
bării parlamentului la 7 iulie. Documentul prevede crearea unor forţe de 
menţinere a păcii pentru aplanarea conflictelor interetnice care să fie, prio- 
ritar, desfășurate în raioanele de est ale R.Moldova, urmând a fi formate din 
2000-10.000 militari din Federaţia Rusă, Ucraina, Belarus, Bulgaria şi Româ- 
nia (ţara noastră fiind inclusă la insistența unor deputați). Parlamentul de la 
Chișinău a solicitat chiar a doua zi trimiterea acestor trupe, dar evenimentele 
ulterioare vor confirma că prevalau cele convenite de Snegur în convorbirile 
intime cu Elțîn. 

7 iulie: pe un aeroport de lângă satul Limanskoe, din Ucraina, încep ne- 
gocieri între Chișinău și Tiraspol, monitorizate de general-colonelul V. Se- 
mionov, care venise în aceeași zi de la Moscova. S-a convenit ca a doua zi, 
la ora 8.00, să înceteze toate acţiunile militare, să înceapă retragerea arma- 
mentului greu, inclusiv tehnica blindată și lansatoarele de rachete, instalaţiile 
de artilerie antiaeriene şi mitraliere, și să fie retrase în raioanele de dislocare 
grupele de cercetași, lunetiștii și grupele de diversiune. În prezența generalu- 
lui Lebed, acordul de încetare a focului a fost semnat de generalul de brigadă 
Pavel Creangă, noul ministru moldovean al apărării, și de „transnistreanul” 
prin adopţie, gen.maior Ștefan Chiţac. Imaginile transmise în acea seară la te- 

levizor sunt triste, ca să nu zic dramatice. Dinspre Nistru se îndreaptă spre in- 
teriorul țării coloane de transportoare blindate și camioane militare. Sunt mi- 
litarii moldoveni, care conform acordului, se retrăgeau în cazărmi. Fără dra- 
pele fluturând pe mașini, fără flori. Militarii arată trişti, obosiţi şi descurajaţi. 
Pe marginea drumului, sute și sute de civili privesc în tăcere, tot atât de trişti 
şi de descurajaţi, scurgerea coloanelor militare. 

Negocierile au continuat a doua zi pe aeroportul militar din Tiraspol. 
Partea rusă a propus crearea a două zone de securitate. Prima: pe linia Tiras- 
pol-Tighina, la 5 km. sud-est de Chișinău, cu un regim special de securitate. 
A doua - în raionul Dubăsari. Partea moldoveană a propus o zonă compactă 
pe Nistru, cu o lărgime de 5 km. pe fiecare mal, precum și o zonă cu regim 
special în Tighina. Ruşii au propus ca, în prima etapă, în regim de urgenţă, în 
zona de dezangajare să fie amplasat regimentul aeropurtat din Chișinău, co- 
mandat de fratele generalului Lebed. Negocierile au fost agrementate cu un 
„spectacol” oferit de deja cunoscutul Kostenko. Acesta, împreună cu o grupă 
de gardiști, a năvălit în sala în care aveau loc negocierile, anunțând „disperar” 
că tancuri moldovenești se îndreaptă spre platoul Cocieri, deși era bine cu- 
noscut că Moldova nu poseda nici măcar un tanc.Un elicopter al armatei ruse 
a inspectat imediat platoul. Nici urmă de tancuri! Negocierile au continuat, 
finalizându-se cu un acord de încetare a focului. 

În raioanele de pe malul drept al Nistrului crește numărul refugiaților. 
La Chişinău sunt înregistraţi 9190 refugiaţi, din care 6047 copii. Se simte 
în aer un crescând sentiment de neliniște. Lumea este din ce în ce mai obo- 
sită, mai speriată de ceea ce s-ar putea întâmpla a doua zi. La magazine se for- 
mează cozi interminabile. Oamenii își fac provizii de alimente. Chiar și pâi- 
nea se cumpără în cantități sporite. În continuare, funcţionează „bucătăriile” 
improvizate între blocuri. Curentul electric este frecvent întrerupt, în pofida 
rapidei conectări a reţelei electrice moldovene la o linie de înaltă tensiune din 
România. 

Și lumea politică este agitată. În parlament și în unele publicaţii apropiate 
de Frontul Popular s-a declanșat o campanie furibundă împotriva guvernului 
Sangheli, premierul fiind acuzat ca fiind procomunist, prorus, antiunionist 
etc. Deşi, ca să fiu cât de cât obiectiv, trebuie să remarc că acesta nu făcuse 
(încă) nici o declaraţie publică, nu adoptase (încă) nici o măsură care să justi- 
fice acuzaţiile ce i se aduceau și care se bazau doar pe...biografia premierului. 
Dar câţi alţii din eșaloanele de vârf al conducerii Moldovei nu aveau bigrafii 
similare?! Nu a fost scutit de critici nici președintele Snegur, acuzat că a ratat 
posibilitatea reală de izgoni din Transnistria voluntarii ruși și cazacii. 

La 13 iulie, Snegur l-a primit pe generalul-colonel V.M. Semionov, re- 
prezentant al preşedintelui rus, care sugerează că ar fi nevoie de o a treia 
forţă capabilă să dezarmeze și să nimicească „detașamentele banditeşti” ale 
gardiștilor și cazacilor din „nodul de la Tighina”. Snegur a fost de acord, dar 
cu condiția restabilirii în oraş a autorităţilor organelor constituţionale ale R. 
Moldova. 

In acel început de iulie, la Chișinău intră pe scenă un personaj deja ce- 
lebru prin republicile ex-sovietice: omul de afaceri Boris Birstein, care de 
câteva luni făcea parte din anturajul intim al președintelui Snegur. Își oferă 
„total dezinteresat” ajutorul, propunând lui Snegur o întrevedere cu vice- 
preşedintele rus Alexandr Ruţkoi! Snegur acceptă! 


* x * 


„„Emigrat în 1977 din Lituania sovietică, în cadrul plecării masive a evre- 
ilor din URSS, Boris Birstein a devenit cetăţean israelian iar apoi a obținut 
şi cetățenia canadiană. La jumătatea anilor '80 înființează compania SEA- 
BECO, cu filiale în câteva capitale europene, asiatice și de peste ocean. La 
sfârşitul anilor '80 începe primele afaceri în URSS, prin intermediul unor 
înalți funcţionari de partid, fiind suspectat a fi una din piesele principale în 
afacerea „aurul PCUS”. După dezmembrarea URSS, îşi face noi prieteni: 
vicepreşedintele statului, Al. Ruţkoi, și şeful KGB, Victor Barannikov — unul 
din oamenii de încredere ai preşedintelui Elțîn. Primele afaceri: exportul de 
diamante, piatră prețioasă cu care, având în vedere monopolul Amsterdamu- 
lui, sovieticii nu prea puteau ieşi pe piaţa internaţională. În paralel, călătoreşte 
şi în republicile din Asia Centrală unde, după ce leagă o strânsă prietenie cu 
preşedintele Askar Akaev, pune la punct o uriașă mașinaţiune cu zăcămintele 
de aur ale Kîrgizstanului, afacere încheiată cu un mare profit pentru Birstein 
(se zice că ar fi scos din țară, la bordul avionului personal, câteva sute de kilo- 
grame de aur, fără ca în visteria statului să intre măcar un cent), dar și cu un 
mare scandal politic în republică, soldat nu numai cu destituirea premierului 
T. Cingişev, ci şi cu sinucideri. 

În Rusia afacerile lui Birstein vor prospera până la jumătatea anului 
1993, când va intra în vizorul lui Elțîn. În memoriile sale, Boris Elțîn își 
amintește că, la 22 mai 1993, şeful KGB, Barannikov, îl convinge, în timpul 
recepţiei prilejuite de deschiderea la Moscova a somptuosului hotel „Palace”, 
să meargă la reședința acestuia pentru „o discuţie foarte importantă, într-un 
cadru neformal”, În luxoasa vilă a şefului KGB, în întâmpinarea lui Elțîn iese 
un individ care, „încălcând regulile bunei cuviinţe și protocolare”, îi întinde 
mâna și se prezintă: „Boris Birstein”. Barannikov i-a făcut acestuia un portret 

demn de a-l propulsa în galeria clasicilor economiei universale, inclusiv drept 
„omul căruia i se datorează faptul că în Moldova este pace, el fiind principalul 
mediator în negocierile cu partea moldoveană și care a transportat cu avionul 
personal delegaţia rusă la Chişinău” (vizita lui Ruțkoi din iulie 1992 - n.n.). 

Ghinionul lui Birștein este că nu a plăcut lui Elțîn. Acesta nu explică de 
ce, dar notează că a cerut colaboratorilor săi mai multe date despre „marele 
om de afaceri”. Şi i se oferă un întreg dosar! Printre altele, este informat că 
soţia lui Barannikov şi soţia unui adjunct al ministrului de interne făcuseră o 
deplasare în Elveţia, pe cheltuiala firmei SEABECO, de unde se întorseseră 
cu un surplus de bagaje pentru care s-au plătit peste două mii de dolari. Ast- 
fel că Barannikov este destituit la 27 iulie 1993, la numai două luni după ce 
avusese proasta inspiraţie să îl prezinte pe Birstein preşedintelui rus. Chiar a 
doua zi, ziarul „Izvestia” publică un material în care îl desconspiră pe Birstein 
ca fiind agent Mossad şi KGB. Spre sfârșitul anului, la intervenţia directă a 
premierului rus Cernomârdin, lui Birstein i se închid şi bănoasele afaceri din 
Ucraina, unde beneficiase câteva luni de prietenia preşedintelui Kravciuk și a 
premierului Kucima. 

Încă din 1991, Birstein pusese ochii și pe Moldova; aceasta nu avea ză- 
căminte de aur, dar avea ceva economie, ceva infrastructură. Preia, la 15 oc- 
tombrie 1991, un fost hotel de lux al partidului din centrul Chișinăului, la 
numai câteva sute de metri de preşedinţie, îl transformă tot într-un hotel de 
lux, „Seabeco”, numindu-l ca director general, cu un salariu de câteva mii de 
dolari pe lună, chiar pe ginerele preşedintelui, Arthur Gherman. 

În iulie 1992 mediază vizita la Chișinău și Tiraspol a lui Al.Ruţkoi, în 
urma cărora se va încheia Convenţia Snegur-Elţin. Prietenia cu preşedintele 
Snegur continuă, fiind numit de acesta președinte al Consiliului Economic 
Suprem la Moldovei. Se pare că a fost o prietenie solidă și de durată, pentru 
că, prin vara anului 1999, presa relata de prezenţa lui Snegur, deja pensionar, 
la nunta din Canada a unuia din copiii lui Birstein. Om prevăzător, Birstein 
a ştiut să își cultive relaţiile și cu premierul Sangheli, căruia i-a facilitat unele 
vizite şi legături de afaceri în occident, precum și cu următorii doi președinți 
ai Moldovei Lucinschi și Voronin. Din câte am aflat, continuă și azi să facă 
afaceri în Moldova... 


14 iulie: generalul Ruţkoi soseşte la Chișinău, la bordul avionului per- 
sonal al lui Birstein. În faţa hotelului „Seabeco” i se aşterne covorul roșu, iar 
preşedintele Snegur vine la întâlnire chiar la acest hotel! Ca un biet supus la 
Înalta Poartă!! Era, totuşi, cam umilitor pentru un şef de stat, indiferent de 
scopul și finalitatea întâlnirii. Mai ales că Ruţkoi venise într-o vizită „privată” 

şi nu în calitatea de vicepreşedinte al Federaţiei Ruse, funcţie care îi conferea 
o oarecare greutate, dar în nici un caz egală cu cea a unui preşedinte de stat 
independent. Generalul-vicepreşedinte își prezintă viziunea asupra reglemen- 
tării conflictului transnistrean. Îl convinge repede pe Snegur, după care se de- 
plasează la Tiraspol, unde avansează liderilor separatiști următoarele propu- 
neri: dezangajarea forţelor aflate în conflict și desfășurarea în zona-tampon 
a unor forţe de menţinere a păcii, ca o condiţie preliminară a formării unui 
guvern central în care Transnistria să dețină trei portofolii (finanțe, industrie, 
ministru pentru problemele raioanelor estice ale republicii), inclusiv un post 
de adjunct la apărare. Am înţeles ulterior că aceste propuneri fuseseră accep- 
tate de Chişinău și că Ruţkoi obținuse telefonic și acordul de principiu din 
partea lui Elțîn. Calea pentru o înţelegere strict bilaterală ruso-moldoveană, 
în condiţiile dictate exclusiv de Moscova, era deschisă. 

15 iulie: Consiliul de Securitate al Republicii Moldova este informat de 
preşedintele Snegur asupra celor convenite cu Ruţkoi și aprobă un proiect 
de document care ar urma să fie semnat cu Rusia. Aflu unele detalii privind 
conţinutul proiectului de document adoptat. Rolul principal va reveni unui 
grup coordonator unic format din reprezentanţi ai ministerului apărării din 
Moldova și Rusia, precum și din reprezentanţi ai formațiunilor paramilitare 
ale Tiraspolului. Unii membri ai Consiliului sunt reticenţi la perspectiva cu- 
plării exclusive a Rusiei la procesul de reglementare, astfel că în proiectul de 
document s-a stipulat și participarea Comisiei mixte cvadripartite, inclusiv 
a grupului de observatori militari, în calitate de observatori, așa cum se de- 
cisese, de altfel, la Istanbul. S-a convenit şi convocarea la Chişinău, în urmă- 
toarele 10-15 zile, a unei noi reuniuni a celor patru miniștri de externe care 
să elaboreze cadrul juridic al mecanismelor introducerii în zona de conflict a 
unor forțe internaţionale de menţinere a păcii, dacă va fi necesar. 

În aceeași seară, Snegur l-a informat pe președintele Iliescu asupra con- 
cluziilor Consiliului de Securitate. Asigurările primite cum că România va fi 
în continuare prezentă în mecanismele de reglementare a conflictului trans- 
nistrean par a fi convingătoare: Iliescu declară că informaţiile primite de la 
Chișinău sunt „încurajatoare”. 


* x * 


La 18 iulie este ucis în circumstanțe cam dubioase faimosul comandant 
Iuri Kostenko. 

in prima parte a lunii iulie, Lebed-justiţiarul a ordonat declanșarea unei 
operaţii pentru arestarea lui Kostenko și a întregii sale bande. A fost organi- 
zată o ambuscadă la o școală din Tighina, în care erau încartiruiți gardiștii lui 

Kostenko (un batalion), dar, din păcate, în urma unor scurgeri de informaţii, 
Kostenko și amanta sa reușiseră deja să fugă. Cei arestaţi au dat însă niște 
informaţii uluitoare: încă din aprilie, Kostenko plănuia o diversiune de am- 
ploare la Tighina, dar nu a reuşit. Mai târziu, la 19 iunie, a organizat pro- 
vocarea de la tipografia din Tighina, despre care am relatat anterior, și avea 
intenţia să organizeze ceva asemănător și la Tiraspol. 

Toate aceste mărturisiri puneau într-o nouă lumină evenimentele de la 
Tighina şi nu într-o prea plăcută postură pe separatiști, și nu numai pe aceștia. 

Lebed a decis să nu se dea publicităţii documentele interogatoriilor: 
„Dacă vom spune adevărul, oamenii nu ne vor înţelege. Ei au luptat pentru 
patrie. Fiecare pentru a lui, și nu pentru nenorocitul ăsta de Kostenko”. 

L-a informat, însă, pe Smirnov care a fost pur și simplu şocat, chiar spe- 
riat că aceste informaţii ar putea fi făcute publice. Atunci s-a decis de către 
Smirnov lichidarea, cu orice preţ, a lui Kostenko. 

A fost arestat, din întâmplare, într-un autobuz, în drum spre Odesa, fiind 
recunoscut de un militar care a anunţat miliția. Şeful secţiei de miliţie i-a co- 
municat lui Lebed că Kostenko este dispus să depună mărturie împotriva lui 
Smirnov şi Șevţov care ar fi ordonat diversiunea de la Tighina. Din acel mo- 
ment, istoria se complică, scenariul fiind asemănător unui film poliţist de du- 
zină. Cică Lebed a dat ordin ca Iurii Kostenko să fie adus la comandamentul 
Armatei a 14-a. Cei câțiva militari din forţele speciale ruse, care l-au preluat 
de la miliţie, în loc să vină la comandament, aşa cum suna ordinul, au ieşit cu 
el din oraș, chipurile pentru ca acesta să le arate o ascunzătoare de arme, des- 
tinate unor bande mafiote de la Moscova. Nu departe de satul Vladimirovka, 
mașina care Îl transporta pe Kostenko a fost atacată de persoane necunoscute. 
Militarii din escortă, răniţi, au fost nevoiţi să fugă, mașina a fost incendiată, 
iar Kostenko a murit ars. Extrem de rapid, ruşii au anunţat că, în urma exper- 
tizei medicale, identificarea cadavrului ars a fost categorică: era Kostenko... 


x * x 


În următoarele trei zile, experţii moldoveni şi ruși au negociat la Moscova 
textul proiectului „Convenţiei cu privire la principiile soluționării paşnice 
a conflictului armat din zona nistreană a Republicii Moldova” (ANEXA) 
document care va fi semnat la 21 iulie, la Moscova, de preşedinţii Snegur și 
Elţin. Ruţkoi a încercat în ultimul moment să impună ca parte semnatară și 
pe Smirnov, însă, la obiecțiile moldovenilor, rușii s-au mulţumit doar cu o 
„vizare” a documentului de către liderul separatist. 

Fericiţi, semnatarii au băut și o cupă de şampanie, ani de zile după aceea 
preşedintele Snegur fiind acuzat că a ciocnit cu Smirnov. Mai mult, rămâne 

încă o enigmă dacă documentul a fost semnat și de liderul separatist. Partea 
moldoveană a negat cu încăpățânare acest lucru dar, peste câţiva ani, la „pro- 
cesul Ilaşcu” de la CEDO, partea rusă a prezentat copia unui document care 
purta şi semnătura lui Smirnov. Tot nu a fost clar dacă era o semnătură, ală- 
turi de cei doi președinți, sau o simplă „vizare” pe exemplarul părţii ruse. 

Am avut, chiar a doua zi, o întâlnire cu Nicolae '[âu. Nu m-am putut 
abţine şi i-am spus: „ acum câteva zile v-am rugat să ne oferiţi și nouă câteva 
informaţii în legătură cu un proiect de reglementare a conflictului, propus de 
Moscova. Să interpretez negația de atunci ca o neimplicare a dvs în redactarea 
şi negocierea convenției? Dar, de fapt, orice explicaţie sau răspuns ar fi acum 
inutile. Suntem puși în faţa unei noi realităţi care impune o nouă întrebare, la 
care vă rog să imi daţi un răspuns, pentru ca partea română să știe ce mai are 
de făcut. In condiţiile date, mecanismul cvadripartit mai funcţionează? Ob- 
servatorii, inclusiv cei militari, îşi vor continua activitatea?”. Răspunsul a fost 
parţial: „Preşedintele Snegur l-a informat în detaliu pe domnul Iliescu asupra 
intenției de a semna un asemenea document (cînd l-a informat?! După ce to- 
tul fusese hotărît de Chișinău și Moscova?? Și după ce l-a asigurat pe Iliescu 
că România „rămâne în cărți”?). l-am amintit că informarea la care se referă 
diferă de realitatea zilei. Ministrul s-a limitat la a spune că „Elţin a insistat, în 
ultimul moment, ca România să fie exclusă din mecanismele de negociere și 
singurul lucru pe care l-am putut obține a fost și eliminarea Ucrainei, pentru 
ca Moldova să nu fie în minoritate. În legătură cu observatorii nu s-au clari- 
ficat lucrurile, să mai lăsăm să treacă ceva timp și vom reveni asupra reluării 
activităţii acestora”. Și, ca argument, mi-a redat fraza confuză, strecurată în 
articolul 2 din convenţie: „Comisia folosește în activitatea sa grupuri de ob- 
servatori militari create în concordanţă cu toate înțelegerile anterioare, inclu- 
siv cvadripartite.... Sincer să fiu, m-am abținut de la alte comentarii, asta și 
din cauză că de la București nu primisem nici un fel de instrucțiuni. 

Şi atunci, şi ceva mai târziu, am încercat să descifrez atitudinea reală, nu 
cea afișată, a ministrului Nicolae Țâu față de România. De la început, aș dori 
să subliniez că nu l-am suspectat niciodată de antiromânism. Dimpotrivă! 
Încă din 1990, când au început primele sale contacte cu ministerul nostru 
de externe, a câștigat rapid nu numai simpatia, ci şi încrederea interlocuto- 
rilor români. Şi până la dezmembrarea URSS, şi chiar până în vara anului 
1992, a căutat de fiecare dată căile de dialog cu Bucureștiul, s-a consultat, a 
fost — în limita competenţelor sale — receptiv la anumite sugestii, în anumite 
momente mai dificile. Ştiam că multe decizii de politică externă, inclusiv în 
relaţia cu Bucureștiul, erau luate exclusiv de președintele Snegur, Ţu fiind 
doar un instrument de aplicare a acestor decizii. Dar cred că nu a avut abi- 

litatea necesară, sau nu a avut curajul să mărturisească acest lucru nici mă- 
car celui care îl sprijinea cel mai mult — ministrul nostru de externe. Firesc, 
ca om, era conștient că postul său depinde exclusiv de voinţa președintelui 
Snegur, pe care l-a slujit cu credință, până în 1994, când a fost numit amba- 
sador la Washington. A fost Ţâu un antiunionist? Cred că da! „Moldovean” 
pur sânge, crescut și educat în anii puterii sovietice, îi era, probabil, dificil să 
conştientizeze adevărurile istorice. Nu a negat, public, niciodată nici istoria 
comună, nici cultura și spiritualitatea comună a românilor de pe ambele ma- 
luri ale Prutului, dar nici nu s-a integrat cu trup și suflet în mișcarea renașterii 
naţionale din Moldova. A asimilat, încă din postura de prim-secretar al comi- 
tetului orășenesc de partid, spiritul procesului forțelor democratice din Mol- 
dova, ceea ce i-a atras, la un moment dat, o cotă de simpatie, suficientă pen- 
tru ca Mircea Druc să îl coopteze, ca ministru, în echipa sa guvernamentală. 
Din raţiuni numai de el știute, s-a înregimentat tacit în curentul „patrioţilor 
pur moldoveni”, al „independentiștilor”, În ceea ce priveşte posibila Unire cu 
România, fără a respinge apriori o relaţie specială cu România, Ţâu a urmat 
volutele prezidenţiale, de la două state româneşti, la „confederaţia” culturală 
şi la integrarea (definită şi clamată doar generic) economică. Dincolo, însă, 
de această supușenie față de cursul prezidenţial, cred că în cazul lui Ţiu am 
avut încă un exemplu de oportunism politic, şi anume aderarea, cu sau fără 
convingere, la curentul majoritar independentist. Spre onoarea lui, însă, nu a 
devenit antiromân... 

Probabil că R. Moldova a fost nevoită, atunci, în august 1992, să cedeze 
presiunii Moscovei de a restrânge problematica reglementării conflictului 
transnistrean la nivel strict bilateral. Poate a crezut în acea perioadă că Rusia 
exclusiv poate contribui la soluționarea crizei transnistrene. În definitiv era o 
decizie suverană a conducerii moldovene, pe care nu noi o puteam împiedica 
sau amenda. Insă nuanţarea vizibilă a atitudinii conducerii statului şi a minis- 
trului de externe în relaţia cu România mi-a ridicat multe semne de întrebare. 
În definitiv, în afară de România, nimeni nu a susținut constant, concret şi 
corect R. Moldova în eforturile de găsire a unei soluţii care să asigure efectiv 
soluționarea echitabilă a conflictului transnistrean și, primordial, salvgarda- 
rea suveranităţii şi integrităţii ei teritoriale. 

Chestiunea cu observatorii nu s-a mai lămurit niciodată. Preşedintele 
Snegur mi-a spus cum că, într-o primă etapă, numărul observatorilor va fi 
limitat la cinci din fiecare cele patru state care constituiseră mecanismul cva- 
dripartit, dar că numărul acestora ar putea crește gradual, pe măsură ce tru- 
pele de dezangajare pomenite în convenţie își vor îndeplini sarcinile. În plus, 
a adăugat preşedintele, se vor întreprinde demersuri pentru sosirea în zonă și 

a unui mic grup de observatori ONU. Și a mai spus ceva, ca un bun gospo- 
dar: a acceptat trupe rusești de dezangajare pentru că Rusia și-a asumat toate 
cheltuielile de întreţinere a acestora, în timp ce, dacă s-ar fi apelat la forţe 
ONU, toate cheltuielile ar fi trebuit suportate de Moldova! În acel moment, 
nu puteam face prea multe comentarii şi, mai ales, prea multe speculații. În 
fond, înţelegerea fusese semnată între doi președinți, cu o asumare reciprocă 
de responsabilităţi. Iar faptul că Boris Elțîn însuși a semnat documentul, era 
o recunoaștere indirectă a responsabilităţii conducerii Rusiei în declanșarea 
şi desfăşurarea conflictului, un conflict care se prelungise şi se extinsese și din 
cauza neimplicării (sau a unei implicări abil disimulate!) a conducerii oficiale 
a Rusiei, dar care avusese un sprijin declarat deseori ostentativ, agresiv chiar, 
din partea anumitor forțe politice de la Moscova. Că erau neoconservatoare, 
neoimperiale, neobolșevice, conta prea puţin. Erau forţe politice din chiar 
interiorul Federaţiei Ruse, nu de undeva din emigrație, erau forţe care aveau 
destulă influenţă în organele legitime ale statului, în parlament, în rândul 
forţelor armate. 

Prin această convenţie se consfințea participarea directă a Rusiei la solu- 
ţionarea conflictului, acceptabilă, în principiu, dar moral neavenită, întrucât 
Rusia nu putea media un conflict în care forțele sale armate erau direct im- 
plicate. Ulterior, când în mecanismul de negocieri a fost inclusă și Ucraina, 
s-a mai adus în sprijin o justificare: cele două state au obligaţia și dreptul de a 
apăra drepturile minorităţilor rusă şi ucrainiană. Implicit, se conferea conflic- 
tului caracterul de „conflict interetnic”. 

Persista, obsesiv, o întrebare la care nu am putut obţine un răspuns clar. 
Se angajase conducerea Moldovei că, în schimbul păcii, nu se va îndepărta de 
CSI şi implicit de Rusia? Se angajase conducerea Moldovei că va temporiza 
„unionismul” din republică şi, implicit, „integrarea economică și culturală” 
cu România? Faptul că abia în vara anului 1994 parlamentul moldovean va 
ratifica aderarea la CSI, nu îmi dădea atunci, în 1992, posibilitatea să răspund 
la aceste întrebări cu un „da” convingător. 

După trei luni, România şi-a retras toţi observatorii militari. Din meca- 
nismul cvadripartit a mai rămas, până la începutul lunii decembrie, un di- 
plomat român, precum și șeful grupului de observatori ucrainieni, a căror 
„activitate” se limita la contacte neoficiale cu diplomaţi moldoveni de la care 
primeau asigurări formale că „mecanismul își va relua activitatea la timpul 
potrivit”! Nici până în prezent nu a fost declarată oficial încetarea activității 
grupului cvadripartit de observatori... 

După zece ani, Nicolae "iu nota în memoriile sale că, în urma semnării 
convenției, „au încetat doar ostilitățile militare, în condiţii umilitoare pentru 

Moldova și inducând în eroare opinia publică mondială. De fapt, opinia pu- 
blică mondială și organismele internaţionale au fost induse în eroare pe tot 
parcursul confruntării, şi nu numai prin războiul informaţional pe care l-au 
câştigat mereu Moscova, Tiraspolul, forţele proimperiale și ultranaţionaliste 
din Rusia... Cam greu să combaţi opinia fostului ministru de externe! Dim- 
potrivă, aş putea zice că au fost induși în eroare și cei care erau consideraţi nu 
numai prieteni, ci şi „fraţi”... 

În iulie 1997 la Chişinău a avut loc o conferință ştiinţifică, la care au 
fost prezenţi Mircea Snegur, foști participanţi la conflictul din 1992, politi- 
cieni şi istorici. Concluzia unanimă: Convenţia din 1992 a dus la încetarea 
ostilităţilor armate, dar nu și la soluționarea dosarului transnistrean. „Rusia 
ne-a dictat condiţiile ca unei părți care a pierdut pe plan militar războiul” a 
susţinut un vorbitor. Mircea Snegur a recunoscut că au fost cedări din partea 
sa, „dar nicidecum înjosiri”: „Eu nu cred că încetarea focului poate fi numită 
injosire naţională. De fapt, noi am fost în război direct cu Rusia, și acesta este 
un adevăr. Ce puteam face noi în faţa unui monstru, vorba generalului Ca- 
tană? Noi, un stat fără putere, experienţă, strategie și tactică.” 

După semnarea Convenţiei de la 21 iulie, s-a convenit înfiinţarea unei 
zone de securitate (împărţită în trei subzone), lungă de 225 km. și lată de 10 
km, în care să fie amplasate forțele mixte de menţinere a păcii. Pentru contro- 
lul respectării încetării focului s-a decis crearea unei Comisii mixte de Con- 
trol (CUC), care funcţionează și în prezent. Comisia s-a reunit pentru prima 
oară la 28 iulie când a decis asupra structurii și amplasării forţelor mixte de 
menţinere a păcii: Republica Modova: 3 batalioane (1200 militari) dislocate 
în Cocieri, Coşniţa și Varnița. Federaţia Rusă: 6 batalioane, cu un efectiv de 
2400 militari din batalioanele diviziilor 76 şi 106 de trupe aeropurtate, care 
vor fi dislocate în Bender (3 batalioane), Dubăsari (2 batalioane) şi un bata- 
lion (400 militari) în rezervă, în zona Tighina-Chiţcani. Tiraspolului i s-au 
rezervat 3 batalioane (1200 militari, din care 400 ca rezervă). 

La 25 iulie, situaţia în zona Tighinei se prezenta astfel: în oraș, în urma 
regrupării forțelor moldovene, sub controlul Chișinăului au rămas microra- 
ionul „Lenin” din sudul orașului, un raion în zona centrală unde se afla sediul 
secţiei de poliţie, și o fâşie îngustă de legătură cu partea sudică. Satul Parcani, 
situat pe malul stâng al Nistrului, locuit în majoritate de bulgari, a trecut 
complet sub controlul separatiştilor. Satul Varnița, din suburbiile Tighinei, 
locuit majoritar de moldoveni, a rămas sub controlul forţelor moldovene și 
al formațiunilor locale de autoapărare. Satul Gâsca, cu populaţie majoritar 
ucrainiană şi rusă, era încă din luna aprilie sub controlul forţelor legitime ale 

Moldovei. Chiar în ziua semnării convenției Snegur-Elţin, separatiștii încer- 
caseră să cucerească satul, dar au fost respinşi de forțele moldovenești. 


x x x 


„Trăiască republica regală! O știre uluitoare de la Bucureşti! PNL pro- 
pune drept candidat în alegerile prezidenţiale pe regele Mihai... Lungi și în- 
tortochiate sunt căile democraţiei! 

„Cum, Doamne, iartă-mă, să nu fim acuzaţi că participăm la conflic- 
tul din Transnistria, când „Evenimentul zilei” scrie pe larg despre traficul de 
arme în R.Moldova, în care ar fi implicat... Partidul Democrat Agrar care, 
să fim corecţi, oricum ar fi, oricine l-ar conduce, este un partid legal din Ro- 
mânia. Că Victor Surdu avea foarte multe cunoştinţe și prieteni la Chișinău, 
inclusiv premierul Sangheli, ştiam, că făcea unele afaceri — și asta știam, dar 
de la comerţul cu seminţe și cartofi la trafic de armament şi muniții era o 
cale cam lungă! Aveam, însă, o presă liberă, care putea să scrie absolut ce 
voia, chiar și despre chestiuni imaginare (încălcări de embargo, sprijinirea 
teroriștilor arabi etc), conducerile acestor publicaţii negândind (sau, poate 
chiar gândeau!) nici o clipă la efectele pe plan extern ale unor asemenea „știri 
senzaţionale”, mai ales că eram în perioada când ni se monitoriza fiecare gest, 
fiecare declaraţie, fiecare acţiune, pe plan intern sau extern... 

Şi tot în aceeași partitură: primesc de la București o informare, cu 
instrucţiuni cum trebuie să răspundem la eventuale întrebări, privind excesul 
de pacifism al unui academician român, care informase Agenţia Internaţională 
pentru Energie Atomică de la Viena că România posedă încă din 1985 uraniu 
pentru construcţia unei bombe nucleare. Zarvă mare la Viena, pentru cele 
100 grame de uraniu. Spectrul unor drastice sancţiuni internaţionale. Noroc 
cu SUA care a mers pe principiul că greșeala recunoscută este pe jumătate 
(cel puţin!!) iertată. Era și cazul să ne ierte.Avuseseră, la Piteşti, un specialist 
american care supraveghease tot timpul mersul cercetărilor noastre nucleare 
înainte de 1990. Nu aș fi vrut să fiu în pielea acelui specialist după cele dezvă- 
luite de academicianul nostru. 


29 iulie: după 16 luni de ședere la Moscova, fostul lider Erich Honecker 
este trimis înapoi în Germania unde, de la aeroport, este transferat direct la 
închisoarea Moabit, din vestul Berlinului... 


* * * 


La Chișinău, situația politică rămâne confuză. În urma anunţului privind 
crearea zonei de securitate și introducerea forţelor de menţinere a păcii din 

Moldova, Rusia,Iransnistria, la 24 iulie vin în capitală peste o sută de volun- 
tari de pe platoul Cocieri, care protestează o zi și jumătate în fața parlamentu- 
lui. Cer — ca și câţiva protestatari care declaraseră greva foamei în fața statuii 
lui Ștefan cel Mare — demiterea premierului Sangheli, reinstalarea în funcţie 
a miniștrilor apărării și securităţii naţionale, revocarea Convenţiei semnate cu 
Moscova. Mircea Snegur se întâlnește cu protestatarii aflați în greva foamei. 
Îi asigură că el, personal, nu va admite o revanșă a forţelor conservatoare și o 
revenire la putere a unui regim proimperial. Dă asigurări de protecţie socială 
pentru combatanți și victimele recent încheiatelor confruntări armate și se 
arată dispus să dialogheze cu protestatarii, „prin consilierii săi”. 

Ambasadoarea americană, Mary Pendelton, este satisfăcută că în tim- 
pul manifestaţilor voluntarilor „nu au fost încălcate drepturile omului la li- 
beră exprimare”. Mi-a confirmat că președintele Snegur l-a informat în scris 
pe preşedintele G.Bush asupra convenției pe care a semnat-o cu Elțîn și a 
mulțumit administraţiei americane pentru sprijin. O idee interesantă: Snegur 
i-ar fi spus ambasadoarei că intenţionează să solicite trimiterea în Moldova 
de observatori ONU, fără a preciza când și sub ce motivaţie. Ne-am întrebat 
amândoi dacă nu cumva ideea este tot de inspiraţie rusă, respectiv pentru a 
obţine statutul de „căști albastre” pentru trupele rusești aflate pe linia de dez- 
zangajare de pe Nistru. 

Armata rusă intră in Tighina, pe post de „armată eliberatoare” (sintagmă 
atât de dragă rușilor, atât în timpurile Imperiului țarist, cât și în cele 7 dece- 
nii de existenţă a Imperiului sovietic). În aceeaşi zi, un adevărat pod aerian 
Moscova-Tiraspol: 53 avioane ruseşti aterizează pe aeroportul de la Tiraspol, 
aducând proaspete și bine echipate trupe rusești de desant. 

Din datele oficiale difuzate de separatiștii de la Tiraspol, în timpul con- 
flictului de 158 zile în Transnistria s-au înregistrat 500 morţi și 899 răniți 
din rândurile cetăţenilor civili şi ai „cetăţenilor străini care au acordat ajutor 
în respingerea agresiunii Moldovei”. Cele mai multe victime s-au înregistrat 
la Tiraspol (109 morţi) și Tighina (209 morți). Au fost, de asemenea, uciși 
389 milițieni, luptători din garda republicană și din detașamentele de apărare 
civilă, precum şi 84 cazaci. 

Lipsesc date oficiale ale autorităţilor centrale moldovene. Doar o scurtă 
declaraţie a unui parlamentar care a avansat cifrele de 153 morţi şi 573 răniți. 

Situaţia economică a Republicii Moldova este, conform datelor pe pri- 
mele șapte luni ale anului, îngrijorătoare. Indicatori „cu minus” pe toată li- 
nia: volumul producţiei industriale a scăzut cu 28%, industria materialelor 
de construcţii — 45%, industria alimentară — 33%, chimică şi petrochimică 
- 31%, forestieră, prelucrarea lemnului — 29%. Criza economică internă, 

inevitabilă după dezmembrarea URSS, creşterea inflației, lipsa resurselor fi- 
nanciare, dezechilibrul creat în schimburile economice de pe piaţa internă și 
limitarea exporturilor spre fostele republici sovietice, precum și necesitatea 
unor importuri vitale pentru economie (curent electric și hidrocarburi în pri- 
mul rând) au condus la o scădere cu 30% a PIB în anul 1992. La toate acestea 
a contribuit în uriașă măsură secesionismul transnistrean. Destrămarea siste- 
mului unic economic al Republicii Moldova a constituit pentru separatiști 
principala pârghie de şantaj în vederea atingerii obiectivelor politice. Con- 
trolând prin forță armată un important potenţial economic, amplasat într-o 
zonă cu o populaţie de numai 17% din populaţia ţării, liderii separatiști au 
reușit să destabilizeze substanţial economia naţională a Republicii Moldova, 
să stopeze procesul de reformare. Începând cu 1 aprilie 1991, tuturor organi- 
zaţiilor şi întreprinderilor situate în partea stângă a Nistrului li se interzisese 
vărsarea mijloacelor în fondul republican de stabilizare a economiei și în fon- 
dul social al Republicii. În termenii anului 1991, pierderile economice naţio- 
nale ca urmare a conflictului armat au fost evaluate la cca 2 miliarde de ruble 
(pentru comparaţie, venitul naţional al Republicii Moldova pe anul 1991 a 
fost de 15,4 miliarde de ruble). 

După semnarea Convenţiei, ostilitățile au încetat, cel puţin formal. Îm- 
bucurător că nu se mai înregistrau pierderi de vieţi omenești. Dar „linia de 
dezangajare”, controlată în special de forțele armate ruse, a devenit și o fron- 
tieră între Moldova dintre Prut și Nistru și raioanele din stânga Nistrului. 
Această „frontieră” nerecunoscută, atent monitorizată de trupele rusești „de 
menţinere a păcii”, mai bine zis de menţinere a satus quo-ului separatist, lasă 
mână liberă totală separatiştilor de la Tiraspol. 

Ce însemna Transnistria la începutul anilor '90? 11,2% din teritoriul 
RSS Moldovenești (3,79 mii km?), 0,25% din populaţia întregii URSS (cu 
200 locuitori/km? era cea mai densă zonă din URSS) şi 17% din cea a RSS 
Moldovenești, 1% din PIB al URSS (inclusiv 2% din producţia agricolă), cca 
35% din producţia industrială a Republicii Moldova (inclusiv 90% energie 
electrică, 56% produse de larg consum,), 16,5 % din totalul întreprinderi- 
lor de construcţii, 11,5 % din totalul investiţiilor. Industria regiunii produ- 
cea 13,5 miliarde kwh, 700 mii tone oţel, 600 mii tone laminate, 10,4 mii 
transformatoare de forță, 185 mii electromotoare. Cele 16 sovhozuri şi 70 
colhozuri exploatau cca 200 mii ha de pâmânt arabil. Numai raionul Slobo- 
zia producea cca 300 mii tone de legume anual (din care cca o treime intra în 
fondul unional). In regiune se producea o mare cantitate de coniac, cu care 
s-au făcut şi se fac şi azi bani frumoşi. Chiar în timpul conflictului, oameni 
întreprinzători din Chişinău erau în strânse legături de afaceri, pe piaţa nea- 

gră desigur, cu tiraspolenii în comerțul ilegal de băuturi alcoolice. Regiunea 
avea 141 localităţi, din care 4 orașe, 8 aşezări de tip orăşenesc și 129 sate; din 
cei cca 700 mii locuitori, 480 de mii locuiau în zonele urbane. 

Şi iată că, la 19 de ani de la evenimentele din 1992, „republica transnis- 
treană” continuă să existe, chiar dacă nu este recunoscută de nici un stat. Are 
un „preşedinte” al cărui mandat neîntrerupt din 1990 îl face invidios chiar 
şi pe longevivul politic preşedinte al Belarusului, are parlament, guvern, ar- 
mată proprie. Are şi un comerț extern înfloritor. Conform datelor statistice 
pe anul 2010, exporturile din regiune se cifrau la 584,9 milioane dolari (prin- 
cipalii „parteneri”: Rusia-104,3 milioane $, Italia- 58,3 milioane $, Germa- 
nia — 38,1 mil.$, România — 41 milioane dolari) iar importurile la 1,3 mi- 
liarde dolari ( Rusia — 566,5 milioane, Germania -192,4 milioane, Ucraina 
- 192,4 milioane, Polonia — 23,3 milioane, Italia — 23 milioane, SUA — 21,8 
milioane, România — 15,1 milioane). Una dintre cele mai mari companii, de 
fapt holding, este „Șerif”, care deţine...clubul de fotbal Şerif Tiraspol ( in- 
clusă în campionatul naţional de fotbal al R.Moldova și, afiliată la Federaţia 
Naţională de fotbal a R.Moldova, însă doar pentru a participa la competiţiile 
europene ale FIFA!) Mai deţine și fabrica de coniac „Cvint” a cărei producție 
este exportată în cele mai îndepărtate colțuri ale lumii, după ce trece prin 
punctele vamale ale R.Moldova, pentru a lua pe actele de export ștampilele 
recunoscute de alte state. Această fabrică a fost înfiinţată în 1990 de doi 
ofițeri din ministerul de interne al RSS Moldoveneşti — Ilia Kazmali şi Victor 
Dușan. De unde au avut capitalul iniţial? Un secret închis cu 7 lacăte! Dar, 
să nu uit: companiei Şerif îi mai aparţin supermarketurile, staţiile de benzină, 
pizzeriile Şerif şi multe-multe altele din „republica nistreană”. Proprietar: fiul 
lui Smirnov!! 

La Chișinău, se emit noi decrete prezidenţiale. După cel privind anularea 
stării excepţionale pe întreg teritoriul republicii, la 1 august este emis un altul, 
vizând predarea benevolă a armelor și munițiilor deţinute ilegal de populaţie. 
Şi s-a strâns ceva: 3000 de arme automate, carabine și pistoale, peste 12000 
grenade, vreo 400 mii cartușe. Imi amintesc că, în curtea vecină sediului vechi 
al ambasadei noastre, într-o dimineaţă s-a auzit o detunătură puternică. Nu 
am să uit niciodată scena din curte: un băiețandru de 14-15 ani era întins pe 
pământ, sângele șiroind abundent din cioturile ambelor mâini. Găsise în casă 
o grenadă (pentru ce oare o aduseseră părinţii?) s-a jucat cu ea, cum văzuse 
probabil în filmele de război și... a rămas infirm pe viaţă. Asta am văzut noi, 
dar auzisem multe povestindu-se despre grozăviile de pe malul Nistrului, unde 
minele care înţesau câmpurile provocau periodic victime în rândul sătenilor. 

De partea transnistreană s-a raportat dezarmarea a 1500 persoane, con- 

fiscarea a 325 pistoale și mitraliere, precum și a unei instalaţii de lansatoare de 
rachete Alazan. Până la 10 octombrie geniștii moldoveni au deminat 72 km’, 
au neutralizat 4000 obiecte explozive şi au deminat patru poduri. 

Separatiştii au făcut, însă, ceva mai multe! Au instalat, discret, posturi de 
„grăniceri. 

În pofida interdicţiei formale a ministrului apărării de a nu mai da decla- 
raţii de presă, generalul Lebed, într-un interviu acordat săptămânalului Z4- 
teraturnaia gazeta (31 iulie), etichetează din nou guvernul moldovean drept 
„Fascist şi criminal, care ar trebui adus în fața unui nou tribunal Nurnberg”. 
Declară că "Armata a 14-a este o armată locală” și că „poporul nistrean are 
drept la propria sa armată”. 


2 august: azi se împlinesc 52 de ani de la crearea RSS Moldovenești... 

Imediat după ultimatumul din 28 iunie 1940 și reanexarea Basarabiei și 
nordului Bucovinei, Moscova a uitat foarte repede spaţiul geografic al Ba- 
sarabiei pe care o stăpânise vreme de 106 ani și a dat semnalul croirii unei 
noi hărţi a acestui teritoriu. La 10 iulie 1940, Biroul Politic al Comitetului 
Central al Partidului Comunist (bolşevic) şi Consiliul Comisarilor Poporu- 
lui al Uniunii Sovietice adoptă hotărârea „Cu privire la reunirea populaţiei 
moldoveneşti a Basarabiei cu populaţia moldovenească a Republicii Auto- 
nome Sovietice Socialiste Moldoveneşti”. Luat de val, chiar ziarul Pravda din 
11 iulie publică articolul de fond întitulat „Trăiască poporul moldovenesc, 
liber şi reunit” în care se sublinia că: „RSSM Uhnională va avea o suprafață 
de circa 50 mii kilometri pătraţi (adică 45.638 km. pătrați — suprafaţa Ba- 
sarabiei şi 8,1 mii — a RASSM), iar populaţia ei va constitui circa 3,7 mi- 
lioane de locuitori. Astfel, viitoarea RSS Moldovenească va deveni un stat 
cu un teritoriu mult mai vast decît unele state europene: Belgia, Olanda, 
Elveţia”. În diferite orașe din Basarabia și din stânga Nistrului, se organizează 
în grabă mitinguri ale „oamenilor muncii” în susţinerea „politicii naţionale 
leniniste, promovate de către partid și Guvernul Sovietic” despre care ziarul 
Moldova Socialistă relata la 13 iulie:„cu mare bucurie am aflat noi că Sovietul 
Comisarilor Poporului din URSS şi CC al PC Unional au susținut rugămin- 
tea organizatorilor Moldovei și au intrat cu propunere în Sovietul Suprem al 
URSS de a întruni locuitorimea Basarabiei cu locuitorimea RASSM și orga- 
niza Republica Confederativă SSM”. La prima vedere, era vorba de crearea 
unei noi republici, pe structura Basarabiei istorice, la care se adăugau terito- 
riul RASS Moldovenești, din stânga Nistrului. 

Dar, atenţie la nuanță! Hotărârea din 10 iulie se referea la „reunirea 
populaţiei moldovenești” și nu la „reunirea teritoriilor moldovenești”! Şi, în 

baza acestor formulări, intră în joc „Mica Rusie” — Ucraina — care se dedul- 
cise la extinderea teritoriului aflat în administrarea sa, după ce, cu un an în 
urmă, primise, după invadarea Poloniei, regiunile estice ale acesteia. De altfel, 
cu numai o săptămână înaintea ședinței Biroului politic al CC al PC(b) 
din URSS şi a guvernului sovietic care urma să ia în discuţie chestiunea 
creării RSSMoldoveneşti, ziarul Izvestia din 3 iulie 1940, în articolul „Isto- 
ria Basarabiei şi a Moldovei” susţinea că „există probe ce demonstrează că 
slavii locuiesc aici (adică în Basarabia şi RASSM - n.n.) din cele mai stră- 
vechi timpuri. Conform surselor greceşti, pe timpul Împărăției Romanilor 
(v. 2 al erei noastre) triburile slave locuiau nu numai în Basarabia, dar și pe 
teritoriul cnezatelor dunărene”. 

În tot cursul lunii iulie1940, Chișinăul și Kievul poartă o bogată 
corespondență cu Moscova pe subiectul hărții administrativ-teritoriale a vi- 
itoarei RSS Moldoveneşti. Într-o primă fază, pe baza unor considerente et- 
nice, istorice, economice, se propune ca în componenţa Ucrainei să intre nor- 
dul Bucovinei, Hotinul și raioanele Balta și Pesceanka din RASSM. Viitoarea 
RSS Moldovenească urma să aibă 5 regiuni: Bălți, Chișinău, Bender, Akker- 
man și Tiraspol cu raioanele Ananiev, Valea Hoţului, Grigoriopol, Dubăsari, 
Camenca, Codâma, Kotovsk, Ocna Roşie, Râbnița, Slobozia, Tiraspol și 
Cerneansk). La rândul ei, conducerea fostei RASSM propune și ea cedarea 
către Ucraina, pe lângă nordul Bucovinei, doar a Hotinului, Ceţătii Albe și 
Chiliei, iar de la est de Nistru — doar raioanele Codâma, Balta şi Pesceanka. 

Liderii de la Kiev speculează abil sintagma „reunirea populaţiei 
moldoveneşti” şi înaintează, sub semnătura preşedintelui Prezidiului Sovie- 
tului Suprem al RSS Ucrainiene, M.Greciuha, o „Notă informativă cu privire 
la proiectarea frontierei de stat a RSS Moldovenești cu Ucraina”. Destina- 
tar: G. Malenkov, secretar a CC al PC(b) din URSS. În Notă sunt susținute 
„drepturile legitime” ale Ucrainei de a încorpora: 

- nordul Bucovinei: „Bucovina de Nord (474.617 locuitori) e popu- 
lată majoritar de ucraineni, sau cum li se mai spune — rusini, și de huţuli, 
precum şi de o parte neînsemnată a popoarelor de alte naţionalităţi, care 
nu au nimic comun cu originea moldovenilor. De aceea nu trezește nici 
un fel de îndoieli faptul că toată Bucovina de Nord trebuie să fie inclusă în 
componenţa RSS Ucrainene”. Cum s-a făcut calculul a fost evident chiar 
din recensământul iniţiat de ucrainieni în același an, la 31 august, din care 
reieşea că 28,6% din populaţie s-a declarat a fi de naţionalitate moldo- 
veană, iar 26,48% -— de naţionalitate română (deci o majoritate de 55,8 
la sută moldoveni/români!), dar „românii” au fost înregistrați separat și 

plasați în categoria celor „care nu au nimic comun cu originea moldove- 
nilor”; 

— judeţul Hotin, în care locuiau „...în marea majoritate ucraineni 
(adică rusini şi chiar guţuli), cu excepţia unui număr neînsemnat de mol- 
doveni, împrăștiați prin tot judeţul, cu o concentrare doar în 16 locali- 
tăţi ale plasei Briceni și în 7 localităţi ale plasei Secureni...”. Şi în acest caz, 
aceleași statistici demonstrau că 47 la sută din populaţie o reprezentau 
moldovenii, ( restul, ucrainieni-25 la sută, ruși- 13,6 la sută, evrei- 9,2 la 
sută). Ca ucrainienii să iasă majoritari, aproape 4000 de bieloruși și polo- 
nezi au fost înregistraţi ca ucrainieni, iar 22 de sate moldo-ucrainene au 
fost înregistrate ca pur-ucrainene; 

— judeţul Akkerman, în care „locuiesc 368.252 persoane, inclusiv 
39.1% ucraineni şi ruşi, iar moldoveni — doar 19,6%. Reieşind din aceasta, 
socot că judeţul Akerman la fel trebuie alipit în întregime la RSS Ucrai- 
neană”. În acest caz, pentru că nu ieșea la socoteală majoritatea ucrainiană, 
s-a recurs la majoritatea...slavă, la care, în rezervă, partea ucrainiană avea și un 
procent de 17,3 la sută bulgari! 

Ca să pună mâna și pe judeţele Ismail și Cetatea Albă, conducerea ucrai- 
niană apelează din nou la „etnia slavă”: adună procentele ucrainienilor și 
rușilor „care vor fi în vecii vecilor uniţi”, precum și ale bulgarilor și găgăuzilor 
care „fiind triburi slave, au mai mult comun și în drepturi, şi în modul de trai 
cu ucrainenii decât cu moldovenii”, În plus, este adus şi un argument „stra- 
tegic”: „Dunărea — marea arteră fluvială nesupusă îngheţului — este unită cu 
Marea Neagră şi poate fi utilizată eficient de flotila fluvială şi maritimă ale 
RSS Ucrainene şi nu are rost a împărţi Dunărea în sfere de influență atât din 
punct de vedere economic, cât şi strategic”. Asta era de fapt scopul final, cel 
real, al ucrainienilor: controlul gurilor Dunării, visul smultisecular al Imperi- 
ului Rus! 

S-a ales praful și de mult lăudata republică autonomă socialistă sovietică 
Moldovenească din stânga Nistrului: ucrainienii demonstrează că moldove- 
nii sunt în multe raioane minoritari față de „slavi”: „în RASS Moldovenească 
sunt înregistraţi 572.339 locuitori, dintre care: 30,2% — moldoveni,12,8% 
— alte naţionalităţi și 57% — ucraineni, ultimii populând masiv raioanele 
Kodîma, Pescianka, Ananiev, Valea-Guţulului, Ocna-Roşie, Cerneanca, 
Balta, Kotovsk”. Cererea de anexare a opt „raioane pur ucrainiene” din 
stânga Nistrului era motivată și prin faptul că „ la formarea RSS Moldove- 
nești... toate școlile vor trece, în mod obligatoriu, la limba moldovenească 
şi acolo poate dispare limba ucraineană, iar raioanele menţionate se înve- 
cinează nemijlocit cu RSS Ucraineană”. 


www.dacoromanica.ro 


CHIȘINĂU '92 + 273 


În legătură cu acest apetit teritorial, un raportor al Sovietului Suprem de 
la Moscova obiectează: „în întregul judeţ Ismail ucrainenii constituie doar 
4,7%, în timp ce ponderea moldovenilor este de 31,9% (restul populaţiei este 
formată din ruşi, bulgari, evrei etc.). În plasa Ismail, ucrainenii constituie 
6,0%, moldovenii — 22,16%. În afară de aceasta, oraşul Ismail este centrul 
economic de atracție pentru o serie de localităţi din judeţul Cahul”. Raportul 
este ignorat. Malenkov, stimulat puternic de Nikita Hruşciov, susţine în to- 
calitate pretenţiile ucrainienilor, astfel că, la 2 august 1940, Sovietul Suprem 
al URSS adoptă Legea „Cu privire la formarea Republicii Sovietice Socia- 
liste Moldovenești Unionale și includerea Bucovinei de Nord, a judeţelor 
Hotin, Akkerman și Ismail ale Basarabiei în componenţa Republicii Sovie- 
tice Socialiste Ucrainiene”, În componenţa RSSM au intrat orașul Chişinău, 
6 din cele nouă judeţe ale Basarabiei (Bălți, Bender,Cahul, Chișinău, Orhei, 
Soroca), precum și orașul Tiraspol și 6 din cele 14 raioane ale fostei RASSM 
(Tiraspol, Dubăsari, Camenca, Râbnița, Slobozia, Grigoriopol). Celelalte 
raioane ale RASSM, precum și judeţele Akkerman, Ismail și Hotin au fost 
trecute în componenţa RSS Ucrainiene. 

Procedura de trasare a hotarului a luat sfârşit odată cu emiterea, la 4 noi- 
embrie 1940, a decretului Prezidiului Sovietului Suprem al Uniunii Sovietice 
„Cu privire la stabilirea graniţei între RSS Ucraineană şi RSS Moldovenească”, 
prin care Ucrainei i-au fost cedate 61 localităţi, cu o populaţie de 55 mii lo- 
cuitori (46 din judeţul Bender, una din judeţul Cahul și 14 din raioanele de 
peste Nistru, fosta RASSM). RSS Moldovenească a primit 96 localități, cu 
203 mii locuitori (76 localități din județul Hotin, 6 din judeţul Ismail şi 14 
din judeţul Akkerman). Aceste măsuri au fost motivate prin preponderența 
etnică, către Ucraina fiind transferate localităţi cu populaţie majoritar ucrai- 
niană, rusă, bulgară. 

În consecință, ca rezultat al demarcării noilor frontiere între RSS Mol- 
dovenească și RSS Ucraineană, Basarabia a pierdut nu numai teritorii unde 
populaţia moldovenească era majoritară comparativ cu alte naţionalităţi 
(Akkerman, Ismail, Hotin), dar și: porturile de la Dunăre şi Marea Neagră 
(Bugaz, Cetatea-Albă, Chilia, Ismail, Reni), 30% din plantațiile viticole, 
40% din producţia globală de cereale, 23% din șeprelul de ovine, 18% din 
extragerea materialelor de construcție, întreaga industrie piscicolă etc. În 
total, Ucraina, şi-a alipit pământuri populate de 1 milion 668 mii de oameni. 
Iar pentru a diminua ponderea moldovenilor în totalul populaţiei, în judeţele 
Ismail şi Akkerman au fost strămutate circa 10 mii de familii ucrainiene din 
regiunile Sumi, Vinniţa, Lvov, Volîn și Kameneţ-Podolsk. 

Sute de scrisori și telegrame adresate conducerii de la Moscova de către 

populația moldovenească din județele Hotin (circa 137 mii de oameni), Is- 
mail ( circa 72 mii), Akkerman (circa 63 mii) şi nordul Bucovinei (circa 138 
mii) prin care cereau revenirea în componenţa RSS Moldovenești nu au avut 
nici cel mai mic ecou. 

A început un proces rapid de sovietizare, începând cu deportările 
„incomozilor”, continuând cu venirea masivă de populaţie din alte regi- 
uni ale URSS. Cât de artificială a fost noua republică unională și de câtă 
„consideraţie” se bucurau la Moscova moldovenii reiese și din politica de ca- 
dre. Câteva cifre sunt grăitoare. De exemplu, în a doua jumătate a anului 1940, 
din cei 198 activiști de partid cu munci de răspundere, doar 7 erau români, iar 
din cei 75 membri ai executivelor judeţene, doar 4 români. Aceeași situaţie și 
în justiţie: din 26 membri ai Judecătoriei supreme a R.S.S.M. numai doi erau 
români, din 131 procurori, doar 8 erau români. În Sovietul Suprem al URSS, 
din 34 deputaţi doar 9 erau români. 

O situaţie similară exista și în organele executive ale republicii. Dintre 
preşedinţii comitetelor executive raionale 26 erau ruși, 24 ucraineni şi 15 
moldoveni. În comitetele executive judeţene, din cele 582 funcţii-cheie mol- 
dovenii ocupau doar 63 de posturi. Această politică de cadre nu s-a schimbat 
nici după 1944. În iulie 1944, din 1335 lucrători cu munci de răspundere în 
aparatul de partid și de stat, 1116 posturi erau ocupate de ruși și ucrainieni. 

După încheierea celui de-al II-lea război mondial, oficialitățile RSSM 
au readus în discuţie chestiunea privind retrocedarea către RSS Moldove- 
nească a teritoriului din cuprinsul Basarabiei trecut în 1940 sub jurisdicţia 
RSS Ucrainene. 

În 1946, secretarul CC al PC (b) din Moldova N. Salagor şi președin- 
tele Consiliului de Miniştri al RSS Moldovenești N. Koval au adresat o 
scrisoare lui Stalin, prin care l-au rugat să examineze „problema readucerii 
în componenţa RSS Moldoveneşti a judeţelor basarabene Hotin, Akkerman 
şi Ismail”. Argumentul principal îl constituia structura etnică a populaţiei; 
potrivit datelor statistice, populaţia ucraineană din județele basarabene 
transmise Ucrainei este minoritară faţă de cea moldovenească. Totodată, 
au subliniat că trecerea în componența RSS Ucrainene a județului Hotin 
din nordul Moldovei şi a judeţelor Akkerman şi Ismail din sudul Moldovei 
are efecte negative asupra dezvoltării economice şi culturale ale Republicii 
Moldoveneşti. Republica este lipsită de porturile dunărene şi de cele de pe 
Marea Neagră (Bugaz, Akkerman, Chilia, Ismail, Vilcov, Reni) și este privată 
de interacţiunea economică şi culturală a sudului şi nordului Moldovei cu 
raioanele ei centrale. 

Demersuri zadarnice. Problema în cauză fusese deja închisă. Pe de o parte, 

poate este mai bine că subiectul nu fost reluat, dacă ţinem cont că în condu- 
cerea sovietică de vârf își făcuse loc ucrainianul Hrușciov. După terminarea 
războiului, acesta îi ceruse lui Stalin încorporarea în Ucraina a încă două-trei 
judeţe din Moldova, iar de la România - sudul Bucovinei și Maramureșul! 

Încercări similare — eşuate însă — de retrasare ceva mai corectă a hărții 
RSS Moldovenești au mai avut loc în 1954 şi 1958. Iar după venirea lui Gor- 
baciov la putere, un grup de veterani din Republica Moldova a trimis, în anul 
1986, Prezidiului Sovietului Suprem al URSS o scrisoare prin care solicita re- 
trocedarea către RSS Moldovenească a sudului Basarabiei. Nu au primit nici 
un răspuns. 

Şi în timpurile noastre se aud destul de des voci în Ucraina — e drept, nu la 
nivel oficial — care tot mai tânjesc la un nou rapt din pământurile Moldovei, 
evocând „Iransnistria, pământ ucrainian”. Citeam, prin toamna anului 2010, 
declaraţia unui deputat de la Odesa: „... Poziţia Ucrainei în legătură Transnis- 
tria ca parte inseparabilă a Moldovei este corectă. Este o situaţie complexă 
— Kievul nu poate să recunoască așa, pur şi simplu, Transnistria. Situaţia geo- 
politică este de așa natură, încât face acest lucru imposibil. Dar trebuie să ne 
fie clar că Transnistria nu a fost niciodată, în nici un fel, legată cu Moldova 
istorică. A fost o construcţie din timpurile sovietice, Republica Autonomă 
Moldovenească în componenţa Ucrainei. Şi a vorbi acum că Transnistria nu 
este ucrainiană, este destul de straniu...Într-o perspectivă ideală, Ucraina tre- 
buie să treacă etapa firească a federalizării și să alipescă la ea și republica mol- 
dovenească nistreană...Frontiera pe Nistru a existat mii de ani, prima oară a 
fost fixată chiar de Herodot, iar acum frontierele politice trebuie să vină în 
întâmpinarea civilizaţiei”...Nu am reușit, sincer să fiu, să găsesc date despre 
cartograful Herodot în serviciul ucrainienilor... 

Naţionaliștii ucrainieni nu pot uita cât de generoasă cu ei a fost istoria 
sec.XX! În perioada sovietică, Ucraina și-a lărgit hotarele pe seama statelor 
învecinate, cu circa 150 mii km pătraţi. Iată o simplă comparaţie a suprafe- 
pei Ucrainei actuale cu momentul în care şi-a proclamat pentru prima oară 
independenţa, în 1918: conform recensămîntului populaţiei din 1926, 
Ucraina stăpânea un teritoriu de 451,7 mii km, cu 29 milioane locuitori. 
Astăzi, teritoriul se întinde pe 603,7 mii km’, cu o populaţie de 52 milioane. 
Cele mai valoroase „achiziţii” ale Ucrainei în anii totalitarismului comunist 
le-au constituit estul Poloniei (1939), Transcarpatia (1939), o parte din zeri- 
zoriile moldovenești (1940), Crimeea (1954), ultima drept „cadovw” din par- 
tea lui Nikita Hruşciov cu prilejul aniversării a 300 ani de la unirea „pe vecie” 
a Ucrainei cu Rusia! 

Data de 2 august mi-a readus în memorie un alt eveniment. 

La 2 august 1976, Ceaușescu făcuse o escală de o zi la Chișinău, în drum 
spre Crimeea, unde urma să se întâlnească cu secretarul general Leonid Brej- 
nev, continuând practica întâlnirilor anuale a celor doi. Era prima vizită 
românească la acest nivel în RSSM după cel de al doilea război mondial. A 
venit însoţit de Elena, de Nicu și de Ştefan Andrei. Primul secretar al CC al 
PC din RSSM, I.Bodiul, l-a întâmpinat la frontieră și l-a condus la Chișinău, 
unde liderul român a vizitat sovhozul Victoria din complexul agroindustrial 
Moldvinprom, din raionul Kotovsk. A mers apoi la uzina de maşini electrice 
Microprovod, unde a avut loc un miting. Bodiul și-a început discursul prin 
citirea unei telegrame adresate CC al PC din RSSM de către Leonid Brejnev: 
„Felicit cordial oamenii muncii din republică cu ocazia sărbătoririi formării 
RSSM”. Nu cred că a mai existat în istoria URSS un mesaj atât de scurt adre- 
sat de conducerea de la Moscova vreunei republicii unionale! Mai „precis” în 
mesajul ce se dorea a fi adresat lui Ceaușescu a fost Bodiul, care a început cu: 
„Suntem foarte bucuroși că la cea de a 36-a aniversare a creării RSSM vă aflați 
aici. Vedem în aceasta atenţia dvs față de RSSM, faţă de întărirea prieteniei 
dintre popoarele român și sovietic...” A înghiţit totul Ceaușescu. A luat cu- 
vântul, însă fără a „felicita” sau a face vreo aluzie la „marea aniversare”. Când 
interpretul român a vrut să traducă în limba rusă prima frază a discursului 
lui Ceaușescu, Bodiul l-a oprit, zicând: „lasă, nu e nevoie, ei înţeleg”, „ei” 
fiind participanţii la miting. Ceaușescu și-a băgat în buzunar discursul pre- 
gătit, a vorbit liber, a lăudat realizările obţinute de republică, dar a punctat că, 
deşi România are relaţii bune cu URSS, cu alte republici unionale, relaţiile 
cu RSSM sunt mult mai reduse decât, de exemplu, cele cu Armenia (a evocat 
probabil această ţară pentru că, în continuare, a mers la Erevan, tot pentru o 
zi), deşi RSSM este cel mai apropiat vecin al României la frontiera sa estică. 
În final, a adresat celor celor trei sute de muncitori ai uzinei invitaţia de a 
vizita România. Ulterior, mai bine de un an ambasada noastră la Moscova a 
făcut demersuri pentru a aduce de la uzina respectivă mici grupuri, în vizită 
în România. În august 1977, o delegaţie de muncitori de la întreprinderea 
Microprovod şi o alta de la o întreprindere de vinificaţie au venit, în sfârșit, 
în ţară, fiind primiţi chiar și de Elena și Nicolae Ceaușescu. Mi-e greu să cred 
că delegaţiile respective erau formate numai din „muncitori”, însă să credem 
partea moldoveană. 

Vizita la Chișinău avusese loc la insistența destul de neelegantă a sovie- 
ticilor, care erau din ce în ce mai deranjaţi de lucrările de istorie care apăru- 
seră în ultimii ani în România și în care nu se mai vorbea de „retrocedarea 
în 1940 a Basarabiei, răpită în 1918 de România burghezo-moşierească”, ci 

de „ultimatumul sovietic din 1940” sau de „străvechiul pămînt românesc al 
Basarabiei, anexată de Imperiul țarist la 1812”. Fuseseră tovarășii sovietici 
deranjaţi şi de apariţia, cu un an înainte, a romanului lui Marin Preda, „De- 
lirul”. Deși Ceaușescu a subliniat, cred că prin iunie 1976, la un congres al 
culturii și educaţiei socialiste că „România nu are probleme teritoriale sau de 
altă natură cu Uniunea Sovietică”, sovieticii nu au fost mulţumiţi și au cerut 
ca, tocmai pentru a confirma că nu avem „pretenţii teritoriale” față de Uni- 
unea Sovietică, să facă o vizită de o zi la Chişinău. Şi, diabolic, vizita a fost 
fixată chiar pentru ziua de 2 august, dată la care RSS Moldovenească „sărbă- 
torea” împlinirea a 36 ani de la crearea RSSM. Înainte, însă, de a trece Prutul, 
Ceaușescu a participat la o mare adunare populară la Iași, unde a evocat lup- 
tele lui Ștefan cel Mare „pentru neatârnarea Moldovei”. 

Singurul lucru pe care l-a obținut Ceaușescu de la sovietici a fost și vi- 
zita imediată, în continuarea celei de la Chișinău, în Armenia, pentru a da 
impresia că nu a făcut o vizită specială în Moldova, ci doar o escală într-un 
turneu mai lung. După vizita crispată la Chișinău, la Erevan a arătat a fi ex- 
trem de impresionat de primirea pe care i-a făcut-o la Ecimiazin Prea Feri- 
citul Vasken I, care a ţinut un discurs într-o limbă română de excepție (se 
născuse și urmase studiile la București, familia sa făcând parte din miile de 
refugiați armeni stabiliţi în România în urma genocidului din 1916. A fost 
preot la biserica armenească și apoi ales catolicos al Armeniei). Vasken a adus 
vreo două sute de preoţi din întreaga Armenie care au cântat, în finalul în- 
tâlnirii, „Deşteaptă-te, române”. Era o noutate. La București nu se cînta încă 
acest cântec la manifestări oficiale, ci doar la cenaclul Flacăra... 

În decembrie același an, Bodiul și soţia sa Claudia au făcut o vizită la 
București. Familia Bodiul avea deja unele relaţii cu România prin fiica lor 
care lucra în cinematografie și care a colaborat cu Popescu-Gopo la realizarea 
unor coproducţii. 

Vizita lui Ceaușescu a avut, totuşi, urmări: de la Moscova s-a dat „dezle- 
gare” contactelor cu Moldova Sovietică, mai întâi la nivel de delegaţii econo- 
mice, mai apoi chiar și unor sporadice contacte pe linia oamenilor de cultură. 
Nu s-a reușit, însă, deschiderea unui consulat românesc la Chișinău, moldo- 
venii care voiau să apeleze la serviciile consulare românești fiind nevoiţi să se 
deplaseze la Moscova. Asta, în condiţiile în care la Kiev funcţiona încă din 
1972 un consulat general român. Sovieticii au refuzat cu încăpățânare, până 
după 1989, să arondeze RSS Moldovenească la circumscripţia consulatului 
de la Kiev.Moscova rămânea în continuare suspicioasă, astfel că Prutul conti- 
nua să fie pentru oamenii simpli o frontieră de netrecut. 

În anul 1977 au continuat vizitele: Între 13-15 septembrie 1977, o 

delegaţie condusă de Vasile Marin, secretar al CC al PCR, a efectuat o vizită 
prietenească, de documentare, în RSSM. În iunie 1978 a fost organizată o 
expoziţie cu produse ale industriei uşoare românești, iar ministrul comerțului 
interior din RSSM a făcut o vizită la Bucureşti. În acelaşi an, la 5 noiembrie, a 
fost inaugurată hidrocentrala de la Srânca-Costeşti unde a fost prezent și Ion 
Iliescu, pe atunci prim-secretar la Iași, care a mai făcut o vizită peste Prut, un 
an mai târziu, în perioada 14-16 iunie, împreună cu o delegaţie complexă din 
judeţul Iași. 

Cele de mai sus atestau o relativă relaxare temporară a contactelor Româ- 
niei cu RSSM. 

Spun asta, amintindu-mi că, după intervenţia trupelor unor ţări socia- 
liste în Cehoslovacia din vara anului 1968, şi ca urmare a criticii deschise de 
către România a acestei intervenţii, a sporit vigilenţa autorităţilor sovietice 
față de ţara noastră. Astfel, la 16 noiembrie 1970, Biroul Politic al CC al PC 
din RSSM a luat în discuţie „măsurile privind intensificarea lucrului ideolo- 
gic printre populaţia RSS Moldovenești”, după ce, cu numai câteva zile mai 
înainte, CC al PCUS adoptase Hotărârea „Despre măsurile privind inten- 
sificarea lucrului ideologic printre populaţia RSS Moldoveneşti și regiunea 
Cernăuţi din RSS Ucraineană”. Era aceasta și un efect al unui raport îngri- 
jorător prezentat de șeful de partid al RSSM, I.Bodiul: „Numărul manifes- 
tărilor naţionaliste din Moldova nu s-a mărit, însă esenţa lor s-a schimbat și 
are în prezent un caracter antirusesc mai pronunțat, fiind în același timp de 
orientare filoromânească. Ca mărturie ne servesc, în particular, foile volante 
dactilografiate sau scrise de mână ce sunt răspândite în republică. În zece luni 
ale anului curent au fost înregistrate 42 de cazuri. Multe din ele conţin cerințe 
despre plecarea rușilor din Basarabia și unirea ei cu România... ”. 

În hotărâre, constatându-se că „în republică au loc cazuri de orientări şi 
dispoziţii naţionaliste, prooccidentale, sioniste, antisovietice etc”, se dădea ca 
exemplu România, care „ din ce în ce mai activ foloseşte literatura, radioul, 
televiziunea, călătoriile cetăţenilor români în Moldova și vizitele cetățenilor 
noştri în RSR pentru a propaga printre oamenii noștri cursul politic „deose- 
bit” (al României — n.n.), neprietenos față de URSS. Organizațiile româneşti 
se străduie să trimită turiști preponderent în Moldova, stăvilind călătoriile în 
alte zone ale URSS”. Aflăm din document că în 1969 în RSSM veniseră 14,4 
mii turişti români, iar în România călătoriseră 5 mii de moldoveni, şi că „unii 
cetăţeni români se exprimă deschis referitor la pretenţiile teritoriale ale Ro- 
mâniei faţă de Basarabia şi Bucovina”. În 1970, vameşii modoveni au confis- 
cat de la turiștii români 2815 exemplare de „literatură dușmănoasă, inclusiv 
chineză și albaneză... Se constata, de asemenea, decalajul între abonamentele 

la periodice. Dacă în RSSM veneau 2377 exemplare de periodice românești, 
în România ajungeau doar 615 exemplare din publicaţiile editate la Chișinău. 

În scopul „stăvilirii pătrunderii ideologiei burgheze și altei ideologii 
dușmănoase în rîndurile oamenilor sovietici” au fost luate o serie de mă- 
suri drastice: „să se reducă substanţial participarea R.S.S. Moldovenească în 
schimburile turistice ale URSS cu România, sporindu-se în același timp cu 
R.P. Bulgară, R.P. Ungară, R.P. Polonă, R.S.Cehoslovacă și cu alte țări socia- 
liste ... ”; „selectarea mai riguroasă” a turiștilor care voiau să viziteze România 
şi supunerea acestora „unui instructaj adecvat”; majorarea timpului de antenă 
radio pentru emisiunile în limba moldovenească, destinate radioascultăto- 
rilor din România, în paralel cu analizarea posibilităţii de înlocuire a emi- 
ţătoarelor TV situate la frontiera cu România cu altele de o capacitate mai 
mare; limitarea pătrunderii şi răspândirii în republică a literaturii române 
şi a presei periodice româneşti etc. S-a mers până acolo, încât l-a începutul 
anilor '70 în RSSM a fost interzisă difuzarea filmului românesc „Columna, 
deşi acesta a rulat în toate cinematografele din celelalte republici unionale 
din componenţa URSS ! 

În acelaşi timp, istoriografia română a devenit din ce în ce mai transpa- 
rentă în legătură cu adevărurile istorice privind Basarabia. În perioada 1970- 
1975 a fost, ca să zic aşa, o adevărată concurență între istoricii români și cei 
sovietici în ceea ce priveşte numărul lucărilor de istorie consacrate Basarabiei, 
având loc chiar confruntări deschise între aceştia în cadrul unor simpozioane 
internaţionale. Punctul culminant l-a constituit apariţia în librăriile sovietice, 
la începutul anului 1975 (fusese dat bunul de tipar în octombrie 1974), a 
celei mai voluminoase lucrări consacrate Basarabiei: „Statalitatea sovietică 
moldovenească și problema basarabeană”, un volum de peste 900 de pagini, 
tipărit în 3000 exemplare, scris de academicianul moldovean A.M.Lazarev. 
Lucrarea, care se voia o argumentare științifică a tezei existenţei unui popor 
moldovenesc, aduna și dezvolta cele mai inepte teze privind „moldovenii” 
şi istoria Basarabiei, intrând, în același timp, în polemică deschisă cu teori- 
ile multor istorici români contemporani. Noi am semnalat de la ambasadă 
apariţia lucrării şi unele teze din ea, menite să trezească interesul celor de la 
București. Mi-aduc aminte că Laurenţiu Duţă, pe atunci corespondent de 
presă la Moscova, a venit la mine spunându-mi că a primit sarcină să trans- 
mită până a doua zi o traducere a lucrării! Conducerea Agerpres fusese in- 
formată de apariţie, i s-a cerut traducerea și...a dat dispoziţie expresă cores- 
pondentului său! Tot Agerpres a asigurat până la urmă traducerea, însă pe 
parcursul a două luni, în acele buletine „de uz intern”...Evident că a urmat și 
un protest al nostru pe canale diplomatice, partea sovietică dându-ne asigu- 

rări că volumul va fi scos din librării, dar, în aprilie 1976, cu prilejul unei vizite 
la Chișinău, am găsit-o, totuși, într-o librărie. Era și ăsta un semn că cititorul 
de rând nu prea era interesat de elucubraţiile ilustrului savant! Ecouri a avut 
destule și, din păcate, teze atât de mult criticate de noi la momentul respectiv, 
le-am regăsit şi în istoriografia română postdecembristă. Un exemplu: noi fu- 
sesem atunci, în 1975, foarte indignaţi de afirmaţia lul Lazarev cum că Mihai 
Viteazul a fost „un cuceritor tipic feudal” atunci când a realizat prima unire 
a românilor. Acum câţiva ani, am găsit o apreciere similară într-un studiu 
semnat de istoricul român Lucian Boia...Și, ar mai fi ceva de reţinut: intrat 
într-un con de umbră până la independenţa Moldovei, îl vom regăsi pe academi- 
cianul Lazarev, în 1994, în parlamentul Moldovei, deschizând chiar lucrările 
legislativului, ca decan de vârstă... Feste ale istoriei!! 

Nu știu ce și cât a obținut Ceaușescu prin acceptarea invitaţiei de a vizita 
Chișinăul, dar ştiu că a pierdut foarte mult, în primul rând în faţa moldo- 
venilor. Cel în ale cărui luări de poziţie față de Moscova vedeau o speranță 
privind o reîntregire a românilor, a fost privit, ireversibil, de românii dintre 
Prut şi Nistru un supus al sovieticilor, ale cărui gesturi sporadice de frondă nu 
au nici un efect. 

Ceaușescu şi-a pierdut într-o singură zi simpatia pe care o nutreau ro- 
mânii moldoveni, e adevărat din cu totul alte motive decât cele pentru care 
liderul comunist de la Bucureşti nu era iubit la Moscova... 

În anii "70, pe când lucram la ambasada de la Moscova, prieteni din ţară 
mă întrebau, printre altele, cum privesc sovieticii la Ceaușescu. „Ca la un lider 
comunist „răzvrătit, care sparge unitatea de monolit a sistemului socialist...” 
Că nu a fost iubit de Gorbaciov, nu mai trebuie demonstrat. Dar nici prede- 
cesorii acestuia nu aveau alte sentimente, deși nu le exprimau public, ci prin 
„sateliţii” din străinătate — fel de fel de partide comuniste şi muncitoreşti din 
ţări în curs de dezvoltare, în special din unele state arabe, și, nu o dată, chiar din 
SUA, în persoana liderului partidului comunist, Gus Hall (care, după date ale 
vremii, conducea un partid comunist cu vreo cinci sute de membri!!). Cred 
că „dragostea” pentru liderul român a început imediat după evenimentele din 
Cehoslovacia. Şi am găsit, în însemnările scriitorului sovietic Felix Ciuev, cel 
care a realizat cunoscutele „40 de convorbiri cu Molotov”, următoarea rela- 
tare despre o discuţie a sa, în vara anului 1968, cu Pero Popivoda, fost gene- 
ral în mișcarea de partizani din Iugoslavia, în timpul celui de al doilea război 
mondial, refugiat în 1948 în URSS, după o eșecul unui complot împotriva 
lui Tito: „Acum despre România. În timpul războiului Stalin a dat dispoziţie 
ca să fie scos din închisorile fasciste liderul comuniștilor români, Gheorghe 
Gheorghiu-Dej. Spionii noștri au găsit la București o verigă slabă, şi SS-tul de 

care depindea soarta lui Dej a venit în întâmpinare...în schimbul aurului. Di- 
ficultatea consta în introducerea aurului în închisoare. În această închisoare 
erau nu numai deţinuţi politici, ci și de drept comun. Printre aceştia au găsit 
un tânăr hoţ de buzunare care avea multe legături cu lumea interlopă locală și 
care şi-a oferit ajutorul. Operația a decurs cu succes, liderul partidului comu- 
nist român ajungând cu bine în hotelul moscovit „Ţentralnaia”, unde, în acea 
vreme, Îşi avea sediul Kominternul, și şi-a aşteptat vremea lui, care a venit în 
august 1944, când Armata Roşie a eliberat Bucureștiul. Dej conducea noua 
Românie și şi-a adus aminte de acel tânăr care l-a ajutat să fie eliberat. Se pare 
însă că acesta fusese din nou prins furând și ispășea o nouă pedeapsă, acum în 
timpul puterii populare. Dej a intervenit în destinul acestuia. Fostul pungaș a 
primit de lucru, a devenit activist al mișcării de tineret, a urcat rapid în ierar- 
hie, ajungând lider al mișcării bucureştene de tineret. După care Dej l-a luat 
pe lângă el, în aparatul de partid. Iată că acum avem ca secretar general al par- 
tidului comunist din România pe tovarășul Nicolae Ceaușescu — și-a încheiat 
povestioara Popivoda. Dar pentru istorioara asta în România te pot arunca în 
închisoare — a adăugat el!” 

„Această istorie — continuă Ciuev — am auzit-o în vara anului 1968, 
când am intrat în cabinetul lui Popivoda... „Generalul meu” citea „Pravda”. 
Lăsând ziarul de-o parte mi-a spus: „Orice hoţ de buzunare vrea să ne înveţe 
marxism-leninismul”, În „Pravda” era vorba de Ceaușescu...” Că Ceauşescu a 
dat mână liberă istoricilor români să scrie ceva mai deschis și mai aproape de 
adevăr, dar fracturat, cu zgârcenie, despre pământurile românești de dincolo 
de Prut este adevărat. Dar totul s-a rezumat la istorie. Putea Ceauşescu să facă 
ceva mai mult pentru Basarabia? Greu de crezut, însă oamenii, naivi, spe- 
rau, mai ales basarabenii. S-a făcut mult caz de faptul că la ultimul congres al 
PCR din noiembrie 1989 Ceaușescu a avut „curajul” să sublinieze necesitatea 
adoptării unei „poziţii clare, fără echivoc, de condamnare și anulare a acordu- 
rilor încheiate cu Germania hitleristă, trăgându-se concluziile practice pentru 
anularea tuturor urmărilor acestor acorduri și dictate”. Nu era, în opinia mea, 
nimic senzaţional în această declaraţie, ea fiind, în fapt, un ecou întârziat la 
declaraţiile publice din tot cursul anului 1989, făcute de liderii mișcărilor po- 
pulare din republicile baltice, și chiar din Polonia. Se apropiau de sfârșit și 
lucrările „comisiei Yakovlev” de la Moscova care a și dat publicităţii o lună 
mai târziu, la 24 decembrie, concluziile privind condamnarea Pactului Rib- 
bentrop-Molotov. Că în presa română apărea pentru prima oară o asemenea 
exigenţă, este cu totul altceva: presa de la București menținea un embargo 
aproape total asupra procesului perestroikăi din URSS, asupra mișcărilor 
naţionale din republicile unionale sovietice și asupra proceselor democratice 

din celelalte state socialiste. De ce acest embargo și din a cui dispoziție, sunt 
întrebări care așteaptă în continuare răspunsuri. Asta pentru că, citind un- 
deva referirile la o stenogramă a Comitetului Politic Executiv al PCR din 13 
noiembrie 1989, am aflat că Ceaușescu, evocând evenimentele din Moldova 
anului 1989, a subliniat că: „Am atras atenţia tovarășilor că trebuie să le pu- 
blicăm în presă”, după care s-a referit direct la chestiunea basarabeană: „Pro- 
blema Basarabiei este legată de acordul cu Hitler, adică de Uniunea Sovietică 
şi Hitler. Anularea acestui acord, în mod inevitabil, trebuie să pună și pro- 
blema anulării tuturor acordurilor care au avut loc... inclusiv să se soluţioneze 
în mod corespunzător problema Basarabiei și Bucovinei de Nord. Va trebui să 
discutăm în Uniunea Sovietică această problemă în perioada următoare...( În 
Moldova) sunt români și nu-i lasă să folosească limba pe care o doresc ei și, cel 
puţin în prima etapă, să se asigure legături corespunzătoare între Moldova și 
România. Sigur, nu dorim acum să ridicăm într-o formă schimbarea imediată 
a graniţelor, dar soluţionarea acestei probleme trebuie gândită și trebuie s-o 
discutăm (...) Aici nu este vorba despre existența unei naţionalităţi sau a unor 
oameni care sunt de origine română și se găsesc în Uniunea Sovietică, ci este 
vorba despre o parte a României, care a fost cedată datorită acordurilor cu 
Hitler”... 

În opinia mea, ar fi exagerat să punem numai în seama lui Ceaușescu 
proastele relaţii cu URSS, în special după evenimentele din Cehoslovacia, 
din vara anului 1968. „Ghinionul” nostru a fost că, practic, niciunul dintre 
conducătorii URSS, după „revoluția din octombrie 1917, nu ne-a iubit. 
Lenin- pentru că „am răpit” Basarabia, Stalin, din aceleași motive; ucrainia- 
nul Hrusciov, care visa la extinderea republicii natale pe seama pământurilor 
românești și care regreta amarnic decizia din 1958 de a-şi retrage trupele din 
România; Brejnev, care probabil că luase destule bobârnace de la Moscova 
în perioada în care fusese prim secretar al RSS Moldoveneşti, imediat după 
război, perioadă în care avea drept sarcină să lupte împotriva „rămășițelor 
burghezo-moșierești imperialiste române ” din republică; Andropov, care ca 
şef al KGB, cunoștea cel mai bine „dragostea” moldovenilor faţă de „marea 
Uniune Sovietică”, şi tot atât de bine sentimentele românilor faţă de ruși; Cer- 
nenko, fost șef de cabinet al lui Brejnev în perioada în care acesta din urmă 
se afla la conducerea RSSM, care cunoştea la fel de bine dosarul basarabean; 
Gorbaciov — din motivele pe care le știe prea bine toată lumea... 


x x x 


3 august: ministrul de stat P. Gusac îmi spune că la sfârșitul săptămânii 
va veni în Moldova Al.Bârlădeanu, președintele Senatului, ca invitat al lui 

Snegur, şi că se intenţionează să se meargă la Dolna, în pădurile Nisporeni- 
lor, unde era o casă de oaspeţi, nu departe de fostul conac al lui Ralli-Arbore, 
vizitat deseori de Pușkin, cucerit de farmecele unei frumoase ţigănci. Mă în- 
treabă dacă pot să particip. Habar nu aveam de vizită, așa că am răspuns că 
am deja niște angajamente, să văd dacă pot să le amân și îi voi da un răspuns. 
Am cerut, firesc, unele lămuriri și instrucţiuni de acasă. Era, totuşi, vorba de 
vizita „numărului 2” în stat! Răspunsul m-a ului: cică Bârlădeanu s-a supărat 
foarte tare, că de unde știu eu de vizită, că vizita este privată și nu doreşte nici 
un fel de publicitate etc etc. Ca atare, am declinat și eu invitația. 

Duminică seara, televiziunea naţională moldoveană a transmis o am- 
plă informaţie despre „convorbirile” Bârlădeanu -Snegur, care „au analizat” 
situaţia din republică, convenţia semnată cu rușii, viitorul relaţiilor cu Ro- 
mânia etc. Încă o odată Snegur a speculat naivitatea unor politicieni români, 
oferind populaţiei „dovezi ” ale dragostei sale pentru români! 

Dincolo de informaţia oferită de televiziune, „întrevederea de taină, fără 
publicitate” a avut şi farmecul ei, nepolitic. Unul dintre participanţii de la 
întâlnirea de la Dolna îmi povestise mult și multe. Iniţiativa vizitei aparținuse 
lui Bârlădeanu, subit cuprins de dorul pentru plaiurile natale. A venit la 
Dolna la 7 august, însoţit de Adrian Păunescu. Au mai fost invitaţi și Vieru 
şi încă vreo trei scriitori moldoveni. Petrecere prelungită, cu o atmosferă ca 
între fraţi. Chiar s-a ajuns la o împăcare istorică —vremelnică, ce-i drept — în- 
tre Snegur și scriitorul Nicolae Dabija care în fiecare număr al revistei „Lite- 
ratura şi arta” îl ataca pe preşedinte. S-a toastat pentru toţi și toate, inclusiv 
pentru unire! În legătură cu convenţia moldo-rusă, Snegur s-a plâns că este 
atacat din toate părţile, inclusiv din România, dar și-a manifestat încrederea 
în Elțîn care era, în opinia domniei sale, un democrat cu care se poate ajunge 
la o înţelegere. Pentru a fi corect, menţionez că nu am înţeles că Snegur ar fi 
făcut exces de zel în a-l glorifica pe liderul de la Kremlin, sau în a marca în 
vreun anume fel viziunea sa privind relaţia cu Rusia. Despre români — vorbe 
bune. Fără nominalizări. Şi fără excese de românism. Am avut și eu o curio- 
zitate: a venit Bârlădeanu cu vreun mesaj punctual al conducerii României? 
Nici vorbă, mi s-a spus: amintiri din copilăria lui pe meleagurile basarabene, 
unde se născuse, dorinţa de a se odihni după alegerile din septembrie, efuzi- 
uni sentimentale, multă poezie. E drept că au lipsit lacrimile. 

Cât priveşte relaţia Snegur — Adrian Păunescu, trebuie să spun că cei 
doi încă se aflau într-o prelungită lună de miere. Pentru Snegur, era „fratele 
Adrian”. Pentru Păunescu, Snegur va rămâne „oricâte se vor întâmpla de aici 
înainte, omul istoric al întoarcerii Basarabiei la sine însăși”. Nu am avut ocazia 
să mai cunosc părerea poetului după ce, în 1994, autorităţile de la Chișinău 

îl vor opri la frontieră și îi vor comunica „frățește” că a fost declarat persona 
non grata, deși în acel moment, Păunescu era senator!! Nu au fost de folos 
nici intervenţia ambasadei noastre, nici un telefon al poetului la președinția 
Moldovei (Snegur refuzând să răspundă la apel). Se pare că un spectacol la 
Chișinău al cenaclului „Totuşi iubirea” din februarie același an, chiar în aju- 
nul alegerilor parlamentare, deranjase serios pe domnul președinte Snegur, 
întrucât prea mult se cântase și se citiseră poezii închinate „Basarabiei, pă- 
mânt românesc”. 

Ultima călătorie la Chișinău a lui Adrian Păunescu a avut loc în august 
2010, când i s-a conferit cea mai înaltă distincţie a R. Moldova, „Ordinul 
Republicii”, și a primit titlul de membru de onoare al Academiei de Ştiinţe. 
La doar câteva zile după decesul lui Păunescu, guvernul moldovean a propus 
dezvelirea unui bust al poetului pe Aleea Clasicilor (bust care s-a și dezvelit, 
în august 2011) și a decis crearea unui muzeu memorial în casa în care s-a 
născut, la Copăceni, iar școala din sat să îi poarte numele. Personal, am apre- 
ciat în mod deosebit gestul celor de la Chișinău. Nu exagerez dacă afirm că, 
de departe, Păunescu a scris cel mai mult și cel mai cu suflet despre Basarabia 
zilelor noastre, a fost iubit, adorat chiar, în Republica Moldova. Nu odată am 
auzit cum, pe vremea cenaclului Flacăra, toți aşteptau ziua de joi să audă la 
radio retransmisia spectacolelor. În 1992, Păunescu a venit nu odată în Mol- 
dova cu cenaclul Flacăra, iar în luna mai a fost chiar în tranșeele de la Coşniţa 
şi Cocieri, unde, împreună cu soţii Aldea Teodorovici, a cântat și a recitat 
pentru voluntari, deşi numai la câteva sute de metri se aflau tranșeele cazaci- 
lor şi gardiştilor separatiști. Am întâlnit doi dintre acești voluntari care mi-au 
spus că acolo, în tranșee, s-a plâns când Păunescu recita poezii din care răzbă- 
tea dorul de Basarabia, jalea pentru acest pământ atât de încercat în istorie. 

În numeroasele sale peregrinări prin Moldova, l-am întâlnit o singură 
dată, într-o seară, în casa lui Grigore Vieru. Mi-a dăruit atunci volumul său 
de,„Poezii cenzurate”, pe care a scris:„Domnului Ion Bistreanu, singurul di- 
plomat român al cărui oficiu seamănă cu acela de prefect (de Chișinău!), așa 
să fie! Crăciun fericit, An Nou bun!” 


La 7 august premierul Sangheli merge din nou la Moscova. Se hotărăște 
crearea unor grupe de lucru pentru reglementarea statutului Armatei a 14-a 
şi al batalionului 300 de parașutiști dislocat în Chişinău. 

10 august: zi de doliu pe întreg teritoriul Moldovei în memoria victime- 
lor conflictului. „...În această zi de profundă tristeţe, îndemn ţara şi pe fiecare 
cetăţean al ei la pocăință, pace și smerenie. Să fim o lacrimă, o durere, o inimă 

şi o speranţă. Să ne îndurăm de aproapele nostru, să-l îndemnăm doar la fapte 
creştineşti” ( din mesajul lui Snegur). 

12 august: Sangheli semnează la Washington documentele de aderare 
a Moldovei la Banca Mondială și la FMI. Cele două organizaţii îi promit 
multe... 

La 13 august, am primit un telefon de la Sangheli: „Domnule Bistreanu, 
în legătură cu proiectul nostru de vizită la București. Tocmai l-am sunat pe 
domnul Stolojan, căruia i-a spus că în următoarele două zile aș dori să fac o 
vizită la Bucureşti, dar dânsul a zis că este foarte ocupat și că vineri (data pro- 
pusă pentru vizită) merge la dezvelirea unui monument... Eu nu mai am ce da 
de mâncare la oameni și nici bani de salarii și pensii, așa că voi pleca poimâine 
la Moscova”. 

L-am sunat imediat pe Adrian Năstase și i-am relatat discuţia. După 
circa o oră, Adrian Năstase a revenit telefonic: „comunică-i domnului San- 
gheli că este așteptat cu mare plăcere la București, imediat ce se întoarce de la 
Moscova. A fost o simplă neînțelegere, domnul Stolojan îl așteaptă oricând 
doreşte domnia sa”. 

Din nou l-am sunat pe premier, căruia i-am transmis cele de mai sus, su- 
gerând că vizita sa a București ar putea avea loc marţi 18 august. Sangheli 
mi-a promis că vom relua discuţia duminică, după întoarcerea sa de la Mos- 
cova. 

Am aşteptat cu nerăbdare ziua de duminică, având mari îndoieli că mă va 
suna. Sangheli mi-a infirmat scepticismul. Duminică, la prânz, mi-a telefonat 
şi mi-a propus o întîlnire în după amiaza aceleiași zile. M-a primit tot singur, 
fără consilieri. A făcut o scurtă prezentare a rezultatelor vizitei sale la Mos- 
cova, după care a spus că este de acord să meargă marți la București, pentru a 
discuta în detaliu „ce putem face împreună, la nivel economic”. A menționat, 
ca prioritate, obținerea unui ajutor imediat de făină, pentru că recolta de grâu 
este foarte proastă; în acest sens ar vrea să aibă o convorbire cu Mărculescu, 
ministrul agriculturii, pe care îl cunoaștea bine din perioada în care ambii lu- 
crau în agricultură. De asemenea, ar dori să facă o vizită la Cernavodă, fiind 
interesat într-o eventuală cooperare, R.Moldova fiind practic dependentă 
de energia electrică produsă în regiunea transnistreană. S-a întrebat, cu voce 
tare, pe cine să includă în delegație. „Poate aveți în vedere și un echilibru re- 
lativ între delegaţia care a fost la Moscova și cea care va merge la București, 
cel puţin pentru a evita speculaţii nedorite ale presei” — am opinat eu. Am 
întocmit împreună lista delegaţiei. Când a ajuns la ministerul de externe a zis: 
„să îl iau pe Tåu, cu ţiismele sale?” Am sesizat rezerva lui şi am sugerat să îl ia 

tot pe Ion Botnaru, adjunct al ministrului, care îl însoţise și la Moscova. In 
aceeași după amiază am transmis toate datele la București. 

Luni dimineaţa, am fost sunat, la prima oră, de Adrian Năstase: „Am pri- 
mit un telefon de la domnul Ţâu care mi-a spus că nu este inclus în delegaţie, 
rugându-mă să intervin pe lângă premierul Sangheli. I-am spus ca ar fi contrar 
tuturor uzanțelor ca eu să dictez unui premier pe cine să includă în delegaţie. 
Dumneata poţi întreprinde ceva în acest sens?"Am înţeles că citise cu atenţie 
informarea mea, inclusiv remarca privind „ţiismele”. "Domnule ministru, ştiţi 
bine că dacă la nivelul dvs nu puteţi face un atare demers, cu atât mai puţin la 
nivelul meu”. „Da, asta gândeam și eu, poate că domnul Ţâu ar putea rezolva 
problema în dialog direct cu premierul”. 

La câteva minute interval, Ţâu m-a invitat, „urgent” la minister. Vădit 
necăjit, mi-a zis: "am auzit că mergeţi fără mine la București. Cum se poate 
o asemenea vizită fără ministrul de externe? Am înțeles că aţi fost ieri la pre- 
mier. Nu puteţi insista ca să fiu inclus în delegaţie?” „Domnule ministru, 
este adevărat că ieri am fost invitat de domnul prim-ministru, care mi-a co- 
municat lista delegaţiei, fără alte precizări. Am crezut că aveţi alt program, 
mai ales că am remarcat că nu aţi făcut deplasarea nici la Moscova”. Punct 
lovit! 'Ţâu a rămas fără replică...Sincer vorbind, nu aveam nici cea mai mică 
rezervă privind includerea lui Țâu în delegaţie, nu cu decisesem acest lucru, 
dar, în același timp, consideram că Ţâu prea deţine complet monopolul asu- 
pra relaţiilor cu ministerul nostru de externe, adjuncţii lui neavând, practic, 
nici un contact cu omologii de la București. 

Marţi am plecat spre Bucureşti cu o cursă specială, împreună cu premie- 
rul Sangheli și cam jumătate din guvern. In ultimul moment, în delegaţie a 
fost inclus și prim-vicepreşedintele parlamentului, Ion Hadârcă. M-am bu- 
curat deși, sincer, m-a surprins prezenţa lui într-o delegaţie guvernamen- 
tală. Am înţeles ceva mai târziu: Sangheli a dorit să facă un gest prin care să 
câştige o anumită încredere în faţa prezidiului parlamentului cu care avea să 
conlucreze în procesul legislativ firesc, şi pe care îl dorea și ca aliat împotriva 
preşedintelui Snegur. 

Pe aeroportul de la Bucureşti, un incident de tot hazul. 

Ce se întâmplase? De la Chişinău, cu 10 minute înaintea cursei speciale, 
decolase cursa de linie, care a şi aterizat înaintea noastră, la interval de veo 
cinci minute. Controlorii de zbor l-au dirijat în faţa salonului VIP, unde era 
aliniate oficialităţile române, în frunte cu premierul Stolojan. Scara avionului 
a fost trasă la trapa aeronavei, însă dinăuntru se refuza cu încăpățânare des- 
chiderea acesteia. Piloții moldoveni fluturau din miini, semn că nu ei sunt 
aeronava specială. Cei de jos fluturau, la rândul lor, din mâini, semn de bun 

venit pentru fraţii de peste Prut. În acest răstimp, aeronava noastră era deja 
oprită la vreo 100 metri distanță, așa că pe geam puteam admira tot spectaco- 
lul. In sfârşit, controlorii de zbor au realizat gafa, au „gonit” rapid avionul de 
linie și am fost noi primiţi cu toate onorurile... 

La vila Lac 1, unde a fost cazată delegaţia moldoveană, forfotă mare. Tre- 
buia să intrăm imediat „în program”, nu înainte de a avea loc, chiar la vilă, 
întrevederea lui Sangheli cu ministrul agriculturii, Mărculescu. Imbrăţișări, 
pupături, felicitări, regrete că nu s-au văzut de mult timp, după care Sangheli, 
om practic, cum îi şade bine unui fost şef de colhoz, a intrat direct în subiect: 
„Am nevoie urgentă de 100 mii tone de făină. Kazahstanul a spus că nu ne 
poate da nimic, pentru că a avut o recoltă proastă, nici Moscova nu s-a arătat 
dispusă... Andrei dragă, nu am, dar te pot introduce la bursa de cereale...” 
Bietul Sangheli a rămas mut. Nu prea am înţeles cât și câte ştia el despre bursa 
de cereale, dar primul punct „prioritar” al vizitei s-a consumat. 

A urmat un al doilea, neprevăzut în program! Ministrul Spiroiu s-a apro- 
piat de mine și m-a rugat să îi facilitez o discuţie cu Sangheli, „ în doi”, pentru 
a clarifica „o mică neînțelegere” . Ceea ce am și făcut. Cei doi păreau relativ 
satisfăcuţi la sfârșitul scurtei discuţii. Fac aici o mică paranteză, pentru a lä- 
muri cauza acestui dialog „intim”. Cu câteva zile în urmă, Sangheli mă infor- 
mase că atașatul lor militar la Bucureşti, fostul ministru de interne Costaș, „se 
ocupă cu alte lucruri decât misiunea sa oficială”, chiar cu sprijinul ministrului 
român al apărării, generalul Spiroiu. Intrucât numirea atașaţilor militari este 
de competenţa exclusivă a guvernului, ar putea dispune rechemarea generalu- 
lui Costaș, însă ar dori să evite o atare situaţie, care ar putea genera prea multe 
speculaţii în presă. M-a rugat să transmit cele de mai sus la București, cu ti- 
tlu strict confidenţial (evident, mi-a oferit mai multe detalii, pe care nu con- 
sider oportun să le menţionez aici, dar pe care le-am transmis la București, 
cu menţiunea expresă „numai pentru informarea președintelui și a minis- 
trului de externe”). Or, la București, este foarte probabil ca președintele să 
fi avut o discuţie în acest sens cu ministrul apărării care, supărat, l-a sunat 
pe preşedintele Snegur, plângându-se că a fost reclamat de Sangheli! Uşor 
de imaginat dialogul Snegur-Sangheli! Ca să închei cu acest subiect: peste 
câteva luni, un consilier prezidenţial de la Chișinău mi-a spus că partea ro- 
mână ar trebui să fie foarte atentă la contactele cu generalul Costaș, care are 
în anturajul său „un spion” care informează asupra a tot ce face și zice atașatul 
militar. Pentru a-și susţine argumentarea, mi-a oferit chiar unele amănunte 
picante de la un botez, în provincie, unde naș a fost generalul Spiroiu iar prin- 
tre invitaţi a fost și generalul Costaș. Mult mai târziu, înainte de a pleca ca 
ambasador la Kiev, am avut o întrevedere cu ministrul Spiroiu, care şi-a adus 

aminte de „denunţul” la preşedintele Iliescu. I-am relatat atunci chestia cu 
botezul. A rămas perplex. „Da, se vede că aveţi dreptate, nu toţi moldovenii 
ne sunt fraţi!” 

Să revin la vizita lui Sangheli. După ce a primit adresa bursei de cere- 
ale în loc de făină, au urmat convorbirile oficiale, la guvernul României. Sală 
plină. De fiecare parte erau reprezentate 15 ministere, plus o sumedenie de 
consilieri. Nu vreau să insist prea mult asupra conţinutului convorbirilor, ele 
fiind reflectate mult mai fidel (sper) în ahivele guvernului. Doar două mo- 
mente. Premierul Sangheli s-a oprit îndelung asupra nevoii unui ajutor ime- 
diat (avansând o cifră cu multe-multe zero-uri), în mărfuri, pentru a le pune 
pe piață și, în acest mod, a scoate „bani de la ciorapii” populaţiei, care nu avea, 
practic, ce să cumpere de pe piață. Premierul Stolojan a răspuns sec, în stilul 
său teutonic: „Nu putem! Ca să acordăm asemenea ajutoare, avem nevoie de 
un aviz al Parlamentului, care şi-a terminat deja activitatea, întrucât peste o 
lună au loc alegeri parlamentare”. „Poate ne-aţi putea oferi acest ajutor din 
fondul de rezervă al guvernului” — a plusat timid Sangheli. Cu aceeași voce 
inconfundabilă, tăioasă, metalizată, Stolojan a replicat: „fondul de rezervă al 
guvernului este pentru situaţii excepţionale, lucru pe care cred că îl știți tot 
aşa de bine ca și mine” (de parcă Moldova, a cărui soartă o depângeau toți 
demnitarii României, dar numai în parlament, la televiziune și în ziare, nu 
era o chestiune excepţională!!). Sangheli a înghiţit în sec şi, după vreo două 
minute de reculegere, a continuat: „Am rugat să mi se organizeze o vizită și 
la Cernavodă. Am fi interesaţi să participăm la construcţia celui de al doilea 
reactor, am putea plăti cu mărfuri care ar interesa România, pentru că bani 
nu avem”. Din nou un răspuns care făcea inutilă funcţionarea aparatelor de 
aer condiţionat din sală. „Reactorul 2 este deja angajat, cu toate resursele fi- 
nanciare necesare”... Poate la reactoarele trei și patru”, a insistat Sangheli. „Şi 
pentru acelea este asigurată finanţarea necesară”, a replicat și mai tăios Stolo- 
jan. Cu asta, discuţiile s-au cam terminat. 

A doua zi, premierul moldovean a fost primit de preşedintele Ion Iliescu. 
Au fost din nou evocate marile proiecte privind construirea liniei de cale 
ferată Botoșani-Bălți, modernizarea staţiilor Ungheni și Galaţi, construirea 
unor staţii și linii de curent de înaltă tensiune în cadrul proiectului de inter- 
conectare a sistemelor energetice, folosirea de către Moldova a capacităţilor 
industriale din România pentru rafinarea țițeiului importat din Rusia. A fost 
din nou oferită expertiza românească în domeniul financiar-bancar. După 
aceasta, Sangheli a mers la centrala atomo-electrică de la Cernavodă. Vizită 
turistică... 

La conferinţa de presă, premierul Stolojan a vorbit de „schimbul util de 

opinii cu premierul Sangheli” și, cum îi stă bine unui om politic modern, a 
declarat sentenţios: „Parlamentul și guvernul Moldovei ştiu cel mai bine ce 
trebuie să facă și cum să acţioneze pentru a rezolva problemele curente”, iar 
România „este total pregătită” pentru a acorda un ajutor concret pe toate 
planurile Republicii Moldova în îndeplinirea obiectivelor „pe care aceasta 
consideră că sunt potrivite pentru etapa actuală”. Curat mesaj pentru „fraţi”! 
Am rămas atunci cu impresia, care mi s-a confirmat ulterior, că domnul Sto- 
lojan se gândea exclusiv la ce va face peste vreo două luni, după depunerea 
mandatului. Avea deja — am aflat — un post asigurat la FMI. Culmea ironiei, 
ca funcţionar al FMI s-a ocupat de Republica Moldova, unde, din păcate, a 
lăsat o impresie proastă. Singura circumstanţă atenuantă: peste tot, în lume, 
reprezentanţii FMI lăsau o proastă impresie... 

La întoarcere spre Chișinău, Sangheli m-a întrebat în avion: „Tot nu am 
înţeles pentru ce m-aţi îndemnat să fac vizita la București... Am tăcut. Ce 
puteam eu să mai zic după Stolojan?!! 

În timpul vizitei a avut loc și o întrevedere „în doi”, la sugestia mea, în- 
tre Adrian Năstase și Sangheli, acesta din urmă primind o informare deta- 
liată şi autorizată privind problematica transnistreană în plan bilateral și 
internaţional. Ulterior, cei doi, în discuţii separate cu mine, s-au declarat 
foarte satisfăcuţi de întrevedere. Doar o ziaristă moldoveancă a sesizat ine- 
ditul întrevederii, întrebându-se de ce aceasta a avut loc și, mai ales, de ce la 
sediul MAE, în condiţiile în care, conform regulilor protocolare, ministrul 
de externe ar fi trebuit să se deplaseze la reședința oaspetelui. Am reușit să o 
conving ca întrebările să rămână numai la nivelul dialogului nostru și să nu 
fie puse și în presă... 

x * x 


Consiliul de Securitate al ONU a autorizat recurgerea la forța armată 
pentru asigurarea transporturilor şi livrării de ajutoare umanitare în Bosnia- 
Herţegovina și a condamnat „epurarea etnică” din fosta Iugoslavie. Dintre 
membrii permanenţi, doar China s-a abținut. Din informaţiile transmise de 
agenţiile de presă nu prea am decelat un entuziasm al statelor occidentale de 
a trimite trupe în zonă... 


x * * 


Lecturez interviul lui Snegur acordat agenției Moldova Press: „Moldova 
acordă prioritate integrării în economia statelor occidentale și a României 
vecine (deci deja suntem doar vecini!) dar nu este nimic rău ca Moldova să 
fie până atunci membru al CSI”. Opinează că tratatul politic cu România ar 
putea fi semnat în toamnă, după alegerile generale de la noi. 

Între timp, statele europene, ONU, CSCE urmăresc evenimentele din 
Moldova, trimit comisii, „își exprimă îngrijorarea”, mimează activitatea, dar 
nimeni nu face nimic concret; Moldova si Transnistria sunt lăsate complet la 
dispoziţia Rusiei și a separatiștilor de la Tiraspol. Abia peste o lună, la a 15-a 
reuniune a Comitetului Înalților Funcţionari de la Praga (15 august), consta- 
tându-se că a încetat conflictul armat din Transnistria, preşedintelele OSCE 
îl desemnează pe Adam Daniel Rotfeld ca reprezentant personal, învestit cu 
mandatul de a studia situaţia din raioanele din stânga Nistrului ale Republicii 
Moldova, a consulta toate părțile interesate în reglementarea conflictului și a 
elabora propuneri privind ajutorul care ar putea fi acordat Moldovei de către 
OSCE. În urma unor vizite în regiune, inclusiv la Bucureşti, Adam Rorfeld a 
întocmit un raport, care va fi prezentat Comitetului Inalţilor Funcţionari al 
OSCE la 4 februarie 1993, În baza acestui raport, se va hotări trimiterea unei 
misiuni OSCE de lungă durată în Republica Moldova „cu scopul de a con- 
tribui la realizarea unei reglementări politice durabile și atotcuprinzătoare a 
conflictului în toate aspectele lui”. În martie 1993, misiunea OSCE va des- 
chide un oficiu permanent la Chişinău și va întocmi cca 20 de rapoarte, va 
elabora un proiect de statut special al raioanelor de est ale Moldovei, care va 
sta și la baza proiectului de statut juridic special al republicii nistrene elaborat 
de Parlamentul Republicii Moldova. În anii următori, activitatea comisiei se 
va dilua, moldovenii pierzându-și treptat încrederea în capacităţile acesteia; 
mai mult, unul din șefii misiunii a fost acuzat nu o dată — și nu fără temei — că 
ar face jocul rușilor! 

La 19 august, liderul naţionalist Jirinovski declară publicaţiei Frankfur- 
ter Allgemeine Zeitung că, atunci când frontierele vor fi reajustate în favoarea 
Rusiei, Moldova ar trebui redusă la dimensiunile Lichtensteinului! Pentru Ji- 
rinovski, Lebed este „un adevărat patriot”... 

26 august: în sfârșit, în urma unui acord între miniștrii apărării din Rusia 
şi R. Moldova, începe retragerea din centrul Chișinăului a regimentului 300 
aeropurtat, condus de Alexei Lebed. 

Arthur Gherman, ginerele preşedintelui Snegur și soţ al diplomatei Na- 
talia Gherman, se aventurează în publicistică. După ce declamă sentenţios 
că „o ţară care dorește să rămână provincie nu merită nici o simpatie”, 
evocă o „Moldovă Mare”, propune crearea unui partid republican (având ca 
președinte, se înțelege, pe Mircea Snegur), idee la care par a fi aderat consi- 
lierii prezidenţiali Ion Borşevici și Vlad Darie, vicepreședintele Parlamentu- 
lui Victor Pușcașu, deputaţii Gheorghe Mazilu și Andrei Vartic. Ultimul se 
declarase, cu puţin timp înainte, în favoarea creării unei noi formaţiuni poli- 
tice, „un partid republican care să propună Moldovei o strategie a ieșirii din 

criză, care să câştige în parlament o majoritate cu această strategie și să for- 
meze viitorul guvern al Moldovei”. _ 

Iniţiatorii aveau o anume motivaţie. În cele câteva luni care trecuseră de 
la alegerea președintelui republicii, nu o dată Snegur s-a văzut lipsit de un 
sprijin parlamentar solid. Se bazase, fără temei, pe suportul necondiţionat al 
agrarienilor, simţea că pierde constant teren în faţa acestora, care îl acuzau 
deseori că ar fi mai mult atras de parlamentarii democrați, reprezentaţi de 
Moşanu, Hadârcă, Nedelciuc, Matei şi alții. Însă momentul ales pentru lan- 
sarea iniţiativei nu era prielnic. Venea, în opinia mea, cam târziu. Agrarienii 
aveau deja un atu puternic — guvernul — începuseră să se organizeze, foloseau 
eficient pârghiile pe care le aveau în mediul rural și pregăteau gradual terenul 
pentru noi alegeri parlamentare pentru a obţine un control majoritar asupra 
legislativului, ceea ce se va și întâmpla după alegerile parlamentare din 1994. 


Încep să apară în presă platformele electorale ale candidaţilor la preşe- 
dinţia României. Mă interesează, firesc, poziţia acestora faţă de relaţiile cu 
Republica Moldova. 

Ion Iliescu: „Realitatea contemporană a consacrat existenţa a două state 
româneşti: România și Republica Moldova. România promovează punc- 
tul de vedere conform căruia unirea celor două state românești este o ches- 
tiune de justiţie a istoriei, dar și rezultanta lucrării permanente a neamului 
românesc. Realizarea acestui deziderat sacru de unitate naţională în interio- 
rul frontierelor istorice firești ale României este posibilă în conformitate cu 
principiile şi normele de drept internaţional și, în primul rând, cu prevederile 
Actului Final de la Helsinki, ale Cartei de la Paris. Pentru a fi demni de a trăi 
momentul Unirii, nu este suficient să așteptăm. El trebuie pregătit și stimulat 
prin toate mijloacele care ne stau la îndemână, vom acţiona pentru sprijinirea 
procesului de consolidare a suveranităţii și independenţei Republicii Mol- 
dova şi totodată pentru dezvoltarea unor raporturi speciale, de fraternitate 
şi integrare în plan politic, economic și spiritual. Nu vom pregeta să acordăm 
şi în viitor întregul sprijin diplomatic moral și umanitar pentru rezolvarea pe 
cale pașnică a conflictului din raioanele de est ale Republicii Moldova”. 

Mircea Druc se face purtătorul temerilor că prin unire ar veni în România 
un milion de ruși, iar moldovenii se tem că vor trece Prutul două milioane de 
ţigani, „cu tot cu căruţe, cu șatre”. Susţine că el este autorul sintagmei „două 
state româneşti” ca o replică dată Moscovei ca să iasă din imperiu și ca un me- 
saj adresat lumii: moldovenii sunt români. „Dacă voi învinge, consideraţi că 
unirea este înfăptuită. Sunt absolut sigur că nimeni nu ar ști să ducă mai bine 
decât mine tratative cu americanii, cu englezii, cu germanii — ca să înţeleagă 

de ce trebuie să ne întregim. Eu nu vorbesc despre unire fiindcă aș lupta pen- 
tru putere. Sunt obligat să aspir la putere, fiindcă este în pericol reîntregirea, 
fără de care nu putem așeza Țara”. Un adevărat exces de modestie! 

La un alt candidat, Caius Traian Dragomir, găsesc și o evaluare a costului 
unirii: cca 100 miliarde lei! În rest, recursul la modelul german! 

PDAR crede că de ambele părţi ale Prutului sunt necesare eforturi con- 
crete în interior, precum și demersuri în plan diplomatic pentru integra- 
rea și refacerea României și își exprimă convingerea că „aceleași sentimente 
nutrește și partidul frate, Partidul Democrat Agrar din Republica Moldova”. 
Nu prea am înţeles nici atunci, nici mai târziu, de unde atâta convingere! Nu 
erau ei, agrarienii moldoveni, în prim planul frontului antiunionist, dar erau 
cei mai consolidaţi independentiști. În plus nu am văzut ( și nici nu am auzit) 
ca vreo delegaţie a PDAR să vină în Moldova pentru consultări cu colegii lor 
din parlamentul de la Chişinău unde aceştia reprezentau într-adevăr o forță. 
Aaa ! Erau destule contacte, la nivel individual, dar pentru afaceri personale, 
şi de o parte şi de alta... 


19 august. S-a împlinit un an de la puciul de la Moscova, moment hotă- 
râtor în istoria contemporană a URSS, ultima dinamită pusă sub edificiul „de 
monolit al popoarelor Uniunii Sovietice”. Eveniment care a declanșat și va- 
lul de independenţe ale republicilor unionale, inclusiv a Republicii Moldova. 
Moment de cotitură în destinele celor două figuri centrale ale politicii — Gor- 
baciov şi Elțîn. Primul începe să coboare, încet dar ireversibil de pe treptele 
puterii. Cel de al doilea începe să își edifice şi consolideze, parcă în ritmul 
mișcărilor stahanoviste din anii '30, înaltul piedestal pe care va rămâne un 
deceniu. Am citit multe istorii, mai mult sau mai puţin aproape de adevăr, în 
legătură cu pregătirea și desfășurarea puciului. Mi-au rămas până acum multe 
semne de întrebare în legătură cu atitudinea lui Gorbaciov înainte și în tim- 
pul puciului. Nu am reuşit să înțeleg de ce sutele de mii de moscoviți adunaţi 
în centrul Moscovei care manifestau împotriva puciștilor, îl salutau cu entuzi- 
asm, cu urale, pe Elțîn, oridecâteori acesta se suia pe tancul din faţa parlamen- 
tului, dar nici o lozincă „vrem pe Gorbaciov”, sau trăiască Gorbaciov”. Era 
o variantă modernă a celebrei ziceri „regele a murit, trăiască regele”. Nu am 
înţeles nici unde erau, în zilele puciului, fidelii colaboratori, tovarăși de peres- 
troikă şi prieteni intimi ai lui Gorbaciov ( e drept, unii dintre ei trecuseră deja 
de partea puciştilor!). 

Cu vreo trei luni mai devreme, în timpul unui dejun de lucru, ambasa- 
dorul SUA la Moscova primise de la primarul Moscovei, Gavriil Popov, un 
bilețel pe care era scris că se pregătește o lovitură de stat. Iniţiatori: Lukia- 

nov (preşedintele Sovietului Suprem), Pavlov (prim-ministru), Kriucikov 
(şeful KGB) şi Iazov (ministrul apărării). Elçin a fost pus imediat la curent 
de preşedintele Bush, iar pe Gorbaciov l-a informat ambasadorul american.Și 
chiar avertizarea lui Gorbaciov asupra pregătirii complotului are o istorie in- 
teresantă. În cadrul unei întâlniri la Berlin, secretarul de stat ].Baker îi spune 
ministrului sovietic de externe Bessmertnîh că la Moscova se plănuiește un 
complot. Acesta nu riscă să folosească cifrul ambasadei ci, prin șeful său de 
cabinet, îl roagă pe Gorbaciov să îl primească pe ambasadorul american, pen- 
tru o comunicare extrem de importantă. De ce liderul sovietic nu a fost infor- 
mat direct de preşedintele Bush? Pentru că, zic eu, balanţa preferințelor ame- 
ricane începuse deja să încline spre Elțîn, rolul lui Gorbaciov fiind considerat 
deja încheiat Au fost și destule comentarii cum că puciul ar fi fost declanșat 
tocmai pe baza informaţiilor obţinute de spionajul sovietic privind rapoarte 
ale serviciilor de informaţii americane care concluzionau că popularitatea şi, 
mai ales, puterea efectivă a lui Gorbaciov este în scădere. 

Cum a reacţionat Gorbaciov? A avut o întâlnire secretă cu Elțîn și Nazar- 
baev, convenind ca, după întoarcerea sa din concediu, să finalizeze procesul 
de semnare a Tratatului Unional și să procedeze la o remaniere guvernamen- 
tală, trei dintre viitorii complotiști — premierul Pavlov, ministrul de interne 
Pugo şi șeful KGB, Kriucikov — urmând a fi destituiți. Cât de „confidențială” 
a fost această întâlnire s-a dovedit după puci: în biroul șefului personalului 
preşedinţiei, participant la puci, a fost găsit un transcript al convorbirii celor 
trei, realizat prin „mijloace specifice” chiar de către KGB!... 

Puciul s-a terminat cum s-a terminat. Fără nici o împușcătură, cu reîn- 
toarcerea lui Gorbaciov la Moscova, cu arestarea puciștilor. Am citit multe, și 
atunci, şi în următorii ani. Pentru mine, rămân multe semne de întrebare. De 
ce nu a avut loc un proces, măcar formal, al puciştilor? De ce, doar după câteva 
luni au fost eliberaţi din închisoare, iar în 1994 chiar amnistiaţi (cu excepția 
unui general, care a refuzat amnistierea, a deschis un proces, obţinând în final 
verdictul: nevinovat!). Cred că tot Gorbaciov este cel care deţine secretele. 
Nu cu mult timp după puci i-a scăpat o frază sacramentală: „adevărul nu se va 
şti niciodată!” 

În memoriile sale, Boris Elțîn nota: „Cred că veacul al XX-lea s-a încheiat 
în zilele de 19-21 august 1991. Dacă alegerile libere ale primului președinte 
ales al Rusiei au fost un eveniment de importanţă naţională, eșecul puciului 
din august este un eveniment global, planetar. Secolul XX a fost în marea 
sa parte un secol al fricii. Omenirea nu mai cunoscuse asemenea coşmaruri 
precum totalitarismul şi fascismul, coşmarul comunismului, al lagărelor de 
concentrare, genocidului, ciumei atomice. În acele zile s-a prăbuşit ultimul 

imperiu. Pentru că politica imperială și gândirea imperială au jucat chiar la 
începutul veacului o festă urâtă umanităţii, au servit drept detonator al tutu- 
ror acestor procese...” 

Despre reacţiile oficiale ale Chişinăului faţă de puci, am scris mai îna- 
inte, În zilele puciului au fost luate doar măsuri preventive, pentru că nimeni 
— nici din conducerea partidului, nici din partea armatei sau a KGB - nu a 
cutezat să se pronunţe deschis în favoarea puciștilor. Aceeași situaţie a fost și 
în celelalte republici unionale. Pentru că tot puciul s-a desfășurat la Moscova 
şi, cu palide semne, la Leningrad. Că și la Chișinău, şi în alte colțuri ale URSS 
erau destui care nutreau, în intimitatea lor, simpatie pentru puciști, nu am în- 
doieli, dar toţi așteptau, pasivi, deznodământul evenimentelor de la Moscova. 
Nici nu vreau să-mi imaginez ce s-ar fi Aîntâmplat dacă puciul ar fi reușit! 
Aş mai evoca, totuși, un moment interesant. La 20 august, din însărcinarea 
lui Snegur au venit la București prim-vicepreședintele parlamentului, Ion 
Hadârcă, și ministrul Țåu, care primiseră misiunea ca, în cazul unei evoluţii 
nefavorabile a evenimentelor de la Moscova, să formeze un guvern în exil. 
Hadârcă ar fi urmat să fie șeful acestui guvern, iar Ţâu — ministru de externe. 
De la unul din cei doi am înţeles că lucrurile au fost discutate amănunţit, într- 
un cerc foarte restrâns — patru sau cinci demnitari — la nivelul conducerii țării 
noastre. Ce este, în opinia mea, interesant? Cei doi nu veniseră nici cu vari- 
anta unui plan de unire, nici cu cea a refugierii la Bucureşti a președintelui 
Snegur și a altor demnitari de la Chișinău... 


x * x 


27 august, sărbătoarea naţională a Republicii Moldova. Se împlinește un 
an de la proclamarea independenţei de stat. Un an în care republica a fost an- 
grenată în lunga lucrare de consolidare a acestei independenţe și a statalității. 
Un an cu destule împliniri, dar şi cu lacrimi și sânge, cu destine sfărâmate, cu 
o ţară bântuită de secesionism, în est şi în sud. 

Arşiţa verii arsese câmpurile și recoltele, dar stinsese și focarul de răz- 
boi de pe Nistru. Acordul de încetare a focului, la care s-a ajuns în final 
prin diplomaţie, dar și prin sânge, a trezit din nou, în baza promisiunilor lui 
Elțîn (pentru a câta oară?) speranța că Armata a 14-a, braţul înarmat al sepa- 
ratiştilor, va părăsi Moldova. 

Un an care dovedise că recunoașterea și susținerea proclamaţiei de 
independenţă de către România a fost un act rațional, deși unii se grăbiseră să 
condamne gestul diplomatic al Bucureștilor, cu o încrâncenare care complica 
şi mai mult procesul istoric gradual de înfăptuire a unităţii naţionale. 

Un an în care, cu regret, am constatat că entuziasmul moldovenilor se 

temporizase vizibil, că vocile celor care cereau „Unire acum” deveneau din ce 
în ce mai stinse, mai izolate... 

La Chişinău are loc o şedinţă solemnă a parlamentului. Destul de sobră. 
În deschiderea lucrărilor, preşedintele parlamentului, Al. Moşanu, a strecurat 
şi o frază privind unirea cu România, nu ca apel, ci ca o constatare; în opinia 
domniei sale, în anul care s-a scurs de la proclamarea independenţei, Moldova 
s-a apropiat mai mult de momentul unirii. Murmure și vociferări din băncile 
ocupate de agrarieni și rusofoni. In după amiaza aceleiași zile, Sangheli m-a 
invitat pentru discutarea unor chestiuni punctuale urgente. La un moment 
dat, a strecurat, fără nici o legătură cu discuţia noastră, și remarca „domnul 
Moșanu iar a făcut declaraţii nelalocul lor”. M-a surprins, fiind un prim sem- 
nal că Sangheli „începe să facă politică” și că nu se deosebeşte prea mult de 
confrații agrarieni, alergici la cuvântul „unire”. Totodată, a fost un prim semn 
că reaţia Sangheli-Moșanu, care începuse destul de bine, începe să se erodeze. 
Și asta se întâmpla după ce, cu câteva zile urmă, premierul făcuse un gest care 
îl impresionase pe preşedintele parlamentului: din proprie iniţiativă, îi pusese 
la dispoziţie un avion pentru a face o deplasare în Belarus, întrucât nu existau 
linii aeriene directe, singura rută existentă fiind prin Moscova. Nu cred că 
asta era o dovadă a unei simpatii deosebite a lui Sangheli pentru Moșanu, ci 
mai mult un gest menit să capteze bunăvoința unuia din principalii lideri ai 
statului, în condiţiile în care premierul era pe deplin conștient că nu va pu- 
tea găsi, cel puţin în acea perioadă, un limbaj comun cu președintele Mircea 
Snegur. Și timpul a dovedit acest lucru. Chiar dacă peste vreo doi ani 
preşedintele Snegur avea să se declare deschis de partea partidului agrarie- 
nilor, mariajul politic Snegur-Sangheli a fost de foarte scurtă durată. Când 
scriu aceste rânduri, mă gândesc dacă nu cumva este în firea românului ca 
atunci când ajunge preşedinte să vrea cu orice chip a avea un premier docil, 
un premier păpușă. 

Discursul principal este rostit de președintele Snegur. Sunt evocate pen- 
tru pentru prima oară pierderile economiei pe perioada conflictului: 12 mi- 
liarde ruble, la care se adăugau, estimativ, alte 15 miliarde pentru refacerea 
localităţilor şi a obiectivelor economice afectate sau distruse în timpul con- 
flictului armat. Cifre descurajante privind nivelul de trai: veniturile reale ale 
populaţiei s-au micșorat de trei ori: şomajul se apropia de cifra de 300 mii, 
desfacerile de mărfuri cu amănuntul au scăzut cu 60%. Interesante datele des- 
pre problema naţională în republică: 90 naţionalităţi conlocuitoare, care re- 
prezintă 35 % din populaţia statului. În pofida dificultăţilor economice, s-au 
asigurat condiţii pentru învățământul în limba acestora. Astfel, pentru mi- 
noritatea rusă (12% din populaţie) existau 626 grădiniţe (26% din numărul 

total din republică), 419 şcoli (26,9 la sută din total), şi 130 şcoli cu clase de 
predare în limba rusă. Pentru ucrainieni: 60 şcoli. Pentru găgăuzi- şcoli pen- 
tru 25 mii elevi, iar pentru bulgari- clase cu 8 mii elevi. 300 elevi frecventau o 
şcoală evreiască etc. 

Despre România, o singură frază, de circumstanţă, strecurată undeva 
după referirile la SUA: „Cea mai înaltă apeciere și recunoștință din partea 
noastră merită poziţia României, al cărei ajutor, în clipele de grea cumpănă 
pentru independenţa și integritatea Moldovei, l-am simţit cu toții”. Atât! Era 
deja o primă adiere de la foile pe care Snegur le semnase cu o lună în urmă la 
Moscova... 

În deschiderea sesiunii solemne a parlamentului a fost intonat imnul de 
stat al Republicii Moldova, „Deşteaptă-te, române! M-am întrebat cât timp 
îl voi mai auzi la Chișinău. Nu o dată, în ultimele luni, auzisem în parlament 
luări de cuvânt ale unor deputaţi care cereau schimbarea imnului, pe motiv că 
este imnul „altui stat” 

„În euforia generală de la 27 august 1991, poetul şi omul politic Ion Ha- 
dârcă propusese adoptarea lui ca Imn de stat. S-a votat cu entuziasm. Hadârcă 
îşi amintea peste ani: „Eu sunt cel care, îndată după Declaraţia de Indepen- 
dență, am promovat în Parlament proiectul de lege despre imnul de stat al 
nou-declaratei republici suverane și independente Republica Moldova, care 
nu avea imn. „Deşteaptă-te, române” se cânta chiar în acele clipe în Piaţa Ma- 
rii Adunări Naţionale. Imnul a fost votat cu majoritate de voturi. Nedume- 
rirea mea este că apoi acest segment din stenograma ședinței a dispărut, fapt 
care, peste câţiva ani a fost una dintre cauzele anulării imnului „Deşteaptă-te, 
române” ca imn de stat”. 

Auzisem după venirea mea la Chișinău, că o primă contestare a imnului 
s-a înregistrat chiar la trei săptămâni după adoptare, și nu de vreun deputat 
sau de vreun cetăţean oarecare, ci de către însuși Snegur! În ședința de guvern 
din 18 septembrie 1991, acesta a avut primul acces de „sinceritate”: „pentru 
că, vasăzică, de acum ni se spune să ne sculăm cu „Deşteaptă-te române”, ne 
culcăm cu „Deşteaptă-te române” şi aşa mai departe. Dar ce, până acum am 
dormit? Daţi-ne voie oleacă să fim independenţi. Daţi-ne voie să vedem ce 
putem!” 

. Şi a putut! În 1994, dorinţa lui Snegur se va împlini. Se va putea culca 
liniştit, fără ca televizorul sau radio-ul să îl îndemne să se deștepte. Agrarienii 
vor propune ca imn naţional poezia „Limba noastră” a lui Alexei Mateevici. 
Nu vreau să fiu răutăcios, dar cred că ştiau doar faptul că în poezie nu apare 
sintagma „limba română”, ceea ce pentru ei era suficient. Ceea ce nu știau era 
că Alexei Mateevici declara la primul congres al învăţătorilor moldoveni din 

Basarabia, din mai 1917: „Trebuie să știm că suntem români, strănepoţi de-ai 
romanilor, și fraţi cu italienii, francezii, spaniolii şi portughezii. Aceasta tre- 
buie să le-o spunem și copiilor și tuturor celor neluminaţi. Să-i luminăm pe 
toți cu lumină dreaptă. N-avem două limbi și două literaturi, ci numai una, 
aceeași cu cea de peste Prut”. Două luni mai târziu scria poezia „Limba noas- 
tră, una dintre cele mai frumoase, daca nu cea mai frumoasă odă închinată 
de un basarabean limbii române. Şi chiar dacă nu ar mai fi scris nimic, merită 
cu prisosință un loc în Pantheonul literaturii române: 


„Limba noastră-i o comoară 
În adâncuri înfundată 

Un şirag de piatră rară 

Pe moşie revărsată. 

Limba noastră-i foc ce arde 
Într-un neam, ce fără veste 

S-a trezit din somn de moarte 
Ca viteazul din poveste. 
Limba noastră-i numai cântec, 
Doina dorurilor noastre, 

Roi de fulgere, ce spintec 
Nouri negri, zări albastre. 
Limba noastră-i graiul pâinii, 
Când de vânt se mişcă vara; 

In rostirea ei bătrânii 

Cu sudori sfinţit-au țara. 
Limba noastră-i frunză verde, 
Zbuciumul din codrii veşnici, 
Nistrul lin, ce-n valuri pierde 
Ai luceferilor sfeşnici. 

Nu veţi plânge-atunci amarnic, 
Că vi-i limba prea săracă, 

Şi-ţi vedea, cât îi de darnic 
Graiul țării noastre dragă. 
Limba noastră-i vechi izvoade. 
Povestiri din alte vremuri; 

Şi citindu-le “nșirate, 

Te-nfiori adânc şi tremuri. 
Limba noastră îi aleasă 

Să ridice slava-n ceruri, 

Să ne spuie-n hram şi-acasă 
Veşnicele adevăruri. 

Limba noastra-i limbă sfântă, 
Limba vechilor cazanii, 
Care o plâng și care o cântă 
Pe la vatra lor ţăranii. 
Înviaţi-vă dar graiul, 
Ruginit de multă vreme, 
Stergeţi slinul, mucegaiul 
Al uitării ‘n care geme. 
Strângeţi piatra lucitoare 
Ce din soare se aprinde 
Şi-ţi avea în revărsare 

Un potop nou de cuvinte. 
Răsări-vă o comoară 

În adâncuri înfundată, 

Un şirag de piatră rară 

Pe moșie revărsată.. 


În orice caz, noul imn nu suferea, nici pe departe, comparaţie cu deja ui- 
F . . 4 J 
tatul „Imn al RSS Moldovenești”! Il transcriu, aşa, pentru istorie! 


„Moldova Sovietică, plaiul nostru-n floare 
Alături de alte republici surori 

Păşeşte împreună cu Rusia Mare 

Spre al Uniunii senin viitor. 

Doina înfrăţirii proslăveşte Țara, 

Cu înţelepciune condusă de Partid. 
Cauza lui Lenin —cauză măreaţă — 

O înfăptuieşte poporul strâns unit. 
Slavă în veacuri, renăscut pământ! 
Munca să-ți fie creator avânt 

Şi comunismul- ţel nestrămutat — 
Înalţă-l prin fapte pentru fericirea ta!” 


Rog cititorul să nu acorde atenţie versificaţiei. Textul fusese scris în limba 
rusă și apoi tradus în „moldovenească”! 

Omisiunea din texte devenite clasice a cuvintelor „român”, „România” 
fusese practicată, nu numai în Moldova, ci și în „republici surori”! Imi aduc 
aminte că, prin 1972, în Ucraina a apărut o mică culegere de versuri ale „po- 
etului moldovean” Mihail Eminescu, cu menţiunea „traducere din limba 

moldovenească”. Traducătorului i-a plăcut în mod deosebit „Ce-ţi doresc eu 
ţie, dulce Românie!”, aşa că a tradus-o. Însă, având în față creaţia unui „poet 
naţional moldovean”, care, firesc, își iubea ţara, dar pe care o personaliza — 
România — a rezolvat problema foarte ușor: a înlocuit în tot textul sintagma 
„dulce Românie” cu „ţara mea iubită”...şi aşa, cititorul ucrainian neavizat a 
fost convins că Eminescu era un clasic al literaturii RSS Moldoveneşti! De- 
geaba am protestat noi la Moscova. Centrul s-a spălat pe mâini, dând vina 
pe ucrainieni și aducând ca argument faptul că la nivel academic unional 
Eminescu este recunoscut clasic al literaturii române, așa cum figurează și în 
Marea Enciclopedie Sovietică. Şi aici nu pot să nu amintesc și „protestele” 
publice ale unor cercuri academice din RSS Moldovenească la apariţia vo- 
lumului „E” din amintita Enciclopedie, acuzând Academia de Ştiinţe de la 
Moscova de „falsificare a adevărului istoric literar” prin plasarea lui Eminescu 
în patrimoniul literaturii clasice românești! 

De altfel, aceasta nu era singura „adaptare” din partea ucrainienilor. Prin 
1975, am făcut o deplasare la Cernăuţi, pentru a participa la o adunare festivă 
consacrată Zilei noastre naţionale. In program mi s-a organizat o vizită şi la 
muzeul orăşenesc, unde, în sala în care era prezentată o bogată expoziţie de 
fotografii consacrată vieţii și operei lui Eminescu, însoţitoarea a început să 
recite profesional textul său de ghid privind „poetul nostru bucovinean Mi- 
hail Eminescu”. După vreo trei repetări ale expresiei, am întrerupt-o şi i-am 
spus: Mihai Eminescu este poet naţional român, născut în sudul Bucovinei, 
teritoriu istoric românesc. Aici, la Cernăuţi, a făcut doar o parte a studiilor. 
Contrariată, m-a întrebat: „de unde sunteţi dumneavoastră?”,Din România”. 
Nu a mai zis nimic și a plecat în mare grabă din sală. După vreo trei minute 
a venit un alt ghid care m-a condus rapid în alte săli și plimbarea mea prin 
muzeu a continuat fără alte aventuri... 

Şi, fiindcă tot am amintit avatarurile imnului de stat, merită să evoc și 
deloc ușoara adoptare a drapelului tricolor și a Stemei de Stat a Moldovei. 

Povestea își are începuturile în anul 1989, când, la manifestaţiile popu- 
lare era fluturat tricolorul cu un cap de bour desenat pe culoarea galbenă a 
drapelului. Nu prea încântată, mai ales de tricolor, conducerea de partid din 
republică a dispus ca în comisia pentru ideologie a CC al PC din RSSM să se 
analizeze oportunitatea revenirii la simbolica din secolele trecute. 

Discuţii aprinse a generat problema drapelului. Unii dintre „specialiștii” 
prezenţi la ședință au susţinut recursul la istorie: „Steagul lui Ștefan cel Mare 
a fost roşu...și așa a rămas chiar o sută de ani mai târziu, în timpul domniei lui 
Ieremia Movilă”, „steagul roșu-albastru a existat până la unirea din 1859, când 

atributul noului stat România a devenit tricolorul Valahiei”( I. Şornikov). 
Un alt ideolog, V. Curber, a suţinut că „nu trebuie să ne îndepărtăm de stea- 
gul lui Ştefan cel Mare, să nu repetăm steagul românesc”. Nu îi chinuia pe 
aceştia marea dragoste pentru istoria Moldovei sau pentru marele voievod; 
pentru ei, esenţială era păstrarea culorii roșii, aceeași care încă mai flutura la 
Kremlin, și evitarea identitificării drapelului naţional cu cel al României. Se 
făceau cunoscătorii noștri a nu şti că un alt domnitor, Vasile Lupu, alesese 
pentru stindard culoarea albastră, iar drapelul de război era galben. 

Mai mulți membri marcanţi ai mișcării democratice, printre care Ion Ha- 
dârcă, Nicolae Negru și Ion Ţurcanu, au susţinut adoptarea tricolorului. „Nu 
avem nimic de gândit sau de ghicit și nici să intrăm în dispute inutile. Ches- 
tiunea este extrem de clară. Simbolica noastră naţională este aceeași ca a ro- 
mânilor. Dacă dincolo de Prut au trecut la tricolor, nu mai avem ce prospecta. 
Istoria a rezolvat deja problema” — a susţinut Negru. Ţurcanu a fost cel mai 
explicit :„Noi toţi, de la Tisa până la Nistru, și ceva peste acesta suntem cu 
adevărat români”. Şedinţa s-a încheiat fără nici un rezultat. 

Subiectul a fost reluat aproape un an mai târziu, la 27 aprilie 1990, când, 
după alegerile parlamentare, mișcarea progresistă din Moldova avea deja 
un cuvânt greu în parlament. Un rol hotărâtor l-a avut istoricul Alexandru 
Moşanu care a susținut adoptarea tricolorului și a stemei, în legătură cu ul- 
tima declarând că „pe drapelele moldovenești a figurat permanent stema 
Moldovei: capul de bour, imaginea stilizată a soarelui și a lunii, şi steaua în 
cinci colţuri între coarnele bourului”. 

Propunerea de modificare a articolului din Constituţie referitor la dra- 
pelul de stat a fost adoptată cu 290 voturi din totalul de 380. În aceeaşi seară, 
Gheorghe Ghimpu a arborat tricolorul pe clădirea Sovietului Suprem (par- 
lamentul) al RSS Moldovenești. Şi pe baza aceasta, la dispariţia de jure a ti- 
tulaturii „RSS Moldovenească”, s-a precizat în declaraţia de suveranitate că 
tricolorul este drapel naţional. 

Cu tricolorul au fost şi întâmplări demne de tot râsul/plânsul ! Într-un 
sat din apropiere de Tighina, tricolorul a fost arborat având aplicate pe fon- 
dul galben... secera și ciocanul ! 

A venit rândul adoptării unei decizii privind stema. Anticipând 
dificultățile, mai mulți deputaţi au avansat ideea organizării unui concurs și 
dezbaterea publică a proiectelor. 

Au fost prezentate câteva proiecte, expuse câteva luni în holul par- 
lamentului, fiind îndelung comentate, lăudate, criticate în presă, deseori 
depăşindu-se limitele unei dezbateri civilizate. Rusofonii erau categoric îm- 
potriva plasării pe stemă a capului de bour, așa cum apărea într-unul din pro- 

iecte — cel al artistului Gh.Vrabie. Pe ziduri din oraș au apărut chiar inscripţii 
jignitoare, cu bătaie lungă: „E timpul să tăiem bourii”. 

Și dintre intelectuali s-au găsit specialiști în heraldică ! Leonida Lari 
chiar a scris două versuri memorabile !: „Doamne Sfinte, fie-ţi milă,/Ştefan 
nu avea acvilă”. 

Mitropolitul Daniel al Moldovei, care a venit într-o vizită la Chișinău, 
a avut o contribuţie la definitivarea proiectului: i-a plăcut cel realizat de Gh. 
Vrabie, făcând doar observaţia că acvila trebuie să poarte crucea în gură (ceea 
ce artistul a şi luat în seamă). 

Recursul la istorie era necesar. Bourul era prezent pe stemele voievodale 
moldoveneşti din ultimele secole. În plus, s-a argumentat că, în urma căsăto- 
riei lui Ştefan cel Mare cu Maria de Mangop, descendentă a dinastiei Comne- 
nilor a împăraţilor bizantini, voievodul ar fi trebuit să aibă în stema dinastică 
şi acvila bicefală, simbolul heraldic al Bizanțului, imagine brodată de altfel pe 
acoperământul de mormânt al Mariei. 

A fost evocat mitropolitul Dosoftei care în ale sale „Stihuri la luminatul 
gherb al Ţării Moldovei” scrisese: 


„Capul cel de buor, de fiară vestită 
Sămnează putere țării nesmintită. 

Pre cîtu-i de mare fiara şi buiacă, 
Coarnele-n pășune la pămînt îș pleacă. 

De pre chip să vede bourul ce-i place, 

C-ar vrea-n toată vremea să stea țara-n pace. 
Domnul Duca vodi de la Hs. are 

Agiutoriu pre stemi și ferinţi tare” 


În sprijinul prezenţei pe stemă a capului de bour au fost aduse și legendele 
privind descălecatul lui Dragoș, precum și cronicele moldave. „...Dragoş...se 
hotărî în cele din urmă să cuteze un marș peste munți, spre răsărit, însoţit la 
început numai de trei sute de oameni, ca și cum ar pleca la vânătoare. Pe drum 
dădu din întâmplare peste un bou sălbatic, numit de moldoveni zimbru, şi, 
tot gonindu-l, ajunse la poalele munţilor. Când cățeaua lui de vânătoare, că- 
reia-i zicea Molda şi pe care o iubea foarte mult, se repezi întărâtată asupra 
fiarei, bourul se azvârli într-un râu, unde săgețile îl uciseră; dar și cățeaua, 
care sărise în apă după fiara fugărită, fu luată de undele repezi. Întru pomeni- 
rea acestei întâmplări, Dragoș fu cel dintâi care numi acest râu Moldova... și 
luă ca stemă a noului său principat capul bourului” (D. Cantemir, Descriptio 
Moldaviae). 

»...Umblându păstorii de la Ardeal, ce se chiamă Maramoroș, în munţi 

cu dobitoacile, au dat de o hiară ce se chiamă bour și după multă goană ce au 
gonit-o prin munţi cu dulăi, o au scos la șesul apei Moldovei. Acolea fiindu și 
hiara obosită, au ucis-o la locul unde se chiamă acum Bourenii dacă s-au dis- 
călicat sat. Şi hierul țării sau pecetea cap de bour se însemnează...” (Grigore 
Ureche, Letopiseţul Țării Moldovei). 

S-a mai amintit și faptul că și pe timpul Imperiului rus, în perioada 1826- 
1917, zimbrul a figurat pe stema oficială a Basarabiei. 

În sfârşit, în seara zilei de 2 noiembrie 1990, prezidiul Sovietului Suprem 
a aprobat proiectul, care a fost supus a doua zi dezbaterii în parlament. Gh. 
Vrabie își amintea că, pentru a susține proiectul, fusese invitată de la București 
şi o recunoscută specialistă în heraldică, doamna Maria Dogaru, însă aceasta 
nu a mai venit la lucrările parlamentului. Fusese, cu o seară înainte, agresată 
verbal și ameninţată de un grup de deputaţi care i-au cerut să nu se implice, 
pentru că ar putea izbucni... conflicte interetnice !! 

La 3 noiembrie, tot după lungi și contradictorii discursuri şi dispute, 
deputaţii progresiști au reușit să impună proiectul lui Gh.Vrabie în care se 
îmbină armonios elementele stemelor medievale moldoveneşti cu acvila de 
pe stema României. Probabil că discuţiile nu s-ar fi încheiat așa simplu dacă 
nu ar fi intervenit Petru Lucinschi, în acel moment prim secretar al partidu- 
lui comunist, care a ţinut o pledoarie convingătoare în favoarea unei steme în 
care să figureze și simbolul creștin — crucea! 243 deputaţi au votat în favoarea 
proiectului Vrabie, 2- împotrivă iar 8 s-au abținut. 

Stema Republicii Moldova, așa cum rezistă de două decenii, constă din 
desenul stilizat al unei acvile cu o cruce în cioc, iar în gheare — un sceptru de 
aur și o ramură verde de măslin. Scutul de pe pieptul păsării include însem- 
nele tradiţionale ale Moldovei: pe fond roşu -capul de bour, privit frontal, și 
soarele, plasat între coarnele bourului, simbolizând ziua, iar pe fond albastru 
— o floare pentagonală (un trandafir) și luna, în faza de crai-nou, simbolizând 
noaptea. Cele două romburi sunt aranjate la nivelul de separare al roșului de 
albastru. Elementele distincte ale scutului sunt din aur (galbene). Emblema 
scutului este realizată folosind cele trei culori tradiţionale ale tricolorului: 
roșu, galben și albastru. Acvila cu crucea în cioc simbolizează originea latină, 
capul aurit al zimbrului — simbolul bogăției, al forței și măreției poporului, 
steaua în opt colţuri, soarele și luna — simboluri ale eternității și divinității. 
Stema Republicii Moldova se regăsește, de asemenea, și pe tricolor, pe fon- 
dul culorii galbene. (Întrebam, la sfârșitul anului 1992, un înalt demnitar ro- 
mân de ce stema României nu a fost plasată în mod similar pe tricolor. Mi-a 
spus că...din prea multă grabă! În parlament, după îndelungi dezbateri fusese 
aprobată stema, dar ulterior, când același demnitar a vrut ca în biroul său să 


www.dacoromanica.ro 


CHIȘINĂU '92 + 303 


fie pus drapelul cu stema plasată pe culoarea galbenă, i s-a spus că este impo- 
sibil, deoarece Constituţia nu prevede așa ceva. Or, schimbarea Constituţiei 
numai pentru articolul privind drapelul de stat, era considerată inoportună 
în 1992 sau 1993). 

Istoria stemei moldovenești nu s-a încheiat însă în 1990. Cel care a vrut, 
în timpul unei lungi guvernări de 8 ani, să schimbe întreaga istorie a Moldovei 
a fost preşedintele Voronin care, în decembrie 2007, a declarat ameninţător 
în parlament : „Actuala stemă nu este cea care ar fi trebuit să reprezinte Mol- 
dova. Stema, drapelul și limba Moldovei trebuie să fie in concordanţă cu sta- 
talitatea și suveranitatea ei. Actuala stemă a fost aprobată prin înșelăciune”. 
Uitase domnia sa că, atunci, în 1990, chiar deputaţi, în frunte cu primul se- 
cretar al republicii, care încă mai aveau carnetul de membru al partidului co- 
munist în buzunar, votaseră pentru această stemă. Nu a mai reuşit să îşi ducă 
proiectul până la capăt, pierzând alegerile din 2009. Mă gândeam de multe 
ori după aceea : ce s-ar fi întâmplat dacă moldovenii ar fi urmat exemplul 
unor republici din Asia Centrală care şi-au ales președinții pe viaţă ? Ce s-ar 
fi ales nu numai de stemă și drapel, dar în general de întreaga istorie a Moldo- 
vei ? Noroc că aceeași „voce a poporului” le pune pe toate, mai devreme sau 
mai târziu, la locul lor firesc. 

Voronin şi-a găsit repede sprijinitori, din fericire prea puţini pentru ca 
să invoce „vocea şi voința poporului”. Iată ce scria, în 2008 Viaceslav Cră- 
ciun, unul din „independentiștii moldoveni” : Esenţa simbolurilor de stat ale 
oricărei țări are scopul de a apropia și inspira întreaga naţiune. De aceea e 
necesară o reflectare adecvată a istoriei poporului, a speranţelor şi aspiraţi- 
ilor spre viitor. Chiar și o analiză superficială a tuturor simbolurilor de stat 
ale Moldovei, scoate în evidență faptul că aparţin unei grupe etnice unice. 
Mai mult ca atât, unele din simboluri sunt neadecvate și chiar ofensive 
pentru însăși etnia moldovenească. Spre exemplu, culoarea cafenie a vultu- 
rului pe stema Moldovei, conform regulilor heraldice, simbolizează o pro- 
vincie sau unitate administrativă, nicidecum un stat independent. Un alt 
simptom anormal constă în înlocuirea stelei istorice cu cinci colțuri cu una 
cu opt colţuri, care, probabil, nu ar trebui să creeze asociaţii cu „straşnica 
ocupaţie sovietică”... Astăzi este evident că pentru majoritatea cetăţenilor 
Moldovei stema actuală, drapelul și alte simboluri majore de stat așa și nu 
au devenit „ale lor” și frecvent sunt mai mult respinse, decât inspiră respect 
faţă de stat. Problema creării unor simboluri alternative este una extrem de 
delicată. A ne grăbi cu propuneri de schimbări concrete sau inovaţii, până 
ce nu va avea loc conştientizarea unei asemenea necesităţi, nu are rost. Cu 
toate acestea, marcarea unui contur al ideologiei, în baza căreia pot fi con- 

stituite noile simboluri de stat ale Moldovei este posibilă astăzi. Principial 
şi necesar este faptul că noua simbolică să reprezinte varietatea culturală și a 
tradiţiilor istorice a tuturor grupelor etnice; această varietate să fie una adec- 
vată și optimă pentru întreaga populaţie, inclusiv Transnistria şi Găgăuzia... 
Apă la moara moldovenismului voronian au dat și istorici români. Cercetăto- 
rul Vlad-Lucian Popescu, de la facultatea de istorie a Universităţii București, 
scria acum câţiva ani (în « Consideraţii cu privire la stema de stat a României 
şi cea a Republicii Moldova ».): „Stema Republicii Moldova se pretează din 
păcate și la alte interpretări din cauza realizării grafice efective a acesteia. Cu- 
loarea unei acvile romane ce simbolizează un stat suveran se poate reprezenta 
din punct de vedere heraldic doar în două smalţuri: fie aur ca în heraldica 
românească, fie negru precum în heraldica apuseană. Însă faptul că această 
acvilă este cafenie, simbolizează nu un stat, ci o provincie sau o comună (subl. 
ns). Din acest motiv, această acvilă poate fi oricând înlocuită, lucru extrem 
de grav pentru un stat suveran. De asemenea, poziţia crucii în ciocul acvilei 
este nefirească dacă o raportăm la dimensiunea acvilei. Regretabil este și felul 
în care a fost desenată roza, nerespectându-se canoanele heraldice internaţio- 
nale. În sfârșit culoarea ramurii de măslin ce ar fi trebuit să fie de argint. Dacă 
raportăm stema Republicii Moldova la stema tradiţională moldovenească 
vom remarca unele inovaţii: schimbarea cromaticii rozei și semilunii din ar- 
gint în aur; adoptarea stelei în opt colțuri în locul celei de cinci, considerată 
a fi un simbol sovietic și introducerea unei borduri de aur a scutului, bordură 
care nu apare în explicarea oficială”. 


28 august: La Huși are loc o întrevedere de lucru între președinții Iliescu 
şi Snegur. Fiind vorba doar de o scurtă întâlnire, în doi, nu am participat. Am 
înţeles că președintele Snegur a ţinut să îl informeze personal pe șeful statu- 
lui nostru asupra raţiunilor pentru care a semnat Convenţia cu Rusia și să 
ne asigure că această convenţie nu va afecta relaţiile dintre România și Repu- 
blica Moldova. În acest context, s-au trecut în revistă, succint, posibilităţile 
de continuare a unor proiecte de integrare — în noile circumstanţe aș zice mai 
degrabă „cooperare” — economică și culturală. Se croiseră, încă de la începu- 
tul anului, proiecte optimiste, întrerupte însă de declanșarea conflictului. Nu 
este mai puţin adevărat, în opinia mea, că nici climatul — politic și economic 
- din România nu era mai prielnic. Toate privirile erau aţintite spre alegerile 
parlamentare. Cele prezidenţiale nu ridicau mari semne de întrebare. Marea 
masă a votanţilor îl vedea pe Iliescu drept conducătorul cel mai acceptabil. 
Opoziția nu reușise încă să modeleze un candidat carismatic și, esenţial, cre- 


dibil. 

Pe zi ce trecea, constatam că preconizata „integrare” economică româno- 
moldoveană are slabe șanse de materializare. Deceniile de complementaritate 
cvasitotală a economiei Moldovei la economia sovietică nu puteau fi igno- 
rate. Economia românească nu avea capacitatea de a înlocui peste noapte 
aceste complementarităţi. Nu existau nici resurse materiale, nici, esenţial, re- 
surse financiare. Reamintesc că, încă din primele mele contacte cu membri 
ai guvernului, avansasem propunerea dezvoltării în comun a infrastructurii 
rutiere şi feroviare care lega cele două ţări. Noi sondasem deja posibilităţile de 
atragere de fonduri din străinătate, înregistrând disponibilitatea BERD de a 
finanța realizarea unei căi ferate cu ecartament european, precum și moder- 
nizarea punctelor de trecere a frontierei dintre cele două state. Ambele părţi 
vedeau posibilă cooperarea în contectarea sistemelor energetice. Dar majori- 
tatea acestor proiecte a rămas în stadiul de deziderate. 

Relaţiile culturale mergeau bine. Avantajul era oferit de vecinătatea ime- 
diată, astfel că „supremaţia” prezenţei culturale româneşti o deţineau judeţele 
din estul României. 

Singurul lucru care nu mi-a plăcut în acele luni: sub motivaţia, corectă, 
că este nevoie ca oamenii să înţeleagă ca avem un patrimoniu cultural comun, 
că este nevoie de „carte în limba română”, erau puse în mișcare adevărate cara- 
vane de carte cu destinaţia Republica Moldova. 

Ştiam de câtă preţuire se bucura deja biblioteca Onisifor Ghibu din 
Chișinău, al cărui fond de câteva zeci de mii de volume, minuţios selectate, 
precum și întregul mobilier, fuseseră asigurate de la București, printr-un efort 
demn de laudă al istoricului Florin Rotaru, care a știut nu numai la ce uși să 
bată pentru sprijin, dar şi cum să facă această bibliotecă funcţională și, mai 
ales, atractivă. Oameni de litere moldoveni îşi aminteau că Florin Rotaru știa 
mai bine decât alţii cabinetele primăriei din Chişinău, unde deschisese cu 
încăpățânare uși pentru a obţine și un sediu adecvat pentru bibliotecă. 

Periodic soseau la Chișinău camioane întregi cu donaţii de carte româ- 
nească. Doar că, în luna august, cineva din conducerea Bibliotecii Naţionale 
a Republicii Moldova, mulţumindu-mi pentru ceea ce face ministerul cultu- 
rii din România, a strecurat” și un mic reproș: poate ar fi bine ca la Bucureşti 
cărţile să fie mai atent selectate. I-am cerut o copie a ultimelor transporturi, 
care cuprindea, evident, și titlurile cărților. Surpriza a fost totală. O cantitate 
enormă: 84 tone de carte, zic „tone” pentru că am considerat, și consider și 
acum, că totul semăna a maculatură care urma să fie dată la reciclare. Tiraje 
întregi ( 30-40 mii exemplare din fiecare titlu) ale unor „opere” — proză, po- 
ezie, critică literară — ale unor autori complet necunoscuţi, unii la primul lor 

volum. Tot cu miile se numărau și ...culegerile de probleme de matematică și 
fizică pentru admiterea la facultate, lucrări despre fondul forestier din Ro- 
mânia, despre industria minieră etc.etc. Am întrebat „beneficiarul” ce a fä- 
cut cu acele cărți: au oprit un minim necesar pentru fondul bibliotecii, restul 
trimiţându-l la biblioteci ...sătești. Am scris acasă, cred că destul de pătimaș, 
aflând ulterior că ministrul culturii, Ludovic Spiess, s-a supărat foarte tare pe 
mine. Ne-am împăcat peste vreo trei luni. Mi-a explicat — și avea dreptate — că 
el doar aviza facturile de plată pentru cărțile pe care ministerul le achiziţiona, 
că avea impresia că poate să aibă încredere în colaboratorii profesioniști în 
materie. Am concluzionat, amândoi, că unii din semenii noștri s-au adaptat 
foarte repede la regulile și neregulile economiei de piaţă. Şi, tot cu amără- 
ciune, am ajuns, glumind, la concluzia că poate și aceasta este o metodă prin 
care statul sprijină economia de piață, supraviețuirea numeroaselor case de 
editură private care apăruseră în România. 

O treabă bună făcuserăm și pe linie de învățământ. Deja mii de elevi și 
studenți se aflau în România la studii preuniversitare și universitare, iar de 
acasă am fost informat că pentru anul şcolar 1992/1993 se va acorda un nu- 
măr mai mare de burse. 

Un lucru lăudabil pentru ai noştri: în acea vară au invitat 1200 de copii 
din Moldova să își petreacă vacanţa la Năvodari. Am rugat autorităţile moldo- 
vene să trimită prioritar copii refugiaţi din Transnistria. Au făcut aceasta dar, 
după unele informaţii primite ulterior, am înţeles că „relaţiile interumane” își 
spuseseră cuvântul. Copii ai unor parlamentari, primari, şefi de întreprinderi 
au fost trimiși în România, cam pe aceleași scheme care funcţionaseră și pe 
timpul sovieticilor, cînd copiii „oamenilor muncii” erau trimiși, tot pe bază 
de relaţii, în mult invidiatele tabere de la Artek, în Crimeea... 


31 august: „Sărbătoarea limbii”. Straniu! A cărei limbi? Moldovenești, 
aşa cum se scrisese în legea din 31 august 1989, sau „române”, cum se 
menţiona în Declaraţia de Independenţă din 27 august 1991?! Era şi asta o 
formă de ascundere după deget, de exprimare a așa-zisei menajări a sentimen- 
telor minoritarilor! Sărbătoarea a avut, totuși, loc. Fără vreo şedinţă solemnă 
a parlamentului. Fără participarea principalelor personalităţi din conduce- 
rea statului la manifestările publice. Am primit chiar și o explicaţie oficială 
privind aceste „reţineri”: „să nu irităm din nou pe transnistreni cu chestiu- 
nile lingvistice”, amintindu-mi-se reacțiile acestora, cu trei ani în urmă, când 
limba moldovenească fusese proclamată limbă de stat. 

Principalul eveniment aniversar s-a desfășurat pe Aleea Clasicilor, și 
anume dezvelirea bustului lui Lucian Blaga. O premieră sui generis. Pe alee 

își găsea loc primul scriitor român care nu avea rădăcini genealogice în spaţiul 
geografic Moldova de pe ambele maluri ale Prutului. Un succes incontestabil 
al intelectualităţii moldovene care dorea, o dată în plus, să demonstreze că 
spaţiul cultural și spiritual al românilor este unic și indivizibil „de la Nistru 
până la Tisa”. Mărturisesc acum că încercasem în discuţiile cu cei din condu- 
cerea Uniunii Scriitorilor să dezvelim bustul lui Tudor Arghezi, român get 
beget, și, pe deasupra, și oltean de-al meu! Singura obiecţie — pe care nu am 
avut cum să o combat — a fost că proiectul bustului lui Arghezi era nereușit. 
A câștigat Lucian Blaga! 


Câteva rânduri despre Aleea Clasicilor din parcul central al capitalei, 
mândria capitalei Republicii Moldova: 

Ideea ansamblului a fost lansată încă în perioada interbelică de sculptorul 
Alexandru Plămădeală, care visa să creeze un muzeu în aer liber, ceva în genul 
rotondei clasicilor literaturii române din parcul Cișmigiu. Din varii motive, 
proiectul nu a fost materializat. 

După război, proiectul a fost reluat, de această dată de către oficialităţile 
comuniste, într-o viziune ideologică - glorificarea clasicilor literaturii 
„moldoveneşti” 

Complexul sculptural a fost inaugurat oficial la 29 aprilie 1958, în parcul 
Pușkin, devenit ulterior, în 1990, „grădina publică Ştefan cel Mare și Sfânt”. 

Primele 12 busturi au fost instalate în perioada 1957-1958 pe posta- 
mente din granit roşu poleit, dându-se predilecție exclusiv clasicilor născuți 
în Moldova, înainte de Unirea Principatelor: Dimitrie Cantemir, Nicolae 
Milescu Spătarul, Constantin Stamati, Gheorghe Asachi, Costache Ne- 
gruzzi, Alexandru Donici, Alecu Russo, Alexandru Hâjdeu, Bogdan Petri- 
ceicu Hașdeu, Vasile Alecsandri, Ion Creangă şi Mihai Eminescu. Bustul lui 
Eminescu a fost realizat după o fotografie a poetului la vârsta de 19 ani, fiind 
considerat una din cele mai reușite imagini plastice ale artei contemporane. 

Imediat după 1990, pe Alee au fost dezvelite busturile lui Alexei Ma- 
teevici şi Constantin Stere. Ulterior, în acest panteon sculptural au intrat pe 
rând mari autori din întreg spaţiul românesc: Lucian Blaga, Tudor Arghezi, 
Octavian Goga, Ion Luca Caragiale, George Bacovia, Mihail Kogălniceanu, 
George Coșbuc, Mihail Sadoveanu, George Călinescu, Nichita Stănescu, 
Mircea Eliade, Liviu Rebreanu. 

În ianuarie 2010 pe Alee a fost dezvelit bustul poetului Grigore Vieru, 
iar în august 2011, alături, cel al lui Adrian Păunescu. Simbolic, cei doi buni 
prieteni rămân nedespărțiți şi după moarte. 

Aş include în acest complex și monumentul ridicat în memoria lui Ni- 

colae Iorga, amplasat în afara grădinii publice, lângă Biblioteca municipală 
„Onisifor Ghibu”. 

Nu au ajuns așa ușor unii scriitori români pe Alee. 

Scriitorul Mihai Cimpoi, îşi amintea acum câţiva ani o istorioară legată 
de dezvelirea bustului lui Caragiale: „Prim-viceministrul de atunci era cât 
pe ce să-l interzică, propunând ca el să fie dezvelit şi instalat pe strada „Ca- 
radjale”. Şi eu i-am spus că nu există strada „Caradjale” în Chișinău. Și mi-a 
mers atuncea, fiindcă președintele Voronin mi-a mărturisit că a jucat într-o 
piesă de Caragiale. Şi eu zic: „L-aţi jucat în Năpasta pe Nebunul, da?” Zice: 
„Aşa este”... 

Dezvelirea bustului lui Liviu Rebreanu a fost avută în vedere încă din 
anul 2003, însă pe întreaga perioadă a guvernării Voronin autoritățile s-au 
opus, invocând diverse pretexte. Abia la 27 noiembrie 2009 monumentul 
a fost dezvelit, el fiind o copie în bronz după originalul realizat de celebra 
sculptoriță Miliţa Petrașcu (născută la Chișinău), discipolă a lui Constantin 
Brâncuși... 


În timpul ceremoniei dezvelirii bustului lui Blaga am fost abordat de 
un mic grup de persoane. „Este adevărat că, dacă ne vom uni, veţi aduce 
învăţători din România?” „De ce? nu am auzit că aţi avea lipsă de cadre di- 
dactice”, am răspuns. „Da, dar noi nu ştim a grăi așa bine românește, și mulți 
de la dumneavoastră râd de noi când ne aud cum vorbim”. Lămuriri şi asigu- 
rări, neconvingătoare cred, din partea mea că nu se va întâmpla așa. Dar era 
cam greu să convingi. Îmi aduc aminte că un român a venit la ambasadă să se 
plângă că a fost agresat de niște „huligani” şi că polițiștii moldoveni nu au in- 
tervenit. Ne-am lămurit, în sfârșit, cum fusese cu agresiunea. Într-o discuţie, 
în piaţă, românul nostru i-a făcut pe conlocutorii săi „înapoiaţi' şi „stâlcitori 
de limbă”. Ba, mai mult! Le-a zis că „dacă ne unim, voi nu o să fiţi buni decât 
de măturători, pentru că rușii nu v-au învăţat să faceți nimic”... 

Două doamne trecute de prima tinerețe îmi laudă TVR1 care „trans- 
mite programe foarte frumoase, și filme foarte bune, păcat că nu le putem 
înţelege”! „De ce nu? Doar sunt subtitrate! „Da, dar noi nu ştim literele la- 
tine!”... Şi ce bucuros fusesem în februarie când se decisese retransmisia emisi- 
unilor postului nostru de televiziune în toată Moldova de peste Prut! Nimeni 
nu a luat în seamă două lucruri. Primul: televiziunea sovietică pe timpuri, și 
acum cea rusă, dubla toate filmele artistice străine. Al doilea: trecerea la gra- 
fia latină, în 1989, a obligat doar funcţionarii publici să-și însușească rapid 
alfabetul latin. Muncitorii, cei din mediul rural, oamenii simpli, de la sapă, 
nu aveau cum să înveţe acest alfabet și nici nu se organizau cursuri în acest 

scop. Cine avea chef, timp şi bani, pentru așa ceva? Mi-a revenit în memorie 
relatarea unui moldovean: în 1989, după adoptarea legii privind trecerea la 
grafia latină, au fost numeroase discuţii în legătură cu ...costurile „insuporta- 
bile” pentru economie, generate de înlocuirea claviaturilor mașinilor de scris! 
Lucruri mărunte la prima vedere, dar cu impact. Şi atunci, mă întrebam: cât 
de eficientă, ca mesaj, era, în acea perioadă, literatura română cu care am in- 
vadat bibliotecile sătești, în condiţiile în care doar intelectualitatea satului și 
elevii aveau acces direct la lecturarea acestora? Da, se forma o nouă generație, 
pentru care alfabetul latin va deveni o obișnuinţă, dar ce facem cu cei care 
nu au această posibilitate şi care, dacă voiau să se informeze asupra a ce se 
mai întâmplă în ţară sau în străinătate (inclusiv în România!), răsfoiau tot 
ziarele scrise în alfabet chirilic!? Pentru că singura publicaţie de limbă rusă, 
care putea fi socotită cât de cât proromânească, era „Nezavisimaia Moldova”, 
condusă de o rusoaică „pur sânge”, Elena Zamura, dar care, la începutul anu- 
lui 1993 va fi destituită tocmai pentru că nu reflecta „fidel” politica oficială a 
Chişinăului! 

Cele de mai sus erau, aparent, chestiuni mărunte. Mai preocupantă pen- 
tru mine, pentru noi în general, era perpetuarea unor „legende” despre com- 
portamentul românilor în Basarabia, în perioada interbelică. Nu o dată am 
auzit sau am citit despre „palma jăndarului”, încât aveam impresia că jandar- 
meria română a mers în Basarabia, prin sate și orașe, şi pe oricare îl suspectau 
că este basarabean, îl pălmuiau! De unde până unde această poveste, folosită 
intens de propaganda sovietică, transmisă din tată în fiu? Nu am avut ocazia 
să întâlnesc pe vreunul care să îmi spună răspicat că tatăl sau bunicul lui fuse- 
seră așa de tare pălmuiți, încât au dorit ca și urmașii lor să ia aminte. Se pare 
că toată „legenda” a pornit de la o întâmplare adevărată. Undeva în primăvara 
anului 1925, deputatul Pantelimon Halippa a organizat câteva întâlniri cu 
alegătorii săi din satul Zguriţa, judeţul Soroca. A fost reținut de jandarmerie, 
pe motiv că încalcă nu știu ce dispoziţii. Chiar în cabinetul subprefectului a 
fost pălmuit de un anume Popescu, locotenent de jandarmi. A izbucnit un 
scandal monstru în parlament, presa a exploatat maximal acest eveniment 
de senzaţie. Ca multe altele, s-a „stins” și acest incident, jandarmul incrimi- 
nat fiind ...avansat! Iar despre comportamentul autorităţilor din Basarabia, 
chiar Iuliu Maniu îi scria lui Antonescu, la o lună de la începerea războiu- 
lui: „Regimurile anterioare, afară de cel naţional-ţărănesc, au privit Basara- 
bia şi Bucovina ca o colonie și le-au încătușat într-un sistem centralist, care 
a împiedicat orice posibilitate de autoadministrare. Cele două provincii au 
fost inundate de funcţionari din regat, necunoscători ai oamenilor de acolo; 
aceştia s-au prefăcut în adevăraţi satrapi ai populaţiei și au stârnit numeroase 

nemulțumiri (...) Ei au fost aceia care au făcut ca denumirea de regățeni să de- 
vie odioasă şi timp de două decenii provinciile, în bună parte, s-au înstrăinat, 
în loc să se închege sufletește complet cu ţara”. Îmi imaginez cu câtă satisfacție 
citeau la vremea respectivă ideologii și istoricii sovietici, inclusiv „moldovenii 
sovietizați”, aceste „mărturisiri” folosindu-le, ca pe multe alte asemenea con- 
statări critice ale unor politicieni români din perioada interbelică, în intensa 
propagandă antiromânească. Şi, ceea ce este dureros, chiar și după proclama- 
rea independenţei s-au găsit la Chișinău istorici” care au folosit aceleași ar- 
gumente în respingerea curentelor unioniste. Să închei, totuși, cu o anecdotă 
auzită la Chişinău: „ — Moldovene, îţi plac ruşii? — Da, mult. — Dar românii? 
— Nu. — De ce? — Pentru că l-au bătut pe tata cu rigla la şcoală-n '37. — Și ce 
face taică-tu acum? — L-au împușcat rușii în '40”... 


La „Ziua limbii” a venit de la București și o delegaţie a Uniunii Scritori- 
lor, condusă de Laurenţiu Ulici. Prilej pentru o plăcută revedere cu un fost 
coleg de facultate și de cameră, la căminul studenţesc. Am stat mult de vorbă, 
după festivități, Laurenţiu relatându-mi despre situaţia dezastruoasă în care 
se găsea Uniunea Scriitorilor de la noi, despre „dihonia” care intrase în lumea 
literelor, despre contestările, în mare parte nejustificate, ale unor scriitori de 
anvergură, ceva ce aducea aminte de perioada proletcultismului. Am discutat 
şi despre câteva nume — niciunul intrat până acum în istoria literaturii ro- 
mâne, motiv pentru care nu le dezvălui- care apar mai degrabă ca demolatori 
a tot ce s-a creat în literatura română în ultimii 50 de ani. Era deosebit de 
sceptic în ceea ce priveşte mult așteptata „literatură de sertar”, iar în privinţa 
importului masiv de „valori” românești din străinătate, opina că, exceptând 
3-4 nume, nu poţi impune cititorului român ceva ce, deocamdată, este străin 
de preocupările la zi ale cetăţeanului de rând... 

Mi-a mărturisit că era ușor tentat și de viaţa politică, primise chiar o 
ofertă de a candida pe listele PNŢCD, ofertă pe care a declinat-o. Ar fi dorit 
altceva, nu pentru că ar fi fost împotriva „țărăniștilor”, însă nu îi plăcea ideea 
de a se refugia prea mult în istorie, de a considera că anii pe care el îi trăise și 
în care crease ceva ce nu era contestat abrupt, să fie consideraţi anii în care 
„România a stat la frigider”. (Peste câţiva ani nu va rezista tentaţii și va intra 
în parlament, cred că pe listele formaţiunii politice create de Varujan Vosga- 
nian). 

Au venit în discuţie și numele unor scriitori de la Chișinău care nu prea îl 
agreau, considerându-l adversar al unor valori ale culturii de peste Prut. A pus 
totul pe seama influenței lui Andrei Vartic, cu care, zicea Laurenţiu, nu s-a 
înțeles de la prima întâlnire. În opinia lui, moldovenii cereau „prea mult” de 

la scriitorimea română, doreau un mai mult activism al acestora, o angajare 
mai serioasă și constantă în mișcarea pentru reunificare. Or, zicea Laurenţiu, 
noi nu reuşim în România să creăm o adevărată forță a intelectualității, nu 
reuşim să depășim suspiciunile dintre noi. În plus, posibilităţile materiale ale 
Uniunii Scriitorilor sunt extrem de limitate, editurilor nu poţi să le impui, 
prin plan, să publice literatură din Republica Moldova; se caută cărți vanda- 
bile, genul de literatură ușoară, digerabilă rapid și tot atât de repede uitată de 
cititor. 

Seara, în compania a doi scriitori localnici, într-un mic restaurant de la 
marginea orașului, am depănat amintiri și „am făcut politică”. 

O dispută aprinsă a generat „mankurtismul”. Era la modă în acei ani ter- 
menul de „mankurt”. Auzeam foarte des de la mulți dintre conlocutorii mei 
„proromâni” că X sau Y este mankurt. Un termen demolator, care voia să 
definească un individ care şi-a pierdut memoria istorică și facultăţile intelec- 
tuale primare. Era atribuit celor care nu voiau să accepte că moldovenii sunt 
români, că avem o istorie comună, avem o cultură comună. Cuvântul „man- 
kurt” fusese preluat din cunoscutul roman „O zi mai lungă decât veacul”, al 
lui Cinghiz Aitmatov, apărut în URSS în anul 1980. Legenda mankurţilor, 
preluată de Airmatovvorbeşte despre junjuani, un trib războinic care punea 
pe capul complet ras al prizonierilor o bucată de piele de cămilă care, pe mă- 
sură ce se usca, acționa ca o menghină asupra craniului. Cei care nu mureau, 
deveneau amnezici, pierdeau orice contact cu trecutul, uitând cine sunt, cine 
le-a fost mamă și tată, devenind simple obiecte capabile doar să urmeze co- 
menzile stăpânilor. Memorabilă în roman este descrierea momentului când 
eroul principal merge la un cimitir unde cel mai bun prieten al său dorise să 
fie înmormântat. Accesul îi este interzis, deoarece vechiul cimitir era acum în 
perimetrul unei baze militare. O definitivă rupere de trecut, o mankurtizare 
generală... 

La început, am acceptat termenul ca atare, ușurându-mi, îmi ziceam, 
efortul de a categorisi prietenii și neprietenii românilor. Destul de repede am 
decis să nu folosesc acest cuvânt cu referire la moldoveni, aşa, de-avalma. În si- 
nea mea, îi plasam în grupul mankurţilor pe cei care ştiau că sunt români, dar 
nu voiau să recunoască acest lucru; mai mult, îi urau pe români. Și erau des- 
tui, nu numai în rândurile politicienilor din parlament, dar, din păcate, și în 
rândul intelectualilor. Marea masă, în special a celor din mediul rural, care se 
născuseră, învăţaseră, munciseră exclusiv sub sovietici, care nu avuseseră nici 
cel mai mic acces la elementarele izvoare ale istoriei sau la abecedarul în limba 
română, nu putea fi socotită mankurtă. Toți aceștia suferiseră, fără voia lor, 
o „spălare a creierului”, însă mulţi, foarte mulți dintre ei, îşi recâștigau, încet, 


www.dacoromanica.ro 


312 e ION BISTREANU 


dar ireversibil, conştiinţa de sine, într-o adevărată revoluţie a mentalităților. 
Şi mersul acestei evoluţii depindea în cea mai mare măsură de acei intelec- 
tuali nemankurtizaţi, care trebuiau să scoată nu numai capișonul de piele de 
pe capul victimei, nu numai vălul negru de pe ochi, dar trebuiau să îl învețe, 
literă cu literă, abecedarul românismului. Nu era şi încă nu este deloc uşor... 

Citeam, cândva, o succintă descriere a moldovenilor, făcută de un co- 
mentator de la Chişinău: „Moldoveanul este o ființă naţională (etnică) 
aparte, ciudată, chiar foarte ciudată. Există mai multe tipuri de moldovean- 
tip: moldoveanul-român, adică cel care știe cine este și se consideră (deschis) 
român, moldoveanul-moldovean, adică cel care ştie că este român, dar nu re- 
cunoaşte (deschis) acest lucru, moldoveanul-antiromân, adică acel care ştie 
că este român și-i urăște pe români. Mai există o specie de moldoveni care, 
într-adevăr, nu cred că sunt români, îi consideră pe români altă naţiune, dar îi 
urăsc pe români cu aceeași pasiune...” 

Am discutat în acea seară și multe despre literatură, Laurenţiu desfășu- 
rându-se în voie, fiind considerat vocea cea mai autorizată. Am convenit toți 
patru că este nevoie de multă literatură română în Moldova, literatură bună, 
care să îndemne la lectură, la reflecţie, la acea apropiere firească în plan spi- 
ritual între românii de pe malurile Prutului. Exista o astfel de literatură, se 
găseau în librăriile din Chişinău multe cărți „bune”, se căutau operele unor 
scriitori din perioada de după război. 

Unul din cei mai citiţi autori era Marin Preda, în special romanele „Cel 
mai iubit dintre pământeni” și „Delirul”, ÎI considerau ca pe un scriitor pro- 
fund atașat de Basarabia. Atât de discutata enigmă asupra dispariţiei fizice a 
marelui scriitor era legată și de această dragoste de Basarabia. Academicianul 
Mihai Cimpoi evoca deseori legăturile lui M. Preda cu Basarabia și cu lumea 
basarabeană, o lume care își găsește locul în unele din paginile romanului 
„Cel mai iubit dintre pământeni”. Prima soţie a lui Marin Preda era originară 
din Basarabia. 

Intelectualii de vârsta a doua din Chișinău îmi povesteau că reușiseră, „pe 
sub mână” să citească romanul „Delirul” imediat după apariţie. De unde atâta 
interes? Mi-au relatat că, undeva pe la jumătatea anului 1975, televiziunea 
moldoveană a organizat chiar și o masă rotundă, în cadrul căreia Marin Preda 
a fost „înfierat” cum se cuvine, în spiritul ideologiei marxist-leniniste, pentru 
faptul că l-a glorificat pe Antonescu și nu a vorbit de „atrocităţile” armatei 
române în RSSM, în special în Transnistria, în cadrul mesei rotunde fiind 
prezentate numeroase date și documente. Aveau destule, tocmai apăruse și 
vestita carte de istorie a academicianului Lazarev. De unde, peste noapte, 
această critică, în condiţiile în care romanul nici nu fusese importat şi vândut 

în librăriile din Moldova ? Era evident că totul era pe bază de indicaţii, iar ca 
material de referință, deși nu era citat, era o cronică sub titlul „Când istoricul 
subminează artistul. Despre un nou roman al lui M.Preda”, apărută la 14 mai 
1975 în săptămânalul unional Literaturnaia gazeta nr.20 (4514) sub semnă- 
tura lui K. Savin. Romanul apăruse pe piaţă chiar în primăvara anului 1975 şi 
a constituit un best-seller... Cei din URSS care urmăreau literatura română, 
l-au putut cumpăra, aşa cum am făcut și eu, de la librăria „Drujba” (Prietenia) 
din Moscova, la un preţ de numai 92 copeici ! 

Și uite cum, în noianul de articole, amintiri, reportaje, comentarii prileju- 
ite de a 30-a aniversare de la capitularea Germaniei naziste și împlinirea a 20 
de ani de la crearea Tratatului de la Varșovia, Literaturnaia gazeta a publicat 
cel mai acid material la adresa unui scriitor conrtemporan din ţările frăţeşti. 
Evident, am informat imediat acasă asupra acestui articol. Mai mult, în calita- 
tea mea de atașat de presă, am cerut la redacţia revistei „Literaturnaia gazeta” 
(cu care aveam frecvente contacte) şi o întâlnire cu redactorul K. Savin. Mi 
s-a spus că nu este angajat al redacţiei, ci un colaborator ocazional, căruia i se 
va transmite dorința mea de a-l întâlni. În următorii trei ani cât am mai stat 
la Moscova nu am avut această plăcută ocazie, dar nici nu i-am mai întâlnit 
semnătura. Am aflat, totuși, că sub acest pseudonim se ascundea traducătorul 
K., un foarte bun cunoscător al literaturii române. 

Efectele acestei campanii de presă : Marin Preda a fost ulterior complet 
ignorat de editurile și de literatura de specialitate din Uniunea Sovietică. În 
România, când s-a luat notă de reacția sovietică (atât cea publică, precum și 
un demers destul de „tovărășesc” pe canale diplomatice) s-a dat dispoziţie să 
se reediteze romanul, la doar câteva luni după primul tiraj, de această dată 
în 100 de mii de exemplare! (primul tiraj apăruse doar în 35 mii de exem- 
plare): e drept, ediţie revăzută şi adăugită! Mult mai târziu, după 1990, din 
presa vremii am aflat că, într-o notă informativă dată securităţii, lon Caraion 
a relatat despre vizita unui consilier sovietic făcută lui Marin Preda în primă- 
vara anului 1975, cu o mulțime de întrebări menite să descifreze în ce măsură 
„Delirul”, în amănuntele structurii sale, a fost o comandă socială, adică un ro- 
man scris la recomandarea și la sugestiile ideologice ale conducerii de partid, 
iar pe de altă parte cum are de gând sa-l continue autorul, cam ce vor deveni 
în volumul al doilea eroii primului volum, care va fi finalul epic și ideologic al 
romanului. 

La apariţia romanului, criticii literari din România au fost luaţi, cred 
eu, prin surprindere. Cu mare întârziere, abia la sfârșitul lunii iunie, Nicolae 
Manolescu schiţează o recenzie a romanului, dar, în pofida titlului cronicii 
—„Un roman istoric şi politic” — nu am găsit nimic interesant. Aceași fugă de 

analiză transparentă, tranșantă, obiectivă, specifică scrisului lui Manolescu în 
anii '60 şi '70, același recurs la o stilistică abilă — care, de altfel, l-a și consa- 
crat în viaţa literară — concluzia criticului rezumându-se la: Delirul este ve- 
riga lipsă dintre cele două volume ale „Moromeţilor” ! Am auzit, dar nu am 
citit, că Ov.S. Crohmălniceanu ar fi publicat un articol-replică la cronica din 
publicaţia sovietică. 

Mi-este greu să cred că romanul a fost scris la comandă. Preda a trăit pe- 
rioada premergătoare războiului, avea 18 ani când a văzut ororile legionaris- 
mului românesc. Multe din paginile cărţii sunt autobiografice. Nu a fost pe 
front, dar ştia foarte bine starea de spirit a românilor după răpirea Basarabiei, 
sunt convins că versurile populare despre cei ce au trecut Prutul („Azi-noapte 
la Prut, războiul a început,/Românii trec dincolo iară /Să ia înapoi, prin arme 
şi scut/Moşia pierdută astă vară...”) le ştia de atunci, nu le-a copiat din vreo 
culegere apărută în anii „construcţiei socialiste”. Cei din generaţia mea își mai 
amintesc discuţiile pe care le-a trezit lectura cărţii, scrisă, ziceam noi, de un 
adevărat român şi nu de un „naţional-comunist”. Comentam atunci și unele 
critici „subtile” ale unui analist al postului de radio Europa liberă, care în- 
cadra romanul în categoria „valului antirusist” care, chipurile, ar fi cuprins, 
la indicaţia partidului, ideologia, presa, cultura română, care vorbea de „rea- 
bilitarea atacului nefericit de la 21 iunie 1941”. Poate peste mulţi ani, critici 
literari care vor analiza „la rece” literatura din perioada comunistă vor spune 
clar și fără ocolişuri că „Delirul” este o carte-indicator, o cotitură, o spargere 
a unor tabu-uri în abordarea unor momente majore, dar delicate, din istoria 
României. Mai avem vreun roman în care Antonescu, așa controversat cum 
a fost şi rămâne în continuare, este, practic, în prim-planul cărţii? Preda a în- 
cercat să destrame o mare conspirație a tăcerii... 

Întrucât articolul din Literaturnaia gazeta nu a fost preluat, la acea 
vreme, de publicaţii românești, îl redau integral : 

„Marin Preda este unul din reprezentanţii importanţi ai literaturii ro- 
mâne contemporane. Este bine cunoscut romanul său în două volume, 
„Moromeţii”, în care Preda se remarcă drept un scriitor al satului și un fin 
psiholog. Pe fondul modului de viață țărănesc descris colorat, scriitorul recre- 
ează un strălucit model al folclorului rural, Ilie Moromete, capul unei mari 
familii, om pentru care munca pe câmp a devenit un fel de instinct al sufletu- 
lui. 

Romanul se întinde pe aproape un sfert de veac al vieţii satului românesc. 
Asupra lumii se abate primul război mondial, apoi al doilea război mondial, 
în România începe transformarea vieţii sociale, dar conştiinţa lui Ilie Moro- 
mete rămâne într-un fel neschimbată, într-atât este legat acesta de pământ. 

Şi totuși, satul Siliștea-Gumeşti nu rămâne izolat de evenimentele care 
zguduie lumea, și Ilie Moromete este obligat să se ocupe de ceea ce înainte nu 
se gândise: înainte de primul război mondial pleacă de acasă, în capitală, trei 
din fiii săi, iar după război pleacă și cel de al patrulea, mezinul. Copiii lui Ilie 
Moromete pleacă din familie nu întâmplător, iar relaţia dură cu tatăl lor este 
doar una din cauze. Principala cauză: în viaţa satului pătrund tot mai adânc 
relaţiile capitaliste. Fiul cel mic părăseşte casa părintească doar atunci când, 
eliberată de fascism, România începe să clădească bazele socialismului. El de- 
vine activist de partid. 

La baza romanului „Moromeţii” al lui Preda stă progresul social, dar au- 
torul îl prezintă prin prisma conflictului de familie, reflectând în principal 
psihologia ţăranului. 

În roman, evenimentele istorice sunt doar enunțate, dar în nici un fel 
descifrate. Artistul își concentrează întreaga atenţie asupra modului în care 
are loc procesul lent, greoi al psihologiei plugarului proprietar. Anume acest 
lucru condiționează specificul naraţiunii lui Marin Preda: aceasta este fără 
subiect, este asemănătoare unui râu care curge lin. 

Noul roman al lui Marin Preda, „Delirul”, nu numai că continuă istoria 
familiei Moromete, dar deschide și o altă latură, complet nouă, a vieții soci- 
ale. Locul principal al acţiunii — Bucureşti, unde s-au mutat fiii cei mari ai lui 
Ilie Moromete. Unul dintre ei, Paraschiv, lucrează sudor la uzină. Al doilea, 
Achim, s-a hotărât să devină vânzător ambulant. Al treilea, Nilă, este portar. 
Din același sat Siliştea-Gumești soseşte în capitală și vărul lor, Paul Ştefan, 
un tânăr de 19 ani. Îşi atrage simpatia lui Grigore Patriciu, proprietarul unui 
mare ziar, devenind omul de încredere al acestuia. 

Dar pe Marin Preda îl frământă nu numai destinul tinerilor veniţi de 
la ţară în capitală. Autorul ne prezintă ziariști şi medici, descrie nunta unei 
prințese cu un mic negustor, descrie scenele răfuielilor legionarilor-fascişti cu 
oameni neagreaţi de ei, precum și rebeliunea fascistă din 1940. 

Brusc, apare povestea despre un tânăr, participant la mişcarea comunistă 
în ilegalitate, care, dat din mână în mână, este trimis înapoi sub supraveghe- 
rea părinţilor ; având în vedere vârsta, nu putea fi ţinut în închisoare. Prezent 
pe câteva pagini ale romanului, acest tânăr fără nume dispare, iar în faţa citi- 
corului apare din nou caleidoscopul de episoade și figuri, printre care regele 
Carol al II-lea, Antonescu și Hitler. 

Ca şi romanul „Moromeţii, romanul „Delirul” este fără subiect — din 
nou o avalanșă de scene, figuri, discuţii. Dar materrialul este de această dată 
cu totul altul. Dacă în „Moromeţii” pe întregul curs al naraţiunii substanţa 
coagulantă era conştiinţa, psihologia lui Ilie Moromete, în romanul „Deli- 

rul” autorul este obligat să lege în mod diferit episoade disparate și caractere 
diverse. În „Moromeţii? Marin Preda s-a abținut cu bună ştiinţă de la a fi isto- 
ric, însă în „Delirul” el îşi asumă deschis această misiune. 

Antonescu este o figură istorică şi, vrând-nevrând, Marin Preda trebuie 
să acţioneze ca scriitor-istoric. El scrie: Istoria marilor mase umane, văzută 
de sus și supusă unor legi misterioase, care atrag în vârtejul lor pe șefi, simple 
paiaţe care au iluzia că decid ceva, nu face obiectul acelor pagini de istorie 
care vor mai fi descrise în cartea de față. Paiaţa care interesează cel mai mult 
(Antonescu-K.S.), fiindcă ea ne-a acaparat sau paralizat voinţa și acţionează 
în numele nostru şi cu toate că dorinţa generală a fost să scăpăm cât mai re- 
pede de ea, cum a fost cazul lui Hitler, faptele au arătat că acest lucru n-a fost 
posibil decât cu preţul a nesfârșite suferinţe și dezastre umane. N-o să spună 
nimeni că aceste suferinţe şi dezastre umane au modificat cu o iotă mersul 
într-adevăr implacabil al istoriei. Dacă acest mers are un sens, și aparţine isto- 
riei, în schimb suferinţa e a noastră și ne aparţine numai nouă; istoria n-are ce 
face cu e2’. 

„Concepţia” istorică pe care o propune Preda în romanul său este foarte 
contradictorie, dar în aceasta este destul de consecventă ideea: legile istoriei 
sunt tainice, și de aceea în ea sunt multe lucruri întâmplătoare. O asemenea 
viziune idealistă împinge scriitorul la o declaraţie cel puţin stranie: "Căci ul- 
timul război a fost o cădere a umanităţii, țelul nu se vede nici azi, când el 
demult s-a consumat”. 

Marin Preda afirmă mai departe că întreaga responsabilitate pentru 
declanșarea celui de al doilea război mondial revine unei singure „persona- 
lităţi” — Hitler. Această afirmaţie este astfel argumentată de scriitor: „...În zi- 
lele noastre însă, în faţa documentelor uluitoare care au fost capturate și puse 
sub ochii istoricului, îndoiala nu mai e posibilă și misterul sfâșiat: da, un sin- 
gur om a gândit totul dinainte, a păstrat mai mult sau mai puţin secretă gân- 
direa lui și cei care au aflat-o din timp n-au crezut în ea, şi şi-a pus-o în apli- 
care cu o consecvență care a provocat nenorocirea unei întregi civilizaţii... 

Dar este oare necunoscut faptul că fascismul german a fost detașamentul 
de şoc al imperialismului mondial, că în Hitler „au crezut” și l-au adus la pu- 
tere cercurile militariste și industriale ale Germaniei? 

Ce i-a trebuit lui Preda să reducă totul la „personalitatea” lui Hitler? 
Acest lucru nu este greu de înțeles, citind paginile consacrate generalului An- 
conescu. Deși Preda îl numește pe Antonescu „paiaţă”, îl prezintă întru cu to- 
cul altă lumină. Întrucât de toate fărădelegile este vinovat Hitler, Antonescu 
încetează a fi responsabil în faţa istoriei, în fața poporului român pentru fap- 
tele și politica sa. La el, chipurile, se poate privi ca la un simplu muritor. 

Marin Preda pune o întrebare retorică: „Pentru noi și pentru urmașii 
noștri va rămâne pentru totdeauna o taină veșnică faptul că fiecare ceas al 
istoriei cheamă pe scenă omul căruia adeseori îi este sortit un destin tragic. 
Pentru ce a ieșit pe scenă acest om, când multe arătau că el nu trebuia să facă 
acest lucru?” 

Această frază conferă, precum un diapazon, o anume tonalitate între- 
gului „portret? al lui Antonescu în romanul „Delirul”: Antonescu — un 
om al unui destin tragic, Preda —„istoricul” pierde criteriile de clasă. Toate 
declaraţiile demagogice ale „Conducătorului” fascist privind salvarea popo- 
rului, a naţiunii, a ţării, încep să sune din paginile romanului ca o preocupare 
sinceră a omului care se străduia să facă ceva bun și, chipurile, numai în vir- 
tutea unor circumstanţe insurmontabile optează pentru răul cel mai mic — și 
anume alianţa cu Hitler, întrucât „masonii, jidovii şi bolşevicii” reprezintă 
pentru el un rău mult mai mare. 

Preda își exprimă fără voie simpatia faţă de Antonescu și situaţia tragică 
a acestuia și în scena în care „conducătorul” vorbeşte cu bătrâna sa mamă: 
aceasta îl întreabă sever despre fărădelegile legionarilor, iar el îi vorbește des- 
pre „salvarea patriei”. Şi, într-o altă scenă, când Antonescu, venind la statul 
major al lui Hitler, nu se sperie de zbiererele fuhrerului și ţipă la rândul lui la 
acesta, el, vedeţi dumneavoastră, nu se teme pentru soarta sa, pentru el im- 
portantă este „salvarea naţiunii”. Descriindu-l pe Antonescu ca pe o „figură 
tragică”, Preda trece toate fărădelegile acestuia în categoria necesităților sau 
întâmplărilor tragice, deformând adevărata faţă a unuia din capii fascismului, 
care şi-a găsit moartea în ștreang ca criminal de război. 

În acelaşi timp, scriitorul nu arată acele forţe care în interiorul țării se îm- 
potriveau fascismului. Episodul cu tânărul pe care jandarmii îl duc acasă nu 
poate fi considerat suficient pentru a înţelege întreaga semnificaţie a luptei pe 
care o duceau împotriva fascismului comuniștii români în ilegalitate. 

Este caracteristic cum Preda reflectă războiul de agresiune împotriva 
Uniunii Sovietice, la care, prin voința conducerii burghezo-moșiereşti, Ro- 
mânia a participat timp de trei ani alături de Germania hitleristă. Semnfica- 
tivă este și acea culegere de episoade care trebuie — cum presupune, se pare, 
autorul — să reflecte caracterul războiului și atitudinea eroilor față de acesta. 
Iată, Ștefan, în calitate de corespondent de război, merge pe front împreună 
cu ofiţerii care cântă un cântec naţionalist despre pământurile sovietice co- 
tropite, care au intrat în spaţiul „României Mari”. Un loc important ocupă 
rezumarea convorbirii cu unul din generalii români care își exprimă dezacor- 
dul nu cu însăşi intrarea României în război de partea lui Hitler împotriva 
Uniunii Sovietice, ci doar cu faptul că armata română a mers prea departe în 

adâncimea teritoriului sovietic. În același timp, nu găsim în roman nici un 
episod sau o frază care să releve esenţialul — responsabilitatea claselor condu- 
cătoare exploatatoare pentru politica profascistă. Autorul nu arată că acest 
război a fost profund străin și poporului român, că el a adus durere, nenoro- 
ciri şi moartea a multor oameni sovietici pe teritoriile ocupate, că ocupanţii 
au instaurat în Odesa și în regiunea Odesa un sângeros regim de teroare, au 
împușcat, chinuit, ars, aproape 200 de mii de locuitori pașnici, iar patrioţii 
sovietici s-au luptat pe viaţă și pe moarte cu ocupantul odios. 

Atât „concepţia”, cât şi metoda artistică de bază — reflectarea unui flux 
de episoade neconectate între ele, de„calibre diferite” din punct de vedere al 
încărcăturii semantice, încercările de a împinge cititorul spre paralele istorice 
îndoielnice — s-au dovedit inutilizabile pentru recrearea adevărului istoriei. 
În finalul romanului este o notiță: sfârșitul volumului I. Am dori să sperăm că 
eminentul scriitor, continuându-și naraţiunea, va aborda descrierea persona- 
jelor de pe poziţii de clasă, iar evenimentele din timpul celui de al doilea răz- 
boi mondial vor fi interpretate pe baza principiilor ştiinţei istorice marxiste”. 

Laurenţiu mi-a cerut articolul, cu promisiunea că îl va folosi. I l-am dar la 
prima mea venire la Bucureşti dar ...promisiunea a rămas promisiune! 


1 septembrie: Mircea Snegur continuă naveta Chișinău-Moscova, pentru 
a analiza rezultatele înțelegerilor anterioare privind încetarea conflictului în 
raioanele din stânga Nistrului. Comunicatul dat la încheierea vizitei este plin 
de duioșie. Boris Elțîn, unul din cei mai ocupați conducători din lume, este 
de acord să își asume rolul de mediator în dialogul politic ce urma să stabi- 
lească viitorul statut juridic al Transnistriei! 


8 septembrie: preşedinţii Rusiei și Lituaniei au semnat un acord pri- 
vind încheierea, până la 31 august 1993, a retragerii trupelor rusești din 
Lituania. Deci se poate, dacă Elțîn vrea... 


„De la Bucureşti mi se cere o clarificare a cetăţeniei lui Mircea Druc. 
Cineva contestase candidatura acestuia la preşedinţia României, pe motiv 
că ar avea dublă cetăţenie, ceea ce contravenea art. 3 din Constituţia Româ- 
niei care prevedea, în mod expres, numai cetățenia română pentru candidaţi. 
M-am interesat la cineva de la serviciul de evidenţă a populaţiei. Stupoare! 
Druc nu a avut nici măcar o zi cetăţenia Republicii Moldova, deși a fost un an 
chiar prim-ministru al acestui stat. Dar să nu uităm că mandatul său de pre- 
mier a fost în perioada când exista încă URSS; deci avea, prin lege, cetățenia 
sovietică, cetățenie care a dispărut de la sine în decembrie 1991, odată cu 
dispariţia URSS. După proclamarea independenţei, în Moldova domnise 
o adevărată confuzie în ceea ce priveşte cetăţenia. Toți aveau „paşapoarte”, 

adică buletin de identitate, în care la rubrica cetățenie era înscris automat 
„sovietică. După proclamarea Independenţei de stat, pentru confirmarea 
cetăţeniei moldovenești s-a procedat în modul cel mai simplu: celor cărora 
se aflau pe teritoriul republicii la data proclamării independenţei de stat și 
aveau reședință pe teritoriul R. Moldova, li s-a aplicat în pașapoarte/cărți de 
identitate o simplă ştampilă cu inscripţia „Republica Moldova”. Fără teamă că 
ar putea fi extrem de ușor falsificată. Cine se grăbea să ia cetăţenia unei ţări 
sărace în afara celor care trăiau aici sau care erau români/moldoveni ce „se re- 
patriau” din alte republici? Era o mare problemă, nu numai în Moldova, dar 
în toate fostele republici sovietice. „Tatăl uzbec, mama moldoveancă, bunicul 
dinspre tată era tadjic, bunica dinspre mamă, rusoaică. Eu trăiesc și muncesc 
de 30 de ani în Moldova. Ce cetăţenie am?” citeam odată într-un ziar scri- 
soarea unui viitor „cetăţean al Moldovei”. Iar faptul că Mircea Druc a fost și 
deputat, fără cetăţenie, în parlamentul de la Chişinău, nu era ceva neobișnuit. 
Fusese ales parlamentar în 1990, când avea cetăţenie sovietică! Şi a rămas de- 
putat până în vara anului 1992, când şi-a trimis cererea de demisie din Par- 
lamentul de la Chișinău, urmând să participe la alegerile prezidenţiale de la 
noi. Între timp, avusese grijă să obţină cetăţenia română... 

Am transmis informaţia la București, însă nu și la presă. Am fost surprins 
în seara de 2 septembrie, să ascult o știre la TVR, în cadrul emisiunii elec- 
corale, conform căreia „ambasada României la Chişinău confirmă că Druc 
nu are cetăţenie moldovenească”. Nu era nimic deosebit, mi-am zis, dar peste 
câteva zile ministrul moldovean de externe îmi reproşa prieteneşte că m-am 
implicat în campania electorală a lui Mircea Druc! Mi-a plăcut și declaraţia 
candidatului contestat: „De fapt nu eu am fost contestat, ci însăși ideea de 
reîntregire. Dacă ar fi fost admisă contestaţia, ar fi fost o a doua lovitură dată 
Basarabiei. Nu mă tem. A fost doar un accident, o explozie a unei păstăi de 
fasole, care nu-mi va modifica intențiile şi strategia electorală”. 

Se apropiau alegerile de la 23 septembrie, așa că și la Chișinău a început 
spectacolul. Aproape în fiecare zi în faţa ambasadei se organizau pichetări 
— 50-100 persoane — care cereau să li se acorde „pe loc” cetăţenia română. 
leșeam de fiecare dată și stăteam de vorbă cu ei (odată chiar, am dansat împre- 
ună Hora Unirii!), le explicam cum e cu dobândirea cetățeniei. Cereau, nici 
mai mult, nici mai puţin, ca parlamentul român să adopte imediat o lege care 
să confere automat, așa, într-o zi, sau măcar până pe 22 septembrie, cetăţenie 
română „tuturor cetățenilor Moldovei”. Seara, pe televiziunea română, la ru- 
brica electorală în spaţiul acordat candidatului Mircea Druc se difuzau ima- 
gini filmate de la mitingurile de la Chișinău. Trebuie să recunosc că filmările 
erau realizate profesional; aveai impresia că la aceste pichetări participă mii și 

mii de cetăţeni. Într-o după amiază, în fruntea manifestanţilor a venit şi un 
membru al conducerii Frontului Popular. A insistat să stăm de vorbă „mai pe 
îndelete”. I-am invitat pe cei 7-8 lideri ai manifestaţiei în ambasadă, dar am 
interzis echipei de televiziune să îi însoţească. „Nu sunt deloc telegenic, iar 
persoana mea nu prezintă interes pentru televiziune” — le-am zis. Bineînţeles, 
singura lor doleanţă era obţinerea cetățeniei. „Veniţi cu actele necesare, con- 
form legii, și cei îndreptăţiţi vor primi cetăţenie.” „—Noi vrem să obţinem 
cetăţenia până pe 23 septembrie. Vrem să votăm cu Mircea Druc”. "De ce 
doriţi dvs să fie ales Mircea Druc preşedinte al României?” — mi-am expri- 
mat eu curiozitatea. „Pentru că dânsul va face Unirea imediat, va demisiona 
şi îl va aduce pe rege!”. Era prima oară când întâlneam regaliști la Chişinău! 
„Dar nu ştiţi că avem o Constituţie care prevede că România este republică, și 
această Constituţie a fost validată prin referendum? „Nu contează. Poporul 
îşi va spune cuvântul, știți cum este cu referendumurile astea...” Ştiam, ce să 
mai zic? Am închis discuţia, ei au plecat nemulţumiţi, nemulțumire cu atât 
mai mare, cu cât în acea zi nu au putut avea un reportaj „senzaţional” pentru 
rubrica electorală de la televiziunea română. 

Citesc, în primele zile ale lui septembrie, un interviu al ambasadoru- 
lui R.Moldova la Moscova, acordat publicaţiei Nezavisimaia gazeta. Dom- 
nia sa declară că, spre deosebire de statele baltice, „Moldova, cu răbdare și 
chibzuinţă, nu insistă pe retragerea imediată a trupelor rusești şi este gata să 
cadă imediat de acord în ceea ce priveşte condiţiile dislocării temporare a 
acestor trupe pe teritoriul republicii. În cadrul negocierilor pe teme militare, 
Rusia manifestă înţelegere faţă de Moldova, că este un stat independent, că 
îşi va crea propriile sale forțe armate și că că are pretenţie la o parte din arma- 
mentul fostei armate sovietice”. Numele ambasadorului: Petru Lucinschi. 


Știri din Bulgaria: Todor Jivkov a fost condamnat la 7 ani de închisoare 
pentru „abuz de putere și ...deturnare de fonduri! 


15 septembrie. Lebed are poftă de vorbă, în pofida interdicţiei ministru- 
lui său de a mai face declaraţii publice. Blasfemie la adresa tricolorului: „dra- 
pelul fasciștilor români, al mareșalului Antonescu”. Agenţia Moldova Press 
mi-a cerut o declaraţie, chiar în acea seară. Mi-am vărsat și eu năduful pe 
Lebed şi l-am sfătuit să meargă din nou în Afganistan sau acasă la el, în Rusia, 
dacă vrea stele în plus pe umăr. A doua zi, cineva din conducerea ministerului 
moldovean de externe mi-a reproșat că am dat replică generalului rus fără să 
mă consult cu ei. „De ce să mă consult, când a fost un atac direct la tricolorul 
românesc?” În final, au dat şi ei o declaraţie de protest. Efectul? Peste trei zile, 

președintele Boris Elțîn răspunde într-un mod original la cererile repetate 
și insistente ale conducerii moldovene de a-l retrage pe Lebed de la conduce- 
rea Armatei a 14-a: semnează decretul privind... avansarea generalului la 
gradul de general-locotenent. Asta, chiar în timpul unei runde de negocieri 
bilaterale privind retragerea Armatei a 14-a. 


„Sunt sunat de premierul Sangheli, care mă roagă să trec pentru câteva 
minute pe la cabinetul său. După un schimb de amabilităţi, mă informează 
că directorul aeroportului Chişinău „a făcut o prostie mai mare ca el”, care 
îl poate costa chiar libertatea. A închiriat, pentru numai o sută de dolari pe 
lună, un elicopter MI-9, unui om de afaceri român, fără nici un fel de apro- 
bare sau contract; or, compania Moldova Air este încă proprietate a statului! 
Nu m-a surprins numele afaceristului nostru. Era vorba de Lucian Cornescu, 
care, într-adevăr, după cum citisem și eu în presa română, se plimba cu „eli- 
copterul personal” în lung și-n lat, ca mare miliardar și ca preşedinte al unui 
partid care dacă s-ar fi suit în „elicopterul personal” ar mai fi rămas și locuri 
libere. Am informat acasă, elicopterul a fost returnat și directorul s-a ales 
doar cu destituirea ... 


„În SUA continuă dezbaterile şi controversele asupra Rezoluţiei 512 pri- 
vind acordarea clauzei naţiunii cele mai favorizate României. Congresmanul 
Tom Lantos, un „mare prieten” al României, având în vedere arborele său ge- 
nealogic, a adresat o scrisoare tuturor colegilor din Congres, cerându-le să nu 
voteze rezoluţia întrucât, susţinea el printre altele, „România se face vinovată 
de violări flagrante ale drepturilor cetăţeneşti și ale drepturilor omului. Timp 
de aproape trei ani, guvernul postcomunist din România s-a făcut vinovat de 
flagrante violări ale drepturilor omului față de etnicii maghiari (ăsta era oful 
congresmanului — n.n.) germani și ţigani...” În replică, secretarul de stat a.i. E. 
Eagleburger adresează Congresului o scrisoare în care susţine acordarea clau- 
zei, argumentând că alegerile de la 27 septembrie „s-au desfășurat fără acţiuni 
de intimidare, după o campanie electorală caracterizată printr-un pluralism și 
acces la mijloacele de informare în masă fără precedent în istoria României...” 
La 30 septembrie, Camera Reprezentanţilor respinge cu 283 voturi proiec- 
tul legislativ privind acordarea clauzei. Congresmanul Tom Lantos a ţinut sus 
stindardul antiromânismului. Putea merge fericit la Budapesta să soarbă, în 
loc de şampanie, un pahar de Tokay. La ce cârciumi îl dusese oare Ceaușescu, 
în 1983, când același Lantos ne susţinea înfocat cauza în SUA? 

„Iom Lantos, evreu ungur, născut la sfârșitul anilor '20 în Ungaria, 
a emigrat în SUA, înainte de război. Ajuns, nu știu prin ce miracole, mare 
congresman, și-a adus aminte de locurile de baștină, a găsit acolo resursele cu 

care să poată face față unui standard „decent” de viaţă în SUA și... a devenit 
cel mai mare adversar al României. După 1989, s-a dedicat cauzei apărării 
drepturilor minorității maghiare din România. Însă misiunea sa istorică” o 
vedea în anularea Trianonului! Oare când îşi va da obştescul sfârșit va dori ca 
pulberea-i să fie răspândită în Transilvania? Cred că pentru un aventurier ca 
el, locul cel mai bun ar fi pusta ungară. Acolo vânturile sunt mai puternice... 

În sfârșit, au avut loc alegerile parlamentare și prezidenţiale din Româ- 
nia. Fără ca vreo formaţiune politică să obţină majoritatea în noul legislativ. 
Iar vom avea un guvern colorat”. La alegerile pentru preşedinte, nici o sur- 
priză în ceea ce priveşte candidaţii pentru turul al doilea de scrutin. Druc nu 
a reușit să adune decât puţin peste trei la sută din voturi... 


În dimineaţa zilei de 25 septembrie am înregistrat eșuarea unui proiect 
drag mie, şi nu numai mie: semnarea Acordului interguvernamental privind 
deschiderea la Chişinău a Centrului Naţional de Cultură „Mioriţa”, în clă- 
direa Centrului republican pentru cultură și artă. La ora 9 am fost sunat de 
viceprim-ministrul Andronati care mi-a spus că, din păcate, i s-a retras împu- 
ternicirea de a semna acordul. Personal regretă, dar nu este decizia domniei 
sale. A ocolit răspunsul la întrebarea „cine a luat decizia anulării ?”. Am con- 
tramandat imediat toate pregătirile care se făceau la București: vizita minis- 
crului culturii, Ludovic Spiess, a ansamblului Madrigal și a altor câteva mani- 
festări culturale, planificate a avea loc la 1 octombrie la Chișinău, cu ocazia 
deschiderii festive a preconizatului Centru cultural „Mioriţa”. 

„„„Folosisem prezenţa mea la Bucureşti, în vară, cu ocazia vizitei premie- 
rului moldovean, pentru o discuţie mai amplă cu Adrian Năstase, căruia i-am 
sesizat faptul că, în spiritul celor discutate cu dânsul la Bucureşti, în ianua- 
rie, există premise pentru deschiderea la Chișinău a unui centru cultural, pe 
care eu am propus să îl numim „Mioriţa”. Centrul urma să nu fie o instituţie 
a Bucureştiului, ci româno-română(moldoveană), care, prin activitatea sa, să 
contribuie la acea integrare, până la sublimare, culturală și spirituală, de care 
tot vorbeam atâta. Din păcate, la semnalele mele nu primisem până în luna 
august nici un răspuns. 

Adrian Năstase a dat imediat dispoziţiile necesare, astfel că la 10 sep- 
tembrie a sosit la Chişinău secretarul de stat Adrian Dohotaru. Am avut 
împreună mai multe întrevederi cu preşedintele parlamentului, cu un vice 
prim-ministru, cu ministrul culturii. Am vizitat şi clădirea Centrului repu- 
blican pentru cultură și artă, la acel moment cea mai adecvată clădire pentru 
activităţi culturale complexe. 

Mai realist, dar fără a ne motiva convingător opţiunea domniei sale, 

ministrul culturii lon Ungureanu ne-a propus clădirea unui fost institut de 
arte, care avea și o sală de spectacole, precum și multe încăperi spaţioase în 
care se puteau organiza expoziţii tematice. Exista spaţiu şi pentru — eventual 
pe modelul institutului de la Veneţia — cazări pentru cercetători, doctoranzi 
etc. Singurul obstacol: clădirea se afla într-o evidentă stare de degradare, 
ceea ce impunea o reparaţie capitală, deci mulţi bani. Încântat de perspectiva 
obţinerii Centrului Republican de cultură și artă, o clădire ultramodernă, 
cu toate facilităţile (o spațioasă sală de spectacole, o bibliotecă și numeroase 
săli pentru expoziţii), Dohotaru a declinat această propunere, menținându-și 
opţiunea iniţială. În convorbirea cu vicepremierul Andronati, a asigurat că 
partea română va suporta toate cheltuielile de întreţinere, inclusiv salariza- 
rea lucrătorilor locali ai centrului, propunere acceptată pe loc de vicepremier 
(în opinia mea, motivat tocmai de perspectiva apariției unei surse financiare 
pentru ţinerea în viaţă a centrului cultural). S-a convenit semnarea ulterioară 
a unui acord interguvernamental, acţiune care, după cum am arătat mai sus, 
nu a mai avut loc... 

În zilele următoare a fost imposibil să descifrez raţiunile renunțării de că- 
tre partea moldoveană la proiectul convenit. Am așteptat sosirea premierului 
Sangheli, care se afla în vizită în Germania. Acesta a evitat să intre pe fon- 
dul problemei, rezumându-se doar la o remarcă ușor maliţioasă: „cred că mai 
multe ar putea să vă spună prietenul dumneavoastră, președintele Snegur”. 

Peste câteva săptămâni, la recepţia pe care am oferit-o de Ziua Armatei 
Române, la care invitatul de onoare a fost președintele Snegur, nu am scăpat 
prilejul de a aborda acest subiect. Am rămas siderat de răspuns. „întrebaţi-l pe 
prietenul dumneavoastră Sangheli”... „Domnule președinte, dl Sangheli mi-a 
sugerat să vă întreb pe dumneavoastră, ca prieten al meu. Dumneavoastră îl 
menţionaţi pe lista prietenilor mei pe domnul Sangheli. Sunt onorat de cele 
două prietenii, dar sunt deziluzionat de stoparea unui act cultural, care ar fi 
avut o puternică rezonanţă în primul rând în Moldova”. „Să mai aşteptăm, să 
mai analizăm și vom găsi o soluţie...” s-a mulţumit să observe președintele. 
Într-adevăr, s-a cugetat îndelung, și soluția s-a găsit „ceva mai târziu”, adică 
peste... 18 ani cînd, în sfârşit, la Chişinău s-a deschis un centru cultural româ- 
nesc, similar centrelor culturale românești din alte capitale europene. 

Pe parcurs, am reușit să dezleg parţial și misterul. Într-adevăr, decizia de 
a nu se semna acordul preconizat i-a aparţinut preşedintelui Snegur, dar nu 
ca o iniţiativă personală, ci ca urmare a „plângerii” unui grup de angajaţi ai 
centrului care i-au înaintat un memoriu în care susțineau că un control to- 
tal al românilor ar lipsi pe moldoveni de șansa și mijloacele de a-și promova 
„autenticele valori moldovenești”. Am avut ocazia să stau de vorbă și cu unul 

din semntarii memoriului care mi-a spus că nu avea nimic contra noastră, dar 
cei care au semnat au crezut că vor trage astfel un semnal de alarmă asupra 
insuficientei finanţări în domeniul culturii și că — urmare firească a demer- 
sului — vor fi alocate fonduri suplimentare, mai ales că permanent ministerul 
culturii era atacat, în presă, în parlament, că nu găseşte soluţii optime pentru 
exploatarea bazei materiale existente. A mai fost, din păcate, și un alt un mo- 
tiv invocat de lucrători ai centrului: teama că vor fi înlocuiţi de specialişti de 
la București! Ei bine, toate acestea au constituit un excelent pretext pentru 
decidenţi — fie Snegur, fie Sangheli — de „a asculta vocea poporului”, în fapt 
de a bloca un proiect care conferea o greutate aparte acelui complex proces de 
integrare culturală și spirituală. 

Situaţia economică în Moldova devine din ce în ce mai critică. Ultimele 
date oficiale pe primul semestru al anului 1992 consemnează un deficit bu- 
getar de 4,7 miliarde ruble (venituri — 17 miliarde ruble, cheltuieli — 21,7 
miliarde ruble). Prognoza este sumbră și pentru al doilea semestru. Ca efect 
al conflictului armat precum și al secetei, se prognozează că deficitul ar pu- 
tea să ajungă la 15 miliarde ruble. Numai pentru acoperirea necesarului de 
carburanţi, ca urmare a creșterii de către Rusia a preţurilor la ţiţei și gaze, 
există riscul ca jumătate din venitul naţional să fie cheltuită pentru plata aces- 
tor importuri. Într-una din zile, într-o discuţie despre perspectivele aderării 
Moldovei la CSI, ministrul Ţâu îmi spune că dacă România s-ar angaja să asi- 
gure necesarul de resurse energetice (hidrocarburi, combustibil solid, energie 
electrică), în opinia sa evaluate la 4,5 milioane tone combustibil convenţional, 
Republica Moldova nu va ratifica aderarea la CSI. Săraca bogată Românie! 
Încă odată m-am convins că modelul german de reunificare rămâne doar un 
vis. Chiar și acolo, după datele publicate recent, decalajele dintre „estul” și 
„vestul” Germaniei se mențineau, în pofida pompării serioase de la Bonn a 
zeci de miliarde de mărci în economia regiunilor din est. Statisticile pe 1991 
consemnau că veniturile pe cap de locuitor în estul Germaniei erau de 5888 
mărci, în timp ce în regiunile vestice acestea se cifrau la 7329 mărci. 

Şi totuși, se mai mișcă ceva în relaţiile bilaterale. Vine la Chișinău Teo- 
dor Meleşcanu, încă secretar de stat la MAE, pentru a participa la reuniunea 
Comitetului interministerial pentru relaţiile dintre România și Republica 
Moldova. I-am organizat destul de ușor primire la președinte, la conduce- 
rea parlamentului și la prim-ministru. Peste tot, discuţii amabile, declaraţii 
de prietenie, armonie declarativă asupra așa-ziselor teme curente: dezvolta- 
rea în continuare a relaţiilor bilaterale; disponibilitate de ambele părţi pentru 
realizarea unor proiecte de integrare economică în industrie, agricultură și 
industrie alimentară, transporturi, energie, finanţe, comerţ, toate convenite 

anterior, la nivelul preşedinţilor și al premierilor celor două state. Concluzia 
comună: sunt multe lucruri care se pot face. Aluzii discrete de ambele părți: 
în calea acestei cooperări sunt multe obstacole, inclusiv de ordin politic. 

Preşedintele Snegur s-a interesat ce mai face domnul Iliescu și cum se 
simte după turul întâi al alegerilor prezidenţiale. „Dar nu aţi mai vorbit cu 
dânsul în ultimul timp? Eu credeam că sunteţi în permanent contact cu dom- 
nul Iliescu. Doar de aceea ne-am străduit să instalăm o linie telefonică di- 
rectă” — l-am întrebat eu cu un aer voit naiv. A râs „moldovenește” și a evitat 
un răspuns direct. Probabil așa înţelegea domnia sa „neimplicarea” în alege- 
rile prezidenţiale din România. 

Meleşcanu s-a interesat de perspectivele colaborării Moldovei în cadrul 
CSI, mai ales că peste câteva zile urma să se desfășoare un nou summit al CSI 
la Bișkek. Interesul nostru era firesc. Susţineam în continuare teza existenţei 
a două state românești, doream să continuăm mult trâmbiţata integrare eco- 
nomică și spirituală care să ne ducă gradual spre acea mult visată reunificare. 
Şi eram conştienţi că o intrare a Moldovei în CSI va afecta serios relaţia cu 
România. Snegur ne asigură că în relaţiile cu CSI, Moldova este interesată 
exclusiv în cooperarea economică, având în vedere complementaritățile 
moştenite, legăturile de decenii între întreprinderi şi pieţele de desfacere din 
acest spaţiu, subliniind că Moldova nu va adera la eventuale structuri politice 
sau militare, Încercăm — altceva ce puteam face? — să credem în aceste asigu- 
rări. Înţelegeam foarte bine multe din raţiunile economice ale Moldovei în 
menţinerea unei relații cu Moscova și în cadrul CSI. Dependenţa era mult 
prea mare. Independenţa economică față de Moscova era iluzorie. Un sprijin 
economic masiv din partea României era de asemenea iluzoriu. Faptul că a 
rezistat la presiunile pentru o orientare unilaterală către CSI era de salutat, 
dar preţul plătit era destul de mare. Pe bună dreptate, conlocutorii noștri se 
plângeau că resursele naţionale sunt insuficiente pentru o dezvoltare econo- 
mică cât de cât normală. Climatul de nesiguranță din republică, pericolul 
reizbucnirii conflictului erau evident factori de disuasiune chiar şi a celor mai 
temerari investitori străini. Independentiștii mai ridicau și problema efecte- 
lor negative ale preconizatei uniri. Ei, şi ce? Aşa cum investesc, mult-puţin, 
în România Mică, străinii vor investi şi într-o Românie mai mare. Ar putea 
România să preia întreaga sarcină a dificultăţilor Moldovei în cazul unei ru- 
peri totale a legăturilor acesteia cu Estul? Teoretic da, susțineau politicieni 
români, cu amendamentul că Moldova fiind prin vocaţie, europeană, viitorul 
ei va depinde de asocierea și, ulterior, integrarea în Comunitatea Europeană. 
Era o teză destul de timid lansată atunci, mai ales că însăși europeana Ro- 
mânie nu prea putea să se integreze în acea invocată comunitate europeană. 

Şi acum, la două decenii, teza rămâne valabilă și este repetată obsesiv de 
Bucureşti... Mai conștientizam și faptul că o prea mare integrare a Moldo- 
vei în CSI va îndepărta și mai mult realizarea a ceea ce toți numeau „idealul 
naţional” — Unirea. 

Snegur ne vorbeşte mult despre criza transnistreană. Nimic nou. Aceleași 
justificări privind semnarea Convenţiei din iulie. Şi totuși, ceva nou. Nici o 
referire critică la adresa Rusiei, a celei oficiale, pentru că de „neoconserva- 
tori ” „neoimperiali” vorbea deschis toată lumea. Președintele este nuanțat și 
în legătură cu negocierile privind retragerea Armatei a 14-a: „merg greu, dar 
există semnale încurajatoare” observă în treacăt. O formulă ambiguă, pentru 
că informaţiile pe care le aveam, tot din unele surse oficiale, atestau exact con- 
crariul. Poziţii rigide ale rușilor, condiţionarea retragerii trupelor etc. 

În timpul vizitei, Meleşcanu a acordat şi un interviu unui ziar local, lan- 
sând, cred eu, pentru prima oară, ideea unirii celor două state în cadrul unei 
Europe fără frontiere, teză preluată şi susţinută obositor şi obsesiv în anii ur- 
mători, inclusiv de preşedintele Traian Băsescu, după ce preşedintele Voro- 
nin, bunul lui prieten pentru doar câteva luni, a reacţionat destul de neele- 
gant la propunerea de a intra împreună în Europa, prin Unirea R. Moldova 
cu România! E drept, propunerea nu fusese făcută oficial, ci așa, la destuparea 
uneia din cel 11 mii de sticle de vin dăruite de Voronin preşedinţiei Româ- 
niei! 

Tot în timpul vizitei, cineva din anturajul preşedintelui Snegur l-a infor- 
mat pe Meleşcanu că la președinția Moldovei a ajuns un „donos”, adică un 
denunţ, în care subsemnatul era acuzat că am calificat conducerea Moldovei 
ca fiind românofobă şi că aș fi spus că nu România trebuie să se unească cu 
Moldova, ci Moldova cu România, „ în acest fel, privind la noi ca la o perife- 
rie”, se scria în denunţ. De unde până unde acest denunț? Cu câteva zile mai 
înainte participasem la o adunare a Asociaţiei femeilor din Moldova, condusă 
de Ludmila Skalnaia, una din activistele foarte zgomotoase, dar care nu prea 
îşi găsea locul pe eșichierul politic confuz din Moldova. Îmi mulțumise căl- 
duros „pentru sprijinul acordat de ţara noastră în susţinerea independenței 
Moldovei, pentru ajutoarele acordate refugiaților din Transnistria” etc.etc. 
Zisesem atunci că România a procedat așa cum ar proceda orice frate, dar 
că, în loc de mulțumiri, aș prefera să văd stingerea românofobiei prea vizibile 
din republică, a acuzațiilor privind intenţiile noastre de a „anexa” Moldova. 
Într-adevăr, am menţionat că România a sprijinit chiar de la început opţiunea 
pentru independenţă și suveranitate a Republicii Moldova, iar dacă aducem 
în discuţie chestiunea unei viitoare reunificări, evident că noi nu vom forţa 
acest proces, respectând voinţa suverană a republicii de a se uni — așa cum au 

făcut-o şi în 1918 — sau de a urma calea independenţei totale și a dezvoltării 
separate de România. 

Înainte de plecarea mea din Chişinău, i-am făcut o vizită de curtoazie 
şi Ludmilăi Skalnaia. Primire frumoasă, multe membre ale asociaţiei, flori, 
fructe, ceai, cafea, scurte luări de cuvânt de mulțumire, gratitudine, rămas 
bun,în fine tot tacâmul pentru o asemenea întrevedere. La plecare ne-am 
îmbrățișat, dar pe hol, când mă conducea spre ieșire, i-am spus: „Doamna 
Ludmila, dacă veţi mai avea ocazia să faceți donosuri, făceţi-le măcar corect, 
fără denaturarea lucrurilor.” Nu mă aşteptam la o reacţie, dar aceasta a venit: 
„nu l-am scris eu, ci doar l-am semnat, ştiţi deja cam cum stau lucrurile pe 
la noi...” Ştiam, din păcate, tot aşa cum știam și cine era autorul: Gh.M., un 
deputat-cameleon care, după ce fusese printre iniţiatorii documentelor ce au 
premers declaraţia de independenţă, a încercat, fără succes, să urce pe treptele 
puterii, dar a fost izolat din varii chestiuni privind viaţa sa intimă, pe care nu 
aş vrea să le amintesc, chiar de către foștii confraţi pe baricadele luptei pentru 
emancipare naţională, devenind în final un fanatic independentist, încă tră- 
ind cu speranţa că puterea îi va recunoaște meritele... 

Aflu, din sursă sigură, că președintele Snegur a avut o întâlnire de taină cu 
trei din liderii marcanţi ai Partidului Social-Democrat, partid „de buzunar”, 
despre care nu se vorbea prea mult, nefiind reprezentat în parlament, dar care 
avea în conducere cel puţin doi intelectuali de marcă, buni analiști, unul din- 
tre ei, O.N., chiar fost consilier al preşedintelui. Reflexele de analist politic ale 
acestuia din urmă nu s-au atrofiat. Îl consiliază pe Snegur să promoveze mai 
activ şi, mai ales, mai deschis la nivel de mesaj public, ideea de independență 
totală a republicii, ca o replică la mesajul unionist promovat de unele forțe 
politice. Argumentul: se va contracara în acest fel principalul argument al 
propagandei separatiștilor — „pericolul unificării cu România”. Cei strânși la 
sfat de seară convin ca să fie promovate relaţii diplomatice mai strânse și co- 
erente cu Rusia şi cu Ucraina, care au cei mai mulți conaţionali în Moldova, 
precum și cu Turcia și Bulgaria, care ar putea influenţa pozitiv minoritățile 
găgăuză și bulgară, contribuind astfel la detensionarea fricțiunilor interet- 
nice. Ca să fiu corect, menţionez că din cele relatate de sursa mea nu a rezul- 
tat că s-ar fi discutat ceva concret în legătură cu relația cu România. 


„..7 octombrie: ştire din Berlin. Honecker redevine membru de partid. 
Este vizitat în închisoare de Hans Wauer, noul lider al partidului comunist 
german, care îi propune să intre în noul partid comunist! (înfiinţat la 30 ia- 
nuarie 1990, moştenitor direct al PC German, avea declaraţi deja vreo 500 de 
membri). Fostul lider est-german era deja de două luni în închisoare, destul 

de bolnav, cu un cancer de ficat, depistat cu vreo trei ani în urmă. Mi-aduc 
aminte că în 1989, aflat în vizită la București, leşinase chiar în timpul unei 
manifestări oficiale şi fusese internat la spitalul Elias. Reîntorcându-se la Ber- 
lin, a fost supus unor investigaţii complexe, descoperindu-i-se acel cancer.. 

„Informaţii deosebit de alarmante din Georgia. Se vorbește tot mai mult 
de „balcanizarea Caucazului”. În imaginile transmise de televiziunea rusă, ce- 
lebra staţiune de la Marea Neagră, Gagra, arată ca un mare studio cinemato- 
gafic pregătit pentru filmarea unor scene de război. Morți, mulți morți, ru- 
ine fumegânde. Şevardnadze se declară neputincios. Face apel la organismele 
internaţionale. Sunt sigur că și el va primi, ca şi moldovenii, îndemn la rațiune 
şi la negocieri cu separatiștii. Rușii ameninţă că vor riposta dacă depozitele 
din bazele lor militare din Georgia vor fi atacate. După cele întâmplate în 
Transnistria, nu mă mai miră nimic. Cum altfel să explici faptul că Abhazia, 
cu o populaţie de numai 80 mii locuitori, rezistă chiar cu succes în fața arma- 
tei şi forţelor de ordine georgiene ? 


8 octombrie. Elçin este din ce în ce mai preocupat de drepturile omului! 
„Îi apărăm şi îi vom apăra pe ruşii şi rusofonii care trăiesc în fostele republici 
sovietice... Nu vom încheia nici un acord de evacuare a trupelor, nici cu Leto- 
nia, nici cu Estonia, până când acestea nu își vor armoniza legislaţiile cu acor- 
durile internaţionale, cu documentele convenite în cadrul CSCE”, declară ri- 
tos la postul de televiziune Ostankino. Cu mândrie patriotică anunţă că ajută 
nemijlocit Transnistria „cu ce putem”, dar „insistăm pe lângă preşedintele 
Moldovei să acorde Transnistriei un statut politic, şi anume de republică ce ar 
avea dreptul la autodeterminare”. Cum rămâne cu înțelegerile din iulie în care 
se scrie negru pe alb că Rusia respectă suveranitatea, independenţa și integri- 
tatea teritorială a Republicii Moldova? Scuze! În convenţie nu se făcea nici 
măcar aluzie la acest „respect”. Se scrisese ceva de genul ăsta doar în comuni- 
catul asupra întâlnirii dintre cei doi preşedinţi. Dar un comunicat nu are o 
valoare juridică, nu??!! 

Al. Moşanu este foarte indignat de declaraţiile liderului rus. Dezamăgit 
că preşedintele Snegur nu a reacționat imediat, aşa cum au procedat liderii 
statelor baltice, a hotărât să dea publicităţii o declaraţie de protest. Personal, 
nu crede că parlamentul va ratifica aderarea la CSI. 

Separatiştii de la Tiraspol jubilează. În opinia lor, Rusia confirmă că 
Transnistria este un cap de pod strategic pentru extinderea influenţei Mosco- 
vei asupra Moldovei şi Ucrainei, și chiar dincolo de acestea, în Balcani. Sea- 
mănă izbitor de mult, aproape o traducere fidelă a „argumentelor” aduse de 
o mână de venetici în 1924 în favoarea creării RASSM. Citez dintr-un docu- 


www.dacoromanica.ro 


CHIȘINĂU '92 + 329 


ment de propagandă al transnistrenilor: „...aserţiunile conform cărora Trans- 
nistria asigură unul din aliniamentele de apărare ale Rusiei sunt justificate din 
punct de vedere politic și militar, întrucât SUA au declarat oficial acest teri- 
toriu zonă a intereselor lor speciale. Republica moldovenească transnistreană 
nu numai că își oferă teritoriul drept cap de pod militar, dar îndeplinește și 
voinţa poporului Transnistriei de a lua parte la asigurarea securităţii Rusiei 
în regiunea respectivă. În condiţiile expansiunii Vestului, tocmai aceasta va 
permite Federaţiei Ruse să echilibreze situaţia politico-militară în regiune, să 
asigure interesele sale naţionale și să menţină pacea”. Și, peste ani, am găsit 
într-un buletin al Institutului țărilor din CSI un studiu privind rolul Trans- 
nistriei din punct de vedere al intereselor Federaţiei Ruse: „Transnistria este 
o unică enclavă de cultură rusă. Deşi minoritatea rusă este a doua ca număr 
în regiune, Transnistria a fost şi rămâne orientată spre Rusia. De-a lungul a 
200 de ani, prin eforturile Rusiei și URSS aici s-a creat un „avanpost al im- 
periului”. Astăzi, Federaţia Rusă trebuie să ţină cont că, indiferent de evoluţia 
evenimentelor, această enclavă rusă nu poate fi înscrisă în nici un fel de me- 
canism sau formaţiune regională fără participarea Rusiei. Transnistria este un 
important cap de pod militaro-strategic, care îi asigură influenţa în partea 
sud-estică a Europei și în Balcani. De aceea, menţinerea prezenţei militare 
ruse este mai actuală ca niciodată, în special după slăbirea prezenţei militare 
ruse în Crimeea. Nu în ultimul rând, Transnistria este o pârghie pentru exer- 
citarea unei influențe politice asupra Ucrainei, Transnistria fiind socotită un 
partener strategic al Rusiei. Orientarea prorusă a Transnistriei permite înfăp- 
tuirea influenţei rusești asupra unor regiuni din sudul şi estul Ucrainei, unele 
din acestea făcând parte din așa-numita Novorosie” (Noua Rusie, pe timpul 
țarismului-n.n.). 

Un post de radio rusesc face o analiză pertinentă a situaţiei din Mol- 
dova: scăderea vizibilă a influenţei Frontului Popular, consolidarea graduală 
a influenţei „unor forțe politice realiste” asupra lucrărilor parlamentului. Se 
remarcă, totodată, că „eliminarea perspectivelor unirii cu România a creat 
condiţii privind normalizarea relaţiilor interetnice cu Transnistria și Găgău- 
zia’. Din păcate, analiza, în prima ei parte, era corectă! 


9 octombrie. Are loc un nou summit al CSI, la Bișkek (capitală a Kîr- 
gizstanului care, până la destrămarea URSS, purtase numele unui „fiu al 
Moldovei”, generalul Frunze!). Nu s-a întâmplat nimic deosebit. Doar votul 
participanţilor ca Moldova să fie admisă ca membru cu drepturi depline, cu 
condiţia ca în perioada imediat următoare să ratifice aderarea la comuni- 
tate. In caz contrar, va avea doar statut de observator. Azerbaidjanul, evident 

nemulțumit de sprijinul Rusiei pentru Armenia (în contenciosul armeano- 
azer privind regiunea Nagorno-Karabah), a anunţat că va participa la CSI 
doar ca observator. Un alt președinte, cel al Kirktzstanului, a conchis că CSI 
este nulă ca organizaţie politică și ea poate rămâne în viaţă doar pe linie eco- 
nomică. Din nou se încearcă adoptarea statutului CSI, document care se 
doreşte a avea mai mult atributele unei constituţii unionale decât cele ale unei 
„Comunităţi . 

Satisfacţie reținută la unii din conlocutorii mei. Temeri — justificate — că, 
pe fondul crizei economice interne și a lipsei de resurse financiare, într-un 
final Moldova va fi nevoită să adere oficial la CSI şi chiar să semneze unele 
din documentele care vizau proiecte economice integraţioniste. Cel mai pe- 
riculos, în opinia lui I.P., un economist cunoscut, ar fi eventuala aliniere la 
politica financiar-bancară a Moscovei. Banca Naţională a Moldovei întârzie, 
din motive obiective, punerea în circulaţie a leului moldovenesc, folosirea ru- 
blei costă mult economia, întrucât Moscova solicită returnarea în numerar a 
rublelor doar în procent de 30%, restul contravalorii în produse. A trebuit să 
ascult și reproșuri, prietenești de altfel, că nu sunt suficiente declaraţiile de 
fraternitate și solidaritate ale conducerii de la Bucureşti; este nevoie de un 
ajutor economic și financiar direct, substanţial și imediat. Ce puteam să răs- 
pund? Că abia ne descurcăm noi, acasă? Că nici un lider al partidelor sau al 
asociaţiilor cele mai zgomotoase în favoarea unirii nu au făcut nici măcar o 
aluzie la un eventual sacrificiu material și financiar al românilor pentru reu- 
nificare? 

Ştiam din proprie experienţă ce înseamnă puterea rublei pe piaţa mol- 
dovenească. La un moment dat, chiar și bișniţarii nu mai ofereau ruble la 
schimb cu dolari. Noi, la ambasadă, nu mai aveam nici cu ce plăti facturile 
curente, care se achitau exclusiv în ruble, nici bani pentru cheltuielile perso- 
nale zilnice. Așa că am apelat direct la Leonid Tălmaci, guvernatorul Băncii 
Naţionale care, după o lungă prelegere privind dificultățile economiei mol- 
dovene în lipsa unei monede naţionale, mi-a aprobat, în scris, schimbarea a 
500 dolari pentru nevoile ambasadei și a câte 100 dolari/persoană pentru 
colaboratorii ambasadei. Timp de câteva săptămâni ne-am drămuit fiecare 
rublă! 

Din nou obișnuitele manifestații publice, organizate de Frontul Popu- 
lar. În afară de lozinci de genul „Unirea cu patria-mamă ne este cel mai sfânt 
ideal”, „Cugetă și acţionează ca și cum România ar fi reîntregită”, nu puteau 
face nimic mai mult. Discursuri patetice, dar audiența mult redusă față de 
lunile precedente, entuziasmul — scăzut vizibil, ecoul — aproape nul. 

În sfârșit! NATO a ajuns și la Chişinău! Pentru o vizită de documen- 
tare. La nivel de consultant special al secretarului generalal Alianţei. La mult 
aşteptata conferință de presă, consultantul Chris Donnaly, a vorbit frumos 
despre demersurile NATO pentru prevenirea conflictelor latente, despre pe- 
ricolul unui vid de securitate în noile state independente etc. A făcut o vizită 
şi la Tiraspol unde a conferit cu liderii separatiști, e drept, nu cu Smirnov, ci 
cu „moldoveanul” Maracuţa. Nici o implicare a NATO în procesele de re- 
tragere a forţelor armate ruse de pe teritoriul Moldovei și al statelor baltice, 
întrucât „este vorba de chestiuni bilaterale”. 

Negocierile ruso-moldovene privind retragerea Armatei a 14-a se desfă- 
şoară în continuare lent (avuseseră deja loc două runde), fără nici un rezultat. 
Unul din participanţii la negocieri mi-a spus că, în prezent, pe teritoriul R. 
Moldova, sau mai bine zis în raioanele din stânga Nistrului mai sunt doar 
„rămăşiţe” ale temutei Armate a 14-a: divizia 59 motorizată, cu un batalion 
de tancuri, un regiment de infanterie motorizată, plus depozitele uriașe de 
muniție și armament de la Colbasna (depozite din care, după cum îmi relatase 
un ofiţer superior local, se putea echipa complet pentru luptă, în decurs de 24 
de ore, o armată de 400 mii oameni!). Sunt fericiţi că au scăpat de regimen- 
tul 300 aeropurtat, condus de fratele lui Lebed. Grosul Armatei a 14-a (care 
fusese concentrat în districtul militar Odesa) trecuse sub jurisdicția Ucrainei. 
Despre retragerea din Transnistria a resturilor Armatei a 14-a nici un cuvânt! 
Oficiali ruși repetă la nesfârșit că aceasta se va retrage doar după soluţionarea 
conflictului. În schimb, sunt destule informaţii care atestă continuarea 
transferurilor masive de armament către separatiști. Se vorbeşte despre 
unele proiecte de desființare a unor subunități ale armatei, însă mulţi din- 
tre militarii ruși demobilizaţi vor rămâne pe loc, fiind căsătoriţi cu local- 
nice și având deja locuinţe în regiune. 

Publicaţia „ Ţara”, organ al Frontului Popular, încearcă să facă o analiză 
critică a rezultatelor alegerilor parlamentare și prezidenţiale din România. 
Autorul este vădit nemulţumit de rezultate, opinând că dacă cele patru 
milioane de moldoveni ar fi avut drept de vot, alta ar fi fost configuraţia 
politică în România: „poate că opţiunea acestor patru milioane ar fi spă- 
lat cealaltă parte a Moldovei de rușinea de care s-a acoperit a doua oară 
votând masiv trandafirii într-o vreme a rozelor ce mor pretutindeni unde 
au fost sădite de perestroika”. Nu prea înţeleg cum niște votanţi virtuali 
care trăiesc în afara actualelor frontiere al României, cunosc aşa de bine 
situaţia politică, economică și socială încât să voteze după cum îi dictează 
conștiința şi nu după „dictare”! Mă întâlnesc, întâmplător, peste câteva 
zile cu B.S., unul din liderii Frontului: „acum doi ani, la Podul de Flori, aţi 

aruncat pe Prut și trandafiri și garoafe, atunci nu vă deranjau culorile sau 
specia florilor?” „Dacă ar fi câștigat ţărăniștii, am fi grăbit unirea”- vine 
prompt răspunsul! Am mai discutat câteva minute pe acest subiect, dar 
tot nu ne-am înţeles ce fel de flori trebuie să ţinem în mână pentru a re- 
zolva problemele naţiunii române!! L-am reîntâlnit, la începutul anului 
1997, la Kiev. Era foarte indignat de declaraţia de la Davos a președintelui 
Emil Constantinescu privind necesitatea „sacrificiilor istorice”, în contex- 
tul demersurilor pentru finalizarea tratatului politic cu Ucraina. „Când 
sărbătorim Unirea, că trandafirii care nu vă plăceau s-au ofilit!??” — îl în- 
treb. „Am fost nişte proşti — mi-a răspuns cu năduf —am crezut că ăștia 
de sunt acum la voi la putere ştiu nu numai latinește, dar și vor pune în 
practică ce au zis” (cu trimitere directă la acel obositor repetat „restitutio 
in integrum”), după care a adăugat: „nici noi nu stăm mai bine, acum în 
Moldova am revenit la moda garoafelor...” (garoafa fiind floarea preferată 
a „revoluţionarilor” bolşevici). 

Sinodul Bisericii Ortodoxe Ruse confirmă independenţa Bisericii Or- 
todoxe a Moldovei în rezolvarea problemelor economice și a chestiunilor ce 
ţin de educaţia religioasă, rămânând dependentă de patriarhia Moscovei în 
problemele canonice. În ceea ce privește trecerea la canoanele Bisericii Or- 
todoxe Române, comunicatul patriarhal rus precizează că această chestiune 
va discutată la nivelul Patriarhiilor Rusiei și României. Când? Patriarhia Ro- 
mâniei propusese acest lucru încă din aprilie, dar nu primise nici un răspuns. 
Tăcere absolută și din partea guvernului moldovean la cererile insistente de 
recunoaștere a Mitropoliei Basarabiei. 

Președintele Snegur anunță că Moldova este dispusă să acorde raioanelor 
din stânga Nistrului un statut juridic special care să garanteze şi faptul că, 
în cazul unirii cu România, Transnistria va avea dreptul la autodeterminare. 
„Sugestiile” mai vechi ale Moscovei încep să fie bine auzite la Chișinău... 

Istoria unei republici autonome + Banditul-„mareşal” Kotovski o 
Ofensiva „independentiștilor” e Tratatul cu Ucraina * Studenţi români 
la Chişinău © Moartea sotilor Aldea Teodorovici * Protocoalele secrete so- 
vieto-germane din 1939 ies la lumină * Parlamentari români la Chișinău e 
Avatarurile sărbătoririi Zilei Naţionale * Proteste (ne)diplomatice 
în premieră o Un demnitar român strică buna dispozitie a unui 

. . . . . . 
presedinte o Un simpozion economic „subversiv” e Reactivarea 
Mitropoliei Basarabiei * Gorbaciov — de la extaz la agonie * Snegur — 
vajnic apărător al independenţei o Crăciun cu Grigore Vieru o Istoria 
măririi şi decăderii unui imperiu 


12 octombrie: Separatiștii de la Tiraspol nu pierd oportunitatea de a re- 
aduce în memoria contemporanilor evenimentele din toamna anului 1924, 
când a fost creată artificiala Republică autonomă Sovietică Socialistă Moldo- 
venească. Bineînţeles, în varianta istoriografiei sovietice... 

Însă adevărata istorie a evenimentelor din 1924 era mult mai complexă... 

„Că bolşevicii nu s-au împăcat nici o clipă cu ideea pierderii Basarabiei, 
după declaraţia Sfatului "Ţării de la la 27 martie 1918 privind Unirea cu Ro- 
mânia, că, imediat după actul Unirii, au acţionat în diverse feluri, de la pro- 
vocări armate la acţiuni subversive pe teritoriul Basarabiei, s-au scris tomuri. 

După ce, timp de un an, bolșevicii au provocat mai multe incidente pe 
Nistru, Petrogradul își schimbă tactica. La 5 mai 1919 este format un „guvern 
provizoriu muncitoresc țărănesc al Basarabiei”, iar la 11 mai este anunțată 
crearea Republicii Sovietice Socialiste Basarabene cu capitala la ...Odesa(!1), 
apoi la Tiraspol. Ministru de externe a fost numit un anume Daniil Rieder şi, 
mai apoi, controversatul „revoluționar” român Mihail Bujor. În rest, toți ruși 
şi ucrainieni. În urma intervenţiei străine din august, „republica” își încetează 
existenţa în septembrie, „guvernul provizoriu” retrăgându-se în grabă cu o ar- 

hivă destul de importantă și cu toate valorile pe care le avea la dispoziţie, o 
mare parte a acestora provenind, conform unei dispoziţii personale a lui Le- 
nin, din tezaurul românesc, evacuat, în 1917, în Rusia. Trenul în care se afla 
I.Krivorukov, şeful „guvernului” basarabean este atacat de albgardiștii atama- 
nului Mahno, care pun mâna și pe sacul cu bani și pe arhiva „guvernului pro- 
vizoriu”, în care se găsea și o scrisoare, destinată comisarului pentru politică 
externă Cicerin, privind „chestiunea basarabeană”. Tot „albgardiștii” erau de 
vină, în acei ani, pentru pierderea unor valori din tezaurul românesc, așa cum 
se întâmplase și cu aurul din tezaur, capturat — zice-se — de trupele amiralului 
Kolceak!! 

Interesant este destinul internaţionalistului Bujor. Dacă nu a reușit să 
facă carieră în ierarhiile bolşevice, s-a întors în România, a intrat în partidul 
comunist, iar în 1956 a fost ales chiar deputat în MAN. Peste ani, își amintea, 
cu lacrimi în ochi, cum îl cunoscuse pe Lenin și cum acesta îi înmânase un de- 
cret prin care era numit în colegiul care urma să organizeze lupta bolşevicilor 
în raioanele de sud ale Rusiei sovietice, inclusiv în Basarabia: „S-a interesat 
din nou de situaţia din România și de perspectivele viitoarei lupte de la sud. 
Apoi mi-a înmânat decretul de numire în acest important organism, ne-am 
strîns mîinile și ne-am despărţit. Era ultima dată cînd mai vorbeam cu el, ul- 
tima dată cînd îi mai strîngeam mîna. Am plecat cu figura, cu privirea lui în- 
ţeleaptă, cu timbrul vocii sale, cu acel aer de bunătate și de dragoste, cu calda 
strângere de mână întipărite pentru totdeauna în memoria mea. Am purtat 
decretul lui Lenin asupra mea ca pe o comoară, ca pe un talisman. Reciteam 
adesea rîndurile decretului, priveam iscălitura lui Lenin și toată personalita- 
tea marelui om se redeştepta în mine. Dar în refugiul meu, în mica localitate 
balneară Balaklava de pe ţărmul Mării Negre, aproape de Sevastopol, a trebuit 
să-l ascund ca să nu cadă în mîna dușmanului. O arestare ulterioară a făcut ca 
să rămână în ascunzătoarea lui. Dacă în acea localitate mai există un imobil, 
pe atunci al unui feroviar, și dacă în acea locuință mai există o oglindă anume, 
atunci în dosul ei mai zace şi astăzi, neștiut și poate îngălbenit de vreme, acest 
document pe care mi l-a înmînat omul cel mai preţios al timpurilor noastre...” 
Emoţionant, nu?!! 

Dacă „guvernele provizorii” au eșuat, sovieticii schimbă tactica: în sep- 
tembrie 1924 provoacă tulburările sângeroase de la Tatar Bunar. Despre „răs- 
coala” de la Tatar Bunar s-a scris mult și s-a speculat tot atât de mult. Că era 
„opera” bolşevică, nu există dubii. Dar o recunoaștere explicită din partea so- 
vietelor nu a existat niciodată. Am găsit, însă, într-o carte apărută în 2010 
despre problema basarabeană, scrisă de istoricul rus Meltiuhov, o informaţie 
interesantă: evenimentele au fost investigate și de Komintern, care a desco- 

perit că inițiatorii revoltelor au fost A. Kliușnikov (Nenin), conducătorul 
„comitetului revoluționar din Basarabia de sud”, şi autoproclamatul lider al 
revoltei, O. Poliakov (Platov), ambii acționând „din proprie iniţiativă”. Acel 
comitet revoluţionar fusese creat încă din 1923, dar nu primise încă ordinul 
de a acționa! 

Diversiunea bolşevică de la Tatar Bunar a avut, însă, un larg ecou în 
Europa. Mulţi intelectuali, captivaţi de curentele stângiste de după al doi- 
lea război mondial, bine prelucraţi şi de propaganda bolşevică, au scris ar- 
ticole nu prea prietenoase despre România. 

Unul dintre aceștia era Henri Barbusse, în memoria căruia autorităţile 
sovietice au instalat pe bulevardul principal al Chişinăului o placă come- 
morativă pe care erau imortalizate și figuri ale „răsculaţilor” de la Tatar Bu- 
nar. Scriitorul francez (care, însă, avea cetăţenie şi nevastă sovietică încă din 
1920), vizitase Chișinăul în luna noiembrie 1925, în fruntea unei delegaţii 
a „opiniei democrate obștesti a Europei de Vest” . Pe la începutul anilor '90 
basorelieful a dispărut. Personal, am înţeles gestul celor care l-au subtilizat: 
era din bronz, metal la mare căutare!!! Nu cred că ştiau ceva despre antiro- 
mâneasca lucrare din 1926 a lui Barbusse — „Călăii” — în care condamna » 
teroarea, torturile și nimicirea în masă a populaţiei ținutului de către ocu- 
panţii români”. „Dacă eu nu aș fi fost deja revoluţionar, aș fi devenit după ce 
m-am întors din acest haos tragic din sudul Europei..., scria „revoluţionarul” 
Barbusse. 

Un alt intelectual, mult mai celebru ulterior, Ernest Hemingway, într- 
un articol din ziarul Toronto Star a devenit, la rândul lui, brusc preocupat 
de soarta basarabenilor: „acum, România este nevoită să ţină cea mai mare 
armată din Europa, pentru a înăbuși răscoalele noilor români, care doresc nu- 
mai una — să nu mai fie români... Asuprirea basarabenilor de către guvernul 
român reprezintă cel mai mare rău, lichidarea căruia este o problemă de viață 
pentru Europa”. 

Chiar şi Albert Einstein în acea perioadă a scris: „În Basarabia s-a produs 
un protest antiromânesc care a fost înecat în sânge în 19247. 

După eşecul lamentabil al „răscoalei” de la Tatar Bunar, este reactivat 
un alt scenariu, mult discutat în culise încă la sfârșitul anului 1923: crearea 
unei republici autonome sovietice moldovenești, în imediata vecinătate a 
frontierelor României. Autori: câţiva emigranţi politici din România, inclu- 
siv din Basarabia. 

Proiectul este susţinut de doi „eroi” ai revoluţiei bolşevice, Frunze și 
Kotovski, ambii originari din Basarabia și cu o puternică influenţă, atât în 
elita de la Moscova, cât şi în rândurile armatei. Kotovski, membru marcant 

al structurilor kominterniste și transnaţionale create de bolșevici, adept fana- 
tic al ideii revoluţiei mondiale, acţiona deja pentru atragerea la Komintern a 
formațiunilor comuniste din Iugoslavia, Bulgaria și România, cu scopul de a 
crea pe direcţia balcanică un cap de pod geostrategic, în vederea declanșării în 
cele trei state a unor revoluţii de tip bolşevic și, în final, „aderarea” acestora la 
URSS. 

La 4 februarie 1924, conducerea partidului bolşevic primeşte un me- 
moriu, semnat de nouă „revoluționari de profesie”: Gr. Kotovski, coman- 
dantul corpului 2 de cavalerie; Al. Bădulescu (G. Moscovici), preşedintele 
federaţiei comuniste balcanice a comitetului executiv al Kominternului; 
Pavel 'Tkacenko (I. Antipov), fost secretar al organizaţiei comuniste de par- 
tid din Basarabia și membru al grupului de contact al Partidului Comunist 
Român; S. Timov (Solomon Tinkelman), fost secretar al partidului comu- 
nist român și al federaţiei comuniste balcanice; A. Nicolau, fost membru 
al colegiului suprem autonom pentru problemele românești; A. Zalik, fost 
membru al comitetului revoluționar și al prezidiului secţiei din Odesa pen- 
tru propagandă internaţională; I. Dicescu-Dic (Isidor Kanton), fost secretar 
al comitetului revoluționar militar român; T. Diamandescu, fost organiza- 
tor al unei unităţi revoluţionare de campanie în Rusia Sovietică; T. Chioran, 
şeful secţiei România a Universității Comuniste a minorităţilor naţionale din 
occident; V. Popovici, fost comisar al primei brigăzi internaţionale în Rusia 
Sovietică. 

În document se propunea crearea unei republici Moldoveneşti, pe ma- 
lul stâng al Nistrului, susţinând că aceasta „va genera o serie întreagă de con- 
secinţe de ordin intern (din punctul de vedere al intereselor nemijlocite ale 
URSS) şi internaţional (...), ar putea juca același rol de factor politico-pro- 
pagandistic pe care îl joacă Republica Bielorusă față de Polonia și cea Karelă 
— față de Finlanda. Ea ar focaliza atenţia și simpatia populaţiei basarabene și 
ar crea pretexte evidente în pretenţiile alipirii la Republica Moldovenească a 
Basarabiei. Din acest punct de vedere devine imperioasă necesitatea de a se 
crea anume o republică socialistă, şi nu o regiune autonomă în componenţa 
URSS. Unirea teritoriilor de pe ambele părţi ale Nistrului ar servi drept breșe 
strategice ale URSS către Balcani (prin Dobrogea) şi către Europa centrală 
(prin Bucovina și Galiţia), pe care URSS le-ar putea folosi drept cap de pod 
în scopuri militare și politice. (...) Ruperea Basarabiei de România, la rân- 
dul său, va avea o serie de consecinţe, de ordin internaţional: în primul rând, 
acest fapt va zdruncina unitatea „României Mari” naţional-consolidate și va 
lovi autoritatea morală a burgheziei, care mai bravează până în prezent cu re- 
alizarea idealului naţional român. Același fapt va servi drept un impuls supli- 

mentar în tendinţa provinciilor nou-alăturate (la România) către autodeter- 
minarea lor naţională. Iar organizarea (de stat) a minorităţilor naţionale (a 
bulgarilor, a găgăuzilor), care vor trăi în limitele viitoarei Republici Moldo- 
veneşti, va servi drept exemplu pentu minoritățile naţionale care populează 
Vechiul Regat român (...). 

Memoriul a fost primit iniţial cu reticență. Stalin își făcuse deja publică 
(24 ianuarie) opţiunea: „Cred că ideea rezolvării chestiunii Basarabiei prin 
forţa armelor, oprind în acelasi timp orice activitate împotriva Poloniei, este 
cea mai bună metodă care să dea rezultat în politica de strângere a pământuri- 
lor Rusiei”. Nici comisarul pentru afaceri externe, G. Cicerin, nu-și ascundea 
rezervele: „Chestiunea necesită o pregătire minuțioasă, crearea R.S.S.M. este 
prematură în acest moment, deoarece va provoca expansiunea șovinismului 
român. Stabilirea unui număr atît de mare de moldoveni, adică români, pe 
teritoriul Ucrainei ar întări poziţia românilor în litigiul cu privire la Basara- 
bia. Chestiunea să fie amânată și analizată la faţa locului”. Au mai încercat să 
blocheze proiectul și ucrainienii, deloc încântați de crearea unei formaţiuni 
autonome pe teritoriul republicii lor. 

În final, la insistenţele lui Kotovski şi, mai ales, ale basarabeanului Mihail 
Frunze, ajuns în vârful ierarhiei militare sovietice, memoriul este transmis 
spre analiză și punere în aplicare conducerii de partid ucrainiene. Pregătirea 
creării unei regiuni autonome revine unor activiști din Basarabia, însă niciu- 
nul dintre ei de naţionalitate moldovenească/română: A.Grinstein, fost şef 
al secției de propagandă comunistă și spionaj împotriva României, G. Starii 
(numele adevărat - Grigorii Ivanovici Borisov), şi I. Badecv ( Iosif Isaakovici 
Suslik). Aceştia trec la organizarea de mitinguri, unde bicţii moldoveni din 
stânga Nistrului, care nu cunoscuseră în întreaga lor existenţă vreo organizare 
administrativă de sine stătătoare, aclamă, scandează, aprobă tot ce le impune 
mașinăria propagandistică bolşevică. 

Iniţial, partea ucrainiană a acceptat să creeze o regiune autonomă, limi- 
tată la raioanele în care populația românească era majoritară: Rîbnița (52%), 
Dubăsari (58%), Ananiev (53%). Tiraspolul era pestriţ: 55 la sută — ruși, 29 
la sută- evrei, 12 la sută — ucrainieni, unu la sută — moldoveni. Moscova, care 
era prea puţin preocupată de componenţa etnică și mult prea interesată în 
crearea unui cap de pod spre Balcani, hotărăște, însă, „a considera necesar, 
întîi de toate din motive politice, delimitarea populaţiei moldovenești într-o 
republică specială autonomă în componenţa R.S.S.Ucrainiene”. 

Odată terminată pregătirea propagandistică, se trece la luarea deciziei. La 
12 octombrie 1924, la ora 3 noaptea, delegaţii la sesiunea a III-a a Comitetu- 
lui Executiv al P.C.(b.) din Ucraina votează crearea Republicii Autonome So- 

vietice Socialiste Moldovenești (RASSM), în componența RSS Ucrainiene, 
cu o suprafaţă de 8,1 mii km? și o populaţie de cca Soo mii locuitori, din care 
doar 170 mii moldoveni (cca 30% din populaţia autonomiei) sau 66,87% din 
totalul de cca 260 mii moldoveni câţi locuiau atunci în Ucraina. Populaţia 
majoritară (cca 50%) o constituiau ucrainienii. 

Se organizează rapid şi partidul bolşevic al noii autonomii, care își ţine 
prima şedinţă plenară la 9 noiembrie 1924 la Birzula, un anume tovarăș Son- 
cev încheind ședința cu entuziasta lozincă: „Trăiască și înflorească Republica 
Autonomă Sovietică Socialistă Moldovenească, leagănul României sovietice” 
Deschis, cu tupeu neoimperial, se anunţa deja următoarea ţintă a bolşevicilor: 
România. Peste câţiva ani, într-o şedinţă plenară a partidului bolșevic din re- 
giune se declara, printre altele, că „Basarabia esti partea nidispărţiti a Soiuzu- 
lui nostru Sfatnic și socoteşti ocuparea Basarabii ca ocuparea vremelnic” !!! 

De ce neapărat denumirea de „republică autonomă moldovenească”? 
Simplu! Pentru a avea, la timpul considerat oportun, argumentul în favoa- 
rea „reîntregirii” moldovenilor din stânga și dreapta Nistrului, până la Prut, 
(într-o primă fază, nedeterminată în timp, pentru că, cei care cunosc scrie- 
rile sovietice de după război, își amintesc că deseori, când se vorbea despre 
„Moldova”, se foloseau sintagmele „Moldova de pe malul stâng al Prutului” și 
„Moldova de pe malul drept al Prutului”. Idee reluată, de altfel, și de adepţii 
„Moldovei mari” din Republica Moldova, după 1992). 

Crearea acestei autonomii era urmarea firească a renunțării de ideologii 
sovietici la principiile dreptului la autodeterminare pe care le susţinuse — con- 
junctural — Lenin. Conform noilor principii, „autodeterminarea” se limita la 
autonomii locale, artificial create, în interiorul republicilor unionale, fiind o 
aplicare sui generis a principiului „divide et impera”. 

Mai greu a fost cu alegerea capitalei. Localitatea de baştină a lui Kotov- 
ski, orășelul Birzula (10 mii de locuitori, dintre care doar 195 erau moldo- 
veni) pierde cursa — pe motiv că nu avea clădiri administrative pentru noile 
instituţii de partid și de stat — în favoarea orașului Balta, care este „transferat” 
de sub jurisdicţia Ucrainei în componența nou-înfiinţatei autonomii. Noua 
capitală era ceva mai populată - 23 mii locuitori, din care 369 erau mol- 
doveni!! Peste cinci ani, capitala va fi mutată la Tiraspol, oraş de mai mare 
rezonanţă pentru ruși, considerat a fi fost întemeiat de generalul Suvorov, a 
cărui statuie domină și azi centrul orașului. 

Mai rămânea de stabilit și ce limbă vorbesc locuitorii acestei republici 
autonome. Dacă în săptămânalul, Plugarul roș”(adică „roşw-n.n.!!) din 21 
august 1924 se anunţa că,s-a hotărât ca în școale, case și în așezăminte de 
cultură românească să se întrebuinţeze limba românească”, ulterior s-a oficia- 

lizat „limba moldovenească”. Apare chiar și un „expert lingvist”, L. A. Madan, 
care susţine că „limba moldovneasci, trăgîndu-si în trecutu dipartat din mes- 
ticătura linghii Dacilor (Gheților) cu limba norodnici latineasci, în curgirea 
multor veacuri so schimbat sub înrturîrea linghilor a multor noroadi (hoţii, 
gunii, anţii, bulgarii, avarii, slavenii, ulucii, ungurii, pecenejii, polovţii, tătarii, 
polecii, turcii, grecii-fanarioti, ucrainenii, rusti și altii), cu cari o avut atingiri 
norodu moldovnesc, şi s'o prifăcut într'o limbi, diosăghitî di celilanti linghi 
romani și di alti linghi a noroadelor megieși, în cari limbi amu mulţimea cu- 
vintilor îi din rădăcini latinești sî slavineşti.” Scoate chiar și o gramatică a lim- 
bii moldovenești, susținut de doi lingviști ruși de la Moscova: K.N. Derjavin 
si M. Serghievskii. 

Cât de „curată” este „limba madanistă” ne mai convingem dintr-un alt 
document al vremii, o „dare di sami a cîrmii pe anii 1927 şi 1928”: „În ziua 
di az în partia moldovinizării noi avem ajiunjiri mari. Mereja diasă di şcoli 
moldovinești, tipariu moldovenesc (gazeta „Plugariu roș”), Editura di Stat, 
capela moldoviniasct — toate aestia spun dispri aceia, cì moldovinizațiia stă 
ca un factor mari ’n zidiria noastr soţialisti. Mult în hoaba asta di vremi o 
fost făcut în partia disfăşurării culturii moldovineşti, dispri ci diamărunțișu sî 
scrii în dispărțitura dispri luninaria norodnici. Cîrma 'ndistuliazi cu stipendii 
pi v `o cîțva moldoveni, cari st 'nvaţi n școlili 'nalti, și dă putinţi di mărit nu- 
măru inteleghenţiii moldovinești”. 

În acea perioadă apar mai multe ziare şi reviste în limba „moldovenească” 
cu grafie chirilică. Normal, este stimulată și „literatura de tip nou, în spiritul 
realismului socialist”. La loc de frunte este scriitorul D.Milev, căruia i se apre- 
ciază talentul de a demasca „în culori strălucitoare” „atrocitățile, teroarea fas- 
cismului românesc în satul basarabean, protestul și rezistenţa ţăranilor”, im- 
putându-i-se, în același timp, prezentarea „stihiinică și lipsită de perspectivă” 
a mișcării revoluţionare. Un oarecare Lehtţir — „pionier al realismului socia- 
list” în RASSM, devine unul din principalii organizatori ai uniunii scriitori- 
lor locali, din rândul cărora „se afirmă” prozatorii Markov, Kanna, Kirienko, 
Babici, Kabak, Phunel, poeții Kornfeld, Kaftanaki, Kişinevski, Batrinoia, 
Ciobanu, Andriescu şi mulți alţii. Temele preferate ale lucrărilor lor artistice 
sunt principalele probleme ale revoluţiei din Octombrie, dictatura proletari- 
atului, lupta de clasă, situaţia în Basarabia „ocupată”, „teroarea româno-fas- 
cistă”! E drept că nu au scăpat nici ei criticii revoluţionare care atrăgea atenția 
asupra „neajunsurilor” creaţiilor literare în combaterea tendinţelor național- 
democrate din literatură, asupra necesităţii „reeducării” tinerelor talente, 
„încă neeliberate de influența cercurilor dușmănoase”! 

În 1931, în urma indicaţiilor primite de la Moscova, se decide trecerea 


www.dacoromanica.ro 


340 + ION BISTREANU 


la grafia latină, decizie întâmpinată cu obiecţii de câţiva „intelectuali” din 
Comitetul Științific Moldovenesc, susţinând că acest lucru fusese cerut și de 
„reacţionarii” basarabeni care au votat, în 1918, pentru unirea Basarabiei cu 
România! Este nevoie de intervenţia personală a lui Stalin! Acesta le explică 
pe îndelete raţiunea deciziei: latinizarea scrisului va contribui la strângerea 
legăturilor între moldoveni și români, uşurându-se în acest fel pătrunderea 
ideilor leniniste în România și în Basarabia „vremelnic ocupată”, care „se vor 
uni cândva cu RASSM într-un stat unic”! ( printre altele: în1933, la Tiras- 
pol ia fiinţă şi o „Uniune de luptă pentru eliberarea Basarabiei de sub jugul 
ocupanților români”). Stalin a subliniat că latinizarea este doar forma, im- 
portant este conținutul socialist! Și aşa au căzut toate obiecțiile. Începând cu 
anul 1933, publicaţiile din regiune sunt tipărite în ambele alfabete, deoarece 
populaţia, în special cea din mediul rural, nu era deloc acomodată cu scrierea 
latină. 

Trecerea la grafia latină a constituit un nou prilej pentru demonstra- 
rea vigilenţei revoluţionare şi, ca atare, a eliminării „naționaliștilor contrare- 
voluţionari” din lingvistică, începând cu Madan. Aflăm din articolul „Lupta 
de clasă pe frontul ştiinţific” al lui B. Lehtman publicat în revista „Krasnaya 
Bessarabia”(1934): „...Cel mai de vază ideolog al acestor elemente contrare- 
voluţionare burghezo-naţionaliste a fost Șeful Secţiei lingvistice a Comite- 
tului Ştiinţific, Madan, fiu de popă basarabean; el chiar pâna la arestare şi-a 
tăinuit gradul său de ofiţer. Unind în jurul său cea mai reacționară parte a 
intelectualităţii moldovenești, orientând gândirea ştiintifică în direcţia vechii 
culturi feudale moldovenesti, Madan acorda o atenţie deosebită dezvoltării 
limbii moldovenești astfel încât limba moldovenească să se deosebească evi- 
dent de limba oamenilor muncii basarabeni. În acest mod se creau bariere ar- 
tificiale influenţei revoluţionare a culturii socialiste din Moldova sovietică, ce 
se dezvolta pe malul stâng al Nistrului. Madan se străduia să elimine din limba 
moldovenească cuvinte născute de Octombrie şi termeni internaţionali. În 
locul lor, Madan crea cuvinte în mod artificial, care deformau și îngunuioșau 
limba moldovenească... 

Latinizarea scrierii nu era deloc o concesie făcută moldovenilor din 
RASSM. Mişcarea de latinizare a scrisului începuse aproape imediat după 
revoluţia din 1917 în Caucaz şi Asia centrală, bolşevicii considerând că trece- 
rea popoarelor turcice la grafia latină va împiedica pe viitor influența islamu- 
lui. După Azerbaidjan, în decurs de numai doi ani (1926-1928) trec la grafia 
latină Uzbekistan, Kîrgîzstan, Turkmenistan, Daghestan, Kazahstan. O mă- 
sură similară a fost luată și în Karelia, prin utilizarea oficială a limbii finlan- 
deze, tot ca un canal de difuzare a propagandei bolșevice în Finlanda și, prin 

aceasta, pregătirea încorporării în URSS a unor teritorii finlandeze. La înce- 
putul anului 1930 au început să folosească alfabetul latin 17 popoare musul- 
mane, ajungând în 1936 la 68 de naţionalităţi. În 1930, la iniţiativa lui Luna- 
cearski s-a analizat și chestiunea trecerii limbii ruse la alfabetul latin, alfabetul 
rus fiind considerat „ideologic străin construcției socialiste”, „reminiscență 
a graficii de clasă a jugului autocrației, a propagandei misionare, a național- 
şovinismului velicorus şi a rusificării forțate”. Totul avea în vedere generaliza- 
rea, în timp, a unei „limbi comuniste mondiale” — esperanto! 

Doar patru ani a durat această situaţie, pentru că același Stalin își mo- 
difică viziunea asupra problemelor lingvistice și indică folosirea intensivă 
a alfabetului chirilic și a limbii ruse pe întreg teritoriul Uniunii Sovietice. 
La 1 iunie 1938, în RASSM se revine la alfabetul chirilic, intelectualita- 
tea din RASSM fiind acuzată că, prin folosirea grafiei latine, a făcut jocul 
imperialiştilor români! 

În „Hotărirea Comitetului Împlinitor Ţentral a RASS Moldoveneşti” 
din 19 mai 1938 se constata că „dușmanii norodului, care au operat în Mol- 
dova au petrecut politica dușmănoasă pe frontu zidirii naţionale-culturale, 
îngunoiește limba moldovenească cu cuvinte și termene salone-burgheze 
romîneşti, au întrodus alfavitu latin neînțeles pentru truditorii Moldovei...” 

Bineînţeles că în argumentarea acesteia nu puteau să lipsească acuzaţiile 
la adresa României și a limbii române. Iată ce scria în acest sens, la 6 mar- 
tie 1939, „Komsomolistul Moldovei”: „Duşmanii norodului — aghenţii 
troţchisto-buhariniști şi naționaliștii burjuaznici multă pagubă au făcut în 
toate ramurile gospodăriei norodnice a RASS Moldovenești și mai ales în ra- 
mura zidirii naţional culturale. Sub masca întroducerii alfavitului latinesc ei 
întroduse cuvinte române neînţelese pentru moldovenii truditori. Cu aiasta 
ei vre să rupă presa noastră bolşevică, literatura moldovenească dela masele 
largi a truditorilor. Cu aiasta dușmanii norodului au vrut s-o rupă pe Mol- 
dova Sovetică din familia frățască a noroadelor Marii Uniuni Sovetice şi ş-o 
prefacă pe dânsa în colonie a României fașiste, eară să pue jugu moșierilor și 
capitaliştilor români pe stinarea norodului truditor moldovenesc. Dar aceasta 
lor nu le-a eșit și nici odată nu le-a și. Razvedca (spionajul — n.n.) sovetică, 
cu ajutoru norodului, sub conducerea Comitetului Țentral Stalinist a PC(b) 
din toată Uniunea a fărmat cuiburile temeinice dușmănoase și a nimicit pân 
la capăt toate rămășițele dușmănoase. Las să ştie ghienele fașiste, că lor ni- 
ciodată nu le s-a veni să calce cu ciobota sa murdară pe lanurile roditoare a 
Moldovei Sovetice înfloritoare”. 

Ca și în 1933, au loc noi represiuni în rândurile intelectualităţii moldo- 
venești. Sunt arse sau tocate sute de mii de volume, în urma unei selecţii „rigu- 

roase” a „elementelor dușmănoase” din viaţa literară, locală și internaţională. 
Printre altele, sunt date focului „toate lucrările, în toate limbile” ale scriito- 
rului Panait Istrati. Scriitorul era în vizorul sovieticilor încă din 1929, după 
publicarea volumului „Spovedanie pentru învinși”. Dacă până la lunga sa vi- 
zită în URSS (1927-1929) Istrati era considerat un mare amic al revoluţiei 
bolşevice, după apariţia cărţii a fost considerat troțkist, antistalinist, iar 
comuniștii din Franţa l-au etichetat a fi „agent al poliţiei române, haiduc 
domesticit și trădător”... 

Autonoma RSSM își încetează scurta-i viaţă de 16 ani în august 1940, 
când este împărţită în bucățele, aruncate în mare parte în ograda Kievu- 


lui... 


x x x 


Se apropie deschiderea sesiunii de toamnă a parlamentului. Deputatul 
Gh.G. îmi mărturisește că este foarte îngrijorat de cele ce vor urma. În par- 
lament este tot mai vizibilă concentrarea forţelor pro Snegur, și există indicii 
că se va forţa schimbarea măcar parţială a conducerii parlamentului. Aduce 
în discuţie o scrisoare deschisă, semnată de159 deputaţi, în care ţinta 
principală a criticilor este Al.Moşanu, preşedintele parlamentului. Sem- 
natari: preşedinţi de colhozuri, șefi de întreprinderi majoritatea rusofoni, 
procurorul republicii şi un lider de sindicat. Nu scapă criticii semnatari- 
lor nici „prinţişorii unirii”, membri ai FPCD care, chipurile, încearcă să 
înfăptuiască unirea „prin sângele și cu lacrimile poporului”. Evident, sunt 
criticaţi şi cei care se opun aderării la CSI. Pentru „echilibru”, se aduc 
laude preşedintelui și premierului. 

La criza politică iminentă se adaugă și dificultăţile prin care trece eco- 
nomia naţională. Din cauza secetei, recolta a fost de două ori mai slabă decât 
anul trecut. Guvernul, îmi spune Gh.G., pregătește o nouă scumpire a za- 
hărului, uleiului, ouălor, pâinii, aceasta din urmă urmând a costa 11-15 
ruble. Asta, în condiţiile în care pensia minimă era de 850 ruble. Buge- 
tul minim de consum era evaluat la 8 mii ruble, însă salariul minim era de 
aproape cinci ori mai mic. Costul principalelor produse alimentare crescuse 
în ultimul an de aproape 100 ori, în timp ce salariul minim se majorase doar 
de 24 de ori. L-am întrebat ce va face parlamentul în problema transnis- 
treană. În opinia lui, aproape nimic, decât să producă și să adopte declaraţii 
sau mesaje. Constată că, în parlament, opiniile sunt împărţite în ceea ce 
priveşte acordarea unui statut special pentru raioanele din estul Nistrului. 
Mulţi deputaţi invocă lipsa unei Constituţii. Personal, ar înclina doar pentru 
un drept limitat de autoguvernare. 

15 octombrie. Mare scandal în Rusia. Lui Gorbaciov i se interzice să pă- 
răsească Rusia, în cazul în care nu se va prezenta în faţa Curţii Constituţionale 
pentru a depune mărturie în dosarul privind revizuirea deciziei din 1991 
privind interzicerea partidului comunist. Indignare, cam ipocrită, în unele 
cercuri occidentale. Pasivitate evidentă a rusului de rând care consideră in- 
cidentul drept o răbufnire a vechilor animozităţi dintre Elțîn şi Gorbaciov. 
Cred că este ceva mai mult decât atât. Este o preluare a iniţiativei de către 
actualul președinte în faţa acelor cercuri politice care în ultimele săptămîni 
agitaseră tot mai mult ideea revenirii lul Gorbaciov în viaţa politică, în frun- 
tea unei mişcări „cu adevărat democratice”. Să fim serioşi! — îmi spune depu- 
tatul V.M. Sufletul blând al rusului simplu l-a iertat demult pe Gorbaciov, 
dar asta nu înseamnă că ar fi din nou dispus să îl sprijine politic. L-au sprijinit 
cinci ani, au obținut multe lucruri, dar nu esenţialul — un trai mai bun. Şi 
asta contează. Pentru a sensibiliza și pe cei „din afara” Rusiei, a fost aruncată 
pe piaţă şi informaţia că Gorbaciov, deși a recunoscut în 1990 masacrarea, 
din ordinul lui Stalin, a cca 20 mii polonezi la Katân, a dat dispoziţie ca do- 
cumentele secrete aflate exclusiv sub controlul lui să nu fie date publicităţii. 
Acum Kremlinul a decis să înmâneze conducerii poloneze un prim set de de 
documente din aceste arhive secrete. Gorbaciov a parat, declarând că plicul 
cu documente secrete a fost deschis doar cu câteva ore înainte de a părăsi Kre- 
mlinul, în prezenţa lui Elțîn, căruia i-a spus că de acum totul depinde de el 
dacă să le facă publice sau nu! O spălare pe mâini cam inabilă! 


20 octombrie. Snegur acordă un interviu ziarului moscovit Nezavisimaia 
gazeta. Apare numai în versiunea rusă, nu este preluat de presa de limbă ro- 
mână din Chișinău. Optimist în ceea ce priveşte controlul asupra situației de 
pe Nistru, pe care îl consideră suficient pentru a preveni eventuale tentative 
de reaprindere a conflictului. Doreşte să intensifice legăturile cu România, 
dar „va continua să păstreze suveranitatea” țării sale: „Doi fraţi, chiar dacă 
sunt gemeni, trăiesc separat după ce s-au căsătorit, își fac casă cu gard”...Ex- 
presiv, nu??!! Discut pe marginea „figurii de stil” cu un consilier prezidenţial. 
Minimalizează sensul. În plus, îmi spune că, undeva, prin 1991, într-o con- 
vorbire cu un demnitar rus, un consilier al preşedintelul Iliescu, I.M.P., ar fi 
folosit o formulare asemănătoare: „Nu trebuie ca fraţii să locuiască obligato- 
riu într-o singură casă”. Ştiau fraţii noștri moldoveni să ne monitorizeze toate 
zicerile! ...Peste vreo trei ani am avut ocazia să discut despre acest subiect cu 
invocatul I.M.P. Evident, a negat afirmaţia de mai sus! 

Liderul autoproclamatei republici găgăuze, Ștefan Topal, transmite con- 
ducerii de la Chișinău o scrisoare în care avansează așa-zisele principii de bază 

care să guverneze „coexistența” Republicii Moldova și a Republicii Găgăuze. 
Cu un tupeu incredibil, dar explicabil prin semnele de slăbiciune ale condu- 
cerii centrale, găgăuzii nu cer doar drapel, stemă și imn propriu; vor ca popo- 
rul găgăuz să fie stăpânul pământului, subsolului, solului și spaţiului aerian al 
Găgăuziei, plus cetăţenie găgăuză, dreptul de a ratifica separat legile emise de 
parlamentul Republicii Moldova. Ce mai! Stat în toată regula... 

„Mă întâlnesc, la o manifestare publică, cu Ceslav Ciobanu, unul din 
noii consilieri prezidenţiali. Nu îl cunoscusem până atunci, ştiam doar că lu- 
crase câţiva ani la CC al PCUS, având, printre altele, „onoarea” da a fi tradu- 
cător, în decembrie 1989, la ultima întâlnire a lui Gorbaciov cu Ceaușescu. 
Scurtul nostru dialog nu a fost prea plăcut: îi reproșez, în termeni nu prea 
corect diplomatici, afirmaţiile făcute cu câteva zile în urmă, la o conferință 
internaţională în Germania:„România este ultimul imperiu din Europa și 
promovează în continuare o politică imperialistă.... L-am „felicitat” pentru 
conştiinciozitatea cu care a urmat cursurile de învățământ politic de la Mos- 
cova...Se vede treaba că nu a fost vorba despre un exces de zel al consilierului 
prezidenţial, pentru că, ulterior, am întâlnit aceeași teză și la alți politicieni 
moldoveni. Mai mult, undeva prin decembrie 2003, preşedintele Voronin 
declara cu un tupeu incredibil că „România a rămas unicul imperiu în Eu- 
ropa, constituit din Moldova, Dobrogea şi Transilvania... Românii ba se vor 
fraţi, ba spun ca ne vor acorda ajutor în Europa. Dar noi niciodată nu i-am 
rugat să ne ajute. Dacă nu vor înceta să aibă asemenea atitudine, problema 
relaţiilor moldo-române va ieși din hotarele noastre. Vom ruga comunitatea 
internaţională să intervină. Altă cale de a scăpa de aceste rude nu avem”. 

23 octombrie. La Chişinău a venit într-o vizită oficială de o zi preşe- 
dintele Ucrainei, Leonid Kravciuk. Principalul rezultat al vizitei: semnarea 
Tratatului de bună vecinătate, prietenie și colaborare. Chișinăul a insistat 
în mod deosebit să se semneze acest tratat care, în termenii uzuali ai drep- 
tului internaţional, să consfințească recunoașterea și respectarea reciprocă a 
frontierelor. Ucraina dorea, la rândul ei, să preîntâmpine orice eventuală re- 
vendicare teritorială din partea Republicii Moldova. Şi ultima avea ce reven- 
dica! Reamintesc că, prin martie-aprilie, unii parlamentari moldoveni de ni- 
vel încercaseră să discute cu colegii ucrainieni problematica urmărilor nefaste 
ale pactului Ribbentrop-Molotov și nu numai, ci și linile de demarcaţie ad- 
ministrative între republici, trasate pe timpul Uniunii Sovietice. Ucrainienii 
nici nu au vrut să audă de așa ceva. Acum, în condiţiile existenţei conflictului 
transnistrean, Chișinăul simţea nevoia unei recunoașteri oficiale a integrității 
statului moldovean și a inviolabilităţii frontierelor sale, dar și stipularea 
în tratat a prevederilor din Actul Final de la Helsinki privind soluţionarea 

pașnică pe bază de angajamente reciproce a unor chestiuni de ordin teritorial. 
Nu o dată abordasem subiectul în convorbiri cu colegi moldoveni, aceștia 
plângându-se de faptul că drepturile legitime ale Moldovei privind chestiu- 
nile teritoriale sunt practic ignorate de comunitatea internaţională, partene- 
rii occidentali invocând de fiecare dată necesitatea menţinerii unei stabilități 
în estul Europei. 

Chestiunile de ordin teritorial au fost, totuşi, ridicate în cadrul convor- 
birilor celor două delegaţii de un membru al delegaţiei moldovene. Kravciuk 
a evitat deschiderea unei discuţii pe această temă, pe motiv că în prezent cele 
două state au probleme mult mai urgente de rezolvat și că, în timp, „se vor 
clarifica toate lucrurile”. 

În tratat a fost stipulat și angajamentul semnatarilor de a respecta drep- 
turile „minorităţilor ucrainiană şi, respectiv, moldoveană” de pe teritoriile lor. 
Prevedere care va fi folosită, în anii următori, de Ucraina în discuţiile cu noi 
privind drepturile etnicilor români din Ucraina. Aceasta, în condiţiile în care 
recensămintele ucrainiene înregistrau separat românii de moldoveni, ceea ce 
făcea, de ex., ca numai în cele trei județe istorice din sudul Basarabiei, acum 
încorporate în regiunea Odesa, să se înregistreze cca 147 mii „ moldoveni” şi 
numai 700 „români”! 

Kravciuk a făcut și unele declaraţii interesante, exprimându-și preocu- 
parca în legătură cu separarea de facto a „republicii nistrene” ceea ce ar per- 
mite rămânerea permanentă a Armatei a 14-a în zonă, ca o bază avansată 
pentru o eventuală acţiune militară a Rusiei în regiune. S-a arătat îngrijo- 
rat de continuarea transferului de arme către separatiști şi de declaraţiile 
lui Lebed cum că majoritatea militarilor este băștinașă și, ca atare, după 
demobilizare vor dori să rămână aici. 

Ca şi Moscova, Kievul nu s-a grăbit să ratifice tratatul timp de câţiva 
ani. Mai mult, va condiţiona ratificarea de finalizarea tratatului de frontieră 
dintre cele două state. Negocierile vor dura până în 1999, în final Ucraina 
obţinând controlul total asupra a 7,7 km din şoseaua strategică Reni-Odesa, 
care trecea prin satul Palanca. În schimb, moldovenii primesc o fâșie îngustă 
pe malul Dunării, căpătând astfel acces la navigația fluvială și, mai departe, 
spre mare. 

Consulul general al Turciei la Chișinău face o declaraţie de bun simț: 
Turcia va acorda sprijin cultural găgăuzilor, însă se pronunţă pentru integrita- 
tea teritorială a Moldovei, sens în care va face tot posibilul ca găgăuzii să nu se 
separe de Republica Moldova. Turcia rămâne atașată la poziţiile exprimate cu 
ocazia vizitei la Ankara a preşedintelui parlamentului moldovean, în aprilie 
trecut. 

Declaraţiile președintelui Snegur devin tot mai nuanțate. Într-un inter- 
viu acordat presei ungare, la sfârșitul lui octombrie, amintește că „98 la sută 
din alegători au votat programul meu electoral care prevede calea Moldovei 
spre independenţă. Aceasta este opţiunea poporului și nimeni nu are dreptul 
să promoveze o politică de stat împotriva voinţei poporului (...) existența sta- 
tului moldovenesc independent corespunde intereselor tuturor vecinilor săi, 
inclusiv intereselor României... Nu prea pricep de ce trebuia făcută referirea 
la România! Mă ajută televiziunea rusă, care nu pierde ocazia de a prelua și 
comenta declaraţia: în 1991 Snegur evoca posibilitatea unirii „atunci când 
vor fi coapte condiţiile”; acum nici măcar nu mai admite așa ceva”. Se pare că 
televiziunea rusă avea mult mai multe informaţii despre ceea ce gândește, și 
mai ales despre ceea ce va face președintele Snegur! 

Am avut o convorbire cu ministrul educaţiei, care m-a chemat să ne 
sfătuim într-o problemă delicată: mai multe zeci de studenţi români, care 
urmează studii universitare la Chişinău, au organizat o manifestaţie de 
protest în faţa ministerului, cerând burse de studiu! Ministrul mi-a expli- 
cat, extrem de jenat, că guvernul abia găsește bani ca să asigure un minim 
de burse pentru proprii studenţii, şi că pentru studenţii români nu există 
bază juridică, întrucât Moldova nu poate, deocamdată, oferi burse pen- 
tru studenţi străini, inclusiv pentru tineri din România. M-a întrebat dacă 
la București se consideră că este necesară o reciprocitate în acordarea de 
burse. Ce să-i răspund? Partea română înţelege greutăţile prin care trece 
Moldova şi nu are nici cea mai mică intenţie de a solicita burse pentru 
studenţi români. Ca atare, nu am nici un mandat să discut acest subiect. 
M-am lămurit cum era cu cererile de bursă, după ce o delegaţie a protesta- 
tarilor a venit și la mine să îmi ceară sprijinul. Un cadru universitar de la 
Timişoara, adaptat rapid la economia de piaţă, a sfătuit — evident, contra 
unor taxe „necesare îndeplinirii unor formalități” cu autorităţile moldo- 
vene — candidaţii picaţi la examenele de admitere în facultăţi, în special la 
medicină, să meargă la Chișinău, pentru un an, unde vor primi burse, şi de 
unde se vor putea ulterior transfera, fără alte examene, la universităţile din 
România! Și s-au adunat ușor câteva sute de studenți! În final, partea mol- 
doveană, jenată probabil de faptul că România acordase deja în ultimii trei 
ani aproape cinci mii de burse de studiu în România, a aranjat cu câteva 
institute din Chișinău să scutească, parţial sau total, studenţii români de 
taxele de cazare în cămine... 

S-a deschis sesiunea de toamnă a parlamentului. În prima şedinţă, pre- 
mierul Sangheli a prezentat o informare destul de pesimistă privind situaţia 
economiei naţionale și a cerut adoptarea cu prioritate a pachetului de legi pe 

probleme economice, începând cu programul privatizării. Ministrul finan- 
ţelor, Claudia Melnic, vorbeşte numai în rusă, pentru că, se explică ea, limba 
de stat nu are terminologia economică necesară. De fapt, Claudia noastră nu 
ştia limba română, deși se trăgea dintr-o familie de moldoveni, surghinuiți 
de sovietici undeva într-o republică din Asia Centrală. Un alt deputat, ruso- 
fon, îl apostrofează pe un coleg care vorbea de la microfon în limba română, 
crimiţându-l să-și ţină discursurile la București. Este nevoit să își ceară scuze. 
Totuși, regulamentul permitea folosirea ambelor limbi — română și rusă. Într- 
o pauză a lucrărilor, Moșanu îmi spune că este inevitabilă începerea discuţiilor 
pe marginea proiectului de Constituţie și asupra unui proiect privind statutul 
juridic special pentru raioanele din stânga Nistrului. Este extrem de pesimist 
în legătură cu deznodământul acestor dezbateri, având în vedere raportul de 
forţe în legislativ. 


Citesc într-un ziar local scrisoarea unui cititor care se arăta intrigat de 
existenţa în continuare, a monumentului „banditului-revoluţionar” Grigorii 
Kotovski o statuie ecvestră care trona cam sfidător pe unul din principalele 
bulevarde ale capitalei. Îi dau parţial dreptate: da, să fie dat jos Kotovski, 
dar calul să rămână, pentru că era, într-adevăr artistic realizat. În treacăt, era 
amintit şi monumentul unui alt „revoluţionar”, Serghei Lazo, amplasat într- 
un cartier al orașului. Cred că merită să scriu câteva rânduri și despre aceşti 
„eroi” basarabeni... 

„Monumentul lui Gh. Kotovski a fost instalat in anul 1954: a fost 
prima statuie ecvestră din perioada sovietică. Sculptura este montată pe un 
piedestal din granit roșu, ca model servind sculpturile ecvestre din antichi- 
tate. 

Dacă nu s-ar fi metamorfozat din tâlhar la drumul mare în „revoluţionar 
bolşevic”, Gigorii Kotovski ar fi rămas o legendă a haiduciei de la sfârșitul sec. 
al XIX-lea 

S-a născut la Găncești, în Basarabia, în anul 1887, în familia unui inginer 
care lucra la o distilerie de pe moșiile urmașilor lui Manuc-bey. Rămas orfan 
de mamă la vârsta de doi ani, crește doar sub supravegherea tatălui, destul de 
ocupat cu treburile la una din distileriile de pe moşiile urmașilor lui manuc- 
bey. Fire voluntară, recalcitrant, nu este atras în mod deosebit de învățătură, 
pasionat mai mult de sport și de lecturi ale unor cărți de aventuri. Este ex- 
matriculat și nevoit să urmeze o școală agricolă. La 16 ani moare și tatăl său, 
aşa că este nevoit să se angajeze pe moșia prinţului Cantacuzino. Bine făcut, 
frumos chiar, cade cu tronc soţiei prințului cu care înnoadă o scurtă aventură, 
până cînd prinţul încornorat află. Este bătut crunt și aruncat în câmp. Răz- 

bunarea nu întârzie. Kotovski se întoarce, îl ucide pe moșier, dă foc conacu- 
lui după care se ascunde în păduri. Pe prinţesa Cantacuzino nu o mai revede 
(după evenimentele din 1917, aceasta va emigra în America unde, la începu- 
tul anilor '20 o găsim vânzătoare la restaurantul „Ruskii traktir”). 

Kotovski strânge în jurul lui o duzină de foşti deţinuţi și aventurieri și 
începe să terorizeze Basarabia. Atacă diligențe, jefuiește bănci, incendiază co- 
nace boierești. Din cînd în când dă o raită chiar la Odesa, scăpând de fiecare 
dată de poterele aflate pe urmele sale. 

Încet-încet încep să apară și legendele. Cică odată a venit la casa unui 
moșier, într-o trăsură, îmbrăcat elegant, cerând să vorbească cu stăpânul. 
Leagă o conversaţie cu fiica moșierului, îi spune fel de fel de istorioare și 
glume, spre amuzamentul naivei tinere. Cînd apare şi stăpânul casei, îi cere 
politicos câteva mii de galbeni pentru a ...ajuta niște țărani ale căror case fu- 
seseră mistuite de un incendiu. Altă dată, în timpul unui jaf, cere stăpânei 
casei toate bijuteriile pe care aceasta le purta. Ca din neatenţie, aceasta rupe 
colierul de perle pe care îl scotea de la gât. Kotovski, amuzat de șiretlic, îi lasă 
perlele... 

Odată atacă un convoi de poliţişti, eliberează mai mulți țărani arestaţi și 
scrie în carnetul şefului convoiului: „arestaţii au fost eliberaţi de G.Kotovski”. 

Iubea la nebunie femeile, muzica, sportul și caii.De multe ori se deghiza, 
prezentându-se ca un onorabil om de afaceri, cucerea inimi, participa la curse 
de cai, într-un cuvânt gusta din toate plăcerile vieţii mondene de la Chișinău 
sau Odesa. Îi plăcea chiar să citească, printre cărţile preferate aflându-se 
„Iarzan” şi romanele lui Pierre Benoit. „După lectura lui „Iarzan”, lectura is- 
toriei PC(b) este precum șampania după uleiul de ricin”, declara el, câţiva ani 
mai târziu, când se autodeclara anarhist-revoluţionar ! 

Cunoaşte într-un hotel din Chişinău un om de afaceri care, cucerit de 
farmecul noii sale cunoștințe, care se recomandă a fi un mare om de afaceri 
dintr-un îndepărtat oraș rusesc, îl invită la o serată oferită de pe un magnat 
local, D.Semigradov, la care participau cei mai mari moșieri din Basarabia — 
Sinandino, Krupenski ş.a. La un moment dat, vine vorba despre Kotovski, 
cei prezenţi întrecându-se în a-și declara dorinţa de a-l împușca, unul dintre 
ei lăudându-se chiar că i-ar zbura creierii, pentru că are mereu un pistol la el! 
Kotovski nu reacţionează, dimpotrivă participă la discuţia înfierbântată. În 
aceeași noapte, însă, îşi adună banda, atacă conacul și jefuiește totul. 

În sfârșit, poliția reușește să îl aresteze. Evadează — cum altfel? — cu aju- 
torul unei femei, este din nou prins, evadează din nou, iar este arestat, în 
1911, și condamnat la zece ani temniţă grea în Siberia. Avea doar 25 de ani. 
Evadează după trei ani, se întorce în Basarabia, la vechea sa pasiune: tâlhăria. 


www.dacoromanica.ro 


CHIȘINĂU '92 + 349 


Arestat din nou, în 1916, este condamnat la moarte prin spînzurătoare, dar... 
din nou intervine o femeie, de această dată soţia generalului Brusilov, așa că 
execuţia este amânată. Spre norocul condamnatului, izbucnește revoluţia din 
februarie 1917, ţarul abdică, Rusia este aruncată în vâltoarea revoluţionară. 

Un scriitor renumit din Odesa, A. Fiodorov, îi ia un interviu în închi- 
soare, unde Kotovski își aștepta execuţia. Scriitorul este fascinat de tânărul 
condamnat, declanșează o campanie de presă în favoarea nu numai a comută- 
rii pedepsei capitale, dar și a eliberării faimosului tâlhar. Campania are ecou; 
se înaintează un memoriu adresat amiralului Kolceak şi chiar lui Kerenski, 
şeful guvernului de la Petrograd, care, în final, îl graţiază. Chiar în ziua în care 
este eliberat din închisoare, Kotovski merge la Odesa, pentru a vedea opera 
„Carmen”! Apare în sala de spectacol cu lanţuri la picioare şi cu cătușe la 
mîini. Lumea este îngrozită, însă ce urmează după primele minute de panică, 
depăşeşte absurdul. Cu o voce de bas, Kotovski anunță că își vinde lanţurile în 
folosul nou-născutei libertăţi ruse! Începe o adevărată licitaţie. Un negustor 
local le cumpără cu 10 mii de ruble... 

De aici încolo începe cariera de „revoluţionar” a lui Kotovski, fără, însă, 
a-și uita vechea pasiune — tâlhăria — pe care o mai practică uneori, bineînţeles 
în numele...revoluţiei bolşevice!.. 

„Atamanul Iadului” cum mai era numit, sau „„pisoiul” cum era alintat 
de prieteni, s-a săturat la un moment dat de a tot sta pe caii revoluţiei și a 
devenit un „bun gospodar”, deschizând undeva în Ucraina o cooperativă 
cu multiple activităţi, un adevărat holding bolșevic. Bani avea, pentru că 
avusese grijă să golească, în toiul războiului civil, banca de stat din Odesa. 
Se zice că, pentru siguranţă, ar fi ascuns valorile furate în catacombele 
orașului, ceea ce a incitat ani de-a rândul căutătorii de comori. Istorici ruși 
susţin că averea lui depășea tot ceea ce aveau Lenin, Stalin, Troțki la un loc 
! Ai bani, ai putere! gândeau, totuși, și bolşevicii, așa că tânărul Kotovski, 
ajuns deja în primii cinci ai ierarhiei militare bolşevice, devine o persoană 
incomodă. În noaptea de 6 august 1925 este împușcat de adjunctul său 
în afaceri, Meyer Zeider, „poreclit „maiorașul”, fost patron al unei case de 
raport din Odesa. De ce? Versiuni au fost multe. Ceartă pe probleme per- 
sonale, răzbunarea unui soț încornorat, comandă a spionajului românesc! 
Ancheta asupra morţii lui Kotovski este iniţial preluată de conaţionalul 
său Frunze, o altă figură legendară a armatei roșii, însă curând acesta 
moare în timpul unei banale operaţii de apendicită. Zeider este condam- 
nat în grabă la 10 ani de închisoare, dar va fi eliberat după trei ani. Va fi 
asasinat de unul din foştii camarazi ai lui Kotovski, un anume Valdman 
care, la rândul lui, va fi împușcat în 1939... 

Înmormântarea a fost fastuoasă, dacă ar fi avut loc în timpurile noastre 
ar fi trezit invidia multor şefi mafioţi. Corpul i-a fost îmbălsămat — onoare 
de care avusese parte doar Lenin - și, într-un sicriu de sticlă, a fost depus 
în centrul Birzulei, într-un cavou faraonic. Inima, pătrunsă de un glonte, a 
fost păstrată într-un borcan de spirt, la institutul de medicină din Odesa. 

Când, în 1940, sovieticii pătrund în Basarabia, este căutat și polițistul 
Hagi-Colea, care, în urmă cu 24 de ani, îl arestase pe Kotovski, într-un lan 
de porumb. Polițistul este judecat pentru că l-a rănit pe anarhistul-mareșal și 
executat prin împușcare... 

În vara anului 1941, oraşul Birzula este ocupat de trupele române. Ca- 
voul este distrus, rămășițele pământeşti ale lui Kotovski sunt aruncate într- 
o groapă comună, iar sabia și trei ordine ale defunctului sunt luate (după 
război, vor fi retrocedate URSS şi păstrate la Moscova). O soartă asemă- 
nătoare a avut și inima. În timpul războiului, etichetele de pe borcane vor 
fi dezlipite, astfel că nu se mai ştie care este inima revoluționarului nostru. 

În Rusia, Kotovski rămâne până azi o figură legendară. Chiar Solje- 
niţân a scris o nuvelă consacrată uneia din „faptele de eroism” ale acestuia. 

La Brizula, însă, cripta în care este depus sicriul lui Kotovski este ză- 
vorâtă cu un lacăt mare de hambar. Aici, fiecare priveşte istoria în felul lui. 
Acum câţiva ani, întrebat de un ziarist cine se odihnește în criptă, un copil 
a răspuns în ucrainiană: „un bandit roşu”... 


„„„Pe unul din bulevardele cartierului Botanica trecătorul este întâmpinat 
de monumentul lui Serghei Lazo. Un „revoluţionar” destul de controversat, 
ca şi Kotovski sau Frunze. Descendent dintr-o familie de nobili din judeţul 
Orhei, „de naţionalitate rusă, cu strămoși români și elveţieni” (descendent 
pe linia tatei din familia Lazo, pe linia mamei din familia Crușevan), cu stu- 
dii universitare neterminate, este trimis în 1917 pe frontul din Siberia, unde 
iniţial aderă la partidul eserilor (socialiștii-revoluționari) pentru ca, după 
octombrie 1917, să se înscrie în partidul bolșevicilor. Destul de dubioasă 
rămâne istoria „luptei revoluţionare” a tânărului Lazo în detașamentele de 
partizani din regiunea Vladivostokului, unde acţiunile sale subsersive nu prea 
alegeau între civili și militari, între albgardiși, „roșii” sau japonezi. In 1920, 
Lazo este capturat de japonezi, predat albgardiștilor, care l-au împușcat, 
cadavrul fiindu-i ars în cuptorul unei locomotive. 

Istoricii moldoveni au opinii diferite privind personalitatea compatri- 
otului lor. Unii dintre aceștia îi iau apărarea, susţinând că ar fi fost o vic- 
timă a bolşevicilor, întrucât ar fi susţinut crearea Republicii Extremul Ori- 
ent, fiind chiar adjunct al președintelui consiliului militar al guvernului 


www.dacoromanica.ro 


CHIȘINĂU '92 + 351 


provizoriu din această republică efemeră. Alţii îl trec pe lista teroriștilor 
bolşevici din timpul războiului civil. 

În anii ocupaţiei sovietice raionul Sângerei a fost botezat Lazo, alte două 
localități, ca să nu mai amintesc de școli, colhozuri, cămine culturale, au pri- 
mit numele de "Serghei Lazo”. Iar în 2008 comuniștii lui Voronin au inclus 
monumentul lui Lazo pe lista monumentelor istorice... 

Personal, sunt rezervat, e drept fără a avea o documentare bogată asu- 
pra lui Lazo: nu am găsit nimic din care să îl „simt” atașat cauzei moldo- 
venilor, iar simplul fapt că era antimonarhist și adversar al inechităţilor 
sociale nu poate face din el un erou naţional. Internaţionalist — poate! 


x x x 


„FSN este scos în afara legii! Nu FSN-ul nostru, ci cel din Rusia, în- 
trucât este „o organizaţie anticonstituţională a cărei existenţă pe teritoriul 
Federaţiei Ruse este inadmisibilă, ca de altfel și a altor organizaţii extremiste 
de acest fel” !! Decretul este semnat de Elțîn, la 28 noiembrie. Măsură în forță, 
caracteristică președintelui rus. Cu puţin timp înainte desființase și „garda 
pretoriană” (serviciul de pază al parlamentului, format din 5000 persoane!) a 
preşedintelul parlamentului, Hasbulatov. 


30 octombrie: Președintele Iliescu depune jurământul de credință față 
de ţară. Discurs lung-lung în fața parlamentarilor. Moldova nu este uitată: 
evocă din nou consecinţele nefaste ale Pactului Ribbentrop-Molotov, ne- 
cesitatea lichidării acestora „dar exclusiv pe căi paşnice, în acord cu princi- 
piile general acceptate pe plan european și înscrise în documnentele CSCE”. 
Reafirmă sprijinul pentru consolidarea independenței Republicii Moldova, 
afirmarea acesteia în plan european și internaţional, integrarea sa în Europa. 
„Viitorul Republicii Moldova este, ca şi al României, în Europa. În această 
perspectivă cred că trebuie să trecem la o nouă etapă a relaţiilor între cele 
două state românești prin consolidarea integrării economice dintre ele și cre- 
area spaţiului cultural și spiritual comun”. Recursul la sintagmele „integrare 
economică”, „spaţiu spiritual comun” devine deja obositor, după ce, timp de 
peste un an au fost vehiculate steril de către ambele părți... 

În dimineaţa zilei de 30 octombrie primesc o ştire cumplită. Doina şi Ion 
Aldea Teodorovici au avut în cursul nopţii un accident de mașină. Ion a mu- 
rit pe loc. Doina a mai rezistat până la prânz. Când şi-a revenit pentru puţine 
minute, a întrebat unde este Ion. I s-a spus că este în alt salon. „El nu este așa 
de grav lovit ca mine, nu?”, au fost ultimele cuvinte ale cântăreței. Ion avea 38 


de ani, Doina, doar 34. 

...Fuseseră, din nou, la Bucureşti, unde erau de obicei găzduiţi de Adrian 
Păunescu. Erau bucuroși că obținuseră promisiunea imprimării unui disc și că 
perfectaseră câteva spectacole prin ţară. S-au grăbit să se întoarcă la Chișinău, 
dar, în apropiere de Coşereni, pe şoseaua perfect dreaptă, autoturismul a de- 
rapat, lovindu-se de un copac de pe marginea drumului. Şoferul a scăpat cu 
răni uşoare. Rezultatele anchetei au dat naștere la multe speculaţii... 

l-am cunoscut cu ocazia vizitei preşedintelui Iliescu la Chișinău. Ulte- 
rior, de câte ori veneau acasă, treceau și pe la ambasadă. La alegerile parla- 
mentare din septembrie au venit împreună cu poetul Grigore Vieru. Şi ei, tot 
cu ajutorul lui Adrian Păunescu, luaseră cetăţenia română cam printre primii 
100 de moldoveni care aveau documente că au devenit cetăţeni ai României. 

La 27 august 1991, cîntaseră în Piaţa Marii Adunări Naţionale, unde a 
fost adoptată Declaraţia de Independenţă a Republicii Moldova. Direct din 
Piaţă, au plecat la festivalul de la Mamaia unde, în aplauzele spectatorilor, 
Doina a strigat cu lacrimi în ochi: „Vin aici direct din Piaţa Marii Adunări 
Naţionale din Chişinău, să vă aduc salutul libertăţii noastre”. 

Legaţi sufletește de Adrian Păunescu, l-au însoţit pe acesta la multe din 
spectacolele cenaclului „Totuși iubirea”; au mers, în mai 1992, și pe platourile 
de la Coşniţa unde au cântat, la câteva sute de metri de poziţiile separatiștilor, 
pentru voluntarii și poliţiştii moldoveni... 

Pentru moldoveni, moartea soţilor Teodorovici a fost un adevărat şoc. 
A fost prima oară când, în afara adunărilor populare din piaţa centrală a 
orașului, am văzut, în aceeași piață, sute de mii de oameni, mulți plângând, 
fără să îşi ascundă lacrimile, care s-au perindat prin faţa catafalcului. Impre- 
sionantă era imaginea cu copilul lor, în vârstă de numai 10 ani, care, alături 
de bunica sa, nu înţelegea de ce părinţii săi sunt în coşciugele acelea reci și 
triste... 

Toţi „marii” republicii au fost la înmormântare. 

Pe monumentul funerar al celor doi artişti sunt încrustate cuvintele „Fi 
au știut zborul înalt, dorul și plânsul”, parafrază după versul „Noi am știut 
zborul înalt, dorul și plânsul”, dintr-unul din cântecele lor favorite. 

În ziua înmormântării, chiar la cimitir moare în urma unui atac de cord, 
un alt mare român - lingvistul Ion Dumeniuc, promotor al mișcării de eman- 
cipare naţională, fondatorul revistei „Limba română”... 

„Televiziunea română a consacrat memoriei celor doi artiști o lungă 
emisiune. Bun prilej pentru ca ziarul „Evenimentul zilei” să scrie: „Mor 
unioniști. Avem o televiziune bolşevică. Când a murit Anda Călugăreanu nu 
au dat nimic, iar acum ni-i dau pe Ion şi Doina Aldea”. Trist! M-am mai con- 
solat, când mi-am reamintit că și la Chișinău, cu o lună înainte de dispariţia 

celor doi, publicația „Țara” (unionistă!!) publicase un vers „dedicat” Doinei: 
„Doamnă-n tricolor îmbrăcată,/Cum mergi, Doamnă a noastră, la veceu?!”... 


x x x 


Un oficial moldovean îmi reproșează că, în timp ce programul televi- 
ziunii naţionale române este recepționat integral în Moldova, televiziunea 
română se rezumă doar la retransmiterea buletinului principal de ştiri al te- 
leviziunii moldovene, şi asta doar pe programul 2, care are o arie redusă de 
recepţie. Verific un program TV. „Mesager” Moldova este într-adevăr trecut 
pe programul 2 şi reluat dimineața la ora 7 pe canalul 1. Reproșul era înteme- 
iat. Dar România optase pentru economia de piaţă, iar televiziunea moldo- 
veană nu făcea audienţă. Unirea? Fraţii de sînge? Asta e treaba politicienilor, 
nu neapărat a televiziunii. 


30 octombrie: senzaţie la televiziunea moscovită! Se anunţă că într-o 
mapă specială din arhiva CC al PCUS a fost găsit documentul original al 
Protocolului secret la Pactul Ribbentrop-Molotov din 23 august 1939, plus 
încă alte 5 protocoale anexă, despre care până atunci nu se făcuse mare caz. 

La cîteva zile după oficializarea existenţei originalului anexei, partea 
rusă a transmis şi României un set de c&pii ale înțelegerilor secrete sovieto- 
germane din perioada 1939-1941: Protocolul adiţional secret cu privire la 
delimitarea sferelor de interes ale Germaniei și URSS, semnat la 23 august 
1939; Protocolul confidenţial cu privire la problema transferului populaţiei 
domiciliate în sferele de interese ale guvernelor URSS şi Germaniei, semnat 
la 28 septembrie 1939; Explicaţiile la protocolul adiţional secret din 23 au- 
gust 1939, semnate de Molotov şi Schulenburg la 28 august 1939; Protoco- 
lul adiţional secret cu privire la modificarea acordului din 23 august 1939 
privind sferele de interese ale Germaniei și URSS, semnat la 28 septembrie 
1939; Protocolul adiţional secret privind interzicerea agitaţiei poloneze pe 
teritoriul celeilalte părţi contractante, semnat de Molotov şi Ribbentrop la 
28 septembrie 1939; Protocolul privind renunţarea de către Germania la 
pretenţiile asupra unei părţi a teritoriului Lituaniei, indicată în protocolul 
adiţional secret din 28 sept.1939, semnat de Molotov și Schulenburg la 10 
ianuarie 1941. Fusese nevoie să treacă 53 de ani pentru ca rușii să recunoască 
existența acestor documente... 


x x x 


„În dimineaţa zilei de 12 mai 1945, la trei zile de la capitularea ne- 
condiţionată a Germaniei, undeva în Turingia lt. colonelul britanic R.C. 

Thomson este oprit de un localnic în vârstă, îmbrăcat modest dar cu o notă 
ușoară de eleganţă, care îl roagă să preia un plic pe care să îl expedieze la Lon- 
dra, celor mai înalte autorităţi. Vădit intrigat, ofiţerul britanic l-a întrebat 
ce conține scrisoarea. Necunoscutul şi-a declinat identitatea: Karl von Lo- 
esch, consilier diplomatic în ministerul de externe german, adăugând că se 
află în posesia còpiilor unor importante documente diplomatice ale Reichu- 
lui, pe care ar dori să le transmită Marii Britanii. Mesajul a fost transmis la 
Londra, unde a stârnit un real interes, astfel că, la numai câteva zile, o echipă 
de experţi britanici și americani a sosit la castelul Schönberg din Thuringia 
unde, la rădăcina unui copac din parcul castelului, au descoperit, la cca o ju- 
mătate de metru sub pământ, o cutie de metal plină cu microfilme: 20 de 
role, conținând fotocopiile a 9725 pagini de documente secrete și strict se- 
crete din arhiva ministerului german de externe. Ordinul lui Ribbentrop, în 
februarie 1944, fusese ca aceste documente să fie distruse, însă von Loesch a 
considerat că este bine, „pentru istorie”, să păstreze unele fotocopii. 

Cine era Loesch? Diplomat german de rang înalt, unul din specialiștii în 
teoria „spaţiului vital”, autor al mai multor lucrări despre relaţiile germano- 
poloneze, inclusiv în problema coridorului Danzig. În 1938, împreună cu 
activiștii naziști Frick, Rosenberg, Boehm, publicase în anuarul de speciali- 
tate al Reichului articolul „Teritoriile germane din vecinătatea frontierei” 
care, în principalele puncte, rezuma ideile ce aveau să fie cuprinse în Acordu- 
rile de la Munchen din același an. Loesch nu a lăsat memorii, nu a făcut nici 
o declaraţie publică privind microfilmele și, în general, nu se mai știe nimic 
despre el după 1945. 

Microfilmele au fost transportate la Marburg, unde era un centru de 
colectare a documentelor-trofeu, iar apoi la Londra, pentru a fi studiate de 
specialiştii ministerului aviaţiei, care au descoperit printre documente și fai- 
mosul protocol anexă privind împărţirea sferelor de influenţă între URSS şi 
Germania. Ulterior, câte un set de copii a fost transmis celor trei aliaţi occi- 
dentali - SUA, Marea Britanie şi Franţa. În anul 1959, microfilmele au fost 
predate Germaniei Federale. 

Primele informaţii despre existenţa protocolului secret sovieto-german 
din 1939 apăruseră în august-sept. 1939, în în presa americană (New York 
Times, Times). Iar la 24 sept. 1939, sub semnătura căpitanului John Huston 
Craig, în American Journal fusese tipărit articolul „Nazi-Sovier deal to mas- 
ter World seen in secret pact”, însoţit de o hartă pe care statele baltice erau 
marcate ca urmând a intra în sfera de influență a URSS. Autorul a însoțit 
harta cu o remarcă sugestivă: „micile popoare de la Baltica la Marea Neagră 
îngheaţă de frică când aud de acest monstru Frankenstein!” La întrebările 

punctuale ale diplomaților din cele trei state baltice, niciunul din guvernele 
occidentale nu a confirmat informaţiile apărute în presă. 

Se pare că la originea scurgerii informaţiei despre protocolul secret ar fi 
fost diplomatul german de la Moscova, Hans Wolfgang von Herwarth Bit- 
tenfeld, care avea o bunică evreică; acesta i-a informat pe colegii săi italian, 
Guido Relli, și pe însărcinatul cu afaceri american, Charles Bohlen, despre 
protocolul secret, fără a dezvălui însă aranjamentele politice și teritoriale con- 
venite de URSS şi Germania. 

Despre înțelegerile dintre Stalin și Hitler s-a scris și în Europa. La numai 
o lună după semnarea pactului, agenţia de presă Havas şi, mai apoi, revista 
belgiană „Revue de droit international” a publicat textul unei cuvântări pe 
care Stalin ar fi ţinut-o în Biroul Politic, la 19 august, cu patru zile înainte de 
semnarea documentului cu nemţii. Sovieticii au dezminţit informaţia, însă, 
date fiind ideile cuprinse în textul publicat, mulţi cercetători continuă să în- 
cline în favoarea autenticităţii textului. Ideea principală a cuvântării consta în 
teza că interesele de securitate ale URSS vor fi apărate de un conflict armat 
între ţările capitaliste. „Suntem convinși că, dacă vom încheia un tratat de 
alianţă cu Franţa și cu Marea Britanie, Germania se va vedea obligată să dea 
înapoi în faţa Poloniei și să caute un modus vivendi cu puterile occidentale. 
Astfel, războiul ar putea fi evitat şi, atunci, evoluţia ulterioară a acestei stări 
de lucruri va căpăta un caracter primejdios pentru noi. Pe de altă parte, dacă 
acceptăm propunerea Germaniei, pe care o cunoaşteţi, de a încheia cu ea un 
pact de neagresiune, Germania va ataca cu siguranță Polonia, iar intervenţia 
în acest război a Angliei și Franţei va deveni inevitabilă. În aceste condiții, 
vom avea mari şanse de a rămâne în afara conflictului și vom putea aștepta 
avantajos rândul nostru. Este exact ceea ce reclamă interesul nostru. Astfel, 
alegerea noastră este clară: trebuie să acceptăm propunerea germană”. 

Stalin ar fi evocat și câştigurile previzibile ale Uniunii sovietice: anexarea 
estului Poloniei, libertatea de acţiune în ţările baltice, reanexarea Basarabiei 
(„Hitler nu se opune revenirii Basarabiei la Rusia”), obţinerea unei zone de 
influență în România, Bulgaria și Ungaria și chiar în Iugoslavia, dacă și Ita- 
lia va fi de acord. Este de remarcat un lucru: aceste „câștiguri” previzionate 
de Stalin figurau deja în instrucţiunile date de Hitler lui Ribbentrop privind 
concesiile pe care le-ar putea face Germania în cursul negocierilor cu rușii! 

Până azi, acest document rămâne o enigmă. Probabil că întregul adevăr 
îl vom afla atunci când la Kremlin se va decide și desecretizarea completă a 
„mapei Stalin”... 

La 7 septembrie 1939, într-o lungă discuţie pe temele de mai sus cu 
Gh. Dimitrov, pe atunci secretar general al Comitetului Executiv al Inter- 


www.dacoromanica.ro 


356 + ION BISTREANU 


naţionalei Comuniste Stalin a explicat de ce a renunţat la preconizata alianță 
cu Anglia și Franţa: „englezii si francezii ar fi vrut să ne aibă angajaţi și să nu 
plătească nimic! Noi, desigur, n-am fi intrat argaţi, cu atât mai puţin, cu cât 
nu primeam nimic”. 

Și, o istorioară anecdotică povestită de un comunist german imigrant în 
URSS. Într-o dimineață de septembrie 1939, secretarul de partid al uzinei 
unde lucra, l-a felicitat în legătură cu „succesele armatei germane în Polonia”. 
„— Asta nu e motiv de felicitare. — De ce? Tu, neamţ, nu vrei o victorie asupra 
polonezilor? — Vreau, dar să învingă revoluţia, nu Hitler. — Ei, astea-s vorbe. 
Important că Hitler ne ajută să învingem panii polonezi! ”. Şi i-au învins, fără 
prea multe lacrimi și proteste ale altor capitale. 

La 29 septembrie 1939 ziarul „Pravda” a publicat un comunicat oficial 
„În legătură cu încheierea tratatului sovieto-german de prietenie și de graniţă 
între URSS şi Germania, din 28 septembrie” și o hartă cu explicaţia: „Fronti- 
era intereselor de stat reciproce ale URSS şi Germaniei pe teritoriul fostului 
stat polonez”. Aceeași hartă, dar cu semnăturile lui Stalin și Ribbentrop a fost 
arătată de Yakovlev la congresul deputaţilor din 24 decembrie 1989, ca o con- 
firmare a existenţei protocolului secret. 

La declanșarea atacului împotriva URSS, nemţii nu au făcut un mare se- 
cret din târgul încheiat cu sovieticii privind delimitarea sferelor de interese. 
În nota ministerului german de externe adresată guvernului sovietic la 21 iu- 
nie 1941, putem citi: „esenţa acestor înţelegeri ( cele de la 23 august și 28 
septembrie 1939 - n.n.) a constat în (...) delimitarea sferelor de interese și 
abţinerea Reichului german de la vreo influenţă în Finlanda, Letonia, Esto- 
nia, Lituania și Basarabia (...) Ocupând şi bolşevizând întreaga sferă de inte- 
rese în Europa de est și în Balcani acordată URSS de către guvernul Reichu- 
lui, guvernul sovietic a încălcat clar și fără echivoc înțelegerile de la Moscova”. 

Această notă a fost citită în întreaga lume, la 22 iunie 1941, însă nimeni 
nu a rămas mut de uimire și nimeni nu a exclamat: „cum? ei şi-au împărţit 
sferele de influență”? 

În timpul procesului criminalilor de război de la Nurenberg apare pe 
neașteptate și subiectul protocolului secret. La începutul lunii martie 1946, 
unul din acuzatorii americani își informează colegii rus și britanic că apăra- 
rea pregăteşte o „bombă”, anume acuzarea URSS de complot cu Germania 
privind agresiunea în Polonia și Finlanda și anexarea statelor baltice. Ge- 
neralul Rudenko, principalul acuzator sovietic, ia în serios avertismentul și 
reamintește aliaților convenita „listă neagră” de subiecte care să nu evocate în 
timpul procesului: structura politică şi socială a URSS, Pactul Ribbentrop- 

Molotov şi orice alte subiecte conexe — chestiunea balcanică, republicile bal- 
tice, relaţiile sovieto-poloneze. 

La 1 aprilie, Alfred Seidl, avocatul lui Ribbentrop, aruncă pisica în hulu- 
bărie: prezintă o listă a protocoalelor secrete și cere să fie audiat, ca martor, 
un fost consilier juridic al lui Ribbentrop. Peste ani, Seidl mărturisea că „nici 
până acum nu știu exact cine mi-a dat hârtiile. Însă am destule indicii să cred 
că documentul mi-a fost plasat de partea americană, adică de echipa de acu- 
zatori sau de serviciile secrete americane.” 

Rudenko a întrerupt brutal pledoaria avocatului, pe motiv că acest su- 
biect nu are legătură cu apărarea. 

Din păcate, Seidl avea doar o fotocopie a protocolului, neautentificat, 
aşa că unul din consilierii britanici l-a sfătuit să se adreseze delegaţiei sovie- 
tice pentru clarificări. Seidl nu a reușit să ajungă până la Rudenko. L-a primit 
un general, N.D.Zoria, căruia i-a spus că are fotocopiile documentelor din 
23 august și 28 septembrie. Generalul a răspuns vag că „mă tem că această 
discuţie nu are nici un sens”. Seidl nu s-a dat bătut: a luat o nouă declaraţie 
consilierului juridic german Friederich Haus, însă, straniu, affidafitul s-a... 
pierdul la biroul de traduceri! 

La 21 mai, Seidl l-a adus la bară pe martorul Ernst von Weitzaker, fost se- 
cretar de stat al lui Ribbentrop, și care făcuse parte din delegaţia germană care 
s-a deplasat la Moscova la 23 august 1939. Din nou intervine Rudenko: „ne 
aflăm aici pentru a judeca crimele principalilor criminali de război germani, 
şi nu aveţi ca sarcină să analizaţi politica externă a altor state”. În continuare, 
nu i s-a mai permis lui Seidl să prezinte protocolul secret. Acesta a fost, însă, 
tipărit chiar a doua zi în ziarul american de provincie „The Saint Louis Post 
Dispatch”. 

Insistenţele avocatului și apariția în presă a documentului l-au determi- 
nat pe Rudenko să arunce întreaga vină asupra generalului Zoria care, chipu- 
rile, nu a adoptat o poziţie tranșantă în discuţia cu Seidl, permiţând acestuia 
să aducă acele documente în instanţă. La 23 mai generalul Zoria este găsit 
mort, împușcat în cap. Concluzia anchetei: un accident din neatenţie. Deși 
un prim ordin de la Moscova a fost ca trupul lui Zoria să fie transportat în 
ţară, un al doilea ordin a dispus să fie înmormîntat la Leipzig, în absenţa 
vreunui membru al familiei... 

La procesul de la Nurenberg, delicatul subiect al protocoalelor secrete 
sovieto-germane a fost închis și ca urmare a „bunăvoinţei” acuzatorilor ame- 
rican şi britanic. 

În 1948, protocoalele secrete sovieto-germane din 1939 au fost date 
publicităţii în SUA. URSS a negat cu încăpăținare existenţa acestora, califi- 

cându-le drept falsuri ale propagandei imperialiste. La scurt timp, în URSS 
a apărut şi o broșură cu titlul „Falsificatorii istoriei. Informaţie istorică”. 
Parţial redactată de Stalin, după unele surse sovietice, broşura nega categoric 
existenţa protocoalelor secrete din 1939, apreciind în același timp Pactul de 
neagresiune de la 23 august 1939 drept „un pas înțelept şi clarvăzător al poli- 
ticii externe sovietice în situaţia existentă la acel moment”. 

În anii următori, documentele au mai fost publicate în Germania, în 
1949, la Tubingen, chiar de Alfred Seidl, şi apoi între anii 1956-1969, la Ba- 
den-Baden. În 1983, tot în SUA, documentele sunt publicate în premieră și 
în limba rusă. 

În 1975, când colecţia de „documente ale politicii externe a URSS” a 
ajuns la anul 1939, publicarea documentelor a fost stopată, reluându-se abia 
după 15 ani, în 1990. 

Citisem și eu despre aceste „falsificări”, colegi mai în vârstă din minister 
îmi relataseră despre desele referiri în presa occidentală privind existenţa pro- 
tocolului secret. În 1972, când lucram la ambasada noastră de la Moscova, 
l-am cunoscut pe Hermann Pârtzgen, corespondent al ziarului „Frankfurter 
Allgemeine Zeitung”. Acesta fusese, până în 1940, corespondent la Moscova 
al aceluiași ziar și participase, alături de un număr restrâns de ziariști germani, 
la semnarea Pactului de neagresiune. După semnare, unul din însoțitorii lui 
Ribbentrop i-a spus, strict confidenţial, fără detalii, că a mai fost semnat și 
un protocol adițional privind sfera de interese în Europa a celor două state. 
„Evident, informaţia nu a ajuns în presa germană; nu puteam să transmit o 
asemenea informaţie ziarului meu, care, bineînţeles că nici nu ar fi publicat-o. 
În plus, ştiam ce mă aştepta dacă aş fi făcut o asemenea dezvăluire... mi-a 
mărturisit ziaristul. Cum ajunsese Pârtzgen din nou corespondent la Mos- 
cova? În septembrie 1944, era corespondent de război în Bulgaria. „Datorită 
vouă, românilor, care ați trecut de partea rușilor, trupele sovietice au ajuns în 
numai două săptămâni la Sofia unde am fost făcut prizonier.” Mi-a povestit 
cum a avut „norocul” să nu fie trimis la minele din Ural, ci a fost repartizat 
într-un lagăr din apropierea Moscovei, lucrând la construirea şoselei de cen- 
tură a orașului și la ridicarea clădirii ministerului sovietic de externe. Cu oca- 
zia primei vizite la Moscova a cancelarului Adenauer, în 1955, a fost eliberat. 
În Germania nu şi-a mai reîntâlnit familia. Soţia se recăsătorise prin 1950, 
întrucât Hermann fusese declarat oficial dispărut. S-a reangajat la ziar și a ce- 
rut insistent să fie trimis din nou la Moscova. Îmi spunea că presimte că va 
muri la Moscova (avea 72 ani) şi că doreşte să fie înmormântat într-unul din 
satele de lângă capitala sovietică, unde fusese lagărul de prizonieri germani. A 

decedat în 1975. În pofida insistențelor familiei, autorităţile sovietice nu au 
permis împlinirea ultimei dorinţei a acestuia... 

În a doua jumătate a anilor '80, subiectul protocoalelor secrete sovieto- 
germane revine în actualitate. Publicarea în presa republicilor baltice — la 
iniţiativa Fronturilor Populare — a protocoalelor secrete a declanșat ample 
dezbateri în restul presei din URSS. Evident, dezbaterea declanșată în ţările 
baltice avea cu totul alt caracter, având în vedere că fronturile populare din 
aceste țări militau deschis pentru separarea de URSS iar chestiunea (ne) 
legitimităţii evenimentelor din anii 1939-1940 a devenit suport ideologic și 
juridic pentru atingerea acestui scop. 

Moscova oficială reacționează destul de palid. În timpul unei vizite în Po- 
lonia, Gorbaciov repetă arhicunoscuta versiune a documentelor „falsificate” 
şi inexistenţa unor atari documente în arhivele sovietice. Totuși, undeva la 
sfârşitul anului 1987, în Olimpul puterii de la Kremlin a avut loc un schimb 
de opinii pe această temă. Majoritatea celor prezenți, inclusiv Gromiko, s-a 
pronunţat pentru recunoașterea existenţei documentelor. Gorbaciov a avut 
ultimul cuvânt: „atât timp cât în faţa mea nu vor sta originalele, nu pot ca pe 
baza unor căpii să-mi asum o responsabilitate politică și să recunosc că pro- 
tocoalele au existat”. Și, a adăugat Gorbaciov, „și așa avem destul probleme în 
perioada perestroicii”. Aceeași poziţie a ocupat-o și în ceea ce priveşte docu- 
mentele privind masacrele de la Katîn. Gorbaciov rămânea, totuși, un condu- 
cător de tip sovietic, iar recunoașterea, atât a existenţei protocoalelor secrete, 
cât şi a tragediei de la Katîn ar fi însemnat recunoașterea intrării URSS în 
război alături de Germania nazistă, recunoaşterea unor crime săvârşite de re- 
gimul sovietic. Chiar și o delimitare de „crimele staliniste” nu ar fi ajutat prea 
mult. 

În timpul unei vizite a lui Gorbaciov la Bonn, prin 1987 sau 1988, Can- 
celarul Kohl lasă, chipurile din neatenţie, să scape informaţia că Germania 
deţine originalele tuturor documentelor semnate de Germania și URSS în 
august-septembrie 1939, inclusiv faimosul protocol secret de care se vorbea 
în toată lumea. Cei doi lideri convin ca „deocamdată” să nu abordeze public 
acest subiect. Întors la Moscova, Gorbaciov a dat dispoziţie să fie căutate 
originalele sovietice, considerând că aceste documente sunt de importanţă 
vitală, având în vedere imperativele „marii politici” a URSS în perioada re- 
spectivă, care viza două elemente critice: relaţia cu Polonia și cu ţările Baltice, 
relaţii care aveau serioase legături cu protocoalele secrete. 

Republicile baltice insistă pe o reacţie oficială. Gorbaciov este nevoit 
să cedeze, astfel că, la 2 iunie 1989, primul Congres al deputaţilor poporu- 
lui din URSS a decis crearea unei comisii (26 membri) care să elaboreze o 

evaluare politică și juridică (atenţie la scop! — n.n.) a Tratatului de neagre- 
siune de la 23 august 1939. Președintele comisiei: Al. Yakovlev, principalul 
sfătuitor al liderului sovietic în toată perioada perestroikăi și glasnostiului, 
membru al Biroului Politic al CC al PCUS. Vicepreşedinţi: Valentin Falin, 
şeful secţiei internaţionale a CC al PCUS (fost mulți ani ambasador în Ger- 
mania), I.N. Afanasiev, rectorul institutului de istorie și arhivistică, precum 
şi deputatul estonian Edgar Savisaar. Membrii comisiei: 4 reprezentanţi ai 
Estoniei, 3 din Letonia, 2 din RSS Moldovenească (scriitorul Ion Druţă și 
preşedintele asociaţiei republicane a sindicatelor moldovenești, Grigorii Ere- 
mei), 2 ucrainieni, un belarus, un armean, un kîrkiz (scriitorul Cinghiz Ait- 
matov), 4 democrați ruși și 4 reprezentanţi ai conducerii URSS. 

Din anturajul liderului sovietic, doar consilierul său Anatolii Cerniaev a 
crezut cele spuse de Kohl şi a decis să trimită în Germania un expert pentru 
studierea documentelor aflate în arhivele germane. Pentru această misiune a 
fost desemnat profesorul Lev Bezîmenski care, la revenirea în ţară, a redactat 
un raport detaliat care puncta, în principal, următoarele: 

— Partea germană a confirmat că originalele protocoalelor au fost distruse 
în martie 1944, în timpul unui bombardament. In original s-a păstrat doar 
dosarul special cu scrisorile de acreditare ale ambasadorului și alte probleme 
ale ambasadei Germaniei la Moscova, documente în care se face des referire la 
protocoalele secrete. 

— Fotocopiile protocoalelor secrete își au sursa în microfilmele capturate 
de o grupă anglo-americană în Turingia, în aprilie 1945, documente care au 
primit ulterior numele de cod „colecţia von Loesch” (după numele celui care 
le-a predat anglo-americanilor în 1945). 

- Colecţia cuprinde 20 negative cu documente privind politica externă 
germană la sfârşitul sec.al XIX-lea, începutul sec al XX-lea, dar grosul îl con- 
stituie documentele din perioada 1933-1944. Pe fiecare rolă de film sunt 
500-600 documente, cu calitate variabilă, ceea ce atestă graba cu care au fost 
forocopiate — dezordonat, fără o sortare prealabilă. Protocolul secret din 23 
august 1939 se află în rola F-16, laolaltă cu textul înţelegerii germano-spani- 
ole din 1937 şi alte câteva documente, fără semnătură, privind „procesele de 
la Moscova”, precum și câteva înţelegeri germano-iugoslave. În afară de textul 
protocolului în cele două limbi, pe rola 624 a mai fost descoperit încă un text 
al protocolului, dactilografiat cu caractere mari, deoarece Hitler detesta să 
poarte ochelari. 

— Falsificarea cadrelor foto cu protocolul secret apare exclusă, deoarece 
întreaga colecţie este formată din documente istorice de mare importanţă, ca 
atare imposibil de crezut că de dragul unui singur document au fost falsificare 

alte câteva mii. Semnăturile de pe document sunt foarte clare în microfilm: 
sub textul rus, semnătura lui Molotov este în grafie chirilică, pe cel german 
— în grafie latină. Acest lucru nu trebuie să trezească suspiciuni, pentru că și 
pe cele două exemplare originale ale Pactului de Neagresiune semnăturile lui 
Molotov erau similare. 

Comisia Yakovlev şi-a desfășurat lucrările destul de greoi, cu multe mo- 
mente tensionate, cu nesfârșite şedinţe sterile, cu încercări de blocare a lucră- 
rilor etc. 

Încă de la începerea lucrărilor, Yakovlev a punctat care ar fi, în opinia lui, 
sarcinile comisiei, în așa fel încât să se redacteze un raport „realist, care să 
fie acceptat de Congresul deputaţilor: constatarea că documentele secrete 
au existat, dar nu s-au găsit originalele; ele și-au încetat valabilitatea odată 
cu agresiunea Germaniei; aprecierea asupra protocoalelor nu trebuie făcută 
depăşind limitele mandatului comisiei; statutul republicilor unionale cade 
sub incidenţa legilor sovietice, și nu are legătură cu înțelegerile sovieto-ger- 
mane; nu ar fi de dorit abordarea unor chestiuni privind Polonia, Europa de 
Est şi Finlanda. De asemenea, invocând unele opinii britanice, Yakovlev a in- 
sistat pe eliminarea din hotărtrile comisiei a oricăror referiri la Pactul Briand- 
Kellog.Iot cu trimitere la poziţiile britanice, Yakovlev a repetat cunoscuta 
frază „nu există nici dușmani veşnici, nici prieteni veșnici, veşnice sunt doar 
interesele naţionale” adăugând: „cinic, dar din păcate aste este realitatea!”; 
responsabilitatea pentru semnarea protocoalelor secrete revine doar condu- 
cerii staliniste, întrucât, atunci, în 1939, în Sovietul Suprem al URSS s-a su- 
pus ratificării doar Pactul de neagresiune. 

În prima fază a lucrărilor comisiei, experţii din MAE sovietic au susținut 
că ansamblul faptelor nu oferă temei pentru condamnarea Pactului, ci doar 
recunoaşterea acestuia ca neoperant chiar din momentul semnării, sublini- 
ind că toate documentele semnate cu Germania şi-au încetat valabilitatea din 
momentul agresiunii împotriva URSS. În opinia lor, totul se rezuma la o ne- 
cesitate politică în a confirma anularea acestor înţelegeri. 

Însă, cele peste 1500 documentele prezentate de Falin au oferit, din 
neatenţie, argumente în plus pentru comisie: două telegrame ale misiunii 
militare franceze în care se menţiona că în timpul negocierilor cu caracter 
militar din vara anului 1939, premergătoare semnării documentului cu Ger- 
mania, URSS a pus o condiţie sine qua non: Franţa să accepte introducerea 
trupelor sovietice pe teritoriile statelor baltice, Poloniei și României, ceea 
ce atesta intenţia clară a lui Stalin de a ocupa măcar preventiv statele vecine. 
Întrucât Franţa și Anglia au respins propunerea, URSS şi-a întors faţa către 
Germania. 

În august activitatea comisiei s-a confruntat cu o criză majoră: istoricul 
Iuri Afanasiev, membru al grupului radical de deputați, a cerut ca un raport 
intermediar al Comisiei să fie prezentat până la 23 august, când se împlineau 
50 ani de la semnarea documentelor incriminate. Gorbaciov și câțiva mem- 
bri ai Biroului Politic s-au opus, cu excepţia lui Şevardnadze. În presă au fost 
publicate mai multe comentarii cu scopul vădit de a pregăti opinia publică 
pentru o respingere a raportului Comisiei. Mai mulți oficiali sovietici, inclu- 
siv Gomiko, neagă public existenţa protocoalelor secrete. Chiar Yakovlev a 
acordat ziarului „Pravda” (18 august) un interviu destul de confuz, susținând 
că URSS ar fi fost fost nevoită să semneze aceste documente: „interesele 
naţionale ale Uniunii Sovietice reclamau acţiuni hotărâte. Dacă nu a reușit 
să se opună colectiv, a trebuit să preîntâmpine ca „marșul în Polonia” al Ger- 
maniei să nu devină un preludiu al cotropirii regiunii baltice şi realizarea pla- 
nurilor hitleriștilor de a-și asigura „spaţiul vital” prin cotropirea Ucrainei”. În 
opinia lui, la 17 septembrie 1939 armata sovietică a intrat în Ucraina de Vest 
şi în Bielorusia de vest, și nu pe teritoriul statului polonez! De asemenea, a 
respins orice conexiune între pact, protocolul secret şi schimbarea statutului 
statelor baltice... 

În final, Gorbaciov a acceptat ca raportul să fie prezentat la cel de al doi- 
lea Congres al Deputaţilor Poporului din URSS. 

La 23 decembrie 1989, Yakovlev a prezentat un amplu raport în faţa 
Congresului, informând deputaţii că nu au putut fi găsite, nici în Germania 
nici în URSS, originalele protocoalelor secrete, dar analiza științifică și teh- 
nică a fotocopiilor existente în arhivele germane confirmă autenticitatea lor. 

În acea ședință memorabilă a Congresului deputaţilor, agrementată cu 
luări de cuvânt care mai de care mai agresive, mai colorate, s-a auzit și glasul 
basarabenilor. Nu vocea lui Druţă sau a lui Eremei, membri ai Comisiei Ya- 
kovlev, ci a deputatei L.I. Iorga (Leonida Lari - n.n.): „Domnilor deputaţi, 
problema este că, în 1917, când au fost eliberate toate coloniile fostului im- 
periu țarist, a fost eliberată și Basarabia. Și acest lucru a fost recunoscut ofi- 
cial printr-o telegramă de la Petrograd. Apoi, în 1940, știm toţi ce s-a întâm- 
plat. Au fost încălcate drepturile republicii democratice care a fost creată la 
2 decembrie 1917. Mai mult, la Kiev a avut loc congresul tuturor naţiunilor 
eliberate. Și la acest congres a fost adoptat programul acestor naţiuni, care 
cuprindea toate exigenţele noastre de azi. Istoria se repetă. A fost exigența 
suveranităţii naţiunilor, a limbii de stat, a limbii ruse ca mijloc de comunicare 
între naţiuni. Mai mult, a fost recunoscută armata naţională. Acum, generali 
noştri sunt uimiţi de acest lucru. Întrebarea mea este: dacă Basarabia a fost 
colonie a imperiului țarist, de ce acum aţi spus că ea a fost înapoiată, ca şi cum 

ar fi fost o proprietate a Uniunii Sovietice, a Rusiei? Dacă în pact se menţiona 
numai Basarabia, de ce în loc de Basarabia Stalin a cotropit și Moldova, şi Bu- 
covina? Apropo, Basarabia este formată doar din Akkerman, Chilia și Ismail, 
care acum se află în Ucraina.” 

Yakovlev a răspuns: „Vă rog să ţineţi cont de mandatul comisiei noastre. 
Dumneavoastră, Congresul, l-aţi formulat foarte exact: tratatul de neagre- 
siune din 1939. Toți înţelegem că această temă este de așa natură, încât se 
poate ieşi la nesfârșit din cadrul ei, atât până la pact, cât și după pact. Oferă 
temei pentru aceasta, dar însărcinarea dată de dvs a fost concretă: tratatul din 
1939” Şi cu asta s-a epuizat subiectul Basarabia! 

În sfârşit, dezbaterile, întrebările, explicaţiile au fost de aşa natură, încât 
deputaţii nu au fost convinși. Pentru adoptarea unei Hotărâri au lipsit doar 
60 de voturi... 

Ceva s-a întâmplat, totuși, în acea zi. Ce anume a determinat brusca 
întorsătură a evenimentelor, nu am reușit să descifrez. Fapt este că Yako- 
vlev convoacă în aceeași seară o nouă ședință a Comisiei și, surpriză! Primul 
adjunct al ministrului de externe, A.G. Kovaliov, aduce din arhiva MAE o 
„notă de serviciu”, datată 20 aprilie 1949, încheiată de D. Smirnov, adjunctul 
şefului secretariatului lui Molotov, şi B. Podţerob, consilier principal al mi- 
nistrului, care făcea referire la predarea/primirea a 8 originale ale protocoale- 
lor secrete și a trei cópii în limbile rusă și germană împreună cu alte câteva do- 
cumente, inclusiv secrete, privind protocoale încheiate cu SUA și Finlanda, 
în perioada 1939-1949, dar fără legătură cu documentele sovieto-germane. 
Comisia a fost rugată să nu dezvăluie conţinutul documentului secret între 
SUA şi URSS, care nu se referea însă la statele baltice! De ce Kovaliov a adus 
abia în ultima zi „probele”, rămâne o enigmă! 

La 24 decembrie, Yakovlev vine în faţa deputaţilor cu noul document. 
De data aceasta este convingător, astfel că Hotărârea a fost adoptată cu 1435 
voturi pentru, 251- contra și 266 abţineri. În Hotărârea adoptată, „Congresul 
deputaţilor poporului ai URSS condamnă semnarea Protocolului secret adi- 
tional din 23 august 1939 şi a altor înţelegeri secrete cu Germania. Congresul 
recunoaşte că protocoalele secrete sunt, din punct de vedere juridic, lipsite de 
temei și de valabilitate din momentul semnării lor. Protocoalele nu au creat o 
nouă bază juridică pentru relaţiile Uniunii Sovietice cu terţe țări, dar au fost 
folosite de Stalin și anturajul său pentru a da ultimatumuri și a exercita pre- 
siuni asupra altor state prin recurgerea la forţă, încălcând obligaţiile juridice 
asumate față de acestea“. 

Singurul amendament pe textul proiectului de hotărâre a fost eliminarea 
ultimului paragraf: „Congresul constată că, după semnarea Tratatului de la 

23 august 1939 şi a protocolului anexă secret, cotitura bruscă a lui Stalin și a 
anturajului său de la lupta ireconciliabilă împotriva fascismului la colabora- 
rea cu Germania nazistă a dezorientat serios forţele care se pronunţau împo- 
triva agresiunii, a războiului şi a fascismului...” 

Evident, întreaga vină pentru semnarea protocoalelor secrete a fost pusă 
în cârca lui Hitler şi Stalin. 

Conducerea sovietică părea mulțumită: reușise, totuși, să facă din Ho- 
tărârea de la 24 decembrie o simplă declaraţie politică, fără efecte juridice. 
Pentru URSS esenţială era menţinerea status quo-ului teritorial cu orice preţ. 

Aş vrea să relev un aspect care generează, până în ziua de azi fel de fel 
de confuzii. Hotărârea Congresului deputaţilor poporului nu a condamnat 
Pactul de neagresiune semnat la 23 august 1939. Dimpotrivă, a apreciat că 
Pactul Ribbentrop-Molotov sau, cum era oficial denumit, „Pactul de neagre- 
siune”, „nu a fost în contradicţie cu normele dreptului internaţional și practi- 
cii tratatelor dintre state” dar și acesta și-a pierdut valabilitatea în momentul 
atacului Germaniei asupra URSS, la 22 iunie 1941. De condamnat, a fost 
condamnat doar protocolul secret privind împărţirea sferelor de influență 
şi celelalte protocoale secrete, considerate lipsite de temei și valabilitate din 
momentul semnării lor. Însă în textul hotărârii adoptate de deputaţi nu găsim 
nici măcar o virgulă pe care să o interpretăm ca o ușă întredeschisă pentru 
lichidarea consecințelor protocolului secret din august 1939: „Congresul a 
constatat că protocolul din 23 august 1939 şi alte protocoale secrete sem- 
nate cu Germania în anii 1939-1941, au constituit, atât prin metoda înche- 
ierii lor, cât și prin conţinut, o abatere de la principiile leniniste ale politicii 
externe sovietice. Măsurile întreprinse în ele privind delimitarea „sferelor de 
interese” ale URSS şi Germaniei și alte acţiuni s-au aflat din punct de ve- 
dere juridic în contradicție cu suveranitatea și independenţa unor țări terţe. 
Congresul remarcă faptul că în acea perioadă relaţiile URSS cu Letonia, Li- 
tuania și Estonia s-au reglementat printr-un sistem de tratate. Conform trata- 
tului de pace din 1920 şi a tratatelor de neagresiune încheiate înte anii 1926- 
1933, participanţii la aceste tratate s-au obligat să respecte reciproc în toate 
circumstanţele suveranitatea, integritatea și inviolabilitatea teritorială a fiecă- 
ruia. Uniunea Sovietică avea obligaţii similare și faţă de Polonia și Finlanda”. 
Despre Basarabia, nici măcar o virgulă! 

În anii imediat următori au continuat cercetările în arhiva rusă, în special 
cea a CC al PCUS, din Staraia ploşciadi nr.4, cu studierea „mapei speciale”, 
denumire convenţională pentru un dosar cu documente cu grade diferite de 
secretizare. Puţini știau însă că mai era un „pachet închis”, sigilat cu câteva 
sigilii, marcat cu litera K(confidenţial) şi numerotat „347, care s-a aflat la Mo- 

lotov până în octombrie 1952, când a fost transmis la „secţia generală” a CC 
al PCUS. Decizia se pare a fi fost luată ca urmare a pierderii graduale a încre- 
derii lui Stalin în Molotov, după arestarea soţiei acestuia, Polina Jemciujina... 

În noul loc de păstrare, pachetul a fost codificat: nr. 46-G9A/4-1, cu ti- 
dul „Tratatul sovieto-german din 1939”. În opisul însoțitor erau menţionate 
8 documente și două hărţi: protocolul anexă secret „privind frontierele sfe- 
relor de interese”, de la 23 august 1939; clarificări aduse acestui protocol la 
28 august (includerea în aliniamentul de delimitare a râului Pissa); protoco- 
lul confidenţial privind strămutarea populaţiei poloneze; protocolul secret 
„privind schimbarea sferelor de influență”, datat 28 septembrie; protocolul 
secret „privind interzicerea agitaţiei poloneze”, datat 2 septembrie; protoco- 
lul privind renunţarea de către Germania „la pretenţiile asupra unei părți a 
teritoriului Lituaniei”, datat 10 ianuarie 1941; declaraţia privind consultările 
reciproce (28 septembrie); schimbul de scrisori privind relaţiile economice 
(28 septembrie). 

Mulţi ani, pachetele închise nr 34 și nr 35 (ultimul conţinea hărți mari 
ale împărțirii Poloniei) au rămas sigilate. La 8 iulie 1975 A.Gromiko a primit 
un set de copii pe care le-a returnat la CC al PCUS în martie 1977, unde au 
fost distruse. Procedura s-a repetat în intervalul 21 noiembrie 1979-februarie 
1980. Se pare că ele fuseseră solicitate de ministerul de externe pentru a se 
elabora o poziţie oficială, însă Gromiko a renunţat în final, spunând atunci și 
celebra frază: „pe noi nu ne poate demasca nimeni”. 

La 10 iulie 1987, pachetul nr.34 a fost deschis din nou de șeful secţiei, 
Valerii Boldin, după care a dat indicaţii unui şef de sector: „ţine-l bine, fără 
aprobarea mea să nu fie deschis”. Nici măcar lui Yakovlev, preşedintele comi- 
siei care studia problema, nu i-a fost arătat. 

Boldin susţinea câţiva ani mai târziu că, atunci, în 1987, Gorbaciov a 
văzut toate aceste documente secrete, precum și o hartă, cu semnăturile lui 
Stalin și Molotov, pe care era marcată configuraţia zonelor vestice ale URSS 
şi viitoarea linie de demarcaţie sovieto-germană. Gorbaciov le-a studiat, după 
care a zis: ia-le cât mai departe de aici”. Boldin mărturisea că, atunci când lui 
Gorbaciov i s-a raportat că în străinătate este un interes crescând în legătură 
cu aceste documente, acesta a zis: „nu trebuie arătat nimic nimănui. Cui îi 
trebuie, îi spun eu”. Luând cuvântul la şedinţa din decembrie 1989 a Congre- 
sului deputaţilor poporului, Gorbaciov a declarat că, din păcate, originalele 
protocoalelor secrete nu au fost găsite! Când a aflat că Boldin nu a distrus 
documentele, Gorbaciov a izbucnit: „Iu înţelegi ce înseamnă acum aceste do- 
cumente?” 

În 1999, canalul rus de telviziune NTV a luat un interviu lui Gorbaciov. 

La întrebarea dacă a văzut, înainte de Congresul din 23-24 decembrie 1989, 
documentele anexă ale Pactului Ribbentrop-Molotov, Gorbaciov a răspuns 
scurt: „nici până acum nu le-am văzut!” Reporterul a insistat, întrebând de 
ce Yakovlev şi Lukianov susţin că le-a văzut prin '86-'87 şi chiar a notat „luat 
la cunoștință”. Gorbaciov a negat cu jumătate de gură: „Dacă stau să mă gân- 
desc, în legătură cu asta erau două sau trei mape în care erau copii. Cópii! 
Originale nu erau. Şi ce e cel mai interesant, copia era semnată de Molotov cu 
caractere nemţeşti, ceea ce mi s-a părut ciudat”. Deci aţi văzut copii? — insistă 
reporterul. „ Daaa, cópii. Copii aveau toţi. Dar unde sunt originalele? Dar și 
cu copiile, la noi se fabrică originale, darămite c6pii...suntem mari maeștri!” — 
a încheiat Gorbaciov convorbirea pe această temă. 

După dezmembrarea URSS, din dispoziţia preşedintelui Elțîn a fost cre- 
ată „Comisia pentru organizarea predării/primirii arhivelor CC al PCUS 
şi ale KGB al URSS în păstrarea Arhivei de stat şi pentru folosirea lor”. În 
timpul studierii conţinutului arhivelor, au fost găsite textele originale ale do- 
cumentelor sovieto-germane. A fost informat imediat Elțîn, care, la rândul 
lui, l-a sunat pe Yakovlev: „Documentele secrete pe care le-aţi căutat în toată 
lumea se află în Arhiva prezidenţială și Gorbaciov a ştiut acest lucru”. La 27 
oct.1992 în cadrul unei conferințe de presă toate documentele găsite au fost 
făcute publice şi publicate ulterior în Revista Novaia i noveisaia istoriia. 

Povestea nu se încheie aici. Destui istorici și analiști ruși continuă să 
susţină că documentele aflate în arhiva prezidenţială ar fi falsuri. 

Ceea ce m-a interesat au fost reacţiile de după 1989, atât în legătură cu 
Pactul în general, cât şi cu protocolul secret din 23 august, mai ales acel para- 
graf care se referea la Basarabia. 

În Moldova, încă republică sovietică socialistă, în primăvara anului 1990 
a fost organizată o largă dezbatere cu tema „Pactul Molotov-Ribbentrop și 
consecinţele sale pentru Basarabia”. În paralel, o comisie a Sovietului Suprem 
al RSSM a cercetat aceeași problemă și a elaborat un aviz, pe baza căruia s-a 
adoptat, la 23 iunie 1990, și o hotărâre corespunzătoare a forului legislativ, 
în care, printre altele, se subliniază: „... Protocolul adiţional secret al Tratatu- 
lui sovieto-german de neagresiune din 23 august 1939, ce stabilea sferele de 
influență în Europa de Est, contravenea principiilor fundamentale unanim 
recunoscute și normelor imperative ale dreptului international, (iar) întrucât 
decidea soarta unor state terțe fără participarea lor, este nul și neavenit din 
momentul semnării lui...” 

Noi am mai așteptat încă un an și ceva. Abia în iunie 1991, Parlamen- 
cul român ia atitudine publică: „În numele poporului român, Parlamentul 
condamnă acest pact ca fiind ab initio nul şi neavenit. Tot astfel trebuie să fie 

considerată și consecinţa directă a acestor inţelegeri secrete dintre Stalin si 
Hitler — Notele ultimative ale guvernului sovietic din 26 si 27 iunie, urmate 
de ocuparea cu forța, la 28 iunie 1940, a Basarabiei, Nordului Bucovinei și 
a Tinutului Herţei, împotriva voinţei populaţiei din aceste străvechi terito- 
rii românești, acţiune care a reprezentat o încălcare brutală a suveranitătii, 
independenței și integrității teritoriale a României”. 

În același an, la 28 noiembrie, parlamentul României a adoptat și o 
declaraţie în legătură cu referendumul care urma să aibă loc la 1 decembrie 
în Ucraina, poate cea mai dură declaraţie și mai la obiect în ceea ce privește 
teritoriile românești pierdute în 1940: „... Având în vedere că acest referen- 
dum ar urma să se desfășoare și pe teritoriile românești — Bucovina de Nord, 
Ţinutul Herţa, Ținutul Hotin, precum și judeţele din sudul Basarabiei — Par- 
lamentul României declară solemn că aceste teritorii au fost rupte din trupul 
ţării, iar Pactul Ribbentrop-Molotov a fost declarat nul și neavenit, ab ini- 
tio, de U.R S.S. la 24 decembrie 1989 și de Parlamentul României la 24 iunie 
1991... Parlamentul României declară solemn că referendumul organizat de 
autorităţile de la Kiev în teritoriile românești încorporate cu forța în cadrul 
fostei U.R.S.S. — respectiv în Bucovina de Nord, Ţinutul Herţa, Ţinutul Ho- 
tin, precum și în judeţele din sudul Basarabiei — este nul și neavenit, precum 
şi consecinţele acestuia... Parlamentul României se pronunţă pentru începe- 
rea unui dialog cu Parlamentul de la Kiev în vederea examinării, împreună, a 
problemelor stabilirii unor relaţii de bună vecinătate și colaborare între Ro- 
mânia și Ucraina și invită, în acest scop, o delegaţie parlamentară ucraineană 
să efectueze o vizită la București, cât mai curând posibil. Parlamentul Româ- 
nia solicită Guvernului țării să înceapă de urgenţă negocieri cu autorităţile de 
la Kiev în problema teritoriilor românești anexate cu forța de U.R.S.S? 

Reacţia Ucrainei a fost promptă: Rada de la Kiev a adoptat o declaraţie de 
răspuns, în care susținea că, prin gestul parlamentarilor români, „se avansează 
de fapt pretenţii teritoriale faţă de Ucraina... Este vorba despre Bucovina de 
Nord și regiunile de lângă Dunăre, pământuri ucrainene autentice, ocupate 
în 1918 de România monarhistă şi realipite mai târziu Ucrainei sovietice... 
Mai mult, în dimineaţa zilei de 29 noiembrie urma să sosească la Bucureşti 
ministrul ucrainian de externe. A fost coborât din tren, înainte de a trece 
frontiera ucrainiană, și întors la Kiev. 

Iar „solicitarea” noastră privind începerea de urgenţă a unor negocieri în 
problema teritoriilor românești nu a avut nici o urmare! Dimpotrivă: în 1997 
s-a semnat Tratatul de bază cu Ucraina, care consfințea frontierele postbelice, 
preşedintele nostru de atunci susţinând profesoral necesitatea „sacrificiilor 
istorice”, uitând ce cereau la 28 noiembrie 1991 parlamentarii partidelor is- 

torice care, cât timp au fost în opoziţie, au repetat la nesfârșit acel „restitutio 
in integrum”. Haide să recunoaștem că totul era numai pentru „consumul in- 
tern”! 

Tot din dorința de a satisface „consumul intern”, în 2003, mulți au fost 
extrem de satisfăcuţi că în Tratatul politic cu Rusia, am reuşim să stipulăm: 
„Condamnând Pactul Ribbentrop-Meolotov din 1939, precum și participarea 
României la cel de-al II-lea Război Mondial de partea Germaniei hitleriste, 
ambele părţi își exprimă hotărârea de a depăși moștenirea negativă a trecutu- 
lui totalitar și de a-și construi relaţiile ţinând seama de schimbările profunde 
care au loc în România și Rusia... 

Ne-am satisfăcut orgoliul de a-i „obliga” pe ruși să condamne pactul dar, 
pentru prima oară, într-un document juridic bilateral, noi ne-am autoasumat 
statutul de stat agresor, în 1941! Dar asta nu mai conta! Esenţial era că „le-am 
tras-o” rușilor!! Și, după aia, să schimbăm placa! Așa cum a făcut-o Traian 
Băsescu, în septembrie 2010, când declara ritos: „Cât de legitim a trecut ar- 
mata română Prutul? Când a devenit acţiunea românească ilegitimă? De- 
sigur când a trecut Nistrul. Ca șef de stat nu poţi să nu ţii cont că parte- 
nerul tău vrea să-ţi spună el cum a fost. Lasă-mă frate să-ţi spun și eu cum 
a fost. Lasă-mă să-mi spun mie ce am făcut, nu să-mi spui tu. Ca să-i placă 
Federaţiei Ruse, România ar trebui să se declare agresor, așa cum s-a spus 
după al II-lea Război Mondial. Or, românii nu pot face asta”... De ce s-o 
mai facem, când am „făcut-o” deja, în 20032! 

Şi ca toate să aibă un corolar, marele prieten al conducerii României 
(pentru doar câteva luni!), președintele moldovean Voronin declara, la 11 
iulie 2006: „Pactul (Molotov-Ribbentrop) nu are nimic cu R. Moldova și cu 
zona geografică numită, în România, Basarabia... Această zonă a fost unită 
cu forţa de către regimul din Bucureşti de atunci şi până în 1940 a fost sub 
ocupaţie. La 1940 a fost eliberată Moldova, care a fost ocupată de România. 
Aceasta e istoria, cum n-ar dori aceleaşi forțe unioniste s-o întoarcă şi s-o 
sucească. Eu le-am explicat aceasta istorie şi ruşilor şi lui Putin...” 

Undeva în 2006, preşedintele Băsescu a anunţat că intenţionează să con- 
damne pactul Ribbentrop-Molotov şi chiar să ...îl denunțe! Cum să „denunți” 
un tratat pe care tu nu l-ai semnat? Chestie de nuanţă! Și de consum intern... 

În octombrie 2009, la Strasbourg, la conferinţa „Influenţa Pactului Rib- 
bentrop-Molotov asupra dezvoltării Europei“, preşedintele Parlamentului 
European, Jerzy Buzek, a declarat că, în urma înțelegerilor dintre Moscova și 
Berlin, Polonia a fost dispersată, iar România de Nord şi de Est a fost acapa- 
rată de URSS. O reacţie imediată a venit din partea candidatului la funcţia 
de preşedinte al Ucrainei, Serghei Tighipko (printre altele, ucrainian născut 

în Basarabia!), acesta chemând vecinii estici ai Ucrainei să nu mai evoce ches- 
tiunea „teritoriilor acaparate ilegal“. „Din punct de vedere moral, Pactul Rib- 
bentrop-Molotov merită să fie condamnat ca un model al dispersării țărilor 
independente de către statele mari. Însă domnul Buzek nu trebuie să uite că 
teritoriul Ucrainei de Vest a fost cucerit de Polonia în anii 1918-1920, după 
care s-a început o polonizare activă, asuprind ucrainenii. Iar acele pământuri, 
care au fost denumite de șeful Parlamentului European „România de Vest și 
de Est“, în realitate se numeau Bucovina de Nord şi Basarabia, care au fost 
ocupate de români în anul 1918 (...) Uniunea Europeană a fost creată pen- 
tru ca litigiile teritoriale să nu mai ducă la războaie în Europa și pentru ca 
hotarele să nu mai fie împărţite, ci dimpotrivă să unească. Spusele domnului 
Buzek, care toarnă apă la moara adepților României Mari și a altor revanșarzi, 
demonstrează că elitele țărilor postsocialiste, care s-au inclus în procesul poli- 
tic european, nu au acceptat valorile de bază ale acestui proces... 

Dintr-o falsă pudoare politică, se vorbeşte mai mult despre Pactul Rib- 
bentrop-Molotov şi din ce în ce mai puţin de Acordul de la Munchen din 
30 septembrie 1938, când unele din marile puteri ale Europei — Germania, 
Marea Britanie, Franţa și Italia — au decis în numele unui scop nobil (!!) 
— „păstrarea păcii în Europa” — dezmembrarea Cehoslovaciei, în absența 
reprezentanţilor legali ai acestei țări. Ce a urmat după Munchen, în numai 
şase luni? Germania și-a luat partea leului — regiunea Sudetă, iar teritoriul 
ceh a fost pus sub protectoratul său, sub denumirea de Protectoratul Boe- 
miei și Moraviei. Ungaria a primit 11.882 km”, în sudul Slovaciei și Rutenia 
Carpatică, teritorii în care populaţia maghiară era majoritară. Și Polonia și-a 
recuperat câte ceva din ce pierduse cu două decenii în urmă: orașul Cesky 
Těšín cu regiunea Zaolzie din jurul acestuia și două zone minore de graniță 
în regiunile Spiš și Orava. Din fosta Cehoslovacie a mai rămas ceva ce şi-a 
luat denumirea de Republica Slovacă, devenită rapid satelit german. 

Ar fi încă multe de scris în legătură cu aceste protocoale și cu dezbaterile 
din ultimele decenii pe marginea lor. Dar pentru asta avem istorici... 

Eu rețin doar că, în vara anului 1940, României i s-a răpit prin intervenţia 
brutală a unei puteri, URSS, și prin acordul tacit al celorlalte puteri europene, 
un teritoriu de 50762 km? cu o populatie de 3,9 milioane de locuitori. Și tot 
prin „medierea pașnică” a altor mari puteri, România a mai pierdut partea de 
nord a Transilvaniei (43 492 km? si 2,667 milioane locuitori) şi sudul Do- 
brogei! In numai 72 zile am pierdut, prin politica „pașnică” a marilor puteri 
europene, 99.738 km? (33,8% din suprafața țării), şi 6.821.000 de locuitori 
(33,8% din totalul populaţiei ). Mai rețin că, în locul Basarabiei și nordului 
Bucovinei, rușii ne-au dat copiile protocoalelor secrete... 

3 noiembrie: Clinton câștigă alegerile și devine al 42-lea președinte al 
SUA. Aproape întreaga sa campanie electorală a fost concentrată pe proble- 
mele economice interne... 


În sfârşit, de la 15 ianuarie vom vorbi direct pe telefon cu Bucureştiul, 
Republica Moldova devenind membru al Uniunii Poştale Universale. 

La începutul lunii noiembrie, la iniţiativa câtorva tineri inimoși, a luat 
ființă prima agenţie de presă independentă din Moldova - „BASA-Press”. 
Timp de câţiva ani, vor face cu adevărat presă liberă. Din păcate, fondu- 
rile financiare reduse, apariţia unor noi oportunităţi pentru unii dintre 
corespondenți, au făcut ca, peste câţiva ani, agenţia să devină un instrument 
docil al puterii... 


13 noiembrie. Din programul de guvernare al noului executiv de la Bu- 
curești: „Un loc aparte în politica guvernului îl vor constitui relaţiile speciale 
cu Republica Moldova, în scopul consolidării integrării economice, conti- 
nuarea procesului de instituţionalizare a raporturilor de apropiere, evoluţia 
sincronă în domeniul legislaţiei, pieţei muncii, schimburilor economice, 
relaţiilor culturale, şi contactele personale”. Nu era limbaj de lemn, ci „mesaj 
politic”! 

15 noiembrie: sindromul ungar se face din nou simţit! Boris Elțîn 
semnează la Budapesta „Declaraţia privind principiile de colaborare între 
Federaţia Rusă şi Republica Ungaria referitoare la asigurarea drepturilor 
minorităţilor naţionale, etnice, religioase și lingvistice”. Deja, la București, se 
dă alarma. Cică articlolul 5 din acest document se referă la dreptul la auto- 
administrare teritorială, care, chipurile, ar avea în vedere România. Nu prea 
am înţeles de ce rușii au semnat un atare document. Aveau destule probleme 
acasă, cu populaţii din cadrul Federaţiei Ruse care își reclamă dreptul la au- 
rodeterminare. Că a fost o iniţiativă a Budapestei, nu am nici o îndoială. 
Despre chestia cu autodeterminarea, auzeam destule în România, din partea 
maghiarilor, care înţeleg în felul lor procesele de democratizare. În ceea ce ne 
privește, cred că, înainte de a vorbi de posibile pericole din afara graniţelor, 
e bine să ne facem ordine întâi în curtea noastră, să punem toate la locul lor 
firesc, astfel încât autoadministrarea teritorială să existe la nivelul întregii Ro- 
mânii, în frontierele ei firești. Personal, nu sunt îngrijorat de semnarea acestui 
document și, mai ales, de efectele acestuia. Am încredere în imprevizibilul 
Elţiia he 


19 noiembrie: un eveniment cultural deosebit în SUA: deschiderea, la 
„Visitors Center” din Washington a celei mai mari expoziţii româneşti or- 
ganizate în SUA în ultimii 50 de ani: „200 de ani de costum românesc”. Ul- 

tima prezență românească de o asemenea amploare avusese loc în 1939, la 
Expoziţia Universală, având ca „ambasadoare de onoare” pe Maria Tănase. 


Preşedintele Snegur acordă un interviu ziarului Frankfurter Allgemeine 
Zeitung. Nu exclude instituirea stării economice excepţionale, în cazul în care 
„anumiți factori externi” ar avea un impact direct asupra economiei naţionale. 
Un asemenea proiect fusese deja dezbătut în acele zile în cadrul unei reuni- 
uni restrânse a preşedinţiei şi guvernului. Principalul motiv de îngrijorare 
pentru moldoveni: invazia rublei. În Ucraina circulaţia acesteia s-a încheiat, 
trecându-se la cupoane, numite grivna. Autorităţile moldovene intenționează 
să introducă măsuri suplimentare de protecţie, cum ar fi vânzarea anumitor 
produse industriale numai prin cec bancar. Revine în discuţie lansarea pe 
piață a monedei naţionale, după ce experţii Băncii Mondiale și FMI, care vi- 
zitaseră de curând Chișinăul, plecaseră nelăsând nici cea mai mică speranță 
că Republica Moldova ar putea beneficia de credite notabile din partea celor 
două organisme, atât timp cât aceasta se va afla în zona de influenţă a rublei. 

20 noiembrie: La Tiraspol a fost dată publicităţii legea cu privire la limba 
de stat a autoproclamatei republici nistrene, potrivit căreia „impunerea gra- 
fiei latine limbii moldovenești atrage după sine responsabilitatea prevăzută 
de legislaţie”, de ex. pentru profesori — amendare și concediere. Conform le- 
gii, pe teritoriul regiunii funcţionează trei limbi oficiale: rusa, ucraineana și 
moldoveneasca, pe baza alfabetului chirilic. In baza articolului 27 din lege, în 
instituţiile de învățământ este obligatorie doar una din cele trei limbi. 

În zilele de 18-20 noiembrie la Chişinău are loc o nouă rundă de convor- 
biri moldo-ruse cu privire la statutul Armatei a 14-a, fără a se ajunge la vreun 
rezultat. Vice-ministrul rus al apărării, generalul Vorobiov, declară că retra- 
gerea Armatei a 14-a este condiţionată de soluţionarea politică a problemei 
statutului Transnistriei. 

Adam Rotfield, reprezentantul CSCE pentru reglementarea conflic- 
tului din Transnistria, își încheie vizitele în Moldova și Ucraina. La Kiev, 
Leonid Kravciuk a declarat că „susţine ideea acordării unei autonomii co- 
respunzătoare Transnistriei în componenţa Moldovei și sprijină, în egală 
măsură, eforturile CSCE pentru soluţionarea acestei chestiuni”. Rotfield, 
la rândul său, sintetizează: procesul de soluţionare a conflictului trebuie să 
cuprindă patru momente esenţiale: integritatea și independența de stat ale 
Moldovei; evacuarea Armatei a 14-a de pe teritoriul republicii; asigurarea 
drepturilor minorităţilor naţionale; participarea R.Moldova la structurile 
internaţionale, în special în cadrul CSCE. Spre onoarea lui, nu evocă public 
opinia preşedintelui ucrainian. 

Snegur acordă un interviu televiziunii nipone NBC. Din nou o justi- 
ficare a încheierii acordului din iulie cu președintele Elțîn — implicarea Ar- 
matei a 14-a în conflict. Formal, evocă necesitatea continuării activităţii me- 
canismului cvadripartit, deși din iulie — iată au trecut 4 luni — nu a reușit 
să convingă Moscova asupra acestui chestiuni. Nu îi impur nimic în noile 
circumstanţe, dar continui să cred că în iulie a cedat prea ușor la capriciile 
lui Elțîn. Ziariștii îl întreabă despre relaţiile cu vecinul său nemijlocit de la 
răsărit — Ucraina. Reia aproape textual declaraţiile preşedintelui ucrainian 
privind abordarea problemei frontierelor după ce ambele state vor surmonta 
dificultățile economice de ordin intern. 


x * * 


„Serghei Hrusciov (57 ani), fiul lui Nichita Hrusciov, cere oficial 
obținerea statutului de rezident permanent în SUA, unde se afla de doi ani, 
studiind la Universitatea Brown din Providence mijloacele trecerii de la eco- 
nomia centralizată la economia de piață. După Svetlana Aleluieva = fiica lui 
Stalin — era al doilea descendent al unui lider sovietic care cerea azil în SUA. 

Elțîn anunță sistarea retragerii trupelor ruse din statele baltice, averti- 
zând că aceasta nu poate avea loc mai devreme de 1995, deşi retragerea tre- 
buia încheiată la sfârșitul anului 1993. Motivaţie: îngrijorare în legătură cu 
încălcarea drepturilor populației rusofone... 


* * * 


22 noiembrie. Am o nouă întrevedere cu ministrul apărării, Pavel Crean- 
gă. Discutăm proiectul unei vizite a omologului său român la Chișinău și po- 
sibilitatea semnării unui acord între cele două ministere, aşa cum Chișinăul 
a procedat recent cu Moscova. Ministrul vorbeşte într-o limbă rusă impeca- 
bilă, amestecată cu o limbă moldovenească fracturată. Este de înţeles. Mi-a 
mărturisit că întreaga lui viaţă a petrecut-o în afara graniţelor Moldovei, 
ultima oară prin Belarus. Dar acum și-a luat o profesoară de limbă română. 
Este mulţumit de acordul semnat la Moscova. Mai mult, Moscova a înţeles 
dificultăţile financiare ale Moldovei și va suporta cheltuielile pentru vreo 200 
de moldoveni care studiază în școli militare din Rusia. Peste 1500 ofiţeri de 
naţionalitate moldoveană sunt gata să se întoarcă în Moldova și partea rusă a 
fost de acord. O mare problemă o constituie însă asigurarea de locuinţe pen- 
tru ofițerii familiști. Nu toţi au rude „înstărite” în Moldova, cum zicea minis- 
trul. Convenim vizita ministrului nostru pentru luna decembrie. 

O întâlnire întâmplătoare, pe stradă, cu V. Furkalo, șeful grupului ucrai- 
nian de observatori în mecanismul cvadripartit. Imi spune că „șomează” în 

aşteptarea reluării activităţii grupului și îl invidiază pe şeful grupului româ- 
nesc care a părăsit Moldova de patru luni. Intrăm la hotel Codru la o cafea. 
Normal, subiectul principal este Transnistria. Mă arăt surprins de un interviu 
acordat de preşedintele Kravciuk publicaţiei spaniole Vanguardia, în care re- 
peta sfaturile de a acorda Transnistriei un statut special, inclusiv dreptul la 
autodeterminare în cazul unirii Moldovei cu România. „Acest drept de sece- 
siune de ce nu a fost acordat şi Crimeei?” — îl întreb. „Pentru că Ucraina nu 
se va uni cu nimeni”. Răspuns corect, zic eu, valabil în prezent, dar cine ştie ce 
surprize ne va oferi viitorul. Acum vreo 300 de ani v-aţi mai unit de bunăvoie 
cu Rusia — îi amintesc. Exclude „pe vecie” un asemenea scenariu. Se lansează 
într-o lungă peroraţie în legătură cu mozaicul etnic din Transnistria, speci- 
ficitatea regiunii, istoricul acesteia. Nu uită să îmi amintească faptul că în 
Moldova trăiesc „de secole” șase sute de mii de ucrainieni, la care se adaugă și 
vreo 500 mii de ruși, care „firesc, vor trage spre patriile-mamă”. Ne despărțim 
tot ca prieteni, concluzionând că nu noi doi vom decide soarta Moldovei. 
ÎI voi reîntâlni peste un an la Kiev, mai întâi la ministerul de externe şi mai 
apoi consilier prezidenţial, în timpul primului mandat al „domnici” lui Ku- 
cima, când dialogurile noastre aveau ca subiecte situaţia etnicilor români din 
Ucraina, „pretenţiile teritoriale” ale României și Tratatul politic bilateral. 

Spre sfârșitul lunii noiembrie, cei de la poșta moldoveană îmi dau o veste 
proastă. Difuzarea presei din România i-a informat, în ultimul moment, că 
abonamentele la presa română pentru anul 1993 s-au scumpit de câteva ori 
şi că, în aceste condiţii, nu mai pot fi satisfăcute cele 120 mii abonamente 
făcute de moldoveni. În zadar am încercat, la nivel oficial, să găsim o soluţie la 
Bucureşti. Refuz pe linie. Mai degrabă, neputinţă. Același deja obsesiv și obo- 
sitor argument: regulile economiei de piaţă. Prin corespondentul Rompres 
la Chişinău, s-a transmis presei române o informaţie privind situaţia creată 
şi s-a lansat un apel la găsirea unor soluţii. Cîteva publicaţii centrale — ex- 
trem de puţine — s-au oferit să acorde gratuit în jur de 50 abonamente. Mai 
mult nu am putut face. A fost o idee ca ziarele retur din localităţile de pe 
malul drept al Prutului să fie dirijate spre Chișinău. Birocraţia a blocat, însă, 
şi această idee. Am propus crearea unui fond special pentru R. Moldova din 
care să fie acoperite anumite ajutoare pentru fraţii noștri de peste Prut. Spre 
meritul său, ministerul de externe va reuși peste câteva luni, după depășirea 
unor incredibile obstacole birocratice, să promoveze un proiect de hotărâre 
de guvern prin care se acorda Moldovei un credit pe termen lung (8 ani, cu 
termen de graţie 2 ani), nepurtător de dobândă, în valoare de 20 miliarde lei 
(circa 14,4 milioane dolari) pentru livrarea în Republica Moldova de com- 
bustibili, medicamente și a unei centrale telefonice. 

O discuţie amicală cu ministrul Țâu. Despre multe. Nimic interesant 
de reţinut. Brusc, ministrul mă roagă să intervin la București pentru a i se 
pune la dispoziţie o listă cu toţi cetăţenii Republicii Moldova care au obținut 
cetăţenie română. „De ce nu o cereți prin ambasadorul dvs. la București?” 
A cerut-o, „dar a fost refuzat”! Încerc să fiu destul de elegant în a-i explica 
faptul că este o solicitare puţin cam stranie și care, pentru a fi analizată, ar 
trebui să cunoaștem și motivele acestei solicitări. Răspunde voit încâlcit, ceva 
„pentru evidențe”. ÎI întreb direct: „vreţi să luaţi măsuri împotriva lor? Uitaţi, 
vă pot confirma că poetul Vieru a obţinut cetățenia română. Ce puteți să îi 
faceţi? Nu ocupă nici o funcţie publică, nu are acces la mari secrete de stat, 
în schimb este o persoană publică prea cunoscută pentru a se putea lua mă- 
suri împotriva lui.” Cam nepoliticos din partea mea, dar l-am asigurat că voi 
transmite cererea la București, cu rugămintea de a nu i se da curs! Ceea ce am 
şi făcut, propunând ca, în cazul cetăţenilor din Republica Moldova să se facă 
o excepţie: numele lor să nu mai fie publicat în „Monitorul Oficial”. Adrian 
Năstase m-a informat că a reușit să promoveze această propunere. Nu pentru 
mult timp, pentru că peste vreun an s-a reluat publicarea numelui moldove- 
nilor care au obţinut cetăţenia română, invocându-se transparenţa legislativă. 
De suferit au suferit destui. V.P., director general adjunct la agenţia moldo- 
veană de presă a fost printre primele persoane destituite, pe motiv că avea du- 
blă cetăţenie. Nu am auzit, însă, de nici un caz în care un cetăţean moldovean 
care avea cetăţenie rusă să fi fost înlocuit în funcţie. La vremuri noi, moravuri 
vechi! 

În seara zilei de 25 noiembrie la Chişinău soseşte Adrian Năstase, preşe- 
dintele Camerei Deputaţilor. Delegaţie numeroasă: 13 senatori și deputaţi re- 
prezentând tot spectrul politic din parlament, cca 30 de ziariști și experţi par- 
lamentari. Nominal, partidele politice din parlament sunt reprezentate astfel: 
Eugen Dijmărescu (FSN) — vicepreședinte al Senatului; Mircea Mușat — 
deputat PRM; Nicolae Văleanu-Ivanciu — deputat FDSN; Mircea Creţu 
— deputat PUNR; Denes Seres — senator UDMR; Vasile Pipa — senator 
PNTCD; Gheorghe Cristea — deputat PNŢCD; Tiberiu Vladislav — de- 
putat PNŢCD; Vasile Popovici — deputat PAC; Mihai Viziru — deputat 
PSM; Johan Peter Babiaş — deputat, grupul minorităţilor naţionale; Sorin 
Marinescu — deputat PDSR; Adrian Dumitru Popescu-Necșeşti, senator 
PNL-CD. 

Pregătirea a fost agrementată cu un fapt divers care putea duce chiar la 
anularea vizitei. Cu două zile înainte de venirea delegaţiei române, Moșanu 
mi-a dat un telefon și, pe un ton destul de iritat (neobişnuit pentru intelec- 
tualul fin, deseori prea timid, pe care îl cunoşteam!) s-a declarat surprins de 

apariţia în lista delegaţiei parlamentarilor români a doamnei Leonida Lari, 
cunoscuta militantă unionistă, acum parlamentar român pe listele PNŢCD. 
Domnia sa nu are obiecţii, însă prezenţa lui Lari la Chișinău, în faţa parla- 
mentarilor moldoveni cu care a fost colegă, va provoca reacţii nedorite etc. 
Am încercat să îl liniştesc, spunându-i că nu am cunoștință de includerea 
doamnei Lari pe lista delegaţiei și să aștepte să îi transmit eu, oficial, lista. Am 
telefonat imediat la Bucureşti, la cabinetul lui Adrian Nstase, unde o voce 
ţâfnoasă mi-a spus că „domnul președinte este foarte ocupat şi nu poate fi de- 
ranjat”. Cu un eșec s-a soldat și un telefon la conducerea MAE român. In dis- 
perare de cauză, am apelat la o fostă colegă de școală, M. O., pe care o știam ca 
bună prietenă cu Daniela Năstase, deci și apropiată de soţul acesteia, pe care 
am rugat-o să facă tot ce poate pentru a înlocui „persoana de la poziţia a noua 
din lista delegaţiei”. Peste o jumătate de oră, am răsuflat ușurat. M. reușise să 
ia personal legătura cu Adrian Năstase, să îi explice situaţia, obținând pe loc 
asigurarea acestuia că se va face modificarea necesară. Peste o altă jumătate de 
oră, aveam lista finală, pe care am transmis-o imediat lui Moșanu, care nu a 
putut să îşi ascundă mirarea: pe ce cale și în ce scop „a fost indus în eroare de 
cineva de la Bucureşti” care i-a transmis o listă cu bucluc?... 

In timpul unui dejun de lucru am informat parlamentarii noștri asupra 
problemelor curente de la Chişinău. Un deputat țărănist, C.G., mi-a reproșat 
deschis că nu sunt îndeajuns de activ în promovarea idealului Unirii, că ar 
trebui să fiu mai ofensiv și să mă aflu mai des în mijlocul oamenilor simpli 
etc. „Ce ar trebui să fac, domnule deputat, sa iau tricolorul în mână și să 
defilez cu el pe stradă, să organizez mitinguri pe care să le conduc cu avânt 
revoluţionar? A intervenit Adrian Năstase, spunând că nu așa trebuie să 
procedeze un reprezentant diplomatic și că situaţia din Moldova este mult 
mai complicată decât o prezintă uneori presa română sau de cum o înțeleg 
politicienii care fac o vizită de numai o zi la Chișinău... 

In timpul mesei, am mai reţinut și un scurt comentariu pe marginea 
percepţiei de care „se bucură” în România poetul Vieru, deseori criticat pe 
nedrept în multe publicaţii românești. Deputatul bănăţean A.P., ulterior co- 
leg cu mine în diplomaţie, a conchis tranșant: „pentru că este bun prieten cu 
Adrian Păunescu”!!! Stupid argument!! I-am relatat că la alegerile parlamen- 
tare din septembrie, Vieru, aproape cu lacrimi în ochi, a venit la mine şi mi-a 
spus:" Domnule Ion, am venit să votez ca român cu acte în regulă. Uite, am 
venit cu buletinul, nu cu pașaportul. M-am uitat în buletinul de identitate, 
unde avea avea înscris la rubrica „domiciliu”: București, str. Dionisie Lupu, 
nr.84, adresă la care locuia, de mulți ani, poetul Adrian Păunescu. „Dom- 
nule deputat, câţi politicieni români au luat în spaţiu, măcar fictiv, cetăţeni 


www.dacoromanica.ro 


376 + ION BISTREANU 


moldoveni care, prin obţinerea cetăţeniei, doresc să fie mai aproape de patria 
mamă?” Nu am primit un răspuns ci, din nou, o lungă peroraţie despre păca- 
tele lui Păunescu. 

Deputatul C.G., care mă interpelase anterior, a primit, chiar în aceeași zi, 
în timpul întâlnirii cu parlamentarii moldoveni, răspunsul la pasivitatea mea 
privind Unirea. Când i s-a dat cuvântul, nu a apucat să rostească decât câteva 
cuvinte: „Dragi colegi, prezenţa noastră în Basarabia...’ fiind brusc întrerupt 
de un parlamentar agrarian: „domnule deputat, aici vă găsiţi în parlamen- 
tul Republicii Moldova, stat suveran și independent. Dacă ne consideraţi în 
continuare o provincie, nu avem ce discuta și, ca atare, să întrerupem această 
întâlnire”. Prompt, a intervenit Adrian Năstase, care a invocat „inclinaţia 
poetică spre istorie” a colegului său român. Ulterior, deputatul C.G. venit la 
mine: „dar agresivi sunt comuniștii ăștia rusofoni !. „Nu e comunist rusofon, 
domnule deputat, ăia nici nu au venit la întâlnire, este agrarian moldovean, 
aici colhoznicii sunt la putere”. 

Vizita, cred eu, a decurs în bune condiţii. Au avut loc convorbiri de 
substanţă cu preşedintele Mircea Snegur, cu președintele parlamentului 
Alexandru Moșanu, cu premierul Andrei Sangheli. În virtutea vechilor 
relaţii personale din ultimii doi ani, Adrian Năstase a avut o scurtă con- 
vorbire şi cu Nicolae Ţu. 

În toate discuţiile, agenda convorbirilor a fost foarte extinsă. Relațiile bi- 
laterale au fost reciproc elogiate, ambele părți străduindu-se să își reafirme 
ataşamentul la „continuitatea” proceselor de integrare economică și cultu- 
rală, dar în termeni generali. Președintele Snegur s-a interesat când ar putea 
avea loc, totuși, semnarea Tratatului politic dintre cele două state. Nu cred că 
i-a plăcut prea mult răspunsul primit: „trebuie să gândim în așa fel conţinutul 
acestui tratat, încât el să fie cu adevărat un tratat de fraternitate şi de inte- 
grare, nu un simplu tratat între două state vecine”. Atmosfera convorbirilor 
era prea destinsă pentru a face loc obiecţiilor sau detalierilor de către una din 
părţi, dar era evident că nici Bucureștiul, nici Chișinăul, nu erau pregătite 
pentru concesii majore, cel puţin în ceea ce priveşte cuvintele cheie: „fraterni- 
tate”, integrare”. 

De pe agenda discuţiilor nu putea lipsi subiectul Transnistria. Ambele 
părți au fost de acord că în Transnistria nu are loc un conflict etnic, ci o mani- 
pulare abilă, cu sprijinul deschis al unor forţe din exterior, a factorului etnic. 
În acest context, delegaţia română a subliniat necesitatea ca drepturile etnici- 
lor din Transnistria să fie respectate în egală măsură și pentru ruși și ucraini- 
eni, dar și pentru etnicii români, rațiune pentru care interesul României nu 
este mai redus decît al Rusiei și Ucrainei. În plus, România este serios intere- 

sată în stingerea unui focar de conflict aflat în imediata apropiere a frontierei 
sale estice. Atât președintele Snegur, cât și ministrul de externe au ascultat 
cu atenţie, dar nu au dezvoltat sugestia noastră de a apela și la alte forumuri 
internaţionale - ONU, CSCE - în vederea reglementării conflictului, ceea 
ce ne întărea impresia că Moldova intenţionează, cel puţin pe termen scurt, să 
joace totul pe o singură carte — Moscova. Personal, consideram că moldove- 
nii aveau dreptate doar într-o chestiune punctuală, anume în a socoti că nu- 
mai prin negocieri bilaterale cu Moscova pot soluţiona una din principalele 
probleme — retragerea Armatei a 14-a din Transnistria. Dar aveam serioase 
îndoieli că după retragerea acestei armate Rusia își va înceta sprijinul politic 
pentru mișcarea separatistă din Transnistria. Erau prea stridente declaraţiile 
unor politicieni ruși, nu neapărat la nivelul Kremlinului, privind interesele 
Rusiei în regiune, vizată fiind nu numai Transnistria, ci întreaga Moldovă, 
considerată deja ca făcând parte din CSI și din acea „străinătate apropiată”, 
care va fi cvasioficial declarată în anii următori „zonă a intereselor ruseşti”. 

Am sesizat o anumită iritare la oficialii moldoveni atunci când Adrian 
Năstase a evocat chestiunea românofobiei crescânde în Moldova, fenomen 
stimulat nu numai în scopul îndepărtării de România, dar și pentru reori- 
entarea radicală a opţiunilor externe ale Chişinăului. Ne-au cerut exemple 
concrete de „campanii de românofobie”. Asta ar mai fi lipsit! Să avem și mi- 
tinguri românofobe! Erau îndeajuns dezinformările, zvonurile, selectarea de 
către unele ziare a celor mai negative aspecte din viaţa politică socială și eco- 
nomică a României. Mingea a fost aruncată în terenul nostru: „sporiţi atrac- 
tivitatea pentru România!” 

Într-o primă schiţă de concluzii în urma convorbirilor oficiale, pe care 
am elaborat-o împreună cu Ovidiu Şincai, unul din consilierii lui Adrian 
Năstase (o minte sclipitoare, cu un condei care îmi trezea o reală invidie), 
în vederea conferinței de presă a şefului delegaţiei române, am punctat ur- 
mătoarele: consecvența României, a noii conduceri formate după alegerile 
parlamentare şi prezidenţiale, în acţiunile vizând extinderea și consolidarea 
raporturilor speciale, frăești, dintre cele două stare; imperativul organizării 
şi planificării relaţiilor bilaterale; instituţionalizarea legăturilor și activității 
comitetelor interministeriale și introducerea unei dimensiuni guvernamen- 
tale coerente în schimburile economice și tehnico-știinţifice; sincronizarea 
activităţii legislative din cele două state. 

În legătură cu acest ultim aspect: așa cum convenisem anterior cu dl 
Moșanu, principalul punct al vizitei l-a constituit semnarea protocolului pri- 
vind crearea Comisiei interparlamentare Bucureşti — Chișinău, o structură 
total diferită de cea a grupurilor parlamentare de prietenie, uzuale în relaţiile 

interparlamentare; aveam în vedere crearea unui organism sui generis care să 
contribuie efectiv la găsirea unor soluţii viabile vizând accelerarea procesului 
de armonizare legislativă între cele două state, proces sine qua non pentru in- 
tegrarea economică, dezvoltarea spaţiului spiritual şi cultural comun, precum 
şi în alte domenii, etape considerate, în circumstanţele momentului, esenţiale 
în procesul reunificării, care se anunţa a fi mult mai lung decât îl doreau ro- 
manticii începutului anilor '90. Documentul mai prevedea, printre altele, și 
coordonarea acțiunilor și poziţiilor celor două parlamente în cadrul organis- 
melor parlamentare europene și mondiale. Din păcate, Moșanu va fi înlăturat 
de la conducerea parlamentului, iar documentul va sta mult-mult timp la ser- 
tar, fiind reactivat parţial de preşedintele Petru Lucinschi. 

Momentul de vârf al vizitei l-a constituit discursul lui Adrian Năstase în 
parlament, în faţa a cca 180 deputaţi. Grupul rusofonilor a părăsit ostentativ 
sala când vorbitorul, abordând problematica aderării Moldovei la CSI, a su- 
gerat parlamentarilor moldoveni câteva teme de reflecţie: 

„Desigur, presupusele avantaje ale dezvoltării, prin intermediul CSI, a 
unor legături foarte strânse cu alte republici care au aparţinut fostei URSS 
pot reprezenta acum, în ochii unora, un argument hotărâtor în favoarea in- 
tegrării republicii în CSI. Întrebarea care se pune este: sunt aceste avantaje 
un lucru cert sau doar o iluzie?... Ce urmări ar putea avea pentru Republica 
Moldova faptul că în cadrul CSI se manifestă o tendinţă crescândă de de- 
plasare spre componenta politico-militară, și nu spre cea economico-poli- 
tică, aşa cum prevedeau documentele de la Alma-Ata? Cât de independentă 
va mai fi Republica Moldova, dacă, aşa cum se întrevede, CSI va deveni su- 
biect de drept internaţional, al cărui cuvânt în forurile internaţionale se va 
bucura de mai mare audiență decât cel al statelor mici din componenţa sa? 
Avantajul unor surse ieftine de combustibili, energie și materii prime va mai 
persista în condiţiile în care preţurile practicate în cadrul CSI se vor ali- 
nia la preţurile mondiale? Este neapărat nevoie de mijlocirea CSI pentru a 
menţine și dezvolta legăturile bilaterale tradiționale cu noile state indepen- 
dente ce au rezultat din destrămarea imperiului? Dacă ele sunt vitale, și ne- 
îndoielnic sunt, logica interesului economic nu va permite nici uneia dintre 
părți să renunţe la ele, indiferent dacă statele în cauză sunt sau nu asociate 
sub aceeași umbrelă. Dacă ele vor fi însă tăiate, se va putea vorbi pe drept 
cuvânt de un șantaj economic pus în slujba unor interese extra-economice, al 
căror conţinut vă las pe dumneavoastră să îl descifraţi. Oare de ce Republica 
Moldova, care a fost împreună cu statele baltice, principala victimă a Pactului 
Ribbentrop-Molotov, şi care a fost, alături de cele trei state baltice, în fruntea 
luptei pentru ieșirea din chingile imperiului nu este menţionată și ea expres 

ca făcând obiectul unei preocupări aparte din partea diferitelor organisme 
internaţionale și a principalelor state occidentale? Puteţi constata dumnea- 
voastră înșivă diferența, recitind documentele CSCE, elaborare cu prilejul 
reuniunii la nivel înalt de la Helsinki. Nu credeți că, în condiţiile consolidării 
relaţiilor dintre cele două state românești, deschiderile sistematice operate în 
ultimul an de structurile europene și euro-atlantice față de România se vor 
răsfrânge pozitiv şi asupra capacităţii Republicii Moldova de a face faţă crizei 
complexe cu care se confruntă?...” 

Era un mesaj care ar fi trebuit să fie înţeles cum se cuvine de toate forţele 
politice din Moldova. Nu s-a vorbit deschis despre unire, nu s-a făcut nici o 
auzie la condiţionarea unire-ajutor economic. Şi făcusem destule — e adevă- 
rat, nu destul — până atunci: acordarea unui credit tehnic fără dobândă de 2 
miliarde lei, anularea taxelor vamale la livrările reciproce de mărfuri, facilități 
pentru cetăţenii Moldovei care călătoreau în România, burse pentru tinerii 
moldoveni. Iar pe line comercială era simptomatic faptul că România se afla 
pe locul întâi în relaţiile comerciale ale Moldovei cu alți parteneri decît cei 
din cadrul CSI. Doream și speram ca interlocutorii noștri de la Chișinău să 
conştientizeze că în România întreg spectrul politic priveşte cu seriozitate 
viitorul României și al Republicii Moldova, înfăţişarea celor două state 
românești în spaţiul geostrategic conturat la acest sfârșit de mileniu. 

În seara aceleiaşi zile, parlamentul a oferit o recepţie în onoarea 
delegaţiei române. A venit și preşedintele, și premierul. Atmosferă des- 
tinsă, fără dezbateri pe teme politice. Cum era obiceiul locului, s-a tot 
toastat pentru fiecare din cei prezenţi. Președintele Snegur a propus să 
se bea şi în sănătatea „domnului ambasador Bistreanu”! Adrian Năstase: 
„cu plăcere, mai ales că ne gândim să îl permanentizăm ambasador aici, la 
Chişinău”. Snegur: „aveţi chiar acum, pe loc, acordul meu, dar să nu mă 
mai facă românofob”! Pentru o clipă, uimire pe faţa tuturor! Am intuit 
imediat că preşedintele nu uitase acel „donos” din urmă cu două luni! 
„Domnule preşedinte, dacă aș gândi așa, v-aş spune-o în faţă, așa că nu vă 
mai luaţi după tot felul de denunţuri”- i-am răspuns. A început să râdă și a 
repetat toastul în onoarea mea! A mai fost un moment mai „special”. După 
atâtea toasturi, Dumitru Morpan, liderul agrarienilor din parlament, a 
prins curaj și s-a adresat lui Adrian Năstase: „Domnule președinte, ne-aţi 
spus azi lucruri frumoase, dar și vorbe care nu prea ne-au plăcut. Cam așa 
face şi domnul Bistreanu. Dumneavostră plecaţi, dar dânsul rămâne aici, 
cu noi, şi noi suntem mulți!” Nimeni nu a înţeles nimic, uitându-se între- 
bător la cei din jur. A intervenit Sangheli: „coniacul nostru invită la vorbă 
multă, iar Dumitru a toastat prea mult și a vrut și el să glumească”. Glumă 

pe care nu cred că a gustat-o nimeni, dar s-a trecut repede peste acest mo- 
ment... 

Întrucât întregul program al vizitei s-a epuizat, practic, pe parcursul 
zilei de 26 noiembrie, am fost nevoit să găsesc o soluţie de „umplere” a 
programului pentru prima parte a ultimei zile a vizitei. M-am sfătuit cu 
Moşanu. Poate ar fi bine, zic eu, o vizită pe la vreun colhoz, care ar putea 
oferi și masa de prânz pentru numeroasa noastră delegaţie. Mă temeam 
cel mai mult de unii dintre ziariști, mai ales că în chiar prima seară, un 
corespondent de la o gazetă bucureșteană m-a întrebat direct: „noi unde 
mâncăm, că nu avem ruble. 

Am apelat la premierul Sangheli, rugându-l să faciliteze o vizită la una 
din marile crame din apropierea capitalei. M-a întrebat doar câte persoane 
vor fi. Nu a reacționat la cifra de 60! După o oră mi-a indicat frumoasa cramă 
de la Mileşti, cu promisiunea că va veni şi el, onorat de a fi gazdă pentru 
Adrian Năstase. Cu o jumătate de oră înainte de plecarea spre cramă, m-a 
sunat, scuzându-se: a fost convocat de președintele Snegur, care i-a spus că 
discuţia nu poate suferi amânare. Nu m-ar putea nimeni convinge că a fost o 
simplă coincidență. 

Ei bine, vizita cramei și masa oferită de gazde a întrecut toate așteptările. 
Toată delegaţia noastră a fost mulțumită! 

Luările tranșante de poziţie ale lui Adrian Năstase contra aderării 
Moldovei la CSI au constituit o premieră. În zilele următoare, presa de la 
Chișinău a preluat unele idei din discurs, dar nu le-a comentat. Nici la nive- 
lul oficialităților cu care m-am întâlnit în următoarele zile nu am înregistrat 
comentarii. Însă Moscova nu s-a putut abţine: ministerul rus de externe a ca- 
lificat drept „ingerinţă în treburile interne ale Republicii Moldova” apelul lui 
Năstase ca Moldova să gândească de două ori înainte de a vota pentru CSI. 


Se apropia data de 1 decembrie și am decis să organizăm mai multe mani- 
festări cu ocazia Zilei Naţionale. La 20 noiembrie am organizat o conferință 
de presă consacrată împlinirii a 74 de ani de la Marea Unire. Am evocat, zic 
eu, destul de detaliat procesul desăvârșirii statului naţional unitar român, cu 
accent deosebit pe memorabila zi de la Alba Iulia. Fără ostentaţie, tocmai 
pentru a menaja și sensibilirăţile conducerii republicii, am marcat și eveni- 
mentul de la 28 martie 1918. Întrebările ziariştilor au fost „ cuminţi”, axate 
mai mult pe chestiuni la ordinea zilei. Două întrebări mai aparte: una referi- 
toare la prezenţa capului de bour și pe stema României, o a doua în legătură 
cu poziţia oficială față de personalitatea lui Ion Antonescu, despre care apă- 
ruseră în ultimele luni numeroase materiale, pro şi contra, în presa română. 

Seara, în principalul buletin informativ al televiziunii naţionale moldo- 
vene, conferința de presă a fost preluată aproape integral, după care s-a dat 
citire unei liste de vreo 45 manifestări care urmau să aibă loc la Chişinău 
(simpozioane, expoziţii, mese rotunde etc) în contextul marcării Zilei noas- 
tre Naţionale. „Vinovat”, într-un fel, era consilierul cultural și de presă al am- 
basadei, care primise sarcina să asigure prezența mass-media locale la aceste 
evenimente. Comod, a dat întreaga listă unui redactor de la televiziune, care 
a folosit-o după cum am relatat mai sus. 

Chiar a doua zi după conferinţa de presă, am fost invitat de Ion Cebuc 
(peste vreo doi ani, când va fi numit prim-ministru, își va schimba numele, 
devenind Ion Ciubuc!) prim adjunct al ministrului de externe, după ce se 
întorsese de la Moscova, unde fusese câţiva ani reprezentant permanent al 
RSS Moldovenești în capitala sovietică. Mi-a spus că a urmărit cu atenţie 
conferința mea de presă difuzată la televiziune în seara precedentă, precum și 
programul de manifestări pe care urma să le organizăm în întâmpinarea Zilei 
Naţionale. După care a început să îmi explice că acest „val de manifestări” ar 
putea trezi reacţii nedorite din partea unei anumite părți a populaţiei, în spe- 
cial din partea minorităţilor, și că ar fi fost de dorit să convenim aceste acţiuni 
cu ministerul. I-am explicat că unele dintre manifestările preconizate au fost 
convenite cu instituţii oficiale ale statului — ministerul culturii, muzeele de 
stat, bibliotecile de stat etc, altele sunt organizate independent de către aceste 
instituţii, noi fiind doar invitaţi, şi că toate, în ansamblul lor, au un caracter 
pur cultural, nimic subversiv şi nimic care să afecteze sentimentele minori- 
tarilor. L-am întrebat dacă aceeași preocupare o are şi faţă de manifestările, 
destule la număr, pe care le organiza ambasada rusă: oare acestea nu lezează 
cumva și sentimente ale populaţiei majoritare? I-am amintit, printre altele, că 
o asemenea strictă coordonare a unor acţiuni culturale nu am văzut nici pe 
timpul URSS, deși ştiam că instituţiile sovietice cu care perfectam acţiuni co- 
mune raportau imediat la secţia relaţii externe a CC al PCUS, unde se deci- 
dea, de obicei, nivelul de participare, sau neparticiparea, în rare cazuri, a unor 
oficialități sovietice la aceste manifestări. A făcut Cebuc pasul înapoi: „da, 
desigur, nu vrem să controlăm, ci doar am vrut să vă transmitem, prietenește, 
temerile noastre privind eventuale reacţii ale unor cetăţeni”. 

După audienţă, am găsit un pretext ca să vorbesc la telefon cu premierul 
Sangheli. Voiam să tatonez dacă el era la originea demersului externelor. În 
treacăt, i-am relatat și despre „preocuparea” unui membru al cabinetului său, 
surprinzătoare pentru mine, am zis, mai ales că despre principalele manifes- 
tări, spectacolul festiv de la Palatul Culturii, expoziţia de la Muzeul Naţional, 
îl informasem personal pe premier cu peste o lună în urmă. Mi-a răspuns vag: 

„a vrut și Cebuc să se arate vigilent, responsabil”. Nu a scăpat, însă ocazia, 
să adauge: „și la președinție v-aţi sfătuit cu cardinalul, nu?” „Cardinalul” era 
prof. Ion Borşevici, față de care avea o aversiune deschisă! Dar asta nu era 
treaba mea! Trimiterea la președinție voia, parcă, să sugereze că acolo ar tre- 
bui căutat stimulul demersului luiCebuc... 

În acele zile, avusesem dese contacte cu ministerul culturii şi cu alte 
instituţii culturale din Chișinău, convenind o serie de acţiuni consacrate zilei 
de 1 decembrie. Evident, nu toate se refereau punctual la Marea Unire, dar 
expozițiile de pictură în care expuneau și pictori români (în acele zile l-am 
avut ca oaspete pe maestrul Ion Silişteanu), numeroase expoziţii de carte, 
spectacole muzicale etc, au constituit ideale ocazii pentru a marca unitatea de 
cultură și neam, tonul pentru asemenea evocări fiind dat, de regulă, de gazde. 

Cea mai importantă manifestare expoziţională a fost organizată de Mu- 
zeul Naţional de istorie, unde, alături de alte exponate, mărturii despre înfăp- 
tuirea marii Uniri de la 1 decembrie 1918, a fost expus, pentru prima oară în 
afara graniţelor României, originalul Proclamaţiei de la Alba Iulia. Planificară 
a fi deschisă doar două săptămâni, expoziţia și-a prelungit șederea la Chișinău 
aproape două luni, datorită interesului manifestat. Zeci de şcoli din provincie 
au organizat excursii la Chișinău pentru a vedea expoziţia. A depășit toate 
aşteptările noastre. Expoziţia a fost deschisă de preşedintele parlamentului. 
O luare de cuvânt emoţionantă, cu atât mai mult, cu cât venea din partea 
unui istoric de profesie şi a unui român prin simţire. Încă iritat de rezervele 
unor oficiali -pe care le-am amintit mai sus — în cuvântul meu am punctat 
mulțumirile mele sincere „pentru receptivitatea manifestată de preşedinţie 
şi guvern faţă de manifestările consacrate Zilei noastre Naţionale și pentru 
întregul sprijin acordat”. Am fost satisfăcut când am ascultat acest pasaj pre- 
luat în programul de ştiri al televiziunii locale. Ce-o fi zis oare Snegur și nu 
numai el? 

29 noiembrie: În Piaţa Marii Adunări Naţionale din Chișinău are loc 
o mare manifestaţie populară, consacrată împlinirii a 74 de ani de la Marea 
Unire. În pofida unei ploi reci, mărunte, erau prezenți peste 20 mii oameni. 
Atmosferă entuziastă, discursuri pline de patos. Urma să iau și eu cuvântul 
pentru a da citire unui mesaj din partea președintelui Ion Iliescu... 

Cum s-a ajuns aici? Cu câteva zile mai înainte, Iurie Roșca m-a infor- 
mat că intenţionează să transmită preşedintelui României o scrisoare de in- 
vitare la adunarea populară care va fi organizată de Frontul Popular cu oca- 
zia Zilei Unirii. Mi-am exprimat, cu titlu personal, rezerva în legătură cu 
oportunitatea unei asemenea invitaţii; era totuși, vorba de preşedintele unui 
stat care urma să vină în vizită în alt stat, fie el chiar al doilea stat românesc, 

sugerându-i să convină această invitaţie cu preşedinţia Moldovei. Nici nu a 
vrut să audă, susţinând că el va trimite oricum scrisoarea și că un eventual re- 
fuz al preşedintelui Iliescu „nu ar fi bine primit de participanţii la miting, de 
toți cei care se simt români”. Am informat imediat la București asupra aces- 
tei iniţiative, propunând, totodată, să se ia în consideraţie transmiterea unui 
mesaj din partea preşedintelui, care să fie citit la miting. Răspunsul a venit 
chiar a doua zi: de acord cu propunerea mea. L-am informat pe Iurie Roșca 
asupra răspunsului primit şi i-am sugerat să întreprindă imediat un demers la 
preşedinţia Republicii, cu rugămintea ca și președintele Snegur să procedeze 
similar. Nu a fost prea încântat de schimbarea planurilor sale, dar a trimis și 
preşedintelui Snegur o scrisoare. La rândul meu, l-am contactat pe prof. Ion 
Borșevici, consilier prezidenţial, rugându-l să îl convingă pe Snegur să accepte 
transmiterea unui mesaj, întrucât un eventual refuz, în condiţiile în care „este 
foarte posibil ca preşedintele Iliescu să accepte propunerea Frontului” (nu 
i-am spus că aveam deja un răspuns de la București!) s-ar crea o situaţie cel 
puţin confuză, cei de la Frontul Popular nu ar pierde ocazia de a lansa din 
nou atacuri la adresa preşedintelui. 

Borșevici a fost convingător în faţa președintelui, astfel că, la 29 noiem- 
brie, iată-ne pe amândoi pe marea scenă din piaţa Marii Adunări Naţionale. 
Am avut un moment de inspiraţie, fără un motiv anume, să cedez profeso- 
rului Borşevici onoarea de a citi primul mesajul lui Snegur. Totul a decurs 
normal, au fost chiar şi câteva aplauze după primele fraze. În momentul în 
care a pronunțat sintagma „relaţiile dintre cele două state românești” piaţa a 
explodat. Huiduieli, fluicrături, strigăte de „Unire!, „Noi suntem români!’ 
„ Jos Snegur trădătorul!” I-am smuls lui Borşevici microfonul din mână și: 
„Fraţi români! Suntem azi la o sărbătoare scumpă tuturor celor care simt și 
gândesc românește. Aduceţi-vă aminte că prof. Borşevici a fost alături de 
dvs în toate marile momente ale redeșteptării naţionale, ale luptei pentru 
independenţa Moldovei...” etc.etc. În sfârșit, mulţimea s-a liniştit, Borşevici 
şi-a terminat discursul. Am urmat eu. Redau câteva pasaje din mesajul lui Ion 
Iliescu: „...Realizarea Unirii, în 1918, a demonstrat că națiunea română este 
una şi de nedespărţit. Avem aceeaşi obârşie, același grai, aceleași datini și obi- 
ceiuri. Avem identitatea noastră inconfundabilă între popoarele și naţiunile 
lumii. Din nefericire, evoluţiile ulterioare, în special Pactul Ribbentrop-Mo- 
lotov, au smuls, prin forță, din trupul ţării, vechi teritorii românești, înglo- 
bându-le în fostul imperiu sovietic. Înseși documentele provenite din arhi- 
vele ruseşti, remise recent autorităţilor române, atestă fără putinţă de tăgadă 
această nedreptate, cu consecinţe tragice pentru poporul român. Realitatea 
ne-a pus în situația de a avea azi două state românești: România și Republica 

Moldova. Independenţa Republicii Moldova constituie unul din pașii nece- 
sari înlăturării urmărilor nefaste ale pactului abuziv şi uzurpator. România a 
sprijinit mișcarea de emancipare naţională a Republicii Moldova, afirmarea 
independenţei și suveranităţii sale. România promovează punctul de vedere 
conform căruia unirea celor două state românești este o chestiune de justiţie 
a istoriei, dar şi rezultanta lucrării permanente a întregului neam românesc. 
Înfăptuirea acestui deziderat sacru, de unitate naţională în interiorul fronti- 
erelor istorice, firești, este posibilă în conformitate cu principiile şi normele 
de drept internaţional și, în primul rând, cu prevederile Actului Final de la 
Helsinki, ale Cartei de la Paris. România va acţiona pentru sprijinirea pro- 
cesului de consolidare a suveranităţii şi independenţei Republicii Moldova 
şi, totodată, pentru dezvoltarea unor raporturi speciale de fraternitate și in- 
tegrare în plan politic, economic și spiritual. Manifestarea de azi ne dă posi- 
bilitatea să salutăm pașii întreprinși până acum în această direcţie. Vom găsi 
soluții mai bune, mai avansate, de accelerare a integrării economice şi de dez- 
voltare a spaţiului comun cultural-spiritual, premise ale reîntregirii neamului. 
Raporturile cu Republica Moldova vor constitui, și în perioada imediat ur- 
mătoare, un capitol special în politica României ale cărei principale țeluri vi- 
zează consolidarea legăturilor economice și pe alte planuri, continuarea pro- 
cesului de instituționalizare a acestora, sincronizarea în domeniile legislaţiei, 
învățământului, în sistemul financiar-bancar, aprofundarea relaţiilor cultu- 
rale și a contactelor interumane... 

După aproape douăzeci de ani de la acest eveniment se cuvine să fac o 
mărturisire. Reacţia mulțimii la sintagma „două state românești ” din mesajul 
preşedintelui Snegur m-a determinat să omit aceeași sintagmă din mesajul 
preşedintelui nostru, considerând că, pe conţinut, nu se pierdea nimic, dim- 
potrivă, erau mai pregnant marcate formulările privitoare la o viitoare unire. 
Evident, am omis să fac această precizare în informarea pe care am trimis-o 
acasă și sper că cine va citi aceste rânduri nu mă va acuza de altceva. Esenţial a 
fost că mulțimea din piaţă a receptat cum se cuvine acel mesaj! 

In aceeași seară a avut loc un mare spectacol festiv la Palatul Culturii, 
sub titlul „Hai să dăm mână cu mână... Formaţii artistice din întreaga Mol- 
dovă, de pe un mal și altul al Prutului, ansamblul „Perla Moldovei”, solistele 
de muzică populară Sofia Vicoveanca, Floarea Calotă, Angelica Stoican 
au ridicat în picioare spectatorii entuziasmați. Am văzut în acea seară mulţi 
oameni plângând, emoţionaţi la auzul versurilor și cântecelor despre mult 
pătimita Basarabie. Au fost și delegaţii din judeţele Iași, Suceava, Bacău, 
Neamţ, în majoritate „fedeseniști”. De la București, figura cea mai repre- 
zentativă a fost Emil Constantinescu, din partea Alianţei Civice, invitat 

de, hai să zicem, „o anumită parte a oamenilor politici” de la Chișinău. De 
fapt, acest lucru mi-a plăcut cel mai puţin, mai ales că nu sesizam prima 
oară această „separare” a invitaţilor din România, chiar de către lideri po- 
litici care cu doi-trei ani în urmă fuseseră uniţi de aceleași idealuri şi crea- 
seră acea mișcare democratică, devenită ulterior Frontul Popular. Era evi- 
dentă preocuparea fiecăreia dintre gazde de a acumula capital politic. Tot 
atât de evidentă era şi dorinţa invitaţilor din România de a se remarca ca 
individualităţi politice, de a demonstra că fiecare dintre ei este cel mai vaj- 
nic militant pentru Unire. Bineînţeles că președintele Snegur, premierul și 
ministrul de externe nu au onorat sărbătoarea Unirii, aşa cum, de altfel, au 
„uitat” să transmită şi acele protocolare mesaje de felicitare cu ocazia Zilei 
Naţionale! Era, în opinia mea, încă o consecinţă a decizilor luate în iulie, 
la Moscova. 

A doua zi am organizat o recepţie la restaurantul „Naţional”. Mi se refu- 
zase marea sală de la Centrul republican de cultură și artă, unde organizam 
de obicei atari manifestări, invocându-se organizarea altei acţiuni la data do- 
rită de mine. Culmea este că, cu câteva zile înainte de recepţie, mi s-a oferit, 
totuși, sala. Era deja prea târziu, expediasem invitaţiile! 

Nu mizam pe prezenţa președintelui dar, cu câteva minute înainte de în- 
ceperea recepţiei, au apărut cei de la serviciul de protecţie, care s-au plasat în 
diverse locuri din hol și din sală. După alte câteva minute au dispărut tot aşa 
discret cum apăruseră. Preşedintele nu a mai venit! Un adjunct al ministrului 
de externe mi-a spus că preşedintele nu se simte prea bine, dar că ar fi dorit să 
participe. Clasicele scuze. A venit la recepţie şi Mircea Druc, o reală surpriză, 
pentru că ştiam că stă mai mult pe la Bucureşti... 

A doua zi dimineaţa, chiar la ora 8, am căpătat o explicaţie „oficială” cu 
privire la apariţia şi dispariţia bruscă a gărzii preşedintelui. Am primit un te- 
lefon de la președintele Snegur care m-a felicitat cu ocazia Zilei Naţionale, 
după care a intrat direct în subiect: „Ştii de ce nu am venit aseară la recepţie?” 
„Da, domnule preşedinte, am fost informat, îmi pare rău că nu vă simţiţi bine 
şi vă urez însănătoşire grabnică”. „Nuuu! Nu am venit pentru că l-ai invitat pe 
dușmanul meu, Mircea Druc”. Am rămas stupefiat! „Nu vă cunosc dușmanii 
şi prietenii, domnule preşedinte, dar mă bucur că sunteţi sănătos!”. Ce altceva 
puteam eu să îi răspund unui președinte extrem de sensibil?? 

În zilele şi săptămânile următoare am sesizat, în discuții cu oficialități, 
o rezervă crescândă față de relaţiile cu România şi chiar reacții mai mult sau 
mai puţin voalate la unele exprimări publice ale unor oficiali români în le- 
gătură cu relaţiile bilaterale și, mai ales, în legătură cu unirea. Intensitatea 
sensibilităţii moldovene faţă de „mesajele unioniste” a crescut gradual, cul- 

minând cu declaraţia lui Snegur de la sfârșitul lunii decembrie. Cea mai edi- 
ficatoare discuţie am avut-o, zic eu, cu ministrul iu. Și el s-a declarat preo- 
cupat de prea multele manifestări românești, care „agită spiritele”. Și, a avut 
un acces de ...sinceritate! „Nu aţi înţeles nimic, voi românii, atunci când pre- 
şedintele Snegur a zis „să ne ţinem de neamuri”. Aţi interpretat cum aţi vrut 
dumneavoastră!”. Şi mi-a explicat ministrul cum să ne ţinem de neamuri: da, 
vorbim aceeași limbă, avem o istorie aproape comună, dorim să dezvoltăm 
relaţiile cu România în toate domeniile dar...cursul spre independența reală 
este esenţial! L-am întrebat atunci cum se zice „să ne ţinem de neamuri” în 
limba rusă. „Davayte budem rodney” — într-o traducere brută însemnând 
„hai să fim neamuri!! Da, am replicat, ai noștri au greșit că nu i-au cerut pu- 
blic preşedintelui Snegur să declare la unison „Hai să fim de-un neam!”... 
Într-una din primele zile ale lunii decembrie, o ziaristă de la „Basa-Press” 
mi-a solicitat un comentariu pe marginea unei declaraţii de presă a secretaru- 
lui de stat Adrian Dohotaru pentru agenţia Reuter. Nu știam despre ce este 
vorba, așa că am rugat-o să îmi trimită textul declaraţiei, care suna cam așa: 
„Bucureştiul optează pentru o integrare graduală cu Moldova, și nu pentru 
varianta reunificării Germaniei. În acest moment aș dori să spun că unirea 
ar putea avea loc în opt ani, dar aceasta s-ar putea realiza chiar și mai repede, 
ţinând cont de mișcările tectonice geopolitice din fosta Uniune Sovietică”. 
Mi-a prins bine informaţia. Chiar spre sfârșitul programului de lucru, 
prim-adjunctul ministrului de externe, Ion Botnaru, m-a invitat a doua zi, 
la prima oră, la minister. Cu destulă eleganță, atât cât îi permitea conţinutul 
comunicării pe care urma să mi-o facă, a subliniat că afirmaţiile lui Adrian 
Dohotaru au surprins conducerea statului, care consideră că acestea sunt 
în contradicţie cu poziţiile oficiale exprimate de conducerea României și, 
în plus, contribuie la „creşterea instabilității” interne din Republica Mol- 
dova. I-am confirmat conţinutul declaraţiei demnitarului român, dar am 
menţionat că este un răspuns la o întrebare punctuală, exprimând o opinie 
personală, fără a fi vizate critic personalităţi politice din Moldova, fără nici o 
aluzie la eventuale acţiuni ale României în vederea înfăptuirii și grăbirii unirii 
celor două state, chiar și la termenul prognozat. Am întrebat, la rândul meu, 
dacă ar fi necesar ca și noi să reacționăm de fiecare dată când politicieni de 
la Chișinău se exprimă critic la adresa României, uneori chiar într-un limbaj 
care trădează românofobia, în continuare resimţită în R.Moldova. Cu asta 
s-a încheiat convorbirea. La sfârșitul întrevederii, Botnaru mi-a mărturisit că 
primise dispoziţie din partea președintelui Snegur să mă convoace chiar în 
seara precedentă, dar că şi-a asumat personal responsabilitatea de a amâna în- 
trevederea, explicând, atunci când a fost întrebat, că nu m-a putut contacta 

la telefon. Avantajul sau dezavantajul absenței, pe acea vreme, a telefoanelor 
mobile! 

Am discutat cu colaboratorii mei acest demers al ministerului moldo- 
vean de externe. L-am „legat? de cel de după conferința mea de presă con- 
sacrată Zilei Naţionale. Supoziţia noastră a fost că ambele demersuri sunt de 
inspiraţie prezidenţială. Evenimentele din următoarele zile și săptămâni ne 
vor da dreptate. 


x * * 


2 decembrie. Se împlinesc 75 de ani de la adoptarea declarației Sfatului 
Ţării prin care Basarabia era proclamată "Republică Democratică Moldove- 
nească”: „avind în vedere așezarea rânduielii obștești și întărirea drepturilor 
câștigate prin revoluţie, Basarabia, sprijinindu-se pe trecutul său istoric se de- 
clară de azi Republică Democratică Moldovenească care va intra în alcătuirea 
republicei federative democratice rusești, ca părtaş cu aceleași drepturi... Sfa- 
tul Ţării cheamă pe moldoveni și pe toate popoarele înfrăţite ale Basarabiei să 
se apuce harnic de lucru obştesc, clădind viaţa nouă pe temelia slobozeniei, 
dreptăţii și frăţiei! Numai asfel vom scăpa noi ţara noastră și vom feri-o de 
pieire pe maica noastră a tuturor — marea republică democratică rusească!” . 

„După revoluţia rusă din februarie 1917, s-a activizat și mișcarea poli- 
tică din Basarabia. Chiar în luna martie ziarul „Cuvântul moldovenesc” din 
Chișinău, organul de presă al Partidului Naţional Moldovenesc, chema la 
lupta pentru autonomie naţională și crearea unui parlament local — „Dieta 
provincială” sau „Sfatul Țării”. În luna aprilie ia ființă Partidul Naţional Mol- 
dovenesc care, în programul său, include ca prioritare, printre altele, autono- 
mia basarabiei și învăţământul în limba maternă. În iunie, o delegaţie a Con- 
gresului Țărănesc de la Chișinău participă la Congresul țărănesc pan-rus de la 
Petrograd. Din delegaţie făcea parte și Pantelimon Halippa, simpatizant deja 
al mișcării eserilor. Reușește să se întâlnească cu Kerenski, pe atunci minis- 
tru al justiţiei, dar cei doi nu găsesc un limbaj comun. Fruntașul moldovean 
nu i-a cerut prea mult: doar sprijin pentru învăţământul în limba română şi 
în acest scop, dorinţa de a colabora cu românii de peste Prut. Kerenski, cam 
arogant — nu degeaba încerca să îl imite pe Napoleon! — îl refuză, pe motiv că 
numai Adunarea Constituantă a Rusiei ar putea aproba cererea. „Domnule, 
dumneata nu prin Constituantă ai ajuns conducătorul Rusiei și tot așa nici eu 
n-am ajuns prin Constituantă conducătorul Basarabiei. Revoluţia m-a făcut 
să fiu conducător al provinciei mele și dacă dumneata spui mereu ca noi să 
amânăm problema învățământului nostru în limba copiilor până la Constitu- 
antă, asta înseamnă că noi să pierdem încă un an, dar poate și mai mult. Dacă 

dumneata stărui în această idee, atunci eu mă duc la opoziţie” — i-a replicat 
Halippa.. 

Şi atunci, Pan. Halippa contactează pe Troțki şi Lenin care, încercând 
să-și găsească aliați în vederea preluării ulterioare a puterii, îl sfătuiesc:; 
procedaţi cum vă dictează conștiința naţională și interesul politic, dar hotă- 
rârea să fie luată prin Sfatul Ţării”, „sfat” care încă nu fusese creat, dar Lenin 
aflat încă în opoziţie voia să își reafirme cunoscutele teze privind autodeter- 
minarea: „Dreptul la despărţire (al acestor popoare) nu presupune soluțio- 
narea chestiunii de către Parlamentul central, ci numai de către Parlamentul 
regiunii care se desparte”. ( Or, Sfatul Ţării — cuvântul „sfat” fiind, de fapt, 
traducerea cuvântului rusesc „soviet” — urma să aibă calitatea unui asemenea 
parlament regional - n.n.) 

Nu numai Halippa a avut ocazia de a discuta cu Lenin problemele basa- 
rabene. 

Am răsfoit, peste ani, câteva pagini din memoriile istoricului și juristului 
Nichita Smochină (1894-1980) care, printr-un român din Basarabia, mem- 
bru al gărzii personale a lul Lenin, reușește să aibă o întrevedere cu condu- 
cătorul revoluţiei bolșevice. La acea dată, Smochină era data ofițer delegat 
pe probleme militare al Congresului Popoarelor de la Tiflis (Georgia). La 
întrebările lui privind modalităţile de soluţionare a chestiunii naţionale în 
Basarabia și în contextul tezei leniniste privind autodeterminarea popoarelor 
din imperiul rus, Lenin i-ar fi răspuns: „Dvs., moldovenii, nu aveţi nici un 
fel de interese pentru care să luptaţi de partea Rusiei, care de veacuri a înro- 
bit poporul vostru. Moldovenii, din punct de vedere cultural, se găsesc mult 
înaintea rușilor. De aceea constituiți-vă în regimente naţionale moldovenesti 
şi, cu baioneta în mână, cuceriți şi consfintiţi libertatea, pe care nimeni nu o 
va face cadou poporului vostru moldovenesc. Adică, împreună cu toţi mol- 
dovenii risipiţi prin toată Rusia, deci într-un efort comun, creaţi o singură și 
puternică forță împotriva opresiunii exercitate de statul velicorus. Vă plân- 
geti ca nu aveţi nici un răspuns la problema voastră naţională. Eu vă răspund 
însă categoric: limba maternă. Nu trebuie să vă preocupe Biserica. Aceasta 
este opiu pentru poporul vostru...Infiinţaţi şcoala naţională proprie şi presa 
națională moldovenească ...Ţineţi minte însă, împotriviţi-va aventurierilor de 
tot soiul. Feriţi-vă, de asemenea, de România moșierească. Inspiraţi-vă de la 
românii voştri de acelasi sânge, dar, iarăși, feriţi-vă de a cădea în labele bo- 
ierilor exploatatori români. Dimpotrivă, faceţi agitaţie în rândul maselor și 
transformați România boierească într-o ţară proletară ... Dvs., ca român, în- 
crucât toţi moldovenii sunt români, treaba Dvs. e la București. Mergeţi deci 

în patria voastră și faceţi agitaţie acolo pentru România socialistă, luptaţi 
contra boierilor români, care asupresc proletariatul român. Inecaţi-l dracului 
pe regele român și înfăptuiţi România sovietică!”. 

Am oarecare îndoieli că dialogul de mai sus a avut loc în acești termeni. 
Dar sunt convins că el a avut loc; ultimele fraze, în care este evocată şi Româ- 
nia, reflectă, însă, fidel concepţia lui Lenin privind revoluţia mondială și care, 
peste numai 7 ani, îşi va găsi o primă concretizare în crearea RASSM. 

În vara anului 1917, basarabenii se confruntă cu un alt pericol — Ucraina, 
care, pe fondul dezordinii revoluţionare voia să-și întindă controlul și asupra 
Basarabiei. 

În aceste condiţii, în zilele de 23-27 oct. 1917, Congresul ostășesc întru- 
nit la Chișinău, decide Autonomia Basarabiei, în cadrul Republicii Federa- 
tive Democratice Ruseşti și Constituirea Sfatului Țării, care să răspundă de 
suveranitatea ţării. În nebunia care cuprinde întreaga Rusie după lovitura de 
stat bolşevică de la 7 noiembrie, Sfatul "Ţării proclamă, la 2 decembrie 1917 
Republica Democratică Moldovenească, cu Ion Inculeţ — președinte. Decizia 
patrioţilor moldoveni a fost un adevărat act de curaj, urmată în lunile urmă- 
toare de alte hotărâri, cu un impact uriaș asupra istoriei pământurilor dintre 
Prut și Nistru... 


* * * 


Supărare mare la Tiraspol! A fost retras în Rusia, în urma unui acord 
cu Chișinăul, un regiment de desant aerian. Ca la orice plecare de acest gen, 
marșuri, discursuri, drapele, flori! Liderii separatiștii condamnă „acordul 
mișelesc de retragere, în spatele Transnistriei” și refuză să participe la festivi- 
tate. Lebed îi acuză de „mitocănism” de „desconsiderare” a armatei ruse: „ei 
scuipă acolo de unde se adapă”. 

„Vicepreşedintele” transnistrean Al. Caraman, într-un interviu acordat 
revistei Glasul naţiunii apără menţinerea unor monumente și simboluri so- 
vietice în Transnistria: „Pe stema Austriei sunt prezente secera și ciocanul. 
Cred că nu putem afirma că Austria este ultimul bastion al stalinismului, co- 
munismului, bolşevismului”. 

Trebuie să îmi rezerv mai mult timp pentru lectura ziarelor locale! Pe 
piață a mai apărut o publicaţie — „Dreptate-Spravedlivost”, oficios al par- 
tidului socialist, care încă din primele numere își devoalează orientarea 
„internaţionalistă”. Și cum recursul la istorie prezintă deja simptomele unei 
epidemii naţionale, și fiţuica respectivă își îndeamnă cititorii să nu uite 
istoria, sau mai bine zis, să bage la cap că „minţile vizionare ale Moldovei au 
militat întotdeauna spre relaţii politice și culturale strânse cu Rusia”. Mai 

înregistrez și un apel patetic: „jos rusofobia, moldofobia,găgăuzofobia, româ- 
nofobia!”. Frumos zis, dacă nu citeam chiar în primul număr al noii fițuici că 
patronul — partidul socialist — va milita pentru „dezvoltarea în continuare a 
memoriei istorice, a conștiinței şi demnităţii naţionale ale poporului moldo- 
venesc, la dezvoltarea tradiţiilor internaţionaliste consolidate în anii puterii 
sovietice”. 


x x x 


8 decembrie. S-a împlinit un an de când, în saloanele conacului vână- 
toresc Viskuli, din centrul rezervației Belovejskaia Puscia, Elțîn, Kravciuk 
şi Şuşkevici şi-au pus semnătura sub sacramentala frază „URSS ca subiect 
internaţional și realitate geopolitică încetează să mai existe” și au anunţat cre- 
area Comunităţii Statelor Independente. Se statua astfel încetarea valabilită- 
ţii Tratatului Unional din 1922 şi a activității tuturor structurilor unionale 
ale URSS. 

Dacă este să dau crezare unor importanţi oameni politici ai momentu- 
lui, întâlnirea istorică de la Belovejskaia Puscia a fost generată de ...frig! Iarna 
aspră care se abătuse asupra Bielorusiei l-a determinat pe Stanislav Șușkevici, 
în acel moment președintele Sovietului Suprem din Bielorusia, să îl invite 
pe Boris Elțîn la o discuţie punctuală: lipsa de mijloace financiare pentru a 
plăti pentru gazul și ţiţeiul rusesc. Elţin a acceptat. În cursul discuţiei, Elțîn 
şi-a amintit că şi Ucraina se confruntă cu aceeași problemă și l-a invitat şi pe 
preşedintele ucrainian Kravciuk. Frigul fiind aspru, seara fiind lungă, şi-au 
adus aminte și de al patrulea, anume de Gorbaciov. Nu pentru a-l invita la 
sfat, ci pentru a constata că acesta nu mai conduce, practic, statul care poartă 
încă denumirea de URSS, dar în care toate republiciile unionale şi-au decla- 
rat independenţa. Mai mult, cele trei state baltice nu mai fac parte de trei 
luni din URSS, au fost recunoscute ca state independente chiar și de URSS, 
au fost deja primite în ONU. De aici şi concluzia celor trei oameni politici: 
URSS s-a dezintegrat de facto, și trebuie constatat acest lucru și de jure. Și, 
în locul lui Gorbaciov, l-au invitat pe Nazarbaev, liderul celei mai mari repu- 
blici din Asia Centrală. Acesta a declinat abil invitaţia, invocând niște pro- 
beme de natură tehnică, după care l-a informat pe Gorbaciov care, în semn de 
recunoştinţă, i-a promis postul de preşedinte al Sovietului Suprem în înnoita 
Uniune Sovietică, după semnarea preconizatului Tratat Unional. Reţinerea 
lui Nazarbaev mai avea la bază și reticenţele față de Elțîn, în general față de 
„mafia de la Sverdlovsk”, cum numea el anturajul lui Elțîn ( care fusese, ani 
buni, lider de partid la Sverdlovsk). 


Despre hotărârea luată, Gorbaciov a fost informat telefonic de Şușkevici. 

În același timp, pe altă linie telefonică, Elțîn îl informa, tot telefonic, pe Bush, 
care a zis că îi place ideea... 


x x * 


Aşezarea Belovejkaia Puscia din Bielorusia are o istorie aparte. În 1955, 
Hrusciov venise aici la o vânătoare. I-au plăcut locurile, a promis că va mai 
reveni. În anul următor, când tot căuta o reînnodare a prieteniei cu Tito, 
ştiindu-l pe acesta mare amator de vânătoare l-a invitat în Crimeea, la o vå- 
nătoare de cerbi. Trofee — numeroase, așa că presa s-a grăbit să informeze 
opinia publică sovietică și despre calităţile vânătoreşti ale liderilor comuniști. 
Scandal, deoarece tocmai în acea perioadă era interzisă prin lege vânătoarea 
de cerbi! Ulterior, presa sovietică nu a mai scris niciodată despre isprăvile 
vânătoreșşti ale conducătorilor! 

Şi atunci s-a pus problema construirii unei reședințe de vânătoare. Hrus- 
ciov şi-a adus aminte de Belovejskaia Puscia. S-a construit în grabă un imens 
pavilion de vânătoare, dar într-un stil mai stalinist, un palat din marmură și 
granit, unde să poată fi primiţi și înalți oaspeţi străini. În final, clădirea arăta 
ca un comitet raional de partid, în interior fără pic de gust. Prima vânătoare 
oficială- ianuarie 1958. Mult de lucru pentru KGB care a prelucrat minuţios 
listele cu toţi cei care urmau să fie prezenţi în parcul de vânătoare, inclusiv 
gonacii. Hrusciov a început să vină aici mai des; îi plăcea vânătoarea de porci 
mistreți, dar, îşi amintesc martori oculari, niciodată nu a tras în vreo femelă 
care era însoțită de purceluşi. În anii următori, aici au fost invitați Fidel Cas- 
tro, Walter Ulbricht, Todor Jivkov, Wladislaw Gomulka, dar niciodată, se 
zice că din considerente politice, Ceaușescu... 

Brejnev nu a fost decât de vreo cinci ori aici, deși era mare iubitor de vâ- 
nătoare. Trăgea din carabină, dar niciodată nu se dădea jos din mașină. L-a 
adus aici și pe Kissinger.... 

Şi Gorbaciov a fost convins să vină aici, la vânătoare de mistreți. Nefiind 
un vânător pasionat, fără pic de experienţă, după primul foc de armă, care 
nici nu a lovit mistrețul ochit, s-a ales cu o durere cumplită în umăr și cu o 
vânătaie serioasă la ochi, provocată de luneta armei. 

Elțîn a venit aici o singură dată, în decembrie 1991.Irofeul lui a fost 
Gorbaciov... 


* * * 


Tot la 8 decembrie s-a împlinit un an de la alegerea, prin sufragiu univer- 
sal, a președintelui Mircea Snegur, bun prilej pentru rememorări, evaluări și 
lansare de proiecte pentru viitor. 

Intr-un interviu acordat radioului naţional, întrebat fiind despre opinia 
sa față de declaraţia lui Adrian Dohotaru privind prespectiva unirii cu Ro- 
mânia, a declarat: „ Da, aceasta este o întrebare care frământă pe majoritatea 
populaţiei Moldovei și desigur că sunt dator să îmi spun poziţia. In primul 
rând, după cum am declarat nu numai o dată, procesul unirii sau reîntregirii 
nu poate fi forțat în așa mod cum se exprimă demnitarii români despre care 
vorbiţi. Cine ştie sau cine poate prezenta asăzi un pronostic, cum s-a făcut 
în capitala americană (unde Dohotaru făcuse declaraţia încriminată- n.n.) că 
unirea va avea loc peste 8 ani, trei ani, o sută de ani și așa mai departe? Eu cred 
că dl.Dohotaru, subsecretar de stat, ar putea să fie mulțumit, de fapt, de in- 
tegrarea pe linie de cultură. Cred că decurge mai bine decât în alte domenii, 
dar ar fi cazul să nu facă asemenea pronosticuri. Eu rămân ferm pe poziţia 
menţinerii independenţei Moldovei, ca stat suveran, recunoscut de peste 120 
ţări, având legături diplomatice cu peste 60 țări, iar astfel de declaraţii nu 
aduc nici un serviciu republicii, reieșind din scrisorile și telefoanele primite 
că această declaraţie duce la destabilizare și n-aş dori, cred, şi-mi face impresia 
că astfel de declaraţii se fac, de asemenea, pentru a speria pe investitorii stră- 
ini care doresc, totuși, să investească aici, la noi, pentru modernizarea econo- 
miei naţionale. Eu cred, totuși, că ar trebui să fim ceva mai serioşi. Eu cred că 
această problemă va fi hotărâtă de populaţia Republicii Moldova”. 

Comentariile sunt de prisos! Încercam doar să îmi imaginez cât de încăr- 
cată era tolba poştașului care ducea la președinție scrisorile „indignate” ale oa- 
menilor muncii și cât de suprasolicitată era centrala telefonică a preşedinţiei. 


În deja „lumea liberă” a fostelor state socialiste europene lucrurile în- 
cep, încet-încet, să se limpezească, dar persistă încă multe incertitudini. 
Acordurile de asociere semnate de unele state est-europene cu CEE au per- 
mis extinderea relaţiilor economice. Deja jumătate din exporturile CEE 
sunt dirijate către est, în comparaţie cu numai 20-25% în 1989. Dar se 
menţin măsuri protecţioniste, rigide la importurile din statele răsăritene, 
în special la produse metalurgice, textile și agricole. Cehoslovacia, Unga- 
ria și Polonia, mai grăbite — și mai bine pregătite — au cerut deja obținerea 
calităţii de membru al CEE, dar s-au lovit de refuzul occidentalilor de a 
stabili un calendar, chiar provizoriu. Un eșec parţial (comerțul cu produse 
agricole) s-a înregistrat și la semnarea unor acord liber cu AELS. Într-un 
cuvânt: Europa Occidentală nu este încă pregătită să ne primească plenar 
la sânul său... 

La Moscova avem, de la 14 decembrie, un nou premier — Victor Cerno- 
mârdin, confirmat cu 721 voturi pentru și 172 împotrivă, în faţa preferatului 

lui Elțîn, fostul premier reformator Egor Gaidar. Se încheia astfel scurta „te- 
rapie de şoc” promovată de Gaidar — primul premier rus după dezmembrarea 
URSS - şi se revenea la aducerea în prim-planul scenei politice de la Moscova 
a unor politicieni și tehnocraţi de şcoală veche, mai apropiaţi, cel puţin ca 
vârstă, de preşedintele Elțîn. Liberalismul total promovat de Gaidar și de „lu- 
pii tineri” din echipa sa suferise un eșec cvasitotal: privatizarea necontrolată a 
permis apariţia primilor miliardari ruși, averile crescând exponențial, în timp 
ce nivelul de trai al populaţiei se degrada dramatic. În ultimul moment, Elțîn, 
care l-ar fi dorit premier tot pe Gaidar, a înţeles că acesta nu va fi votat de 
parlament. A avut, totuși, decenta de a avea cu acesta o lungă discuţie, în final 
convenind că cea mai bună candidatură ar fi cea a lui Cernomârdin, neanga- 
jat politic, dar cu o bună carte de vizită în cadrul precedentului guvern. Cer- 
nomiîrdin a rămas celebru prin „zicerile” sale, unele antologice. Am regăsit 
prin hârtii una din ele: „Uitaţi-vă! Avem de toate dar nu putem să trăim. Tot 
o ţinem în experimente! Totul ne trebuie undeva, cândva — să dăm dincoace, 
să dăm dincolo, să facem pofta cuiva. Dar de ce să nu ne dăm nouă? De ce nu 
generaţiei noastre? De ce comunismul ăsta a bântuit prin Europa, ca stafie 
mai bine zis, a bântuit, a bântuit și nu s-a oprit nicăieri. Şi la noi — poftim! Şi 
de atâţia ani trăim un experiment”. 

Continuă războiul între parlamentul conservator și preşedintele Elțîn. 
Propunerea ultimului privind organizarea unui referendum pe tema „cine 
conduce Rusia, parlamentul sau președintele” a fost respinsă prin vot. Elţin 
amenință că va strânge un milion de semnături pentru organizarea referen- 
dumului, întrucât, în opinia sa, parlamentul actual încearcă să dea o lovitură 
de stat disimulată, blochează brutal procesele de reformă și încearcă să amen- 
deze constituţia în așa fel, încât să transforme parlamentul sub conducerea lui 
Hasbulatov în puterea absolută în Rusia și să readucă federaţia la un sistem 
socialist de tip sovietic. Există serioase temeri că disputa președinte/ parla- 
ment s-ar putea muta în stradă, cu consecințe dramatice greu de imaginat. 
Poate tocmai de aceea miniștrii structurilor de forță s-au grăbit să declare ca 
armata si internele nu au schimbat nimic în regimul trupelor lor. Câteva luni 
mai târziu, referendumul va avea loc, consfinţind victoria lui Elțîn, care va 
avea astfel mână liberă pentru a acţiona împotriva parlamentului, pe care îl va 
dizolva în octombrie 1993, cu numai patru lovituri de tun trase asupra clădi- 
rii în care se baricadaseră deputaţii rebeli. 

Imediat după formarea guvernului Cernomârdin, vicepremierul Ciubais 
anunţă prima etapă a privatizării întreprinderilor, prima împărţire masivă 
a marelui „tort” — economia de stat rusă. Toţi ruşii — de la noul născut la 
ultimul pensionar — primesc cupoane de privatizare, în valoare de zece mii 

de ruble, care urmează a fi schimbate în acţiuni la diverse întreprinderi sau 
vândute. Neîncrezători, dar mai ales neștiuitori, oameni își vând pe preţuri 
de nimic cupoanele care sunt cumpărate de directorii de întreprinderi şi de 
mulți „întreprinzători”. (O iniţiativă similară vom trăi și noi în România, cam 
cu aceleași rezultate!). Ministere, comitete de stat, unități economice se de- 
clară societăţi pe acţiuni, cu structuri ierarhice bine stabilite. Se pun bazele 
apariţiei giganţilor economici - GAZPROM, Lukoil, Sistemul Energetic al 


Rusiei etc... 


Din orașul-port Klaipeda (Lituania) sunt retrase, la 15 decembrie, 
ultimele unităţi de grăniceri ruşi. Divizia 107 motorizată, încartiruită în 
chiar centrul Vilniusului, va părăsi Lituania la 20 decembrie. Cu o săptă- 
mână mai înainte, cancelarul Kohl obținuse o „victorie istorică”: acordul 
Rusiei privind retragerea până la 31 august 1994 — cu patru ani mai de- 
vreme decât termenele convenite anterior — a tuturor trupelor ruseşti de 
pe teritoriul Grmaniei. Evident, nu gratis, ci contra unei noi şi substanţiale 
sume de bani!! Oare Moscova ar fi sensibilă la o chetă pentru a decide și 
retragerea trupelor sale din Transnistria??? Probabil, dar cine să strângă 
banii, sau, mai bine zis, cine să-i dea?! 


La Tiraspol are loc al 2-lea congres al „Uniunii Moldovenilor din Trans- 
nistria”, care cere recunoașterea de către statele CSI a independenţei Trans- 
nistriei şi aderarea acesteia la CSI. Un grup de „oameni ai muncii” din 
Râbnița propune alipirea Transnistriei la Federaţia Rusă, propunere primită 
cu aplauze furtunoase și votată cu o mare majoritate... Moscova oficială nu 
reacționează... Nici Chișinăul... 


x x x 


La 15 decembrie, ministrul apărării, Nicolae Spiroiu a venit în vizită la 
Chișinău, unde a semnat cu colegul moldovean o înţelegere care prevedea 
sprijin în instruirea și echiparea armatei moldovene, precum și promovarea 
contactelor în domeniul culturii, sportului și științei. A fost primul membru 
al noului guvern român care vizita Chișinăul. Și singurul, pentru că, până în 
a doua jumătate a anului 1993, contactele la nivel guvernamental vor fi tacit 
„înghețate”. Ministrul român a fost primit şi de președintele Snegur care a 
ţinut să mulțumească în mod deosebit pentru sprijinul acordat de ministe- 
rul apărării din România, în special în pregătirea cadrelor. Ne spune că 70 
la sută din corpul ofițeresc al armatei naţionale este de naţionalitate moldo- 
veană, dar, din păcate, vorbesc mai mult rusește, întrucât au fost pregătiţi în 
şcoli militare sovietice. Este o realitate de care trebuie să ţinem seama, con- 

chidem ulterior cu generalul Spiroiu; nu oricine vorbeşte rusește în Moldova 
gândeşte ca la Moscova. Tot așa cum nu oricine vorbește româneşte gândește 
ca la București! — adaug eu. 

Tot la jumătatea lunii decembrie, are loc o conferinţă științifică, organi- 
zată de Academia de Studii Economice din Chișinău, pe tema integrării eco- 
nomice între România și Republica Moldova. Creierul acţiunii a fost profe- 
sorul român Paul Bran, rectorul acestei Academii. 

Profesorul Bran răspunsese cu un an în urmă ofertei guvernului de la 
Chișinău de a construi — practic de la zero — o Academie de Studii Econo- 
mice, o instituţie de învățământ superior menită să joace un rol distinct în 
pregătirea unor specialiști care să spargă canoanele economiei centralizate ba- 
zate exclusiv pe indicaţiile partidului comunist. 

Vreme de trei ani, a profesat și manageriat la Chișinău, departe de fră- 
mântările Bucureștiului postrevoluţionar, departe de patimile unora dintre 
erudiţii săi colegi care au speculat ideala oportunitate de a-și asigura o poziţie 
socială mai specială în angrenajul sistemului politico-economic din Româ- 
nia care încerca să înveţe abecedarul economiei de piaţă. Studenţii moldo- 
veni îl iubeau pentru că și profesorul Bran îi iubea. Îmi povestea cât de greu îi 
era uneori să predea, să îşi aleagă cuvintele, care să fie cât mai accesibile unui 
auditoriu care avea un limbaj economic majoritar calchiat după termenii de 
specialitate din limba rusă. Nu a ironizat niciodată copilăriile lingvistice ine- 
rente, nu a dat niciodată ca exemplu nici învățământul românesc, nici studen- 
tul român. Dimpotrivă. Adaptat rapid la noile realităţi și noile exigenţe ale 
învățământului economic modern, a creat o adevărată şcoală la Chişinău. Din 
păcate, unele din intenţiile sale au fost voit răutăcios interpretate, „ideologic” 
aş zice, unele din ideile sale privind integrarea economică dintre România 
şi Moldova fiind răstălmăcite. Din proprie iniţiativă şi folosind relațiile pe 
care le avea în cercurile economice internaţionale a reușit să integreze Aca- 
demia economică de la Chișinău într-un sistem complex de informare, prin 
încheierea unui Memorandum cu BERD, bibilioteca Academiei de studii 
economice primind statutul de, The World Bank Depozitory Library” în Re- 
publica Moldova. În 1993 va fi nevoit să se reîntoarcă în ţară, după ce fusese 
atacat public chiar de ginerele lui Snegur (voi reveni mai târziu asupra acestui 
subiect). Am aflat ulterior că, peste ani, în semn de recunoștință, una din ma- 
rile săli de lectură ale institutului respectiv de la Chişinău îi poartă numele... 

În organizarea simpozionului sus-menţionat, s-a pornit de la frecvente 
luări de poziţii ale unor specialiști locali în domeniul economic, care perce- 
peau corect necesitatea elaborării unei strategii privind apropierea econo- 
miilor celor două state românești, ca o etapă strict necesară în perspectiva 

integrării economice propriu-zise de care vorbeau toată ziua politicienii. 
Cei care se numărau printre adepţii integrării se confruntau frecvent cu 
birocraticul aparat administrativ central sau cel de la nivelul întreprinderi- 
lor, colhozurilor şi sovhozurilor care, în locul realelor avantaje ale unei co- 
operări economice externe, în cazul de față cu România, invocau priorita- 
tea și continuitatea în relaţiile cu foștii parteneri din URSS. Argumentul 
principal al „conservatorilor” era faptul că Rusia era unica sursă de materii 
prime şi produse energetice, și încă la preţuri preferenţiale. Era un adevăr, 
tot așa cum era o realitate și faptul că moldovenii păstrau încă pieţe de 
desfacere pe piaţa ex-sovietică, în special pentru produsele agro-alimen- 
tare. Întârzierea introducerii monedei naţionale — leul moldovenesc — era 
încă un argument în favoarea acestora. Nimeni nu putea spune cu precizie 
ce efecte va avea renunţarea la rublă şi cât de solidă va fi moneda naţională. 
Pe de altă parte, cei care doreau să imprime o altă viziune politicii econo- 
mice naţionale avertizau deseori, însă fără prea mare audienţă la nivelul de 
decizie, asupra periculozităţii conservatorismului în politica economică. 
Nu exista nici o garanţie că Rusia va păstra privilegiile pe care le acordă 
partenerilor din CSI. Aminteau de încercarea din primăvară a Moscovei 
de a trece la plata în valută convertibilă a produselor energetice și era de 
aşteptat că, la un moment dat, Moscova va reveni asupra acestei intenţii. 

La simpozion au venit şi câțiva experţi economiști din România. Lucrări 
de ţinută, la obiect, cu excepţia unor luări de poziţie cam abrupte — mult prea 
politizate, în detrimentul argumentelor de ordin economic — în care s-au fä- 
cut mai multe trimiteri la reunificarea imediată a celor două state, calea cea 
mai eficientă, în opinia lor, pentru o dezvoltare economică armonioasă pe 
ambele maluri ale Prutului. Manifestarea a trecut aproape neobservată în 
mass media dar, după cum aveam să constat peste câteva zile, a fost atent, 
mult prea atent chiar, monitorizată de autorități. 


15 decembrie: la Stockholm s-a deschis reuniunea ministerială a CSCE. 
Eveniment obișnuit, fără prea mare ecou. Şi totuși, prima zi a fost aiuritoare. 
Ministrul rus de externe, Andrei Kozirev, îşi începe, pe un ton grav, discursul 
(pe care îl redau integral întrucât, după cum îmi amintesc, presa română l-a 
preluat în rezumat): 

„Irebuie să aduc rectificări la concepţia politicii externe ruse = în spe- 
cial referitor la problemele CSCE - despre care vreau să informez succint. 
Menţionând în ansamblu politica de intrare în Europa, suntem pe deplin 
conştienţi că în multe privinţe relaţiile noastre, unele chiar fundamentale, 
sunt în Asia, ceea ce ne limitează apropierea de Europa Occidentală. Consta- 

tăm, paralel cu o anumită evoluţie, obiectivele neschimbate ale NATO şi ale 
Uniunii Europei occidentale, care elaborează planuri de întărire a prezenţei 
lor militare în zona baltică și în alte regiuni de pe teritoriul fostei Uniuni So- 
vietice, de imixtiune în Bosnia și în treburile interne ale Iugoslaviei. 

Această linie a fost dictată, evident, de sancţiunile instituite împotriva 
RF Iugoslavia. Cerem anularea lor, iar dacă aceasta nu se va întâmpla, ne re- 
zervăm dreptul de a întreprinde măsurile unilaterale necesare pentru a ne 
apăra interesele, cu atât mai mult, cu cât aceste sancţiuni ne aduc daune eco- 
nomice. Actualul guvern al Serbiei poate să conteze în lupta sa pe sprijinul 
marii Rusii. 

Spaţiul fostei Uniuni Sovietice nu poate fi considerat drept o zonă de 
aplicare integrală a normelor CSCE. EI este în fond spaţiul post-imperial, în 
care Rusia trebuie să își apere interesele prin toate mijloacele de care dispune 
-inclusiv militare şi economice. Vom insista cu fermitate ca fostele republici 
să intre imediat într-o nouă federaţie sau confederație și în legătură cu aceasta 
va avea loc o dezbatere riguroasă.Ioţi cei ce consideră că nu este nevoie de 
aceste particularităţi şi interese, că Rusia va avea soarta Uniunii Sovietice, să 
nu uite că este vorba despre un stat capabil să aibă grijă de sine și de prietenii 
săi. Fireşte, suntem dispuși să participăm constructiv la activitatea Consiliu- 
lui CSCE, chiar dacă vom avea o atitudine prudentă față de ideile ce conduc 
la ingerinţă în treburile interne. Imi rezerv dreptul de a mă pronunţa ulterior 
pe probleme concrete”. 

Au mai luat cuvântul câţiva miniştri. Am văzut la TV imaginile cu 
preşedinta de şedinţă, doamna Margaretha af Uglass, ministrul de externe al 
Suediei, care parcă asculta o sentință de divorţ, despre care habar nu avusese 
în prealabil... 

În obișnuita pauză, cei prezenţi s-au arătat mai preocupați să comenteze 
stupefianta declaraţie a lui Kozîrev, decât să soarbă o ceaşcă de cafea. Într-un 
salon are loc o scurtă -și nu prea cred amicală — întrevedere a lui Kozîrev cu 
Eagleburger, secretarul de stat a.i. al SUA. 

După agitata pauză, ministrul rus a cerut din nou cuvântul: „Vreau să vă 
asigur — pe dvs și pe toţi ceilalți participanţi — că nici preşedintele Elțîn, care 
rămâne conducătorul și garantul politicii interne și externe a Rusiei, nici eu, 
ca ministru al afacerilor externe, nu am accepta niciodată ceea ce am declarat 
mai înainte. Vreau să vă mulţumesc dvs și tuturor celor de față pentru posi- 
bilitatea pe care mi-aţi oferit-o de a recurge la un asemenea artificiu oratoric, 
dar am făcut-o din considerentele cele mai serioase, pentru a înţelege cu toții 
adevăratele pericole aflate în calea nostră spre Europa postcomunistă. Tex- 
tul căruia i-am dat citire mai înainte reprezintă o compilaţie destul de exactă 

a unor exigenţe care nici pe departe nu sunt ale celei mai extreme opoziții 
din Rusia. Cu aceasta, doresc, doamnă preşedinte, să închei partea retorică 
a declaraţiei mele. Ea nu are nici o relevanţă, ci este doar un mijloc pentru a 
demonstra pericolul unei altfel de evoluţii a evenimentelor”. 

„Gluma” lui Kozîrev a fost, totuşi, luată în serios. Ambasadorii statelor 
NATO la Bruxelles au convocat o reuniune de urgență, luând în discuţie 
eventuale măsuri preventive în cazul în care Rusia ar reveni la practicile răz- 
boiului rece. Unii analiști opinau că „gluma” a fost, de fapt, un mesaj către 
occident: nu ne ajutaţi să ducem Rusia pe o cale democratică, atunci veți avea 
de a face cu revenirea în forță la conducerea Rusiei a conservatorilor... 


Ambasadorul german la București, întrebat în legătură cu tratamentul 
diferențiat acordat ţărilor baltice, „în comparaţie cu Basarabia”, declară că 
„după câte înţeleg, când spuneţi Basarabia vă referiţi la Republica Moldova. 
Dacă este așa, aș vrea să vă spun că şi Republica Moldova avea, în principiu, 
posibilitatea, după ce şi-a declarat independenţa, să nu adere la CSI. Constat 
doar că nu a făcut-o. În rest, ea împărtășește în bună măsură destinul țărilor 
baltice. De pildă, trupele sovietice nu au fost retrase din ţările baltice, iar pe 
teritoriul Republicii Moldova este staționată Armata a 14-a.” 

Un răspuns diplomatic, dar incomplet. Aș fi vrut să citesc și o explicaţie 
la amnezia care a cuprins nu numai Germania când, după Declaraţia de 
independenţă a Moldovei în august 1991 în care nu se făcea nici măcar aluzie 
la intrarea noului stat în vreo comunitate condusă tot de Rusia, a fost recu- 
noscută doar independenţa statelor baltice. 


20 decembrie: se constituie Partidul republican din Moldova, ca par- 
tid de centru, acel partid despre care vorbise, cu patru luni în urmă, ginerele 
preşedintelui. Din program: realizarea independenţei reale și a integrităţii te- 
ritoriale, crearea unui stat democratic bazat pe drept, respectarea drepturilor 
omului indiferent de etnie, elaborarea unui cadru legislativ viabil, împroprie- 
tărirea cetăţenilor, măsuri eficiente de protecţie socială, condiţii adecvate pen- 
tru dezvoltarea culturii, artelor, ştiinţei, învățământului, renașterea națională 
şi spirituală a poporului, urgentarea privatizării, încurajarea investiţiilor de 
capital străin, instaurarea ordinii de drept şi a disciplinei, evacuarea cât mai 
grabnică a forţelor armate străine, aplicarea unor forme noi de gospodărire în 
industrie și agricultură, stabilirea păcii și soluţionarea echitabilă, în interesul 
întregii republici, a problemelor privind raioanele din stânga Nistrului și din 
sud, respectând normele de drept internaţional. 

În politica externă, noua formaţiune politică este adepta Casei Europene 

comune, se pronunţă pentru asigurarea securităţii colective, pentru respecta- 
rea tuturor acordurilor internaţionale, pentru relaţii reciproc avantajoase în 
toate domeniile de activitate cu toată lumea, mai cu seamă cu vecinii: „sun- 
tem împotriva oricărei fobii. Orice problemă spinoasă trebuie soluţionată 
pe cale pașnică, prin dialog politic. Suntem pentru un dialog sincer și con- 
structiv cu toate forțele politice din republică care respectă integritatea și 
independenţa republicii”. 

Lipsa oricăror referiri la România lasă să se întrevadă că această nouă 
formaţiune politică reprezintă încă o „construcție” menită să susţină teza ilo- 
gică a intrării în Europa, dar nu prin România, ci mai curând prin CSI. Peste 
vreo două zile, V.A., membru fondator al conducerii, un foarte apropiat pri- 
eten al preşedintelui republicii, mă asigură că „România rămâne un partener 
privilegiat, de care ne leagă multe”. Multe ce? Evită cu abilitate un dialog pe 
chestiuni concrete ale posibilei integrări economice și, în perspectivă, poli- 
tice. Insistă, însă, chiar ostentativ, pe „apărarea independenţei și integrității 
Moldovei”. 


Duminică, 20 decembrie, în jurul orei 22.30, sunt sunat la telefon de 
ministrul de externe, Nicolae Țåu, care, după formalul „ce mai faceţi?” îmi 
spune, pe un ton pe care l-am simţit deloc prevestitor de veşti bune, că doreşte 
să mă vadă „imediat” la sediul MAE. Sincer surprins, l-am întrebat: „acum? 
chiar în seara asta? S-a întâmplat ceva grav?” „Da, acum. Eu sunt deja la birou 
şi vă aştept”. I-am cerut răgaz vreo 20 minute, răstimp în care l-am chemat pe 
colegul Aurelian Creţu, care locuia în continuare în clădirea ambasadei, unde 
era parcată și mașina. 

Pe drum am încercat să ghicim ce se ascunde în spatele acestei convocări; 
nu aveam vreo informaţie că s-ar fi întâmplat ceva deosebit în Chișinău sau 
în republică. Am rememorat știrile difuzate la jurnalul de seară al televiziunii 
române: nici o luare de poziţie oficială în legătură cu Moldova... 

Am ajuns la clădirea guvernului, complet cufundată în întuneric, cu 
excepţia unei încăperi pe care o ştiam că este a cabinetului ministrului. 
Miliţianul de la poartă, avizat, ne-a salutat respectuos, scuzîndu-se că nu ne 
poate conduce, întrucât este în post. 

Domnul 'Țu era singur, cu câteva coli de hârtie în față. La întrebarea 
mea, tot formală, „ce faceţi, domnule ministru, şi duminica seara lucraţi?, 
mi-a răspuns sec: „nu fac bine pentru că românii nu îmi dau pace. Am primit 
însărcinare să vă fac o comunicare urgentă”. 

Nu l-am lăsat să continue și, intuind din ton că va fi vorba de un protest, 
am parat, mai în glumă, mai în serios: „Domnule ministru, știam că Stalin 

avea obiceiul de a convoca diplomaţii străini la miezul nopţii, mizând pe fap- 
tul că erau mai obosiţi după o zi de muncă. Eu sunt azi foarte odihnit, fiindcă 
a fost duminică. Ca un slujitor al statului român, și din respect pentru dum- 
neavoastră, am răspuns cu promptitudine invitaţiei, pe care sunt sigur că aţi 
fost nevoit să o faceţi, tot ca un slujitor al statului, e drept de un rang mai în- 
alt. Dar sunt aproape convins că amândoi pierdem o seară, pentru probabile 
chestiuni fără suport... 

Neridicându-și capul din hârtii, Țâu a început să citească un text care, de 
la primele cuvinte, se anunţa un protest „sever”. „Guvernul Republicii Mol- 
dova a luat cunoștință cu profundă indignare de decizia Sinodului Patriar- 
hiei Române de a reactiva Mitropolia Basarabiei, act care contravine bunelor 
relaţii dintre statele noastre şi care poate conduce la destabilizarea situaţiei in- 
terne din republică (...) Cerem în modul cel mai hotărăt guvernului român să 
ia toate măsurile pentru anularea acestui act care este un atentat la suveranita- 
tea statului nostru, un amestec de neadmis în treburile noastre interne” etc... 

Când a terminat de citit, a cerut ca cele expuse să fie transmise „fără în- 
târziere” guvernului României cu precizarea că „la conducerea Republicii se 
aşteaptă un răspuns urgent și pozitiv”. 

In cameră s-a lăsat tăcere, intenţionat nu am scos nici un cuvânt, vreme 
de un minut. Apoi, pe un ton ostentativ grav: „Domnule ministru, sunt ui- 
mit de comunicarea pe care mi-aţi făcut-o și care, pe fond, pare a se vrea un 
protest, fără precedent între două state frățești. Aș dori să cred că nu am auzit 
acest text, pe care îmi este imposibil să îl transmit la Bucureşti. 

- De ce îi ziceţi că este protest? V-am spus că este o comunicare adresată 
guvernului român 

- Domnule ministru, începutul ăsta cu „am luat cunoștință cu profundă 
îndignare” este specific notelor oficiale de protest. 

Tâu a luat creionul, a tăiat ceva de pe hârtie şi, cu o ușoară clătinare a 
capului: „Bine, fără „profundă indignare”. 

- Domnule ministru, dar ce înseamnă, dacă nu tot protest, formulările 
de genul „amestec în treburile interne”, „atentat la suveranitate”? 

— Bine, le scoatem. Acum sunteţi mulțumit? a continuat ușor ironic, dar 
vădit încurcat. 

— Mai e ceva, domnule ministru: ce vor să însemne imperativele „cere 
guvernului român” și „răspuns fără întârziere”? 

- Bine, scoatem „cerem” și „fără întârziere”, şi zicem „roagă”. 

După ce creionul i-a zburătăcit pe foile pe care își notase comunicarea, a 
ridicat capul şi cu o mirare copilărească mi-a zis: „Păi, văd că nu a mai rămas 
nimic din text! Ce o să comunicaţi la Bucureşti?” 

- Tocmai asta este problema, domnule ministru, că nu prea ştiu ce să 
comunic la București și cum să formulez rugămintea dumneavoastră, că am 
convenit că nu mai folosiţi termenul „cere”. 

I-am explicat în continuare cum este la noi cu separarea bisericii de stat, 
imposibilitatea guvernului de a se amesteca în treburile Bisericii Ortodoxe, 
aceasta întâmplându-se, după cum amândoi ştim, doar în timpurile regimuri- 
lor comuniste. Ca atare, îmi este extrem de dificil să transmit un atare mesaj 
la București, exprimându-mi, cu titlu personal, îndoiala că guvernul român va 
da vreun răspuns la comunicarea, și am repetat „comunicarea” părții moldo- 
vene. 

- Poate, totuși, Bucureştiul va răspunde, a încheiat Ţâu cu jumătate de 
gură. Era evident că el însuși nu era convins de acest demers, la originea căruia 
era, sunt convins, preşedintele Snegur, care reacţionase destul de impulsiv la 
declaraţiile lui Adrian Dohotaru. Intuind deja reacţia mea firească, ministrul 
nu mi-a înmânat și un protest scris, deşi noi aveam impresia că îl avea deja 
pregătit pe hârtia pe care ne-o citise. Ne-am despărţit, urându-ne reciproc o 
noapte liniștită, pe un ton care era, cred, mai rece decât temperatura de afară. 

Am transmis în aceeași seară conţinutul întrevederii cu ministrul Ţâu, cu 
rugămintea de a nu se formula nici o reacție oficială. Ceea ce s-a și întâmplat, 
după o analiză atentă în centrala MAE. 

Lucrurile nu s-au încheiat, însă, cu acest demers. 

Peste două zile, în ședința sa săptămânală, guvernul moldovean a luat în 
discuţie și situaţia creată în Biserica Ortodoxă din Moldova. În comunicatul 
dat publicităţii, a fost exprimată „îngrijorarea în legătură cu unele tendinţe 
scizioniste din sânul bisericii, cu politizarea excesivă şi divizarea clerului în 
diferite grupări”. Aceste fenomene, se spunea în comunicat, contribuie la 
tensionarea situaţiei social-politice, la înăsprirea contradicţiilor dintre dife- 
rite categorii ale populaţiei. Este alarmant și faptul că biserica este folosită în 
scopuri politice, contravenind astfel principiilor şi normelor legale ale unui 
stat de drept”. În viziunea guvernului moldovean, „sunt intolerabile și inad- 
misibile orice amestec și presiuni asupra bisericii, exercitate atât din interior, 
cât şi din exterior. Guvernul consideră că în cele din urmă starea de lucruri 
din sânul bisericii se va normaliza, iar biserica își va ocupa locul firesc în viața 
societăţii . 

În aceeași şedinţă de guvern s-a aprobat înregistrarea statutului provizo- 
riu al Bisericii Ortodoxe din Moldova, aflată sub jurisdicţia Patriarhiei Ruse. 
Această ultimă decizie, în paralel cu calificarea ca „scizioniste” a acţiunilor 
unei părţi a clerului din republică, prefigura deja un lung și complicat con- 
flict pe problema religioasă. De notat că, în comunicatul său, guvernul nu a 

făcut nici o referire directă la România şi la decizia Patriarhiei Române de la 
20 decembrie, deși trimiterile la „amestecul din exterior” erau destul de trans- 
parente. Sangheli mi-a confirmat, ceva mai târziu, că „evident, subiectul nu 
putea fi omis în discuţia din guvern”, dar că el personal nu a dorit să fie din 
nou acuzat de românofobie şi de aceea „am redactat comunicatul fără referiri 
la conducerea politică a României”! Nu prea cred că acesta a fost motivul. 
Cum aveam să constat două zile mai târziu, altcineva a dorit să fie primul care 
dă tonul în această chestiune!! 

Premierul mi-a relatat și ce se întâmplase în ultimele zile în viața bisericii 
din Republica Moldova. În cursul săptămânii trecute a avut personal convor- 
biri separate cu arhiepiscopul Vladimir și cu arhiepiscopul Petru. Neîntre- 
zărind un compromis, a acceptat ideea unui consilier al său de a organiza o 
întâlnire a celor doi prelați, la care să fie invitat și episcopul de Tighina, Vi- 
chentie, un om mult mai echilibrat şi mai puţin contestat decât arhiepiscopul 
Vladimir, şi care ar fi urmat să fie un fel de mediator. Ultima întrevedere a 
celor trei a avut loc chiar în după amiaza zilei de 18 decembrie, la sediul gu- 
vernului. S-a convenit chiar și un protocol care urma să fie semnat de cei trei, 
în care se prevedea expres repunerea în drepturile canonice ale episcopului 
Petru, se stabilea un soi de moratoriu în ceea ce priveşte arondarea bisericilor, 
temă extrem de delicată, întrucât implica, printre altele, o serie de chestiuni 
legate de dreptul de proprietate etc. In momentul în care cei trei urmau să 
semneze respectivul protocol, episcopul Petru s-a scuzat, motivând că trebuie 
să meargă la toaletă. După vreo 20 de minute, alarmaţi că acesta nu se mai 
întoarce, au plecat să îl caute, temându-se să nu i se făcut rău. L-au căutat 
în toate toaletele și pe toate coridoarele. Intr-un final, li s-a comunicat de la 
paza de la intrare că Petru părăsise demult sediul guvernului și plecase cu un 
autoturism care îl aștepta la ieșire. După încă două ore, la guvern s-a primit 
informaţia că episcopul Petru a trecut frontiera în România ... 

In afara comunicatului guvernului, în acele zile nu s-au întâmplat lu- 
cruri deosebite. Reactivarea Mitropoliei Basarabiei nu a avut ecou prea larg 
în mass-media locală. Toată lumea se pregătea de sărbătorile Crăciunului (cei 
care serbau pe „stil nou”) și de sfârșitul de an. Puținele contacte oficiale pe 
care le-am avut în intervalul 21-23 decembrie nu prefigurau furtuna politică 
din zilele următoare. Niciu un interlocutor nu a făcut nici măcar aluzie la re- 
activarea Mirtropoliei Basarabiei... 


x x x 


..După marea Unire de la 1918, Biserica Ortodoxă Română a inclus în 
componența ei și Biserica Ortodoxă din Basarabia, ridicată în 1928 la rang 

de Mitropolie, cu trei eparhii: Arhiepiscopia Chișinăului, Episcopia Hotin- 
Bălți şi Episcopia Cetatea Albă-Ismail. 

După tragedia basarabeană de la 28 iunie 1940, în decurs de un an Mi- 
tropolia Basarabiei și Episcopiile Cetatea Albă, Ismail, Hotin-Bălţi au fost li- 
chidate, în locul lor fiind înființată o Arhiepiscopie sub jurisdicția canonică 
a Patriarhiei Moscovei. În următorii ani, din cele peste o mie de biserici din 
Basarabia au fost închise aproximativ 500, între care și Catedrala din Chiși- 
nău. Sediul Mitropoliei a fost transformat în... Casa Armatei Roşii. În clădi- 
rea seminarului Teologic s-a mutat ministerul de interne, iar în biserica semi- 
narului s-a amenajat o sală de sport. Într-o altă sală s-a amenajat chiar un mic 
poligon de tir. Bunurile Bisericii au trecut în proprietatea statului; obiecte 
de valoare din biserici şi mănăstiri au fost duse la muzeele de stat sau la Pa- 
triarhia Moscovei. Sute de biserici au fost demolate, iar altele s-au transfor- 
mat în depozite, restaurante, cinematografe, grajduri. Şcolile si institutele 
teologice au fost desfiintate. Muzeul de Istorie și Arheologie bisericească de 
la Chişinău, cel mai mare din tot Regatul României, a fost desfiinţat, iar re- 
numita bibliotecă a mănăstirii Noul Neamţ din Chițcani a fost arsă în piaţa 
orașului. Dacă în 1940, în Basarabia erau 1090 de biserici și 28 de mănăstiri 
cu peste 1500 de preoţi și călugări, în 1989 mai rămăseseră doar 150 de bise- 
rici, o singură mănăstire și mai puţin de 700 de preoţi. De vreo patru ori mai 
puţine lăcașuri de cult decât în Basarabia anului...1813! (Un inventar făcut de 
istoricul și arhivistul basarabean Ion Halippa, fratele mai mare al lui Panteli- 
mon Halippa, atesta că în anul 1813 în Basarabia existau 775 biserici, dintre 
care 40 construite din piatră, una din cărămidă şi restul din lemn. 310 biserici 
aveau hramul Sfinților Arhangheli Mihail și Gavriil, 182 — hramul Sfântului 
Ierarh Nicolae, făcătorul de Minuni, şi 136 — hramul Maicii Domnului). 

Mişcarea de renaștere naţională din Moldova anilor 1988-1992 nu lasă 
indiferentă nici biserica. Deceniile de subordonare canonică faţă de Bise- 
rica ortodoxă Rusă nu puteau șterge peste noapte memoria credincioșilor 
ortodocși din Basarabia. Astfel că, destul de rapid se conturează și în sânul bi- 
sericii două grupări: una care susținea unirea spirituală cu Biserica Ortodoxă 
Română, și o a doua care dorea menţinerea jurisdicției Patriarhiei Moscovei 
(să nu uităm că cca 30 la sută din populaţie era rusofonă). Într-o primă fază, 
a mai apărut o mică mișcare în favoarea unei biserici independente, care mi- 
lita pentru înființarea unei biserici autocefale moldovenești ( după exemplul 
Georgiei și al unei părți a clerului din Ucraina), însă a dispărut rapid. 

În fruntea celor care susțineau unirea cu Biserica Ortodoxă Română se 
afla episcopul de Bălți, Petru. L-am cunoscut în vara anului 1992, când mi-a 
făcut o vizită la ambasadă pentru a mă informa asupra situaţiei din cadrul bi- 


www.dacoromanica.ro 


404 + ION BISTREANU 


sericii ortodoxe moldovenești. Pe numele de mirean Ion Păduraru, nu era un 
venetic în rândurile bisericii ortodoxe din Moldova. Absolvent al seminaru- 
lui teologic din Odesa, ierodiacon chiar la Catedrala metropolitană din acest 
oraș, ceva mai târziu hirotonit ieromonah la catedrala episcopală din Ujgo- 
rod (Transcarpatia), slujind până în 1989 în satele românești din Transcar- 
patia. Se reîntoarce în Moldova în 1989, cu rangul de arhimandrit și slujeşte 
la catedrala metropolitană din Chișinău. Este numit apoi stareţ la vechea 
ctitorie voievodală — mănăstirea „Sfîntul Mare Mucenic Gheorghe” de la 
Căpriana, pentru ca la 20 iulie 1990 să fie ales episcop de Bălţi. Ascensiu- 
nea sa continuă: peste numai două luni este hirotonit arhiereu în Catedrala 
de la Chişinău, de către un sobor de înalți ierarhi din Rusia şi România, în 
frunte cu patriarhul Moscovei şi cu IPS Mitropolitul Daniel Ciobotea care, 
după deschiderea frontierei cu Republica Moldova, era frecvent prezent la 
Chişinău. 

Primele confruntări între clericii din cele două grupări au fost vizibile 
încă din primăvara anului 1992, ele accentuându-se în vara aceluiași an. În lu- 
nile iulie-august mai mulţi clerici, „stimulați” de arhiepiscopul Vladimir (de 
sub jurisdicţia Patriarhiei Ruse) au adresat mai multe scrisori preşedintelui 
şi guvernului în care învinuiau o parte a clerului de sciziune și de tulburări 
ale enoriașilor. S-a mers până acolo încât ţineau și predici antiromânești, 
aducându-și în acest fel „obolul” la românofobia din republică. 

La începutul lunii aprilie, un grup de 52 de deputaţi moldoveni se adre- 
sează Patriarhilor Teoctist şi Alexei al II-lea cu rugămintea de a se începe un 
dialog „în vederea refacerii unităţii bisericeşti a poporului român”. De fapt, 
încă din martie 1992 cele două înalte feţe bisericeşti conveniseră la Constan- 
tinopol începerea unor consultări pe acest subiect. 

La 5 august, Adunarea patriarhală l-a acuzat deschis pe episcopul Petru 
de naționalism românesc, a cerut scoaterea departamentului Cultelor din 
subordinea ministerului culturii (condus de „unionistul” Ion Ungureanu), 
iar câteva zile mai târziu, la 24 august, s-a decis demiterea lui Petru, episcop 
de Bălți. 

În zilele următoare, un grup de preoți devastează reședința Episcopiei de 
Bălţi, sprijiniți chiar de cazaci și gardiști veniţi din stânga Nistrului. 

Un demers al Prea Fericitului Părinte Teoctist, Patriarhul Bisericii Orto- 
doxe Române, pe lângă patriarhul Alexei al II-lea nu are nici un rezultat. Abia 
la 5 octombrie 1992, acesta din urmă a reacţionat, în scrisoarea de răspuns 
încercând să argumenteze istoric dreptul la jurisdicție a Patriarhiei Moscovei 
asupra teritoriului Basarabiei. 

Delicatul subiect al bisericii se insinua deseori și în dialogurile mele și 

ale colaboratorilor cu oficialităţile locale. Discuţii de obicei calme, mai mult 
constatative. Rareori, sesizam „temeri” ale conlocutorilor că frământările din 
sânul bisericii, la care sunt atrași și enoriașii, pot adânci disensiunile în rân- 
dul societăţii moldovenești. Uneori mai se exprimau și opinii conform că- 
rora „autorităţile din România şi Republica Moldova” ar trebui să facă ceva 
pentru a preîntâmpina divizarea societăţii în plan religios. Noi subliniam de 
fiecare dată că libertăţile religioase exclud orice apreciere din partea statului 
asupra legitimităţii credințelor religioase şi asupra modalităților de exprimare 
a acestora, atrăgând totodată atenţia că autorităţile statului sunt obligate să 
respecte prevederile stipulate în „Convenţia europeană din 1950 privind 
drepturile şi libertăţile fundamentale ale omului”, precum și cele cuprinse 
în „Declaraţia de la Copenhaga din 1990 a OSCE”, „Declaraţia ONU din 
1981 pentru eliminarea intoleranței şi a discriminării bazate pe religie sau 
credință” (care se refereau la dreptul credincioșilor de a forma, numi, alege 
sau desemna, conform procedurilor fiecărui cult, pe conducătorii ierarhici ai 
cultului). 

La 4 septembrie am hotărât, împreună cu consilierul cultural al amba- 
sadei, să avem o întrevedere și cu episcopul Vladimir (pe numele de mirean 
— Nikolai Vasilievici Kantarian). Acesta cunoscuse o ascensiune ierarhică 
uluitoare: numit episcop în 1989, devine arhiepiscop în 1990, iar din 1992- 
Mitropolit al Moldovei, sub jurisdicţia canonică a Patriarhiei Moscovei. La 
discuţie au luat parte preoţii Gheorghe Moroşan, secretar eparhial, Vitalie 
Roșca și Zosim Toia, consilieri eparhiali. Ultimii doi au fost cei mai agresivi 
în timpul discuţiilor. Vitalie Roșca ne reproşa că în cei 22 de ani de ocupaţie, 
România nu a construit în Basarabia „nici măcar un palat”. „Da, dar nici ci- 
mitire unde să fie îngropați, în gropi comune, mii și mii de civili nevinovaţi”, 
i-am replicat noi. Mult mai prudent, episcopul Vladimir ne tot repeta că el 
este pentru buna înţelegere a tuturor credincioșilor ortodocși, că și el este în- 
grijorat de românofobia în creștere din republică, dar că personal militează 
pentru linişte și pace între enoriași și pentru bune relaţii cu fraţii ortodocși de 
pe malul drept al Prutului. Ne-a asigurat că nu va face public nici o declaraţie 
împotriva celor ce caută sprijin la Biserica ortodoxă Română, fiind convins că 
„Dumnezeu le va arăta credincioşilor calea cea bună”. 

La 14 septembrie s-a întrunit Adunarea Eparhială de reactivare a Mitro- 
poliei Basarabiei. PS Petru este ales locţiitor de mitropolit al Basarabiei cu 
sediul la Chișinău. O delegaţie de clerici și mireni merge la București și cere 
reprimirea jurisdicției canonice a Bisericii Ortodoxe Române asupra Bisericii 
din Basarabia. 

La 8 octombrie, Mitropolia Basarabiei solicită guvernului să fie recunos- 
cută, dar nu primeşte răspuns. 

La 19 decembrie 1992 se emite „Actul Patriarhal şi Sinodal al Patriarhiei 
Române privind recunoaşterea reactivării Mitropoliei Basarabiei, autonomă 
şi de stil vechi, cu reședința în Chișinău”, în care se spune: „Prin reactivarea 
Mitropoliei Basarabiei se săvârseste un act sfânt de adevăr şi dreptate, care 
reîntregeşte plinătatea comuniunii de credinţă strămoșească și gândire româ- 
nească”. (Trei ani mai târziu, la 20 octombrie 1995, Sfantul Sinod al Bisericii 
Ortodoxe Române va acorda Mitropoliei Basarabiei rangul de Exarhat al Pla- 
iurilor, cu drept de jurisdictie asupra diasporei ortodoxe române din spaţiul 
ex-sovietic și asupra diasporei basarabene din întreaga lume). 

La 24 decembrie 1992, preşedintele Mircea Snegur va declara în parla- 
ment că „Patriarhia Română a contribuit la dezmembrarea teritorială a Repu- 
blicii Moldova”, un dorit semnal și pentru alţi demnitari moldoveni, primul 
la rând urmând premierul Sangheli, care, la 1 martie 1993, într-o scrisoare 
adresată Prea Fericitului Patriarh Teoctist, sublinia că reactivarea Mitropoliei 
Basarabiei este „un amestec în treburile interne ale Moldovei”. 

Printr-o extrem de ciudată coincidență (!!), în chiar ziua în care preşe- 
dintele Snegur își rostea faimosul discurs în parlament, Patriarhul Moscovei, 
Alexei al II-lea, a avut o reacție deosebit de dură, acuzând Patriarhia Română 
de „ingerinţă anticanonică în problemele interne ale Bisericii Ortodoxe din 
Moldova, care este parte a Patriarhiei Moscovei”, cerând imperios „să fie 
corectate cât mai curând posibil nedreptăţile existente, pentru binele unită- 
ţii ortodoxe și mântuirea sufletelor fiilor Bisericii din Moldova. Motivaţiile 
politice, naţionaliste și de altă natură nu trebuie să intervină în domeniul 
bisericesc, întrucât acest lucru duce inevitabil la consecinţe negative pentru 
Biserică”. Mai mult, lansează și un avertisment: „Dacă apelul nostru nu va 
produce nici un fel de reacție, vom înţelege acest lucru ca pe începutul unei 
noi schisme care va distruge relaţiile dintre cele două Biserici și care va afecta 
serios unitatea Ortodoxiei, precum şi relaţiile dintre cele două naţiuni. În 
acest caz, ne rezervăm dreptul de a ne adresa Bisericii universale în totalitatea 
ei, cu cererea unei judecăţi panortodoxe asupra acestei probleme” . 

Din acel moment relaţiile dintre cele două Biserici Ortodoxe surori s-au 
deteriorat aproape complet, însă cazul nu a mai fost pus în discuţia Patriarhiei 
Ecumenice de la Constantinopol care, împreună cu alte Patriarhii autocefale, 
a recunoscut încă din 1993 canonicitatea reactivării Mitropoliei Basarabiei... 

Ulterior, Guvernul Republicii Moldova va adopta o hotărâre prin care 
Mitropolia Moldovei, supusă canonic Patriarhiei Ruse, era declarată succesor 

de drept al Mitropoliei Basarabiei de până la 1944. Decizia va fi contestată 
în instanţele de judecată din Moldova, iar apoi la Curtea Europeană pentru 
Drepturile Omului, care a admis soluţionarea în anul 2001. Abia în anul 
2002 guvernul Moldovei va recunoaște Mitropolia Basarabiei. 


x x x 


„În Iugoslavia, Milan Panici pierde alegerile prezidenţiale în favoarea 
lui Miloșevici. Panici era marea speranţă a liderilor occidentali, care vedeau 
în alegerea acestuia soluţia ideală pentru încetarea conflictului armat din Iu- 
goslavia, pentru înfrângerea puternicului naționalism sârb, pentru „revenirea 
Iugoslaviei în lumea europeană”, după cum se exprima ministrul britanic de 
externe, care avertiza totodată că, „cu Miloșevici, ne vom îndrepta spre izola- 
rea totală a Serbiei și Muntenegrului...” 

În Alianţa Nord-Arlantică s-au discutat posibile măsuri militare pentru 
a impune o zonă de interdicție aeriană asupra Bosniei, ceea ce ar implica și 
atacuri asupra aeroporturilor sârbești. Comentatorii își exprimă temerea că 
devine tot mai probabilă o intervenţie militară directă, în sprijinul acestui 
scenariu venind și ralierea guvernului britanic la opinia altor aliați privind 
necesitatea recurgerii la forță pentru a împiedica atacurile aviaţiei sârbe asu- 
pra Bosniei. Trebuie să avem curajul de a aplica o dublă strategie în izolarea 
Serbiei, ceea ce ar putea pune capăt, foarte rapid, în câteva luni, dictaturii lui 
Miloșevici, opinează Willy Cloes, șeful diplomaţiei belgiene. Cunoscutul 
analist politic Pierre Hassner nota: „ca și în Europa anului 1914, noua ordine 
mondială a lui George Bush a fost îngropată la Sarajevo”. 

21 decembrie. O altă „aniversare”: împlinirea unui an de la semnarea de 
către 11 republici ex-sovietice, la Alma Ata, a „Protocolului la Acordul de 
creare a Comunităţii Statelor Independente” și adoptarea „Declaraţiei de la 
Alma Ata”. Exact în acea zi, dacă ar fi fost nemuritor, Stalin ar fi împlinit 112 
ani! 

Mulţi au concluzionat că la Alma-Ata, prin crearea CSI a fost consfințit 
„divorţul civilizat” al republicilor din fosta URSS şi că era maximumul ce se 
putea obţine atunci de Moscova. În ceea ce privește viitorul Comunităţii, în- 
tregul an 1992 a trecut sub semnul incertitudinilor. Un an în care au avut 
loc mai multe reuniuni la nivel înalt ale statelor care au aderat la CSI, în- 
tâlniri care au relevat serioase contradicții între noile state independente 
şi în interiorul acestora. Relaţiile dintre Rusia şi Ucraina au cunoscut mo- 
mente tensionate în legătură cu statutul Crimeei, al Flotei militare de la 
Sevastopol. În Tadjikistan, luptele politice interne au împins ţara în pra- 
gul unui război civil. Republicile din Asia Centrală au început să simtă 

pericolul extinderii fundamentalismului islamic. Conflictele locale din 
Transnistria, Nagorno-Karabah, Georgia nu au fost soluționate. În pofida 
unor declaraţii asiguratorii ale Kremlinului, teama fostelor republici uni- 
onale sovietice faţă de politica imprevizibilă a „noii Rusii” s-a accentuat, 
de unde și rezervele faţă de o instituţionalizare mai abruptă a CSI, pe care 
Moscova continua să o considere un copil încă sănătos, care va trăi. Şi mai 
trăieşte încă! Cred că ce mai ţine acest copil în viaţă este interdependenţa 
economică moștenită de la fosta URSS, dependenţa totală a majorităţii 
noilor state independente de resursele energetice rusești. 


La 23 decembrie o delegaţie economică română a convenit la Chișinău 
ca rambursarea creditului de 2 miliarde lei, acordat în 1991 Republicii Mol- 
dova, să se facă la sfârșitul primului trimestru al anului viitor. S-a propus, 
de asemenea, ca în scopul fluidizării traficului de mărfuri să se deschidă noi 
puncte vamale. 


24 decembrie rămâne, în opinia mea, o dată care va trebui marcată 
în mod distinct în istoria relaţiilor dintre România și Republica Moldova. 
Atunci, chiar în ajunul Sărbătorilor de Crăciun pe stil nou ( în Moldova, Cră- 
ciunul va fi sărbătorit peste 13 zile, pe stil vechi), preşedintele Snegur a ros- 
tit în Parlamenul de la Chișinău un discurs care, pe fond, a ridicat o nouă și 
solidă barieră în calea integrării economice și culturale dintre cele două state 
românești. Şi, mai grav, a dat undă verde românofobiei. L-am calificat, cu 
amărăciune, drept un „dar” făcut de un „Moş Gerilă sovietic”. Am considerat 
şi atunci și susţin cu tărie și acum că respectiva declaraţie a constituit punc- 
tul de plecare al unei campanii oficiale, deschise, românofobe, amplificată în 
anii următori, atingând apogeul în timpul preşedinţiei lui Vladimir Voronin 
(2001-2009), şi cu reverberaţii, e drept mai reduse ca intensitate, chiar și în 
prezent. Regretam că atunci, la sfârșitul lunii noiembrie am fost elegant și nu 
am replicat cu „da, domnule preşedinte, vă consider românofob!”, În următo- 
rii ani, ameliorarea aparentă a relaţiilor bilaterale a fost strict conjuncturală, 
şi numai ca rezultat al unor eforturi ale conducerilor succesive ale României. 

Încă din vara anului 1992, după semnarea înțelegerii cu Boris Elţin, par- 
tea română a sesizat că, sub unduirea rece a vântului de la răsărit, Snegur se 
îndepărta tot mai mult de România. Amintesc o deplasare a sa, „pentru re- 
culegere”, la Putna, la mormântul lui Ştefan cel Mare, când a refuzat orice 
contact cu oficialităţile române, evitarea unei întrevederi cu președintele 
Iliescu, reticenţa sa şi a anturajului său imediat la propunerile noastre de a 
pune la punct mecanismele interdepartamentale româno-moldovene pentru 
demararea mult trâmbițatei, cu un an în urmă, integrări economice, blocarea 

deschiderii centrului cultural Mioriţa (apopo de integrarea spirituală pe care 
o susținea la un moment dat chiar Snegur), „protestul” de la 20 decembrie 
în legătură cu reactivarea Mitropoliei Basarabiei. Pe plan intern, era tot mai 
evidentă iritarea conducerii moldovene în faţa activismului proromânilor și 
unioniștilor şi multe-multe altele. 

Dar să revenim la declaraţia sa din parlament, pe care, după 15 ani, chiar 
Mircea Snegur o va califica, în memoriile sale, „cam dură”, dar, în opinia sa, 
motivată: „în condiţiile reale de atunci, altfel nu se putea. Un conducător de 
ţară anume așa trebuia să procedeze — să-i tempereze pe toți” (în traducere li- 
beră, zic eu, „pe toţi” însemna în fapt „pe toţi românii și pe toţi proromânii”) 

Trebuie să recunosc că cei care au redactat discursul președintelui au fost 
deosebit de abili în structurarea textului. 

La început, preşedintele a trecut rapid în revistă o serie de „considerente- 
cheie” luate în calcul la elaborarea strategiei conducerii statului: neomogeni- 
tatea istorică, etnică, culturală și psihologică a teritoriului, diversitate care a 
creat sciziuni dureroase în societate și a dus și la separatismul transnistrean; 
efectele politicii imperiale de schimbare a structurii demografice a teritoriu- 
lui; recrudescenţa românofobiei, ca rezultat al proceselor de deznaționalizare 
de după 1812; implicarea în viaţa din Moldova a unor forţe politice şi mili- 
tare străine (cu trimitere implicită la Moscova) ca expresie a existenței unor 
interese geopolitice. Frumos, coerent, cursiv, până în momentul în care, evo- 
când „situaţia extrem de dinamică și explozivă din regiune”, preşedintele Sne- 
gur, ca orice „politician cu simţul responsabilităţi”, a scos în evidență „necesi- 
tatea unui moratoriu asupra schimbării frontierelor”, întrucât „orice acţiune, 
cât de bine intenţionată ar fi, poate declanșa reacţii în lanţ, poate provoca de- 
stabilizarea situaţiei în sud-estul Europei, stimulând procese periculoase și în 
alte regiuni”. Am încercat, ulterior, chiar în discuţii cu preşedintele Snegur, sa 
clarific chestiunea cu moratoriul —de cine să fie impus, în ce spaţiu geografic, 
între care state etc. — în condiţiile în care, aminteam conlocutorilor, în Actul 
Final de la Helsinki aveam prevederi clare privind inviolabilitatea frontierelor 
în Europa. 

Mai departe, oratorul a evocat declaraţia de Independenţă de la 27 au- 
gust 1991, „act de importanţă majoră, act realizat în deplină concordanţă cu 
voinţa poporului, tradiţiile autentice și idealurile naţionale”, document care 
a fost „nu un simplu apel politic, ci a constituit și încercarea de a definitiva 
identitatea noastră în lume”, în context subliniind că, citez: „merită apre- 
ciere poziţia României, care a fost prima ţară ce ne-a recunoscut indepen- 
denţa, contribuind la consolidarea statalității şi a tinerei noastre democraţii. 
Mai mult ca atât. Pornind de la adevărul istoric, noi am declarat despre 

existenţa a două state românești și am depus eforturi substanţiale pentru in- 
tegrarea lor treptată în domeniul economic, spiritual etc. S-a convenit asu- 
pra obiectivelor și direcțiilor prioritare de conlucrare reciproc avantajoasă 
în scopul stabilizării situaţiei economico-financiare a celor două state in- 
dependente care, în această calitate, au aderat la valorile general umane ale 
democraţiei, la principiile CSCE. De la 1990 încoace, a început un dialog 
permanent și constructiv cu conducerea de vârf a României. Graţie politicii 
realiste şi binevoitoare promovate de către președintele Iliescu, au fost făcuţi 
paşi concreţi în vederea integrării economice (întreprinderi mixte, relaţii co- 
merciale avantajoase, regim vamal favorizat). Un capitol aparte îl reprezintă 
relaţiile spirituale. Ce altceva decât eforturi pentru depășirea românofobiei 
înseamnă trimiterea la învăţătură în România a miilor de copii, stabilirea 
unor relaţii bune între teatre, muzee, biblioteci, între localităţi aparte, difuza- 
rea pe întreg teritoriul republicii a programului I al TVR. î 

Snegur și-a încheiat apoteotic prima parte a discursului: „În aceste 
condiţii, numai un miop sau un om rău intenţionat poate acuza președintele 
Republicii de faptul că, chipurile, stimulează românofobia”. 

Ei bine, după această parte introductivă a discursului (cca 10 minute), 
a sorbit îndelung dintr-un pahar cu apă după care ... a urmat o lungă tiradă 
la adresa României: „În ultimul timp, tot mai frecvent se fac auzite, atât la 
Bucureşti, cât și la Chișinău, declaraţii în care se prognozează, se stabilesc 
termenele unirii (n.n.: aluzie directă la declaratiile recente ale lui Adrian 
Dohotaru!). Tot aici, membrii societății, ba chiar și conducătorii Republicii 
Moldova sunt foarte strict împărţiţi în „patrioţi” și „trădători”. Bineînțeles, 
„patrioţii” sunt acei care, neasumându-și nici o responsabilitate, fac declaraţii 
şi organizează manifestații zgomotoase, pun la cale tot felul de acţiuni pe la 
spatele conducerii executivului republican. De menţionat faptul că printre 
primii în listele „patrioţilor” se află și unii reprezentanţi ai puterii de stat.Şi, 
bineînţeles, printre „trădători” figurează președintele Republicii care, poate 
mai mult ca alţii, ştie ce consecinţe ar avea pentru destinele neamului unele 
sau altele decizii pripite. 

Întru „grabnica desăvârșire a marii integrări” se pronunţă și unii dem- 
nitari ce sunt obsedați mai curând de propriile ambiţii și interese, uitând că 
mai există şi poporul, care trebuie întrebat și ascultat. Ca stat ce a aderat la 
convențiile internaţionale și la baza politicii căruia stă prioritatea drepturilor 
omului și a normelor civilizate, suntem pur și simplu datori să o facem, căci 
anume de popor am fost aleși și în faţa lui purtăm răspunderea supremă. 

Mai mult ca atât. Multe activităţi se întreprind pe furiș, aș zice chiar 
hoţeşte, astfel încât conducerea Republicii este expusă consecinţelor adop- 

tării unor rezoluţii ce destabilizează situaţia, dezorientează populaţia, se- 
mănând doar incertitudine și intimidare. Un exemplu concret este simpo- 
zionul, convocat de curând de Academia de Studii Economice, având tema 
integrării economice a Moldovei și României, simpozion la care nu a fost in- 
vitat preşedintele Republicii, primul-ministru, ba chiar și mulţi economiști 
consacraţi. Nimeni nu neagă necesitatea elaborării unei strategii de perspec- 
tivă bine chibzuite, echilibrate privind transpunerea în viaţă a acestor dezide- 
rate. Dar procesul realizării acestei strategii trebuie să aibă la bază realitățile 
geopolitice existente, interesele noastre reale în perioada de tranziție. 

Propunerile făcute de către unii demnitari în luările lor de cuvânt la 
acest simpozion trezesc mari nedumeriri, ațâțând din nou spiritele și tensi- 
onând situația. Astfel, teza unificării sistemelor monetar-valutare, fiscale, 
bancare, vamale, de preţuri și tarife este în vădită contradicţie cu prevederile 
Declaraţiei noastre de Suveranitate și Independenţă. Renunţând la promova- 
rea unei politici monetare proprii, noi, de fapt, ne lipsim de unul dintre cele 
mai importante atribute ale statalității, sacrificăm moneda naţională, nedo- 
vedind nici măcar s-o introducem în circuit. 

Integrarea artificial stimulată, fără a se ţine cont de realităţile republicii, 
de psihologia și mentalitatea socială, se va solda cu un efect negativ multipli- 
cat, discreditându-se astfel ideea ca atare. 

Astăzi, 90 la sută din comerţul nostru extern este orientat spre zona ru- 
blei, de unde ni se livrează peste două treimi din resursele energetice, materie 
primă la preţuri relativ inferioare celor mondiale. Ruperea acestor relaţii din 
cauza unor pași pripiţi ar avea drept consecință aprofundarea crizei, se poate 
solda cu o adevărată catastrofă și ample explozii sociale. Conform unor pro- 
gnoze, producţia industrială, bunăoară, se va limita în acest caz la doar 20-30 
la sută din nivelul anului 1991, fără a mai vorbi de faptul că pierdem și pieţele 
tradiţionale de desfacere. Cred că este clar pentru toți: într-un termen scurt, 
practic, este imposibilă compensarea eventualelor pierderi prin reorientarea 
bruscă a legăturilor economice, precum și găsirea surselor alternative pentru 
livrări de combustibil, energie, materie primă. 

În aceeași ordine de idei, aș dori să vă atrag atenţia la încă o nedumerire 
recentă — am în vedere ceea ce s-a întâmplat cu biserica noastră... Repre- 
zentanţii Ministerului Culturii şi Cultelor, cu un grup de preoți (printre ei 
şi domnii Buburuz, Ciuntu ș.a.) însoţiţi de câțiva deputaţi, au purces la Pa- 
triarhia Română pentru a restabili Mitropolia Basarabiei. Consider că ce s-a 
declarat la Sfântul Sinod de la București denotă lipsa de stimă a acelor ce au 
înfăptuit acest act faţă de conducerea Moldovei, a cărei poziţie a fost ignorată 
totalmente. Poate sunt prea categoric, dar, prin acțiunea ce s-a întreprins, s-a 

dat, de fapt, apa la moara separatiștilor și, practic, întrucât în hotărârile Sino- 
dului se vorbeşte doar de o parte a republicii, patriarhia Română a contribuit 
prin acţiunile sale la dezmembrarea teritorială a Republicii Moldova...” 

După ce şi-a reorientat tirul critic asupra unor instituţii locale, în primul 
rând împotriva ministerului culturii, Mircea Snegur a mai sorbit o dată din 
paharul cu apă şi a continuat: „În sfârşit, sunt ferm convins că anume cam- 
pania declanșată împotriva statalității Republicii Moldova subminează vita- 
litatea idealurilor naţionale, sporeşte românofobia, pregătește terenul pentru 
venirea la putere a forţelor ce nu își ascund nostalgia pentru neîndepărtatul 
trecut. Mai este și o altă faţetă a problemei: deseori, în spatele mesajului pa- 
triotico-populist destul de neîndemînatic se ascunde și dorinţa unor lideri de 
a intra cu orice preț în istorie ca „autori ai unirii”, de a-și asigura un viitor 
politic în circumstanţe noi (...) Desigur, vor fi destui oameni care vor găsi în 
această luare de poziţie atitudini ce nu le vor conveni. Ne-am obișnuit cu fap- 
tul că fiecare cuvântare e citită cu lupa de către „revoluționarii de profesie”. 
Nu e exclus ca și gândurile expuse astăzi le vor servi drept prilej pentru o nouă 
vehiculare a lozincilor arhicunoscute. Putem spune la sigur că, din nou, vom 
fi învinuiți de românofobie și de multe altele. Declar cu toată responsabilita- 
tea: conducerea executivului republicii nu întreprinde absolut nici o acţiune 
îndreptată împotriva României şi a neamului românesc. Ar fi o absurditate 
revenirea la tertipurile războiului rece, la logica zidului berlinez...” 

Evident că în discursul președintelui nu au scăpat criticii nici „unioniștii” 
din Republica Moldova: 

„Nu este întâmplătoare nici lipsa dorinţei parlamentarilor de a purcede 
în modul cel mai serios la rezolvarea problemelor legate de situaţia din stânga 
Nistrului. De fapt, liderii de acolo așteaptă declaraţiile unioniste ale unor 
persoane de la Chișinău ca pe o mană cerească. Fără aceste declaraţii, acti- 
vitatea lor de creare a structurilor paralele și-ar pierde rostul. Ei accentuează 
cu mare satisfacție că lichidarea consecinţelor pactului Ribbentrop-Molotov 
înseamnă renunţarea la o parte din teritoriile Republicii Moldova din stânga 
Nistrului, teritorii ale Moldovei recunoscute de către ONU, Rusia, Ucraina, 
România şi celelalte țări.” 

Frazele de mai sus, bine disecate, spun, cred, cu totul altceva decât a vrut 
să spună președintele Snegur, care, după toate datele mele, nu s-a referit nici- 
odată la lichidarea consecinţelor Pactului Ribbentrop-Molotov, deși, dacă îi 
era atât de dragă Moldova, cum declara cu obstinaţie, și dacă făcea un efort 
de memorie, trebuia să se gândească și la cele trei judeţe din sudul Basarabiei, 
şi la ţinutul Hotinului. Era normal ca Ucraina, pe care o menţionează în dis- 
curs, să recunoască Moldova în granițele actuale, întrucât tocmai ca urmare a 

pactului încriminat anexase nordul Bucovinei, cele trei judeţe din sudul Ba- 
sarabiei şi obținuse accesul la gurile Dunării, în schimbul unor raioane ne- 
semnificative economic la nivelul anului 1940. 

Surpriza, nu numai pentru moldoveni dar și pentru alţii din afară, a fost 
oferită de președinte în finalul discursului, când a reluat ideea organizării 
unui referendum menit să consfințească pe termen lung ceea ce dorea în in- 
timitatea sa Snegur și, alături de el, mulți alții: „Toate astea (cele expuse în 
dispozitivul cuvântării — n.n.) ne fac să formulăm limpede scopurile noastre 
şi să determinăm clar orientările strategice, adică să spunem răspicat încotro 
mergem. Astăzi trebuie să decidem: plutim și mai departe pe valurile întâm- 
plării, încercând să pescuim ceva în ape tulburi, ori întrebăm, în sfârșit, popo- 
rul ce viitor își doreşte, pe ce cale vrea să-și vadă îndreptată ţara. Parlamentul 
are datoria să decidă și să repare propria greșeală de acum un an....Eu nu mai 
am dreptul să tolerez o situaţie când în fiecare zi te poţi trezi cu acţiuni sau 
fapte imprevizibile, deja săvârșite. (...) Astăzi strategia elaborată de noi, un an 
în urmă, este pusă serios la îndoială. Reieșind din situaţia reală creată, a venit 
timpul să răspundem fără echivoc la întrebarea principală ce ţine de desti- 
nele poporului: să spunem lumii pe ce cale și încotro mergem, căci pe nimeni 
nu-l aranjează un statut provizoriu. În calitatea mea de președinte, ales de po- 
por, pledez ferm pentru independență...și până la urmă să-și spună părerea 
poporul... 

Şi aici se cuvine să aduc unele precizări: în urmă cu un an, tot pe data 
de 24 decembrie 1991 — ciudată coincidenţă! — președintele Snegur rostise, 
tot în parlament, un discurs în care își justifica semnarea, la 21 decembrie a 
Declaraţiei de la Alma Ata privind crearea Comunităţii Statelor Indepen- 
dente (CSI). Atunci, deranjat de faptul că „parlamentul nu a luat atitudine 
faţă de crearea Consiliului Naţional al Unirii” a clamat că „poporul are tot 
temeiul pentru îngrijorare”, cerând să adopte urgent legea cu privire la refe- 
rendum: „astfel vom avea posibilitatea să procedăm la efectuarea unui refe- 
rendum în problema dată pentru a face pe placul deputaţilor din Consiliul 
Unirii, care ard de nerăbdare. Dacă poporul va zice „Da!”, eu voi fi cu el întot- 
deauna, deși o spun cu toată sinceritatea, nu tind să intru neapărat în istoria 
mare”. Tot atunci, mai declarase ceva: „cine este împotriva liniei legislative 
aprobate nu are dreptul moral, și cu atât mai mult dreptul juridic, să deţină 
posturi de conducere în statul a cărui existenţă ei înșiși o pun la îndoială”. 

Trebuie să recunosc că Snegur a fost consecvent în crezul său! Nu a tins și 
nici nu a reușit, zic eu, să intre în „istoria mare”... 

În pofida „declaraţiilor cu toată responsabilitatea” ale preşedintelui Sne- 
gur, răul a fost făcut. O spun cu toată convingerea. Din acel moment, curen- 

tele românofobe au primit undă verde pentru declanșarea unei asidui cam- 
panii antiromânești, accentuată și amplificată pe măsură ce forţele politice 
realiste, nu neapărat unionise sau proromâne, au fost gradual îndepărtate din 
structurile parlamentare şi ale administraţiei, în perioada guvernării agrari- 
enilor şi, mai ales, în timpul guvernării comuniste 2001-2009. Iar la numai 
15 luni de la faimosul discurs al lui Snegur ideea atît de dragă președintelui 
— referendumul — a fost transpusă în practică la 6 martie 1994 (evident, nu- 
mai pe teritoriul controlat de autorităţile de la Chişinău). La întrebarea din 
buletinul de vot „Sunteţi pentru ca Republica Moldova să se dezvolte ca un 
stat independent şi unitar, în frontierele recunoscute în ziua proclamării su- 
veranității Moldovei (23.06.1990), să promoveze o politică de neutralitate și 
să menţină relaţii economice reciproc avantajoase cu toate ţările lumii și să 
garanteze cetăţenilor săi drepturi egale, în conformitate cu normele dreptului 
internaţional?” au răspuns afirmativ 95,4% din cei aproximativ 75% care s-au 
prezentat la referendum... Din acel moment, conducerile succesive ale repu- 
blicii au avut mână liberă în a combate orice forme de „unionism”.. 

Cam ăsta a fost „cadoul de Crăciun” făcut de Mircea Snegur României!! 
În următoarele trei zile, fiind sărbătoare, presa română a ignorat complet eve- 
nimentele de la Chișinău. 

La câteva zile după cuvântarea preşedintelui Snegur, cineva din anturajul 
cel mai apropiat al preşedintelui mi-a arătat ciornele discursului. A trebuit să 
recunosc că președintele Snegur a fost destul de înţelept să nu accepte în tota- 
litate sugestiile celor care i-au scris discursul. Câţiva înalți demnitari români 
erau chiar nominalizați, punându-li-se în spate acuzaţii grave de subminare a 
statalității Republicii Moldova, de amestec în treburile interne etc. Chiar și 
subsemnatul a ratat ocazia de a intra în culegerile de discursuri prezidenţiale! 
Unul dintre consilieri îmi dedicase fraza: „un exemplu grăitor de desconside- 
rare a Republicii Moldova îl constituie şi faptul că România refuză, probabil 
cu gânduri la apropiata Unire, să acrediteze un ambasador la Chișinău, unde 
este reprezentată doar de un însărcinat cu afaceri”. Sugestiile colaboratorilor 
au fost eliminate de președinte în forma finală a discursului, dar autorii au 
ţinut, cred, prea mult la creaţia gândirii lor, introducându-le în zilele și săptă- 
mânile următoare în diverse materiale de presă, cu precădere în cea de limbă 
rusă. 

Și o întâmplare hilară: chiar în ajunul Anului Nou, aflându-mă în biroul 
consilierului prezidenţial prof. Ion Borşevici, discuţia ne-a fost întreruptă de 
intrarea în cabinet, preţ de un minut, a noului consilier prezidenţial, fostul 
viceprim ministru Oboroc, acum consilier prezidenţial. Domnia sa, în loc să 
îmi răspundă la salut, m-a apostrofat: „să știți că sunt moldovean și ambasada 

română să nu mai insinueze că sunt rus sau mai ştiu eu ce. Colaboratorul dvs 
mi-a trimis o felicitare de sărbători în limba rusă, și asta spune multe.., și a 
părăsit cabinetul. Ce se întâmplase, de fapt? Consilierul ambasadei a felicitat, 
conform uzanțelor, mai mulți demnitari locali cu care avea contacte de lucru, 
printre care și Oboroc. Or, găsind pe piaţa locală numai felicitări cu textul „la 
mulți ani!” în limba rusă, a fost nevoit să le folosească pe acestea, deși în inte- 
rior, olograf, felicitările de rigoare erau scrise în limba română. Eu avusesem 
norocul de a trimite felicitări numai în limba română. Mi le adusese soţia de 
la București... 

Să revenim la urmările discursului prezidenţial. 

Dezbaterile parlamentare care au urmat imediat au decantat destul de 
repede apele politice. Democraţii şi deputaţii din Frontul Popular au in- 
sistat pentru blocarea dezbaterilor și limitarea la simpla luare la cunoștință 
a declaraţiilor președintelui. Fără succes, fiind deja evident că numeric se 
află în minoritate. Agrarienii, democraţii așa-ziși de stânga şi rusofonii s-au 
pronunţat ferm în favoarea organizării imediate a unui referendum care să 
confirme „prin vocea poporului” independenţa statului, cerând, în același 
timp, ratificarea documentelor de constituire a CSI, problemă care trena în 
parlament de un an de zile. 

Printre argumentele în favoarea referendumului se menţiona, naiv după 
cum a dovedit-o chiar istoria ultimelor două decenii, că prin consfințirea 
independenţei prin referendum, ar dispărea principalul atu al poziţiei ire- 
conciliabile a separatiștilor transnistreni în chestiunea unirii cu România. 
Alţi vorbitori au folosit ocazia pentru a declanșa atacuri deosebit de dure la 
adresa Frontului Popular şi a democraţilor proromâni, aruncând anatema de 
„trădători ai neamului” asupra acelora care „punând iscălitura sub Declaraţia 
de Independenţă din august 1992, au creat chiar a doua zi Consiliul Uni- 
rii”. A.Pușcaș, vicepreşedinte al parlamentului, a considerat că este momentul 
oportun pentru a cere desființarea ziarului parlamentului Sfatul Tări;, care le 
stătea ca un ghimpe, atât prin poziţiile sale critice la adresa președintelui sau a 
curentelor proruse, cât și prin titlu, care le amintea în fiecare zi de cei care au 
decis, în 1918, unirea Basarabiei cu România. 

Dezbaterile contradictorii în parlament au durat până la 28 decembrie, 
fără, însă, a se adopta vreo decizie în legătură cu propunerile din discursul 
prezidenţial. Marele merit în temporizarea, pentru moment, a pasiunilor 
declanșate de discurs i-a revenit preşedintelui parlamentului, Alexandru 
Moșanu. Toate acestea îl vor costa scump exact peste o lună, când va fi nevoit 
să îşi prezinte demisia. 

Împotriva organizării unui referendum s-au pronunţat prompt şi uni- 

unile de creaţie din republică, care au considerat că organizarea acestuia ar 
duce la destabilizarea situaţiei interne. 

Şi separatiștii transnistreni reacţionează la propunerile privind referen- 
dumul. „Vicepreşedintele” transnistrean, Al. Caraman, reamintește că propu- 
nerea organizării unui referendum a fost făcută de Tiraspol încă din 1990, 
astfel că iniţiativa președintelui Snegur este tardivă. „Acum noi ne-am de- 
terminat deja”. La rândul lui, președintele așa-zisei republici găgăuze, Stepan 
Topal, susţine că referendumul nu îi priveşte pe găgăuzi, întrucât acesta este 
o problemă a „poporului moldovenesc”! Mai mult, liderul găgăuz afirmă cu 
tupeu că dispoziţiile președinției moldovene vor fi executate „numai atunci 
când se va recunoaște independenţa Găgăuziei în componenţa Moldovei”!! 


„Ziua întâi de Crăciun am petrecut-o acasă la Grigore Vieru: poetul, 
doamna Raisa, soţia și eu. Grigore a ţinut să sărbătorească „odată cu ro- 
mânii din Țară, pe stil nou”. În Moldova, Crăciunul se serba şi se serbează 
încă — inclusiv de biserica aflată sub jurisdicţia Patriarhiei Române — pe „stil 
vechi”, adică la 6 ianuarie. Familia Vieru locuia într-un obișnuit apartament 
de bloc. Mobilă simplă, multe cărţi, multe flori. Pe un pervaz — câteva glastre 
de crăciuniţe albe și roşii, înflorite deja, spre marea bucurie a gazdei. „Aparta- 
mentul în care trăiește Grigore Vieru e mic, dar cu toate acestea câțiva inamici 
ai poetului l-au și-njurat pentru el. Şi, încă un amănunt interesant, Grigore 
Vieru stă într-un bloc plin de generali ruși, înconjurat de alte blocuri pline 
de generali ruși, în curţile interioare se vorbeşte rusește, Grigore Vieru abia se 
aude respirând pe fosta stradă Jukovski și, totuşi, nu ordinele generalilor ruși, 
ci şoapta lui Vieru domină cartierul și-i face pe oamenii care trec să-ntoarcă, 
de curiozitate, de admiraţie, de ură sau de dragoste, capetele” (A. Păunescu)... 
Din păcate, uneori priveau cu ură. În septembrie, într-o noapte, câţiva der- 
bedei au aruncat cu pietre, spărgând geamurile apartamentului, și strigând: 
„trădătorule, du-te la românii tăi!” Sensibil, şi şi-aşa cu o inimă slăbită, a făcut 
un şoc, fiind internat în spital. „Unde, oare, să mă duc? În România, fraţii mă 
hulesc în fel și chip, trimiţându-mă în Basarabia. Aici sunt făcut trădător. E, 
oare, un păcat să îţi iubeşti neamul și să spui asta cu voce tare?”, îmi mărturi- 
sea trist Vieru, atunci, în septembrie, de pe patul de spital. 

Am zăbovit până după miezul nopţii. Mai mult a vorbit Grigore. Amin- 
tiri din tinereţe, despre primele vizite în România, despre prietenii din ţară. 
Am discutat multe și despre situaţia din Moldova. Era dezamăgit de tot ce se 
întâmplă. Cel mai dezamăgit era de președintele Snegur în care, mi-a mărtu- 
risit, avusese o mare încredere. Se întâlniseră de multe ori, îşi spuseseră reci- 
proc păsurile. Să avem răbdare, dragă Grigore, îl liniştea de fiecare dată Sne- 

gur. Despre discursul din ziua precedentă, părerile au fost împărțite. Grigore 
încă mai credea că „a fost ceva de moment”, „l-au păcălit consilierii” pe Sne- 
gur... Am plecat târziu, după miezul nopţii, cu o glastră de crăciuniţe, dăruită 
soţiei de doamna Raisa... 


Hotărât lucru, oficialităţile moldovene au decis ca, până la Anul Nou, să 
ne ţină numai în cadouri! 


La 28 decembrie, guvernul iese cu o declaraţie plină de „îngrijorări şi ne- 
dumeriri”, „în legătură cu repetatele declaraţii, luări de cuvânt și prognoze, 
făcute în public, ale unor persoane oficiale ale statului român privind viito- 
rul relaţiilor dintre Republica Moldova și România și perspectivele statalității 
Republicii Moldova”. Era ușor sesizabilă preluarea „tonului” și limbajului fo- 
losite, cu câteva zile în urmă, de președinte! Scopul: a demonstra că „îngri- 
jorarea” guvernului era generată de o adevărată campanie românească împo- 
criva tânărului stat moldovean. În continuare, ținta a devenit SRI: „În același 
context se înscrie și recentul discurs al directorului SRI, domnul Virgil Mă- 
gureanu, rostit cu ocazia festivităților prilejuite de cea de a treia aniversare a 
„Zilei luptătorului antiterorist”, preluat de presa română. Aserţiunea lui Vir- 
gil Măgureanu potrivit căreia „serviciile speciale române vor pregăti unirea 
României cu Basarabia” depășește cadrul normal și legal al relaţiilor dintre 
Republica Moldova şi România și contravine spiritului de prietenie și colabo- 
rare stabilit între cele două state. Această afirmaţie duce la concluzia că în Ro- 
mânia există anumite forţe politice interesate în deteriorarea bunelor relații 
dintre cele două țări și în destabilizarea situaţiei social-politice din Republica 
Moldova. Guvernul Republicii Moldova își exprimă speranţa că oficialităţile 
de la București vor reacţiona prompt şi adecvat la declaraţii de acest gen, pro- 
movând și în continuare o politică realistă de bună vecinătate” . 

Reacţia SRI a fost destul de stângace. Vinovată de declanșarea iritării gu- 
vernului de la Chișinău a fost găsită presa română care, chipurile, ar fi preluat 
tendenţios și trunchiat declarațiile lui Virgil Măgureanu. Mai mult, cică șeful 
SRI ar fi făcut acele afirmaţii într-un cadru restrâns, neoficial. Ceva-ceva tre- 
buie să fi fost şi, chiar trunchiate și deformate, zisele neoficiale avuseseră în 
ele şi cuvântul Unire, cuvânt magic, la modă în limbajul multor politicieni 
români. Însă, și mai stângace mi s-a părut a fi iniţiativa lui Virgil Măgureanu, 
peste vreo câteva săptămâni, de a veni neanunţat la Chişinău și a se prezenta 
direct la cabinetul premierului. Evident că nu a fost primit, în aceeași zi, San- 
gheli reproșându-mi că „este inadmisibil ca un demnitar român, și încă nu 
oricine, să vină neanunțat și să ceară să vorbească cu mine, de parcă ar fi în 
birourile sale de la Bucureşti”... 

La 29 decembrie Patriarhul Teoctist îi adresează președintelui Snegur o 
scrisoare în legătură cu acuzaţiile aduse Bisericii ortodoxe Române. PF Teoc- 
tist vorbeşte ca părinte duhovnicesc al românilor ortodocși de pretutindeni, 
încercând să-i explice că pretenţiile unei Patriarhii ortodoxe a unui neam sau 
popor anume de a stăpâni peste ortodocși și de alt neam care au propria lor 
Patriarhie sunt necanonice și nedrepte, fiind motivate secular-politic, nu spi- 
ritual-pastoral. În scrisoare se subliniază că Actul Patriarhal de reactivare a 
Mitropoliei Basarabiei nu exclude posibilitatea ca Patriarhia Moscovei să-și 
menţină jurisdicţia canonică peste credincioșii ortodocși ruși din Republica 
Moldova 


S-a împlinit un an de la dispariţia oficială a URSS. ...La 25 decembrie 
1991, ora 19.00 GMT, Mihail Gorbaciov a anunţat la televiziunea rusă, grav 
dar cu o tristeţe vizibilă, că „din cauza situaţiei rezultate în urma creării CSI, 
îmi întrerup în acest moment activitatea desfășurată ca președinte al URSS”. 
A doua zi după demisie, fostul său colaborator și sfetnic intim, Yakovlev de- 
clara: „ieri s-a finalizat lovitura de stat pornită acum doi ani de Boris Elțîn 
împotriva lui Gorbaciov”... 

La ora 19.32, în aceeaşi seară, drapelul roșu sovietic de la Kremlin a fost 
coborât de pe catarg, în locul lui fiind ridicat noul drapel rus: alb-albastru- 
roşu. Cel care a făcut acest serviciu a rămas un anonim. Poate doar rudele și 
nepoții îl ştiu, când povesteşte cum a coborât acel steag care fluturase trium- 
fător aproape şapte decenii pe toată întinderea imperiului sovietic, apoi, fixat 
pe ruinele Reichstagului de Egorov și Kantaria, și mai apoi, vreme de vreo 
cinci decenii, prin câteva capitale europene, drapel cu care s-a intrat în Afga- 
nistan și și s-a ieşit de acolo, ca un prim semnal al înfrângerii. 

Gestul ultimului lider sovietic nu a surprins pe absolut nimeni. Era un 
deznodământ așteptat... 

Gorbaciov și echipa lui a rămas până la sfârșit comunistă, nu s-a dezis 
de tezele leniniste, ci a vrut să le rescrie cu un alt font și să le ilustreze cu 
noi imagini ce se doreau a fi „cu față umană”, În fapt, perestroika în URSS 
a repetat, în foarte multe moment ale sale, punct cu punct „transformările 
revoluţionare” de după lichidarea imperiului Rus în 1917. 

S-au scris şi s-au spus atâtea despre Gorbaciov, şi bune și rele. Personal, 
nu am fost şi nu sunt un fan al fostului lider sovietic, dar indiferent cum l-a 
judecat sau îl va judeca istoria, rămâne una din marcantele figuri politice ale 
sfârşitului de secol și de mileniu, un om cu o inteligenţă politică de invidiat 
dar și cu o naivitate ieșită din comun (sau, poate, victimă a narcisismului poli- 
tic), a generat și a stimulat un proces relativ pașnic de schimbare a unui sistem 

complet anchilozar, sistem care a intrat în metastază și a decedat, medicaţia 
politică și ideologică prescrisă de Gorbaciov fiind nu numai ineficientă, ci 
având şi profunde efecte colaterale... 

Puţini ştiu că Gorbaciov își datorează cariera lui ... Andropov. Avusese 
ocazia să îl cunoască în 1970, în staţiunea balneară Mineralnte Vodi, unde 
şeful KGB îşi petrecea de obicei vacanţele. Tânărul și carismaticul lider de 
partid al regiunii Stavropol l-a cucerit de la prima întâlnire pe Andropov. Au 
petrecut împreună concediile și în anii următori. Mulţi politicieni își amin- 
teau ulterior că deseori Andropov sugera folosirea tinerelor cadre de partid 
din provincie „care pot face o adevărată restructurare în agricultură, princi- 
pala sarcină fiind de a hrăni poporul”. Era oare deja sub impresia celor spuse 
de Gorbaciov, în timpul uneui taifas prelungit la o casă de odihnă, despre 
conducerea de partid și de stat deja îmbătrânită, în sensul că „o pădure, ca să 
rămână viguroasă, are nevoie și de lăstăriș”? Probabil, dar Gorbaciov a mai 
trebuit să aştepte câţiva ani, să muncească serios, ceea ce i-a adus și rezultate 
bune şi aprecieri ale Moscovei. În septembrie 1979, Gorbaciov are ocazia să 
se afle, tot la Mineralnie Vodi, într-o companie ultraselectă: Brejnev, Cer- 
nenko, Andropov. Ultimul îl convinge pe Brejnev să îl aducă pe Gorbaciov la 
Moscova, astfel că acesta este ales în octombrie membru supleant al Biroului 
Politic, iar peste un an, membru plin. „Ei, lăstarule, dă-i drumul, acţionează!” 
i-ar fi zis Andropov. În timpul scurt în care protectorul său a fost la cârma 
Uniunii Sovietice, Gorbaciov a fost promovat în funcţia de secretar al par- 
tidului pentru problemele de cadre. Colaborând cu Andropov, Gorbaciov a 
schimbat peste 20 la sută din membrii eșaloanelor superioare de conducere la 
nivel ministerial și regional. În aceeași perioadă au ajuns în importante funcții 
de conducere Grigori Romanov, Nicolai Rijkov și Egor Ligaciov, ultimii doi 
fiind mai târziu printre cei mai apropiaţi colaboratori ai lui Gorbaciov. 

Cu Romanov, care era și prim-secretar de partid la Leningrad, nu a gă- 
sit un limbaj comun, cât timp au fost colegi în Biroul Politic, probabil ca 
efect al rivalităţii dintre ei. Îmi amintesc că erau destui ruşi care vorbeau că 
Brejnev l-ar fi dorit ca succesor pe Romanov, că „a sosit timpul” ca „leagănul 
revoluţiei din octombrie” să ofere un conducător, rus get-beget, după ce de- 
cenii în şir URSS fusese condusă de un gruzin și de trei ucrainieni! Marile ca- 
pitale occidentale îl monitorizau deja atent pe Romanov, luând în calcul sce- 
nariul venirii acestuia la conducerea PCUS, așa că deseori persoana liderului 
leningrădean era evocată în dialogurile noastre diplomatice. Caracterizarea 
făcută nu prea îi era, însă, favorabilă: un lider dur, comunist până în măduva 
oaselor, prea fidel „învăţăturii leniniste”, conservator și deloc iubit de inte- 
lectualitate. Așa că, odată cu venirea lui Gorbaciov la putere, opţiunile s-au 

schimbat, Istorioara e interesantă, zic eu. În primăvara anului 1985, la două 
luni după alegerea lui Gorbaciov în funcţia de secretar general al PCUS, o 
mică notiță în ziarul Pravda preluată şi detaliată de postul de radio „Vocea 
Americii” (puţini citeau Pravda, dar mulți, foarte mulți, ascultau postul de 
radio amintit!), relata despre nunta fiicei lui Romanov care, chipurile, ar fi 
avut loc la palatul 'Tauridei din Leningrad, iar pentru petrecere a fost scos 
din muzeul Ermitaj un serviciu de masă de 100 de persoane care aparținuse 
împărătesei Ecaterinei a II-a! În realitate, nunta avusese loc într-un cătun din 
apropierea Leningradului, în prezenţa a 50 de invitaţi. De serviciul de masă 
din muzeu, nici vorbă! Dar „șopârla” de presă şi-a făcut efectul dorit, așa că, 
la 1 iulie 1985, Romanov a fost scos din Biroul Politic și pensionat. A murit 
în 2008, la 86 de ani... 

Poziţiile pe care le-a ocupat în organele superioare de conducere ale par- 
tidului i-au creat lui Gorbaciov noi posibilităţi de călătorie în străinătate. 
Aceste călătorii aveau să-i schimbe în mod profund viziunile politice şi so- 
ciale În 1975, el a condus o delegaţie sovietică în vizită în RFG, în 1983 a 
vizitat Canada, iar în 1984 în Marea Britanie, Margaret Thatcher fiind pur 
şi simplu cucerită de tânărul și carismaticul Gorbaciov, o adevărată „minune 
comunistă”, după ce întâlnise și văzuse numai lideri sovietici născuţi înainte 
de revoluţie: „cu Gorbaciov se poate lucra” — a conchis doamna de fier, me- 
sajul ei fiind recepționat în marile capitale occidentale care „îl văd” deja ca 
un viitor lider, articolele care relatau desfășurarea vizitelor sale sunt elogioase. 
Campania favorabilă din presa occidentală va continua și după alegerea sa ca 
secretar general al PCUS, mai ales după declanșarea perestroikăi și glasnosti- 
ului. 

La moartea lui Andropov, Gorbaciov preia imediat iniţiativa, îşi mobili- 
zează prietenii din Biroul Politic şi... este ales ca secretar general la propune- 
rea veteranului Gromiko. Se zice că acesta şi-ar fi încheiat luarea de cuvânt cu 
cuvintele „Gorbaciov are un zâmbet plăcut, dar și dinți de oţel!”. Presa sovie- 
tică nu a preluat această ultimă apreciere. 

Perestroika și transparenţa l-au pus pe Gorbaciov în faţa unor realități pe 
a fost incapabil să le descifreze sau le-a ignorat voit: oamenii s-au simțit mai 
liberi în a-și spune păsurile, în a declara fără prea mare teamă ce gândesc; uni- 
tatea de nezdruncinat a popoarelor URSS s-a dovedit a fi un mit — oamenii 
s-au avântat cu forță în mișcările de emancipare naţională; același lucru s-a 
întâmplat și cu „unitatea de monolit” a ţărilor socialiste, care au început, rând 
pe rând, să se debaraseze de tot balastul ideologic importat — de voie sau mai 
mult de nevoie — din „marea Uniune Sovietică”. Nu aș putea să susţin nici că a 
fost un pacifist, dacă îmi amintesc represiunile de la Vilnius, Tbilisi sau Baku. 

Degeaba a susţinut că nu a știut de ordinele date de comandanții trupelor de 
represiune. Păi, dacă nu a ştiut, atunci de ce a mai continuat să fie managerul 
unui sistem falimentar? Da, nu a mai ordonat repetarea unor intervenţii ar- 
mate în statele socialiste, de tipul celor din 1956 în Ungaria, sau 1968 în Ce- 
hoslovacia, nu a blocat demolarea zidului Berlinului, nu a folosit trupele din 
republicile baltice pentru a anula independenţa acestora. Mai mult, a retras și 
trupele pe care le trimiseseră predecesorii săi în Afganistan! Pacifist? Cred că, 
mai degrabă o recunoaștere indirectă a incapacității de a mai folosi puternica 
mașină de represiune internă și externă. 

Pe măsură ce oamenii „gustau” din binefacerile „transparenţei”, restruc- 
turarea în economie, atât de necesară și atât de așteptată, a fost un eșec total. 
Spre sfârşitul deceniului al nouălea, și-a făcut serios simțită criza în aprovizio- 
narea populaţiei cu produse alimentare; a fost reintrodus sistemul cartelelor, 
abandonat în URSS după încheierea celui de-al doilea război mondial. Faţă 
de anul 1985, deficitul bugetar a crescut (conform cifrelor oficiale) de la zero 
la 109 miliarde de ruble, stocurile de aur au scăzut de la 2.000 la 200 de tone, 
iar datoria externă a crescut de la zero la 120 miliarde de dolari. 

Că în timpul lui Gorbaciov a început și s-a finalizat dezintegrarea URSS 
este adevărat, dar nu pot susţine că este meritul lui. Tot ce a făcut, până în 
august 1989, când, după puciul eşuat, a trecut, practic, în planul al doilea al 
politicii interne din Rusia, a avut drept scop revitalizarea URSS, în frunte cu 
partidul său comunist, o Uniune Sovietică îmbrăcată la costum mai în ton cu 
moda vremurilor, dar continuând să locuiască într-o casă a cărei structură de 
rezistenţă era puternic afectată. Da, a înţeles că sistemul e șubred, și atunci 
s-a gândit doar să îi pună alt acoperiș și să îl zugrăvească cu altă culoare, păs- 
trând însă nuanţa de roșu. Nu a înţeles că temeliile edificiului sovietic erau 
erodate. Mi-amintesc de una din hilarele sale reforme:campania antialcool. 
Nu citise, se vede nimic, de campania similară din SUA anilor '30! Efectul: 
zero. A înflorit producerea și vânzarea alcolului la negru, au scăzut veniturile 
de la buget. Am avut ocazia să vizitez crama de la Milești, din Moldova. De 
la Moscova venise, în 1987, ordinul să fie închisă. Buni gospodari, moldove- 
nii noştri au avut grijă de ceea ce clădiseră mulţi ani cu multă muncă, așa că, 
la intrarea în cramă au organizat un ...punct de apărare civilă, dotat cu toate 
proviziile necesare, stipulate în instrucţiuni! Inspecţiile de la Moscova le-au 
adus laude pentru noua destinaţie dată cramei. Nimeni nu a fost curios să se 
uite în spatele unui mare panou mobilizator, unde se afla, bine mascată, o ușă 
ce ducea spre hrubele cramei, pline ochi cu vinuri alese... 

Cred că cea mai greșeală a lui Gorbaciov a fost disperarea cu care a în- 
cercat până în ultimul moment să salveze URSS. În ultimii doi ani de şedere 

la Kremlin nu a mai reușit deloc să înțeleagă imperativele vremii, a abando- 
nat, inconștient, tocmai acea „perestroika”, care îl făcuse celebru. S-a lăsat, în 
continuare, amăgit de laudele care nu mai conteneau din partea occidentu- 
lui. A fost realmente îmbătat de primirea premiului Nobel. Nu s-a abținut 
ca, în mesajul din 25 decembrie să sublinieze că; „am susţinut cu fermitate 
independenţa, autodeterminarea și suveranitatea republicilor dar, în același 
timp, menţinerea statului sovietic și a unităţii acestei ţări. Acum evenimen- 
tele au luat o altă turnură. A triumfat politica de dezmembrare a ţării și des- 
trămare a statului, lucruri pe care nu le concep... O autodefinire mai eloc- 
ventă nici că se putea! 

Am avut ocazia, şi imediat după dispariţia URSS şi în ultimii ani, să 
discut cu oameni simpli ruși, neimplicaţi în viaţa politică activă. Nu am în- 
tâlnit nici măcar o persoană care să regrete ieșirea lui de pe scena politică. 
Unii îi reproşau că a „distrus ţara”, nu neapărat ţara "Uniunea Sovietică”, ci 
economia, instituţiile, minima securitate a cetățeanului. Am întâlnit şi adver- 
sari deschişi ai lui Gorbaciov, care îi puneau în cârcă toate relele din perioada 
1986-1991, dar toţi, comuniști, reformatori, conservatori, fără excepţie, nu 
au exprimat nici măcare o undă de regret sau de compătimire... 


30 decembrie 1992. O altă dată memorabilă din istoria URSS ! Se împli- 
nesc exact şapte decenii de la crearea URSS. Presa rusă nu mai „aniversează” 
istoricul eveniment. URSS murise, în 1991, cu cinci zile înainte de a împlini 
69 de ani. O vârstă numai bună pentru ieşirea la pensie... 

„Cu câţiva ani înaintea evenimentelor din octombrie 1917, Lenin se 
pronunţase deseori în favoarea dreptului natiunilor la autodeterminare, 
drept care „nu poate fi interpretat decât în sensul unei autodeterminări po- 
litice, adică al dreptului la despărţire şi la formarea unui stat de sine stătător”. 

Rămâne consecvent tezelor sale și imediat după revoluţia din februarie 
1917: „Tuturor naţiunilor din care este alcătuită Rusia trebuie să li se recu- 
noască dreptul de liberă despărţire şi la formarea unui stat independent. Ne- 
garea acestui drept şi neluarea de măsuri care să asigure realizarea practică a 
acestui drept echivalează cu sprijinirea politicii de cotropire sau de anexiune”. 
Reamintesc că, tocmai între februarie 1917 și octombrie același an, când 
bolşevicii vor prelua puterea, Finlanda a devenit Mare Ducat (7 martie), Po- 
lonia s-a declarat independentă (17 martie), Rada de la Kiev a decretat au- 
tonomia Ucrainei (10 iunie). Mai mult, cu câteva zile înainte de evenimen- 
tele de la 7 noiembrie, Lenin a spus unei delegaţii de moldoveni basarabeni: 
„Cauza voastră, a Basarabiei, pentru care luptaţi, este o cauză dreaptă. Basa- 
rabia locuită de moldoveni are tot dreptul la autodeterminare, la autonomie 

până la completa independenţă, iar Congresul convocaţi-l pentru 20 octom- 
brie”. 

După 7 noiembrie, odată cucerită puterea, Lenin și toată adunătura lui 
şi-au schimbat opiniile. 

„Revoluţia mondială permanentă” și crearea în viitor a unei Republici 
Federative Mondiale a Sovietelor visate de Troțki nu a mai avut loc. Rebeli- 
unile bolşevice din noile state independente - Ungaria, Polonia, noile state 
baltice — au eşuat lamentabil, așa că bolşevicii au fost nevoiţi să se uite doar la 
ce mai rămăsese din imperiul rus, în zona sa europeană, în Caucaz și în Asia 
Centrală. 

În anii războiului civil, organizaţiile bolşevice create în republicile care își 
proclamaseră independenţa desăvârșesc preluarea controlului și în cele două 
republici slave Ucraina și Belarus, precum și în cele din Caucazul de sud. În 
numai doi ani RSFSR semnează o serie de tratate privind uniunea politică, 
militară, cu Azerbaidjan (30 sept 1920), Armenia (2 dec. 1920), Bielorusia 
(1921), Gruzia (21 mai 1921), Ucraina (28 decembrie 1921). 

Bolșevicii reușesc să obţină controlul asupra majorităţii formațiunilor 
pseudostatale din Caucaz şi Asia Centrală, astfel că, la sfârșitul lui 1922, în 
componenţa RSESR intrau 8 republici (Turkestan, Kirkizia, Republica Tă- 
tară, Bașkiria, Republica Montană (Gorskaia), Daghestan, Iakuţia, Crimeea) 
11 republici autonome (Ciuvașă, Mari, Kalmikă, Udmurtă, Komi (Zirian), 
Buriată, Oirată, Karaceaevo-Cercheză, Kabardino-Balkară, Adigheia (Cer- 
kesia), Cecenia) şi două „comune” care vor primi, la 19 decembrie 1924, sta- 
tutul de republică: Karelia și RSSA a Nemţilor de pe Volga. 

Varianta cea mai la îndemână era crearea unei federaţii în jurul RSFSR, în 
care, susținea Lenin, urmau să intre state naţionale. Bineînţeles că noile teze 
leniniste susțineau și „deschiderea” acestei federaţii pentru alte popoare, ast- 
fel ca întreaga lume să devină „un uriaș cămin proletar”, cum scria înflăcăratul 
poet al revoluţiei, Vladimir Maiakovski. Stalin, mai pragmatic, opta pentru 
o variantă mai radicală, care prevedea doar o autonomie naţional-culturală. 

Pentru început, prevalează ideea lui Lenin privind crearea Uniunii Repu- 
blicilor Sovietice ale Europei și Asiei, cu scopul de a preîntâmpina fărâmițarea 
totală a fostului Imperiu Rus: „Important este ca noi să nu dăm apă la moară 
independentiștilor, să nu le distrugem independenţa, ci să creăm încă un etaj, 
federaţia republicilor egale în drepturi”. 

În septembrie 1922, Stalin lansează ideea intrării republicilor în 
componența RSESR ca republici autonome. În noua schemă adoptată la 6 
oct. 1922 se înscria şi dreptul la secesiune al republicilor. Din sfaturile lui 
Lenin — deja grav bolnav — care îndemna „să milităm categoric pentru ca în 

comitetul executiv central al Uniunii să prezideze pe rând un ucrainian, un 
rus, un gruzin ş.a.m.d:, Stalin reține doar cuvântul „gruzin”, preluând total 
puterea, pe care nu o va ceda decât prin voia Celui de Sus, peste trei decenii, 
la 5 martie 1953... 

În decembrie 1922 congresele sovietelor din RSFSR, RSS Ucrainiană, 
RSS Bielorusă și RSS 'ranscaucaziană aprobă principalele prevederi ale 
Constituţiei URSS, iar la 30 decembrie adoptă Declaraţia privind crearea 
URSS şi semnează Tratatul unional. 

Din acest moment, începe un nou proces de „adunare a pământurilor” 
fostului Imperiu Rus, un conglomerat format din republici autonome, regi- 
uni, districte, regiuni autonome, toate având, constituţional, dreptul la „au- 
rodeterminare” în interiorul aceluiași amalgam numit statul sovietic. Odată 
cu crearea Uniunii Sovietice, apare şi cetățeanul de tip nou, „omul sovietic”, 
o denumire fără geneză, calchiată din cuvântul slav „soviet” (consiliu, sfat), şi 
care ar fi urmat să devină cetăţenia universală după desăvârșirea mult-visatei 
revoluţii mondiale. 

În anii următori se operează mai multe ajustări ale hărții administra- 
tive interne a URSS. În 1924 sunt create RSS Kirkizstan, şi RSS Kazahă. În 
același an este lichidară Federaţia Transcaucaziană şi apar RSS Armeană, RSS 
Azerbaidjan, RSS Gruzină. 

În 1935 în RSESR erau deja încorporate 10 „republici autonome sovie- 
tice socialiste” (Başkiria, Tatarstan, Daghestan, Buriato-Mongolia, Kalmikia, 
Karelia, Mordovia, Udmurtia, Ciuvaşia, lakuţia), 10 candidate la statutul de 
autonomii (regiunile autonome Adigheia, Evreiască, Oirat, Hakassă, Cer- 
ceză, Ceceno-Ingușetă, Osetină de Nord, Kabardino-Balkară, Komi, Mari), 
şi 10 districte naţionale (Neneţ, Taimir, Evenki, Koryak, Ciukotka, Yamalo- 
Neneţ, Aghin-Buriată, Ust-Orda Buriată, Komi-Perm, Hantt-Mansiysk), 
fiecare dintre acestea fiind reprezentată în Sovietul Naţionalităţilor al URSS. 

„Adunarea pământurilor” fostului imperiu țarist continuă, URSS aca- 
parând noi teritorii, atât în ajunul celui de al doilea război mondial, cât și 
imediat după încheierea războiului.În 1940 sunt încorporate cele trei state 
baltice, Basarabia, nordul Bucovinei, estul Poloniei. 

O istorie aparte a avut regiunea autonomă Tuva. După ce şi-a dobândit 
independenţa în 1911, intră în 1914 sub protectoratul Rusiei, sub denumi- 
rea de Republica Uranciai, care, sub controlul bolșevicilor, în 1921 devine 
Republica Populară Tuva. Este de jure independentă între cele două războaie 
mondiale, dar ocupată definitiv de Armata Roșie în 1944 și devine regiune 
autonomă, subiect al RSFSR. 

După un nou șir de reîmpărţiri administrativ-teritoriale, în 1959, în 

componenţa RSFSR erau 15 republici autonome, 5 regiuni autonome (Adâ- 
gheia, Evreiască, Gorno-Altai, Caraceaevo-cerkeză, Hakassia) şi 10 districte 
naţionale (Neneţ, Taimiîr (Dolgano-Neneţ), Evenki, Koryak, Ciukotka, 
Yamalo-Neneţ, Aghinskii (Buryată), Ust-Orda Buryatia, Komi-Perm, Hanti- 
Mansiisk). 

Urmează patru 4 decenii de aparentă stabilitate. Conducerea centrală 
este deocamdată mulțumită cu ceea ce are, noua ordine mondială stabilită 
cu Anglia și SUA este respectată, URSS deţinând controlul asupra a 8 state 
europene, înglobate în „lagărul socialist”. În plus, are o influență serioasă în 
Cuba și în Vietnam. În schimb, nu reuşeşte să „intre” în Iugoslavia și deteri- 
orează complet relaţiile cu RP Chineză. Eşuează în extinderea pe continen- 
tul sud-american, prin înfrângerea în Chile a regimului Salvador Allende (cu 
aceasta, este abandonată parţial și teoria privind trecerea la socialism pe cale 
pașnică), eșuează lamentabil în Afganistan, iar încercările de a pătrunde pe 
continentul african rămân fără rezultat. URSS dă tot mai des semne de slă- 
biciune economică, după ce se angrenase în costisitoarea cursă a înarmărilor. 

De departe, însă, perioada postbelică nu a fost liniștită în interiorul Uni- 
unii. După moartea gruzinului Stalin, conducerea URSS este asigurată de li- 
deri de diverse naţionalităţi — ucrainienii Hrusciov, Brejnev şi Cerneko, rușii 
Andropov şi Gorbaciov. 

În profida unui control strict al populaţiei din partea structurilor de 
forţă, nu au lipsit conflictele intranaţionale: dezordinile şi manifestaţiile de 
la Kaunas (1972), demonstrațiile de stradă de la Tbilisi (1956,1978,1989), 
revoltele din Kazahstan (dec.1986) au avut şi un ecou internaţional, dar nu 
au fost singulare în spaţiul URSS. 

În 1987 încep tulburările în regiunea Nagorno-Karabah, unde armenii 
cer autonomie. Se aleg doar cu vagi promisiuni. 

Mai 1988: în republicile baltice iau naștere „Fronturile populare”, iniţial 
sub forma unor mișcări „în sprijinul perestroikăi”. Sunt primii care cer intro- 
ducerea limbii naţiunii titulare în instituţiile de stat şi în învățământ. Mode- 
lul lor este urmat de Moldova şi Ucraina. 

Izbucnesc conflictele interne în Abhazia și Osetia. 

Martie 1989: naționaliștii georgieni organizează la Tbilisi câteva mi- 
tinguri neautorizate, cerând soluționarea problemei abhaze și proclamarea 
independenţei Gruziei: Se flutură pancarte pe care este scris:„Ruși — afară din 
Gruzia!, „URSS - închisoarea popoarelor”. La 9 aprilie intervine armata: 16 
morţi, dintre care 14 femei, și peste 750 răniţi. 

Anul 1990 este crucial în istoria Uniunii Sovietice. După ce mișcările de- 
mocratice în sprijinul perestroikăi, create în majoritatea republicilor unionale 

au căpătat o tentă naționalistă, a început procesul „parăzilor suveranităților”: 
Georgia (9 martie), Lituania (11 martie), Estonia (30 martie) Letonia (4 
mai), RSFSR (12 iunie), Uzbekistan (20 iunie), Moldova (23 iunie), Ucraina 
(16 iulie), Bielorusia (27 iulie). „Luaţi-vă câtă suveranitate puteți înghiți. Eu 
nu vreau să fiu o frână în dezvoltarea conștiinței naţionale a fiecărei repu- 
blici” — declara Boris Elțîn în august 1990. 

Puciul de la 19 august accelerează procesul de dezmembrare. 

În numai câteva zile, practic toate republicile unionale își proclamă 
independenţa: Estonia — 20 august; Letonia — 21 august; Ucraina — 24 au- 
gust (urmând ca independenţa să fie reconfirmată prin referendumul prevă- 
zut pentru 1 decembrie); Belarus — 25 august; Moldova — 27 august; Azer- 
baidjan — 30 august; Kirktzstan —- 31 august; Uzbekistan — 1 septembrie; 
Tadjikistan — 9 septembrie; Armenia — 23 septembrie; Turkmenistan — 27 
octombrie; Kazahstan — 16 decembrie. Lituania își declarase independenţa la 
11 martie 1990, iar Georgia — la 9 aprilie 1991. 

A urmat Belovejskaia Puscia, crearea CSI, demisia lui Gorbaciov și di- 
zolvarea acelui URSS creat în decembrie 1922... 

Anul 1991 poate fi comparat într-un fel cu 1917. Practic a avut loc o 
revoluţie pașnică. „Țarul a abdicat. Imperiul URSS s-a dezintegrat, ceea ce 
îl va face pe preşedintele rus Vladimir Putin să declare, peste câţiva ani, că 
dispariţia URSS a fost „cea mai are catastrofă geopolitică a sec. XX”... 


* * * 


La București — liniște. Nici o reacție oficială la declarațiile lui Snegur. 
Politicienii noştri sunt în vacanţa de iarnă... 


Cu trei zile înainte de încheierea anului 1992, premierul Sangheli susţine, 
în cadrul unei conferințe de presă că personal este în favoarea integrării în 
CSI „sub toate formele economice”. Adaugă și o frază cu tâlc: „retragerea Ar- 
matei a 14-a nu poate fi condiţionată de intrarea Moldovei în CSI; aici este 
vorba despre o problemă politică” 

Interlocutori locali — în special oameni din mediul academic — mai 
susțin încă, cu tonalități scăzute, formal deja, ideea unei integrări gradu- 
ale, economice și culturale, între România și Republica Moldova. Puţini 
sunt cei care mai speră într-o reunificare într-un viitor apropiat. 

La sfârşitul anului, un sondaj de opinie indică un procent de 7-10 
la sută în favoarea unirii imediate, 10-15 la sută consideră unirea po- 
sibilă după o lungă perioadă de tranziţie, iar 70 la sută — de nedorit, 
pronunţându-se în favoarea unui stat moldovean independent. Mai mult, 

Victor Puşcaş, vicepreşedinte al parlamentului, susţine că nu este necesară 
o reparaţie a injustiţiei istorice din 1940, întrucât Moldova a existat ca stat 
independent cu mult înainte de acel an! 

Toate aceste sondaje alimentau cererile insistente ale unor politicieni, 
în frunte cu preşedintele Snegur, pentru organizarea unui referendum 
care să legifereze independenţa Republicii Moldova și, în subsidiar, „po- 
tolirea” tuturor curentelor unioniste din republică. Cifrele sondajului nu 
erau departe de adevăr, pentru că şi cei mai înfocaţi unioniști susțineau 
că pentru unire se pronunţă doar 15 la sută din populaţie, dar „unirea se 
poate face așa cum s-a proclamat independenţa — printr-o declaraţie a par- 
lamentului. Mi-am amintit şi de sondaje similare, efectuate în România de 
Institutul Român pentru studii ale opiniei publice și Centrul pentru studii 
sociale și sondaje, care atestau că, în 1991, doar 22 la sută din cei chestionați 
se pronunţatu pentru unirea imediată, pentru ca, în 1992, procentul acestora 
să scadă la 17 la sută. 

„.„Peste două decenii, în 2011, preşedintele Traian Băsescu recunoștea, cu 
o tristeţe inabil disimulată, că „În Moldova spiritul unirii nu este foarte activ. 
Chiar şi aici în România acest spirit nu este extrem de activ... unirea este o 
viziune, o simplă viziune. Oricum, nu voi fi în viață când acest lucru se va 
întâmpla, dacă se va întâmpla”... 

Şi, tot peste două decenii, unul din cei mai înfocaţi susţinători ai unirii la 
începutul anilor '90, Mihai Ghimpu, declara cu nonşalanţă, din postura de 
preşedinte al Republicii Moldova: „Faptul că vorbim limba română nu în- 
seamnă ca Moldova trebuie să se unească cu România. Este o cacialma. Nu va 
exista niciodată o unire cu România”... 


Se încheie și anul 1992. Reţin: în acest an au avut loc 52 conflicte în 
diverse colţuri ale lumii. Doar două au fost „stinse, în locul lor apărând altele 
patru, în fostul spaţiu sovietic. 

Revelion '93 e Un diplomat român în fortăreața Petropavlovsk o Ultimul 
drum al lui Anton Crihan * Un ginere antiromân * Demisia celor patru * 
Lucinschi redivivus * 75 de ani de la Unire o Marile puteri şi Basarabia 
după 1918 e Din nou despre KGB o Reîntoarcerea acasă 


Noaptea de Anul Nou am petrecut-o la locuinţa unui parlamentar din 
Chișinău. Au venit și doi colegi ai acestuia, toţi trei fiind „unioniști” declarați, 
aşa că, undeva după momentul festiv al ciocnirii paharului de șampanie la 
cumpăna dintre ani, soțiile s-au retras într-un colț, pentru discuţii ca între fe- 
mei, iar noi am început, cum altfel?, o lungă și aprinsă dezbatere „politică” pe 
probleme care ne frământau îndeobşte. Pe măsură ce dezvoltam câte un su- 
biect, simţeam o scădere vizibilă a optimismului fiecăruia dintre noi în legă- 
tură cu viitorul. Nu numai al Republicii Moldova, ci și al României. Ambele 
aveau ceva în comun: convulsii politice, o situaţie economică fără prea multe 
pete roz de culoare, oameni dezamăgiţi, înşelaţi în așteptări. Eu, ca unul în 
afara politicii, aruncam vina pe politicieni, care după câştigarea libertăţii, a 
unor drepturi democratice, au lăsat marea masă să se scalde în iluzia că de- 
mocratizarea și libertatea înseamnă automat și bunăstarea fiecărui individ. 
Așa, pur şi simplu, peste noapte! Prietenii mei împărțeau vina cu „străină- 
tatea” care nu ajută îndeajuns tinerele state și tinerele democraţii sau, mai 
mult, cum era cazul Moldovei, împiedică pe faţă consolidarea statalității și 
independenţei acesteia. Bineînţeles că, în legătură cu această ultimă învinuire, 
era nominalizat un stat anume... 

Subiectul reunificării nu putea lipsi. Prietenii mei evocau „șansele ra- 
tate de România” în 1990-1991. Greu să îi conving că nu a fost nici o șansă 
ratată, în condiţiile în care Moldova era încă republică unională, în fron- 
tierele URSS, bine păzite de Moscova. Iar relaxarea, imediat după 1989, a 
contactelor umane dintre românii de pe ambele maluri ale Prutului, a fost 

o rezultantă firească a acţiunilor mișcării democratice din Moldova, a unor 
organizaţii neguvernamentale sau partide și formaţiuni politice din Româ- 
nia, însă nu trebuie pierdut din vedere că URSS, mai bine zis conducerea de 
la Moscova, a consimţit la aceasta, dar totul ni s-a dat cu linguriţa, cu măsură, 
sub strict control. Le-am adus aminte că, de exemplu, numai pentru a face o 
simplă escală la Chișinău, undeva la începutul anului 1991, ministrul de ex- 
terne Adrian Năstase a fost nevoit să obţină, in extremis, acordul ministeru- 
lui sovietic de externe. Am mai amintit că și „Podul de Flori”, deși aparent or- 
ganizat de mișcările democratice, a putut fi posibil doar în urma unui acord al 
Moscovei, obţinut cu greu în cadrul unui dialog cu Şevardnadze, undeva prin 
luna ianuarie 1990. Mai mult, s-a fixat chiar un interval de timp, pe minute și 
ore, în locuri prestabilite, în care să aibă loc acest „pod”. Era, pe undeva, nor- 
mal, pe Prut era frontiera estică a URSS, recunoscută unanim internaţional, 
păzită de grăniceri sovietici, cu puncte de trecere a frontierei. Ca să nu mai 
vorbim şi de deschiderea unui consulat general al Republicii Moldova la Iași 
şi conducerea acestuia de către un diplomat moldovean: MAE sovietic şi-a 
dat cu greu consimțământul, dar cu condiţia ca „numărul doi” în consulat să 
fie un diplomat de la Moscova. Cum să înfăptuiască România unirea cu Mol- 
dova? Prin negocieri cu Moscova? Exclus! Ca la dans, în negocieri ai nevoie 
de doi parteneri. Prin presiune politică asupra Moscovei? O aberaţie. Prin ca- 
pacitarea marilor cancelarii ale lumii? O iluzie. Acestea erau preocupate de 
reunificarea Germaniei, şi aceea obținută cu greutate, deși RDG nu era încor- 
porată în URSS, ci se afla doar în sfera sa de influenţă. Şi apoi, le-am zis eu, ce 
au făcut moldovenii pentru grăbirea unirii, în afara fluturării unor lozinci la 
manifestaţiile populare? De ce, am continuat, în Declaraţia de independență 
nu s-a făcut nici măcar o aluzie la o viitoare reunire cu România? De ce par- 
lamentarii moldoveni s-au limitat a copia doar două din deciziile istoricului 
„Sfat al Țării” (care, în decembrie 1917 au proclamat suveranitatea iar la 24 
ianuarie 1918, au proclamat independenţa Republicii Democratice Mol- 
dova), uitând că acelaşi „Sfat al Ţării” a decis atunci, la numai două luni inter- 
val, în martie 1918, şi Unirea? 

Atmosfera discuţiilor a devenit ceva mai aspră. Prietenii mei susțineau 
în continuare că „România este de vină”. În ceea ce priveşte demersul lor în 
direcţia Unirii, la una din întrebări răspunsul a fost cel pe care îl bănuiam, 
îl aşteptam. Și era un răspuns corect, argumentat cum se cuvine: la 27 au- 
gust 1991, parlamentul moldovean era extrem de mozaicat, deputaţii cu ve- 
deri unioniste erau în minoritate, iar dacă nu s-ar fi găsit o formulă accepta- 
bilă pentru deputaţii „independentiști” şi rusofoni, Declaraţia nu ar fi putut 
fi adoptată. Probabil, mi-au spus ei, erau mai mulți care nu ar fi dorit nici 

independenţa, în afara celor 107 deputaţi care nu au participat la vot, dar la 
presiunea mulțimii adunate în Piaţa Marii Adunări Naţionale, s-a mai adău- 
gat încă un factor, să zicem extern: parada independenţelor se declanșase cu 
trei zile în urmă şi în celelalte republici unionale.Moldova nu putea rămâne 
în afara acestui proces. Și, în final s-a mai adus o scuză: întregul an 1992 a tre- 
cut sub spectrul conflictului din Transnistria, ca atare Moldova trebuia mai 
întâi să își salveze și consolideze integritatea teritorială. 

Din discuţie nu putea lipsi, firesc, discursul lui Snegur de la 24 decem- 
brie. L-am analizat și în lung, și în lat, şi de-a curmezișul! Am ajuns la o con- 
cluzie comună: Snegur vrea să pună capăt, prin orice mijloace, dacă este posi- 
bil prin mijloace constituţionale, oricăror tendinţe de accelerare a proceselor 
care să ducă la Unirea Republicii Moldova cu România, într-un viitor mai 
mult sau mai puţin apropiat. 

Nici în acea noapte, nici mai târziu, nu l-am acuzat pe Snegur de româ- 
nofobie. Mai degrabă, am convenit noi, președintele a căzut victimă propriei 
naivități: a crezut (ori i s-a inoculat de sfătuitori apropiați sau de alții din ime- 
diata apropiere a republicii), că principala cauză a continuării separatismului 
transnistrean o constituie respingerea de majoritarii rusofoni din stânga Nis- 
trului a perspectivei, apropiate sau îndepărtate, a Unirii cu România. Şi, de 
aici, și convingerea preşedintelui și a anturajului său: odată înlăturată această 
„temere”, eventual prin referendum, criza transnistreană se va rezolva de la 
sine, rusofonii se vor linişti. Care rusofoni? Cam jumătate dintre aceștia tră- 
iau și munceau pe malul drept al Nistrului și, chiar dacă nu agreau politica de 
stat, nu au organizat după independenţă nici măcar o grevă sau manifestaţie 
cu revendicări politice similare celor din stânga Nistrului. 

Au apărut, firesc şi alte întrebări, unele chiar din partea prieteni- 
lor mei, urmate tot de răspunsuri din partea lor: de ce, după ce au s-au 
declanșat, justificate sau nu, reacţiile agresive ale rusofonilor la legea pri- 
vind limba de stat şi după ce, la unele mitinguri, unii manifestanți mult 
prea înfierbântaţi cereau ca rușii să plece din republică, parlamentarii nu 
s-au grăbit să adopte, chiar într-o formă primară, o lege a minorităţilor, 
care să potolească cât de cât spiritele? De ce în majoritatea lor, acţiunile 
mișcării democratice au avut loc numai în capitală și nu și în provincie, 
inclusiv în localităţile din stânga Nistrului? 

Multe întrebări, puţine răspunsuri. Gazda, membru fondator al 
mişcării democratice pentru restructurare și, ulterior, membru marcant 
al Frontului Popular, a recunoscut că declararea Frontului Popular în 
opoziţie față de președinte şi guvern, a fost o greșeală. În primul rând, pen- 
tru că a fost ratată posibilitatea de a participa, ca formaţiune închegată și 

recunoscută, la treburile statului. În al doilea rând, pentru că a ratat şansa 
de a închega alianțe, chiar conjuncturale, în interiorul legislativului. În al 
treilea rând, pentru că a continuat, chiar și după obţinerea independenței, 
să se situeze pe o platformă care i-a atras, chiar și în occident, eticheta 
de formaţiune naționalistă. Au fost evocate şi câteva nume dintre liderii 
marcanţi ai Frontului, care au contribuit, în scopuri pur egoiste, la ruperea 
Frontului Popular, la retragerea unora dintre membri, ceea ce a dăunat serios 
mişcării de renaştere națională. 

Unul dintre oaspeţi a făcut, spre dimineață, o remarcă pe care am igno- 
rat-o atunci: „ne așteaptă vremuri grele. Mulţi dintre noi vom fi nevoiţi să ne 
retragem din prim planul politicii. Nu resemnați, ci pentru a ne continua, cu 
alte arme, crezul”. Peste exact o lună mi-am reamintit această remarcă... 

În noaptea aceea au fost momente când „m-am încălzit”, încercând să 
disculp maximal Bucureştiul de reproșurile privind negrăbirea Unirii. Am 
meditat chiar a doua zi asupra celor discutate. În discuţiile cu colaboratorii 
ambasadei am fost nevoiţi, printre altele, să recunoaștem și o anume vină a 
noastră în negăsirea, rapidă și eficientă, a mijloacelor economice și financiare 
care să contribuie la consolidarea independenţei Republicii Moldova, sprijin 
care, fără îndoială, ar fi avut şi un impact psihologic major asupra populaţiei 
din republică. 

Cel mai grav ni se părea absenţa unei strategii românești, unitare, privind 
integrarea complexă între cele două state, până la țelul final- reunificarea. Și, 
în acest sens, vina aparținea tuturor, fie ei din opoziţie, fie de la putere. În lo- 
cul unei unităţi de gândire și acţiune eram martorii unei concurenţe deschise, 
la nivel declarativ, între toate partidele și formațiunile politice din România: 
care dintre ele este mai „român”, care este mai patriot, care nu este „prorus, 
care dintre ele ştie mai multă istorie. Nu au fost în stare, în acei ani,nici să or- 
ganizeze împreună, sub o singură lozincă, o manifestaţie „pro Basarabia”. Nu 
au reușit, cu excepţia delegaţiei parlamentare din noiembrie 1992, să trimită 
măcar o dată un grup „mixt” de deputaţi care să ştie cum să transmită mesajul 
românesc fraţilor de peste Prut. Dimpotrivă, fiecare partid căuta să își for- 
meze clientela sa politică la Chişinău, exclusiv din rândurile Frontului Popu- 
lar. Da, este adevărat că aceștia erau cei mai consecvenți susținători ai Unirii, 
dar nimeni nu voia să înțeleagă că aceștia erau minoritari în Republica Mol- 
dova. Nimeni nu era preocupat, la București, de necesitatea de a lărgi fron- 
tul unioniștilor, prin atragerea celor nehotărâţi, prin atragerea unioniștilor 
moderați, care înțelegeau mai bine că Unirea nu se va putea face peste noapte, 
ci în timp, cu răbdare. Dar, se vede că era mult mai simplu să foloseşti ca- 

tegoriile convenţionale de „alb-negru, respectiv „unioniști-antiunioniști”, 
fără a încerca o clipă să se ia în calcul și „ce se va întâmpla după unire, cu cei 
nehotărâţi, cu „antiunioniștii”. 

O anume responsabilitate ne revenea și în schimbarea sentimentelor lui 
Snegur și ale lui Sangheli faţă de România. Nu o vină a conducerii statului, 
nici a opiniei publice din România, care numai de sentimente antibasarabene 
nu putea fi acuzată. Aveam în vedere modul în care erau percepute în Româ- 
nia, prin intermediul mass-media, principalele personaje de pe scena politică 
a Chișinăului, etichetate deseori drept „trădători”, „vânzători de neam”, „ru- 
sofili”, sau ironizate, uneori dincolo de limitele bunului simţ, în legătură cu 
modul lor de exprimare în limba română. Sau, un fenomen larg răspândit în 
acea vreme şi în legătură cu politicienii români, interpretarea în fel și chip 
a biografiilor acestora: comuniști, neobolșevici, nomenclaturiști etc. etc. Și 
nu odată se făceau trimiteri gratuite la soţia, la cumnatul sau prietenul per- 
sonajului luat în vizor, mai ales dacă aceștia erau de altă naţionalitate. Și se 
scriau sau se spuneau toate acestea nu neapărat din convingere, nu pe baza 
constatărilor proprii, nu întotdeauna cu argumente la obiect, ci sub influența 
unor discuţii accidentale cu conlocutori mai temperamentali, mai radicali, de 
la Chișinău. Puteau fi numărate pe degete personalităţile politice şi culturale 
din Republica Moldova care scăpau de ghilotina presei. În același timp, oa- 
meni de bună credinţă care nu aspirau nici la publicitate, nici la funcţii înalte, 
dar care credeau în românism, erau pur și simplu ignoraţi. 

Cele de mai sus erau nu numai constatări pur personale, ele fiind deseori 
confimate de conlocutori locali, oameni politici, oameni de cultură, simpli 
cetăţeni. Chiar Snegur mi-a reproșat deschis, și cu multă obidă, acest lucru. 
În definitiv, dincolo de a fi președinte, era un om, cu sensibilități proprii, cu 
un orgoliu mai mult sau mai puţin accentuat. 

Și, aş mai adăuga ceva. Nu am citit în acele luni nici măcar un microin- 
terviu cu vreun deputat rusofon sau „agrarian”, cu nici un cetăţean simplu 
— rus, ucrainian sau găgăuz, cu nici un poliţist voluntar de naţionalitate rusă 
sau ucrainiană — și erau destui — de pe platourile de la Coşniţa și Cocieri, care 
luptau în tranșee împotriva cazacilor și „voluntarilor” din toate coclaurile fos- 
tului imperiu. Şi nu o făceau nici în numele unirii cu România, nici la chema- 
rea unor partide politice, ci pentru a-și apăra familia — soțiile, copiii, părinţii 
— casa, grădina și ogorul propriu. Iar presa şi televiziunea locală oferea zilnic 
asemenea exemple, cu nume şi prenume... 


x x x 


Prima zi de lucru a anului 1993 a început, pentru mine, cu venirea la 

Chişinău a ambasadorului Traian Chebeleu, în calitate de trimis special al 
preşedintelui Iliescu. Era purtătorul unui mesaj pentru Snegur. În nota di- 
plomatică firească, şeful statului român reafirma sprijinul constant al țării 
noastre pentru consolidarea și salvgardarea suveranităţii și integrităţii terito- 
riale a Republicii Moldova, disponibilitatea de a continua consultările asupra 
viitorului tratat de fraternitate și colaborare, de a impulsiona relaţiile econo- 
mice bilaterale și, în context, de a intensifica activitatea comisiei interminis- 
ceriale de colaborare economică. În termeni destul de direcţi, era exprimată şi 
surprinderea, chiar dezamăgirea, față de unele afirmţii din discursul lui Sne- 
gur de la 24 decembrie. Cam în aceiași termeni era transmisă şi preocuparea 
noastră faţă de intenţiile unor cercuri politice de la Chișinău de a organiza un 
referendum privind viitorul politic al Republicii Moldova. 

Preşedintele Snegur s-a dorit a fi ostentativ receptiv la „părțile bune” din 
mesaj. Nu a scăpat, însă, prilejul să revină asupra unor idei din faimosul lui 
discurs, de data aceasta accentuând pe preocuparea domniei sale de a nu lăsa 
ca Moldova să fie aruncată în haos! Nu mai insist asupra argumentelor sale și 
nici pe declaraţiile de prietenie faţă de noi. A acceptat să facă o scurtă vizită 
de lucru la București, până la sfârșitul lunii. 

Am primit, personal, cu destule rezerve asigurările sale de prietenie. Îi 
ascultasem cu trei zile în urmă și mesajul de Anul Nou, în care, cu ţintă ușor 
de descifrat, a ţinut să sublinieze că „am fost şi rămânem fideli idealurilor 
independenţei și integrităţii teritoriale a republicii. Vom contracara şi pe 
viitor cu hotărâre, orice încercare, de oriunde ar veni ea, de a ne abate de la 
această cale... Un preşedinte consecvent în declaraţii! 

După terminarea întrevederii, am fost sunat de preşedintele parlamentu- 
lui, care şi-a exprimat dorința de a avea o scurtă întâlnire cu Chebeleu. Acesta 
a acceptat, am mers la sediul parlamentului, unde Moșanu a făcut un scurt 
expozeu privind situaţia politică din republică, şi-a exprimat îngrijorarea în 
legătură cu atmosfera tensionată și confuză din parlament, în care forțele 
proruse și așa-zis independentiste deţin majoritatea. În opinia sa, discursul 
preşedintelui a alimentat românofobia din republică și, pe acest fond, a sti- 
mulat ideea organizării unui referendum privind viitorul statut al statului 
Republica Moldova, referendum ale cărui rezultate pot fi uşor previzionate. 

Am plecat apoi la hotelul Codru, unde ne aştepta, să luăm masa, vicemi- 
nistrul de externe Ion Botnaru. 

„Unde aţi fost, domnule lon?, m-a întrebat acesta. „Ne-am plimbat prin 
oraş” — i-am răspuns, Însă acesta a insistat: „la cine aţi fost?” Destul de iritat, 
i-am spus că am fost la preşedintele parlamentului, întrebând, la rândul meu, 
de ce trebuie să „dau raportul” unde am fost și ce am făcut. Vădit jenat, Bot- 

naru mi-a spus că președintele Snegur a aflat că am mers la Moșanu și că i-a 
telefonat chiar preşedintelui Iliescu, declarându-se surprins că Traian Chebe- 
leu, care a venit la el, se întâlnește cu liderii opoziţiei. O bună dovadă de cât 
de operativ lucrau serviciile moldovene de informaţii! 

Ulterior, am aflat că Snegur i s-a plâns lui Ion Iliescu că „ambasadorul 
dvs. (adică eu!) l-a dus pe dl Chebeleu la cel mai mare dușman al meu”! 

Peste câteva zile, am aflat că președintele Iliescu ar fi sugerat ministeru- 
lui nostru de externe ca, pentru a nu alimenta suspiciunile lui Snegur, sa fiu 
retras din misiunea mea temporară la Chişinău și să mi se dea alte însărcinări. 
La jumătatea lunii, mi s-a comunicat că se va înainta parlamentului propu- 
nerea mea de numire ca ambasador la Kiev. In februarie am fost chemat la 
audieri la cele două comisii de politică externă ale parlamentului... 

Se cuvine să fac aici câteva precizări. Indiferent de ce gândea, președintele 
Snegur nu a sugerat eventuala mea retragere de la post, dovadă că în urmă- 
toarele patru luni am avut nu odată întrevederi cu domnia sa, în termeni 
normali. Dar ceva mai târziu, în 1998, un alt preşedinte, Petru Lucinschi, îi 
va cere președintelui Constantinescu retragerea ambasadorului nostru de la 
Chişinău, cu o motivaţie personală destul de stranie. Şi mai apoi, preşedintele 
Voronin, fără a se mai consulta cu președintele nostru, îl va declara per- 
sona non grata pe ambasadorul român care, chipurile, ar fi organizat marile 
demonstraţii populare de la 7 aprilie 2009!! Asta așa, ca între „neamuri”!... 


Îmi spune un prieten: Snegur vrea să organizeze până la sfârșitul lunii 
februarie un referendum prin care să consulte populaţia dacă este în favoa- 
rea unirii cu România, a apartenenţei la CSI sau dacă dorește independența 
totală. Conchidem amândoi că este practic imposibil să se organizeze acest 
referendum într-un interval atât de scurt. 


* * * 


„E deja oficial: după 75 de ani de convieţuire într-o federaţie pre- 
zentată ani de-a rândul drept model, cehii și slovacii au decis, printr-un 
„divorţ de catifea” să se despartă definitiv, în urma „stimulărilor” extrem 
de eficiente din partea unor state vecine. Şi-au împărţit frăţeşte totul, cu 
excepţia numeroasei minorităţi maghiare care a fost trecută în „patrimo- 
niul” slovacilor. Nu mai vom fi singurii care vom resimţi permanent „va- 
loarea” unei atari „moşteniri”... 

Citind știrile despre Cehoslovacia și despre Iugoslavia, încrânce- 
narea cu care, din varii motive, se acționa pentru dezmembrarea acestor 
state„„paşnic”, „prin voinţa maselor”, deveneam din ce în ce mai pesimist 

în ceea ce priveşte reunificarea noastră. Oare în valul de dezmembrări care 
cuprinsese Europa, şi includ aici și dezmembrarea, firească, zic eu, a impe- 
riului sovietic, este loc și pentru o a doua excepţie după reunificarea Ger- 
maniei?... 

Tensiuni crescânde în regiunea Kosovo. Iresponsabili, naționaliști 
extremiști sârbi toarnă gaz pe foc. Faimosul naţionalist „Arkan” (Zeliko 
Razinatovici) apare pe afişe în uniformă imperială, fluturând semeț o sa- 
bie. Din ce în ce mai multe zvonuri că SUA sunt gata să folosească forţa 
pentru a împiedica extinderea conflictului... 

... Lebed continuă să facă rating. Mai întâi cheamă Ucraina să se unească 
cu Rusia, apoi acuză SUA de politică imperială și conducerea Rusiei de prea 
multă supuşenie, sugerând chiar ca în locul statuii lui Dzerjinski de la Mos- 
cova, care tocmai fusese demolată, să fie dezvelită o statuie a președintelui 
Bush! Nu a uitat-o nici pe ambasadoarea SUA la Chișinău, Mary Pendel- 
ton, pe care a calificat-o drept „o femeie mediocră”, lovit, probabil, în amorul 
propriu de refuzul acesteia de a da curs invitaţiei de a vizita „republica nis- 
treană !! 


x x x 


„Istoria a înregistrat numeroase prăbușiri de imperii ...Să sperăm dar 
că, mai târziu sau mai devreme va veni și aceea a imperiului sovietic, fiindcă 
atunci, cu siguranță, Basarabia va redeveni din nou românească... scria, în 
lungul său exil, una din personalităţile de anvergură ale luptei basarabenilor 
pentru Unirea cu Țara, Anton Crihan, care a decedat, la 9 ianuarie 1993, la 
St.Louis (SUA), cu numai șase luni inainte de a împlini vârsta de 100 ani... 

„După revoluţia din Rusia din februarie 1917, basarabeanul Anton 
Crihan a aderat imediat la Partidul Naţional Moldovenesc: ofițer în armata 
imperială, a organizat primele comitete ale soldaţilor basarabeni aflați pe 
front. La început, ca mulţi alţii, înșelat de mesajele noului guvern al Rusiei, 
a subscris la „stăpînirea vremelnică a Rusiei”, care, în speranţa unora, „va feri 
scumpa-ne Basarabie de siluirile și jafurile nelegiuite ale anarhiei”. Creșterea 
influenţei bolşevice l-a făcut — ca și pe mulți alți patrioţi basarabeni — să 
înţeleagă că lucrurile nu se vor schimba în sensul dorit: încă din septembrie 
1917 se pronunţă deschis pentru desprinderea Basarabiei de Rusia și trecerea 
la pregătirea Unirii. 

După Unire, s-a stabilit la București, unde a fost deputat în câteva legis- 
laturi, a ocupat chiar posturi în guvern. Ocupaţia sovietică, după cele de al 
doilea război mondial, l-a găsit tot în București. Numele lui figura, însă, în ar- 
hivele KGB-ului sovietic, așa că a fost repede arestat, eliberat temporar după 

numai doi ani, moment prielnic pentru Crihan ca să fugă din ţară, cu spriji- 
nul ambasadei franceze. 

Stabilit în SUA, „Moş Anton din Sfatul Ţării”, cum îl mai numeau pri- 
etenii, a devenit unul din liderii mişcării basarabene în exil. În același timp, 
a păstrat legături cu basarabenii refugiaţi în România, în special cu unul din 
bunii săi prieteni, Pantelimon Halippa. Drept „curier” pentru corespondenţă 
şi mesaje era folosită soția lui Crihan, Olivia, care venea deseori la București, 
unde avea rude. În lungul său exil, Crihan nu a fost scutit de decepţii. Venite 
din partea conaţionalilor. Pentru că exilul românesc în general, exilul basara- 
bean în special a suferit de o boală grea. Dezbinarea. Fiecare voia să fie lider, 
fiecare îl suspecta pe fiecare... 

Potrivit dorințelor testamentare, rămășițele pământești ale lui Anton 
Crihan au fost aduse de guvernul român în ţară. După slujbe religioase or- 
ganizate la Bucureşti şi Iaşi, sicriul a fost adus la Chișinău, prin grija ministe- 
rului nostru de externe. Convenisem cu conducerea parlamentului ca sicriul 
să fie depus în holul clădirii principale, dar liderii unor grupuri parlamentare 
s-au opus categoric, astfel că, pentru două zile, acesta a fost depus în holul 
clădirii administrative a legislativului. 

Lume puţină la ceremonia de înmormântare. De înţeles. Doar un cerc re- 
strâns de intelectuali era avizat de personalitatea acestuia, iar presa sau editu- 
rile locale nu publicaseră încă nimic despre Crihan, ca de altfel despre mulți 
din fruntașii de la 1918. 

A fost îngropat nu departe de locurile de veci ale lui Nicolae N.Alexandri, 
Ion Costin, Serghei Donico-lordăchescu, Boris Epure și alţi câţiva fruntași ai 
„Sfatului Țării” de la 1918, care au avut „norocul” de a muri înainte de 1940, 
fiind îngropaţi creștinește la Chișinău. Alții se odihnesc în cimitire din Ro- 
mânia (Ion Pelivan, Pantelimon Halippa, Elefterie Sinicliu, Dumitru Bogos, 
Vlad Bogos, Daniel Ciugureanu) Rusia, Ucraina, Polonia, Franța, Germania. 
Iar alți 13 zac în gropi comune, fără cruci și fără nume, în Gulagurile sovietice 
unde au fost trimiși imediat după ocuparea Basarabiei: Teodor Uncu, Teodor 
Cojuhari, Teodor Neaga, Vladimir Bodescu, Ion Ignatiuc, Pantelimon Sina- 
dino, Constantin Bivol, Emanuil Corelli, Luca Știrbeţ, Alexandru Baltaga, 
Nicolae Secară, Grigore Turcuman, Ștefan Botnariuc. Din cei 14 patrioţi ro- 
mâni care au făcut parte din „Sfatul Ţării”, arestaţi în 1940 de NKVD-ul so- 
vietic, din ordinul lui Beria, doar unul, Ion Codreanu, a scăpat, fiind schim- 
bat, în luna mai 1941, cu Ana Pauker, deținută de siguranţa română. 

La ceremonia funerară a lui Crihan au venit, totuși, şi reprezentanți ai 
preşedinţiei și guvernului, un consilier prezidenţial și un viceprim-ministru. 
De la noi, o delegaţie destul de numeroasă. Printre ei și Victor Surdu. La ci- 

mitir, după ceremonia funerară, s-a interesat dacă premierul Sangheli este în 
oraș. I-am făcut cunoştinţă cu demnitarul de la guvern: „Spuneţi-i lui Andrei 
că trec după amiază pe la el”, i-a zis Surdu. Vicepremierul m-a întrebat cine 
este personajul și ce vrea de la Sangheli. „Sunt cunoștințe vechi. Dumnea- 
voastră transmiteţi-i mesajul”, i-am zis. Am aflat ulterior că întâlnirea dintre 
cei doi vechi prieteni a avut loc... 


„Începând cu 10 ianuarie sunt introduse noi reglementări privind re- 
gimul călătoriilor în România a cetăţenilor din CSI, cu excepţia, desigur, a 
cetățenilor R. Moldova. Nu era o măsură singulară a României, reglementări 
similare fiind introduse anterior și de Bulgaria, Polonia și Ungaria. Dorito- 
rii de călătorii în ţara noastră trebuie să dețină invitaţii autentificate, bilet de 
călătoriedus/intors şi dispunerea de 40 dolari/zi, pentru minimum pentru 7 
zile... 


Câţiva oameni politici moldoveni, foști militanți în mișcarea de renaş- 
tere, s-au întâlnit în primele zile ale lui ianuarie pentru a discuta proiectul 
înființării unei mișcări de anvergură, cu un nucleu solid de intelectuali, cu 
scopul de a se contrapune ofensivei agrarienilor și rusofonilor. Cunoșteam 
în detaliu pregătirile, obiectivele, starea de spirit a iniţiatorilor, dar, în sinea 
mea, eram sceptic: o eventuală formaţiune politică, bazată exclusiv pe intelec- 
tuali, cu o bază îngustă la nivelul provinciei și, în special, în mediul rural, nu 
se va putea contrapune acelor forțe politice care deţineau pârghiile adminis- 
trative la mai toate nivelurile vieții politice şi economice. 

Congresul intelectualităţii din Moldova a avut loc la 9 ianuarie, reunind 
peste 300 persoane, scriitori, artiști, oameni de cultură și artă. 

Din relatările unor participanţi, am reţinut că luările de cuvânt s-au con- 
centrat asupra climatului politic tensionat generat de declaraţia președintelui 
din 24 decembrie şi de campania asiduă dusă de unele forţe politice pen- 
tru organizarea unui referendum. Evident, prin prisma aceleiași declaraţii 
prezidenţiale, nu puteau fi ignorate relaţiile cu România. Câţiva vorbitori s-au 
pronunţat direct în favoarea reunificării cu România. „Congresul — a opinat 
un vorbitor — ar trebui să-și expună părerea și în privinţa unirii, temă sfântă 
pentru noi, devenită însă subiect de speculă pentru unii şi sperietoare pen- 
tru alţii...Şi cum cuvântul unire a devenit o sperietoare, propun să folosim de 
acum încolo cuvântul integrare în locul cuvântului unire, dar să punem în el 
aceeași încărcătură, același sens... Mai interesantă mi s-a părut a fi cuvântarea 
lui Vasile Nedelciuc, care a punctat realul sens al Declaraţiei de Independenţă 
din august 1991, document care, ţinând cont de circumstanţele interne și ex- 
terne, a asigurat, în opinia sa, un anume echilibru al tuturor forțelor politice, 

ale tuturor intereselor. Proclamarea și recunoașterea internaţională a Repu- 
blicii Moldova nu a fost un rezultat al puciului de la Moscova, ci, în mare 
măsură, un rezultat al compromisului între forţele din interiorul și exteriorul 
republicii. În interior — un compromis între forţele exponente ale interese- 
lor fundamentale, firești, ale locuitorilor de a se întoarce la Patria Mamă, și o 
mare parte a comunităţilor etnice din republică, în primul rând a celei ruso- 
fone, un compromis între forțele antiimperialiste și nomenclatura conserva- 
toare. Pe plan extern — a remarcat vorbitorul — marele compromis s-a făcut cu 
România, dar și cu Rusia, Ucraina și alte state. 

În finalul lucrărilor a fost adoptată o declarație. Principalele concluzii: 
integritatea teritorială a Moldovei nu a fost restabilită, conducerea lăsându-se 
provocată şi antrenată într-un război cu imensul complex militar-industrial 
al Rusiei; Convenţia Snegur-Elțin din iulie 1992 nu a asigurat soluționarea 
problemei Transnistriei, mai mult — a anihilat mecanismul de reglemen- 
tare internaţională a conflictului; secesioniștii din Transnistria îşi continuă 
acţiunile de dezmembrare a teritoriului, sub oblăduirea Armatei a 14-a ; se 
întreţine pe toate căile nostalgia trecutului sovietic, se promovează ideea 
intrării în CSI, ca unică soluţie de independenţă; intrarea în CSI, dorită de 
conducerea țării și de unele forţe politice, nu este o soluţie de depăşire a crizei 
economice actuale, singurele opţiuni viabile fiind accelerarea reformei eco- 
nomice, a privatizării, încurajarea modelării unei noi mentalități, a unor noi 
relaţii de producție; românofobia este stimulată deschis de forțe nostalgice, 
antinaţionale, care agită în continuare sperietoarea unirii pentru a cere orga- 
nizarea unui referendum antiromânesc umilitor şi ratificarea necondiționată 
a tratatului CSI, reactivează ideea separatismului și a exclusivismului moldo- 
venesc, agitând din nou teza existenței unui „popor moldovenesc”; respin- 
gerea propunerii privind organizarea unui referendum care nu va consolida 
independenţa, dimpotrivă, va aţâţa patimi antiromânești și va destabiliza 
situaţia social-politică, întrucât „nu se poate organiza un referendum împo- 
triva propriului popor, a propriei origini şi istorii”; referendumul nu va re- 
zolva problema Transnistriei atât timp cât armata rusă nu va părăsi teritoriul 
ţării și cât timp forţele separatiste vor fi susţinute din afară; opţiunea pentru 
lărgirea contactelor pe multiple planuri cu România; condamnarea atacurilor 
împotriva Mitropoliei Basarabiei și susţinerea dreptului fiecărui cetăţean de 
a-și alege biserica pe care o vrea conștiința sa. 

Congresul nu a luat o decizie privind crearea unei noi formaţiuni poli- 
tice, urmând ca, la nivel local, să se discute posibilitatea și oportunitatea creă- 
rii unei „Coaliții democratice”. 

Continuă contactele sporadice și fără rezultate vizibile cu separatiștii 
transnistreni. Inflexibilitate, intransigență, contrapropuneri maximaliste — 
cam așa se putea rezuma poziţia Tiraspolului. La Chișinău se caută soluţii 
de compromis. La 11 ianuarie, Anatol 'Ţăran, șeful delegaţiei Chișinăului în 
Comisia mixtă pentru reglementarea conflictului, declară că Moldova este 
dispusă să acorde Transnistriei statutul de regiune cu sistem local de autoad- 
ministrare, în condiţiile păstrării unităţii și integrităţii republicii. Nu exclude 
nici posibilitatea creării în zona nistreană a unei Adunări legislative, pentu 
elaborarea propriilor legi. Tiraspolul ignoră sugestiile. Până la sfârșitul lunii 
vor mai avea loc câteva întâlniri vizând convenirea principiilor de bază ale 
reglementării conflictului. S-a ajuns, formal, la consensul asupra ideii că 
Transnistria are caracteristici distincte față de alte regiuni ale Moldovei și 
că, în atari condiţii, aceasta poate primi un statut special, fără însă a afecta 
integritatea teritorială și suveranitatea republicii. La întrebările mele, am 
obţinut vagi răspunsuri în legătură cu preconizatul statut special. Am ră- 
mas cu impresia că formularea, extrem de difuză, este destinată doar con- 
sumului intern, pe ambele maluri ale Nistrului. Asupra conţinutului aces- 
tei formule, fiecare dintre negociatori avea punctul său de vedere, într-o 
gamă extrem de extinsă între minimal și maximal. 


Un mic „război al declaraţiilor” între ministerele de externe din Rusia și 
România. Primii declară că opiniile lui Teodor Meleşcanu, exprimate într-un 
interviu pentru publicaţia franceză „Le Monde”(16 ianuarie) nu contribuie 
la dezvoltarea unor relaţii normale între România și statele suverane, membre 
ale CSI: „A uitat România că Moldova este un stat independent care poate 
decide singură asupra relaţiilor sale externe? Noi susţinem o Moldovă suve- 
rană și stabilă, care să decidă singură ce cale va urma în viitor. În tot cazul, 
suntem împotriva oricărui amestec în problemele CSI, amestec care lezează 
direct interesele rusești”. Meleşcanu declarase că singura soluţie viabilă pen- 
tru Republica Moldova ar fi opţiunea pentru un statut de observator în CSI, 
pentru că o aderare la aceasta ar face să dispară ideea de două state româneşti 
independente, iar chiar comunitatea economică a CSI ar constitui atât o ba- 
rieră în relaţiile bilaterale dintre România și Republica Moldova, cât și în ca- 
lea Moldovei către Europa: „credem că România trebuie să facă un efort spe- 
cial pentru a nu lăsa Moldova să cadă din punct de vedere economic în CSI, 
pentru a o ajuta să se integreze în structurile europene. Nu credem că linia de 
demarcaţie între Comunitatea Europeană și CSI trebuie să treacă prin Mol- 
dova”. „Războiul” se încheie imediat, ambele părți fiind satisfăcute de pro- 
priile declaraţii... 

De peste un an, toţi se obișnuiseră cu acuzaţiile aduse României că s-ar 
amesteca în treburile interne ale Republicii Moldova, acum mai eram acuzaţi 
că ne amestecăm și în „treburile interne” ale CSI ! Dincolo, însă, de șarjele di- 
plomatice, rămânea, pentru mulți care voiau un alt destin, proromânesc, pro- 
european al Moldovei, un mare semn de întrebare: cum și mai ales ce să facem 
ca Moldova să nu cadă în mrejele economice ale CSI, mai bine zis ale Rusiei? 
Nimeni nu avea curajul să spună deschis că România însăși are o imensitate 
de probleme economice nerezolvate, că, deși doreşte sincer, nu are cum ajuta 
Chișinăul în aşa măsură încât acesta să nu mai depindă de relaţia economică 
cu Rusia. Într-un cuvânt, nu aveam nici resurse materiale, nici financiare pe 
care să le punem la dispoziţia Moldovei. Şi puţini au fost acei oameni poli- 
tici care, deşi conştientizau această situaţie, recunoșteau, în cercuri restrânse 
că, în afara sprijinului politic și diplomatic, nu putem oferi, în cel moment, 
nimic altceva. Integrarea Moldovei în structurile europene? Era mai mult o 
glumă! Noi înșine nu reușiserăm mare lucru în această direcţie, iar un interes 
al Europei occidentale pentru Republica Moldova nu era sesizat în nici o îm- 
prejurare... 


13 ianuarie. Dată care rămâne înscrisă, cu o semnificaţie aparte, în calen- 
darul relaţiilor româno-ruse. 

În urmă cu 75 de ani, la 31 decembrie 1917(13 ianuarie 1918 pe stil 
nou), şeful legaţiei române la Petrograd, V. Diamandi, a organizat un dineu 
pentru câţiva colegi europeni. În jurul orei 21, în sediul legaţiei (strada Za- 
harievskaia, 12), au intrat cu forța câțiva militari care i-au citit lui Diamandi 
un ordin de arestare. Inutile au fost protestele diplomatului român și ale 
invitaţilor săi, invocarea extrateritorialității misiunii diplomatice. A fost luat 
cu forţa, împreună cu alţi colaboratori aflați la acel moment în legaţie și dus la 
fortăreaţa Petropavlovsk, de pe malurile Nevei. Diamandi a fost închis într-o 
cameră în care se mai afla, tot în stare de arest, şi ultimul ministru de externe 
al guvernului provizoriu al Rusiei, Mihail Terescenko, pe care și-l amintea ca 
fiind o persoană foarte elegantă, cu alese maniere, dar pe care îl găsea acum 
albit şi cu o barbă neîngrijită. Acesta fusese arestat chiar în noaptea de 7 no- 
iembrie, când s-a declanșat „marea revoluţie”. Măcar, pentru 3 zile, Diamandi 
a avut o companie plăcută! 

Era al doilea român care făcea cunoștință — nu ca turist! — cu celulele 
fortăreței. Cu aproape cinci decenii în urmă, aici fusese întemnițat vreme 
de doi ani, și publicistul şi memorialistul Zamfir Ralli- Arbore, care, în anii 
studenţiei la Petersburg, participase la mișcările studențești narodniciste... 

Acest conflict diplomatic a pornit de la un eveniment aparent minor. 

Luaţi de valul revoluţiei, mulți soldaţi ruși se retrăgeau de pe front, în drumul 
lor provocând serioase dezordini, jafuri etc. La Petrograd ajunsese informaţia 
că un regiment rusesc a fost luat prizonier, informaţie dezminţită prompt de 
Ion C. Brătianu. Sovietul Comisarilor Poporului a adresat guvernului român 
un protest prin care cerea eliberarea imediată a celor arestaţi și pedepsirea ce- 
lor vinovaţi, precum și garanţii că asemenea fapte nu se vor mai repeta. Tele- 
grama se încheia pe un ton ameninţător: „Neprimirea unui răspuns la această 
solicitare în decurs de 24 ore va fi apreciată ca o nouă ruptură și atunci vom 
lua până la cele mai severe măsuri militare”. 

După arestarea ambasadorului, unul din secretarii misiunii române, Emil 
de Zarifopol, a cerut o audienţă la Troțki, pentru a-i înmâna o notă de pro- 
test. lată cum își amintea, peste ani, această întâlnire: „m-au dus într-o ca- 
meră, asemănătoare cu o celulă, unde era doar o masă şi două scaune de lemn. 
În faţa mea stătea un individ incredibil de murdar, cu o faţă de evreu, cu un 
păr gras prin care cred că nu a trecut vreodată pieptenele. O piele palidă, o 
bărbiră, ochi negri vii. Acesta era Troțki. Nu s-a ridicat când am intrat, dar cu 
o mişcare a bărbiei mi-a arătat scaunul. I-am prezentat protestul și am cerut 
protecţie pentru membrii ambasadei. Mi-a spus că ne vor da un răspuns scris. 
Întâlnirea nu a avut nici un rezultat, dar eu am avut ocazia să-l văd pe acest 
om așa cum era el, reprezentant al gloatei de pe stradă”. 

Chiar a doua zi, membrii corpului diplomatic din Petrograd, în frunte cu 
decanul corpului diplomatic, ambasadorul american Davis-Rowland Francis, 
au fost primiţi în audienţă de Lenin, căruia i-au înaintat un protest ferm în le- 
gătură cu arestarea ambasadorului român, cerând eliberarea imediată a aces- 
tuia, în caz contrar amenințând că vor părăsi in corpore capitala rusă. 

Lenin a răspuns că măsura a fost dictată de împrejurari excepţionale, sub- 
liniind că nu consideră inadmisibilă arestarea reprezentantului diplomatic 
al unei ţări care, fără nici o declaraţie de război, a pornit operaţiuni militare 
împotriva unei divizii ruse. Mai departe, Lenin rostește o frază memorabilă: 
„pentru un socialist, viața a mii de ostași valorează mai mult decât liniștea 
unui diplomat. Va veni timpul când popoarele care nu vor război vor putea 
preîntâmpina războiul prin toate mijloacele de care dispun”. 

În aceeași zi, Lenin prezintă un raport în faţa Consiliului Comisari- 
lor Poporului în legătură cu arestarea ambasadorului român și cu protestul 
corpului diplomatic. Primeşte însărcinarea să întocmească un comunicat al 
guvernului în legătură cu aceste evenimente și să rezolve problema eliberă- 
rii lui Diamandi. După miezul nopţii, transmite comisarului fortăreței Pe- 
tropavlovsk o dispoziţie scrisă privind eliberarea ambasadorului român și a 
celorlalți membri ai legaţiei României,cu indicaţia ca, imediat după aceea să 

fie expulzați. Totodată, a ordonat „să se acționeze armat, organizat și cu mai 
multă fermitate împotriva comandei românești contrarevoluționare. 

A doua zi, la ora 3 după amiază, Diamandi este eliberat, nu înainte de 
a i se cere să semneze o declaraţie prin care se obliga sa-i elibereze pe milita- 
rii ruși arestaţi în România. Diplomatul român a refuzat, bineînţeles, așa că, 
drept ultimă pedeapsă, nu i s-a pus la dispoziţie nici un mijloc de transport, 
fiind nevoit să se întoarcă la legaţie pe jos. Am refăcut și eu peste ani traseul și 
cred că lui Diamandi și colaboratorilor săi i-a trebuit mai mult de o oră ca să 
se reîntoarcă la reședință, prin troienele de zăpadă. 

Povestea nu se încheie aici. Sub acuzaţia că în curtea ambasadei s-a gă- 
sit un ...tun, care ar fi urmat să fie pus la dispoziţia „contrarevoluţionarilor”, 
întregul personal al ambasadei (72 persoane) a primit ordinul să părăsească 
teritoriul Rusiei în decurs de 24 de ore. S-a ales traseul cel mai scurt, prin Fin- 
landa, până la frontieră fiind mai puţin de 200 de km. 

Peste un an, în cadrul unor audieri în Senatul SUA privind situația 
din Rusia, a fost evocat şi incidentul diplomatic în care au fost implicaţi 
diplomaţii români. Din mărturiile celor audiaţi și din unele documente ale 
bolşevicilor care căzuseră în mâna americanilor, senatorii americani au aflat 
două lucruri senzaţionale. Primul: arestarea diplomaților români a fost suge- 
rată de generalul german Hoffmann, ca parte a unui plan mai amplu al Ger- 
maniei care viza dezorganizarea guvernului român. Al doilea: Petrogradul 
a avut intenţia ca toți bărbaţii din misiunea diplomatică să fie împușcați în 
apropierea punctului de frontieră Tornea, iar femeile să fie aduse înapoi la 
Petrograd, urmând ca vina să fie aruncată pe „bandele contrarevoluţionarilor 
albgardiști”. Emisarul bolşevicilor a fost prins, însă, tocmai de albgardiști, 
chiar în apropiere de punctul de frontieră. I-au confiscat, ca probă incrimina- 
torie, ordinul scris, și l-au împușcat... Astfel că, diplomaţii noștri au ajuns cu 
bine la Helsinki şi, de acolo, la Bucureşti. 

Arestarea diplomaților români a constituit o premieră în diplomaţia 
bolşevică a Rusiei după „revoluția din octombrie! Dar a constituit și un ex- 
celent pretext pentru a rupe relațiile diplomatice cu România (13 ianuarie, 
stil vechi) şi a pune definitiv mâna pe întregul tezaur românesc, evacuat în 
Rusia, în 1917, de autorităţile de la București. În radiograma transmisă gu- 
vernului român de către comisarul pentru afaceri externe L. Troțki (L.D. 
Bronstein) se preciza, printre altele: „Tezaurul României, aflat în păstrare la 
Moscova, se declară intangibil pentru oligarhia română. Puterea sovietică își 
asumă răspunderea de a păstra acest tezaur, pe care îl va preda în mâinile po- 
porului român... 

Aşa de serios şi-a asumat răspunderea încât nici până azi acest tezaur nu 

a fost returnat! Dar de folosit, a fost folosit! Pentru că, în chiar ziua în care 
Diamandi a fost eliberat, Lenin dispusese ca, „pentru înăbușirea contrarevo- 
luţiei române“ din Basarabia să se aloce cinci milioane ruble și în acest sens 
„să se ia cele cinci milioane din banii româneşti confiscaţi la Moscova.“ 


Victor Puşcaş cere din nou desființarea ziarului Sfatul Ţării, conside- 
rându-l antistatal, întrucât pledează pentru unire! Nicolae Misail, redactorul 
şef al publicaţiei deja condamnate, îmi spune că ziarul nu mai are multe zile 
de trăit, totul fiind deja decis la nivelul conducerii statului. 

Parlamentul reia, la 20 ianuarie, dezbaterile asupra unui set de proiecte de 
hotărâri, pe baza ideilor și propunerilor președintelui Snegur, inclusiv o ho- 
tărâre privind organizarea unui referendum prin care cetăţenii să se pronunţe 
dacă vor independenţă, integrarea în CSI sau unirea cu România. Cu 166 vo- 
turi pentru, 65 împotrivă şi 17 abţineri, proiectul triadei Andronic-Moţpan- 
Krilov (independenţi, agrarienii și rusofonii) a fost respins după o jumătate 
de zi de dezbateri furtunoase. A lipsit un singur vot! „ Ziua de azi este cea mai 
nereușită din viaţa parlamentului”, a declarat plin de năduf liderul agrarie- 
nilor, Dumitru Moţpan, după care deputaţii agrarieni au părăsit în semn de 
protest sala de şedinţe. 


«O stire năstruşnică în cotidianul New York Times! Un politolog ame- 
rican propune conducerii SUA cumpărarea Siberiei pentru a contribui la 
soluţionarea dificilelor probleme economice și sociale ale Rusiei. Preţul avan- 
sat ar fi de ..2000 miliarde dolari ! Regiunea ar deveni — în opinia politologu- 
lui = un fel de Wild East al Americii. Asta da economie de piaţă! Presa rusă 
ignoră ştirea. Normal! 

Citisem destule despre vânzarea, în 1867, a Alaskăi. O istorie plină de 
multe evenimente, de contradicții, cu multe secrete niciodată deslușite. O 
afacere din care unii au câștigat enorm, alţii au pierdut tot atât. Ce m-a in- 
trigat a fost opoziţia deschisă a cercurilor politice americane față de propu- 
nerea și eforturile secretarului de stat american W.Seward în vederea cum- 
părării Alaskăi. Nu mai puţin şocantă a fost şi insistența rușilor de a vinde 
cât mai repede „depozitul de ghiață”: reprezentantul diplomatic al Rusiei la 
Washington, baronul Eduard Stoeckl, a primit, „pentru acţiuni cunoscute 
de împărat”, o sută de mii de dolari pentru mituirea congresmenilor ameri- 
cani (același baron va primi și un premiu personal, la încheierea afacerii, de 
25 mii dolari!). Insistenţa nebunească a lui Seward și mituirea congresme- 
nilor de către ruși a dat roade, în 1867 Alaska fiind vândută, „din conside- 
rente politice şi economice”, pentru 7,2 milioane dolari aur. La Petersburg, 
Curtea Imperială a organizat, întru sărbătorirea afacerii, un bal care a durat 7 

zile! Cât de avantajoasă a fost această afacere vorbesc cifrele seci: în următorii 
ani, din vânzarea de blănuri și exploatarea aurului și argintului din Alaska, 
în visteria americană au intrat 75 milioane dolari aur. Rusia continua să fie 
mulțumită. În 1869, ţarul Alexandru al II-lea scria trimisului său diploma- 
tic în SUA, K.G. Katazaki (nepot al excentricului grec Katazaki despre care 
istoria Chişinăului ştie multe!): „Instrucţiunile pe care vi le dau sunt foarte 
scurte: trebuie să aveţi permanent în minte că cel mai bun prieten al nostru 
este poporul american”. 

Aş mai aminti că, pe vremea negocierilor privind vânzarea/cumpărarea 
Alaskăi, la Petersburg se afla, în calitate de consul general al SUA, românul 
transilvănean Gheorghe Pomuţ, erou al războiului de secesiune din America. 
A fost şi el folosit de curtea imperială pentru a-și convinge guvernul să cum- 
pere Alaska. Nu am găsit la Petersburg prea multe date despre el, doar că, 
după ce și-a încetat misiunea, a rămas în Rusia, unde cumpărase ceva moșii. 
Nu a avut urmași, bunurile personale, inclusiv arhiva sa, fiind preluate de 
consulatul american. A murit la Petersburg, fiind înmormântat în cimitirul 
protestant. Nu am reușit să îi găsesc mormântul; prin 1929, cimitirul protes- 
tant fusese închis de bolşevici, pe terenurile acestuia construindu-se blocuri 
de locuinţe... 


Presa continuă să publice materiale care înfierează tendinţele unioniste, 
românismul. 

Oficiosul partidului social-democrat, „Republika”, o fițuică destul de 
modestă, chiar modestă, rar intrată în revista presei, decide să se avânte în 
marea bătălie pentru independenţa Moldovei! 

Sub titlul „A tunat și i-a adunat”, nesemnat, bineînţeles, publică o pagină 
întreagă în care își varsă toată fierea. Primii atacați sunt „unioniștii”, acuzaţi de 
fidelitate față de tradiţiile comuniste(??), întrucât au schimbat drapelul roşu 
cu tricolorul, că doresc, prin unirea cu România, să transforme tânăra repu- 
blică într-o provincie de mâna a doua. Şi iată-mă în centrul atenţiei! La peste 
o lună de la eveniment, autorul își aduce aminte de conferința mea de presă 
din ajunul Zilei naţionale în care, prin afirmarea sprijinului nostru pentru su- 
veranitatea și statalitatea republicii Moldova, eu aș fi dat de înţeles că Româ- 
nia aşteaptă doar momentul favorabil pentru a primi tânăra republică la sânul 
ei! Şi tot eu sunt, de fapt, un unionist activ, întrucât organizez conferinţe de 
presă, manifestări culturale cu caracter unionist, recepții la care invit foarte 
multă lume „cu scopul ascuns de a lărgi cercul unioniștilor”! Înseamnă 
oare, mi-am zis eu cu mândrie, că l-am „câștigat” în grupul unioniștilor şi 
pe preşedintele Snegur, care fusese la aceste recepții, sau chiar pe unul din 

patronii publicaţiei de mai sus? Mai sunt acuzat că „zburd” pe meleagurile 
moldovene atunci când vorbesc despre istoria comună, despre idealurile co- 
mune dar, conchide autorul, asta ar fi doar în aparenţă, pentru că, în realitate, 
exprim poziţia statului pe care îl reprezint. În plus, sunt doar însărcinat cu 
afaceri, ceea ce atestă desconsiderarea statutului de republică independentă, 
membră a ONU! Și, pentru a-și argumenta compunerea, adică titlul, auto- 
rul evocă discursul lui Adrian Năstase din parlamentul de la Chișinău. Și-a 
zis, însă, că nu se face să îl atace nominal ( dacă nu o făcuse Snegur la 24 de- 
cembrie!), așa că se arată extrem de indignat de faptul că deputații au stat „ca 
şcolarii” în parlament și au ascultat cu atenţie discursul lui Adrian Năstase, 
iar pe feţele unora dintre ei, în loc de a se citi rușinea, se vedea bucuria și 
emoția. Mai mult „ au aplaudat în picioare”. Foarte indignat, autorul se în- 
treabă: „unde au fost dibăcia și demnitatea lor? S-or fi gândit oare la senti- 
mentul de rușine al alegătorilor lor?”. 

M-am întâlnit peste vreo două zile cu Oazu Nantoi, preşedintele social- 
democraţilor. Un tip inteligent, un analist bun, fusese câteva luni chiar șeful 
grupului de analiză politică de la președinție. Un interlocutor agreabil, chiar 
interesant atunci când aborda probleme de politică externă, cu condiţia de 
a nu se aduce în discuţie tema unirii! Bincînţeles că, după ce am făcut un 
schimb de opinii asupra problematicii curente, în primul rând dosarul trans- 
nistrean, în care era un specialist recunoscut, a venit vorba și de articolul de 
mai sus. L-am întrebat dacă redacţia plăteşte onorarii autorilor. La răspunsul 
afirmativ, mi-am exprimat bucuria că prin persoana mea, am dat posibilitate 
unui ziarist să câştige un ban în plus! Nantoi a fost destul de descumpănit. 
Aştepta, probabil, un protest vehement. La ce mi-ar fi folosit? Ar fi putut in- 
voca imediat dreptul la opinie și la liberă exprimare! Aşa că am făcut doar trei 
observaţii. Mai întâi, regula elementară de politeţe este de a asculta și chiar de 
a aplauda discursul unui demnitar, oaspete într-un alt stat. Ceea ce au făcut 
şi deputaţii moldoveni în cazul discursului lui Adrian Năstase. În al doilea 
rând, i-am spus că afirmaţia că prin statutul meu diplomatic aș desconsidera 
Republica Moldova, este hazardată, ea putând genera o reacţie a ...Statelor 
Unite, Moldova fiind reprezentată la Washington de un însărcinat cu afaceri! 
În al treilea rând, participarea unui cetăţean la o recepţie nu înseamnă înscrie- 
rea lui pe statele de plată ale gazdei. Ce mai putea să zică interlocutorul meu? 
Doar că...nu a fost în ţară când a apărut articolul! 

În marea bătălie cu românismul s-a avântat, cu elan tineresc, și ginerele 
preşedintelui, Arthur Gherman. Proaspăt demisionar din postul de adjunct 
al ministrului relaţiilor economice externe și tot atât de proaspăt „general 

manager” al hotelului Seabeco, deţinut de Birstein,prea bunul prieten al so- 
crului, a publicat — în serial! — în ziarul de limbă rusă „Nezavisimaia Mol- 
dova” (19 ianuarie și 2 februarie) un amplu articol intitulat „Credo Moldova. 
Împotriva celor care vorbesc despre „aşa-numita” Republica Moldova”. 

Sunt aproape convins că articolul nu i-a fost sugerat de socru. Tot atât 
de convins sunt că sugestia nu a venit de la vreuna din formațiunile politice 
independentiste, antiunioniste. Articolul era, zic eu,un fel de a se dori luat 
în seamă, mai ales că, din câte știam, nimeni nu își exprimase dorinţa de a-l 
vedea pe Arthur al nostru membru (sau, poate, lider) în vreo formaţiune po- 
litică. Grijuliu cu „poporul moldovean”, autorul atrage atenția asupra „pe- 
ricolelor Unirii”: la șase luni după reunificare, Republica Moldova va fi din 
nou transformată în provincie, cele mai serioase pierderi le vor suporta lu- 
crătorii din organele de stat, din administraţie, poliţie, securitate naţională, 
care vor fi „primii înlocuiţi, direct sau pe furiș”, cum s-a întâmplat în RDG 
după reunificarea Germaniei. Nu sunt uitaţi nici...mafioții: „la ei (adică în 
România- n.n.) s-a creat agresiv capitalul primar, mulţi ridică problema re- 
stituirii proprietăţilor, mafia noastră va fi pusă la colț de mafia lor”. Într-un 
cuvânt, România „este ţara care îşi caută căile de ieșire din impasul econo- 
mic și încearcă să depăşească sentimentul de neacceptare a sa de către comu- 
nitatea internaţională”. Grijuliu și cu populaţia „moldoveană”, avertizează că 
în România reunită nu o așteaptă un trai mai bun: „acolo (în România) nu 
se plătesc impozite? Se dau, oare, mărfuri gratis în magazine? Nu! Aceeași 
moştenire, iar pe unii parametri chiar mai rău”. Şi, ca să fie mai convingător, 
readuce în discuţie chestia cu ajutoarele trimise de noi în 1991, despre care 
îmi adusese aminte și Sangheli: „Pesemne că nu din cauza traiului bun fraţii 
noștri ne-au împins sub formă de credit tehnic fel de fel de cârpe, pentru care 
noi plătim cu mărfuri-valută”. 

Și, apogeul analizei: „ noi vom deveni cetățeni de calitatea a doua pe pă- 
mântul nostru”. Totuși, ca să arate că este preocupat și de soarta României, 
ne atrage atenţia că prin Transnistria, cu 35 la sută rusofoni, precum și prin 
acele categorii „nereceptive la o eventuală unire” ar apare „o nouă problemă 
maghiară” pentru România. Și, pentru a ne feri de atari rele, se întreabă reto- 
ric: „Nu ar trebui ca și noi să punem, ca să audă toată lumea, problema unirii 
Moldovei Mari?” 

Nu prea am înţeles recursul autorului la istorie: „dar ce, în 1940 patria- 
mamă s-a împotrivit puternic anexării Basarabiei de către Uniunea Sovietică? 
S-a tras măcar un foc de armă? Acum a devenit mai puţin strașnic ursul rus? 
Dar mâine? ( Nu auzeam sau citeam prima oară această întrebare retorică. 
Destul de mulți comentatori sau oameni politici o evocau cu o încăpățânare 

demnă de o cauză mai bună). 

Sub tăișul criticii ginerelui-analist cade și profesorul Bran, deși nu îi scrie 
numele: „este de necrezut că în cercurile noastre științifice nu s-a găsit un bun 
economist care să conducă Academia de ştiinţe economice. Sau dezvoltatrea 
ştiinţei moldovenești, posibilităţile acesteia sunt puse la îndoială?”. 

Şi acum, concluziile finale ale analistului nostru: „în condiţiile actuale, 
criticatul conservatorism al agrarienilor, raționalismul social-democraţilor 
constituie singurele șanse de a păstra stabilitatea în Republica Moldova și de 
a se contrapune infantilismului și vorbăriei politice”! Obosit, sau poate satis- 
făcut de câte scrisese, Arthur se limitează la a califica drept „fariseism politic” 
argumentul intelectualităţii că poporul nu este încă matur pentru referen- 
dum., şi că „tot farisei sunt cei care sperie lumea cu noul imperiu rus”. 

Nu am reacţionat în nici un fel la acest articol. Ar fi fost prea mare onoa- 
rea pentru autor! În plus, articolul a trecut total neobservat și în restul mass- 
media și în cercurile politice. 


Moşanu ia poziţie publică faţă de ideea organizării referendumului: dacă 
acesta va avea loc, ar comporta un profund caracter antiromânesc, ar însemna 
a pune la îndoială perspectiva relaţiilor frățeşti cu România, a se îndepărta 
de aceasta, Moldova orientându-se strtategic spre Moscova și, în final, spre 
CSI. Rezultatul referendumului ar destabiliza situaţia în republică, ar consti- 
tui o încercare de a legaliza Pactul Ribbentrop-Molotov, ceea ce ar fi o mare 
rușine pentru poporul român. Cât timp Armata a 14-a se află pe teritoriul 
Moldovei, referendumul nu va soluţiona — indiferent de rezultat — chestiu- 
nea integrităţii teritoriale a Moldovei. 


19 ianuarie: generalul Lebed devine, pe zi ce trece, tot mai vizionar. În 
opinia lui, se vor scurge ani şi ani până când Armata a 14-a se va retrage din 
Moldova. Argumentul este „civil şi uman” de această dată: greu de crezut că 
cei cca 60 la sută din ofițerii ruși care au în Transnistria locuinţe confortabile 
vor dori să plece pe alte meleaguri! Invocă şi „onoarea” acestor ofițeri, care 
nu vor părăsi regiunea până cînd nu se va ajunge la o reglementare pașnică, 
recunoscută pe plan internaţional. Se declară deranjat de faptul că organele 
legale ale Chișinăului se mai află în Tighina și, cu aceeași onoare de ofițer rus, 
avansează ideea unui referendum în legătură cu cine să fie adevăratul stăpân 
al orașului — Chișinăul sau Tiraspolul. 


„Kosovo: nume care apare din ce în ce mai obsedant în comentariile pre- 
sei. Ştirile sunt extrem de îngrijorătoare. Sârbii sunt acuzaţi din toate părţile 
de toate relele din lume: masacre, izgoniri, discriminări ale locuitorilor de 

origine albaneză. Cică un fermier albanez a fost împușcat pentru simplul fapt 
că şi-a parcat căruţa în faţa atelierului unui croitor sârb, medici concediaţi 
pentru că nu scriau reţetele în limba sârbo-croată, polițiști sârbi care patru- 
lează Priştina înarmaţi cu mitraliere. Marile agenţii de presă readuc în atenţie 
avertismentele din luna decembrie ale președintelui american că Statele Unite 
sunt pregătite să folosească forţa militară dacă flăcările conflictului se vor ex- 
tinde şi în Kosovo... 


Bill Clinton este instalat ca președinte al SUA, la 20 ianuarie. Reţin din 
discursul de învestitură: relaţiile și acţiunile de politică externă ale Statelor 
Unite se bazează pe interese, pe prietenii și pe principii durabile, iar noua 
administraţie va duce mai departe realizările obţinute de predecesori. Politica 
externă se va baza pe trei piloni: securitatea economică internă, restructura- 
rea forţelor armate, alianţă și sprijin pentru cei ce urmăresc aceleași principii 
şi scopuri democrate. 

În aceeași seară, ambasadoarea Mary Pendelton a organizat o recepţie, la 
începutul căreia a anunţat că noul președinte al SUA a hotărât prelungirea 
cu trei ani a mandatului ei de ambasadoare la Chişinău. Lume multă, practic 
toată conducerea Moldovei. M-am întreţinut câteva minute cu premierul, pe 
care îl întreb, cu ostentativă naivitate, de ce partidul agrarienilor a devenit 
atât de agresiv și de ce, după câte înțeleg, ar dori noi alegeri? Îmi răspunde că 
„se ţine departe” de politica partidului agrarian, pe care nu o poate influența 
(sic!), dar că în opinia lui, actuala situaţie este stimulată și de proastele relații 
dintre Mircea Snegur și Alexandru Moșanu, considerând că acestea se reper- 
cutează și asupra activităţii parlamentului, fiind obstrucţionată adoptarea 
unor importante legi în plan economic. La un moment dat, Snegur, Moșanu 
şi Sangheli au dispărut din sală. Am crezut că au plecat, dar au revenit după 
câteva minute. Tăcuţi şi încruntaţi. Unul dintre ei îmi spune, ceva mai târ- 
ziu, că „s-a încercat o împăcare”, dar că „președintele este încăpățânat”, con- 
sideră că actuala conducere a parlamentului îi subminează autoritatea și că 
declaraţiile unor membri ai prezidiului Parlamentului contribuie la destabi- 
lizarea situaţiei din ţară. Am conchis că ruptura dintre cei doi lideri este ire- 
parabilă. 

Mary Pendelton m-a întrebat care este atitudinea noastră faţă de actuala 
situaţie de la Chişinău. S-a declarat convinsă că şi noua administraţie a SUA 
va sprijini independenţa și integritatea teritorială a Republicii Moldova, și că 
este dreptul suveran al conducerii Moldovei de a decide cum și în ce formă își 
va construi viitorul. Nu a avut obiecţii nici la chestiunea privind referendu- 
mul, aceasta fiind, în opinia ei, o practică democratică. Singura întrebare: se 

va putea organiza și consultarea populaţiei din raioanele de pe malul stâng al 
Nistrului? Nu am știut ce să răspund. Nici Mary. De fapt, niciunul din facto- 
rii decidenți de la Chişinău — care cunoşteau cel mai bine starea de lucruri — 
nu putea răspunde public la această întrebare, toată lumea fiind convinsă, în 
intimitate, că separatiștii de la Tiraspol vor spune un „nu” hotărât. 


O declaraţie destul de bizară a lui Vladimir, de acum mitropolitul recu- 
noscut al Moldovei: „noi nu ţinem de Moscova, încercăm să ne îndepărtăm 
de ea, următorul pas va fi proclamarea autonomiei”. În ceea ce priveşte reac- 
tivarea Mitropoliei Basarabiei, opinează că Sfântul Sinod al Patriarhiei Ro- 
mâne „a încălcat canoanele ecumenice”. Şi, surpriză! Vladimir crede că ar fi 
fost mai bine dacă Basarabia de azi ar fi existat în hotarele sale vechi, iar de- 
cizia Sinodului Patriarhiei Române de la 20 decembrie ar fi vizat şi teritoriile 
care se află în componenţa Ucrainei!! 


x x * 


21 ianuarie. Citesc într-un ziar rusesc o cronologie a evenimentelor pe- 
trecute în istorie în această zi. „A murit V.I. Lenin”. Atât! Unde sunt timpu- 
rile de altădată, când zilele de naştere sau ale morții „marelui conducător” 
erau marcate pe prima pagină a ziarelor? Unde sunt citatele din învățătura 
leninistă? Nimic din toate acestea. Doar articole, comentarii, studii, docu- 
mente de arhivă care îl prezintă în cu totul altă lumină pe clasicul Lenin. Sunt 
preluate mărturii ale vremii cum că ar fi murit din cauza sifilisului contrac- 
tat încă din 1895 ( acest diagnostic va fi făcut public oficial în 2004!). Se 
odihneşte încă în mausoleul din Piaţa Roşie din Moscova, însă monumentele 
care împânzeau republicile unionale și nu numai au început să fie demon- 
tate. „Părăsise” și piaţa centrală a Chișinăului cu doi ani în urmă, pentru ca, 
peste un an, alți doi „clasici ai marxism-leninismului” să ia calea topitoriilor 
ceva mai înainte! Până la 25 august 1991, când a fost demolat în baza unei 
decizii a parlamentului, monumentul lui K. Marx şi F. Engels trona în faţa 
actualei clădiri a forului legislativ. Nimeni nu a contestat decizia, nimeni nu a 
protestat. Nu prea erau motive de protest, chiar dacă, în 1964, noi folosisem 
din plin scrierile celor doi pentru a fundamenta drepturile noastre legitime 
asupra Basarabiei. Cred că maxima preţuire care li se poate acorda este citarea 
scrierilor lor în care fac referiri la Basarabia.lar ca o justificare a demolării, 
am putea cita pe Engels, care, în 1848, scria: „(Românii sunt) un popor fără 
istorie... destinaţi să piară în furtuna revoluţiei mondiale... (ei sunt) suporteri 
fanatici ai contrarevoluţiei și vor rămâne astfel până la extirparea sau pierde- 
rea caracterului lor național, la fel cum propria lor existenţă, în general, repre- 

zintă prin ea însăși un protest contra unei măreţe revoluţii istorice... Dispari- 
ţia lor de pe faţa pământului ar fi un pas înainte.” 

Pe timpul sovieticilor era imposibil de imaginat ca din orașele vreunei 
republici unionale să lipsească monumentul lui Lenin, pentru ca oamenilor 
să le intre bine în cap că „Lenin jiv” (Lenin e viu), lozincă obsedantă auzită 
în acea vreme la școală, la serviciu, la adunări populare, la radio și televizi- 
une. Circula, la un moment dat, o glumă: un cetățean merge la Mausoleul lui 
Lenin, se oprește în faţa sicriului și, cu voce tare, îl roagă pe Lenin să îi mă- 
rească salariul. Un paznic vigilent îl trage deoparte și îl apostrofează; „Lenin 
e mort!Cum îţi permiţi să îi tulburi liniștea de veci?” la care, omul răspunde: 
„când trebuie să muncim pe brânci în numele lui Lenin, e viu, când îi cerem 
ceva, e mort!” 

Aşa că, deși nu se vindecaseră încă rănile adânci ale războiului, Lenin 
şi-a făcut apariţia şi la Chişinău. Monumentul a fost instalat la 11 octombrie 
1949 în piaţa centrală din faţa clădirii Casei Guvernului, astăzi Piaţa Marii 
Adunări Naţionale, pe locul unde mai înainte fuseseră succesiv amplasate 
monumentele închinate ţarului Alexandru I și regelui Ferdinand. Festivități 
grandioase, mai ales că monumentul era dezvelit cu ocazia împlinirii unui 
sfert de veac de la crearea RASS Moldovenești și a partidului comunist din 
Moldova. Statuia primului conducător sovietic reprezenta o imagine statică, 
conformă cu iconografia sovietică, desprinsă din formele unui bloc de granit 
roşu de Ural. 

Nu i-a priit, însă, locul unde a fost amplasat. În 1990, Primăria Chişi- 
năului ( încă având denumirea de „soviet municipal”) a decis mutarea aces- 
tuia. Explicaţia oficială: modernizarea pieţei. În realitate, se dădea curs nume- 
roaselor cereri ale cetăţenilor, care nu mai voiau să-l vadă pe Lenin la numai 
câțiva zeci de metri de Ştefan cel Mare. Decizia nu a fost uşor de luat. Partidul 
comunist era încă la putere; e drept, nu mai putea controla toate deciziile, nu 
mai putea impune unilateral soluţii dar, din reflex, parlamentul se mai uita și 
spre clădirea în care se afla biroul primului secretar G.Eremei. 

Şi-a amintit şi Gorbaciov de Lenin cel de la Chişinău! Într-o scrisoare 
adresată conducerii moldovene a susţinut că mutarea monumentului nu are 
suport moral şi politic. Mai mult, ar putea acutiza situaţia din republică! 
În plus, s-a oferit să trimită trupe ale ministerului de interne de la Moscova 
care să preîntâmpine demontarea „ilegală” a monumentului. Ştia, și aprecia, 
eficienţa trupelor speciale, după experienţele din capitalele altor republici 
unionale! Nici în parlamentul de la Chișinău Lenin nu a fost uitat. Un grup 
de vreo 60 de deputaţi a protestat „energic” împotriva demontării monumen- 
tului. În final, întrucât „partea vătămată”, Lenin adică, nu a protestat şi nu a 

depus nici o plângere, a fost mutat în parcul de la Expoziţia realizărilor eco- 
nomici naţionale, unde se odihnește culcat pe o parte. 

După venirea la putere a partidului comuniștilor, Lenin a început să pri- 
mească în fiecare an, de ziua de naștere, câteva buchete din florile preferate 
- garoafe. Au dispărut și câteva din clonele sale din teritoriu, însă în timpul 
guvernării comuniștilor lui Voronin au fost reinstalate, în provincie, vreo 40 
de monumente mai mari sau mai mici ale „marelui gânditor”. Cel de la Lip- 
cani a fost cumpărat contra sumei de 20 de mii de dolari din localitatea Noua 
Suliţă, din regiunea Cernăuţi. Iar despre cel de Florești, redau o istorioară pu- 
blicată de poetul N. Dabija în „Literatura şi Arta”: „Comuniștii au decis să re- 
pună statuia lui V.I. Lenin la locul ei vechi din centrul orașului. Inaugurarea 
urma să aibă loc la un 22 aprilie, de ziua naşterii conducătorului proletariatu- 
lui. Cum vechiul monument fusese mutilat, a fost ales un altul dintre zecile 
care zăceau risipite prin depozitele raionului. Meşterii l-au dres cu ciment, 
l-au vopsit, l-au repus la loc și l-au învelit cu o pânză, așteptându-se dezvelirea 
de a doua zi. Dar în ajun, prin întuneric, un necunoscut i-a spart căpățâna 
conducătorului mondial al proletariatului. Când li s-a raportat conducători- 
lor raionului, aceștia nu s-au pierdut cu firea și au dat indicație să fie găsit de 
urgenţă un alt cap al lui Ilici, care ar fi împrumutat de la un alt monument. 
Dintr-un depozit a fost adusă o altă căpățână, care în grabă a fost prinsă cu ci- 
ment de umerii celuia ce a dus în cârcă istoria, fiind vopsită impecabil cu ace- 
eaşi vopsea. A doua zi, când de la Chișinău a venit Voronin cu protipendada 
şi a fost scoasă pânza de pe monument, toată asistența a rămas mută, ca într-o 
piesă de Gogol: conducătorul revoluţiei avea două șepci, una îi stătea pe cap, 
iar pe alta o ţinea strâns într-o mână, cu care le arăta celor prezenţi direcţia 
spre viitorul luminos”. Mi-am amintit această istorioară când am văzul filmul 
românesc „Amintiri din epoca de aur”, în care este o admirabilă secvenţă pri- 
vind retușarea unei fotografii a lui Ceaușescu, acesta apărând în final cu o 
pălărie în cap şi una în mână!! 

Şi fiindcă tot vorbim de Lenin, mi-am mai adus aminte de o istorioară 
comică, de această dată având drept erou un cipriot, pe care l-am cunoscut 
personal, în timpul misiunii mele la Nicosia. Un vechi membru al partidului 
comunist din Cipru (AKEL) a hotărât să îi dea fiului său numele de Lenin! 
Preotul care l-a botezat a refuzat să îi elibereze un certificat de naștere, moti- 
vând că acest nume nu există în calendarul ortodox. Încăpăţânatul tată a fost 
nevoit să îi scoată certificat de naștere de la primărie. Peste ani, fiul său, ur- 
mând crezul politic al tatălui, a devenit comunist. Odată, a fost inclus într-o 
delegaţie care a vizitat URSS. Cu mare mândrie, se recomanda tuturor, ” Le- 
nin”! Un interlocutor local, intrigat, l-a întrebat dacă a înţeles bine numele. 

Cipriotul i-a răspuns mândru: da, Lenin, după numele marelui conducător! 
A fost nevoit să suporte o lungă explicaţie cum că numele lui Lenin este unic, 
că nimeni în URSS nu poartă acest nume (era, în schimb,destul de popular 
prenumele de Vladilen, derivat din primele silabe ale numelui lui Vladimir 
Ilici Lenin) și că ar fi bine să şi-l schimbe. Nu l-a schimbat, bineînțeles! Şi, în 
context: tot la Nicosia l-am cunoscut personal și pe ...Stalin! Un alt cipriot 
care își datora prenumele tot unui tată mare iubitor al „clasicilor” comunis- 
mului! Cândva am să scriu, poate, o istorioară „cum a adus Stalin TAROM- 
ul în Cipru”, pentru că acest Stalin cipriot, căsătorit cu o româncă, fostă mare 
gimnastă, a fost primul care a înfiinţat linia aeriană București-Larnaca... 


x * x 


Mari festivități la Iaşi și Focşani cu prilejul zilei Unirii Principatelor. La 
laşi a mers şi Alexandru Moșanu. Şi-a exprimat convingerea că rezultatele 
obţinute de ţara noastră în procesele de democratizare și trecerea la economia 
de piață fi cel mai bun și cel mai serios argument „pentru ca toți cei rătăciți de 
prin alte părţi să se convingă că unirea este puterea și unirea este libertatea”. 
Am apreciat reținerea domniei sale în a exprima, la Iași, opinii în legătură cu 
situaţia din Republica Moldova. 


x * x 


Tot azi, 24 ianuarie, se împlinesc 75 de ani de la proclamarea de că- 
tre „Sfatul Ţării” a independenței Republicii Democratice Moldovenești: 
„Înfrăţiţi prin sângele vărsat sub steagurile revoluției, noi ne-am arătat 
dorinţa neclintită să trăim în unire cu republicile ce s-au înfiinţat pe pămân- 
tul fostei împărăţii rusești, alcătuind toţi la un loc marea Republică Demo- 
cratică Federativă Rusă. Dar vremurile sunt schimbătoare și împrejurările 
politice de azi împiedică cu desăvârșire înfăptuirea acestei uniri. Republica 
Democratică a Ucrainei, vecina noastră de peste Nistru, s-a proclamat neatâr- 
nată și noi astfel ne-am despărţit de Rusia și republicile alcătuite în vechile ei 
hotare...” — se sublinia în declaraţia Sfatului Țării, la 24 ianuarie 1918. ... Cu 
numai o lună și jumătate în urmă, Sfatul Ţării proclamase suveranitatea tine- 
rei republici Moldoveneşti. Însă evenimentele din decembrie 1917 şi ianuarie 
1918 au precipitat lucrurile. Dezertarea în masă a soldaților ruși de pe front, 
retragerea lor nu numai în dezordine, dar și însoţită de jafuri, încercările 
bolşevicilor de la Kiev şi Odesa de a extinde „mişcarea revoluţionară” în Ba- 
sarabia şi chiar dincolo de Prut, ruperea relaţiilor diplomatice româno-ruse, 
proclamarea independenţei Ucrainei și tentaţia unor politicieni de la Kiev de 
a încorpora și Basarabia, au obligat Sfatul "Ţării să recurgă imediat la măsuri 

de autoapărare. În aceste condiţii au trecut Prutul și trupele române. Iar actul 
de la 24 decembrie a fost luat suveran de către Sfatul Ţării şi nu sub influenţa 
României, care și așa avea destule probleme pe front şi acasă... 


* * * 


După eșecul votului din 16 ianuarie, „greva parlamentară” a deputaţilor 
rusofoni, agrarieni și independenţi a continuat vreo două săptămâni. 
„Greviştii” apăreau însă pe posturile de televiziune, dădeau interviuri, scriau 
articole, uneori într-un limbaj suburban, cu injurii la adresa conducerii par- 
lamentului, acuzată că acţionează tot mai deschis pentru unirea cu România 
şi blochează, contrar regulamentului parlamentului, adoptarea unor decizii 
politice și economice importante pentru tânăra republică. Economia ca eco- 
nomia, principala lor obsesie era că nu se poate organiza referendumul mult 
dorit! 

Triada parlamentară „Viaţa satului”, „Independenţii”, şi „Soglasie-Conci- 
liere” a lansat o nouă declaraţie intitulată „E timpul să decidă poporul”, sem- 
nată de 168 de deputaţi. În opinia semnatarilor, Republica Moldova se afla 
într-un moment crucial: „ori ne dezvoltăm ca stat independent și suveran, ori 
ne transformăm într-o provincie sau gubernie a unui stat sau altuia” . Cursul 
pentru consolidarea independenței este susținut de președinte, guvern și ma- 
joritatea deputaţilor. „Contra independenţei, pentru unirea cu România” ar 
fi preşedintele Parlamentului, majoritatea membrilor prezidiului Parlamen- 
tului şi majoritatea deputaţilor poporului ce reprezintă FPCD: „minoritatea 
parlamentară, sub al cărei control se află Prezidiul, tărăgănează în fel și chip 
activitatea organului legislativ suprem, pune bariere la adoptarea deciziilor în 
problemele cele mai importante. Astfel, nici până acum ei nu au permis să fie 
pusă în discuţie legea despre statutul raioanelor estice și sudice ale republicii, 
ceea ce stopează examinarea proiectului Constituţiei”. Deputaţii unioniști 
sunt acuzaţi că „au adepţi în aparatul de stat și ţin sub control un șir de mij- 
loace de informare, au desfășurat o intensă propagandă antistatală (...) şi-au 
pus semnăturile pe declaraţia de constituire a Consiliului Unirii, chemând 
astfel la lichidarea statului nostru”. „Această situaţie nu mai poate continua”, 
declară semnatarii, care conchid că discuţiile dintre adepţii și adversarii păs- 
trării independenţei trebuie să se termine cu o decizie, și că „soluţia defini- 
tivă trebuie să fie a poporului. Pe baza poziţiilor expuse de președinte, cele 
trei grupuri pe care le reprezentăm au propus un proiect de hotărâre în care 
se cerea organizarea la 28 martie a unui referendum cu chestiunea „Sunteţi 
sau nu de acord cu articolele 1 și 2 ale proiectului noii Constituţii?” Am mai 
propus şi proiectele de hotărâre cu privire la reorganizarea comisiilor perma- 

nente și la accelerarea punerii în discuţie a proiectului Constituţiei, precum 
şi un şir de alte chestiuni. Dar grupul aflat în minoritate s-a pronunțat împo- 
triva organizării referendumului. Proclamându-se democrați, acești deputați, 
sub pretextul că alegătorii lor sunt insuficient instruiți şi pregătiţi, vor să îi 
lipsească pe aceştia de dreptul de a-și decide ei înșiși soarta (...) Prezidiul, în 
frunte cu președintele Parlamentului, Alexandru Moșanu, care în ultimul 
timp se pronunţă tot mai deschis pentru unire, cu primul său vicepreședinte, 
I.Hadârcă, care se află pe aceleași poziţii, a făcut totul pentru a bloca adop- 
tarea unei decizii pozitive în chestiunea propusă de noi. Încălcând fățiș re- 
gulamentul, aducând numeroase ofense la adresa deputaţilor, Prezidiul ne-a 
obligat să părăsim sala de ședințe și să exprimăm un protest hotărât în legă- 
tură cu modul de conducere a sesiunii (...) În situaţia creată, noi considerăm 
că aflarea noastră în continuare în acest parlament ales în conformitate cu o 
legislaţie veche, care a intrat în impas, este inadmisibilă. Suntem gata să depu- 
nem mandatele. Părăsim parlamentul, dar ne rezervăm dreptul de a ne adresa 
poporului că suntem gata să revenim doar cu o singură condiţie — ca minori- 
tatea dirijată de dl. Moşanu să accepte punerea în discuţie a proiectului legii 
cu privire la noile alegeri, organizate şi desfășurate într-un cadru legislativ cu 
adevărat democratic. Alegerile să fie organizate în luna mai a acestui an. Deci 
să decidă poporul.” 

Declaraţie care nu necesită multe comentarii. Este un ultimatum clar dat 
conducerii Parlamentului, evenimentele din următoarele zile fiind deja pre- 
vizibile. 

Atmosferă tensionată în jurul parlamentului. Câteva sute de poliţişti su- 
praveghează încruntaţi câteva zeci de protestatari care scandează „Jos Snegur! 
Jos guvernul! Jos Iuda! „Nu vrem în CSI”, „Domnule Snegur, nu putem fi 
independenţi de România!” Sunt răspândite zvonuri voit alarmante privind 
alertarea forțelor de ordine din provincie în scopul preîntâmpinării deplasării 
la Chișinău a unor grupuri de manifestanți. 


A opta reuniune a CSI la nivel înalt de la Minsk (28 ianuarie) a confir- 
mat, o dată în plus, că „ceva nu funcţionează”. Statutul Comunităţii a fost 
semnat doar de 7 state. Ucraina, R. Moldova şi Turkmenistan s-au abținut. 
Li s-a lăsat, totuși, deschisă poarta pentru a semna în viitor acest document. 
Delegaţia moldoveană a precizat că este în favoarea unei colaborări econo- 
mice pe baze multilaterale în cadrul Comunităţii, dar se abţine în continuare 
de la coperarea politică și militară. Cred că președintele Snegur se va situa pe 
această poziţie și pe viitor, cel puţin până după ratificarea (puţin probabilă în 
următoarea perioadă) a Acordurilor de la Alma Ata din decembrie 1991. 

Nici în problemele militare sensibile nu s-a putut conveni mare lucru. 
Insistenţa Rusiei de a obţine complet controlul asupra rachetelor strategice 
nucleare de pe teritoriul Belarusului, Kazahstanului și Ucrainei nu a avut nici 
de această dată succes. Belarus nu a decis încă asupra graficului de retragere a 
armamentului nuclear de pe teritoriul său, deși semnase un acord în acest sens 
în 1992. Kazahstanul, la rândul său, a optat pentru un acord strict bilateral cu 
Rusia în legătură cu distrugerea armamentului nuclear. Ucraina se consideră 
proprietar exclusiv al armelor nucleare din silozurile de pe teritoriul său și, in- 
sistă pentru compensaţii din partea Rusiei în urma distrugerii acestui arsenal. 
De fapt, Kievul continua să creadă că va putea sparge codurile de lansare a 
rachetelor și că va deveni o mare putere nucleară. Va trebui să treacă mai bine 
de un an până cînd se va convinge — sau, mai bine zis, va fi convinsă de SUA - 
că decriptarea codurilor este practic imposibilă. 


28 ianuarie. Am venit la București pentru consultări. Chiar la prima oră, 
aflu o ştire uluitoare de la Chişinău. Alexandru Moșanu, președintele Par- 
lamentului, Ion Hadârcă, prim-vicepreşedinte, Valeriu Matei, președintele 
Comisiei pentru mass-media, și Vasile Nedelciuc, preşedintele Comisiei de 
relaţii externe, și-au anunţat demisia din funcţii. Motivația. Doresc să aver- 
tizeze, în acest mod, opinia publică „asupra pericolului restaurării depline a 
regimului totalitar în Republica Moldova”. Doi dintre ei — Hadârcă și Matei, 
mai erau, formal, membri ai Frontului Popular. Ceilalţi doi părăsiseră de circa 
un an mișcarea, dar figurau pe lista „unioniștilor”. Menţionez acest lucru pen- 
tru că mi s-au părut destul de stranii, ca să nu zic dubioase, unele declarații 
ulterioare ale conducerii radicale a Frontului Popular. 

Chiar în aceeași zi, ministerul nostru de externe a dat publicităţii o 
declaraţie destul de neutră, exprimându-și tristeţea în legătură cu demisiile 
celor patru parlametari moldoveni și speranţa că actuala situaţie dificilă va fi 
depășită şi se va ajunge din nou la o acţiune comună din partea principalelor 
forţe politice din Republica Moldova pentru consolidarea independenţei și 
integrităţii teritoriale, pentru depășirea dificultăţilor cu care se confruntă, in- 
clusiv în ceea ce priveşte soluționarea conflictului transnistrean. 

În zilele următoare, demisiile de la Chişinău au ecou şi în rândul parla- 
mentarilor români. În spiritul imperativelor democraţiei, o diversitate de opi- 
nii! Deputaţii din arcul puterii cheamă la o atitudine prudentă, la abţinere 
de la declaraţii care ar putea fi interpretate ca amestec în treburile interne 
ale Republicii Moldova. În replică, unii deputaţi din opoziţie susţin că este 
o problemă internă a statului român, fie din considerente de ordin istoric, 
fie pentru faptul că avem raporturi speciale cu această republică (ce rapor- 

turi speciale? declarative??); alții — că demisia reflectă un nou eșec al politicii 
noastre externe. Ţărăniştii constată că s-a pierdut mult timp în acţiunea de 
unificare. Alţii vor lansarea unui apel către forțele democratice din Moldova. 
Dinu Datriciu filosofează pe tema aşezării României în faţa unui vector între 
Rusia și Marea Adriatică, precum și în jurul dilemei „nu pot”/„nu vreau”... 

Abia peste două săptămâni, la 12 februarie, PSD se decide să dea 
publicităţii o declaraţie privind situaţia din Republica Moldova. Reţin prin- 
cipalele idei, fiind vorba de o poziţie oficială a partidului aflat la guvernare: 
îngrijorarea în legătură cu apariţia unor fenomene ce ar putea avea repercu- 
siuni negative asupra viitorului Republicii Moldova, presiunile exercitate de 
forţe conservatoare, dominate de nostalgia trecutului, asupra forțelor demo- 
cratice; convingerea că acestea din urmă, „pornind de la interesele supreme 
ale neamului, vor găsi căile şi mijloacele adecvate pentru rezolvarea actualelor 
frământări, pentru identificarea celor mai bune soluţii care să conducă la con- 
solidarea independenţei statului, la continuarea reformei și a procesului de 
democratizare şi, în final, pentru înfăptuirea idealului istoric al tuturor româ- 
nilor”. 

Reacţia Tiraspolului la demisia celor patru parlamentari nu întârzie. Gr. 
Maracuţa declară că demisia lui Moșanu și a adepților săi unioniști va des- 
tinde atmosfera relaţiilor dintre Tiraspol şi Chişinău, „dar aceasta nu în- 
seamnă că ne vom întoarce pe poziţiile iniţiale din, să zicem, 1989. Între noi 
este o ruptură. Mă tem că nu se poate sări peste ea, dar o punte se poate. Am 
în vedere o construcţie confederativă a Moldovei.” 

Mărturisesc sincer că demisia celor patru m-a surprins. Cu numai două 
zile înaintea acesteia, mă întâlnisem cu unul din proaspeţii demisionari, 
îi spusesem că plec la București; s-a arătat deschis îngrijorat în legătură cu 
situaţia politică din republică, hotărârea lui și a altor deputaţi de a nu ceda în 
faţa presiunilor majoritarilor din parlament, dar nu a făcut nici cea mai mică 
aluzie la o eventuală demisie. Îmi era greu să cred că decizia a fost luată, așa, 
peste noapte, mai ales că a fost o hotârâre colectivă, deci convenită după o 
minimă analiză a actului în sine şi, mai ales a consecinţelor (şi totuşi, decizia 
a fost luată într-o seară de Moșanu și Matei, după cum mărturisea mai târziu 
Hadârcă). 

Primul meu impuls a fost cel de a califica demisia drept un gest pripit, ne- 
necesar în acel moment. Am zis „pripit”, pentru că, în opinia mea, demisia ar 
fi trebuit să fie precedată de luări publice de poziţie care să pregătească opinia 
publică, simpatizanţii cel puţin, asupra inevitabilităţii gestului. Am zis „ne- 
necesar”, pentru că, pe de o parte, demisia nu însemna și eliminarea automată 
a unor chestiuni contradictorii care se aflau pe ordinea de zi a parlamentu- 

lui. Era evident că majoritatea parlamentară va găsi repede o nouă formulă de 
conducere a parlamentului, mult mai flexibilă, mult mai docilă. În altă ordine 
de idei, ieşirea celor patru din prim-planul politicii, deși ei au anunţat că nu 
vor abandona activitatea politică, nu însemna că — automat — în ochii alegă- 
torilor vor fi transformați în victime sau vor obţine un imediat capital politic 
suplimentar. Masa politică era inertă, pasivă, insensibilă la bătăliile politice 
de la vârful puterii. 

Ulterior, analizând „la rece” situaţia, mi-am nuanțat verdictele date în in- 
timitatea mea. Am eliminat de la început factorii „oboseală” și „resemnare”. 
„Scrisorile deschise” din octombrie și ianuarie ale majorităţii parlamentare 
avuseseră, totuși, la nivelul opiniei publice un anume efect: inducerea ideii 
că blocarea ieșirii din criza parlamentară aparţine exclusiv prezidiului prla- 
mentului, condus de Alexandru Moșanu. Exista riscul ca acest prezidiu să 
fie complet discreditat, în bloc și fiecare membru în parte, prin inactivitate. 
Trebuie să menţionez că prezidiul parlamentului era format din preşedinte, 
vicepreşedinţi şi preşedinţii de comisii parlamentare, nu toţi, însă, cu aceleași 
viziuni politice. „Dezavantajul, dacă pot spune așa, al celor patru era că doi 
dintre ei -Moşanu și Hadârcă — ocupau poziţiile de vârf (președinte și prim- 
vicepreşedinte), iar ceilalți doi — Nedelciuc și Matei — erau șefii unor comisii 
cu mare vizibilitate și influenţă. Prezenţa lor deosebit de activă în parlament 
a făcut ca, în ochii celor neavizaţi, ei să apară principalii „vinovaţi” de haosul 
care cuprinsese parlamentul în ultimele patru luni, principalii „instigatori” la 
unirea cu România, principalul obstacol în calea aderării depline a republicii 
la CSI. Şi, în acest sens, „scrisorile deschise” ale majorităţii parlamentare erau 
mai mult decât transparente! 

În fapr, care era „vina” celor patru? Că rămăseseră fideli idealurilor 
mișcării de renaștere naţională din anii 1988-1991, că nu se pliaseră la cursul 
politic impus de preşedinte în special aderarea R.Moldova la CSI la doar trei 
luni de la proclamarea independenţei, că trăgeau prea des semnale de alarmă 
în legătură cu unele proiecte de legi sau de hotărâri care veneau în contradicție 
cu însăși existenţa statului independent și suveran? Erau unioniști, cum îi 
acuzau majoritarii? Erau împotriva referendumului, deci — după cum îi acu- 
zau majoritarii — erau împotriva independenţei republicii? 

Răspunsul la aceste întrebări era, în opinia mea, unul singur: DA. 

Trebuie să reamintesc faptul că toţi cei patru erau membri fondatori 
ai Mişcării Democratice transformată ulterior în Frontul Popular și că fă- 
cuseră parte din conducerea de vârf a formaţiunii (Hadârcă fiind și primul 
preşedinte al Frontului) când fuseseră aleşi deputaţi, în alegerile din 1990. 
În perioada 1988-1991, aceştia, alături de fraţii Gheorghe și Mihai Ghimpu, 

fuseseră cei mai activi, mai cunoscuţi și mai importanţi lideri ai FPM. Ur- 
mare, însă, a alegerilor și a preluării unor funcţii importante în legislativ, 
s-a diminuat rolul lor în cadrul aripei FPM din afara Parlamentului, care a 
început să promoveze un mesaj unionist mai radical, în special după Con- 
gresul al III-lea al Frontului (1992). După proclamarea independenţei, cei 
patru se pronunţaseră nu o dată împotriva aderării R. Moldova la CSI, fu- 
seseră consecvenţi în a promova idealul Unirii, dar nu ca o simplă lozincă 
„Unire acum!’ ci ca pe un obiectiv politic naţional care trebuia atins cu răb- 
dare, cu migală, fără convulsii și, esenţial, un obiectiv agreat de majoritatea 
populaţiei. Poate că au făcut și o greșeală, care ulterior va fi abil speculară de 
„independentiști”. Opoziția lor faţă de aderarea la CSI nu a fost îndeajuns 
explicată, lăsând impresia unei opoziții de plano şi nu faţă de anumite forme 
de integrare” care ar fi afectat serios independenţa noului stat. 

O altă „vină, ca să continui în aceeași notă, a constat în neaderarea lor 
deschisă la vreuna din formațiunile politice existente la acea vreme. Poate, în 
primul rând, din cauza rezervelor față de unii lideri politici, şi am în vedere 
rezervele faţă de aripa radicală a Frontului Popular care reușise „performanţa” 
de a elimina destul de nedemocratic, ca să nu zic brutal, pe mulţi din foştii săi 
membri — inclusiv Moșanu şi Nedelciuc. 

Profesorul Moşanu rămânea tot profesor, neadaptat îndeajuns la activita- 
tea politică pe care o doreau unii — militantismul de stradă. Prefera militantis- 
mul prin cuvânt. Acceptase compromisul existenţei a „două state românești” 
şi înțelegea că trebuie promovată o politică realistă, care să ţină cont de cli- 
matul intern și internaţional. El, ca și alţii din cei apropiaţi, voia ca Moldova 
să aibă cu Rusia și cu fostele republici sovietice relaţii pe bază de egalitate și 
respect reciproc. 

Hadârcă, deloc temperamental, înclinat evident spre poezie, apărea în 
ochii unora mult prea moderat. 

Formaţia profesională a lui Nedelciuc era vizibilă: informatician, era 
înclinat mai mult spre pragmatism, spre lucruri concrete. Înţelesese că are 
un anume rol în afirmarea și consolidarea consolidarea imaginii în exterior 
a Moldovei suverane și independente. Deşi constant suspectat de adversarii 
politici, în desele sale prezenţe la Consiliul Europei reuşise să se facă res- 
pectat şi, esenţial, să prezinte o imagine cât mai corectă a Moldovei inde- 
pendente. A mai făcut un lucru, demn de toată lauda. Deși nu era istoric de 
profesie, a scris, în 1992, compendiul „Republica Moldova”, o lucrare deloc 
romantică, deloc ideologizată, maximal obiectivă prin prezentarea unor date 
şi fapte seci, care a rămas pentru mulți ani carte de referință în mari biblioteci 
ale lumii. Şi o scrisese singur, luase legătura cu istorici moldoveni, cu istorici 

din România, care i-au pus la dispoziţie materialul documentar necesar. Şi nu 
întotdeauna fără rezerve. După ce, în urma unui demers personal din partea 
liderilor FSN, a avut o întâlnire cu câţiva istorici de la Iaşi, unul dintre aceștia, 
dealtfel un reputat istoric, şi-a manifestat deschis temeile: „dacă află KGB ce 
facem noi?” 

Valeriu Matei era de altă factură: mai expansiv, mai entuziast, mai pole- 
mic,un adversar deschis al președintelui Snegur, dar constant un partizan 
deschis al apropierii de România. Fusese și el un „frontist” înfocat, candidase 
chiar la funcţia de preşedinte al Frontului Popular, ulterior noua conducere 
a frontului reușind să-l marginalizeze. Era foarte mândru că, în anii perestro- 
icii, reușise să își schimbe numele (Mateiciuc, ucrainizat de autoritățile so- 
vietice), revenind la numele buneilor, strămoşilor, cel de Matei. Ceea ce nu 
făcuse Nedelciuc, numele adevărat al bunicilor fiind de Nedelcu! 

În sfârșit, aş mai adăuga și faptul că cei patru deveniseră gradual mino- 
ritari în prezidiu, după ce unii din foști confraţi din mișcarea de emancipare 
au preferat să meargă pe cărări mai asfaltate, mai aducătoare și de avantaje 
personale. Unul dintre aceştia era Tudor Panţiru, care se lăsase — prea ușor — 
ademenit de propunerea lui Snegur de a mege ambasador la ONU (personal, 
nu îi reproșez acest lucru, a făcut treabă bună și ca ambasador și ca, ulterior, 
judecător la CEDO. Mai târziu, a preferat,ca mulţi alții, să se stabilească în 
România și, mai mult, să fie deputat în parlamentul de la București!). Snegur 
încercase să îl trimită și pe Hadârcă la UNESCO, dar acesta a refuzat. Avu- 
sese preşedintele în gând să „îl rupă” și pe Nedelciuc, sugerând că acesta ar 
putea ocupa postul de ministru de externe, post în aparenţă de invidiat, dar 
în realitate subordonat complet politicii și mai ales toanelor prezidenţiale. 

Greva parlamentară, declarată de majoritari după eşecul adoptării unei 
hotărâri privind organizarea referendumului a grăbit demisia celor patru. 
Opoziția lor deschisă faţă de referendum — motivată, corect, prin faptul că,pe 
de o parte populaţia nu era pregătită pentru așa ceva și, pe de altă parte, că 
referendumul nu putea fi organizat pe întregul teritoriu al statului, respec- 
tiv şi în Transnistria, a fost interpretată și înfierată public drept subminare a 
independenţei naţionale ( prin repetarea obsesivă și insidioasă a acuzațiilor 
de „unionism”). Într-adevăr, desfăşurarea unui referendum de ncunire cu 
România nu putea fi acceptată de cei care redactaseră un an și ceva în urmă 
Declaraţia de Independenţă a R. Moldova. Doi dintre ei — Matei şi Nedelciuc 
— erau principalii autori ai declaraţiei de independenţă de la 27 august 1991, 
textul căreia a fost ulterior răsucit pe toate părțile,interpretat speculativ în 
fel şi chip, nu numai în R. Moldova, dar și în România, mulţi nedorind să 
înţeleagă acel compromis realizat, compromis de care Nedelciuc vorbise la 

Congresul Intelectualităţii din 9 ianuarie, dar pe care nu l-a detaliat îndea- 
juns. 

Ce m-a surprins a fost atitudinea Frontului Popular. În locul unei aştep- 
tate solidarități cu cei patru, declarative desigur, am asistat la insinuări și 
acuzații de tot felul, asupra cărora chiar nu doresc să mă opresc. 

Şi ar mai fi ceva de amintit. Indiferenţa cu care unele formaţiuni poli- 
tice din România au asistat la drama politică a celor patru. Să fi fost efectul 
„greșelii ” acestora de a nu-și fi căutat mentori politici în România? ... 

M-am întors la Chișinău sâmbătă 30 ianuarie. După amiaza l-am sunat 
pe Vasile Nedelciuc, omul care, repet, mi se părea, şi a dovedit-o de atâtea ori, 
a fi unul din cei mai echilibraţi oameni politici. M-a invitat la el acasă. Acolo 
erau deja și ceilalți trei demisionari. Vreau să subliniez că iniţiativa acestei în- 
tâlniri mi-a aparţinut exclusiv, fără nici o „indicaţie” din ţară şi,iniţial, am do- 
rit să mă întâlnesc doar cu Nedelciuc. Participarea celorlalți trei la discuţie a 
fost decisă de ei înșiși. 

Moşanu mi-a spus că încercase cu o seară înainte să aibă o discuţie lă- 
muritoare cu preşedintele Snegur care tocmai se întorsese de la Paris, dar nu 
i s-a făcut nici măcar legătura telefonică! Regreta, întrun fel, faptul că a în- 
cercat mai bine de un an să ascundă marelui public disensiunile dintre el și 
preşedinte asupra unor probleme vitale ale vieții politice din republică. Dim- 
potrivă, deseori i-a făcut declaraţii de susţinere și simpatie, acţionând alături 
de el în multe ocazii 

Toţi patru păreau, sau încercau să pară, optimişti. Sperau să revigoreze 
adevărata mișcare de emancipare naţională, să coaguleze forțele realiste din 
republică, să își susţină cu mai multă eficiență crezurile în parlament. Mi-au 
explicat atunci și raţiunile pentru care fuseseră iniţiatorii convocării Congre- 
sului Intelectualităţii (9 ianuarie): descurajarea insistențelor președintelui 
Snegur și a adepților acestuia din Parlament privind dizolvarea parlamentu- 
lui și desfășurarea referendumului antiromânesc, determinarea noii condu- 
ceri radicale a Frontului Popular de a ţine cont de realităţi și de a manifesta 
deschis solidaritate cu poziţiile Prezidiului Parlamentului. Erau satisfăcuţi 
de ecourile la Congres, la care participase majoritatea covârșitoare a lideri- 
lor FPM şi floarea intelectualităţii din teritoriu. Recunoşteau, însă, limitele 
eficienţei mesajului intelectualilor, în condiţiile în care „majoritarii” din par- 
lament aveau un ascendent serios asupra lor: sprijinul președintelui și al gu- 
vernului, controlul puterii în teritoriu și nu în ultimul rând controlul asupra 
radioteleviziunii şi presei scrise. Am simţit, din discuţii, şi o mare dezamă- 
gire: atitudinea conducerii radicale a frontului Popular care s-a desolidarizat 

de cei patru. Mai mult, aceștia din urmă au devenit atunci, și în anii următori, 
ţinta predilectă a criticilor frontiștilor radicali. 

E adevărat, demisionând din funcţiile din legislativ nu și din cea de 
deputaţi, cei patru recunoșteau că nu mai puteau influenţa felul în care se 
desfășurau lucrările parlamentului; cu toate astea, ei considerau că în acest 
fel obțineau un răgaz de timp suficient pentru a explica electoratului cine de 
fapt conducea ţara și cine se făcea cu adevărat vinovat de situaţia grea în care 
se găsea tânăra republică și să se dedice organizării unui nou partid - Con- 
gresul Intelectualităţii. (Într-un fel, au avut dreptate. La alegerile din 1994, 
această formaţiune va reuși să obțină 11 mandate de deputat, în timp ce Fron- 
tul Popular va obţine doar 9 mandate, și acelea cu greu, după o ajustare mini- 
mală a programului său, ca urmare a apariţiei pe scena politică a Congresului 
Intelectualităţii. O dovadă în plus că demisia celor patru n-a slăbit puterea 
de vot a democraţilor în parlament poate servi și faptul că, în august 1993, 
majoritatea din Parlament nu a reuşit să ratifice Acordul de la Alma-Ata de 
aderare a R.Moldova la CSI). 

Pe de altă parte, considerau că desfășurarea unor alegeri parlamentare 
anticipate, în condiţiile când Frontul Popular pierduse o parte importantă a 
electoratului iar alte formaţiuni politice democratice încă nu se formaseră, 
însemna un risc prea mare pentru democrați — aceștia puteau să nu intre de- 
loc în viitorul parlament! Se impunea de urgenţă luarea unor decizii care să 
asigure revenirea deputaţilor în Parlament întrucât, conform legislației de 
atunci, dacă pe parcursul a două luni consecutive parlamentul nu se întrunea 
în şedinţe în plen, acesta urma să fie dizolvat prin decret prezidenţial. Cei pa- 
tru mizau pe faptul că — în urma demisiei lor — reprezentanţii nomenclaturii 
din legislativ, având posibilitatea să preia funcţiile disponibilizate, negreşit nu 
vor mai pleda pentru alegeri anticipate şi, eventual, nu vor mai insista asu- 
pra organizării imediate a referendumului antiromânesc, oferind astfel timp 
pentru opoziţie pentru a se pregăti de viitoarele alegeri. Evenimentele care au 
urmat au confirmat acest lucru. 

Am zăbovit îndelung, până spre miezul nopţii, când, pe nepusă masă, ne- 
am trezit cu un alt vizitator, deputatul V.B.! Am înţeles eu că era prieten, un 
fel de a zice, cu gazda, dar nu prea am înţeles acea vizită intempestivă la miez 
de noapte, și nici faptul că nu a părut deloc surprins de prezența mea...Sau 
tocmai de aceea venise, cuprins de dorul de a mă revedea!? 

În zilele următoare mă întâlnesc cu mai mulți politicieni şi parlamentari. 
Opiniile privind demisia celor patru sunt împărţite. Mulţi consideră că în- 
lăturarea preşedintelui parlamentului era inevitabilă. „Greva parlamentară” 
declanșată de agrarieni și rusofoni nu s-ar fi putut încheia decât prin dizol- 

varea parlamentului. Cei patru nu mai puteau conta decât pe cei o sută și 
ceva de parlamentari din partea Frontului Popular, număr insuficient pentru 
a putea să își impună votul în momente cruciale. Alţii consideră că demisia 
era necesară „pentru calmarea situaţiei” — zic ei — întrucât tezele reunificării 
cu România susţinute de unioniști „fac rău republicii, împiedică soluţionarea 
crizei transnistrene, dezbină forțele politice interne”. 

Copreședintele grupului democrat din parlament,Gheorghe Ghimpu 
îmi spune că, personal, nu agreează demisia, care poate fi interpretată ca o 
recunoaştere a neputinței adevăratelor forțe patriotice; oricum, actuala 
situaţie din parlament nu va putea dura la nesfârșit și, probabil, în toamnă 
vor fi organizate alegeri anticipate. Şi cu, și fără președintele Moșanu noul 
proiect de constituţie va fi luat foarte curând în dezbatere și, în absenţa unei 
opoziții serioase, va fi adoptat în două trei luni, după care va fi supus referen- 
dumului. În schimb, M.Ghimpu, fratele lui, un înfocat militant al Frontului 
Popular, s-a arătat foarte indignat de ...trădare!! Se va lămuri şi el, peste câțiva 
ani, cam ce urmărea o parte a conducerii frontiste şi se va arunca în lupta po- 
litică pe alte baricade de partid... 


Chișinăul primește vizita unei delegaţii militare din Marea Britanie. Oc- 
cidentul este interesat în verificarea îndeplinirii de către armata naţională a 
Moldovei a prevederilor privind armele convenţionale în Europa. Bineînţeles 
că delegaţia militară din Marea Britanie a discutat doar la Chișinău, nu s-a 
dus și peste Nistru. Transnistria nu era în Europa, iar acolo era o altă armată 
„naţională” care nu trebuia deranjată! Uriașul arsenal de arme convenţionale 
depozitate peste Nistru nu trebuia să se supună prevederilor acordurilor eu- 
ropene, mai ales că aparţineau de jure unui stat semnatar al acelor acorduri? 

Guvernul de la Chişinău anunţă că s-a luat decizia construirii unui 
port la confluenţa Prutului cu Dunărea, şi va dispune în prima etapă de 
6-8 nave care, pentru început, vor avea ca bază portul Constanţa. În pro- 
iect se prevede construirea unui terminal cu o capacitate de circa 4,5 mili- 
oane tone mărfuri anual. Responsabil: vice-premierul Valentin Kunev. 

În august 1992, România dăruise Moldovei două nave de câte 4800 
tone fiecare pentru a ajuta constituirea unei Companii de navigaţie şi pro- 
misese sprijin pentru construirea unui terminal pe acea mică porţiune de 
vreo 400 de metri de ieşire a Moldovei la Dunăre. La vreo două zile după 
apariţia deciziei guvernului moldovean, fostul ministru al transporturilor, 
Traian Băsescu, declară că dacă ar fi din nou ministru al transporturilor, 
ar lua înapoi cele două nave, mai ales că nu s-a perfectat complet transfe- 
rul de proprietate: „Nu credeam atunci — declară ex-ministrul — că cele 

două nave românești s-ar putea să ajungă să facă parte din flota...CSI ! Am 
sperat, se pare, prea mult atunci, iar acum evoluţia spre CSI a Republicii 
Moldova este foarte rapidă”. 

Mi-au revenit în memorie demersurile mele, încă din februarie 1992, 
privind un alt mare proiect, convenit la nivel înalt, și anume integrarea sis- 
temului de căi ferate al celor două state, prin trecerea ecartamentului căi- 
lor ferate moldovene la ecartamentul european. Într-o primă fază se pre- 
coniza construirea unei căi ferate Chișinău-Ungheni-lași cu ecartament 
normal. Spre sfârșitul anului 1991 partea română predase Chişinăului un 
studiu de fesabilitate, la care nu primise nici un răspuns. Nu pot spune că 
demersurile au întâmpinat un refuz deschis. Dimpotrivă, la nivel guver- 
namental se exprima „întreaga disponibilitate”, însă la nivelul diverselor 
departamente ale ministerului transporturilor eram sufocat de fel de fel de 
contraargumente de ordin pur tehnic, destul de greu de înţeles mai ales că 
dialogurile mele se desfășurau exclusiv în... limba rusă, conlocutorii fiind 
în covârșitoarea majoritate specialiști ruși! Era din ce în ce mai evident că 
şi macazurile de pe calea ferată acţionează doar pentru liniile cu ecarta- 
ment... CSI. 

La Bucureşti, autorităţile române încearcă să creeze impresia că în 
relaţiile cu Chișinăul lucrurile merg normal. Comitetul Interministerial 
pentru relaţiile României cu Republica Moldova are o nouă reuniune, 
prezidată de coordonatorul comitetului, Teodor Meleşcanu. Sunt exami- 
nate acţiunile prioritare convenite cu partea moldoveană privind conlu- 
crarea în domeniile economiei, învățământului, culturii şi în alte sectoare 
de interes comun, măsurile necesare a fi întreprinse împreună pentru acce- 
lerarea integrării economice dintre cele două state românești, pentru con- 
solidarea spaţiului cultural și spiritual comun. În acest sens, s-a examinat 
stadiul pregătirii unor importane acţiuni care să fie convenite în viitorul 
apropiat cu Republica Moldova, pentru a facilita schimburile comerciale, 
colaborarea financiar-bancară, pregătirea de cadre, amplificarea conlucră- 
rii în alte domenii. Au fost analizate și alte posibilităţi pentru a veni în în- 
tâmpinarea Republicii Moldova, pentru a o sprijini în şi mai mare măsură 
în depășirea unor dificultăți economice. 

La 2 februarie, cotidianul bucureștean Meridian publică un material 
senzaţional: proiectul unui document privind „Unele elemente ale regimului 
juridic special al guvernării preconstituţionale în Republica Moldova”. 

Prima oară auzisem despre un atare proiect încă de la jumătatea lunii de- 
cembrie, când juristul O.N., făcând o trecere în revistă a situaţiei politice din 
Moldova, mi-a prezentat doar câteva idei, care păreau mai degrabă niște opi- 

nii menite să „umple” convorbirea pe care o aveam. Ulterior, un alt parlamen- 
tar, tot jurist de profesie, a fost ceva mai vorbăreţ. Mi-a relatat — invocând 
același climat politic — că el şi încă doi colegi ai săi au avut o discuţie pe tema 
unei guvernări preconstituţionale chiar cu președintele Snegur care ar fi lăsat 
impresia că nu îi displace proiectul „dar nu s-a pronunțat deschis și nici nu a 
avansat vreo altă sugestie”. În săptămânile următoare am ignorat discuţiile de 
mai sus, însă la apariţia în presă a documentului respectiv am constatat că tot 
ce îmi relataseră cei trei se regăsea în text! 

Ce prevedea, în esență, proiectul respectiv? 

»(...) Durata guvernării preconstituționale: până la alegerea noului parla- 
ment (...) În perioada regimului juridic special al guvernării preconstituţionale 
se introduce un moratoriu asupra oricăror acţiuni publice destabilizatoare; 
sunt interzise grevele, demonstrațiile, mitingurile, pichetările și alte acţiuni 
de stradă (inclusiv manifestaţiile cultural-artistice în aer liber în zonele ur- 
bane). 

Scopul şi necesitatea trecerii la regimul juridic special: oprirea destabi- 
lizării societăţii, urgentarea reformei economice, întărirea ordinei sociale și 
a legalităţii, adică fortificarea statalității Republicii Moldova (inclusiv prin 
reducerea la minimum a pericolelor ce există astăzi de dispariţie a statului 
moldovenesc)... 

„Parlamentul în starea şi componenţa lui actuală nu poate îndeplini 
funcţiile nici de Legislativ, nici (cu atât mai mult) de Constituantă. Cauzele 
sunt cunoscute: neprofesionalismul și incompetenţa majorităţii deputaţilor, 
destructivismul prezidiului, nestructurarea forțelor politice (în afară de 
frontişti care deseori domină situaţia), în sfârșit, epuizarea conținutului man- 
datelor odată cu proclamarea independenței Republicii Moldova (toţi ca 
unul au fost aleși în Sovietul Suprem al RSS Moldovenești de legislatura a 
XII-a), 

Starea Parlamentului nu-i permite să soluţioneze nici una din proble- 
mele stringente ale ţării. Mai mult, deseori Parlamentul prin incapacitatea și 
nedorinţa de a-și asuma responsabilitatea este, de facto, obstacolul principal 
în calea soluționării acestor probleme (cum, bunăoară, în cazul Transnistriei). 
Dar astăzi nu pot fi desfășurate nici alegeri normale (libere, directe etc) în 
parlament (nu au rost alegerile unui parlament legislativ fără reprezentarea 
raioanelor din estul şi sudul țării). 

Este nevoie de o structură care, pe de o parte, va crea cadrul juridic nece- 
sar — Constituţia Republicii Moldova = și, pe de altă parte, creându-l, va con- 
tribui la formarea bazei juridice necesare soluționării conflictelor publice. O 
astfel de structură ar putea fi Adunarea Constituantă. Dar astăzi nu pot avea 

loc nici alegeri (în sensul „tradiţional” al acestei noţiuni) în Constituantă. 
Cauzele sunt tot aceleași, ca și în cazul imposibilității alegerilor parlamentare, 
în plus se mai adaugă și un șir de cauze „contra” de esenţă psihologico-subiec- 
tivă... S-ar putea propune o variantă de transformare a actualului Parlament 
în Constituantă...Sarcinile Adunării Constituante sunt: elaborarea și adopta- 
rea Constituţiei Republicii Moldova (care prevede și „statutele speciale” ale 
Transnistriei, Găgăuz-Yeri) — până la 30.11.94.; desfășurarea referendumului 
privind confirmarea Constituţiei — 12.94; desfășurarea alegerilor în parla- 
mentul Republicii Moldova = 04.95... 

Este creat organul de guvernare preconstituţională Consiliul de Stat pen- 
tru Securitate ... 

Libertatea cuvântului și a presei este admisă cu condiţia reglementării 
stricte a răspunderii juridice pentru insultă, calomnie, dezinformare preme- 
ditată etc.(...). 

Documentul de mai sus ar urma să fie prezentat în parlament de către 
preşedinte după o consultare prealabilă cu agrarienii și rusofonii, iar în ca- 
zul în care Parlamentul respinge proiectul, se începe campania de strângere a 
semnăturilor pentru organizarea unui referendum...) 


La 3 februarie, în parlamentul de la Chişinău au început dezbaterile pe 
marginea demisiei celor patru parlamentari. Din cei 258 deputaţi prezenţi, 
la vot au participat numai 199. Pentru acceptarea demisiei lui Moșanu, Ha- 
dârcă şi Matei au votat 169 deputaţi. Demisia lui Nedelciuc a fost respinsă, 
însă acesta a insistat pentru acceptarea deciziei sale. 

După vot, s-a trecut la discuţii pe marginea candidaturilor pentru postul 
de preşedinte al parlamentului. Președintele, în mod ostentativ, nu a partici- 
pat la lucrări, anunțând cu mare pompă o vizită de lucru în provincie. Prima 
candidatură, pe care miza şi preşedintele Snegur, şi care era dată ca sigură, a 
fost cea a lui Victor Puşcaş, vicepreşedinte al parlamentului. Toate bune și 
frumoase, un CV relativ convingător, simpatizanți — destui. În lipsa altor can- 
didaturi, alegerea sa era asigurată. La un moment dat, un deputat îl întreabă 
ce părere ar despre o eventuală conducere prezidenţială în cazul adâncirii cri- 
zei politice din ţară. Luat prin surprindere, Puşcaş a început să se încurce în 
argumente şi contraargumente, dar declarându-se, în principiu, în favoarea 
unui asemenea scenariu politic. Şi atunci a explodat bomba! Deputatul care 
îl interpelase a făcut trimitere directă la materialul publicat cu o zi înainte de 
ziarul Meridian. Nimeni nu îl citise, aşa că surpriza a fost totală. Bâlbâielile 
lui Puşcaş i-au fost fatale. Mulţi au rămas cu impresia că el ar putea fi unul 

dintre autorii proiectului incriminat, așa că visurile lui de a ajunge președinte 
al legislativului au fost năruite în câteva minute. 

Eşecul acestei candidaturi a generat o nouă confuzie. În culise nu se pre- 
gătise o candidatură de rezervă. Au urmat propuneri timide, ad hoc, respin- 
geri imediate, astfel că s-a decis amânarea dezbaterilor pentru după amiază. 
Înainte de pauză, ambasadorul Petru Lucinschi ( încă deputat în parlament, 
deși era de 8 luni ambasador la Moscova) anunţă că nu va mai putea participa 
la lucrările de după amiază, întrucât trebuie să plece urgent la Moscova. La 
reluarea lucrărilor, „pentru că tot se zice că aşteptăm pe cineva să vină călare 
pe un cal alb”, un deputat îl propune pe... Petru Lucinschi care, altă surpriză, 
era prezent în sală! Şi cu asta jocurile au fost făcute! De ceea ce se temea cel 
mai mult președintele Snegur, nu a scăpat! Lucinschi este ales cu o majoritate 
confortabilă (213 voturi), și cu 21 voturi împotrivă. Preferatul președintelui, 
Victor Puşcaş, a obţinut doar 10 voturi... 

Comentariile pe marginea articolului care spulberase visurile de mă- 
rire ale lui Puşcaş au continuat, însă. Proprezidenţialii intervievaţi de presă 
susțineau că documentul ar fi, în fapt, o compilaţie din regulamente, co- 
duri preconstituţionale sau de criză pe care orice stat serios și le pregăteşte 
din timp. Stupid a fost un comentariu al agenţiei guvernamentale de presă 
care, după ce se întreba de ce materialul nu a apărut mai întâi în presa de la 
Chișinău, a simţit nevoia să comenteze pro domo: „la o adică, nu este cazul 
nici să se facă abstracţie de o importantă forţă armată, nici de o altă poliţie, de 
dorinţa unei bune părți a populaţiei să se facă ordine şi bine”. 

Parlamentul a decis, totuși, să creeze o comisie care să analizeze originile 
şi caracterul juridic al documentului. Imediat după aceasta, am primit vizita 
a trei parlamentari care m-au rugat să intervin la Bucureşti pentru a li se pune 
la dispoziţie... originalul texului primit de redacţia bucureșteană! „La ce v-ar 
ajuta?” — am întrebat curios. „Pentru a vedea pe ce hârtie a fost tipărit şi, ast- 
fel, să descoperim sursa...”!! Le-am explicat că „Meridian” este o publicaţie 
privată şi ar fi cel puţin straniu, dacă nu scandalos, ca oficialitățile române să 
facă un asemenea demers. Ca atare, dacă dânșii consideră că „originalul” este 
piesa principală a enigmei, să facă ei înșiși demersul respectiv. Bineînţeles că 
din „ancheta? comisiei nu a rezultat nimic și în câteva zile toată povestea a 
fost dată uitării... 

Cum a ajuns „Meridian” în posesia acestui document, care a existat într- 
adevăr (şi am avut personal dovezi incontestabile), este o altă poveste, mai 
lungă și plină de suspans, cunoscută doar de două persoane, dintre care una a 
părăsit definitiv România... 

Odată aleasă noua conducere a parlamentului, lucrurile au intrat pe 

făgaşul dorit de majoritari. La reluarea în plen a lucrărilor, la 8 februarie, a 
fost inclus pe ordinea de zi şi adoptat cu majoritate de voturi un nou proiect 
de hotărâre care prevedea, ca prioritară, elaborarea Constituţiei și aprobarea 
acesteia prin referendum, precum și urgentarea demersurilor vizând defini- 
rea statutului special al raioanelor din sudul și din estul republicii. Peste câ- 
teva zile, legislativul a hotărât ca în decurs de trei săptămâni proiectul noii 
Constituţii să fie prezentatparlamentului, dezbaterilor publice, aprobării și 
referendumului. 


Începând cu data de 9 februarie, compania AirMoldova a început să ope- 
reze pe ruta Chişinău-București, cu avioane AN-24. Prima linie aeriană între 
cele două capitale... 


După alegerea noului preşedinte al parlamentului, am solicitat, cum era 
şi normal, o vizită protocolară la Petru Lucinschi. Nu m-am mai grăbit să am 
„onoarea” de a fi primul diplomat care îi călca pragul, aceasta revenind — cum 
altfel, la vremuri noi? — ambasadorului Federaţiei Ruse. De altfel, la numai 
două zile după realegere, Lucinschi a mers la Moscova, unde a avut o înde- 
lungă întrevedere cu liderul Sovietului Suprem, Hasbulatov. Am înţeles ulte- 
rior că tocmai din cauza acestei întâlniri, Elţân a refuzat să îl primească. 

Întrevederea mea cu Lucinschi a avut loc „în doi”, M-a întâmpinat cu o 
jovialitate ostentativă, amabil, zâmbitor, dispus declarat pentru o „convorbire 
sinceră”, Îi citisem atent şi primul discurs în parlament, și declaraţiile ulte- 
rioare. Nu aşteptam lucruri de senzaţie. Şi așa s-a și exteriorizat: extrem de 
prudent și laconic în legătură cu toate chestiunile la ordinea zilei; evitarea 
oricărei referiri la relaţiile sale cu președintele Snegur; susţinerea soluționării 
politice a conflictului transnistrean; dorința ca Moldova să aibă relaţii „echi- 
librate” cu Rusia și România etc. După un expozeu privind viziunea sa asupra 
activităţii în continuare a parlamentului, am abordat, firesc, relaţia bilate- 
rală. Da, să dezvoltăm relaţiile, să dezvoltăm cooperarea economică, să con- 
tinuăm schimburile culturale — a venit replica. Am remarcat că „integrarea” 
a lipsit cu desăvârșire. L-am întrebat ce o să facem cu Comisia parlamentară 
Chișinău-București care fusese constituită cu două luni în urmă, în timpul 
vizitei preşedintelui Camerei Deputaţilor, informându-l că, la 11 februarie, 
la Bucureşti a fost aprobată componenţa nominală a părții române în această 
Comisie, președinte fiind chiar Adrian Năstase. Răspunsuri evazive. Va de- 
cide, totuși, peste două luni, și componenţa delegaţiei moldovene în Comisie, 
cu el în frunte. Că această comisie nu a funcţionat practic deloc, este o altă 
poveste. 

În finalul întrevederii, mi-a mărturisit că intenționează să facă în chiar 
următoarele zile o vizită scurtă, „de cunoaştere”, la Bucureşti. 

Perfectarea vizitei a avut loc prin ambasada moldoveană la București. Fac 
această precizare, pentru că, peste numai câteva zile, președintele Snegur mi-a 
reproșat că „m-am grăbit” să îi organizez o vizită la Bucureşti „celui care îmi 
este un mare dușman”! Asta după ce cu o lună în urmă mă reclamase că duc 
demnitari români la „dușmanii” domniei sale!!! 

Până la plecarea mea de la Chișinău, m-am mai întâlnit cu Lucinschi de 
vreo trei ori, pe probleme punctuale. 

La recepţia de adio, de la sfârșitul lunii aprilie, am trimis, firesc, o invitaţie 
şi preşedintelui parlamentului. În jurul prânzului am primit un telefon de la 
Parlament, făcându-mi-se legătura cu Lucinschi. Mi-a spus că regretă că nu 
poate veni la recepţie, întrucât în după amiaza aceleiași zile trebuia să plece 
la Moscova (unde locuia, în continuare, familia sa),dar, — și aici a fost marea 
şi totala surpriză — ar fi bucuros să își ia personal „la revedere” și că, dacă nu 
sunt ocupat, poate trece pe la ambasadă, peste o jumătate de oră!! Aș fi ipo- 
crit dacă nu aş recunoaşte că am fost măgulit ! A venit, singur, jovial, a dorit 
să bem un pahar de ţuică, „adevărata băutură românească”, dar cum ţuică n- 
aveam, am stat, împreună cu domnia sa și cu doi din colaboratorii mei, la o 
discuţie destinsă, neprotocolară, mai mult de o oră. 

Am dicutate destule, dar am reţinut, ca interesantă, doar discuţia re- 
feritoare la limbă, așa cum urma să fie definită în noua Constituţie. La ni- 
vel public erau înfierbântate, în continuare, disputele asupra glotonimului 
„limbă moldovenească”, în contradicţie flagrantă cu textul Declaraţiei de 
Independenţă care evoca „legile și hotărârile Parlamentului Republicii Mol- 
dova privind decretarea limbii române ca limbă de stat și reintroducerea alfa- 
betului latin”. Lucinschi a exprimat temerea că va fi o discuţie lungă, cu dez- 
bateri aprinse. Personal — a zis — optează pentru includerea în Constituţie, 
„vremelnic”, a unei formule ambigui: „limba de star este limba vorbită de 
majoritatea populaţiei”. „E adevărat - a continuat Lucinschi — nu sună deloc 
ştiinţific, dar trebuie să ţinem cont de realități, să nu uităm ce a generat Legea 
limbii adoptată în 1989” şi, ...ca suprem argument: „cred că nu e o dramă dacă 
nu folosim sintagma „limba română”, chiar și V., consilier al domnului Ion 
Iliescu, care a fost zilele trecute pe la mine, a opinat că nu trebuie să ne cram- 
ponăm acum de sintagma „limba română” și că esenţial este că ne înțelegem... 

În ultima mea comunicare către ministerul nostru de externe m-am 
referit şi la această ultimă parte a discuţiei cu Lucinschi, nedisimulându- 
mi revolta faţă de asemenea opinii ale unor persoane chiar din anturajul 

prezidenţial. Nici o reacţie, dar nici vreun reproş pentru textul destul de ne- 
diplomatic al mesajului meu... 

„Lucinschi era un produs perfect al sistemului sovietic. Inteligent, co- 
municativ, ambițios, a parcurs, ca un adevărat oştean al partidului comu- 
nist, toate treptele de la activist al comsomolului până la secretar și membru 
al Biroului Politic al CC al PCUS, fiind singurul moldovean care a avut o 
asemenea ascensiune. Mai mult, și-a schimbat cu aceeași abilitate care-l ca- 
racteriza, costumul de activist de tip vechi, îmbrăcat pe timpul lui Hruşciov, 
cu cel de activist de tip nou — deja pe alte trepte ierarhice — în timpul lui Brej- 
nev, Andropov, Cernenko, și, în final, cu cel de restructurator, după modelul 
garderobei ideologice a perioadei gorbacioviene. Flerul politic l-a ajutat să 
își creeze imaginea unui reformator moderat în timpul resurecţiei naționale 
din Moldova anilor 1990-1991. A ştiut să se retragă discret din prim planul 
politicii moldovene, după pierderea alegerilor din 1990 pentru președinția 
parlamentului, refugiindu-se la Moscova. A lucrat un timp în cadrul noilor 
instituţii ruse, mai exact la Academia de Ştiinţe a Federaţiei Ruse, după care a 
revenit „pe un cal alb” în prim planul politicii moldovene, așa cum previziona 
obsesiv Snegur, încheindu-și triumfal cariera politică în fotoliul de președinte 
al Republicii Moldova (1996-2000). 

Era al doilea preşedinte moldovean (născut la 27 ianuarie 1940) născut 
în România interbelică, primul fiind Snegur (născut la 17 ianuarie 1940). Iată 
doi preşedinţi care, dacă s-ar fi realizat Unirea, ar fi obţinut printre primii bu- 
letin românesc, având certificate de naştere emise de autoritățile române! 

Mult timp după alegerea sa ca preşedinte al parlamentului, am auzit nu- 
mai cuvinte frumoase la adresa lui din partea unui număr mare de intelectu- 
ali moldoveni, care își aminteau de relaxarea culturală din perioada în care 
a fost prim-secretar al PC din RSSM, de sprijinul pe care l-a dat, direct sau, 
cum se zice, „închizînd ochii”, introducerii grafiei latine, adoptării drapelului 
tricolor, a stemei și multe-multe altele. Participa cu regularitate la manifes- 
tările culturale organizate de ministerul culturii sau de uniunile de creaţie şi 
era de fiecare dată aplaudat la scenă deschisă. Aceasta îmi amintea entuzias- 
mul intelectualilor români, în discuţii private, normal, din a doua jumătate a 
anilor '60, cînd în eșalonul superior al partidului fusese promovat Dumitru 
Popescu, sau „Popescu Dumnezeu”, cum era alintat de scriitori şi ziariști... 

Pe Lucinschi avusesem ocazia să îl cunosc în primăvara anului 1977, când 
l-am însoţit pe ambasadorul nostru la Moscova, care efectua prima vizită ofi- 
cială a unui ambasador român la Chișinău după 1945. Am avut întâlniri cu 
primul secretar Bodiul, cu prim-ministrul Grossu, convorbirile cu aceștia 
desfășurându-se exclusiv în limba rusă. A treia vizită a fost planificată la pri- 

mul secretar de partid al orașului Chișinău, Petru Lucinschi. „Bună ziua, bine 
aţi venit la noi!” au fost cuvintele cu care ne-a întâmpinat, rostite într-o im- 
pecabilă limbă română. Conţinutul convorbirii nu s-a deosebit de cel al celor 
precedente: relatări despre realizări minunate, perspective luminoase, dis- 
ponibilitatea de a dezvolta relaţii cu România socialistă etc. Au contat însă, 
pentru noi, acele cuvinte rostite în română la intrarea în cabinet. În timpul 
celor două zile ale vizite am mai avut ocazia să vorbim limba română doar 
cu un președinte de soviet local, care ne-a însoţit în vizită la barajul Stânca- 
Costeşti... 

Ultima oară l-am revăzut la întâlnirea trilaterală de la începutul lunii iu- 
lie 1997, între preşedinţii României, Ucrainei și R. Moldova. Atunci, gazdele 
ucrainiene au organizat o plimbare cu vaporul pe brațul Chilia. Preşedinţii 
au călătorit cu o navă separată, restul delegaiilor — miniștri, consilieri,experți 
— pe o altă navă. La escala de la Vilkovo, șeful protocolului de stat ucrainian 
m-a invitat pe nava prezidenţială. Ce se întâmplase? Lucinschi a întrebat: 
unde este prietenul meu, ambasadorul Bistreanu? și atunci protocolul s-a 
conformat. Am trecut pe nava preşedinţilor. Lucinschi m-a întâmpinat foarte 
cald, m-a îmbrățișat... Kucima l-a întrebat: „de unde îl cunoşti tu pe ambasa- 
dor? „Eee, de mulți ani, încă înainte de a deveni preşedinte... „Daaa? — a 
zis Kucima - şi eu l-am cunoscut înainte chiar de a mă decide să candidez la 
preşedinţie, după ce îmi dădusem demisia din postul de premier”. Lucinschi 
mi s-a adresat cu „ai mână bună la președinți!” „Se pare că da, mulţi dintre cei 
cu care m-am întâlnit la un moment dat au devenit ulterior președinți” am 
continuat eu. În acel moment, preşedintele Constantinescu s-a retras să dis- 
cute ceva, chipurile, cu Zoe Petre, consilier prezidenţial. Cred că îi era teamă 
că îl voi nominaliza și pe el, deoarece cu un an înainte de a fi ales preşedinte, îi 
fusesem gazdă vreo trei zile la Kiev, unde venise la o aniversare a universităţii 
din capitala ucrainiană, în calitate de rector al Universităţii Bucureşti! 

Și, din nou o mică paranteză, tot în legătură cu Lucinschi. Nu ştiu în ce 
mod, sau poate știu! — afișata amabilitate, zâmbetul nelipsit, modul agrea- 
bil de a purta un dialog pe orice temă — l-a „cucerit” pe președintele Con- 
stantinescu, acesta fiind deosebit de încântat de relaţia lui specială cu omo- 
logul moldovean. Şi Lucinschi a speculat acest lucru. La un moment dat, 
prin toamna anului 1999, aproape că l-a convins pe preşedintele nostru de 
cât de grozav ar fi ca România să adere la pe atunci mult lăudatul GUAM și 
i-a transmis lui Şevardnadze că ţara noastră este dispusă să adere la această 
organizaţie. Liderul georgian s-a grăbit să facă public acest lucru, ceea ce a 
provocat o oarecare surprindere în cercurile politice. A fost nevoie de mult 
tact din partea ministerului nostru și de intuiţia feminină a consilierului 

prezidenţial Zoe Petre pentru a tempera elanul avântării într-o organizaţie 
care, după cum s-a dovedit ulterior, a fost un eșec, în pofida „stimulilor” po- 
litici şi materiali primiţi dintr-o anume mare capitală. Și a mai fost o întâm- 
plare, tot cu implicarea lui Lucinschi. În toamna anului 1999, în urma unor 
consultări la nivelul directorilor direcțiilor de zonă din ministerele de externe 
român și rus, omologul meu rus a promis că va avansa propunerea ca, până la 
sfârşitul lunii octombrie, premierul Radu Vasile să efectueze o vizită oficială 
la Moscova, la invitaţia premierului Putin.Vizita a avut loc, însă la sfârșitul lu- 
nii noiembrie. Partenerul meu de consultări mi-a spus, în glumă, că așteaptă 
mulțumiri pentru faptul că s-a ţinut de cuvânt. I-am răspuns tot în glumă: 
nu, pentru că te-ai angajat să programezi vizita în octombrie, or ai întârziat o 
lună. Şi, în acel moment, discuţia noastră a devenit serioasă, diplomatul meu 
destăinuindu-mi că vizita a fost amânată la cererea ...preşedintelui Constan- 
tinescu, care a intervenit prin același Lucinschi ca prima vizită la Moscova să 
o efectueze domnia sa. Propunerea i-a fost prezentată lui Elțîn, care s-a inte- 
resat dacă este convenit tratatul de bază. La răspunsul negativ al ministrului 
rus de externe, Elțîn a hotărât: „atunci faceţi vizita premierului”, În context, 
diplomatul rus m-a întrebat care sunt relaţiile dintre Emil Constantinescu și 
Radu Vasile. Ce puteam să îi răspund decît că sunt normale, amândoi făcând 
parte din Convenţia Democrată aflată la putere. După prânzul oficial, P., se- 
cretar de stat, mi-a spus că omologul lui rus l-a întrebat care sunt relaţiile din- 
tre preşedintele și premierul nostru! I-am relatat și discuţia mea anterioară. 
P., fost asistent la ASE al lui Radu Vasile, i-a povestit toate acestea premieru- 
lui. Iar timida și discreta consilieră de presă a acestuia a strecurat „senzaţia” 
ziariştilor B.C. şi A.C., care în avion m-au întrebat „dacă este adevărat că...” 
etc etc . „Habar nu am — am răspuns — dar hai să zicem ca ar fi așa, la ce v-ar 
folosi?” Nu au folosit informaţia. Dar peste numai câteva zile, premierul a 
demisionat la presiunea preşedintelui Constantinescu. Dezvăluirea de mai 
sus nu constituie o exclusivitate. Dacă Radu Vasile nu ar fi prezentat-o, într-o 
variantă ceva mai seacă, în memoriile sale, nu aş fi evocat-o nici eu. 

După câţiva ani am răsfoit una din cărţile de memorii ale lui Lucinschi. 
Ofer cititorului, spre reflecţie, câteva extrase. Comentariile mele ar fi de 
prisos. 

„...De aceea, când se vorbeşte mereu despre unire, efectul este aproape 
invers, pentru că ea, unirea, este percepută ca o impunere, ca o constrângere, 
ca o silnicie, mai ales în situaţia de astăzi, când populaţia Republicii Moldova 
este atât de amestecată. Apoi să nu uităm că în acest caz iniţiativa ar trebui să 
aparţină celui mai mic, adică Moldovei, și nu României...” 

„...Deci, există sute de mii de variante de cooperare și convieţuire fără 

a afecta statutul acesta al nostru de a trăi în case separate. Ce-i rău în asta? 
Maximum ce se poate face e să recunoaștem existența a două românități, 
după modelul austro-german. Ca un pas de apropiere ar putea servi sintagma 
„două state care vorbesc aceeași limbă”. Atunci o vom termina, odată și pen- 
tru totdeauna, cu tensiunile şi disensiunile; în ce limbă vorbim, de unde ve- 
nim și cine suntem; cu „î” din „a” și cu „3 din „i” etc. etc. Două state separate 
care vorbesc aceeași limbă și care se numesc România și, respectiv, Republica 
Moldova. Deci, două țări diferite, dar care au areal cultural comun. Şi fiindcă 
Austria (Moldova) e mai mică şi mai săracă, multe lucruri şi le asumă Ger- 
mania (România), pentru că are un potenţial economic mai pe potriva ne- 
cesităţilor spaţiului cultural comun. Iată asta ar fi, într-adevăr, o colaborare 
frățească.... 

În proiectul prezentat iniţial în prima Comisie pentru elaborarea 
Constituţiei drept limbă oficială a Republicii Moldova era propusă limba 
„română. Pe parcursul discuţiilor ulterioare s-a ajuns la varianta: „română” 
— în paranteze „moldovenească”, apoi, invers, „moldovenească”, în paranteze 
„română”; pe urmă, „moldovenească”, în paranteze „identică limbii române”, 
pentru ca, în final, să se ajungă la „moldovenească” și... punctum. Bunăoară, 
atât unele forţe interne, cât şi externe insistă ca în Moldova să fie decretate 
două limbi de stat: româna şi rusa. Există țări cu două și chiar mai multe limbi 
de stat, oficiale. Ar putea fi aplicat şi la noi un asemenea model, dar peste 
mulți ani, când limba română va prinde rădăcini viguroase, își va consolida 
prestigiul în toate sferele activităţii socio-umane. Dacă, să admitem, astăzi, 
în Moldova rusa ar fi decretată limbă oficială, aceasta ar marginaliza treptat 
româna. Astfel s-ar reedita situaţia condamnabilă de până la 1990, cu toate 
consecințele negative ce decurg de aici. În primul rând, ar apărea din nou ba- 
ricade între moldoveni și ruși, ca la sfârșitul anilor '80..- 

„...Republica Moldova este ţara noastră de origine, România este ţara 
noastră de tranzit, Europa este țara noastră de destinaţie...” 


* * * 


În seara zilei de 7 februarie am fost sunat de ministrul 'Ţâu, care, cu vo- 
cea-i domoală, m-a întrebat dacă mă uit la televizor. Chiar mă uitam, la un 
film, dar, amintindu-mi de telefonul din decembrie şi intuind că avea să ur- 
meze o nouă „surpriză, am răspus negativ, întrebându-l, la rândul meu dacă 
este ceva interesant ce merită vizionat. „Păi, da, românii voştri aţâţă iar lumea 
A . CI Ep ași Š » AA A v 
în Piața Marii Adunări Naționale”. „Care români, întreb, pentru că eu nu am 
cunoştinţă de vizita cuiva de la București”. „Mircea Druc cu ai lui iar vorbesc 
despre unire”, vine răspunsul. Nu m-am mai abținut şi, pe un ton destul de 

iritat, i-am spus că românul despre care vorbeşte este conaţional de-al dom- 
nisei sale pe care îl cunoaște foarte bine, mai ales că sunt și vecini de apar- 
tament chiar în centrul Chişinăului (aflasem că, prin celebra privatizare a 
locuinţelor din 1990, premierul Mircea Druc îşi cumpărase, alături de mulți 
alți demnitari — printre care şi Ţâu — un apartament într-unul din luxoasele 
blocuri ale vechii nomenclaturi de partid. După ce şi-au făcut poftele — au 
fost privatizate cca 60 apartamente din fondul locativ special — hotărârea re- 
spectivă de guvern a fost...anulată). „Da, dar acum Druc este cetăţean român, 
a candidat chiar la preşedinţie. Am fost însărcinat să vă transmit că domnul 
Snegur nu mai consideră oportună vizita sa la București” îmi spune pe un 
ton grav ministrul. „OK, dacă domnia sa nu mai consideră oportună vizita, 
am să informez în consecință Bucureştiul”. „Mulţam, dar am dori să avem şi 
o reacție de la București”, nu se lasă interlocutorul meu. „Domnule ministru, 
zic, ce reacţie ați dori? Să vă implorăm să faceţi vizita? Sau să condamnăm 
manifestaţiile de la Chişinău? Vă asigur că, ştiind respectul conducerii țării 
mele pentru deciziile suverane pe care le ia conducerea R.Moldova, vom lua 
doar notă, fără comentarii publice privind această decizie, mai ales că vizita 
nu a fost anunţată în presă”. „Noi plecăm mâine după amiaza la Moscova, 
poate până la prânz aveţi vreun răspuns al Bucureştiului”, încheie Ţâu. 

Ce se întâmplase atât de grav, încât să determine anularea unei vizite 
prezidenţiale? În acea zi de duminică, FPCD organizase un nou miting, la 
care au participat cîteva mii de persoane, printre care şi Mircea Druc, care au 
avertizat asupra pericolului restaurării unui nou regim totalitar şi au protes- 
tat împotriva politicii „stăpânirii proruse” de aservire totală a Basarabiei față 
de Moscova. Nimic nou sub soare. Erau unul din multele mitinguri pe care 
FPCD le organiza în acea perioadă și la care mesajele erau aceleași ca la mitin- 
gul încriminat de 'Ţâu. Cred mai degrabă că hotărârea lui Snegur de a-și anula 
vizita la Bucureşti a fost determinată de vizita pe care o începea a doua zi la 
Moscova, unde putea să se laude lui Elțîn cu „fermitatea” pe care o manifestă 
în relaţiile cu Bucureștiul. 

In aceeași seară am informat Bucureștiul asupra discuţiei cu Țåu, propu- 
nând să se ia doar notă de cele transmise. În cursul dimineţii de luni, în baza 
instrucţiunilor primite prompt de la București, m-am întâlnit cu ministrul 
de externe căruia i-am comunicat că partea română „a luat notă” de decizia 
preşedintelui Snegur. Ati! Ministrul a rămas complet blocat: „partea ro- 
mână nu are alte propuneri în legătură cu întâlnirea celor doi preşedinţi?” — 
eu răspunzându-i cu un sec „NU”. Ministrul și-a exprimat speranţa că, după 
reîntoarcerea sa de la Moscova îi voi da veşti mai bune! 

Bineînţeles că nici în zilele, nici în săptămânile următoare nu am avut ce 

să îi comunic, în afară de faptul că Bucureștiul a luat notă de decizia de a se 
anula vizita preşedintelui Snegur, vizită care va avea loc abia peste cinci luni, 
în iulie. 

Puţine informaţii despre vizita la Moscova (8-9 februarie) a președintelui 
Snegur. Din câte mi-a relatat un membru a delegaţiei moldovene, cei doi 
preşedinţi au discutat marea parte a timpului „în doi”. Dar frazele generale 
cum că „ambii preşedinţi s-au pronunţat pentru activizarea dialogului asupra 
statutului Transnistriei, de care depinde retragerea armatei ruse” dădeau de 
înţeles că nu s-a convenit nimic de substanță. Cred că, așa cum am înţeles din 
relatările interlocutorului meu, principalul obstacol îl constituia, în continu- 
are, statutul viitor al Transnistriei, Moscova insistând pe formula federală. La 
reîntoarecerea la Chișinău, Snegur face o declaraţie extrem de optimistă cum 
că grupul Ilașcu va fi transmis organelor legale ale Republicii Moldova; în 
declaraţia comună, el și Elțîn lansaseră un apel prin care cereau „autorităţilor 
locale corespunzătoare din zona de conflict să dea dovadă de îngăduință și 
omenie în privinţa persoanelor arestate în timpul tragicelor evenimente din 
vara anului 1992... 

Mai interesante mi-au părut rezultatele vizitei pe componenta econo- 
mică și nu atât anunţarea semnării protocolului de schimburi comerciale pe 
anul în curs, cât declaraţiile premierului Sangheli: economia Moldovei are 
nevoie de 4 milioane tone ţiţei, însă doar 2 milioane de tone vor fi importate 
din Rusia, pentru restul se poartă negocieri cu firme din Kuweit. Premierul a 
revenit asupra dorinței de a investi în construcţia celui de al doilea reactor de 
la Cernavodă. A fost doar un mesaj pentru presă, fără a fi urmat de vreun nou 
demers oficial pe lângă guvernul român. 

Atmosferă confuză în continuare la Chișinău. Chiar în zilele în care Sne- 
gur se afla la Moscova, în oraș au început să fie răspândite niște foi volante, 
fără autor, în care Moșanu și ceilalți demisionari erau acuzaţi de demagogie 
politică, de chemări „agresive” la Unirea cu România și de organizarea de 
provocări împotriva organelor de ordine. Şi, cum altfel?, nelipsitele acuze că 
aceştia ar fi fost colaboratori ai KGB. Prin unele fiţuici de presă apar chiar 
diverse „nume conspirative” ale acestora! Suspectam în continuare că autorul 
acestor scurgeri era N.A., un apropiat colaborator al președintelui, care avea 
un frate care lucra la ministerul securităţii, unde, probabil, avea acces la unele 
dosare ale fostului KGB. Zic „la unele” pentru că era deja cunoscut faptul că 
aproape întreaga arhivă a KGB fusese evacuată încă din 1990 la Tiraspol. 

Lucinschi declară că prima urgenţă a legislativului o constituie adopta- 
rea legii electorale și determinarea statutului raioanelor din stânga Nistrului, 
precum și soluţionarea problemei găgăuze. Câteva zile mai târziu va anunţa 

că Chișinăul este dispus să facă serioase concesii și compromisuri în legătură 
cu statutul Transnistriei, subliniind că situaţia în Moldova s-a modificat radi- 
cal după schimbările la vârful conducerii. Se dovedeşte că și el a devenit parti- 
zanul ideii că unionismul și proromânismul unor lideri din jurul lui Moșanu 
ar fi fost cauza intransigenţei separatiștilor. 

Hotărit lucru, pentru generalul Lebed interviurile rămân un drog de care 
nu se poate lecui. De această dată, alege, la 11 februarie, publicaţia Nezavisi- 
most din Ucraina. Înţeleg din cele declarate că, peste noapte, Snegur i-a deve- 
nit drag, deoarece laudă și chiar „sprijină” poziţiile publice critice ale acestuia 
față de forțele proromâneșşti. Conchide că, în acest fel s-au creat premisele 
„înmormântării oficiale” a Frontului Popular. Generalul plânge și de mila Re- 
publicii Moldova, considerând că deschiderea frontierei acesteia cu România 
a dus la jefuirea populaţiei și la ruperea Moldovei de Rusia! 

Nici Mircea Snegur nu șomează. Organizează, la 12 februarie, o mare în- 
trunire republicană cu conducătorii din complexul agroindustrial. Normal, a 
analizat situaţia social-economică, a dat, cum se cade bine unui conducător, 
indicaţii. În continuare, însă, excitat încă de discursul din 24 decembrie, se 
avântă iar în lupta cu „inamicii”: unioniştii sunt numiţi „politicieni rataţi”, 
„veşnici revoluționari de profesie”... „Afirmam în declaraţia din 24 decem- 
brie, reafirm și acum, cuvânt cu cuvânt: sunt ferm convins că anume cam- 
pania declanșată împotriva statalității Republicii Moldova subminează vita- 
litatea idealurilor naționale, sporeşte românofobia, pregăteşte terenul pentru 
venirea la putere a forţelor ce nu își ascund nostalgia pentru neîndepărtarul 
trecut. Nu mă dezic nici de celelalte teze de bază conţinute în declaraţie, relu- 
ându-le aici, pentru a pune capăt speculațiilor și minciunilor încurajate de că- 
tre oponenții mei mai vechi și mai noi, atât în mass-media, cât și la mitinguri, 
chiar şi de la tribuna centrală a parlamentului...” . Nu a uitat nici „minciuna” 
privind planul secret de instaurare a regimului juridic special, făcând trimi- 
tere directă la articolul din „Meridian” care a fost preluat „ca la comandă în 
toate ziarele de orientare unionistă de la Chișinău” Şi, atins în orgoliul pro- 
priu, nu uită să precizeze că „descoperirea acestui pseudodocument a coincis 
în timp cu publicarea altor articole calomnioase, ce vizează direct sau indirect 
persoana preşedintelui Republicii Moldova. „Sincronizarea, se pare, nu este 
deloc întâmplătoare nici de această dată. Este vorba, bineînțeles, de acţiuni 
bine chibzuite și dirijate abil, la un sporit nivel profesional”. 

Şi, în finalul discursului, marea diversiune: „de fapt, toate câte se întâm- 
plă în ultima vreme vorbesc cu prisosință de faptul că se urzeşte planul unei 
adevărate lovituri de stat ce are drept scop răsturnarea prin violenţă a puterii 
legale, distrugerea instituţiilor constituţionale și instaurarea dictaturii stră- 

zii, pentru a crea condiţii care a facilita realizarea, măcar pe această cale, a 
scopurilor ce şi le propune Consiliul Naţional al Unirii. În calitatea mea de 
preşedinte al republicii, doresc să previn poporul de existenţa acestui pericol, 
care este destul de real în condiţiile noastre geopolitice şi ale raportului de 
forţe cu concepere antagonistă a soartei noastre pe mai departe. Aventurierii 
au trecut de la sloganuri teoretice la acţiuni practice. Să fim vigilenți”. 

Probabil intrigat că avertismentul său lansat în urmă cu câteva zile în 
legătură cu „pregătirea unei lovituri de stat” nu a avut ecoul dorit, Mircea 
Snegur dezvăluie din nou, la 18 februarie, obsesia sa privind puciul! „Aceasta 
este o intuiţie a mea proprie care se bazează pe tot ce se întâmplă în republică. 
Am în vedere materialele din presă din ultimele trei luni, mitingurile cu di- 
ferite chemări, manifestaţiile din preajma reședinței și domiciliului meu cu 
scandarea a fel de fel de lozinci, inclusiv conţinutul lozincilor afișate chiar 
în centrul orașului de tipul „Fraţilor! Să nimicim sneguriștii, sangheliștii, cu 
toate neamurile lor! „Să ne unim cu patria-mamă - România!, „Doi tră- 
dători umblă prin republică și agită lumea pentru a băga capul în jugul im- 
periului sovietic prin referendum!” „ Moartea lor — unica noastră salvare!” 
„Intrarea în CSI înseamnă a pierde totul!” ş.a.m.d. Sunt şi alte probe, inclu- 
siv venirea unui grup de voluntari în frunte cu Vasile Roman de la Orhei, cu 
nişte cerinţe în faţa parlamentului și declaraţia acestui lider al voluntarilor la 
televiziune, la radio, chemările de la un miting al unei tinere de „a-i lua pe cei 
de la conducere cu luneta” etc. Acestea nu sunt lucruri simple. Acestea sunt 
lucruri care trebuie să ne pună pe gânduri”. 

Iar într-un interviu acordat BBC, preşedintele precizează: „declaraţia a 
fost despre o posibilă, eventuală lovitură de stat, reieşind din intuiţiile proprii 
în legătură cu evenimentele din ultimul timp, cu activitatea elementelor di- 
structive -n-aş dori să le nominalizez...” 

Procurorul general declară, la insistența presei, că nu ştie nimic despre o 
tentativă de lovitură de stat. Mulţi dintre cunoscuţii mei se amuză. Scriitori, 
artişti, departe de lumea politică, sunt mai preocupaţi de cum să trăiască ceva 
mai bine. Creşterea preţurilor este adevăratul puci, îmi spune artistul A.N. 
Altul îmi mărturiseşte că doreşte „să se mute cu traiul” și mă întreabă ce îi pu- 
tem noi oferi la București — casă, serviciu — dacă merge acolo! Ce să-i spun? 

La 19 februarie m-am hotărât să îi fac o vizită președintelui Snegur. M-a 
primit chiar în aceeași seară. Televiziune, fotografi, strângeri de mână, calde 
cuvinte de salut, în fine — tot tacâmul pentru o asemenea întâlnire care urma 
să fie evocată în aceeași seară la televiziunea naţională! După care a invitat 
pe toată lumea să părăsească salonul. Aveam deja condiţii pentru o discuţie 
liberă, care să nu mai fie notată cu conștiinciozitate, până la virgulă, de 

asistenţi. Snegur a intrat brusc în subiect. „Domnule Ion, ce ai zice dacă mi-aș 
da demisia? Am mimat o surpriză totală: „Cum să vă daţi demisia, domnule 
preşedinte? Cui lăsaţi poporul ăsta??. „Daa, la asta m-am gândit și eu: pe 
mâna cui las soarta poporului?” a continuat Snegur, după care mi-a expus și 
unele din motivele pentru care a fost, pentru o clipă, tentat să recurgă la un 
gest dramatic. Printre aceste motive era și ...revenirea la Chișinău — și nu ori- 
cum — a lui Petru Lucinschi! Și — primul reproş adresat mie personal: „nu 
mă aşteptam să îi organizezi așa repede o vizită la București”. A rămas fără 
replică atunci când i-am spus că nu numai că nu am perfectat vizita, dar am 
aflat de ea de la București, întrucât „a fost perfectată, în toate detaliile, de 
ambasadorul dvs. la București”. A fost un soi de lovitură sub centură, pentru 
că știam chiar din anturajul prezidenţial că Aurelian Dănilă îl informa prio- 
ritar și deseori exclusiv pe președintele Snegur (chiar înainte de a-și informa 
propriul minister de externe) asupra a tot ceea ce se întâmpla și se vorbea la 
București cu referire la Moldova. 

În continuarea discuţiei am abordat mai multe probleme de pe agenda 
curentă a relaţiilor bilaterale, primind din partea președintelui răspunsuri 
la chestiuni care trenau de ceva vreme. Apoi discuţia noastră a reintrat pe 
făgaşul „destăinuirilor” personale. Şi au fost multe, cu referiri concrete la 
oameni politici, la oameni de cultură, la evenimente, la chestiuni chiar din 
viața personală. Nu este, cred, cazul să le detaliez. În afară de una: supărarea 
preşedintelui față de „prea desele şi nemeritatele critici” la care este supus de 
către presa din România, de care ia cunoștință din dosarele pe care i le pre- 
zintă zilnic consilierii săi. Cel mai mult îl supărau epitetele de trădător” și de 
„om vândut ruşilor”. „Dar consilierii dumneavoastră vă prezintă şi un dosar 
cu ceea ce nu scrie presa română despre dumneavoastră?”, l-am întrebat di- 
rect. Nu a înţeles la ce mă refer, și atunci i-am reamintit și declaraţiile pe care 
le-a făcut unor publicaţii rusești, declaraţii nu prea prietenoase la adresa noas- 
tră, și articolele scrise de ginerele său, dușmănoase, ofensatoare chiar, și alte 
câteva luări de poziţie ale unora din consilierii săi intimi, asupra cărora presa 
română a păstrat tăcere. l-am reamintit și unele remarci nu prea prietenești 
din cuvântarea sa din decembrie, cu precizarea că „sunt convins că, la o pro- 
ximă întâlnire cu preşedintele Iliescu veţi reuși să risipiţi multe din nedumeri- 
rile noastre în legătură cu acest discurs” etc. Mi-a oferit destule explicaţii din 
care am tras concluzia că este o persoană deosebit de suspicioasă, orgolioasă, 
hipersensibilă la critici. I-am acordat, totuşi, și circumstanţe atenuante: în- 
treaga sa carieră și-o petrecuse în posturi de conducere, într-o perioadă când 
critica unui lider era permisă doar atunci când urma să fie „decapitat”. Greu 
de înţeles, nu numai de către el, dar și de lideri din alte state ieșite din „lagărul 

socialist” că regulile realei democraţii sunt total diferite de fosta „democraţie 
socialistă”. 

Normal, televiziunea a prezentat imagini de la întrevedere, însoţite și 
de un comentariu în care se menţiona, printre altele, că noi doi am făcut „o 
amănunţită analiză a relaţiilor dintre cele două state în diverse domenii” şi 
că „am constatat că este necesar ca aceste relaţii să fie aprofundate în conti- 
nuare”. Cred că preşedintele a considerat oportun să folosească întrevederea 
pentru a prezenta opiniei publice preocuparea sa pentru relaţiile cu România, 
în contextul în care presa, chiar și cea proguvernamentală, sesiza o răcire evi- 
dentă a acestor relații. 


x * * 


Colonelul Viktor Alksnis și doi deputați ruși fac o vizită la Tiraspol unde 
declară, la 15 februarie, că „popoarele fostei URSS sunt hotărâte să restabi- 
lească statul unitar” şi că „Republica Nistreană este acea fâșie de pământ pe 
care spiritul Uniunii a supravieţuit și de unde va începe restaurarea URSS”. 


Sîmbătă 20 febr. Lebed este declarat cetățean de onoare al Tighinei și i se 
înmânează cheia simbolică a orașului. 


x * * 


Marti 23 februarie, Lucinschi, în drum spre Istanbul unde va participa la 
reuniunea constituirii Adunării Parlamentare a OCEMN, se opreşte o zi la 
București. Este primit de președinte, conferă cu Oliviu Gherman și Adrian 
Năstase, preşedinţii celor două Camere ale parlamentului. „Avem multe 
probleme de discutat. Vom proceda la un schimb de păreri foarte important 
pentru relaţiile dintre ţările noastre. Pentru noi contează foarte mult părerea 
conducerii României în această direcţie. Voi expune situaţia din Moldova, in- 
clusiv din parlamentul moldovenesc, și acest schimb de păreri va fi fructuos 
pentru noi”. Voi afla, ceva mai târziu, inclusiv de la Lucinschi, ceva detalii 
despre convorbirile avute. „Nimic deosebit de semnalat”, cum se uzitează a se 
consemna Într-un anumit tip de procese verbale! Din câte am înţeles chiar de 
la liderul moldovean, au fost mai mult tatonări de ambele părți: „dialogul a 
contribuit la o mai bună cunoaștere a opiniilor noastre asupra unor chestiuni 
concrete ale relaţiilor bilaterale şi ale vieţii internaţionale”, a rezumat Lucin- 
schi. Ceva mai târziu, unul din onorabilii săi conlocutori de la Bucureşti mi-a 
spus:„Lucinschi este un tip alunecos. Vorbeşte mult, frumos dar abstract. 
Îşi pune amprenta pregătirea sa filosofică. Cred că va fi, totuși, un partener 
agreabil, raţional, care va evita polemicile publice, ceea ce este esenţial. Ca 

preşedinte al parlamentului, nu va putea face multe în apropierea dintre sta- 
tele noastre, așa cum am dori-o noi. Va conta mult și relaţia sa cu președintele 
Snegur”. 

În aceeași zi, în cadrul unei conferinţe de presă a preşedinelui Ion Iliescu 
înregistrez o primă reacţie, extrem de nuanțată, la evenimentele din Moldova: 
„independent de evoluţiile interne în structurile instituţiilor publice ale Re- 
publicii Moldova și ale persoanelor care sunt mandatate să desfășoare această 
activitate, datoria noastră politică este să menţinem cursul stabilit împreună, 
de dezvoltare a raporturilor noastre de extindere, de consolidare a relaţiilor 
economice, culturale, ale promovării unui program de integrare economică, 
al realizării spaţiului spiritual comun... Iliescu anunță, fără a preciza o dată 
anume, că toate aceste probleme vor face obiectul unei întâlniri între premi- 
erii celor două state: „se lucrează din acest punct de vedere, pentru a relua 
tot programul de dezvoltare a relaţiilor economice directe și a unor forme de 
coperare economică”. Din păcate, vor trece luni și ani până când va avea loc o 
o nouă întâlnire a premierilor celor „două state românești”. Și nu numai din 
vina Chişinăului... 

Ziarul de limbă rusă Kisiniovskie novosti ( 27 februarie), preia din zia- 
rul cernăuţean Bucovina un articol în care, în baza unei scrisori anonime pri- 
mite, chipurile, de la un lucrător al SRI, se afirmă că în România s-ar pregăti 
„teroriști profesioniști care trebuie să devină un instrument în înfăptuirea 
unei lovituri de stat în Republica Moldova, în organizarea unor acte teroriste 
în Basarabia, Bucovina și regiunea Odesa”. Informaţiile sunt dezminţite de 
purtătorul de cuvânt al guvernului român. Cei de la ziarul moldovean îmi 
solicită un comentariu. „Cum adică, dacă pregătim ceva în cel mai mare se- 
cret, eu să vă ofer pe tavă detalii?” îi spun ziaristului, după care îl trimit, deja 
pe un ton serios, la declaraţia guvernului nostru. Lungim discuţia la o ceașcă 
de cafea. Este născut în Chișinău, ambii părinţi fiind de naţionalitate rusă. 
„Vă simţiţi discriminați de moldoveni?” îl întreb. „Nici vorbă, cei mai mulți 
prieteni ai mei sunt moldoveni pur-sânge”, vine răspunsul. Este numai de 
câteva luni angajat la ziar. ÎL întreb de ce, preluând articolul din presa 
ucrainiană, nu au încercat o documentare suplimentară, eventual chiar la ser- 
viciile de informaţii moldovene. „Șeful mi-a spus că s-a primit dispoziţie, nu 
ştiu de unde, să publicăm traducerea articolului ”, îmi mărturisește candid și 
edificator... 

24 febuarie. Vin din nou la Bucureşti. Sunt audiat, împreună cu doi co- 
legi din minister, în comisiile de politică externă ale Senatului și Camerei 
deputaţilor, în vederea numirii mele ca ambasador în Ucraina. Discutarea 
propunerilor de ambasadori constituie o premieră absolută în parlamentul 

nostru și, în general, în diplomaţia română. Întrebări punctuale, din partea 
parlamentarilor, în legătură cu viitorul meu loc de activitate. Un deputat se 
uită pe CV-ul meu și mă întreabă: aţi lucrat peste patru ani în Cipru ca șef de 
misiune. Ce ne puteţi spune despre „Crescent?” Era vorba despre faimoasa 
companie la care lucrase și Dan Voiculescu și despre care se scria de aproape 
trei ani în presă că ar fi manevrat conturile personale din străinătate ale lui 
Ceaușescu. Ce să le răspund? Doar că, în Cipru, această companie își avea se- 
diul la ...o simplă cutie poștală și că era una din cele opt mii de companii offs- 
hore înregistrate în acea vreme pe insulă! ... Undeva, prin 1988, o delegaţie 
de la ministerul comerţului din România a evocat, în discuţiile cu partenerii 
ciprioţi, „excelentele rezultate” obţinute în relaţiile economice de către com- 
pania Crescent. Ministrul cipriot m-a întrebat în pauză despre ce companie 
este vorba şi cu cine întreţine afaceri în Cipru. I-am răspuns că habar nu am, 
este prima oară când aud despre această firmă. Ulterior, ca să îmi satisfac curi- 
ozitatea, am căutat „Crescentul” în registrul comerțului și așa am aflat că este 
înregistrată legal, fără sediu în Cipru,iar adresa este doar un număr de simplă 
cutie poştală. De afaceri directe cu Ciprul nici nu putea fi vorba, dat fiind 
statutul companiilor offshore...A mai fost o întrebare curioasă, pusă de un 
deputat din partea UDMR: ce voi face, ca ambasador, dacă voi constata că în 
Ucraina minoritatea maghiară este discriminată?! „Voi protesta ferm dacă voi 
constata că minoritatea română din Ucraina are mai puţine drepturi decât 
minoritatea maghiară!” 

Comisiile mi-au dat aviz favorabil, cu doar o abţinere (să se fi abținut 
deputatul UDMR?!). 

Am mai rămas la Chişinău până la 1 mai, întrucât propunerea preşe- 
dintelui Iliescu pentru postul de ambasador la Chișinău a fost respinsă de 
parlamentari pe motiv că cel propus, dl. V., un prosper întreprinzător, își pro- 
curase un certificat de ...handicapat(!) care îl scutea de diferite taxe și impo- 
zite și, în plus, îi acorda o groază de facilităţi. Abia în luna mai s-a decis ca 
Marian Enache, consilier prezidenţial, să fie numit ambasador, în luna iunie 
acesta pezentându-și scrisorile de acreditare. 


Ambasadoarea Mary Pendelton acordă un interviu ziarului Republika în 
care, la întrebarea privind opinia despre mișcările separatiste din Moldova și 
despre apelurile FPCD la unire cu România, răspunde că rezolvarea proble- 
melor economice și politice nu poate fi asigurată prin modificarea frontiere- 
lor, ci prin democraţie și economia de piață. 


La Chişinău are loc o adunare de comemorare a victimelor conflictu- 

lui din Transnistria, din prima jumătate a anului trecut. După unele date, au 
murit 320 persoane, 1180 au fost rănite iar 108 mii s-au refugiat. Au fost dis- 
truse 28 instituţii de învățământ preşcolar, 412 şcoli generale, 8 şcoli tehnico- 
profesionale, 2 școli medii de specialitate, 3 internate, au fost avariate grav 
4 poduri, zece unităţi industriale și hidrocentrala de la Dubăsari, au rămas 
neînsămânţate 1600 ha de teren arabil... 

De la 1 martie salariul minim a fost stabilit la 3000 ruble (cca 6 mii lei 
românești). La noi, salariul mediu se apropie de 30 mii lei... 


Zvonuri tot mai insistente că în câteva zile va fi introdus pe piaţă leul 
moldovenesc. Guvernatorul Băncii îmi infirmă informaţia, opinând că acest 
lucru se va întâmpla cel mai probabil abia în toamnă. Până atunci, îmi spune, 
peste câteva zile se vor pune în circulaţie, ca mijloc de plată, cupoane cu utili- 
zare multiplă, cu aceeași valoare ca rubla, așa cum se practică deja în alte state 
din CSI. Recunoaște lipsa lichidităţilor, ceea ce a dus și la neplata salariilor, 
A A . . . . Pi A 
în multe întreprinderi de peste trei luni. Fenomenul este generalizat în tot 


spaţiul CSI. 


Se anunţă crearea unui „grup de iniţiativă” care își propune drept scop 
anularea deciziei din 1991 a Prezidiului parlamentului cu privire la interzice- 
rea partidului comunist din Moldova. Ecoul demersurilor similare de la Mos- 
cova ale fostului partid comunist ajung repede la Chișinău! Foștii comuniști 
prind curaj. Îşi caută în ascunzători carnetele de partid. La Moscova începuse 
ceva mai devreme procesul de reintrare în legalitate a partidului comunist. 
Ştirea trece aproape neobservată în presa locală. Mai mult, sunt unii care 
susţin că „nu trebuie să ne facem griji, vremea comuniștilor a apus pentru 
totdeauna”. Naivii! Partidul comuniștilor din Republica Moldova va renaşte 
„din cenușă, cu sprijinul indirect al democraţilor, sau, mai bine zis, ca urmare 
a greșelilor acestora în administrarea treburilor țării! Mai mult, peste numai 
şapte ani va câştiga alegerile parlamentare din Moldova cu un scor neprevă- 
zut nici cei mai fanatici membri ai partidului. Şi vor avea întreaga ţară la pi- 
cioare, timp de opt ani... 


Ministrul apărării, Pavel Creangă, a fost la Kiev unde a semnat un acord 
de colaborare cu omologul său ucrainian, în care se prevedea, printre altele, și 
crearea unui spațiu comun de apărare antiaeriană. Îmi relatează, peste câteva 
zile, că a fost o vizită „de succes”. A primit asigurări că în momentul în care 
se va decide retragerea armatei ruse din Transnistria, aceasta va putea tran- 
zita fără probleme teritoriul Ucrainei. Î întreb ce este cu recentele manevre 
militare ale Armatei a 14-a. Îmi răspunde, ușor jenat, că a fost informat asu- 

pra programului și duratei manevrelor şi că a cerut Moscovei explicaţii. In- 
sist: partea moldoveană a fost doar informată sau i s-a cerut și acordul, pentru 
că în definitiv, era vorba de manevre pe teritoriul naţional ale unei armate 
străine. Iarăşi un răspuns confuz, cum că rușii au cerut acordul „autorităţilor 
locale” (care? cele separatiste?? — n.n.), şi apoi, cu un oftat: „Nu-l știți pe Le- 
bed?!! El nu ascultă decât de el însuși”. 

25 februarie: Comisiile de experţi ale Chișinăului și Tiraspolului au că- 
zut de acord asupra proiectelor a două documente: primul va consfinţi inte- 
gritatea teritorială a Republicii și un statut special al Transnistriei, în care să 
se ia în consideraţie particularitățile acestei zone. Al doilea: abţinerea de la 
folosirea forței și a amenințării cu forţa în procesul reglementării conflictu- 
lui, excluderea oricărei blocade economice, schimb periodic de informaţii. În- 
treb când ar putea avea loc semnarea acestor documente. „Noi suntem gata să 
semnăm și mâine. Totul depinde de decizia lui Smirnov”, îmi spune un con- 
silier prezidenţial, care adaugă „cu titlu strict personal” „asta este pokazuha, 
cum zic ruşii, adică așa, de ochii lumii”. 


x * x 


28 februarie: Cipru şi-a ales cel de al patrulea preşedinte după procla- 
marea independenţei: Glafcos Clerides, un politician de 73 ani, despre care 
păstram cele mai frumoase amintiri, din perioada în care am condus misiunea 
noastră diplomatică din Cipru. Politician abil, cu o carieră de invidiat în viaţa 
politică a insulei, respectat, ca persoană, de toate forțele politice (respins, ca 
politician doar de stânga comunistă doar pentru simplul motiv că era liderul 
„Fasciştilor” — adică al forțelor de dreapta!!), își vedea îndeplinit, în sfârșit, un 
vis. Pierduse, în 1987, cursa prezidenţială la o diferență de puţin peste 1000 
voturi. Am avut frecvente și lungi întâlniri cu domnia sa. Uneori, îşi amintea 
diverse momente din tumultuoasa sa viață. O viaţă plină de evenimente. Pilot 
în cel de al doilea război, a fost doborât de nemți și a fost trei ani prizonier; 
după război a urmat studii strălucite de drept la Londra, care l-au ajutat, ul- 
terior, să redacteze faimoasele dosare privind violarea drepturilor omului în 
Cipru în timpul ocupaţiei britanice; a fost procuror — post care i-a oferit oca- 
zia să se întâlnească „la bară” cu viitorul său adversar politic, avocatul Rauf 
Denktash (care va fi, după 1974, „preşedinte” al republicii turce a Ciprului 
de nord); președinte interimar al republicii, pentru câteva luni, după lovitura 
de stat din Cipru, din vara anului 1974 etc. La încheiera misiunii mele în 
Cipru, mi-a dăruit, cu un frumos autograf, volumele sale de referință privind 
istoria Ciprului, „My deposition”. I-am urat, din respect, să își îndeplineasă 

visul de a ajunge președinte, deși, în intimitatea mea, nu mai credeam să se în- 
tâmple asta, având exclusiv în vedere vârsta sa înaintată. M-am înșelat, pentru 
că a fost nu numai ales, dar și reales în 1998, conducând Ciprul timp de un 
deceniu, până la venerabila vârstă de 83 ani... 


„„Un coleg diplomat occidental, îmi dă mai multe reviste, recoman- 
dându-mi să mă distrez cu „istorioara fantastică” despre un așa-zis pact secret 
Gorbaciov-Kohl, încheiat de cei doi în toamna anului 1990 şi care ar fi avut 
şi unele trimiteri la România, respectiv la refacerea frontierelor Ungariei în 
limitele dinainte de Tratatul de la Trianon. Alte două „înţelegeri” invocate 
în „istorioară” par a avea un sâmbure de adevăr, putându-se zice că ele au fost 
confirmate: neridicarea de obiecții la divizarea Cehoslovaciei și a Iugoslaviei. 
Ca lectură într-un moment de răgaz a meritat, dar ca tematică, pentru urmă- 
rire, mi s-a părut pierdere de timp. Gorbaciov nu mai este, URSS, cea din 
1990, a dispărut, SUA nu mai stă numai peste ocean, noul președinte Bill 
Clinton apare mult mai interesat de problematica europeană. În orice caz, nu 
Rusia este cea care mai poate decide ceva radical, pe termen lung, în Europa 
(Rusia nu mai este un partener, ci un client, cum avea să remarce, cu destul 
cinism, un politician occidental). În ceea ce mă priveşte, Trianonul rămâne 
un atractiv punct turistic, unde, în preumblarea prin saloanele somptuoase 
ale palatului, pot asculta povestea ghidului despre tratatele semnate acolo. 
Lectura istorioarei ar putea, totuși, constitui o bună ocazie pentru unguri să îl 
invite la Budapesta pe Gorbaciov și să îl decoreze pentru gândurile bune din 


1990, 


* * * 


La 9 martie soseşte la Chișinău primul ambasador al Germaniei. 

10 martie: la televiziunea rusă — un nou show politic. Smirnov, Lebed și 
câţiva politiceni ruși discută despre viitorul Rusiei, chemând la reconstitu- 
irea statului unitar în fosta URSS. Republica Nistreană”, este văzută ca deja 
„alipit? la Rusia, întrucât, susţin ei, şi „moldovenii locali doresc încorpora- 
rea în Federaţia Rusă”. Fără prea multă jenă, unul dintre ei declară deschis că 
Transnistria este cheia spre Balcani și, ca atare, Rusia trebuie să îşi păstreze 
influenţa în regiune. Printr-o pură coincidență(!!), chiar a doua zi, „Sovietele 
Supreme” din Transnistria și Găgăuzia cer transformarea Republicii Moldova 
într-o federaţie a trei republici egale — Moldova, Transnistria și Găgăuzia — și 
accederea la CSI. 

17 martie: este publicat proiectul noi constituţii. Îl parcurg în diagonală. 
Relativ mulțumit. Moldova este un stat naţional, unitar și indivizibil, iar 
limba oficială este româna. 

Se anunţă că a avut loc o întâlnire de excepţie între Petru Lucinschi și 
Andrei Sangheli, de o parte, și Igor Smirnov și Grigori Maracuţa de cealaltă 
parte, în cadrul căreia au fost examinate probleme cu caracter social-politic 
şi financiar-economic, precum și situaţia grupului Ilașcu, arestat în urmă cu 
nouă luni. Peste vreo două zile, premierul Sangheli mi-a prezentat câteva de- 
talii. El personal a insistat ca Tiraspolul să garanteze alimentarea, fără între- 
ruperi, cu energie electrică de la hidrocentrala de la Dubăsari. Crede că „și 
transnistrenii sunt interesaţi” în reluarea legăturilor economice dintre cele 
două maluri ale Nistrului. O posibilă problemă ar putea crea introducerea 
pe piaţă a leului moldovenesc. Cei din Transnistria iubesc foşnetul rublelor. 
Firesc, zic eu, doar de la Moscova primesc rublele necesare supravieţuirii. În 
treacăt, remarcă „încăpăţânarea” cu care tiraspolenii insistă pentru crearea 
unei confederaţii. „Noi nu vom ceda, să mai treacă ceva timp și se vor ostoi și 
ei”, conchide premierul. 

Un membru al Comisiei Unificate de Control îmi spune că „ separatiștii 
au devenit tare obraznici”: au cerut ca poliţia, judecătoria și procuratura să se 
retragă din Tighina, orașul urmând a trece complet sub controlul lor. 

În parlament încep dezbaterile pe proiectul textului de Constituţie. 
O insistenţă obositoare dar și rău prevestitoare, din partea rusofonilor și a 
deputaţilor agrarieni care cer ca din art. 1 al proiectului, care stipula că „Re- 
publica Moldova este stat naţional, suveran şi independent, unitar și indivi- 
zibil” să fie eliminat cuvântul „naţional”. O intervenţie palidă din partea lui 
Lucinschi: „... numai în Franţa şi România este scris în Constituţie că este stat 
naţional. În celelalte nu este scris. Aceasta nu înseamnă că acolo nu sunt locu- 
itori băștinași. Eu nu văd probleme în această privinţă. A fost scris, rămâne. 
Pe unii îi sperie chestia aceasta, se gândesc că acest lucru le va mai limita din 
drepturi.” 

Nici articolul privind limba de stat nu scapă disecării în patru. Obiecţii 
deschise, pe tonuri ridicate și cu gesticulări caraghioase faţă de sintagma din 
proiect — „limba română” — cu insistenţe ferme pentru formula „limba mol- 
dovenească”. Câţiva deputaţi rusofoni insistă ca și limba rusă să aibă statu- 
tul de limbă de stat. Deputaţii agrarieni nu reacţionează, ei vor doar ca să 
nu apară în text „limba română”, dare se simte că nu doresc un statut egal cu 
„moldovenesc” al limbii ruse. Câţiva deputaţi, mai „concilianţi”, propun ca 
limbii ruse să i se confere statutul de limbă de comunicare interetnică. 

Nu este scutit de polemici aprinse nici articolul privind împărţirea te- 
ritorial-administrativă. Vigilenţi, mai mulți deputaţi propun ca teritoriul să 
fie împărţit în „raioane, orașe și sate”, pentru că numai România are tradiţia 
„județelor şi comunelor” și „noi am copiat un model străin de tradiţiile lo- 

cale”!! Vocile de acum minoritarilor deputaţi democrați se aud doar la mi- 
crofon, sunt amplificate de acustica sălii, dar urechile „majoritarilor” rămân 
surde. 

Aveam să constat peste un an, când s-a adoptat Constituţia, ca toate 
aceste „amendamente” au fost votate. Așa era atunci configuraţia politică în 
parlamentul de la Chişinău. 

În acele zile am avut o discuţie punctuală cu un lider al grupului parla- 
mentar agrarian, susţinător înfocat al sintagmei „limba moldovenească”. 
A rămas surprins să afle de la mine (!!) că un articol din statutul Partidului 
Democrat Agrar prevede că toate materialele partidului vor fi redactate în 
limba română, și că și ziarul lor „Pământ şi oameni” apare în limbile română 
şi rusă, după cum scrie chiar pe manșeta ziarului! Am regretat mai apoi că 
i-am amintit acest lucru: peste câteva zile, ziarul a apărut fără manșeta „apare 
în limbile română şi rusă”! 

Formal, la 17 martie are loc şedinţa ordinară a Consiliului de Coordonare 
a relaţiilor economice dintre Republica Moldova și România, sub preşedinţia 
prim viceprim-ministrului Nicolae Andronati, care mă informează că, din 
punctul lui de vedere, există condiţii pentru a se întâlni la București cu Teo- 
dor Meleşcanu, copreședinte al Comisiei, pentru „a aborda exclusiv” proble- 
matica relaţiilor economice și comerciale dinte cele două state. Mă asigură că 
ministerele economice moldovene interesate au pregătit toate materialele 
necesare. 

Peste o săptămână, la 24 martie, cei doi se vor întâlni, semnând un 
protocol care prevedea, printre altele: acordarea de către România a unui aju- 
tor de 16 milioane lei pentru Institutul Oncologic din Chișinău, un ajutor 
de 35 milioane lei pentru case de copii din R. Moldova, intrarea în funcţiune 
a liniei elctrice Tutova-Ungheni, începerea lucrărilor de cuplare a Moldovei 
la staţia electrică Isaccea, construirea unei linii de înaltă tensiune între Iași 
şi Chișinău. Se exprimă sprijinul în vederea creării unor întreprinderi mixte 
pentru fabricarea de mașini și utilaje agricole, pe baza tractorului T-651, pre- 
cum şi de mașini și utilaje pentru construcţia de drumuri. S-a convenit ca Ro- 
mânia să livreze în primă urgenţă 10 mii tone cartofi de sămânță, 1500 tone 
de seminţe de soia. 

Trec în revistă datele pe care le aveam privind colaborarea și coperarea 
economică dintre România și Republica Moldova în ultimii doi ani: 

În 1991 România a acordat un credit tehnic, nepurtător de dobândă, de 
200 milioane lei, pentru livrarea de echipamente și produse de logistică, în 
contrapartidă cu produse din R.Moldova, acestea din urmă fiind scutite de 
taxe vamale și de impozitul pe circulaţia marfurilor. Suplimentar, s-a acordat 

şi un credit de 2 miliarde lei, nepurtător de dobândă, pentru livrări urgente 
în Republica Moldova de bunuri de larg consum. Până la plecarea mea de la 
Chișinău, partea moldoveană reuşise să returneze din acest împrumut doar 
11 milioane dolari. Ulterior, în 1992, acest credit a fost majorat cu 200 mi- 
lioane lei, în vederea livrării de urgenţă în Republica Moldova a unor medica- 
mente de uz uman. Pe baza acestor credite, societăţile comerciale româneşti 
au livrat, în trimestrul IV/1991 si semestrul 1/1992, confectii, tricotaje, 
încălțăminte și medicamente, în echivalentul sumei de 10,1 milioane dolari. 
Rambursarea creditului urma să se efectueze prin livrări de mărfuri din Repu- 
blica Moldova în decurs de un an (din păcate, după cum aminteam ceva mai 
înainte, o parte din aceste livrări de îmbrăcăminte, încălțăminte și tricotaje au 
fost compromise de lăcomia unor firme românești, mulţi ani după aceea nefi- 
ind scutiți de reproşul moldovenilor că le-am livrat „cârpe”). Lichidarea cre- 
ditelor se va finaliza abia peste un deceniu, parţial ca plăţi ale părţii române 
pentru servicii de retransmitere a programului TVR pe teritoriul Moldovei. 

În 1991-1992 am oferit Moldovei, cu titlu de împrumut, cca 150 mii 
tone de grâu. 

Schimburile comerciale bilaterale s-au cifrat în 1992 la 460 milioane do- 
lari (din care importurile din R. Moldova se cifrau la 325 milioane dolari), 90 
la sută dintre acestea reprezentând operaţiuni barter. 


* * * 


În seara zilei de 21 martie, principalele canale ale televiziunii ruse abundă 
în reportaje de la marile manifestații care au loc la Moscova. Zic „marile” pen- 
tru că în centrul Moscovei o mulțime uriașă, mobilizată de organizația „Rusia 
Democratică” susținea propunerea președintelui Elțîn privind organizarea 
unui referendum, în timp ce, într-o altă mare piaţă, susţinătorii conducerii 
Sovietului Suprem (parlamentul) cereau demiterea preşedintelui și formarea 
unui guvern de uniune naţională. Deocamdată, Elțîn controlează situaţia: 
în ziua precedentă decretase instaurarea administraţiei prezidenţiale directe, 
până la 25 aprilie când ar urma să aibă loc referendumul. Guvernul și struc- 
turile de forță sunt de partea lui, dar persistă pericolul unei destabilizări la 
nivelul statului și se exprimă chiar temeri privind izbucnirea unui război civil. 

Elțîn are dreptate cînd cere adoptarea unei noi Constituţii. Cea în vi- 
goare dăinuia din 1972, din epoca Brejnev, şi se referea la URSS și la „omul 
sovietic”, termeni deveniți deja „istorie”. Liniștitor, dacă se poate spune asta, 
este faptul că armata și structurile de forță sunt controlate de oameni fideli 
preşedintelui. Ca atare, pericolul unei lovituri de stat este încă îndepărtat. 
Moldoveanul N.C., care a lucrat înainte de 1990 în aceste structuri îmi spune 

că Ruţkoi și „blocul generalilor” din anturajul său sunt militari cu experienţă, 
dar au rămas în urmă cu instrucţia politică. Pentru mulți, ei sunt doar „foşti 
generali sovietici” și atât. Iar liderul parlamentului, Hasbulatov, „nu este rus, 
mai mult — este cecen”, iar rușii au devenit mai naționaliști ca oricând. Pentru 
ei, liderul noii Rusii trebuie să fie un „rus pur sânge”, un "Petru cel Mare în 
variantă modernă” care să reformeze statul, așa cu a făcut și Petru I, dar să 
fie şi necruţător cu adversarii. Iar Elțîn apre în ochii multora un Petru reîn- 
carnat, „cel puţin ca statură fizică şi ca temperament”. Alţii îl acuză pe Elțîn 
că este impulsiv, că ia hotărâtri pripite. Or, tocmai acesta este avantajul lui. 
Reacționează mult mai repede decât adversarii, ia prin surprindere pe toată 
lumea. 

Sunt pe larg relatate declaraţiile de sprijin în favoarea lui Elțîn ale unor 
lideri din străinătate. Preşedintele rus rămâne, pentru SUA, liderul democrat 
ales prin voinţa poporului, iar procesul de reformă declanșat corespunde spi- 
ritului democratic, declară președintele Clinton, care salută, totodată, deci- 
zia lui Elțîn privind organizarea unui referendum la 25 aprilie. Prin purtăto- 
rul său de cuvânt, Foreign Office anunţă că guvernul britanic, în consultare 
cu partenerii din G-7, analizează mijloacele de sprijin pentru liderul de la 
Kremlin. Președintele Snegur se declară direct interesat în devenirea demo- 
cratică a Rusiei, singura cale de blocare a restaurării comuniste și a imperiului 
sovietic. În același timp, îşi exprimă temerea că eșecul democraţiei în Rusia ar 
însemna revenirea la putere a arhitecţilor dezmembrării Republicii Moldova, 
a apologeţilor ideologiei imperiale. 

Nici guvernul român nu întârzie în a-și exprima poziţia față de evenimen- 
cele din Rusia: pentru România și pentru întreaga Europă este deosebit de 
importantă asigurarea continuității procesului de democratizare și reformă 
din Rusia, „proces care este puternic marcat de personalitatea președintelui 
Elțîn”. 

Într-o declaraţie stufoasă, parcă redactată din dorinţa de a convinge pe 
cititori că este un bun cunoscător al istoriei, Corneliu Coposu amestecă tes- 
tamentul lui Petru cel Mare cu imperialismul agrar rus (??) pentru ca, în spi- 
ritul vremii, să își exprime solidaritatea cu intenţia conducerii actuale a Rusiei 
„de a merge serios pe drumul democratizării și al economiei de piaţă”. Este și 
o bună ocazie pentru domnia sa să atace „mișcarea discretă a extremiștilor de 
stânga care așteaptă cu nerăbdare un semnal de la Moscova pentru a-și con- 
solida poziţiile”, precum și „tentativele actuale ale guvernului Văcăroiu de a 
restaura nu comunismul, ci pe comuniști”. 

Rusia nu prea are cu ce se lăuda. Conform datelor statistice de la Mos- 
cova, producţia industrială a scăzut cu 50 la sută, PIB cu 20 la sută. Salariul 

lunar este de vreo zece mii de ruble, dar cursul de schimb a ajuns oficial la 617 


ruble/dolar. 


* * * 


La 22 martie soseşte la Chișinău și primul ambasador al Ucrainei. 

24 martie. Incidente serioase la Comrat. Găgăuzii atacă cu grenade și 
cocteiluri Molotov sediul de poliţie. Pretextul: un deţinut de drept comun se 
spânzurase în arestul poliţiei, în localitate răspândindu-se zvonul că a fost asa- 
sinat. „Spontan” încep să fie devastate magazinele, sunt incendiate mai multe 
mașini. Ordinea a putut fi cu greu restabilită, dar evenimentele demonstrează 
cât de fluidă este situaţia în localităţile locuite compact de găgăuzi. 

Mai multe mici asociaţii culturale, religioase şi social-politice au de- 
cis crearea unei „Alianțe Creștine pentru Reîntregirea României”, în scopul 
fortificării curentului unionist, al consolidării mișcării naţionale. Membri: 
FPCD, Partidul Naţional Creştin, Asociaţia culturală „Pro Basarabia şi Bu- 
covina” — filiala Chişinău. O primă constatare: liderii asociaţiei sunt ano- 
nimi, fără carismă. 

Urmăresc la televiziune dezbaterile din parlamentul României. Senzaţia 
zilei: deputata Leonida Lari, după ce face cu ou și cu oţet pe ţărănişti, „ano- 
nimi care nu au lăsat nimic bun sub soare”, se retrage din grupul parlamen- 
tar al PNŢCD, declarându-se independentă. Huiduieli zgomotoase ale 
opoziţiei, aplauze prelungite din sectoarele ocupate de deputaţii puterii. lon 
Diaconescu, mai concesiv, declară că o iartă pe poetesă „de dragul Basara- 
biei”. Ulterior, Lari va fi bălăcărită în fel și chip de presa opoziţiei, fiind chiar 
acuzată că şi-ar fi însușit un apartament oferit de PNŢCD. Eșua astfel încă 
un proiect absurd al „pașilor spre unire”, susţinut de romantici întârziaţi și 
de oameni care nu prea înțelegeau nimic din politica vremii. Nu pot zice că 
îi ţin parte poetesei noastre moldovene. Abandonase, ca alţi câţiva, lupta po- 
litică de la Chişinău, înșelase speranțele celor care îi dăduseră votul pentru a 
fi aleasă în parlamentul moldovean, slăbise, prin fuga ei, și așa fragilul front 
naţional din parlamentul de la Chișinău. Avea o singură circumstanţă atenu- 
antă, pe care, spre meritul ci, nu a invocat-o public niciodată: a vrut să fie 
aproape de soţ, care urma niște studii la București. Aderarea ulterioară la Par- 
tidul România Mare i-a grăbit ieșirea din prim planul mișcării unioniste... 


Se împlinesc 75 de ani de la Unirea Basarabiei cu România. După o pa- 
uză de doi ani, provocată de conflictul armat de pe Nistru, în faţa Catedralei 
din Chișinău este organizat, pentru prima oară după proclamarea Indepen- 
denței Republicii Moldova, un miting consacrat evenimentului din martie 


www.dacoromanica.ro 


CHIȘINĂU '92 + 489 


1918. Lume foarte puţină. Lipseşte entuziasmul manifest de la manifestă- 
rile populare din anii precedenţi. Lipsesc mulți lideri marcanţi ai mișcării 
de renaștere naţională. Nici de peste Prut nu mai vin delegaţii cuprinse de 
patriotismul aniversar. Seara, la Palatul Naţional are loc un spectacol festiv. 
Scaunele rezervate oficialităților rămân goale. Cu câteva zile înainte, preșe- 
dintele parlamentului declarase că nu consideră oportună organizarea unor 
asemenea manifestări, având în vedere climatul politic din republică. Situaţia 
politică fusese invocată și cu un an în urmă pentru anularea unei manifestații 
similare... 

La Uniunea Scriitorilor se vernisează expoziţia „Basarabia necunoscută”. 
Reviste, ziare, fotografii, manuscrise care aduc mărturii despre evenimentele 
premergătoare Unirii din martie 1918, despre activitatea deputaţilor din Sfa- 
tul "Ţării. Manifestare sobră, discursuri echilibrate. Nici de această dată preșe- 
dinţia sau guvernul nu își trimit reprezentanți. 

Într-o vitrină a expoziţiei este expusă Declaraţia „Sfatului Țării”, adoptată 
la 27 martie/9 aprilie 1918 în sala mare a Liceului nr. 3 din Chişinău: „În nu- 
mele poporului Basarabiei, Sfatul Țarii declară: Republica Democratică Mol- 
dovenească (Basarabia), în hotarele sale dintre Prut, Nistru, Dunăre, Marea 
Neagră și vechile granițe cu Austria, ruptă de Rusia acum o sută și mai bine 
de ani din trupul vechii Moldove, în puterea dreptului istoric și a dreptului 
de neam, pe baza principiului ca noroadele singure să-și hotărască soarta lor, 
de azi înainte pentru totdeauna se unește cu mama sa România... 

Basarabia era astfel prima provincie românească, aflată sub jug străin, 
care își declara suveran hotărârea de a se întoarce la Patria-Mamă. Abia peste 
nouă luni decizii asemănătoare vor lua Transilvania și Bucovina... 

Entuziasmul basarabenilor din martie 1918 va fi, însă, temporizat de 
evenimentele din anii următori. Nu insist asupra prea lungilor şi complexelor 
negocieri de la Paris din 1919-1920 asupra chestiunii basarabene. Aș aminti 
doar câte ceva din jocurile de culise ale marilor puteri, de primatul intereselor 
personale asupra unor principii declarate universale. 

După lungi dispute de ordin juridic, în martie 1919 Comisia pentru 
problemele română şi iugoslavă adoptase un raport care prevedea că „luând 
în consideraţie aspiraţiile generale ale poporului Basarabiei, caracterul mol- 
dovenesc al acestei regiuni, ca şi argumentele de ordin geografic, etnic, eco- 
nomic şi istoric, se pronunţă pentru unirea Basarabiei cu România”. Formulă 
care, cu destulă greutate, fusese însușită și de delegaţia americană. După nu- 
mai două luni însă, în ședința Consiliului miniştrilor de externe ai puterilor 
aliate, secretarul de stat al S.U.A., R. Lansing, a blocat acceptarea raportu- 
lui, argumentând că nu se pot aduce modificări asupra teritoriului unui stat 

cu care puterile reprezentate n-au fost în război, şi că, în plus, pentru orice 
modificare trebuie obţinut consimţămâîntul guvernului rus. Care guvern rus, 
în condiţiile în care Rusia era bântuită de un sângeros război civil, în care se 
proclamau periodic guverne și fel de fel de autonomii și independenţe? Lan- 
sing scoate asul din mânecă: preşedintele Wilson nu exclude posibilitatea 
recunoașterii guvernului amiralului Kolceak. 

Atitudinea tranșantă a SUA avea la bază, în primul rând, propriile inte- 
rese în Rusia: compensaţii pentru proprii cetăţeni care suferiseră mari pier- 
deri ca urmare a trecerii tuturor proprietăţilor din Rusia în „mâna poporu- 
lui” ; intenţia de a ocupa vacuumul economic creat de retragerea francezilor și 
britanicilor din Rusia. Motive pentru care americanii au aplecat — prea mult 
chiar — urechea și la lobby-ul puternicei emigraţii ruse, care a excelat prin pro- 
paganda sa antiromânească. „Conferinţa politică rusă”, creată de foşti membri 
marcanţi ai imperiului țarist, împreună cu un aşa-numit „Comitet de salvare 
a Basarabiei de sub jugul românesc” care funcţiona la Odesa, susțineau că to- 
ate problemele care priveau teritoriile Imperiului Rus în limitele anului 1914, 
cu excepţia Poloniei, nu puteau fi rezolvate fără consimțămîntul poporului 
rus. Alexandr Nicolaevici Krupenski, fost mareșal al nobilimii basarabene, 
unul din cei mai bogaţi latifundiari ai Basarabiei, împreună cu fostul primar 
al Chişinăului, A. Schmidt, au organizat o intensă propagandă în timpul 
conferinţei, publicând numeroase materiale în franceză și engleză, și purtând 
o bogată corespondenţă pe această temă cu Eric Drumond, secretar general al 
Ligii Naţiunilor. Krupenski a fost primul care a propus chiar un plebiscit în 
Basarabia şi a convins, zic mulţi, delegaţia americană să îşi schimbe poziţia. 

Aliaţii decid atunci să îl consulte pe amiralul Kolceak. La 26 mai 1919, îi 
trimit acestuia o notă prin care îl informează că Conferinţa de pace de la Paris 
recunoaşte dreptul „părţilor românești ale Basarabiei” de a-și hotărî soarta. 
Kolceak a răspuns că nu are obiecţii la dreptul Conferinţei de a soluţiona 
problema basarabeană. Imediat, consiliul aliat al conferinţei a recunoscut de- 
facto guvernul Kolceak. 

La 12 iulie 1919, amiralul Kolceak, care îşi asumase la 18 noiembrie 
1918 conducerea supremă a Rusiei, își reafirmă acordul amintit mai sus, 
într-o declaraţie pentru ziarul Times (publicată în Vestnik severo-zapadnoi 
armii, nr 17/12 iulie 1919) privind principiile conducerii interne și a politi- 
cii externe a Rusiei: „... Acum și pe viitor Rusia va fi doar un stat democratic, 
în care toate problemele referitoare la schimbarea frontierelor teritoriale și la 
relaţiile externe trebuie să fie confirmate de un organ reprezentativ, care să fie 
un exponent firesc al suveranității populare (...) Presupunând că în urmările 
normale și juste ale războiului mondial crearea unui stat polonez unitar intră 

în consecinţele firești şi legale ale războiului mondial, guvernul rus apreci- 
ază că este în drept a confirma independenţa Poloniei, declarată de Guvernul 
Provizoriu în 1917, toate obligaţiile şi decretele pe care ni le-am asumat, dar 
sancţionarea finală privind determinarea frontierelor între Polonia şi Rusia 
trebuie, conform principiilor sus-enunţate, să fie amânată până la convocarea 
Adunării Constituante. 

Încă de acum suntem de acord să recunoaștem guvernul de facto al Fin- 
landei: totuși, soluționarea definitivă a problemei finlandeze trebuie să fie 
prerogativa Adunării Constituante. 

Suntem gata de acum să pregătim soluționarea chestiunilor privitoare 
la soarta grupelor naționale ale Estlandiei (Estonia - n.n.) Letoniei, Litua- 
nici, a ţărilor caucaziene și transcaspice. Avem toate temeiurile să credem că 
vor urma rapid înţelegeri, având în vedere că în prezent guvernul recunoaște 
deja autonomia diferitelor naționalități. Se înţelege de la sine că frontierele 
şi condiţiile acestor autonomii vor fi determinate separat pentru fiecare din- 
tre aceste naţionalităţi. Și chiar în cazul în care ar apărea anumite greutăţi în 
soluționarea acestor probleme diverse, guvernul este gata să recurgă la con- 
cursul Consiliului popoarelor pentru a a ajunge la o înţelegere satisfăcătoare. 

Principiile sus-enunțate privind necesitatea aprobării înțelegerilor de că- 
tre Adunarea Constituantă trebuie, firește, să fie ataşate și chestiunii basara- 
bene” (subl. ns.). 

Din cauza rezervelor ferme ale SUA, Consiliul miniştrilor de externe 
constată, în iulie 1919, că având în vedere situaţia internaţională a Rusiei, este 
imposibil în acel moment să se ia o decizie asupra Basarabiei. 

Eșecul acţiunilor militare ale albgardiștilor lui Kolceak, Iudenici, Deni- 
kin, moodifică din nou poziţia aliaţilor, cu excepţia SUA. La 3 martie 1920, 
Consiliul notifică României recunoașterea drepturilor acesteia asupra Basa- 
rabiei: „Luând în consideraţie starea generală de spirit a populaţiei Basarabiei 
şi caracterul moldovenesc din punct de vedere geografic și etnografic, pre- 
cum şi factorii economici și istorici, s-au pronunţat pentru unirea Basarabiei 
cu România”. SUA, însă, nu mai participă la negocieri și, într-o notă trimisă 
guvernului rus, își declară totala respectare a frontierelor rusești, notă primită 
cu mare satisfacție de Moscova. 

În octombrie, ceilalți participanţi la conferință (Marea Britanie, Franţa, 
Italia, Japonia) semnează Protocolul care consfințea unirea Basarabiei cu Ro- 
mânia. 

În anul 1922, Tratatul a fost ratificat de către România și Marea Brita- 
nie, iar peste doi ani de zile de către Franţa. Procesul de ratificare nu a fost, 

însă, aşa de simplu. Ambele state au cerut compensaţii pentru proprietăţile 
conaţionalilor lor în Basarabia, în valoare de aproape 1 miliard lei. În plus, 
englezii au insistat pe protecţia minorităţilor din Basarabia și pe inter- 
naționalizarea navigaţiei pe Dunăre. În parlamentul britanic a mai apărut o 
problemă: s-a spus fără echivoc că Marea Britanie nu se consideră obligată să 
sprijine România în cazul unui atac al vreunei puteri străine în Basarabia și că 
nu are alte obligaţii speciale față de România atâta timp cât tratatul nu este 
ratificat. 

Cu Italia lucrurile s-a desfășurat tot după formula „totul în jurul banilor”. 
În martie 1927, după semnarea unor aranjamente comerciale româno-ita- 
liene (iunie 1926) şi a unui Pact de amiciţie şi colaborare cordială (septem- 
brie 1926) şi Italia decide ratificarea. 

Pentru ca Protocolul să intre în vigoare, era nevoie — așa cum se stipula 
chiar în document — și de ratificarea Japoniei. Însă Tokio, după ce ajunge la 
un acord cu URSS ( în ianuarie 1925) în privinţa Sahalinului, scoate defini- 
tiv de pe agendă ratificarea Protocolului de la Paris. 

SUA a rămas până la sfârșit consecventă! 

În legătură cu adoptarea Protocolului, Hemingway nota sarcastic: „S-a 
întâmplat astfel că România a primit pământurile vecinilor săi în orice 
direcţie, în care oricare dintre acești români a dorit să arate cu degetul. 
Cei ce au conceput tratatul au hotărât că s-au debarasat ieftin de prezenţa 
înfierbântaţilor patrioţi români”. Tot el va scrie în 1923. „Mai devreme sau 
mai târziu, bucăţi din România se vor desprinde și vor pluti tot atât de repede 
precum ghețarii care cad în Golfstream”... 

Iar peste ani, în 1947, istoricul american Robert Langer scria în a sa lu- 
crare „Seizure of Territory: The Stimson Doctrine and Related Principles in 
Legal Theory and Diplomatic Practice”, că SUA s-a abținut cu fermitate „să 
participe la orice fel de înțelegeri care vizau dezmembrarea Rusiei” și că „după 
câteva luni de eforturi inutile de a schimba opinia americanilor”, principalele 
puteri aliate au semnat la 28 octombrie 1920 tratatul, fără participarea SUA. 
Iar mai aproape de vremurile noastre, în 1968, istoricul american Adam B. 
Ulam (Expansion and coexistence, The history of Soviet foreign Policy, 
1917-1967) consemna că „Rusia Sovietică nu a renunțat niciodată la dreptu- 
rile sale asupra acestui teritoriu (Basarabia), cotropit practic cu forța de către 
România în 1918. 

Timp de peste un deceniu, România a întreprins nenumărate demersuri 
în vederea obţinerii recunoașterii de către SUA a unirii Basarabiei cu Româ- 
nia. Ostentativ parcă, în 1923 SUA recunosc independenţa statelor baltice, 
în paralel incluzând cota de emigrație pentru Basarabia în cota URSS! 

Reprezentantul nostru diplomatic în SUA, E Nanu, exasperat, scria, la 
un moment dat: „cred că ar fi zadarnic să cerem mai mult de la americani, 
fiindcă le vom da doar impresia că nici o modificare teritorială în Europa nu 
are valoare dacă nu este ratificată și de ei, ceea ce ar fi insultător pentru noi...” 

Abia în 1933, secretarul de stat Cordell Hull propune preşedintelui ame- 
rican includerea cotei basarabene de emigrație în cota ce revenea României. 
Proclamaţia prezidenţială era, însă, un act pur administrativ, așa că, pentru 
a da o mică satisfacţie României, dar cu grijă de a nu deranja pe sovietici, se 
convine ca, în cazul în care presa ar fi cerut ceva explicaţii, partea română să 
publice un scurt comunicat, care să menţioneze că „întrucât guvernul român 
înţelege că, din punct de vedere american, deciziile privind cota basarabeană 
au fost luate iniţial din raţiuni de ordin administrativ, MAE român consideră 
că includerea cotei zonei basarabene în cota României poate fi interpretată 
corespunzător ca o recunoaștere de către SUA a situaţiei de facto din Basara- 
bia.... De facto și nu de jure!! 

Evocăm până azi doar articolul 1 din tratat — care recunoaște suverani- 
tatea României asupra Basarabiei — susţinând, fără suport juridic, că nerati- 
ficarea de către toate statele semnatare ar afecta doar art. 2-9 ale tratatului. 
Însă chiar şi unui jurist începător i-ar fi greu să susţină ceva mai mult decât 
valoarea morală a documentului. Prevederea privind aderarea Rusiei la acest 
tratat a rămas o frază sterilă, ceea ce a făcut ca și reputați juriști şi diplomați 
- N. Titulescu, Al. Cretzianu - să constate că, din punct de vedere juridic, 
tratatul din 1920 „nu ne poate da Basarabia” deoarece pentru Rusia el consti- 
tuie res inter alios acta. 

Cerem lichidarea consecințelor pactului Ribbentrop-Molotov, dar 
eludăm voit un alt document, postbelic — Tratatul de pace din 1947, docu- 
ment care consfințeşte, prin mai multe semnături, încorporarea Basarabiei 
în URSS, şi asta, fără nici o legătură cu protocolul secret din 1939 „dar în 
legătură determinantă, nerecunoscută atunci public, cu negocierile dintre 
principalii aliaţi din coaliția antihitleristă, negocieri începute încă din 1941! 

Despre aceste negocieri s-a scris, însă nu destul, din varii motive. Mie îmi 
revin obsesiv în memorie câteva aspecte ale acestora, pe care le voi menţiona, 
fără nici cea mai mică intenţie de a emite judecăţi de valoare. Asta e treaba 
istoricilor și, de ce nu ?, a politicienilor. 

Cum s-a ajuns la stipularea din Tratatul de la Paris (1947) privind 
apartenenţa la Rusia a Basarabiei și a nordului Bucovinei? Stalin, se vede 
treaba, făcuse o adevărată obsesie pentru spaţiul românesc. Astfel, încă din 
decembrie 1941, când nu numai că nu se întrevedea deznodământul răz- 
boiului, ci trupele germane se aflau încă la porţile Moscovei, în cadrul unei 

convorbiri cu Anthony Eden, șeful diplomaţiei britanice, Stalin a declarat 
răspicat viitoarele frontiere ale URSS vor fi cele din iunie 1941, în ajunul 
declanșării agresiunii germane, și că ar vrea ca România să aibă o alianță mi- 
litară cu URSS cu dreptul ultimei de a avea pe teritoriul românesc baze mi- 
litare, aeriene și navale... Iar cinci luni mai târziu, la 21 mai 1942, Molotov 
îi spunea lui Churchill: „restabilirea frontierelor este insuficientă. Vrem ca 
securitatea URSS la frontierele ei din nord-vest și sud-vest să fie în viitor mi- 
nimal garantată”. 

Răsfoind arhivele sovietice referitoare la proiectele aranjamentelor teri- 
toriale postbelice, trebuie să recunoaștem că diplomaţia sovietică a fost nu 
numai insistentă şi consecventă, dar a și reușit, în cea mai mare parte, să-și 
impună propria sa viziune în faţa aliaţilor americani și englezi. 

Într-un raport „strict secret”, redactat de ambasadorul I.M.Maiski, la 10 
ianuarie 1944, având ca destinatar pe V.Molotov, se menţiona că scopul prin- 
cipal al viitoarei ordini mondiale trebuie să fie „crearea unei atari situaţii în 
care, pe o perioadă lungă (minimum 30 de ani, maximum 50 de ani), să fie 
garantată securitatea URSS și menţinerea păcii, cel puţin în Europa și Asia”, 
iar „Europa, cel puţin cea continentală, să devină socialistă”. Mă voi referi 
doar la acele pasaje din memoriu în care este evocată România: 

- „leşirea (URSS) din război cu frontiere strategice avantajoase. La baza 
acestor frontiere trebuie să stea frontierele din 1941, ceea ce nu exclude mo- 
dificarea respectivelor frontiere (de ex. cu Polonia, România și Finlanda) în 
funcţie și de avantajul nostru sau de necesitatea de a se ţine cont de politica 
SUA și a Angliei..”; — „Între URSS pe de o parte, Finlanda și România pe de 
altă parte, trebuie să se încheie pe termen lung pacte de asistență mutuală cu 
asigurarea pe teritoriul ţărilor menţionate a unui număr necesar de baze — 
militare, aeriene și navale. În plus, URSS trebuie să fie legată de Finlanda și 
România printr-un sistem de căi rutiere și feroviare, importante strategic și 
economic”; 

- „URSS nu este interesată în crearea unei Ungarii puternice... atât 
acesteia, cât şi Italiei este necesar să li se dea de înţeles că aliaţii nu au uitat 
poziţiile lor în actualul război (...) să se păstreze statul ungar, dar, în măsura 
posibilului, să i se reducă teritoriul, urmărind strict principiul etnic. În acele 
cazuri în care prin aplicarea acestui principiu apar unele îndoieli, problema 
să fie soluționată împotriva Ungariei. Chestiunea Transilvaniei (Arbitrajul) 
trebuie revizuită în conformitate cu principiul naţional, dar cu înclinarea 
cunoscută în folosul României care va trebui să încheie un pact de asistență 
mutuală cu URSS şi să devină astfel un important factor al apărării noastre în 
sud-estul Europei...” 

- „România şi, într-o mai mică măsură Bulgaria, trebuie să plătească 
reparaţii. Dacă Anglia manifestă o opoziţie serioasă, s-ar putea să se încheie 
pacte tripartite (și cu Anglia), excepție făcând România, cu care, obligatoriu, 
tratatul trebuie să fie bilateral”... 

Iar în noiembrie 1944, M. Litvinov, analizând varianta unei înţelegeri cu 
Anglia, sublinia că o aceasta ar fi posibilă doar pe baza delimitării amiabile a 
sferelor de securitate în Europa pe principiul vecinătăţii apropiate. Sfera ma- 
ximală de interes a URSS poate fi socotită Finlanda, Suedia, Polonia, Unga- 
ria, Cehoslovacia, România, statele slave din Balcani, precum și Turcia... 

Unii dintre noi îl acuză pe Churchill că a scris la Yalta faimosul şerveţel 
pe care, în dreptul României, este înscris procentul de 90 la sută în favoa- 
rea influenței URSS. Bileţel pe care însuși Churchil, recunoscându-l ulte- 
rior, îl interpreta doar ca o împărţire a sferelor de interese și nu a sferelor de 
influență! Mi-e greu să cred că diplomaţia britanică era atât de naivă încât să 
nu sesizeze că aceste procente asigurau apriori sfera de influenţă a uneia din- 
tre părți. 

Probabil că mai bine au înţeles americanii acest lucru, concedând la 
pretenţiile sovietice și la procentele lui Churchill. În viziunea lui Roosvelt, 
sfera de influenţă în Europa urma să fie împărțită „amiabil”, între Marea Bri- 
tanie şi URSS, iar cea din Asia, între SUA şi China... 

Puţini știu că o altă cancelarie, cea de la Washington, începuse să creio- 
neze, încă din 1939 (27 decembrie), schițele pentru reglementarea proble- 
melor la terminarea războiului (deși SUA încă nu intraseră în război!!), prin 
crearea discretului Committee on problems of peace and reconstruction (Co- 
mitetul pentru problemele păcii și ale reconstrucției), rebotezat, o lună mai 
târziu, în Advisory Committee on problems of Foreign relations, iar în mai a 
aceluiași an, ca Ipterdepartamental Group to consider Post-var international 
Economic Problems and policies, condus de Leo Pasvolsky, iar în 1941 în Advi- 
sory committee on Post-War Foreign Policy, care avea şi un subcomitet ce urma 
să se ocupe de chestiunile teritoriale, respectiv crearea sau restaurarea unor 
state independente, retrasarea frontierelor, soluţii pentru teritoriile depen- 
dente etc. Printre zonele de interes figura și România, în contextul în care 
se concluzionase că în Europa de est ar fi cam 25 chestiuni teritoriale. Nici 
cu aceste comitete nu am avut noroc! Acel Leo Pasvolski, un eminent jurist 
de altfel, unul din autorii proiectului Cartei Naţiunilor Unite, era fiul unor 
emigranți ruși antimonarhiști care, în general, puteau fi acuzaţi de orice, dar 
nu de lipsă de dragoste pentru Marea Rusie... 

Tot documentele de arhivă americane atestă că, încă din august 1942, 
experţii americani din comitetele sus-menţionate au concluzionat, din consi- 

derente eminamente politice, că Rusia poate păstra Basarabia, însă nu și Bu- 
covina. Frontiera româno-rusă a făcut obiectul unei şedinţe a subcomitetului 
pentru probleme teritoriale (27 ianuarie 1943), în cadrul căreia, printre altele, 
s-au enunțat următoarele teze: posesiunea Basarabiei este importantă pentru 
ambele state — URSS şi România — dar nu este vitală pentru vreuna din părți; 
pierderea acesteia de către România nu ar crea o problemă iredentistă gravă, 
deși populaţia română era majoritară (56,2% conform recensământului din 
1930). Deşi una din concluzii releva consecințele controlului sovieticilor 
aspra regiunii dunărene, a prevalat ideea că interesele de securitate nu impun 
respingerea alipirii Basarabiei la Uniunea Sovietică (subl. ns.). Subcomitetele 
pentru chestiuni politice și probleme teritoriale au mai eleborat ulterior vreo 
10 studii asupra Basarabiei, recomandarea făcută la 8 februarie 1944 fiind de 
a nu se manifesta opoziţie la revendicarea Basarabiei de către URSS. O nouă 
demonstraţie că interesele proprii ale marii lor puteri au prevalat și prevalează 
asupra intereselor și drepturilor legitime ale statelor mici. 

Desfăşurarea şi deznodământul celul de al doilea război mondial fac 
ca târgurile asupra teritoriilor statelor europene să se desfășoare între alte 
cancelarii — Londra, Washington, Moscova — o nouă amputare a teritoriu- 
lui României fiind pecetluită, SUA și Anglia concedând fără nici o rezervă 
la pretenţiile Moscovei asupra României. O ciudată amnezie a cuprins 
diplomaţia anglo-americană, cea care prin Carta Atlanticului din 14 august 
1941, se angajase sa nu tolereze „nici o modificare teritorială care nu ar fi în 
acord cu voinţele liber exprimate ale popoarelor interesate”. Totul fiind deja 
decis de cele trei puteri, Tratatul de la Paris din februarie 1947 a constituit 
doar o simplă formalitate, îmbrăcată în haine juridice. 


* * * 


Câteva zeci de voluntari au organizat în centrul Chișinăului, la 29 martie, 
o grevă a foamei. Cereau eliberarea grupului Ilașcu, reîntoarcerea refugiaților 
la locurile de baştină, condiţii sociale pentru participanţii la conflict. Un 
reprezentant al primăriei se întâlnește cu protestatarii și le promite ajutor; 
peste două săptămâni, prin grija primarului Costin, refugiaților li se pune la 
dispoziţie un bloc cu câteva zeci de apartamente. 


Găsesc în vreo două ziare un scurt necrolog al poetului moldovean 
Bogdan Istru, care a încetat din viaţă, în cvasianonimat la vârsta de 79 ani. 
George Călinescu îl remarcase, la sfârșitul anilor '30, ca pe un viitor poet de 
talent, dar destinul l-a împins departe de România. Vreau să aflu mai multe 
despre el. „Poet comunist, care a făcut bani frumoși prin elogiile aduse sol- 

datului sovietic eliberator, prin glorificarea marilor realizări ale URSS”, îmi 
aruncă, în treacăt, un cunoscut. Un altul este mai conciliant: să treacă puţin 
timpul, să ne mai potolim şi atunci îl vom reconsidera... Mai târziu, îmi cade 
în mână o culegere de versuri, în care am găsit și o poezie a lui Bogdan Istru. 
Am reţinut patru scurte versuri: „E mare năpastă puterea/ dată-n mâna unui 
neghiob,/ căci el nu vede, nu crede / e surd si miop... Dar am mai găsit și un 
poem despre revoltele de la 'Tatar-Bunar din 1924, pentru care a luat și un 
mare premiu! Da, corect! Să mai treacă timpul... 


7-9 aprilie: are loc prima întâlnire a grupurilor parlamentare de prietenie 
Moldova -Rusia și Rusia-Moldova,care adoptă o declaraţie de sprijin pentru 
soluţionarea pașnică a problematicii transnistrene, parlamentarii ruși anga- 
jându-se să grăbească procedurile în vederea ratificării tratatului de bază din- 
tre cele două state. 


În cadrul ultimei runde de negocieri ruso-moldovene privind retragerea 
Armatei a 14-partea rusă anunţă că unitatea de rachete tactice din Bender 
va fi retrasă în Rusia. E ceva mai mult decât nimic. Cred că gestul rușilor 
nu a avut la bază considerente de ordin politic, ci unele mult mai prozaice, 
de natură economică. Generalul Lebed declarase, cu câtva timp în urmă, că 
întreţinerea a ceea ce mai rămăsese din Armata a 14-a costa cca 35 miliarde 
ruble anual (la cursul zilei, cam 50 milioane de dolari). 


9-10 aprilie: Are loc, în condiţii de cvasianonimat, al doilea Congres al 
Intelectualităţii. Alexandru Moșanu este ales președinte. 

La Chişinău soseşte Catherine Lalumière, secretar general al Consiliului 
Europei. Declară la conferinţa de presă că nu este la curent cu discriminarea 
Mitropoliei Basarabiei şi nici nu cunoaşte „în detaliu” cazul grupului Ilașcu. 
Cine or fi, oare, consilierii personali ai doamnei Lalumitre? Mă abţin să 
transmit mai multe informaţiiprivind vizita distinsei doamne. La București, 
unde venea destul de des, era primită cu onoruri, i se deschideau larg toate 
ușile, doar-doar ne va pune o vorbă bună pentru admiterea noastră în Consi- 
liul Europei. 

Într-un interviu acordat săptămânalului Literaturnaia gazeta, separa- 
tistul Şevţov declară că arhiva KGB din Moldova se află la Tiraspol: „din 
aceasta am aflat multe despre conducerea Moldovei și despre membrii Fron- 
tului Popular care, în unele momente ale perestroikăi, au avut legături cu ser- 
vicii străine”. Nu spunea un secret. Mulţi de la Chișinău se temeau că aceste 
arhive ar putea fi date publicităţii. Chiar și printre unioniști existau asemenea 
temeri. Aveam însă serioase îndoieli că ele vor fi făcute publice într-un viitor 

apropiat. Era mult mai „eficient” pentru noii stăpâni ai arhivelor să amin- 
tească, periodic, ce comoară deţin. 

„„Stafia KGB bântuia şi bântuie încă pe meleagurile moldovene și după 
proclamarea independenţei. Nu o dată mi-a fost să aud că X sau Y a fost 
kagebist, nu o dată în presă au apărut fel de fel de insinuări la adresa unor 
personalităţi politice, preponderent „unioniști”, cum că ar fi fost colaboratori 
ai KGB. Însă, în afara unor așa-zise nume conspirative, nu s-a oferit vreodată 
vreo informaţie concretă. S-a cerut cu insistență publicarea oficială a listelor 
colaboratorilor KGB deși se ştia bine că încă din 1990 arhiva KGB fusese 
în covârșitoarea sa parte transferată la Tiraspol, de unde, periodic, se arun- 
cau „firmituri”, la derută, pentru a crea confuzie. Nu exclud nici șantajarea 
unor oameni, temporizarea acţiunilor acestora. Ce mai rămăsese la Chişinău 
din arhiva KGB nu mai reprezenta mare lucru, dar era folosit cu abilitate. 
La aceasta se adăugau și informaţii culese periodic din arhivele de la Tiras- 
pol, chiar de către un colaborator al noii securităţi moldovene, cu „bun de 
difuzat” dat de sus-numitul Şevţov! Şi vizaţi erau exclusiv cei cunoscuţi ca 
unioniști sau bănuiţi de vederi unioniste! Am aflat că una din supapele de 
scurgere către presă era A., lucrător în noul minister al securităţii, fratele unui 
(prea) apropiat colaborator al lui Snegur. 

Mai târziu, în memoriile sale, Snegur vorbea despre unioniști ca despre 
„foşti agenţi ai KGB”, iar Lucinschi afirma la un moment dat că publicarea lis- 
tei informatorilor ar constitui o ameninţare la adresa securității naţionale: „să 
admitem că vom publica acum aceste liste. În primul rând, vom face țăndări 
intelectualitatea noastră. Nu pe ţărani sau muncitori. Vă imaginaţi ce s-ar în- 
tâmpla atunci în Moldova?” Sunt aproape sigur că Lucinschi știa ce spune. Să 
nu uităm că a fost, la un moment dat prim-secretar al PC din Moldova şi, ca 
primul om în republica unională, era firesc să fie informat în detaliu de către 
KGB asupra a tot ceea ce se petrece în jur, mai ales că începuse să se afirme 
serios mișcarea democratică. Iar ministrul moldovean al securităţii naţionale, 
interpelat la un moment dat în parlament, a declarat, mai în glumă, mai în 
serios, că dacă s-ar publica lista colaboratorilor KGB, Moldova ar rămâne fără 
parlament! Că înainte de perioada Gorbaciov în rândul intelectualilor mol- 
doveni au fost și colaboratori —cu sau fără voie — ai KGB nu neagă nimeni. 
Dar ce anume au scris în timpul acestei colaborări nu știm, deocamdată. Unui 
unionist radical i-am spus odată: dacă X, Y, Z, care acum sunt printre cei mai 
fanatici susţinători ai unirii cu România, au fost colaboratori a KGB, atunci 
poate vă gândiţi să ridicaţi un monument kgb-ului din republică. 

Mai grave mi se păreau zvonurile privind colaboratorii din anii peres- 
troicii. Că în mișcarea democratică din Moldova, înfiinţată în 1988, au fost 

infiltraţi și agenţi sau colaboratori ai KGB era un lucru îndeobşte cunoscut. 
Că aceste infiltrări au dat doar parţial rezultatele dorite de Centru, este o re- 
alitate. Nu constituia un secret faptul că, încă de la crearea Mișcării democra- 
tice pentru restructurare din Moldova, lista fondatorilor a fost supervizată 
(şi completată!) de KGB. În aprilie 1988 venise la Chişinău secretarul CC 
al PCUS, V. Cerbikov, cu misiunea de a contacta o serie de persoane în vede- 
rea creării unei Mişcări democratice în susţinerea perestroicii lui Gorbaciov. 
A primit o listă, a aprobat-o şi a completar-o cu alte câteva nume! Mai târ- 
ziu, în august același an, va trimite la Chișinău un lucrător de rang înalt din 
KGB, specializat în chestiunile mișcărilor naţionale din republicile unionale, 
cu sarcina de a se documenta asupra structurilor organizatorice ale Mișcării 
Democratice din Moldova şi de a monitoriza liderii acesteia, „iar în caz de 
necesitate, compromiterea sau neutralizarea lor politică”. Şi au făcut-o, chiar 
cu sprijinul agenţilor infiltraţi! Unul dintre aceștia, cu numele conspirativ de 
„Lider” şi, mai apoi, de „Budulai”, membru marcant al conducerii Frontului 
Popular, într-un (improbabil!) acces de căință, ar avea multe de povestit! 

Ce a pierdut din vedere KGB și, în general, ce nu vor să priceapă multe 
alte servicii specializate din diverse colţuri ale lumii, este faptul că și mani- 
pularea maselor are anumite limite, că inteligenţa” manipulatorilor poate fi 
cel puţin egalată de inteligența celor manipulaţi, și că scenariile iniţiale tre- 
buie deseori modificate și nu în rare cazuri sunt rescrise chiar de „figuranții” 
vizaţi iniţial. Asta s-a întâmplat și în anii perestroicii în multe din republi- 
cile unionale sovietice. Şi atunci a fost aplicată varianta de rezervă: crearea 
unor contraforţe — respectiv crearea „Interfronturilor”, formate majoritar din 
rusofoni. In octombrie 1993, fostul preşedinte al KGB, Vadim Bakatin, va 
recunoaşte public că la sfârșitul anilor '80 KGB a creat în Abhazia și Osetia 
de sud așa-numitele fronturi internaționale (Interfront), pentru a contracara 
mișcarea națională georgiană. Mai târziu, în memoriile sale „Debarasarea de 
KGB”, scria că prin crearea „Interfronturilor” în republicile unionale „recal- 
citrante” s-a urmărit divizarea societății în două tabere ireconciliabile, noua 
creaţie a KGB fiind la originea grevelor, a contestării legimităţii organelor 
alese şi chiar a frontierelor. Şi, ca să revenim la Moldova, anume „Interfron- 
tul” a fost promotorul rezistenței la proiectele de lege privind statutul limbii 
moldovenești și al declanșării mișcării separatiste în Transnistria. 

Chiar înainte de destrămarea oficială a URSS, în occident apăruseră mai 
multe lucrări care emiteau ipoteza unui scenariu complex, scris chiar de antu- 
rajul lui Gorbaciov, și având printre actorii principali unele servicii speciali- 
zate ad-hoc ale KGB. În esenţă, opiniile convergeau spre ideea că Gorbaciov, 
conştient de slăbiciunile statului sovietic în plan economic, tot atât de con- 

vins că tezele leniniste privind revoluţia mondială sunt caduce, a înţeles că 
singura cale de depăşire a crizei din interiorul Uniunii Sovietice, care dădea 
tot mai des semnale îngrijorătoare, nu va putea fi depășită decât printr-o con- 
lucrare internaţională complexă, de durată şi, mai ales, pusă pe baze noi, de 
încredere și nu de confruntare în cadrul prelungitului război rece. 

Evident, Casa Europeană despre care vorbea cu atât drag Gorbaciov, nu 
putea rămâne din punct de vedere arhitectural așa cum fusese proiectată și 
construită imediat după război. Fără a renunţa total la sfera sa de influență, 
Gorbaciov a dat, încă din 1987, mână liberă curentelor reformiste care înce- 
puseră să se înfiripeze în unele state din centrul Europei. În dialogul pe care 
îl vedea atât de necesar cu SUA şi Germania Federală, Gorbaciov a realizat că 
va fi nevoie de unele concesii, chiar majore. Reunificarea Germaniei trebuia 
să fie considerată ca o contribuţie la construirea „Casei europene” , dar lucrul 
acesta nu putea fi atins decât printr-o transformare a sistemului politic din 
RDG, declara în 1990 Erich Honecker. Dezvăluirile făcute de acesta, care 
primise de la Gorbaciov „sărutul morţii” chiar pe pământ german, au fost re- 
pede uitare, ele fiind considerate o expresie a frustrării fostului lider est-ger- 
man ca urmare a pierderii puterii. 

Personal, însă, nu împărtășesc aproape deloc speculaţiile unor analiști 
occidentali ai vremii care vorbeau despre structuri ultrasecrete ale KGB care 
ar fi acţionat în acea perioadă pentru subminarea RDG şi care ar fi stimulat 
chiar și istorica dărâmare a zidului Berlinului. Prin 1992, au apărut pe piaţă o 
serie de dezvăluiri privind tratativele Gorbaciov-Kohl, privind condiţiile reu- 
nificării Germaniei, materializate prin pactul celor doi, la Geneva, în septem- 
brie 1990, care ar fi stabilit, printre altele, noile sfere de influență, din Europa 
de Est si Balcani. Războiul din Iugoslavia, declanșat in 1991, era dat ca exem- 
plu in acest sens. Însă, până azi, aceste dezvăluiri nu au un suport documen- 
tar convingător, aşa cum nu are nici așa-zisa nouă Yaltă (Malta, decembrie 
1989), dacă avem în vedere evenimentele ulterioare din URSS şi din Europa. 

Un comentator de televiziune din St. Petersburg, Al. Nevzorov, care a 
făcut avere în perioada 1985-1991 prin ciclul său de emisiuni „600 de se- 
cunde”, compara politica conducerii gorbacioviste cu un joc de șah: în par- 
tida sa de șah pentru dominaţia mondială, Kremlinul și-a sacrificat stăpânirea 
asupra Europei de Est, a efectuat un schimb de „piese”, pentru a-și asigura un 
mai rapid şi mai facil acces la economia și tehnologia Europei Occidentale. 
În cartea „Gorbaciov şi revoluțiile est-europene”, apărută în 1990 la Londra, 
Mark Almod, profesor de istorie modernă la Oxford University, ajungea și el 
la concluzia ca revoluțiile din statele socialiste europene au fost dirijate din 
umbră de KGB: „Moscova și KGB-ul au armat pistolul care a slujit la darea 

startului pentru transformările din Europa răsăriteană și centrală, iar acestea 
s-au săvârşit cu cea mai mare ușurință deoarece a fost suficient sa se activeze 
rezistenţele care existau deja”. 

Sovieticii aveau deja un „succes story” privind dirijarea din afară a revo- 
luţiilor. Să nu uităm că puciul din octombrie 1917, numit timp de peste şapte 
decenii „marea revoluţie socialistă din octombrie”, a fost finanţat de Banca 
Imperială germană, dupa ce Berlinul îi teleghidase anterior pe Lenin și vreo 
400 de bolșevici, cu un tren plumbuit, din Elveţia (unde aceștia se aflau în 
exil) în Rusia. Și, tot în 1917, s-a reîntors în Rusia, pe bani americani, Leon 
Troțki, adevăratul „părinte” al puciului de la 7 noiembrie, zi în care „The 
New-York Tribune” îl și anunţa ca noul conducător al Rusiei. La o lectură 
atentă a faimoasei cărți a lui John Reed, „Cele zece zile care au zguduit lu- 
mea”, întâlnim numele lui Troțki de mult mai multe ori decât pe cel al lui Le- 
nin! În final, va învinge gruparea lui Lenin, care va şi încheia pacea separată 
cu Germania, plătindu-şi,astfel, „datoriile”... 

Interesante sunt şi memoriile cunoscutului disident ceh Vaclav Havel, 
care insinuează că și revoluţia de catifea a fost stimulată de KGB, e drept cu 
observaţia că sovieticii voiau doar schimbarea conducerii de atunci a Ceho- 
slovaciei cu un lider, adus din afară. Cam greu de crezut, eu rămânând la con- 
vingerea că supralicitarea rolului serviciilor secrete sovietice în evenimentele 
istorice din 1988-1989 din statele socialiste europene, urmărește în fapt crea- 
rea unei stări de spirit în rândul maselor cum că succesul oricărui demers po- 
pular pentru o schimbare de mai mică sau mai mare anvergură în propria ţară 
depinde exclusiv sau în cea mai mare măsură de alte puteri, care pot schimba 
mersul istoriei în sensul dorit de ele. Şi la Chişinău am auzit nu o dată citatul 
din Miron Costin: „Moldova, fiind o ţară mică, nice un lucru de samă nu au 
făcut fără amestecul vecinilor”! Asta s-a întâmplat, în opinia mea, și în cazul 
României, evenimentele din decembrie 1989 fiind puse de unii analiști exclu- 
siv pe seama intervenției URSS. O fi fost şi amestecul sovietic (și al altora!), 
nu zic nu, dar să consideri sutele de mii de oameni, de toate categoriile și de 
toate vârstele, care au ieșit pe străzi în acel sfârșit de de decembrie drept o 
masă oarbă, de manevră, care a executat inconştient subliminalele ordine din 
exterior, mi se pare mai mult decât o jignire a intelectului românilor. Am fost 
şi suntem săraci, am fost la răscrucea tuturor răutăților, am fost şi suntem, 
periodic, supuşi unuia sau altuia, am avut şi avem, poate, prea multă răbdare 
— dar nu suntem fataliști, nu suntem nici orbi, nici surzi, nici muţi, nici som- 
nambuli, nici zombi! 

Situaţia economică a R. Moldova în primele patru luni ale anului 1993 
a continuat să se deterioreze. Venitul naţional scăzuse la 77,9 la sută față de 
anul 1992, iar faţă de 1991 - cu 57,2 la sută; industria — cu 97,2 la sută, res- 
pectiv 73 la sută; producţia globală în agricultură — cu 64 la sută și 47 la sută. 
Volumul construcţiilor de locuinţe a fost în 1992 de 3 ori mai mic decât în 
1989, media consumului de carne pe locuitor a coborât la nivelul anului 
1972, cea de lapte la nivelul anului 1973, cea de ouă — în parametrii anului 
1978, cel de zahăr - la nivelul anului 1969, iar la ulei și cartofi, consumul era 
egal cu cel din anul 1965. Preţurile au depășit cu 20-125 la sută ritmurile de 
creştere a veniturilor. 


Și-a încetat apariţia ziarul Sfatul Ţării, parlamentul considerând că 
această publicaţie, precum și agenţia Basa-Press reflectă deschis poziţiile 
Frontului Popular Creştin Democrat. 

Este schimbată şi conducerea ziarului Nezavisimaia Moldova, acuzată, 
de asemenea, de orientări prounioniste.Nu era chiar așa, dar redactora şefă 
a publicaţiei, care nutrea o simpatie deosebită pentru un fost înalt demnitar 
cunoscut pentru poziţiile sale proromâne, mai publica și câte un articol care 
ieșea din canoanele indicaţiilor conducerii, pentru că ziarul era, totuși, oficios 
al guvernului. 

Consulul rus merge la 22 aprilie la Tiraspol unde rezolvă cererile de 
cetăţenie rusă pentru 200 persoane. Iar noi, în vreo două rânduri, primisem la 
ambasadă câte 10-15 pașapoarte românești aparţinând unor cetăţeni din Re- 
publica Moldova, cu o explicaţie foarte simplă a ministerului moldovean de 
externe: cetăţenii respectivi au renunţat la cetăţenia română! Însă nici unul 
nu se prezentase personal să depună pașaportul și să îndeplinească formalită- 
ţile de renunțare la cetăţenie. În realitate, aceste pașapoarte erau confiscate la 
frontieră de ...vameşii moldoveni, care sub pretextul controlului vamal, um- 
blau în portofelele sau poșetele moldovenilor care mergeau în România, con- 
fiscându-le pașapoartele românești. 

S-au înmulţit scrisorile de ameninţare pe care le primeam la ambasadă. 
Toate — anonime, majoritatea scrise la mașină. Ştampilele poştei atestau că 
erau trimise din diverse localităţi. Imposibil de reprodus limbajul folosit în 
aceste scrisori, atât la adresa României, cât şi a noastră, a membrilor ambasa- 
dei. Inclusiv ameninţări cu moartea dacă nu părăsim „pământul sfânt al Mol- 
dovei”! Un colaborator a remarcat, întâmplător, că una din literele tipărite 
era ușor înclinată. Şi litera cu pricina apărea absolut în toate scrisorile dacti- 
lografiate, indiferent din ce localitate erau expediate. După ce am adunat câ- 
teva zeci de astfel de scrisori, le-am înmânat personal ministrului de externe, 

cu observaţia că nu citim şi nu luăm în considerare scrisori anonime. Minis- 
trul 'Ţâu a încercat să explice că „peste tot în lume sunt oameni care nu au ce 
face”. „Da, zic eu, dar nu înţeleg de ce trebuie să plimbe o maşină de scris prin 
toată Moldova, când le pot scrie de mână”, și i-am arătat litera cu pricina. Un 
zâmbet strâmb al ministrului și ...subiectul a fost epuizat. Curios că, după 
acest moment, pasiunea „oamenilor muncii moldoveni” de a ne scrie epistole 
a încetat brusc! Am înţeles, după plecarea mea de la Chişinău, că în 1994 s-a 
reluat practica trimiterii unor astfel de scrisori, numai că maşina de scris a fost 
atent verificată! 


24 aprilie: un lung și interesant articol din Rossiiskaia gazeta despre te- 
zaurul românesc evacuat la Moscova în 1916-1917. Sunt evocate câteva do- 
cumente din „mapa Lenin”, complet secretizate timp de șapte decenii, care 
atestă că, în 1921, tezaurul încă exista! Nu fusese furat nici de albgardiști, 
nici de nimeni altcineva, ci se păstra, cu evidențe stricte, în băncile bolşevice! 
Se amintește că, în 1991, Iliescu a ridicat problema tezaurului în dialogul cu 
Gorbaciov, acesta din urmă retezând scurt discuția, motivând că nu este in- 
format. Răspunsul l-a dat, însă, ziarul „Sovetskaia Rossia”: „Partea sovietică 
consideră problema definitiv închisă şi scoasă de pe ordinea de zi. Ea nu in- 
cenţionează să se mai revină la analizarea respectivei chestiuni întrucât abor- 
darea ei atrage inevitabil după sine multe probleme referitoare atât la primul 
război mondial, cât și la acţiunile pe teritoriul Uniunii Sovietice ale trupelor 
române de ocupaţie în timpul celui de al doilea război mondial”. În articol 
sunt, însă, preluate și opiniile — iresponsabile, zic eu - ale unor români de-ai 
noştri privind tezaurul: articolul din 1945 al lui Tudor Arghezi în care poetul 
susţinea că tablourile lui Grigorescu ar fi fost furate din tren înainte ca acesta 
să treacă graniţa, amintirile istoricului Lepădatu care, chipurile, ar fi văzut 
personal cum într-una din lăzile care era marcată ca plină cu aur se aflau sticle 
de vin, slănină şi alte alimente, un articol de dată recentă din România liberă 
în care un alt istoric susținea că bijuteriile reginei Maria ar fi fost vândute de 
Ana Pauker și Walter Roman pentru nevoile partidului și ale Kominternului, 
un articol din Flacăra care susţinea că, în chiar zilele noastre, în anticariatele 
din Elveţia s-au vândut „de sub tejghea” piese din tezaur! Iată cum noi înșine 
oferim argumente rușilor! 


Îmi închei vizitele protocolare la preşedinţie, parlament și guvern, îmi iau 
rămas bun de la mulţi-mulți dintre prietenii pe care mi-i făcusem aici: depu- 
taţi, scriitori, artiști, ziariști. Am urmărit, cu plăcere, ca să fiu sincer, imaginile 
filmate de la primirea mea la președintele Snegur precum și aprecierile din 

comunicatele oficiale privind vizitele de rămas bun. S-a punctat „contribuţia” 
mea „nemijlocită la dezvoltarea și impulsionarea relaţiilor pe multiple planuri 
cu țara soră” (după întâlnirea cu Mircea Snegur), „mulțumirile cordiale” ale 
premierului Sangheli pentru fructuoasa activitate” etc. 

Un ultim interviu de peste o oră la televiziunea naţională. Răspunsurile 
mele au fost cuminţi, deși aș fi vrut să spun pe nume multor lucruri. Am ţinut 
totuși să punctez că, pornind de la ceea ce declaraseră, ca un crez politic, con- 
ducătorii noștri în ultimii doi ani, să nu pierdem din vedere că relaţiile bilate- 
rale nu sunt simple relaţii între două țări vecine, ci între două state românești, 
care au o identitate istorică, spirituală, culturală incontestabilă. L-am citat 
culmea! — chiar și pe președintele Snegur, preluând din discursul său din 
decembrie sublinierea că nu trebuie ridicat între noi un nou zid al Berlinului. 
Esenţial, în momentul actual, este să avem grijă de a păstra măcar ceea ce s-a 
realizat și de a nu face pași înapoi, și că versurile unui cântec al soţilor Aldea 
Teodorovici sunt actuale: „Le vom face rând pe rând pe toate/ dacă eu mai 
vreau şi tu mai vrei”. 

La 29 aprilie am organizat şi o recepţie de rămas bun. Cea mai mare sur- 
priză! A venit chiar președintele Snegur, cam jumătate din membrii guvernu- 
lui, mulți deputaţi, oameni de cultură etc. Premierul și ministrul de externe 
plecaseră cu o seară înainte în vizită în Israel, deci puteam să consider că ab- 
senţa lor este motivată! Am apreciat gestul lui Snegur, mai ales că, pentru a 
participa la recepţie, amânase întrunirea programată la o instituţie centrală. 
Era, la urma urmei, un gest faţă de România, nu faţă de mine ca persoană... 


Pe 1 mai am plecat cu mașina spre București. 

La frontieră, lume puţină, şi la intrări” şi la ieşiri”. Regretam cozile in- 
terminabile pe care le văzusem cu 15 luni în urmă. Grănicerii şi vameșii de 
la Leuşeni vorbeau deja româneşte, dar era mai vizibil controlul pe care îl fä- 
ceau atât la documentele de călătorie, cât și la bagajele turiştilor. Oare Prutul 
a fost blestemat să fie veșnic râu de frontieră? In locul milioanelor de flori 
pe care le-a purtat în 1990, în jos, spre Dunăre, acum se vedeau doar sălcii 
plângătoare pe maluri. Mi-au revenit instinctiv în memorie versurile neuita- 
tului cântec al soţilor Aldea-Teodorovici: „...Curge Prutul între ţări române/l 
se-aude plângerea în Carpaţi/Olt şi Mureş sar ca să-l îngâne/Jiu și Nistru, voi 
ce asteptaţi?/Şi din cer întregul loc arată/Ca un rai însângerat la brâu/Vino, 
frate, să legăm odată/Malurile tragicului râu...” 

DECLARAŢIA DE SUVERANITATE 
A REPUBLICII SOVIETICE SOCIALISTE MOLDOVA 


Sovietul Suprem al Republicii Sovietice Socialiste Moldova de legislatura a 
XII-a în cadrul primei sesiuni, apelînd la adevăr că toţi oamenii sunt egali și au drep- 
tul la viaţă, libertate și bunăstare, înţelegînd responsabilitatea istorică pentru soarta 
Moldovei, care are istorie proprie, cultură și tradiţii milenare, respectînd dreptul la 
suveranitatea tuturoar popoarelor, în scopul instaurării legii, protecţiei legale și sta- 
bilităţii sociale, exprimînd dorinţa poporului, declară solemn: 

1. Republica Sovietică Socialistă Moldova este un stat suveran. Suveranitatea 
R.S.S. Moldova este unica și necesara condiţie a existenţei statalității Moldovei. 

2. Purtătorul și sursa suveranităţii este poporul. Suveranitatea se realizează în 
interesele întregului popor de către organul reprezentativ superior al puterii repu- 
blicii. Nici o parte a poporului, nici un grup de cetăţeni, nici un partid politic sau 
organizaţie publică, nici o altă formă de organizaţie, nici o persoană fizică nu au 
dreptul să-și atribuie dreptul de a exercita suveranitatea. 

3. Republica Sovietică Socialistă Moldova este un stat unitar și indivizibil. Ho- 
tarele R.S.S. Moldova pot fi modificate doar cu acordul amiabil între R.S.S. Mol- 
dova şi alt stat suveran în conformitate cu dorința popoarelor, în conformitate cu 
adevărul istoric și regulile acceptate de drept internaţional. 

4. Pămîntul, subsolul acestuia, apele, pădurile și alte resusre naturale, aflate pe 
teritoriul R.S.S. Moldova, precum și întreg potenţialul economic, tehnico-științi- 
fic şi financiar, alte valori de patrimoniu naţional se află în proprietatea exclusivă a 
R.S.S. Moldova și se folosesc în scopul asigurării necesităţilor materiale și spirituale 
poporului republicii. 

Întreprinderile, organizaţiile, instituţiile, alte obiective, ce aparţin comunității 
statelor independente, statelor străine și a cetăţenilor acestora, organizaţiilor inter- 
naţionale, pot fi amplasate pe teritoriul R.S.S. Moldova, pot utiliza resursele ei na- 
turale doar cu acordul organelor competente ale puterii R.S.S. Moldova în confor- 
mitate cu legislaţia republicii. 

5. În scopul asigurării garanţiilor social-economice, politice și juridice ale suve- 
ranităţii republicii — Sovietul Suprem al R.S.S. Moldova stabilește: 

puterea deplină a Republicii Sovietice Socialiste Moldova asupra deciziilor pri- 
vitoare la subiectele ce vizează statul și societatea civilă, 

supremaţia Constituţiei și legilor R.S.S. Moldova pe întreg teritoriul R.S.S. 
Moldova. Legile și alte acte normative ale Uniunii Republicilor Sovietice Socialiste 
sunt valabile doar după ratificarea acestora de către Sovietul Suprem al republicii. 
Acţiunea actelor anterioare, care contravin suveranităţii Moldovei se abrogă. 

6. Republica Sovietică Socialistă Moldova recunoaște dreptul suveran al tutu- 

ror statelor. Ca stat suveran R.S.S. Moldova are dreptul de a intra în uniuni de state, 
de delegare în acestea, în mod voluntar, a anumitor prerogative, precum și să se lip- 
sească de aceste prerogative sau să se retragă din uniuni în conformitate cu acordul 
respectiv. 

7. Republica Sovietică Socialistă Moldova participă la punerea în aplicare a au- 
torităţii transferate comunităţii statelor independente, și a autorizat reprezentanţi 
în alte state suverane. Divergenţele dintre R.S.S. Moldova și comunitatea statelor 
independente se soluţionează în modul prevăzut de acordul respectiv. 

8. Pe teritoriul Republicii Sovietice Socialiste Moldova se stabilește cetățenia 
republicii. Tuturor cetăţenilor republicii, cetățenilor străini și apatrizilor care au 
viza de reşedinţă pe teritoriul R.S.S. Moldova, le sunt garantate drepturile și libertă- 
çile conform Constituţiei și altor legi ale R.S.S. Moldova, recunoscute principiile și 
normele de drept internaţional și ei sunt obligaţi să respecte legile republicii. 

Cetăţenii Moldovei din afara republicii se află sub protecția Republicii Sovie- 
tice Socialiste Moldova. 

9. Republica Sovietică Socialistă Moldova acordă garanţii pentru toți cetăţenii, 
partidele politice, organizaţiile publice, mișcările de masă și organizaţiile religioase, 
ce activează în conformitate cu prevederile Constituţiei R.S.S. Moldova, șanse juri- 
dice egale de a participa la gestionarea statului și afacerilor publice. 

10. Separarea ramurilor legislativă, executivă și judecătorească ale puterii con- 
stituie Principiul de bază al funcţionării R.S.S. Moldova ca stat democratic de drept. 

11. Republica Sovietică Socialistă Moldova respectă Carta Naţiunilor Unite, şi 
afirmă angajamentul său faţă de principiile universal acceptate și normele de drept 
internaţional, dorința de a trăi cu toate țările și popoarele în pace și armonic. Să ia 
toate măsurile pentru a evita o confruntare în relaţiile internaţionale, interstatale și 
inter-etnice, apărind interesele poporului R.S.S. Moldova. 

12. Republica Sovietică Socialistă Moldova ca un subiect egal al relaţiilor in- 
ternaţionale se declară o zonă demilitarizată, activ promovează consolidarea păcii și 
securităţii, este implicată direct în procesul de cooperare și securitate precum și în 
structurile europene. 

13. Această declaraţie este baza pentru dezvoltarea unei noi Constituţii a RSS 
Moldova, îmbunătăţirea legislaţiei naţionale, poziţia Republicii Sovietice Socialiste 
Moldova în pregătirea şi semnarea Tratatului de Uniune în cadrul comunității de 
state independente. 


Sovietul Suprem al Republicii Sovietice Socialiste Moldova, 
Chişinău, 23 iunie 1990 

DECLARAŢIA DE INDEPENDENŢĂ 
A REPUBLICII MOLDOVA 


PARLAMENTUL REPUBLICII MOLDOVA, constituit în urma 
unor alegeri libere și democratice, 

AVÎND ÎN VEDERE trecutul milenar al poporului nostru şi statalita- 
tea sa neîntreruptă în spaţiul istoric și etnic al devenirii sale naţionale; 

CONSIDERÎND actele de dezmembrare a teritoriului national de la 
1775 şi 1812 ca fiind în contradicţie cu dreptul istoric şi de neam și cu statu- 
tul juridic al Ţării Moldovei, acte infirmate de întreaga evoluţie a istoriei și de 
voinţa liber exprimată a populatiei Basarabiei si Bucovinei; 

SUBLINIIND dăinuirea în timp a moldovenilor în Transnistria — parte 
componentă a teritoriului istoric și etnic al poporului nostru; 

LUÎND ACT de faptul ca parlamentele multor state în declaraţiile lor 
consideră înţelegerea încheiată la 23 august 1939, între Guvernul URSS și 
Guvernul Germaniei, ca nulă ab initio şi cer lichidarea consecinţelor poli- 
tico-juridice ale acesteia, fapt relevat și de Conferinţa internaţională „Pactul 
Molotov-Ribbentrop şi consecinţele sale pentru Basarabia” prin Declaraţia 
de la Chișinău, adoptată la 28 iunie 1991; 

SUBLINIIND că fără consultarea populaţiei din Basarabia, nordul 
Bucovinei şi ţinutul Herţa, ocupate prin forță la 28 iunie 1940, precum și 
a celei din RASS Moldovenească (Transnistria), formată la 12 octombrie 
1924, Sovietul Suprem al URSS, încălcând chiar prerogativele sale constitu- 
tionale, a adoptat la 2 august 1940 „Legea URSS cu privire la formarea RSS 
Moldovenești unionale”, iar Prezidiul său a emis la 4 noiembrie 1940 „De- 
cretul cu privire la stabilirea graniței între RSS Ucraineană și RSS Moldove- 
nească”, acte normative prin care s-a încercat, în absenţa oricărui temei juridic 
real, justificarea dezmembrării acestor teritorii şi apartenenţa noii republici la 
URSS; 

REAMINTIND că în ultimii ani mișcarea democratică de eliberare 
naţională a populaţiei din Republica Moldova şi-a reafirmat aspiraţiile de li- 
bertate, independenţă și unitate naţională, exprimate prin documentele finale 
ale Marilor Adunări Naţionale de la Chișinău din 27 august 1989, 16 decem- 
brie 1990 şi 27 august 1991, prin legile şi hotăririle Parlamentului Republicii 
Moldova privind decretarea limbii române ca limbă de stat și reintroducerea 
alfabetului latin, 31 august 1989, drapelul de stat, din 27 aprilie 1990, stema 
de stat, din 3 noiembrie 1990, şi schimbarea denumirii oficiale a statului, din 
23 mai 1991; 

PORNIND de la Declaraţia suveranităţii Republicii Moldova, adoptată 
de Parlament la 23 iunie 1990, şi de la faptul ca populaţia Republicii Mol- 
dova, exercitând dreptul său suveran, nu a participat la 17 martie 1991, în 
ciuda presiunilor exercitate de organele de stat ale URSS, la referendumul 
asupra menţinerii URSS; 

ȚINÎND SEAMA de procesele ireversibile ce au loc în Europa şi în lume 
de democratizare, de afirmare a libertăţii, independenţei și unităţii naţionale, 
de edificare a statelor de drept şi de trecere la economia de piață; 

REAFIRMÎND egalitatea în drepturi a popoarelor şi dreptul acestora la 
autodeterminare, conform Cartei ONU, Actului Final de la Helsinki și nor- 
melor de drept internaţional; 

APRECIIND, din aceste considerente, că a sosit ceasul cel mare al 
săvirşirii unui act de justiţie, în concordanţă cu istoria poporului nostru, cu 
normele de morală și de drept internaţional, 

PROCLAMĂ 

solemn, în virtutea dreptului popoarelor la autodeterminare, în numele 
întregii populaţii a Republicii Moldova și în faţa întregii lumi: 

REPUBLICA MOLDOVA ESTE UN STAT SUVERAN, INDE- 
PENDENT ȘI DEMOCARTIC, LIBER SĂ-ȘI HOTĂRASCĂ PRE- 
ZENTUL $I VIITORUL FĂRĂ NICI UN AMESTEC DIN AFARĂ, ÎN 
CONFORMITATE CU IDEALURILE ȘI NAZUIN ŢELE SFINTE ALE 
POPORULUI ÎN SPAŢIUL ISTORIC ŞI ETNIC AL DEVENIRII SALE 
NAȚIONALE. 

În calitatea sa de STAT SUVERAN ȘI INDEPENDENT, REPU- 
BLICA MOLDOVA: 

SOLICITĂ tuturor statelor și guvernelor lumii recunoașterea indepen- 
denţei sale, astfel cum a fost proclamată de Parlamentul liber ales al Republi- 
cii, şi îşi exprimă dorinţa de interes comun cu țările europene, cu toate statele 
lumii, fiind gata să procedeze la stabilirea de relaţii diplomatice cu acestea, 
potrivit normelor de drept internaţional și practicii existente în lume în 
această materie. 

ADRESEAZĂ Organizaţiei Naţiunilor Unite cererea de a fi admisă ca 
membru cu drepturi depline în organizaţia mondială și în agenţiile sale spe- 
cializate; 

DECLARĂ că este gata să adere la Actul final de la Helsinki şi la Carta 
de la Paris pentru o nouă Europă, solicitând, totodată, să fie admisă cu drep- 
turi egale la Conferinţa pentru Securitate și Cooperare în Europa și la meca- 
nismele sale; 

CERE Guvernului Uniunii Republicilor Sovietice Socialiste sa înceapă 

negocieri cu Guvernul Republicii Moldova privind încetarea stării ilegale de 
ocupaţie a acesteia și să retragă trupele sovietice de pe teritoriul național al 
Republicii Moldova; 

HOTĂRĂȘTE ca pe întregul său teritoriu să se aplice numai Constituţia, 
legile şi celelalte acte normative adoptate de organele legal constituite ale Re- 
publicii Moldova; 

GARANTEAZĂ exercitarea drepturilor sociale, economice, culturale şi 
a libertăţii politice ale tuturor cetăţenilor Republicii Moldova, inclusiv ale 
persoanelor aparţinând grupurilor naţionale, etnice, lingvistice și religioase, 
în conformitate cu prevederile Actului final de la Helsinki și ale documente- 
lor adoptate ulterior, ale Cartei de la Paris pentru o nouă Europă. 

Asa să ne ajute Dumnezeu! 


Adoptată la Chişinău, de Parlamentul Republicii Moldova, 
la 27 august 1991 


www.dacoromanica.ro 


DECLARAŢIA GUVERNULUI ROMÂNIEI 


Guvernul României a primit cu deosebită bucurie Declaraţia Republicii 
Moldova cu privire la proclamarea independenţei de stat a Republicii. 

Această hotărâre de importanţă capitală se înscrie în mod logic în proce- 
sul de înnoiri democratice, de destrămare a structurilor totalitare comuniste 
care au loc in URSS. 

Guvernul României își îndeplineşte o nobilă îndatorire de a saluta actul 
istoric de autodeterminare a poporului Republicii Moldova, de împlinire a 
năzuinţelor sale legitime spre libertate, democraţie și demnitate naţională. 

Proclamarea unui stat românesc independent pe teritorii anexate cu forța 
în urma înțelegerilor secrete stabilite prin Pactul Molotov-Ribbebtrop repre- 
zintă un pas decisiv spre înlăturarea pe cale pașnică a consecinţelor nefaste 
ale acestuia îndreptate împotriva drepturilor și intereselor poporului român. 

Recunoscând independenţa Republicii Moldova, Guvernul României 
declară că este gata să procedeze la stabilirea de relaţii diplomatice, să acorde 
sprijinul necesar autorităţilor Republicii Moldova pentru consolidarea inde- 
pendenţei sale și să acţioneze pentru dezvoltarea raporturilor de colaborare 
frăţească dintre românii de pe cele două maluri ale Prutului. 

Guvernul României își exprimă încrederea că celelalte țări participante la 
CSCE vor acorda întregul lor sprijin noului stat independent, îl vor primi cu 
braţele deschise în marea familie a statelor europene și îl vor accepta ca parte- 
ner egal la opera de edificare a unei Europe unite, bazată pe valorile comune 
ale democraţiei, libertăţii si statului de drept. 


27 august 1991 

DECLARAŢIA 
Birourilor permanente ale Adunării Deputaţilor şi Senatului României în 
legătură cu proclamarea independenţei Republicii Moldova 


Birourile permanente ale Adunării Deputaţilor și Senatului României, 
întrunite în şedinţă comună extraordinară, au luat act cu deosebită satisfacţie 
de hotărîrea istorică a Parlamentului de la Chișinău,din ziua de 27 august 
1991, prin care a proclamat independenţa Republicii Moldova. 

Decizia Parlamentului Moldovei consacră aspiraţia profundă de libertate 
şi independenţă a românilor de dincolo de Prut, hotărîrea și spiritul patriotic 
manifestate în cadrul Marii Adunări Naţionale, care a precedat sesiunea ex- 
traordinară a Parlamentului Republicii. 

Proclamarea independenţei Moldovei încununează anii îndelungaţi și 
grei de luptă a fraţilor noștri moldoveni pentru apărarea identităţii naţionale, 
a limbii și culturii lor românesti, pentru înlăturarea vicisitudinilor la care au 
fost supuși în timpul dominaţiei ţariste și al regimului totalitar comunist, im- 
pus în urma aplicării prevederilor Pactului Ribbentrop-Molotov din august 
1939, act pe care Parlamentul Romaniei l-a declarat ab initio nul şi neavenit. 
Ea apare, totodată, ca o firească și necesară restaurare istorică, o împlinire a 
unei legitimităţi fondată pe dreptul popoarelor la autodeterminare, pe prin- 
cipiile şi normele dreptului internaţional. 

Crearea statului independent moldovean materializează marea mișcare 
democratică și populară care a luat naștere în Republica Moldova în ulti- 
mii ani, acţiunea hotărită a forţelor și formațiunilor politice devotate cauzei 
suveranităţii, independenţei și demnităţii naţionale, precum și curajul, rea- 
lismul şi înţelepciunea politică ale actualilor conducători ai Republicii Mol- 
dova. 

Totodată, aceasta mare izbândă istorică a fraţilor noștri se înscrie în 
procesele democratice, de lichidare a regimurilor comuniste și de schimbări 
structurale înfăptuite sau în curs de desfășurare în țările din centrul și estul 
Europei. Ea a fost favorizată de transformările înnoitoare iniţiate în Uniunea 
Sovietică, după anul 1985, precum și de eșuarea recentei tentative de lovitură 
de stat a forţelor conservatoare de inspiraţie stalinistă, care urmăreau perpe- 
tuarea dominaţiei imperialiste sovietice. 

Sînt demne de remarcat vocaţia democratică și deschiderea umanistă a 
Declaraţiei de independenţă de la Chișinău, care garantează exercitarea drep- 
turilor politice, sociale, economice și culturale pentru toţi cetățenii Republi- 
cii Moldova, pentru toate grupurile naţionale, etnice, religioase și lingvistice 

de pe teritoriul acesteia, în conformitate cu principiile şi normele statuate pe 
plan internaţional. 

Proclamarea independenţei Republicii Moldova încheie o epocă zbuciu- 
mată din istoria sa şi deschide o perioadă nouă pentru moldoveni și pentru 
românii de pretutindeni. 

Birourile permanente ale celor două Camere ale Parlamentului României 
salută și împărtăşesc spiritul Declaraţiei de independenţă care afirmă voinţa 
Republicii Moldova de a dezvolta relaţii de colaborare cu toate statele lumii. 

Suntem convinsi că, în noile condiţii create de declararea independenței, 
se deschid perspective favorabile dezvoltării colaborării și legăturilor multi- 
ple dintre cele două state vecine, ce descind din trunchiul unic al poporului 
român, aşa cum acesta s-a format istoriceşte. În dinamizarea şi lărgirea acestor 
raporturi, parlamentele țărilor noastre au datoria să-și asume întreaga respon- 
sabilitate ce le revine. 

Birourile permanente ale celor două camere ale Parlamentului României 
cheamă parlamentele tuturor statelor din Europa şi din lume să facă demer- 
surile necesare pe lîngă guvernele lor pentru recunoașterea independenței Re- 
publicii Moldova. 

Totodată, Birourile permanente își declară întreaga lor disponibilitate de 
a sprijini Prezidiul Parlamentului Republicii Moldova și de a acţiona în spiri- 
tul comunităţii noastre de neam și destin. 


BIROUL PERMANENT AL ADUNĂRII DEPUTAŢILOR 


BIROUL PERMANENTI AL SENATULUI 
28 august 1991 

LEGE 
cu privire la funcţionarea limbilor vorbite pe teritoriul 
RSS Moldovenești 


Consfinţirea prin Constituţia (Legea Fundamentală) a Republicii Sovie- 
tice Socialiste Moldoveneşti a statutului limbii moldovenești ca limbă de 
stat are menirea să contribuie la realizarea suveranităţii depline a republi- 
cii şi la crearea garanţiilor necesare pentru folosirea ei plenară în toate sferele 
vieţii ei politice, economice, sociale și culturale. RSS Moldovenească sprijină 
aspiraţia moldovenilor care locuiesc peste hotarele republicii, iar ţinînd cont 
de identitatea lingvistică moldo-romînă realmente existentă - și a romînilor 
care locuiesc pe teritoriul Uniunii RSS, de a-și face studiile și de a-și satisface 
necesităţile culturale în limba maternă. 

Atribuind limbii moldoveneşti statutul de limbă de stat RSS Moldove- 
nească asigură ocrotirea drepturilor și libertăţilor constituţionale ale cetățeni- 
lor de orice naţionalitate, care locuiesc pe teritoriul RSS Moldovneşti, indife- 
rent de limba pe care o vorbesc, în condiţiile egalităţii tuturor cetățenilor în 
faţa Legii. 

În scopul ocrotirii şi asigurării de către stat a dezvoltării limbii găgăuze 
RSS Moldovenească crează garanţiile necesare pentru extinderea consec- 
ventă a funcţiilor ei sociale. 

RSS Moldovenească asigură pe teritoriul său condiţiile necesare pentru 
folosirea şi dezvoltarea limbii ruse ca limbă de comunicare între naţiunile din 
Uniunea RSS, precum și a limbilor populațiilor de alte naţionalităţi care lo- 
cuiesc în republică. 


TITLUL I. DISPOZIŢII GENERALE 


Articolul 1. În conformitate cu Constituţia (Legea Fundamentală) a RSS 
Moldoveneşti limba de stat a RSS Moldovenești este limba moldovenească, 
care funcționează pe baza grafiei latine. Ca limbă de stat, limba moldove- 
nească se foloseşte în toate sferele vieții politice, economice, sociale și cul- 
turale și îndeplinește în legătură cu aceasta funcţiile limbii de comunicare 
interetnică pe teritoriul republicii. 

RSS Moldovenească garantează tuturor locuitorilor din republică învă- 
ţarea gratuită a limbii de stat la nivelul necesar pentru îndeplinirea obligații- 
lor de serviciu. 

Articolul 2. În localităţile în care majoritatea o constituie populaţia de 

naţionalitate găgăuză limba oficială în diferite sfere ale vieţii este limba de 
stat, limba găgăuză sau cea rusă. 

Articolul 3. Limba rusă, ca limbă de comunicare între naţiunile din Uni- 
unea RSS, se foloseşte pe teritoriul republicii alături de limba moldovenească 
în calitate de limbă de comunicare între naţiuni, ceea ce asigură un bilingvizm 
naţional-rus şi rus-naţional real. 

Articolul 4. RSS Moldovenească garantează folosirea limbilor ucrai- 
neană, rusă, bulgară, ivrit, idiș, țigănească, a limbilor altor grupuri etnice, 
care locuiesc pe teritoriul republicii, pentru satisfacerea necesităţilor lor na- 
ţional-culturale. 

Articolul 5. Prezenta Lege nu reglementează folosirea limbilor în relațiile 
dintre persoane, în activitatea de producţie a transporturilor feroviar și aerian 
(cu excepţia sferei de deservire a pasagerilor), precum și în unităţile militare și 
în instituţiile subordonate Ministerului apărării al Uniunii RSS, în unitățile 
militare ale Comitetului pentru securitatea statului al Uniunii RSS şi ale Mi- 
nisterului afacerilor interne al Uniunii RSS. 


TITLUL II. DREPTURILE ŞI GARANȚIILE CETĂŢEANULUI 
LA ALEGEREA LIMBII 


Articolul 6. În relațiile cu organele puterii de stat, administraţiei de stat 
şi organizaţiilor obşteşti, precum și cu întreprinderile, instituţiile și organi- 
zaţiile situate pe teritoriul RSS Moldovenești limba de comunicare orală sau 
scrisă - moldovenească sau rusă - o alege cetățeanul. În localităţile cu popu- 
laţie de naţionalitate găgăuză ce garantează dreptul cetăţeanului de a folosi și 
limba găgăuză în relaţiile menţionate. 

În localităţile în care majoritatea o constituie populaţia de naţionalitate 
ucraineană, rusă, bulgară sau de altă naţionalitate se folosește pentru comuni- 
care limba maternă sau o altă limbă acceptabilă. 

Articolul 7. Pentru lucrătorii de conducere, lucrătorii organelor puterii 
de stat, administraţiei de stat și organizaţiilor obștești, precum și pentru lu- 
crătorii de la întreprinderi, instituţii şi organizaţii, care în virtutea obligați- 
ilor de serviciu vin în contact cu cetăţenii (ocrotirea sănătăţii, învățămîntul 
public, cultura, mijloacele de informare în masă, transporturile, telecomuni- 
caţiile, comerţul, sfera deservirii sociale, gospodăria comunală și de locuinţe, 
organele de ocrotire a normelor de drept, serviciul de salvare și de lichidare 
a avariilor ş.a.), indiferent de apartenenţa naţională, în scopul de a asigura 
dreptul cetățeanului la alegerea limbii se stabilesc cerințe în ceea ce privește 
cunoașterea limbilor moldovenească, rusă, iar în localităţile cu populaţie 

de naţionalitate găgăuză — și a limbii găgăuze la nivelul comunicării necesar 
pentru îndeplinirea obligaţiilor profesionale. Gradul de cunoaștere a limbi- 
lor se determină în modul stabilit de Consiliul de Miniştri al RSS Moldove- 
nești în conformitate cu legislaţia în vigoare. 

Articolul 8. La congresele, sesiunile, plenarele, conferințele, adunările, 
mitingurile şi la alte manifestări ce se desfășoară în RSS Moldovenească par- 
ticipanţii nu sînt limitați în alegerea limbii. 


TITLUL III. LIMBA ÎN ORGANELE PUTERII DE STAT, 
ADMINISTRAŢIEI DE STAT ȘI ORGANIZAȚIILOR OBŞTEŞTI, 
LA ÎNTREPRINDERI, ÎN INSTITUȚII ȘI ORGANIZAŢII 


Articolul 9. Limba de lucru în organele puterii de stat, administraţiei de 
stat şi organizaţiilor obşteşti este limba de stat, care se întroduce pe etape. 
Tot odată se asigură traducerea în limba rusă. 

Limba lucrărilor de secretariat în organele puterii de stat, administraţiei 
de stat și organizaţiilor obşteşti este limba de stat. În caz de necesitate docu- 
mentele se traduc în limba rusă. 

În localităţile cu populaţie de naționalitate găgăuză limba de lucru și 
limba lucrărilor de secretariat în organele puterii de stat, administraţiei de 
stat și organizaţiilor obștești este limba de stat, limba găgăuză sau cea rusă. 

Limba manifestărilor şi lucrărilor de secretariat în organele puterii de 
stat, administraţiei de stat și organizaţiilor obşteşti în localităţile, în care ma- 
joritatea o constituie populaţia de naţionalitate ucraineană, rusă, bulgară sau 
de altă naţionalitate este limba de stat, cea maternă sau o altă limbă accepta- 
bilă. 

Articolul 10. Actele organelor puterii de stat, administraţiei de stat și 
organizaţiilor obşteşti se întocmesc și se adoptă în limba de stat, urmînd să 
fie traduse în limba rusă. În localităţile cu populaţie de naţionalitate găgăuză 
- în limba de stat ori în limba găgăuză sau în cea rusă, urmînd să fie traduse. 

Actele organelor locale ale puterii de stat, administraţiei de stat și organi- 
zaţiilor obşteşti situate pe teritoriile, unde majoritatea o constituie populația 
de naţionalitate ucraineană, rusă, bulgară sau de altă naţionalitate, pot fi 
adoptate în limba maternă sau într-o altă limbă acceptabilă, urmînd să fie 
traduse în limba de stat. 

Articolul 11. În caz de adresare în scris a organelor puterii de stat și 
organizaţiilor obşteşti către cetățean se folosește limba moldovenească sau 
rusă, în localităţile cu populaţie de naţionalitate găgăuză - moldovenească, 
găgăuză sau rusă. La eliberarea documentelor se folosesc la libera alegere a 

cetăţeanului limba moldovenească sau rusă ori limbile moldovenească și 
rusă, iar în localităţile cu populaţie de naţionalitate găgăuză - limba moldove- 
nească, găgăuză ori rusă sau limbile moldovenească, găgăuză și rusă. 

Organele puterii de stat, administraţiei de stat, organizaţiilor obşteşti, 
întreprinderile, instituţiile și organizaţiile primesc și examinează documen- 
tele prezentate de către cetăţeni în limba moldovenească sau în cea rusă, 
iar în localităţile cu populaţie de naţionalitate găgăuză - limba moldove- 
nească, găgăuză ori rusă. La docucmentele prezentate în alte limbi trebuie 
anexată traducerea în limba moldovenească sau rusă. 

Articolul 12. Lucrările de secretariat la întreprinderile, în instituţiile 
şi organizaţiile situate pe teritoriul RSS Moldovenești se efectuează în limba 
de stat. Documentaţia tehnico-normativă poate fi folosită în limba origina- 
lului. 

Ţinîndu-se cont de situaţia demografică și de necesităţile deproduc- 
ţie, la întreprinderile, în instituţiile și în organizaţiile, a căror listă este stabi- 
lită de către Consiliul de Miniştri al RSS Moldovenești, la opunerea Sovie- 
telor raionale și orăşeneşti de deputaţi ai poporului lucrările de secretariat 
pot fi efectuate și în limba rusă sau într-o altă limbă acceptabilă. 

Corespondenţa dintre întreprinderile, organizaţiile și instituţiile situate 
pe teritoriul republicii se realizează în limba de stat sau în limba lucrărilor de 
secretariat. 

Articolul 13. Corespondenţa dintre organele puterii de stat, administra- 
iei de stat și organizaţiilor obștești, precum și dintre ele și întreprinderile, in- 
stituţiile și organizaţiile situate pe teritoriul RSS Moldovenești se realizează 
în limba de stat sau într-o altă limbă acceptabilă. 

Articolul 14. Documentaţia și alte informaţii, care se expediează peste 
hotarele RSS Moldoveneşti, se întocmesc în limba rusă sau într-o altă limbă 
acceptabilă. 


TITLUL IV. LIMBA LUCRĂRILOR DE SECRETARIAT ÎN 
ACŢIUNILE PENALE, CIVILE ȘI ÎN CAZURILE ADMINISTRA- 
TIVE, LIMBA ARBITRAJULUI, NOTARIATULUI, ORGANELOR 

DE ÎNREGISTRARE A ACTELOR DE STARE CIVILĂ 


Articolul 15. Procedura penală, civilă și a cazurilor administrative se 
efectuează în RSS Moldovenească în limba de stat sau într-o limbă accepta- 
bilă pentru majorarea persoanelor participante la proces. 

Participanţilor la proces, care nu cunosc limba de efectuare a procedurii 
judiciare, li se asigură dreptul de a lua cunoștință de materialele de dosar, de a 


www.dacoromanica.ro 


CHIȘINĂU '92 + 519 


participa la acţiunile de urmărire penală și judiciare prin intermediul trans- 
latorului, precum și dreptul de a lua cuvîntul și de a face depoziţii în limba 
maternă. 

În conformitate cu modul stabilit prin legislaţia procedurală, documen- 
tele de urmărire penală și judiciară se înmînează acuzatului, inculpatului și 
altor participanţi la proces în traducere în limba pe care o posedă. 

Articolul 16. Organele arbitrajului de stat își desfășoară activitatea în 
limba de stat sau într-o limbă acceptabilă pentru părțile participante la liti- 
giu. 

Articolul 17. Lucrărilor de secretariat la notariatele de stat şi la comite- 
tele executive ale Sovietelor raionale, orășenești, de orășel și sătești de depu- 
taţi ai poporului, precum și la organele de înregistrare a actelor de stare civilă 
din RSS Moldovenească se efectuează în limba de stat sau în limba rusă. 

La comitetele executive ale Sovietelor locale de deputaţi ai poporului do- 
cumentele se întocmesc în limba de stat, la dorinţa cetăţenilor - și în limba 
rusă, iar la notariate şi la organele de înregistrare a actelor de stare civilă - în 
limba de stat şi în limba rusă. 


TITLUL V. LIMBA ÎN SFERA ÎNVĂŢĂMÎNTULUI PUBLIC, 
ŞTIINŢEI ȘI CULTURII 


Articolul 18. RSS Moldovenească garantează dreptul la educaţie preșco- 
lară la studii medii de cultură jenerală, medii de specialitate, tehnico-profesi- 
onale şi superioare în limbile moldovenească și rusă și crează condiţiile nece- 
sare pentru realizarea dreptului cetăţenilor de alte naţionalităţi, care locuiesc 
în republică, la educaţie și instruire în limba maternă (găgăuză, ucraineană, 
bulgară, ivrit, idiş ş.a.). 

Articolul 19. Instituţiile preșcolare și şcolile de cultură generală se crează 
pe principiul monolingvizmului. În cadrul lor lucrările de secretariat, adună- 
rile, şedinţele, informarea audiovizuală se realizează în limba de educaţie și 
instruire. 

Instituţii preșcolare și școli de cultură generală bilingve se crează în loca- 
lităţile în care numărul de copii și de elevi nu permite să fie deschise instituţii 
preşcolare și școli de cultură generală monolingve. 

În aceste instituţii adunările, şedinţele, informarea audiovizuală se reali- 
zează, în egală măsură, în limbile de educaţie și instruire respective, iar lucră- 
rile de secretariat se efectuează în limba de stat. 

Articolul 20. În instituţiile de învățămînt mediu de specialitate, în cele 
tehnico-profesionale și superioare se asigură instruirea în limba de stat 

şi în limba rusă la specialităţile necesare RSS Moldovenești. Pentru sati- 
sfacerea necesităţilor de ordin economic și cultural ale republicii se cre- 
ază grupe şi serii cu instruirea în limbile ce funcţionează pe teritoriul RSS 
Moldoveneşti (găgăuză, ucraineană, bulgară, idiș ș.a.). În grupele naţionale 
cu destinaţie specială predarea disciplinelor de specialitate se efectuează în 
limba maternă a elevilor și studenţilor. 

Articolul 21. În instituţiile de învăţămînt de toate gradele se asigură învă- 
ţarea limbii moldovenești ca obiect de studiu - în clasele și grupele cu instru- 
ire în limba rusă sau într-o altă limbă de instruire (pentru elevii și studenţii de 
naţionalitate găgăuză sau bulgară - în volumul necesar pentru comunicare) 
şi a limbii ruse - în clasele și grupele cu instruire în limba moldovenească sau 
într-o altă limbă. 

După absolvirea instituţiei de învățămînt elevii și studenţii dau examenul 
de absolvire la limba moldovenească sau, respectiv, la limba rusă, ceea ce cre- 
ază condiţiile necesare extinderii sferelor de comunicare pe întreg teritoriul 
republicii. 

Articolul 22. RSS Moldovenească crează condiţiile necesare pentru dez- 
voltarea ştiinţei şi culturii naţionale moldovenești și găgăuze, precum și pen- 
tru activitatea științifică și culturală în alte limbi ce funcţionează în republică. 
Disertaţiile se susțin în limba moldovenească rusă sau într-o altă limbă, stabi- 
lită de consiliul specializat respectiv. 

Articolul 23. Conferinţele științifice, știinţifico-practice, simpozioanele 
şi seminarele, alte manifestări de importanță republicană se desfășoară în 
limba de stat (asigurîndu-se în cazul acesta traducerea în limba rusă), iar ma- 
nifestările de importanţă unională - în limba rusă. 


TITLUL VI. LIMBA ÎN DENUMIRI ȘI ÎN INFORMAŢII 


Articolul 24. Localitățile și alte obiective geografice de pe teritoriul RSS 
Moldoveneşti au o singură denumire oficială sub forma ei moldovenească sau, 
respectiv, găgăuză originară (fără traducere sau adaptare), ţinîndu-se cont 
de tradiţiile istorice din localitatea respectivă. Scrierea corectă a denu- 
mirilor de localităţi și de alte obiective geografice se stabileşte în îndrumare 
speciale. 

Denumirile de pieţe, străzi,stradele, raioane orășenești se formează în 
limba de stat fără traducere (în localităţile cu populaţie de naționalitate gă- 
găuză - în limba găgăuză), iar în localităţile sătești, în care majoritatea popu- 
laţiei este de naţionalitate ucraineană, rusă sau bulgară — într-o limbă accep- 
tabilă. 

Articolul 25. Denumirile ministerilor, comitetelor de stat și departamen- 
tilor, întreprinderilor, instituţiilor și organizaţiilor și ale subdiviziunilor lor 
structurale se formează în limba de stat şi se traduc în limba rusă (în locali- 
tăţile cu populaţie de naţionalitate găgăuză - în limba găgăuză). Denumirile 
luate între ghelimele nu se traduc, ci se reproduc prin transliteraţie. 

Articolul 26. Numele cetăţeanului RSS Moldovenești de naţionalitate 
moldovenească constă din prenume (sau din cîteva prenume) și nume de 
familie (simplu sau dublu). Numele de familie nu se schimbă după genuri 
numele după tată se foloseşte fără sufics. La redarea prenumelor și numelor 
de familie moldovenești ăn alte limbi se pestrează specificul scrierii lor în 
limba moldovenească fără adaptare. 

Ortografia prenumelor și numelor de familie ale reprezentanţilor altor 
naţionalităţi, care locuiesc în republică,nu se reglementează prin prezenta 
Lege. 

Articolul 27. Blancetele oficiale, textele sigiliilor și ştampilelor se execută 
în limba de stat și ăn limba rusă, iar în localităţile respective - în limba de 
stat, în găgăuză și rusă . 

Blanchetele (formularele) folosite în sfera socială (în instituţiile de tele- 
comunicaţii, la casele de economii, la întreprinderile de deservirea socială 
a populaţiei ș.a.) se imprimă în limba de stat si în limba rusă (în localităţile 
respective - în limba de stat,în găgăuză și rusă) şi, la dorinţa cetățeanului, se 
completează în una dintre limbile de pe blanchetă (formular). 

Articolul 28. Firmele cu denumirile organelor puterii de stat administra- 
tiei de stat și organizaţiilor obşteşti, ale întreprinderilor instituţiilor și organi- 
zaţiilor, indicatoarele de pieţe, străzi,stradele localităţi și de alte obiective ge- 
ograice se eczecută îi limba de stat și în limba rusă (în localităţile respective 
- în limba de stat, în găgăuză și rusă) şi sînt dispuse în stînga (de asupra) în 
limba de stat și în dreapta (de subt) în limba rusă, iar în localităţile respective 
- în stînga (de asupra) în limba găgăuză, în centru (de desubt) în limba de 
stat; în dreapta (mai jos) în limba rusă. 

Articolul 29. Textele afișelor, anunţurilor publice, textele de publicitate 
şi alte texte de informare vizuală se scriu în limba de stat și, în caz de necesi- 
tate, se traduc în limba rusă, iar în localităţile respective - în limba de stat, 
precum și în limba găgăuză sau în cea rusă. 

Denumirile mărfurilor şi ale produselor alimentare, etichetele mărfu- 
rilor, mărcile comerciale, instrucţiunile referitoare la mărfurile fabricate în 
republică, precum și orice alte informaţii vizuale prezentate populaţiei din 
republică se întocmesc în limba de stat și în limba rusă. 

În toate cazurile textele de informare vizuală sînt dispuse în modul prevă- 

zut de articolul 28 din prezenta Lege. Corpul caracterelor din textele scrise 
în limba de stat nu trebuie să fie mai mic decît cel al caracterelor din textele 
scrise în alte limbi. 

În localităţile sătești, în care majoritatea o constituie populaţia de naţio- 
nalitate ucraineană, rusă sau bulgară, informaţiile vizuale pot fi prezentate și 
în limbile respective. 


TITLUL VII. OCROTIREA LIMBILOR DE CĂTRE STAT 


Articolul 30. Conducătorii organelor puterii de stat, administraţiei de 
stat şi organizaţiilor obşteşti, precum și ai întreprinderilor, instituţiilor și or- 
ganizaţiilor situate pe teritoriul RSS Moldovenești poartă răspundere perso- 
nală pentru nerespectarea prevederilor prezentei Legi în limitele sferei din 
subordinea lor conform legislaţiei în vigoare. 

Articolul 31. Propagarea ostilităţii, a disprețului față de limba oricărei 
naţionalităţi, crearea obstacolelor la funcționarea limbii de stat şi a altor limbi 
pe teritoriul republicii, precum şi lezarea drepturilor cetăţenilor din motive 
de limbă implică răspunderea în modul stabilit prin legislaţie. 

Articolul 32. Controlul asupra respectării legislaţiei cu privire la funcțio- 
narea limbilor vorbite pe teritoriul RSS Moldovenești este exercitat de către 
Sovietul Suprem al RSS Moldoveneşti prin intermediul unei comisii speci- 
ale, iar în raioane (orașe) - de către Sovietele respective de deputaţi ai popo- 
rului din RSS Moldovenească. 


Preşedinte al Prezidiului Sovietului Suprem al RSS Moldoveneşti 
M. Snegur 


Membru al Prezidiului Sovietului Suprem al RSS Moldoveneşti 
D. Nidelcu 


or. Chișinău, 1 septembrie 1989 

DECLARAŢIA 
miniștrilor afacerilor externe ai Republicii Moldova, Federaţiei Ruse, 
României şi Ucrainei 


I. Miniştrii afacerilor externe ai Republicii Moldova, Federaţiei Ruse, 
României și Ucrainei, în conformitate cu hotărârea pe care au adoptat-o la 
Helsinki, la 23 martie 1992, privind coordonarea eforturilor de reglementare 
a conflictului din raioanele din stânga Nistrului ale Republicii Moldova și a 
proceselor din jurul lui, și crearea în acest scop a unui mecanism de consultări 
politice, inclusiv la nivel de miniștri, s-au întâlnit la Chișinău, pe data de 6 
aprilie a.c. Miniștrii au făcut o trecere în revistă a evoluţiilor din zona de con- 
flict şi au examinat recomandările formulate de grupul de experţi din cele pa- 
tru ţări în vederea reglementării conflictului exclusiv prin mijloace politice, 
în conditiile respectării drepturilor omului, inclusiv a drepturilor persoanelor 
aparţinând minoritătilor naţionale, prevenirii escaladării conflictului și nead- 
miterii implicării în conflict a cetăţenilor altor state, precum și pentru spori- 
rea încrederii în această zonă. 

Şefii departamentelor de politică externă și-au exprimat din nou pro- 
funda îngrijorare în legătură cu menţinerea focarului de încordare și agra- 
varea situaţiei în raionele din stânga Nistrului ale Republicii Moldova, con- 
tinuarea actelor de violență soldate cu pierderi de vieţi omenești, precum și 
în legătură cu pericolul pe care aceste evoluţii îl reprezintă pentru procesele 
democratice în statele din regiune. Relevând importanţa deosebită a Declara- 
iei de la Kiev, din 20 martie a.c., a şefilor de state din Comunitatea Statelor 
Independente, ca și a Declaraţiei lor de la Helsinki, din 23 martie a.c., care 
cuprinde elementele de bază ale soluționării crizei pe cale politică, miniștrii 
au reafirmat obligaţia ţărilor participante de a lua măsuri urgente și eficiente 
în această direcţie. 

Miniştrii de externe ai Federaţiei Ruse, României şi Ucrainei au apre- 
ciat poziţia și eforturile conducerii Republicii Moldova vizând reglementa- 
rea pașnică a conflictului, confirmată și de Parlament la 31 martie 1992, şi se 
adresează părților implicate în conflict să facă în așa fel încât reprezentanții 
legitim aleși ai populaţiei din raioanele din stânga Nistrului să participe la 
lucrările Parlamentului în scopul creării unor condiţii mai favorabile soluţio- 
nării politice a conflictului. 

Participanţii la reuniune atrag atenţia asupra inadmisibilității implică- 
rii Armatei a 14-a în conflict și în treburile interne ale Republicii Moldova. 
Miniştrii afacerilor externe ai Republicii Moldova şi Federatiei Ruse s-au de- 

clarat disponibili să inţieze tratative, în scopul stabilirii statutului juridic al 
acestei armate. 

II. Miniştrii de externe reafirmă principiile care, în opinia Guvernelor 
lor, trebuie așezate la baza reglementărilor conflictului și anume: 

1. Respectarea necondiționată a integrităţii teritoriale, a suveranităţii şi 
independenţei Republicii Moldova. 

2. Conjugarea eforturilor de către toate părțile pentru a se ajunge la solu- 
ţionarea conflictului exclusiv prin mijloace politice. 

3. Dreptul organelor constituţionale ale puterii din Republica Moldova 
de a acţiona în conformitate cu legislaţia țării pentru menţinerea ordinii de 
drept în cadrul normelor de drept internaţional și obligaţiilor ce-i revin con- 
form documentelor CSCE. 

4. Neadmiterea unei intervenţii militare și a oricărui amestec în conflict 
din partea unor forțe străine. 

III. In scopul prevenirii escaladării conflictului, miniștrii se pronunță 
pentru luarea de urgenţă a următoarelor măsuri: 

1. Incetarea imediată și totală a focului, începând cu 7 aprilie 1992, ora 
15.00 şi dezangajarea ulterioară a formațiunilor armate implicate in conflict. 

2. Asigurarea de către comandamentele Armatei a 14-a și Forţelor Ar- 
mate ale Republicii Moldova a unor condiţii care să excludă accesul părților 
implicate în conflict, ca și al populaţiei civile, la arsenale și la orice depozite 
de armament, tehnică de luptă şi muniții. 

3. Neadmiterea de către statele participante la reuniune a folosirii teritori- 
ilor lor pentru tranzitarea, pe orice cale, spre zona de conflict, a formațiunilor 
înarmate, precum și a armamentului, tehnicii de luptă şi munițiilor. 

4. Angajamentul comun al Federaţiei Ruse, României şi Ucrainei de a 
se abţine de la orice acţiuni care ar putea fi calificate ca un amestec direct în 
conflict. 

5. Asigurarea efectivă a securităţii instalaţiilor și amenajărilor din zona de 
conflict necesare vieţii și desfășurării normale a activităţii pe acest teritoriu 
şi care ar putea prezenta un pericol ecologic sporit (baraje, diguri, centrale 
electrice ş.a.). 

6. Stabilirea unui termen de control pentru reîntoarcerea la locurile de 
reşedinţă permanentă a cetăţenilor străini care participă sub orice formă la 
conflict, cu asigurarea de către Republica Moldova a securităţii lor în proce- 
sul retragerii acestora de pe teritoriul său. 

7. Statele participante vor întreprinde măsurile necesare pentru preveni- 
rea finanțării, din orice surse, a persoanelor și formațiunilor armate implicate 
în conflict. 

8. Crearea de condiţii necesare pentru reîntoarcerea refugiaților și acor- 
darea de ajutor umanitar, cu participare internaţională, persoanelor care au 
avut de suferit de pe urma conflictului. 

IV. In scopul sporirii increderii reciproce în zona de conflict, miniștrii de 
externe consideră drept necesare următoarele măsuri: 

1.Crearea unei comisii mixte, cu participarea reprezentanţilor celor pa- 
tru ţări, pentru executarea controlului asupra respectării deciziilor privind 
încetarea focului și dezangajarea părților. 

2. Instituirea unei misiuni de bune oficii și de mediere, cu participarea 
reprezentanţilor celor patru ţări, în vederea dialogului cu reprezentanții 
populaţiei din stânga Nistrului. 

3.Crearea unui grup de raportori, specialiști în problemele drepturilor 
omului, reprezentând cele patru ţări, în scopul elaborării de recomandări care 
să aibă în vedere principiile Cartei ONU, normele de drept internaţional și 
prevederile corespunzătoare ale documentelor CSCE. 

4. Înlesnirea participării deputaţilor legal aleși din raioanele de pe malul 
stâng al Nistrului la lucrările Parlamentului Republicii Moldova, precum și la 
activitatea celorlalte organe constituţionale, în scopul creării de condiţii pen- 
tru soluționarea politică a conflictului. 

5. Instituirea unui mecanism de informare operativă reciprocă între gu- 
vernele celor patru țări asupra situaţiei din zona de conflict; luarea de măsuri 
pentru asigurarea informării obiective a opiniei publice, inclusiv prin prezen- 
tarea în mijloacele de informare în masă din ţările participante a punctelor 
de vedere oficiale privind evoluţia evenimentelor. Miniștrii pornesc de la 
premisa că aceasta va permite să se evite instigările și menţinerea climatului 
de tensiune și suspiciune, cauzate de absenţa unei informări obiective asupra 
evoluţiilor din zonă. 

6. Promovarea unor acţiuni de natură să contribuie la soluționarea prin- 
cipială a următoarelor probleme: 

— continuarea activităţii Comisiei de conciliere, la care ar putea să parti- 
cipe, în calitate de observatori, reprezentanţi ai Federatiei Ruse, României și 
Ucrainei; 

— instituirea autoadministrării locale în sens larg, adoptându-se o nouă 
legislaţie care să asigure creșterea responsabilităţi şi a drepturilor organelor 
locale ale puterii și administraţiei de stat pe întreg teritoriul republicii și acor- 
dându-se acestei zone statutul de zonă economică liberă. 

V. Miniştrii au hotărât să-şi coordoneze şi de acum înainte eforturile pen- 
tru reglementarea pașnică a conflictului din stânga Nistrului în cadrul diver- 
selor mecanisme de consultări politice. Totodată, ei au convenit să întrețină 

contacte permanente, să decidă în funcţie de evoluţia evenimentelor recon- 
vocarea grupului de experţi, să-și desemneze reprezentanţi care să participe 
la activitatea comisiei mixte, a misiunii de bune oficii și de mediere, la activi- 
tatea grupurilor de raportori, precum și în calitate de observatori în comisia 
de conciliere, să întreprindă, de comun acord, orice alte măsuri, de natură să 
contribuie la realizarea de progrese în reinstaurarea calmului în zona de con- 
flict. 

VI. Miniştrii vor continua consultările asupra căilor celor mai eficiente de 
asigurare a drepturilor omului, inclusiv a drepturilor minorităților naționale 
în conformitate cu prevederile Declaraţiei universale a drepturilor omului și 
pactelor internaţionale cu privire la drepturile omului, pe întreg teritoriul Re- 
publicii Moldova, inclusiv în raioanele ei din stânga Nistrului, precum și a 
altor garanţii care ar putea fi impuse de evoluţia situaţiei. 

VII. Participanţii la reuniune solicită ministrului afacerilor externe al Re- 
publicii Moldova să informeze Secretarul General al al ONU şi Președintele 
în exerciţiu al CSCE asupra eforturilor întreprinse de statele lor în scopul 
reglementării conflictului exclusiv prin mijloace politice, în condiţiile res- 
pectării drepturilor omului, inclusiv a drepturilor persoanelor aparţinând 
minorităţior naţionale, și să le remită acestora prezenta Declaraţie, chemând, 
totodată, CSCE şi toate statele participante la CSCE să susţină aceste efor- 
turi. 

VIII. Miniştrii au convenit să continue reuniunea. Data și locul reluării 
ei vor fi stabilite de comun acord, pe parcurs”. 


7 aprilie 1992, Chișinău 

CONVENŢIA 
cu privire la principiile soluționării paşnice a conflictului armat 
din zona nistreană a Republicii Moldova 


Republica Moldova şi Federaţia Rusă, 

năzuind spre încetarea totală și cât mai grabnică a focului şi spre regle- 
mentarea conflictului armat din raioanele nistrene prin mijloace paşnice; 

reafirmându-și ataşamentul față de principiile Statutului ONU şi Confe- 
rinţei pentru Securitate şi Cooperare în Europa; 

salutând înţelegerea de principiu realizată la 3 iulie 1992 între Președin- 
tele Republicii Moldova și Preşedintele Federaţiei Ruse, au convenit urmă- 
toarele: 


Articolul 1 

1. Din momentul semnării Convenţiei, părţile în conflict își asumă an- 
gajamentul de a întreprinde toate măsurile necesare pentru încetarea totală a 
focului, precum și a oricăror acțiuni armate, una împotriva celeilalte. 

2. Odată cu încetarea focului, părţile în conflict procedează la retragerea 
unităţilor forţelor lor armate și a celorlalte formaţiuni, a tehnicii de luptă și 
armamentului, urmând să încheie acest proces în decurs de șapte zile. Scopul 
unei asemenea dezangajări este crearea unei zone de securitate între părțile în 
conflict. Coordonatele concrete ale zonei vor fi stabilite printr-un protocol 
special al părților angajate în realizarea prezentei Convenții. 


Articolul 2 

1. În scopul asigurării controlului asupra realizării măsurilor prevăzute în 
articolul 1, precum și al asigurării regimului de securitate în zona menţionată, 
se instituie o Comisie unificată de control, formată din reprezentanţi ai celor 
trei părți angajate în reglementare. Comisia foloseşte în activitatea sa grupuri 
de observatori militari create în concordanţă cu toate înțelegerile anterioare, 
inclusiv cvadripartite. Comisia de control procedează la îndeplinirea sarci- 
nilor ce-i incumbă conform prezentei Convenții, în termen de șapte zile din 
momentul semnării Convenţiei. 

2. Fiecare din părţile angajate în activitatea Comisiei își numește repre- 
zentanţi în componenţa acesteia. Locul de reședință al Comisiei de control 
este orașul Bender. 

3. În scopul realizării măsurilor sus-menţionate, Comisiei de control i 
se afectează contingente militare create pe bază de voluntariat și reprezen- 

tând părţile angajate în îndeplinirea prezentei Convenții. Amplasarea acestor 
contingente și folosirea lor pentru asigurarea regimului de încetare a focului 
şi a securităţii în zona de conflict se înfăptuiesc în conformitate cu deciziile 
Comisiei de control, pe bază de consens. Componenţa numerică, statutul, 
condiţiile de introducere în zona de conflict și de retragere a contingentelor 
militare se stabilesc printr-un protocol separat. 

4. In cazul nerespectării condiţiilor prezentei Convenții, Comisia de 
control cercetează împrejurările în care s-au produs încălcările și ia de urgență 
măsurile cuvenite pentru restabilirea păcii și ordinii de drept, precum și pen- 
tru neadmiterea unor asemenea încălcări pe viitor. 

5. Activitatea Comisiei de control şi a forțelor afectate acesteia este fi- 
nanţată de toate părțile pe bază de cote. 


Articolul 3 

Oraşul Bender, ca loc de reşedinţă a Comisiei de Control - şi avându- 
se în vedere complexitatea deosebită a situaţiei - este declarat zonă cu regim 
sporit de securitate, care se asigură de către contingentele militare ale părților 
angajate în realizarea prezentei Convenții. 

Comisia de control asigură menţinerea ordinii de drept în orașul Bender 
în interacţiune cu subunitățile de poliţie și de miliție, acestea având efective 
limitate. 

Activitatea economico-administrativă este asigurată în Bender de către 
organele existente de autoadministrare din oraș, iar în caz de necesitate - îm- 
preună cu Comisia de Control. 


Articolul 4 

Unităţile Armatei a 14-a a Forţelor Armate ale Federaţiei Ruse, dislocate 
în Republica Moldova, vor respecta cu stricteţe neutralitatea. Cele două părti 
în conflict își asumă obligaţia de a respecta neutralitatea și de a se abţine de la 
orice acţiuni ilicite față de patrimoniul militar, faţă de militarii acestei armate 
şi membrii familiilor lor. 

Problemele privind statutul armatei, procedura și termenele retragerii ei 
pe etape vor fi soluționate în cadrul tratativelor dintre Federaţia Rusă şi Re- 
publica Moldova. 


Articolul 5 


1. Părţile în conflict consideră inadmisibilă aplicarea oricăror sancţiuni 
sau blocade. In acest context, vor fi înlăturate imediat orice obstacole din ca- 


www.dacoromanica.ro 


CHIȘINĂU '92 + 529 


lea circulaţiei mărfurilor, serviciilor şi oamenilor, vor fi luate măsurile cuve- 
nite în vederea anulării stării de urgenţă pe teritoriul Republicii Moldova. 

2. Părţile în conflict vor proceda imediat la negocieri în vederea regle- 
mentării problemelor legare de revenirea refugiaților la locurile de baștină, 
acordarea de ajutor populaţiei din raioanele care au avut de suferit și refacerea 
obiectivelor economice și a caselor de locuit. Federaţia Rusă va acorda spriji- 
nul necesar în acest sens. 

3. Părţile în conflict vor întreprinde toate măsurile pentru accesul neîn- 
grădit al ajutoarelor umanitare internaţionale în zona de reglementare. 


Articolul 6 

Pentru difuzarea informaţiei obiective despre situaţia din zona de regle- 
mentare, părțile creează pe lângă Comisia de control un centru de presă co- 
mun. 


Articolul 7 

Părţile pornesc de la premisa că măsurile prevăzute în prezenta Conven- 
ţie constituie o importantă parte componentă a procesului de reglementare a 
conflictului prin mijloace pașnice, politice. 


Articolul 8 

Prezenta Convenţie intră în vigoare din momentul semnării. 

Acţiunea prezentei Convenții este suspendată prin acordul comun al 
părților sau în cazul în care una din părțile contractante o denunță, fapt care 
implică încetarea activităţii Comisiei de Control și a contingentelor militare 
afectate acesteia. 


Perfectat la Moscova, în data de 21 iulie 1992. 


Pentru Republica Moldova Pentru Federaţia Rusă 
Mircea SNEGUR Boris ELŢIN 

CAPITOLULI 

CAPITOLUL IV 

